
La început: 
Rezumatul primelor trei volume ale ciclului 


MOȘTENIREA 


ERAGON, CARTEA PRIMULUI NĂSCUT ŞI BRISINGR 


La început au fost dragonii: mândri, fioroşi şi nesupuşi. Solzii lor 
erau precum nestematele şi toți cei care îi priveau cădeau pradă deznă- 
dejdii, căci frumuseţea lor era mare şi cumplită. 

Şi au trăit ei singuri pe tărâmul Alaga&sia vreme îndelungată. 

Apoi zeul Helzvog i-a făcut pe piticii cei îndesaţi şi voinici din pia- 
tra Deşertului Hadarac. 

Şi cele două neamuri s-au războit aprig. 

Apoi elfii au sosit în Alagaăsia, de peste marea argintie. Și ei s-au răz- 
boit cu dragonii. Însă elfii erau mai puternici decât piticii şi ei i-ar fi ni- 
micit pe dragoni, întocmai cum dragonii i-ar fi nimicit pe elfi. 

Astfel că s-a făcut un armistițiu şi s-a pecetluit un pact între dragoni 
şi elfi. Şi prin această alăturare au fost creaţi Cavalerii Dragonilor, care 
au păstrat pacea în Alaga&sia vreme de mii de ani. 

Apoi oamenii au sosit în Alagaăsia. Şi urgalii cei cu coarne. Şi Ra’zac, 
vânătorii din întuneric şi mâncători de carne de om. 

lar oamenii s-au alăturat şi ei pactului cu dragonii. 

Şi-atunci un Cavaler tânăr, Galbatorix, s-a ridicat împotriva alor săi. 
A înrobit dragonul negru Shruikan şi a convins încă treisprezece Cava- 
leri să îl urmeze. Şi cei treisprezece au fost numiţi Trădătorii. 

lar Galbatorix şi Trădătorii i-au înlăturat pe Cavaleri, le-au ars ora- 
şul de pe insula Vroengard şi au ucis toţi dragonii, în afară de ai lor şi 
de trei ouă: unul roşu, unul albastru şi unul verde. Şi de la mulți dintre 

dragoni au luat miezul inimii — Eldunari —, care conținea puterea şi cuge- 
tul dragonilor şi care nu era legat de trupul lor. 

Şi vreme de optzeci şi doi de ani, Galbatorix a domnit suveran peste 
oameni. Trădătorii au murit, însă el nu, căci puterea sa era cea a dragoni- 
lor şi nimeni nu putea spera să îl doboare. 

În cel de-al optzeci şi treilea an al domniei lui Galbatorix, un om a fu- 
rat din castelul său oul albastru de dragon. Şi oul a trecut în grija celor care 
luptau încă împotriva lui Galbatorix, cei cunoscuţi sub numele de vardeni. 

Elfa Arya transportă oul de la vardeni până la elfi şi înapoi, căutând 
omul sau elful pentru care puiul avea să iasă la lumină. Astfel trecură do- 
uăzeci şi cinci de ani. 

Apoi, în timp ce Arya se îndrepta către oraşul elfesc Osilon, un grup 
de urgali o atacă pe ea şi pe gărzile ei. Cu urgalii era Umbra numită 
Durza: un vrăjitor posedat de spiritele pe care le chemase ca să îi facă 
voia. După moartea Trădătorilor, acesta ajunsese cel mai temut slujitor 
al lui Galbatorix. Urgalii le uciseră pe gărzile Aryei şi, înainte ca aceştia 
şi Umbra să o prindă, Arya trimise oul în altă parte, cu ajutorul magiei, 
către cineva care ar fi putut să îl apere. 

Însă vraja ei dădu greş. 

Astfel se făcu că Eragon, un orfan de numai cincisprezece ani, găsi 
oul în Munţii Şirei. El duse oul la ferma unde locuia împreună cu un- 
chiul său, Garrow, şi cu vărul său, Roran. Oul se sparse pentru Eragon şi 
el crescu dragonul dinăuntru. Şi numele acestuia era Saphira. 

Atunci Galbatorix trimise doi Ra'zac să găsească şi să-i aducă înapoi 
oul şi aceştia îl uciseră pe Garrow şi dădură foc casei lui Eragon. Căci 
Galbatorix îi înrobise pe Ra'zac şi doar câţiva dintre ei mai rămăseseră. 

Eragon şi Saphira porniră să se răzbune pe cei doi Ra’zac. Cu ei plecă 
şi povestitorul Brom, care fusese odinioară Cavaler, până la căderea Ca- 
valerilor. Lui Brom voise elfa Arya să îi trimită oul albastru. 

Brom îl învăţă pe Eragon despre meşteşugul luptei cu sabia şi cel 
al folosirii magiei, dar şi despre onoare. Și îi dărui lui Eragon sabia 
Zar'roc, ce fusese odinioară sabia lui Morzan, primul şi cel mai puternic 
dintre Trădători. Însă cei doi Ra'zac îl uciseră pe Brom, când se întâlniră 
din nou, iar Eragon şi Saphira scăpară cu ajutorul unui tânăr, Murtagh, 
fiul lui Morzan. 

În timpul călătoriei lor, Durza îl luă prizonier pe Eragon în oraşul 
Gil'ead. Eragon izbuti să scape şi o luă cu el şi pe Arya. Arya era otrăvită 

şi grav rănită, aşa că Eragon, Saphira şi Murtagh o duseră la vardeni, care 
trăiau printre piticii din Munții Beor. 

Acolo Arya fu vindecată, iar Eragon binecuvântă un prunc ce scân- 
cea, pe nume Elva, hărăzindu-i o viață ferită de necazuri. Însă Eragon 
rosti greşit binecuvântarea şi, fără să îşi dea seama, o blestemă, silind-o 
să îi ferească pe alţii de necazuri. 

Curând după aceea, Galbatorix trimise o mare armată de urgali ca să 
îi atace pe pitici şi pe vardeni. Şi, în bătălia care urmă, Eragon îl ucise pe 
Durza. Însă Durza îl răni grav pe Eragon la spate, iar Eragon suferi o du- 
rere cumplită din pricina rănii, în ciuda vrăjilor vindecătorilor vardeni. 

În toiul durerii sale, Eragon auzi un glas. Iar glasul îi spuse: „Vino la 
mine, Eragon. Vino la mine, căci eu am răspunsurile la toate întrebă- 
rile tale“. 

Trei zile mai târziu, conducătorul vardenilor, Ajihad, fu prins într-o 
ambuscadă şi ucis de către urgalii aflaţi sub puterea a doi gemeni magici- 
eni, care îi trădaseră pe vardeni lui Galbatorix. Totodată, gemenii îl răpiră 
pe Murtagh şi i-l duseră lui Galbatorix. Însă Eragon şi vardenii crezură 
că Murtagh a murit, şi Eragon se întristă amarnic. 

lar fiica lui Ajihad, Nasuada, deveni conducătoarea vardenilor. 

Din Tronjheim, centrul puterii piticilor, Eragon, Saphira şi Arya ple- 
cară în pădurea de la miazănoapte, Du Weldenvarden, acolo unde sălăş- 
luiau elfii. Împreună cu ei merse piticul Orik, nepotul regelui piticilor, 
Hrothgar. 

În Du Weldenvarden, Eragon şi Saphira se întâlniră cu Oromis şi 
Glaedr: ultimul Cavaler liber şi dragonul său, care trăiseră ascunşi în ul- 
timul veac, aşteptând să pregătească următoarea generație de Cavaleri. 
Eragon şi Saphira se întâlniră şi cu regina Islanzadi, cârmuitoarea elfilor 
şi mama Aryei. 

În timp ce Oromis şi Glaedr îi instruiau pe Eragon şi pe Saphira, 
Galbatorix îi trimise pe Ra’zac şi un grup de soldaţi în Carvahall, satul 
de baştină al lui Eragon, de data aceasta ca să îl ia prizonier pe vărul său, 
Roran. Însă Roran se ascunse şi ei nu l-ar fi găsit, de n-ar fi fost ura mă- 
celarului Sloan. Căci Sloan ucise un străjer pentru ca Ra'zac să poată in- 
tra în sat şi să îl ia pe Roran prin surprindere. 

Roran izbuti să scape, dar cei doi Ra'zac o răpiră pe Katrina, iubita lui 
Roran şi fiica lui Sloan. Atunci Roran îi convinse pe săteni să plece cu el, 

şi ei străbătură Şira, coborând de-a lungul coastei Alagaësiei până în ținu- 
tul Surda, de la miazăzi, care îşi păstrase independența față de Galbatorix. 

Rana de pe spatele lui Eragon continua să îl chinuie. Însă în timpul 
Sărbătorii Frăției de Sânge, când elfii aniversau pactul dintre Cavaleri şi 
dragoni, rana lui fu vindecată de duhul dragonului pe care elfii îl invo- 
cau la încheierea festivalului. În plus, năluca îi dărui lui Eragon o forță 
şi o viteză asemănătoare celor ale elfilor. 

Apoi Eragon şi Saphira zburară în Surda, unde Nasuada îi dusese pe 
vardeni ca să pornească atacul împotriva imperiului lui Galbatorix. 
Acolo, urgalii se aliară cu vardenii, susţinând că Galbatorix le întunecase 
mințile şi că voiau să se răzbune pe el. Ajuns printre vardeni, Eragon o re- 
întâlni pe Elva, care crescuse cu o iuţeală nemaipomenită, din pricina vră- 
jii lui. Dintr-un prunc ce scâncea, ea ajunsese o fetiţă de trei-patru ani, iar 
privirea îi era cu adevărat cumplită, căci ea simţea durerea tuturor celor 
din jurul său. 

Şi nu departe de hotarul Surdei, pe întinderea întunecată a Câmpiilor 
Înflăcărate, Eragon, Saphira şi vardenii purtară o bătălie aprigă şi sânge- 
roasă împotriva armatei lui: Galbatorix. 

În toiul bătăliei, Roran şi sătenii li s-au alăturat vardenilor, la fel ca şi 
piticii, care mărşăluiseră în urma lor din Munţii Beor. 

Însă din răsărit se ivi o siluetă într-o armură lucioasă. Şi ea călărea 
un dragon roşu şi scânteietor. Şi, cu o vrajă, îl ucise pe regele Hrothgar. 

Atunci Eragon şi Saphira se luptară cu Cavalerul şi cu dragonul său 
roşu. Şi descoperiră că era de fapt Murtagh, supus acum lui Galbatorix 
prin jurăminte de necălcat. Iar dragonul era Thorn, ieşit al doilea din 
cele trei ouă. 

Murtagh îi învinse pe Eragon şi pe Saphira cu ajutorul puterii acelor 
Eldunari pe care Galbatorix îi dăduse lui. Însă Murtagh le îngădui lui 
Eragon şi Saphirei să scape, deoarece încă îl socotea prieten pe Eragon. 
Şi deoarece, după cum îi spuse lui Eragon, ei erau frați, amândoi născuţi 
de însoțitoarea preferată a lui Morzan, Selena. 

Apoi Murtagh o luă de la Eragon pe Zar'roc, sabia tatălui lor, şi îm- 
preună cu Thorn se retraseră de pe Câmpiile Înflăcărate, odată cu restul 
trupelor lui Galbatorix. 

După ce se încheie bătălia, Eragon, Saphira şi Roran zburară spre în- 
tunecatul turn de piatră Helgrind, ce slujea drept bârlog pentru Ra'zac. 

Acolo îl uciseră pe unul dintre cei doi Ra’zac şi pe monstruoşii părinți ai 
acestora, Lethrblaka, şi o salvară pe Katrina din Helgrind. lar într-una din- 
tre celule, Eragon îl găsi pe tatăl Katrinei, orb şi pe jumătate mort. 

Eragon se gândi să îl ucidă pe Sloan pentru trădarea lui, dar renunță 
la idee. În schimb, îl cufundă pe Sloan într-un somn profund şi le zise 
lui Roran şi Katrinei că tatăl ei era mort. Apoi îi ceru Saphirei să îi ducă 
pe Roran şi pe Katrina înapoi la vardeni, în timp ce el îl vână pe ultimul 
Ra’zac. 

Eragon ucise de unul singur ultimul Ra’zac rămas. Apoi îl luă cu el pe 
Sloan şi plecară din Helgrind. După îndelungi cugetări, Eragon descoperi 
numele adevărat al lui Sloan din limba străveche, limba puterii şi a ma- 
giei. Şi Eragon, folosindu-i numele ca să îl supună, îl sili pe măcelar să 
jure că nu îşi va mai întâlni fiica niciodată. Apoi Eragon îl trimise să tră- 
iască printre elfi. Însă ceea ce Eragon nu îi spusese măcelarului era că elfii 
aveau să îi vindece ochii, dacă s-ar fi căit pentru trădarea şi crima sa. 

Arya se întâlni cu Eragon la jumătatea drumului către vardeni şi se 
întoarseră împreună, traversând pe jos teritoriul inamic. 

Ajunşi la vardeni, Eragon află că regina Islanzadi trimisese doispre- 
zece magicieni elfi, conduşi de Blsdhgarm, ca să îi apere pe el şi pe Saphira. 
Eragon înlătură apoi atât cât putu din blestemul Elvei, dar aceasta îşi păs- 
tră abilitatea de a simți durerea celorlalți, fără a mai simți însă nevoia de 
a se jertfi pentru a-i scăpa de nefericire. 

Roran se căsători cu Katrina, care era însărcinată, şi pentru prima 
oară după mult timp, Eragon fu fericit. 

Apoi Murtagh, Thorn şi o trupă de oameni de-ai lui Galbatorix îi ata- 
cară pe vardeni. Cu ajutorul elfilor, Eragon şi Saphira izbutiră să îi 
oprească, dar nici Eragon, nici Murtagh nu reuşiră să iasă victorioşi. Fu 
o bătălie aprigă, căci Galbatorix îi vrăjise pe soldaţi ca să nu mai simtă 
durerea, iar vardenii suferiră pierderi mari. 

După aceea, Nasuada îl trimise pe Eragon să îi reprezinte pe vardeni 
în faţa piticilor, în timp ce aceştia îşi alegeau noul rege. Eragon nu vru 
să meargă, căci Saphira trebuia să rămână şi să apere tabăra vardenilor. 
Dar nu avu de ales. 

Roran intră în rândurile vardenilor, urcând în rang, căci se dovedise 
a fi un războinic destoinic şi un conducător înnăscut. 

Pe când Eragon era printre pitici, şapte dintre aceştia încercară să îl 
asasineze. O cercetare dezvălui că un anumit clan, Az Sweldn rak Anhûin, 

se afla în spatele atacului. Întrunirea clanurilor continuă totuşi, şi Orik fu 
ales să îi urmeze la tron unchiului său. Saphira i se alătură lui Eragon pen- 
tru încoronare şi îşi îndeplini făgăduinţa de a repara nepreţuita stea de sa- 
fir a piticilor, pe care o spărsese în timpul luptei lui Eragon cu Durza. 

Apoi Eragon şi Saphira se întoarseră în Du Weldenvarden. Acolo, 
Oromis îi dezvălui lui Eragon adevărul cu privire la părinţii săi: el nu era, 
de fapt, fiul lui Morzan, ci al lui Brom, deşi el şi Murtagh aveau aceeaşi 
mamă, Selena. Oromis şi Glaedr le explicară de asemenea şi conceptul pie- 
trei Eldunari, pe care un dragon poate alege să şi-o scoată din trup în tim- 
pul vieţii, deşi acest lucru trebuie făcut cu mare grijă, căci cel care are o 
piatră Eldunari o poate folosi ca să controleze dragonul de la care a luat-o. 

Pe când se aflau în pădure, Eragon decise că avea nevoie de o sabie 
care să o înlocuiască pe Zar'roc. Amintindu-şi de sfatul pe care i-l dăduse 
pisica fermecată Solembum în timpul călătoriilor sale cu Brom, Eragon se 
duse la copacul gânditor Menoa din Du Weldenvarden. Vorbi cu copacul 
şi acesta acceptă să îi dea oţelul strălucitor de la rădăcinile sale, în schim- 
bul unui preţ nenumit. 

Apoi elfa Rhunân, care făurise toate săbiile Cavalerilor, lucră împre- 
ună cu Eragon ca să îi facă o nouă armă. Sabia era albastră şi Eragon o 
numi Brisingr — „foc“. Şi sabia izbucnea în flăcări de fiecare dată când îi 
rostea numele. 

După aceea, Glaedr le dădu spre păstrare lui Eragon şi Saphirei inima 
inimilor lui, şi ei se întoarseră la vardeni, iar Glaedr şi Oromis se alăturară 
neamului lor şi atacară partea de miazănoapte a Imperiului. 

La asediul oraşului Feinster, Eragon şi Arya dădură peste trei magi- 
cieni vrăjmaşi, iar unul dintre aceştia se preschimbă în Umbra pe nume 
Varaug. Cu ajutorul lui Eragon, Arya îl ucise pe Varaug. 

În acest timp, Oromis şi Glaedr se luptară cu Murtagh şi Thorn. lar 
Galbatorix preluă controlul asupra minţii lui Murtagh. Şi, cu braţul lui 
Murtagh, Galbatorix îl dobori pe Oromis, iar Thorn răpuse trupul lui Glaedr. 

Şi, cu toate că vardenii ieşiră victorioşi la Feinster, Eragon şi Saphira 
jeliră pierderea maestrului lor, Oromis. Însă vardenii nu se opriră aici şi, 
chiar în această clipă, ei mărşăluiesc tot ma: adânc în interiorul Imperiu- 
lui, spre capitala acestuia, Urû’baen, unde se află Galbatorix, mândru, în- 
crezător şi dispreţuitor, căci puterea lui stă în puterea dragonilor. 


Prin spărtură 


Dragonul Saphira scoase un răget, iar soldaţii din faţa ei începură să 
tremure de frică. 

— După mine! strigă Eragon. Înălță sabia Brisingr deasupra capului, ți- 
nând-o cât putea de sus, pentru ca toţi să o vadă. Sabia albastră sclipea in- 
tens, cu irizaţii, ieşind în evidenţă pe fundalul zidului de nori negri ce se 
ridicau spre apus. Pentru vardeni! 

O săgeată şuieră pe lângă el, dar nu-i dădu atenţie. 

Războinicii strânşi la baza mormanului de dărâmături pe care stăteau 
Eragon şi Saphira îi răspunseră, strigând din toţi rărunchii: 

— Vardenii! 

Îşi înălţară şi ei armele şi se năpustiră înainte, cățărându-se pe blocu- 
rile de piatră prăbuşite. 

Fragon se întoarse cu spatele la oameni. De partea cealaltă a movilei 
se afla o curte largă. Vreo două sute de soldaţi ai Imperiului se îngrămădi- 
seră acolo. În spatele lor se ridica o fortăreață înaltă şi întunecată, cu cră- 
pături înguste pentru ferestre, cu câteva turnuri pătrate şi cu odăile din 
vârful celui mai înalt luminate de o lampă. Undeva, înăuntrul fortăreței, 
Eragon ştia că se afla Seniorul Bradburn, guvernatorul Belatonei — ora- 
şul pe care vardenii se străduiau să îl cucerească de ceasuri bune. 

Cu un strigăt, Eragon sări de pe dărâmături şi se năpusti spre sol- 
daţi. Oamenii se traseră îndărăt, ţinându-şi însă suliţele şi lăncile îndrep- 
tate către spărtura zimţțuită pe care Saphira o făcuse în zidul exterior al 
castelului. 

Eragon îşi simţi glezna dreaptă răsucindu-se când ateriză. Căzu pe 
un genunchi şi se sprijini de pământ cu mâna în care avea sabia. 

Unul dintre soldaţi profită de prilejul ivit pentru a ieşi din formaţie 
şi a-şi împinge sulița spre gâtul descoperit al lui Eragon. 

Eragon pară lovitura cu o smucitură a încheieturii, răsucind-o pe 
Brisingr mai repede decât ar fi putut urmări cu privirea orice om sau elf. 
Chipul soldatului se schimonosi de spaimă când îşi dădu seama de gre- 
şeala pe care o făcuse. Încercă să fugă, dar înainte să se poată urni din 
loc, Eragon îl împunse cu sabia în stomac. 

Vărsând un şuvoi de flăcări albastre şi galbene pe gură, Saphira sări 
în curte în urma lui Eragon. El se ghemui şi îşi încordă picioarele când 
ea se izbi de caldarâm. Impactul cutremură întreaga curte. Multe dintre 
cioburile de sticlă ce formau un mozaic mare şi colorat în fața fortăreței 
se desprinseră şi zburară în sus ca nişte monede ce saltă pe o tobă. Deasu- 
pra, obloanele unei ferestre din clădire se deschiseră şi se închiseră. 

Elfa Arya o urmă pe Saphira. Părul său negru şi lung se agita sălbatic 
în jurul chipului ascuţit când sări de pe mormanul de dărâmături. Firişoare 
de sânge împroşcat îi vărgau braţele şi gâtul; tăişul sabiei îi era mânjit de 
sânge. Ateriză cu un foşnet uşor, de piele ce alunecă pe piatră. 

Prezenţa ei îl îmbărbătă pe Eragon. Nu era nimeni altcineva alături de 
care ar fi preferat să lupte. Ea era tovarăşul de luptă ideal, se gândi el. 

Îi zâmbi scurt, iar Arya îi răspunse pe măsură, cu o expresie fioroasă 
şi voioasă. În bătălie, atitudinea ei rezervată era înlocuită de o bunăvo- 
inţă pe care o afişa rareori în alte împrejurări. 

Eragon se feri după scut când o perdea de foc albastru apăru între ei. 
De sub marginea coifului, privi cum Saphira îi scăldă pe soldaţi într-un 
şuvoi de flăcări care trecu peste ei, fără însă a le face vreun rău. 

Un rând de arcaşi de pe meterezele castelului traseră săgeți către 
Saphira. Dogoarea din preajma ei era atât de intensă, încât o mână de să- 
geţi luară foc în aer şi se făcură scrum, în vreme ce vrăjile de apărare pe 
care le pusese Eragon în jurul ei le respinseră pe celelalte. Una dintre să- 
geţile rătăcite se izbi de scutul lui Eragon cu un pocnet surd, ciobindu-l. 

Vâlvătaia cuprinse trei dintre soldaţi, ucigându-i atât de repede, încât 
nici nu mai avură timp să ţipe. Ceilalţi se înghesuiră în centrul infernului, 
cu tăişurile suliţelor şi ale lăncilor reflectând scânteieri de lumină albas- 
tră şi strălucitoare. 

Oricât se strădui, Saphira nu izbuti să-i atingă pe supraviețuitori. În 
cele din urmă, renunță şi îşi închise fălcile cu un trosnet definitiv. Înceta- 
rea focului lăsă curtea nefiresc de liniştită. 

Eragon se gândi, aşa cum o mai făcuse deja de câteva ori, că, oricine 
ar fi fost cel ce pusese vrăjile de protecţie asupra soldaților, trebuie să fi 
fost un magician puternic şi priceput. „Să fie oare Murtagh? se întrebă 
el. În cazul ăsta, de ce nu erau el şi cu Thorn aici, ca să apere Belatona? 
Oare lui Galbatorix nu-i pasă dacă păstrează sau nu controlul asupra ora- 
şelor sale?“ 

Eragon alergă înainte şi, dintr-o singură lovitură a lui Brisingr, re- 
teză vârfurile unei duzini de halebarde cu aceeaşi uşurinţă cu care tăia 
capetele lujerelor de orz când era mai tânăr. Spintecă pieptul soldatului 
aflat cel mai aproape, despicându-i armura de parcă ar fi fost făcută din 
pânză subţire. Sângele ţâşni. Apoi Eragon înjunghie următorul soldat 
din rând şi izbi în stânga cu scutul, împingându-l pe omul de acolo în trei 
dintre camarazii săi şi făcându-i: să se rostogolească. 

Reacţiile soldaților i se păreau lui Eragon încete şi stângace în timp 
ce se strecura printre rândurile lor, spintecându-i fără să păţească ni- 
mic. Saphira se repezi în încâlceala din stânga lui azvârlind soldaţii în 
aer cu labele ei imense, izbindu-i cu coada ei ţepoasă, muşcându-i şi 
omorându-i cu o simplă mişcare a capului, în timp ce, în dreapta sa, 
Arya se mişca precum o umbră, cu fiecare mişcare a sabiei sale adu- 
când moartea unui alt soldat al Imperiului. Când Eragon se răsuci ca să 
evite două sulițe, îi văzu în spatele său pe Blâdhgarm — elful acoperit 
de blană — şi pe ceilalţi unsprezece elfi a căror sarcină era să îi apere pe 
el şi pe Saphira. 

În urma acestora, vardenii se revărsau în curte prin spărtura din zidul 
exterior al castelului, însă oamenii nu atacară; era prea periculos să se 
apropie de Saphira. Nici ea, nici Eragon şi nici elfii nu aveau nevoie de 
ajutor ca să se descotorosească de soldaţi. 

Învălmăşeala îi despărţi pe Eragon şi pe Saphira, ducându-i în cape- 
tele opuse ale curții. Eragon nu îşi făcea griji. Chiar şi fără vrăjile ei de 
apărare, Saphira era cât se poate de capabilă să înfrângă de una singură 
un grup de douăzeci, treizeci de oameni. 

O suliță se izbi de scutul lui Eragon, învineţindu-i umărul. Se răsuci 
către cel care o aruncase, un bărbat vânjos şi plin de cicatrici, căruia îi lip- 
seau dinţii din faţă, şi ţâşni spre el. Omul încercă să scoată un pumnal de 
la cingătoare. În ultimul moment, Eragon se întoarse, îşi încordă braţele 
şi pieptul şi îl izbi în plin pe om cu umărul său rănit. 

Forţa impactului îl azvârli pe soldat câţiva paşi înapoi, iar acesta se 
prăbuşi, ţinându-se de piept în dreptul inimii. 

Urmă apoi o ploaie de săgeți cu pene negre, omorându-i sau rănin- 
du-i pe mulţi dintre soldaţi. Eragon se feri din calea lor, acoperindu-se cu 
scutul, deşi era sigur că magia avea să-l protejeze. Totuşi, nu se cădea să 
devină neatent; nu avea de unde şti când vreun magician duşman ar putea 
trage o săgeată fermecată care să îi străpungă vrăjile de apărare. 

Un zâmbet amar îi flutură pe buze. Arcaşii de sus îşi dăduseră seama 
că singura lor speranță de victorie consta în a-i ucide cumva pe Eragon 
şi pe elfi, indiferent de numărul celor pe care ar fi trebuit să îi sacrifice 
ca să facă asta. 

„Prea târziu, se gândi Eragon cu satisfacţie macabră. Ar fi trebuit să 
fugiți din Imperiu când încă mai aveaţi ocazia.“ 

Atacul violent cu săgeți îi dădu prilejul să îşi tragă puţin sufletul, lu- 
cru de care se bucură. Asaltul asupra oraşului începuse în zori, iar el şi 
Saphira fuseseră în primele rânduri de la bun început. 

Când se opriră săgețile, Eragon îşi trecu sabia în mâna stângă, ridică 
una dintre suliţele soldaţilor şi o azvârli spre arcaşii aflaţi la zece pi- 
cioare mai sus. Aşa cum descoperise Eragon, sulițele erau greu de arun- 
cat cu precizie fără un antrenament serios în prealabil. Astfel că n-a fost 
deloc surprins când nu îl nimeri pe omul pe care îl ţintise, dar a fost sur- 
prins că nu nimeri pe nici unul din rândul de arcaşi de pe metereze. Su- 
lita zbură peste capetele lor şi se sfărâmă de zidul castelului. Arcaşii 
râseră şi îl batjocoriră, făcând gesturi obscene către el. 

Eragon prinse cu coada ochiului o mişcare rapidă. Îşi întoarse privirea 
la timp ca să o vadă pe Arya lansându-şi şi ea sulița către arcași; aceasta țin- 
tui doi oameni aflați unul lângă celălalt. Apoi Arya îşi îndreptă sabia către 
soldați şi rosti „Brisingr!“, iar sulița izbucni în flăcări verzi de smarald. 

Arcaşii se traseră de lângă trupurile arzânde şi fugiră cu toţii de pe 
metereze, înghesuindu-se prin uşile care duceau la nivelele de sus ale 
castelului. 

— Nu-i corect, făcu Eragon. Eu nu pot folosi vraja asta fără ca sabia 
mea să nu izbucnească în flăcări ca un rug. 

Arya îl privi cu o uşoară urmă de amuzament. 

Lupta continuă alte câteva minute, timp în care soldaţii rămaşi se 
predară sau încercară să scape cu fuga. 

Eragon îi lăsă pe cei cinci oameni din faţa lui să fugă; ştia că nu aveau 
să ajungă prea departe. După ce examină iute trupurile răspândite împre- 
jur, ca să se convingă că nu mai este nici unul în viaţă, îşi aruncă privi- 
rea în partea cealaltă a curţii. Câţiva dintre vardeni deschiseseră porțile 
zidului exterior şi aduceau un berbece pe strada care ducea la castel. Al- 
tii se adunau în rânduri neregulate aproape de uşa fortăreței, gata să in- 
tre în castel şi să îi înfrunte pe soldaţii dinăuntru. Printre ei era şi vărul 
lui Eragon, Roran, care gesticula cu ciocanul său nelipsit, în timp ce împăr- 
tea ordine oamenilor din detaşamentul aflat sub comanda sa. În capătul ce- 
lălalt al curţii, Saphira se ghemui peste leşurile celor pe care îi omorâse, 
toată zona din preajma sa fiind cufundată în haos. Stropi de sânge atâr- 
nau de solzii săi sclipitori, picăturile roşii formând un contrast puternic 
cu albastrul trupului ei. Îşi dădu pe spate capul ţepos şi scoase un răget 
triumfător, acoperind hărmălaia din oraş cu strigătul ei feroce. 

Şi-atunci, din interiorul castelului, Eragon auzi un zornăit de meca- 
nisme şi de lanţuri, urmat de scrâşnetul drugilor de lemn traşi în lături. 
Sunetele atraseră privirile tuturor către uşile fortăreței. 

Cu un „bum!“ dogit, uşile se dădură în lături. Dinăuntru ţâşni un nor 
gros de fum de la făclii, făcându-i pe cei mai apropiaţi dintre vardeni să 
tuşească şi să-şi acopere feţele. De undeva din bezna adâncă, se auzi ropo- 
tul unor copite potcovite pe caldarâm; apoi un cal şi călărețul său se iviră 
din fum. În mâna stângă, călăreţul ţinea ceea ce lui Eragon i se păru a fi 
o lance obişnuită, însă observă îndată că aceasta era făurită dintr-un ma- 
terial verde ciudat şi că avea un tăiş ghimpat, modelat într-un mod neo- 
bişnuit. O lucire palidă învăluia vârful lancei, lumina nefirească trădând 
prezența magiei. 

Călărețul trase de hăţțuri şi îşi îndreptă calul către Saphira, care în- 
cepu să se ridice pe picioarele din spate, pregătindu-se să îi dea o lovitură 
cumplită şi ucigătoare cu laba dreaptă. 

Eragon simţi cum îl cuprinde neliniştea. Călărețul era mult prea sigur 
pe el, lancea mult prea diferită şi stranie. Deşi vrăjile de apărare ar fi trebuit 
să o protejeze, Eragon era sigur că Saphira se afla în pericol de moarte. 

„Nu voi izbuti să ajung la ea la timp“, îşi dădu el seama. Îşi întinse min- 
tea spre călăreț, însă omul era atât de concentrat asupra a ceea ce avea de 
făcut, încât nici nu-i observă prezenţa, iar concentrarea sa nestrămutată îl 
împiedică pe Eragon să îi pătrundă în conştiinţă. Retrăgându-se în sine, 

Eragon revăzu vreo cinci, şase cuvinte din limba străveche şi compuse o 
vrajă simplă ca să oprească în loc calul. Era un act disperat — căci Eragon 
nu ştia dacă nu cumva călărețul nu era şi el magician sau dacă nu îşi lu- 
ase precauții împotriva unui atac cu magie —, însă Eragon nu avea de 
gând să stea cu mâinile în sân când viața Saphirei era în pericol. 

Eragon trase aer în piept. Îşi reaminti pronunția corectă a unor sunete 
mai dificile din limba străveche. Apoi deschise gura ca să rostească vraja. 

Oricât de iute ar fi fost el, elfii au fost şi mai rapizi. Înainte să poată 
rosti măcar un cuvânt, un delir de psalmodieri grave izbucni în spatele 
său, vocile suprapuse formând o melodie distonantă şi tulburătoare. 

— Măe..., izbuti el să spună, şi apoi magia elfilor îşi făcu efectul. 

Mozaicul din faţa calului se zdruncină şi se puse în mişcare, iar ciobu- 
rile de sticlă se revărsară ca apa. O crăpătură lungă se căscă în pământ, o 
fisură de o adâncime neştiută. Cu un țipăt puternic, calul căzu în groapă 
şi se poticni, rupându-şi picioarele din faţă. 

În timp ce calul se prăbuşea, omul din şa îşi trase braţul şi azvârli lan- 
cea strălucitoare către Saphira. 

Saphira nu putea fugi. Nici nu se putea feri. Aşa că dădu cu laba înspre 
suliță, în încercarea ei de a o respinge. Însă îşi rată ţinta, de puţin, şi Eragon 
privi cu groază cum lancea se înfige cam un metru în pieptul ei, chiar 
sub claviculă. 

Un văl de furie se aşternu peste vederea lui Eragon. Stoarse până şi ulti- 
mul strop de energie pe care-l avea la dispoziţie — din trup, din cele două- 
sprezece diamante ascunse în centura lui Beloth cel Înţelept care-l încingea 
la brâu şi din rezerva masivă de energie din Aren, inelul elfesc de la mâna 
dreaptă — pregătindu-se să îl nimicească pe călăreț, indiferent de riscuri. 

Eragon se opri totuşi când apăru Blâdhgarm, sărind peste piciorul 
stâng din față al Saphirei. Elful se năpusti asupra călăreţului precum o 
panteră ce atacă o căprioară şi îl dobori pe om într-o parte. Cu o smuci- 
tură sălbatică a capului, Bl&dhgarm îi sfârtecă beregata cu dinții săi albi 
şi lungi. 

Un răcnet plin de deznădejde sfâşietoare se auzi de la o fereastră 
de deasupra uşilor deschise ale fortăreței, urmat de o explozie de foc, ce 
făcu să se prăvălească blocuri de piatră din clădire, blocuri care aterizară 
în mijlocul vardenilor adunaţi acolo, zdrobind mădulare şi piepturi ca pe 
nişte crenguţe uscate. 

Eragon nu băgă în seamă pietrele ce cădeau prin curte şi alergă la 
Saphira, aproape fără să-i observe pe Arya şi gărzile sale, care îl urmau 
îndeaproape. Alţi elfi, aflaţi prin apropiere, se îngrămădiseră deja lângă 
ea, examinând lancea care-i ieşea din piept. 

— Cât de rău... Este ea..., dădu Eragon să spună, nemaiducându-şi cu- 
vintele la capăt din cauza tulburării. 

Tânjea să îi vorbească prin gânduri Saphirei, dar atâta vreme cât era 
posibil ca magicieni duşmani să se afle prin preajmă, nu îndrăznea să îşi 
expună mintea, ca nu cumva aceştia să îi citească gândurile sau să preia 
controlul asupra trupului său. 

După o aştepare care părea să nu se mai termine, Wyrden, unul din- 
tre elfi, rosti: 

— Poţi să-i mulțumeşti sorții, Biruitorul-Umbrei; lancea nu i-a atins 
venele şi nici arterele principale din gât. A atins doar muşchii, şi pe aceş- 
tia îi putem tămădui. 

— Puteţi să o scoateţi? Are cumva vrăji care v-ar împiedica să o... 

— Ne vom ocupa noi, Biruitorul-Umbrei. 

Sobri precum nişte preoţi strânşi în faţa altarului, toţi elfii, în afară 
de Blödhgarm, îşi puseră palmele pe pieptul Saphire: şi, ca o adiere de 
vânt suflând printre sălcii, începură să cânte. Cântară despre căldură și 
creştere, despre muşchi, tendoane şi sânge ce pulsează, şi despre alte lu- 
cruri mai misterioase. Cu un mare efort de voinţă, Saphira rămase în ace- 
eaşi poziţie în timpul incantaţiei, deşi spasmele îi străbăteau trupul la 
fiecare câteva secunde. O dâră de sânge i se scurgea pe piept din locul în 
care se împlântase lancea. 

Când Blâdhgarm se apropie de el, Eragon îi aruncă o privire rapidă el- 
fului. Blana de pe bărbie şi de pe gât îi era pătată de sânge, albăstruiul de 
miez de noapte preschimbându-i-se în negru compact. 

— Ce-a fost asta? îl întrebă Eragon, arătând spre văpăile ce încă jucau 
la fereastra din vârful turnului. 

Blâdhgarm îşi trecu limba peste buze, arătându-şi colții de pisică îna- 
inte să răspundă. 

— Chiar cu o clipă înainte să moară, am izbutit să pătrund în mintea 
soldatului şi, prin ea, în mintea magicianului care îl asistase. 

— L-ai ucis pe magician? 

— Oarecum; l-am silit să se sinucidă. Nu recurg la asemenea extrava- 
ganțe nefireşti de obicei, dar acum eram... scos din sărite. 

Eragon dădu să se urnească din loc, dar se opri când Saphira scoase 
un geamăt prelung şi grav, în timp ce lancea începea să îi iasă din piept 
fără a fi atinsă de cineva. Pleoapele i se zbătură şi ea trase câteva guri de 
aer, cu răsuflarea întretăiată, când îi ieşi şi ultima parte din trup. Lama 
ghimpată, cu aura sa palidă de lumină verzuie, căzu pe jos şi se lovi de 
caldarâm cu un sunet de ceramică mai degrabă decât de metal. 

Când elfii se opriră din cântat şi îşi ridicară mâinile de pe Saphira, 
Eragon se repezi lângă ea şi îi atinse gâtul. Voia să o aline, să-i spună ce 
spaimă trăsese, să îşi unească mintea cu a ei. În schimb, se mulţumi să se 
uite într-unul din ochii ei de un albastru strălucitor şi să o întrebe dacă îi 
este bine. Cuvintele păreau neînsemnate în comparaţie cu profunzimea 
emoţiilor pe care le simţea. 

Saphira îi răspunse clipind din ochi, apoi îşi cobori capul şi îi mân- 
gâie chipul cu o adiere de aer cald din nările ei. 

Eragon zâmbi. Apoi se întoarse către elfi şi spuse: „Eka elrun ono, 
âlfya, wiol fărn thornessa “, mulţumindu-le în limba străveche pentru ajuto- 
rul lor. Elfii care luaseră parte la vindecare, inclusiv Arya, se înclinară şi îşi 
răsuciră mâinile drepte pe piepturi, cu semnul de respect al neamului lor. 
Eragon observă că mai mult de jumătate dintre elfii însărcinați cu paza 
sa şi a Saphirei erau palizi, slăbiţi şi nesiguri pe picioare. 

— Retrageţi-vă şi odihniţi-vă, le zise el. Dacă rămâneţi, nu veți face de- 
cât să vă lăsaţi ucişi. Haideţi, e un ordin! 

Deşi Eragon era sigur că ei n-ar fi vrut să plece, cei şapte elfi îi răspun- 
seră cu un „Cum doreşti, Biruitorul-Umbrei:“ şi se retraseră din curte, căl- 
când peste leşuri şi dărâmături. Arătau nobili şi demni chiar şi ajunşi la 
capătul puterilor. 

Apoi Eragon se duse lângă Arya şi Blödhgarm, care studiau lancea 
cu o expresie ciudată pe feţe, de parcă nu ştiau cum ar trebui să reacţio- 
neze. Eragon se aşeză pe vine lângă ei, atent să nu atingă cumva arma. Se 
uită la liniile delicate sculptate la baza tăişului, linii care îi păreau oare- 
cum familiare, deşi nu îşi dădea seama de ce; se uită şi la mânerul verzui, 
care era făurit dintr-un material diferit de lemn sau de metal; şi iarăşi, la 
lucirea uşoară care îi amintea de lămpile fără flacără folosite de elfi şi de 
pitici ca să îşi lumineze palatele. 

— Credeţi că este făcută de Galbatorix? întrebă Eragon. Poate că s-a 
hotărât să ne ucidă, pe mine şi pe Saphira, în loc să ne captureze. Poate 
că i se pare că am devenit o ameninţare la adresa lui. 

Blâdhgarm zâmbi într-un mod neplăcut. 

— Dacă aş fi în locul tău, eu nu m-aş amăgi cu asemenea presupuneri 
neîntemeiate, Biruitorul-Umbrei. Noi nu suntem nimic altceva decât o pa- 
coste neînsemnată pentru Galbatorix. Dacă ar vrea cu adevărat să omoare 
pe vreunul dintre noi, nu ar avea decât să iasă din Uri'baen şi să ne 
atace direct, şi noi am cădea în faţa sa precum frunzele uscate în faţa vis- 
colului. Are de partea sa puterea dragonilor şi nimeni nu poate rezista în 
faţa acesteia. Pe lângă asta, Galbatorix nu se răzgândeşte atât de uşor. 
O fi el nebun, dar este şi viclean şi, mai presus de toate, hotărât. Dacă do- 
reşte să te înrobească, atunci îşi va urmări scopul până devine obsesie, şi 
doar instinctul de conservare îl va putea face să renunţe. 

— În orice caz, interveni Arya, nu este făcută de Galbatorix; este fă- 
cută de noi. 

Eragon se încruntă. 

— De noi? Asta nu a fost făcută de vardeni. 

— Nu de vardeni, ci de un elf. 

— Dar..., se opri, încercând să găsească o explicaţie logică. Dar nici un 
elf nu ar accepta să lucreze pentru Galbatorix. Ar prefera să moară decât... 

— Galbatorix nu a avut nimic de-a face cu asta, şi chiar dacă ar fi fost 
mâna lui la mijloc, nu prea cred că ar fi dat o asemenea armă rară şi pu- 
ternică unui om care nu ar putea să o păzească mai bine. Dintre toate in- 
strumentele de război răspândite prin Alaga&sia, asta-i ultima pe care 
Galbatorix ar vrea să o avem. 

— De ce? 

Cu o urmă de mârâit în vocea sa gravă, pătrunzătoare, Blădhgarm rosti: 

— Deoarece, Eragon Biruitorul-Umbrei, asta este o Dauthdaert. 

— lar numele ei este Niernen, Orhideea, făcu Arya. Arătă spre liniile 
sculptate în lamă, iar Eragon îşi dădu seama că acestea erau, de fapt, li- 
tere din sistemul de scriere deosebit al elfilor — forme curbate şi încolă- 
cite, ce se terminau în puncte lungi ca nişte ghimpi. 

— O Dauthdaert? Când Arya şi Bl&dhgarm îl priviră cu neîncredere, 
Eragon ridică din umeri, stânjenit de lipsa lui de educaţie. Îl necăjea fap- 
tul că elfii aveau la dispoziţie zeci şi zeci de ani ca să studieze cu cei mai 

de seamă cărturari ai neamului lor, în timp ce unchiul său, Garrow, nu îl în- 
vățase nici măcar alfabetul, socotindu-l neimportant. Nu am avut prea mult 
timp să citesc în Ellesméra. Ce este? A fost făurită pe vremea căderii Cava- 
lerilor, ca să fie folosită împotriva lui Galbatorix şi a Trădătorilor? 

Blâdhgarm clătină din cap. 

— Niernen este mult, mult mai veche de-atât. 

— Dauthdaertya, îi explică Arya, s-au născut din teama şi ura care au 
marcat ultimii ani din războiul nostru cu dragonii. Cei mai iscusiţi fierari 
şi magicieni le-au făurit din materiale pe care nu le mai înțelegem, le-au 
impregnat cu farmece ale căror formule nu ni le mai amintim şi le-au nu- 
mit, pe toate douăsprezece, după cele mai frumoase flori — o nepotrivire 
cât se poate de mare, căci singurul scop pentru care au fost create a fost 
uciderea dragonilor. 

Eragon se simţi cuprins de oroare când se uită la lancea lucitoare. 

— Şi i-au ucis? 

— Cei care au fost de faţă spun că sângele dragonilor cădea din ceruri 
ca o ploaie torențială de vară. 

Saphira sâsâ: puternic şi ascuţit. 

Eragon se uită la ea o clipă şi văzu cu coada ochiului că vardenii îşi 
menținuseră poziţia în faţa fortăreței, aşteptându-i pe el şi pe Saphira să 
reia ofensiva. 

— S-a crezut că toate Dauthdaertya au fost distruse sau pierdute pentru 
totdeauna, zise Blödhgarm. Acum este limpede că ne-am înşelat. Pesemne 
că Niernen a ajuns în mâinile familiei Waldgrave, iar ea a păstrat-o 
ascunsă aici, în Belatona. Bănuiesc că atunci când am trecut de zidurile 
oraşului, Seniorul Bradburn şi-a pierdut curajul şi a poruncit să-i fie adusă 
Niernen din sala de arme, în încercarea de a vă opri, pe tine şi pe Saphira. 
Mai mult ca sigur că Galbatorix ar fi furios la culme dacă ar afla că 
Bradburn a încercat să te ucidă. 

Deşi ştia că trebuia să se grăbească, curiozitatea nu îi dădea pace lui 
Eragon. 

— Dauthdaert sau nu, tot nu mi-ați explicat de ce nu ar vrea Galbatorix 
să punem mâna pe ea. Arătă către lance. Ce o face pe Niernen mai peri- 
culoasă decât sulița aceea de-acolo, sau chiar decât Bris... se opri înainte 
să rostească tot numele, sau decât sabia mea? 

Arya fu cea care-i răspunse de data aceasta. 

— Nu poate fi distrusă prin mijloace obişnuite, nu este afectată de foc 
şi este complet insensibilă la magie, după cum ai putut vedea cu ochii tăi. 
Dauthdaertya au fost concepute în aşa fel încât să nu poată fi afectate de 
vrăjile dragonilor şi să îi apere de acestea pe cei care le mânuiesc — ceea 
ce este de-a dreptul descurajator, date fiind puterea, complexitatea şi na- 
tura neaşteptată a magiei dragonilor. Poate că Galbatorix s-a învăluit pe 
el (şi l-a învăluit şi pe Shruikan) într-o țesătură de vrăji nemaiîntâlnită în 
toată Alagaă&sia, dar se prea poate ca Niernen să treacă prin toate pave- 
zele sale, de parcă nici n-ar exista măcar. 

Eragon înţelese şi se simţi cuprins de exaltare. 

— Trebuie să... 

Un țipăt ascuţit, strident îl întrerupse. 

Sunetul era pătrunzător, sfâşietor şi cutremurător, ca de metal scrâş- 
nit pe piatră. Dinţii lui Eragon clănţăniră şi el îşi astupă urechile cu mâi- 
nile, schimonosindu-se în timp ce se răsucea şi încerca să vadă de unde 
vine zgomotul. Saphira îşi scutură capul şi, chiar în acea hărmălaie, tot putu 
să o audă scâncind de suferinţă. 

Fragon mătură întreaga curte cu privirea, de două ori, până să observe 
un nor uşor de praf ce se ridica din zidul fortăreței, dintr-o crăpătură largă 
de un picior, care apăruse sub fereastra înnegrită şi parțial distrusă, la care 
Blsdhgarm îl omorâse pe magician. Pe măsură ce ţipătul sporea în inten- 
sitate, Eragon riscă şi îşi luă una dintre mâini de pe urechi ca să arate 
spre crăpătură. 

— Uite! îi strigă el lui Arya, care dădu din cap. Apoi îşi puse mâna la 
loc peste ureche. 

Fără vreun avertisment sau vreo altă introducere, sunetul încetă. 

Eragon aşteptă o clipă, apoi îşi cobori încet mâinile, dorindu-și pen- 
tru prima oară ca auzul său să nu fi fost atât de sensibil. 

Chiar pe când făcea asta, crăpătura se lăți şi mai mult, întinzându-se 
până ce se făcu de câteva picioare şi despică zidul până la temelie. Ca un 
fulger, crăpătura atinse şi sfărâmă cheia de boltă de deasupra uşilor clădi- 
rii, împroşcând podeaua de dedesubt cu pietricele. Întregul castel mugi, 
iar de la fereastra distrusă şi până la arcada sfărâmată faţada fortăreței în- 
cepu să alunece înspre exterior. 

— Fugiţi! le strigă Eragon vardenilor, deşi oamenii se împrăştiau deja 
în cealaltă parte a curții, căutând cu disperare să scape de sub zidul primej- 
dios. Eragon făcu un singur pas în față, simțind cum i se încordează toți 
muşchii, în timp ce încerca să îl zărească pe Roran undeva în mulțimea 
de războinici. 

În cele din urmă îl dibui, prins în spatele ultimului grup de oameni 
aflați lângă uşă, răcnind la ei, cu toate cuvintele pierzându-i-se în gălă- 
gie. Apoi zidul îşi schimbă poziţia şi se cufundă câţiva centimetri, înde- 
părtându-se şi mai mult de restul clădirii, bombardându-l pe Roran cu 
pietre, făcându-l să se clatine pe picioare şi silindu-l să se împleticească 
înapoi sub streaşina uşii. 

Când Roran se ridică iar în picioare, dădu cu ochii de Eragon, şi în pri- 
virea sa Eragon văzu o străfulgerare de teamă şi de neputinţă urmată de 
resemnare, de parcă Roran şi-ar fi dat seama că, oricât de iute ar fi alergat, 
nu mai avea timp să se pună la adăpost. 

Un zâmbet strâmb îi flutură pe buze. 

Apoi zidul se prăbuşi. 


Căderea ciocanului 


— Nu! urlă Eragon când zidul fortăreței se prăbuşi cu un bubuit de tunet, 
îngropându-i pe Roran şi pe alţi cinci oameni sub o movilă de piatră înaltă 
de douăzeci de picioare şi umplând curtea cu un nor întunecat de praf. 

Eragon urlă atât de tare, încât răguşi, iar sângele, cu gustul său meta- 
lic, îi acoperi cerul gurii. Trase aer în piept şi se îndoi de mijloc, tuşind. 

— Vaetna, bolborosi el, şi flutură din mână. Cu un foşnet ca de mătase, 
praful dens şi cenuşiu se dădu la o parte, lăsând să se vadă centrul curţii. 
Îngrijorat de starea lui Roran, Eragon de-abia dacă observă căderea de 
energie pe care i-o provocă vraja. 

— Nu, nu, nu, nu, murmură Eragon. Nu se poate să fi murit. Nu se 
poate, nu se poate, nu se poate... De parcă repetarea lor ar fi dat viaţă ideii, 
Eragon continuă să se gândească la cuvintele acestea. Însă cu cât le re- 
peta mai mult, cu atât ele reprezentau mai puţin un fapt sau o nădejde, 
ajungând să fie mai degrabă o rugăciune către lumea largă. 

În faţa sa, Arya şi ceilalţi războinici vardeni tuşeau şi se frecau la ochi 
cu palmele. Mulţi erau încovoiaţi, de parcă s-ar fi aşteptat la o lovitură; al- 
ţii priveau cu gura căscată la fațada distrusă a fortăreței. Molozul din clă- 
dire se revărsa până în mijlocul curţii, acoperind mozaicul. Două încăperi 
şi jumătate de la cel de-al doilea cat al fortăreței şi una de la cel de-al trei- 
lea (odaia în care magicianul murise într-un mod atât de violent) rămăse- 
seră expuse în fața stihiilor. Camerele şi mobilierul din ele păreau murdare 
şi destul de sărăcăcioase în lumina soarelui. Înăuntru, vreo şase soldaţi în- 
armaţi cu arbalete se trăgeau înapoi de la prăpastia care se căsca acum la 
picioarele lor. Împingându-se şi îmbrâncindu-se, se grăbiră să treacă prin 
uşile din capătul camerelor şi dispărură în interiorul fortăreței. 

Eragon încercă să ghicească greutatea unui bloc de piatră din gră- 
mada de dărâmături; avea probabil câteva sute de kilograme. Dacă el, 
Saphira şi elfii ar fi acționat împreună, era sigur că ar fi izbutit să mişte 
pietrele cu ajutorul magiei, dar strădania i-ar fi stors de vlagă, lăsându-i 
vulnerabili. Pe deasupra, le-ar fi luat mult prea mult timp. Pentru o clipă, 
Eragon se gândi la Glaedr — dragonul auriu era mai mult decât capabil 
să ridice tot mormanul deodată —, însă trebuia să se grăbească şi i-ar fi 
luat prea mult timp să aducă miezul inimii lui Glaedr. În orice caz, 
Eragon nici măcar nu ştia dacă l-ar putea convinge pe Glaedr să îi vor- 
bească, şi cu atât mai puțin dacă acesta l-ar ajuta să îi salveze pe Roran 
şi pe ceilalți oameni. 

Atunci Eragon îşi aduse aminte cum arăta Roran înainte ca potopul 
de piatră şi de praf să îl acopere, stând sub streaşina de la uşa fortăreței. 
Tresări, dându-și seama ce avea de făcut. 

— Saphira, ajută-i! strigă el, azvârlindu-şi scutul din mână şi repezin- 
du-se înainte. 

În spatele său, o auzi pe Arya rostind ceva în limba străveche — o for- 
mulă scurtă care ar fi putut să fie „Ascunde asta!“ Apoi ea îl ajunse din 
urmă, alergând cu sabia în mână, gata de luptă. 

Când ajunse la baza mormanului de dărâmături, Eragon sări cât putu 
de sus. Ateriză cu un singur picior pe panta formată din bolovani şi apoi 
sări din nou, ţopăind dintr-un loc în altul ca o capră de munte ce se cațără 
printr-o strungă. Ştia că riscă să clatine bolovanii, dar cea mai iute cale 
de a ajunge la destinaţie era să se urce pe morman. 

Cu un ultim salt, Eragon trecu de marginea celui de-al doilea cat, apoi 
ţâşni prin cameră. Împinse uşa din faţa sa atât de tare, încât rupse clanța 
şi balamalele şi o făcu să se izbească de peretele holului, crăpând scân- 
durile de stejar masiv. 

Eragon ţâşni pe hol. Paşii şi răsuflarea sa i se păreau nefiresc de înă- 
buşite, de parcă ar fi avut urechile înfundate cu apă. 

Încetini când se apropie de o uşă deschisă. Prin ea văzu un cabinet cu 
Cinci oameni înarmaţi care arătau spre o hartă şi se certau. Nici unul din- 
tre ei nu îl observă. 

Alergă mai departe. 

Dădu colţul şi se izbi de un soldat ce mergea în direcția opusă. 
Eragon văzu stele verzi când se lovi cu fruntea de scutul omului. Se agăţă 

de soldat şi amândoi se clătinară înainte şi înapoi pe hol, ca nişte dansa- 
tori beți. 

Soldatul blestemă, încercând să îşi recapete echilibrul. 

— Ce naiba ai, ticălos de..., rosti el, după care văzu chipul lui Eragon şi 
făcu ochii mari. Tu! 

Eragon îl lovi cu pumnul drept în burtă, chiar sub coaste. Lovitura îl 
săltă pe soldat de pe podea şi îl izbi de tavan. 

— Eu, încuviință Eragon, în timp ce omul cădea pe podea, neînsufleţit. 

Eragon porni mai departe pe hol. Pulsul său deja accelerat părea să 
se fi dublat de când intrase în fortăreață; simţea cum inima îi zvâcneşte, 
gata-gata să-i iasă din piept. 

„Unde-o fi?“ se gândi el, înnebunit, uitându-se printr-o altă uşă care 
dădea într-o cameră pustie. 

În cele din urmă, la capătul unui culoar prăfuit, zări o scară în spirală. 
Sări câte cinci trepte deodată, fără să-i pese de siguranţa sa, şi cobori la 
primul cat, oprindu-se doar cât să dea la o parte un arcaş nedumerit. 
La capătul treptelor, ieşi într-o încăpere înaltă ce îi aminti de catedrala din 
Dras-Leona. Se răsuci, culegând frânturi de imagini: scuturi, arme şi fla- 
muri roşii atârnate de pereţi, ferestre înguste aproape de tavan, făclii 
înălțate pe suporturi de fier forjat, vetre fără foc, mese lungi înălțate pe 
postamente, înşiruite de-o parte şi de alta a sălii, şi o platformă înălțată 
în capătul încăperii, unde un bărbat bărbos, înveşmântat într-o robă stă- 
tea în fața unui jilt cu spătar înalt. Eragon se afla în sala cea mare a caste- 
lului. În dreapta sa, între el şi uşile care duceau la intrarea în fortăreață, 
se afla un contingent de vreo cincizeci de soldaţi. Stofa aurie a tunicilor 
lor sclipi când tresăriră, surprinşi. 

— Omorâţi-l! ordonă omul în robă, părând mai degrabă speriat decât 
impunător. Cine îl omoară va primi a treia parte din averea mea! Vă jur! 

O frustrare teribilă îl cuprinse pe Eragon când îşi dădu seama că 
avea să fie din nou întârziat. Îşi smulse sabia din teacă, o ridică deasupra 
capului şi strigă: 

— Brisingr! 

Cu un suflu de aer, un cocon de flăcări albastre şi palide învălui tăişul 
până la vârf. Focul dogoritor îi încălzi mâna, braţul şi o parte din faţă. 

Apoi Eragon îşi cobori privirea către soldaţi şi mârâi: 

— Ştergeţi-o! 

Soldaţii şovăiră o clipă, după care se întoarseră şi fugiră. 

Eragon se repezi înainte, nebăgându-i în seamă pe întârziaţii panicaţi, 
pe care-i putea lovi cu sabia sa arzândă. Un om se împiedică şi căzu în 
fața lui; Eragon sări peste soldat, fără să-i atingă măcar panaşul coifului. 

Curentul de aer stârnit de trecerea lui Eragon trase flăcările din 
lamă, făcându-le să se lungească în spatele sabiei precum coama unui 
cal în galop. 

Aplecându-şi umerii, Eragon se năpusti prin uşa dublă de la intrarea 
în sala cea mare. Ţâşni printr-o încăpere lungă şi largă, mărginită de odăi 
pline de soldaţi — cât şi de roți zimţate, scripeţi şi alte mecanisme folosite 
la ridicarea şi coborârea porţilor fortăreței —, şi apoi se repezi cu toată 
forța în bariera-ghilotină care bloca drumul spre locul în care se aflase 
Roran când se prăbuşise zidul fortăreței. 

Grilajul de fier se îndoi când Eragon se izbi în el, însă fără să se frângă. 

Se trase un pas înapoi. 

Îşi concentră energia strânsă în diamantele centurii sale — centura lui 
Beloth cel Înţelept — şi în Brisingr, golind nestematele de încărcătura lor 
prețioasă pentru a încinge sabia până la un nivel aproape insuportabil. 
Scăpă un strigăt când îşi trase înapoi braţul şi lovi în bariera-ghilotină. 
Scântei portocalii şi galbene săriră pe el, arzându-i mănuşile şi tunica şi 
înţepându-i pielea expusă. O picătură de fier topit îi căzu sfârâind pe vâr- 
ful cizmei. O scutură cu o smucitură din gleznă. 

Făcu trei tăieturi, şi o parte din bariera-ghilotină, de mărimea unui om, 
căzu în interior. Capetele retezate ale grilajului străluciră alb incandes- 
cent, luminând toată zona dimprejur cu lucirea lor domoală. 

Fragon lăsă să se stingă văpăile ce se ridicau din Brisingr când trecu 
prin deschizătura pe care o crease. 

Întâi la stânga, apoi la dreapta, apoi din nou la stânga — alergă pe cu- 
loarele care îşi schimbau direcţia conform unui plan întortocheat, menit 
să încetinească înaintarea trupelor, dacă acestea ar fi izbutit să pătrundă 
în fortăreață. 

Când dădu ultimul colţ, Eragon îşi văzu în sfârşit destinaţia: vestibu- 
lul plin de moloz. Chiar şi cu vederea sa de elf, nu putu distinge în întune- 
ric decât siluetele cele mai mari, căci pietrele căzute stinseseră făcliile de 
pe pereţi. Auzi zgomotul înfundat al unei încăierări, de parcă o fiară gre- 
oaie ar fi cotrobăit prin dărâmături. 

— Naina, rosti Eragon. 

O lumină albastră se ivi de nicăieri, luminând locul. Iar în fața lui, 
plin de praf, sânge, cenuşă şi sudoare, cu dinții rânjiți într-un mârâit fio- 
ros, apăru Roran, luptându-se cu un soldat peste leşurile altor doi. 

Soldatul tresări din pricina strălucirii neaşteptate, iar Roran profită de 
neatenția omului ca să îl îngenuncheze, după care înşfăcă pumnalul solda- 
tului de la cingătoare şi i-l împlântă sub bărbie. 

Soldatul zvâcni de două ori, apoi rămase nemişcat. 

Gâfâind, Roran se ridică de pe cadavru, cu sânge picurându-i din de- 
gete. Se uită la Eragon cu o privire ciudat de sticloasă. 

— Era şi timpul să..., apucă să spună, înainte de a-şi da ochii peste cap 
şi a leşina. 


Umbre la orizont 


Ca să îl poată prinde pe Roran înainte ca acesta să cadă pe podea, 
Eragon fu nevoit să îşi arunce sabia, ceea ce nu prea voia să facă. Totuşi, 
îşi desfăcu palma şi sabia zăngăni pe piatră, chiar când Roran se lăsă cu 
toată greutatea lui în braţele sale. 

— Este rănit grav? întrebă Arya. 

Eragon tresări, surprins să vadă că ea şi cu Blâdhgarm stăteau lângă el. 

— Nu cred. Îl plesni peste față de câteva ori pe Roran, întinzându-i 
praful pe piele. În lumina palidă, ca de gheaţă, a vrăjii lui Eragon, Roran 
părea tras la față, cu ochii încadraţi de umbre adânci şi cu buzele vineţii, 
de parcă ar fi fost pătate cu suc de afine. Hai, trezeşte-te! 

După câteva secunde, pleoapele lu: Roran se zbătură; le deschise şi 
se uită la Eragon, fără îndoială confuz. Eragon simţi o uşurare atât de pu- 
ternică, încât aceasta părea palpabilă. 

— Ţi-ai pierdut cunoştinţa câteva clipe, îi explică el. 

— A... 

„Este viu 
de contact. 


ee 


îi transmise Eragon Saphirei, riscând un scurt moment 


Plăcerea ei fu evidentă. „Bine. Eu o să rămân aici şi o să-i ajut pe elfi 
să mute bolovanii de lângă clădire. Dacă a: nevoie de mine, strigă, iar eu 
voi găsi o cale de a ajunge la tine.“ 

Zalele lui Roran zornăiră când Eragon îl sprijini ca să poată sta în 
picioare. 

— Ce e cu ceilalți? întrebă Eragon, şi arătă spre mormanul de dărâmături. 

Roran clătină din cap. 

— Eşti sigur? 

— Nimeni n-ar fi putut supravieţui acolo. Eu am scăpat doar pentru 
că... pentru că am fost adăpostit parțial de streaşină. 

— Dar tu? Tu eşti bine? îl întrebă Eragon. 

— Ce? Roran se încruntă, părând să aibă mintea dusă aiurea, de parcă 
nici nu-i trecuse prin cap aşa ceva. Sunt bine... cred că am încheietura 
ruptă. Nu-i atât de rău. 

Eragon îi aruncă o privire plină de înțeles lui Bl&dhgarm. Trăsăturile 
elfului se îngustară într-o vagă expresie de neplăcere, dar se duse la Roran 
şi zise cu blândeţe: 

— Dacă aş putea... Întinse o mână către braţul rănit al lui Roran. 

În timp ce Blădhgarm îl tămăduia pe Roran, Eragon o ridică pe 
Brisingr, apoi rămase de strajă împreună cu Arya la intrare, în caz că ar 
fi avut de-a face cu soldaţi atât de curajoşi încât să lanseze un atac. 

— Gata, zise Blâdhgarm. Se îndepărtă de Roran, care îşi mişcă înche- 
ietura, încercându-și articulațiile. 

Satisfăcut, Roran îi mulţumi lui Blödhgarm, apoi îşi cobori mâna şi 
cotrobăi prin molozul strâns la picioarele sale, până îşi găsi ciocanul. Îşi 
aranjă armura şi se uită afară. 

— Eu m-am cam săturat de acest Senior Bradburn, spuse el pe un ton 
doar aparent calm. Cred că a stat cam mult pe scaunul ăla şi ar cam trebui 
să fie eliberat din funcție. Ce părere ai, Arya? 

— Sunt de acord, încuviinţă ea. 

— Ei bine, haideţi atunci să-l găsim pe nătărăul ăla bătrân şi fricos; aş 
vrea să-l mângâi puţin cu ciocanul, în memoria celor pe care i-am pier- 
dut astăzi. 

— Era în sala cea mare mai devreme, dar nu cred că a zăbovit acolo 
ca să ne aştepte, rosti Eragon. 

Roran dădu din cap. 

— Atunci va trebui să îl găsim. Zicând acestea, se urni din loc. 

Eragon făcu să dispară vraja pentru lumină şi fugi după vărul său, 
ținându-şi sabia la îndemână. Arya şi Blödhgarm rămaseră cât putură de 
aproape de el pe culoarul întortocheat. 

Încăperea în care dădea culoarul era abandonată, la fel şi sala cea 
mare a castelului, unde singura dovadă a zecilor de soldaţi şi de ofițeri ce 
o populaseră mai devreme era un coif aruncat pe podea, ce se clătina îna- 
inte şi înapoi cu mişcări din ce în ce mai slabe. 

Eragon şi Roran trecură de platforma de marmură, Eragon alergând pu- 
țin mai încet ca să nu-l lase pe Roran în urmă. Doborâră o ușă din stânga 
platformei şi o luară la goană pe scările din spatele acesteia. 

Se opriră la fiecare etaj, pentru ca Bl&dhgarm să poată căuta cu min- 
tea vreo urmă care să dea de gol prezenţa Seniorului Bradburn şi a suitei 
sale, însă nu găsi nimic. 

Când ajunseră la cel de-al treilea nivel, Eragon auzi un tropăit şi se 
trezi în faţa unui hăţiş de sulițe agitate care îi blocară calea lui Roran. Su- 
liţele îi tăiară acestuia obrazul şi coapsa dreaptă, acoperindu-i genunchiul 
de sânge. El urlă ca un urs rănit şi se repezi în sulițe cu scutul, încercând 
să-şi croiască drum pe ultimii paşi rămaşi pe scară. Oamenii răcneau 
ca nebunii. 

În spatele lui Roran, Eragon o trecu pe Brisingr în mâna stângă, apoi 
se întinse pe lângă vărul său, înşfăcă una dintre sulițe şi o trase din mâna 
omului care o ţinea. Răsuci sulița şi o azvârli în mijlocul oamenilor înghe- 
suiți în galerie. Se auzi un țipăt şi în peretele de trupuri apăru o gaură. 
Eragon repetă ceea ce făcuse, iar aruncările lui reduseră în curând numă- 
rul soldaţilor într-atât încât, pas cu pas, Roran izbuti să împingă masa 
de oameni înapoi. 

Îndată ce Roran trecu de scări, cei doisprezece soldaţi rămaşi se îm- 
prăştiară pe un palier larg, mărginit de balustrade, fiecare dintre ei cău- 
tând să-şi facă loc pentru a-şi putea folosi arma fără oprelişti. Roran urlă 
din nou şi sări după cel mai apropiat soldat. Pară lovitura de sabie a aces- 
tuia, apoi se strecură pe sub garda omului și îl pocni în cap, făcându-i 
coiful să răsune ca o oală de metal. 

Eragon traversă palierul şi se năpusti către doi soldaţi care stăteau 
unul lângă celălalt. Îi dobori la pământ, apoi îi ucise cu câte o lovitură 
de sabie. O secure zbură către el, rotindu-se fără oprire. Se feri și împinse 
un om peste balustradă înainte de a ataca alţi doi oameni care încercau 
să-i scoată maţele cu nişte lănci cu cioc. 

Apoi Arya şi Blâdhgarm începură să treacă printre oameni, tăcuţi şi 
periculoşi, cu graţia înnăscută a elfilor care făcea ca violenţa să semene 
mai degrabă cu o interpretare artistică meşteşugită decât cu încleştarea 
sordidă a celor mai multe lupte. 

Într-un freamăt de zăngănit de metal, oase sfărâmate şi mădulare rete- 
zate, cei patru omorâră şi restul soldaţilor. Ca întotdeauna, lupta îl învigoră 

pe Eragon; se simţea de parcă i-ar fi vărsat cineva o găleată de apă rece 
în cap şi îl lăsa cu o senzaţie de claritate pe care nu i-o dădea nicio 
altă activitate. 

Roran se aplecă, rezemându-şi mâinile de genunchi şi trăgându-şi ră- 
suflarea de parcă de-abia ar fi terminat o cursă. 

— Îmi dai voie? întrebă Eragon, făcând un semn către tăieturile de pe 
faţa şi coapsa lui Roran. 

Roran se lăsă cu toată greutatea pe piciorul rănit. 

— Mai pot să aştept. Ha: să îl găsim pe Bradburn mai întâi. 

Eragon trecu în față când se încolonară pe scară şi continuară urcu- 
şul. În cele din urmă, după încă cinci minute de căutare, îl găsiră pe Se- 
niorul Bradburn baricadat în cea mai de sus încăpere din turnul de vest 
al fortăreței. Cu o serie de vrăji, Eragon, Arya şi Blodhgarm demontară 
uşile şi turnul de mobilă care se înălța în spatele acestora. Când intrară în 
încăpere, împreună cu Roran, curtenii de vază şi gărzile din castel care se 
strânseseră în fața Seniorului Bradburn albiră, mulţi dintre ei începând să 
tremure. Spre uşurarea lui Eragon, nu trebui să omoare decât trei străjeri, 
înainte ca restul grupului să îşi lase jos armele şi scuturile, predându-se. 

Arya se duse lângă Seniorul Bradburn, care rămăsese tăcut în tot acest 
timp, ŞI spuse: 

— Ai de gând să le ordoni trupelor tale să se predea? N-au mai rămas 
mulți soldați, dar încă le poți salva vieţile. 

— Nu aş face asta nici dacă aş putea, rosti Bradburn pe un ton încărcat 
de asemenea ură şi dispreţ, încât Eragon fu cât pe ce să-l lovească. Nu îţi 
voi face nici o concesie, elfo. N-o să-mi dau oamenii pe mâna unor făp- 
turi mârşave şi nefireşti ca tine. Mai bine mor. Și să nu crezi că mă poți 
amăgi cu vorbe mieroase. Ştiu de alianţa voastră cu urgalii şi mai de- 
grabă m-aş încrede într-un şarpe decât în cineva care stă la masă cu ase- 
menea monştri. 

Arya dădu din cap şi îi puse o mână pe față lui Bradburn. Îşi închise 
ochii şi, o vreme, atât ea, cât şi Bradburn rămaseră nemişcaţi. Eragon îşi 
întinse mintea şi simţi încleştarea voințelor celor doi, în timp ce Arya îşi 
croia drum dincolo de zidurile de apărare ale lui Bradburn, pătrunzându-i 
în minte. Îi luă un minut, însă în cele din urmă puse stăpânire pe mintea 
omului, după care se apucă să îi cerceteze amintirile, până ce descoperi 
natura vrăjilor sale de apărare. 

Apoi vorbi în limba străveche şi formulă o vrajă complexă, menită 
să ocolească acele vrăji de apărare şi să îl adoarmă pe Bradburn. Când 
termină, ochii lui Bradburn se închiseră şi, cu un oftat, omul se prăbuşi 
în braţele ei. 

— L-a omorât! ţipă unul dintre străjeri, şi strigătele de spaimă şi de re- 
voltă se răspândiră în rândul oamenilor. 

În timp ce Eragon încerca să îi convingă că lucrurile nu stăteau chiar 
aşa, auzi în depărtare una dintre trâmbiţele vardenilor. Imediat se auzi o 
altă trâmbiţă, mult mai aproape, şi apoi prinse frânturi din ceea ce ar fi ju- 
rat că sunt urale slabe, izolate, înălțându-se din curtea de dedesubt. 

Nedumerit, schimbă o privire cu Arya; apoi se răsuciră şi se uitară 
pe ferestrele camerei. 

La vest şi la sud se întindea Belatona. Era un oraş mare şi prosper, 
unul dintre cele mai mari ale Imperiului. În apropierea castelului, clădirile 
erau nişte structuri impozante din piatră, cu acoperişuri ascuţite şi ferestre 
cu balcon, în timp ce mai departe erau construite din lemn şi tencuială. Câ- 
teva dintre clădirile pe jumătate de lemn luaseră foc în timpul luptei. Fu- 
mul umplea aerul cu o pâclă maronie care ustura ochii şi gâtlejurile. 

Spre sud-vest, la o milă de oraş, se afla tabăra vardenilor: şiruri lungi 
de corturi de pânză înconjurate de tranşee căptuşite cu pari, câteva pavili- 
oane colorate țipător arborând flamuri şi stindarde, şi sute de răniţi întinşi 
pe pământ. Corturile vindecătorilor erau deja pline până la refuz. 

La nord, dincolo de docuri şi de magazii, se afla Lacul Leona, o întin- 
dere vastă de apă, punctată ici şi colo cu pete albe de spumă. 

Zidul de nori negri care înainta dinspre vest se contură deasupra ora- 
şului, amenințând să îl învăluie în faldurile ploii ce cădea ca o perdea sub 
el. O lumină albastră străfulgera din când în când în inima furtunii, iar tu- 
netul bubui ca o fiară dezlănţuită. 

Însă Eragon nu văzu nicăieri motivul agitaţiei care îi atrăsese atenția. 

Se repezi împreună cu Arya la fereastra de deasupra curţii. Saphira şi 
oamenii şi elfii din preajma ei tocmai terminaseră de îndepărtat pietrele 
din faţa fortăreței. Eragon fluieră şi, când Saphira îşi ridică privirea, îi 
făcu semn cu mâna. Fălcile sale mari se depărtară într-un rânjet colţos şi 
ea scoase o trâmbă de fum către el. 

— Hei! Ce se petrece? strigă Eragon. 

Unul dintre vardenii de pe zidurile castelului înălță un braț şi arătă 
spre est. 

— Biruitorul-Umbrei! Uite! Vin pisicile fermecate! Vin pisicile fer- 
mecate! 

Eragon simti o furnicătură pe şira spinării. Se uită în direcția pe care 
i-o indicase omul şi de această dată zări o ceată de siluete mici şi vagi ce 
ieşeau dintr-o adâncitură a terenului la câteva mile distanță, pe celălalt 
mal al râului Jiet. Unele siluete mergeau pe patru picioare, altele pe două, 
însă se aflau mult prea departe ca să poată spună cu siguranţă că erau pi- 
sici fermecate. 

— Să fie oare adevărat? făcu Arya, părând de-a dreptul uluită. 

— Nu ştiu... Orice ar fi, vom afla cât de curând. 


Regele-pisică 


Eragon stătea pe platforma din sala cea mare a fortăreței, în dreapta 
tronului Seniorului Bradburn, cu mâna stângă pe mânerul lui Brisingr, 
care era vârâtă în teacă. În cealaltă parte a tronului se afla Jărmundur — 
comandant-şef al vardenilor —, ţinându-şi coiful sub braţ. Părul de la tâm- 
ple îi încărunțise; în rest, era castaniu şi împletit într-o coadă lungă. 
Chipul său uscăţiv avea lipsa de expresie studiată a unui om cu o bogată 
experienţă în executarea ordinelor. Eragon observă un fir roşu şi subțire 
ce se scurgea de sub apărătoarea de la mâna dreaptă a lui Jărmundur, 
însă acesta nu dădea nici un semn de durere. 

Între ei se afla conducătoarea lor, Nasuada, strălucitoare într-o rochie 
cu verde şi galben, pe care o îmbrăcase cu numai câteva clipe înainte, 
schimbându-şi straiele de război cu nişte veşminte mai potrivite pentru 
practica diplomaţiei. Şi ea fusese marcată în timpul luptei, după cum se 
putea vedea din bandajul de pânză înfăşurat pe mâna stângă. 

Coborându-şi glasul ca să poată fi auzită doar de Eragon şi de 
JSrmundur, Nasuada zise: 

— Dacă le-am putea obține sprijinul... 

— Dar ce ar putea vrea în schimb? întrebă Jörmundur. Cuferele noas- 
tre sunt aproape goale, iar viitorul nostru este nesigur. 

De-abia mişcându-şi buzele, ea spuse: 

— Poate că nu vor de la noi decât ocazia de a se răzbuna pe Galbatorix. 
Făcu o pauză. Altfel, va trebui să găsim alte mijloace ca să îi convingem 
să ni se alăture. 

— Ai putea să le oferi butoaie de smântână, rosti Eragon, ceea ce îl făcu 
pe JSrmundur să chicotească, iar pe Nasuada să râdă uşor. 

Conversaţia lor în şoaptă fu întreruptă de sunetul a tre: trâmbiţe din 
afara sălii. Apoi un paj bălai, îmbrăcat cu o tunică ce purta simbolul 
vardenilor — un dragon alb ţinând un trandafir deasupra unei săbii îndrep- 
tate spre un câmp violet —, intră pe uşa deschisă de la capătul opus al 
sălii, lovi podeaua cu toiagul său de ceremonie şi, cu un glas subţire şi 
uşor cântat, anunţă: 

— Preamăreaţa Sa Înălţime Regală Grimrr Jumătat'-de-Labă, Regele 
Pisicilor Fermecate, Seniorul Locurilor Neumblate, Cârmuitorul Întinde- 
rilor Nocturne şi Cel Care Umblă Singur. 

„Ce titlu ciudat: Cel Care Umblă Singur“, îi zise Eragon Saphirei. 

„Dar binemeritat, bănuiesc“, îi răspunse ea, şi el îi simţi amuzamen- 
tul, chiar dacă nu o putea vedea acolo unde se afla, încolăcită în fortă- 
reaţa castelului. 

Pajul se dădu la o parte şi pe uşă intră Grimrr Jumătat'-de-Labă, în for- 
ma sa umană, urmat de alte patru pisici fermecate, ce mergeau tiptil după 
el, pe labele lor mari, zburlite. Cele patru semănau cu Solembum, sin- 
gura pisică fermecată pe care Eragon o văzuse până atunci cu înfăţişarea 
ei de animal: late în spate, cu picioare lungi şi cu gulere scurte, întune- 
cate, în jurul gâtului, cu ciucuri la urechi şi cu vârfurile negre al cozilor 
unduind grațios dintr-o parte în alta. 

În ceea ce-l privea pe Grimrr Jumătat”-de-Labă, acesta nu semăna cu 
nici o altă persoană sau făptură pe care o văzuse Eragon vreodată. La cele 
aproape patru picioare ale sale, era înalt cât un pitic, însă nimeni nu l-ar 
fi putut confunda cu un pitic sau cu un om. Avea o bărbie micuță şi ascu- 
țită, pomeţi laţi şi, sub sprâncenele înălțate în sus, ochi verzi şi migda- 
lați, adumbriţi de gene asemănătoare unor aripioare. Părul său negru şi 
aspru îi atârna peste frunte, în timp ce în părți şi la spate îi cădea până la 
umeri, neted şi lucios, asemenea coamelor însoţitorilor săi. Eragon nu îi 
putea ghici vârsta. 

Singurele haine pe care le purta Grimrr erau o vestă aspră de piele şi 
o învelitoare din piele de iepure în jurul şalelor. În partea din față a vestei 
erau prinse craniile unei duzini de animale — păsări, şoareci şi alte făpturi 
mărunte —, iar acestea răsunau când mergea. Un pumnal băgat în teacă se 
itea pieziş de sub centura învelitorii. Nenumărate cicatrici, subțiri şi albe, 
îi marcau pielea castanie, ca nişte zgârieturi pe o masă îndelung folosită. 

Şi, aşa cum îi indica şi numele, la mâna stângă îi lipseau două degete; aces- 
tea păreau a fi fost muşcate de cineva. 

În ciuda delicateței trăsăturilor sale, nu încăpea nici o îndoială că 
Grimrr era mascul, având în vedere muşchii puternici şi viguroşi ai brațe- 
lor şi pieptului, îngustimea şoldurilor şi forța concentrată a mersului său 
în timp ce se îndrepta agale către Nasuada. 

Nici una dintre pisicile fermecate nu păru să bage de seamă oamenii 
aliniaţi de-o parte şi de alta, până când Grimrr ajunse în dreptul Angelei, 
care stătea lângă Roran, împletind cu şase andrele un ciorap vărgat. 

Grimrr îşi miji ochii când o zări pe vânzătoarea de ierburi, iar părul 
i se zburli, întocmai precum cel al gărzilor sale. Buzele i se traseră îna- 
poi, ca să dezvăluie o pereche de colţi albi şi curbați, şi, spre uimirea lui 
Eragon, scoase un sâsâit scurt şi zgomotos. 

Angela îşi ridică privirea de la ciorap, cu o expresie apatică şi obraznică. 

— Piu-piu, făcu ea. 

O clipă, Eragon crezu că pisica fermecată avea să o atace. Un val în- 
tunecat străbătu grumazul şi faţa lui Grimrr, nările i se umflară şi el mâ- 
râi încet. Celelalte pisici fermecate se ghemuiră, gata să sară şi să atace, 
cu urechile lăsate pe spate. 

Eragon auzi sunetul săbiilor trase pe jumătate din teacă. 

Grimrr mai sâsâi o dată, apoi se întoarse cu spatele la vânzătoarea de 
ierburi şi îşi continuă drumul. Ultima pisică fermecată din rând care trecu 
de Angela îşi ridică o labă şi lovi pe furiş firul de lână ce cobora din andrelele 
Angelei, întocmai cum ar fi făcut o pisică de casă jucăuşă. 

Saphira se minună la fel de mult ca Eragon. „Piu-piu?“ întrebă ea. 

El dădu din umeri, uitând că ea nu putea să îl vadă. „Cine ştie de ce face 
sau spune Angela anumite lucruri?“ 

În cele din urmă, Grimrr ajunse înaintea Nasuadei. Îşi înclină uşor ca- 
pul, transmițând cu toată fiinţa sa încrederea supremă, oarecum arogantă, 
specifică pisicilor, dragonilor şi anumitor doamne de viţă nobilă. 

— Domniţă Nasuada, rosti el. Avea un glas surprinzător de grav, care 
semăna mai degrabă cu răgetul răguşit al unei pisici sălbatice decât cu to- 
nurile ascuţite ale tânărului pe care-l întruchipa. 

Nasuada îşi înclină şi ea capul, drept răspuns. 

— Rege Jumătat'-de-Labă, sunteți bineveniţi printre vardeni, tu şi tot 
neamul tău. Îmi cer scuze pentru absenţa aliatului nostru, Regele Orrin 

din Surda; nu a putut fi de față deoarece este ocupat, împreună cu călăreții 
lui, să ne apere flancul stâng de un contingent al trupelor lui Galbatorix. 

— Desigur, Domniţă Nasuada, făcu Grimrr. Îşi arătă dinţii ascuțiți când 
vorbi. Nu trebuie să îţi întorci niciodată spatele la duşmani. 

— Întocmai... Cărui fapt îi datorăm plăcerea neaşteptată a vizitei dum- 
neavoastră, Înălţimea Voastră? Pisicile fermecate au fost dintotdeauna 
renumite pentru izolarea şi pentru singurătatea lor, cât şi pentru faptul că 
nu s-au implicat în conflictele vremii, mai ales după căderea Cavaleri- 
lor. S-ar putea chiar spune că neamul vostru a ajuns mai degrabă mit 
decât realitate în ultimul veac. De ce aţi ales tocmai acest moment ca să 
ieşiţi la lumină? 

Grimrr îşi ridică braţul drept şi arătă spre Eragon cu un deget încovo- 
iat ce avea în vârf o unghie ca o gheară. 

— Din pricina lui, mârâi pisica fermecată. Nu trebuie să ataci nicio- 
dată un alt vânător decât atunci când acesta îşi dezvăluie slăbiciunea, iar 
Galbatorix şi-a dezvăluit-o pe-a sa: nu vrea să îl ucidă pe Eragon Biru- 
itorul-Umbrei sau pe Saphira Bjartskular. De mult aşteptăm prilejul 
acesta, şi-acum nu vrem să îl lăsăm să ne scape. Galbatorix va învăţa să 
se teamă de noi şi să ne urască, iar la sfârşit îşi va da seama ce greşeală a 
făcut şi va şti că noi am fost cei care l-au distrus. lar răzbunarea va fi dulce 
precum măduva unui mistreț tânăr şi fraged. A venit vremea, omule, ca 
toate neamurile, chiar şi pisicile fermecate, să se unească şi să îi dove- 
dească lui Galbatorix că nu ne-a înfrânt voinţa de a lupta. Vrem să ne ală- 
turăm armatei tale, Domniţă Nasuada, ca aliaţi liberi, şi să te ajutăm să 
duci lucrurile la bun sfârşit. 

Eragon nu îşi dădea seama ce îi trecea Nasuadei prin cap, dar el şi 
Saphira fură impresionați de discursul pisicii fermecate. 

După o pauză scurtă, Nasuada rosti: 

— Cuvintele dumneavoastră îmi sună foarte plăcut, Înălţimea Voastră. 
Dar înainte să vă pot accepta oferta, trebuie să îmi răspundeți la câteva în- 
trebări, dacă nu vă este cu supărare. 

Cu un aer de indiferenţă nezdruncinată, Grimrr flutură din mână. 

— Fireşte. 

— Neamul vostru a fost atât de ascuns şi de discret, încât trebuie să 
vă mărturisesc că nu am mai auzit despre Înălţimea Voastră până astăzi. 
De fapt, nici măcar nu ştiam că neamul vostru are un cârmuitor. 

— Eu nu sunt un rege precum regii voştri, răspunse Grimrr. Pisicile 
fermecate preferă să umble singure, dar chiar şi noi trebuie să alegem un 
conducător când mergem la război. 

— Am înţeles. Vorbeşti în numele întregului tău neam, sau numai pen- 
tru cei care te urmează? 

Grimrr îşi umflă pieptul, căpătând o expresie şi mai mulțumită de 
sine, dacă aşa ceva era cu putinţă. 

— Vorbesc în numele întregului meu neam, Domniţă Nasuada, toarse 
el. Toate pisicile fermecate în putere, în afara celor care alăptează, au ve- 
nit aici să lupte. Suntem puţini, dar nimeni nu ne întrece ferocitatea în bă- 
tălie. De asemenea, eu le pot comanda şi pe Cele-Cu-O-Singură-Înfăţişare, 
deşi nu pot vorbi în numele lor, căci sunt necuvântătoare, ca toate anima- 
lele. Totuşi, vor face ce le vom cere. 

— Cele-Cu-O-Singură-Înfăţişare? întrebă Nasuada. 

— Cele pe care voi le ştiţi drept pisici. Cele care nu se pot transforma, 
cum facem noi. 

— Şi îți sunt credincioase? 

— Da. Ne admiră..., cum e şi firesc. 

„Dacă este adevărat ce spune, pisicile fermecate s-ar putea dovedi 
nespus de valoroase“, îi zise Eragon Saphirei. 

Nasuada continuă: 

— Şi ce doriţi de la noi în schimbul ajutorului vostru, Rege Jumă- 
tat'-de-Labă? Îi aruncă o privire lui Eragon şi zâmbi, apoi adăugă: Vă 
putem oferi cât de multă smântână poftiţi, dar dincolo de asta, resursele 
noastre sunt limitate. Dacă războinicii tăi se aşteaptă să fie plătiți pentru 
osteneala lor, mă tem că vor fi dezamăgiţi amarnic. 

— Smântâna este pentru pisoi, iar aurul nu ne interesează, răspunse 
Grimrr. În timp ce vorbea, îşi ridică mâna dreaptă şi îşi cercetă unghiile 
cu ochii mijiţi. lată care sunt cerinţele noastre: fiecare dintre noi va primi 
câte un pumnal de luptă, dacă nu are deja unul. Fiecare dintre noi va primi 
două armuri pe potrivă, una pentru lupta pe două picioare şi cealaltă pen- 
tru lupta pe patru picioare. Nu avem nevoie de alt echipament: nici cor- 
turi, nici pături, nici farfurii sau linguri. Fiecare dintre noi va primi o rață, 
potârniche, găină sau vreo altă pasăre în fiecare zi, iar la două zile ni se 
va da un castron cu ficat proaspăt. Chiar dacă nu o mâncăm pe loc, hrana va 
fi pusă deoparte pentru noi. De asemenea, dacă veți câştiga acest război, 

atunci oricine va fi noul vostru rege (sau noua voastră regină), cât şi toți 
cei care vor purta acest titlu de acum încolo, va aşeza o pernă căptuşită 
lângă tronul său, într-un loc onorabil, pentru ca unul dintre noi să stea 
acolo, dacă doreşte. 

— Te tocmeşti ca un legiuitor de-al piticilor, rosti Nasuada pe un ton 
sec. Se aplecă spre Jörmundur şi Eragon o auzi şoptind: Avem destul fi- 
cat ca să le hrănim pe toate? 

— Cred că da, replică Jârmundur, cu un glas la fel de şuşotit. Depinde 
de mărimea castronului. 

Nasuada se îndreptă în jilţ. 

— Două rânduri de armură sunt prea multe, Rege Jumătat'-de-Labă. 
Războinicii tăi vor trebui să se hotărască dacă vor să lupte ca pisici sau 
ca oameni Şi apoi să îşi respecte hotărârea. Nu îmi pot permite să le ofer 
două armuri. 

Dacă Grimrr ar fi avut coadă, Eragon era sigur că aceasta ar fi zvâc- 
nit nervos. Însă cum nu avea, pisica fermecată se mulțumi să se mute de 
pe un picior pe celălalt. 

— Prea bine, Domniţă Nasuada. 

— Încă un lucru. Galbatorix are iscoade şi ucigaşi ascunși peste tot. 
De aceea, ca o condiţie pentru a vă alătura vardenilor, trebuie să acceptaţi 
ca unul dintre magicienii noştri să vă examineze amintirile, ca să ne asi- 
gurăm că Galbatorix nu vă are cu nimic la mână. 

Grimrr pufni. 

— Ar fi nesăbuit din partea voastră să nu faceţi asta. Dacă este cineva 
printre voi destul de curajos ca să ne citească gândurile, n-are decât să o 
facă. Numai ea nu. Şi se întoarse, arătând spre Angela. Niciodată ea. 

Nasuada şovăi, şi Eragon putu să vadă că ar fi vrut să întrebe de ce, 
dar se abţinu. 

— Fie. Voi trimite numaidecât după magicieni, ca să lămurim această 
problemă o dată pentru totdeauna. În funcţie de ce vor descoperi aceş- 
tia — şi sunt convinsă că nu va fi nimic nelalocul său —, sunt onorată să for- 
mez o alianță între vardeni şi neamul vostru, Rege Jumătat'-de-Labă. 

La cuvintele sale, toți oamenii din sală izbucniră în urale şi începură 
să bată din palme, inclusiv Angela. Până şi elfii păreau mulţumiţi. 

În schimb, singura reacţie a pisicilor fermecate fu să îşi dea urechile 
pe spate, deranjate de zgomot. 


După război 


Eragon gemu şi se rezemă de Saphira. Punându-şi mâinile pe ge- 
nunchi, alunecă în hopuri pe solzii ei până ce ajunse pe pământ, apoi îşi 
întinse picioarele în faţă. 

— Mi-e foame! exclamă el. 

El şi cu Saphira erau în curtea castelului, departe de oamenii care 
munceau ca să o curețe — îngrămădind bolovani şi leşuri în cotigi — şi de 
oamenii care intrau şi ieşeau din clădirea dărâmată, mulţi dintre ei fiind 
prezenţi la audiența Nasuadei cu Regele Jumătat'-de-Labă şi acum ple- 
când pentru a se ocupa de alte treburi. Blsdhgarm şi patru elfi stăteau în 
apropiere, făcând de strajă. 

— Hei! strigă cineva. 

Eragon îşi ridică privirea şi îl văzu pe Roran apropiindu-se dinspre 
fortăreață. Angela era la câţiva paşi în urma lui, cu aţa fluturându-i prin 
aer în timp ce aproape că alerga pentru a ţine pasul cu el. 

— Încotro mergi acum? îl întrebă Eragon pe Roran când acesta se opri 
în faţa lui. 

— Mă duc să-i ajut la apărarea oraşului şi la organizarea prizonierilor. 

— Aa... Privirea lui Eragon rătăci prin curtea aglomerată, înainte să 
revină la fața învineţită a lui Roran. Ai luptat bine. 

— Şi tu. 

Eragon îşi mută atenția către Angela, care împletea din nou, cu dege- 
tele mişcându-i-se atât de repede, încât el nu putea urmări ce face. 

— Piu-piu? rosti el, întrebător. 

Chipul ei căpătă o expresie neastâmpărată şi ea clătină din cap, făcând 
ca pletele-i dese să tresalte. 

— O poveste pentru altă dată. 

Eragon îi acceptă eschiva fără să se plângă; nici nu se aşteptase să îl 
lămurească. Rareori o făcea. 

— Dar tu, tu încotro mergi? zise Roran. 

„Mergem să mâncăm ceva“, spuse Saphira şi îl împunse pe Eragon 
cu botul, învăluindu-l cu răsuflarea ei caldă. 

Roran dădu din cap. 

— Foarte bine. Ne vedem diseară în tabără atunci. Dădu să plece, dar 
se opri şi adăugă: Spune-i Katrinei că o iubesc. 

Angela îşi vâri împletitura într-un săculeț matlasat ce-i atârna la brâu. 

— Cred că o să plec şi eu. Am o poţiune pusă la fiert în cort şi trebuie 
să mă îngrijesc de ea; în plus, este o anumită pisică fermecată pe care 
vreau să o găsesc. 

— Grimrr? 

— Nu, nu... o prietenă mai veche de-a mea: mama lui Solembum. Asta 
în cazul în care mai este în viaţă. Eu aşa sper. Îşi duse mâna la frunte, cu 
degetul mare şi arătătorul formând un cerc, şi pe un ton exagerat de vo- 
ios rosti: Ne mai vedem! După care plecă. 

„Treci în spinarea mea“, zise Saphira ridicându-se în picioare şi lă- 
sându-l pe Eragon fără sprijin. 

El se urcă în şaua de la baza gâtului ei şi Saphira îşi desfăcu aripile 
masive cu zgomotul sec şi delicat al pielii alunecând pe piele. Mişcarea 
produse o pală de vânt aproape mut, care se extinse precum încreţiturile 
pe suprafaţa unei bălți. Oamenii se opriră din lucru ca să o privească. 

Când Saphira îşi înălță aripile deasupra capului, Eragon putu să vadă 
rețeaua de vene violete care pulsau acolo, fiecare dintre ele transformân- 
du-se într-un canal gol când fluxul de sânge se oprea, între două bătăi ale 
puternicei sale inimi. 

Apoi, cu un salt şi o zdruncinătură, lumea se înclină nebuneşte în ju- 
rul lui Eragon, când Saphira sări din curte până pe meterezele castelului, 
unde se cumpăni pentru o clipă pe creasta zidului, în timp ce pietrele îi 
trosneau sub gheare. El se apucă de ghimpele de pe gâtul ei ca să îşi păs- 
treze echihbrul. 

Lumea se înclină din nou când Saphira îşi luă zborul de pe zid. Un 
gust înțepător şi un miros pe măsură îl asaltară pe Eragon, şi el simţi cum 

îl ustură ochii când Saphira trecu printr-un strat gros de fum care atârna 
deasupra Belatonei ca o pătură de durere, mânie şi amărăciune. 

Saphira dădu de două ori din aripi cu putere, apoi ieşiră din norul de 
fum în lumina soarelui şi plutiră deasupra străzilor oraşului, punctate cu 
focuri din loc în loc. Înţepenindu-şi aripile, Saphira îi dădu roată, permi- 
țând aerului cald de dedesubt să îi ridice şi mai sus. 

Aşa ostenit cum era, Eragon savură măreția priveliştii: furtuna hurui- 
toare care urma să înghită cu totul Belatona strălucea în alb pe margini, în 
timp ce, mai departe, vârful norilor se scălda în umbre ca de cerneală care 
nu trădau defel conţinutul lor, în afara momentelor în care fulgerele brăzdau 
cerul. Lacul scânteietor şi sutele de mici ferme înverzite îi atrâgeau şi ele 
atenţia, dar nimic nu era la fel de impresionant precum muntele de nori. 

Ca întotdeauna, Eragon se simţi privilegiat pentru că putea să privească 
lumea de la o asemenea înălțime, căci ştia prea bine cât de puţini oameni 
avuseseră ocazia să zboare călare pe un dragon. 

Cu o înclinare lină a aripilor, Saphira începu să alunece înspre şiru- 
rile de corturi cenuşii care alcătuiau tabăra vardenilor. 

Din vest se porni un vânt puternic, anunțând sosirea iminentă a furtu- 
nil. Eragon se aplecă în faţă şi se prinse şi mai bine de ghimpele de pe 
gâtul ei. Văzu unde lucioase străbătând câmpiile de dedesubt, pe măsură 
ce tulpinile se îndoiau în bătaia vijeliei. Iarba mişcătoare îl ducea cu gân- 
dul la blana unei uriaşe fiare verzi. 

Un cal necheză când Saphira trecu peste şirurile de corturi, îndreptân- 
du-se spre luminişul care îi era rezervat. Eragon se ridică pe jumătate în 
şa când Saphira dădu din aripi şi încetini, aproape oprindu-se deasupra 
pământului reavăn. Forţa impactului îl aruncă pe Eragon în faţă. 

„Îmi pare rău, rosti ea. Am încercat să aterizez cât se poate de uşor.“ 

„Ştiu.“ 

Când descălecă, Eragon o văzu pe Katrina alergând spre el. Părul ei 
castaniu îi flutura pe față în timp ce se îndrepta către luminiş, iar forţa 
vântului evidenția umflătura pântecului pe sub straturile rochiei sale. 

— Ce veşti aduci? spuse ea, cu neliniştea gravată pe fiecare cută a feţei. 

— Ai auzit de pisicile fermecate...? 

Ea făcu semn că da. 

— Alte veşti importante nu sunt. Roran este teafăr, mi-a zis să îți trans- 
mit că te iubeşte. 

Expresia ei se îmblânzi, dar grija nu dispăru cu totul. 

— Deci este teafăr? Arătă spre inelul pe care îl purta pe cel de-al trei- 
lea deget al mâinii stângi, unul dintre cele două inele pe care Eragon le 
vrăjise pentru ca ea şi Roran să poată şti când celălalt este în pericol. Mi 
s-a părut că simt ceva, cam acum o oră, şi m-am temut că... 

Eragon clătină din cap. 

— Roran îţi poate povesti ce s-a întâmplat. S-a ales cu câteva cucuie 
şi vânătăi, dar, în afară de asta, nu a păţit nimic. M-a speriat de moarte, 
ce-i drept. 

Privirea îngrijorată a Katrinei se intensifică. Apoi, străduindu-se din 
răsputeri, zâmbi. 

— Măcar sunteţi amândoi teferi. 

Se despărţiră, iar Eragon şi Saphira se duseră la unul dintre corturile 
cu mese, aflate în apropierea focurilor vardenilor. Acolo înfulecară carne 
şi dădură pe gât mied în timp ce vântul urla în jurul lor şi rafale de ploaie 
răpăiau pe laturile înclinate ale cortului. 

Când Eragon muşcă dintr-o halcă de porc fript, Saphira îl întrebă: 
„Este bun? Este grozav?“ 

— Mmm, făcu Eragon, cu şuviţe de zeamă prelingându-i-se pe bărbie. 


Amintirile morţilor 


„Galbatorix e nebun, ceea ce înseamnă că nu poţi şti dinainte ce are 
de gând să facă, însă, pe de altă parte, nu uita că el va şovăi acolo unde un 
om de rând nu ar mai sta pe gânduri. Dacă îi poţi descoperi slăbiciunile, 
Eragon, atunci poate că tu şi Saphira veţi izbuti să-l înfrângeți. Schim- 
bându-se la faţă, Brom îşi scoase pipa din gură. Şi nădăjduiesc s-o faceţi. 
Cea mai mare dorinţă a mea, Eragon, este ca tu şi Saphira să aveţi parte 
de viaţă lungă şi fericită, să nu vă mai temeţi de Galbatorix sau de Impe- 
riu. Mi-aş dori să vă pot apăra de toate primejdiile care vă ameninţă, dar, 
vai, nu sunt în stare... Nu pot decât să vă îndrum şi să vă învăţ tot ce ştiu, 
câtă vreme mai sunt prin preajmă... Fiul meu! Orice ţi s-ar întâmpla, nu 
uita că te iubesc şi că maică-ta te-a iubit la rândul ei. Fie ca stelele să ve- 
gheze asupra ta, Eragon, fiu al lui Brom.“ 

Eragon îşi deschise ochii în timp ce amintirea se stinse. Deasupra lui, 
tavanul cortului era încovoiat, moale ca un burduf gol, după răpăitul 
zdravăn pe care îl avusese de îndurat în timpul furtunii de-acum trecute. 
O picătură de apă căzu dintr-o cută pe coapsa lui dreaptă, udându-l până 
la piele şi făcându-l să se înfioare. Ştia că trebuia să iasă şi să întărească 
frânghiile de rezistenţă ale cortului, însă nu avea nici un chef să se ur- 
nească de pe patul de campanie. 

„Și Brom nu ţi-a spus niciodată nimic despre Murtagh? Nu ţi-a spus 
niciodată că Murtagh este fratele meu vitreg?“ 

Saphira, care era încolăcită în fața cortului, zise: „Oricât m-ai întreba, 
răspunsul meu o să rămână acelaşi“. 

„Dar de ce totuşi nu a făcut-o? De ce? Trebuie să fi ştiut de Murtagh. 
Nu avea cum să nu ştie.“ 


49 


Moștenirea 


Răspunsul Saphirei veni cu greu: „Brom nu şi-a dezvăluit niciodată 
motivele, dar dacă ar fi să spun ce cred, îmi închipui că i s-a părut mai im- 
portant să îţi transmită cât de mult ţine la tine şi să îţi dea ce sfaturi poate 
decât să îşi petreacă timpul vorbindu-ţi despre Murtagh.“ 

„Ar fi putut totuşi să mă avertizeze! Câteva cuvinte ar fi fost de-ajuns.“ 

„Nu am de unde să ştiu ce îi trecea prin gând, Eragon. Trebuie să 
accepţi că sunt unele întrebări despre Brom la care nu vei primi nicio- 
dată răspuns. Încrede-te în dragostea lui şi nu lăsa asemenea griji să te 
împovăreze.“ 

Eragon îşi lăsă privirea în jos, fixându-şi degetele mari. Le puse unul 
lângă celălalt, ca să le compare mai bine. Degetul stâng avea la a doua ar- 
ticulaţie mai multe zbârcituri decât cel drept, în vreme ce dreptul avea o 
cicatrice mică şi neregulată pe care nu îşi amintea cum o căpătase, deşi 
cel mai probabil asta se petrecuse cândva după Agaeti Blodhren, Sărbă- 
toarea Frăției de Sânge. 

„Îţi mulţumesc“, îi spuse el Saphirei. Prin ochii ei privise şi ascul- 
tase mesajul lui Brom de trei ori de la căderea Feinster-ului şi de fiecare 
dată surprinsese noi amănunte din discursul şi mişcările lui Brom, care îi 
scăpaseră înainte. Experienţa îl alina şi îl mulțumea, căci îi îndeplinea o 
dorinţă care îl urmărise toată viaţa: să ştie numele tatălui său şi să ştie că 
acesta ţinuse la el. 

Saphira îi răspunse la mulţumiri cu o dogoare de afecțiune. 

Deşi Eragon mâncase şi apoi se odihnise cam o oră, oboseala nu îi 
dispăruse complet. Nici nu se aşteptase să se întâmple una ca asta. Ştia din 
experiență că puteau să treacă şi săptămâni întregi până să îşi revină com- 
plet după efectele istovitoare ale unei bătălii îndelungate. Pe măsură ce 
vardenii se apropiau de Uri'baen, el şi restul armatei Nasuadei vor avea 
tot mai puţin timp la dispoziţie pentru a-și recăpăta forțele după fiecare 
nouă confruntare. Războiul avea să-i istovească până ce vor fi toţi însân- 
geraţi, storşi de vlagă şi de-abia în stare să mai lupte, şi atunci tot va mai 
trebui să îl înfrunte pe Galbatorix, care îi aştepta destins şi în tihnă. 

Încercă să nu se gândească prea mult la asta. 

Încă o picătură de apă îi căzu pe picior, rece şi grea. Iritat, îşi dădu jos 
picioarele de pe patul de campanie şi se ridică în capul oaselor, apoi se duse 
până la o fâşie de pământ dezgolit dintr-un colţ şi îngenunche lângă ea. 

— Deloi sharjalvi! rosti el, continuând cu alte formule în limba stră- 
veche, care erau necesare pentru a înlătura capcanele pe care tot el le pla- 
sase cu o zi înainte. 

Pământul începu să fiarbă ca apa ajunsă aproape de clocot şi din fân- 
tâna învolburată de pietre, insecte şi viermi se ridică la suprafaţă un cufăr 
legat cu cercuri de fier, de un picior şi jumătate lungime. Întinzându-se, 
Eragon prinse cufărul şi încetă vraja. Pământul se linişti din nou. 

Aşeză cufărul pe pământul sold. 

— Lâdrin, şopti el şi îşi trecu mâna peste lacătul fără gaură pentru 
cheie care era pe post de încuietoare. 

Acesta se deschise cu un clic. 

O lucire palidă şi aurie inundă cortul când săltă capacul cufărului. 

Înăuntru, cuibărit în siguranță în căptuşeala de catifea, se afla Eldunari-ul 
lui Glaedr, miezul inimii dragonului. Piatra mare ca o nestemată sclipea 
întunecat, precum un tăciune mocnit. Eragon o cuprinse cu mâinile, sim- 
tind căldura laturilor neregulate şi ascuţite în palme, şi se uită în adânci- 
mile pulsânde. O galaxie de stele micuţe se rotea în centrul pietrei, deşi 
mişcarea lor încetinise şi acum păreau să fie mult mai puţine decât 
atunci când Eragon văzuse piatra pentru întâia oară în Ellesmera, în mo- 
mentul în care Glaedr şi-o scosese din trup, lăsând-o în grija lui Eragon 
şi a Saphirei. 

Aşa cum se întâmpla de fiecare dată, priveliștea îl fascină pe Eragon; 
ar fi putut să stea şi să privească modelul mişcător zile în şir. 

„Ar trebui să încercăm din nou“, spuse Saphira, şi el fu de acord. 

Împreună, îşi întinseră minţile către luminile din depărtare, înspre 
marea de stele ce reprezenta esenţa lui Glaedr. Plutiră prin frig şi întune- 
ric, apoi printr-o arşiţă, o deznădejde şi o indiferenţă atât de vaste şi de 
măreţe, încât le secau voinţa de a mai face altceva decât să se oprească 
şi să jelească. 

„Glaedr... Elda“, strigară ei întruna, însă nu primiră nici un răspuns, 
indiferența rămânea aceeaşi. 

În cele din urmă se retraseră, nemaiputând să îndure povara zdrobi- 
toare a nefericirii lui Glaedr. 

Când îşi reveni, Eragon îşi dădu seama că cineva se afla la intrarea 
în cort şi apoi o auzi pe Arya spunând: 

— Eragon? Pot să intru? 

Trase aer pe nări şi clipi, ca să îşi limpezească privirea înceţoşată. 

— Desigur. 

Lumina ştearsă şi cenuşie a cerului înnorat căzu asupra lui când Arya 
trase în lături pânza de la intrare. Simţi deodată un junghi când îi văzu 
ochii (verzi, migdalaţi şi impenetrabili), şi un dor chinuitor îl cuprinse. 

— Vreo schimbare? îl întrebă ea şi îngenunche lângă el. În loc de ar- 
mură, purta aceeaşi cămașă neagră din piele, aceiaşi pantaloni şi ace- 
leaşi cizme cu talpă subţire cu care fusese îmbrăcată când el o salvase 
din Gil'ead. Părul ud de-abia spălat îi atârna pe spate în şuviţe lungi şi 
grele. Parfumul de ace de pin zdrobite o însoțea, cum se întâmpla adesea, 
şi Eragon se întrebă dacă ea folosea o vrajă ca să creeze aroma sau dacă 
acesta era mirosul ei natural. Ar fi vrut să o întrebe, dar nu îndrăznea. 

Drept răspuns la întrebarea ei, clătină din cap. 

— Pot să încerc? Arătă spre miezul inimii lui Glaedr. 

El se dădu la o parte. 

— Te rog. 

Arya cuprinse Eldunari-ul în palme şi apoi închise ochii. În timp ce 
stătea aşa, el profită de ocazie pentru a o studia făţiş, cu o intensitate 
care altfel ar fi fost jignitoare. În toate privinţele, ea părea frumuseţea 
întruchipată, chiar dacă îşi dădea seama că altcineva ar fi putut să spună 
că avea nasul prea lung, faţa prea colţuroasă, urechile prea ascuţite sau 
braţele prea vânjoase. 

Trăgând aer în piept cu un şuierat, Arya îşi retrase brusc mâinile de pe 
miezul inimii, de parcă aceasta ar fi ars-o. Apoi îşi lăsă capul în jos, iar 
Eragon văzu că bărbia îi tremură uşor. 

— Este cea mai nefericită fiinţă pe care am întâlnit-o vreodată... Aş 
vrea să îl putem ajuta cumva. Nu cred că va fi în stare să iasă din întune- 
cime de unul singur. 

— Crezi că... Eragon şovăi, nedorind să spună cu glas tare ce bănuia, 
apoi continuă: Crezi că o să înnebunească? 

— S-ar putea să fi înnebunit deja. Dacă nu, înseamnă că merge chiar 
pe marginea nebuniei. 

Eragon se simți copleşit de amărăciune când se uitară la piatra aurie. 

Când izbuti să îşi revină cât de cât, o întrebă: 

— Unde este Dauthdaert? 

— Ascunsă în cortul meu, la fel cum ai ascuns tu Eldunari-ul lui Glaedr. 
Pot să o aduc aici, dacă vrei, sau pot să o păzesc eu în continuare, până 
mi-o vei cere. 

— Păstreaz-o. Nu pot să o iau cu mine, ca nu cumva Galbatorix să afle 
de existenţa ei. În plus, ar fi nesăbuit să depozitez atâtea comori într-un 
singur loc. 

Ea încuviinţă. 

Eragon simţi cum îi sporeşte durerea. 

— Arya, eu... 

Se opri când Saphira îl văzu pe unul dintre fiii fierarului Horst — 
Albriech, ar fi zis, deşi era foarte greu să îl deosebeşti de fratele său 
Baldor, din cauza vederii distorsionate a Saphirei — alergând către cort. 
Întreruperea veni ca o uşurare pentru Eragon, căci nu ştia ce avea de gând 
să zică. 

— Vine cineva, anunţă el, închizând capacul cufărului. 

Paşi zgomotoşi şi uzi răsunară în noroiul de afară. Apoi Albriech, 
căci el era, strigă: 

— Eragon! Eragon! 

— Ce e? 

— Au apucat-o pe mama durerile facerii! Tata m-a trimis să te rog să 
vii şi să îl ajuţi, dacă poţi, în caz că apare vreo problemă şi va fi nevoie 
de magie. Te rog, dacă poţi... 

Orice altceva mai spuse, Eragon nu îl auzi, fiind ocupat cu închiderea 
şi îngroparea cufărului. Apoi îşi aruncă mantia pe umeri şi se lupta să şi-o 
prindă la gât, când Arya îi atinse braţul şi zise: 

— Pot să te însoțesc? Am experienţă când vine vorba de aşa ceva. Dacă 
semenii tăi mă vor lăsa, o pot ajuta să nască mult mai uşor. 

Eragon nici nu stătu pe gânduri. Îi arătă intrarea cortului şi spuse: 

— După tine. 


Ce este bărbatul? 


Noroiul rămânea prins de cizmele lui Roran de fiecare dată când își 
ridica tălpile, încetinindu-l şi făcând ca picioarele sale, deja istovite, să îl 
doară şi mai tare. Se simțea de parcă pământul însuşi încerca să îl descalțe. 
Aşa dens cum era, noroiul era şi alunecos. Ceda sub călcâiele sale în cele 
mai nepotrivite momente, tocmai când poziţia sa era mai precară. Şi mai 
era şi adânc. Trecerea constantă a oamenilor, animalelor şi căruţelor trans- 
formase cele câteva degete de pământ într-o mocirlă aproape de netrecut. 
Câteva petice de iarbă strivită rămăseseră pe marginile cărării — care străbă- 
tea toată tabăra vardenilor —, însă Roran bănuia că în curând aveau să dis- 
pară şi acestea, dat fiind că oamenii încercau să evite mijlocul drumului. 

Roran nu făcu nici o încercare să iasă din noroi; nu îi mai păsa dacă 
se murdăreşte sau nu. Pe lângă asta, era atât de istovit, încât îi era mai 
uşor să îşi târască picioarele în aceeaşi direcție decât să-şi bată capul că- 
utând o cale de la un petic de iarbă la altul. 

În timp ce înainta împleticit, Roran se gândi la Belatona. De la audi- 
ența Nasuadei cu pisicile fermecate, stabilise un post de comandă în carti- 
erul nord-vestic al oraşului şi făcuse tot ce-i stătea în putință ca să preia 
controlul asupra zonei, însărcinând oameni cu stinsul incendiilor, ridica- 
rea baricadelor de pe străzi, scotocirea caselor pentru găsirea soldaţilor 
ascunşi şi confiscarea armelor. Era o treabă istovitoare şi îi venea să se ia 
cu mâinile de cap când se gândea la câte erau de făcut, temându-se că ora- 
şul ar putea deveni din nou un câmp de bătălie. „Sper ca netoţii ăştia să 
prindă şi ziua de mâine.“ 

Simţi cum îi zvâcneşte partea stângă şi strânse din dinţi, trăgând aer 
în piept. „„Laşul naibii.“ 

Cineva trăsese în el cu o arbaletă, de pe acoperişul unei clădiri. Scă- 
pase doar printr-un noroc chior; unul dintre oamenii săi, Mortenson, pă- 
şise în fața lui tocmai în momentul în care atacatorul slobozise săgeata. 
Aceasta îl străpunsese pe Mortenson, intrându-i prin spate şi ieşindu-i prin 
burtă, păstrând suficientă forță ca să îi facă o vânătaie urâtă lui Roran. 
Mortenson murise pe loc, iar cel care trăsese cu arbaleta le scăpase. 

Cinci minute mai târziu, când intrară într-un grajd ca să descopere 
sursa unui zgomot, un soi de explozie, posibil magică, îi mai ucisese doi 
dintre oameni. 

Din ce înţelesese Roran, asemenea atacuri erau destul de comune în 
oraş. Fără îndoială, agenţii lui Galbatorix erau în spatele multora dintre 
ele, însă şi locuitorii din Belatona erau responsabili — bărbaţi şi femei care 
nu puteau sta cu mâinile în sân în timp ce o armată invadatoare punea 
stăpânire pe casele lor, indiferent de cât de onorabile ar fi fost intenţiile 
vardenilor. Roran îi înțelegea pe oamenii care simțeau că trebuie să îşi 
ocrotească familiile, dar, în acelaşi timp, îi blestema pentru că erau atât de 
grei de cap încât să nu priceapă că vardenii încercau să îi ajute, nu să le 
facă rău. 

Se scărpină în barbă în timp ce aştepta ca un pitic să tragă un ponei 
împovărat din drum, apoi continuă să înainteze cu greu. 

Pe când se apropia de cort, o văzu pe Katrina stând deasupra unei al- 
bii cu apă fierbinte şi înspumată, frecând de zor un bandaj pătat de sânge 
de o scândură de spălat rufe. Avea mânecile suflecate până deasupra coa- 
telor, părul prins într-un coc răvăşit şi obrajii rumeni de efort, dar nicio- 
dată nu i se păruse mai frumoasă. 

Ea era alinarea lui — alinarea şi refugiul lui —, şi numai simpla ei ve- 
dere a fost de ajuns ca să mai atenueze senzaţia de dislocare amorțită care 
îl cuprinsese. 

Ea îl observă şi se opri din spălat, alergând spre el şi ştergându-şi mâi- 
nile trandafirii de partea din față a rochiei. Roran se ţinu tare pe picioare 
când ea se năpusti asupra lui, îmbrățişându-l strâns. Partea vătămată zvâcni 
de durere şi el scoase un icnet scurt. 

Katrina îi dădu drumul din strânsoare şi se trase înapoi, încruntându-se. 

— O! Te-am rănit? 

— Nu... nu. Sunt doar sensibil. 

Ea nu îl mai întrebă altceva, ci îl îmbrățişă din nou, ceva mai blând 
de data asta, şi îşi ridică privirea spre el, cu ochii sclipindu-i înlăcrimați. 
Ţinând-o de mijloc, el se aplecă şi o sărută, nespus de recunoscător pen- 
tru prezenţa ei. 

Katrina îşi strecură brațul stâng pe după umerii lui şi el o lăsă să îl 
sprijine până la cort. Cu un oftat, Roran se aşeză pe buturuga pe care o 
foloseau pe post de scaun, trasă de Katrina lângă micuțul foc pe care îl 
făcuse ca să încălzească albia cu apă şi deasupra căruia clocotea acum o 
oală cu tocană. 

Katrina umplu un castron cu tocană şi i-l dădu. Apoi aduse din cort 
o halbă de bere şi o farfurie cu jumătate de pâine şi o felie de brânză. 

— Mai ai nevoie de ceva? întrebă ea, cu glasul neobişnuit de răguşit. 

Roran nu îi răspunse, ci o apucă de obraz şi i-l mângâie de două ori 
cu degetul său mare. Ea îi zâmbi sfios şi îşi puse o mână peste mâna lui, 
apoi se întoarse la rufe şi începu să le spele cu şi mai multă însufleţire. 

Roran se uită lung la mâncare înainte să ia prima îmbucătură; era atât 
de încordat, încât se îndoia că avea să poată înghiţi. Însă după câţiva dumi- 
caţi de pâine, simţi cum îi vine pofta de mâncare şi începu să înfulece to- 
cana cu nerăbdare. 

Când isprăvi, lăsă vasele pe jos şi trecu lângă foc ca să îşi încălzească 
mâinile, în timp ce sorbea berea rămasă. 

— Am auzit trosnetul când s-au prăbuşit porţile, rosti Katrina, storcând 
un bandaj. Nu au rezistat prea mult. 

— Nu... Chiar ajută să ai un dragon de partea ta. 

Roran se uită la pântecul ei, pe când ea întindea bandajul pe funia de 
rufe improvizată care se întindea din vârful cortului lor până la unul vecin. 

Ori de câte ori se gândea la copilul pe care ea îl purta în pântece, copi- 
lul pe care ei doi îl zămisliseră, îl cuprindea un sentiment enorm de mân- 
drie, însă acesta era umbrit de nelinişte, căci nu ştia cum putea spera măcar 
să îi ofere un cămin sigur. De asemenea, dacă războiul nu se termina 
până ce Katrina avea să nască, ea plănuia să îl părăsească şi să se mute 
în Surda, unde să-şi crească pruncul cât de cât în siguranţă. 

„Nu pot s-o pierd, nu din nou.“ 

Katrina scufundă un alt bandaj în albie. 

— Şi bătălia din oraş? întrebă ea, amestecând în apă. Cum s-a des- 
făşurat? 

— Am fost nevoiţi să ne luptăm pentru fiecare palmă de pământ. Chiar 
şi Eragon a avut ceva bătaie de cap. 

— Răniţii vorbeau de baliste pe roţi. 

— Da. Roran îşi umezi limba cu nişte bere, apoi îi descrise iute cum 
străbătuseră vardenii Belatona şi piedicile pe care le întâlniseră în cale. 
Am pierdut prea mulţi oameni astăzi, dar ar fi putut fi mai rău. Mult mai 
rău. Jormundur şi căpitanul Martland au plănuit bine atacul. 

— Planul nu ar fi funcţionat dacă nu aţi fi fost voi doi, tu şi cu Eragon. 
V-aţi descurcat de minune! 

Roran scăpă un hohot de râs. 

— Ha! Ştii de ce se întâmplă asta? Îţi zic eu de ce. Nici măcar un om 
din zece nu doreşte cu adevărat să atace duşmanul. Eragon nu vede asta; 
el este mereu în prima linie, împingându-i de la spate pe soldaţii care 
sunt în faţa lui, dar eu o văd. Cei mai mulţi dintre oameni stau pe loc şi 
nu luptă decât dacă nu au încotro. Sau dau din mâini şi fac gălăgie, fără 
să facă altceva. 

Katrina părea îngrozită. 

— Cum se poate una ca asta? Sunt laşi? 

— Nu ştiu. Cred că... cred că pur şi simplu nu sunt în stare să privească 
pe cineva în față şi să îl ucidă, deşi se pare că le vine destul de uşor să 
omoare soldaţi care sunt întorşi cu spatele. Aşa că aşteaptă ca alții să facă 
ceea ce ei nu pot. Aşteaptă oameni ca mine. 

— Crezi că şi oamenii lui Galbatorix sunt la fel de şovăielnici? 

Roran ridică din umeri. 

— S-ar putea. Pe de altă parte însă, ei nu au de ales şi trebuie să îl as- 
culte pe Galbatorix. Dacă le porunceşte să lupte, ei luptă. 

— Nasuada ar putea face la fel. Ar putea să-şi pună magicienii să 
facă nişte vrăji ca să se asigure că nimeni nu se sustrage de la îndeplini- 
rea datoriei. 

— Şi ce diferenţă ar mai fi între ea şi Galbatorix atunci? Oricum, var- 
denii nu ar accepta aşa ceva. 

Katrina lăsă rufele şi veni lângă el să îl sărute pe frunte. 

— Mă bucur că poţi face ce ai de făcut, şopti ea. Se întoarse la albie şi 
începu să frece o altă fâşie de pânză murdară pe scândura de spălat. Am 
simţit ceva mai devreme, prin inel... Am crezut că ai pățit ceva. 

— Eram în toiul bătăliei. N-ar fi fost de mirare să-l fi simţi zvâcnind 
la fiecare câteva minute. 

Ea se opri, cu braţele în apă. 

— Nu am mai simţit asta până acum. 

El dădu pe gât restul de bere, încercând să amâne inevitabilul. Spe- 
rase să o cruţe de detaliile păţaniei sale de la castel, dar era limpede că 
nu avea să-l slăbească până ce nu îi spunea adevărul. Dacă ar fi încercat 
s-o convingă că lucrurile stăteau cu totul altfel, nu ar fi făcut decât să o 
determine să-şi închipuie nenorociri mult mai crunte decât ce se întâm- 
plase cu adevărat. Pe lângă asta, nu ar fi avut nici un rost să îi ascundă o 
întâmplare care avea să fie în curând pe buzele tuturor vardenilor. 

Aşa că îi spuse. Îi povesti pe scurt ce se întâmplase, străduindu-se să 
facă din prăbuşirea zidului mai degrabă o neplăcere măruntă în loc de ceva 
care aproape că îl omorâse. Cu toate acestea, îi veni greu să-i descrie expe- 
rienţa şi îi vorbi poticnit, căutând cuvintele potrivite. Când isprăvi, amuţi, 
tulburat de amintire. 

— Măcar nu ai fost rănit, zise Katrina. 

El scobi o crăpătură din buza halbei. 

— Nu. 

Sunetul apei ce clipocea încetă şi el îi putu simți privirea grea ațintită 
asupra sa. 

— Ai înfruntat primejdii şi mai mari în trecut. 

— Da... presupun. 

Glasul ei se înmuie. 

— Atunci ce s-a întâmplat? Când văzu că nu-i răspunde, ea continuă: 
Nu-i nimic atât de cumplit încât să nu îmi poţi spune, Roran. Ştii bine asta. 

Unghia de la degetul său mare se rupse când scobi din nou halba. Frecă 
de câteva ori ciotul aspru de degetul arătător. 

— Am crezut că o să mor când s-a prăbuşit zidul. 

— Oricine ar fi crezut la fel. 

— Da, dar problema este că nu mi-a păsat. Se uită la ea cu o privire 
chinuită. Nu înţelegi? M-am dat bătut. Când mi-am dat seama că nu pot 
scăpa, m-am resemnat ca un miel dus la tăiere şi... 

Nemaiputând să continue, lăsă halba să-i scape din mână şi îşi ascunse 
faţa în palme. Umflătura din gâtlej îi îngreuna respiraţia. Apoi simţi dege- 
tele Katrinei atingându-l uşor pe umeri. 

— M-am dat bătut, mârâi el, furios şi dezgustat de el însuşi. Pur şi sim- 
plu am încetat să mă lupt... Pentru tine... Pentru copilul nostru. Se înecă 
în cuvinte. 

— $ş, $$, murmură ea. 

— Nu m-am mai dat bătut niciodată până acum. Nici măcar o dată... 
Nici măcar când te-au prins cei doi Ra'zac. 

— Ştiu că nu te-ai dat bătut. 

— Lupta asta trebuie să se sfârșească. Nu mai poate continua astfel... 
Nu mai pot... Eu... 

Îşi înălță capul şi fu îngrozit să vadă că şi ea era pe punctul de a iz- 
bucni în lacrimi. Ridicându-se în picioare, o cuprinse cu braţele şi o strânse 
la piept. 

— Îmi pare rău, şopti el. Îmi pare rău. Îmi pare rău. Îmi pare rău... Nu 
se va mai întâmpla. Niciodată. Îţi promit. 

— Nu-mi pasă de asta, făcu ea, cu glasul înăbuşit de umărul lui. 

Replica ei îl duru. 

— Ştiu că am fost slab, dar cuvântul meu tot ar trebui să mai valoreze 
ceva pentru tine. 

— Nu asta am vrut să spun! exclamă ea, trăgându-se îndărăt şi privin- 
du-l acuzator. Eşti de-a dreptul neghiob câteodată, Roran. 

El zâmbi puţin. 

— Ştiu. 

Fa se agăţă cu braţele de gâtul lui. 

— Nu ai cobori în ochii mei, indiferent de ce-ai simţit când s-a prăbu- 
şit zidul. Tot ceea ce contează este că eşti în viață... Nu aveai ce să faci 
când s-a prăbuşit zidul, nu? 

El clătină din cap. 

— Atunci nu ai nimic de care să-ţi fie ruşine. Dacă ai fi putut opri 
asta sau dacă ai fi putut scăpa şi nu ai fi făcut-o, atunci mi-aş fi pierdut 
respectul pentru tine. Dar ai făcut tot ce-ţi stătea în puteri şi, când nu ai 
mai putut face nimic, te-ai împăcat cu soarta şi nu ai blestemat-o fără 
rost. Asta-i înțelepciune, nu slăbiciune. 

El se înclină şi o sărută pe frunte. 

— Îţi mulţumesc. 

— lar în ceea ce mă priveşte, tu eşti cel mai viteaz, cel mai puternic şi 
cel mai cumsecade bărbat din toată Alaga&sia. 

De data aceasta, o sărută pe gură. După care ea râse, o eliberare ra- 
pidă şi scurtă a tensiunii acumulate, şi rămaseră îmbrăţişați, legănându-se 
de parcă ar fi dansat pe o melodie pe care numai ei o puteau auzi. 

Apoi Katrina îl împinse jucăuş şi se întoarse la rufe, iar el se aşeză din 
nou pe buturugă, mulţumit, pentru prima oară de când se terminase bătă- 
lia, în ciuda numeroaselor sale dureri şi necazuri. 

Roran privi cum treceau prin faţa cortului oameni, cai şi din când în 
când un pitic sau un urgal, le observă rănile şi starea armurii şi a armelor. 
Încerca să estimeze starea de spirit a vardenilor; singura concluzie la care 
ajunse fu că toţi, cu excepţia urgalilor, aveau nevoie de un somn bun şi 
de o masă cum se cuvine şi că toţi, inclusiv urgalii (mai ales urgalii), 
aveau nevoie de un frecuş din cap până-n picioare cu o perie aspră şi cu 
găleți de apă cu săpun. 

Se uită şi la Katrina şi văzu cum, în timp ce lucra, voioşia ei de la înce- 
put păleşte treptat şi ea devine tot mai iritată. Continuă să frece pată după 
pată, fără prea mare succes însă. O încruntătură îi umbri faţa şi ea în- 
cepu să scoată mici sunete de frustrare. 

În cele din urmă, când ea trânti bucata de material pe scândura de spă- 
lat, împroşcând apă înspumată la câteva picioare în aer, şi se rezemă de 
cadă, cu buzele strânse, Roran se ridică de pe buturugă şi se duse lângă ea. 

— Uite, lasă-mă pe mine, făcu el. 

— Nu se cuvine, mormăi ea. 

— Prostii. Du-te şi stai jos; lasă că termin eu... Haide, du-te. 

Ea îşi clătină capul. 

— Nu. Tu ar trebui să te odihneşti, nu eu. În plus, asta nu-i treabă de 
bărbat. 

El pufni batjocoritor. 

— Cine a decis asta? Treaba unui bărbat sau a unei femei este tot ceea 
ce trebuie făcut. Acum du-te şi aşază-te; o să te simţi mai bine dacă nu 
mai stai în picioare. 

— Roran, mi-e bine. 

— Nu te prosti. Încercă să o împingă cu blândeţe de lângă albie, dar 
ea refuză să se mişte. 

— Nu se cade, protestă ea. Ce-o să creadă lumea? Arătă către oame- 
nii care se grăbeau pe cărarea noroioasă de lângă cortul lor. 

— N-au decât să creadă ce vor. Eu m-am însurat cu tine, nu cu ei. 
Dacă li se pare că aş fi mai puţin bărbat pentru că te ajut, înseamnă că 
sunt proşti. 

— Dar... 

— Nici un dar. Mişcă. Hâş! Pleacă de-aici. 

— Dar... 

— Nu am de gând să mă cert. Dacă nu vrei să stai jos, o să te duc acolo 
în braţe şi o să te leg de buturuga aia. 

O expresie uimită îi înlocui încruntătura. 

— Chiar aşa? 

— Da. Şi-acum pleacă! Pe când ea îi lăsa locul la albie, fără prea mare 
tragere de inimă, el scoase un sunet exasperat. Încăpăţânată mai eşti! 

— Cine vorbeşte! Tu ai putea să-i dai lecţii unui catâr. 

— Nu eu. Eu nu sunt încâpățânat. 

Desfăcându-şi centura, el îşi scoase cămaşa de zale şi o atârnă de stâl- 
pul din faţă al cortului, apoi îşi dădu jos mănuşile şi îşi suflecă mânecile 
tunicii. Aerul era rece pe piele şi bandajele erau şi mai reci — se răciseră 
când rămăseseră întinse pe scândura de spălat —, dar asta nu îl deranja, 
căci apa era caldă şi, în curând, se încălzi şi pânza. Grămăjoare înspumate 
de clăbuci irizaţi i se strânseră în jurul încheieturilor când se apucă să tragă 
şi să împingă materialul de-a lungul scândurii noduroase. 

Se uită în spate şi fu mulţumit să vadă că ea se relaxa pe buturugă, cel 
puțin atât cât se putea relaxa cineva pe un asemenea scaun incomod. 

— Vrei nişte ceai de muşeţel? îl întrebă ea. Gertrude mi-a dat o mână 
de flori proaspete azi-dimineaţă. Pot să fac un ibric pentru amândoi. 

— N-aş zice nu. 

O tăcere prietenoasă se lăsă între ei, în timp ce Roran continuă să spele 
rufele rămase. Sarcina îl cufundă într-o stare plăcută; îl încânta să facă şi 
altceva cu mâinile decât să mânuiască ciocanul, şi faptul că era aproape 
de Katrina îi dădea o senzaţie profundă de satisfacţie. 

Ajunsese deja la ultimul lucru de spălat, iar ceaiul de-abia pus în 
cană îl aştepta lângă Katrina, când cineva le strigă numele de peste dru- 
mul aglomerat. Lui Roran i-a fost de-ajuns o clipă ca să îşi dea seama că 
Baldor era cel care alerga spre ei prin noroi, strecurându-se printre oameni 
şi cai. Purta un şorţ pătat, din piele şi mănuşi masive, lungi până la cot, 
mânjite de funingine şi atât de uzate, încât degetele deveniseră netede, tari 

Şi lucioase, ca nişte carapace lustruite de ţestoasă. O fâşie de piele zdren- 
ţuită îi ţinea părul negru şi răvăşit şi o încruntătură îi brăzda fruntea. 
Baldor era mai scund decât tatăl său, Horst, şi decât fratele său mai mare, 
Albriech, însă altfel era bine făcut şi vânjos, rezultatul unei copilării pe- 
trecute la forjă, ajutându-l pe Horst. Nici unul dintre cei trei nu luptase 
în acea bătălie — fierarii destoinici erau în mod normal mult prea valo- 
roşi ca să li se rişte viaţa în război —, deşi Roran şi-ar fi dorit ca Nasuada 
să-i lase s-o facă, deoarece erau războinici iscusiţi, iar Roran ştia că pu- 
tea conta pe ei, chiar şi în cele mai cumplite circumstanţe. 

Roran lăsă jos rufele şi îşi şterse mâinile, întrebându-se ce ar fi pu- 
tut să se fi întâmplat. Ridicându-se de pe buturugă, Katrina i se alătură 
lângă albie. 

Când Baldor ajunse la ei, fură nevoiţi să aştepte câteva secunde ca 
acesta să îşi vină în fire. Apoi spuse dintr-o suflare: 

— Veniţi repede. Pe mama au apucat-o chinurile facerii şi... 

— Unde este? întrebă Katrina pe un ton ascuţit. 

— În cortul nostru. 

Ea dădu din cap. 

— O să venim cât putem de repede. 

Cu o expresie recunoscătoare, Baldor se întoarse şi țâşni îndărăt. 

Când Katrina se strecură în cort, Roran vărsă ce mai era în copaie 
peste foc, stingându-l. Lemnul ars sfârâi şi trosni sub şuvoi, iar în loc de 
fum ieşi un nor de abur, răspândind un miros neplăcut în aer. 

Roran simţi cum spaima şi tulburarea îi iuţesc mişcările. „Sper să nu 
moară“, se gândi el, aducându-și aminte de discuţiile pe care le auzise în- 
tre femei, despre vârsta ei şi sarcina prea târzie. Elain fusese întotdeauna 
bună cu el şi cu Eragon, şi el ţinea mult la ea. 

— Eşti gata? întrebă Katrina când ieşi din cort, înnodându-şi un batic 
albastru. 

El îşi luă centura şi ciocanul de unde le lăsase. 

— Gata. Hai să mergem. 


Preţul puterii 


— Gata, stăpână. Nu veţi mai avea nevoie de astea de-acum încolo. 
Bine că aţi scăpat de ele, zic eu. 

Cu un foşnet uşor, ultima fâşie de pânză alunecă de pe antebraţele 
Nasuadei, când camerista ei, Farica, îi îndepărtă bandajele. Nasuada pur- 
tase asemenea bandaje din ziua în care ea şi căpetenia Fadawar îşi puse- 
seră curajul la încercare în Judecata Pumnalelor. 

Cât timp Farica îşi făcuse treaba, Nasuada privise fix o tapiserie 
lungă şi zdrenţuită, punctată cu găuri. Apoi îşi luă inima în dinţi şi îşi co- 
bori încet privirea. 

De când câştigase Judecata Pumnalelor, refuzase să se uite la răni; i 
se păruseră atât de înfiorătoare când erau încă proaspete, încât nu supor- 
tase să le vadă din nou până ce nu aveau să se vindece de tot. 

Cicatricile nu erau simetrice: avea şase pe antebraţul stâng şi trei pe 
cel drept. Fiecare dintre ele era lungă de aproape zece degete, şi cât de 
dreaptă putea fi, mai puţin ultima din dreapta, acolo unde stăpânirea ei 
de sine o trădase şi pumnalul alunecase, făcându-i o rană crestată aproape 
dublă faţă de celelalte. Pielea din jurul cicatricilor era trandafirie şi încre- 
țită, în vreme ce cicatricile erau doar puţin mai deschise la culoare decât 
restul trupului său, ceea ce o făcu să răsufle uşurată. Se temuse că ele 
aveau să rămână albe sau argintii, ceea ce le-ar fi scos mult mai mult în 
evidenţă. Cicatricile ieşeau în relief pe braţul ei câțiva milimetri, for- 
mând cute tari de carne care arătau de parcă pe sub piele i-ar fi fost intro- 
duse tije netede de oţel. 

Nasuada îşi privea semnele, neştiind ce să simtă mai degrabă. Tatăl 
ei îi vorbise despre obiceiurile neamului lor pe când creştea, dar ea îşi 

petrecuse întreaga viaţă printre vardeni şi pitici. Singurele ritualuri ale tri- 
burilor rătăcitoare pe care le respecta, şi pe acelea doar din când în când, 
erau cele legate de religie. Nu plănuise niciodată să stăpânească Dansul 
Tobelor, nici să ia parte la dificila Strigare a Numelor, şi în nici un caz 
să întreacă pe cineva la Judecata Pumnalelor. Şi totuşi iat-o, încă tânără 
şi frumoasă, purtând deja aceste nouă cicatrici pe antebraţe. l-ar fi putut 
porunci unui magician varden să le îndepărteze, fireşte, dar asta ar fi în- 
semnat să renunţe la victoria ei în Judecata Pumnalelor, iar triburile rătă- 
citoare nu ar mai fi recunoscut-o drept stăpână. 

Deşi îi părea rău că braţele ei nu mai erau netede şi rotunde şi nu 
mai atrăgeau privirile admirative ale bărbaţilor, era mândră de cicatrici 
totuşi. Acestea stăteau drept mărturie pentru curajul ei şi drept semn vi- 
zibil al devotamentului față de vardeni. Cine o vedea putea să îşi dea 
seama de noblețea caracterului său şi ea hotărî că asta conta mai mult de- 
cât înfăţişarea ei. 

— Ce părere ai? întrebă ea, întinzând unul din braţe către Regele Orrin, 
care stătea la fereastra deschisă a cabinetului ei, privind de sus oraşul. 

Orrin se întoarse şi se încruntă, cu privirea întunecată sub fruntea 
brăzdată de riduri. Îşi schimbase armura de mai devreme cu o tunică ro- 
şie şi groasă şi cu o robă împodobită cu blană de hermină albă. 

— Nu-mi face plăcere să le văd, răspunse el, apoi îşi îndreptă atenţia asu- 
pra oraşului. Acoperă-te; nu se cade să apari aşa într-o companie civilizată. 

Nasuada îşi studie brațele încă o clipă. 

— Nu, nu cred că o să mă acopăr. Trase de marginile dantelate ale mâ- 
necilor ei scurte, ca să le îndrepte, apoi o expedie pe Farica. Străbătu covo- 
rul somptuos țesut de pitici, care ocupa mijlocul încăperii, şi i se alătură lui 
Orrin la fereastră, inspectând oraşul sfâşiat de război; se bucură să vadă 
că numai două incendii de lângă zidul vestic mai rămăseseră de stins. 
Apoi îşi întoarse privirea către rege. 

În scurta perioadă care trecuse de când vardenii şi surdanii îşi lansa- 
seră ofensiva asupra Imperiului, Nasuada observase cum Orrin devenea 
tot mai serios, iar entuziasmul său şi excentricitățile de la început dispă- 
reau sub o înfăţişare îndârjită. La început, ea se bucurase de schimbare, 
căci îl simțise cum se maturizează, însă, pe măsură ce se prelungea răz- 
boiul, începuse să i se facă dor de discuţiile lui entuziaste despre filoso- 
fia naturală, cât şi de celelalte ciudăţenii ale sale. Privind acum în urmă, 

îşi dădu seama că acestea îi înseninaseră adeseori zilele, chiar dacă uneori 
o enervaseră pe moment. Pe deasupra, schimbarea făcuse din el un rival 
periculos; în starea sa de spirit actuală, ea şi-l putea închipui cu uşurinţă în- 
cercând să o înlocuiască în funcţia de conducător al vardenilor. 

„Oare aş fi fericită dacă m-aş căsători cu el?“ se întrebă ea. Orrin era 
destul de plăcut ochiului. Avea nasul ridicat şi subţire, un maxilar puter- 
nic şi o formă elegantă şi expresivă a gurii. Anii de pregătire pentru răz- 
boi se vedeau în constituţia sa fizică. Inteligent era, fără îndoială, şi avea 
pe deasupra o personalitate în general plăcută. Totuşi, dacă nu ar fi fost re- 
gele Surdei şi dacă nu ar fi reprezentat o asemenea ameninţare la poziţia 
ei şi la independenţa vardenilor, ea ştia că nu ar fi luat niciodată în consi- 
derare o căsătorie cu el. „Oare ar fi un tată bun?“ 

Orrin îşi rezemă mâinile de pervazul îngust de piatră. Fără să se uite 
la ea, îi spuse: 

— Trebuie să rupi pactul cu urgalii. 

Declaraţia lui o prinse nepregătită. 

— Şi de ce, mă rog? 

— Deoarece ne fac rău. Oameni care altminteri ni s-ar alătura ne bles- 
teamă acum pentru că ne-am aliat cu monștrii şi refuză să depună armele 
când ajungem la casele lor. Rezistenţa lui Galbatorix li se pare justificată 
şi rezonabilă din cauza acordului nostru cu urgalii. Omul de rând nu înţe- 
lege de ce ne-am aliat cu ei. El nu are de unde să ştie că şi Galbatorix s-a folo- 
sit de urgali, nici că Galbatorix i-a amăgit, făcându-i să atace Tronjheim-ul 
sub comanda unei Umbre. Acestea sunt subitilități pe care nu le poți ex- 
plica unui fermier speriat. Tot ce poate el înțelege este că făpturile de 
care s-a temut şi pe care le-a urât toată viaţa mărşăluiesc acum spre casa 
lui, conduse de un dragon uriaş şi fioros şi de un Cavaler care pare mai 
degrabă elf decât om. 

— Avem nevoie de sprijinul urgalilor, făcu Nasuada. Şi-aşa avem prea 
puţini războinici. 

— Nu avem atât de mare nevoie de ei. Ştii deja că este adevărat ceea 
ce îți zic; altfel de ce i-ai fi împiedicat pe urgali să ia parte la atacul asu- 
pra Belatonei? De ce le-ai fi poruncit să nu intre în oraş? Nu-i de-ajuns 
să îi ţii departe de câmpul de bătălie, Nasuada. Lumea tot află despre ei, 
pentru că vorba umblă repede pe-aici. Singurul lucru pe care îl poţi face 

ca să ameliorezi situaţia este să pui capăt acestui plan de rău augur îna- 
inte să ne pricinuiască şi mai multe necazuri. 

— Nu pot. 

Orrin se răsuci spre ea, cu chipul schimonosit de mânie. 

— Oamenii mor fiindcă tu ai ales să accepti ajutorul lui Garzhvog. Oa- 
menii mei, ai tăi, cei din Imperiu... morţi şi îngropați. Alianţa asta nu face 
cât vieţile lor şi, oricât aş încerca, tot nu pot pricepe de ce insişti să o aperi. 

Fa nu îi putu îndura privirea; îi amintea mult prea mult de vina şi re- 
muşcările ce o chinuiau atât de des când încerca să adoarmă. 

Preferă să ţintuiască fumul ce se înălța dintr-un turn de la marginea 
oraşului. Vorbind încet, spuse: 

— O apăr deoarece sper că păstrarea uniunii noastre cu urgalii va 
salva mai multe vieți decât cele pierdute... Dacă va fi să îl învingem pe 
Galbatorix... 

Orrin scoase o exclamație de neîncredere. 

— Nu-i deloc sigur, ştiu, recunoscu ea. Dar trebuie să luăm în calcul 
şi posibilitatea asta. Dacă va fi să îl învingem, atunci va trebui să facem 
astfel încât rasa noastră să îşi revină din acest conflict şi să clădească o 
țară nouă şi puternică din cenuşa Imperiului. În cursul procesului, va tre- 
bui să ne asigurăm că, după o sută de ani de gâlceavă, vom avea în sfâr- 
şit pace. Nu am de gând să îl dau jos pe Galbatorix doar ca să mă trezesc 
că ne atacă urgalii când suntem slăbiţi. 

— Dar s-ar putea să o facă oricum. Aşa au făcut şi înainte. 

— Ce altceva putem face? spuse ea enervată. Trebuie să încercăm să-i 
potolim. Cu cât îi legăm mai strâns de cauza noastră, cu atât va fi mai pu- 
țin probabil ca ei să se întoarcă împotriva noastră. 

— Hai să-ți spun eu ce-i de făcut, mârâi el. Izgoneşte-i. Rupe pactul cu 
Nar Garzhvog şi alungă-l de-aici, împreună cu oștile sale. Dacă ieşim în- 
vingători din acest război, atunci putem negocia un nou tratat cu ei de pe 
o poziție mult mai bună, din care vom putea dicta ce condiţii vrem noi. 
Sau, şi mai bine, trimite-i pe Eragon şi pe Saphira în Şiră cu un batalion 
de soldaţi ca să îi şteargă de pe faţa pământului o dată pentru totdeauna, 
cum ar fi trebuit să o facă de veacuri bune Cavalerii. 

Nasuada îl privi, nevenindu-i să creadă. 

— Dacă aş pune capăt pactului cu urgalii, ar fi probabil atât de mânioşi, 
încât ne-ar ataca imediat, şi nu putem lupta împotriva lor şi a Imperiului 

în acelaşi timp. Ar fi culmea nebuniei să ne aducem singuri necazul ăsta 
pe cap. Dacă în înțelepciunea lor elfii, dragonii şi Cavalerii au hotărât să 
tolereze existenţa urgalilor, deşi i-ar fi putut nimici cu uşurinţă, atunci ar 
trebui să le urmăm exemplul. Ştiau că ar fi greşit să omori toți urgalii şi 
la fel ar trebui să ştii şi tu. 

— Înţelepciunea lor... puah! De parcă le-a fost de mare folos înțelep- 
ciunea asta! Fie, lasă câțiva urgali în viaţă, dar omoară destui cât să nu 
mai îndrăznească să iasă din bârlogurile lor vreme de-o sută de ani sau 
şi mai mult! 

Durerea evidentă din glasul lui şi din ridurile zbârcite de pe chipul său 
o nedumeri pe Nasuada. ÎI privi ceva mai atentă, încercând să afle motivul 
vehemenţei sale. După câteva momente, găsi o explicaţie care părea foarte 
limpede, dacă se gândea mai bine. 

— Pe cine ai pierdut? întrebă ea. 

Orrin îşi încleştă pumnul şi, încet şi poticnit, îl izbi de pervaz, de parcă 
ar fi vrut să lovească puternic, dar nu îndrăznea. Repetă gestul de două 
ori, apoi rosti: 

— Un prieten cu care am crescut la Castelul Borromeo. Nu cred că 
l-ai întâlnit vreodată. Era locotenent în cavaleria mea. 

— Cum a murit? 

— Cum era şi de aşteptat. De-abia sosisem la grajdurile de la poarta 
vestică şi le verificam ca să le putem folosi noi, când unul dintre rândaşi 
a ieşit dintr-un țarc şi l-a înjunghiat cu o furcă. Când am încolțit rândaşul, 
acesta răcnea tot felul de prostii despre urgali şi cum că el n-are de gând 
să se predea... Oricum, nu l-ar fi ajutat, chiar dacă ar fi vrut să se predea. 
L-am răpus cu mâna mea. 

— Îmi pare rău, zise Nasuada. Nestematele din coroana lui Orrin scli- 
piră când el dădu din cap, primindu-i condoleanţele. Oricât de greu ar fi, 
nu poți lăsa ca durerea să îţi dicteze deciziile... Nu este uşor, ştiu — şi încă 
foarte bine! —, dar trebuie să fii mai puternic decât tine însuţi, pentru bi- 
nele poporului tău. 

— Să fiu mai puternic decât mine însumi, repetă el, cu un glas amar 
şi batjocoritor. 

— Da. De la noi se cer mai multe decât de la ceilalți oameni; de aceea 
trebuie să ne străduim să fim mai buni decât ceilalți, dacă este să ne ridi- 
căm la înălțimea unei asemenea responsabilități. Adu-ţi aminte că urgalii 

mi-au ucis tatăl, dar asta nu m-a împiedicat să închei o alianţă cu ei, în 
folosul vardenilor. Nu voi lăsa nimic să mă oprească din a face ceea ce 
este cel mai bine pentru ei şi pentru armata noastră ca întreg, indiferent 
de cât de dureros ar fi. Îşi ridică braţele, arătându-i din nou cicatricile. 

— Deci acesta este ultimul tău răspuns? Nu vei rupe pactul cu urgalii? 

— Nu. 

Orrin acceptă vestea cu o nepăsare care o nelinişti. Apoi se prinse cu 
ambele mâini de pervaz şi se întoarse să cerceteze oraşul. Degetele sale 
erau împodobite cu patru inele mari, dintre care unul purta pecetea regală 
a Surdei sculptată într-una dintre laturile unui ametist: un cerb cu coarne 
stufoase şi cu crenguţe de vâsc încolăcite la picioare, stând deasupra unei 
harpe şi lângă imaginea unui turn înalt şi fortificat. 

— Măcar nu am mai întâlnit soldaţi fermecaţi ce nu simt durerea, rosti 
Nasuada. 

— Morţii care râd, vrei să spui, murmură Orrin, folosind termenul care 
se răspândise printre vardeni. Da, şi nici pe Murtagh sau pe Thorn, ceea 
ce mă îngrijorează. 

O vreme, nici unul dintre ei nu mai vorbi. Apoi ea spuse: 

— Cum a decurs experimentul tău de azi-noapte? A fost un succes? 

— Eram prea obosit ca să îl mai încerc, aşa că m-am dus direct la 
culcare. 

— A... 

După câteva clipe, merseră amândoi, printr-un acord tacit, la masa de 
scris, împinsă lângă un perete. Mormane de foi, tăblițe şi suluri de perga- 
ment o acopereau. Nasuada trecu cu privirea peste peisajul descurajator 
şi oftă. Cu numai jumătate de oră înainte masa era goală, curățată de aju- 
toarele sale. 

Se concentră asupra raportului de deasupra, devenit deja mult prea fa- 
miliar, o estimare a numărului de prizonieri pe care îi luaseră vardenii în 
timpul asediului asupra Belatonei, cu numele persoanelor de vază scrise 
cu cerneală roşie. Ea şi cu Orrin discutau despre cifrele de-acolo când 
venise Farica să îi scoată bandajele. 

— Nu mă pot gândi la nici o soluţie care să ne scoată din încurcătura 
asta, recunoscu ea. 

— Am putea recruta gărzi dintre oamenii de aici. Astfel nu am mai fi 
nevoiţi să lăsăm atât de mulţi războinici în urmă. 

Ea ridică raportul. 

— Poate, dar oamenii de care avem noi nevoie sunt greu de găsit, iar 
magicienii noştri au deja mult prea multe pe cap... 

— A descoperit Du Vrangr Gata vreo cale prin care să neutralizeze un 
jurământ rostit în limba străveche? Cum ea îi dădu un răspuns negativ, 
el continuă: Măcar au avansat cât de cât? 

— Mai deloc. l-am întrebat şi pe elfi, dar nici ei n-au avut mai mulți 
sorți de izbândă în toți aceşti ani. 

— Dacă nu rezolvăm problema asta, s-ar putea ca în curând să ne coste 
chiar soarta războiului, zise Orrin. Exact asta. 

Ea îşi masă tâmplele. 

— Ştiu. 

Înainte de a părăsi adăpostul oferit de pitici în Farthen Dûr şi Tronjheim, 
ea încercase să anticipeze toate provocările pe care aveau să le înfrunte 
vardenii, odată ce lansau ofensiva. Cea cu care se confruntau acum o lu- 
ase însă complet prin surprindere. 

Problema se manifestase prima oară după Bătălia de pe Câmpiile În- 
flăcărate, când ieşise la iveală că toți ofițerii din armata lui Galbatorix, 
cât şi majoritatea soldaților de rând, fuseseră siliți să îi jure credință lui 
Galbatorix şi Imperiului în limba străveche. 

Ea şi cu Orrin îşi dăduseră seama repede că nu puteau să aibă niciodată 
încredere în acei oameni, nu atâta vreme cât existau încă Galbatorix şi Im- 
periul, şi poate că nici dacă aceştia ar fi fost distruşi. Drept urmare, nu le 
puteau îngădui oamenilor care voiau să dezerteze să se alăture vardenilor, 
de teamă că jurămintele depuse aveau să îi facă să se poarte imprevizibil. 

Nasuada nu fusese foarte îngrijorată la vremea respectivă. Prizonierii 
reprezentau o realitate a războiului, iar ea aranjase deja cu Regele Orrin 
ca ostaticii să fie duşi în Surda, unde aveau să fie puşi la construcția dru- 
murilor, în cariere de piatră, la săpatul canalelor şi la alte munci grele. 

De-abia când vardenii ocupaseră oraşul Feinster înţelesese cât de 
gravă era problema. Agenţii lui Galbatorix nu îi puseseră doar pe soldații 
din Feinster să jure credinţă, ci şi pe nobili, pe mulţi dintre dregătorii care 
îi slujeau şi pe o seamă de oameni obişnuiţi de prin oraş, aleşi se pare la în- 
tâmplare, dintre care o mare parte, bănuia ea, nu fuseseră încă descope- 
riți de către vardeni. Cei despre care se ştia totuşi trebuiau ţinuţi sub lacăt, 
pentru a nu încerca să submineze strădaniile vardenilor. Astfel încât găsirea 

oamenilor în care să se poată avea încredere şi care să dorească a cola- 
bora cu vardenii se dovedise a fi o treabă mult mai greu de făcut decât 
îşi închipuise vreodată Nasuada. 

Din cauza numărului mare de oameni ce trebuiau supravegheați, nu 
avusese de ales şi fusese nevoită să lase un contingent dublu de războinici 
în Feinster, faţă de cât îşi propusese iniţial. Și cu atâția oameni întemni- 
tati, oraşul era pur şi simplu paralizat, obligând-o să redirecționeze o parte 
din proviziile preţioase ale vardenilor pentru a împiedica populaţia să 
moară de foame. Lucrurile nu puteau continua astfel prea multă vreme şi 
aveau să se înrăutățească acum, că preluaseră controlul asupra Belatonei. 

— Păcat că n-au ajuns încă piticii, spuse Orrin. Ne-ar prinde bine aju- 
torul lor. 

Nasuada încuviinţă. Vardenii aveau cu ei doar câteva sute de pitici, 
momentan; restul se întorseseră în Farthen Dûr pentru înmormântarea re- 
gelui lor răpus, Hrothgar, şi pentru a aştepta ca şefii de clan să aleagă un 
succesor, un lucru pe care ea îl blestemase în nenumărate rânduri între 
timp. Încercase să îi convingă pe pitici să numească un regent pe perioada 
războiului, dar aceştia fuseseră de neclintit şi insistaseră să-şi respecte 
ceremoniile lor străvechi, deşi asta însemnase să-i părăsească pe vardeni 
în mijlocul campaniei. În orice caz, piticii îşi aleseseră în cele din urmă 
un nou rege — nepotul lui Hrothgar, Orik — şi plecaseră din îndepărtații 
Munţi Beor ca să li se alăture din nou vardenilor. Chiar în acea clipă, măr- 
şăluiau pe câmpiile vaste din nordul Surdei, undeva între Lacul Tiidosten 
şi râul Jiet. 

Nasuada se întreba dacă aveau să fie pregătiţi de luptă când ajun- 
geau. Era adevărat că piticii erau mai rezistenți decât oamenii, însă îşi pe- 
trecuseră aproape două luni pe drum şi asta putea să istovească şi cele 
mai puternice făpturi. „Probabil că s-au plictisit să vadă acelaşi peisaj zi 
şi noapte“, se gândi ea. 

— Avem deja atâţia prizonieri... După ce o să ocupăm şi Dras-Leona... 
Clătină din cap. 

Părând deodată însuflețit, Orrin zise: 

— Ce-ar fi dacă am ocoli Dras-Leona? 

Răsfoi teancul de hârtii de pe birou până ce dădu peste o hartă mare a 
Alagaăsiei, desenată de pitici, pe care o întinse peste mormanele de ra- 
poarte administrative. Movilele instabile de dedesubt făceau ca ţinuturile 

să capete o topografie ciudată: piscuri în vestul pădurii Du Weldenvarden, 
o depresiune ca un castron în locul Munţilor Beor, canioane şi vâlcele 
prin Deşertul Hadarac şi valuri în partea de nord a Şirei, formate din sulu- 
rile de pergament de dedesubt. 

— Uite. Cu degetul mijlociu trasă o linie de la Belatona până la capi- 
tala Imperiului, Urû’baen. Dacă mărşăluim în linie dreaptă, nici măcar 
nu ne vom apropia de Dras-Leona. Ar fi anevoios să străbatem întreaga 
distanță deodată, dar am putea să o facem. 

Nasuada nu trebui să mai ia în calcul sugestia lui; se gândise deja la 
această posibilitate. 

— Ar fi mult prea riscant. Galbatorix ar putea să ne atace cu soldații 
pe care îi are în Dras-Leona — şi care nu sunt deloc puțini la număr, dacă 
este să dăm crezare iscoadelor noastre —, şi atunci am sfârşi prin a res- 
pinge atacuri venite din două părți. Nu cred că există o cale mai rapidă de 
a pierde o bătălie sau un război. Nu, trebuie să ocupăm Dras-Leona. 

Orrin îi dădu dreptate, plecându-şi capul. 

— În cazul acesta, avem nevoie de oamenii noştri din Aroughs. Avem 
nevoie de toţi războinicii, dacă vrem să continuăm. 

— Ştiu. Am de gând să mă asigur că asediul se va termina până la sfâr- 
şitul săptămânii. 

— Sper că nu ai de gând să îl trimiţi pe Eragon acolo. 

— Nu, am un alt plan. 

— Bine. Şi între timp? Ce să facem cu toţi prizonierii aceştia? 

— Ce am făcut şi până acum: paznici, garduri şi lacăte. Am putea în- 
cerca să punem şi nişte vrăji asupra lor, ca să le limităm mişcările, astfel în- 
cât să nu fie nevoie să îi supraveghem prea îndeaproape. În afară de asta, nu 
văd o altă soluţie, poate doar să îi măcelărim pe toţi, şi aş prefera... Încercă 
să îşi închipuie lucrurile pe care nu le-ar face ca să îl învingă pe Galbatorix. 
Aş prefera să nu recurgem la asemenea... măsuri drastice. 

— Da. Orrin se aplecă deasupra hărţii, cocoşându-şi umerii ca un vul- 
tur, în timp ce cerceta buclele de cerneală ştearsă care marcau triunghiul 
format din Belatona, Dras-Leona şi Uri'baen. 

Rămase aşa până când Nasuada spuse: 

— Mai este şi altceva de care trebuie să ne ocupăm? Jârmundur aşteaptă 
să-şi primească ordinele, iar Sfatul Fruntaşilor mi-a cerut o audienţă. 

— Sunt îngrijorat. 

— De ce? 

Orrin îşi trecu o mână peste hartă. 

— Mă tem că aventura asta a fost gândită greşit de la bun început... 
Că forţele noastre şi cele ale aliaților noştri sunt împrăştiate în mod pe- 
riculos şi că, dacă lui Galbatorix i se năzare să iasă personal la luptă, ne 
poate nimici cu aceeaşi uşurinţă cu care ar spulbera Saphira o turmă 
de capre. Întreaga noastră strategie depinde de a-i pune faţă în faţă pe 
Galbatorix, Eragon, Saphira şi toţi magicienii pe care îi putem aduna lao- 
laltă. Numai o mică parte din aceşti magicieni sunt acum cu noi, şi nu 
vom putea să îi aducem şi pe ceilalţi într-un singur loc până nu ajungem 
în Ură'baen şi nu ne întâlnim cu Regina Islanzadi şi cu armata ei. Până 
se va întâmpla asta, rămânem teribil de vulnerabili în faţa unui atac. Ris- 
căm foarte mult bizuindu-ne pe faptul că aroganţa lui Galbatorix îl va 
ține departe de luptă până ce capcana pe care i-am pregătit-o se va în- 
chide în jurul său. 

Nasuada îi împărtăşea îngrijorarea. Totuşi, era mai important să îi 
întărească încrederea lui Orrin decât să se căineze căci, dacă el şi-ar fi 
pierdut din determinare, aceasta i-ar fi afectat felul în care îşi îndeplinea 
îndatoririle şi ar fi subminat moralul oamenilor săi. 

— Nu suntem chiar neajutoraţi, spuse ea. Nu mai suntem. O avem 
pe Dauthdaert acum, şi cu ea chiar cred că vom putea să îi ucidem pe 
Galbatorix şi pe Shruikan, în cazul în care vor hotărî să iasă din Uri 'baen. 

— Poate. 

— Pe lângă asta, nici nu ajută să ne facem griji. Nu îi putem zori pe pi- 
tici, nici nu putem să ne grăbim spre Uri'baen sau să dăm bir cu fugiţii. 
Aşa că eu nu aş lăsa ca situaţia în care ne aflăm să ne tulbure prea mult. 
Tot ce putem face este să încercăm să ne acceptăm soarta cu graţie, ori- 
care ar fi aceasta. Alternativa ar fi să ne lăsăm minţile tulburate de gândul 
la posibilele acţiuni ale lui Galbatorix, iar eu nu am de gând să fac una ca 
asta. Refuz să îi acord o asemenea putere asupra mea. 


leşind cu greu la lumină... 


Se auzi un țipăt: ascuţit, tremurat şi pătrunzător, aproape neomenesc 
ca înălțime şi putere. 

Eragon se încordă de parcă l-ar fi înţepat cineva cu un ac. Îşi petre- 
cuse o bună parte din zi văzând cum luptă şi mor oameni (omorând chiar el 
câteva zeci), dar nu se putea abţine să nu se simtă îngrijorat auzind strigă- 
tele de durere ale lui Elain. Sunetele pe care le scotea erau atât de cumplite, 
încât începuse să se întrebe dacă ea avea să supravieţuiască naşterii. 

Lângă butoiul care îi slujea drept scaun, Albriech şi Baldor stăteau 
ghemuiţi pe vine, smulgând firele de iarbă jumulită de la picioarele lor. 
Degetele lor groase mărunţeau fiecare fărâmă de frunză şi-o pipăiau cu 
meticulozitate înainte să treacă la următoarea. Frunţile le luceau de su- 
doare şi în ochi li se putea citi mânia şi deznădejdea. Din când în când, 
schimbau câte-o privire sau se uitau peste drum la cortul în care se afla 
mama lor, dar cel mai adesea stăteau cu privirea pironită în pământ, fără 
să bage de seamă ce era împrejur. 

În apropiere, Roran stătea pe propriul său butoi, care era înclinat 
într-o parte şi se hâțâna de câte ori se mişca el. Pe marginea cărării noro- 
ioase erau înghesuiți câţiva zeci de oameni din Carvahall, cei mai mulți 
dintre ei fiind prieteni de-ai lui Horst sau de-ai fiilor săi ori bărbaţi ale 
căror soții o ajutau pe vindecătoarea Gertrude să o asiste pe Elain. În spa- 
tele lor se înălța Saphira. Avea grumazul îndoit ca un arc întins, vârful 
cozii îi zvâcnea ca şi cum ar fi vânat şi îşi tot scotea limba rubinie din 
gură, gustând aerul ca să prindă orice miros ce ar fi putut oferi informa- 
ţii despre Elain sau despre copilul ei încă nenăscut. 

Eragon îşi masă un muşchi dureros din antebraţul stâng. Aşteptau de 
ceasuri bune şi asfințitul se apropia cu repeziciune. Umbre lungi şi negre 
se întindeau de la fiecare obiect înspre est, de parcă ar fi încercat să atingă 
orizontul. Aerul se răcise, iar ţânţarii şi libelulele cu aripi dantelate de 
pe râul Jiet zburau printre ei. 

Încă un țipăt sfâşie tăcerea. 

Bărbaţii se foiră, neliniştiţi, apoi făcură gesturi prin care să îndepăr- 
teze ghinionul şi îşi murmurară unul altuia, cu glasuri joase, menite doar 
pentru cei mai apropiaţi de ei, dar pe care Eragon le putea auzi cât se 
poate de limpede. Şuşoteau despre greutatea sarcinii lui Elain; unii decla- 
rau solemn că, dacă nu năştea mai repede, în curând avea să fie prea târ- 
ziu pentru ea şi pentru copil. Alţii spuneau lucruri cum ar fi „„E greu 
pentru un bărbat să îşi piardă nevasta chiar şi în vremuri normale, d-apăi 
acum şi aici“ sau „E păcat, mare păcat...“ Câţiva dintre ei dădeau vina 
pe cei doi Ra'zac pentru necazurile lui Elain sau pe evenimentele care 
avuseseră loc în timpul călătoriei lor către vardeni. Și mulți murmurară 
câte-o remarcă neîncrezătoare referitoare la faptul că Aryei i se dăduse 
voie să asiste la naştere. „Este elfă, nu om, rosti tâmplarul Fisk. Ar tre- 
bui să rămână cu neamul ei, nu să se bage acolo unde nu era dorită. Cine 
ştie ce-o fi vrând de fapt?“ 

Eragon auzi toate aceste lucruri şi multe altele, dar îşi ascunse reacţi- 
ile şi rămase tăcut, căci ştia că nu ar fi făcut decât să îi stânjenească pe 
săteni, dacă aceştia şi-ar fi dat seama cât de ager îi devenise auzul. 

Butoiul de sub Roran scârțâi când acesta se aplecă în faţă. 

— Crezi că ar trebui... 

— Nu, făcu Albriech. 

Fragon îşi strânse şi mai mult mantia în jurul trupului. Frigul înce- 
puse să îi intre în oase. Cu toate acestea, nu avea de gând să plece până 
nu se isprăveau chinurile lui Elain. 

— Uite! zise Roran, brusc tulburat. 

Albriech şi Baldor îşi răsuciră capetele în acelaşi timp. 

Peste drum, Katrina ieşise din cort, ducând un maldăr de cârpe mur- 
dare. Înainte ca pânza de la intrare să se închidă la loc, Eragon apucă 
să-i zărească pe Horst şi pe una dintre femeile din Carvahall — nu era si- 
gur care — stând la picioarele patului în care zăcea Elain. 

Fără să arunce măcar o privire către cei care aşteptau, Katrina merse 
zorită până la focul unde Isold, soția lui Fisk, şi Nolla opăreau pânzele 
pentru a fi din nou folosite. 

Butoiul scârțâi de două ori când Roran se foi din nou. Eragon se aş- 
teptase să sară după Katrina, dar el rămăsese pe loc, la fel ca Albriech şi 
Baldor. Atât ei, cât şi restul sătenilor urmăriră mişcările Katrinei cu aten- 
tie nestrămutată. 

Eragon se strâmbă când Elain scoase un nou țipăt, cu nimic mai pre- 
jos decât cele de până atunci. 

Apoi intrarea în cort fu dată din nou la o parte şi Arya ieşi afară valvâr- 
tej, cu braţele dezgolite şi ciufulită. Părul îi flutură pe chip când se îndreptă 
spre trei dintre străjerii elfi ai lui Eragon, care stăteau în umbră, în spatele 
unui pavilion din apropiere. Vorbi câteva clipe cu unul dintre ei — o elfă cu 
faţa subţire pe nume Invidia —, apoi se întoarse grăbită pe unde venise. 

Eragon o ajunse din urmă, înainte să facă doi, trei paşi. 

— Cum merge? întrebă el. 

— Rău. 

— De ce îi ia atât de mult? Nu o poţi ajuta să nască mai repede? 

Expresia Aryei, care era deja încordată, deveni şi mai aspră. 

— Aş putea. Aş fi putut să cânt şi să-i scot copilul din pântec în jumă- 
tate de oră, dar Gertrude şi celelalte femei nu mă lasă să folosesc decât 
cele mai simple vrăji. 

— E absurd! De ce? 

— Deoarece magia le înspăimântă... la fel şi eu, de altfel. 

— Explică-le că nu ai gânduri rele. Spune-le în limba străveche şi nu 
vor avea de ales decât să te creadă. 

Ea clătină din cap. 

— Asta nu ar face decât să înrăutățească situația. Ar crede că încerc 
să le vrăjesc împotriva voinţei lor şi m-ar alunga de acolo. 

— Dar Katrina... 

— Ea este motivul pentru care am putut face vrăjile acelea simple. 

Elain ţipă iarăşi. 

— Nu vor să te lase nici măcar să îi alini durerea? 

— Nu mai mult decât am făcut-o deja. 

Eragon se răsuci spre cortul lui Horst. 

— Nu zău? mârâi el printre dinţii încleştați. 

O mână îl apucă de braţul stâng şi îl opri în loc. Nedumerit, se uită 
la Arya, aşteptând o explicaţie. Ea clătină din cap. 

— Nu, îi zise. Sunt obiceiuri mai vechi: decât lumea. Dacă intervii, o 
vei mânia şi umili pe Gertrude şi le vei întoarce pe femeile din sat îm- 
potriva ta. 

— Nu îmi pasă! 

— Ştiu, dar ascultă-mă: cel mai înţelept lucru pe care îl poţi face acum 
este să aştepţi împreună cu ceilalţi. Îi dădu drumul din strânsoare, ca pen- 
tru a-şi întări şi mai mult spusele. 

— Dar nu pot să stau degeaba şi să o las să sufere! 

— Ascultă-mă. Este mai bine dacă rămâi aici. O voi ajuta pe Elain on- 
cum voi putea, îți făgăduiesc, dar nu intra acolo. Ai stârni doar vrajbă şi 
mânie, şi nu avem nevoie nici de una, nici de alta... Te rog. 

Eragon şovăi, apoi mormăi dezgustat şi îşi ridică deznădăjduit mâi- 
nile când Elain ţipă din nou. 

— Fie, făcu el şi se aplecă spre Arya, dar orice s-ar întâmpla, nu îi lăsa 
să moară, pe ea sau pe copil. Nu-mi pasă ce trebuie să faci, dar nu-i 
lăsa să moară. 

Arya îi aruncă o privire cercetătoare şi serioasă. 

— Nu aş îngădui niciodată ca vreun copil să păţească ceva rău, spuse 
ea şi îşi reluă mersul. 

Când Arya dispăru în cortul lu: Horst, Eragon se întoarse la locul în care 
erau adunaţi Roran, Albniech şi Baldor şi se lăsă din nou pe butoiul său. 

— Deci? întrebă Roran. 

Eragon ridică din umeri. 

— Fac tot ce pot. Trebuie doar să avem răbdare... Atâta tot. 

— Mie mi s-a părut că a avut mai mult de zis, făcu Baldor. Oricum, în- 
țelesul a fost acelaşi. 

Soarele îşi schimbă culoarea, devenind portocaliu şi stacojiu pe mă- 
sură ce se apropia de linia orizontului. Cei câţiva nori zdrențăroşi care ră- 
măseseră pe cerul din apus, rămăşiţe ale furtunii care suflase mai devreme, 
căpătaseră acum nuanţe asemănătoare. Stoluri de rândunici zburau pe dea- 
supra, hrănindu-se cu moliile, fluturii şi celelalte gâze ce roiau prin jur. 

În timp, strigătele lui Elain scăzuseră în intensitate treptat, de la țipe- 
tele de mai devreme, din toţi rărunchii, ajungând acum nişte gemete joase 
şi sparte, care îi dădeau mâncărimi în palme lui Eragon. Mai presus de 

orice, voia să o scape de chinuri, însă nu se putea hotărî să treacă peste sfa- 
tul Aryei, aşa că rămase pe loc, se foi, îşi roase unghiile învinetite şi purtă 
conversații scurte şi forțate cu Saphira. 

Când soarele atinse pământul, se răspândi de-a lungul orizontului, ca 
un gălbenuş uriaş ce se scurge din coajă. Liliecii începură să se amestece 
printre rândunici, cu bătaia aripilor lor slabă şi agitată, cu ţipetele lor as- 
cuțite de-a dreptul dureroase pentru Eragon. 

Apoi Elain scoase un răcnet care acoperi orice sunet din preajmă, un 
răcnet pe care Eragon nădăjduia să nu îl mai audă vreodată. 

Urmă o tăcere scurtă, dar apăsătoare. 

Aceasta luă sfârşit când plânsetul puternic şi sughiţat al unui prunc ră- 
sună din cort — fanfara străveche ce anunţa sosirea unei noi fiinţe pe lume. 
Auzindu-l, Albriech şi Baldor începură să se hlizească, la fel ca Eragon şi 
Roran, iar câţiva dintre oamenii care aşteptau izbucniră în urale. 

Bucuria lor fu de scurtă durată. Îndată ce uralele se stinseră, femeile 
din cort începură să scoată un sunet ascuţit, pătrunzător şi sfâşietor, care 
îl făcu pe Eragon să îngheţe de spaimă. Ştia ce însemnau bocetele lor, ce 
însemnaseră dintotdeauna: că se întâmplase o tragedie cumplită. 

— Nu, rosti el, nevenindu-i să creadă, sărind de pe butoi. „Nu se poate 
să fi murit. Nu se poate... Arya mi-a făgăduit.“ 

Parcă răspunzând la gândurile sale, Arya trase la o parte pânza cortu- 
lui şi alergă spre el, în salturi incredibil de lungi. 

— Ce s-a întâmplat? o întrebă Baldor când ea se opri. 

Arya nu îl băgă în seamă şi spuse: 

— Eragon, vino. 

— Ce s-a întâmplat? exclamă Baldor mânios şi se întinse ca să o apuce 
de umăr pe Arya. Într-o mişcare ce păru instantanee, ea îi prinse încheie- 
tura şi îi răsuci braţul la spate, silindu-l să se cocoşeze ca un schilod. Faţa 
lui se schimonosi de durere. 

— Dacă vrei ca surioara ta să trăiască, stai deoparte şi nu te băga! Îi 
dădu drumul şi îl împinse până în brațele lui Albriech, apoi se întoarse şi 
porni înapoi spre cortul lui Horst. 

— Dar ce s-a întâmplat? o întrebă Eragon când i se alătură. 

Arya se întoarse cu faţa la el, cu o privire arzătoare. 

— Copilul este sănătos, dar s-a născut cu buză de pisică. 

Atunci Eragon înţelese motivul pentru care femeile începuseră să bo- 
cească. Copiii blestemaţi cu buză de pisică erau rareori lăsaţi să trăiască; 
erau greu de hrănit, şi chiar dacă părinţii izbuteau să îi hrănească, aseme- 
nea copii aveau parte de o soartă tristă: ocoliţi, batjocoriţi şi incapabili 
să-şi găsească un partener de viață. În cele mai multe cazuri, ar fi fost mai 
bine pentru toată lumea dacă pruncul s-ar fi născut mort. 

— Trebuie să o vindeci, Eragon, zise Arya. 

— Eu? Dar eu niciodată... De ce nu o vindeci tu? Ştii mai multe des- 
pre asta decât mine. 

— Dacă schimb înfăţişarea copilului, oamenii vor spune că am furat-o 
şi am înlocuit-o!. Da, Eragon, ştiu prea bine ce poveşti circulă despre nea- 
mul meu. Mă voi ocupa eu dacă trebuie, dar copilul va avea de suferit 
după aceea. Tu eşti singurul care o poate salva de o asemenea soartă. 

Simţi cum îl cuprinde panica. Nu voia să fie responsabil pentru viața 
unei alte persoane; era deja responsabil pentru mult prea mulți oameni. 

— Trebuie să o vindeci, zise Arya pe un ton convingător. Eragon îşi 
aminti cât de mult preţuiau elfii copiii, atât pe-ai lor, cât şi pe cei ai al- 
tor neamuri. 

— Mă vei ajuta dacă e nevoie? 

— Fireşte. 

„Te voi ajuta şi eu, făcu Saphira. Chiar trebuie să mai întrebi?“ 

— Bine, rosti Eragon şi strânse mânerul lui Brisingr, hotărât. O voi face. 

Cu Arya în urma sa, merse până la cort şi îşi croi drum printre pânzele 
grele de la intrare. Fumul de lumânare îi înțepă ochii. Cinci femei din 
Carvahall erau înghesuite aproape de perete. Bocetul lor îl izbi în plin. Se 
legănau de parcă ar fi fost în transă şi se trăgeau de haine şi de păr în timp 
ce se tânguiau. Horst era la capul patului, certându-se cu Gertrude, cu 
chipul roşu, umflat şi istovit. În ceea ce o privea, vindecătoarea durdulie 
tinea la piept o boccea de pânză în care Eragon presupuse că se afla prun- 
cul — deşi nu îi putuse vedea faţa —, căci se zbătea şi orăcăia, sporind şi 
mai mult gălăgia. Obrajii rotunzi ai Gertrudei luceau de sudoare, iar pă- 
rul i se lipise de piele. Antebraţele ei goale aveau pe ele dâre lăsate de di- 
verse fluide. La capătul patului, Katrina era îngenuncheată pe o pernă 
rotundă, ştergându-i fruntea lui Elain cu o cârpă umedă. 


Termenul original. „changeling “, înseamnă „copil schimbat“, cu referire la credinţele po- 
pulare despre copiii de leagăn furaţi şi înlocuiți de spiriduşi. (n. tr.) 

Eragon de-abia dacă o recunoscu pe Elain; avea fața suptă şi cear- 
căne vineții sub ochii rătăcitori, care nu păreau în stare să se concentreze. 
Şiroaie de lacrimi curgeau din colţurile lor, prelingându-se de-a lungul 
tâmplelor şi dispărând sub şuviţele încâlcite de păr. Gura i se deschidea 
ŞI i se închidea, iar ea gemea cuvinte de neînțeles. Un cearşaf îi acoperea 
restul trupului. 

Nici Horst, nici Gertrude nu îl observară pe Eragon până când nu se 
apropie de ei. Eragon se mai înălţase de când plecase din Carvahall, dar 
Horst tot era cu un cap mai înalt decât el. 

Când îl zăriră, un licăr de speranţă lumină chipul mohorât al fierarului. 

— Eragon! ÎI bătu pe umăr pe Eragon cu mâna sa grea şi se rezemă de 
el, de parcă tot ce se întâmplase îl lăsase fără vlagă. Ai auzit? Nu era 
de fapt o întrebare, însă Eragon încuviinţă oricum. Horst îi aruncă lui 
Gertrude o privire iute şi săgetătoare, apoi barba sa mare, ca o lopată, se 
mişcă dintr-o parte în alta când începu să-și mişte fălcile, iar limba i se ivi 
printre buze când le umezi. Poţi... crezi că poţi să faci ceva pentru ea? 

— Poate, rosti Eragon. O să încerc. 

Îşi întinse braţele. După o clipă de ezitare, Gertrude îi puse în braţe 
bocceluţa caldă, apoi se trase îndărăt, cu o expresie tulburată. 

Îngropată în straturile de pânză se afla faţa micuță şi zbârcită a feti- 
tei. Avea pielea vânătă, ochii închişi şi umflaţi şi părea să se strâmbe, de 
parcă ar fi fost supărată pentru felul în care fusese tratată — o reacție care 
lui Eragon i se păru cât se poate de rezonabilă. Însă cea mai izbitoare tră- 
sătură o reprezenta crăpătura largă care se întindea de la nara stângă până 
la mijlocul buzei de sus. Prin ea se vedea limba ei mică şi roz; zăcea înă- 
untru ca un melc fără casă, moale şi umedă, zvâcnind din când în când. 

— Te rog, spuse Horst. Există vreo cale prin care... 

Eragon tresări când bocetul femeilor atinse o notă deosebit de ascuțită. 

— Nu pot lucra aici, făcu el. 

Când dădu să plece, o auzi pe Gertrude în spatele lui: 

— Vin şi eu cu tine. Trebuie să rămână cu ea şi cineva care se pricepe 
să îngrijească un copil. 

Eragon nu voia ca Gertrude să-i stea în cale în timp ce avea să în- 
cerce să-i îndrepte trăsăturile fetiţei şi era pe punctul de a-i spune asta, 
când îşi aminti ceea ce zisese Arya despre „copiii schimbaţi“. Cineva din 
Carvahall, cineva în care sătenii aveau încredere, trebuia să fie de față la 

transformarea ei, pentru a-i asigura pe oameni că pruncul era aceeași per- 
soană de dinainte. 

— Cum doreşti, spuse el, înăbuşindu-şi nemulţumirea. 

Pruncul se zvârcoli în braţele sale şi scoase un strigăt plângăcios când 
ieşiră din cort. Peste drum, sătenii arătau spre ei, iar Albriech şi Baldor dă- 
dură să i se alăture. Eragon clătină din cap, iar ei rămaseră pe loc şi se ui- 
tară după el cu expresii neajutorate. 

Arya şi Gertrude trecură de-o parte şi de cealaltă a lui Eragon pe 
când străbătea tabăra ca să ajungă la cortul său, iar pământul se cutre- 
mura sub picioarele lor din cauza greutăţii Saphirei, care îi urma. Răz- 
boinicii se dădură din calea lor, făcându-le loc să treacă. 

Eragon încercă să meargă cât putea de încet, ca să nu agite copilul. 
Fetița avea un miros puternic şi stătut, ca mirosul pământului din pădure 
într-o zi caldă de vară. 

Aproape că ajunseseră la destinație când Eragon o văzu pe copila 
Elva stând între două rânduri de corturi din apropierea cărării, cu chipul 
solemn, pe când îl pironea cu ochii ei mari şi violeţi. Purta o rochie nea- 
gră cu purpuriu şi un văl lung de dantelă tras peste cap, lăsând să i se 
vadă semnul argintiu în formă de stea de pe frunte, atât de asemănător 
cu gedwey ignasia lui. 

Nu scoase nici o vorbă, nici nu încercă să îl încetinească sau să îl 
oprească. Cu toate acestea, Eragon pricepu avertismentul ei, căci simpla 
ei prezenţă era o dojană pentru el. Mai schimbase odată soarta unui 
prunc, cu urmări crunte. Nu îşi putea permite să mai facă o astfel de gre- 
şeală, nu numai din cauza răului pe care l-ar fi putut produce, ci şi pen- 
tru că, dacă ar fi făcut asta, Elva ar fi devenit duşmanul său de moarte. 
În ciuda puterii sale, Eragon se temea de Elva. Capacitatea ei de a citi în 
sufletele oamenilor şi de a ghici tot ce îi durea şi îi tulbura — şi de a pre- 
vedea tot ce avea să le facă rău — o făcea una dintre cele mai primejdi- 
oase fiinţe din toată Alagaăsia. 

„Orice s-ar întâmpla, se gândi Eragon în timp ce intra în cortul întu- 
necat, nu vreau să îi fac rău acestui copil.“ Şi simți reînsuflețindu-l hotă- 
rârea de a-i oferi o şansă să îşi trăiască viaţa care i-ar fi fost refuzată de 
împrejurările vitrege. 


Un cântec de leagăn 


Lumina palidă a soarelui ce asfinţea se strecură în cortul lui Eragon. 
Înăuntru totul era cenuşiu, de parcă ar fi fost cioplit din granit. Cu vede- 
rea sa de elf, Eragon putea să vadă destul de uşor conturul obiectelor, 
însă ştia că lui Gertrude îi va fi mai greu, aşa că de dragul ei spuse , Naina 
hvitr un böllr“ şi înălță o mică lumină fermecată incandescentă aproape 
de vârful cortului. Globul alb şi domol nu producea o căldură percepti- 
bilă, însă dădea la fel de multă lumină ca un felinar strălucitor. Se abţinu 
să rostească „brisingr “ în vrajă, ca să nu îi izbucnească sabia în flăcări. 

O auzi pe Gertrude oprindu-se în spatele lui şi se întoarse; văzu că ră- 
măsese privind fix la lumina fermecată şi ţinând strâns în mâini desaga pe 
care o adusese cu ea. Chipul ei familiar îi aminti de casă şi de Carvahall 
şi îl făcu să simtă un junghi neaşteptat de dor de casă. 

Ea îşi cobori încet privirea către el. 

— Cât te-ai mai schimbat, făcu ea. Băiatul pe care l-am îngrijit cândva, 
pe când se lupta cu febra, a dispărut de mult, bag de seamă. 

— Încă mă cunoşti, replică el. 

— Nu, nu cred că te mai cunosc. 

Vorbele ei îl tulburară, dar nu îşi putea permite să zăbovească prea 
mult asupra lor, aşa că le trecu cu vederea şi se duse lângă pat. Cu foarte 
mare blândeţe, trecu nou-născuta din brațe pe pături, cu atâta grijă de-ai 
fi zis că-i făcută din sticlă. Fata flutură un pumn încleştat spre el. El zâmb: 
şi i-l atinse cu vârful arătătorului său drept, iar ea gânguri uşor. 

— Ce ai de gând să faci? întrebă Gertrude, aşezându-se pe singurul 
scaun din cort. Cum o s-o vindeci? 

— Nu ştiu sigur. 

De-abia atunci Eragon observă că Arya nu intrase cu ei în cort. 
O strigă pe nume şi, o clipă mai târziu, ea îi răspunse de afară, cu glasul 
înăbuşit de materialul gros care îi despărţea. 

— Sunt aici, zise ea. Şi aici voi aştepta. Dacă ai nevoie de mine, e de 
ajuns să îţi întinzi gândurile spre mine şi voi veni. 

Eragon se încruntă uşor. Se bizuise pe faptul că ea avea să-i fie ală- 
turi pe durata procedurii, ca să îl ajute cu ce nu ştia şi să îl corecteze dacă 
greşea. „Ei bine, nu contează. Oricum, pot să-i pun întrebări dacă vreau. 
Numai că, în felul acesta, Gertrude nu va avea nici un motiv să suspec- 
teze că Arya a avut ceva de-a face cu fata.“ Îl surprinseră precauţiile pe 
care şi le lua Arya ca să evite orice suspiciuni cum că fata ar fi un „copil 
schimbat“ şi se întrebă dacă nu cumva fusese acuzată cândva că ar fi fu- 
rat copilul cuiva. 

Cadrul patului scârțâi când se aşeză pe el, cu faţa la prunc. Se încruntă 
şi mai tare. Prin el, o simți pe Saphira privind fetița care stătea întinsă pe 
pături, acum moțţăind, părând să nu bage în seamă lumea înconjurătoare. 
Limba îi sclipea prin crăpătura care îi despica buza de sus. 

„Ce părere ai?“ întrebă el. 

„la-o treptat, ca să nu îţi muşti cumva coada, din greşeală.“ 

El îi dădu dreptate, apoi, simțindu-se răutăcios, o întrebă: „De ce? Tu 
ai făcut vreodată asta? Vreau să zic, ţi-ai muşcat coada?“ 

Ea nu mai spuse nimic, dar el surprinse o frântură de senzaţii: un ames- 
tec de imagini — copaci, iarbă, Munţii Şirei —, apoi mirosul siropos al or- 
hideelor roşii, şi deodată o senzaţie dureroasă, ca o pişcătură, de parcă i 
s-ar fi trântit o uşă peste coadă. 

Eragon chicoti în sinea lui, apoi se concentră pe compunerea vrăjilor 
de care avea nevoie ca să vindece fata. Îi luă ceva vreme, aproape o jumă- 
tate de oră. Împreună cu Saphira, îşi petrecu mare parte din timp trecând 
prin formulele magice, repetându-le, cercetând şi discutând fiecare cu- 
vânt şi sintagmă în parte (chiar şi pronunția), în încercarea de a se asi- 
gura că vraja avea să facă doar ce îşi propusese el, şi nimic mai mult. 

În mijlocul conversaţiei lor tăcute, Gertrude se foi în scaun și spuse: 

— Mie mi se pare că-i la fel ca mai înainte. Nu prea merge treaba, 
nu-i aşa? Nu trebuie să-mi ascunzi adevărul, Eragon; am avut de-a face 
cu lucruri mai rele la viața mea. 

Eragon îşi ridică sprâncenele şi zise pe un ton blând: 

— Nici nu am început încă treaba. 

Gertrude se aşeză la loc pe scaun, supusă. Scoase din desagă un ghem 
de lână galbenă, un pulover pe jumătate terminat şi o pereche de andrele 
lustruite, de mesteacăn. Degetele începură să i se mişte cu repeziciunea 
ŞI iscusinţa date de experienţă şi ea se apucă să împletească. Sunetul 
ritmic al andrelelor îl alină pe Eragon; era un sunet pe care îl auzise 
adeseori în copilărie, unul pe care îl asocia cu statul în jurul focului din 
bucătărie în serile reci de toamnă, ascultând poveştile spuse de adulţi în 
timp ce trăgeau din pipă sau îşi savurau halba de bere neagră, după o 
cină copioasă. 

În cele din urmă, când el şi Saphira se convinseră că vrăjile sunt si- 
gure, iar Eragon prinse încredere că limba nu avea să i se împleticească 
la vreun sunet ciudat din limba străveche, Eragon folosi forţa combinată 
a trupurilor lor şi se pregăti să facă primele farmece. 

Apoi şovăi. 

Când foloseau magia ca să facă un copac sau o floare să crească aşa 
cum voiau ei, sau ca să îşi schimbe trupul, sau trupul altor fiinţe, elfii îşi 
formulau întotdeauna vraja (cel puţin din câte ştia el) într-un cântec. I se pă- 
rea că aşa s-ar fi cuvenit să facă şi el. Dar nu ştia decât câteva dintre mul- 
tele cântece ale elfilor şi pe nici unul dintre ele îndeajuns ca să reproducă 
exact (sau măcar adecvat) asemenea melodii frumoase şi complexe. 

Aşa că alese un cântec din cele mai îndepărtate amintiri ale sale, un 
cântec pe care mătuşa sa Marian i-l cânta când era mic, înainte ca boala 
să o răpună, un cântec pe care femeile din Carvahall îl îngânau dintotdea- 
una copiilor lor când îi băgau sub pături ca să adoarmă: un cântec de lea- 
găn. Notele erau simple, uşor de ţinut minte, şi aveau o linie liniştitoare, 
prin care spera să ţină pruncul calm. 

Începu, pe un ton domol şi grav, să lase cuvintele să iasă, iar sune- 
tul glasului său se răspândi prin cort precum căldura unui foc. Înainte 
să folosească magia, îi spuse fetei în limba străveche că îi era prieten, că 
îi voia binele şi că trebuia să aibă încredere în el. 

Ea se agită în somn, parcă drept răspuns, iar expresia sa îndârjită se 
mai îmblânzi. 

Apoi Eragon intonă primele vrăji: o incantaţie simplă care consta 
din două formule scurte, pe care le repetă întruna, ca pe o rugăciune. lar 
locul gol şi trandafiriu unde cele două părţi ale buzei despicate a fetei se 

întâlneau tremură şi se mişcă încet, ca şi cum o făptură adormită se tre- 
zea în adâncuri. 

Ceea ce încerca el era departe de a fi uşor. Oasele pruncului, precum 
oasele oricărui nou-născut, erau moi şi cartilaginoase, diferite de cele 
ale unui adult, şi astfel diferite de toate oasele pe care le tratase de când 
era printre vardeni. Trebuia să fie atent să nu-i umple gaura din gură cu 
oasele, carnea şi pielea unui adult, căci atunci acele zone nu ar mai fi 
crescut cum trebuie, odată cu restul trupului ei. De asemenea, când avea să 
îi repare gaura din cerul gurii şi din gingii, avea să fie nevoit să mişte, 
să îndrepte şi să aşeze în mod simetric rădăcinile incisivilor ei, ceva ce 
nu mai făcuse niciodată înainte. Ca lucrurile să fie şi mai complicate, el 
nu văzuse niciodată fata fără această diformitate, aşa că nu ştia sigur 
cum ar fi trebuit să-i arate buza şi gura. Părea un copil ca oricare altul: 
durduliu, îndesat şi fără contururi clare. Astfel că se temea să nu îi ofere 
un Chip care să pară plăcut pe moment, dar care să devină ciudat şi nea- 
tractiv odată cu trecerea anilor. 

Aşa că procedă cu băgare de seamă, făcând numai schimbări minore 
şi oprindu-se după fiecare, ca să cântărească rezultatul. Începu cu cele 
mai adânci straturi din faţa fetiţei, cu oasele şi cartilagiile, şi îşi croi în- 
cet drum spre exterior, cântând în tot acest timp. 

La un moment dat, Saphira începu să îngâne odată cu el, de unde stă- 
tea ea afară, făcând aerul să vibreze cu vocea ei adâncă. Lumina ferme- 
cată lucea mai puternic sau mai slab, în funcție de tăria cu care cânta ea, un 
fenomen care lui Eragon i se păru nespus de curios. Hotări să o întrebe 
mai târziu pe Saphira despre el. 

Cuvânt după cuvânt, vrajă după vrajă, oră după oră, noaptea trecu, 
deşi Eragon nu mai băga de seamă timpul. Când fata scânci de foame, el 
îi transferă un pic de energie. El şi cu Saphira încercau să nu îi atingă 
mintea cu minţile lor, neştiind cum avea să îi afecteze acest contact cuge- 
tul imatur, însă din când în când tot o atingeau în treacăt; mintea copilei 
i se părea vagă şi nedefinită lui Eragon, o mare zbuciumată de emoţii ne- 
înfrânate care făceau nesemnificativ orice altceva pe lume. 

Lângă el, andrelele Gertrudei continuau să țăcăne, singura întrerupere 
de ritm venind atunci când vindecătoarea pierdea şirul ochiurilor sau tre- 
buia să se întoarcă pentru a corecta o greşeală. 

Încet, foarte încet, crăpătura din gingiile şi cerul gurii fetiţei se strânse 
într-un tot unitar, cele două părți ale buzei sale de pisică trăgându-se lao- 
laltă (cu pielea curgându-i ca un lichid) şi buza sa de sus formă treptat 
un arc trandafiriu fără cusur. 

Eragon aranjă, îndreptă buza şi îşi făcu griji în privinţa formei aces- 
teia vreme îndelungată, până când, în cele din urmă, Saphira îi spuse: „E 
gata. Las-o aşa.“ lar el fu nevoit să admită că nu mai avea cum să îi îmbu- 
nătăţească înfăţişarea fetiţei, ci doar să i-o înrăutăţească, cel mult. 

Atunci lăsă cântecul de leagăn să se stingă treptat. Îşi simţea limba 
grea şi uscată, gâtul aspru. Se săltă de pe pat şi rămase puţin aplecat dea- 
supra sa, prea înţepenit ca să se mai poată îndrepta complet. 

Pe lângă lumina oferită de sursa fermecată, o strălucire palidă scălda 
cortul, aceeaşi din momentul în care începuse totul. La început fu nedu- 
merit — soarele trebuia să fi asfinţit deja! —, însă apoi îşi dădu seama că 
strălucirea venea din răsărit, nu din apus, şi pricepu. „Cred şi eu că mă 
dor toate cele. Am stat aici toată noaptea!“ 

„ŞI cu mine cum rămâne? făcu Saphira. Şi pe mine mă dor oasele la 
fel de tare.“ Faptul că ea admitea asta îl surprinse; rareori se întâmpla ca 
ea să 1 se plângă de vreo greutate, oricât de mare ar fi fost aceasta. Lupta 
trebuie că îşi ceruse birul asupra ei, chiar mai mult decât i se păruse lui 
la început. Când ajunse la această concluzie şi Saphira deveni conştientă 
de ea, se retrase uşor şi îi spuse: „Obosită sau nu, tot pot zdrobi oricâți 
soldaţi ar trimite Galbatorix împotriva noastră.“ 

„Ştiu.“ 

Punându-şi împletitura la loc în desagă, Gertrude se ridică şi şontâ- 
căi până la pat. 

— Nu am crezut vreodată să văd aşa ceva, zise ea. Cu atât mai puţin 
din partea ta, Eragon fiul lui Brom. ÎI privi întrebător: Brom a fost tatăl 
tău, nu-i aşa? 

Eragon încuviinţă, apoi rosti cu glas răguşit: 

— Aşa este. 

— Mi se pare firesc, cumva. 

Eragon nu avea nici un chef să discute mai mult despre acest su- 
biect, aşa că se mulţumi să mormăie şi să stingă lumina fermecată cu o 
privire şi un gând. Deodată, totul se cufundă în întuneric; rămase doar 
licărirea dinaintea zorilor. Ochii i se ajustară la schimbare mai repede 

decât cei ai Gertrudei; femeia clipi, se încruntă şi îşi clătină capul dintr-o 
parte în alta, nesigură de locul în care se afla. 

Fetiţa era caldă şi grea în braţele lui Eragon când o ridică din pat. Nu 
era sigur dacă osteneala pe care o simţea era pricinuită de magia pe care 
o folosise sau de timpul în care dusese treaba la bun sfârşit. 

Se uită la fetiţă şi, simțindu-se deodată ocrotitor, murmură: 

— Se ono waise ilia. Să fu fericită. 

Nu era o vrajă propriu-zis, dar spera că o va putea ajuta să evite o parte 
din nefericirea care îi afecta pe atâția oameni. Dacă nu, spera măcar să o 
facă să zâmbească. 

Şi izbuti. Un zâmbet larg se întinse pe feţişoara ei şi, foarte entuzias- 
mată, ea zise: 

— Gahh! 

Eragon zâmbi şi el, apoi se întoarse şi ieşi din cort. 

Când dădu la o parte pânzele de la intrare, se trezi în faţa unei mici 
mulțimi adunate într-un semicerc în jurul cortului, unii în picioare, alții 
pe jos, alţii pe vine. Pe cei mai mulţi îi recunoscu ca fiind din Carvahall, 
însă văzu că mai erau acolo Arya şi ceilalți elfi (stând oarecum departe 
de restul lumii), cât şi câţiva războinici vardeni ale căror nume nu le ştia. 
O observă pe Elva pândindu-l din spatele unui cort din apropiere, cu vă- 
lul ei negru de dantelă coborât şi ascunzându-i faţa. 

Eragon îşi dădu seama că persoanele de acolo aşteptau de ore bune 
şi el nu le simţise prezenţa. Fusese în siguranţă, cu Saphira şi cu elfi fă- 
când de strajă, dar asta nu era o scuză pentru faptul că îşi îngăduise să se 
relaxeze atât de mult. 

„Trebuie să mă descurc mai bine de-atât“, îşi spuse el. 

În primul rând al mulţimii se aflau Horst şi fiii lui, cu expresii îngrijo- 
rate pe chipuri. Fruntea lui Horst se încreţi când văzu desaga din braţele 
lui Eragon şi deschise gura să spună ceva, fără a scoate însă vreun sunet. 

Fără prea mare pompă sau ceremonie, Eragon se duse la fierar şi în- 
toarse fata în aşa fel încât el să-i poată vedea chipul. O clipă Horst nu se 
mişcă; apoi lacrimi îi luciră în ochi şi pe față i se putură citi o bucurie şi o 
ușurare atât de mari, încât aduceau mai degrabă a amărăciune. 

Dându-i fata lui Horst, Eragon zise: 

— Mâinile mele sunt prea pătate de sânge pentru genul ăsta de lucrare, 
dar mă bucur că am putut fi de ajutor. 

Horst atinse buza de sus a fetei cu vârful degetului mijlociu, apoi clă- 
tină din cap: 

— Nu pot să cred... nu pot să cred. Se uită la Eragon. Elain şi cu mine 
îţi rămânem datori pentru totdeauna. Dacă... 

— Nu-i nici o datorie la mijloc, îl opri Eragon cu blândețe. Am făcut 
doar ce ar fi făcut oricine ar fi avut aceste puteri. 

— Dar tu ai fost cel care a vindecat-o, deci ție îți sunt recunoscător. 

Eragon şovăi, apoi îşi înclină capul, acceptând recunoştinţa lui Horst. 

— Ce nume îi veţi da? 

Fierarul se uită la fetiță şi spuse, radiind de fericire: 

— Dacă va fi şi Elain de acord, m-am gândit să o numim Speranţa. 

— Speranţa... Este un nume frumos. „Şi nu avem oare cu toţii nevoie 
de speranţă în viaţă?“ Elain cum se mai simte? 

— Obosită, dar sănătoasă. 

Apoi Albriech şi Baldor se strânseră în jurul tatălui lor, privindu-şi 
surioara cea nouă, urmaţi de Gertrude — care ieşise din cort la puţin timp 
după Eragon —, şi odată ce li se risipi timiditatea, restul sătenilor li se ală- 
turară. Chiar şi grupul de războinici curioşi se apropie de Horst, întinzân- 
du-şi gâturile ca să o zărească pe fetiţă. 

După o vreme, elfii îşi urniră picioarele lungi şi se apropiară şi ei. 
Văzându-i, oamenii se traseră în lături pe dată, lăsându-le cale liberă 
până la Horst. 

Fierarul se crispă şi îşi împinse falca înainte, ca un buldog, în timp ce 
unul câte unul elfi: se aplecau şi examinau fetiţa, şoptindu-i câte un cu- 
vânt, două în limba străveche. Nu păreau să observe sau să fie deranjaţi 
de privirile suspicioase pe care li le aruncau sătenii. 

Când mai rămăseseră doar trei elfi la rând, Elva ţâşni din spatele cor- 
tului unde se pitise şi se alătură alaiului. Nu trebui să aştepte prea mult 
înainte să ajungă în faţa lui Horst. Cu oarecare reţinere, fierarul îşi cobori 
braţele şi-şi îndoi genunchii, dar era atât de înalt față de Elva, încât ea fu 
nevoită să se ridice pe vârful degetelor ca să poată vedea pruncul. Eragon 
îşi tinu răsuflarea când ea privi copilul ce fusese diform până atunci, 
neputându-şi da seama de reacţia ei prin vălul care îi acoperea fața. 

După câteva secunde, Elva se lăsă din nou pe călcâie. Cu pas măsu- 
rat, porni pe drumul care trecea pe lângă cortul lu: Eragon. După vreo 
douăzeci de yarzi, se opri şi se întoarse spre el. 

El îşi înclină capul într-o parte şi îşi ridică o sprânceană, întrebător. 

Elva dădu din cap cu o mişcare scurtă şi repezită, apoi îşi văzu de drum. 

Pe când Eragon o privea cum pleacă, Arya veni lângă el. 

— Ar trebui să fii mândru de ce ai săvârşit, murmură ea. Copilul este 
sănătos şi bine conturat. Nici cei mai pricepuţi magicieni ai noştri nu ar 
putea să îți îmbunătăţească gramarye. Este un lucru mare ceea ce i-ai 
oferit acestei fete — un chip şi un viitor —, şi ea nu îl va uita, sunt sigură... 
Nimeni nu îl va uita. 

Eragon văzu că ea şi ceilalți elfi îl priveau cu un nou respect, însă 
pentru el cel mai mult contau admiraţia şi confirmarea Aryei. 

— Am avut cei mai buni dascăli, replică el, pe un glas la fel de cobo- 
rât. Arya nu îl contrazise. Împreună, se uitară la sătenii care se îngrămădi- 
seră în jurul lui Horst şi al fetiţei sale, vorbind cu însufleţire. Fără să-şi 
ia ochii de la ei, Eragon se aplecă spre Arya şi îi spuse: 

— Îţi mulţumesc că ai ajutat-o pe Elain. 

— Cu plăcere. Aş fi fost nepăsătoare dacă n-aş fi făcut-o. 

Horst se întoarse atunci şi plecă spre propriul cort cu copilul, pentru 
ca Elain să-şi poată vedea fata nou-născută, însă ceata de oameni nu dă- 
dea semne că s-ar împrăştia. 

Când Eragon se sătură să tot dea mâna cu oamenii şi să le răspundă 
la întrebări, îşi luă rămas-bun de la Arya, apoi se furişă în cortul lui şi 
prinse bine pânzele de la intrare în urma sa. 

„În afara cazului în care suntem atacați, nu vreau să văd pe nimeni 
în următoarele zece ore, nici măcar pe Nasuada, îi zise el Saphire: când 
se aruncă pe pat. Eşti bună să-i spui asta lui Blödhgarm, te rog?“ 

„Sigur că da, răspunse ea. Odihneşte-te, micuţule; am de gând să 
fac la fel.“ 

Eragon oftă şi îşi acoperi faţa cu un braţ, ca să blocheze lumina dimi- 
neţii. Răsuflarea îi încetini, mintea începu să-i rătăcească şi în curând 
îl învăluiră priveliştile şi sunetele ciudate ale viselor sale din starea de 
veghe — reale, şi totuşi închipuite; pline de viață, şi totuşi transparente, 
de parcă viziunile ar fi fost făcute din sticlă colorată — şi, pentru o vreme, 
izbuti să uite de responsabilităţi şi de întâmplările chinuitoare de peste 
zi. lar prin visele sale se strecură cântecul de leagăn ca şoapta vântului, 
pe jumătate auzit, pe jumătate uitat, şi îl ademeni cu amintiri din casa lui 
într-un loc de tihnă copilărească. 


Nici un răgaz pentru cel obosit 


Doi pitici, doi oameni şi doi urgali — membri ai gărzii personale a 
Nasuadei, Şoimii Nopţii — se aflau în afara încăperii din castelul în 
care Nasuada îşi stabilise cartierul general. 

Îl priveau pe Roran cu ochi goi, lipsiţi de orice expresie. El îşi păstră 
o faţă tot atât de inexpresivă, în timp ce îi privea. 

Era un joc pe care-l mai jucaseră şi înainte. 

În ciuda lipsei de expresie a Şoimilor Nopţii, el ştia că aceştia erau 
preocupaţi să îşi imagineze cele mai rapide şi mai eficiente modalităţi 
de a-l ucide. Ştia, pentru că el făcea acum acelaşi lucru, în ceea ce-i pri- 
vea, aşa cum făcea întotdeauna. 

„Ar trebui să mă întorc cât de repede pot... să-i împrăştii puţin, se de- 
cise el. Prima dată m-ar ajunge din urmă oamenii; sunt mai rapizi decât 
piticii şi i-ar încetini pe urgalii din spatele lor... Trebuie să scap de hale- 
bardele astea ale lor. Ar fi complicat, dar cred că aş putea — cel putin de 
una. Poate că ar trebui să arunc ciocanul. Dacă reuşesc să pun mâna pe o 
halebardă, i-aş putea ține pe restul la distanţă. Piticii nu ar avea cine ştie 
ce şanse, dar urgalii vor fi o problemă. Urâte animale, şi ăştia... Dacă aş fo- 
losi un stâlp ca paravan, aş putea...“ 

Uşa întărită cu fier aflată între cele două şiruri de gărzi scârţâi în timp 
ce se deschidea. Un paj îmbrăcat strălucitor, de zece, doisprezece ani, 
păşi afară şi anunţă, mai tare decât era nevoie: 

— Doamna Nasuada vă va vedea acum! 

Câţiva gardieni tresăriră tulburați şi privirile le şovăiră preţ de-o clipă. 
Roran zâmbi în timp ce intra pe lângă ei în încăpere, ştiind că greşeala 

lor, chiar dacă fusese mică, i-ar fi permis să ucidă cel puţin doi înainte ca 
ei să riposteze. „Pe data viitoare“, se gândi el. 

Încăperea era mare, dreptunghiulară şi sărăcăcios decorată: un covo- 
raş mult prea mic se afla pe podea; o tapiserie îngustă, roasă de molii, 
atârna de peretele din stânga sa; şi o fereastră cu o ogivă simplă străbă- 
tea zidul din dreapta sa. În afară de acestea, încăperea era lipsită de orna- 
mente. Împinsă într-un colţ se afla o masă lungă de lemn, încărcată de 
cărți, suluri şi coli de hârtie răvăşite. Câteva scaune masive — tapiţate cu 
piele prinsă cu şiruri de ţinte de bronz mat — erau împrăştiate în jurul me- 
sei, însă nici Nasuada, nici cei doisprezece bărbaţi ce se agitau în jurul 
ei nu catadicseau să le folosească. Jörmundur nu era acolo, dar Roran îi 
cunoştea pe câţiva dintre războinicii prezenţi: luptase sub comanda unora 
dintre ei, pe alţii îi văzuse în acţiune în timpul luptei sau auzise despre 
ei de la oamenii din compania sa. 

— ...Şi nu-mi pasă dacă „îl doare în gușă“! exclamă ea, şi îşi trânti 
palma pe masă cu un plesnet puternic. Dacă nu avem potcoavele alea, şi 
multe altele pe lângă, putem foarte bine să ne mâncăm caii, că doar 
de-asta vor mai fi buni. M-am făcut înţeleasă? 

Toţi ca unul, bărbaţii cărora li se adresase răspunseră afirmativ. Pă- 
reau cumva intimidaţi, chiar ruşinaţi. Lui Roran i se părea în acelaşi timp 
ciudat şi impresionant faptul că Nasuada, o femeie, putea pretinde atâta 
respect din partea războinicilor ei, un respect pe care el îl împărtășea. Ea 
era unul dintre oamenii cei mai determinaţi şi mai inteligenți pe care-i 
cunoscuse vreodată, şi era convins că ar fi reuşit să ajungă sus indiferent 
unde s-ar fi născut. 

— Acum duceţi-vă, spuse Nasuada şi, în timp ce opt oameni treceau 
pe lângă ea, îi făcu semn lui Roran să se ducă lângă masă. El aşteptă răb- 
dător cât înmuie o pană într-o călimară şi mâzgăli câteva rânduri pe un 
mic pergament, apoi i-l înmână unuia dintre paji şi spuse: 

— Pentru piticul Narheim. Şi de data asta ai grijă să te întorci cu 
un răspuns de la el, altfel te trimit la urgali să faci comisioane şi cură- 
tenie pentru ei. 

— Da, Doamna mea! zise băiatul şi o zbughi, pe jumătate mort de 
spaimă. 

Nasuada începu să răsfoiască printr-un teanc de hârtii din fața ei. 
Fără să-şi ridice privirea, spuse: 

— Eşti odihnit îndeajuns, Roran? 

El se întrebă de ce o interesa asta. 

— Nu foarte tare. 

— Păcat. Ai stat treaz toată noaptea? 

— O parte din ea. Elain, nevasta fierarului nostru, a născut ieri, dar... 

— Da, am fost informată. Presupun că nu ai stat de veghe până când 
Eragon a vindecat copilul? 

— Nu, eram prea obosit. 

— Măcar tu ai avut atâta minte. 

Întinzându-se peste masă, apucă o altă coală de hârtie şi o cercetă, 
înainte de a o adăuga la teancul ei. Pe acelaşi ton practic, ea zise: 

— Am o misiune pentru tine, Stronghammer. Trupele noastre aflate la 
Aroughs s-au lovit de o rezistență solidă — mai mult decât ne-am aşteptat. 
Căpitanul Brigman nu a reuşit să rezolve situația şi noi avem nevoie acum 
ca oamenii ăia să revină aici. Prin urmare, te trimit la Aroughs să-l înlocu- 
ieşti pe Brigman. Te aşteaptă un cal la poarta de miazăzi. Călăreşti cât de 
repede poți până la Feinster, şi de la Feinster la Aroughs. Te vor aştepta 
cai odihniţi la fiecare zece mile, de-aici până la Feinster. După aceea, va 
trebui să găseşti singur cai de schimb. Sper să ajungi la Aroughs în pa- 
tru zile. După ce te odihneşti, o să-ți mai rămână cam... trei zile ca să în- 
chei asediul. Îşi ridică privirea către el. De-acum într-o săptămână, vreau 
ca steagul nostru să fluture deasupra oraşului Aroughs. Nu îmi pasă cum 
o faci, Stronghammer; vreau doar să o faci. Dacă nu poţi, atunci nu voi 
avea de ales şi va trebui să îi trimit pe Eragon şi pe Saphira la Aroughs, 
ceea ce ne va lăsa descoperiţi în caz că ne atacă Murtagh sau Galbatorix. 

„ȘI atunci Katrina ar fi în pericol“, se gândi Roran. Simţi o senzaţie 
neplăcută în măruntaie. Drumul până la Aroughs în numai patru zile avea 
să îl pună la grea încercare, mai ales dacă punea la socoteală cât de învi- 
neţit era. Faptul că trebuia să mai şi pună stăpânire pe oraş într-un timp 
atât de scurt însemna să îmbine nenorocirea cu nebunia. Una peste alta, 
misiunea i se părea la fel de atrăgătoare ca gândul de a se lupta cu un urs 
având mâinile legate la spate. 

Îşi scărpină obrazul prin barbă. 

— Eu nu am deloc experienţă cu asediile, spuse el. Cel puţin nu în 
acest fel. Trebuie să se găsească în rândul vardenilor cineva mai potrivit 
decât mine pentru această sarcină. De ce nu Martland Barbă-Roşie? 

Nasuada făcu un semn a lehamite. 

— Nu-şi poate struni calul la galop cu o singură mână. Ar trebui să 
ai mai multă încredere în tine, Stronghammer. Este adevărat că printre 
vardeni se găsesc şi oameni care cunosc mai bine arta războiului — oa- 
meni care au fost pe câmpul de bătălie de mai multă vreme, oameni 
care au primit instrucţiuni de la cei mai bravi războinici din generația ta- 
tălui lor —, însă când săbiile ies din teacă şi bătălia e în toi, nu cunoştin- 
tele sau experienţa contează cel mai mult, ci dacă poţi câştiga, şi se pare 
că treaba asta o stăpâneşti la perfecție. Unde mai pui că eşti şi norocos... 
Lăsă jos hârtiile de deasupra şi se rezemă în coate. Ai dovedit că poți 
lupta. Ai dovedit că poți respecta ordine... când îţi convine ţie, vreau să 
zic. El rezistă imboldului de a-şi apleca umerii când îşi aminti şfichiuirea 
amarnică şi arzătoare a biciului muşcându-i spatele după ce fusese pe- 
depsit pentru că nu respectase ordinele căpitanului Edric. Ai dovedit că 
poţi conduce o ceată de călăreți. Aşa că, Roran Stronghammer, hai să ve- 
dem dacă eşti în stare de mai mult, ce zici? 

El înghiţi în sec. 

— Da, Domniţă. 

— Bine. Te promovez la rangul de căpitan pentru moment. Dacă misi- 
unea ta din Aroughs va fi încununată cu succes, îți vei păstra acest rang, 
cel puţin până ce nu vei demonstra că meriţi alte onoruri. Coborându-și 
din nou privirea la masă, începu să sorteze învălmăşeala de suluri, cău- 
tând în mod clar ceva ascuns sub ele. 

— Mulţumesc. 

Nasuada răspunse cu un sunet slab şi neutru. 

— Câţi oameni voi avea la dispoziţie în Aroughs? întrebă el. 

— l-am dat o mie de războinici lui Brigman ca să ocupe oraşul. Dintre 
aceştia, nu au mai rămas apți decât opt sute. 

Roran aproape că scăpă o înjurătură. „Atât de puţini...“ 

Ca şi cum l-ar fi auzit, Nasuada rosti pe un ton sec: 

— Ni s-a dat de înţeles că mijloacele de apărare din Aroughs aveau să 
fie mai uşor de zdrobit decât a fost cazul. 

— Înţeleg. Pot să iau cu mine doi, trei oameni din Carvahall? Mi-ai 
spus cândva că ne vei lăsa să slujim laolaltă dacă... 

— Da, da, flutură ea din mână, ştiu ce-am zis. Îşi ţuguie buzele, chibzu- 
ind. Foarte bine, ia pe cine vrei, numai pleacă într-o oră. Spune-mi doar 

câți oameni vin cu tine şi eu o să am grijă să vă aştepte numărul potrivit 
de cai pe drum. 

— Pot să îl iau pe Carn? întrebă el, numindu-l pe magicianul alături de 
care luptase în mai multe împrejurări. 

Ea se opri şi se uită la perete o clipă, cu o privire pierdută. Apoi, spre 
marea lu: uşurare, dădu din cap şi îşi reluă căutările prin talmeş-balmeşul 
de suluri. 

— Ah, iată! Scoase un tub de pergament legat cu o curea de piele. 
O hartă a oraşului Aroughs şi a împrejurimilor sale, cât şi o hartă mai 
mare a provinciei Fenmark. Te sfătuiesc să le studiezi cu mare băgare de 
seamă. Îi dădu tubul, pe care el îl strecură în tunică. Şi aici, zise ea, dându-i 
o bucată de pergament împăturit, pecetluit cu o bucată de ceară roşie, 
aici este ordinul de numire, iar aici — un al doilea dreptunghi, mai gros 
decât primul —, aici sunt ordinele tale. Arată-i-le lui Brigman, dar nu i 
le lăsa lui. Dacă îmi aduc bine aminte, tu nu ai învăţat niciodată să ci- 
teşti, nu-i aşa? 

El ridică din umeri. 

— La ce bun? Pot socoti ca toată lumea. Tatăl meu spunea că nu are 
rost să ne înveţe să citim; ar fi ca şi cum ai învăţa un câine să meargă pe 
picioarele din spate: amuzant, dar fără să merite bătaia de cap. 

— l-aş fi dat dreptate dacă ai fi rămas un simplu fermier. Dar nu ai ră- 
mas. Arătă spre bucăţile de pergament pe care le ţinea el în mâini. Nici mă- 
car nu ai de unde şti că una dintre acele hârtii nu este de fapt un ordin de 
execuţie pe numele tău. Îmi ești de folos şi-aşa, Stronghammer, dar nu pe 
deplin. Nu îţi pot trimite mesaje fără ca alţii să nu ţi le citească, iar dacă 
trebuie să îmi raportezi ceva, nu vei avea de ales decât să te încrezi într-un 
subordonat care să îţi consemneze corect spusele. Aşa că eşti uşor de ma- 
nipulat. Nu eşti de încredere. Dacă tragi nădejde să avansezi în rândul 
vardenilor, te sfătuiesc să găseşti pe cineva care să te înveţe să citeşti. 
Şi-acum pleacă; am şi alte probleme cărora să le acord atenţie. 

Pocni din degete şi unul dintre paji alergă până la ea. Punându-i o 
mână pe umăr băiatului, ea se aplecă la nivelul lui şi zise: 

— Vreau să îl aduci aici pe Jörmundur. O să-l găseşti undeva pe strada 
cu piaţa, unde cele trei case... În toiul instrucţiunilor se opri şi îşi ridică o 
sprânceană când observă că Roran nu se clintise din loc. Mai este ceva, 
Stronghammer? întrebă ea. 

— Da. Înainte să plec, aş vrea să îl văd pe Eragon. 

— De ce anume? 

— Cele mai multe dintre vrăjile de apărare pe care le-a făcut asupra 
mea înaintea bătăliei trebuie înlocuite. 

Nasuada se încruntă, apoi îi spuse pajului: 

— Pe strada cu piaţa, unde cele trei case au luat foc. Ştii despre ce loc 
vorbesc? Bine, atunci pleacă. Îl bătu pe spate pe băiat şi se îndreptă pe 
când el ţâşnea afară pe uşă. Ar fi mai bine să nu faci asta. 

Cuvintele ei îl nedumeriră pe Roran, dar nu spuse nimic, aşteptând ca 
ea să explice singură. Ceea ce şi făcu, dar mai pe ocolite: 

— Ai observat cât de ostenit era vărul tău în timpul audienței mele cu 
pisicile fermecate? 

— De-abia stătea în picioare. 

— Exact. Se împarte în prea multe locuri, Roran. Nu ne poate apăra pe 
toţi: pe tine, pe mine, pe Saphira, pe Arya şi pe mai ştie cine, şi în acelaşi 
timp să facă lucrurile pe care trebuie să le facă. Are nevoie să îşi păstreze 
puterile pentru momentul în care va trebui să îi înfrunte pe Murtagh şi pe 
Galbatorix. Şi, cu cât ne apropiem mai mult de Urû’baen, cu atât este mai 
important să fie gata să-i înfrunte în orice clipă, fie noapte sau zi. Nu pu- 
tem îngădui ca alte griji şi preocupări să îl slăbească. A fost un gest nobil 
din partea lui să vindece buza de pisică a copilului, dar faptul că a fă- 
cut-o ar fi putut să ne coste soarta războiului! Tu ai luptat fără avantajul 
oferit de vrăjile de apărare când cei doi Ra’zac ţi-au atacat satul în Şiră. 
Dacă îți pasă de vărul tău, dacă îţi pasă de izbânda asupra lui Galbatorix, 
trebuie să înveţi din nou să lupţi fără ele. 

Când termină de vorbit, Roran îşi lăsă capul în jos. Avea dreptate. 

— Voi pleca de îndată. 

— Îţi sunt recunoscătoare. 

— Cu voia ta... 

Întorcându-se, Roran se îndreptă spre uşă. Chiar când trecu pragul, 
Nasuada îl strigă: 

— A, şi încă un lucru, Stronghammer... 

Fl se uită înapoi, curios. 

— Încearcă să nu arzi din temelii Aroughs, dacă se poate. Oraşele 
sunt un pic mai greu de înlocuit. 


Dansul săbiilor 


Eragon îşi lovea călcâiele de marginea bolovanului pe care stătea, 
plictisit şi nerăbdător să plece. 

El, Saphira şi Arya, precum şi Bl&dhgarm şi ceilalți elfi leneveau pe 
mal, lângă drumul ce ducea din oraşul Belatona către răsărit: către răsă- 
rit, prin câmpurile cu lanuri verzi, pârguite, peste un pod larg de piatră, 
ce se arcuia deasupra râului Jiet, şi apoi pe lângă marginea cea mai su- 
dică a Lacului Leona. Acolo, drumul se bifurca, o parte răsucindu-se la 
dreapta, către Câmpiile Înflăcărate şi Surda, cealaltă luând-o spre nord, 
către Dras-Leona şi, în cele din urmă, Uri'baen. 

Mii de oameni, pitici şi urgali se învârteau încoace şi-ncolo, atât în 
faţa porţii de est a Belatonei, cât şi în oraş, certându-se şi strigând în timp 
ce vardenii încercau să se organizeze într-o grupare unită. Pe lângă gru- 
purile pedestre de războinici culeşi din drojdia societății, mai era cavale- 
ria Regelui Orrin — o grămadă de cai ce sforăiau, ridicându-se în două 
picioare. Și, înşirat în spatele luptătorilor, se afla lanţul de aprovizionare: 
un şir lung de o milă şi jumătate de cotigi, căruţe cu coviltir şi ţarcuri pe 
roți, flancate de cirezile enorme de cornute pe care vardenii le aduseseră 
din Surda, precum şi de alte animale pe care reuşiseră să le ia de la fermi- 
eri în drumul lor. Dinspre cirezi şi lanţul de aprovizionare se auzea muge- 
tul boilor, zbieretul catârilor şi măgarilor, gâgâitul gâştelor şi nechezatul 
cailor de povară. 

Era destul ca să-l facă pe Eragon să vrea să-şi astupe urechile. 

„Ai fi zis că ne-am obişnuit cu astea, ţinând seama de câte ori am mai 
făcut-o până acum“, comentă el către Saphira, sărind de pe bolovan. 


Moștenirea 95 


Ea pufni. „Ar fi trebuit să mă pună pe mine să mă ocup de asta; îi or- 
ganizam în mai puţin de-o oră, şi nu ar mai fi trebuit să pierdem atât 
timp așteptând.“ 

Ideea îl amuză. „Da, sunt convins că ai fi putut... Însă fii atentă ce 
spui, că s-ar putea ca Nasuada chiar să te pună s-o faci.“ 

Apoi mintea lui Eragon se întoarse către Roran, pe care nu îl mai vă- 
zuse din noaptea în care îl vindecase pe copilul lui Horst şi Elain, şi se 
întrebă cum se simţea vărul său neliniştit că trebuia să îl lase atât de 
mult în urmă. 

— O prostie a naibii de mare, mormăi Eragon, amintindu-și cum ple- 
case Roran fără să îl lase să-i reînnoiască vrăjile de protecţie. 

„Este un vânător cu experienţă, îi atrase atenţia Saphira. Nu va fi 
atât de nesăbuit încât să-şi lase prada să pună gheara pe el.“ 

„Știu, însă uneori nu se poate face nimic... Ar fi mai bine să fie atent, 
atâta tot. Nu vreau să vină înapoi schilodit sau, mai rău, într-un giulgiu.“ 

O stare de spirit sumbră se aşternu peste Eragon, apoi el se scutură şi 
țopăi puţin, agitat şi dornic să facă ceva mişcare, înainte de a petrece ur- 
mătoarele câteva ore călare pe Saphira. Îl bucura ocazia de a zbura cu ea, 
însă nu îi plăcea perspectiva de a fi priponit în şa preţ de aproape două- 
sprezece mile, rotindu-se întreaga zi deasupra trupelor care se deplasau 
încet. Dacă ar fi fost de capul lor, până la sfârşitul după-amiezii, el şi 
Saphira ar fi ajuns în Dras-Leona. 

Se îndepărtă grăbit de drum, ducându-se spre o porţiune destul de 
plată de iarbă. Ajuns acolo, ignorând privirile pe care i le aruncau Arya şi 
ceilalți elfi, o scoase pe Brisingr şi luă poziţia de apărare pe care Brom i-o 
arătase pentru prima dată, cu atâta vreme în urmă. Inspiră încet şi se aşeză 
într-o poziţie joasă, simțind structura solului prin tălpile cizmelor sale. 

Cu un strigăt scurt, îndârjit, roti sabia în jurul capului şi o cobori într-o 
lovitură piezişă, ce ar fi despicat în două orice om, elf sau urgal, indiferent 
ce armuri ar fi purtat ei. Opri sabia la mai puţin de-un centimetru deasupra 
pământului şi o ţinu acolo, cu lama vibrându-i uşor în strânsoarea mâinii. 
Pe fundalul ierbii, albastrul metalului părea însufleţit, aproape ireal. 

Eragon inspiră din nou şi se aruncă în faţă, împungând aerul de parcă 
acesta ar fi fost un duşman de moarte. Una după alta, el exersă mişcările 
fundamentale ale luptei cu sabia, concentrându-se nu atât pe viteză sau 
forță, cât pe precizie. 

Când exercițiul îndemânării îl încălzi în mod plăcut, el aruncă o pri- 
vire către gărzile sale, care stăteau în semicerc, la o oarecare distanță. 

— Îşi încrucişează vreunul dintre voi sabia cu mine, câteva minute? în- 
trebă el, ridicându-şi vocea. 

Elfii se uitară unul la altul cu expresii de nepătruns; apoi, elful Wyrden 
păşi în faţă. 

— O voi face eu, Biruitorul-Umbrei, dacă asta doreşti. Totuşi, te-aş ruga 
să porţi coiful în timp ce ne batem. 

— De acord. 

Eragon o băgă pe Brisingr înapoi în teacă, apoi alergă la Saphira şi se 
cățără pe ea, tăindu-şi, în mişcare, degetul mare stâng într-unul din solzii 
ei. Purta tunica sa de zale, precum şi apărătorile pentru picioare şi braţe, 
dar coiful şi-l vârâse într-unul din coburii! şeii, ca să nu se rostogolească 
de pe Saphira şi să se piardă prin iarbă. 

În timp ce recupera coiful, văzu înfăşurat într-o pătură şi aşezat mai jos 
cufărul ce purta inima inimilor lui Glaedr. Se aplecă şi atinse desaga legată, 
aducând un tribut tăcut la ceea ce mai rămăsese din maiestuosul dragon au- 
riu, apoi închise coburul şi sări de pe spatele Saphirei. 

În timp ce se întorcea pe pajişte, Eragon îşi puse boneta de protecţie 
şi coiful. Îşi supse sângele de pe deget, apoi îşi trase mănuşile, sperând că 
tăietura nu va sângera prea tare înăuntru. Folosind mai multe variaţii ale 
aceleiaşi vrăji, el şi Wyrden puseră nişte bariere subțiri — invizibile dacă 
nu ar fi fost deformarea uşoară, tremurată pe care o lăsau în aer — pe vârfu- 
rile săbiilor lor, ca acestea să nu poată tăia nimic. De asemenea, scăzură 
puterea farmecelor care îi protejau de pericole fizice. 

Apoi, el şi Wyrden se aşezară față în faţă, se înclinară şi îşi ridicară săbi- 
ile. Eragon privi fix în ochii negri, neclintiţi, ai elfului, tot aşa cum Wyrden 
îl fixa pe el. Fără să-şi scape adversarul din priviri, Eragon înaintă pru- 
dent şi încercă să se plaseze către partea dreaptă a lui Wyrden, unde elful 
dreptaci s-ar fi putut apăra mai greu. 

Elful se răsuci încet, zdrobind iarba sub călcâie, în vreme ce îşi men- 
ținea faţa întoarsă către Eragon. După alți câţiva paşi, Eragon se opri. 
Wyrden era prea vigilent şi prea experimentat pentru ca Eragon să-l poată 


! Cobur, coburi — desagi mici de piele, care se pun înaintea şeii şi în care călăreţii ţin mâncare 
şi alte lucruri. (n. tr.) 

ataca din flanc; nu-l va prinde niciodată dezechilibrat pe elf. „Bineînţeles, 
cu excepţia cazului în care îi pot distrage atenţia.“ 

Însă înainte de a se putea hotărî cum să facă, Wyrden simulă un atac 
către piciorul drept al lui Eragon, ca şi cum ar fi vrut să-i străpungă ge- 
nunchiul, apoi, la mijlocul mişcării, schimbă direcţia, răsucindu-şi înche- 
ietura mâinii şi brațul, ca să-l cresteze pe Eragon peste piept şi gât. 

Oricât de iute fusese elful, Eragon a fost şi mai iute. În clipa în care 
zări schimbarea de poziţie a lui Wyrden, ce îi trădase intenţiile, Eragon 
se retrase jumătate de pas, îşi îndoi cotul şi ridică sabia, şfichiuind aerul 
din faţa sa. 

— Oho! strigă Eragon, prinzând sabia lui Wyrden sub lama lui Brisingr. 
Tăişurile scoaseră un zăngănit ascuţit când se izbiră. 

Cu o sforțare, Eragon îl împinse pe Wyrden înapoi, apoi sări după el, 
atacându-l necruţător cu o serie de lovituri furioase. 

Timp de câteva minute, se luptară pe pajişte. Eragon reuşi prima atin- 
gere — o lovitură uşoară pe şoldul lui Wyrden — şi pe cea de-a doua, însă 
după aceea duelul lor deveni mult mai echilibrat, căci elful îl cântărise şi 
acum începuse să îi anticipeze atacurile şi apărarea. Eragon avusese rare- 
ori ocazia să-şi încerce puterile împotriva cuiva atât de rapid şi de puter- 
nic precum Wyrden, aşa că savură lupta cu elful. 

Însă plăcerea sa dispăru când, într-o succesiune rapidă, Wyrden îl 
atinse de patru ori: o dată pe umărul drept, de două ori pe coaste şi, o dată, 
o şfichiuire perversă de-a lungul abdomenului. Loviturile durură, însă cea 
mai lovită fu mândria lui Eragon. ÎI îngrijoră faptul că elful fusese în stare 
să treacă atât de uşor peste apărarea sa. Dacă s-ar fi luptat serios, Eragon 
ştia că l-ar fi putut înfrânge pe Wyrden în timpul primului lor schimb de 
lovituri, dar gândul acesta nu-l consola prea tare. 

„Nu ar fi trebuit să-l laşi să te lovească atât de mult“, remarcă Saphira. 

„Da, îmi dau seama de asta“, bombăni el. 

„Vrei să te scap eu de el?“ 

„Nu... nu azi.“ 

Amărât, Eragon îşi cobori sabia şi îi mulţumi lui Wyrden pentru an- 
trenament. Elful se înclină şi spuse: 

— Cu plăcere, Biruitorul-Umbrei, apoi se întoarse la loc, printre tova- 
Tăşii săi. 

Eragon o înfipse pe Brisingr în pământul dintre cizmele sale — ceva ce 
nu ar fi făcut niciodată cu o sabie din oţel obişnuit — şi îşi odihni mâinile 
pe mâner, în timp ce privea oamenii şi animalele care se îmbulzeau pe dru- 
mul ce venea dinspre marele oraş de piatră. Turbulenţa din rândurile oa- 
menilor scăzuse simţitor şi el bănia că nu va mai trece mult şi cornurile 
vor da vardenilor semnalul de plecare. 

Între timp, era la fel de agitat. 

Aruncă o privire către Arya, care stătea lângă Saphira, şi un zâmbet i se 
întinse treptat pe chip. Sprijinind-o pe Brisingr pe umăr, se duse într-acolo 
şi făcu semn către sabia ei. 

— Arya, ce zici? Noi doi ne-am bătut o singură dată, atunci, în Farthen 
Dûr. Rânjetul i se lăţi şi o vântură prin aer pe Brisingr. M-am mai perfec- 
ționat puţin de-atunci. 

— Şi eu. 

— Ce spui, aşadar? 

Ea aruncă o privire gravă către vardeni, apoi înălță din umeri. 

— De ce nu? 

În timp ce se îndreptau către bucata de pajişte, el zise: 

— Nu mă vei mai putea înfrânge aşa uşor ca înainte. 

— Sunt convinsă că ai dreptate. 

Arya îşi pregăti sabia, apoi se aşezară față în față, cam la treizeci de 
paşi distanță. Simţindu-se sigur pe sine, Eragon înaintă rapid, ştiind deja 
unde avea să lovească: în umărul ei stâng. 

Arya nu dădu înapoi şi nu încercă să îl ocolească. Când el fu la mai pu- 
ţin de patru metri, ea îi zâmbi, un zâmbet cald, luminos, ce îi sporea fru- 
museţea într-atât, încât Eragon şovăi, cu mintea tulburată. 

Un contur de oţel țâşni către el. 

O ridică pe Brisingr prea târziu ca să pareze lovitura. Un şoc îi urcă pe 
braţ în sus când vârful sabiei ricoşă pe ceva dur — plăsele, tăiş sau carne, 
nu putea fi sigur, dar orice ar fi fost, ştiu că judecase greşit distanţa şi că 
reacția sa îl lăsase descoperit în faţa unui atac. 

Înainte de a mai putea face altceva decât să îşi încetinească avântul, 
altă izbitură îi zvârli într-o parte braţul în care ținea sabia; apoi, un nod du- 
reros i se formă în măruntaie când Arya îl împunse, trântindu-l la pământ. 

Eragon gemu în timp ce căzu pe spate, simțind cum se golește de aer. 
Căscă gura spre cer şi încercă să inspire, însă abdomenul său era încordat 

ca piatra şi nu putea trage aer în plămâni. O constelație de pete roşii îi 
apăru în fața ochilor şi preţ de câteva clipe penibile se temu că îşi va 
pierde cunoştinţa. Apoi, muşchii i se relaxară şi, cu o icnitură puternică, 
îşi recăpătă din nou suflarea. 

Odată ce mintea i se limpezi, se ridică încet în picioare, ajutându-se 
de Brisingr. Se sprijini în sabie, încovoiat, asemenea unui bătrân, şi aş- 
teptând ca durerea din stomac să dispară. 

— Ai trişat, spuse el, printre dinţii încleştaţi. 

— Nu, am folosit o slăbiciune a adversarului meu. E o diferenţă. 

— Crezi... că asta e o slăbiciune? 

— Când luptăm, da. Vrei să continui? 

Îi răspunse smulgând-o pe Brisingr din iarbă şi întorcându-se în locul 
unde începuse îşi înălță sabia. 

— Bine, spuse Arya. 

Se aşeză în aceeaşi poziţie ca şi el. 

De această dată, Eragon fu mult mai prudent când se apropie de ea, 
iar Arya nu rămase pe loc. Atentă, ea înaintă, neslăbindu-l nici o clipă 
din ochii săi limpezi, verzi. 

Ea zvâcni şi Eragon tresări. 

Îşi dădu seama că îşi ţinea respiraţia şi se forţă să se relaxeze. 

Un alt pas înainte, apoi el se roti cu toată viteza şi forța sa. 

Ea îi blocă lovitura spre coastele ei şi răspunse cu o împunsătură 
înspre subsuoara lui expusă. Vârful bont al sabiei ei alunecă pe dosul 
mâinii lui libere, zgâriind împletitura de zale până la mănuşa lui, în timp 
ce el dădu tăişul la o parte. În acea clipă, bustul Aryei era expus, însă se 
aflau prea aproape unul de celălalt ca Eragon să poată izbi sau împunge 
cum trebuie. 

În loc de asta, el se aruncă înainte şi o lovi cu mânerul în osul pieptu- 
lui, vrând să o trântească la pământ, aşa cum îi făcuse ea. 

Fa eschivă şi mânerul trecu prin spaţiul în care fusese ea, în timp ce 
Eragon se poticni în faţă. 

Fără să înţeleagă prea bine ce s-a întâmplat, el se trezi stând nemiş- 
cat, cu unul din braţele Aryei în jurul gâtului şi având lipită de falcă lama 
rece, alunecoasă a sabiei ei vrăjite. 

Din spate, Arya îi şopti în urechea dreaptă: 

— Aş putea să-ţi tai capul tot aşa de uşor cum ai culege un măr din 
copac. 

Apoi îi dădu drumul şi îl împinse într-o parte. Furios, el se răsuci şi 
văzu că ea îl aştepta deja, cu sabia pregătită şi cu o expresie hotărâtă. 

Lăsându-se pradă mâniei, Eragon sări la ea. 

Schimbară patru lovituri, una mai cumplită decât cealaltă. Arya lovi 
prima, vizându-i picioarele. El pară şi şfichiui transversal către pieptul ei, 
însă ea sări din calea vârfului sclipitor, luminat de soare, al lui Brisingr. 
Fără să-i dea ocazia să riposteze, el continuă cu o lovitură în buclă, pe 
sub mână, pe care ea o blocă afişând o dezinvoltură înşelătoare. Apoi, ea 
păşi înainte şi, cu o atingere uşoară precum aripa unui colibri, îşi trecu sa- 
bia peste pântecele lui. 

După ce încheie lovitura, Arya îşi menţinu poziţia, rămânând cu faţa la 
câţiva centimetri de a lui. Fruntea îi strălucea şi obrajii îi erau îmbujoraţi. 

Cu o atenţie exagerată, se descleştară. 

Eragon îşi aranjă tunica, apoi se aşeză pe vine lângă Arya. Furia din 
timpul bătăliei se consumase şi acum se simţea concentrat, chiar dacă nu 
întocmai în largul său. 

— Nu înţeleg, spuse el încet. 

— Te-ai obişnuit prea mult să te lupti cu soldaţii lui Galbatorix. Ei nu-ţi 
pot face față, şi atunci tu îţi asumi riscuri care în alte situaţii ţi-ar aduce 
pieirea. Atacurile tale sunt mult prea evidente — nu ar trebui să te bazezi 
pe forţa brută —, şi ai devenit neglijent în apărare. 

— Mă vei ajuta? întrebă el. Te mai antrenezi cu mine când poți? 

Ea încuviinţă. 

— Bineînţeles. Dar dacă eu nu pot, atunci du-te la Bl&dhgarm ca să te 
înveţe; este la fel de priceput cu sabia pe cât sunt şi eu. Ai nevoie doar să 
te antrenezi cu parteneri potriviţi. 

Eragon tocmai deschisese gura să-i mulțumească, când simţi pre- 
zenţa unei alte conştiinţe decât cea a Saphirei încercând să-i pătrundă în 
minte, uriaşă şi înspăimântătoare şi plină de o adâncă melancolie: o tris- 
teţe atât de intensă, încât Eragon simţi un nod în gât, iar culorile universu- 
lui părură că-şi pierd strălucirea. Şi cu o voce gravă, pătrunzătoare, ca şi 
cum efortul de a vorbi aproape îl depăşea, dragonul auriu Glaedr spuse: 
„Trebuie să înveți... să vezi lucrul pe care îl priveşti.“ 

Apoi prezenţa dispăru, lăsând în loc un hău negru. 

Eragon se uită la Arya. Ea părea la fel de copleșită ca şi el; şi ea au- 
zise cuvintele lui Glaedr. În spatele ei, Blödhgarm şi ceilalţi elfi se agitau 
şi murmurau, în vreme ce, la marginea drumului, Saphira îşi întinsese gâ- 
tul de parcă ar fi încercat să privească în coburii legaţi de spatele ei. 

Toţi auziseră, înţelese Eragon. 

Împreună, el şi Arya se ridicară de pe jos şi alergară către Saphira, 
care spuse: 

„Nu vrea să îmi răspundă; oriunde s-ar fi aflat, s-a întors deja şi nu 
va mai asculta pe nimeni, decât durerea sa. Uitaţi-vă...“ 

Eragon îşi împreună mintea cu a ei şi cu a Aryei şi toţi trei îşi îndrep- 
tară gândurile către inima inimilor lui Glaedr, ce stătea ascunsă în coburi. 
Ceea ce rămăsese din dragon părea mai puternic decât înainte, dar mintea 
sa era încă închisă comunicării cu exteriorul, conştiinţa sa era nepăsă- 
toare şi indiferentă, aşa cum fusese de când Galbatorix îi ucisese Cava- 
lerul, pe Oromis. 

Eragon, Saphira şi Arya încercară să scoată dragonul din apatia sa. 
Însă Glaedr îi ignoră cu fermitate, nebăgându-i în seamă mai mult de- 
cât ar observa un urs adormit în grota sa nişte muşte bâzâindu-i deasu- 
pra capului. 

Şi totuşi, Eragon nu se putu abţine să nu creadă că indiferența lui 
Glaedr nu era atât de absolută cum părea, dat fiind comentariul său. 

Într-un sfârşit, toţi trei se dădură bătuţi şi se retraseră în corpurile lor. 
Când Eragon se întoarse la sine, Arya spuse: 

— Poate că dacă i-am putea atinge piatra Eldunari...? 

Eragon o băgă în teacă pe Brisingr, apoi sări pe piciorul drept din față 
al Saphirei şi se trase în şaua de pe umerii ei. Se răsuci şi începu să trebă- 
luiască la cataramele coburilor. 

Desfăcuse o cataramă şi se apucase de cealaltă, când chemarea meta- 
lică a unui corn se auzi de departe, de la conducătorul vardenilor, anun- 
ţând plecarea. La acest semnal, imensul şir de oameni şi animale se urni 
din loc, mai întâi cu mişcări ezitante, apoi, cu fiecare pas, din ce în ce 
mai încrezători. 

Eragon îi aruncă o privire Aryei, neştiind ce să facă. Ea îi rezolvă di- 
lema făcându-i semn cu mâna şi zicând: 

— La noapte, vorbim la noapte. Pleacă! Vântul să te poarte! 

El închise repede coburul, apoi îşi strecură picioarele prin chingile 
aflate de-o parte şi de alta a şeii şi le strânse bine, ca să nu cadă de pe 
Saphira în plin văzduh. 

Apoi Saphira se ghemui şi, cu un răget de bucurie, sări peste drum. Oa- 
menii de dedesubt îşi feriră capetele şi se pitiră, iar caii o luară la goană, 
în timp ce ea îşi desfăcu aripile uriaşe şi le fâlfâi, smulgându-se de pe so- 
lul dur, ostil, către întinderea catifelată a cerului. 

Eragon închise ochii şi îşi întoarse faţa în sus, bucuros că părăsea, în 
sfârşit, Belatona. După ce petrecuse o săptămână în oraş, nefăcând altceva 
decât să mănânce şi să se odihnească — căci aşa insistase Nasuada —, era 
nerăbdător să reia călătoria lor către Urâ'baen. 

Când Saphira se redresă, la sute de picioare deasupra vârfurilor şi tur- 
lelor oraşului, el spuse: 

„Crezi că Glaedr îşi va reveni?“ 

„Nu va mai fi niciodată ce-a fost.“ 

„Nu, dar sper că va găsi o cale să îşi învingă durerea. Am nevoie de 
ajutorul lui, Saphira. Sunt atâtea lucruri pe care încă nu le ştiu. Dacă nu 
este el, nu am pe cine altcineva să întreb.“ 

Ea rămase tăcută o vreme; se auzea doar sunetul aripilor ei. 

„Nu îl putem zori, spuse ea. A fost rănit în cel mai cumplit fel în care 
poate fi rănit un dragon sau un Cavaler. Înainte de a te putea ajuta pe tine, 
pe mine sau pe oricine altcineva, trebuie mai întâi să se decidă dacă vrea 
să mai trăiască. Până ce nu face asta, cuvintele noastre nu îl pot atinge.“ 


Fără onoare, fără glorie, 
doar băşici în locuri nepotrivite 


Hămăitul copoilor se auzea din ce în ce mai tare în urma lor; haita de 
câini urla după sânge. Roran strânse hăţurile în mâini şi îşi lipi trupul 
de gâtul calului în galop. Duduitul copitelor îl străbătea ca nişte tunete. El 
şi cei cinci tovarăşi ai săi — Carn, Mandel, Baldor, Delwin şi Hamund — 
furaseră cai odihniţi din grajdurile conacului aflat la jumătate de milă. 
Grăjdarii nu reacționară deloc cu blândeţe la această tâlhărie. Doar sco- 
țând săbiile din teacă reuşiseră să îi potolească, dar pesemne că grăjdarii 
alertaseră gărzile de la conac imediat ce Roran şi tovarăşii săi pleca- 
seră, căci zece gărzi conduse de o haită de câini de vânătoare erau acum 
pe urmele lor. 

— Acolo! strigă Roran, arătând spre o fâşie îngustă de mesteceni ce ie- 
şea dintre două dealuri din apropiere şi care urma, fără îndoială, cursul 
unui pârâu. 

La cuvintele sale, bărbaţii îşi mânară de îndată caii departe de dru- 
mul circulat, îndreptându-se către copaci. Pământul bolovănos îi sili să 
îşi încetinească mersul năvalnic, dar nu foarte mult, cu toate că exista ris- 
cul ca vreun cal să alunece într-o spărtură din pământ şi să-şi rupă un pi- 
cior sau să-şi arunce călăreţul din şa. Oricât de periculos ar fi fost, să fie 
prinşi de ogari ar fi fost încă şi mai periculos. Roran îşi îndesă pintenii în 
burta calului şi strigă „dii!“ cât putu de tare cu gâtul iritat de praf. Calul 
făcu un salt înainte şi, pas cu pas, începu să-l ajungă din urmă pe Carn. 
Roran ştia că în curând calul său nu va putea alerga mai repede, oricât 
l-ar fi împuns cu pintenii sau l-ar fi biciuit cu hăţurile. Nu-i plăcea să 

fie crud şi nu dorea nicicum să îşi epuizeze de moarte calul, dar nu l-ar fi 
cruțat dacă asta ar fi însemnat eşuarea misiunii lor. 

Apropiindu-se de Carn, Roran strigă: 

— Nu poţi să ne acoperi urmele cu o vrajă? 

— Nu ştiu cum! răspunse Carn, abia făcându-se auzit prin rafala de 
vânt şi tropotul cailor. E prea complicat! 

Roran înjură şi aruncă o privire peste umăr. Ogarii tocmai trecuseră 
de ultima cotitură a drumului. Păreau că zboară pe deasupra pământului, 
cu trupurile lor subțiri alungindu-se şi contractându-se într-un ritm sălba- 
tic. Chiar şi la distanţa aceea, Roran le putea distinge limbile roşii şi îşi 
imagină că văzuse şi o sclipire a colţilor albi. Când ajunseră la copaci, 
Roran întoarse şi porni înapoi spre dealuri, rămânând cât putea de aproape 
de fâşia de mesteceni, fără să se lovească de ramurile joase ale acestora 
sau de crengile căzute. Ceilalţi făcură la fel, strigând la caii lor, ca aceş- 
tia să nu încetinească din cauza urcuşului. 

La dreapta sa, Roran îl zări pe Mandel aplecat pe iapa lui pestriță, 
cu o încrâncenare sălbatică pe față. Tânărul îl impresionase pe Roran în 
ultimele trei zile prin rezistenţa şi tăria sa de caracter. De când Sloan, ta- 
tăl Katrinei, îi trădase pe sătenii din Carvahall şi îi omorâse tatăl — pe 
Byrd —, Mandel părea să încerce cu disperare să se dovedească a fi ega- 
lul oricărui bărbat din sat; se achitase onorabil în ultimele două lupte din- 
tre vardeni şi Imperiu. 

O ramură groasă era gata să îl lovească pe Roran în cap. Acesta se feri, 
auzind şi simțind vârful rămurelelor uscate plesnind vârful coifului său. 
O frunză ruptă i se lipi de față, acoperindu-i pentru o clipă ochiul drept, 
apoi vântul o smulse. 

Caii răsuflau tot mai greu, pe măsură ce înaintau prin scobitura dintre 
dealuri. Roran aruncă o privire peste umăr şi văzu că haita de ogari era la 
mai puţin de un sfert de milă în spate. Doar câteva minute şi vor ajunge 
caii din urmă, cu siguranţă. 

„Fir-ar să fie“, îşi spuse în gând. Mătură cu privirea de câteva ori de- 
sişul de copaci din stânga sa şi dealul ierbos din dreapta, căutând ceva, 
orice, care să îi ajute să scape de urmăritori. 

Gândirea îi era atât de înceţoşată din cauza oboselii, încât aproape 
rată ocazia. 

La douăzeci de yarzi în față, nişte urme întortocheate de căprioare 
veneau dintr-o parte a dealului, se intersectau cu drumul pe care mergea 
el şi apoi dispăreau printre copaci. 

— Ho!... Ho! strigă Roran, lăsându-se pe călcâie în scară şi trăgând 
de hăţuri. Calul încetini la trap, deşi pufni în semn de protest şi îşi smuci 
capul, încercând să muşte zăbala. 

— Nici să nu te gândeşti! mormăi! Roran, trăgând şi mai tare de hă- 
turi. Grăbiţi-vă! strigă către ceilalţi, în timp ce îşi întorcea calul şi intra 
în hățiş. 

Printre copaci, aerul era răcoros, aproape rece, ceea ce era o bine-ve- 
nită alinare, căci efortul îl încinsese. Nu avu decât un moment scurt 
pentru a savura senzaţia, până ce calul se aruncă înainte, poticnindu-se 
pe panta malului către pârâul din vale. Frunzele uscate pocneau sub co- 
pitele potcovite. Pentru a nu aluneca peste grumazul calului, Roran 
trebuia să stea aproape culcat pe spate, cu picioarele întinse şi cu ge- 
nunchii încordaţi. 

Când ajunseră la fundul defileului, calul traversă tropăind pârâul plin 
de bolovani, împroşcând apa până la genunchii lui Roran. Se opri pe celă- 
lalt mal, ca să vadă dacă ceilalţi erau încă în urma sa. Erau, coborând prin- 
tre copaci unul în spatele celuilalt. Deasupra lor, la intrarea în hățiş, se 
auzea lătratul câinilor. 

„Va trebui să ne întoarcem să-i înfruntăm“, îşi dădu seama Roran. În- 
jură din nou şi, dând pinteni calului, se îndepărtă de apă şi urcă malul aco- 
perit de muşchi moi, mergând pe lângă urmele care abia se mai desluşeau. 

Nu departe de pârâu era un zid de ferigi, iar în spatele lui un luminiş. 
Roran zări un copac prăbuşit şi se gândi că l-ar putea folosi ca o barieră 
improvizată, dacă l-ar putea târi unde trebuia. 

„Sper doar să nu aibă arcuri“, gândi el. Le făcu semn cu mâna 
celorlalţi. 

— Aici! 

Cu o smucitură de hăţuri conduse calul prin tufele de ferigi şi ajunse 
în luminiş, apoi alunecă din şa, ţinându-se însă bine de aceasta. Când pi- 
cioarele îi atinseră pâmântul, încheieturile cedară şi ar fi căzut dacă nu s-ar 
fi sprijinit. Făcu o grimasă de durere şi îşi lăsă fruntea pe gâtul calului, gâ- 
fâind, aşteptând să îi treacă tremurul din picioare. 

Restul grupului se îngrămădi în jurul lui, umplând aerul cu miros de 
sudoare şi zornăit de hățuri. Piepturile cailor tresăltau şi o spumă galbenă 
le picura din colţul botului. 

— Ajută-mă, îi spuse lui Baldor, arătând către copacul căzut. 

Îşi puseră mâinile sub capetele groase ale buturugii şi reuşiră să o ri- 
dice. Roran scrâşni din dinţi din cauza durerii din coapse și din spate. Călă- 
ritul în galop timp de trei zile, cu mai puţin de trei ore de somn la fiecare 
douăsprezece ore petrecute în şa, îl slăbise cumplit. 

„Aş putea la fel de bine să merg la luptă beat, bolnav, pe jumătate mort“, 
gândi Roran, în timp ce lăsa jos buturuga şi îşi îndrepta spatele. Acest gând 
îl nemulțumi. 

Cei şase oameni se aşezară înaintea cailor, cu faţa spre ferigile călcate 
în picioare, şi îşi scoaseră armele. În afara luminişului, urletele de vână- 
toare ale ogarilor se auzeau din ce în ce mai tare, lătrăturile lor pline de 
zel răsunând printre copaci cu un ecou răguşit. 

Roran se încordă şi ridică ciocanul mai sus. Apoi, amestecată cu lătra- 
tul câinilor, auzi melodia ciudată şi ritmată a limbii străvechi venind din- 
spre Carn, şi puterea ce zăcea în formule îi dădu fiori în ceafă lui Roran. 
Magicianul rosti câteva versuri scurte, dintr-o suflare, vorbind atât de 
repede încât cuvintele se contopeau într-un murmur nedesluşit. Odată ce 
termină de spus vraja, făcu un gest către ceilalți şi şopti apăsat: 

— Lăsaţi-vă jos! 

Fără să pună întrebări, Roran se lăsă imediat pe vine. Nu pentru prima 
oară, blestema faptul că nu putea şi el să folosească magia. Dintre toate 
abilitățile pe care le-ar fi putut avea un războinic, nici una nu era mai folo- 
sitoare; fiind lipsit de ea, se afla la mila celor care puteau să remodeleze 
lumea doar cu voinţa lor şi un cuvânt. Ferigile din fața lui foşniră şi se clă- 
tinară; apoi, unul dintre ogari îşi băgă vârful negru al botului printre frun- 
zele de ferigi şi adulmecă fremătând din nări. Delwin şuieră printre dinţi 
ŞI îşi scoase sabia, ca şi cum ar fi vrut să decapiteze câinele, dar Carn îl 
atenţionă cu un sunet scurt şi îi făcu semn, până ce lăsă sabia jos. 

Câinele îşi încreţi fruntea, părând surprins. Adulmecă din nou aerul, 
apoi îşi linse fălcile cu limba congestionată, purpurie, şi se retrase. După 
ce câinele dispăru şi feriga se îndreptă la loc, Roran expiră încet tot aerul 
pe care îl ţinuse în piept până atunci. Se uită la Carn şi ridică întrebător 

o sprânceană, sperând să primească o explicaţie, dar Carn se mulțumi să 
dea din cap şi duse un deget la buze. 

Câteva secunde mai târziu, alţi doi câini îşi vârâră botul printre tufe 
pentru a cerceta luminişul, dar, la fel ca primul, după scurt timp se retra- 
seră. Curând, haita începu să scheaune şi să latre, agitându-se printre co- 
paci, încercând să descopere unde dispăruse prada. 

În timp ce şedea aşteptând, Roran observă că avea câteva pete întune- 
cate pe interiorul coapselor. Atinse una dintre zonele pătate şi degetele i 
se mânjiră cu un lichid sângeriu. Fiecare pată marca locul unei băşici. Şi 
nu erau singurele pe care le avea; simţea băşici în palme — acolo unde hă- 
țurile se frecaseră de pielea dintre degetul mare şi arătător — şi pe călcâie 
şi în alte locuri, mult mai... incomode. 

Cu o expresie de neplăcere, îşi şterse degetele de pământ. Se uită la 
oamenii săi, la felul cum stăteau aplecaţi sau în genunchi, le citi pe chi- 
puri disconfortul, de fiecare dată când se mişcau, şi observă felul chinuit 
în care îşi țineau armele. Nu stăteau mai bine decât el nici ei. 

Roran se hotărî ca, la următorul popas de somn, să îl pună pe Carn 
să le vindece bătăturile. Dacă magicianul va fi însă prea obosit, Roran 
nu-i va cere să-i vindece şi lui băşicile; mai degrabă ar fi îndurat durerea 
decât să îl lase pe Carn să-şi irosească toată vigoarea înainte de a ajunge 
la Aroughs, căci Roran simţea că abilitățile lu: Carn aveau să se dove- 
dească de mare folos în cucerirea oraşului. 

Cu gândul la Aroughs şi la asediul pe care trebuia să îl câştige cumva, 
Roran îşi duse mâna la piept, ca să se asigure că pachetul cu ordine pe care 
nu le putea citi şi ordinul de înălţare în grad pe care se îndoia că îl putea 
păstra erau încă îndesate bine sub tunică. Într-adevăr, erau. 

După câteva minute lungi şi încordate, unul dintre ogari începu să 
latre entuziasmat undeva, printre copacii din susul râului. Ceilalţi câini 
se repeziră în acea direcţie şi îşi reluară lătratul gros care anunţa că se 
apropie de pradă. 

Când zgomotul se mai domoli puţin, Roran se ridică încet şi aruncă 
o privire peste copaci şi tufe. 

— Au plecat, zise el, păstrându-şi vocea joasă. 

După ce toţi se ridicară în picioare, Hamund — care era înalt şi cu pă- 
rul ciufulit şi avea riduri pronunţate la gură, chiar dacă era doar cu un 
an mai mare decât Roran — se întoarse spre Carn şi mormăi: 

— De ce n-ai făcut asta înainte, în loc să ne laşi să gonim vrând-ne- 
vrând pe câmpuri, de era cât pe ce să ne frângem gâtul coborând pe dea- 
lul ăla? Arătă spre râu. 

Carn răspunse pe un ton la fel de arțăgos: 

— Fiindcă nu-mi trecuse încă prin cap, de-aia. Având în vedere că toc- 
mai te-am scutit de neplăcerea de-a avea o grămadă de găurele în piele, 
aş fi crezut că o să fii puțin mai recunoscător de-atât. 

— Nu, zău? Ei bine, cred că ar trebui să-ți petreci mai mult timp lu- 
crând la vrăjile tale înainte să fim fugăriți până la naiba-ştie-unde şi... 

Temându-se ca nu cumva sfada lor să se transforme în ceva mai peri- 
culos, Roran se băgă între ei. 

— Destul, făcu el. Apoi îl întrebă pe Carn: Vraja ta ne va ascunde şi 
de străji? 

Carn clătină din cap. 

— Oamenii sunt mai greu de păcălit decât câinii. Îi azvârli o privire 
dispreţuitoare lui Hamund. Mă rog, cei mai mulți dintre ei. Pot să vă as- 
cund, dar nu pot să ne ascund urma. Şi arătă spre ferigile strivite şi rupte, 
cât şi spre urmele de potcoave imprimate în pământul umed. Vor şti că 
suntem aici. Dacă plecăm înainte să ne vadă, câinii îi vor atrage în altă 
parte şi noi vom... 

— Pe cai! ordonă Roran. 

Cu un amestec de înjurături în barbă şi gemete de-abia mascate, oa- 
menii încălecară din nou. Roran privi spre luminiş pentru ultima oară, ca 
să se asigure că nu uitaseră nimic, apoi îşi mână calul în fruntea grupu- 
lui şi îi dădu pinteni. 

Împreună, galopară pe sub umbra copacilor şi departe de văioagă, re- 
luându-şi călătoria ce părea fără de sfârşit către Aroughs. Însă ce urma să 
facă o dată ajuns în oraş... ei bine, Roran nu avea nici cea mai mică idee. 


Cea-care-înghite-luna 


Fragon îşi săltă umerii, pe când mergea prin tabăra vardenilor, încer- 
când să se dezmorțească şi să scape de junghiul din ceafă pe care îl căpă- 
tase după antrenamentul cu Arya şi cu Blodhgarm de mai devreme. 

Când ajunse în vârful unei moviliţe care se înălța ca o insulă singura- 
tică în marea de corturi, îşi puse mâinile în şolduri şi se opri să admire 
priveliştea. În faţa lui se întindea Lacul Leona, întunecat şi sclipind în 
amurg, în vreme ce crestele valurilor reflectau lumina portocalie a făclii- 
lor din tabără. Drumul pe care veniseră vardenii se afla între corturi şi 
țărm: o fâşie lată de caldarâm şi mortar care fusese construită, din câte zi- 
cea Jeod, cu mult înainte ca Galbatorix să îi înlăture pe Cavaleri. La un 
sfert de milă înspre nord, un micuţ sat pescăresc era înghesuit lângă apă; 
Eragon ştia că locuitorii săi nu erau deloc încântați că o armată îşi aşe- 
zase tabăra chiar la uşa lor. 

„Trebuie să înveți... să vezi lucrul pe care îl priveşti.“ 

De când plecaseră din Belatona, Eragon petrecuse ceasuri întregi 
gândindu-se la sfatul lu: Glaedr. Nu era prea sigur ce voise dragonul să 
spună cu asta, căci Glaedr refuzase să mai vorbească după ce rostise 
aceste cuvinte misterioase, aşa că Eragon alesese să îi interpreteze sfatul 
literal. Încercase să vadă cu adevărat tot ce-i ieşea în față, indiferent de 
cât de mărunt sau de nesemnificativ ar fi părut, şi să înțeleagă sensul lu- 
crurilor pe care le vedea. 

Oricât s-ar fi străduit însă, tot i se părea că se descurcă jalnic. Ori- 
unde îşi întorcea privirea, vedea nenumărate detalii, dar era convins că 
mai erau multe lucruri pe care nu le observa fiindcă nu era suficient de 
receptiv. Ba, mai rău, rareori izbutea să priceapă lucrurile pe care chiar 

le observa, cum ar fi fost faptul că trei dintre hornurile din satul pescă- 
resc nu scoteau fum. 

În ciuda acestui sentiment de zădărnicie, strădania se dovedise fo- 
lositoare măcar într-o privință: Arya nu îl mai învingea de fiecare când 
îşi încrucişau săbiile. O urmărise cu atenție sporită — studiind-o la fel 
de îndeaproape ca pe o căprioară pe care ar fi vânat-o — şi, drept urmare, 
câştigase câteva dintre duelurile lor. Totuşi, încă nu se ridica la înălţi- 
mea ei, cu atât mai puțin să o întreacă. Şi nu ştia ce trebuia să înveţe — 
nici cine ar fi putut să îl înveţe — ca să devină mai priceput la mânuirea 
sabiei decât era ea. 

„Poate că Arya are dreptate şi experienţa este singurul maestru care 
mă mai poate ajuta acum, se gândi Eragon. Însă experienţa se dobândeşte 
în timp, iar eu nu mai am prea mult timp la dispoziţie. O să ajungem în 
Dras-Leona în curând, şi apoi în Urû’baen. Peste câteva luni, cel târziu, 
vom fi nevoiţi să îi înfruntăm pe Galbatorix şi pe Shruikan.“ 

Oftă şi îşi frecă faţa, încercând să îşi îndrepte gândurile în alte direc- 
ţii, mai puţin tulburătoare. Revenea mereu la aceleaşi îndoieli, bătându-şi 
capul cu ele ca un câine ce se chinuie cu un os plin de măduvă, dar nea- 
vând cu ce altceva să se mândrească în afara unui constant şi tot mai apă- 
sător sentiment de nelinişte. 

Pierdut în gândurile sale, continuă să coboare pe deal. Rătăci printre 
corturile umbrite, îndreptându-se oarecum către al său, dar fără să dea 
prea mare atenţie drumului în sine. Ca întotdeauna, mersul îl ajută să se 
calmeze. Oamenii care erau încă pe-afară se trăgeau din calea lui când 
se intersectau şi îşi loveau pumnul de piept, rostind de obicei cu glas scă- 
zut şi un „Biruitorul-Umbrei“, la care Eragon răspundea cu o înclinare 
politicoasă a capului. 

Mersese cam un sfert de oră, oprindu-se şi trecându-şi iar în revistă 
ideile, când visarea îi fu întreruptă de vocea ascuţită a unei femei care de- 
scria entuziasmată ceva. Curios, se luă după sunet, până când ajunse la 
un cort separat de celelalte, lângă o salcie noduroasă, singurul copac din 
apropierea lacului pe care armata nu îl folosise drept lemn de foc. 

Acolo, sub crengile bogate, văzu cea mai ciudată privelişte din viaţa lui. 

Doisprezece urgali, inclusiv căpetenia lor, Nar Garzhvog, stăteau 
într-un semicerc în preajma unui foc de tabără ce trosnea încet. Pe chipuri 
le dănțuiau umbre înfricoşătoare, scoțându-le în evidenţă frunțile mari, 

pomeţii laţi şi fălcile masive, precum şi muchiile coarnelor, care le ie- 
şeau din frunţi şi li se curbau de-o parte şi de cealaltă a capetelor. Urgalii 
aveau braţele şi piepturile dezgolite, cu excepţia unor apărători din piele 
la încheieturi şi a curelelor împletite pe care le purtau atârnate de la 
umăr la brâu. Pe lângă Garzhvog, mai erau de faţă încă trei kulli. Statura 
lor mătăhăloasă îi făcea pe ceilalți urgali să pară micuți ca nişte copii, 
deşi nici unul dintre ei nu avea mai puţin de doi metri înălțime. 

Împrăştiate printre urgali — printre şi pe ei — se aflau câteva zeci de 
pisici fermecate, în forma lor animală. Multe dintre pisici stăteau drepte 
în fața focului, complet neclintite, fără să-şi mişte măcar cozile, în timp 
ce urechile lor cu ciucuri erau ciulite din pricina atenţiei. Altele erau în- 
tinse pe pământ, în poalele urgalilor sau în braţele lor. Spre marea mi- 
rare a lui Eragon, el observă că una dintre pisicile fermecate — o femelă 
albă şi zveltă — se încolăcise pe capul lat al unui kull, cu piciorul drept 
din faţă atârnând deasupra ţestei acestuia şi cu laba apăsându-i posesiv 
fruntea. Chiar dacă erau mărunte pe lângă urgali, pisicile fermecate ară- 
tau la fel de sălbatice, şi Eragon nu avea nici o îndoială în privinţa făpturi- 
lor pe care ar fi preferat să le înfrunte într-o bătălie; pe urgali îi înţelegea, 
în vreme ce pisicile fermecate erau... imprevizibile. 

În partea cealaltă a focului, chiar în faţa cortului, se afla Angela, vân- 
zătoarea de ierburi. Stătea cu picioarele încrucişate pe o pătură împătu- 
rită, torcând un morman de lână dărăcită într-un fir subţire folosindu-se 
de un fus pe care îl ţinea în faţa ei, de parcă ar fi vrut să îi hipnotizeze pe 
cei care-o priveau. Atât pisicile fermecate, cât şi urgalii o pironeau cu pri- 
virea, fără să o scape din ochi, pe când ea spunea: 

— ...însă se mişcă prea încet, iar iepurele turbat şi cu ochii injectaţi îi 
sfâşie beregata lui Hord, omorându-l pe loc. Apoi iepurele fugi în pădure, 
dispărând din istoria ştiută. Totuşi — aici Angela se aplecă uşor în față şi 
îşi cobori vocea —, dacă mergi pe acele meleaguri, aşa cum am făcut eu... 
câteodată, chiar şi în ziua de azi, mai poţi da peste câte o căprioară sau 
vreo Feldânost omorâtă care arată ca şi cum ar fi fost ronfăită, ca un nap. 
lar în jur o să vezi urmele unui iepure neobişnuit de mare. Din când în 
când, mai dispare câte un războinic din Kvôth şi e găsit mai apoi cu bere- 
gata sfâşiată... întotdeauna cu beregata sfâşiată. Ea îşi reluă poziţia iniţi- 
ală. Terrin a fost nespus de supărat de pierderea prietenului său, desigur, 
şi a vrut să se ia după iepure, însă piticii aveau încă nevoie de ajutorul 

său. Astfel că se întoarse în fortăreață şi, vreme de trei zile şi trei nopți, iz- 
butiră să apere zidurile, până ce rămaseră aproape fără provizii şi ajun- 
seră să fie acoperiţi de răni din cap până în picioare. În cele din urmă, în 
dimineaţa celei de-a patra zile, când orice speranţă părea pierdută, norii 
se risipiră şi, în zarea îndepărtată, Terrin fu uimit să vadă cum Mimring 
zboară către fortăreață în fruntea unei imense furtuni de dragoni. Văzân- 
du-i pe dragoni, atacatorii se înfricoşară atât de mult, încât îşi azvârliră ar- 
mele şi fugiră în pustietate. Gura Angelei se strâmbă într-o grimasă. După 
cum vă puteţi închipui, asta îi făcu destul de fericiți pe piticii din Kvôth 
şi fu multă bucurie. Când Mimring ateriză, mare îi fu mirarea lui Terrin 
să vadă că solzii săi deveniseră transparenți precum diamantele, pare-se 
datorită faptului că zburase atât de aproape de soare, căci pentru a-i 
aduce pe ceilalți dragoni la timp fusese nevoit să zboare peste piscurile 
Munţilor Beor, mai sus decât a făcut-o vreodată un dragon. De atunci îna- 
inte, Terrin a rămas cunoscut drept eroul de la Asediul Kvôth-ului, iar dra- 
gonul său a ajuns să fie ştiut sub numele de Mimring cel Sclipitor, datorită 
solzilor săi, şi au trăit fericiţi până la adânci bătrâneţi. Deşi, dacă e s-o 
spunem pe-a dreaptă, a rămas de-atunci cu teamă de iepuri, chiar şi la bă- 
trâneţe. lată ce s-a întâmplat cu adevărat la KvGth. 

Când se opri din vorbit, pisicile fermecate începură să toarcă, iar urgalii 
scoaseră câteva mormăituri aprobatoare. 

— Te pricepi să spui poveşti, Uluthrek, rosti Garzhvog cu glasul su- 
nând ca huruitul unor bolovani în cădere. 

— Mulţumesc. 

— Dar nu le spui chiar cum le-am auzit eu, comentă Eragon, păşind 
în lumină. 

Chipul Angelei se lumină. 

— Păi nu poţi să te-aştepţi ca piticii să recunoască vreodată că au fost 
la cheremul unui iepure. Ai stat pitit în umbră tot timpul ăsta? 

— Nu, doar un minut, două, mărturisi el. 

— Atunci înseamnă că ai ratat cea mai frumoasă parte a poveştii, şi eu 
nu am de gând să repet ce-am spus în seara asta. Am gâtul mult prea us- 
cat de la atâta vorbit. 

Eragon simţi cum vibrează pământul prin tălpile cizmelor când kullii 
şi ceilalți urgali se ridicară în picioare, spre marea nemulțumire a pisicilor 

fermecate care se odihneau pe ei, câteva dintre acestea scoțând miorlăi- 
turi de protest când căzură pe pământ. 

Privind adunătura de chipuri groteşti şi încornorate din jurul focu- 
lui, Eragon trebui să îşi înăbuşe dorinţa de a duce mâna la sabie. Chiar şi 
acum, după ce luptase, călătorise şi vânase alături de urgali, şi după ce cer- 
cetase gândurile unora dintre ei, avea încă o reţinere în prezenţa lor. Min- 
tea lui îi spunea că sunt aliaţi, dar oasele şi muşchii nu puteau uita groaza 
viscerală ce îl cuprinsese în numeroasele ocazii în care îi înfruntase în 
bătălie pe cei din seminţia lor. 

Garzhvog, scoase ceva dintr-o desagă de piele pe care o purta la cingă- 
toare. Întinzându-şi braţul gros deasupra focului, îi dădu obiectul Angelei, 
care se opri din tors ca să îl primească în mâinile făcute căuş. Era o sferă 
neşlefuită din cleştar verde marin, care sclipea ca omătul îngheţat. Ea o 
strecură în mânecă, apoi îşi ridică fusul. 

Garzhvog zise: 

— Trebuie să vii în tabăra noastră odată, Uluthrek, şi îţi vom spune şi 
noi poveşti de-ale noastre. Avem un cântăreţ cu noi. E priceput; când îl 
asculți recitând povestea victoriei lui Nar Tulkhqa de la Stavarosk, simţi 
cum îți fierbe sângele în vine, şi îţi vine să ragi la lună şi să-ţi încrucişezi 
coarnele chiar şi cu cel mai aprig dintre vrăjmaşi. 

— Asta în cazul în care ai coarne pe care să le încrucişezi, făcu Angela. 
Aş fi onorată să stau la poveşti cu voi. Poate mâine-seară? 

Uriaşul kull încuviinţă; apoi Eragon întrebă: 

— Unde este Stavarosk? Nu am mai auzit de el înainte. 

Urgalii se foiră tulburaţi, iar Garzhvog îşi cobori capul şi putni ca 
un taur. 

— Ce şiretlic mai e şi ăsta, Sabie-de-Foc? întrebă el. Vrei să mă pro- 
voci la luptă insultându-mă astfel? Îşi încleştă şi descleştă pumnii, cât se 
poate de ameninţător. 

Prudent, Eragon spuse: 

— Nu am vrut să te jignesc, Nar Garzhvog. A fost o întrebare cât se 
poate de sinceră; chiar nu am mai auzit de numele Stavarosk înainte. 

Un murmur de uluială se răspândi printre urgali. 

— Cum se poate una ca asta? zise Garzhvog. Oare nu ştiu toți oamenii 
de Stavarosk? Oare nu se cântă despre cea mai mare izbândă a noastră în 

orice casă, din pustiurile de la miazănoapte până în Munții Beor? Măcar 
vardenii ar trebui să o facă, dacă alții tac. 

Angela oftă şi, fără să-şi ridice privirea din torsul ei, rosti: 

— Mai bine le spui. 

Undeva, în adâncul minţii, Eragon o simţi pe Saphira urmărind discu- 
ţia şi ştiu că ea se pregătea să-şi ia zborul de la cortul lor şi să i se alăture, 
dacă lupta nu ar fi putut fi evitată. 

Alegându-şi cuvintele cu grijă, spuse: 

— Nimeni nu mi-a zis de bătălia asta, dar eu nu sunt de mult timp în 
rândul vardenilor şi... 

— Drajl! înjură Garzhvog. Trădătorul ăla fără coarne nici măcar nu 
are curajul să îşi recunoască înfrângerea. Este un laş şi un mincinos! 

— Cine? Galbatorix? întrebă Eragon cu precauţie. 

Câteva pisici fermecate sâsâiră la auzul numelui regelui. 

Garzhvog încuviinţă. 

— Da. Când a ajuns la putere, a încercat să ne nimicească rasa, o dată 
pentru totdeauna. A trimis o armată imensă în Şiră. Soldaţii lui ne-au 
zdrobit satele, ne-au ars oasele şi au lăsat pământul negru şi amar în urma 
lor. Ne-am luptat — la început cu bucurie, apoi cu disperare, dar ne-am 
luptat. Era singurul lucru pe care îl puteam face. Nu mai aveam unde să 
fugim sau să ne ascundem. Cine să îi ocrotească pe Urgralgra, dacă până 
şi Cavalerii fuseseră îngenuncheați? Am avut noroc, totuşi. Am avut o 
mare căpetenie care să ne conducă, Nar Tulkhqa. Fusese prins de oa- 
meni cândva, aşa că ştia cum gândesc cei din neamul vostru. A izbutit 
astfel să strângă sub stindardul său multe dintre triburile noastre. Apoi a 
momit armata lui Galbatorix într-o trecătoare îngustă din creierii munti- 
lor şi acolo trupele noastre au încolţit-o din toate părţile. A fost un măcel, 
Sabie-de-Foc. Pământul a fost scăldat în sânge, iar grămezile de leşuri erau 
mai înalte decât mine. Chiar şi în ziua de azi, dacă te duci la Stavarosk 
o să simţi oasele sfărâmându-ţi-se sub tălpi şi o să găseşti monede, săbii 
şi bucăţi de armură sub fiecare petic de licheni. 

— Deci voi aţi fost! exclamă Eragon. Toată viaţa am auzit spunându-se 
că Galbatorix şi-a pierdut odată jumătate din oameni în Şiră, dar nimeni 
nu mi-a putut spune cum sau de ce. 

— Mai mult de jumătate din ei, Sabie-de-Foc. Garzhvog îşi îndreptă 
umerii şi scoase apoi un sunet gutural. Și acum văd că trebuie să dăm 

sfară în ţară, dacă vrem să se afle despre izbânda noastră. O să vă cău- 
tăm cântăreții şi barzii şi o să-i învăţăm cântecele noastre despre Nar 
Tulkhqa, şi o să ne asigurăm că îşi vor aminti să le recite adesea, cu 
voce tare. Dădu din cap o dată, de parcă luase o hotărâre — un gest impre- 
sionant, având în vedere capul său mătăhălos —, apoi spuse: Rămas-bun, 
Sabie-de-Foc. Rămas-bun, Uluthrek. După care el şi războinicii săi se pier- 
dură în întuneric. 

Angela chicoti, făcându-l pe Eragon să tresară. 

— Ce e? întrebă el, întorcându-se spre ea. 

Ea zâmbi. 

— Îmi închipui expresia bietului cântăreţ la lăută, când o să se tre- 
zească în faţa cortului cu doisprezece urgali, dintre care patru kulli, nerăb- 
dători să-i ofere o lecţie despre cultura urgalilor. M-aş mira să nu-l auzim 
tpând. Chicoti din nou. 

Amuzat şi el, Eragon se lăsă jos şi răscoli tăciunii cu vârful unui băț. 
Simţi o povară caldă urcându-i-se în poală şi, când îşi cobori privirea, 
văzu că o pisică fermecată albă i se încolăcise pe picioare. Îşi ridică mâna 
ca să o mângâie, apoi se răzgândi şi o întrebă: 

— Pot să...? 

Pisica fermecată dădu din coadă, fără să îl bage în seamă. 

Sperând că nu face nimic greşit, Eragon începu să frece într-o doară 
gâtul făpturii. O clipă mai târziu, un tors zgomotos şi vibrant se auzi în 
aerul nopții. 

— Îi place de tine, observă Angela. 

Fără să ştie prea bine de ce, Eragon se simţi peste măsură de mulțumit. 

— Cine este? Adică, vreau să zic, cine eşti? Cum te cheamă? Îi aruncă 
o privire rapidă pisicii fermecate, temându-se să nu o fi jignit. 

Angela râse uşurel. 

— O cheamă Vânătoarea-de-Năluci. Sau, mai bine zis, aşa s-ar tra- 
duce numele ei din limba pisicilor fermecate. Mai exact, o cheamă... 
Aici vânzătoarea de ierburi scoase un sunet ciudat, ca o tuse mârâită, 
care făcu să i se ridice părul pe el. Vânătoarea-de-Năluci este perechea 
lui Grimrr Jumătat'-de-Labă, aşa că se poate spune că este regina pisici- 
lor fermecate. 

Zgomotul torsului crescu în intensitate. 

— Aha, înțeleg. Eragon se uită prin preajmă, la celelalte pisici ferme- 
cate. Unde este Solembum? 

— Se ține după o femelă cu mustăți lungi care are doar jumătate din 
vârsta lui. Se poartă ca un pisoi prostuţ... însă, la urma urmei, toți avem 
dreptul să ne prostim un pic, măcar o dată în viață. Prinzând fusul cu 
mâna stângă, îi opri rotirea şi înfăşură firul de-abia format la baza dis- 
cului de lemn. Apoi împinse fusul ca să înceapă să toarcă din nou şi 
continuă să scoată lână din fuiorul din cealaltă mână. Pari pe cale să mă 
năpădeşti cu întrebări, Biruitorul-Umbrei. 

— De fiecare dată când te întâlnesc, sfârşesc prin a mă simţi şi mai 
nedumerit. 

— Mereu? Sună puţin cam exagerat din partea ta. Prea bine, voi în- 
cerca să-ţi ofer mai multe informaţii. Întreabă-mă ce vrei. 

Sceptic în privinţa deschiderii ei neaşteptate, Eragon se gândi la ce 
ar fi vrut să afle. Într-un sfârşit, rosti: 

— O furtună de dragoni? Ce-ai vrut să... 

— Acesta este termenul potrivit pentru un grup de dragoni. Dacă ai fi 
auzit vreodată unul în plin zbor, m-ai fi înţeles mai uşor. Când treceau 
pe deasupra zece, doisprezece dragoni, până şi aerul reverbera în jurul tău, 
de parcă ai fi fost înăuntrul unei tobe imense. În plus, ce alt nume poți da 
unui grup de dragoni? Ai un stol de corbi, o formaţie de ulii, un cârd de 
gâşte, un şir de rațe, o ceată de gaiţe, un pâlc de bufniţe, şi aşa mai de- 
parte, însă cum rămâne cu dragonii? O „foame“ de dragoni? Nu sună prea 
bine. Cum nici nu se cade să te referi la ei ca la o „explozie de foc“ sau 
ca la o „teroare“, deşi „teroare“ îmi place destul de mult, dacă e să ţinem 
seamă de toate: o teroare a dragonilor... Dar nu, un stol de dragoni este 
numit furtună. Ceea ce ai fi ştiut şi tu, dacă educaţia ta ar fi constat din 
mai mult decât să înveți să învârteşti o sabie sau să conjugi câteva verbe 
în limba străveche. 

— Sunt convins că ai dreptate, zise el, făcându-i pe plac. Prin legătura 
sa permanentă cu Saphira, îi simți aprobarea pentru sintagma „furtună de 
dragoni“, o opinie pe care o împărtăşea; era o descriere potrivită. Se mai 
gândi o clipă, apoi întrebă: Şi de ce Garzhvog te-a numit Uluthrek? 

— Este titlul pe care mi l-au dat urgalii cu mult, mult timp în urmă, când 
rătăceam prin mijlocul lor. 

— Ce înseamnă? 

— Cea-Care-Înghite-Luna. 

— Cea-Care-Înghite-Luna? Ce nume ciudat... Cum de l-ai obţinut? 

— Am înghiţit luna, desigur. Cum altfel? 

Eragon se încruntă şi, preţ de o clipă, se concentră pe mângâiatul pi- 
Sicii fermecate. Apoi: 

— De ce ţi-a dat Garzhvog acea piatră? 

— Deoarece i-am spus o poveste. Credeam că-i evident. 

— Dar ce este? 

— O bucată de piatră. Nu ai văzut? Ţâţâi dezaprobator. Of, chiar ar tre- 
bui să fii mai atent la ce se întâmplă în jurul tău. Altfel, s-ar putea să te 
trezeşti cu un pumnal împlântat în tine când te uiţi în altă parte. Şi atunci 
cu cine aş mai schimba eu vorbe de duh şi cimilituri? Îşi azvârli părul pe 
spate. Hai, întreabă-mă altceva. A început să-mi placă jocul ăsta. 

El ridică o sprânceană a neîncredere şi, cu toate că era convins că nu 
avea rost, spuse: 

— Cip-cirip? 

Vânzătoarea de ierburi izbucni în hohote de râs, iar unele dintre pisicile 
fermecate îşi deschiseră gurile în ceea ce păreau a fi nişte zâmbete până 
la urechi. Totuşi, Vânătoarea-de-Năluci nu păru prea încântată, căci îşi în- 
fipse ghearele în picioarele lui Eragon, făcându-l să tresară de durere. 

— Ei bine, rosti Angela, încă râzând, dacă ţii neapărat să primeşti răs- 
punsuri, bănuiesc că asta-i o poveste la fel de bună ca oricare alta. Hai 
să vedem... Acum câţiva ani, când călătoream pe la marginea pădurii Du 
Weldenvarden, mult înspre apus, la mile bune de orice oraş, orăşel sau 
sat, am dat peste Grimrr. La acea vreme, el era doar căpetenia unui mic 
trib de pisici fermecate şi avea încă amândouă labele întregi. În orice 
caz, l-am găsit jucându-se cu un pui de prigor care căzuse dintr-un co- 
pac din apropiere. Nu m-ar fi deranjat dacă ar fi omorât pasărea şi ar fi 
mâncat-o — la urma urmei, doar asta fac pisicile, nu? —, însă el chinuia 
biata făptură: o trăgea de aripi, îi ronţăia coada, o lăsa să ţopăie, după care 
o dobora la pământ. Angela strâmbă din nas, cu silă. l-am zis că ar trebui 
să înceteze, dar el m-a mârâit şi nu m-a băgat în seamă. Îl pironi pe 
Eragon cu o privire aspră. Nu-mi place deloc când lumea nu mă bagă în 
seamă. Aşa că i-am luat pasărea, am dat un pic din degete şi am aruncat 
o vrajă asupra lui şi, o săptămână întreagă, de fiecare dată când îşi des- 
chidea gura, ciripea ca o pasăre cântătoare. 

— Ciripea? 

Angela dădu din cap, de-abia ținându-şi râsul în frâu. 

— Nu am mai râs atât de tare în viaţa mea. Nici una dintre celelalte pi- 
sici fermecate nu s-a apropiat de el toată săptămâna. 

— Cred şi eu că te urăşte. 

— Şi ce dacă? Dacă nu-ţi faci câțiva duşmani din când în când, în- 
seamnă că eşti un laş, sau şi mai rău. Unde mai pui că a fost nemaipome- 
nit să-i văd reacţia. O, ce s-a mai înfuriat! 

Vânătoarea-de-Năluci scoase un mârâit uşor, de avertizare, şi îşi în- 
cordă din nou ghearele. 

Strâmbându-se de durere, Eragon rosti: 

— Poate că ar fi mai bine dacă am schimba subiectul. 

— Mmm. 

Înainte să poată aduce altceva în discuţie, un țipăt puternic se auzi de 
undeva din mijlocul taberei. Strigătul răsună de trei ori peste şirurile de cor- 
turi, înainte să amuţească. 

Eragon se uită la Angela, ea la el, şi apoi începură să râdă amândoi. 


Zvonuri şi scris 


„Este târziu“, spuse Saphira în timp ce Eragon se îndrepta spre cort, 
unde ea era încolăcită, sclipind ca o movilă de tăciuni azurii în lumina 
palidă a făcliilor. Îl privi cu un ochi adormit. 

Se ghemui lângă capul ei şi îşi presă câteva clipe fruntea de a ei, 
îmbrăţişându-i falca ţepoasă. „Într-adevăr, zise el în cele din urmă. Şi 
tu ai nevoie de odihnă după ce ai zburat toată ziua. Dormi; ne vedem 
dimineaţă.“ 

Fa clipi o dată, încuviinţând. 

Odată ajuns în cort, Eragon îşi aprinse o singură lumânare, pentru 
thna sa. Apoi îşi scoase cizmele şi se aşeză pe pat, cu picioarele încruci- 
şate sub el. Îşi încetini respiraţia şi îşi lăsă mintea să se deschidă şi să se în- 
tindă spre exterior, ca să atingă toate ființele din jurul său, de la viermii 
şi insectele din pământ până la Saphira şi la războinicii vardeni, şi chiar şi 
până la puţinele plante rămase în apropiere, a căror energie era palidă 
şi greu de văzut, în comparaţie cu strălucirea arzătoare emanată până şi 
de cel mai mărunt animal. 

Rămase aşa vreme îndelungată, golit de gânduri, conştient de o mie 
de senzaţii, de la cele mai intense până la cele mai subtile, concentrându-se 
numai pe fluxul şi refluxul constant de aer din plămâni. 

În depărtare, auzi oameni vorbind în jurul unui foc de tabără. Aerul 
nopţii purta vocile mai departe decât şi-ar fi dorit ei, destul de departe 
pentru ca urechile sale agere să le poată desluşi cuvintele. Le putea simți 
şi minţile şi le-ar fi putut citi gândurile, dacă ar fi vrut, dar alese să le res- 
pecte intimitatea şi se mulțumi să asculte doar ce vorbeau. 

Un om cu o voce pătrunzătoare spunea: 

— ...şi felul în care se uită de sus la tine, ca şi cum ai fi ultimul om. În 
mare parte din timp, nici nu-ţi vorbesc când le pui şi tu o întrebare priete- 
noasă. Îţi întorc spatele şi pleacă. 

— Da, făcu un alt bărbat. Iar femeile lor — frumoase ca nişte statui, 
dar pe jumătate de îmbietoare. 

— Asta pentru că tu eşti un urât de ticălos, de-asta, Svern. 

— Nu-i vina mea că tatăl meu avea obiceiul să seducă lăptărese pe 
unde mergea. Pe deasupra, nu eşti tu în măsură să arăţi cu degetul; le-ai pu- 
tea da coşmaruri copiilor, cu faţa aia a ta. 

Războinicul cu voce pătrunzătoare mormăi; apoi cineva tuşi şi 
scuipă, iar Eragon auzi sfârâitul aburilor scoşi de un lichid scurs pe tă- 
ciunii aprinşi. 

O a treia persoană intră în vorbă: 

— Nici mie nu-mi plac elfii, dar avem nevoie de ei ca să câştigăm 
războiul. 

— Şi dacă se întorc împotriva noastră după aceea? întrebă omul cu 
voce pătrunzătoare. 

— Drept e! adăugă Svern. Uite ce s-a întâmplat la Ceunon şi Gil'ead. 
Cu toţi oamenii şi puterea lui, Galbatorix tot nu a putut să-i oprească să 
se caţăre pe ziduri. 

— Poate că nici nu a încercat, sugeră cel de-al treilea. 

Urmă o pauză lungă. 

Apoi bărbatul cu voce pătrunzătoare zise: 

— lată un gând cu adevărat neplăcut... Totuşi, fie că a încercat, fie că 
nu, nu văd cum am putea să le ţinem piept elfilor, dacă se hotărăsc să-şi 
recupereze vechile lor ţinuturi. Sunt mai rapizi şi mai puternici decât noi 
şi, în afară de asta, nu-i nici unul între ei care să nu poată folosi magia. 

— A, dar noi îl avem pe Eragon, replică Svern. El i-ar putea împinge 
de unul singur înapoi în pădurile din care-au ieşit, dacă vrea. 

— El? Pfiu! El seamănă mai mult a elf decât a om. Nu m-aş bizui prea 
mult pe loialitatea lui, aşa cum nu mă bizui pe cea a urgalilor. 

Cel de-al treilea om vorbi din nou: 

— Aţi observat cum este întotdeauna proaspăt ras, indiferent de cât 
de devreme ridicăm tabăra? 

— Pesemne că foloseşte magia în loc de brici. 

— Asta-i împotriva firii, vă zic eu. Asta şi toate celelalte vrăji arun- 
cate peste tot în ultima vreme. Te face să vrei să te ascunzi prin vreo peş- 
teră pe undeva şi să-i laşi pe magicieni să se omoare între ei, fără ca noi 
să ne mai amestecăm. 

— Nu-mi aduc aminte să te fi auzit plângându-te când vindecătorii au 
folosit o vrajă în loc de cleşti ca să-ţi scoată săgeata aia din umăr. 

— Poate că da, dar săgeata nu ar fi ajuns niciodată în umărul meu dacă 
nu era Galbatorix. Şi tocmai el şi magia lui sunt cauza acestei harababuri. 

Cineva pufni. 

— O fi adevărat, nu zic ba, dar pun rămăşag şi pe ultimul gologan pe 
care-l am că, şi cu Galbatorix, şi fără el, tu tot ai fi sfârşit cu o săgeată în 
tine. Eşti prea rău ca să faci: altceva decât să te lupţi. 

— Eragon mi-a salvat viaţa în Feinster, ştiaţi? făcu Svern. 

— Da, şi dacă ne mai plictiseşti o dată cu povestea aia, o să te pun să 
cureţi oale o săptămână întreagă. 

— Păi, dacă m-a salvat... 

Se lăsă din nou tăcerea, care fu întreruptă când războinicul cu voce 
pătrunzătoare oftă. 

— Ne trebuie o cale prin care să ne apărăm. Asta-i problema. Suntem 
la cheremul elfilor, al magicienilor (ai noştri şi ai lor) şi al oricărei făpturi 
ciudate care cutreieră pe meleagurile astea. Toate bune şi frumoase pentru 
cei ca Eragon, dar noi nu suntem la fel de norocoşi. Ce ne trebuie nouă... 

— Ce ne trebuie nouă, îl întrerupse Svern, sunt Cavalerii. Ei ar pune 
lucrurile în ordine. 

— Pfft. Şi cu ce dragoni? Nu poţi avea Cavaleri fără dragoni. În plus, 
tot nu am fi în stare să ne apărăm singuri, şi asta mă deranjează cel mai 
mult. Nu-s un ţânc să mă ascund sub poalele maică-mii, dar dacă apare 
o Umbră din noapte, nu putem face absolut nimic ca să o împiedicăm să 
ne smulgă capetele de pe umeri. 

— A, că tot veni vorba... Aţi auzit despre Seniorul Barst? întrebă cel 
de-al treilea om. Svern scoase un sunet de încuviinţare. Am auzit că i-a 
mâncat inima după aia. 

— Ce mai e şi asta? întrebă războinicul cu voce pătrunzătoare. 

— Barst... 

— Barst? 

— Ştii tu, contele care are moşia aia de lângă Gil'ead... 

— Nu-i ăla care şi-a mânat caii în Ramr doar ca să-i facă în ciudă... 

— Da, ăla. Aşa, deci s-a dus el într-un sat şi le-a poruncit oamenilor să 
se alăture armatei lui Galbatorix. Vechea poveste. Numai că oamenii au 
refuzat şi i-au atacat, pe Barst şi pe soldaţii lui. 

— Curajos, făcu bărbatul cu voce pătrunzătoare. Prostesc, dar curajos. 

— Ei bine, Barst a fost prea isteţ pentru ei; a pus arcaşi prin sat, îna- 
inte să intre. Soldaţii au ucis jumătate dintre oameni şi i-au bătut pe cei- 
lalţi, lăsându-i aproape morți. Nici o surpriză, până aici. Şi-atunci Barst 
îl ia pe conducător, pe omul care stârnise scandalul, îl apucă de gât şi, cu 
mâinile goale, îi smulge capul de pe umeri! 

— Nu se poate! 

— Ca unui pui de găină. Şi ce-i mai rău, a poruncit ca familia omului 
să fie arsă de vie. 

— Barst trebuie să fie puternic ca un urgal ca să-i smulgă unui om ca- 
pul de pe umeri, zise Svern. 

— Poate că e un şiretlic la mijloc. 

— Ar putea fi o magie? întrebă bărbatul cu voce pătrunzătoare. 

— Din câte se zice, a fost dintotdeauna puternic — puternic şi deştept. 
Când era tânăr, se spune că ar fi omorât un bou rănit dintr-un pumn. 

— Tot mi se pare că-i magie la mijloc. 

— Asfa pentru că tu vezi magicieni răi pândind la orice colţ, de-aia. 

Războinicul cu voce pătrunzătoare mormăi, dar nu replică. 

După aceea, oamenii se împrăştiară ca să îşi facă rondurile de patru- 
lare, iar Eragon nu mai auzi altceva din partea lor. În alte împrejurări, 
conversaţia ar fi putut să îl neliniştească, însă, datorită meditaţiei, rămase 
netulburat, deşi făcu un efort ca să îşi amintească ce spuseseră, pentru a 
putea să cugete pe îndelete mai târziu. 

Odată ce îşi puse ordine în gânduri şi se simţi liniştit şi relaxat, 
Eragon îşi închise mintea, îşi deschise ochii şi îşi întinse picioarele, dez- 
morțindu-şi muşchii. 

Mişcarea flăcării de la lumânare îi atrase atenţia şi el se uită la ea un 
minut, captivat de răsucirile flăcării. 

Apoi se duse în locul în care îşi lăsase coburii mai devreme şi scoase 
pana, pensula, călimara şi foile de pergament pe care le obținuse de la Jeod 
cu câteva zile înainte, cât şi exemplarul din Domia abr Wyrda pe care i-l 
dăduse cărturarul. 

Întorcându-se pe pat, Eragon puse cartea masivă cât mai departe, ca să 
reducă riscul de a vărsa cerneală pe ea. Îşi aşeză scutul pe genunchi, ca pe 
o tavă, şi întinse foile de pergament pe suprafaţa curbată. Un puternic mi- 
ros de tanin îi umplu nările când destupă călimara şi înmuie pana în cer- 
neala de răşină de stejar. 

Atinse vârful penei de marginea călimării — ca să usuce lichidul în 
exces —, apoi trasă cu grijă primele semne. Pana scoase un scrâşnet slab 
când el începu să scrie runele din limba sa maternă. Când isprăvi, le com- 
pară cu strădaniile sale din noaptea precedentă, ca să vadă dacă îşi îm- 
bunătăţise scrisul (şi o făcuse doar în mică măsură), cât şi cu runele din 
Domia abr Wyrda, pe care o folosea drept îndrumar. 

Trecu prin alfabet de încă trei ori, insistând asupra formelor pe care 
le reproducea cel mai greu. Apoi începu să îşi consemneze gândurile şi 
observaţiile legate de întâmplările din acea zi. Acest exerciţiu era folo- 
sitor nu numai pentru că reprezenta un mod convenabil de a repeta lite- 
rele, ci şi pentru că îl ajuta să înțeleagă mai bine tot ce văzuse şi făcuse 
în timpul zilei. 

Oricât de solicitant ar fi fost, îi plăcea să scrie, căci provocările pe 
care le întâlnea i se păreau stimulante. De asemenea, îi aminteau de Brom, 
de felul în care bătrânul povestitor îl învățase sensul fiecărei rune, şi asta 
îi dădea lui Eragon un sentiment de apropiere de tatăl său, sentiment pe 
care altfel nu l-ar fi trăit. 

După ce termină tot ce avea de scris, îşi spălă pana, apoi o schimbă cu 
pensula şi alese o foaie de pergament care era deja acoperită pe jumătate 
cu rânduri de semne din limba străveche. 

Metoda de scriere a elfilor, Liduen Kvaedhi, era mult mai greu de re- 
produs decât runele rasei sale, din cauza formelor curgătoare şi compli- 
cate ale literelor. Cu toate acestea, insista din două motive: trebuia să 
rămână familiar cu acest scris; şi, dacă avea de gând să scrie ceva în limba 
străveche, se gândise că era mai sigur să o facă într-o formă pe care cei 
mai mulți oameni nu o puteau înţelege. 

Eragon avea o memorie bună, dar, chiar şi aşa, descoperise că înce- 
puse să uite multe dintre vrăjile pe care le învățase de la Brom şi Oromis. 
Astfel că se hotărâse să întocmească un dicţionar în care să includă 
toate cuvintele din limba străveche pe care le ştia. Deşi nu era tocmai o 

idee originală, nu apreciase adevărata valoare a unui asemenea compen- 
diu decât de curând. 

Lucră la dicționar încă vreo câteva ore, după care puse ustensilele de 
scris înapoi în coburi şi scoase cufărul în care se afla miezul inimii lui 
Glaedr. Încercă să îl trezească din apatie pe bătrânul dragon, cum făcuse 
de-atâtea ori înainte şi, ca de obicei, nu reuşi. Totuşi, Eragon refuză să 
se dea bătut. Aşezându-se lângă cufărul deschis, îi citi cu voce tare lui 
Glaedr din Domia abr Wyrda, despre nenumăratele rituri şi ritualuri ale 
piticilor (cu care Eragon nu era deloc familiar), până ce noaptea îşi bătu 
cel mai întunecos şi mai rece ceas. 

Atunci Eragon lăsă jos cartea, stinse lumânarea şi se întinse pe pat ca 
să se odihnească. Rătăci doar pentru scurt timp printre viziunile fantastice 
ale viselor sale cu ochii deschişi; odată ce prima geană de lumină miji 
spre est, se ridică în capul oaselor ca să o ia de la capăt pentru o nouă zi. 


Aroughs 


Dimineaţa era la jumătate când Roran şi oamenii lui ajunseră la gru- 
pul de corturi de lângă drum. Tabăra părea cenuşie şi neclară prin privi- 
rea înceţoşată de oboseală a lui Roran. La o milă spre sud se afla oraşul 
Aroughs, însă el nu putu să-i desluşească decât trăsăturile generale: zi- 
duri albe ca nişte ghețari, intrări căscate în care se aflau porți întărite şi 
multe turnuri solide făcute din piatră pătrată. 

Se agăţă de partea din față a şeii când intrară în tabără, caii fiind pe 
punctul de a se prăbuşi. Un tinerel nepieptănat alergă până la el şi apucă 
hăţurile iepei sale, trăgând de ele până când animalul se opri. 

Roran se uită la băiat, nerealizând prea clar ce se întâmplase, şi, după 
o pauză destul de lungă, spuse pe un glas răguşit: 

— Adu-mi-l pe Brigman. 

Fără nici un cuvânt, băiatul ţâşni printre corturi, ridicând colbul în 
urmă cu picioarele sale desculţe. 

Lui Roran i se păru că aşteptase mai mult de-o oră. Gâfâitul de necon- 
trolat al iepei se potrivea cu zvâcnetul sângelui care îi urcase în urechi. 
Când se uită spre pământ, i se păru că încă se mişcă, îndepărtându-se 
asemenea unui tunel către un punct aflat hăt departe. Undeva se auzi 
zornăitul unor pinteni. Vreo zece războinici se adunaseră în apropiere, 
rezemându-se în sulițe şi scuturi, cu feţele pline de curiozitate. 

Din partea cealaltă a taberei, un bărbat lat în umeri, îmbrăcat cu o tu- 
nică albastră, veni şchiopătând către Roran, folosind o suliță frântă drept 
toiag. Avea o barbă mare şi deasă, deşi buza de sus îi era bărbierită şi îi 
sclipea de sudoare — dacă era din pricina durerii sau a arşiţei, Roran 
nu-şi putea da seama. 

— Tu eşti Stronghammer? zise el. 

Roran mormăi afirmativ. Încetând să se mai țină strâns de şa, îşi 
strecură mâna în tunică şi îi dădu lui Brigman dreptunghiul boţit de per- 
gament care conţinea ordinele Nasuadei. 

Brigman rupse pecetea de ceară cu unghia. Cercetă pergamentul, apoi 
îşi ridică ochii la Roran cu o expresie neutră pe chip. 

— Te aşteptam, spuse el. Unul dintre magicienii Nasuadei m-a căutat 
acum patru zile şi mi-a zis că ai plecat, dar nu mă aşteptam să soseşti 
atât de repede. 

— Nu a fost uşor, făcu Roran. 

Buza de sus a lui Brigman se încreți. 

— Sunt sigur că nu a fost... domnule. Îi dădu înapoi pergamentul. Oa- 
menii sunt acum sub comanda ta, Stronghammer. Tocmai ne pregăteam să 
lansăm un atac asupra porţii de vest. Poate că ai vrea să îl conduci chiar 
dumneata? Întrebarea fusese tăioasă ca un pumnal. 

Lumea păru să se clatine în jurul lui Roran şi el apucă mai strâns şaua. 
Era prea obosit ca să se certe cu cineva aşa cum trebuie, o ştia prea bine. 

— Ordonă-le să se odihnească o zi, rosti el. 

— Ţi-ai pierdut minţile? Cum altfel vrei să ocupăm oraşul? Ne-a luat 
o dimineaţă întreagă să pregătim atacul, iar eu nu am de gând să stau de- 
geaba în timp ce tu îţi recuperezi somnul pierdut. Nasuada se aşteaptă ca 
noi să punem capăt asediului în câteva zile, şi Angvard îmi este martor 
că aşa am de gând să fac! 

Într-un glas atât de coborât încât doar Brigman îl putu auzi, Roran 
mârâi: 

— Le vei porunci oamenilor să se odihnească sau voi pune să fii atâr- 
nat de glezne şi biciuit pentru încălcarea ordinelor. Nu voi aproba nici 
un fel de atac până nu apuc să văd şi eu cum stau lucrurile. 

— Eşti un prost, asta eşti. Ar însemna... 

— Dacă nu poţi să-ţi ţii gura şi să-ţi faci datoria, te bat eu cu mâna 
mea — chiar aici şi acum. 

Brigman îşi umflă nările. 

— În halul în care eşti? N-ai avea nici o şansă. 

— Te înşeli, zise Roran. Și chiar credea asta. Nu era sigur cum ar fi 
putut să îl bată pe Brigman chiar atunci, dar simţea până în măduva oase- 
lor că putea să o facă. 

Brigman păru să se lupte cu sine. 

— Fie, scuipă el. Nu ar fi bine ca oamenii să ne vadă încăierându-ne 
prin colb, oricum. Vom rămâne pe loc, dacă asta doreşti, dar nu eu voi 
fi tras la răspundere pentru pierderea asta de timp. Tu o să tragi ponoa- 
sele, nu eu. 

— Ca întotdeauna, făcu Roran, cu gâtlejul încordat de durere când co- 
bori de pe iapă. La fel cum tu eşti responsabil pentru halul în care s-a des- 
făşurat asediul ăsta până acum. 

Fruntea lui Brigman se întunecă, iar Roran văzu cum antipatia omului 
faţă de el se transformă în ură. Îşi dori să fi ales un răspuns mai diplomatic. 

— Cortul tău este acolo. 


Când Roran se trezi, era încă dimineaţă. 

Cortul era scăldat într-o lumină blândă, ceea ce îi ridică moralul. 
O clipă, crezu că aţipise doar pentru câteva minute. Apoi îşi dădu seama 
că era mult prea lucid şi vioi ca să fi fost doar atât. 

Înjură în barbă, mânios că lăsase să-i scape printre degete o zi întreagă. 

Era învelit cu o pătură subţire, deloc necesară în blânda climă su- 
dică, mai ales că rămăsese îmbrăcat şi încălțat sub ea. O trase la o parte 
şi încercă să se ridice în capul oaselor. 

Un geamăt înăbuşit îi scăpă când îşi simţi trupul întinzându-se, 
gata-gata să se rupă. Căzu la loc pe pat şi rămase cu faţa în sus, gâfâind. 
Șocul iniţial trecu în curând, lăsând însă în urmă o mulțime de palpitații 
dureroase, unele mai rele decât altele. 

Îi luă câteva minute ca să îşi recapete puterile. Cu un efort masiv, se 
rostogoli pe o parte şi îşi aruncă picioarele peste marginea patului. Se opri 
să îşi tragă răsuflarea înainte de a încerca să ducă la bun sfârşit sarcina 
aparent imposibilă de a sta ridicat. 

Odată ce reuşi să facă asta, zâmbi amar. Avea să fie o zi foarte 
interesantă. 

Ceilalţi erau deja în picioare şi îl aşteptau când ieşi din cort. Păreau 
istoviţi şi traşi la faţă; mişcările le erau la fel de ţepene precum ale lui. 
După ce se salutară, Roran arătă spre bandajul de pe braţul lui Delwin, 
acolo unde un cârciumar îl tăiase cu un cuţit de cojit. 

— S-a mai potolit durerea? 

Delwin ridică din umeri. 

— Nu mai e aşa de rău. Pot lupta, dacă este cazul. 

— Bine. 

— Ce ai de gând să faci, pentru început? întrebă Carn. 

Roran privi soarele ce se înălța, calculând timpul rămas până la amiază. 

— O să fac o plimbare, zise el. 

Începând din centrul taberei, Roran îşi conduse camarazii printre rân- 
durile de corturi, inspectând starea trupelor şi a echipamentului. Din când 
în când, se oprea să mai întrebe un războinic câte ceva înainte de a trece 
mai departe. Cei mai mulţi dintre oameni erau obosiţi şi descurajaţi, deşi 
observă că moralul pare să li se ridice puţin la vederea sa. 

Turul lui Roran se încheie în capătul sudic al taberei, întocmai cum 
îşi propusese. Acolo se opriră ca să privească structura impozantă a ora- 
şului Aroughs. 

Acesta fusese construit pe două nivele. Primul era jos şi întins, cuprin- 
zând majoritatea clădirilor, în vreme ce al doilea nivel, mai mic, ocupa 
vârful unei culmi lungi şi domoale, cel mai înalt punct pe o distanţă de 
mile întregi. Ambele nivele ale oraşului erau împrejmuite de un zid. Cinci 
porți se vedeau în zidul exterior: două dintre ele se deschideau înspre 
drumuri care intrau în oraş — unul de la miazănoapte, celălalt din răsărit — 
şi celelalte trei erau dispuse peste canale care intrau în oraş dinspre mia- 
zăzi. De cealaltă parte a oraşului se afla marea cea zbuciumată, acolo 
unde se revărsau probabil canalele. 

„Tot e bine că nu au şanţ de apărare“, se gândi el. 

Poarta dinspre miazănoapte era zgâriată şi zguduită de berbece, iar 
pământul din faţa ei era răscolit de urmele unei lupte, din câte îşi putea 
da seama Roran. Trei catapulte, patru baliste — de soiul celor cu care 
avusese de-a face când fusese pe Aripa de Dragon — şi două turnuri de 
asediu şubrede erau înşirate în faţa zidului exterior. O mână de oameni 
stăteau ghemuiţi lângă maşinile de război, fumând pipă şi jucând zaruri 
pe bucăţi de piele. Maşinile păreau jalnic de nepotrivite, pe lângă masa 
de monolit a oraşului. 

Pământul jos şi întins din jurul oraşului cobora uşor înspre mare. Sute 
de ferme punctau câmpia verde, fiecare dintre ele marcată de un gard de 
lemn şi de cel puţin o cocioabă cu acoperiş de paie. Din loc în loc, se 
vedeau moşii somptuoase: conace întinse, de piatră, protejate de propri- 
ile ziduri înalte şi, după cum bănuia Roran, de propriile gărzi. Nu încăpea 

îndoială că acestea aparţineau nobililor din Aroughs şi unor negustori 
mai înstăriți. 

— Ce părere ai? îl întrebă el pe Carn. 

Magicianul clătină din cap, cu ochii săi pleoştiţi chiar mai trişti de- 
cât de obicei. 

— Am putea la fel de bine să asediem un munte, că tot aia ar fi. 

— Într-adevăr, observă Brigman, venind lângă ei. 

Roran îşi păstră remarcile pentru el; nu voia să-i lase pe ceilalți să ştie 
cât de deznădăjduit se simţea. „Nasuada este nebună dacă îşi închipuie 
că putem ocupa Aroughs-ul cu numai opt sute de oameni. Dacă aveam opt 
mii, pe Eragon şi pe Saphira, poate că aş fi reuşit s-o fac. Dar nu aşa...“ 

Totuşi, ştia că trebuie să se gândească la ceva, măcar de dragul 
Katrinei, dacă nu din alte motive. 

Fără să se uite la el, Roran îi spuse lui Brigman: 

— Zi-mi de Aroughs. 

Brigman îşi răsuci sulița de câteva ori, înfigându-i mânerul în pământ, 
înainte să răspundă: 

— Galbatorix a prevăzut bine situaţia; a avut grijă ca oraşul să fie apro- 
vizionat cu merinde înainte ca noi să izbutim să blocăm drumurile care 
duc spre Imperiu. După cum vezi, de apă nu duc lipsă. Chiar dacă am re- 
direcționa canalele, tot ar rămâne cu câteva izvoare în interiorul oraşului. 
Ar putea rezista până la iarnă, poate chiar mai mult, deşi bag mâna-n foc 
că s-ar sătura de mâncat napi înainte ca totul să se termine. De asemenea, 
Galbatorix a încartiruit în Aroughs un număr destul de mare de soldaţi 
(cam dublu decât avem noi), pe lângă contingentul oraşului. 

— Cum de ştii asta? 

— Un informator. Totuşi, omul nu avea experienţă în privinţa strate- 
giei militare, aşa că ne-a furnizat un raport cam încrezător asupra punc- 
telor slabe ale oraşului. 

— Aha... 

— Totodată, ne-a promis că va face cumva ca să putem strecura o 
mână de oameni în oraş, după căderea întunericului. 

— ŞI? 

— Am aşteptat, dar nu a mai apărut, şi a doua zi dimineaţă i-am văzut 
capul cocoțat pe metereze. E încă acolo, lângă poarta de est. 

— Am înţeles. Mai sunt şi alte porţi, în afară de astea cinci? 

— Da, încă trei. La docuri este o stavilă suficient de largă cât să treacă 
prin ea toate cele trei cursuri de apă, şi lângă ea se află o poartă de uscat, 
pentru oameni şi cai. Apoi mai este o altă poartă de uscat tocmai acolo — 
arătă către partea de vest a oraşului —, la fel ca şi celelalte. 

— Poate fi străpunsă vreuna dintre ele? 

— Nu fără bătaie de cap. Lângă țărm nu-i destul loc de manevră, nici 
de retragere din bătaia pietrelor şi săgeţilor inamice. Ceea ce ne lasă doar 
porțile astea şi cele din apus. Terenul este cam la fel peste tot în jurul ora- 
şului, cu excepția țărmului, aşa că am ales să concentrez atacul asupra 
celei mai apropiate porți. 

— Din ce sunt făcute? 

— Fier şi lemn de stejar. O să reziste sute de ani, dacă nu sunt doborâte. 

— Sunt protejate de vrăji? 

— Nu am de unde să ştiu, de vreme ce Nasuada nu a crezut de cuvi- 
ință să trimită un magician cu noi. Halstead are... 

— Halstead? 

— Seniorul Halstead, cârmuitorul din Aroughs. Trebuie să fi auzit de el. 

— Nu. 

Urmă o scurtă pauză, timp în care Roran simţi cum creşte disprețul 
lui Brigman pentru el. Apoi omul continuă: 

— Halstead are un scamator personal: un individ sfrijit şi pământiu, pe 
care l-am văzut pe metereze, mormăind în barbă şi încercând să ne răpună 
cu vrăjile sale. Pare să fie de-a dreptul incompetent, deoarece încă nu a 
avut prea mare succes, asta dacă nu-i pui la socoteală pe cei doi oameni 
de la berbece cărora a reuşit să le dea foc. 

Roran schimbă o privire cu Carn (magicianul părea şi mai îngrijorat 
decât înainte), însă hotări că ar fi fost mai bine să discute această chesti- 
une între patru ochi. 

— Nu ar fi mai uşor să pătrundem prin porţile de pe canale? întrebă el. 

— Şi unde ai sta? Uită-te cât s-au chinuit cu zidul, fără să înainteze mă- 
car un pas. Pe deasupra, sunt deschizături şi trape în acoperişul intrărilor, 
pentru a putea să toarne ulei încins, să azvârle bolovani sau să tragă cu ar- 
baletele în oricine e destul de nesăbuit încât să se aventureze pe-acolo. 

— Porţile nu pot fi solide până jos, altminteri apa nu ar putea trece pe 
sub ele. 

— Aici ai dreptate. Dedesubt se află o împletitură de lemn şi de me- 
tal, cu găuri suficient de mari ca să nu încurce prea mult cursul apei. 

— Am înţeles. Porţile sunt coborâte în cea mai mare parte a timpului, 
Chiar şi când Aroughs-ul nu-i asediat? 

— Noaptea, mai mult ca sigur, dar cred că pe timp de zi sunt deschise. 

— Mmh... Şi zidurile? 

Brigman se foi pe loc. 

— Din granit șlefuit şi fixat atât de bine încât nu poți strecura nici mă- 
car un cuţit între blocuri. Lucrare de pitici, presupun, dinainte de căde- 
rea Cavalerilor. Totodată, bănuiesc că zidurile sunt umplute cu moloz 
bătătorit, dar nu pot fi sigur, de vreme ce nu am străpuns învelişul exte- 
rior. Se întind pe cel puţin douăsprezece picioare sub pământ, poate chiar 
mai mult, ceea ce înseamnă că nu putem face tunel sub ele sau să le şubre- 
zim săpând la baza lor. 

Făcând un pas înainte, Brigman arătă spre conacele din nord şi vest. 

— Cei mai mulţi nobili s-au retras în Aroughs, dar au lăsat în urmă oa- 
meni care să le apere proprietăţile. Ne-au dat destulă bătaie de cap, atacân- 
du-ne cercetaşii, furându-ne caii, lucruri de-astea. Am ocupat două dintre 
moşii la început — arătă spre o pereche de ruine arse, aflate la câteva mile 
depărtare —, dar ar fi fost prea greu să le păstrăm, aşa că le-am prădat şi 
le-am dat foc. Din nefericire, nu avem destui oameni ca să ne ocupăm 
de celelalte. 

Baldor interveni. 

— De ce are nevoie oraşul de canale? Nu pare că le folosesc la iriga- 
rea recoltelor. 

— Aici, tinere, ai tot atâta nevoie de irigaţii câtă nevoie are cineva din 
nord să facă provizii de zăpadă iarna. Problema-i, mai degrabă, să rămâi 
uscat, nu invers. 

— Atunci la ce sunt folosite? întrebă Roran. Și de unde vin? Doar nu 
te aştepţi să cred că apa este adusă tocmai din râul Jiet, care-i la atâtea le- 
ghe depărtare. 

— Aş, rosti Brigman, zeflemitor. Sunt lacuri în smârcurile de la nord. 
Apa este sălcie şi nesănătoasă, dar oamenii de-aici s-au obişnuit cu ea. 
Un singur canal o aduce din smârcuri până la un loc aflat la trei mile de- 
părtare. Acolo, canalul principal se împarte în aceste trei canale pe care 
le vezi, iar acestea trec printr-un şir de cascade, care acţionează morile ce 

produc făină pentru oraş. La vremea recoltei, țăranii îşi transportă grâ- 
nele până la mori, iar apoi sacii cu făină sunt încărcați pe barje şi trimişi 
în jos pe apă, până în Aroughs. Asta-i o metodă bună şi pentru transportul 
altor bunuri, cum ar fi lemnul şi vinul, de la conace până în oraş. 

Roran îşi masă ceafa şi continuă să examineze oraşul. Vorbele lui 
Brigman îl intrigaseră, dar nu era încă sigur cum îi puteau fi de folos. 

— Mai e ceva demn de menţionat în privinţa ținuturilor de-aici? în- 
trebă el. 

— Numai o mină de gresie, în josul coastei. 

El mormăi, gândindu-se încă. 

— Vreau să văd morile, zise el. Însă mai întâi vreau să aud un raport 
complet despre timpul petrecut de voi aici şi vreau să ştiu cât de bine stăm 
cu proviziile, de la săgeți la biscuiţi. 

— Dacă binevoieşti să mă urmezi... Stronghammer. 


Roran îşi petrecu următoarea oră într-o şedinţă cu Brigman şi cu doi 
dintre locotenenţii acestuia, ascultând şi punându-le întrebări, pe măsură 
ce îi raportau despre fiecare dintre asalturile pe care le lansaseră asupra 
zidurilor oraşului, şi trecând în revistă rezervele rămase războinicilor de 
sub comanda lui. 

„Măcar nu ducem lipsă de arme“, se gândi Roran, în timp ce făcea soco- 
teala morţilor. Însă, chiar dacă Nasuada nu i-ar fi impus un termen-limită 
pentru misiune, oamenii şi caii pe care îi avea la dispoziţie nu mai aveau 
suficientă mâncare ca să menţină tabăra din fața Aroughs-ului pentru 
mai mult de o săptămână. 

Multe dintre informaţiile şi cifrele pe care le dădeau Brigman şi subor- 
donaţii lui proveneau din însemnări făcute pe suluri de pergament. Roran 
se străduia să ascundă faptul că nu putea descifra rândurile de semne ne- 
gre şi colţuroase, insistând ca oamenii să îi citească totul, însă îl enerva 
faptul că era la cheremul altora. 

„Nasuada avea dreptate, îşi dădu el seama. Trebuie să învăţ să citesc, 
altfel nu voi putea şti dacă nu cumva sunt minţit când mi se zice că o bu- 
cată de pergament spune un lucru sau altul... Carn m-ar putea învăţa, pe 
drumul de întoarcere la vardeni.“ 

Cu cât afla mai multe despre Aroughs, cu atât mai mult Roran începea 
să îl înțeleagă pe Brigman; ocuparea oraşului era o misiune descurajatoare, 

fără vreo soluţie evidentă. În ciuda antipatiei pe care o simţea față de căpi- 
tan, Roran socotea că omul se descurcase cât se poate de onorabil, date fi- 
ind împrejurările. Şi bănuia că omul dăduse greş nu pentru că ar fi fost 
un comandant incompetent, ci pentu că îi lipseau cele două calități care 
îi asiguraseră de atâtea ori izbânda lui Roran: cutezanţa şi imaginaţia. 

După ce se termină bilanţul, Roran şi cei cinci camarazi ai săi îl înso- 
țiră călare pe Brigman, ca să cerceteze mai îndeaproape zidurile şi por- 
tile oraşului, păstrând totuşi o distanţă de siguranţă. 

Statul în şa era o corvoadă cumplită pentru Roran, dar îl îndură fără 
să se plângă. 

În timp ce armăsarii lor tropăiau pe drumul pavat de lângă tabără şi o 
luau la trap spre oraş, Roran observă că, din când în când, copitele cailor 
produceau un zgomot ciudat când loveau caldarâmul. Îşi aminti că, în ul- 
tima zi a călătoriei, auzise un sunet asemănător, care-l deranjase. 

Uitându-se în jos, văzu că pietrele drepte care alcătuiau suprafaţa dru- 
mului păreau să fie încastrate în argint mătuit, ale cărui filoane formau 
un tipar neregulat, de pânză de păianjen. 

Roran îl strigă pe Brigman şi îi ceru lămuriri, iar Brigman îi strigă: 

— Praful de aici nu este bun de făcut mortar, aşa că ei folosesc plumb 
ca să țină pietrele pe loc! 

Prima reacţie a lui Roran fu una de neîncredere, însă Brigman părea 
să vorbească serios. I se părea uluitor că putea exista un metal atât de co- 
mun încât oamenii să îl irosească la construcția unui drum. 

Continuară să meargă la pas pe drumul de piatră şi plumb, spre ora- 
şul sclipitor din zare. 

Studiară cu mare băgare de seamă sistemele lui de apărare. Însă faptul 
că se apropiaseră mai mult nu le dezvălui nimic nou, ci doar îi întări lui 
Roran impresia că oraşul era aproape de necucerit. 

Îşi apropie calul de cel al lui Carn. Magicianul privea Aroughs-ul cu o 
expresie sticloasă, cu buzele mişcându-i-se în tăcere, de parcă ar fi vorbit 
de unul singur. Roran aşteptă până ce acesta se opri, apoi îl întrebă încet: 

— E vreo vrajă pusă la poartă? 

— Cred că da, răspunse Carn, tot pe o voce joasă, dar nu sunt sigur câte, 
nici care este scopul lor. Voi avea nevoie de ceva mai mult timp ca să ob- 
țin nişte răspunsuri. 

— De ce este atât de greu? 

— Nu-i greu, de fapt. Cele mai multe vrăji sunt uşor de descoperit, 
dacă nu cumva cel care le-a rostit s-a străduit să le ascundă, însă chiar şi 
atunci magia lasă de obicei anumite urme care o dau de gol, dacă ştii după 
ce să te uiţi. Singura mea teamă este ca nu cumva una sau mai multe din- 
tre vrăji să fie capcane puse pentru a împiedica pe cineva să îşi bage nasul 
în farmecele de apărare ale porţii. Dacă aşa stau lucrurile, iar eu le abor- 
dez direct, mai mult ca sigur le voi declanşa, şi atunci cine ştie ce se va în- 
tâmpla? S-ar putea să mă preschimb într-o băltoacă, în fața voastră, iar 
asta e o soartă pe care aş prefera să o evit, dacă ar fi după mine. 

— Vrei să rămâi aici până terminăm noi inspecția? 

Carn clătină din cap. 

— Nu cred că ar fi o idee bună să vă las nepăziţi în afara taberei. Mă 
voi întoarce după asfinţit şi voi vedea atunci ce pot face. În plus, m-ar 
ajuta dacă m-aş putea apropia de porţi, şi acum nu îndrăznesc să o fac, 
atâta vreme cât mă pot vedea santinelele. 

— Cum doreşti. 

Când Roran consideră că aflase tot ce putea afla studiind oraşul, îl 
puse pe Brigman să îi conducă la cele mai apropiate mori. 

Acestea erau aşa cum le descrisese Brigman, în linii mari. Apa din ca- 
nal cădea peste trei cascade consecutive, fiecare având vreo şapte metri 
înălţime. La baza fiecărei cascade se afla o roată de apă, cu căldări pe 
margini. Apa cădea în căldări, făcând ca maşinăria să se rotească neînce- 
tat. Roţile erau conectate prin osii groase la trei clădiri identice, cocoţate 
una lângă alta de-a lungul țărmului terasat şi adăpostind pietrele masive 
de moară necesare producerii făinii pentru populaţia din Aroughs. Deşi 
roțile se mişcau, Roran îşi dădu seama că erau decuplate de la mecanis- 
mul complex ascuns în clădiri, căci nu se auzea huruiala pietrelor de 
moară măcinând. 

Descălecă lângă cea mai joasă moară şi porni pe cărarea dintre clă- 
diri, cu ochii pe stăvilarele de deasupra cascadelor, care controlau can- 
titatea de apă ce se vărsa prin ele. Stăvilarele erau ridicate, însă câte o 
baltă adâncă de apă se afla încă sub fiecare dintre cele trei roţi care se 
mişcau încet. 

Se opri la jumătatea dealului, îşi înfipse picioarele pe marginea dâm- 
bului moale şi acoperit de iarbă, îşi încrucişă braţele şi îşi lăsă bărbia 
în piept, în timp ce se gândea la o modalitate de a cuceri Aroughs-ul. Era 

sigur că exista un şiretlic sau o strategie care să îi îngăduie să deschidă 
oraşul aşa cum ar fi despicat un pepene copt, dar soluția îi scăpa. 

Se gândi până obosi, apoi îşi lăsă mintea purtată de scârțâitul osiilor 
ce se învârteau şi de clipocitul apei ce cădea. 

Oricât de liniştitoare ar fi fost aceste sunete, un ghimpe de îngrijo- 
rare nu îi dădea pace, căci locul îi amintea de moara lui Dempton din 
Therinsford, unde se dusese să lucreze în ziua în care cei doi Ra’zac îi ar- 
seseră casa din temelii şi îi torturaseră tatăl, rănindu-l de moarte. 

Roran încercă să ignore amintirea, dar aceasta îl bântui, răscolindu-i 
măruntaiele. 

„Dacă aş mai fi aşteptat măcar câteva ore înainte să plec, l-aş fi putut 
salva. Apoi, partea mai pragmatică din el replică: Da, iar cei doi Ra'zac 
m-ar fi ucis înainte să apuc să ridic mâna. Fără Eragon care să mă apere 
aş fi fost la fel de neajutorat ca un copil de țâță.“ 

Cu paşi uşori, Baldor veni lângă el, la marginea canalului. 

— Ceilalţi se întreabă dacă te-ai hotărât asupra unui plan de luptă, 
zise el. 

— Am nişte idei, dar nu am încă un plan. Tu ce spui? 

Baldor îşi încrucişă şi el braţele. 

— Am putea aştepta ca Nasuada să ni-i trimită pe Eragon şi pe Saphira 
în ajutor. 

— Ptiu! 

O vreme, se uitară la mişcarea neîncetată a apei de dedesubt. Apoi 
Baldor zise: 

— Ce-ar fi dacă le-ai cere pur şi simplu să se predea? Poate că se vor 
înspăimânta atât de tare la auzul numelui tău, încât vor deschide porţile, 
îţi vor cădea la picioare şi vor implora îndurare. 

Roran chicoti uşor. 

— Mă îndoiesc că mi s-a dus buhul până în Aroughs. Totuşi... Îşi trecu 
degetele prin barbă. Poate că nu ar fi rău să încerc, măcar să-i punem un 
pic pe Jar. 

— Chiar dacă reuşim să pătrundem în oraş, oare putem să îl ocupăm 
cu atât de puţini oameni? 

— Poate că da, poate că nu... 

Urmă o pauză, apoi Baldor rupse tăcerea: 

— Cât de departe am ajuns... 

— Da. 

Din nou, singurul sunet care se auzea fu cel al apei şi al roţilor ce se 
învârteau. Într-un sfârşit, Baldor spuse: 

— Probabil că aici nu sunt inundaţii mari la topirea zăpezii. Altfel, ro- 
tile ar fi pe jumătate scufundate în apă la venirea primăverii. 

Roran clătină din cap. 

— Nu contează cât de mult ninge sau plouă pe meleagurile astea. Stăvi- 
larele pot fi folosite ca să limiteze cantitatea de apă care trece peste roți, 
astfel încât să nu se învârtă prea repede. 

— Ce se întâmplă însă când apa creşte până la marginea stăvilarelor? 

— Dacă totul merge bine, moara termină de măcinat pentru ziua aceea 
până să se întâmple aşa ceva, dar chiar şi-aşa, decuplezi roțile dinţate, ri- 
dici stăvilarele şi... Roran se opri, o serie de imagini îi trecură iute prin 
faţa ochilor, iar el îşi simţi trupul scăldat de un val de căldură, ca şi cum 
ar fi băut un urcior de mied dintr-o singură înghiţitură. 

„Aş putea, oare? se gândi el, febril. Oare ar merge sau... Nu contează, 
trebuie să încercăm. Ce altceva putem face?“ 

Se duse până în mijlocul bermei barajului care bloca heleşteul din cen- 
tru şi apucă spiţele ce ieşeau din roata mare de lemn folosită la ridicarea 
şi coborârea stăvilarului. Roata era înțepenită şi greu de mutat, chiar dacă 
îşi sprijini umărul de ea şi se opinti din toate puterile. 

— Ajută-mă, îi zise el lui Baldor, care rămăsese pe țărm, privindu-l cu 
interes şi nedumerire. Baldor îşi croi drum cu grijă până în locul în care 
stătea Roran. Împreună, izbutiră să închidă stăvilarul. Apoi, refuzând să 
răspundă la vreo întrebare, Roran insistă să facă acelaşi lucru şi cu cele- 
lalte două. 

Când toate trei stăvilarele fură închise bine, Roran se duse până la 
Carn, Brigman şi ceilalți şi le făcu semn să descalece şi să se adune în ju- 
rul lui. Bătu darabana în ciocan în timp ce-i aştepta, simțindu-se deodată 
inexplicabil de nerăbdător. 

— Ce-i? întrebă Brigman, când ajunseră lângă el. 

Roran îi privi pe toți în ochi, ca să se asigure că sunt atenţi, apoi spuse: 

— Uite ce-o să facem... Şi le vorbi, repede şi intens, o jumătate de oră în- 
cheiată, explicându-le tot ce îi trecuse prin cap într-o singură clipă de reve- 
laţie. Pe când vorbea, Mandel începu să rânjească şi, cu toate că rămaseră 

puţin mai serioşi, Baldor, Delwin şi Hamund părură şi ei încântați de na- 
tura cutezătoare a strategiei pe care o plănuise. 

Răspunsul lor îl unse la suflet pe Roran. Făcuse mult ca să le câştige 
încrederea şi era bucuros să ştie că încă se putea bizui pe sprijinul lor. Sin- 
gura lui teamă era ca nu cumva să-i dezamăgească; dintre toate sorțile pe 
care şi le putea închipui, numai pierderea Katrinei i se părea mai rea. 

Carn, în schimb, nu păru la fel de convins. Roran se așteptase la 
asta, însă îndoiala magicianului nu era nimic pe lângă scepticismul lui 
Brigman. 

— Nu eşti în toate mințile! exclamă acesta, când Roran isprăvi. N-o 
să-ți iasă nici într-o mie de ani! 

— Retrage-ţi cuvintele! izbucni Mandel, sărind înainte cu pumnii în- 
cleştaţi. Roran a câştigat mai multe bătălii decât ai purtat tu vreodată şi 
a făcut asta fără toţi războinicii pe care i-ai avut tu în subordine! 

Brigman se strâmbă, ridicându-şi buza de sus ca un şarpe. 

— Javră mică ce eşti! Te învăţ eu ce-i ăla respect, de n-o s-o uiţi 
niciodată. 

Roran îl împinse înapoi pe Mandel, înainte ca tânărul să apuce a-l 
ataca pe Brigman. 

— Hei! mârâi Roran. Vezi cum te porţi! 

Cu o expresie ursuză, Mandel nu se mai împotrivi, dar continuă să se 
uite urât la Brigman, care îi rânji dispreţuitor. 

— Este un plan neobişnuit, într-adevăr, însă planurile tale neobişnuite 
ne-au prins bine în trecut, zise Delwin. 

Ceilalţi oameni din Carvahall încuviinţară. 

Carn dădu din cap şi spuse: 

— Poate că va merge, poate că nu. Nu ştiu. În orice caz, sigur îi va lua 
prin surprindere pe duşmani şi trebuie să recunosc că sunt curios să văd 
ce-o să se întâmple. Nu s-a mai pomenit nimic de genul ăsta vreodată. 

Roran zâmbi uşor. Adresându-i-se lui Brigman, zise: 

— Dacă aş continua ca până acum, ei bine, atunci chiar că nu aş fi 
în toate minţile. Avem două zile şi jumătate la dispoziţie ca să cucerim 
Aroughs-ul. Metodele obişnuite nu sunt suficient de bune, aşa că va tre- 
bui să riscăm ceva extraordinar. 

— Se prea poate, bombăni Brigman, dar asta-i o aventură ridicolă, care 
va costa viețile multor oameni de nădejde, şi asta doar ca să îţi demon- 
strezi tu aşa-zisa isteţime. 

Cu zâmbetul lățindu-i-se pe chip, Roran se apropie de Brigman până 
ce ajunse la o palmă de acesta. 

— Nu trebuie să fii de acord cu mine, Brigman; trebuie doar să faci 
ce ţi se spune. Deci... îmi vei asculta ordinele sau nu? 

Aerul dintre ei se încinse de la căldura răsuflărilor şi de la arşiţa de- 
gajată de pielea lor. Brigman scrâşni din dinţi şi răsuci sulița şi mai abi- 
tir decât înainte, însă apoi privirea îi şovăi şi el se trase îndărăt. 

— Naiba să te ia, făcu el. O să fac pe cățelul tău pentru o vreme, 
Stronghammer, însă o să vină şi vremea socotelii, şi-atunci va trebui să 
răspunzi pentru deciziile tale. Numai aşteaptă, şi-ai să vezi. 

„Dacă vom cucerim Aroughs-ul, nici că-mi pasă“, se gândi Roran. 

— Pe cai! strigă el. Avem multă treabă de făcut şi puţin timp la dispo- 
ziție! Grăbiți-vă! 


Dras-Leona 


Soarele urca pe cer, la fel ca Saphira, când Eragon observă Helgrind-ul, 
la marginea orizontului din miazănoapte. 

Simţi un val de ură când zări pintenul de stâncă îndepărtat, care se 
înălța din peisajul înconjurător asemenea unui dinte zimţat. Avea atât de 
multe amintiri neplăcute asociate cu Helgrind-ul, încât îşi dorea să îl poată 
nimici şi să-i poată vedea năruindu-se turlele cenușii, golaşe. Saphira era 
mai indiferentă la turnul întunecat de piatră, însă îşi dădea seama că nici 
ei nu-i plăcea să se apropie de el. 

Până se lăsă seara, Helgrind-ul era deja în urma lor, în timp ce 
Dras-Leona se întindea în faţă, lângă Lacul Leona, unde zeci de corăbii 
şi de bărci se legănau ancorate. Oraşul jos şi întins era tot atât de dens şi 
de neprimitor cum şi-l amintea Eragon, cu străzile sale înguste şi strâmbe, 
cu cocioabele mizerabile îngrămădite lângă zidul galben de noroi ce îm- 
prejmuia centrul oraşului, lăsând în spate silueta semeaţă a imensei ca- 
tedrale din Dras-Leona, neagră şi ţepoasă, unde preoţii din Helgrind îşi 
oficiau ritualurile înspăimântătoare. 

Un şuvoi de refugiaţi se revărsa pe drumul dinspre miazănoapte — 
oameni care părăseau oraşul ce era pe cale să fie asediat, îndreptându-se 
către Teirm sau Urû’ baen, acolo unde aveau să îşi găsească un adăpost 
temporar în faţa înaintării implacabile a vardenilor. 

Eragon găsea Dras-Leona la fel de detestabil şi de rău ca atunci când 
îl vizitase prima oară, trezind în el o dorință de distrugere pe care nu o 
mai simţise nici în Feinster, nici în Belatona. Aici voia să treacă totul 
prin foc şi sabie; să izbească în plin, cu toată forţa cumplită şi nefirească 


140 CHRISTOPHER PAOLINI 


pe care o avea la dispoziţie; să se lase în voia fiecărui imbold sălbatic şi să 
nu lase în urmă decât o groapă plină cu cenuşă fumegândă, îmbibată de 
sânge. Pentru sărmanii, schilozii şi robii din Dras-Leona simţea o oare- 
care milă. Însă era complet convins de putreziciunea oraşului şi credea că 
cel mai bun lucru ar fi fost să îl şteargă de pe faţa pământului şi să îl reclă- 
dească fără urma de perversitate cu care îl infectase religia Helgrind-ului. 

În timp ce îşi imagina cum ar culca la pământ catedrala cu ajutorul 
Saphirei, i se năzări să se întrebe dacă religia pe care o practicau preoții 
ce se automutilau avea vreun nume. Studiul limbii străvechi îl făcuse să 
aprecieze importanța numelor — numele însemnau putere, numele însem- 
nau înțelegere — şi, până nu afla numele religiei, nu putea să îi cuprindă 
pe deplin adevărata natură. 

În lumina palidă, vardenii se stabiliră pe nişte câmpuri cultivate din 
sud-estul Dras-Leonei, acolo unde terenul se înălța într-un podiş uşor, 
care avea să le asigure un minimum de protecţie, dacă duşmanul le-ar 
fi luat cu asalt poziţia. Oamenii erau istoviţi de pe drum, însă Nasuada îi 
puse la treabă, silindu-i să fortifice tabăra şi să monteze puternicele ma- 
şinării de război pe care le aduseseră cu ei tocmai din Surda. 

Eragon se puse pe treabă, foarte motivat. Mai întâi, se alătură unei 
echipe de oameni care netezeau câmpurile de grâu şi de orz, folosind 
scânduri de care erau prinse laţuri lungi de funie. Ar fi fost mai rapid să 
cosească grânele, fie cu fierul, fie cu magia, însă miriştea care ar fi rămas 
în urmă ar fi fost prea primejdioasă şi incomod de străbătut, cu atât mai 
puţin de dormit pe ea. Pe când aşa, tulpinile bătătorite formau o suprafață 
moale şi elastică, la fel de bună ca o saltea şi de departe mult mai bună de- 
cât pământul gol cu care erau obişnuiţi. 

Eragon trudi alături de ceilalți oameni vreme de-o oră, izbutind să facă 
suficient loc pentru corturile vardenilor. 

Apoi ajută la construirea unui turn de asediu. Puterea lui, mult peste 
cea obişnuită, îi permitea să mute din loc bârne ce altminteri nu ar fi putut 
fi clintite decât de câţiva războinici vânjoşi, astfel încât reuşi să grăbească 
procesul. Câţiva dintre piticii care rămăseseră cu vardenii supravegheau 
ridicarea turnului, căci mecanismele erau ticluite de ei. 

Saphira îi ajută şi ea. Cu dinţii şi cu ghearele săpă tranşee adânci în ţă- 
rână, adunând apoi în diguri pământul scos şi ducând la capăt, în câteva 
minute, mai mult decât ar fi reuşit o sută de oameni într-o zi întreagă. Cu 

focul din pântec şi cu lovituri puternice de coadă dobori copaci, garduri, 
ziduri, case şi orice altceva din preajma vardenilor de care duşmanii lor 
s-ar fi putut folosi drept acoperire. În sfârşit, era o întruchipare atât de 
înfricoşătoare a devastării, că ar fi putut să bage spaima până şi în cel 
mai curajos suflet. 

Era târziu în noapte când vardenii isprăviră în sfârşit pregătirile şi 
Nasuada trimise oamenii, piticii şi urgalii la culcare. 

Retrăgându-se în cortul său, Eragon medită până i se limpezi min- 
tea, după cum se obişnuise deja. În loc să-şi mai exerseze scrisul, îşi pe- 
trecu următoarele ore trecând în revistă vrăjile de care ar fi putut avea 
nevoie a doua zi, precum şi inventând unele noi, ca să răspundă provocă- 
rilor specifice pe care le prezenta Dras-Leona. 

Când se simţi gata de bătălia ce avea să urmeze, se lăsă în voia visu- 
rilor cu ochii deschişi, mai variate şi mai energice decât de obicei, căci în 
ciuda meditaţiei sale, gândul luptei ce se apropia îi învolbura sângele şi 
nu-l lăsa să se relaxeze. Ca întotdeauna, cel mai greu îi venea să îndure aş- 
teptarea şi nesiguranța şi îşi dorea să se fi aflat deja toiul bătăliei, unde nu 
ar mai fi avut timp să îşi facă griji despre ce s-ar putea întâmpla. 

Saphira era la fel de agitată. Surprinse frânturi din visele ei, în care 
ea mușşca şi sfâşia, iar el îşi dădu seama că ea aştepta cu nerăbdare plăce- 
rea sălbatică a bătăliei. Starea ei îl influenţă până la un punct, însă nu su- 
ficient de mult ca să îl facă să îşi uite complet neliniştea. 

Dimineaţa sosi, mult prea curând, şi vardenii se adunară în faţa maha- 
lalelor abandonate ale oraşului Dras-Leona. Armata oferea o privelişte 
impresionantă, însă admiraţia lui Eragon se mai potoli când observă să- 
biile crestate, coifurile ciobite şi scuturile ponosite ale războinicilor, cât 
şi peticelile stângace din tunicile lor căptuşite şi din hainele lor de zale. 
Dacă izbuteau să cucerească Dras-Leona, urmau să schimbe o parte din 
echipament — aşa cum făcuseră în Belatona şi, înainte de asta, în Feinster —, 
însă oamenii rămâneau de neînlocuit. 

„Cu cât pierdem mai mult timp, cu atât mai uşor îi va veni lui Galbatorix 
să ne învingă când ajungem în Uri'baen“, îi zise el Saphirei. 

„Înseamnă că nu trebuie să mai zăbovim“, replică ea. 

Eragon stătea călare pe ea, lângă Nasuada, care purta armură com- 
pletă şi încălecase pe armăsarul ei negru şi nărăvaş, Vifor. În jurul lor erau 

adunați cei doisprezece străjeri elfi, cât şi doisprezece Şoimi ai Nopţii, 
garda Nasuadei, care fusese dublată pe perioada luptei. Elfii mergeau pe 
jos, deoarece refuzau să încalece alţi armăsari decât cei pe care îi creş- 
teau şi îi antrenau chiar ei, în vreme ce Şoimii Nopţii erau toţi călare, in- 
clusiv urgalii. La şase yarzi în dreapta se afla Regele Orrin, împreună cu 
o escortă de războinici aleşi pe sprânceană, purtând cu toţii câte o pană 
colorată în vârful coifului. Narheim, comandantul piticilor, şi Garzhvog 
îşi conduceau fiecare trupa sa. 

După ce-şi făcură semn cu o înclinare a capului, Nasuada şi Regele 
Orrin dădură pinteni cailor şi se îndepărtară de armata vardenilor, îndrep- 
tându-se către oraş. Cu mâna stângă, Eragon se ţinea de ghimpele de pe 
grumazul Saphirei, pe când aceasta se luă după ei. 

Nasuada şi Regele Orrin se opriră înainte să pătrundă printre clădi- 
rile dărăpănate. La semnalul lor, doi mesageri — unul purtând stindardul 
vardenilor, celălalt flamura Surdei — porniră pe strada îngustă ce trecea 
prin hăţişul de cocioabe de la poarta sudică a Dras-Leonei. 

Eragon se încruntă, uitându-se la cei doi mesageri care înaintau. Ora- 
şul părea nefiresc de pustiu şi de liniştit. Nu se vedea nimeni nicăieri în 
Dras-Leona, nici măcar pe meterezele zidului galben şi gros, pe care ar 
fi trebuit să se afle sute de soldaţi de-ai lui Galbatorix. 

„Este un miros greu în aer“, zise Saphira şi mârâi încet, atrăgându-i 
atenția Nasuadei. 

Ajuns la baza zidului, mesagerul vardenilor strigă cu un glas pe care 
îl putură auzi şi Eragon, şi Saphira: 

— Atenţiune! În numele Domniței Nasuada a vardenilor şi al Regelui 
Orrin din Surda, cât şi al tuturor neamurilor libere din Alagaăsia, cerem 
să vă deschideţi porţile ca să îi transmitem un mesaj extrem de important 
seniorului şi stăpânului vostru, Marcus Tâbor. Un mesaj ce i-ar putea fi 
de mare folos, atât lui, cât şi fiecărui bărbat, fiecărei femei şi fiecărui co- 
pil din Dras-Leona. 

Din spatele zidului, un bărbat care nu putea fi văzut răspunse: 

— Porţile acestea nu se vor deschide. Spuneţi-vă mesajul de-acolo, 
de unde sunteţi. 

— Vorbeşti în numele Seniorului Tâbor? 

— Da. 

— Atunci te însărcinăm să îi transmiţi că discuţiile diplomatice sunt 
purtate mai bine între patru ochi decât în câmp deschis, unde te poate 
auzi oricine. 

— Nu primesc ordine de la tine, slugo! Spune ce-ai de spus, şi încă re- 
pejor, până nu îmi pierd răbdarea şi nu te încarc cu săgeți. 

Eragon rămase impresionat; mesagerul nu părea enervat sau înfrico- 
şat de ameninţare, ci continuă fără şovăire: 

— Cum doreşti. Stăpânii noştri le oferă pace şi prietenie Seniorului 
Tábor şi tuturor oamenilor din Dras-Leona. Nu avem nimic de împărțit 
cu voi, ci numai cu Galbatorix, şi nu ne-am lupta cu voi dacă am avea 
de ales. Oare nu avem o cauză comună? Mulţi dintre noi am trăit cândva 
în Imperiu şi nu am plecat decât atunci când domnia nemiloasă a lui 
Galbatorix ne-a izgonit de pe meleagurile noastre. Suntem neam din nea- 
mul vostru, cu sângele şi cu spiritul. Alăturaţi-vă nouă şi poate că vom re- 
uşi să ne eliberăm de uzurpatorul care şade acum în Uri'baen. Dacă ne 
acceptaţi oferta, stăpânii noştri le garantează siguranţa Seniorului Tábor 
şi familiei sale, cât şi tuturor celor care sunt acum în slujba Imperiului, 
deşi nu li se va îngădui să îşi menţină poziţia, dacă au depus jurăminte ce 
nu pot fi încălcate. lar dacă jurămintele vă împiedică să ne ajutaţi, atunci 
măcar nu ne staţi în cale. Ridicaţi porţile şi lăsaţi armele jos, şi vă făgă- 
duim că nu veţi păţi nimic. Însă de încercaţi să opuneţi rezistenţă, o să vă 
împrăştiem ca pe pleavă, căci nimeni nu poate ţine piept puternicei noas- 
tre armate, nici lui Eragon Biruitorul-Umbrei şi nici dragonului Saphira. 

La auzul numelui ei, Saphira îşi înălță capul şi slobozi un răget 
înfricoşător. 

Deasupra porţii, Eragon văzu o siluetă înaltă, înveşmântată în man- 
tie, ce urcă pe metereze şi se opri între două creneluri, uitându-se dincolo 
de mesageri, la Saphira. 

Eragon îşi miji ochii, dar nu putu distinge chipul bărbatului. Alți pa- 
tru oameni în robe negre i se alăturară acestuia şi, după siluetele mutilate, 
Eragon îi recunoscu drept preoţi din Helgrind: unul era ciung, doi erau 
şchiopi, iar ultimului dintre ei îi lipseau un braţ și ambele picioare, şi era 
purtat de camarazii săi pe o lectică micuță, căptușită. 

Omul cu mantie îşi dădu capul pe spate şi scoase un hohot de râs ce 
căzu şi bubui cu o forță răsunătoare. Sub el, mesagerii se străduiau să îşi 

țină caii în frâu, căci aceştia se ridicaseră în două picioare, încercând să 
o ia la fugă. 

Eragon simţi cum i se pune un nod în stomac şi apucă mânerul sa- 
biei Brisingr, gata să o scoată într-o clipă. 

— Nimeni nu poate ține piept puterii voastre? făcu omul, cu glasul 
răsfrângându-i-se în clădirile din jur. Aveţi o părere mult prea bună des- 
pre voi, cred. 

Şi, cu un răcnet înfiorător, trupul roşu scânteietor al lui Thorn sări de 
pe străzile de dedesubt pe acoperişul unei case, sfărâmând cu pintenii săi 
țiglele de lemn. Dragonul îşi întinse aripile imense, cu gheare la capete, 
îşi deschise botul purpuriu şi scăldă cerul cu un val de flăcări pulsânde. 

Cu un glas batjocoritor, Murtagh — căci el era, îşi dădu seama Eragon — 
adăugă: 

— N-aveţi decât să vă năpustiţi asupra zidurilor cât pofiiţi; nu veţi cu- 
ceri niciodată Dras-Leona, nu atâta vreme cât eu şi Thorn suntem aici 
ca să o apărăm. Trimiteţi-vă cei mai destoinici războinici şi magicieni să 
se lupte cu noi şi vor muri, până la ultimul. V-o promit. Nu este nici un 
bărbat printre voi care să ne învingă. Nici măcar tu... frate. Fugi înapoi 
în ascunzătoare, înainte să fie prea târziu, şi roagă-te ca Galbatorix să nu 
iasă chiar el să se ocupe de tine. Pentru că atunci moartea şi amărăciu- 
nea vor fi singura ta răsplată. 


O aruncătură de oase! 


— Domnule, domnule! Se deschide poarta! 

Roran ridică ochii de pe harta pe care o studia, când una dintre santi- 
nele năvăli în cort, roşie la faţă şi gâfâind. 

— Care poartă? întrebă Roran; un calm de moarte pusese stăpânire pe 
el. Fii mai clar. Puse de-o parte băţul pe care îl folosise ca să măsoare 
distanţele. 

— Cea mai apropiată de noi, domnule... cea dinspre drum, nu dinspre 
canal. 

Scoţându-şi ciocanul de la cingătoare, Roran părăsi cortul şi traversă 
în fugă tabăra, către capătul sudic al acesteia. Ajuns acolo, îşi îndreptă pri- 
virea către Aroughs. Spre disperarea sa, văzu câteva sute de călăreţi revăr- 
sându-se din oraş, cu flamurile lor viu colorate fluturând în vânt, în timp 
ce se adunau într-o formaţie mare, în faţa gurii negre a porţii deschise. 

„Ne vor face bucățele“, gândi Roran, deznădăjduit. Doar vreo sută 
cincizeci dintre oamenii săi mai rămăseseră în tabără, şi mulți erau răniți 
sau incapabili să lupte. Toţi ceilalți erau la morile pe care le inspectase 
în ziua anterioară sau la mina de ardezie aflată mai în jos, pe coastă, sau 
pe malurile canalului cel mai îndepărtat dinspre vest, căutând bărcile de 
care aveau nevoie dacă planul său izbutea. Nici unul dintre războinici nu 
putea fi rechemat la timp ca să-i ţină pe călăreţi la distanţă. 

Când trimisese oamenii în misiune, Roran fusese conştient că lăsa ta- 
băra vulnerabilă în faţa unui contraatac. Sperase totuşi că locuitorii vor fi 
mult prea intimidaţi de ultimele atacuri asupra zidurilor pentru a încerca 


! Referire la jocul de arşice, un fel de zaruri confecţionate din os (n. tr.) 

ceva atât de îndrăzneţ şi că războinicii pe care îi păstrase lângă el vor fi 
de-ajuns pentru a convinge, pe oricine i-ar fi observat de la distanţă, că 
grosul armatei sale se afla încă printre corturi. 

Părea că prima dintre aceste presupuneri se dovedise a fi total greşită. 
Nu era pe deplin sigur că apărătorii îi descoperiseră şiretlicul, dar se 
gândi că asta era foarte probabil, ţinând cont de numărul destul de mic 
de călăreţi ce se adunau în fața oraşului. Dacă soldaţii sau comandanții 
acestora ar fi fost pregătiţi să înfrunte întreaga forță a companiei sale, 
Roran s-ar fi aşteptat să vadă de două ori mai multe trupe. Şi într-un caz, şi 
în celălalt, tot trebuia să găsească o cale de a le opri atacul şi de a-şi salva 
oamenii de la măcel. 

Baldor, Carn şi Brigman veniră în fugă, cu armele în mână. În timp 
ce Carn îşi puse în grabă o cămaşă de zale, Baldor zise: 

— Ce facem? 

— Nu putem face nimic, spuse Brigman. Ai osândit întreaga expediţie 
cu nesocotinţa ta, Stronghammer. Trebuie să fugim acum, înainte ca bles- 
temaţii ăia de călăreți să năvălească peste noi. 

Roran scuipă pe jos. 

— Să ne retragem? Nu ne vom retrage. Oamenii nu pot scăpa mergând 
pe jos şi, chiar dacă ar putea, nu-i voi părăsi pe cei răniţi. 

— Nu pricepi? Am pierdut aici. Dacă rămânem, vom fi ucişi sau, mai 
rău, vom fi luaţi prizonieri! 

— Las-o baltă, Brigman! N-am de gând să întorc spatele şi să fug! 

— De ce nu? Ca să nu trebuiască să recunoşti că ai eşuat? Pentru că 
speri să-ţi mai salvezi ceva din onoare într-o ultimă bătălie fără noimă? 
Asta este? Nu înţelegi că le vei face şi mai mult rău vardenilor? 

La marginea orașului, călăreţii îşi ridicară săbiile şi suliţele deasupra 
capetelor şi, cu un cor de răcnete şi chiote ce se puteau auzi în ciuda dis- 
tanței, îşi înfipseră pintenii în armăsarii lor şi începură să tropotească 
de-a lungul câmpiei povârnite, către tabăra vardenilor. 

Brigman îşi reluă tirada: 

— N-o să te las să ne iroseşti vieţile doar ca să-ţi menajezi tu mândria. 
Rămâi, dacă trebuie, însă... 

— Linişte! mugi Roran. Ţine-ţi botul închis sau ţi-l închid eu! Baldor, 
stai cu ochii pe el. Dacă face ceva ce nu-ţi place, fă-l să-ți simtă vârful 
sabiei. 

Brigman se învineți de furie, dar îşi ținu gura când Baldor îşi ridică 
sabia şi o aținti către pieptul lui. 

Roran socoti că îi mai rămâneau poate cinci minute ca să hotărască 
ce urmau să facă. Cinci minute de care atârnau atât de multe lucruri. 

Încercă să-şi închipuie cum ar putea să omoare sau să schilodească 
suficient de mulţi călăreţi ca să îi respingă, dar elimină aproape imediat 
această posibilitate. Nu era nici un loc în care să mâne cavaleria ce dă- 
dea năvală, în aşa fel încât oamenii săi să fie în avantaj. Terenul era prea 
neted, prea liber pentru a face orice astfel de manevre. 

„Nu putem învinge dacă luptăm, aşa că... ce-ar fi dacă i-am speria? 
Dar cum? Foc? Focul s-ar putea dovedi tot atât de fatal pentru prieten ca 
şi pentru duşman. În plus, iarba umedă doar ar mocni. Fum? Nu, nu ajută 
cu nimic.“ 

Aruncă o privire către Carn. 

— Poţi face să apară o imagine a Saphirei şi să o faci să ragă şi să scoată 
foc, de parcă ar fi cu-adevărat aici? 

Obrajii uscați ai magicianului păliră. Dădu din cap, cu o expresie 
înfricoşată. 

— Poate. Nu ştiu, nu am mai încercat niciodată până acum. Ar trebui 
să creez o imagine a ei din memorie. S-ar putea nici să nu arate ca o făp- 
tură vie. Făcu semn din cap către şirul de călăreţi în galop. Vor şti că ceva 
nu este în regulă. 

Roran îşi înfipse unghiile în palmă. Abia dacă le mai rămâneau pa- 
tru minute. 

— Ar merita o încercare, murmură el. Trebuie doar să le distragem aten- 
ţia, să-i derutăm... 

Aruncă o privire către cer, sperând să vadă o perdea de ploaie mătu- 
rând câmpul, însă, vai, tot ce se putea vedea era o pereche de nori subțiaţi 
purtaţi de vânt, sus, în văzduh. „Tulburare, incertitudine, îndoială... De 
ce se tem oamenii? De necunoscut, de lucrurile pe care nu le înţeleg, iată 
de ce se tem.“ 

Într-o clipă, Roran trecu în revistă vreo şase idei despre cum să le zdrun- 
cine încrederea duşmanilor, una mai fantastică decât cealaltă, până când îi 
veni în minte o idee atât de simplă şi de îndrăzneață, încât părea perfectă. 
În plus, spre deosebire de celelalte idei, aceasta îi măgulea eul, căci nu 
presupunea decât participarea unei singure alte persoane: Carn. 

— Porunciţi-le oamenilor să se ascundă în corturile lor! strigă el, înce- 
pând deja să se mişte. Şi spuneţi-le să tacă; nu vreau să aud nici măcar un 
pluit de la ei, decât dacă suntem atacați! 

Ducându-se la cel mai apropiat cort, care era gol, Roran îşi vâri cio- 
canul la loc în cingătoare şi înşfăcă o pătură murdară de lână din unul 
dintre mormanele de aşternuturi de pe jos. Apoi alergă către o vatră şi pes- 
cui din ea o bucată lată de buştean, ca un ciot, pe care războinicii îl folosi- 
seră drept scăunel. 

Cu buşteanul sub un braţ şi cu pătura aruncată peste celălalt umăr, 
Roran părăsi în grabă tabăra, alergând către un mic dâmb aflat cam la o 
sută de picioare în faţa corturilor. 

— Să-mi facă cineva rost de o pereche de arşice! şi de un corn cu mied! 
ceru el. Şi aduceţi-mi masa pe care sunt hărțile mele. Imediat, fir-ar să fie, 
imediat! 

În spatele său, auzi zarvă de paşi şi zăngănit de echipament, în timp 
ce oamenii se grăbeau să se ascundă în corturile lor. Câteva secunde mai 
târziu, o linişte stranie se aşternu peste tabără, cu excepţia zgomotului fă- 
cut de oamenii care adunau obiectele pe care le ceruse el. 

Roran nu pierdu timp ca să privească în spate. În vârful dâmbului, el 
aşeză buşteanul cu partea mai lată în jos şi îl clătină de câteva ori înainte şi 
înapoi, ca să se asigure că nu se va mişca sub el. Când fu satisfăcut de stabili- 
tatea acestuia, se aşeză pe el şi privi către povârniş, la călăreţii care şarjau. 

Mai erau trei minute sau mai puţin până ce vor ajunge. Prin lemnul 
de sub el, putea simţi duduitul copitelor cailor — o senzaţie ce devenea 
mai intensă cu fiecare clipă. 

— Unde sunt arşicele şi miedul? strigă el, fără a-şi lua ochii de la 
cavalerie. 

Îşi netezi barba cu o mişcare rapidă a mâinii şi îşi trase manşetele tu- 
nicii. Frica îl făcea să-şi dorească să fi purtat haina de zale, însă partea 
mai realistă şi mult mai vicleană a minţii sale îi spunea că faptul de a sta 
aici fără nici o armură, de parcă ar fi fost total în largul lui, le va provoca 
o şi mai mare teamă duşmanilor. Aceeaşi parte a minţii sale îl mai con- 
vinsese şi să îşi lase ciocanul vârât la cingătoare, astfel încât să pară că 
se simţea în siguranţă în prezenţa soldaţilor. 


! Arşic, arşice — os al articulației genunchiului, la picioarele (de dinapoi ale) mieilor şi 
caprelor (n. tr.) 

— Cer iertare, spuse Carn cu sufletul la gură, în timp ce urca în fugă 
către Roran, împreună cu un bărbat ce ducea mica masă pliantă din cortul 
său. Aceştia aşezară masa în faţa lui şi întinseră pătura deasupra, după 
care Carn îi înmână lui Roran un corn pe jumătate plin cu mied şi o cană 
din piele, conţinând cele cinci arşice obişnuite. 

— Haide, ştergeţi-o de-aici, spuse el. Carn se întoarse să plece, însă 
Roran îl prinse de braţ. Poţi face aerul să sclipească în jurul meu, cum 
sclipeşte deasupra unui foc într-o zi rece de iarnă? 

Carn miji ochii. 

— Se poate, dar la ce bun... 

— Pur şi simplu fă-o, dacă poţi. Acum pleacă, ascunde-te! 

În timp ce magicianul cel deşirat se întoarse în fugă în tabără, Roran 
scutură arşicele în cană, apoi le azvârli pe masă şi începu să joace de 
unul singur, aruncând oasele în aer — mai întâi unul, apoi două, apoi trei, 
şi aşa mai departe — şi prinzându-le pe dosul palmei. Tatăl său, Garrow, 
se amuza deseori în acest fel, în timp ce îşi fuma pipa, aşezat într-un 
scaun vechi şi şubred, în tinda casei lor, în lungile seri de vară din Valea 
Palancar. Din când în când, Roran jucase cu el şi de obicei pierduse, însă 
de cele mai multe ori Garrow preferase să se ia la întrecere cu sine însuşi. 

Deşi inima îi bubuia puternic şi repede, iar palmele îi luceau de tran- 
spiraţie, Roran încerca să-şi păstreze o înfăţişare calmă. Dacă voia ca 
gambitul! său să aibă fie şi cea mai mică şansă de reuşită, trebuia să se 
poarte cu un aer de încredere absolută, indiferent care erau adevăratele 
sale emoţii. 

Îşi ţinu privirea concentrată pe arşice şi refuză să ridice ochii, deşi că- 
lăreții se apropiau din ce în ce mai mult. Zgomotul animalelor ce galopau 
crescu, până ce fu sigur că vor trece peste el. 

„Ce mod ciudat de a muri“, gândi el, şi zâmbi cu tristeţe. Apoi se gândi 
la Katrina şi la copilul lor nenăscut şi îşi găsi alinare la ideea că neamul său 
nu se va stinge, chiar dacă el ar fi murit. Nu era soiul de nemurire pe care 
îl avea Eragon, însă era un fel de nemurire, şi asta ar fi trebuit să ajungă. 

În ultimul moment, când cavaleria se afla la doar câţiva yarzi de masă, 
cineva strigă: 


! Sacrificare a unui pion alb sau a altei piese la începutul unei partide de şah, pentru obţinerea 
unui avantaj în atac (n. tr.) 

— Ptrr! Ptrr, acolo! Țineți-vă caii în frâu. Țineți-vă caii în frâu am spus! 

Şi, cu un zăngănit de catarame şi scârțâit de piele, şirul de animale 
ce-şi muşcau zăbala se opri, fără nici o tragere de inimă. 

Și totuşi, Roran nu-şi ridică ochii. 

El sorbi din miedul înțepător, apoi aruncă din nou oasele şi prinse 
două dintre ele pe dosul palmei, unde acestea rămaseră, clătinându-se 
pe tendoanele sale. 

O aromă de pământ proaspăt întors trecu peste el, caldă şi mângâie- 
toare, împreună cu mirosul mult mai neplăcut al transpirației cailor. 

— Hei, bunul meu prieten! spuse acelaşi om care le ordonase soldați- 
lor să se oprească. Hei, măi! Cine eşti tu, de stai aici, în această splendidă 
dimineaţă, bând şi distrându-te cu un vesel joc de noroc, de parcă n-ai 
avea nici o grijă pe lume? Nu merităm curtoazia de a fi întâmpinați cu să- 
biile scoase? Cine eşti, măi? 

Încet, de parcă abia observase prezenţa soldaţilor şi ar fi considerat-o 
de mică însemnătate, Roran îşi ridică privirea de la masă pentru a se uita 
la un bărbat mărunţel, bărbos, purtând un coif împodobit cu pene, ce stă- 
tea în faţa sa, călare pe un enorm cal de bătălie, de culoare neagră, ce su- 
fla ca o pereche de foale. 

— Nu sunt bunul prieten al nimănui, şi cu siguranţă nu al vostru, zise 
Roran, nefăcând nici un efort să îşi ascundă neplăcerea de a fi fost abor- 
dat într-un mod atât de familiar. Cine eşti tu, aş putea întreba, ca să îmi în- 
trerupi jocul aşa de necuviincios? 

Penele lungi, dungate de pe coiful bărbatului săltau şi fâlfâiau, în timp 
ce acesta îl cerceta pe Roran, de parcă Roran ar fi fost o creatură nemai- 
întâlnită, peste care dăduse în timp ce se afla la vânătoare. 

— Tharos cel Ager este numele meu, sunt Căpitan al Gărzii. Aşa necu- 
viincios cum eşti, trebuie să îți spun că m-ar întrista nespus să omor un 
om atât de îndrăzneţ ca tine fără a-i şti numele. 

Ca pentru a-şi sublinia spusele, Tharos cobori sulița pe care o ținea 
până ce aceasta fu îndreptată spre Roran. 

Trei şiruri de călăreţi se adunaseră strâns în spatele lui Tharos. Printre 
ei, Roran observă un bărbat subţirel, cu nasul coroiat, având braţele — dez- 
golite până la umeri — şi faţa descărnate într-un fel pe care Roran ajunsese 
să îl asocieze cu magicienii vardenilor. Brusc, se trezi sperând că poate 

Carn reuşise să facă aerul să sclipească. Însă nu îndrăzni să-şi întoarcă 
privirea ca să se uite. 

— Stronghammer e numele meu, zise el. Dintr-o singură mişcare di- 
bace, adună arşicele, le aruncă spre cer şi prinse trei pe mâna sa. Roran 
Stronghammer, iar Eragon Biruitorul-Umbrei este vărul meu. Poate să fi 
auzit de el, dacă de mine nu ai auzit. 

Un freamăt de nelinişte se împrăştie prin şirul de călăreţi şi lui Roran 
i se păru că, preţ de o clipă, Tharos făcuse ochii mari. 

— O afirmaţie impresionantă, foarte, dar cum putem fi siguri de ade- 
vărul ei? Orice om poate spune că este altcineva, dacă lucrul acesta ser- 
veşte scopului său. 

Roran îşi scoase ciocanul şi îl izbi de masă, cu un „trosc!“ înăbuşit. 
Apoi, ignorându-i pe soldaţi, îşi reîncepu jocul. Scoase un sunet de leha- 
mite când două dintre oase căzură de pe mâna sa, făcându-l să piardă tura. 

— Ah, făcu Tharos, şi tuşi, dregându-şi glasul. Ai o faimă dintre cele 
mai strălucite, Stronghammer, deşi unii susţin că a fost exagerată peste 
măsură. Este adevărat, de exemplu, că tu, de unul singur, ai doborât trei 
sute de oameni în satul Deldarad, din Surda? 

— Nu am aflat niciodată cum se numea locul acela, dar dacă Deldarad 
era numele lui, atunci da, am ucis mulţi soldaţi acolo. Însă au fost doar o 
sută nouăzeci şi trei şi am fost bine păzit de propriii mei oameni în timp 
ce luptam. 

— Doar o sută nouăzeci şi trei? zise Tharos uimit. Eşti prea modest, 
Stronghammer. O asemenea ispravă poate face loc unui bărbat în multe 
cântece şi poveşti. 

Roran dădu din umeri şi ridică la gură cornul, prefăcându-se că în- 
ghite, căci nu-şi putea permite să aibă mintea înceţoşată de ameţitoarea li- 
coare a piticilor. 

— Lupt ca să câştig, nu ca să pierd... Îngăduie-mi să îţi ofer o băutură, 
ca de la un războinic la altul, spuse el şi întinse cornul către Tharos. 

Războinicul cel scund ezită şi privirea-i fugi, pentru o clipă, către 
magicianul din spatele său. Apoi îşi umezi buzele şi zise: 

— Poate că voi lua o gură. 

Descălecând de pe cal, Tharos înmână sulița sa unuia dintre soldaţi, îşi 
scoase mănuşile şi păşi către masă, unde acceptă precaut cornul întins de 

Roran. Tharos adulmecă miedul, apoi dădu pe gât o duşcă bună. Penele 
de pe coiful său fremătară, când acesta se strâmbă. 

— Nu este pe placul tău? întrebă Roran, amuzat. 

— Mărturisesc, aceste băuturi de la munte sunt prea aspre pentru limba 
mea, zise Tharos dându-i cornul înapoi lui Roran. Prefer mult mai mult 
vinurile de la noi; au buchet bogat şi plăcut la gust şi-i fac pe oameni să-şi 
piardă minţile mai puţin. 

— Ăsta-i dulce ca laptele de mamă, pentru mine, minţi Roran. Îl beau di- 
mineaţa, la prânz şi seara. 

Punându-şi din nou mănuşile, Tharos se apropie de calul său, se săltă 
în şa şi îşi luă înapoi sulița de la soldatul ce i-o ţinuse. Aruncă o altă pri- 
vire către magicianul cu nas coroiat din spatele său, al cărui ten, observă 
Roran, căpătase o nuanță cadaverică în scurtul răstimp de când Tharos pu- 
sese piciorul pe pământ. Probabil Tharos observase de asemenea meta- 
morfoza magicianului său, căci expresia feţei i se încordă. 

— Mulţumirile mele pentru ospitalitatea ta, Roran Stronghammer, 
spuse el, ridicându-şi vocea, astfel încât întreaga sa trupă să poată auzi. 
Poate voi avea curând cinstea de a te primi între zidurile Aroughs-ului. 
De va fi aşa, promit să îţi servesc cele mai bune vinuri din proprietatea fa- 
miliei mele şi poate, cu ajutorul lor, voi putea să te dezvăţ de un lapte atât 
de barbar cum este cel pe care îl ai acolo. Cred că te vei convinge că vinul 
nostru are multe calități. Îl lăsăm să se învechească în butoaie de stejar timp 
de luni întregi, şi uneori chiar ani. Ar fi păcat ca toată această osteneală să 
fie în zadar şi butoaiele să fie sparte, iar vinul să fie lăsat să curgă pe 
străzi, înroşindu-le cu sângele strugurilor noştri. 

— Ar fi o ruşine, fără îndoială, răspunse Roran, însă uneori nu poţi să 
nu verşi niţel vin când cureţi masa. 

Ținând cornul într-o parte, îl înclină şi vărsă puţinul mied rămas în 
iarba de dedesubt. 

Tharos rămase complet nemişcat pentru un moment — până şi penele 
de pe coiful său erau nemişcate —, apoi, cu un mormăit furios, îşi întoarse 
brusc calul şi strigă la oamenii săi: 

— În formaţie! În formaţie, am spus... Iaa! 

Şi, cu acest ultim chiot, dădu pinteni calului, depărtându-se de Roran, 
iar soldaţii săi îl urmară, zorindu-şi armăsarii la galop, în timp ce făceau 
cale întoarsă către Aroughs. 

Roran îşi păstră mina arogantă şi indiferentă până ce soldații fură des- 
tul de departe, apoi respiră adânc, încet, şi îşi sprijini coatele pe genunchi. 
Mâinile îi tremurau uşor. 

„A mers“, gândi el, uluit. 

Îi auzi pe oameni alergând către el dinspre tabără şi privi peste umăr, 
ca să-i vadă pe Baldor şi Carn apropiindu-se, însoțiți de cel puţin cinci- 
zeci dintre războinicii care se ascunseseră în corturi. 

— Ai reuşit! exclamă Baldor, când se apropiară. Ai reuşit! Nu-mi vine 
să cred! 

Râse şi îl bătu pe umăr pe Roran suficient de tare ca să-l lovească 
de masă. 

Ceilalţi îl înconjurară, râzând de asemenea şi slăvindu-l cu expresii ex- 
travagante, fălindu-se că sub conducerea lui vor pune stăpânire pe Aroughs 
fără nici măcar o singură pierdere şi ponegrind curajul şi caracterul locui- 
torilor oraşului. Cineva îi îndesă în mână un burduf călduţ, pe jumătate 
plin cu vin, la care el se uită cu neaşteptat dezgust, apoi îl dădu bărbatu- 
lui ce se afla chiar în stânga sa. 

— Ai aruncat vreo vrajă? îl întrebă el pe Carn, iar cuvintele abia i se 
auziră peste vacarmul sărbătoririi. 

— Poftim? Carn se aplecă mai aproape şi Roran îşi repetă întrebarea, 
după care magicianul zâmbi şi dădu viguros din cap. Da. Am reuşit să 
fac aerul să sclipească, aşa cum ai vrut. 

— Şi le-ai atacat vrăjitorul? Când au plecat, arăta de parcă era gata 
să leşine. 

Zâmbetul lui Carn se întinse până la urechi. 

— Şi-a făcut-o cu mâna lui. A fost încercat să desfacă nălucirea pe care 
credea că am făcut-o — să străpungă perdeaua de aer sclipitor, ca să vadă 
ce se află în spate —, însă nu era nimic de desfăcut, nimic de străpuns, aşa 
că şi-a consumat toată puterea în zadar. 

Atunci Roran chicoti, şi chicotitul i se transformă într-un râs îndelun- 
gat, viguros, ce se înălță peste larma entuziastă şi se rostogoli peste câm- 
puri, în direcţia Aroughs-ului. 

Timp de mai multe minute, se lăsă legănat de admiraţia oamenilor săi, 
până când auzi un strigăt puternic, de avertizare, venind dinspre una din- 
tre străjile de la marginea taberei. 

— Daţi-vă la o parte! Lăsaţi-mă să văd! zise Roran, şi sări în picioare. 
Războinicii se supuseră şi el zări departe, înspre vest, un om singur — pe 
care îl recunoscu ca făcând parte din unul dintre grupurile pe care le tri- 
misese să cerceteze malurile canalelor — călărind zorit peste câmpuri, 
către tabără. 

— Aduce-ţi-l aici! ordonă Roran, şi un spadasin deşirat, cu părul roşu, 
alergă în întâmpinarea călărețului. 

În timp ce aşteptau ca omul să ajungă, Roran strânse arşicele şi le 
lăsă să cadă, unul câte unul, în cana de piele. Oasele aterizară cu un hu- 
ruit satisfăcător. 

Când războinicul se află destul de aproape ca să poată auzi, Roran 
strigă: 

— Hei! Totu-i bine? Aţi fost atacați? 

Spre iritarea lui Roran, bărbatul rămase tăcut până ce ajunse la doar 
câțiva yarzi distanță, după care sări de pe calul său şi se prezentă în fața 
lui Roran, rămânând ţeapăn şi drept ca un pin ce tânjeşte după soare, şi, 
cu o voce puternică, strigă: 

— Căpitane, domnule! 

La o privire mai atentă, Roran realiză că de fapt bărbatul era mai de- 
grabă un băiat, că de fapt era acelaşi tânăr ciufulit care îi luase hăţurile în 
prima zi când sosise în tabără. Faptul acesta nu potolea însă cu nimic cu- 
riozitatea frustrată a lui Roran. 

— Ei bine, ce e? Nu am toată ziua la dispoziţie. 

— Domnule! Hamund m-a trimis să vă spun că am găsit toate bărcile 
de care avem nevoie şi că acum construieşte sănii, ca să le transporte până 
la celălalt canal. 

Roran dădu aprobator din cap. 

— Bine. Are nevoie de mai mult ajutor ca să le aducă aici la timp? 

— Nu, domnule! 

— Şi asta e tot? 

— Da, domnule! 

— Nu trebuie să-mi tot spui „domnule“. O dată e de ajuns. Înţeles? 

— Da, domnule... ăă, da d... ăă, vreau să spun, da, desigur. 

Roran îşi înăbuşi un zâmbet. 

— Te-ai descurcat bine. Ia-ţi ceva de mâncare şi după aceea mergi la 
mină, iar apoi dă-mi raportul. Vreau să ştiu ce au reuşit să facă până acum. 


155 


Moștenirea 


— Da, dom... Iertare, domnule... Adică, n-am... Plec imediat, Căpitane. 

Două pete de roşeaţă apărură pe obrajii tânărului, în timp ce se bâl- 
bâia. Îşi coborî capul într-o plecăciune scurtă, apoi se grăbi înapoi la ar- 
măsarul său şi porni la trap către corturi. 

Vizita îl lăsă pe Roran într-o stare de spirit mult mai serioasă, căci 
îi amintise că, deşi fuseseră norocoşi să obțină un răgaz în faţa săbiilor 
soldaţiilor, încă mai erau multe de făcut şi oricare dintre sarcinile ce le 
stăteau în faţă, dacă era tratată cu nepricepere, îi putea costa un asediu. 

Războinicilor din jur le spuse: 

— Înapoi în tabără, toţi! Până se înnoptează, vreau să fie săpate două 
rânduri de şanţuri în jurul corturilor; soldaţii ăia fricoşi ar putea să-şi 
schimbe părerea şi să se hotărască totuşi să atace, iar eu vreau să fim 
pregătiţi. 

Câţiva oameni mârâiră când auziră de săpat şanţuri, însă restul pă- 
rură să accepte ordinul cu bună-dispoziţie. 

Cu o voce joasă, Carn spuse: 

— N-ar trebui să-i istoveşti prea mult înaintea zilei de mâine. 

— Ştiu, răspunse Roran, de asemenea pe un ton scăzut. Însă este 
nevoie să fortificăm tabăra, şi asta o să le țină mintea ocupată. De alt- 
minteri, indiferent cât de epuizați ar fi mâine, bătălia le va da forţe noi. 
Întotdeauna e aşa. 

Pentru Roran, ziua trecea repede când se concentra pe vreo problemă 
urgentă sau făcea vreun efort fizic intens şi trecea greu când mintea lui 
avea timp să cugete la situaţia în care se aflau. Oamenii săi munceau cu 
mult curaj — salvându-i de soldaţi, le câştigase loialitatea şi devotamen- 
tul într-un fel în care cuvintele nu ar fi putut niciodată să o facă —, însă 
1 se părea din ce în ce mai limpede că, în ciuda eforturilor lor, nu vor fi 
în stare să termine pregătirile în scurtul răstimp ce le rămăsese. 

Întreaga dimineaţă, după-miază şi seară un sentiment de disperare 
bolnăvicioasă crescu în Roran, şi el se blestemă singur pentru a fi ales 
un plan atât de complicat şi ambițios. 

„Ar fi trebuit să ştiu de la început că nu avem timpul necesar să fa- 
cem asta“, gândi el. Însă era prea târziu ca să mai încerce alt plan. Sin- 
gura alegere rămasă era să facă tot ce puteau şi să spere că, cine ştie cum, 
asta va fi îndeajuns să smulgă victoria din mijlocul greşelilor datorate in- 
competenţei lui. 

Apoi căzu amurgul şi o scânteie slabă de optimism îi străbătu pesi- 
mismul, căci dintr-odată pregătirile începură să înainteze cu o viteză ne- 
aşteptată. lar câteva ore mai târziu, când întunericul era deplin şi stelele 
străluceau luminoase deasupra capului, se trezi stând lângă mori, alături 
de aproape şapte sute dintre oamenii săi şi având terminate toate aranja- 
mentele necesare, în cazul în care voiau să captureze Aroughs-ul înainte 
de sfârşitul zilei următoare. 

Roran scoase un scurt râs de uşurare, mândrie şi neîncredere, în timp 
ce contempla obiectul trudei lor. 

Apoi îi felicită pe războinicii din jurul său şi le ordonă să se întoarcă 
la corturile lor. 

— Odihniţi-vă acum, cât mai puteți. Atacăm la răsărit! 

Și oamenii se bucurară, în ciuda epuizării evidente. 


Prietenul meu, duşmanul meu 


În acea noapte, somnul lui Roran fu superficial şi tulbure. Îi era impo- 
sibil să se relaxeze complet, ştiind cât de importantă era bătălia ce urma 
şi că era foarte posibil să fie rănit în luptă, cum mai fusese de-atâtea ori 
înainte. Aceste două gânduri făcuseră ca între capul şi baza coloanei sale 
vertebrale să se formeze un soi de coardă, o coardă ce îl smulgea, la inter- 
vale regulate, din visele sale întunecate, prevestitoare. 

Prin urmare, se trezi lesne când o bufnitură uşoară, surdă, se auzi în 
afara cortului său. 

Deschise ochii şi se uită la bucata de stofă de deasupra capului. Inte- 
riorul cortului era abia vizibil, şi asta doar datorită dârei palide şi porto- 
calii aruncate de făclie, strecurându-se prin fanta dintre cele două bucăţi 
de pânză de la intrare. Simţea pe piele aerul rece şi stătut, de parcă ar fi 
fost îngropat într-o hrubă, adânc sub pământ. Oricare ar fi fost ora, era 
foarte, foarte târziu. Până şi animalele nopţii se întorseseră în bârlogu- 
rile lor şi dormeau. Nimeni nu ar fi trebuit să fie treaz, cu excepția străji- 
lor, şi nici o strajă nu se afla în apropiere de cortul său. 

Roran îşi menţinu răsuflarea pe cât se putea de uşoară şi de încetinită 
în timp ce asculta să prindă orice alt zgomot. Cel mai zgomotos lucru pe 
care îl auzea erau bătăile propriei inimi, care deveniră mai puternice şi 
mai iuți, în timp ce coarda de tensiune din interiorul său zdrăngănea ase- 
menea strunei ciupite a unei lăute. 

Trecu un minut. 

Apoi altul. 

Apoi, exact când începuse să creadă că nu avea nici un motiv să se 
alarmeze, iar bătăile din venele sale începuseră să încetinească, o umbră 
se aşternu peste intrarea în cort, blocând lumina torțelor de afară. 

Pulsul lui Roran se triplă, inima îi bătea tare de parcă ar fi urcat în 
fugă panta unui munte. Oricine ar fi fost acolo, nu avea cum să fi venit să 
îl trezească pentru asaltul asupra oraşului, nici ca să-i aducă vreo informa- 
ție, căci nu ar fi şovăit să îl strige pe nume şi să dea buzna înăuntru. 

O mână purtând o mănuşă neagră — doar puţin mai întunecată decât 
întunericul din jur — alunecă printre pânzele de la intrare şi trase de şnu- 
rul ce le ţinea laolaltă. 

Roran deschise gura ca să dea alarma, apoi se răzgândi. Ar fi fost o 
prostie să irosească avantajul surprizei. În afară de asta, dacă intrusul ar 
fi înţeles că a fost zărit, s-ar fi putut panica, iar panica l-ar fi putut face 
şi mai periculos. 

Cu mâna dreaptă, Roran îşi trase cu grijă pumnalul de sub mantia îm- 
păturită pe care o folosea ca pernă şi ascunse arma lângă genunchi, sub o 
cută a păturii. În acelaşi timp, apucă marginea păturii cu cealaltă mână. 

O ramă de lumină aurie încadră profilul intrusului, în timp ce acesta 
se furişă în cort. Roran văzu că omul purta o vestă căptuşită, de piele, 
dar nu avea pe el nici platoşă, nici zale. Apoi pânza de la intrare căzu la 
loc şi întunericul îi învălui din nou. 

Silueta fără chip se strecură către locul unde se afla întins Roran. 

Roran se simţi de parcă avea să rămână fără aer şi urma să leşine, 
tot încercând să îşi păstreze un ritm constant al respirației ca să pară că 
doarme încă. 

Când intrusul se află la jumătatea drumului spre patul de campanie, 
Roran îşi smulse păturile, le aruncă asupra omului şi, cu un urlet sălba- 
tic, sări la acesta, trăgându-şi pumnalul ca să i-l împlânte în măruntaie. 

— Aşteaptă! ţipă omul. Surprins, Roran îşi opri mâna şi cei doi se pră- 
buşiră împreună la pământ. Prieten! Sunt un prieten! 

Jumătate de clipă mai târziu, Roran icni, simțind două lovituri puter- 
nice în rinichiul stâng. Durerea aproape că îl lăsă fără reacţii, dar se forță să 
se rostogolească de lângă intrus, încercând să pună ceva distanţă între ei. 

Roran se ridică cu greu în picioare, apoi se năpusti din nou asupra ata- 
catorului său, care încă se zbătea să se elibereze de pătură. 

— Aşteaptă, îţi sunt prieten! ţipă omul, însă Roran nu avea de gând să 
se încreadă în el a doua oară. Şi bine a fost că nu se încrezu, căci, în timp 
ce îşi făcea drum către intrus, acesta îi prinse lui Roran braţul drept şi 
pumnalul — cu o răsucire a păturilor —, apoi repezi către Roran un cuţit 


Moștenirea 159 


pe care-l scosese din vesta sa. Roran simţi o vagă smucitură de-a lungul 
pieptului, dar fu atât de slabă, încât nu-i dădu nici o atenţie. 

Roran mugi şi trase cât putu de tare de pătură, dezechilibrându-l pe 
bărbat şi azvârlindu-l într-unul din pereţii cortului, care se prăbuşi peste 
ei, prinzându-i sub țesătura grea. Roran îşi scutură pătura răsucită de pe 
braţ, apoi se târî către adversar, orbecăind prin întuneric. 

Talpa dură a unei cizme lovi mâna stângă a lui Roran şi el simţi cum 
îi amorţesc vârfurile degetelor. 

Aruncându-se înainte, Roran îl prinse pe bărbat de o gleznă, în timp 
ce acesta încerca să se întoarcă, pentru a-l înfrunta direct. Omul dădu din 
picioare ca un iepure şi desfăcu strânsoarea lui Roran, dar acesta îl prinse 
din nou de gleznă şi strânse, prin pielea subțire a cizmei, înfigându-şi de- 
getele în tendonul din spatele călcâiului, până ce bărbatul urlă de durere. 

Înainte ca acesta să-şi poată reveni, Roran se târî în sus pe trupul său 
şi îi ţintui la pământ mâna în care avea cuțitul. Roran încercă să înfigă 
cuțitul sub coastele bărbatului, însă se mişcă prea încet; adversarul său îi 
dibui încheietura mâinii şi i-o prinse într-o strânsoare de fier. 

— Cine mai eşti şi tu? mârâi Roran. 

— Sunt prietenul tău, spuse omul, cu răsuflarea sa caldă în faţa lui 
Roran. Mirosea a vin şi a cidru fiert. Apoi îl lovi rapid pe Roran de trei 
ori cu genunchiul în coaste. 

Roran îşi izbi fruntea în nasul asasinului, rupându-i-l, cu un pocnet pu- 
ternic. Omul mormăi şi se zvârcoli sub el, dar Roran nu-l lăsă să scape. 

— Nu eşti... prietenul meu, spuse Roran, gemând în timp ce îi apăsa 
braţul drept şi împingea încet pumnalul către coasta bărbatului. În timp ce 
se opinteau unul în celălalt, Roran conştientiza vag prezenţa oamenilor 
ce țipau în afara cortului căzut. 

Într-un final, braţul bărbatului cedă şi, nespus de uşor, pumnalul stră- 
punse vesta şi carnea moale. Omul se cutremură. Cât de repede putu, Roran 
îl mai înjunghie încă de câteva ori, apoi îi împlântă pumnalul în piept. 

Prin mânerul pumnalului, Roran simţi inima bărbatului fâlfâind ca o 
pasăre, în timp ce se făcea bucățele sub tăişul ascuțit. Omul se mai înfi- 
oră şi se mai zbătu de două ori, apoi încetă să se mai împotrivească şi pur 
şi simplu rămase acolo, gâfâind. 

Roran continuă să îl ţină, în timp ce viaţa se scurgea din el, într-o îm- 
brăţişare aproape pătimaşă. Cu toate că omul încercase să îl omoare şi 

cu toate că Roran nu ştia nimic despre el, cu excepția acestui fapt, nu se 
putu abține să nu simtă o apropiere grozavă față de el. lată un alt om — 
o altă ființă vie şi rațională — a cărui viață se sfârşea din cauza a ceea ce 
făcuse el. 

— Cine eşti tu? şopti el. Cine te-a trimis? 

— Aproape... aproape te-am ucis, spuse omul, pe un ton nespus de sa- 
tisfăcut. Apoi scoase un oftat prelung şi dogit, trupul său se lăsă moale 
şi îşi dădu duhul. 

Roran îşi lăsă capul să cadă pe pieptul lui şi trase aer în piept, tremu- 
rând din creştet până în tălpi pe măsură ce şocul atacului îi cuprindea 
mădularele. 

Oamenii începură să tragă de stofa care îl acoperea. 

— Luaţi-o de pe mine! strigă Roran, lovind în gol cu mâna stângă, ne- 
putând să mai suporte greutatea apăsătoare a ţesăturii, bezna, spațiul în- 
ghesuit şi aerul înăbuşitor. 

Stofa de deasupra lui se despică, tăiată de cineva. Lumina caldă şi 
pâlpâitoare a unei făclii se revărsă prin deschizătură. 

Disperat să scape din materialul care îl ţinea pizonier, Roran se ridică 
în picioare, împleticindu-se, se apucă de marginile deschizăturii şi se târî 
afară din cortul prăbuşit. Păşi în lumină clătinându-se, având pe el doar 
pantalonii, şi se uită ameţit în jur. 

Baldor era acolo, alături de Carn, Delwin, Mandel şi încă zece alţi 
războinici, toţi cu săbiile şi securile la îndemână. Nici unul nu era com- 
plet îmbrăcat, cu excepţia a doi dintre ei, pe care Roran îi recunoscu ca fi- 
ind străjile din garda de noapte. 

— Pe zei! exclamă cineva, şi Roran se răsuci ca să îl vadă pe unul din- 
tre războinici trăgând într-o parte cortul prăbuşit ca să dezvăluie leşul 
asasinului. 

Bărbatul mort era mic de statură, cu părul lung şi ciufulit strâns într-o 
coadă la spate şi cu un plasture de piele peste ochiul stâng. Avea nasul 
strâmb şi zdrobit — spart de către Roran — şi o mască de sânge îi acoperea 
partea de jos a feţei sale rase. Pe piept şi pe coaste avea şi mai mult sânge, 
iar pământul de sub el era scăldat şi el. Părea atât de mult încât n-ai fi cre- 
zut că provine de la un singur om. 

— Roran, zise Baldor. 

Roran continuă să se holbeze la asasin, incapabil să îşi dezlipească 
privirea. 

— Roran, spuse din nou Baldor, ceva mai tare. Roran, ascultă-mă. Eşti 
rănit? Ce s-a întâmplat?... Roran! 

Îngrijorarea din glasul lui Baldor îi atrase în sfârşit atenţia lui Roran. 

— Ce-i? întrebă el. 

— Roran, eşti rănit?! 

„De ce ar crede asta?“ Nedumerit, Roran se privi. Părul de pe bustul 
său era năclăit de sânge închegat, de sus până jos, şi dâre de sânge îi aco- 
pereau braţele şi îi pătau partea de sus a pantalonilor. 

— Sunt bine, spuse el, deşi avea dificultăţi în a formula cuvintele. 
A mai fost atacat altcineva? 

Drept răspuns, Delwin şi Hamund se trase într-o parte, dând la iveală 
un corp căzut. Era copilandrul care îi adusese mesajele mai devreme. 

— Ah! gemu Roran, şi îl cuprinse jalea. Ce treabă avea să rătăcească 
pe-aici? 

Unul dintre războinici păşi în faţă. 

— Am împărțit cortul cu el, Căpitane. Tot timpul trebuia să iasă noaptea, 
ca să se uşureze, fiindcă bea prea mult ceai înainte de culcare. Maică-sa i-a 
zis că asta o să-l ferească de boli... Era un băiat de ispravă, Căpitane. Nu 
merita să fie ucis pe la spate de un laş nemernic. 

— Nu, nu merita, murmură Roran. „Dacă n-ar fi fost acolo, aş fi fost 
mort acum.“ Arătă spre asasin. Mai e vreun ucigaş din ăsta liber? 

Bărbaţii se înghiontiră, privind unul la altul; apoi Baldor spuse: 

— Nu cred. 

— Aţi verificat? 

— Nu. 

— Păi, verificaţi, atunci! Dar încercaţi să nu mai treziți pe nimeni altci- 
neva; au nevoie de somn. Şi aveţi grijă ca, începând de-acum, să fie puse 
străji lângă corturile tuturor comandanților. ,.... Trebuia să mă fi gândit la 
asta înainte.“ 

Roran rămase pe loc, ursuz şi îngândurat, în timp ce Baldor dădu o serie 
de ordine scurte şi toţi ceilalţi se împrăştiară, cu excepţia lui Carn, Delwin 
şi Hamund. Patru războinici ridicară trupul băiatului şi îl duseră să-l în- 
groape, în timp ce restul se apucară să cerceteze tabăra. 

Ducându-se lângă asasin, Hamund împinse cuțitul cu vârful cizmei 
sale. 

— Probabil i-ai speriat pe soldaţii ăia mai mult decât credeam, azi-di- 
mineaţă. 

— Probabil. 

Roran tremura. Îi era frig peste tot, mai ales la mâini şi picioare, care 
erau ca gheaţa. Carn observă şi îi aduse o pătură. 

— Poftim, zise Carn, şi o înfăşură pe umerii lui Roran. Vino şi aşază-te 
lângă unul dintre focuri. Pun să se încălzească nişte apă, ca să te poţi cu- 
răța. Bine? 

Roran dădu din cap, neîndrăznind să-şi folosească limba. 

Carn începu să-l conducă, însă, după câţiva paşi, magicianul se opri 
brusc, forțându-l pe Roran să se oprească şi el. 

— Delwin, Hamund, zise Carn, aduceţi-mi un pat de campanie, ceva 
pe care să se poată sta, un urcior de mied şi câteva feşe, cât de repede pu- 
teți. Acum, dacă nu vă supăraţi. 

Speriaţi, cei doi bărbaţi se puseră în mişcare. 

— De ce? întrebă Roran, tulburat. Ce s-a întâmplat? 

Cu o mină sinistră, Carn arătă către pieptul lui Roran. 

— Dacă n-ai fost rănit, atunci spune-mi, rogu-te, ce-i asta? 

Roran privi în direcția arătată de Carn şi văzu, ascunsă în părul şi 
sângele închegat de pe pieptul său, o tăietură lungă, adâncă, ce începea 
la mijlocul pectoralului drept şi îi străbătea sternul, terminându-se chiar 
sub sfârcul stâng. În locul în care era cea mai deschisă, spintecătura se- 
măna mai degrabă cu o gură fără buze, desfăcută într-un rânjet imens, 
înspăimântător. Însă cel mai îngrijorător aspect al rănii era absenţa totală 
a sângelui; nici măcar o singură picătură nu se prelingea din tăietură. 
Roran putea vedea clar stratul subțire de grăsime gălbuie de sub pielea 
sa şi, sub acesta, muşchiul roşu-închis al pieptului, asemenea cărnii de 
vânat crude. 

Deşi obişnuit cu oribilele urme pe care săbiile, suliţele şi alte arme le 
puteau lăsa în carne şi os, Roran găsi totuşi priveliştea descurajantă. Sufe- 
rise multe răni luptând împotriva Imperiului — îndeosebi când unul din- 
tre Ra’zac îl muşcase de umărul drept, când o capturaseră pe Katrina în 
Carvahall —, însă niciodată până acum nu căpătase o rană atât de mare, 
atât de stranie. 

— Doare? întrebă Carn. 

Roran clătină din cap, fără să-şi ridice privirea. 

— Nu. 

Gâtul i se crispă, iar inima — care încă îi zvâcnea puternic după luptă — 
îşi dublă pulsul, bubuind atât de repede încât nu mai putea distinge o bă- 
taie de alta. „Cuţitul era otrăvit?“ se întrebă el. 

— Roran, trebuie să te odihneşti, zise Carn. Cred că te pot vindeca, 
însă, dacă leşini, îmi vei face sarcina mult mai grea. 

Sprijinindu-l de umăr, îl conduse pe Roran înapoi către patul pe care 
Hamund tocmai îl târâse afară dintr-un cort şi Roran se aşeză, ascultător. 

— Şi cum aş putea să mă odihnesc? întrebă el, cu un râs scurt, firav. 

— Inspiră profund şi imaginează-ți că te afunzi în pământ de fiecare 
dată când expiri. Crede-mă, o să meargă. 

Roran făcu ce i se spusese, însă, în clipa în care expiră pentru a treia 
oară, muşchii săi înnodaţi începură să se descleşteze şi sângele ţâşni din 
rană, împroşcându-l pe Carn pe faţă. Magicianul se dădu înapoi şi slo- 
bozi o sudalmă. Sânge proaspăt se revărsă peste pântecele lui Roran, 
fierbinte pe pielea sa goală. 

— Acum doare, spuse el, scrâşnind din dinţi. 

— Hei! strigă Carn şi dădu din mână către Delwin, care alerga spre ei, 
cu braţele pline de feşe şi alte lucruri. 

Când săteanul puse grămada de obiecte pe marginea patului, Carn 
apucă un tampon de tifon şi îl apăsă pe rana lui Roran, oprind sângera- 
rea pentru moment. 

— Întinde-te! porunci el. 

Roran se supuse şi Hamund aduse un scaun pentru Carn, care se aşeză 
şi el, menţinând în tot acest timp presiunea pe tampon. Întinzând mâna 
liberă, Carn pocni din degete şi spuse: 

— Desfă miedul şi dă-mi-l. 

După ce Delwin îi înmână urciorul, Carn îl privi ţintă pe Roran şi zise: 

— Mai întâi trebuie să curăţ rana, înainte de a o putea închide prin ma- 
gie. Înţelegi? 

Roran dădu din cap. 

— Dă-mi ceva să muşc. 

Auzi zgomotul cataramelor şi curelelor ce erau desfăcute, apoi fie 
Delwin, fie Hamund îi vâri între dinţi o cingătoare groasă de sabie şi el 
strânse cu toată puterea. 

— Fă-o! spuse cât de bine putea prin cureaua ce-i bloca gura. 

Înainte ca Roran să aibă timp să reacționeze, Carn smulse tifonul de 
pe pieptul lui şi, din aceeaşi mişcare, îi turnă mied pe rană, spălând tăie- 
tura de păr, sânge închegat şi mizeria adunată acolo. Când miedul îşi făcu 
efectul, Roran scoase un geamăt înăbuşit şi se încovoie, apucându-se de 
laturile patului. 

— Poftim, e gata, zise Carn şi puse urciorul deoparte. 

Cu fiecare muşchi din corp tremurându-i, Roran privi în sus, la stele, 
şi încercă să ignore durerea, în timp ce Carn îşi puse mâinile deasupra ră- 
nii şi începu să murmure formule în limba străveche. 

După câteva clipe — deşi lui Roran îi părură minute —, simţi o mâncă- 
rime aproape insuportabilă în adâncul pieptului, atunci când Carn începu 
să vindece stricăciunile făcute de cuțitul asasinului. Mâncărimea urca în- 
cet către suprafaţa pielii şi, pe unde trecea, durerea dispărea. Dar senzaţia 
era atât de neplăcută, încât îi venea să se scarpine de să-şi rupă carnea. 

Când se termină, Carn oftă şi se chirci, ţinându-şi capul în mâini. 

Forţându-şi membrele rebele să-i facă pe plac, Roran îşi răsuci picioa- 
rele peste marginea patului şi se ridică în şezut. Îşi trecu o mână peste piept. 
Cu excepţia firelor de păr, acesta era perfect neted. Întreg. Nevătămat. 
Exact aşa cum fusese înainte ca bărbatul cu un singur ochi să se furişeze 
în cortul său. 

Magie. 

Într-o parte, Delwin şi Hamund stăteau şi priveau. Păreau puţin uluiţi, 
deşi Roran se îndoia că altcineva ar fi remarcat asta. 

— Mergeţi la culcare, spuse el şi dădu din mână. Vom porni în câteva 
ore şi am nevoie să fiți vioi. 

— Eşti sigur că vei fi bine? întrebă Delwin. 

— Da, da, minți el. Vă mulţumesc pentru ajutor, dar acum plecaţi. Cum 
m-aş putea odihni cu voi doi stând pe capul meu ca două cloşti? 

După ce ei plecară, Roran îşi frecă faţa şi apoi rămase uitându-se la 
mâinile sale pătate de sânge, tremurânde. Se simţea stors. Secătuit. De 
parcă ar fi făcut munca unei întregi săptămâni în doar câteva minute. 

— Vei mai fi în stare să lupţi? îl întrebă pe Carn. 

Magicianul ridică din umeri. 

— Nu atât de bine ca înainte... Dar a fost un preţ ce trebuia plătit. Nu 
putem merge la luptă fără tine, ca să ne conduci. 

Roran nu se obosi să-l contrazică. 

— Ar trebui să te odihneşti puţin. Răsăritul nu este departe. 

— Şi tu? 

— O să mă spăl, o să găsesc o tunică şi apoi o să văd dacă Baldor a mai 
descoperit vreun alt ucigaş de-al lui Galbatorix. 

— N-o să te întinzi? 

— Nu. Fără să vrea, îşi scărpină pieptul. Când îşi dădu seama ce face, 
se opri. Nu am putut dormi nici înainte, iar acum... 

— Înţeleg. Carn se ridică încet de pe scaun. Sunt în cortul meu, dacă 
ai nevoie de mine. 

Roran îl privi cum se împleticeşte greoi şi dispare în beznă. Când nu 
se mai văzu, Roran închise ochii şi se gândi la Katrina, încercând să se li- 
niştească. Adunându-şi puţinele forţe rămase, se întoarse la cortul prăbuşit 
şi scotoci sub el până îşi găsi hainele, armele, armura şi un burduf de apă. 
În timp ce făcea asta, evită pe cât posibil să se uite la leşul asasinului, deşi 
uneori îl mai zărea pe când cotrobăia prin grămada de pânză încâlcită. 

În cele din urmă, Roran îngenunche şi, ferindu-şi privirea, îşi smulse 
pumnalul din leş. Lama ieşi uşor, cu un sunet alunecos de metal zgâriind 
osul. Scutură bine cuțitul, ca să îndepărteze orice urmă de sânge, şi auzi 
clipocitul câtorva picături împroşcând pământul. 

În liniştea rece a nopţii, Roran se pregăti încet de bătălie. Apoi îl că- 
ută pe Baldor — care îl asigură că nimeni altcineva nu mai trecuse de san- 
tinele — şi făcu un tur al taberei, trecând în revistă toate detaliile asaltului 
pe care urmau să îl lanseze asupra Aroughs-ului. După aceea, găsi o ju- 
mătate de găină rece pe care nu o terminase la cină şi începu să muşte 
din ea, uitându-se la stele. 

Însă orice ar fi făcut, gândurile i se întorceau mereu la imaginea tână- 
rului mort în faţa cortului său. „Cine oare hotărăşte când trebuie să moară 
cineva în locul altcuiva? Viaţa mea nu era mai de preţ decât a lui, şi to- 
tuşi el este cel îngropat, iar eu mai apuc să trăiesc măcar câteva ceasuri 
în plus pe pământ. Oare este pura şi cruda întâmplare, sau există un scop 
sau un plan ce ne depăşeşte putinţa de înțelegere?“ 


Făină făcută din flăcări 


— Îţi place că ai o soră? îl întrebă Roran pe Baldor în timp ce călă- 
reau unul lângă altul spre cel mai apropiat rând de mori, în lumina cenu- 
şie şi palidă care preceda zorii. 

— Păi, nu-i prea mult de plăcut, nu? Adică, nu-i prea mult din ea încă, 
dacă înţelegi ce vreau să spun. Este cât un pisoi de mică. Baldor trase de 
hăţuri când calul încercă să zăbovească deasupra unui petic de iarbă 
mănoasă de la marginea drumului. E ciudat să am un frate sau o soră 
după atâta amar de vreme. 

Roran încuviinţă. Răsucindu-se în şa, aruncă o privire peste umăr ca 
să se asigure că şirul de şase sute cincizeci de oameni care îi urmau pe 
jos ţineau pasul cu ei. Odată ajunşi la mori, Roran descălecă şi îşi priponi 
calul de un stâlp, în faţa celei mai joase dintre cele trei clădiri. Un război- 
nic rămase în urmă ca să ducă animalele înapoi în tabără. 

Roran merse până la canal şi cobori treptele de lemn fixate în țărmul 
noroios, ajungând astfel la marginea apei. Apoi păşi pe cea mai apropiată 
dintre barjele care pluteau acolo. 

Acestea semănau mai degrabă cu nişte plute rudimentare decât cu am- 
barcaţiunile plate pe care veniseră sătenii din Narda până la Teirm, iar 
asta îl bucura pe Roran, căci însemna că nu aveau prore alungite. Munca 
lor fusese mult uşurată, astfel încât izbutiseră să prindă cele patru barje 
cap la cap cu scânduri, cuie şi funii, obținând astfel o singură structură ri- 
gidă de vreo cinci sute de picioare lungime. 


Bucăţile de gresie tăiată, pe care oamenii le aduseseră cu căruțele din 
mină, la indicaţia lui Roran, erau îngrămădite în partea din faţă a primei 

barje, cât şi pe laturile primelor două. Deasupra gresiei puseseră saci 
de făină — pe care îi găsiseră depozitaţi în mori — până când înălțaseră un 
zid ce le ajungea la brâu. Acolo unde gresia se termina, pe cea de-a 
doua barjă, zidul era completat numai cu saci: doi jos şi cinci deasupra. 

Greutatea imensă a gresiei şi a făinei îndesate, combinată cu cea a 
barjelor, făcea ca întreaga structură plutitoare să arate ca un berbece ma- 
siv cu care Roran nădăjduia să străpungă poarta de la capătul canalului ca 
pe un mănunchi de bețe putrezite. Chiar dacă poarta ar fi fost fermecată — 
deşi Carn nu credea că-i cazul —, Roran era sigur că nici un magician, cu 
excepţia lui Galbatorix, nu era îndeajuns de puternic încât să stăvilească 
impulsul barjelor odată ce acestea aveau să pornească pe râu în jos. 

De asemenea, mormanele de piatră şi de făină aveau să îi apere de 
sulițe, săgeți şi alte proiectile. 

Roran îşi croi drum cu grijă pe punţile mişcătoare, până ajunse în capă- 
tul barjelor. Îşi rezemă sulița şi scutul de un morman de gresie, apoi se în- 
toarse să se uite cum războinicii se înşiruiau prin coridorul dintre ziduri. 

Oamenii care urcau la bord făceau ca barjele şi-aşa încărcate să se 
afunde tot mai adânc în apă, până ce rămaseră doar cu câteva degete dea- 
supra acesteia. 

Carn, Baldor, Hamund, Delwin şi Mandel veniră lângă Roran. 
Printr-un consimţământ tacit, îşi aleseseră cu toţii cea mai periculoasă po- 
ziţie de pe berbecele plutitor. Dacă vardenii urmau să îşi croiască drum în 
Aroughs, aceasta avea să necesite un grad sporit de noroc şi de iscusință, 
şi nici unul dintre ei nu voia să lase pe umerii altcuiva povara încercării. 

Spre capătul din spate al barjelor, Roran îl zări pe Brigman stând 
printre oamenii pe care îi condusese până cu câteva zile în urmă. După 
nesupunerea lui Brigman din ziua precedentă, Roran îi luase şi ce-i 
mai rămăsese din autoritate şi îl pusese sub arest în cortul său. Totuşi, 
Brigman îl implorase să i se îngăduie să participe la atacul final asupra 
Aroughs-ului, iar Roran acceptase, cu inima îndoită; Brigman mânuia sa- 
bia cu îndemânare şi fiecare om conta în lupta ce avea să urmeze. 

Roran încă se întreba dacă luase hotărârea cea bună. Era sigur că oa- 
menii îi erau credincioşi lui acum, nu lui Brigman, însă acesta le fusese 
căpitan luni întregi, şi asemenea legături nu se uitau uşor. Chiar dacă 
Brigman nu încerca să provoace scandal în rândul oamenilor, dovedise 

deja că este oricând pregătit să nu asculte ordinele primite, cel puțin 
atunci când cel care i le dădea era Roran. 

„Dacă îmi dă cel mai mic motiv de suspiciune, îl dobor pe loc“, se 
gândi Roran. Însă hotărârea era inutilă. Dacă Brigman se întorcea împo- 
triva lui, aceasta avea să se întâmple cel mai probabil în toiul unei ase- 
menea confuzii încât Roran nu avea să îşi dea seama decât atunci când 
ar fi fost prea târziu. 

Când pe barje urcară aproape toți oamenii, Roran îşi făcu mâinile 
căuş la gură şi strigă: 

— Dezlegaţi-le! 


Doi oameni stăteau pe berma de pe culmea dealului, care încetinea şi 
stăvilea şuvoiul de apă ce venea pe canal din smârcurile de la miază- 
noapte. La douăzeci de picioare sub ei se afla prima roată de moară și 
heleşteul de sub ea. În faţa acelui heleşteu se afla cea de-a doua bermă, pe 
care stătea alți doi oameni. La alte douăzeci de picioare sub ei era cea de-a 
doua roată de moară şi al doilea heleşteu adânc şi liniştit. În capătul înde- 
părtat al heleşteului se aflau ultima bermă şi ultimii doi oameni. lar la baza 
ultimei berme era cea de-a treia şi ultima roată de moară. De acolo, curen- 
tul curgea lin prin ţinut până ajungea în Aroughs. 

În cele trei berme erau clădite stăvilarele pe care Roran insistase să le 
închidă, cu ajutorul lui Baldor, în timpul primei lor vizite la mori. În cele 
două zile care se scurseseră, echipe de oameni cu lopeţi şi târnăcoape se scu- 
fundaseră în apa tot mai mare şi şubreziseră bermele dintr-o parte, până 
când straturile de pământ ajunseseră pe punctul de a ceda. Apoi înfipseseră 
bârne lungi şi straşnice în pământul din cele două părţi ale stăvilarelor. 

Oamenii de pe berma de sus şi de pe cea din mijloc înşfăcaseră acum 
acele bârne — care ieșeau câteva picioare din diguri — şi începură să se 
opinteacă la ele înainte şi înapoi, într-un ritm constant. Conform planului 
lor, cei doi oameni de la ultima bermă aşteptară câteva clipe înainte să 
se alăture şi ei eforturilor. 

Roran înşfăcă un sac de făină, în timp ce privea. Dacă nu se sincroni- 
zau perfect, îi păştea dezastrul. 

Vreme de un minut nu se întâmplă nimic. 

Apoi, cu un huruit amenințător, stăvilarul aflat cel mai sus se desprinse 
din țâţâni. Berma fu împinsă în exterior, pământul se crăpă şi alunecă, 

iar o limbă imensă de apă noroioasă se revărsă peste roata de moară de 
dedesubt, învârtind-o mai repede decât fusese vreodată proiectată să 
se învârtă. 

Când berma cedă, oamenii care stăteau pe ea săriră pe mal, aterizând 
la doar câteva degete de apă. 

Un jet ţâşni la peste zece metri, când limba de apă se vărsă în heleş- 
teul lin şi negru de sub roata de moară. Impactul trimise un val înspumat 
de câteva picioare înălțime către următoarea bermă. 

Văzându-l cum vine, cei doi războinici de acolo îşi abandonară pos- 
tul, sărind pe pământul solid şi sigur. 

Şi bine făcură. Când valul lovi berma, jeturi subţiri ca nişte ace ţâş- 
niră prin următorul stăvilar, care apoi zbură din ţâţâni de parcă ar fi fost 
lovit de un dragon, iar heleşteul învolburat îndepărtă şi ce mai rămăsese 
din bermă. 

Șuvoiul năvalnic se izbi de cea de-a doua roată de moară cu şi mai 
multă forță decât o făcuse la prima. Lemnul trosni şi scârțâi sub presiune 
ŞI, pentru prima oară, lui Roran îi trecu prin minte că una dintre roți ar pu- 
tea să se desprindă. Dacă s-ar fi întâmplat aşa ceva, oamenii săi ar fi fost 
în mare pericol, la fel şi barjele, şi asta ar fi pus capăt atacului asupra 
Aroughs-ului înainte ca acesta să fi început măcar. 

— Tăiați parâma! strigă el. 

Unul dintre oameni tăie frânghia care îi priponea de țărm, în timp ce 
alții se aplecară şi ridicară prăjinile lungi de zece picioare, pe care le în- 
fipseră în albia canalului, împingând cu toată puterea. 

Barjele încărcate se aplecară înainte, prinzând viteză mult mai încet 
decât şi-ar fi dorit Roran. 

Chiar şi atunci când avalanșşa de apă se prăvăli asupra lor, cei doi oa- 
meni de pe berma aflată cel mai jos continuară să tragă de bârnele digu- 
lui slăbit. Cu mai puţin de o secundă înainte ca apa să îi ia cu totul, 
berma se cutremură şi cedă, iar oamenii se aruncară de pe ea. 

Apa făcu o gaură în digul de pământ, de parcă acesta ar fi fost făcut 
din pâine înmuiată, şi se izbi de ultima roată de moară. Lemnul se sfă- 
râmă — cu un sunet asurzitor şi ascuţit, de gheaţă ce se sparge — şi roata 
se înclină în exterior cu câteva grade, dar, spre uşurarea lui Roran, ră- 
mase pe loc. Apoi, cu un bubuit asurzitor, coloana de apă se prăvăli la te- 
melia dealului terasat, într-o explozie de ceaţă. 

O pală rece de vânt îl izbi în față pe Roran, care se afla la mai bine 
de două sute de yarzi în josul râului. 

— Mai repede! strigă el către oamenii care împingeau barja cu prăji- 
nile, când o masă turbulentă de apă se ivi din perdeaua de ceață şi se nă- 
pusti în jos pe canal. 

Puhoiul de apă îi ajunse din urmă cu o repeziciune incredibilă. Când 
se izbi de partea din spate a celor patru barje unite, ambarcațiunea fu 
împinsă înainte, azvârlindu-i pe Roran şi pe războinici spre pupă şi dobo- 
rându-i pe câţiva din picioare. Câţiva saci de făină căzură în canal sau se 
rostogoliră spre centrul barjei, deasupra oamenilor. 

Când apa tot mai ridicată înălță barja din spate cu câteva picioare 
deasupra celorlalte, vasul de aproape cinci sute de picioare lungime în- 
cepu să îşi piardă echilibrul. Dacă lucrurile rămâneau aşa, Roran ştia 
că riscau să fie repede prinşi de-a curmezişul între țărmurile canalului şi 
că, în câteva clipe, forţa curentului avea să rupă barjele. 

— Menţineţi direcţia! urlă el, ridicându-se de pe sacii de făină pe care 
căzuse. Nu care cumva să ne răsucim! 

La auzul vocii sale, războinicii se grăbiră să împingă vasul intrat în de- 
rivă departe de malurile povârnite şi spre centrul canalului. Sărind în vâr- 
ful mormanelor de gresie de la proră, Roran începu să dea indicaţii şi, 
împreună, izbutiră să cârmească barjele pe canalul ce cotea. 

— Am reuşit! exclamă Baldor, cu un rânjet prostesc pe față. 

— Nu te bucura încă, îl avertiză Roran. Mai avem destul de mers. 

Cerul dinspre răsărit devenise galben pai când ajunseră la acelaşi ni- 
vel cu tabăra lor, la o milă de Aroughs. În ritmul în care se deplasau, pu- 
teau să ajungă în oraş înainte ca soarele să urce deasupra orizontului, iar 
umbrele care acopereau pământul aveau să îi ascundă de privirile santi- 
nelelor postate pe metereze şi în turnuri. 

Deşi valul îi depăşise deja, barjele prindeau tot mai multă viteză, având 
în vedere că oraşul se afla în josul morilor şi nu era nici un deal sau mă- 
gură care să le încetinească înaintarea. 

— Ascultaţi-mă, zise Roran, făcându-şi mâinile căuş la gură şi ridicân- 
du-şi glasul ca să poată fi auzit de toată lumea. S-ar putea să cădem în apă 
când ne vom izbi de poarta exterioară, aşa că fiți pregătiți să înotați. Până 
nu ajungem pe uscat, o să fim nişte ţinte uşoare. Odată ajunşi la țărm, 
avem un singur scop: să ne croim drum până la zidul interior înainte să 

le treacă prin cap să închidă porțile de-acolo, deoarece, dacă apucă să facă 
asta, nu vom cuceri niciodată Aroughs-ul. Dacă izbutim să trecem de cel 
de-al doilea zid, ar trebui să ne fie uşor să îl găsim pe Seniorul Halstead şi 
să îl silim să se predea. Dacă nu reuşim să facem asta, vom ocupa fortifica- 
tiile din centrul oraşului şi apoi vom ataca de acolo, cucerind stradă cu 
stradă până ce vom avea controlul asupra întregului Aroughs. Țineți minte, 
vom fi depăşiţi numeric mai mult de doi la unu, aşa că staţi aproape de cel 
de lângă voi şi rămâneți în gardă. Nu plecaţi de capul vostru şi nu vă în- 
depărtaţi de restul grupului. Soldaţii ştiu străzile mai bine decât noi, aşa 
că ne vor atrage în capcane la tot pasul. Totuşi, dacă vă treziţi singuri, în- 
dreptaţi-vă spre centru, căci acolo vom fi noi. Astăzi vom da o lovitură 
puternică în numele vardenilor. Astăzi vom dobândi onoare şi glorie cum 
cei mai mulți oameni doar visează. Astăzi... astăzi ne trecem numele în 
cărţile de istorie. Barzii vor cânta o sută de ani ceea ce vom realiza noi 
în următoarele câteva ore. Gândiţi-vă la prietenii voştri. Gândiţi-vă la fa- 
miliile voastre, la părinţii voştri, la soțiile voastre, la copiii voştri. Lup- 
taţi bine, căci pentru ei luptăm. Luptăm pentru libertate! 

Oamenii răcniră drept răspuns. 

Roran îi lăsă să ajungă la delir; apoi ridică o mână şi zise: 

— Scuturi! Şi, ca unul, oamenii se ghemuiră şi îşi ridicară scuturile, aco- 
perindu-se pe ei şi pe camarazii lor, astfel încât mijlocul berbecelui impro- 
vizat părea înveşmântat în platoşă de zale făcută pe măsura unui uriaş. 

Mulţumit, Roran sări de pe mormanul de gresie şi se uită la Carn, 
Baldor şi la ceilalți patru oameni care veniseră cu el din Belatona. Cel 
mai tânăr, Mandel, părea temător, dar Roran ştia că avea să îşi păstreze 
cumpătul. 

— Gata? întrebă el, şi oamenii îi răspunseră afirmativ. 

Atunci Roran izbucni în râs şi, când Baldor îl întrebă ce s-a întâm- 
plat, îi zise: 

— Dacă m-ar putea vedea tata acum! 

Baldor râse şi el. 

Roran nu-şi luă ochii de la apele umflate. Odată ce acestea pătrun- 
deau în oraş, soldaţii ar fi putut să observe că era ceva în neregulă şi să 
dea alarma. Voia ca ei să dea alarma, dar nu din acest motiv, aşa că, atunci 
când i se păru că şuvoiul ajunsese la vreo cinci minute de Aroughs, îi 
făcu semn lui Carn şi spuse: 

— Dă semnalul. 

Magicianul încuviință şi se încovoie, cu buzele mişcându-se în timp 
ce modulau formele ciudate ale limbii străvechi. După câteva clipe, se 
îndreptă şi zise: 

— S-a făcut. 

Roran privi către vest. Acolo, pe câmpia din faţa Aroughs-ului, se 
aflau catapultele, balistele şi turnurile de asediu ale vardenilor. Turnurile 
de asediu rămaseră nemişcate, însă celelalte maşinării de război se urniră 
din loc, azvârlindu-şi săgețile şi pietrele în înalturi, croindu-şi drum spre 
zidurile imaculate ale oraşului. Iar el ştia că cincizeci dintre oamenii săi 
din capătul celălalt al oraşului suflau chiar atunci în trâmbiţe, scoțând stri- 
găte de luptă, slobozind săgeți aprinse şi făcând tot posibilul ca să atragă 
atenţia soldaţilor din oraş, ca şi cum o forță mult mai impresionantă ar fi 
încercat să ia oraşul cu asalt. 

Roran se simţi cuprins de o linişte profundă. 

Bătălia era pe punctul de a începe. 

Oamenii erau pe punctul de a muri. 

El se putea număra printre ei. 

Faptul că ştia asta îi limpezea gândurile, şi orice urmă de istovire dis- 
păru, odată cu tremurul slab pe care îl resimţise de la tentativa de asasinare 
din urmă cu câteva ore. Nimic nu era la fel de înviorător ca lupta — nici 
mâncarea, nici râsul, nici munca, nici măcar dragostea — şi, deşi o ura, 
nu îi putea nega puterea de atracţie. Nu îşi dorise niciodată să ajungă răz- 
boinic, dar asta ajunsese şi era hotărât să îi învingă pe toţi cei care i-ar fi 
ieşit în cale. 

Ghemuindu-se, Roran se uită printre două bucăţi ascuţite de gresie la 
poarta care se apropia cu repeziciune şi care le bloca drumul. La supra- 
fața apei şi puţin sub ea, căci nivelul ei se ridicase, poarta era făcută din 
scânduri masive de stejar, pătate de vreme şi de umezeală. Ştia că dede- 
subt era un grilaj de fier şi de lemn, ca o barieră-ghilotină, prin care apa 
putea să treacă. Partea de sus avea să fie mai greu de trecut, însă bănuia 
că perioadele îndelungate în care stătuse sub apă slăbiseră grilajul şi, dacă 
o parte din el putea fi smulsă, străpungerea scândurilor de stejar trebuia să 
fie mult mai uşoară. Aşa că ordonase ca doi buşteni zdraveni să fie prinşi 
sub barja din față. Cum aceştia erau scufundaţi, ei urmau să izbească par- 
tea inferioară a porţii chiar când prora avea să intre în partea superioară. 

Era un plan îndrăzneţ, dar nu ştia încă dacă avea să meargă. 

— Uşurel, şopti mai mult pentru el decât pentru altcineva, pe măsură 
ce poarta se apropia tot mai tare. 

Câţiva războinici din partea de spate a ambarcaţiunii continuară să 
cârmească barjele cu prăjinile, însă ceilalţi rămaseră ascunşi sub carapa- 
cea scuturilor. 

Gura tunelului care ducea la poartă se căscă în fața lor, precum intra- 
rea într-o peşteră. Chiar când vârful vasului pătrunse prin bolta umbrită, 
Roran zări faţa unui soldat, rotundă şi albă ca o lună plină, ivindu-se pe 
metereze, la peste treizeci de picioare deasupra, şi uitându-se la barjă cu 
o uluială înfricoşată. 

Barjele se mişcau atât de repede încât Roran nu mai avu timp decât 
să scoată o singură înjurătură muşcătoare, înainte de a fi traşi de curent 
în întunericul răcoros al culoarului iar tavanul boltit să-i ascundă pri- 
virii soldatul. 

Barjele loviră poarta. 

Forţa impactului îl azvârli pe Roran în față, izbindu-l de zidul de gresie 
după care se ghemuise. Capul său lovi piatra şi, deşi purta coif şi bonetă 
de protecţie, îi ţiuiră urechile. Puntea se cutremură şi se înălță şi, cu tot 
zgomotul din urechi, auzi lemnul crăpându-se şi rupându-se, împreună 
cu sunetul ascuţit al metalului răsucit. 

Una dintre bucăţile de gresie alunecă peste el, învineţindu-i braţele şi 
umerii. Apucă bucata de margini şi, cu forța dată de mânie, o azvârli peste 
bord, unde aceasta se sfărâmă de peretele tunelului. 

În bezna care îi înconjura era greu să vadă ce se întâmpla; totul în jur 
era un talmeş-balmeş şi o zarvă răsunătoare. Apa li se revărsă peste pi- 
cioare şi el îşi dădu seama că barja era acoperită de ea, deşi nu îşi putea 
da încă seama dacă avea să se scufunde sau nu. 

— Daţi-mi o secure! strigă el, ţinând o mână la spate. O secure, dați-mi 
o secure! 

Se clătină când barja mai înaintă brusc încă o jumătate de picior, fiind 
cât pe ce să cadă. Poarta cedase parțial, dar se ținea încă bine. În timp, pre- 
siunea constantă a apei ar fi putut împinge barja prin poartă, însă el nu îşi 
putea permite să lase natura să îşi urmeze cursul. 

Pe când ce cineva îi strecura între degete mânerul neted al unei securi, 
şase dreptunghiuri strălucitoare se iviră în tavan pe măsură ce apărătorile 

erau trase la o parte de pe ferestruicile pentru arcași. Dreptunghiurile pâl- 
pâiră şi săgeți de arbaletă şuierară spre barje, adăugând propriile bocăni- 
turi zgomotoase la zarva din jur, când muşcau lemnul. 

Undeva se auzi țipătul unui om. 

— Carn! strigă Roran. Fă ceva! 

Lăsându-l pe magician să-şi vadă de treabă, Roran începu să se tâ- 
rască pe puntea înclinată, dincolo de mormanele de gresie de la prora 
barjei. lar barja se mai înclină puţin în faţă. O altă trosnitură asurzitoare 
răsună din centrul porţii şi lumina se strecură prin crăpăturile din scându- 
rile de stejar. 

O săgeată ricoşă de pe bucata de gresie aflată lângă mâna dreaptă a 
lui Roran, lăsând o dâră pe piatră. 

Îşi înteţi eforturile. 

Chiar când ajunse în capătul barjei, un scrâşnet pătrunzător şi sfâşietor 
îl sili să îşi acopere urechile cu mâinile şi să se tragă îndărăt. 

Un val imens îl izbi în plin, orbindu-l pentru o clipă. Clipind ca să îşi 
recapete vederea, văzu că acea parte a porţii se prăbuşise în canal; acum 
era suficient spaţiu pentru ca barja să poată pătrunde în oraş. Deasupra 
prorei însă, cioturi ascuţite de lemn ieşeau din rămăşiţele porții, ajungân- 
du-le până la piept, gât sau cap. 

Fără să şovăie, Roran se rostogoli în spate şi îşi dădu drumul dincolo 
de zidul de gresie. 

— Capul jos! urlă el, acoperindu-se cu scutul. 

Barjele alunecară înainte, ieşind din grindina de săgeți ucigătoare şi 
intrând într-o imensă încăpere de piatră, luminată de făclii montate 
pe pereți. 

În capătul îndepărtat al încăperii, apa din canal se vărsa printr-o altă 
poartă coborâtă, aceasta fiind o barieră-ghilotină de sus şi până jos. Prin 
zăbrelele de lemn şi de metal, Roran putea să vadă clădirile din oraşul 
propriu-zis. 

Dintr-un capăt în altul al încăperii se întindeau cheiuri de piatră pen- 
tru încărcarea şi descărcarea mărfurilor. Scripeţi, frânghii şi plase goale 
atârnau de tavan şi o macara era aşezată pe o platformă înaltă de piatră, 
în mijlocul țărmului artificial. În partea din faţă şi în cea din spate a încă- 
perii, scări şi pasarele ieşeau din pereţii mucegăiţi, astfel încât cineva să 
poată trece peste apă fără să se ude. De asemenea, pasarela din spate 

dădea înspre camerele străjilor de deasupra tunelului: prin care trecuseră 
barjele, cât şi, din câte bănuia Roran, spre partea de sus a fortificațiilor 
oraşului, cum erau meterezele unde îl văzuse pe soldat. 

Roran simţi cum creşte frustrarea în el când văzu poarta coborâtă. 
Sperase să poată intra în oraş fără să fie prins pe apă de străji. 

„Ei bine, acum nu mai am de ales“, se gândi el. 

În spatele lor, soldaţi cu uniforme purpurii se revărsau din camerele 
străjilor pe pasarelă, unde îngenuncheau şi îşi întindeau arbaletele, pregă- 
tindu-se de o nouă salvă. 

— Deasupra! strigă Roran, fluturându-şi braţul spre docurile din stânga. 
Războinicii apucară din nou prăjinile şi împinseră barjele îmbinate către 
marginea canalului. Zecile de săgeți înfipte în scuturile lor făceau trupa 
să arate ca un arici. 

Când barja se apropie de docuri, douăzeci dintre soldaţii care le apă- 
rau îşi traseră săbiile şi coborâră pe treptele pasarelei, ca să îi împiedice 
pe vardeni să ajungă pe țărm. 

— Grăbiţi-vă! răcni el. 

O săgeată i se înfipse în scut, cu vârful ca un romb străpungând lemnul 
gros de-un deget şi ieşind chiar deasupra antebraţului său. Se împiedică, 
dar se echilibră rapid, ştiind că în câteva clipe arcaşii aveau să tragă în el. 

Sări apoi pe doc, cu braţele întinse în lături ca să îşi păstreze echili- 
brul. Ateriză rău, lovind podeaua cu un genunchi, şi de-abia avu timp 
să îşi scoată ciocanul de la cingătoare înainte ca soldaţii să se năpustească 
asupra lui. 

Roran îi întâmpină cu un sentiment de uşurare şi de bucurie sălbatică. 
Se săturase să tot urzească, să pună planuri la cale şi să îşi facă griji des- 
pre ce avea să urmeze. Măcar ăştia erau duşmani cinstiți — nu asasini ti- 
căloşi —, cu care se putea lupta şi pe care îi putea omori. 

Confruntarea fu scurtă, aprigă şi sângeroasă. Roran ucise sau scoase 
din luptă trei: soldaţi încă din primele secunde. Apoi Baldor, Delwin, 
Hamund, Mandel şi ceilalţi i se alăturară ca să îi împingă pe soldaţi de 
lângă apă. 

Roran nu era bun spadasin, aşa că nu încercă să se dueleze cu adversa- 
rii săi. În schimb, îi lăsă să îi lovească scutul cât voiau, folosindu-și drept 
răspuns ciocanul ca să le sfărâme oasele. Din când în când, era nevoit să 
pareze o lovitură sau o împunsătură, dar încerca să evite să schimbe mai 

mult de două, trei lovituri cu un singur om, ştiind prea bine că lipsa lui de 
experienţă s-ar fi dovedit fatală. Descoperise cel mai folositor şiretlic în 
luptă: nu era vorba de o răsucire fantezistă sau de o fandare complicată 
care necesita ani de zile de antrenament, ci pur şi simplu de preluarea ini- 
țativei şi de surprinderea adversarului. 

leşind cu bine din încăierare, Roran ţâşni spre scările care duceau la pa- 
sarela unde se aflau arcaşii ce trăgeau în oamenii care coborau de pe barje. 

Roran sări câte trei trepte deodată şi, legănându-şi ciocanul, îl izbi: pe 
primul arcaş drept în faţă. Următorul soldat la rând apucase deja să tragă, 
aşa că îşi aruncă arbaleta şi duse mâna la sabia sa scurtă, trăgându-se îna- 
poi în timp ce făcea asta. 

Soldatul apucă să-şi scoată sabia din teacă doar pe jumătate, când 
Roran îl lovi în piept, rupându-i coastele. 

Unul dintre lucrurile care îi plăceau lui Roran când venea vorba de 
mânuirea ciocanului era că nu trebuia să acorde prea multă atenție armu- 
rii pe care o purtau adversarii săi. Ciocanul, ca orice armă contondentă, 
provoca răni prin tăria impactului, nu prin tăierea sau străpungerea căr- 
nii. Simplitatea acestei abordări îl atrăgea. 

Cel de-al treilea soldat de pe pasarelă reuşi să tragă spre el înainte să 
apuce să mai facă vreun pas. De această dată, săgeata pătrunse pe jumă- 
tate prin scut şi aproape că îl lovi în piept. Ţinând vârful ucigător departe 
de trup, Roran se repezi asupra omului şi dădu să îl lovească în umăr. Sol- 
datul îşi folosi arbaleta ca să blocheze atacul, astfel încât Roran continuă 
imediat cu o lovitură dată cu scutul şi îl aruncă peste parapetul pasarelei 
pe soldatul ţipând şi dând din mâini. 

Însă manevra îl lăsă pe Roran complet descoperit şi, când îşi întoarse 
privirea spre cei cinci soldaţi rămaşi pe pasarelă, văzu că trei dintre ei țin- 
teau drept spre inima sa. 

Soldaţii traseră. 

Chiar înainte ca săgețile să îl străpungă, le văzu cotind la dreapta şi 
ricoşând din pereţii înnegriţi, ca nişte viespi furioase. 

Roran ştia că fusese salvat de Carn şi îşi promise să găsească o cale de 
a-i mulţumi magicianului, odată ce n-ar mai fi fost în pericol de moarte. 

Se năpusti asupra soldaţilor rămași şi îi răpuse cu o serie de lovituri 
violente, ca şi cum ar fi bătut nişte cuie. Apoi frânse săgeata de arbaletă 

care îi străpunsese scutul şi se întoarse să vadă cum se desfăşura lupta 
de jos. 

Chiar în acea clipă, ultimul soldat de pe docuri se prăbuşi pe podeaua 
plină de sânge, cu capul rostogolindu-i-se în canal, unde se scufundă 
într-un vârtej de bule. 

Cam două treimi dintre vardeni debarcaseră şi se adunau în şiruri or- 
donate la marginea apei. 

Roran deschise gura, pregătindu-se să le ordone să se îndepărteze de 
canal astfel încât oamenii rămaşi pe barje să aibă destul loc ca să coboare, 
când uşile din peretele stâng se dădură în lături şi o hoardă de soldaţi nă- 
văli în încăpere. 

„La naiba! De unde-or veni cu toţii? Şi câți mai sunt?“ 

Chiar când Roran dădu să pornească spre scări, cu gândul de a-şi 
ajuta oamenii să le ţină piept nou-veniţilor, Carn — rămas tot pe prima din- 
tre barje — îşi ridică braţele, arătă spre soldaţi şi articulă o serie de cuvinte 
aspre şi încurcate în limba străveche. 

La porunca sa misterioasă, doi saci de făină şi o bucată de gresie se înăl- 
ţară de pe barje şi zburară în mijlocul şirurilor compacte de soldaţi, dobo- 
rând peste o duzină. Sacii se rupseră după al treilea sau al patrulea impact 
şi nori de făină ivorie îi acoperiră pe soldaţi, orbindu-i şi înăbuşindu-i. 

O secundă mai târziu, urmă o străfulgerare lângă zidul din spatele sol- 
daţilor şi o minge uriașă de foc, portocalie şi plină de funingine, trecu prin 
norii de făină, devorând praful fin cu lăcomie şi scoțând un sunet ce adu- 
cea cu cel produs de o sută de steaguri fluturând în bătaia vântului. 

Roran se adăposti sub scut şi simți dogoarea pe picioare şi pe pielea 
descoperită a obrajilor când mingea de foc se opri la doar câţiva yarzi de- 
părtare de pasarelă iar firicelele de praf deveniră cenuşă ce se aşternu pe 
jos: o ploaie neagră, funestă, bună doar pentru o înmormântare. 

Odată ce pălălaia neiertătoare se mai linişti, îşi înălţă capul cu băgare 
de seamă. Un fuior de fum încins şi urât mirositor îi gâdila nările şi îi în- 
tepa ochii, iar el îşi dădu seama, tresărind, că barba îi luase foc. Blestemă, 
azvârli ciocanul şi lovi cu palmele flăcăruile mici până izbuti să le stingă. 

— Hei! îi strigă el lui Carn. Mi-ai pârlit barba! Fii mai atent sau îţi înfig 
căpăţâna într-o suliță! 

Cei mai mulţi dintre soldați zăceau ghemuiţi la pământ, ținându-şi în 
mâini feţele arse. Alţii se zbăteau cu hainele în flăcări sau se învârteau 

orbeşte cu armele în mâini, încercând să respingă atacurile vardenilor. 
Oamenii lui Roran păreau să fi scăpat cu arsuri minore — cei mai mulți 
fuseseră în afara razei mingii de foc —, deşi incendiul neaşteptat îi lăsase 
dezorientaţi şi nesiguri pe picioare. 

— Nu mai căscaţi gura ca proştii şi atacaţi-i odată pe nemermnicii ăia 
bâjbâiți, până nu îşi vin în fire! le ordonă el, izbind cu ciocanul în para- 
pet, ca să se asigure că îl ascultau. 

Vardenii îi copleşeau numeric pe soldaţi, astfel încât, atunci când 
Roran ajunse la capătul scării, omorâseră deja trei sferturi dintre ei. 

Lăsând cei câțiva soldaţi rămaşi pe seama destoinicilor săi război- 
nici, Roran porni spre uşa mare şi dublă din stânga canalului — uşă destul 
de largă ca să poată trece prin ea două căruţe, una lângă cealaltă. În timp 
ce făcea asta, dădu peste Carn, care stătea la baza platformei macaralei şi 
mânca dintr-o desagă de piele pe care o purta mereu cu el. Roran ştia că 
desaga conţinea un amestec de untură, miere, ficat de vită pisat, inimă de 
miel şi fructe de pădure. Singura dată când magicianul îi dăduse să guste, 
simţise că se îneacă, dar chiar şi numai câteva înghiţituri din acel ames- 
tec puteau ţine pe picioare un om după o zi întreagă de trudă. 

Spre îngrijorarea lui Roran, magicianul părea nespus de istovit. 

— Poţi continua? îl întrebă Roran, oprindu-se lângă el. 

Carn îi făcu semn că da. 

— Am nevoie de câteva momente ca să îmi trag răsuflarea... Tunelul, 
apoi sacii de făină şi bucata de gresie... Mai luă o îmbucătură. A fost cam 
mult dintr-odată. 

Puțin mai liniştit, Roran dădu să treacă mai departe, însă Carn îl apucă 
de braţ. 

— N-am fost eu, zise el, iar ochii îi sclipiră ghiduş. Vreau să spun că nu 
eu ţi-am pârlit barba. Probabil că făcliile au iscat focul. 

Roran mormăi şi îşi continuă drumul spre uşă. 

— Alinierea! strigă el, lovindu-şi scutul cu ciocanul. Baldor, Delwin — 
voi veniţi în față, cu mine. Ceilalţi — aliniați-vă în spatele nostru. Cu scu- 
turile în față, cu săbiile scoase, cu arcurile întinse. Probabil că Halstead 
încă nu ştie că am pătruns în oraş, aşa că nu lăsaţi să vă scape vreunul 
care ar putea să îl avertizeze... Sunteţi gata? Haideţi, după mine! 

Împreună cu Baldor, ai cărui obraji şi nas erau roşii din cauza exploziei, 
desferecă uşile şi le împinse în lături, trezindu-se cu Aroughs-ul înaintea lui. 


Praf şi pulbere 


Zeci de clădiri mari, tencuite, se ridicau ciorchine în jurul arcadei 
din zidul exterior al oraşului pe unde canalul intra în Aroughs. Toate clă- 
dirile — reci şi amenințătoare, cu privirea goală a ferestrelor lor negre — 
păreau să fie magazii sau spaţii de depozitare, ceea ce, ţinând cont şi de 
faptul că era foarte devreme, însemna că era puţin probabil ca vreun lo- 
cuitor să fi observat ciocnirea dintre vardeni şi gărzi. 

Roran nu avea de gând să rămână prin preajmă ca să se convingă 
de asta. 

Razele difuze ale luminii ce abia apăruse brăzdau orizontal oraşul, 
poleind vârfurile turnurilor, crenelurile, cupolele şi acoperișurile încli- 
nate. Străzile şi aleile erau învăluite în umbre de un argintiu mat şi, prin 
canalul căptuşit cu piatră, apa curgea întunecată şi mohorâtă, brăzdată de 
dâre sângerii. Sus de tot, sclpea singuratică o stea rătăcitoare, o scânteie 
tainică pe vălul clar, albastru, unde strălucirea din ce în ce mai puternică 
a soarelui ascunsese vederii toate celelalte nestemate ale nopţii. 

Vardenii înaintau la trap, târşâindu-şi bocancii de piele pe strada 
pietruită. 

Undeva, în depărtare, cântă un cocoş. 

Roran îi conducea prin labirintul de clădiri către zidul interior al ora- 
şului, fără însă a urma traseul cel mai clar sau cel mai direct, astfel încât 
să reducă şansele de a întâlni pe cineva pe străzi. Mergeau pe străduţe 
înguste şi atât de întunecoase încât uneori Roran vedea cu greu unde 
pune piciorul. 

Mizeria se adunase în rigolele străzilor. Duhoarea îl umplea de dez- 
gust şi îl făcea să-i fie dor de câmpurile deschise cu care era obişnuit. 

„Cum poate cineva suporta să trăiască în asemenea condiții? se în- 
trebă el. Nici măcar porcii nu s-ar tăvăli în propria mocirlă.“ 

Departe de zid, locul clădirilor fu luat de case şi prăvălii: înalte, arcuin- 
du-se peste stradă, cu pereţi văruiţi şi cu armături din fier forjat pe uşi. În 
spatele ferestrelor cu obloanele lăsate, Roran auzea uneori sunet de voci, 
sau zăngănit de vase, sau târşâitul unui scaun tras pe o podea de lemn. 

„Suntem în criză de timp, se gândi el. Câteva minute încă şi străzile 
se vor umple de locuitori.“ 

Parcă pentru a-i confirma temerile, doi bărbaţi ieşiră dintr-o alee drept 
în faţa coloanei de războinici. Amândoi purtau pe umeri cobilițe având 
agăţate la capete ciubere cu lapte proaspăt. 

Când îi zăriră pe vardeni, bărbaţii se opriră surprinşi, cu laptele revăr- 
sându-li-se din ciubere. Făcură ochii mari şi căscară gurile, gata să slobo- 
zească o exclamaţie. 

Roran se opri, odată cu trupa din spatele său. 

— Dacă țipaţi, vă omorâm, zise el pe un ton liniştit, prietenos. 

Bărbaţii se înfiorară şi se mişcară puţin într-o parte. 

Roran făcu un pas în față. 

— Dacă fugiţi, vă omorâm. Fără să-şi ia ochii de la cei doi oameni în- 
spăimântaţi, el rosti numele lui Carn şi, când magicianul ajunse lângă 
el, spuse: 

— Fii bun şi adoarme-i. 

Magicianul recită rapid o frază în limba străveche, încheind cu un cu- 
vânt care lui Roran îi sună precum „„s/ytha “. Cei doi bărbaţi se înmuiară, 
prăbuşindu-se la pământ, iar ciuberele li se răsturnară în clipa în care se 
loviră de caldarâm. Laptele se întinse peste tot, ţesând o plasă delicată de 
vinişoare albe în timp ce umplea şănţuleţele dintre pietrele străzii. 

— Căraţi-i într-o parte, spuse Roran, să nu poată fi văzuţi. 

De îndată ce războinicii săi îi traseră din drum pe cei doi oameni in- 
conştienţi, el ordonă din nou vardenilor să înainteze, reluându-şi marșul 
grăbit către zidul interior. 

Dar, înainte de a fi parcurs o sută de picioare, la o cotitură a drumului 
dădură peste un grup de patru soldaţi. 

De această dată, Roran nu arătă nici o milă. Străbătu în fugă spaţiul 
ce-i separa de soldaţi şi, în timp ce aceştia încă încercau să se dezmeti- 
cească, îşi afundă partea plată a ciocanului său în gâtul celui din frunte. 

În acelaşi chip, Baldor dobori un alt soldat, mânuindu-şi sabia cu o forță 
pe care puţini oameni o aveau, o forță dobândită de-a lungul anilor în 
care lucrase la fierăria tatălui său. 

Ultimii soldați rămaşi ţipară alarmați, se întoarseră şi o tuliră. 

O săgeată venită de undeva din spate zbură peste umărul lui Roran şi 
îl nimeri pe unul dintre soldaţi, culcându-l la pământ. 

O clipă mai târziu, Carn răcni: 

— Jierda! 

Gâtul ultimului soldat se frânse cu o pocnitură sonoră şi acesta se pră- 
buşi, rămânând nemişcat în mijlocul străzii. 

Soldatul cu săgeata înfiptă în el începu să țipe: 

— Vardenii sunt aici! Vardenii sunt aici! Trageţi alarma, var... 

Scoţându-şi pumnalul, Roran alergă către el şi-i tăie beregata. Îşi şterse 
lama de tunica bărbatului, apoi se ridică în picioare şi spuse: 

— Mişcaţi-vă, imediat! 

Ca unul, vardenii luară cu asalt străzile către zidul interior al 
Aroughs-ului. 

Când ajunseră la doar o sută de picioare de acesta, Roran se opri pe o 
alee din spatele unei case şi ridică o mână, făcându-le semn oamenilor săi 
să aştepte. Apoi se furişă pe lângă casă şi aruncă o privire după colţ, către 
bariera-ghilotină montată în zidul înalt de granit. 

Poarta era închisă. 

Dar, undeva în stânga ei, o mică portiţă de atac! stătea larg deschisă. 
Chiar în timp ce se uita, un soldat ieşi în fugă şi se îndreptă către capătul 
vestic al oraşului. 

Roran înjură pentru sine, în timp ce se uita ţintă la portiţa de atac. Nu 
avea de gând să renunţe, nu acum când ajunseseră atât de departe, însă 
poziţia lor devenea din ce în ce mai riscantă şi nu avea nici o îndoială că 
mai erau doar câteva minute până când se va trage clopotul de alarmă şi 
va fi dezvăluită prezenţa lor acolo. 

Se retrase după casă şi, plecându-şi capul, începu să se gândească. 

— Mandel, zise el, pocnind din degete. Delwin, Carn şi voi trei. Arătă 
către un trio de războinici cu aspect feroce — bărbaţi mai vârstnici care, 
dată fiind vârsta lor, trebuie să fi avut ceva deprindere să câştige bătălii. 


! Poartă în zidul unei fortificaţii destinată ieşirilor sau atacurilor din interior (n. tr.) 

Veniți cu mine. Baldor, tu îi conduci pe restul. Dacă nu reuşim să ne în- 
toarcem, puneți-vă la adăpost. E un ordin. 

Baldor dădu din cap, cu o expresie sumbră. 

Împreună cu cei şase războinici pe care-i alesese, Roran înconjură 
calea principală ce ducea la poartă până ce ajunse la baza presărată de 
gunoaie a zidului exterior înclinat, cam la cincizeci de picioare de bari- 
era-ghilotină şi de portița de atac deschisă. 

În fiecare din cele două turnuri ale porţii se afla câte un soldat, însă 
pentru moment nici unul dintre ei nu se vedea şi, cu excepţia cazului în 
care şi-ar fi scos capetele peste marginea clădirilor, nu puteau să-i vadă 
apropiindu-se pe Roran şi pe tovarăşii acestuia. 

Roran zise în şoaptă: 

— Imediat ce trecem de uşă, tu, tu şi tu — arătă spre Carn, Delwin şi 
unul dintre ceilalți războinici — ocupaţi-vă de postul de gardă care este de 
cealaltă parte, cât de repede puteţi. Noi ne vom ocupa de cel din partea 
asta. Faceţi orice-aţi face, numai deschideţi poarta aia. S-ar putea să 
fie numai de întors o roată or să fim nevoiţi cu toţii să punem mâna pen- 
tru a o ridica, aşa că nici nu vă gândiţi să vă duceți şi să mă lăsaţi baltă. 
Gata? ... Acum! 

Încercând pe cât posibil să nu facă zgomot, Roran alergă de-a lungul 
zidului şi, răsucindu-se rapid, ţâşni prin portiţa de atac. 

În faţa sa se afla o încăpere de douăzeci de picioare lungime, ce se 
deschidea către o piaţă largă având în centru ei o fântână în trepte. Oa- 
meni în haine bune se zoreau de colo până colo prin piaţă, mulţi dintre 
ei ţinând pergamente în mâini. 

Fără să-i bage în seamă, Roran se întoarse către o uşă închisă, pe care 
o împinse cu mâna, stăpânindu-şi pornirea de a o deschise cu o izbitură de 
picior. Dincolo de uşă se afla o cameră de gardă întunecoasă, cu o scară în 
spirală construită într-unul dintre pereţi. 

Alergă în sus pe scări şi, după primul cot, se trezi într-o cameră cu 
tavanul jos, în care cinci soldaţi fumau şi jucau zaruri la o masă aşezată 
lângă un troliu uriaş, înfăşurat în lanţuri groase cât braţul său. 

— Salutări! spuse Roran, pe un ton pătrunzător, poruncitor. Am un me- 
saj foarte important pentru voi. 

Soldaţii ezitară, apoi săriră în picioare, împingând înapoi băncile pe 
care stătuseră. Târâte pe podea, picioarele de lemn scrâşniră. 

Prea târziu. Chiar aşa scurtă cum fusese, nehotărârea lor îi fusese de 
ajuns lui Roran ca să străbată distanţa până la ei, înainte ca soldaţii să-şi 
poată scoate armele. 

Roran mugi în timp ce se aruncă în mijlocul lor, izbind în dreapta şi-n 
stânga cu ciocanul său şi împingându-i pe cei cinci într-un colţ. Apoi, 
Mandel şi ceilalţi doi războinici apărură lângă el, cu săbiile scânteind. 
Împreună, terminară repede cu gărzile. 

Când ajunse deasupra corpului în spasme al ultimului soldat, Roran 
scuipă pe jos şi spuse: 

— Să nu vă încredeţi în străini. 

Lupta umpluse camera cu un amestec de duhori oribile, ce părea să îl 
apese pe Roran asemenea unei pături groase, grele, făcute din cea mai 
neplăcută substanţă pe care şi-ar fi putut-o imagina. Abia putea să res- 
pire fără să i se facă rău, aşa că îşi acoperi nasul şi gura cu mâneca tuni- 
cii sale, încercând să filtreze o parte din mirosuri. 

Toţi patru se duseră la troliu, fiind atenţi să nu alunece în bălțile de 
sânge, şi îl examinară puţin, ca să-i înţeleagă mecanismul. 

Roran se răsuci, ridicându-şi ciocanul — auzise zăngănit de metal şi 
apoi scârțâitul răsunător al trapei de lemn ce fusese deschisă, urmat de 
un tropăit de paşi, în timp ce un soldat cobori scara spiralată, venind din 
turnul de deasupra. 

— Taurin, ce naiba se întâmplă... 

Vocea soldatului îi muri acestuia în gât şi el se opri la jumătatea dru- 
mului când îl zări pe Roran şi pe tovarăşii acestuia, precum şi cadavrele 
sfârtecate din colţ. 

În dreapta lui Roran, un războinic trase o săgeată către soldat, dar acesta 
se feri şi săgeata lovi zidul de deasupra lui. Soldatul înjură şi o zbughi în 
patru labe înapoi, sus pe scări, dispărând după o cotitură a zidului. 

O clipă mai târziu, trapa se trânti cu un „bum!“ răsunător şi apoi îl 
auziră pe soldat suflând în corn şi strigând înnebunit avertismente către 
oamenii din piaţă. 

Roran se încruntă şi se întoarse spre troliu. 

— Lăsaţi-l, zise el, vârându-şi ciocanul în cingătoare. Se rezemă în 
roata cu spiţe ce ridica şi cobora bariera-ghilotină şi împinse cât de tare 
putu, încordându-şi fiecare muşchi. Ceilalţi bărbaţi puseră şi ei umărul 

şi, încet, foarte încet, roata începu să se mişte, iar clichetul! aflat de-o 
parte a troliului ţăcăni zgomotos, în timp ce uriaşa piedică de lemn alu- 
neca peste dintele de dedesubt. 

Câteva clipe mai târziu, efortul necesar pentru a învârti roata scăzu 
simţitor, lucru pe care Roran îl puse pe seama echipei pe care o trimisese 
să pătrundă în celălalt post de gardă. 

Nu îşi bătură capul să ridice complet bariera-ghilotină; după jumătate 
de minut de gemut şi transpirat, cumplitele strigăte de luptă ale vardenilor 
le ajunseră la urechi, când oamenii ce aşteptaseră afară năvăliră pe poartă, 
în piaţă. 

Roran dădu drumul roții, apoi îşi scoase din nou ciocanul şi o luă pe 
scări, cu ceilalți în spatele său. 

Când ieşiră din postul de gardă, îi zări pe Carn şi Delwin, care tocmai 
apăreau din clădire, de partea cealaltă a porţii. Nici unul nu părea rănit, 
însă Roran observă că războinicul mai în vârstă ce îi însoţise lipsea acum. 

În timp ce aşteptară ca grupul lui Roran să li se alăture, Baldor şi res- 
tul vardenilor se organizară într-un bloc compact de oameni, la mar- 
ginea pieţei. Se dispuseseră în cinci şiruri, umăr la umăr, cu scuturile 
suprapuse. 

În timp ce alerga spre ei, Roran văzu un contingent numeros de soldaţi 
apărând dintre clădirile aflate în capătul îndepărtat al pieţei. Acolo, aceştia 
se dispuseră în formaţie de apărare, înclinându-şi sulițele şi lăncile în 
afară, astfel încât aduceau cu o perniţă lungă, joasă, plină de ace. Socoti că 
erau cam o sută cincizeci de soldaţi — un număr pe care războinicii săi l-ar 
fi putut înfrânge, cu siguranță, însă asta i-ar fi costat şi timp, şi oameni. 

Se posomori şi mai tare când acelaşi magician cu nas coroiat pe care 
îl văzuse cu o zi în urmă ieşi în faţa şirurilor de soldaţi şi îşi desfăcu bra- 
tele deasupra capului, cu o aureolă de lumină neagră pocnind în jurul am- 
belor sale mâini. Roran aflase destule despre magie de la Eragon ca să 
ştie că lumina era mai degrabă pentru spectacol decât pentru orice alt- 
ceva, însă chiar şi aşa, nu avea nici o îndoială că magicianul inamic era 
extrem de periculos. 

Carn ajunse lângă războinici la câteva secunde după Roran. Împre- 
ună, ei şi Baldor se uitară atent la magician şi la şirul de soldaţi adunaţi 
în faţa lor. 


! Piesă care împiedică rotirea într-un anumit sens a unei roți dinţate. (n. tr.) 

— ÎI poţi omorî? întrebă Roran încet, pentru ca oamenii din spatele 
lu: să nu îl audă. 

— Va trebui să încerc, nu? răspunse Carn. Îşi şterse gura cu dosul pal- 
mei. Transpiraţia i se scurgea pe faţă. 

— Dacă vrei, putem năvăli peste el. Nu ne poate ucide pe toţi înainte 
de a reuşi să-i înfrângem vrăjile şi să-i înfigem o sabie în inimă. 

— Nu poţi şti... Nu, asta-i îndatorirea mea şi trebuie să mă ocup de ea. 

— Putem ajuta cu ceva? 

Carn slobozi un râs nervos. 

— Puteţi trage câteva săgeți spre el. Va fi ocupat să le blocheze şi asta 
poate îl va slăbi îndeajuns ca să facă o greşeală. Dar orice aţi face, nu vă 
băgaţi între noi... Nu vom fi în siguranță, nici voi, nici eu. 

Roran îşi trecu ciocanul în mâna stângă, apoi îşi puse dreapta pe umă- 
rul lui Carn. 

— Va fi bine. Ţine minte, nu-i el atât de isteţ. L-ai mai păcălit înainte 
şi îl poţi păcăli din nou. 

— Ştiu. 

— Noroc, spuse Roran. 

Carn dădu din cap, apoi se duse spre fântâna din centrul pieţei. Lu- 
mina soarelui ajunsese la evantaiul de apă ce dansa şi sclipea asemenea 
unui pumn de diamante aruncate în aer. 

Magicianul cu nas coroiat se îndreptă şi el către fântână, potrivindu-şi 
pasul cu cel al lui Carn, până ce ajunseră la doar douăzeci de picioare 
distanță unul de celălalt, după care se opriră amândoi. 

De unde se afla, lui Roran i se păru că cei doi îşi vorbeau, însă erau 
prea departe de el ca să îşi dea seama ce spun. Apoi amândoi magicienii 
înțepeniră, de parcă cineva ar fi vârât un pumnal în ei. 

Asta aştepta Roran: un semn că aceştia se duelau cu mințile, fiind prea 
ocupați ca să mai dea vreo atenţie celor din jur. 

— Arcaşi! se răsti el. Duceţi-vă acolo şi acolo, şi arătă spre cele două 
părți ale pieţei. Băgaţi câte săgeți puteți în câinele ăla necredincios, să 
nu care cumva să-l atingeţi pe Carn, altfel vă dau de vii Saphirei. 

Când cele două grupuri de arcași avansară până la jumătatea pieţei, 
soldaţii se foiră alarmați, însă nici una dintre trupele înveşmântate în pur- 
puriu ale lu: Galbatorix nu rupse formația şi nu-i atacă pe vardeni. 

„Probabil au mare încredere în vipera aia a lor“, gândi Roran, îngrijorat. 

Zeci de săgeți cafenii, împodobite cu pene de gâscă, ţâşniră învârtin- 
du-se, şuierând, către magicianul inamic şi, pentru o clipă, Roran speră 
că poate îl vor putea omorî. Ajunse însă la cinci picioare de omul cu nas 
coroiat, toate săgețile se spulberară şi căzură pe jos, de parcă s-ar fi izbit 
drept într-un zid de piatră. 

Roran se tot înălța pe călcâie, prea încordat ca să stea liniştit. Nu îi 
plăcea să aştepte fără să facă nimic în timp ce prietenul său era în peri- 
col. În plus, fiecare clipă ce trecea era pentru Seniorul Halstead un prilej 
în plus să priceapă ce se întâmplă şi să pună la cale un răspuns eficient. 
Dacă oamenii lu: Roran voiau să evite să fie zdrobiţi de forţele superi- 
oare ale Imperiului, trebuiau să-şi țină inamicii în şah, astfel încât aceş- 
tia să fie nesiguri încotro s-o apuce şi ce să facă. 

— Pe vârfuri! zise el, întorcându-se către războinici. Hai să vedem 
dacă putem face vreo treabă câtă vreme Carn se luptă ca să ne scape 
pielea. Îi vom ataca din coastă pe soldaţii ăia. Jumătate din voi veniţi 
cu mine; restul urmaţi-l pe Delwin. Nu pot bloca toate străzile, aşa că 
Delwin, tu şi oamenii tăi vă croiţi drum cât să treceţi de soldaţi, după 
care îi ocoliţi şi îi atacați din spate. Noi îi vom ţine ocupați aici, ca să nu 
opună mare rezistenţă. Dacă vreunul dintre soldaţi încearcă să fugă, lă- 
sați-l. Oricum, ne-ar lua prea mult timp să-i omorâm pe toţi. Aţi înțeles? 
Hai, hai, mişcaţi-vă! 

Oamenii se împărțiră rapid în două grupuri. Conducându-l pe al său, 
Roran porni în fugă spre capătul din dreapta al pieţei, în timp ce Delwin 
o luă spre stânga. 

Când ambele cete de oameni fură aproape lângă fântână, Roran văzu 
că magicianul duşman priveşte către el. A fost o privire fugară, piezişă, 
însă momentul de neatenţie, provocat sau nu, păru să aibă un efect ime- 
diat în duelul pe care magicianul îl purta împotriva lui Carn. Când bărba- 
tul cu nas coroiat îşi întoarse privirea spre Carn, rânjetul de pe faţa lui se 
transformă într-un rictus dureros şi venele începură să i se umfle pe frun- 
tea bombată şi pe grumazul aspru, iar întregul său cap se coloră într-un 
roşu întunecat, mânios, de parcă ar fi fost atât de umflat de sânge încât 
stătea să crape. 

— Nu! urlă bărbatul, apoi strigă ceva în limba străveche, ceva ce Roran 
nu putu înțelege. 

O fracțiune de secundă mai târziu, Carn strigă şi el ceva şi, pentru o 
clipă, vocile li se suprapuseră, într-un amestec atât de pătrunzător de te- 
roare, durere, ură şi furie încât Roran simţi, până în măduva oaselor, că 
duelul luase o turnură îngrozitor de urâtă. 

Carn dispăru în mijlocul unei explozii de lumină albastră. Apoi, o ca- 
rapace albă, ca o cupolă, ţâşni din locul în care acesta se aflase mai de- 
vreme şi se întinse peste piaţă atât de repede, că Roran nici nu avu timp 
să clipească. 

Universul se întunecă. O dogoare insuportabilă îl izbi pe Roran şi to- 
tul se răsturnă şi se strâmbă în jurul acestuia, în timp ce cădea printr-un 
spaţiu fără formă. 

Ciocanul îi fu smuls din mână şi o durere explodă într-o parte a ge- 
nunchiului său drept. Apoi, un obiect dur îl lovi cu putere în gură şi el 
simţi cum îi sare un dinte şi cum se umple de sânge. 

Când se linişti, în sfârşit, rămase unde se afla, întins pe burtă, prea 
năucit ca să se mişte. Îşi veni încet în fire şi văzu, sub nasul său, supra- 
faţa netedă, gri-verzuie, a unei dale de piatră, apoi mirosi mortarul ce în- 
conjura piatra şi deveni conştient, cu tot corpul, de durerile şi vânătăile 
ce-şi disputau atenţia sa. Singurul sunet pe care-l putea auzi era cel al ini- 
mii sale ce bubuia. 

Când începu să respire din nou, o parte din sângele ce-i umplea gura 
şi gâtul i se duse în plămâni. Disperat după aer, tuşi şi se ridică, scui- 
pând cheaguri de flegmă neagră. Îşi văzu dintele, unul dintre incisivi, 
zburându-i afară şi săltând pe pavaj, uimitor de alb pe fondul petelor de 
sânge pe care le scuipase. Îl prinse şi îl examină; vârful incisivului era 
ciobit, însă rădăcina părea neatinsă, aşa că linse dintele până-l curăță, 
apoi îl împinse la loc în gaura din gingii, strtâmbându-se de durere când 
împunse carnea inflamată. 

Se ridică în picioare. Fusese aruncat în pragul uneia dintre casele ce 
mărgineau piaţa. Oamenii săi erau împrăştiaţi în jurul lui, cu braţele şi pi- 
cioarele strâmbe, coifurile căzute, săbiile rupte. 

O dată în plus, Roran se bucură că purta cu el un ciocan, căci, în 
toată agitația, unii dintre vardeni reuşiseră să se rănească singuri sau îşi 
răniseră camarazii. 

„Ciocanul? Unde este ciocanul meu?“ se întrebă el, cu întârziere. Răs- 
coli peste tot, până ce zări mânerul armei sale ieşind de sub picioarele 

unui războinic din apropiere. Îl trase afară, apoi se întoarse să pri- 
vească piața. 

Şi soldații, şi vardenii fuseseră zvârliți în toate părțile. Din fântână 
nu mai rămăsese decât o mică grămadă de moloz, din care apa ţâşnea in- 
termitent. Alături, acolo unde fusese Carn, se afla un cadavru înnegrit, 
uscat, cu membrele fumegânde încleştate, asemenea picioarelor unui pă- 
ianjen mort, totul fiind atât de carbonizat şi de ros şi de calcinat încât cu 
greu ţi-ai fi putut da seama că fusese cândva ceva viu sau uman. În mod 
inexplicabil, magicianul cu nas coroiat se afla încă în acelaşi loc, deşi ex- 
plozia îi sfâşiase îmbrăcămintea de pe el, lăsându-l doar în pantaloni. 

O furie de neoprit îl cuprinse pe Roran şi, fără să se gândească o clipă 
la propria siguranţă, porni împleticindu-se către centrul pieţei, hotărât să 
îl omoare pe magician, o dată pentru totdeauna. 

Magicianul cu pieptul gol rămase pe loc, chiar şi când Roran se apro- 
pie. Ridicându-şi ciocanul, Roran porni într-un alergat târşâit şi răcni un 
strigăt de luptă pe care abia îl putea auzi. 

Însă magicianul nu făcu nici un gest ca să se apere. 

De fapt, observă Roran, acesta nu se mişcase nici măcar cu un deget 
după explozie. Ca şi cum ar fi fost statuia unui om, şi nu omul însuşi. 

Aparenta indiferență a magicianului la apropierea lui îl ispitea pe 
Roran să nu bage în seamă reacţia neobişnuită a bărbatului — sau, mai bine 
ZIS, lipsa reacției — şi pur şi simplu să-i tragă una în cap înainte ca acesta 
să îşi revină din ciudata sa amorţeală. Totuşi, precauţia îi calmă lui Roran 
setea de răzbunare şi-l făcu să se oprească, la nici cinci paşi de magician. 

Şi fu bucuros că făcuse asta. 

În timp ce, de la oarecare distanţă, magicianul părea normal, ajuns 
aproape de el, Roran văzu că pielea acestuia era lăsată şi zbârcită, pre- 
cum cea a unui om care avea de trei ori mai mulţi ani, şi că ea căpătase 
un aspect aspru, scorţos. De asemenea, ea i se înnegrise şi continua să i 
se înnegrească, de la o clipă la alta, de parcă întregul lui corp ar fi fost 
cuprins de îngheţ. 

Pieptul bărbatului se ridica şi ochii i se învârteau în orbite, dându-se 
peste cap, însă în rest părea incapabil să facă vreo mişcare. 

În timp ce Roran privea, braţele, gâtul şi pieptul bărbatului se stafi- 
diră şi oasele îi ieşiră în relief — de la curba arcuită a claviculelor până 
la creasta golaşă a şoldurilor, unde stomacul îi atârna precum un burduf 

gol. Buzele i se zbârciră şi se traseră peste dinţii îngălbeniţi, dezvelin- 
du-i într-un rânjet hidos, în vreme ce pupilele i se dezumflară, asemenea 
unor căpuşe îmbuibate ce fuseseră stoarse de sânge, iar pielea din jur se 
cufundă în interior. 

Respirația omului — panicată, întretăiată — şovăi, însă nu se opri de tot. 

Îngrozit, Roran se dădu înapoi. Simţi ceva lunecos sub cizme şi privi 
în jos, ca să constate că stătea într-o băltoacă de apă ce se tot mărea. La în- 
ceput, crezu că era de la fântâna dărâmată, însă apoi înţelese că apa şiroia 
de la picioarele magicianului înțepenit. Roran înjură, cuprins de o repul- 
sie bruscă, şi sări pe o porţiune de pământ uscat. Văzând apa, înţelese ce 
făcuse Carn şi sentimentul său de groază spori. Carn, se părea, aruncase o 
vrajă ce absorbea fiecare strop de umezeală din corpul magicianului. 

În doar alte câteva secunde, vraja îl reduse pe acesta la un schelet 
noduros, învelit într-o scoarță de piele neagră, tare, mumificându-l de 
parcă ar fi fost lăsat o sută de ani în Deşertul Hadarac, pradă vântului şi 
soarelui şi nisipurilor mişcătoare. Deşi mai mult ca sigur era deja mort, el 
nu se prăbuşi, căci magia lui Carn îl ținea în picioare: un spectru înspăi- 
mântător, rânjit, asemenea celor ma: înfiorătoare lucruri pe care Roran le 
văzuse vreodată în coşmarurile sale sau pe câmpul de luptă — ceea ce era 
cam acelaşi lucru. 

Apoi suprafaţa corpului deshidratat al bărbatului se estompă în timp 
ce se destrăma într-o pulbere fină, cenuşie, care se cernea în văluri străve- 
zii şi rămânea, plutind, pe apa de dedesubt, asemenea cenușii unei păduri 
arse. În curând îi urmară muşchii şi oasele, apoi organele pietrificate, şi 
apoi ultimele rămăşiţe ale magicianului cu nas coroiat se spulberară, lă- 
sând în urmă doar o moviliţă conică de praf, ridicându-se din balta de 
apă ce îi susținuse odată viaţa. 

Roran privi către cadavrul lui Carn, apoi întoarse repede ochii, nepu- 
tând să suporte priveliştea. „Măcar tu te-ai răzbunat pe el.“ Apoi lăsă deo- 
parte gândul la prietenul său ucis, căci era prea dureros ca să insiste pe el, şi 
se concentră, în schimb, asupra celei mai urgente probleme a momentului: 
soldaţii aflaţi în capătul estic al pieţei, care se ridicau cu greu de pe jos. 

Roran văzu că vardenii făceau cam acelaşi lucru. 

— Hei! răcni el. După mine! Nu vom mai avea o şansă mai bună decât 
asta! Arătă către unii din oamenii săi, care erau vizibil răniți. Ajutaţi-i să 

se ridice şi băgaţi-i în mijlocul formaţiei. Nici unul să nu fie lăsat în urmă. 
Nici unul! 

Buzele şi gura îi zvâcneau în timp ce vorbea, iar capul îl durea, de 
parcă ar fi băut toată noaptea. 

La auzul glasului său, vardenii se regrupară, grăbindu-se să i se ală- 
ture. În timp ce oamenii se adunau într-o coloană groasă în spatele lui, 
Roran îşi reluă locul din primul rând de războinici, între Baldor şi Delwin, 
care aveau amândoi zgârieturi crunte din cauza exploziei. 

— Carn este mort? întrebă Baldor. 

Roran dădu din cap şi îşi ridică scutul, cum făcuseră şi ceilalți, astfel 
încât formară un zid compact. 

— Atunci să sperăm că Halstead nu mai are vreun alt magician as- 
cuns pe undeva, pe-aici, mormăi Delwin. 

Când toți vardenii îşi ocupară locurile, Roran răcni „Înainte marş!“ şi 
războinicii traversară tropăind ceea ce mai rămăsese din curte. 

Poate din pricină că aveau un conducător mai puţin priceput decât 
vardenii sau pentru că explozia le cauzase pierderi mult mai mari, soldaţii 
Imperiului nu reuşiseră să îşi revină la fel de repede, aşa că încă erau 
dezorganizaţi când vardenii se aruncară în mijlocul lor. 

Roran mârâi şi se dădu un pas înapoi când o suliță se înfipse în scutul 
său, amorţindu-i braţul şi trăgându-l în jos cu greutatea ei. Întinzându-se, 
el mătură cu ciocanul suprafaţa scutului. Acesta se lovi în coada suliţei, 
care nici nu se clinti. 

Un soldat din faţa sa, poate chiar cel care aruncase sulița, se folosi de 
ocazie ca să alerge către el şi să-şi fluture sabia spre gâtul lui. Roran în- 
cercă să-şi ridice scutul, cu tot cu sulița înfiptă în el, dar era prea greu şi 
stânjenitor pentru el să se protejeze astfel. Aşa că, în loc de asta, îşi folosi 
ciocanul, izbind sabia ce cădea. 

Îi era însă aproape imposibil să vadă lama sabiei, întoarsă pe muchie, 
şi nu pară bine lovitura, nereuşind să oprească sabia cu ciocanul său. Şi 
ar fi murit chiar atunci, dacă nu ar fi atins cu încheietura mâinii latul la- 
mei, deviind-o câţiva centimetri într-o parte. 

O durere arzătoare traversă umărul drept al lui Roran. Săgeți parcă i 
se înfipseră în coastă şi văzu stele verzi. Genunchiul său drept se îndoi şi 
el se prăvăli înainte. 

Piatră dedesubt. Tălpi şi picioare în jurul lui, înconjurându-l, astfel 
încât nu se putea rostogoli într-o parte, la adăpost. Tot corpul îi era lent, 
amorţit, de parcă ar fi fost încleiat în miere. 

„Prea lent, prea lent, gândi el, în timp ce se chinuia să-și elibereze bra- 
tul din scut şi să-şi tragă picioarele sub el. Dacă rămânea pe jos, putea fi 
ori înjunghiat, ori călcat în picioare. Prea lent!“ 

Apoi îl văzu pe soldat prăbuşindu-se în faţa sa, ţinându-se de burtă, 
ŞI, o clipă mai târziu, cineva îl săltă pe Roran de gulerul platoşei şi îl ţinu 
drept până ce îşi recăpătă echilibrul. Era Baldor. 

Răsucindu-şi gâtul, Roran privi unde îl lovise soldatul. Cinci zale din 
cămaşa lui fuseseră despicate, dar cu excepţia lor, armura rezistase. În 
ciuda sângelui ce se prelingea prin crăpătură şi a durerii ce îi chinuia gâtul şi 
brațul, nu credea că rana era gravă şi nici nu avea de gând să se oprească 
pentru a verifica. Braţul drept încă era bun — cel puţin cât să continue 
lupta —, şi asta era tot ce conta pentru moment. 

Cineva îi dădu un nou scut. Şi-l puse pe umăr, cu îndârjire, şi împinse 
mai departe, alături de oamenii săi, forțându-i pe soldaţi să se retragă pe 
strada largă ce ieşea din piaţă. 

Foarte repede, soldaţii rupseră rândurile şi fugiră din faţa forţei co- 
pleşitoare a vardenilor, luând-o la goană pe nenumăratele străzi laterale şi 
alei ce se ramificau din strada principală. 

În acel moment, Roran făcu o pauză şi trimise cincizeci dintre oame- 
nii săi înapoi, ca să închidă bariera-ghilotină şi poarta de atac şi să le pă- 
zească de orice duşman care ar fi încercat să îi urmărească pe vardeni în 
inima Aroughs-ului. Majoritatea soldaţilor din oraş erau staționaţi proba- 
bil lângă zidul exterior, ca să-i respingă pe atacatori, iar Roran nu avea nici 
un chef să îi înfrunte în luptă deschisă. Asta ar fi însemnat sinucidere, dat 
fiind numărul trupelor lui Halstead. 

După aceea, vardenii întâlniră puţină rezistenţă, în timp ce înaintau 
prin oraşul interior către palatul trufaş, bine înzestrat, unde cârmuia Se- 
niorul Halstead. 

O curte spațioasă, cu iaz artificial — pe care pluteau gâşte şi lebede 
albe —, se întindea în faţa palatului, ce se înălța cu câteva caturi deasupra 
celorlalte clădiri ale Aroughs-ului. Palatul era o construcţie frumoasă, 
bogat ornamentată cu arcade, coloane şi balcoane largi, destinate dansu- 
lui şi petrecerilor. Spre deosebire de castelul din centrul Belatonei, acesta 

fusese, în mod evident, ridicat de cineva care se gândise la plăceri, nu 
la apărare. 

„Credeau probabil că nimeni n-ar fi putut trece de zidurile lor“, îşi 
spuse Roran. 

Câteva zeci de gărzi şi de soldați aflaţi în curte se repeziră orbeşte la 
vardeni, imediat ce îi zăriră, scoțând, în tot timpul ăsta, strigăte de luptă. 

— Rămâneţi în formaţie! ordonă Roran, în timp ce oamenii alergau 
către el. 

Pentru unu, două minute, zgomotul armelor ce se ciocneau umplu 
curtea. Gâştele şi lebedele gâgâiră alarmate şi bătură apa cu aripile, dar 
nici una dintre ele nu îndrăzni să părăsească adăpostul iazului lor. 

Vardenilor nu le luă prea mult ca să pună pe fugă soldaţii şi gărzile. 
Apoi, ei luară cu asalt intrarea în palat, ce era atât de bogat decorată cu 
picturi pe ziduri şi tavane — ca să nu mai vorbim de stucaturile aurite, mobi- 
lierul sculptat şi podeaua mozaicată — încât lui Roran îi fu greu să le per- 
ceapă pe toate odată. Bogăția de care era nevoie ca să înalți şi să întreţii o 
asemenea construcție era mai mult decât putea el să înțeleagă. Întreaga 
fermă unde crescuse el nu făcea nici cât un scaun din sala cea mare. 

Printr-o uşă deschisă, el văzu trei servitoare alergând cât le permi- 
teau fustele pe un alt coridor lung. 

— Nu le lăsați să scape! strigă el. 

Cinci spadasini se desprinseră din formaţia vardenilor şi se năpustiră 
după femei, prinzându-le înainte ca acestea să ajungă la capătul holului. 
Femeile sloboziră țipete ascuţite şi se zbătură grozav, zgâriindu-şi ataca- 
torii, în timp ce bărbaţii le târau înapoi, spre locul unde aştepta Roran. 

— Destul! zbieră Roran când ajunseră în faţa sa, şi femeile încetară să 
se mai zbată, deşi continuară să scâncească şi să geamă. Cea mai bătrână 
dintre ele, o matroană voinică, având părul argintiu prins strâns la spate 
într-un coc desfăcut şi purtând o legătură de chei la brâu, părea cea mai re- 
zonabilă, aşa că Roran i se adresă: 

— Unde este Seniorul Halstead? 

Femeia se îmbăţoşă, ridicându-şi bărbia. 

— Fă ce vrei cu mine, domnule, dar nu-mi voi trăda stăpânul. 

Roran se apropie de ea până ajunse la câţiva centimetri. 

— Ascultă-mă, şi ascultă-mă bine, mârâi el. Aroughs-ul a căzut, iar tu 
şi oricine altcineva din oraşul ăsta sunteţi la mila mea. Nimic din ceea ce 

poţi face nu va schimba asta. Spune-mi unde este Halstead şi te voi lăsa să 
pleci, pe tine şi pe tovarăşele tale. Nu-l poţi salva pe el de ce-l aşteaptă, 
dar vă puteţi salva pe voi. 

Buzele îi erau atât de umflate, încât cu greu se putea face înţeles şi, 
la fiecare cuvânt, stropi de sânge îi zburau din gură. 

— Soarta mea nu contează, domnule, spuse femeia, cu o expresie la fel 
de îndârjită precum a unui războinic. 

Roran înjură şi îşi izbi ciocanul de scut, scoțând un „trosc!“ strident, 
ce răsună puternic în sala cavernoasă. Femeia tresări la acest zgomot. 

— Ţi-ai pierdut minţile? Merită să-ţi dai viaţa pentru Halstead? Me- 
rită Imperiul? Merită Galbatorix? 

— Nu ştiu dacă Galbatorix sau Imperiul merită, domnule, dar Halstead 
a fost întotdeauna destul de bun cu noi, servitorii, şi n-am de gând să-l văd 
spânzurat de unii ca voi. Gunoi spurcat şi nerecunoscător, asta sunteţi. 

— Zău? O privi feroce. Cât crezi că-ţi vei putea ţine gura dacă îi las pe 
oamenii mei să stoarcă adevărul de la tine? 

— Nu mă vei face să vorbesc niciodată, spuse ea, şi el o crezu. 

— Şi ele? Dădu din cap către celelalte femei, dintre care cea mai tâ- 
nără nu putea avea mai mult de şaptesprezece ani. Vrei să le laşi să fie 
tăiate bucățele doar ca să-ţi salvezi stăpânul? 

Femeia pufni dispreţuitor, apoi zise: 

— Seniorul Halstead se află în aripa de est a palatului. Luaţi-o pe co- 
ridorul de colo, treceţi prin Camera Galbenă şi prin grădina de flori a 
Doamnei Galiana şi veţi da de el, fără doar şi poate. 

Roran ascultă neîncrezător. Capitularea ei părea prea rapidă şi prea 
uşoară, dată fiind rezistenţa de mai înainte. De asemenea, în timp ce ea 
vorbea, el observase că celelalte două femei fuseseră surprinse şi... şi o 
altă emoție, pe care n-o putuse identifica. „Confuzie?“ se întrebă el. În 
orice caz, nu reacționaseră cum s-ar fi aşteptat, dacă femeia cu păr argin- 
tiu tocmai l-ar fi pus pe seniorul lor în braţele duşmanilor. Erau prea tă- 
cute şi prea supuse, de parcă ar fi ascuns ceva. 

Dintre cele două, fata era cea mai puţin pricepută în a-şi masca senti- 
mentele, aşa că Roran se întoarse către ea, cu toată ferocitatea de care 
era în stare. 

— Tu, de colo, ea minte, nu-i aşa? Unde este Halstead? Spune-mi! 

Fata deschise gura şi scutură din cap, fără un cuvânt. Încercă să se 
dea înapoi din faţa lui, dar unul dintre războinici o ţinu pe loc. 

Roran păşi către ea, presă scutul de pieptul ei, lăsând-o fără aer, şi 
îşi lăsă toată greutatea pe scut, ţintuind-o între el şi omul din spatele ei. 
Ridicându-şi ciocanul, Roran îl atinse de obrazul ei. 

— Eşti chiar drăguță, însă îţi va trebui ceva vreme să găseşti pe cineva 
care să-ți facă puțină curte, în afară de boşorogi, dacă îți scot dinţii din faţă. 
Şi eu am pierdut un dinte azi, dar am reuşit să-l pun la loc. Vezi? Îşi des- 
făcu buzele în ceva ce, fără îndoială, era o imitație înfiorătoare a unui 
zâmbet. Însă voi păstra dinţii tăi, ca să nu poţi face la fel. Vor fi un trofeu 
frumos, ce zici? Şi făcu o mişcare amenințătoare cu ciocanul. 

Fata se dădu înapoi şi ţipă: 

— Nu! Vă rog, domnule, nu ştiu. Vă rog! Era la biroul său, se întâlnise 
cu căpitanii, dar după aceea el şi Doamna Galiana trebuiau să meargă la 
tunelul care duce la docuri şi... 

— Thara, neghioabă ce eşti! strigă matroana. 

— Îi aşteaptă o corabie acolo, şi nu ştiu unde este el acum, dar vă rog 
nu mă loviți, nu ştiu nimic altceva, domnule, şi... 

— Biroul lui, se răsti Roran. Unde este? 

Hohotind de plâns, fata îi spuse. 

— Daţi-le drumul, zise el când ea termină, şi cele trei femei se repe- 
ziră pe uşă, cu tocurile tari ale încălțărilor țăcănind pe podeaua lustruită. 

Roran îi conduse pe vardeni prin imensa clădire, urmând instrucțiu- 
nile pe care i le dăduse fata. Grupuri de bărbați şi femei pe jumătate îmbră- 
caţi le tăiară calea, dar nici unul nu se opri ca să lupte. Palatul răsuna de 
răcnete şi țipete, atât de tare încât îi venea să-şi bage degetele în urechi. 

În drum către destinaţia lor, dădură peste un atrium în centrul căruia se 
afla o statuie a unui imens dragon negru. Roran se întrebă dacă era vorba 
de dragonul lui Galbatorix, Shruikan. În timp ce treceau pe lângă statuie, 
Roran auzi un „bâz!“ şi ceva îl lovi în spate. 

Căzu pe banca de piatră din apropiere şi se agăţă de ea. 

Durere. 

O durere chinuitoare, ce-i lua mințile, ceva ce nu mai simţise nicio- 
dată înainte. O durere atât de intensă încât şi-ar fi tăiat şi mâna, numai să 
o facă să înceteze. Simţea ca şi cum i se vârâse un vătrai încins în spate. 

Nu se putea mişca... 

Nu putea respira... 

Până şi cea mai mică schimbare de poziţie îi provoca un chin 
insuportabil. 

Umbre i se aşternură pe ochi şi îi auzi pe Baldor şi Delwin răcnind, 
apoi Brigman, ultimul la care s-ar fi aşteptat, spuse şi el ceva, deşi Roran 
nu putu înţelege ce. 

Brusc, durerea se înteţi înzecit, şi el urlă, ceea ce nu făcu decât să în- 
răutățească lucrurile. Cu un efort suprem de voință, se forță să stea com- 
plet nemişcat. Lacrimi i se scurgeau din colţurile ochilor strânşi. 

Apoi Brigman îi vorbi: 

— Roran, ai o săgeată în spate. Am încercat să punem mâna pe arcaş, 
dar ne-a scăpat. 

— Doare... icni Roran. 

— Asta pentru că săgeata ţi-a atins o coastă. Altfel, ar fi trecut direct 
prin tine. Ai noroc că nu a fost un centimentru mai sus sau mai jos şi că 
nu ţi-a atins şira spinării sau umărul. 

— Scoate-o, spuse el, printre dinţii încleştaţi. 

— Nu putem; săgeata are vârf cu ghimpi. Şi nu o putem împinge prin 
partea cealaltă. Trebuie tăiată. Am ceva experienţă cu lucrurile astea, 
Roran. Dacă ai încredere în mine, ca să mânuiesc cuțitul, pot s-o fac acum 
Şi aici. Sau, dacă preferi, putem aştepta până găseşti un vraci. Trebuie să 
fie unul prin palat. 

Deşi detesta să se lase pe mâna lui Brigman, Roran nu mai putea su- 
porta durerea, aşa că spuse: 

— Fă-o aici... Baldor... 

— Da, Roran? 

— Ia cincizeci de oameni şi găseşte-l pe Halstead. Orice s-ar întâmpla, 
nu trebuie să scape. Delwin... rămâi cu mine. 

Urmă o scurtă discuţie între Baldor, Delwin şi Brigman, din care Roran 
nu auzi decât câteva cuvinte răzlețe. Apoi, o mare parte dintre vardeni pără- 
siră atriumul, care rămase mult mai liniştit după aceea. 

La insistenţele lui Brigman, câţiva războinici aduseră scaune dintr-o 
cameră alăturată, le rupseră în bucăţi şi făcură un foc pe cărarea mărgi- 
nită cu pietriş aflată lângă statuie. Puseră în foc vârful unui pumnal, pe care 
Roran ştia că Brigman îl va folosi pentru a cauteriza rana din spatele lui, 
după ce va scoate săgeata, ca să nu sângereze până la moarte. 

Cum stătea întins pe bancă, rigid şi tremurând, Roran se concentră 
să îşi controleze respirația, luând guri mici de aer, ca să-şi micşoreze du- 
rerea. Oricât de greu îi era, îşi goli mintea de orice alt gând. Ce se întâm- 
plase şi ce putea să se întâmple nu avea nici o importanţă; tot ce conta era 
suflul regulat de aer ce intra şi ieşea pe nările sale. 

Aproape că îşi pierduse cunoştinţa când patru oameni îl ridicară de 
pe bancă şi îl puseră pe pardoseală, cu faţa în jos. Cineva îi îndesă o mă- 
nuşă de piele în gură, înteţindu-i durerea din buzele zdrenţuite, şi, în ace- 
laşi timp, mâini aspre îl apucară de picioare şi de braţe, întinzându-i-le la 
maximum şi ţintuindu-le bine. 

Roran aruncă o privire în spate şi îl văzu pe Brigman îngenunchind 
lângă el, cu un cuţit de vânătoare curbat într-o mână. Cuţitul începu să co- 
boare şi Roran închise din nou ochii şi muşcă tare mănuşa. 

Inspiră. 

Expiră. 

Apoi, pentru el, timpul şi amintirea dispărură cu totul. 


Interregnum 


Roran stătea aplecat peste marginea mesei, jucându-se cu un pocal 
încrustat cu bijuterii, la care se uita fără interes. 

Se lăsase noaptea şi singura sursă de lumină din acel dormitor luxos 
venea de la cele două lumânări de pe masă şi de la micul foc ce ardea în 
căminul de lângă patul cu baldachin gol. 

O briză uşor sărată adie prin ferestre, dând la o parte perdelele subțiri 
şi albe. Îşi întoarse capul pentru a simţi adierea, primind bucuros atinge- 
rea răcoroasă pe pielea sa fierbinte. Prin ferestre putea vedea întinderea 
Aroughs-ului. Ici şi colo se zăreau punctele luminoase ale făcliilor din 
intersecţii, însă altminteri oraşul era întunecat şi nemișcat — un lucru 
neobişnuit dar explicabil, având în vedere că toţi cei care puteau se as- 
cundeau în casele lor. 

Când briza încetă, mai luă o gură de vin din pocal, turnându-şi direct 
pe gât, pentru a evita să înghită. O picătură îi căzu pe rana de la buză şi 
îşi ţinu respiraţia, aşteptând ca înţepătura de durere să treacă. Aşeză pa- 
harul pe masă, lângă farfuria cu pâine şi carne de miel şi lângă sticla de 
vin pe jumătate goală, apoi privi în oglinda sprijinită între cele două lu- 
mânări. Nu reflecta nimic altceva decât propria lui față obosită, însânge- 
rată şi cu o bună parte din jumătatea dreaptă a bărbii lipsă. Se uită în altă 
parte. Urma să îl contacteze ea când socotea de cuviinţă. Până atunci, 
avea să aştepte. Era tot ce putea face; avea dureri prea mari pentru a pu- 
tea dormi. Luă din nou pocalul şi începu să îşi plimbe degetele pe el. 

Timpul trecea. 


Târziu în acea noapte, oglinda tremură, asemenea unei bălți de ar- 
gint-viu, făcându-l pe Roran să clipească şi s-o privească lung prin ochii 
înceţoşaţi, pe jumătate închişi. 

Forma de lacrimă a feţei Nasuadei prinse contur în fața lui, cu expre- 
sia ei gravă dintotdeauna. 

— Ronan, spuse ea în loc de salut, cu vocea puternică şi clară. 

— Domniţă Nasuada... 

Se depărtă de masă atât cât îndrăzni, adică doar câțiva centimetri. 

— Ai fost prins? 

— Nu 

— Atunci să înțeleg că fie a murit Carn, fie este rănit. 

— A murit în timp ce se lupta cu un alt magician. 

— Îmi pare rău să aud asta... Părea un om de toată isprava şi cu greu 
ne putem permite să pierdem pe oricare dintre magicienii noştri. Făcu o 
pauză. Şi cu Aroughs-ul cum e? 

— Oraşul e al nostru. 

Nasuada ridică din sprâncene: 

— Adevărat? Sunt chiar impresionată. Spune-mi, cum a fost lupta? 
A mers totul conform planului? 

Încercând să îşi deschidă gura cât mai puţin, pentru a evita disconfor- 
tul, Roran mormăi cele întâmplate în ultimele câteva zile, de la venirea sa 
în Aroughs la omul cu un singur ochi care îl atacase în cortul său, de la 
cum se rupseseră digurile morilor, la cum îşi croiseră vardenii drum prin 
Aroughs până la palatul Seniorului Halstead, inclusiv lupta lui Carn cu 
magicianul inamic. 

Apoi Roran povesti cum fusese lovit pe la spate şi cum Brigman a 
scos săgeata din el. 

— Sunt norocos că a fost acolo; a făcut treabă bună. Fără el n-aş mai fi 
fost de ajutor până nu găseam un vindecător. Tresări şi se chirci la amintirea 
rănilor lui cauterizate şi simţi din nou fierul încins atingându-i carnea. 

— Sper că ai găsit totuşi un vindecător să se uite la rănile tale. 

— Mda, dar nu era magician. 

Nasuada se lăsă pe spate în scaun şi se uită mai bine la el. 

— Sunt uimită că încă mai ai puterea să vorbeşti cu mine. Oamenii din 
Carvahall sunt într-adevăr tari ca piatra. 

— După asta am pus pază la palat şi în restul oraşului, cu toate că mai 
sunt câteva locuri în care suntem destul de slabi. A fost destul de uşor să-i 
convingem pe soldați să se predea, odată ce au realizat că am pătruns 
deja în oraş şi am capturat centrul lui. 

— Şi Seniorul Halstead? L-aţi prins şi pe el? 

— Încerca să fugă din castel, când au dat peste el câţiva dintre oamenii 
mei. Halstead avea doar câţiva străjeri cu el, nu destui pentru a le putea 
ține piept războinicilor, aşa că el şi însoțitorii lui s-au baricadat într-un 
beci... Roran îşi freca degetul mare de un rubin al pocalului. Nu voiau să 
se predea, iar noi nu voiam să dărâmăm uşa, pentru că ar fi fost prea cos- 
tisitor. Aşa că am dat ordin oamenilor să aducă găleți cu ulei de la bucă- 
tărie, să le dea foc şi să le arunce lângă uşă. 

— Ai încercat să-i faci să iasă afumându-i? întrebă Nasuada. 

Dădu încet din cap. 

— Câţiva dintre soldați au fugit afară, odată ce uşa a fost doborâtă de 
foc, dar Halstead a aşteptat prea mult. L-am găsit pe podea, sufocat. 

— Mare păcat. 

— De asemenea... fata lui, Domnița Galiana. Încă o mai putea vedea 
în gând: micuță, delicată, înveşmântată într-o rochie frumoasă, liliachie, 
cu volane şi fundițe. 

Nasuada se încruntă. 

— Cine este succesorul lui Halstead în comitatul Fenmark? 

— Tharos cel Ager. 

— Cel care a condus atacul de ieri? 

— EL. 

Fra după-amiază când oamenii lui îl aduseseră pe Tharos înaintea sa. 
Bărbatul micuţ şi bărbos părea zăpăcit, deşi nevătămat, şi nu mai avea 
coiful său cu pene viu colorate. Roran — care era întins pe burtă pe o cana- 
pea moale — îi spusese: 

— Cred că îmi datorezi o sticlă de vin. 

— Cum ai reuşit să faci asta? întrebase Tharos drept răspuns, cu dispe- 
rarea răsunându-i în glas. Oraşul era imposibil de cucerit. Doar un dragon 
ar fi putut să spargă zidurile. Şi uite ce ai reuşit să faci. Nu eşti om ca toţi 
oamenii, eşti altceva... 

Și tăcuse, nemaiputând să scoată o vorbă. 

— Cum a reacționat la vestea morţii tatălui şi surorii? întrebă Nasuada. 

Roran îşi rezemă capul în mâini. Fruntea îi era alunecoasă şi asudată, 
aşa că o şterse cu dosul mânecii. Tremură. Cu toate că transpira, se simţea 
cuprins de frig, mai ales la mâini şi la picioare. 

— Nu prea i-a păsat de tatăl său. În ce-o priveşte pe sora sa însă... 
Roran fu trecut de un fior când îşi aminti avalanşa de injurii pe care i le 
adresase Tharos, după ce aflase că Galiana e moartă. 

— Dacă voi avea vreodată prilejul, o să te omor pentru asta, îți jur, îi 
spusese Tharos. 

— Atunci ai face bine să te grăbeşti, îi răspunsese Roran, pentru că 
mai e cineva care şi-a propus să îmi ia viaţa şi, dacă e să mă omoare ci- 
neva, cel mai probabil ea va fi cea care o va face. 

— ...Roran? ...Roran! 

Realiză cu surprindere că Nasuada îl striga. Se uită la ea din nou, cu 
fața încadrată de ramele oglinzii, ca un portret, şi încercă să îşi regă- 
sească vocea. Într-un final, spuse: 

— Tharos nu este tocmai succesorul Contelui de Fenmark. Este cel 
mai mic dintre cei şapte fii ai lui Halstead, dar toţi ceilalţi fraţi ai săi s-au 
ascuns sau au fugit. Deci, pentru moment, este singurul care ar putea să 
revendice tronul. Ar fi un intermediar bun între noi şi mai-marii oraşu- 
lui. Totuşi, fără Carn, mi-e imposibil să îmi dau seama cine este jurat lui 
Galbatorix şi cine nu. Majoritatea lorzilor şi domniţelor sunt, îmi imagi- 
nez, şi bineînțeles soldaţii, dar e imposibil să îmi dau seama cine altci- 
neva mai este. 

Nasuada îşi încreţi buzele. 

— Înţeleg... Dauth este cel mai apropiat oraş de voi. O voi ruga pe 
Domnița Alarice — pe care cred că ai cunoscut-o — să trimită în Aroughs 
pe cineva priceput în citirea gândurilor. Majoritatea nobililor au o astfel 
de persoană în suita lor, aşa că lui Alarice îi va fi destul de uşor să ne ono- 
reze cererea. Totuşi, când am plecat spre Câmpiile Înflăcărate, Regele 
Orrin a adus cu el toţi magicienii însemnați din Surda, ceea ce înseamnă 
că, pe oricine ar trimite Alarice, va fi cel mai probabil cineva care nu va 
putea face altceva decât să audă gândurile celorlalţi. Și fără vrăjile potri- 
vite va fi greu să prevenim atacurile celor loiali lui Galbatorix. 

În timp ce Nasuada vorbea, privirea lui Roran alunecă de-a lungul me- 
sei, până ajunse la sticla de vin. „Mă întreb dacă Tharos l-a otrăvit.“ Acest 
gând nu reuşi să-l îngrijoreze. 

Apoi Nasuada vorbi din nou: 

— Sper că ţi-ai controlat oamenii şi nu i-ai lăsat să-şi facă de cap prin 
Aroughs dând foc, jefuind şi purtându-se rău cu locuitorii. 

Roran era atât de obosit încât îi era greu să compună un răspuns coe- 
rent, dar până la urmă reuşi să spună: 

— Sunt foarte puţini printre noi cu înclinaţie către fărădelegi. Ştiu și 
ei la fel de bine ca mine că soldaţii ar putea recuceri oraşul, dacă le dăm 
ŞI cea mai mică ocazie. 

— Tot răul spre bine... Ce pierderi ai avut de pe urma atacului? 

— Patruzeci şi doi de oameni. 

Pentru câtva timp, se lăsă liniştea între ei. Apoi Nasuada spuse: 

— Carn avea familie? 

Roran ridică din umeri, cu o vagă mişcare a umărului stâng: 

— Nu ştiu. Era de undeva din nord, cred, dar nici unul din noi nu a su- 
flat nimic despre vieţile noastre de dinainte... dinainte de toate astea... nu 
părea aşa important. O iritaţie spontană în gât îl făcu pe Roran să tu- 
şească din nou şi din nou; se aplecă până când fruntea îi atinse masa, fața 
i se schimonosi, în timp ce valuri de durere veniră din spate, din umăr şi 
din gura mutilată. Convulsiile lui erau atât de violente încât vinul din po- 
cal sări peste buza paharului şi se vărsă pe mână şi pe încheietură. 

În timp ce îşi reveni încet, Nasuada spuse: 

— Roran, trebuie să chemi un vindecător să te vadă. Nu îţi este bine 
şi trebuie să stai în pat. 

— Nu. Îşi şterse saliva din colţul gurii, apoi se uită în sus spre ea. Au 
făcut tot ce-au putut şi nu sunt un copil care trebuie dădăcit încontinuu. 

Nasuada ezită apoi îşi lăsă capul în jos: 

— Cum doreşti. 

— Acum ce-o să se întâmple? întrebă Roran. Am terminat aici? 

— Intenţia mea era să vă întoarceți imediat după cucerirea Aroughs-ului — 
oricum s-ar fi realizat asta —, dar acum nu eşti în stare să vii călare tocmai 
până în Dras-Leona. Va trebui să aştepţi până când... 

— Nu am de gând să aştept, o întrerupse Roran. Luă oglinda şi o trase 
spre el, până ce-i ajunse la câteva degete de chip. Nu mă cocoloşi, Nasuada. 
Pot călări, şi încă repede. Singurul motiv pentru care am venit aici a fost 
că Aroughs-ul reprezenta o amenințare pentru vardeni. Acum, fiindcă 
acea ameninţare a fost eliminată (chiar de mine, dacă mi-e îngăduit s-o 
spun), nu am de gând să mai zăbovesc aici, în timp ce soția şi copilul 
meu nenăscut stau într-o tabără la mai puţin de-o milă de Murtagh şi de 
dragonul lui! 

Vocea Nasuadei deveni mai dură o clipă. 

— Te-ai dus în Aroughs deoarece te-am trimis eu. Apoi, pe un ton ceva 
mai relaxat, zise: Totuşi, înţeleg ce vrei să spui. Te poţi întoarce de îndată, 
dacă eşti în stare. Nu mai are nici un rost să călăreşti zi şi noapte, cum ai 
făcut la dus, dar nici să nu pierzi prea mult timp. Gândeşte-te bine. N-aş 
vrea să fiu nevoită să-i explic Katrinei că ai murit pe drum, de epuizare. 
Pe cine crezi că ar trebui să lăsăm în locul tău, când pleci din Aroughs? 

— Pe căpitanul Brigman. 

— Pe Brigman? De ce? Nu ai avut neplăceri cu el? 

— El a ţinut oamenii pe poziţii după ce am fost rănit eu. Nu gândeam 
prea limpede în acele clipe... 

— Îmi închipui. 

— Şi a avut grijă ca oamenii să nu se sperie şi să îşi piardă cumpătul. 
De asemenea, i-a condus în locul meu, în timp ce eu eram înţepenit în ne- 
norocitul ăsta de castel. Era singurul care avea experienţa necesară ca să 
facă asta. Fără el nu am fi izbutit să ne extindem controlul asupra întregu- 
lui oraş. Oamenii îl simpatizează şi se pricepe să planifice şi să organi- 
zeze. O să se descurce la cârma oraşului. 

— Brigman să fie, atunci. Nasuada îşi întoarse privirea de la oglindă 
Şi-i murmură ceva unei persoane pe care el nu o putea vedea. Revenind la 
el, îi spuse: Trebuie să recunosc că nu mi-am închipuit nici în ruptul capu- 
lui că ai putea cuceri Aroughs-ul. Părea imposibil pentru cineva să treacă 
de mijloacele de apărare ale oraşului într-un timp atât de scurt, cu atât de 
puțini oameni şi fără ajutorul unui dragon sau Cavaler. 

— Atunci de ce m-ai trimis aici? 

— Deoarece trebuia să încerc ceva înainte să-i las pe Eragon şi pe 
Saphira să străbată o asemenea distanţă şi deoarece tu ţi-ai făcut un obi- 
cei din a întrece aşteptările şi a avea succes acolo unde alţii ar şovăi ori 
s-ar da bătuţi. 

Roran pufni uşor. „Oare cât mai pot să ispitesc soarta, înainte de a 
muri precum Carn?“ 

— N-ai decât să râzi cât vrei, dar nu îţi poţi nega propriul succes. Ai re- 
purtat o mare victorie pentru noi astăzi, Stronghammer. Sau, mai bine 
zis, căpitane Stronghammer. Ţi-ai câştigat rangul cu vârf şi îndesat. Îţi ră- 
mân veşnic recunoscătoare pentru ce ai făcut. Prin cucerirea Aroughs-ului, 
ne-ai eliberat de povara unui război pe două fronturi, care ne-ar fi dus la 

pieire. Toţi vardenii îţi sunt datori şi îți promit că sacrificiile făcute de 
tine şi de oamenii tăi nu vor fi uitate. 

Roran încercă să spună ceva, dar nu reuşi; încercă din nou, fără suc- 
ces însă. De-abia a treia oară izbuti să îngaime: 

— Voi... voi avea grijă ca oamenii să afle ce simţiţi; va însemna nespus 
de mult pentru ei. 

— Te rog. Şi acum trebuie să ne luăm rămas-bun. Este târziu, tu eşti 
rănit şi eu te-am ţinut aici mai mult decât trebuia. 

— Aşteaptă... Se întinse spre ea şi lovi cu vârful degetelor în oglindă. 
Aşteaptă. Nu mi-ai spus cum se desfăşoară asediul Dras-Leonei? 

Ea îl pironi cu o privire neutră. 

— Rău. Şi nu sunt semne că lucrunile s-ar schimba în bine. Avem nevoie 
de ajutorul tău aici, Stronghammer. Dacă nu găsim o cale să punem capăt 
acestei situaţii, în curând toate cele pentru care am luptat vor fi pierdute. 

— Nu ai nimic, zise Eragon, exasperat. Nu-ţi mai face atâtea griji. 
Oricum nu ai ce face în privința asta. 

Saphira mârâi şi continuă să îşi privească imaginea în lac. Îşi întoarse 
capul dintr-o parte în alta, apoi răsuflă din greu, scoțând un nor de fum 
ce pluti deasupra apei ca într-o furtună, mic şi rătăcit. 

„Eşti sigur? întrebă ea, uitându-se la el. Şi dacă nu mai creşte la loc?“ 

„Dragonilor le cresc mereu solzi noi. Doar ştii asta.“ 

„Da, dar mie nu mi-a mai căzut nici unul până acum!“ 

El nu se obosi să îşi ascundă surâsul; ştia că ea îi putea simţi amu- 
zamentul. 

„Nu ar trebui să te necăjeşti atâta. Nu era prea mare.“ Se întinse şi îşi 
trecu degetul pe marginea în formă de romb a găurii de pe partea stângă 
a botului ei, acolo unde se ascunsese, până de curând, obiectul consternă- 
rii sale. Gaura din platoşa ei sclipitoare era cât vârful degetului său mare 
de largă şi tot atât de adâncă. La capătul ei, se putea zări pielea albastră. 

Curios, el îi atinse pielea cu vârful arătătorului. Aceasta era caldă şi 
netedă precum burta unui vițel. 

Saphira pufni şi îşi trase capul de lângă el. „Opreşte-te; mă gâdili.“ 

El chicoti şi lovi în apa de sub bolovanul pe care stătea, savurând sen- 
zația pe care o simţea pe tălpile goale. 

„Poate că n-o fi fost prea mare, zise ea, dar toată lumea îşi va da 
seama că lipseşte. Cum altfel? E ca şi cum ai trece cu vederea un petic de 
pământ pe creasta unui munte acoperit de zăpadă.“ 

Îşi roti ochii înainte, încercând să privească dincolo de botul ei lung, 
la micuța gaură întunecată de deasupra nării. 

Eragon pufni în râs şi o stropi cu apă. Apoi, ca să îi aline mândria ră- 
nită, îi spuse: „Nimeni n-o să bage de seamă, Saphira. Crede-mă. Pe deasu- 
pra, chiar dacă ar observa, ar lua-o drept o rană căpătată în luptă şi te-ar 
socoti şi mai înfiorătoare datorită ei.“ 

„Serios? Se întoarse să îşi cerceteze imaginea oglindită în lac. Apa şi 
solzii ei se reflectau reciproc într-o mulţime orbitoare de pete irizate. Şi 
dacă un soldat o să mă înjunghie acolo? Sabia ar pătrunde ca prin unt. 
Poate că ar trebui să le cer piticilor să îmi facă o platoşă de metal cu care 
să acopăr zona aceea, până îmi creşte solzul la loc.“ 

„Ai arăta cât se poate de ridicol.“ 

„Da?“ 

„Mm-hmm.“ Dădu din cap, pe punctul de a izbucni din nou în râs. 

Ea pufni. „Nu-i nevoie să mă iei peste picior. Tu cum te-ai simți dacă 
ar începe să-ți cadă blana aia de pe cap sau dacă ţi-ai pierde unul dintre 
cioturile alea caraghioase cărora le spuneţi dinți? Atunci ar trebui să te 
consolez eu pe tine, fără îndoială.“ 

„Fără îndoială, se grăbi el să încuviinţeze. Pe de altă parte însă, din- 
ţii nu cresc la loc.“ Se săltă de pe bolovan şi se întoarse pe țărm, unde îşi 
lăsase cizmele, păşind cu grijă ca să nu se rănească în pietrele şi ramurile 
presărate pe marginea apei. Saphira îl urmă, zdrobind pământul moale 
cu ghearele. 

„Ai putea arunca o vrajă de apărare numai pentru acel loc“, zise ea, 
pe când el îşi trăgea cizmele în picioare. 

„Aş putea. Vrei să o fac?“ 

„Da.“ 

El pregăti vraja în minte în timp ce îşi lega şireturile, apoi îşi puse 
palma dreaptă pe gaura din botul ei şi murmură cuvintele necesare din 
limba străveche. O lucire palidă şi azurie emană de sub mâna lui când 
isprăvi incantația. 

„Gata, spuse el când termină. Acum nu mai ai de ce să-ţi faci griji.“ 

„Mda, doar că tot am un solz lipsă.“ 

El o înghionti în falcă. 

„Haide, haide. Să ne întoarcem în tabără.“ 

Porniră împreună de lângă lac şi se căţărară pe ţărmul abrupt şi fărâ- 
micios din spatele lor, Eragon folosind ca puncte de sprijin rădăcinile 
dezgropate ale copacilor. 

Odată ajunşi sus, în fața ochilor le apărură tabăra vardenilor, la jumă- 
tate de milă înspre est, cât şi întinsa harababură care era Dras-Leona, pu- 
tin mai la nord de tabără. Singurele semne de viață din oraş erau fuioarele 
de fum ce se înălțau din hornurile caselor. Ca întotdeauna, Thorn stătea 
tolănit pe meterezele de la poarta de sud, scăldându-se în lumina puter- 
nică a după-amiezii. Dragonul roşu părea adormit, dar Eragon ştia din 
experienţă că, de fapt, stătea cu ochii pe vardeni şi că, în clipa în care ci- 
neva va încerca să se apropie de oraş, el avea să se trezească şi să le dea 
de ştire lui Murtagh şi celorlalți dinăuntru. 

Eragon sări în spatele Saphirei, iar ea îl duse agale înapoi în tabără. 

Când sosiră, el îşi dădu drumul pe pământ şi o luă înainte printre cor- 
turi. Tabăra era cufundată în tăcere, totul dădea senzaţia de linişte şi amor- 
ţeală, de la tonurile joase şi tărăgănate ale conversaţiilor dintre războinici 
până la flamurile care atârnau neclintite în aerul dens. Singurele făpturi 
care păreau imune la apatia generală erau câinii zvelţi şi pe jumătate săl- 
batici împrăştiaţi prin tabără, amuşinând mereu după resturi de mâncare. 
O parte dintre câini aveau zgârieturi pe boturi şi pe coaste, ca urmare a 
greşelii nesăbuite, deşi de înţeles, de a fi urmărit şi chinuit vreo pisică fer- 
mecată ca şi cum ar fi fost o pisică obişnuită. Când făceau asta, scheu- 
năturile lor de durere atrăgeau atenţia întregii tabere, iar oamenii râdeau 
când vedeau câinii fugind de pisica fermecată, cu coada între picioare. 

Conştient de privirile pe care el şi Saphira le atrăgeau, Eragon îşi ţinu 
capul sus şi umerii drepţi, călcând apăsat, în încercarea de a transmite o 
impresie de hotărâre şi vigoare. Oamenii trebuiau să vadă că era încă 
plin de încredere şi că nu se lăsase doborât de plictisul situaţiei în care 
se aflau acum. 

„Măcar de-ar pleca Murtagh şi Thorn, se gândi Eragon. Nu ar trebui 
să lipsească mai mult de-o zi ca să putem cuceri oraşul.“ 

Până acum, asediul Dras-Leonei se dovedise a fi neobişnuit de mono- 
ton. Nasuada refuzase să atace oraşul, spunându-i lui Eragon: 

— De-abia ai reuşit să îl învingi pe Murtagh ultima oară când v-aţi în- 
fruntat — ai uitat cum te-a înjunghiat în şold?... Şi te-a avertizat că va fi şi 
mai puternic când veţi da ochii din nou. Orice s-ar zice despre Murtagh, 
nu-mi vine să cred că e şi mincinos. 

— Într-o înfruntare între magicieni, forţa nu este totul, îi atrase Eragon 
atenţia. 

— Aşa este, dar asta nu înseamnă că nu contează deloc. Unde mai pui 
că acum are şi sprijinul preoţilor din Helgrind, printre care bănuiesc că 
sunt destui magicieni. Nu voi risca să te las să dai piept cu ei şi cu 
Murtagh în bătălie, nici măcar cu magicienii lui Blödhgarm alături. Până 
nu izbutim să îi ademenim pe Murtagh şi pe Thorn afară din oraş, să îi 
prindem în capcană sau să obținem un avantaj asupra lor, vom rămâne 
aici şi nu vom porni asaltul asupra oraşului. 

Eragon protestase, explicându-i că nu se cădea să amâne invazia şi 
întrebând-o cum spera ea ca el să îl învingă pe Galbatorix, dacă nu putea 
să-i vină de hac nici măcar lui Murtagh? Însă Nasuada rămase neclintită 
în hotărârea ei. 

Împreună cu Arya, Bl&dhgarm şi magicienii din Du Vrangr Gata, plă- 
nuiseră, inventaseră şi examinaseră căi de a obţine avantajul de care vor- 
bise Nasuada. Dar strategiile pe care le luaseră în considerare fie necesitau 
mai mult timp şi resurse decât aveau vardenii la dispoziţie, fie nu izbu- 
teau să rezolve problema uciderii, capturării sau izgonirii lui Murtagh şi 
a lui Thorn. 

Nasuada mersese până şi la Elva, ca să o întrebe dacă îşi putea folosi 
abilitatea — care îi îngăduia să simtă durerea celorlalți oameni, cât şi 
orice durerea aveau să îndure în viitorul apropiat — ca să îl învingă pe 
Murtagh sau ca să pătrundă în oraş pe ascuns. Fetiţa cu frunte argintie râ- 
sese de Nasuada, gonind-o cu vorbe de ocară şi insulte şi spunându-i: 

— Nu sunt juruită nimănui, Nasuada, nici măcar ţie. Găseşte-ţi un alt 
copil care să-ţi câştige bătăliile; eu nu am de gând să o fac. 

Şi astfel, vardenii: continuară să aştepte. 

Pe măsură ce treceau zilele, Eragon văzuse cum oamenii devin tot mai 
posomorâţi şi nemulţumiţi, iar Nasuada tot mai îngrijorată. O armată, 
după cum aflase Eragon, era precum o fiară hămesită şi nesătulă care mu- 
rea şi se descompunea dacă miile sale de pântece nu îşi primeau constant 
porția imensă de mâncare. Când înainta pe teritoriul inamic, armata îşi 
obținea proviziile cu uşurinţă, confiscând mâncarea şi celelalte lucruri 
trebuincioase de la populaţia cucerită şi luând cu japca resursele din îm- 
prejurimi. Ca o invazie de lăcuste, vardenii lăsaseră în urma lor o fâşie 
stearpă de pământ, fâşie golită de cele necesare susţinerii vieţii. 

Odată ce înaintarea se oprise, rezervele de hrană aflate la îndemână se 
epuizaseră repede şi oamenii se văzuseră nevoiţi să trăiască din proviziile 

aduse din Surda şi din oraşele pe care le cuceriseră. Oricât de mărini- 
moşi ar fi fost oamenii din Surda şi oricât de bogate ar fi fost oraşele în- 
frânte, livrările regulate de bunuri nu aveau să le mai ajungă vardenilor 
prea mult timp. 

Deşi Eragon ştia că războinicii erau devotați cauzei, nu se îndoia că, 
puşi în fața unei morţi încete şi agonizante prin înfometare care nu avea 
să facă altceva decât să îi dea lui Galbatorix satisfacția de a se bucura de 
înfrângerea lor, cei mai mulți oameni aveau să aleagă să fugă în vreun 
colț îndepărtat al Alagaăsiei, unde să îşi trăiască restul zilelor la adăpost 
de Imperiu. 

Chpa aceea nu sosise încă, dar se apropia cu repeziciune. 

Eragon era sigur că tocmai teama de acea soartă o ţinea trează noap- 
tea pe Nasuada, făcând-o să pară tot mai trasă la față cu fiecare dimineaţă 
care trecea, cu cearcănele de sub ochi părând nişte mici surâsuri triste. 

Greutățile pe care le aveau de înfruntat la Dras-Leona îl făceau pe 
Eragon să se bucure că Roran evitase să se împotmolească astfel în faţa 
Aroughs-ului şi îi sporeau admiraţia şi aprecierea pentru ceea ce izbu- 
tise să facă vărul său în oraşul de la miazăzi. „Este mai viteaz decât 
mine.“ Nasuada nu avea să încuviinţeze asta, dar Eragon era hotărât ca, 
în momentul în care Roran urma să se întoarcă — ceea ce, dacă totul mer- 
gea bine, avea să fie peste numai câteva zile —, să îi ofere un set complet 
de vrăji de apărare. Eragon îşi pierduse deja prea mulți membri ai fami- 
liei din pricina Imperiului şi a lui Galbatorix, aşa că nu avea de gând să 
permită ca Roran să aibă aceeaşi soartă. 

Se opri ca să lase trei pitici ce se certau să traverseze drumul pe care 
mergea. Piticii nu purtau coifuri sau însemne, dar el ştia că nu erau din 
Dârgrimst Ingeitum, căci bărbile lor erau împletite cu mărgele — o modă 
pe care nu o văzuse niciodată în rândul celor din clanul Ingeitum. Nu îşi 
dădea seama de ce se ciondăneau piticii — nu putea înțelege mai mult de 
câteva cuvinte din graiul lor gutural —, însă subiectul părea extrem de im- 
portant, dacă era să judece după glasurile lor ridicate, gesturile ample, 
expresiile exagerate, şi mai ales după faptul că nu băgaseră de seamă că 
el şi cu Saphira le stăteau în drum. 

Eragon zâmbi în urma lor; găsea preocuparea lor oarecum comică, 
deşi ei erau cât se poate de serioşi. Spre marea uşurare a vardenilor, ar- 
mata piticilor, condusă de noul lor rege, Orik, sosise în Dras-Leona cu 

două zile mai devreme. Acest lucru, împreună cu vestea izbânzii lui Roran 
de la Aroughs, devenise de atunci principalul subiect de conversaţie prin 
tabără. Piticii aproape că dublaseră mărimea forțelor vardenilor şi aveau 
să crească în mod considerabil şansele acestora de a ajunge la Uri'baen 
şi la Galbatorix dacă se putea găsi o soluţie favorabilă pentru impasul re- 
prezentat de Murtagh şi de Thorn. 

Pe când mergea prin tabără alături de Saphira, Eragon o zări pe Katrina 
stând în faţa cortului ei, împletind haine pentru viitorul ei prunc. Ea îl sa- 
lută, ridicându-şi o mână şi strigându-i: 

— Vere! 

El îi răspunse la fel, după cum obişnuia să o facă după căsătoria ei cu 
Roran. 

După ce savurară un prânz pe cinste — ceea ce implică mult sfâşiat şi 
crănțănit din partea Saphirei —, cei doi se retraseră pe peticul de iarbă 
moale şi însorită de lângă cortul lui Eragon. La porunca Nasuadei, peti- 
cul era mereu la dispoziția Saphirei, un dictat pe care vardenii îl respec- 
tau cu sfinţenie. 

Saphira se încolăci ca să moțăie în căldura amiezii, în timp ce Eragon 
luă Domia abr Wyrda din coburi, apoi se strecură pe sub aripa ei stângă 
şi se cuibări în lăcaşul parțial adumbrit dintre curba grumazului ei şi pi- 
ciorul vânjos din față. Lumina care se furişa printre cutele aripii ei, cât 
şi cea reflectată în fascicule sclipitoare de solzii ei făceau ca pielea să-i 
arate ciudat, vineţiu, şi acopereau paginile cărții cu o brumă de forme lu- 
citoare care îi îngreunau lectura runelor subţiri şi colţuroase. Însă lui nu-i 
păsa; plăcerea de a sta cu Saphira compensa pe deplin acest neajuns. 

Rămaseră împreună un ceas sau două, până când Saphira îşi digeră 
prânzul iar Eragon se sătură de descifrat propoziţiile întortocheate ale lui 
Heslant Călugărul. Apoi, plictisiţi, începură să hoinărească prin tabără, 
inspectând fortificațiile şi schimbând din când în când o vorbă cu santi- 
nelele postate de-a lungul perimetrului. 

În apropierea marginii de est a taberei, acolo unde se stabilise grosul 
armatei piticilor, dădură peste un pitic care stătea pe vine lângă o căldare 
cu apă, cu mânecile suflecate până peste coate, şi care modela cu mâinile 
o sferă de țărână mare cât un pumn. La picioarele sale era o băltoacă de 
noroi şi un băț care fusese folosit ca să amestece în ea. 

Priveliştea era atât de nelalocul ei, încât lui Eragon îi trebuiră câteva 
momente până să îşi dea seama că piticul era Orik. 

— Deriindânn, Eragon... Saphira, rosti Orik fără să-şi ridice privirea. 

— Derindânn, făcu Eragon, repetând salutul tradițional al piticilor, 
apoi se aşeză pe vine în cealaltă parte a băltoacei. Se uită cum Orik şle- 
fuia contururile sferei, netezind-o şi modelând-o cu degetul său mare. Din 
când în când, Orik se apleca, lua o mână de țărână uscată şi o împrăștia 
peste globul gălbui de pământ, apoi îndepărta uşor surplusul. 

— Nu am crezut niciodată că o să-l văd pe regele piticilor ghemuit pe 
pământ, jucându-se în țărână ca un copil, zise Eragon. 

Orik pufni, suflându-şi în mustață. 

— lar eu nu am crezut niciodată că un dragon şi un Cavaler o să se 
holbeze la mine când fac un Erôthknurl. 

— Şi ce anume este un Er6Gthknurl? 

— Un fhardsvergindnzmal. 

— Un fhardsver...? Eragon se dădu bătut la jumătatea cuvântului, 
neputând să şi-l amintească tot, cu atât mai puțin să îl pronunțe. lar 
asta este...? 

— Ceva care pare să fie altceva decât este cu adevărat. Orik ridică min- 
gea de ţărână. Uite-aşa. Asta-i o piatră făcută din pământ. Sau, mai exact, 
aşa va arăta când voi isprăvi. 

— O piatră din pământ... E magie la mijloc? 

— Nu, este doar îndemânarea mea. Nimic altceva. 

Când văzu că Orik nu avea de gând să-i spună mai multe, Eragon îl 
întrebă: 

— Cum se face? 

— Ai răbdare şi-o să vezi. Apoi, după o vreme, Orik se înduplecă şi spuse: 
Mai întâi, trebuie să găseşti nişte ţărână. 

— Foarte greu, într-adevăr. 

Orik îi aruncă o privire pe sub sprâncenele sale stufoase. 

— Unele soiuri de ţărână sunt mai bune decât altele. Nisipul, de exem- 
plu, nu este bun. Ţărâna trebuie să aibă particule de mărimi diferite, astfel 
încât să se coaguleze. De asemenea, trebuie să aibă şi nişte argilă în ea, 
cum are ţărâna asta. Dar, cel mai important, dacă fac aşa — şi bătu cu palma 
într-o fâşie stearpă de pământ printre peticele de iarbă strivită —, trebuie 

să fie mult praf în tărână. Vezi? Îşi ridică mâna, arătându-i lui Eragon 
stratul de pulbere fină care îi rămăsese în palmă. 

— De ce-i atât de important? 

— A, făcu Orik, şi se lovi uşor peste nas, lăsând în urmă o dâră albi- 
cioasă. Se apucă din nou să frământe sfera cu mâinile, întorcând-o în aşa 
fel încât să rămână simetrică. Odată ce faci rost de ţărâna potrivită, o 
umezeşti şi o amesteci aşa cum amesteci apa şi făina, până obţii un noroi 
dens, numai bun. Arătă spre băltoaca de la picioarele sale. Din noroi faci 
o minge ca asta. După aceea o strângi şi o storci până la ultima picătură, 
dacă poţi. Apoi faci mingea perfect rotundă. Când începi să o simți lipi- 
cioasă, faci ce fac eu acum: pui ţărână peste ea ca să absoarbă umezeala 
din interior. Faci asta până când mingea este suficient de uscată ca să 
îşi păstreze forma, dar nu atât de uscată încât să devină fărâmicioasă. 
Er6thknurl-ul meu a ajuns aproape de acest punct. Când voi obţine asta, 
o să-l duc în cort şi o să-l las la soare o bună bucată de vreme. Lumina şi 
căldura vor scoate şi mai multă umezeală din centru; apoi voi presăra ia- 
răşi ţărână peste el şi îl voi curăța din nou. După trei sau patru dăți, supra- 
faţa Er6Gthknurl-ului meu va fi la fel de tare precum pielea unui Nagra. 

— Toate astea ca să obţii o minge de ţărână uscată? făcu Eragon, ne- 
dumerit. Saphira îi împărtăşea sentimentul. 

Orik luă încă un pumn de ţărână. 

— Nu, fiindcă nu te opreşti aici. Abia acum urmează partea în care tă- 
râna îţi este de folos. O iau, o presar pe suprafaţa ErGthknurl-ului, for- 
mând o coajă subţire şi netedă. Apoi las mingea să se odihnească şi aştept 
să iasă şi mai multă umezeală la suprafaţă, iar presar ţărână, iar aştept, şi 
tot aşa. 

— Şi cât îţi ia ca să faci asta? 

— Până când nu se mai lipeşte praful de ErGthknurl. Coaja pe care o 
formează este ceea ce dă frumuseţea unui ErGthknurl. În decurs de o zi 
va căpăta un luciu strălucitor, ca şi cum ar fi făcută din marmură cizelată. 
Fără şlefuire, fără lustruire, fără magie — numai cu inima, mintea şi mâi- 
nile — vei fi obținut o piatră din pământ obişnuit... o piatră fragilă, ce-i drept, 
însă o piatră. 

În ciuda insistenţei lui Orik, lui Eragon tot îi venea greu să creadă că 
noroiul de la picioarele sale putea să se preschimbe în ceea ce îi descri- 
sese piticul fără ajutorul magiei. 

„Dar de ce faci aşa ceva, Orik, rege al piticilor? îl întrebă Saphira. Pro- 
babil că ai numeroase îndatoriri, acum că eşti cârmuitorul poporului tău.“ 

Orik mormăi. 

— Nu am nimic de făcut momentan. Oamenii mei sunt gata de luptă, 
însă nu avem de purtat nici o bătălie şi nu s-ar cădea să îi cicălesc, precum 
o cloşcă. Nici nu vreau să stau singur în cort, aşteptând să-mi crească 
barba... Aşa că fac acest ErGthknurl. 

Rămase tăcut, însă lui Eragon i se păru că Orik avea ceva pe suflet, 
aşa că nu spuse nimic şi aşteptă să vadă dacă piticul va continua. După un 
minut, Orik îşi drese glasul şi zise: 

— Înainte puteam să beau şi să joc zaruri cu cei din clanul meu fără 
să conteze că eram moștenitorul adoptat al lui Hrothgar. Puteam încă să 
vorbim şi să râdem împreună fără să ne simțim stingheriţi. Nu ceream fa- 
voruri şi nici nu le acordam. Însă acum lucrurile nu mai stau la fel. Prie- 
tenii mei nu pot uita că sunt regele lor, iar eu nu pot să nu observ cum 
s-a schimbat purtarea lor faţă de mine. 

— Era de aşteptat, făcu Eragon. Îl înţelegea foarte bine pe Orik, căci 
şi el păţise acelaşi lucru după ce devenise Cavaler. 

— Aşa o fi. Dar faptul că o ştiu nu o face mai uşor de îndurat. Orik 
scoase un sunet exasperat. Of, viaţa este o călătorie ciudată şi crudă câteo- 
dată... L-am admirat pe Hrothgar ca rege, însă adeseori mi se părea că este 
mult prea repezit cu cei cu care avea de-a face, chiar şi când nu era cazul. 
Acum înţeleg mai bine de ce era aşa. Orik strânse mingea de ţărână în mâi- 
nile făcute căuş şi o privi încruntat. Când te-ai întâlnit cu Grimstborith 
Gannel în Tarnag, ţi-a explicat cumva semnificația unui ErGthknurln? 

— Nu mi-a vorbit despre asta. 

— Mda, cred că erau alte chestiuni mai presante despre care trebuia 
să discutaţi... Totuşi, ca membru al clanului Ingeitum şi ca un knurla adop- 
tat, ar trebui să cunoşti importanţa şi simbolistica unui ErGthknurl. Nu 
este doar o cale de a te concentra, de a-ţi petrece timpul şi de a-ţi crea un 
suvenir interesant. Nu. Facerea unei pietre din pământ este ceva sacru. 
Prin asta ne reafirmăm credinţa în puterea lui Helzvog şi îi aducem pri- 
nos. Trebuie să tratezi asta cu smerenie şi cu determinare. Făurirea unui 
Er6thknurl este o formă de adorare, şi zeii nu îi privesc cu bunăvoință pe 
cei care execută acest ritual într-o manieră uşuratică... Din piatră, trup; 

din trup, ţărână; şi din țărână, înapoi în piatră. Roata se întoarce şi noi 
nu întrezărim decât o frântură din întreg. 

Abia atunci pricepu Eragon profunzimea tulburării lui Orik. 

— Ar trebui să o ai pe Hvedra alături, rosti el. Ea ţi-ar ţine de urât şi 
nu ar îngădui să te laşi copleşit de asemenea gânduri negre. Nu te-am vă- 
zut niciodată atât de fericit cum erai cu ea, în Fortăreaţa Bregan. 

Cutele de la ochii abătuţi ai lui Orik se adânciră când zâmbi. 

— Aşa este... Însă ea este grimstcarvlorss pentru Ingeitum, şi nu îşi 
poate abandona îndatoririle doar ca să îmi ofere mângâiere. Unde mai 
pui că n-aş putea fi liniştit ştiind-o la mai puţin de o sută de leghe de 
Murtagh şi de Thorn sau, şi mai rău, de Galbatorix şi de dragonul său ne- 
gru şi blestemat. 

Încercând să îl înveselească pe Orik, Eragon spuse: 

— Îmi aminteşti de răspunsul la o ghicitoare: un rege pitic stând pe pă- 
mânt, făcând o piatră din ţărână. Nu sunt sigur cum ar suna ghicitoarea, 
dar poate că ar fi ceva de genul ăsta: 


Puternic şi îndesat, 
Treisprezece stele-n frunte, 
Ca o piatră vie face piatră moartă din praf mort. 


— Nu rimează, dar nu te poţi aştepta să compun versuri reuşite într-o 
clipă. Îmi închipui că o asemenea ghicitoare ar face multă lume să îşi 
bată capul. 

— Hmm, făcu Orik. Nu şi-un pitic. Chiar şi copiii noştri i-ar da de cap 
cât se poate de iute. 

„Ca şi dragonii, de altfel“, interveni şi Saphira. 

— Presupun că ai dreptate, zise Eragon. 

Apoi îl întrebă pe Orik despre tot ce se petrecuse în rândul piticilor 
după ce el şi Saphira plecaseră din Tronjheim pentru a doua lor călătorie 
către pădurea elfilor. Eragon nu avusese încă prilejul să discute cu Orik 
pe îndelete de când sosiseră piticii în Dras-Leona, şi era nerăbdător să 
afle ce mai făcuse prietenul său de la urcarea pe tron. 

Orik nu păru deloc deranjat să îi explice încâlcelile politicii piticilor. 
Ba mai mult, pe măsură ce vorbea, chipul i se lumină şi el deveni tot mai 
însufleţit. Îşi petrecu aproape un ceas povestindu-i despre gâlceava şi 

uneltirile care izbucniseră între clanurile piticilor înainte ca armata lor 
să se strângă laolaltă şi să pornească pentru a se alătura vardenilor. Cla- 
nurile erau neascultătoare, după cum ştia prea bine Eragon şi, chiar dacă 
acum le era rege, Orik avea greutăți în a le ține în frâu. 

— E ca şi cum ai încerca să ai grijă de un cârd de gâște, îi explică Orik. 
Caută mereu să meargă în voia lor, fac un zgomot enervant şi te muşcă 
de mână cu prima ocazie pe care o prind. 

În timp ce Orik îi povestea toate acestea, Eragon se gândi să îl întrebe 
de Vermând. Meditase adesea la ce se întâmplase cu căpetenia de clan 
care urzise asasinarea lui. Îi plăcea să ştie unde se află duşmanii săi, mai 
ales unul atât de periculos ca Vermind. 

— S-a întors în satul său natal, Feldarast, spuse Orik. Din câte ştiu, 
stă acolo, bea şi urlă despre ce este şi ce-ar fi putut să fie. Însă acum nu 
îl mai ascultă nimeni. Knurlan-ii din Az Sweldn rak Anhâin sunt trufaşi 
şi încăpăţânaţi. În mod normal ar rămâne mai departe loiali lui Vermând, 
indiferent de ce-ar face sau de ce-ar spune celelalte clanuri, însă tenta- 
tiva de asasinat asupra unui oaspete este o ofensă de neiertat. Şi nu toţi 
cei din Az Sweldn rak Anhâin te urăsc ca Vermând. Nu-mi prea vine să 
cred că vor accepta să rămână izolați de restul neamului lor doar ca să pro- 
tejeze un grimstborith care şi-a pierdut şi ultima fărâmă de onoare. S-ar 
putea să treacă ani buni, dar în cele din urmă se vor întoarce împotriva 
lui. Deja am auzit că mulți dintre ei îl evită pe Vermând întocmai cum şi 
ei sunt la rândul lor evitaţi. 

— Ce crezi că o să se întâmple cu el? 

— Va accepta inevitabilul şi se va da la o parte, altfel îi va strecura ci- 
neva otravă în mied sau un pumnal în coaste. Orice s-ar întâmpla însă, el 
nu mai reprezintă o ameninţare pentru tine ca şi căpetenie a clanului Az 
Sweldn rak Anhâin. 

Continuară să vorbească până când Orik isprăvi primele etape din 
modelarea Er6thknurl-ului său şi fu gata să ia mingea de ţărână şi să o 
pună la uscat pe o bucată de pânză, lângă cort. Când Orik se ridică în 
picioare, strângându-şi găleata şi băţul, îi zise: 

— Îţi sunt recunoscător că ai fost atât de bun încât să mă asculţi, 
Eragon. Şi ție de asemenea, Saphira. Oricât de ciudat ar părea, voi sunteți 
singurii cu care pot vorbi liber, fără să o pun la socoteală pe Hvedra. Toţi 
ceilalți... Ridică din umeri. Eh... 

Eragon se ridică şi el în picioare. 

— Eşti prietenul nostru, Orik, fie că eşti rege al piticilor, fie că nu. 
Suntem oricând bucuroşi să vorbim cu tine. Şi ştii că nu trebuie să îţi 
faci griji că vom spune altcuiva ce ne-ai povestit tu. 

— Ştiu, Eragon. Orik îşi miji ochii spre el. Iei parte la ceea ce 
se-ntâmplă, şi totuşi nu te-ai lăsat prins în toate uneltirile meschine care 
te înconjoară. 

— Pentru că nu mă interesează. În plus, am lucruri mai importante de 
cumpănit pe moment. 

— Asta-i bine. Un Cavaler ar trebui să rămână deoparte de toţi şi de toate. 
Altminteri cum ai putea să judeci lucrurile imparțial? Nu preţuiam inde- 
pendenţa Cavalerilor, însă acum o fac, fie şi numai din motive egoiste. 

— Nu stau chiar deoparte, zise Eragon. V-am jurat credinţă, ție şi 
Nasuadei. 

Orik îşi înclină capul. 

— Într-adevăr. Dar nu faci parte pe deplin nici dintre vardeni şi nici 
din clanul Ingeitum. Oricum ar sta lucrurile, mă bucur că pot avea încre- 
dere în tine. 

Un surâs se înfiripă pe chipul lui Eragon. 

— Şi eu mă bucur. 

— La urma urmei, suntem frați vitregi, nu? Şi fraţii ar trebui să se 
ajute între ei. 

„Aşa ar trebui“, se gândi Eragon, dar nu o spuse cu voce tare. 

— Fraţi vitregi, încuviinţă el, bătându-l pe umăr pe Orik. 


Calea cunoaşterii 


Mai târziu în acea după-amiază, când deveni tot mai evident că tru- 
pele imperiale nu aveau să lanseze vreun atac dinspre Dras-Leona în cele 
câteva ore rămase din zi, Eragon şi Saphira se duseră pe terenul de antre- 
nament din capătul cel mai îndepărtat al taberei vardenilor. 

Acolo Eragon se întâlni cu Arya, aşa cum făcuse în fiecare zi de când 
sosiseră aici. Îi dădu bineţe şi ea îi răspunse scurt — fusese prinsă într-o 
conferinţă obositoare cu Nasuada şi cu Regele Orrin încă din zori. Apoi 
Eragon şi Arya îşi scoaseră săbiile şi îşi ocupară poziţiile, unul în faţa 
celuilalt. De data aceasta se hotărâseră să folosească scuturi; era mai 
aproape de realitatea luptei adevărate şi introducea un element bine-ve- 
nit de varietate în duelurile lor. 

Îşi dădură târcoale cu paşi scurți şi măsuraţi, mişcându-se ca nişte dan- 
satori pe pământul accidentat, simțind terenul de sub ei cu picioarele, fără 
să îşi coboare privirile sau să îşi ia ochii unul de la altul. 

Aceasta era partea preferată a lui Eragon în înfruntările lor. Era ceva 
cât se poate de intim în a o privi pe Arya în ochi fără să clipească sau să 
şovăie, iar ea să îi întoarcă privirea cu acelaşi grad de concentrare şi de 
intensitate. Cu toate că era oarecum tulburător, el aprecia senzaţia de le- 
gătură care se crea astfel între ei. 

Arya atacă prima şi, în mai puţin de o secundă, Eragon se trezi înco- 
voiat într-un unghi nefiresc, cu sabia ei apăsându-i partea stângă a gâtu- 
lui, zdrelindu-i pielea în mod dureros. Eragon încremeni până când Arya 
socoti de cuviință să slăbească presiunea, îngăduindu-i să stea drept. 

— A1 fost neatent, îi zise. 

— Cum se face că mă învingi de fiecare dată? mormăi el, deloc mul- 


tumit. 

— Pentru că, replică ea, fandând spre umărul său drept şi făcându-l să 
îşi ridice scutul şi să sară înapoi temător, eu am avut peste o sută de ani 
în care să exersez. Ar fi ciudat dacă nu te-aş învinge, nu crezi? Ar trebui 
să fii mândru că ai izbutit să punctezi şi tu. Puţini se pot lăuda cu asta. 

Brisingr şuieră prin aer când Eragon lovi spre coapsa ei din faţă. Un 
zăngănit puternic răsună când Arya îi pară lovitura cu scutul. Ea ripostă cu 
o împunsătură răsucită şi dibace care îi atinse încheietura mâinii în care ți- 
nea sabia, trimiţându-i ace de gheaţă prin braţ şi umăr, până la baza ţestei. 

Tresărind, se trase îndărăt, căutând o scurtă pauză. Una dintre provo- 
cările ridicate de lupta cu elfii era reprezentată de iuţeala şi de forța lor, da- 
torită cărora ei se puteau năpusti înainte, atacând un duşman de la distanţe 
mult mai mari decât ar fi putut să o facă un om. De aceea, ca să fie la adă- 
post de Arya, fu nevoit să se îndepărteze cam la o sută de picioare de ea. 

Înainte să pună ceva distanţă între ei, Arya sări după el, făcând două 
salturi în zbor, cu părul fluturându-i despletit pe umeri. Eragon încercă 
să o lovească în timp ce era în aer, însă ea se întoarse în aşa fel încât sa- 
bia lui îi trecu pe lângă trup, fără să i-l atingă. Apoi îşi strecură marginea 
scutului sub scutul său şi i-l smulse din mâini, lăsându-i pieptul complet 
expus. Cu iuţeală, îşi ridică iarăşi sabia şi 1-o puse din nou la gât, de data 
aceasta sub bărbie. 

Îl ţinu în acea poziţie, cu ochii ei mari la câteva degete de faţa lui. În 
expresia de pe chipul Aryei se citea o ferocitate şi o încordare pe care nu 
era sigur cum să le interpreteze, dar care îi tăiau elanul. 

O umbră păru să treacă peste chipul Aryei atunci, şi ea îşi cobori sa- 
bia, dându-se înapoi. 

Fragon îşi masă gâtul. 

— Dacă tot ştii atâtea despre mânuirea sabiei, de ce nu mă poţi învăţa 
să mă descurc mai bine? o întrebă el. 

Ochii ei se aprinseră cu şi mai mare intensitate. 

— Mă străduiesc, îi răspunse, dar problema nu este aici. Îl atinse cu sa- 
bia pe braţul drept. Problema este aici. Îi atinse coiful, cu un zăngănit de 
metal. Și nu ştiu cum să te învăţ altfel ce trebuie să ştii, decât arătându-ţi 
unde greşeşti, iar şi iar, până ce n-o să mai preşeşti. Îi atinse din nou coi- 
ful. Chiar dacă asta înseamnă să te bat măr ca să o fac. 

Faptul că ea continua să îl învingă în mod constant îi rănea orgoliul, 
deşi nu voia să recunoască asta nici măcar în faţa Saphirei, şi îl făcea să se 

îndoiască de şansele pe care le-ar fi avut într-o confruntare cu Galbatorix, 
Murtagh sau cu orice alt adversar cu adevărat formidabil, dacă avea să îl 
înfrunte în luptă dreaptă, fără ajutorul Saphirei sau al magiei. 

Îndepărtându-se de Arya, Eragon se retrase într-un loc aflat la o dis- 
tanță de vreo zece yarzi. 

— Ei bine? făcu el, cu dinții încleştaţi. Ce mai aştepţi? Fă-o. Şi se puse 
în gardă, pregătindu-se de un nou atac. 

Arya îşi miji ochii, astfel încât faţa ei colțuroasă căpătă o expresie 
răutăcioasă. 

— Prea bine. 

Se repeziră unul spre celălalt, scoțând amândoi strigăte de luptă, iar 
câmpul răsună de zgomotele încleştării lor încrâncenate. Luptară duel 
după duel, până obosiră, asudaţi şi prăfuiţi, iar Eragon fu acoperit de multe 
vânătăi dureroase. Şi totuşi continuară să se arunce unul asupra celuilalt 
cu o determinare de nezdruncinat, ce lipsise până atunci din duelurile lor. 
Nici unul dintre ei nu ceru să se pună capăt disputei brutale şi dătătoare 
de vânătăi, şi nici nu se oferi să isprăvească. 

Saphira îi urmărea de pe margine, tolănită pe covorul primăvăratic de 
iarbă. Cel mai adesea îşi ținea gândurile pentru ea, ca să nu îi distragă aten- 
ţia lui Eragon, însă din când în când făcea câte o observaţie scurtă în pri- 
vința tehnicii sale sau a Aryei, observaţii care îi erau de mare ajutor lui 
Eragon. În plus, o bănuia că intervenise de mai multe ori ca să-l salveze de 
loviturile mai periculoase, căci uneori îşi simţea braţele şi picioarele mai 
uşoare decât ar fi trebuit sau se trezea că şi le mişcă mai iute decât ar fi fost 
posibil şi, când se întâmpla asta, simţea în adâncul minţii o gâdilătură care 
însemna că Saphira punea stăpânire pe o parte a cugetului său. 

În cele din urmă, îi ceru să înceteze. „Trebuie să fiu în stare să fac 
asta de unul singur, Saphira, îi spuse. Nu îmi poţi sări mereu în ajutor.“ 

„Pot încerca.“ 

„Ştiu. Şi eu simt la fel în ceea ce te priveşte. Însă muntele ăsta trebuie 
să îl urc singur, fără tine.“ 

Ea strâmbă din buze. „De ce să îl urci când poţi zbura? Nu vei ajunge 
nicăieri cu picioarele alea mici şi scurte.“ 

„Nu-i adevărat, şi ştii bine asta. În plus, dacă aş zbura, aş face-o cu 
aripi de împrumut, şi nu aş câştiga nimic altceva decât bucuria ieftină a 
unei izbânzi nemeritate.““ 

„Izbânda e tot izbândă, iar mortul tot mort, oricum ar fi.“ 

„Saphira...“, făcu el, ameninţător. 

„Micuţule.“ 

Totuşi, spre uşurarea sa, ea îl lăsă în pace după aceea, deşi continuă 
a-l urmări cu vigilență neostoită. 

Alături de Saphira, elfii din garda lor personală se adunaseră la mar- 
ginea terenului. Prezenţa lor îl stingherea pe Eragon — nu îi plăcea să-i 
vadă şi altcineva slăbiciunile, în afară de Saphira sau de Arya —, însă ştia 
că elfii nu ar fi acceptat să se întoarcă în corturile lor. Oricum, în afară 
de protecţia pe care le-o ofereau lui şi Saphirei, elfii îi mai erau de folos 
într-o privință: îi ţineau departe de teren pe ceilalți războinici, care alt- 
minteri s-ar fi strâns ciorchine să caşte gura la duelul încrâncenat dintre 
un Cavaler şi o elfă. Magicienii lui Blodhgarm nu făceau ceva anume ca 
să îi descurajeze pe posibilii spectatori, însă simpla lor înfăţişare era su- 
ficient de înfricoşătoare ca să alunge pe oricine. 

Cu cât se lupta mai mult cu Arya, cu atât Eragon devenea mai frustrat. 
Câştigase două dueluri — la limită, precipitat, cu ajutorul unor şiretlicuri 
disperate care îi reuşiseră mai mult prin noroc decât prin destoinicie şi pe 
care nu le-ar fi încercat niciodată într-un duel adevărat decât dacă nu i-ar 
mai fi păsat de propria siguranţă —, însă în afara acestor victorii izolate, 
Arya continuase să îl învingă cu o uşurinţă dezarmantă. 

În cele din urmă, Eragon nu-şi mai putu ţine în frâu mânia şi frustra- 
rea şi orice simţ al proporţiei îl părăsi. Inspirat de metodele care îi asigu- 
raseră puţinele succese, Eragon îşi ridică braţul drept şi se pregăti să o 
azvârle pe Brisingr în Arya, ca pe o halebardă. 

Chiar în acea clipă, o altă minte atinse conştiinţa lui: Eragon, o minte 
care nu aparţinea nici Aryei, nici Saphirei, nici vreunuia dintre elfi, căci 
era negreşit masculină şi negreşit de dragon. Eragon se feri de contact, 
grăbindu-se să îşi pună ordine în gânduri ca să poată respinge ceea ce el 
se temea că era un atac din partea lui Thorn. Însă înainte să poată face 
asta, un glas puternic îi răsună prin cotloanele adumbrite ale minții, pre- 
cum sunetul unui munte ce se clintea sub propria greutate: 

„Destul“, zise Glaedr. 

Eragon înțepeni şi se opri în loc, sprijinit pe vârfuri, tocmai când era 
gata să o azvârle pe Brisingr. Îi văzu sau simți pe Arya, Saphira şi pe ma- 
gicienii lui Blödhgarm reacționând şi ei, tresărind surprinşi, şi îşi dădu 
seama că, la rândul lor, îl auziseră pe Glaedr. 

Mintea dragonului era la fel ca înainte — bătrână, de nepătruns şi sfâşi- 
ată de durere. Însă pentru prima oară de la moartea lui Oromis la Gil'ead, 
Glaedr părea cuprins de dorința de-a face şi altceva decât să se cufunde 
în mlaştina atotcuprinzătoare a propriilor chinuri. 

„Glaedr-e/da! “ făcură Eragon şi Saphira în acelaşi timp. 

„Ce faci...“ 

„Eşti bine...“ 

„A1...“ 

Mai erau şi alții care i se adresau — Arya, Blödhgarm şi încă doi elfi 
pe care Eragon nu îi putu identifica —, iar cuvintele lor amestecate se în- 
vălmăşiră într-o zarvă de neînțeles. 

„Destul, repetă Glaedr, pe un ton istovit şi exasperat. Vreţi să atra- 
geţi atenţia asupra voastră?“ 

Ca la un semn, tăcură toţi, aşteptând să audă ce avea să spună mai de- 
parte dragonul auriu. Nerăbdător, Eragon schimbă o privire cu Arya. 

Glaedr nu vorbi imediat, ci îi mai privi câteva minute, timp în care 
prezenţa sa apăsă din greu asupra minţii lui Eragon, aşa cum Eragon era 
sigur că se întâmplă şi cu ceilalți. 

Apoi, cu glasul său răsunător şi sobru, Glaedr zise: „Până aici! 
Eragon, nu ar trebui să îţi pierzi atât de mult timp duelându-te. Asta îţi 
distrage atenţia de la chestiuni mai arzătoare. Nu de sabia din mâna lui 
Galbatorix trebuie să te temi cel mai mult, nici de cea din gura lui, ci mai 
degrabă de sabia din mintea sa. Cel mai mare talent al lui constă în iscu- 
sința cu care izbuteşte să se strecoare până în cele mai ascunse cotloane ale 
fiinţei tale şi să te silească să i te supui. În loc să te lupţi aşa cu Arya, ar tre- 
bui să te concentrezi către îmbunătățirea controlului pe care îl ai asupra pro- 
priilor tale gânduri; din păcate ele sunt încă neascultătoare... Şi-atunci de 
ce îţi iroseşti timpul cu asemenea îndeletniciri fără rost?“ 

O mulţime de răspunsuri îi veniră în minte lui Eragon: pentru că îi 
plăcea să încrucişeze sabia cu Arya, în ciuda frustrării pe care o acu- 
mula; pentru că voia să fie un spadasin destoinic — cel mai bun din lume, 
dacă se putea; pentru că acest exerciţiu îl ajuta să se liniştească şi să-şi 
menţină trupul în formă; şi multe alte motive pe lângă acestea. Încercă să 
stăvilească şuvoiul de gânduri, atât ca să păstreze o oarecare intimitate, cât 
şi pentru a nu-l copleşi pe Glaedr cu informaţii nedorite, ceea ce nu ar fi fă- 
cut decât să confirme părerea dragonului despre lipsa lui de disciplină. Nu 
izbuti pe deplin însă, şi simți un uşor aer de dezamăgire la Glaedr. 

Eragon îşi alese cele mai solide argumente. „Dacă izbutesc să-l țin la 
distanță cu mintea pe Galbatorix — chiar dacă nu îl pot învinge —, dacă iz- 
butesc măcar să îl ţin la distanţă, atunci s-ar putea ca această confruntare 
să se hotărască tot cu sabia. În orice caz, regele nu este singurul duşman 
de care trebuie să ne facem griji: mai este şi Murtagh, de exemplu, cât şi 
cine ştie ce alţi oameni sau făpturi o mai fi având Galbatorix în slujba 
sa. Nu am fost în stare să îi înving de unul singur nici pe Durza, nici pe 
Varaug şi nici pe Murtagh. Mereu am fost ajutat. Dar nu mă pot bizui 
pe Arya, Saphira sau Bl&dhgarm să mă scoată din bucluc de fiecare dată. 
Trebuie să mă descurc mai bine cu sabia, şi totuşi se pare că nu progre- 
sez mai deloc, oricât de mult m-aş strădui.“ 

„Varaug? rosti Glaedr, întrebător. Nu am mai auzit acest nume înainte.“ 

Astfel că Eragon fu nevoit să îi povestească lui Glaedr despre cuce- 
rirea Feinster-ului şi despre felul în care reuşise, împreună cu Arya, să 
omoare Umbra nou-născută, chiar în momentul în care Oromis şi Glaedr 
îşi găseau sfârşitul — prin morţi diferite, însă la fel de teribile — în tim- 
pul bătăliei de deasupra Gil'ead-ului. Eragon îi prezentă pe scurt şi acțiu- 
nile vardenilor de după aceea, căci îşi dădu seama că Glaedr se izolase 
într-atât încât nu ştia mare lucru despre tot ce se petrecuse între timp. Asta 
îi luă câteva minute lui Eragon, timp în care el şi elfii rămaseră încreme- 
niți pe teren, cu privirile pierdute şi cu ochii tulburi, cu atenția îndreptată 
spre sine pe când se concentrau asupra schimbului rapid de gânduri, ima- 
gini şi sentimente. 

Urmă o altă tăcere lungă în timp ce Glaedr rumega ceea ce aflase. 
Când binevoi să vorbească din nou, în glas i se simţi o notă de amuza- 
ment: „Eşti mult prea ambițios dacă îţi propui să ucizi Umbre fără să pă- 
teşti nimic. Până şi cei mai bătrâni şi mai înţelepţi dintre Cavaleri ar fi 
şovăit să atace o Umbră pe cont propriu. Tu ai supravieţuit deja la două 
confruntări cu ele, ceea ce e de două ori mai mult decât destul. Bucură-te 
că ai fost atât de norocos şi lasă lucrurile aşa. Să încerci să învingi o Umbră 
este ca şi cum ai încerca să te înalți mai sus decât soarele însuşi.“ 

„Aşa este, replică Eragon, însă duşmanii noştri sunt cel puţin la fel de 
puternici ca o Umbră, dacă nu chiar mai puternici, iar Galbatorix poate să 
mai creeze câteva Umbre ca să ne încetinească înaintarea. Le foloseşte cu 
nesocotinţă, fără să-i pese de distrugerea pe care o provoacă prin lume.“ 

„Ebrithil, are dreptate, interveni Arya. Duşmanii noştri sunt de-a drep- 
tul ucigători... după cum bine ştii — adăugă ea pe un ton blând —, iar 
Eragon nu are încă atât de multă experienţă. Ca să fie pregătit pentru ce 
ne-aşteaptă, trebuie să stăpânească la perfecție mânuirea sabiei. Eu am 
făcut tot ce mi-a stat în puteri ca să îl învăţ, însă această stăpânire la per- 
fecţie trebuie să vină din interior, nu din afară.“ 

Faptul că îi sărise în apărare îi încălzi inima lui Eragon. 

Ca şi mai înainte, Glaedr răspunse cu greu. „Eragon nu îşi stăpâneşte 
nici gândurile încă aşa cum ar trebui. Nici una dintre aceste abilități, men- 
tală sau fizică, nu este de mare folos de una singură, însă dintre ele prima 
este cea mai importantă. O bătălie împotriva unui magician şi a unui spa- 
dasin poate fi câştigată doar cu ajutorul minţii. Este de preferat să existe 
un echilibru între minte şi trup, dar dacă eşti nevoit să alegi între ele, tre- 
buie să alegi mintea fără să pregeţi. Arya... Blodhgarm... Yaela... ştiţi 
bine că acesta este adevărul. De ce nu a preluat nici unul dintre voi pre- 
gătirea lui Eragon în acest domeniu? 

Arya îşi lăsă privirea în pământ, ca un copil dojenit, în timp ce blana 
de pe umerii lui Bl&dhgarm se înfoie iar el îşi ridică buzele, dezvăluindu-şi 
vârfurile colţilor ascuţiţi şi albi. 

Bl&dhgarm fu cel care îndrăzni să răspundă, într-un final. Vorbind 
numai în limba străveche, primul dintre ei care făcea asta, el zise: „Arya 
este aici ca sol al neamului nostru. Eu şi trupa mea suntem aici ca să le pro- 
tejăm vieţile Saphirei Solzi-Sclipitori şi lui Eragon Biruitorul-Umbrei, iar 
asta a fost o sarcină grea, care ne-a ocupat tot timpul. Am încercat cu toţii 
să îl ajutăm pe Eragon, însă nu este datoria noastră să pregătim un Cava- 
ler, nici nu am cuteza să încercăm aşa ceva atâta vreme cât unul dintre 
maeştrii săi este încă în viaţă şi prezent... chiar dacă acel maestru şi-a ne- 
glijat îndatoririle. 

Nori negri de mânie se strânseră în Glaedr, asemenea norilor uriaşi 
de furtună care se ivesc la orizont. Eragon se îndepărtă de conştiinţa lui 
Glaedr, temându-se de furia dragonului. Glaedr nu mai era capabil să ră- 
nească fizic pe nimeni, însă rămânea nespus de primejdios, iar dacă îşi 
ieşea din fire şi îi ataca cu mintea, nici unul dintre ei nu ar fi putut să îi 
țină piept. 

Asprimea şi insensibilitatea lui Bl&dhgarm îl şocară pe Eragon la în- 
ceput — nu mai auzise nici un elf vorbindu-i astfel unui dragon —, însă 


Moștemrea 223 


după o clipă de cugetare Eragon își dădu seama că Blodhgarm o făcuse 
probabil ca să îl scoată pe Glaedr din ale lui şi să-l împiedice să se re- 
tragă în carapacea nefericirii sale. Eragon admiră curajul elfului, însă nu 
se putu abţine să se întrebe dacă a-l insulta pe Glaedr era cea mai bună 
abordare. Cu siguranţă nu era cea mai sigură metodă. 

Norii ameninţători de furtună deveneau din ce în ce mai mari, lumi- 
naţi de scânteieri scurte, ca nişte fulgere, pe când mintea lui Glaedr sărea 
de la un gând la altul. „Ai întrecut măsura, elfule, mârâi el, tot în limba 
străveche. Nu se cade să-mi pui tu la îndoială acţiunile. Tu nici nu poți 
cuprinde cu mintea măsura pierderii mele. Dacă nu ar fi fost Eragon, 
Saphira şi datoria pe care o am faţă de ei, aş fi înnebunit până acum. Aşa 
că nu mă acuza de neglijenţă, Blsdhgarm, fiu al lui Ildrid, decât dacă do- 
reşti să te măsori cu ultimul dintre Cei Străvechi.“ 

Rânjindu-şi colții şi mai mult, Blsdhgarm sâsâi. Totuşi, Eragon de- 
tectă o urmă de satisfacție pe chipul elfului. Spre disperarea sa, Blsdhgarm 
insistă, spunând: „Atunci nu da vina pe noi pentru că nu ţi-ai îndeplinit 
îndatoririle tale, nu ale noastre, tu, Cel Străvechi. Tot neamul nostru îţi 
jeleşte pierderea, dar nu te poţi aştepta să facem concesii ca să îţi plângi 
tu de milă în timp ce noi ne războim cu cel mai primejdios duşman din 
istorie — acelaşi duşman care aproape că ţi-a exterminat neamul şi care 
ţi-a omorât Cavalerul.“ 

Furia lui Glaedr deveni vulcanică. Neagră şi cumplită, îl izbi pe Eragon 
cu o asemenea forță încât îşi simți însăşi structura fiinţei pe punctul de a 
se destrăma precum o pânză umflată de vânt. În cealaltă parte a terenului, 
văzu oameni scăpându-şi armele din mâini şi apucându-se de cap, schimo- 
nosindu-se de durere. 

„Îmi plâng de milă?“ făcu Glaedr, apăsând pe fiecare cuvânt, şi fiecare 
cuvânt sună ca o osândă. În cotloanele minţii dragonului, Eragon simți 
cum se naşte ceva neplăcut care, dacă apuca să se împlinească, ar fi pro- 
vocat multă mâhnire şi regret. 

Atunci interveni Saphira, iar vocea ei mentală tăie prin emoţiile învol- 
burate ale lui Glaedr ca un cuțit prin apă. „Maestre, mi-am făcut griji în 
privinţa ta, zise ea. Mă bucur să văd că eşti bine şi în putere din nou. Nici 
unul dintre noi nu te poate înfrunta de la egal la egal, şi avem nevoie de 
ajutorul tău. Fără tine nu putem nădăjdui să învingem Imperiul.“ 

Glaedr hurui amenințător, dar nu o ignoră, nu o întrerupse şi nici nu 
o insultă. Mai mult, lauda ei părea să-l fi mulțumit, măcar puţin. La urma 

urmei, se gândi Eragon, dacă dragonii aveau vreo slăbiciune, atunci aceea 
era linguşirea, după cum ştia prea bine şi Saphira. 

Fără să se oprească pentru a-i îngădui lui Glaedr să răspundă, Saphira 
continuă: „De vreme ce nu îţi mai poţi folosi aripile, lasă-mă să ţi le ofer 
pe-ale mele în schimb. Văzduhul este liniştit, cerul este senin şi ar fi o plă- 
cere să zbori în înalturi, mai sus decât îndrăznesc să zboare vulturii. După 
ce ai fost prins atâta vreme în miezul inimii, bănuiesc că tânjeşti să laşi 
toate astea în urmă şi să simţi curenţii de aer sub aripi.“ 

Furtuna înnegurată din Glaedr se mai domoli, însă rămase imensă 
şi amenințătoare, la limita unei furii sălbatice ațâțate. „Asta... mi-ar face 
plăcere.“ 

„Atunci vom zbura împreună în curând. Dar, maestre...?“* 

„Da, puişorule?“ 

„Vreau să îţi cer ceva mai întâi.“ 

„„Cere-mi.“ 

„Vrei să îl ajuţi pe Eragon la mânuirea sabiei? Poţi să îl ajuţi? Nu este 
destul de iscusit cum ar trebui, iar eu nu vreau să îmi pierd Cavalerul.“ 
Saphira îşi păstră demnitatea când îi ceru asta, dar în glasul ei se simţea 
o notă rugătoare care îi puse un nod în gât lui Eragon. 

Norii de furtună se absorbiră în ei înşişi, lăsând în urmă un peisaj dezo- 
lant şi cenuşiu ce i se păru nespus de trist lui Eragon. Glaedr făcu o pauză. 
Forme ciudate, pe jumătate vizibile, se mişcară la marginea peisajului — 
monoliţi uriaşi pe care Eragon nu dorea cu nici un chip să îi vadă mai 
de-aproape. 

„Prea bine, rosti Glaedr într-un sfârşit. Voi face tot ce pot pentru Ca- 
valerul tău, dar după ce isprăvim cu acest domeniu, trebuie să mă lase să 
îl învăţ cum socot eu de cuviință.“ 

„De acord“, zise Saphira. Eragon îi văzu pe Arya şi pe ceilalți elfi rela- 
xându-se, de parcă şi-ar fi ținut răsuflarea până atunci. 

Eragon se retrase de lângă ei pentru o clipă când Trianna şi alți magi- 
cieni de-ai vardenilor îl contactară, cerând să afle ce simţiseră că le sfâşia 
minţile şi ce tulburase într-atât oamenii şi animalele din tabără. Trianna 
îi acoperi pe ceilalți, spunând: „Ai fost atacat, Biruitorul-Umbrei? Te-a 
atacat Thorn? Shruikan?!“ Panica din glasul ei era atât de puternică în- 
cât îl făcu pe Eragon să vrea să îşi azvârle sabia şi scutul cât colo şi să 
fugă la adăpost. 

„Nu, este totul în regulă“, spuse el pe un ton cât se poate de liniştit. 
Existenţa lui Glaedr rămăsese o taină pentru cei mai mulţi dintre vardeni, 
inclusiv pentru Trianna şi pentru magicienii din subordinea ei. Eragon nu 
voia să o dezvăluie de teamă că ea ar putea ajunge la urechile iscoadelor 
Imperiului. Era nemaipomenit de greu să minţi când te aflai în legătură 
cu mintea unei alte persoane — de vreme ce era aproape imposibil să eviţi 
să te gândeşti la ce voiai să ţii secret —, aşa că Eragon scurtă conversaţia 
cât putu de mult. „Elfii şi cu mine făceam exerciţii de magie. Îţi explic 
mai încolo, dar nu sunt motive de îngrijorare.“ 

Îşi dădea seama că asigurările sale verbale nu îi convinseseră pe de- 
plin, însă ei nu cutezară să scoată o explicaţie mai amănunțită, aşa că îşi 
luaseră bun-rămas de la el, ridicându-şi iarăşi zidurile din jurul minţilor 
lor pentru a se ascunde de ochiul minţii sale. 

Probabil că Arya observase o schimbare în atitudinea sa, căci se apro- 
pie de el şi îl întrebă în şoaptă: 

— E totul în regulă? 

— Da, e bine, replică Eragon pe un ton la fel de coborât. Făcu un semn 
din cap către oamenii care îşi luau armele de pe jos. A trebuit să răspund 
la câteva întrebări. 

— Aha... Nu le-ai spus cine... 

— Bineînţeles că nu. 

„Ocupaţi-vă poziţiile de dinainte“, tună Glaedr, iar Eragon şi Arya 
se îndreptară în direcţii opuse douăzeci de paşi. 

Știind că s-ar fi putut să greşească, dar neputându-se abţine, Eragon 
întrebă: „Maestre, chiar poţi să mă înveţi tot ce trebuie să ştiu înainte să 
ajungem în Ură'baen? Ne-a rămas atât de puţin timp...“ 

„Te pot învăţa chiar acum, dacă mă asculţi, zise Glaedr. Însă va tre- 
bui să fii cu mai mare băgare de seamă decât până acum.“ 

„Te ascult, maestre.“ Totuşi, Eragon nu se putu abţine să nu se în- 
trebe cât de multe ştia cu adevărat dragonul despre lupta cu sabia. Glaedr 
probabil că aflase destul de multe de la Oromis — aşa cum o făcuse şi 
Saphira de la Eragon —, dar în ciuda acestor experienţe împărtăşite, Glaedr 
nu ţinuse niciodată o sabie în mână — nici nu ar fi putut, de altminteri. 
Lecţia de scrimă pe care avea să o primească de la Glaedr trebuia să aibă 
la fel de mulţi sorți de izbândă ca o lecţie de zbor pe care i-ar fi dat-o 
Eragon unui dragon despre cum să navigheze pe curenţii calzi ce se 

ridică de pe coasta unui munte; Eragon putea să o facă, însă nu ar fi fost 
în stare să explice la fel de bine ca Saphira, căci cunoștințele sale erau in- 
directe şi, oricât ar fi stat să mediteze, tot nu ar fi putut depăşi un aseme- 
nea dezavantaj. 

Eragon îşi păstră îndoielile pentru sine, dar pesemne că o parte din 
ele trecură de bariere şi ajunseră la Glaedr, deoarece dragonul scoase un 
sunet amuzat — sau mai degrabă imită sunetul în gând, de vreme ce obi- 
ceiurile trupului erau greu de uitat — şi zise: „Toate marile lupte sunt la 
fel, Eragon, tot aşa după cum toţi marii războinici sunt la fel. Dincolo de 
un anumit punct, nu mai contează dacă mânuieşti o sabie, o gheară, un 
dinte sau o coadă. Într-adevăr, trebuie să fii destoinic cu arma pe care o 
alegi, însă oricine are timp şi înclinaţie poate dobândi această pricepere. 
Totuşi, ca să ajungi la măreție ai nevoie de măiestrie. Ai nevoie de imagi- 
nație şi de chibzuinţă, cele două calităţi pe care cei mai buni războinici le 
împărtăşesc chiar dacă, la suprafaţă, par complet diferiţi. Glaedr se opri 
o clipă, apoi continuă: Ce ţi-am spus eu acum ceva timp? 

Eragon nu stătu prea mult pe gânduri. „Mi-ai: spus că trebuie să învăţ 
să văd cu adevărat ceea ce privesc. Şi m-am străduit, Maestre. Chiar 
m-am străduit.“ 

„Şi totuşi încă nu vezi. Uită-te la Arya. De ce a izbutit ea să te în- 
vingă în mod repetat? Deoarece te înțelege, Eragon. Ştie cine eşti şi cum 
gândeşti, şi asta îi permite să te învingă atât de categoric. De ce a reuşit 
Murtagh să te bată măr pe Câmpiile Înflăcărate, chiar dacă nu era nici pe 
departe la fel de iute sau de puternic ca tine?“ 

„Pentru că eram obosit şi...“ 

„Şi cum de a reuşit să te rănească la şold când v-aţi înfruntat ultima 
oară, în timp ce tu nu ai putut decât să-i laşi o zgârietură pe obraz? Îţi spun 
eu de ce, Eragon. Asta nu s-a întâmplat pentru că tu erai obosit şi el nu. 
Nu, s-a întâmplat pentru că el te înţelege, Eragon, iar tu nu îl înţelegi. 
Murtagh ştie mai multe decât tine, şi de aceea are putere asupra ta, la fel 
ca Arya. Glaedr continuă: Uită-te la ea, Eragon. Uită-te bine la ea. Ea te 
vede întocmai cum eşti, dar oare tu o vezi? Oare o vezi destul de limpede 
ca să o învingi în luptă?“ 

Eragon privi în ochii Aryei şi observă în ei un amestec de hotărâre şi 
de atitudine defensivă, de parcă ea l-ar fi provocat să încerce să îi afle 
tainele, temându-se în acelaşi timp de ce s-ar fi putut întâmpla dacă ar fi 

izbutit. Eragon se simți copleșit de îndoieli. Oare o ştia chiar atât de bine 
precum credea? Sau se amăgise singur, confundând ceea ce se vedea la 
suprafață cu ceea ce era de fapt în străfundul sufletului ei? 

„Ţi-ai lăsat mânia să te conducă, zise Glaedr, cu blândeţe. Mânia are 
rostul ei, dar acum nu te va ajuta. Calea războinicului este calea cunoaş- 
terii. Dacă acea cunoaştere îți cere să-ţi foloseşti mânia, atunci îţi foloseşti 
mânia, însă nu poţi obţine cunoaştere pierzându-ţi cumpătul. Dacă în- 
cerci să faci asta, vei obține numai durere şi frustrare. Trebuie, în schimb, 
să încerci să rămâi calm, chiar dacă i-ar sufla în ceafă o sută de duş- 
mani periculoşi. Goleşte-ţi mintea şi las-o să devină un iaz liniştit care 
oglindeşte tot ce-i în jur şi totuşi rămâne neatins. În acea pustietate vei 
căpăta înțelegerea, când vei fi scăpat de temerile iraționale cu privire la 
izbândă şi înfrângere, viață şi moarte. Nu poţi prezice tot ce se va întâm- 
pla şi nu poţi fi sigur de succes de fiecare dată când îţi înfrunţi un duș- 
man, însă dacă vezi tot şi nu treci cu vederea nimic, te poţi adapta fără 
preget la orice schimbare. Războinicul care se poate adapta cel mai uşor 
este războinicul care va avea cea mai lungă viaţă. Aşa că uită-te la Arya, 
vezi ceea ce priveşti şi apoi acţionează cum crezi de cuviinţă. Odată ce 
începi să te mişti, nu-ți mai lăsa gândurile să-ţi distragă atenţia. Gân- 
deşte fără să te gândeşti, acţionând din instinct, nu după cum îţi dictează 
raţiunea. Hai, încearcă acum.“ 

Lui Eragon îi luă un minut să se reculeagă şi să pună cap la cap tot 
ce ştia despre Arya: ce îi plăcea şi ce nu îi plăcea, obiceiurile şi particula- 
ritățile ei, evenimentele importante din viaţa sa, lucrurile de care se te- 
mea şi cele la care nădăjduia şi, mai presus de orice, esenţa firii sale — cea 
care îi dicta felul în care aborda viaţa... şi lupta. Le luă pe toate în con- 
siderare şi încercă să extragă din ele esenţa personalităţii ei. Era o sar- 
cină descurajantă, mai ales pentru că se străduia să nu o vadă aşa cum o 
percepea de obicei — ca pe femeia frumoasă pe care o admira şi după care 
tânjea —, ci ca pe fiinţa care era în realitate, în întregime, completă şi deo- 
sebită de nevoile şi dorinţele sale. 

Trase ce concluzii putea într-un timp atât de scurt, deşi se temea că 
observaţiile sale erau copilăreşti şi mult prea simpliste. Apoi se dezbără 
de nesiguranţă, făcu un pas în faţă şi îşi ridică sabia şi scutul. 

Ştia că Arya avea să se aştepte ca el să încerce ceva diferit, aşa că 
începu duelul la fel cum făcuse deja de două ori înainte: îndreptându-se 

în zigzag spre umărul ei drept, ca şi cum ar fi vrut să treacă dincolo de 
scutul ei şi să o atace din flancul rămas descoperit. Şiretlicul nu avea să o 
păcălească, însă urma să îi menţină nesiguranța cu privire la ce avea el 
de gând, ceea ce era în avantajul său. 

O pietricică aspră se desprinse sub piciorul său drept. Se aplecă într-o 
parte ca să-şi mențină echilibrul. 

Mişcarea produse o poticneală aproape imperceptibilă în mersul său 
altminteri lin, însă Arya observă abaterea şi se năpusti asupra sa, scoțând 
un țipăt puternic, cristalin. 

Săbule li se încrucişară, o dată, de două ori, iar apoi Eragon se întoarse 
şi — cuprins de o convingere bruscă şi nestrămutată că Arya avea să îl lo- 
vească în cap — împunse cu sabia spre pieptul ei, cât de iute putu, ţintind 
către un loc din apropierea sternului pe care ea l-ar fi lăsat descoperit 
dacă ar fi vrut să îl lovească în coif. 

Intui corect, dar aprecie greşit. 

Se mişcă atât de repede încât Arya nu mai apucă să-şi tragă braţul 
din calea sa, iar mânerul sabiei sale respinse vârful de un albastru-închis 
al lui Brisingr şi îl devie pe lângă obraz, fără să îi facă nimic. 

O clipă mai târziu, lumea se înclină în jurul lui Eragon şi scântei roşii 
şi portocalii îi apărură în fața ochilor. Se împletici şi căzu într-un genunchi, 
sprijinindu-se cu ambele mâini de pământ. Un sunet înfundat îl asurzi. 

Sunetul îşi pierdu treptat din intensitate, şi atunci Glaedr spuse: „Nu 
încerca să te mişti repede, Eragon. Nu încerca să te mişti încet. Doar 
mişcă-te la momentul potrivit, şi lovitura ta nu va fi nici prea rapidă, nici 
prea înceată, ci pur şi simplu uşoară. Sincronizarea face totul în luptă. 
Trebuie să acorzi mare atenţie tiparului şi ritmului în care îşi mişcă tru- 
pul duşmanii tăi: unde sunt puternici, unde sunt slabi, unde sunt rigizi şi 
unde flexibili. Adaptează-te acestor ritmuri când îţi convine şi tulbură-le 
când nu-ţi sunt pe plac, şi astfel vei izbuti să îndrepţi lupta pe făgaşul po- 
trivit. Trebuie să înţelegi bine asta. Fixează-ţi-o bine în cap şi gândeşte-te 
la ea mai târziu... Şi-acum încearcă din nou!“ 

Aruncându-i Arye: o căutătură cruntă, Eragon se ridică în picioare, 
îşi scutură capul ca să şi-l limpezească şi, pentru a suta oară, după cum i 
se părea, se puse iarăşi în gardă. Vânătăile şi urmele de bici îl arseră, cu 
reînnoită durere, făcându-l să se simtă ca un bătrân cu reumatism. 

Arya îşi dădu pletele pe spate şi îi zâmbi, arătându-şi dinții albi şi 
puternici. 

Gestul nu mai avu nici un efect asupra lui. Era concentrat asupra a 
ceea ce trebuia să facă şi nu avea să se lase păcălit de acelaşi şiretlic 
a doua oară. 

Nici nu 1 se ştersese zâmbetul de pe buze că el se şi repezi spre ea, 
cu sabia lăsată în jos, într-o parte, şi cu scutul în față. Aşa cum sperase, 
poziţia sabiei sale o făcu pe Arya să se pripească şi să lovească prima: o 
lovitură ce i-ar fi nimerit clavicula dacă şi-ar fi atins ţinta. 

Eragon se feri din faţa loviturii, parând-o cu scutul, şi îşi ridică sabia 
de parcă ar fi vrut să îi reteze picioarele de-a lungul coapselor. Ea îi pară 
lovitura cu scutul, apoi îl îmbrânci, făcându-l să-şi piardă răsuflarea. 

Urmă un scurt răgaz în care îşi dădură târcoale, căutând amândoi o 
breşă în garda adversarului de care să profite. Aerul dintre ei era încărcat 
şi tensionat în timp ce se studiau unul pe celălalt, mişcările lor erau iuți şi 
smucite, ca mișcările unor păsări, de la prea multa energie ce le curgea 
prin vine. 

Încordarea se sparse asemeni unei baghete de sticlă frânte în două. 

O atacă, iar ea îi pară lovitura, mişcându-şi săbiile cu asemenea repe- 
ziciune încât aproape că nu se mai vedeau. În timp ce se luptau, Eragon 
îşi finu ochii ațintiţi asupra ei, însă, aşa cum îl sfătuise Glaedr, încercă şi 
să-i observe ritmul şi tiparul trupului, ţinând minte cine era ea şi cum era 
mai probabil să acţioneze şi să reacționeze. Voia din toată inima să câş- 
tige, simțind că avea să plesnească dacă nu reușea. 

Și totuşi, în ciuda eforturilor sale, Arya îl luă prin surprindere, apli- 
cându-i o lovitură în coaste cu dosul mânerului sabiei. 

Eragon se opri şi scăpă o înjurătură. 

„A fost mai bine, zise Glaedr. Mult mai bine. Te-ai sincronizat aproape 
perfect.“ 

„Însă nu perfect.“ 

„Nu, nu perfect. Eşti încă prea mânios şi ai mintea prea tulbure. Nu 
scăpa din vedere lucrurile pe care trebuie să ţi le aminteşti, dar nici nu le 
lăsa să îţi distragă atenţia de la ce se întâmplă. Găseşte-ţi o oază de li- 
nişte interioară şi lasă grijile lumii să treacă peste tine fără să te ia pe 
sus. Ar trebui să te simţi ca atunci când Oromis te-a pus să asculţi gân- 
durile făpturilor din pădure. Atunci erai conştient de tot ce se petrecea 
în jurul tău fără să te concentrezi însă asupra unui singur detaliu. Nu o 
privi pe Arya doar în ochi. Te concentrezi asupra unui punct prea în- 
gust, prea detaliat.“ 

„Dar Brom mi-a spus...“ 

„Sunt multe feluri în care îți poţi folosi ochii. Brom îl avea pe-al său, 
dar acesta nu era cel mai flexibil stil, nici cel mai potrivit pentru o bătă- 
lie. El şi-a petrecut cea mai mare parte din viaţă în lupte unul contra unul 
sau în încăierări de grupuri mici, iar obiceiurile sale reflectau asta. Este 
mai indicat să ai o vedere de ansamblu decât să priveşti îndeaproape şi să 
laşi să-ţi scape vreun aspect al locului sau al situației. Înţelegi?“ 

„Da, Maestre.“ 

„Atunci luptă din nou, şi de data asta relaxează-te şi lărgeşte-ţi pers- 
pectiva.“ 

Eragon trecu iarăşi în revistă tot ce ştia despre Arya. Când se hotărî 
asupra unui plan, îşi închise ochii, îşi încetini ritmul respirației şi se cu- 
fundă în sine. Simţi cum se eliberează de temeri şi neliniști, şi în urma lor 
nu mai rămase decât un pustiu deplin care amorți durerea rănilor sale şi îi 
dădu o senzaţie de neobişnuită limpezime. Deşi nu îşi pierduse interesul 
pentru izbândă, eventualitatea înfrângerii nu îl mai tulbura. Ce-o fi o fi; 
nu avea să se lupte cu soarta fără rost. 

— Eşti gata? îl întrebă Arya când îşi deschise ochii din nou. 

— Sunt gata. 

Îşi ocupară poziţiile şi rămaseră nemişcaţi, fiecare aşteptându-l pe ce- 
lălalt să atace primul. Soarele era în dreapta lui Eragon, ceea ce însemna 
că, dacă reuşea să o facă pe Arya să se mişte în direcția opusă, ea avea să 
se trezească dintr-odată cu lumina în ochi. Încercase deja asta, fără suc- 
ces, dar acum se gândise la o cale prin care să aibă sorţi de izbândă. 

Ştia că Arya era încrezătoare în puterea ei de a-l convinge. Era sigur 
că ea nu îi desconsidera abilităţile, însă oricât de conştientă ar fi fost de 
destoinicia şi de aspiraţia lui către perfecţiune, câştigase totuşi majorita- 
tea covârşitoare a duelurilor. Acele experienţe îi arătaseră că el era uşor 
de învins, chiar dacă mintea ei îi spunea să rămână în gardă. Astfel încât 
această încredere a ei era totodată şi slăbiciunea ei cea mare. 

„Crede că se pricepe mai bine decât mine la mânuirea sabiei, îşi zise 
el. Poate că o fi aşa, dar pot să-i folosesc aşteptările împotriva ei. Doar 
aşa o pot învinge.“ 

Făcu câţiva paşi în faţă şi îi zâmbi Aryei cum îi surâsese şi ea mai de- 
vreme. Chipul ei rămase neclintit. O clipă mai târziu, ea se repezi spre el 
de parcă ar fi vrut să-l doboare la pământ. 

El sări în spate şi în dreapta, ca să o determine să se aşeze în direcţia 
dorită de el. 

Arya se opri la numai câţiva yarzi de el şi încremeni ca un animal săl- 
batic surprins într-un luminiş. Apoi trasă cu sabia un semicerc în faţa ei, 
fără să-şi desprindă privirea de la el. Eragon bănuia că prezenţa lui Glaedr 
o făcea să îşi dorească şi mai mult să ofere un spectacol pe cinste. 

Îl luă prin surprindere apoi, scoțând un mârăit uşor, ca de pisică. La 
fel ca zâmbetul de mai devreme, mârâitul era tot o armă menită să îl 
prindă pe picior greşit. Şiretlicul funcţionă doar parţial, deoarece el ajun- 
sese să se aştepte la asemenea gesturi, chiar dacă nu exact la acesta. 

Arya străbătu distanţa care îi separa dintr-un singur salt şi începu să 
îl atace cu lovituri grele şi ample, pe care el le blocă cu scutul. O lăsă să îl 
atace fără să îi opună rezistență, de parcă loviturile ei ar fi fost prea puter- 
nice pentru ca el să mai poată face şi altceva decât să se apere. Cu fiecare 
zgâlțâitură dureroasă a braţului şi a umărului, bătea tot mai mult în retra- 
gere, împleticindu-se din când în când ca să dea impresia că pierde teren. 

Cu toate acestea, îşi păstră calmul şi stăpânirea de sine — golit de 
sentimente. 

Ştia că momentul potrivit avea să vină, chiar dinainte ca acesta să so- 
sească, iar când se întâmplă asta, acţionă fără să se mai gândească sau să 
mai şovăie, fără să mai încerce să fie rapid sau încet, căutând numai 
să profite la maximum de potenţialul acelei unice clipe perfecte. 

Pe când sabia Aryei se îndrepta către el într-un arc de cerc fulgerător, 
el se răsuci spre dreapta, ferindu-se de tăiş şi în acelaşi timp lăsând soa- 
rele drept în spatele său. 

Vârful sabiei se înfipse în pământ cu un zgomot sec. 

Arya îşi întoarse capul ca să nu îl piardă din ochi şi făcu greşeala de a 
se uita direct în soare. Îşi miji ochii, iar pupilele ei se micşorară, ajungând 
nişte puncte mici şi întunecate. 

Până să-şi recapete vederea, Eragon îi strecură sabia pe sub braţul 
drept, împungând-o în coaste. Ar fi putut să o lovească în ceafă — şi aşa ar 
fi făcut dacă s-ar fi luptat cu adevărat —, însă se abţinu, căci chiar şi cu o 
sabie tocită o asemenea lovitură putea fi fatală. 

Arya scăpă un strigăt ascuţit când simți lovitura lui Brisingr, şi se 
trase câțiva paşi înapoi. Continuă să îşi apese coastele cu braţul şi îl privi 
încruntată, cu o expresie ciudată pe chip. 

„Excelent! jubilă Glaedr. Încă o dată!“ 

Eragon simți un fior scurt de satisfacție; apoi lăsă emoția să treacă şi 
reveni la starea de veghe detaşată de mai devreme. 

Când chipul Aryei se limpezi şi ea îşi coborî brațul, cei doi începură 
să îşi dea iarăşi târcoale până ce nici unul dintre ei nu mai avea soarele 
în ochi, după care o luară de la capăt. Eragon observă repede că Arya 
îl trata cu mai multă precauţie decât înainte. În mod normal, asta l-ar fi 
bucurat şi l-ar fi făcut să atace mai agresiv, dar acum rezistă tentaţiei, 
căci i se părea evident că ea făcea asta dinadins. Dacă ar fi înghiţit mo- 
meala, s-ar fi aflat în curând la cheremul ei, aşa cum se întâmplase de ne- 
numărate ori înainte. 

Duelul dură doar câteva secunde, deşi fu suficient de lung ca ei să 
schimbe o serie de lovituri năprasnice. Scuturile crăpară, brazde de iarbă 
zburară primprejur şi săbiile răsunară pe măsură ce ei treceau dintr-o 
poziţie în alta, cu trupurile răsucindu-se prin aer ca nişte stâlpi de fum 
îngemănați. 

În cele din urmă, rezultatul fu acelaşi ca mai înainte. Eragon trecu de 
garda Aryei cu un joc dibaci de picioare şi cu o întorsătură a încheieturii, 
sfârşind prin a o lovi pe Arya peste piept, de la umăr la stern. 

Lovitura o făcu pe Arya să se împleticească şi să cadă într-un ge- 
nunchi, unde rămase, încruntându-se şi răsuflând întretăiat prin nările 
mărite. Obrajii i se albiră nefiresc, cu excepţia unor pete stacojii care îi 
colorau pomeţii. 

„Încă o dată!“ ordonă Glaedr. 

Eragon şi Arya se supuseră fără să crâcnească. Cele două victorii ale 
lui Eragon îi diminuaseră oboseala, având un efect invers pentru Arya. 

Următorul duel nu avu un câştigător clar; Arya îşi reveni şi izbuti să de- 
joace toate şiretlicurile şi capcanele lui Eragon, la fel cum făcu şi el cu ale 
ei. Lupta tărăgănă până ce obosiră amândoi atât de tare încât nici unul nu 
mai fu în stare să continue, şi rămaseră rezemaţi de săbiile pe care nu le 
mai puteau ridica de la pământ, gâfâind şi cu sudoarea şiroindu-le pe feţe. 

„Încă o dată“, spuse Glaedr cu o voce joasă. 

Eragon se strâmbă când o trase pe Brisingr din pământ. Cu cât era mai 
istovit, cu atât îi era mai greu să-şi păstreze mintea limpede şi să ignore 
obiecțiile trupului său îndurerat. De asemenea, îi era tot mai greu să-şi păs- 
treze sângele rece şi să nu cadă pradă stării detestabile care îl cuprindea 

când avea nevoie de odihnă. Bănuia că rezistenţa în faţa unei asemenea 
provocări se afla printre lucrurile pe care le avea de învăţat de la Glaedr. 

Umerii îl ardeau prea tare ca să-şi mai poată ţine ridicate sabia şi scu- 
tul, aşa că Eragon le lăsă să îi atârne pe lângă trup, sperând că avea să le 
poată ridica destul de iute când va fi nevoie. Arya făcu la fel. 

Se îndreptară unul spre celălalt, într-o tristă imitare a grației lor de 
mai devreme. 

Eragon era stors de vlagă, dar refuza să se dea bătut. Într-un fel pe 
care nu îl înțelegea pe deplin, duelul lor părea să fi devenit ceva mai mult 
decât un simplu antrenament cu armele; îl punea cu totul la încercare — 
firea, tăria şi rezistenţa. Nu Glaedr era cel care îl punea la încercare, ci 
mai degrabă Arya. Era ca şi cum voia ceva de la el, ca şi cum voia ca el 
să dovedească... nu ştia ce, dar era hotărât să se achite de sarcină onora- 
bil. Oricât de mult ar fi dorit ea să lupte, era hotărât să ţină pasul, indife- 
rent de cât de mult avea să îl doară asta. 

Broboane de sudoare îi şiroiră în ochi. Clipi, iar Arya se năpusti spre 
el, răcnind. 

Se prinseră iarăşi în dansul lor mortal, şi iarăşi lupta se sfârşi cu o re- 
miză. Oboseala îi făcea să greşească, însă se mişcau amândoi cu o armo- 
nie aspră ce îi împiedica să obţină victoria. 

În cele din urmă, ajunseră faţă în față, cu săbiile prinse la mâner, împin- 
gându-se unul pe celălalt cu puterile rămase. 

Apoi, pe când stăteau acolo, prinşi într-o încleştare fără sorți de iz- 
bândă, Eragon rosti cu un glas jos şi fioros: 

— Te... văd. 

O scânteie strălucitoare se ivi în ochii Aryei, apoi dispăru la fel de 
iute cum apăruse. 


De la suflet la suflet 


Glaedr îi puse să se mai lupte de două ori. Duelurile erau tot mai scurte 
şi se terminau inevitabil printr-o remiză, ceea ce îl frustra pe dragonul au- 
riu mai mult decât pe Eragon sau pe Arya. 

Glaedr ar fi dorit ca lupta să continue până se putea spune cu sigu- 
ranță care dintre ei era un războinic mai bun, însă la capătul celui de-al 
doilea duel erau amândoi atât de istoviţi încât se prăbuşiră la pământ, 
unul lângă celălalt, trăgând aer în piept cu nesaţ, şi până şi Glaedr fu ne- 
voit să admită că nu ar fi avut nici un rost, ba chiar ar fi fost de-a dreptul 
periculos ca ei să continue. 

După ce îşi reveniră îndeajuns cât să poată sta în picioare şi să meargă, 
Glaedr îi chemă în cortul lui Eragon. 

Mai întâi, cu energie de la Saphira, îşi oblojiră rănile mai dureroase. 
Apoi îşi duseră scuturile înapoi la armurierul vardenilor, Fredric, care le 
dădu altele în schimb, după ce îi mustră cu asprime pentru felul în care 
înțelegeau să aibă grijă de echipamentul lor. 

Când sosiră la cort, o găsiră pe Nasuada aşteptându-i, împreună cu 
garda ei obişnuită. 

— Era şi timpul, rosti ea pe un ton aspru. Dacă ați terminat cu încercă- 
rile de a vă face bucățele unul pe celălalt, trebuie să vorbim. Fără să mai 
zică altceva, se strecură înăuntru. 

Blodhgarm şi ceilalți magicieni elfi formară un cerc larg în jurul cor- 
tului, ceea ce îi nelinişti pe străjerii Nasuadei, din câte îşi putea da seama 
Fragon. 

Eragon şi Arya o urmară pe Nasuada în cort; apoi Saphira îi surprinse 
vârându-şi partea dinainte a capului printre pânzele de la intrare şi um- 
plând deodată spaţiul înghesuit cu mirosul de fum şi de carne arsă. 

Apariţia bruscă a botului solzos al Saphire: o lăsă cu gura căscată pe 
Nasuada, însă îşi reveni repede. Adresându-i-se lui Eragon, ea spuse: 

— Pe Glaedr l-am simţit mai devreme, nu-i aşa? 

El aruncă o privire spre intrarea cortului, sperând că gărzile ei erau 
prea departe ca să-i audă, apoi încuviinţă: 

— El a fost. 

— Ah, ştiam eu! exclamă ea, pe un ton satisfăcut. Apoi expresia ei de- 
veni nesigură. Pot să îi vorbesc? Este... îngăduit, sau nu comunică decât 
cu elfi şi cu Cavaleri? 

Eragon şovăi, uitându-se la Arya pentru confirmare. 

— Nu ştiu, zise el. Nu şi-a revenit complet. S-ar putea să nu vrea să... 

„Voi vorbi cu tine, Nasuada, fiică a lui Ajihad, rosti Glaedr, cu gla- 
sul său răsunându-le în minte. Întreabă-mă ce doreşti, apoi lasă-ne să ne 
vedem de treabă; mai sunt multe de făcut pentru ca Eragon să fie pregă- 
tit de provocările ce îl aşteaptă.“ 

Eragon nu o mai văzuse niciodată pe Nasuada copleșită, însă acum 
aşa arăta. „Unde este?“ bâigui ea, întinzându-şi braţele. 

El îi arătă un petic de pământ de lângă patul său. 

Nasuada ridică din sprâncene; apoi dădu din cap şi, adunându-se, 
îl salută solemn pe Glaedr. Urmă un schimb de politeţuri, timp în care 
Nasuada îl întrebă pe Glaedr de sănătate şi dacă vardenii îl puteau ajuta cu 
ceva. Drept răspuns la prima întrebare — care îl neliniştise pe Eragon —, 
Glaedr îi explică politicos că era bine sănătos; cât priveşte cea de-a doua 
întrebare, el îi spuse că nu are nevoie de nimic de la vardeni, deşi îi era re- 
cunoscător pentru preocupare. 

„Nu mai mănânc, îi zise el; nu mai beau; şi nici nu mai dorm, cel pu- 
țin nu în sensul în care aţi putea voi înţelege. Singura plăcere care mi-a 
mai rămas, singura grijă pe care-o mai am, este să mă gândesc la felul în 
care aş putea contribui la căderea lui Galbatorix.“ 

— Înţeleg bine asta, căci şi eu simt cam acelaşi lucru, îi dădu Nasuada 
dreptate. 

Apoi îl întrebă pe Glaedr dacă avea vreun sfat care să îi ajute pe 
vardeni să cucerească Dras-Leona fără ca aceasta să îi coste nenumărate 
vieţi şi material de război, precum şi, în cuvintele ei: 

— ... fără să îi dea Imperiului pe tavă pe Eragon şi pe Saphira, ca pe 
nişte pui legaţi de aripi şi de picioare. 

Îşi petrecu ceva timp explicându-i în amănunt situaţia lui Glaedr, iar 
acesta, după ce chibzui o vreme, îi spuse: 

„Nu am nici o soluţie simplă pentru tine, Nasuada. Voi continua să mă 
gândesc la asta, dar pe moment nu văd nici o cale limpede pentru vardeni. 
Dacă Murtagh şi Thorn ar fi fost singuri, mi-ar fi fost uşor să pun stăpâ- 
nire pe minţile lor. Însă Galbatorix le-a dat mult prea mulţi Eldunari ca să 
mai pot face asta. Chiar şi cu ajutorul lui Eragon, al Saphirei şi al elfilor, 
victoria tot nu ar fi sigură.“ 

Dezamăgită în mod evident, Nasuada rămase tăcută câteva momente; 
apoi îşi apăsă mâinile pe piept şi îi mulțumi lui Glaedr pentru timpul acor- 
dat. Îşi luă rămas-bun și plecă, păşind cu atenţie pe lângă capul Saphirei, 
pentru a nu o atinge. 

Eragon se relaxă puţin când se aşeză pe pat, în timp ce Arya se aşeză 
pe un scăunel cu trei picioare. El îşi şterse palmele de pantaloni — căci îşi 
simţea mâinile lipicioase, ca şi restul corpului — şi îi oferi Aryei burduful 
său cu apă, pe care ea îl primi cu recunoştinţă. Când termină de băut, i-l 
dădu înapoi şi el sorbi cu nesaţ la rândul său. Duelul îl lăsase cu o foame 
de lup. Apa îi mai înăbuşi chiorăielile maţelor, însă el spera că Glaedr nu 
avea să-i mai reţină mult. Soarele era aproape de asfinţit şi el voia să ser- 
vească o masă caldă de la bucătarii vardenilor înainte ca ei să îşi stingă 
focurile şi să se ducă la culcare. Altfel, ştia că ar fi sfârşit prin a roade 
pâine râncedă, bucăţi de carne uscată, brânză mucegăită de oaie şi, dacă 
avea noroc, o ceapă sau două, iar gândul acesta nu îl atrăgea deloc. 

După ce se aşezară amândoi, Glaedr începu să vorbească, explicân- 
du-i lui Eragon principiile luptei cu mintea. Eragon era deja familiarizat 
cu ele, dar ascultă cu atenţie şi, când dragonul auriu îi spuse să facă un anu- 
mit lucru, îi urmă instrucțiunile fără să pună întrebări sau să se plângă. 

În curând, trecură de la maxime la practică. Glaedr începu prin a testa 
mijloacele de apărare ale lui Eragon, atacându-l tot mai puternic, ceea ce 
duse la lupte fățişe în care fiecare dintre ei se străduia să pună stăpânire, 
chiar şi pentru o clipă, pe gândurile adversarului. 

În timp ce se înfruntau, Eragon se întinse pe pat cu ochii închişi, cu 
toate energiile concentrate asupra furtunii provocate de Glaedr în sinea 
sa. Eforturile de ma: devreme îl lăsaseră slăbit şi buimac — pe când 
dragonul auriu era proaspăt şi bine odihnit, unde mai pui că era şi foarte 
puternic —, ceea ce îl împiedica pe Eragon să facă şi altceva în afară de a 

încerca să respingă atacurile lui Glaedr. Totuşi, izbuti să se descurce ono- 
rabil, ştiind însă că într-o luptă adevărată câştigător ar fi ieşit Glaedr, 
fără nici o îndoială. 

Din fericire, Glaedr făcu unele concesii, dată fiind starea lui Eragon, 
deşi îi spuse: „Trebuie să fii pregătit să îţi aperi mintea în orice moment, 
Chiar şi când dormi. Se prea poate să ajungi să dai piept cu Galbatorix 
sau cu Murtagh într-un moment în care vei fi la fel de istovit ca acum.“ 

După încă două confruntări, Glaedr se retrase în rolul de spectator 
(foarte vorbăreţ), lăsând-o pe Arya să îi ia locul ca adversar al lui Eragon. 
Şi ea era la fel de obosită ca Eragon, dar acesta află foarte repede că, 
atunci când venea vorba de un duel al minţilor, ea se ridica la înălțimea 
lui cu vârf şi îndesat. Singura dată când minţile lor se înfruntaseră ea 
aproape că îl omorâse, şi asta în condiţiile în care era încă amețită după 
captivitatea sa din Gil'ead. Gândurile lui Glaedr erau disciplinate şi con- 
centrate, însă nici măcar el nu putea rivaliza cu stăpânirea de fier pe care 
o avea Arya asupra propriei conştiinţe. 

Stăpânirea de sine era o trăsătură comună elfilor, din câte observase 
Eragon. Cel mai destoinic în această privinţă fusese Oromis, care era atât 
de sigur pe sine încât nu păruse niciodată tulburat de îndoieli sau de griji. 
Eragon socotea această reținere a elfilor drept o caracteristică înnăscută a 
rasei lor, dar şi un rezultat natural al educaţiei lor riguroase şi al faptului 
că foloseau limba străveche. Vorbitul şi gânditul într-o limbă care te îm- 
piedica să minți — şi în care fiecare cuvânt rostit putea activa o vrajă — 
descurajau neglijenţa în gândire şi în vorbire şi produceau o aversiune 
pentru scăparea emoţiilor din frâu. De regulă, elfii aveau o stăpânire de 
sine mult mai mare decât celelalte rase. 

El şi Arya îşi încleştară minţile preţ de câteva minute — el căutând să 
scape de prinsoarea ei atotcuprinzătoare, ea căutând să îl ţintuiască locu- 
lui pentru a-şi impune voinţa asupra gândurilor lui. Îl prinse de câteva ori, 
dar de fiecare dată el reuşi să scape după o secundă sau două, deşi ştia că, 
dacă ea i-ar fi vrut răul, ar fi fost prea târziu ca să se mai salveze. 

Şi, în tot acest timp în care mințile lor se atingeau, Eragon putu auzi 
acordurile stranii ale unei muzici ce plutea prin spaţiile întunecate ale 
conştiinţei Aryei. Ele îl ademeneau în afara trupului şi amenințau să îl 
prindă în mrejele unor melodii ciudate şi nepământene, care nu semănau 
cu nimic de pe această lume. El s-ar fi lăsat bucuros pradă farmecului 

muzicii, dacă nu ar fi fost distras de atacurile Aryei şi de gândul că nici 
un om nu sfârşea bine dacă devenea prea fascinat de lucrăturile minții 
unui elf. Ar fi putut scăpa nevătămat. Era Cavaler, la urma urmei. Era 
diferit. Dar era un risc pe care nu voia să şi-l asume, cel puțin nu atâta 
timp cât îşi prețuia sănătatea mentală. Auzise că inspectarea minții lui 
Blödhgarm îl transformase pe Garven, unul dintre străjerii Nasuadei, 
într-un visător şi un gură-cască. 

Aşa că rezistă ispitei, oricât de greu îi venea. 

Apoi Glaedr o puse pe Saphira să intervină şi ea în confruntare, une- 
ori ca adversară a lui Eragon, alteori ca aliată a lui, căci, după cum spunea 
bătrânul dragon: „Trebuie să fii la fel de pricepută ca Eragon în asta, 
Solzi-Sclipitori.“ Intervenția Saphirei schimbă întru totul rezultatul con- 
fruntărilor mentale. Alături de ea, Eragon izbuti să respingă atacurile Aryei 
în mod repetat, chiar dacă nu uşor. Puterea lor combinată le îngădui chiar 
să o învingă pe Arya de două ori. Însă, când Saphira trecu de partea Aryei, 
cele două îl întrecură pe Eragon atât de mult încât acesta renunță la orice 
gând de atac şi se retrase în străfundul ființei sale, ghemuindu-se ca un 
animal rănit în timp ce recita frânturi de versuri şi aştepta ca valurile de 
energie mentală pe care le azvârleau spre el să înceteze. 

În cele din urmă, Glaedr îi puse să formeze perechi — el cu Arya şi 
Eragon cu Saphira — şi se duelară astfel, ca şi cum ar fi fost două perechi 
de Cavaleri şi dragoni ce se înfruntă în bătălie. În primele minute, situa- 
ţia fu cât de cât echilibrată, însă în cele din urmă puterea şi experienţa 
lui Glaedr, combinate cu priceperea riguroasă a Aryei, se dovediră a fi 
prea mult pentru Eragon şi Saphira şi aceştia fură nevoiţi să îşi recu- 
noască înfrângerea. 

După aceea, Eragon simţi nemulţumirea emanând dinspre Glaedr. 
Rănit, spuse: „Ne vom descurca mai bine mâine, Maestre.“ 

Glaedr se posomori şi mai mult. Până şi el părea ostenit din pricina 
antrenamentului. „Te-ai descurcat destul de bine, puiule. N-aș fi putut să 
vă cer mai mult nici dacă mi-aţi fi fost ucenici în Vroengard. Totuşi, vă va 
fi cu neputinţă să învăţaţi tot ce trebuie în câteva zile sau săptămâni. 
Timpul ni se scurge printre degete ca apa şi în curând totul va dispărea. 
Pentru a stăpâni arta de a lupta folosindu-ţi mintea ai nevoie de ani de zile: 
ani, decenii, veacuri întregi, şi chiar şi-atunci tot mai rămân multe de învă- 
tat, multe de descoperit — despre tine, despre duşmanii tăi şi despre teme- 
liile lumii.“ Mârâi mânios şi rămase tăcut. 

„Atunci vom învăţa cât putem şi vom lăsa soarta să hotărască ce-o 
mai fi, zise Eragon. În plus, chiar dacă Galbatorix a avut la dispoziţie 
o sută de ani ca să îşi călească mintea, nu-i mai puţin adevărat că au tre- 
cut mai bine de o sută de ani de când l-ai învăţat ceva ultima oară. Sigur 
a uitat ceva în tot acest timp. Cu ajutorul tău, ştiu că îl putem învinge.“ 

Glaedr pufni. „Eşti tot mai mieros la vorbă, Eragon Biruitorul-Um- 
brei.“ Totuşi, părea mulţumit. Îi îndemnă să mănânce şi să se odihnească 
şi se retrase din minţile lor, nemaispunând nimic. 

Eragon era sigur că dragonul auriu îi privea în continuare, dar nu îi 
mai putea simţi prezenţa, şi îl cuprinse o senzaţie de pustietate. 

Simţi un fior ce i se strecura prin mădulare şi se cutremură. 

Rămase cu Saphira şi cu Arya în cortul tot mai întunecos, fără ca vre- 
unul dintre ei să scoată o vorbă. Apoi, venindu-şi în fire, Eragon zise: 

— Pare că-i mai bine. Glasul său sună spart, după atâta timp în care 
nu-l folosise, aşa că îşi întinse iarăşi mâna după burduf. 

— Îi prinde bine, rosti Arya. Voi îi sunteţi de folos. Fără ceva care 
să-i dea un ţel, mâhnirea l-ar fi răpus. Faptul că a supravieţuit este de-a 
dreptul... remarcabil. Îl admir pentru asta. Puţine fiinţe — fie ele oameni, 
elfi sau dragoni — ar putea trece printr-o asemenea pierdere fără să-şi 
piardă mințile. 

— Brom a putut. 

— Şi el a fost la fel de remarcabil. 

„Dacă îi ucidem pe Galbatorix şi pe Shruikan, cum crezi că va reac- 
tiona Glaedr? întrebă Saphira. Crezi că va continua aşa sau pur şi sim- 
plu va... renunţa?“ 

Pupilele Aryei sclipiră în lumină când se uită dincolo de Eragon, spre 
Saphira. 

— Numai cu timpul se va vedea. Deşi trag nădejde să nu se întâmple 
asta, cred că dacă ieşim victorioşi la Urû’baen, s-ar putea ca Glaedr să 
socoată că nu mai este în stare să continue de unul singur, fără Oromis. 

— Dar nu îl putem lăsa să renunţe! 

„Aşa ZIC Şi eu.“ 

— Nu se cade să îl oprim dacă se hotărăşte să se ducă în vid, rosti Arya 
cu asprime. Alegerea îi aparţine în întregime. 

— Da, dar putem încerca să-l convingem că viaţa merită trăită. 

Ea rămase nemişcată o vreme, cu chipul solemn, apoi zise: 

— Nici eu nu vreau să moară. Nici un elf nu vrea asta. Totuşi, dacă 
orice clipă în care este conştient reprezintă un chin pentru el, nu credeţi 
că i-ar fi mai bine dacă ar căuta tihna altundeva? 

Nici Eragon, nici Saphira nu îi putură da un răspuns. 

Cei trei continuară să discute o vreme despre întâmplările din acea 
zi, apoi Saphira îşi trase capul afară din cort şi se duse să se întindă pe 
peticul de iarbă de lângă acesta. „Mă simt ca o vulpe care şi-a prins ca- 
pul într-o vizuină de iepure, se plânse ea. Simt cum mă mănâncă solzii 
când nu pot vedea dacă se furişează cineva în spatele meu.“ 

Eragon se aştepta ca Arya să plece şi ea, însă, spre surprinderea sa, 
aceasta rămase, părând mulțumită să vorbească despre una şi despre alta 
cu el. Ceea ce lui îi convenea de minune. Foamea pe care o simţise mai 
devreme dispăruse în timpul duelurilor mentale cu ea, cu Saphira şi cu 
Glaedr şi, oricum, era mai mult decât dornic să sară peste o masă caldă 
în schimbul plăcerii de a-i ţine companie. 

Afară se făcu noapte, iar peste tabără se lăsă liniştea pe măsură ce 
conversaţia lor trecea de la un subiect la altul. Eragon se simţea buimac 
de oboseală şi de emoție — ca şi cum ar fi băut prea mult mied — şi ob- 
servă că şi Arya părea mai relaxată decât de obicei. Vorbiră despre multe 
lucruri: despre Glaedr şi despre dueluri; despre asediul Dras-Leonei şi 
despre ce s-ar fi putut face în privinţa sa; şi despre alte chestiuni, mai pu- 
ţin importante, cum ar fi cocorul pe care Arya îl văzuse vânând la margi- 
nea lacului, despre felul în care se schimba anotimpul şi zilele deveneau 
tot mai reci. Însă se întorceau mereu la subiectul care nu le dădea pace: 
Galbatorix şi ceea ce îi aştepta în Urû’ baen. 

În vreme ce făceau presupuneri, aşa cum mai făcuseră de-atâtea ori 
înainte, asupra tipurilor de capcane magice pe care Galbatorix le-ar fi pu- 
tut pregăti pentru ei şi cum ar fi fost mai bine să le evite, Eragon îşi aminti 
de întrebarea Saphirei legată de Glaedr şi zise: 

— Arya? 

— Da? Fa rosti cuvântul cu un glas ce se ridica şi cobora, uşor cântat. 

— Ce ai de gând să faci după ce se termină totul? „„Asta în cazul în 
care mai suntem în viaţă.“ 

— Tu ce ai de gând să faci? 

El îşi trecu degetul peste mânerul lui Brisingr, în timp ce chibzui asu- 
pra întrebării. 

— Nu ştiu. Nu prea m-am gândit la ce-o să fie după Urû’baen... De- 
pinde şi de ce vrea Saphira, însă dacă ea este de acord, cred că ne-am 
întoarce în Valea Palancar. Aş putea înălța un castel pe unul dintre povârni- 
şurile munților. Chiar dacă nu ne vom petrece prea mult timp acolo, măcar 
am avea o casă la care să ne întoarcem când nu cutreierăm Alagaësia de la 
un capăt la altul. Zâmbi cu jumătate de gură. Sunt sigur că o să fim în con- 
tinuare foarte ocupați, chiar şi după ce Galbatorix va fi murit... Însă tot nu 
mi-ai răspuns la întrebare: ce ai tu de gând să faci dacă ieşim victorioși? 
Trebuie să ai o idee. Tu ai avut mai mult timp de gândire decât mine. 

Arya îşi ridică un picior pe scaun, îl cuprinse cu brațele şi îşi rezemă 
bărbia pe genunchi. În semiîntunericul din cort, chipul ei părea să plu- 
tească pe fundalul negru şi fără forme, ca o nălucă ivită din noapte. 

— Mi-am petrecut mai mult timp printre oameni şi pitici decât prin- 
tre âlfakyn, spuse ea, folosind numele elfilor din limba străveche. M-am 
obişnuit cu asta, şi nu aş vrea să mă întorc să locuiesc în Ellesmera. 
Acolo nu se întâmplă prea multe lucruri; pot trece veacuri întregi fără 
să observi, cât timp stai şi admiri stelele. Nu, cred că voi continua să-i 
slujesc mamei drept ambasador. Motivul pentru care am plecat din Du 
Weldenvarden a fost că voiam să ajut la îndreptarea balanței în lume. 
Cum ziceai şi tu, o să fie încă multe de făcut dacă izbutim să îl dăm jos 
pe Galbatorix, multe lucruri care vor trebui îndreptate, şi eu vreau să iau 
parte la asta. 

— Ah. Nu era chiar ce sperase că va spune, dar măcar acum ştia că 
există posibilitatea să nu piardă complet legătura cu ea după Uri” baen şi 
să o poată vedea din când în când. 

Dacă ea îi observase dezamăgirea, nu lăsă deloc să se întrevadă asta. 

Mai vorbiră câteva minute, apoi Arya îşi luă rămas-bun şi dădu 
să plece. 

Pe când trecea pe lângă el, Eragon se întinse spre ea, ca şi cum ar fi 
vrut să o oprească, apoi îşi trase repede mâna înapoi. 

— Aşteaptă, spuse el uşor, nesigur în privinţa a ce spera, dar sperând 
oricum. Inima începu să îi bată tot mai tare, zvâcnindu-i în ureche, iar 
obrajii i se îmbujorară. 

Arya se opri cu spatele la el, la ieşirea din cort. 

— Noapte bună, Eragon, rosti ea. Apoi se strecură afară şi se făcu ne- 
văzută în noapte, lăsându-l singur în întuneric. 


Descoperirea 


Următoarele trei zile trecură repede pentru Eragon, chiar dacă nu şi 
pentru vardenii care rămăseseră cufundaţi în letargie. Situaţia din 
Dras-Leona nu se schimbase deloc, deşi avuseseră parte de puţină agita- 
ție când Thorn îşi schimbase locul său obişnuit de deasupra porţilor din 
față, mutându-se către o secţiune a zidului de apărare aflată la câteva 
sute de picioare mai la dreapta. 

După multe discuţii — şi după ce se consultă îndelung cu Saphira —, 
Nasuada şi sfetnicii ei căzură de acord că Thorn îşi schimbase locul din 
comoditate; cealaltă parte a zidului de apărare era cumva mai plată şi mai 
lungă. Pe lângă asta, asediul nu prezenta nici o schimbare. În acest timp, 
Eragon îşi petrecea dimineţile şi serile învățând cu Glaedr şi după-amie- 
zile antrenându-se cu Arya şi cu alţi elfi. Meciurile lui cu elfii nu erau 
atât de lungi şi ostenitoare pe cât fuseseră cele de dinainte cu Arya — pen- 
tru că ar fi fost prostesc să se forțeze peste limită în fiecare zi —, însă 
orele petrecute cu Glaedr erau cât se poate de intense. Bătrânul dragon 
stăruia în efortul de a-i desăvârși abilităţile şi cunoaşterea lui Eragon, 
fără să îngăduie greşeli sau oboseală. Eragon era încântat să vadă că era în 
sfârşit capabil să ţină piept unui elf. Dar era un efort mental mare, căci 
într-un singur moment de lipsă de concentrare s-ar fi putut trezi cu o sa- 
bie înfiptă în coaste sau apăsată pe gât. 

Cu lecţiile primite de la Glaedr, progresase exemplar pentru nişte îm- 
prejurări normale, dar în situația de faţă atât el, cât şi Glaedr erau nemul- 
țumiţi de ritmul în care acumula cunoştinţe. 

A doua zi, în timpul lecţiei de dimineaţă cu Glaedr, Eragon se gândi 
să spună: „Maestre, când am ajuns prima oară la vardeni în Farthen Dâr, 

Gemenii m-au testat — mi-au testat cunoaşterea limbii străvechi şi a ma- 
giei în general.“ 

„l-ai spus deja asta lui Oromis. De ce mi-o repeţi şi mie?“ 

„Pentru că acum mi-a venit în minte... Gemenii mi-au cerut să invoc 
adevărata formă a unui inel de argint. La acea vreme nu ştiam cum să 
fac asta. Arya mi-a explicat mai târziu: cum, cu limba străveche, poţi in- 
voca esența oricărui lucru sau creaturi. Cu toate acestea, Oromis nu a vor- 
bit niciodată despre aşa ceva, şi mă întrebam... de ce nu?“ 

Glaedr păru că oftează. „Invocarea adevăratei forme a unui obiect 
este o magie dificilă. Pentru a avea succes, trebuie să înţelegi tot ce e im- 
portant despre obiectul în cauză, la fel cum trebuie să faci şi dacă vrei să 
ghiceşti numele adevărat al unei persoane sau al unui animal. Mai de- 
parte de-atât nu are mare valoare practică. Şi e periculos. Foarte peri- 
culos. Vraja nu poate fi structurată într-un proces pe care să îl închei 
oricând. Ori reuşeşti să invoci adevărata formă a unui obiect... ori nu 
reuşeşti şi mori. Oromis nu avea de ce să te pună să încerci ceva atât de 
riscant şi nici nu erai suficient de pregătit pentru a putea vorbi cu tine 
despre asta.“ 

Eragon se cutremură în sinea lui realizând acum cât de mânioasă tre- 
buie să fi fost Arya dacă invocase adevărata formă a inelului în fața Ge- 
menilor. Apoi spuse: „Aş vrea să încerc acum.“ 

Eragon simți întreaga forţă a atenţiei lui Glaedr concentrată asupra sa. 

„De ce?“ 

„Trebuie să ştiu dacă am acel nivel de înțelegere, chiar şi numai pen- 
tru un lucru mărunt.“ 

„Dar de ce?“ 

Neputând să explice în cuvinte, Eragon canaliză amestecul de gân- 
duri către conştiinţa lui Glaedr. Când termină, Glaedr tăcu puţin, dige- 
rând fluxul de informaţie. „Să înţeleg că, începu dragonul, pentru tine 
aceasta înseamnă la fel de mult ca a-l învinge pe Galbatorix? Crezi că 
dacă faci asta şi rămâi în viaţă, atunci ai putea să îl învingi pe rege?“ 

„Da“, zise Eragon ușurat. Nu putea să îşi articuleze motivul la fel de 
clar cum o făcuse dragonul, dar era întocmai aşa cum spusese acesta. 

„Eşti hotărât să faci asta?“ 

„Da, Maestre.“ 

„Ar putea să te omoare“, îi atrase Glaedr atenţia. 

„Ştiu.“ 

„Eragon! exclamă Saphira, cu gândurile ei palide în mintea lui. Zbura 
foarte sus deasupra taberei, uitându-se după posibile primejdii în timp ce 
el învăţa cu Glaedr. E prea periculos. N-o să îngădui una ca asta.“ 

„Trebuie să o fac“, răspunse el încet. 

Glaedr îi spuse Saphirei, dar şi lui Eragon: „Dacă insistă, atunci e 
mai bine să încerce aici, unde pot să-l supraveghez. Dacă nu îi ajunge cu- 
noaşterea, aş putea intrerveni cu informația necesară şi l-aş putea salva.“ 

Saphira mârâi — un sunet mânios şi sfâşietor umplu mintea lui 
Eragon —, apoi din afara cortului se auzi o rafală puternică de vânt şi țipete 
speriate de oameni şi elfi, pe măsură ce se apropia de pământ. Ateriză cu 
atâta forţă încât cortul şi tot ce era în el se zguduiră. Câteva secunde după 
aceea îşi băgă capul în cort şi îl privi încruntată pe Eragon. Gâfâia, şi ae- 
rul din nările ei îi flutură părul şi îi făcu ochii să lăcrimeze de la mirosul 
de carne arsă. 

„Eşti la fel de căpos ca un kull“, spuse ea. 

„Nu mai căpos decât tine.“ 

Buza i se încreţi în semn de nemulţumire. „Ce mai aştepţi? Dacă tre- 
buie să faci asta, hai să terminăm odată!“ 

„Ce alegi să invoci? întrebă Glaedr. Trebuie să fie ceva ce cunoşti 
îndeaproape.“ 

Eragon lăsă privirea să îi zboare prin cort, apoi în jos, spre inelul de 
la mâna dreaptă. „Aren...“ Scosese foarte rar inelul de când i-l dăduse 
Ajihad din partea lui Brom. Devenise parte din corpul lui, la fel ca bra- 
tele şi picioarele. Atâta timp petrecuse uitându-se la el încât memorase fi- 
ecare curbă şi fiecare faţetă, şi dacă închidea ochii putea readuce în minte 
o reproducere perfectă a obiectului. Dar cu toate acestea erau multe lu- 
cruri pe care nu le ştia despre inel — istoria lui, cum îl făcuseră elfii şi, în 
cele din urmă, ce vrăji erau ţesute în materialul din care era făcut. 

„Nu, nu Aren.“ 

Apoi privirea îi alunecă de la inel la mânerul lui Brisingr, în colţul 
cortului unde sabia stătea rezemată. 

— Brisingr, murmură el. 

Un sunet înăbuşit se auzi din lama sabiei şi aceasta ieşi jumătate de 
deget din teacă, de parcă ar fi fost împinsă de dedesubt, şi mici limbi 
de foc atinseră partea de jos a mânerului. 

Flăcările dispărură şi sabia alunecă înapoi! în teacă imediat ce Eragon 
încetă vraja neintenționată. „Brisingr“ se gândi el, convins pe deplin de 
alegerea sa. Priceperea lui Rhunân făurise sabia, dar el fusese cel care 
mânuise uneltele şi tot el fusese cel unit cu mintea elfei-fierar pe toată 
durata procesului. Dacă exista un obiect în toată lumea pe care să îl înțe- 
leagă cu totul şi cu totul, acesta era sabia lui. 

„Eşti sigur?“ întrebă Glaedr. 

Eragon dădu din cap, apoi îşi aminti că dragonul auriu nu îl putea ve- 
dea. „Da, Maestre... O singură întrebare, totuşi: este Brisingr adevăratul 
nume al sabiei şi, dacă nu, am nevoie de adevăratul nume al ei pentru ca 
vraja să funcționeze?“ 

„Brisingr este numele focului, după cum bine ştii. Numele adevărat 
al sabiei este, fără îndoială, unul mult mai complicat, deşi ar putea foarte 
bine să includă brisingr în descrierea sa. Dacă doreşti, poţi să te referi la 
ea folosind numele adevărat, dar ai putea la fel de bine să îi spui Sabie şi 
să obţii acelaşi rezultat, atâta timp cât păstrezi cunoaşterea necesară pe 
planul întâi al minţii tale. Numele este doar o etichetă pentru cunoaştere 
şi nu ai nevoie de etichetă pentru a folosi cunoaşterea. Este o distincţie 
subtilă, dar una importantă. Ai înţeles? “ 

„Am înţeles.“ 

„Atunci poţi începe când vrei.“ 

Eragon stătu o clipă să se adune. Apoi găsi uşiţa din mintea sa, o des- 
chise şi ajunse la resursa de energie a corpului său. Canalizând acea ener- 
gie în cuvântul pe care îl pronunţă, în timp ce se gândea la tot ceea ce 
ştia despre sabie, spuse clar şi distinct: 

— Brisingr! 

Eragon simţi cum îi scade puterea. Alarmat, încercă să vorbească, să 
se mişte, dar vraja îl ţinea nemişcat. Nu putea nici măcar să clipească sau 
să respire. Spre deosebire de momentul anterior, sabia nu mai izbucni în 
flăcări; tremură, ca o imagine oglindită în apă. Apoi, lângă sabie apăru o 
nălucă transparentă: o copie perfectă şi strălucitoare a lui Brisingr, fără 
teacă. La fel de bine făurită precum sabia în sine — şi Eragon nu îi găsise 
niciodată nici măcar un defect —, dublura care plutea în faţa lui era încă 
şi mai bine cizelată. Era ca şi cum ar fi văzut conceptul de sabie, un con- 
cept pe care nici măcar Rhunsn, cu toată experienţa sa, nu putea spera 
să îl cuprindă. De îndată ce manifestarea deveni vizibilă, Eragon putu 

din nou să respire şi să se mişte. Păstră vraja pentru câteva secunde, pen- 
tru a se putea minuna de frumusețea invocată, apoi lăsă vraja să-i scape 
şi sabia-fantomă începu să dispară treptat. În absența ei, interiorul cortu- 
lui păru neaşteptat de întunecat. Abia atunci Eragon deveni conştient de 
Saphira şi Glaedr, care îi urmăreau cu atenţie fiecare gând ce îi trecea 
prin minte. Ambii dragoni erau mai încordaţi decât îi văzuse vreodată 
Eragon. Dacă ar fi împuns-o pe Saphira, îşi imagina că ar fi fost atât de 
speriată încât s-ar fi răsucit în cercuri. 

„Dar, dacă te-aş înghionti eu pe tine, nu ar mai rămâne decât o pată 
de ulei“, replică ea. 

Eragon zâmbi şi se întinse pe jos, obosit. În mintea sa auzi un sunet ca 
o adiere de vânt pe un platou singuratic pe măsură ce Glaedr se relaxă. 

„Te-ai descurcat bine, Biruitorul-Umbrei.“ Vorbele de laudă ale lui 
Glaedr îl surprinseră pe Eragon; bătrânul dragon îi făcuse foarte puţine 
complimente de când începuseră lecţiile. „Dar să nu mai încercăm asta 
din nou.“ 

Eragon se înfioră şi îşi frecă braţele, încercând să scape de frigul care 
1 se strecurase în oase. „De acord, Maestre.“ 

Nu era o experienţă pe care ar fi vrut să o repete. Totuşi, se simţea pro- 
fund împlinit. Dovedise fără îndoială că exista cel puţin un lucru în Alaga&sia 
pe care îl putea face cât se poate de bine. Şi asta îi dădea speranță. 

În dimineaţa celei de-a treia zile, Roran se întoarse la vardeni, împre- 
ună cu tovarășii săi: obosit, rănit şi ponosit de pe urma călătoriei. Reîn- 
toarcerea lui Roran îi mai scoase din apatie pe vardeni pentru câteva 
ore — el şi cei cu care venise fiind primiţi ca nişte eroi —, dar atmosfera 
de plictiseală se instaură iarăşi peste cei mai mulți dintre vardeni. 

Eragon era uşurat să îl vadă pe Roran. Ştia că vărul lui era în sigu- 
ranţă, îl observase de la depărtare de multe ori cât timp fusese plecat. Cu 
toate acestea, faptul că îl putea vedea în carne şi oase îl eliberă pe Eragon 
de o nelinişte de care nu îşi dăduse seama până atunci. Roran era singu- 
rul rămas în viaţă din familia lui — Murtagh nu conta, în ceea ce îl privea 
pe Eragon —, şi Eragon nu ar fi putut îndura să îl piardă. Văzându-l pe 
Roran de aproape, Eragon fu şocat de cum arăta. Se aştepta ca Roran şi 
ceilalţi să fie epuizați, dar Roran părea mult mai ostenit decât tovarăşii 
săi; arăta de parcă îmbătrânise cu cinci ani pe parcursul călătoriei. 
Avea ochii încercănațţi şi roşii, fruntea plină de riduri şi mişcările rigide, 

ca şi cum fiecare parte a corpului său era acoperită de vânătăi. Şi mai 
era şi barba, care îi fusese arsă pe jumătate şi care acum arăta pestriță 
şi ciopârțită. 

Cei cinci bărbați — cu unul mai puțin decât fuseseră la început — mer- 
seră mai întâi la vindecătorii din Du Vrangr Gata, unde magicienii le în- 
grijiră rănile. Apoi se înfățişară dinaintea Nasuadei, în pavilionul ei. 
După ce îi lăudă pentru curajul lor, Nasuada îi lăsă pe toți să plece, mai 
puțin pe Roran, căruia îi ceru să-i dea detalii despre drumul către şi de la 
Aroughs, cât şi despre cucerirea oraşului. Povestea dură ceva timp, dar 
atât Nasuada, cât şi Eragon — care stătea în dreapta ei — ascultară ab- 
sorbiți şi, din când în când, oripilați povestea lui Roran. Când încheie, 
Nasuada îi surprinse pe amândoi numindu-l pe Roran la comanda unui 
batalion varden. Eragon se aştepta ca vestea să îl bucure pe Roran. În 
loc de asta, văzu cum ridurile de pe fața acestuia se adânciră, iar sprânce- 
nele i se încruntară. Nu se împotrivi şi nu se plânse, ci făcu o plecăciune 
ŞI spuse cu vocea lui aspră: 

— Cum doriţi, Domniţă Nasuada. 

Mai târziu, Eragon îl conduse pe Roran la cort, unde îl aştepta Katrina. 
Îl întâmpină pe Roran cu o emotie atât de evidentă încât Eragon îşi feri 
privirea ruşinat. Mâncară toţi trei, împreună cu Saphira, dar Eragon şi 
Saphira se scuzară cât de repede putură, căci era evident că Roran nu avea 
chef de companie, iar Katrina îl voia doar pentru ea. 

Plimbându-se prin tabără în întunericul tot mai profund al amurgu- 
lui, Eragon auzi pe cineva în spatele lui strigând: 

— Eragon! Eragon! Aşteaptă puţin! 

Se întoarse şi văzu trupul uscățiv şi deşirat al cărturarului Jeod care 
alega spre el cu pletele fluturându-i pe lângă faţa alungită. În mână ţinea 
strâns un hrisov învechit. 

— Ce s-a întâmplat? întrebă Eragon îngrijorat. 

— Asta! exclamă Jeod, cu ochii lucindu-i. Ridică pergamentul şi îl scu- 
tură. Am reuşit din nou, Eragon! Am găsit o cale! În lumina slabă, cicatri- 
cea de pe cap şi tâmplă părea palidă în comparaţie cu pielea lui bronzată. 

— Ce ai reuşit iar? Ce cale ai găsit? Mai încet, că nu te înţeleg! 

Jeod se uită hoţeşte în jur, apoi se aplecă lângă Eragon şi îi şopti: 

— Toate lecturile şi cercetările mele au fost răsplătite. Am descoperit 
un tunel secret care duce direct în Dras-Leona! 


Decizii 


— Explică-mi încă o dată, zise Nasuada. 

Eragon se foi nerăbdător, însă nu spuse nimic. 

Din mormanele de hrisoave şi de cărți din fața sa, Jeod scoase un vo- 
lum subțire legat în piele roşie şi îşi începu povestea pentru a treia oară: 

— Acum cinci sute de ani, din câte îmi pot da seama... 

Jormundur îl întrerupse cu o mişcare a mâinii. 

— Sări peste rezervele tale. Ştim că tot ce spui acum este doar o 
speculație. 

Jeod o luă de la capăt: 

— Acum cinci sute de ani, Regina Forna l-a trimis pe Erst Barbă-Sură 
în Dras-Leona, sau mai degrabă în ceea ce avea să devină Dras-Leona. 

— Şi de ce l-a trimis? întrebă Nasuada, jucându-se cu tivul mânecii sale. 

— Piticii erau în toiul unui război între clanuri, iar Forna spera să 
poată obţine sprijinul rasei noastre ajutându-l pe Regele Radgar la plani- 
ficarea şi construirea fortificațiilor oraşului, la fel cum făcuseră piticii şi 
în cazul sistemului: de apărare al Aroughs-ului. 

Nasuada făcu sul între degete o bucată de material. 

— lar apoi Dolgrath Într-o Doagă a ucis-o pe Forna... 

— Da. lar Erst Barbă-Sură nu a avut de ales şi a trebuit să se întoarcă 
în Munţii Beor cât de repede a putut, pentru a-şi apăra clanul de atacurile 
lui Într-o Doagă. Însă — Jeod ridică un deget, apoi deschise cartea ro- 
şie — înainte să plece, se pare că Erst şi-a început treaba. Mai-marele sfet- 
nicilor Regelui Radgar, Seniorul Yardley, a scris în memoriile sale că 
Erst începuse să schiţeze planurile pentru sistemul de canalizare de sub 
centrul oraşului, de vreme ce asta avea să afecteze felul în care urmau să 
fie construite fortificațiile. 

Din locul său aflat în capul mesei care ocupa centrul pavilionului 
Nasuadei, Orik încuviinţă şi spuse: 

— Da, este adevărat. Trebuie să afli unde şi cum este distribuită greu- 
tatea şi să determini ce este mai potrivit pentru soiul de pământ cu care 
ai de-a face. Altminteri se prea poate ca pământul să se năruie. 

Jeod continuă: 

— Bineînţeles, Dras-Leona nu are canalizare subterană, aşa că am 
presupus că planurile lui Erst nu au mai fost puse în practică. Cu toate 
acestea, câteva pagini mai încolo, Yardley zice... Vârându-şi nasul în 
carte, Jeod citi: 


„..Şi, printr-o regretabilă întorsătură de situaţie, tâlharii au ars multe case şi 
au scăpat cu averile multor familii. Soldaţii s-au mişcat prea încet, pentru 
că fuseseră puşi să lucreze în subteran, trudind ca nişte ţărani de rând. 


Jeod lăsă cartea jos. 

— Întrebarea care se pune acum este: ce excavau? Nu am mai reuşit 
să găsesc vreo altă menţiune a activităţilor subterane din Dras-Leona 
sau din împrejurimi până când... Lăsând jos volumul roşu, alese o altă 
carte, un tom masiv, legat în coperte de lemn şi gros de aproape un pi- 
cior. Întâmplarea face că eu frunzăream Faptele lui Taradas şi alte taine 
ale fenomenelor oculte însemnate de-a lungul vremii de oameni, pitici şi 
străvechii elfi, când... 

— Este o lucrare plină de greşeli, interveni Arya. Stătea în stânga me- 
sei, sprijinindu-se cu ambele mâini pe o hartă a oraşului. Autorul nu ştia 
prea multe despre neamul meu şi, unde nu a ştiut, a inventat. 

— Se prea poate, admise Jeod, dar ştia foarte multe despre oameni, şi 
ei ne interesează acum. Jeod deschise cartea aproape de mijloc şi lăsă cu 
grijă cealaltă jumătate pe masă, astfel încât cartea rămase desfăcută. În 
timpul investigaţiilor sale, Othman şi-a petrecut o vreme pe aceste me- 
leaguri. S-a preocupat îndeosebi de Helgrind şi de întâmplările ciudate 
asociate cu acesta, însă iată ce a avut de spus despre Dras-Leona: 


Locuitorii oraşului se plâng adeseori de zgomote şi mirosuri ciudate 
ce se ridică de sub străzile şi podelele lor, mai ales pe timp de noapte, 
punându-le pe seama fantomelor, spiritelor şi altor făpturi nelumeşti, 
însă dacă sunt cu adevărat spirite, atunci nu seamănă deloc cu cele de 

care am mai auzit până acum, căci spiritele de aiurea par să evite 
locurile închise. 


Jeod închise cartea. 

— Din fericire, Othman era foarte meticulos şi a marcat locurile din 
care se auzeau zgomote pe o hartă a Dras-Leonei, unde, după cum pu- 
teți vedea, acestea formează o linie aproape dreaptă prin partea veche 
a oraşului. 

— Şi tu crezi că asta indică prezența unui tunel, zise Nasuada. Era o 
afirmație, nu o întrebare. 

— Aşa cred, replică Jeod, dând din cap. 

Aşezat lângă Nasuada, Regele Orrin, care nu vorbise mai deloc, 
interveni. 

— Nimic din ce ne-ai arătat până acum, maestre Jeod, nu demon- 
strează că acesta este cu adevărat un tunel. Dacă există un spațiu gol sub 
oraş, ar putea fi la fel de bine o pivniță, o catacombă sau vreo altă încă- 
pere care duce doar la camera de deasupra. Chiar dacă este un tunel, nu 
ştim încă dacă ieşirea lui este în afara oraşului, nici unde ar putea duce 
el, presupunând că există. În inima palatului, poate? Pe deasupra, aşa 
cum ne-ai povestit chiar dumneata, este foarte probabil ca acest tunel să 
nu fi fost terminat niciodată. 

— Mi se pare puțin probabil să fie altceva decât un tunel, Majestatea 
Voastră, spuse Jeod. Nici o pivniță sau o catacombă nu ar fi atât de în- 
gustă sau de lungă. Cât priveşte stadiul în care se află... ştim că nu a fost 
folosit pentru scopul inițial, dar mai ştim şi că a rezistat măcar până în vre- 
mea lui Othman, ceea ce înseamnă că tunelul, coridorul sau ce-o mai fi el 
trebuie să fi fost terminat într-o oarecare măsură, altminteri inflitrarea 
apei l-ar fi distrus cu mult timp în urmă. 

— Cum rămâne cu ieşirea însă, ori intrarea, dacă preferi? întrebă regele. 

Jeod scotoci prin mormanul de hrisoave câteva clipe înainte să scoată 
o altă hartă a Dras-Leonei, o hartă ce prezenta împrejurimile. 

— Nu pot fi sigur în această privinţă, dar dacă într-adevăr iese din 
oraş, atunci ar trebui să o facă undeva pe-aici... Îşi puse degetul arătător 
pe un loc aproape de partea estică a oraşului. Majoritatea clădirilor din 
afara zidurilor ce protejau inima Dras-Leonei se aflau în partea de vest a 
oraşului, aproape de lac. Aceasta însemna că locul pe care îl arăta Jeod, 

deşi pustiu, era mai aproape de centrul Dras-Leonei decât ar fi putut 
ajunge cineva din orice direcţie fără să dea peste clădiri. Însă îmi este cu 
neputinţă să vă spun fără să merg acolo şi să văd cu ochii mei. 

Eragon se încruntă. Crezuse că descoperirea lui Jeod era mai sigură. 

— Trebuie să te felicit pentru cercetările dumitale, maestre Jeod, spuse 
Nasuada. S-ar putea să fi făcut din nou un mare serviciu vardenilor. 

Se ridică din jilţul său şi veni să studieze harta. Poalele rochiei foş- 
niră când şi le târî pe pământ. 

— Dacă trimitem o iscoadă să investigheze, riscăm să atragem atenţia 
Imperiului asupra interesului pe care îl avem în acea zonă. Presupunând 
că tunelul există, asta nu ne-ar mai fi de prea mare folos; Murtagh şi 
Thorn ne-ar aştepta la capătul celălalt. Se uită la Jeod. Cât de larg crezi că 
ar putea fi acest tunel? Câţi oameni ar putea să încapă în el? 

— N-aş putea să vă zic. S-ar putea... 

Orik îşi drese glasul, întrerupându-l: 

— Pământul de aici este moale şi cleios, cu destul de mult mâl depus 
pe el — oribil pentru săpat tunele. Dacă Erst ştia ce face, în nici un caz nu 
ar fi lăsat ca mizeria oraşului să se scurgă printr-un singur canal mare; ar 
fi conceput câteva conducte mai mici, pentru a reduce riscul unei sur- 
pări. Cred că nici una dintre ele nu ar fi mai mare de un yard şi ceva. 

— Prea îngustă ca să poată trece mai mult de un om odată, zise Jeod. 

— Prea îngustă ca să poată trece mai mult de-un pitic odată, adăugă 
Orik. 

Nasuada se întoarse la locul ei şi țintui harta cu privirea pierdută, de 
parcă s-ar fi uitat undeva în depărtare. 

După câteva clipe de tăcere, Eragon spuse: 

— Aş putea căuta tunelul. Ştiu cum să mă ascund cu ajutorul magiei; 
santinelele nu m-ar observa. 

— Poate, murmură Nasuada. Dar nu pot sta liniştită la gândul că tu 
sau altcineva vă veți vântura pe-acolo. Riscul ca Imperiul să prindă de 
veste e mult prea mare. Dacă Murtagh stă la pândă? L-ai putea amăgi şi 
pe el? Ştii măcar de ce este în stare acum? Clătină din cap. Nu, trebuie 
să acționăm ca şi cum tunelul există şi să luăm hotărârile corespunză- 
toare în conformitate cu asta. Dacă se dovedeşte că lucrurile nu stau 
Chiar aşa, nu ne va costa nimic, însă dacă tunelul chiar este acolo... ar tre- 
bui să ne îngăduie să cucerim Dras-Leona o dată pentru totdeauna. 

— Ce ai de gând? întrebă Regele Orrin pe un ton precaut. 

— Ceva îndrăzneț; ceva... neaşteptat. 

Eragon pufni uşor. 

— Poate că ar trebui să îi ceri sfatul lui Roran, în acest caz. 

— Nu am nevoie de ajutorul lui Roran ca să-mi pun la cale planurile, 
Eragon. 

Nasuada rămase din nou tăcută şi toți cei din pavilion, inclusiv Eragon, 
aşteptară să audă planul său. În cele din urmă, ea se clinti şi spuse: 

— lată ce-o să facem: vom trimite un mic grup de războinici să des- 
chidă porţile pe dinăuntru. 

— Şi cum crezi că ar putea cineva să facă una ca asta? întrebă Orik. 
Ar fi destul de greu de realizat şi dacă ar avea de înfruntat doar cele câ- 
teva sute de soldaţi postați acolo, însă, în caz că ai uitat cumva, mai este 
prin preajmă şi o şopârlă uriaşă care scuipă foc, şi mai mult ca sigur o să 
fie interesată dacă va vedea pe cineva că încearcă să deschidă porţile. 
Asta fără să-l mai pun pe Murtagh la socoteală. 

Înainte ca discuţia să degenereze, Eragon zise: 

— Pot eu s-o fac. 

Cuvintele sale avură un efect imediat şi şocant asupra conversaţie. 

Eragon se aştepta ca Nasuada să îi respingă sugestia fără să mai stea 
pe gânduri, însă ea îl surprinse chibzuind asupra acesteia. Apoi îl sur- 
prinse şi mai mult când spuse: 

— Foarte bine. 

Toate argumentele pe care Eragon şi le pregătise se destrămară, iar 
el se holbă la Nasuada uluit. Se pare că şi ea urmase acelaşi lanţ al ra- 
ționamentului ca şi el. 

În cort izbucni un vacarm de voci când toată lumea încercă să vor- 
bească deodată. Arya acoperi hărmălaia şi zise: 

— Nasuada, nu poţi îngădui ca Eragon să se pună astfel în primejdie. 
Ar fi lipsit de scrupule. Trimite câțiva dintre magicienii lui Blödhgarm 
mai degrabă; ştiu că ei ar primi să te-ajute, şi sunt războinici pe măsura 
oricui, chiar şi-a lui Eragon. 

Nasuada clătină din cap. 

— Nici unul dintre oamenii lui Galbatorix nu ar cuteza să îl ucidă pe 
Eragon — nici Murtagh, nici magicienii din slujba regelui, nici cel din 
urmă soldat. Ar trebui să folosim asta în avantajul nostru. În plus, Eragon 

este cel mai puternic magician pe care îl avem, şi s-ar putea să fie ne- 
voie de multă forță pentru a deschide porţile. Dintre toţi, el are cele mai 
mari şanse de izbândă. 

— Şi dacă este luat prizonier? Nu îi poate ține piept lui Murtagh. 
Doar ştii asta! 

— O să îi ademenim pe Murtagh şi pe Thorn în altă parte, oferindu-i 
lui Eragon prilejul de care are nevoie. 

Arya îşi ridică bărbia. 

— Cum? Cum îi vei ademeni? 

— Ne vom preface că atacăm Dras-Leona dinspre miazăzi. Saphira 
va zbura pe deasupra oraşului, dând foc clădirilor şi omorând soldaţii de 
pe metereze. Thorn şi Murtagh nu vor avea de ales şi o vor urmări, mai 
ales că va părea ca şi cum Eragon este cu Saphira în tot acest timp. 
Blâdhgarm şi magicienii săi pot invoca o imagine a lui Eragon, cum au 
mai făcut-o şi înainte. Câtă vreme Murtagh nu se apropie prea mult, nu 
va descoperi vicleşugul nostru. 

— Te-ai decis să faci asta? 

— Da. 

Chipul Aryei se înăspri. 

— Atunci îl voi însoţi pe Eragon. 

Eragon simţi o mare uşurare. Sperase că ea va veni cu el, dar nu 
ştiuse cum să i-o ceară, temându-se că îl va refuza. 

Nasuada oftă. 

— Eşti fiica lui Islanzadi. Nu aş vrea să te pun într-o asemenea primej- 
die. Dacă ar fi să mori... Adu-ţi aminte cum a reacţionat mama ta când a 
crezut că Durza te-a omorât. Nu ne putem permite să pierdem sprijinul 
neamului tău. 

— Mama mea... Arya strânse din buze, oprindu-se, apoi o luă de la 
capăt: Te asigur, Domniţă Nasuada, că Regina Islanzadi nu îi va lăsa pe 
vardeni de izbelişte, indiferent de ce se va întâmpla cu mine. În privinţa 
asta poţi să stai fără grijă. Îl voi însoți pe Eragon, împreună cu doi dintre 
magicienii lui Blödhgarm. 

Nasuada clătină din cap. 

— Nu, puteţi lua doar unul. Murtagh ştie câţi elfi îl apără pe Eragon. 
Dacă observă că lipsesc doi sau mai mulți, s-ar putea să intre la bănuieli 

şi să miroasă capcana. Oricum, Saphira va avea nevoie de tot ajutorul po- 
sibil pentru a nu cădea în mâinile lui Murtagh. 

— Trei oameni nu sunt de ajuns pentru a se încumeta la o asemenea 
misiune, insistă Arya. Nu am putea nici măcar să îi asigurăm spatele lui 
Eragon, cu atât mai putin să deschidem porţile. 

— Atunci puteţi lua cu voi pe cineva din Du Vrangr Gata. 

O urmă de zeflemea se putu citi în expresia Aryei. 

— Nici unul dintre magicienii voştri nu este destul de puternic sau de is- 
cusit. Vom fi depăşiţi, mai mult de o sută la unu. Vom avea de înfruntat atât 
spadasini obişnuiţi, cât şi magicieni antrenați. Numai elfi: şi Cavalerii... 

— Sau Umbrele, mormăi Orik. 

— Sau Umbrele, încuviinţă Arya, deşi Eragon îi desluşi iritarea din 
glas. Numai aceştia ar putea spera să iasă învingători în asemenea condi- 
ţii vitrege. Şi nici atunci nu ar fi ceva bătut în cuie. Lasă-ne să luăm doi 
dintre magicienii lui Blodhgarm. Nimeni altcineva nu este potrivit pen- 
tru misiunea asta, nimeni dintre vardeni. 

— Oh, şi eu ce-s, ficat tocat? 

Toată lumea se întoarse, surprinsă, când Angela făcu un pas în faţă 
dintr-un cotlon al cortului. Eragon nici măcar nu îşi dăduse seama că 
era acolo. 

— Ce expresie ciudată, făcu vânzătoarea de ierburi. Cine s-ar com- 
para pe sine cu ficatul tocat, la urma urmei? Dacă ar fi să alegi un organ, 
de ce nu o vezică sau o glandă timus mai degrabă? Ar fi mult mai inte- 
resant decât un ficat. Sau ce-aţi spune de... Zâmbi. Eh, presupun că nu-i 
important. Se opri în faţa Aryei şi o privi. Ai ceva de obiectat dacă v-aş în- 
soți eu, älfa? Nu sunt chiar din rândul vardenilor, dar sunt dispusă să com- 
pletez cvartetul ăsta al vostru. 

Spre surprinderea lui Eragon, Arya îşi înclină capul şi spuse: 

— Sigur că nu, înţeleapto. Nu am vrut să te jignesc. Ar fi o onoare 
dacă ai veni cu noi. 

— Bine! exclamă Angela. Asta în caz că nu ai tu ceva împotrivă, zise 
ea, adresându-i-se Nasuadei. 

Părând puţin uimită, Nasuada clătină din cap. 

— Dacă te oferi, iar Eragon şi Arya nu au nimic de obiectat, nu văd 
nici un motiv pentru care să nu mergi cu ei. Însă nu înţeleg de ce ai vrea 
să faci asta. 

Angela îşi flutură pletele. 

— Chiar te aştepţi să îţi explic fiecare decizie pe care o iau?... Of, fie, 
o să-ţi satisfac curiozitatea: să spunem că am ceva de împărțit cu preoții 
din Helgrind şi aş vrea să profit de ocazia asta ca să le fac o poznă. Pe dea- 
supra, dacă Murtagh îşi face totuşi apariţia, am şi eu în mânecă un truc 
sau două cu care să îl fac să se răzgândească. 

— Ar trebui să îi cerem şi Elvei să vină cu noi, interveni Eragon. Dacă 
e cineva care ne poate ajuta să nu dăm de bucluc... 

Nasuada se încruntă. 

— Ultima oară când am vorbit cu ea, şi-a expus destul de clar poziţia. 
Nu am de gând să mă ploconesc în fața ei, doar-doar s-o răzgândi. 

— O să vorbesc eu cu ea, zise Eragon. Eu sunt cel pe care este supă- 
rată, aşa că eu ar trebui să îi cer asta. 

Nasuada trase de tivul rochiei sale aurii. Făcu sul între degete câteva 
aţe, apoi zise brusc: 

— Fă cum vrei. Nu îmi place ideea de a trimite în luptă un copil — 
chiar şi unul înzestrat, precum Elva. Totuşi, bănuiesc că este în stare să-şi 
poarte singură de grijă. 

— Câtă vreme durerea celor din jur nu o copleşeşte, zise Angela. Ulti- 
mele bătălii au făcut-o să se ghemuiască, de-abia putea să se mişte sau 
să mai respire. 

Nasuada îşi stăpâni degetele şi se uită la Eragon cu o privire gravă. 

— Este imprevizibilă. Dacă alege să vă însoţească, ai grijă cu ea, Eragon. 

— Voi avea, făgădui el. 

Apoi Nasuada începu să discute aspecte logistice cu Orrin şi cu Orik, 
iar Eragon se retrase oarecum din conversaţie, deoarece nu putea contri- 
bui prea mult la ea. 

La adăpostul minţii sale, se întinse după Saphira, care ascultase, prin 
intermediul său, tot ce se petrecuse. „Fi bine? întrebă el. Ce crezi? Ai 
fost foarte tăcută. Am crezut că o să spui ceva când a venit Nasuada cu 
ideea să ne furişăm în Dras-Leona.“ 

„Nu am zis nimic fiindcă nu am avut nimic de zis. Mi se pare un 
plan bun.“ 

„Eşti de acord cu ea?!“ 

„Nu mai suntem nişte pui nepricepuţi, Eragon. Or fi duşmanii noştri 
grozavi, dar şi noi suntem la fel. A sosit vremea să le amintim asta.“ 

„Nu te deranjează că vom fi separați?“ 

„Sigur că mă deranjează, mârâi ea. Oriunde te duci, duşmanii trag la 
tine ca muştele la carne. Dar nu mai eşti nici tu atât de neajutorat ca pe 
vremuri.“ Și aproape că începu să toarcă. 

„Eu, neajutorat?“ făcu el, prefăcându-se revoltat. 

„Numai un pic. Însă mușcătura ţi-e mai primejdioasă decât înainte.“ 

„Cum e şi-a ta.“ 

„Mmm... mă duc la vânătoare. Se anunţă o furtună de să-ţi rupi aripa, 
şi nu voi mai avea ocazia să mănânc din nou până după atac.“ 

„Zboară cu grijă“, îi spuse el. 

Simţind cum ea se retrage din mintea lui, Eragon își întoarse atenția 
spre conversaţia din cort, căci ştia că viaţa sa şi a Saphirei avea să depindă 
de deciziile pe care urmau să le ia Nasuada, Orik şi Orrin. 


Sub deal şi stâncă 


Eragon îşi scutură umerii, încercând să îşi aşeze platoşa de zale mai 
confortabil pe sub tunica pe care o purta ca să-i mascheze armura. 

Totul era cufundat în întuneric în jurul lor, un întuneric greu şi apăsă- 
tor. Un strat gros de nori acoperea luna şi stelele. Fără lumina roşiatică din 
palmele Angelei, nici măcar Eragon şi elfii nu ar fi putut vedea nimic. 

Aerul era umed, şi Eragon simţi de câteva ori nişte picături de ploaie 
lovindu-i obrajii. 

Elva îi râsese în faţă şi îl refuzase când se dusese să îi ceară ajutorul. 
Se străduise îndelung să o convingă, dar în zadar. La un moment dat, inter- 
venise şi Saphira, zburând până la cortul în care stătea copila fermecată şi 
aşezându-şi capul la doar câteva picioare distanţă de fetiță, silind-o astfel 
să se uite într-unul din ochii ei strălucitori şi ficşi. 

Elva nu mai avusese curaj să râdă atunci, însă se încăpăţânase în re- 
fuzul ei. Această încăpățânare îl enervase pe Eragon. Cu toate acestea, 
nu se putuse abţine să nu îi admire tăria de caracter; nu era de colo să re- 
fuzi şi un Cavaler, şi un dragon. La fel de adevărat era că ea îndurase ne- 
spus de multă durere în scurta ei viaţă, iar experienţa o călise până la un 
punct neatins nici măcar de cei mai hârşâiţi războinici. 

Lângă el, Arya îşi prindea o mantie lungă de gât. Și Eragon purta o 
asemenea mantie, la fel ca Angela şi Wyrden, elful cu plete negre ales de 
Bl&dhgarm ca să îi însoţească. Mantiile erau necesare pentru a-i proteja 
de frigul nopţii, dar şi pentru a le ascunde armele odată ajunşi în oraş, 
dacă expediţia lor ar fi fost încununată de succes. 

Nasuada, Jărmundur şi Saphira îi însoţiseră până la marginea taberei, 
unde se aflau acum. Printre corturi, soldaţii vardeni, piticii şi urgalii se 
pregăteau să pornească asaltul. 

— Nu uitaţi, zise Nasuada cu răsuflarea aburindă, dacă nu puteți ajunge 
la porți până în zori, găsiți un loc unde să aşteptaţi până mâine-dimineață 
şi vom încerca din nou atunci. 

— S-ar putea să nu ne putem permite să aşteptăm, spuse Arya. 

Nasuada îşi frecă brațele şi încuviinţă. Părea mai îngrijorată decât 
de obicei. 

— Ştiu. Oricum, vom fi gata de atac de îndată ce ne daţi un semn, indi- 
ferent de ora din zi sau din noapte. Siguranţa voastră este mai importantă 
decât cucerirea Dras-Leonei. Ţineţi minte lucrul acesta. Privirea ei se în- 
dreptă spre Eragon când rosti asta. 

— Ar trebui să pornim, spuse Wyrden. Se face tot mai târziu. 

Eragon îşi apăsă fruntea de cea a Saphirei pentru o clipă. „Vânătoare 
plăcută“, îi zise ea cu blândeţe. 

„Și ţie la fel.“ 

Se despărţiră fără tragere de inimă, iar Eragon se alătură Aryei şi lui 
Wyrden, urmând-o pe Angela afară din tabără, către marginea de est a 
oraşului. 

Nasuada şi JSrmundur murmurară urări de bine şi vorbe de rămas-bun 
când trecură pe lângă ei, şi apoi totul se cufundă într-o linişte tulburată 
doar de zgomotul răsuflării lor şi al cizmelor. 

Angela micşoră lumina din palmă până ce aceasta de-abia dacă mai ră- 
mase suficient de puternică pentru ca Eragon să îşi vadă picioarele. Fu ne- 
voit să-şi mijească ochii pentru a vedea pietrele şi crengile din calea lor. 

Merseră în tăcere aproape o oră, când vânzătoarea de ierburi se opri 
ŞI şopti: 

— Am ajuns, din câte-mi pot da seama. Mă pricep destul de bine la so- 
cotit distanţe, dar tot s-ar putea să fim la mai bine de o sută de paşi depăr- 
tare. E greu să fii sigur de ceva în bezna asta. 

În stânga lor, vreo şase puncte de lumină pluteau deasupra orizontu- 
lui, singura dovadă că se apropiaseră cât de cât de Dras-Leona. Lumi- 
nile păreau suficient de aproape ca să le înhați din aer. 

Eragon şi cele două femei se strânseră în jurul lui Wyrden când elful 
îngenunche şi îşi scoase mănuşa de la mâna dreaptă. Punându-şi palma 
pe pământul gol, Wyrden începu să rostească vraja învățată de la magici- 
anul pitic trimis de Orik să îi instruiască în metodele de detectare a încă- 
perilor subterane. 

În timp ce elful cânta, Eragon privi în negura din jur, ascultând şi ur- 
mărind orice semn al duşmanilor. Stropii de ploaie îi cădeau tot mai re- 
pede pe faţă. Spera ca vremea să se îmbunătățească înainte să înceapă 
bătălia, asta dacă avea să fie vreo bătălie. 

De undeva se auzi țipătul unei bufniţe şi el duse mâna la Brisingr, 
oprindu-se la timp şi încleştându-şi pumnul. „Barzăl “, îşi zise în sinea 
lui, folosind înjurătura preferată a lui Orik. Era mai agitat decât ar fi tre- 
buit. Gândul că s-ar putea lupta cu Murtagh şi Thorn din nou — cu unul 
sau cu amândoi deodată — îl făcea să stea ca pe ace. 

„Dacă o ţin tot aşa, sigur o să pierd“, se gândi el. Aşa că îşi încetini re- 
spiraţia şi începu primul dintre exerciţiile mentale învăţate de la Glaedr, 
ca să îşi recapete controlul asupra emoţiilor sale. 

Bătrânul dragon nu fusese prea entuziasmat de misiune când Eragon îi 
spusese despre ea, dar nici nu se opusese. După ce luară în calcul mai multe 
întâmplări neprevăzute, Glaedr îi zisese: „Ai grijă la umbre, Eragon. Tot 
felul de făpturi ciudate se ascund prin locurile întunecoase.“ Eragon îşi 
spuse că ăsta nu era nici pe departe un mesaj de încurajare. 

Îşi şterse umezeala de pe față, ţinându-şi cealaltă mână aproape de 
mânerul sabiei. Pielea mănuşii era caldă şi fină pe pielea sa. 

Coborându-şi mâna, îşi vâri degetul în cingătoarea de care era agă- 
tată sabia, cingătoarea lui Beloth cel Înţelept, conştient de greutatea celor 
douăsprezece diamante ascunse înăuntru. În acea dimineaţă se dusese la 
țarcurile de animale şi, pe măsură ce bucătarii omorau păsările şi oile pen- 
tru micul dejun al armatei, transferase energia animalelor muribunde în 
nestemate. Ura să facă asta; când se întindea cu mintea spre un animal — 
dacă încă avea capul pe umeri —, frica şi durerea animalului îi erau trans- 
ferate, iar când, acestea se pierdeau în vid se simţea de parcă el ar fi fost 
cel care murea. Era o experienţă cumplită şi îl panica de fiecare dată. 

Ori de câte ori putea, le şoptea animalelor cuvinte din limba străve- 
che, încercând să le liniştească. Uneori mergea, alteori nu. Deşi făpturile 
ar fi murit oricum, şi cu toate că avea nevoie de energie, Eragon ura 
această metodă, deoarece îl făcea să se simtă responsabil de morţile lor. 
Îl făcea să se simtă impur. 

Acum cingătoarea i se părea şi mai grea decât înainte, încărcată cum 
era cu energia atâtor animale. Chiar dacă diamantele dinăuntru ar fi fost 

lipsite de valoare, Eragon tot ar fi socotit cingătoarea mai valoroasă de- 
cât aurul, date fiind zecile de vieți cu care o încărcase. 

Când Wyrden se opri din cântat, Arya îl întrebă: 

— Ai găsit? 

— Pe aici, spuse Wyrden, ridicându-se în picioare. 

Uşurarea şi agitația îl străbătură pe Eragon. „Jeod avusese dreptate!“ 

Wyrden îi conduse pe un drum şi peste un şir de mici coline, apoi în 
jos, într-o mlaştină puțin adâncă, ascunsă între ridicăturile terenului. 

— Gura tunelului trebuie să fie pe undeva pe-aici, spuse elful, şi arătă 
către malul vestic al depresiunii. 

Vânzătoarea de ierburi spori flacăra felinarului său vrăjit îndeajuns de 
mult ca ei să poată căuta; apoi Eragon, Arya şi Wyrden începură să scoto- 
cească prin tufişurile de pe mal, împungând pământul cu nişte bețe. De 
vreo două ori, Eragon îşi jupui gambele de cioturile unor mesteceni că- 
zuţi şi durerea îi tăie răsuflarea. Îşi dorea să fi purtat apărători, dar le lă- 
sase în tabără, împreună cu scutul său, pentru că ar fi atras prea multă 
atenţie în oraş. 

Timp de douăzeci de minute căutară, bătând malul în sus şi în jos, 
îndepărtându-se de punctul de plecare. Într-un sfârşit, Eragon auzi un 
clic metalic, iar apoi Arya îi chemă încetişor: 

— Aici. 

El şi ceilalți alergară către locul unde se afla ea, lângă o mică văgă- 
ună năpădită de buruieni, săpată în mal. Arya dădu la o parte desişul, des- 
coperind un tunel pietruit, înalt de cinci picioare şi lat de trei. Un grilaj 
de fier ruginit acoperea gaura. 

— Uite, spuse Arya, şi arătă în jos. 

Eragon privi şi văzu o cărare ce ieşea din tunel. Chiar şi la lumina 
ciudată, roşiatică pe care o dădea felinarul fermecat al vânzătoarei de ier- 
buri, Eragon putea observa că poteca fusese făcută de mersul picioarelor. 
Unul sau mai mulți oameni trebuie să fi folosit tunelul ca să intre şi să 
iasă pe ascuns din Dras-Leona. 

— Trebuie să fim precauţi, şopti Wyrden. 

Angela scoase un sunet slab din gâtlej. 

— Şi cum altfel ai fi vrut să procedezi? Cu surle şi trâmbiţe? Zău aşa... 

Elful se abținu să răspundă, dar păru în mod clar stânjenit. 

Arya şi Wyrden dădură la o parte grilajul şi intrară precauți în tunel. 
Amândoi făcură să apară propriile lor lumini fermecate. Sferele fără fla- 
cără pluteau deasupra capetelor lor asemenea unor sori mici, roşii, deşi 
nu luminau mai tare ca o mână de cărbuni încinşi. 

Eragon ezită, apoi îi spuse Angelei: 

— De ce sunt elfii atât de respectuoşi cu tine? Pare că aproape le este 
teamă de tine. 

— Nu merit respect? 

El şovăi. 

— Ştii, într-una din zilele astea va trebui să-mi povesteşti despre tine. 

— Ce te face să crezi asta? Și îl împinse, trecând pe lângă el ca să in- 
tre în tunel, cu mantia fluturându-i precum aripile unui Lethrblaka. 

Scuturând din cap, Eragon o urmă. 

Micuța vânzătoare de ierburi nu trebui să se aplece prea tare ca să nu 
se lovească de tavan, însă Eragon se încovoie ca un bătrân bolnav de reu- 
matism, şi la fel făcură şi cei doi elfi. În cea mai mare parte, tunelul era 
gol. Un strat subțire de mizerie întărită acoperea solul. Câteva bețe şi pie- 
tre, şi chiar şi o piele de şarpe se aflau împrăştiate aproape de gura tune- 
lului. Pasajul mirosea a paie umede şi a aripi de molie. 

Eragon şi ceilalți mergeau încercând să nu facă zgomot, însă tunelul 
amplifica sunetele. Fiecare izbitură şi fiecare târşâit răsuna, umplând aerul 
cu o mulțime de şoapte suprapuse, ce păreau să murmure şi să ofteze ca 
nişte făpturi vii. Șoaptele îl făceau pe Eragon să simtă că erau parcă încon- 
juraţi de o mulţime de spirite fără trup, ce le comentau fiecare mişcare. 

„Mda, s-a cam dus furişatul pe la spatele cui o fi“, gândi el în timp ce 
îşi lovi cizma de o piatră care sări în peretele tunelului cu un „clac“ puter- 
nic, ce se multiplică însutit în timp ce se răspândea prin tunel. 

— Scuze, bâigui el când toţi se întoarseră să îl privească. 

Un zâmbet strâmb i se înfiripă pe buze. „Măcar acum ştim ce provoacă 
sunetele ciudate din subteranele Dras-Leonei.“ Va trebui să-i spună lui 
Jeod la întoarcere. 

După ce străbătură o bună bucată din tunel, Eragon se opri şi privi îna- 
poi către intrarea pierdută deja în întuneric. Bezna părea aproape palpa- 
bilă, ca o pânză grea întinsă peste lume. Alături de zidurile apropiate între 
ele şi de tavanul jos, îl făcea să se simtă înghesuit şi presat. În mod nor- 
mal, nu avea nici o problemă cu spaţiile închise, însă tunelul îi amintea 

de labirintul de coridoare toate dintr-o bucată din interiorul Helgrind-ului, 
acolo unde el şi Roran se luptaseră cu Ra'zac — ceea ce cu greu putea fi 
numită o amintire plăcută. 

Trase aer adânc în piept, apoi îl lăsă încet să iasă. 

Chiar când se pregătea să înainteze, observă doi ochi mari ce schpeau 
în umbră, ca o pereche de pietre de lună arămii. 

O înşfăcă pe Brisingr şi apucă să scoată sabia din teacă vreo două de- 
gete când Solembum îşi făcu apariția din întuneric, păşind în tăcere. 

Pisica fermecată se opri chiar pe buza luminii. Dădu uşor din ure- 
chile sale cu vârfuri negre, iar fălcile i se desfăcură în ceva ce părea să fie 
o expresie amuzată. 

Eragon se relaxă şi îşi înclină uşor capul înspre pisica fermecată. „Ar 
fi trebuit să-mi dau seama. Oriunde mergea Angela, Solembum o urma 
negreşit. Eragon se minună iarăşi în privinţa trecutului vânzătoarei de 
ierburi: Cum a izbutit să îi dobândească loialitatea?“ 

Când restul grupului se îndepărtă, umbrele îl învăluiră din nou pe 
Solembum, ascunzându-l de privirea lui Eragon. 

Puțin mai liniştit acum, ştiindu-şi spatele păzit de pisica fermecată, 
Eragon se grăbi să îi ajungă pe ceilalți din urmă. 

Înainte ca grupul să plece din tabără, Nasuada îi pusese la curent cu 
numărul exact al soldaţilor din oraş, cu poziţiile în care se aflau aceştia şi 
cu îndatoririle şi obiceiurile lor. De asemenea, le dăduse amănunte despre 
locul de dormit al lui Murtagh, despre ce mânca şi chiar despre starea lui 
de spirit din seara precedentă. Informaţiile ei erau extrem de precise. 
Când o întrebaseră cum le obținuse, ea zâmbise şi le explicase că, de la so- 
sirea vardenilor, pisicile fermecate pătrunseseră în Dras-Leona ca iscoade. 
După ce Eragon şi însoțitorii săi aveau să ajungă în oraş, pisicile ferme- 
cate urmau să îi escorteze până la porţile de sud, fără să-şi dezvăluie 
însă prezenţa în faţa Imperiului, altfel nemaiputându-i oferi informații 
Nasuadei cu asemenea eficiență. La urma urmei, cine ar fi putut bănui 
că pisica neobişnuit de mare ce stă tolănită prin preajmă este de fapt o is- 
coadă a inamicului? 

Când îşi aminti de instructajul Nasuadei, Eragon îşi dădu seama că una 
dintre cele mai mari slăbiciuni ale lui Murtagh consta în faptul că acesta 
trebuia încă să doarmă. „Dacă nu reuşim să îl prindem sau să îl ucidem 
astăzi, data viitoare când ne vom întâlni ne-ar ajuta dacă am găsi o cale 

prin care să îl trezim în miezul nopţii — chiar mai multe nopţi la rând, 
dacă se poate. După trei sau patru nopţi de nesomn n-o să mai fie în 
stare să lupte.“ 

Continuară să meargă prin tunelul ce ducea tot înainte, fără să co- 
tească deloc. Lui Eragon i se păru că simte o uşoară ridicătură a podelei — 
ceea ce ar fi avut sens, de vreme ce fusese construit pentru scoaterea 
mizeriei din oraş —, dar nu putea băga mâna în foc. 

După o vreme, pământul de sub picioarele lor începu să devină tot mai 
moale şi să li se lipească de cizme, noroios. Din tavan picura apă, uneori 
căzându-i pe ceafă lui Eragon şi scurgându-i-se pe spate, ca atingerea unui 
deget rece. Alunecă o dată pe noroi şi, când dădu să se prindă de perete ca 
să nu-şi piardă echilibrul, descoperi că acesta era acoperit de mâzgă. 

Trecu o bună bucată de vreme, dar nu-şi putură da seama cât. Poate 
că trecuse o oră de când erau în tunel. Poate că trecuseră zece. Sau poate că 
nu erau acolo decât de câteva minute. 

Oricum ar fi stat lucrurile, gâtul şi umerii lui Eragon îl dureau din ca- 
uza faptului că fusese nevoit să stea încovoiat, şi se plictisi să vadă ceea 
ce păreau a fi aceleaşi douăzeci de picioare de piatră trandafirie. În cele 
din urmă, observă că ecourile devin tot mai stinse şi că sunetele încep să se 
repete cu întârziere. Curând după aceea, tunelul îi scoase într-o încăpere 
mare şi dreptunghiulară, cu un tavan striat şi uşor boltit, de peste cinci- 
sprezece picioare înălțime. Încăperea era goală, cu excepţia unui butoi 
putrezit într-un colţ. În partea opusă, trei arcade dădeau în trei cămăruţe în- 
tunecate, identice. Încotro duceau acestea, Eragon nu putea să vadă. 

Grupul se opri, iar Eragon îşi îndreptă încet spatele, tresărind când 
muşchii săi încordaţi se întinseră. 

— Asta nu cred că făcea parte din planurile lui Erst Barbă-Sură, 
zise Arya. 

— Pe ce cale ar trebui să o apucăm? întrebă Wyrden. 

— Păi, nu-i limpede? întrebă vânzătoarea de ierburi. Pe cea din stânga. 
Întotdeauna pe cea din stânga. Şi se îndreptă spre arcada despre care 
vorbea. 

Eragon nu se putu abține. 

— Stânga conform cărei direcţii? Dacă ai fi pe partea cealaltă, stânga... 

— Stânga ar fi dreapta şi dreapta ar fi stânga, da, da, îl întrerupse vân- 
zătoarea de ierburi. Ochii i se îngustară. Câteodată deşteptăciunea strică, 

Biruitorul-Umbrei... Fie, vom face cum spui tu. Dar să nu-mi zici că nu 
v-am avertizat dacă o să rătăcim pe-aici câteva zile. 

La drept vorbind, Eragon ar fi preferat să meargă prin arcada cen- 
trală, aceasta părându-i-se varianta cea mai sigură de a ajunge pe străzile 
de deasupra, însă nu dorea să se certe cu vânzătoarea de ierburi. „Ori- 
cum, o să dăm de scări în curând, se gândi el. Nu pot fi atât de multe încă- 
peri sub Dras-Leona.“ 

Ţinând lumina ridicată, Angela trecu în faţă. Wyrden şi Arya o ur- 
mară, iar Eragon rămase în spate. 

Încăperea în care dădea arcada din dreapta era mai mare decât păruse 
la început, căci se întindea vreo douăzeci de picioare pe o latură, apoi co- 
tea şi continua încă vreo câţiva yarzi, terminându-se printr-un coridor 
presărat cu lăcașuri goale pentru sfeşnice de perete. În capătul coridoru- 
lui se afla o altă încăpere mică ce dădea în alte trei arcade, fiecare dintre 
ele ducând în încăperi cu alte arcade, şi tot aşa. 

„Cine a construit aşa ceva şi de ce?“ se întrebă Eragon, nedumerit. 
Toate încăperile pe care le vedeau erau părăsite şi nemobilate. Nu găsiră 
acolo decât un scaun cu două picioare care se rupse când îl împinse cu 
vârful cizmei şi un morman de ceramică spartă aruncată într-un colţ, sub 
un văl de pânze de păianjen. 

Angela nu şovăia şi nici nu părea confuză în privința direcţiei pe care 
trebuiau să o urmeze, căci alegea negreşit drumul din dreapta. Eragon ar 
fi obiectat, numai că nu putea oferi o alternativă mai bună la metoda ei. 

Vânzătoarea de ierburi se opri când ajunseră într-o încăpere circulară 
cu şapte arcade plasate de-a lungul pereţilor. Şapte coridoare, incluzându-l 
pe cel prin care veniseră, dădeau în aceste arcade. 

— Însemnaţi locul pe unde am venit, altfel o să începem să mergem în 
Cerc, zise Arya. 

Eragon se întoarse pe coridor şi scrijeli un semn pe perete cu mâne- 
rul lui Brisingr. Făcând asta, aruncă şi o privire în întuneric, încercând 
să îl zărească pe Solembum, însă nu-i văzu nici măcar o mustață. Eragon 
spera că pisica fermecată nu se rătăcise prin labirintul de încăperi. Fu 
cât pe ce să îl caute cu mintea, dar rezistă tentaţiei; dacă l-ar fi simţit ci- 
neva scotocind cu gândul primprejur, asta i-ar fi putut da de gol. 

— Ah! exclamă Angela, şi umbrele din jurul lui Eragon se mişcară când 
vânzătoarea de ierburi se înălță pe vârfuri şi ridică lumina cât de sus putu. 

Eragon se grăbi în centrul încăperii, unde se afla ea împreună cu Arya 
şi cu Wyrden. 

— Ce s-a întâmplat? şopti el. 

— Tavanul, Eragon, murmură Arya. Uită-te la tavan. 

Făcu întocmai cum i se spusese, dar nu văzu decât blocuri vechi de 
piatră, acoperite de mucegai, străbătute de atâtea crăpături încât părea o 
minune că tavanul nu se prăbuşise până acum. 

Apoi pricepu şi rămase cu gura căscată. 

Dungile nu erau crăpături, ci rune săpate adânc în piatră — şiruri în- 
tregi de rune. Erau îngrijite şi mici, cu unghiuri ascuţite şi forme drepte. 
Mucegaiul şi trecerea veacurilor acoperiseră părți din text, dar acesta pu- 
tea fi citit încă, în mare parte. 

Eragon se chinui să identifice runele o vreme, însă nu recunoscu de- 
cât unele cuvinte, şi acelea scrise diferit de cum le ştia el. 

— Ce scrie? întrebă el. Este limba piticilor? 

— Nu, făcu Wyrden. Este limba neamului tău, dar aşa cum era ea vor- 
bită şi scrisă cu mult timp în urmă, şi într-un dialect anume: cel al habot- 
nicului Tosk. 

Numele îi sună cunoscut lui Eragon. 

— Când Roran şi cu mine am salvat-o pe Katrina, i-am auzit pe preo- 
ţii din Helgrind pomenind de o carte a lui Tosk. 

Wyrden dădu din cap. 

— Aceasta le slujeşte drept temei pentru credinţa lor. Tosk nu a fost 
primul care a înălţat rugăciuni Helgrind-ului, dar a fost primul care şi-a 
însemnat credinţele şi practicile, şi multă lume l-a imitat de atunci îna- 
inte. Cei care se închină Helgrind-ului cred că este un profet al zeului. Iar 
asta — elful îşi întinse braţele în lături — este o istorie a lui Tosk, de la naş- 
tere până la moarte: o istorie adevărată, pe care discipolii săi nu au împăr- 
tăşit-o niciodată cu cei din afara sectei. 

— Am putea afla multe de aici, spuse Angela, fără să-şi ia ochii de la ta- 
van. Dacă am avea timp... Eragon fu surprins să o vadă atât de absorbită. 

Arya aruncă o privire iute la cele şapte coridoare. 

— Un scurt răgaz, fie, dar citiţi repede. 

În timp ce Angela şi Wyrden sorbeau din priviri runele cu nesaţ, Arya 
se duse la una dintre arcade şi începu să murmure o vrajă de găsire şi 

identificare, pe un ton jos. Când termină, aşteptă o clipă cu urechile ciu- 
lite, apoi trecu la următoarea arcadă. 

Eragon mai privi o vreme runele. Apoi se întoarse la capătul corido- 
rului prin care ajunseseră în încăpere şi se rezemă de perete, aşteptând. 
Răceala din pietre i se strecură şi în umăr. 

Arya se opri în faţa celei de-a patra arcade. Cadenţa deja familiară a 
incantaţiei se auzi ca un oftat uşor al vântului. 

Tot nimic. 

O furnicătură pe dosul palmei îl făcu pe Eragon să-şi coboare privi- 
rea. Un greiere imens şi fără aripi se agățase de mănuşa sa. Gângania era 
hidoasă: neagră şi umflată, cu picioarele zimţate şi cu un cap masiv în 
formă de craniu. Carapacea sa lucea ca uleiul. 

Eragon se înfioră, simțind cum i se face pielea ca de găină, şi îşi scu- 
tură braţul, azvârlind greierele înapoi în întuneric. 

Acesta ateriză cu un zgomot răsunător. 

Nici cel de-al cincilea coridor nu se dovedi mai norocos pentru Arya. 
Fa trecu de arcada în pragul căreia stătea Eragon şi se poziţionă în faţa 
celei de-a şaptea arcade. Înainte să-și poată rosti vraja, un mieunat gutu- 
ral răsună de-a lungul coridoarelor, părând să vină din toate părţile deo- 
dată; apoi se auzi un sâsâit, un scuipat şi un țipăt ce-i ridică părul pe 
spate lui Eragon. 

Angela se răsuci brusc. 

— Solembum! 

Ca la un semn, toți patru îşi scoaseră săbiile. 

Eragon se trase îndărăt până în mijlocul încăperii, cu privirea trecân- 
du-i de la o arcadă la alta. Gedwe&y ignasia îl mânca şi îl ustura ca o pişcă- 
tură de purice — un avertisment fără rost, căci nu îi arăta de unde venea 
pericolul sau care era acesta. 

— Pe-aici, zise Arya, îndreptându-se către cea de-a şaptea arcadă. 

Vânzătoarea de ierburi refuză să o urmeze. 

— Nu! şopti ea, hotărâtă. Trebuie să îl ajutăm. 

Eragon observă că sabia ei era scurtă şi cu un tăiş ciudat, fără culoare, 
ce sclipea ca o nestemată în lumină. 

Arya se încruntă. 

— Dacă află Murtagh că suntem aici, o să... 


Moștenirea 267 


Totul se petrecu atât de repede şi de silențios, încât Eragon nici nu ar 
fi băgat de seamă dacă nu s-ar fi uitat în direcţia potrivită: şase uşi as- 
cunse în pereţii a trei coridoare se deschiseră, şi prin ele ieşiră vreo trei- 
zeci de oameni în straie negre, alergând spre ei cu săbiile în mâini. 

— Letta! strigă Wyrden, şi oamenii dintr-un grup se învălmăşiră ca şi 
cum cei din primul rând intraseră cu capul într-un perete. 

Apoi ceilalți atacatori se năpustiră asupra lor şi nu mai rămase timp 
pentru magie. Eragon pară o lovitură cu uşurinţă şi, cu o mişcare întoarsă, 
îi reteză capul adversarului. Asemenea celorlalţi, omul purta un văl peste 
faţă, astfel încât i se puteau vedea doar ochii, iar vălul fâlfâi când capul 
se rostogoli pe podea. 

Eragon simţi o mare uşurare când văzu cum Brisingr străpunge car- 
nea. O clipă se temuse că adversarii lor erau protejaţi de vrăji sau de ar- 
muri — sau, şi mai rău, că nu erau tocmai oameni. 

Despică un alt om, străpungându-i coastele, şi tocmai se întorsese să 
se ocupe de alți doi duşmani când o sabie ce nu ar fi trebuit să fie acolo 
străbătu aerul, îndreptându-i-se spre beregată. Vrăjile sale de apărare îl 
salvară de la o moarte sigură, însă cu tăişul sabiei la mai puţin de-un de- 
get depărtare de gâtul său, Eragon trebui să se retragă împleticindu-se. 

Spre uimirea sa, omul pe care îl înjunghiase era încă în picioare, cu 
sângele şiroindu-i într-o parte, părând să nu bage în seamă gaura pe care 
Fragon i-o făcuse. 

Eragon simţi cum îl cuprinde spaima. 

— Nu simt durerea, strigă el, în timp ce bloca disperat săbii venind din 
trei direcţii diferite. Dacă îl auzise cineva, nu primi totuşi nici un răspuns. 

Nu mai pierdu vremea cu vorbele, ci se concentră pe lupta cu oamenii 
din faţa lui, având încredere că spatele îi va fi asigurat de camarazii săi. 

Eragon se întindea, para şi se ferea, şfichiuind cu sabia prin aer ca şi 
cum ar fi fost uşoară ca o nuia. În mod normal ar fi putut răpune într-o 
singură clipă pe oricare dintre acei oameni, însă faptul că erau rezistenți 
la durere însemna că trebuia fie să îi decapiteze, fie să îi înjunghie în 
inimă, fie să îi taie şi să îi țină la distanţă până ce scurgerea sângelui îi 
făcea să-şi piardă cunoştinţa. Altfel, atacatorii încercau să îl omoare, in- 
diferent de rănile lor. Cu un asemenea număr de oameni, îi era greu să 
evite toate loviturile şi să mai şi lovească la rândul său. Ar fi putut să nu 
se mai protejeze, lăsându-şi vrăjile de apărare să facă asta în locul lui, 

dar nu ar fi făcut decât să obosească la fel de repede. Şi cum nu putea 
prezice cu exactitate când aveau să îi cedeze vrăjile de apărare — iar asta 
urma să se întâmple la un moment dat, sau altfel l-ar fi omorât —, şi cum 
ştia că va avea nevoie de ele mai târziu, se lupta cu mare băgare de seamă 
şi cu precauție, de parcă ar fi luptat cu oameni ale căror săbii îl puteau 
ucide sau schilodi dintr-o singură lovitură. 

Alți războinici în straie negre ieşiră prin uşile ascunse în coridoare. 
Se îngrămădiră în jurul lui Eragon, împingându-l înapoi prin numărul lor 
tot mai mare. Simți mâini apucându-l de picioare şi de brațe, amenințând 
să îl imobilizeze. 

— Kverst, şopti el în barbă, rostind unul dintre cele douăsprezece cu- 
vinte de moarte învățate de la Oromis. Aşa cum bănuise, vraja sa nu avu 
efect: oamenii erau protejați împotriva atacurilor magice directe. Pregăti re- 
pede vraja pe care o folosise Murtagh cândva împotriva sa: Thrysta vindr! 
Era o cale ocolită de a-i lovi pe oameni, de vreme ce nu îi ataca direct, 
ci pur şi simplu împingea aerul înspre ei. Oricum, funcționă. 

O pală de vânt străbătu încăperea, fluturându-i pletele şi mantia lui 
Fragon şi aruncându-i pe oamenii de lângă el în compatrioţii lor, elibe- 
rând un spaţiu de vreo zece picioare în faţa sa. Forţa sa scăzu simţitor, dar 
nu atât de mult încât să îl scoată din luptă. 

Se întoarse să vadă cum se descurcau ceilalţi. Nu fusese primul care 
găsise o cale de a evita vrăjile de apărare ale oamenilor; din braţul drept al 
lui Wyrden ţâşneau fulgere, învăluind orice războinic destul de ghinionist 
ca să treacă prin faţa sa. Lanţurile strălucitoare de energie păreau aproape 
lichide când îşi cuprindeau victimele. 

Însă tot mai mulţi oameni îşi croiau drum în încăpere. 

— Pe aici! strigă Arya, şi ţâşni spre cel de-al şaptelea coridor — cel pe 
care nu mai apucase să îl cerceteze înainte de ambuscadă. 

Wyrden o urmă, la fel şi Eragon. Angela veni ultima, şchiopătând şi 
ţinându-şi mâna pe o rană însângerată de pe umăr. În spatele lor, oamenii 
înveşmântaţi în negru şovăiră, înghesuindu-se în încăpere pentru o clipă. 
Apoi, cu un răcnet cumplit, se luară după ei. 

Pe când sprinta prin coridor, Eragon se strădui să compună o variantă 
a vrăjii de mai devreme care să îi permită să-i ucidă pe oameni în loc să-i 
doboare numai. Născoci una rapid şi o pregăti pentru momentul în care 
avea să vadă un număr mai mare de atacatori. 

„Cine-or mai fi şi ei? se întrebă el. Şi câţi or mai f1?“ 

În faţa sa zări o deschizătură prin care se strecura o lumină palidă, uşor 
purpurie. De-abia avu timp să se întrebe care îi era sursa, când vânzătoa- 
rea de ierburi scoase un țipăt puternic, după care urmă un fulger portoca- 
liu şi o bufnitură scrâşnită, iar în aer se simţi miros de pucioasă. 

Eragon se răsuci la timp ca să vadă cum cinci oameni o târau pe vân- 
zătoarea de ierburi printr-o uşă ce se deschisese pe latura coridorului. 

— Nu! răcni Eragon, însă înainte să îi poată opri, uşa se închise la fel de în- 
cet cum se deschisese, şi peretele păru din nou la fel de solid ca mai înainte. 

— Brisingr! strigă el, şi sabia sa izbucni în flăcări. Sprijini vârful de 
perete şi încercă să îl împingă prin piatră, având de gând să taie prin uşă. 
Însă piatra era groasă şi se topea greu, şi îşi dădu seama în curând că îl 
va costa mai multă energie decât era dispus să sacrifice. 

Apoi Arya se ivi lângă el, îşi puse o mână pe uşă şi murmură: 

— Lâdrin. Deschide-te. Uşa se încăpăţână să rămână închisă, însă 
Eragon se ruşină deoarece nu-i trecuse prin cap să încerce asta mai întâi. 

Urmăritorii lor se apropiaseră atât de mult încât el şi Arya fură nevo- 
iți să se întoarcă şi să îi înfrunte. Eragon ar fi vrut să folosească vraja pe 
care tocmai o inventase, dar coridorul era îngust, permiţând ca doar doi 
oameni să se apropie deodată; nu ar fi izbutit să îi omoare şi pe ceilalţi, 
fiindcă îi erau ascunşi vederii. Era mai bine să păstreze secretă vraja, ho- 
tări el, pentru un moment în care ar fi putut să-i nimicească pe aproape 
toți războinicii dintr-un foc. 

El şi cu Arya decapitară primii doi oameni, apoi îi atacară pe următo- 
rii doi când aceştia păşiră peste leşuri. Cu repeziciune, uciseră încă şase 
oameni, însă aceştia păreau să nu se mai termine. 

— Pe aici! strigă Wyrden. 

— Stenr slauta! exclamă Arya, şi de-a lungul coridorului — de la câţiva 
yarzi de locul în care se afla ea — pietrele din pereţi ţâşniră spre interior. 
Grindina de bucăţi ascuţite îi făcu pe oamenii în negru să se ghemuiască 
şi să se clatine pe picioare, şi câţiva se prăbuşiră la podea, schilodiţi. 

Eragon şi Arya se răsuciră ca să îl urmeze pe Wyrden, care alerga că- 
tre deschizătura de la capătul coridorului. Elful era la numai treizeci de 
picioare distanţă de ea. 

Apoi la zece... 

La cinci... 

Şi-apoi un desiş de ţepi din ametist ieşiră din găuri ascunse în podea şi 
în tavan, prinzându-l pe Wyrden la mijloc. Elful păru să plutească în mijlo- 
cul coridorului, cu ţepii la mai puţin de un deget de trup, când vrăjile sale 
de apărare respinseră ghimpii de cristal. Apoi o descărcare sfârâitoare de 
energie străbătu ţepii, vârfurile ascuţite ca nişte ace străluciră dureros 
de puternic şi, cu un zgomot neplăcut, îşi atinseră ţinta. 

Wyrden ţipă şi se zbătu, apoi lumina sa se stinse şi el nu se mai mişcă. 

Eragon privi scena, nevenindu-i să creadă, şi se opri chiar înainte de 
tepi. Cu toată experienţa căpătată în bătălii, nu mai fusese niciodată de față 
la moartea unui elf. Wyrden, Blâdhgarm şi ceilalți magicieni păreau de- 
săvârşiţi, iar Eragon crezuse că singura cale prin care ar fi putut muri ar 
fi fost în luptă împotriva lui Galbatorix sau a lui Murtagh. 

Arya părea la fel de uluită. Îşi veni însă repede în fire. 

— Eragon, rosti ea pe un ton imperios, croieşte-ne drum cu Brisingr. 

El pricepu. Sabia sa, spre deosebire de-a ei, ar fi rezistat în faţa ma- 
giei negre din ţepi. 

Îşi trase braţul în spate şi lovi cu toată puterea. Vreo şase ţepi se sfărâ- 
mară sub tăişul ca de diamant al lui Brisingr. Ametistul scoase un sunet 
ca de clopot când se sparse, iar când cioburile căzură pe podea, zăngăniră 
ca gheaţa. 

Eragon insistă pe partea dreaptă a coridorului, asigurându-se că nu 
atinge ţepii însângerațţi care îl ţintuiau pe Wyrden. Lovi o dată, şi încă o 
dată, croindu-şi drum prin desişul sclipitor. Cu fiecare lovitură, împrăştia 
prin aer aşchii de ametist. Una dintre ele îi zgârie obrazul, iar el tresări, 
surprins şi îngrijorat că vrăjile sale de apărare dăduseră greş. 

Rămăşiţele zimţate ale ţepilor sfărâmaţi îl siliră să se mişte cu atenţie. 
Cioturile de dedesubt puteau să îi străpungă cizmele cu uşurinţă, în timp 
ce cele de deasupra amenințau să îl rănească la cap şi la gât. Cu toate 
acestea, izbuti să treacă de partea cealaltă a desişului, alegându-se cu o 
singură tăietură pe gamba dreaptă, care îl ustura de fiecare dată când se 
sprijinea pe acel picior. 

Războinicii în negru aproape că îi ajunseseră din urmă când el o ajută 
pe Arya să treacă de ultimele rânduri de ţepi. Odată ce se eliberă şi ea, se 
grăbiră să iasă prin deschizătură şi păşiră în lumina purpurie, gândul lui 
Eragon fiind acela de a se întoarce să îşi înfrunte atacatorii şi să îi ucidă 
pentru a răzbuna moartea lui Wyrden. 

De cealaltă parte a deschizăturii se afla o încăpere întunecată şi cio- 
plită aspru ce îi aminti lui Eragon de peşterile de sub Tronjheim. O formă 
circulară şi imensă de piatră încrustată — marmură, calcedonie şi hematit 
şlefuit — ocupa centrul podelei. La marginea discului cu model se aflau 
bucăţi neşlefuite de ametist, mari cât un pumn, prinse în coliere de argint. 
Toate bucăţile purpurii luceau uşor — sursa luminii pe care o văzuseră din 
coridor. Dincolo de disc, pe peretele opus, se afla un altar mare şi negru 
acoperit cu o pânză aurie-stacojie. De-o parte şi de alta a altarului se 
aflau stâlpi şi sfeşnice, precum şi câte o uşă închisă. 

Fragon văzu toate acestea pe când năvăli în încăpere, în momentul 
scurt de dinainte să îşi dea seama că inerția avea să îl proiecteze prin ine- 
lul de bucăţi de ametist, până în mijlocul discului. Încercă să se oprească, 
încercă să se dea la o parte, însă se mişca prea repede. 

Disperat, făcu singurul lucru care-i trecu prin minte: sări spre altar, 
sperând să evite discul printr-un singur salt. 

Pe când plutea peste primele bucăţi de ametist, ultima senzaţie care îl 
cuprinse fu o părere de rău, iar ultimul său gând se îndreptă spre Saphira. 


Hrană unui zeu 


Primul lucru pe care îl remarcă Eragon fu diferenţa de culoare. 
Blocurile de piatră din tavan păreau mai puternic colorate decât înainte. 
Detalii care fuseseră ascunse săreau acum în ochi, însufleţite, în vreme 
ce altele, care ieşiseră în evidenţă, acum păleau. Sub el, caracterul măreț 
al discului cu diagramă era şi mai vizibil. 

După o clipă, înţelese motivul schimbării: felinarul roşu, fermecat al 
Aryei nu mai lumina încăperea. În schimb, puţina lumină care era pro- 
venea de la licărirea opacă a cristalelor şi de la lumânările aprinse în 
candelabru. 

Abia atunci realiză că avea ceva vârât în gură, ceva ce îi deschidea du- 
reros de tare falca, şi că atârna de încheieturi, într-un lanţ prins în tavan. 
Încercă să se mişte şi descoperi că gleznele îi erau încătuşate şi prinse 
strâns de un belciug de metal din podea. 

Răsucindu-se pe loc, o văzu pe Arya alături, legată şi atârnată în ace- 
laşi mod. Ca şi el, avea gura astupată cu un ghem de cârpă şi o zdreanţă 
legată în jurul capului, ca să i-l ţină nemişcat. 

Era deja trezită şi îl privea, iar el văzu că era uşurată să-l vadă că îşi 
recapătă cunoştinţa. 

„De ce ea nu evadase deja? se minună el. Apoi: Ce s-a întâmplat?“ 
Îşi simţi gândurile greoaie şi lente, de parcă ar fi fost mort de oboseală. 

Privi în jos şi văzu că fusese deposedat de armele şi de armura sa; 
mai avea pe el doar izmenele. Cingătoarea lui Beloth cel Înţelept dispă- 
ruse, ca şi colanul pe care i-l dăduseră piticii şi care nu permitea nimă- 
nui să îl „citească“. 

Privind în sus, văzu că inelul elfesc Aren lipsea de pe mâna sa. 

Un fior de panică îl cuprinse. Apoi se linişti la gândul că nu era chiar 
neajutorat, nu atâta vreme cât putea folosi magia. Din cauza cârpei din 
gură, va trebui să arunce vraja fără a o rosti cu voce tare, ceea ce era 
cumva mai periculos decât prin metoda normală — deoarece, dacă gându- 
rile i-o luau/razna, ar fi putut alege cuvintele nepotrivite —, dar nu la fel 
de periculos ca în cazul în care ar fi aruncat o vrajă fără a folosi deloc 
limba străveche, lucru care ar fi fost cu adevărat periculos. În orice caz, 
i-ar trebui doar puţină energie ca să se elibereze şi era sigur că poate s-o 
facă fără prea multe probleme. 

Închise ochii şi îşi adună forţele, pregătindu-se. În timp ce făcea asta, 
o auzi pe Arya zăngănindu-şi lanţul şi scoțând sunete înfundate. 

Aruncând o privire spre ea, văzu că aceasta clătina din cap către el. 
El îşi ridică sprâncenele într-o întrebare nerostită: „Ce este?“ Dar ea nu 
putea face altceva decât să mormăie, continuând să clatine din cap. 

Neputincios, Eragon îşi întinse prudent mintea către ea — atent la cel 
mai mic semn de intruziune a cuiva din afară —, dar spre neliniştea sa, 
simţi în jurul lui doar o apăsare moale, nedesluşită, de parcă mintea i-ar 
fi fost înconjurată de baloţi de lână. 

Panica începu să crească din nou în el, în ciuda eforturilor sale de a 
o controla. 

Nu era drogat. Era sigur de asta. Dar nu ştia ce altceva, în afara unui 
drog, l-ar fi putut împiedica să atingă mintea Aryei. Dacă era magie, era 
o magie diferită de cea pe care o cunoştea el. 

El şi Arya se priviră un moment unul pe celălalt; apoi o mişcare îl 
făcu pe Eragon să ridice ochii şi el văzu şuviţe de sânge prelingându-se 
în jos pe braţele ei din locul în care cătuşele din jurul încheieturilor îi 
zdreliseră pielea. 

Îl cuprinse turbarea. Apucă lanţul de deasupra sa şi trase de el cât de 
tare putu. Verigile rezistară, dar el nu vru să renunţe. Într-un acces de fu- 
rie, trase de el iar şi iar, fără să-i pese de răul pe care şi-l făcea singur. 

Într-un sfârşit, se opri şi atârnă moale, în vreme ce sânge cald îi picura 
din încheieturi pe ceafă şi umeri. 

Hotărât să scape, se scufundă în curentul de energie ce îi străbătea cor- 
pul şi, îndreptându-şi vraja asupra cătuşelor sale, strigă în gând: „Kverst 
malmr du huildrs edtha, mar frema né thön eka threyja! “. 

Țipă în căluş, în timp ce fiecare nerv din corpul său împietri de du- 
rere. Neputând să-şi mențină concentrarea, scăpă descântecul de sub con- 
trol şi vraja se opri. 

Durerea dispăru imediat, dar îl lăsă cu suflarea tăiată şi cu inima bătân- 
du-i puternic de parcă tocmai ar fi sărit de pe o stâncă. Experienţa fusese 
asemănătoare convulsiilor pe care le avusese înainte ca dragonii să îi vin- 
dece cicatricea de pe spate, în timpul Sărbătorii Frăției de Sânge. 

În timp ce îşi revenea încet, văzu că Arya îl privea cu o expresie în- 
grijorată. „Probabil că a încercat şi ea o vrajă. Apoi: Cum se putuse 
întâmpla una ca asta?“ Amândoi legaţi şi neputincioşi, Wyrden mort, 
vânzătoarea de ierburi capturată sau ucisă şi Solembum, foarte probabil, 
zăcând rănit pe undeva prin labirintul subpământean, dacă nu cumva răz- 
boinicii în negru nu omorâseră deja pisica fermecată. Eragon nu putea în- 
țelege. El, Arya, Wyrden şi Angela fuseseră o echipă cu nimic mai puţin 
destoinică şi periculoasă decât oricare alta din Alaga&sia. Şi totuşi eşua- 
seră, iar el şi Arya erau la mâna duşmanilor lor. 

„Dacă nu putem scăpa“... Îndepărtă acest gând; nu suporta ideea. 
Mai mult decât orice, îşi dorea să o poată contacta pe Saphira, fie şi numai 
pentru a se asigura că ea era încă în siguranță şi să se liniştească în compa- 
nia ei. Deşi Arya era cu el, se simţea incredibil de singur şi asta îl descuraja 
cel mai tare. 

În ciuda durerilor cumplite de la încheieturi, începu să tragă iar de 
lanţ, convins că, dacă reuşea să facă asta suficient de mult timp, ar putea 
să îl desprindă din tavan. Încercă să răsucească lanţul, gândindu-se că i-ar 
fi mai uşor să-l rupă astfel, însă cătuşele din jurul gleznelor nu-l lăsau să 
se învârtă prea tare în nici o parte. 

În cele din urmă, rănile de la încheieturi îl forțară să se oprească. Îl ar- 
deau cumplit şi se temea să nu sfârşească prin a-şi tăia muşchiul, dacă mai 
continua. Şi se mai temea că ar putea pierde prea mult sânge, căci rănile 
sângerau deja puternic, iar el nu ştia cât timp mai trebuia să atârne acolo, 
aşteptând, împreună cu Arya. 

Era imposibil de spus cât de târziu se făcuse, însă bănuia că fuseseră 
captivi doar pentru câteva ore cel mult, dat fiind că nu simţea nevoia să 
mănânce, să bea sau să se uşureze. Dar situaţia avea să se schimbe, înce- 
tul cu încetul, şi apoi neplăcerea lor va spori, cu certitudine. 

Durerea de la încheieturi făcea ca fiecare minut să pară insuportabil 
de lung. Din când în când, el şi Arya priveau unul la celălalt şi încercau 
să comunice, dar eforturile lor dădură greş de fiecare dată. De două ori, 
rănile sale prinseră coajă îndeajuns ca să rişte să tragă din nou de lanţ, dar 
fără nici un rezultat. Cea mai mare parte din timp, el şi Arya răbdară. 

Apoi, când Eragon începuse să se întrebe dacă într-adevăr avea să mai 
vină cineva, auzi, de undeva din tuneluri şi coridoare, clinchetul clopoţe- 
ilor de fier, şi uşile aflate de o parte şi de alta a altarului negru se deschi- 
seră silențios. Muşchii lui Eragon se încordară, în aşteptare. Îşi fixă ochii 
pe deschizături, şi Arya făcu acelaşi lucru. 

Trecu un minut aparent interminabil. 

Cu un dăngănit repezit, strident, clopoţeii sunară din nou, umplând 
încăperea cu un roi de ecouri mânioase. Prin uşi păşiră trei novici: tineri 
îmbrăcaţi în veşminte aurite, fiecare purtând un cadru de metal de care 
erau agăţaţi clopoței. În urma lor veneau douăzeci şi patru de bărbaţi şi 
femei, nici unul neavând toate membrele întregi. Spre deosebire de pre- 
decesorii lor, schilozii purtau sutane din piele neagră, croite pe măsura 
infirmităţilor fiecăruia dintre ei. Şi, în spatele tuturor, şase sclavi unşi cu 
uleiuri purtau un catafalc pe care se afla, sprijinită în poziție verticală, o 
făptură fără braţe, fără picioare, fără dinţi şi fără un gen aparent: Marele 
Preot al Helgrind-ului. Pe cap i se înălța o creastă de trei picioare, care 
făcea acea creatură să pară şi mai diformă. 

Preoţii şi novicii se dispuseră pe marginea discului cu diagramă tra- 
sat pe podea, în timp ce sclavii coborâră încet catafalcul pe altarul din ca- 
pătul încăperii. Apoi cei trei tineri întregi, chipeşi, sunară clopoţeii încă o 
dată, stârnind un zgomot strident, iar preoţii înveşmântaţi în piele psalmo- 
diară o frază scurtă, atât de repede încât Eragon nu fu sigur ce ziseseră, 
deşi sunase ca o litanie. Prin învălmăşeala de cuvinte, el prinse numele 
celor trei piscuri ale Helgrind-ului: Gorm, Ilda şi Fell Angvara. 

Marele Preot se uită lung la el şi la Arya, cu ochii asemenea unor bu- 
căți de obsidian. 

— Bine-aţi venit în sălile lui Tosk, spuse el, şi gura lui veştejită îi stâlci 
cuvintele. E a doua oară când năvăleşti în sanctuarele noastre ascunse, 
Cavaler al Dragonului. Nu vei mai avea ocazia să faci asta din nou... 
Galbatorix ar vrea să vă cruţăm viaţa şi să vă trimitem la Urâ'baen. El 
crede că te poate sili să-l slujeşti. Visează să reînvie Cavalerii şi să refacă 

rasa dragonilor. Eu zic că visurile lui sunt o nebunie. Tu eşti prea pericu- 
los, iar noi nu vrem să vedem reapărând dragonii. Lumea crede că noi ne 
închinăm Helgrind-ului. E o minciună pe care o spunem altora, ca să as- 
cundem adevărata natură a religiei noastre. Nu Helgrind-ul îl venerăm, 
ci pe Cei Străvechi, care şi-au făcut bârlog înăuntru şi cărora le aducem 
jertfă carnea şi sângele nostru. Ra'zac sunt zeii noştri, Cavaler al Drago- 
nului — Ra’zac şi Lethrblaka. 

Groaza îl cuprinse pe Eragon, ca o senzaţie de greață. 

Marele Preot scuipă spre el şi saliva i se prelinse de pe buza veştedă. 

— Nu există caznă destul de cumplită pentru nelegiuirea ta, Cavalere. 
Ne-ai ucis zeii, tu şi dragonul tău blestemat. Pentru asta, trebuie să mori. 

Fragon se zbătu în lanţurile sale şi încercă să strige prin căluş. Dacă 
ar fi putut vorbi, ar fi putut câştiga timp, poate, spunându-le care fuse- 
seră ultimele cuvinte ale acelor Ra’zac sau ameninţându-i cu răzbunarea 
Saphirei. Însă cei care îi ţineau captivi nu dădură nici un semn că i-ar 
scoate căluşul. 

Cu o grimasă hidoasă, Marele Preot zâmbi, arătându-şi gingiile cenușii. 

— Nu vei scăpa niciodată, Cavalerule. Cristalele pe care le vezi aici 
au fost vrăjite, astfel încât să prindă în capcană pe oricine ar încerca să ne 
profaneze templul sau să ne fure comorile, chiar şi pe unul ca tine. Și nu 
mai este nimeni care să te scape. Doi dintre tovarăşii tăi sunt morți — da, 
chiar şi vrăjitoarea aia băgăcioasă —, iar Murtagh nu ştie nimic despre fap- 
tul că eşti aici. Astăzi este ziua judecății tale, Eragon Biruitorul-Umbrei. 

Apoi Marele Preot îşi răsturnă capul pe spate şi scoase un şuierat ori- 
bil, gâlgâitor. 

Prin intrarea întunecată din stânga altarului apărură patru sclavi cu 
pieptul dezgolit. Aceştia purtau pe umeri o platformă ce avea în mijlocul 
ei două proeminențe largi, concave, ca nişte cupe. În interiorul lor se afla 
o pereche de obiecte ovale, fiecare având cam un picior şi jumătate lun- 
gime şi o jumătate de picior grosime. Obiectele erau negre-albăstrui şi 
poroase ca gresia. 

Lui Eragon i se păru că timpul s-a oprit în loc. „Nu pot fi...“ gândi el. 
Oul Saphirei fusese neted totuşi, şi cu nervuri, asemenea marmurei. 
Orice ar fi fost obiectele acelea, nu erau ouă de dragon. Alternativele îl 
înfricoşau şi mai tare. 

— Întrucât tu i-ai ucis pe Cei Străvechi, zise Marele Preot, este numai 
potrivit ca tu să le serveşti drept hrană la renaşterea lor. Nu meriţi o 
onoare atât de mare, dar aceasta va fi pe placul Celor Străvechi, şi noi do- 
rim mai cu seamă să le satisfacem poftele. Noi suntem slujitorii lor credin- 
Cioşi, iar ei sunt stăpânii noştri cruzi şi necruțători: zeul cu trei feţe — vânătorii 
de oameni, mâncătorii de carne şi băutorii de sânge. Lor le oferim trupu- 
rile noastre, în speranţa revelării misterelor acestei vieţi şi în speranța 
iertării greşelilor noastre. Cum scris-a Tosk, aşa va fi. 

Preoţii înveşmântaţi în piele repetară în cor: 

— Cum scris-a Tosk, aşa va fi. 

Marele Preot dădu din cap. 

— Cei Străvechi şi-au făcut dintotdeauna cuib în Helgrind, dar pe vre- 
mea tatălui bunicului meu, Galbatorix le-a furat ouăle şi le-a ucis puii, 
şi i-a silit să îi jure credinţă, ca să nu le stârpească în întregime spița. A să- 
pat grote şi tunele pe care, de atunci, ei le folosesc, şi nouă, devotaţilor 
lor slujitori, ne-a dat în păstrare ouăle lor — să le păzim şi să le îngrijim 
până ce va fi nevoie de ele. Aceasta am şi făcut, şi nimeni nu ar putea găsi 
vreun cusur felului în care ne-am făcut treaba. Dar ne rugăm ca într-o zi 
Galbatorix să fie răsturnat, căci nimeni nu ar trebui să-i supună voinţei 
sale pe Cei Străvechi. Aceasta este o ruşine. 

Diforma creatură îşi linse buzele şi, spre scârba sa, Eragon văzu că o 
parte din limba acestuia lipsea, tăiată de un cuțit. 

— Şi pe tine te vrem mort, Cavalerule. Dragonii erau cei mai mari 
duşmani ai Celor Străvechi. Fără ei şi fără Galbatorix, nu va mai fi ni- 
meni care să-i împiedice pe Cei Străvechi să se ospăteze unde şi cum 
vor vrea. 

În timp ce Marele Preot vorbea, cei patru sclavi ce purtau platforma 
înaintară şi, dând-o jos de pe umeri, o aşezară cu grijă pe discul cu dia- 
gramă, la câţiva paşi în faţa lui Eragon şi a Aryei. Când terminară, îşi 
plecară capetele şi se retraseră prin intrarea pe care veniseră. 

— Cine şi-ar putea dori ceva mai mult decât să hrănească un zeu cu 
măduva oaselor sale? întrebă Marele Preot. Bucuraţi-vă amândoi, căci as- 
tăzi veţi primi binecuvântarea Celor Străvechi şi, prin sacrificiul vostru, 
toate păcatele vă vor fi spălate, iar voi veţi merge în viața de apoi puri ca 
nişte nou-născuţi. 

Apoi Marele Preot şi discipolii acestuia îşi înăltară fețele către tavan 
şi începură să psalmodieze un cântec ciudat, accentuat într-un fel curios, 
pe care Eragon nu îl putea înţelege. Se întrebă dacă era în dialectul lui 
Tosk. Din când în când, auzea ceea ce credea că sunt cuvinte în limba stră- 
veche — deformate şi folosite greşit, dar totuşi în limba străveche. 

Când grotesca adunare termină, cu un alt cor de „Cum scris-a Tosk, 
aşa va fi“, cei trei novici scuturară clopoţeii, într-un delir de fervoare re- 
ligioasă, şi gălăgia ce urmă păru că va surpa tavanul. 

Încă scuturând din clopoței, novicii ieşiră din încăpere. Apoi plecară 
ceilalți douăzeci şi patru de preoţi şi, în urma lor, încheind procesiunea, 
stăpânul lor schilod, transportat pe catafalcul său de cei şase sclavi unşi 
cu uleiuri. 

Uşa se închise în spatele lor cu un bubuit ameninţător şi Eragon auzi 
un drug greu căzând la loc, de partea cealaltă. 

Se întoarse să o privească pe Arya. În ochii ei se citea disperarea şi el 
ştiu că nici ea nu avea nici cea mai mică idee despre cum să scape. 

Privi din nou în sus şi trase de lanţul care îl ţinea, folosind cât în- 
drăzni din forța sa. Rănile de la încheieturi i se deschiseră din nou, stro- 
pindu-l cu sânge. 

În faţa lor, oul aflat mai la stânga începu să se clatine uşor înainte şi 
înapoi şi dinăuntru se auzi un ciocănit slab, asemeni bătăilor unui cio- 
can micut. 

O senzaţie de repulsie profundă îl cuprinse pe Eragon. Din toate felu- 
rile de-a muri imaginabile, să fie mâncat de viu de un către Ra’zac era, 
de departe, cel mai cumplit. Smuci de lanţ cu şi mai multă hotărâre, 
muşcându-şi căluşul ca să suporte suferinţa din braţe. Durerea ce urmă 
îi făcu vederea să tremure. 

Lângă el, Arya se zvârcolea şi se răsucea şi ea, zbătându-se amândoi 
în tăcere ca să se elibereze. 

ŞI „cioc-cioc-cioc“-ul în coaja de ou neagră-albăstruie continuă. 

„Nu are nici un rost“, îşi dădu seama Eragon. Lanţul nu va ceda. Ime- 
diat ce acceptă acest fapt, deveni clar că îi va fi imposibil să evite să fie 
rănit mult mai rău decât era deja. Singura întrebare era dacă rănile îi vor 
fi provocate sau vor fi alegerea lui. „Trebuie să o salvez pe Arya.“ 

Studie legăturile de fier din jurul încheieturilor sale. „Dacă mi-aş pu- 
tea rupe degetele mari, mi-aş putea elibera mâinile. Atunci măcar pot 

lupta. Poate că aş putea pune mâna pe o bucată din coaja Ra'zac-ului şi 
aş folosi-o ca pe un cuţit.“ Cu ceva tăios la îndemână, putea să îşi elibe- 
reze şi picioarele, deşi gândul era atât de înfricoşător, încât refuză să-l ia 
deocamdată în calcul. „Tot ce va trebui să fac este să mă târăsc în afara 
cercului de pietre.“ Atunci ar putea folos: magia şi ar putea opri durerea 
şi sângerarea. Ce intenţiona să facă urma să îi ia doar câteva minute, dar 
ştia că vor fi cele mai lungi minute din viaţa lui. 

Inspiră adânc, pregătindu-se. „Mai întâi mâna stângă“. 

Înainte de a începe, Arya ţipă. 

Eragon se răsuci către ea şi scoase o exclamaţie mută când văzu de- 
getele mutilate ale mâinii ei drepte. Pielea îi era împinsă către unghii, ca 
o mănuşă, şi prin muşchiul sângeriu se vedea albul osului. Pentru un mo- 
ment, Arya se lăsă să atârne, părând că şi-a pierdut cunoştinţa; apoi îşi re- 
veni şi trase încă o dată de braţ. Eragon ţipă odată cu ea, în timp ce mâna 
ei alunecă din cătuşa metalică, ce smulse pielea şi carnea. Braţul Aryei 
căzu într-o parte, ascunzându-i vederii mâna, deşi el putea vedea sân- 
gele stropind podeaua de la picioarele ei. 

Lacrimile îi încețoşară ochii şi el îi strigă numele în căluş, însă ea nu 
părea să-l audă. 

În timp ce Arya îşi aduna puterile ca să repete procedeul, uşa din 
dreapta altarului se deschise şi unul dintre novicii în sutană aurită se furişă 
în încăpere. La vederea acestuia, Arya ezită, deşi Eragon ştia că îşi va 
trage şi cealaltă mână afară din cătuşă, la cel mai mic semn de primejdie. 

Tânărul se uită chiorâş la Arya, apoi îşi croi precaut drum către centrul 
discului cu diagramă, aruncând priviri temătoare către oul ce se legăna îna- 
inte şi înapoi. Tânărul era subţirel, cu ochi mari şi trăsături delicate; lui 
Eragon îi era clar că fusese ales în acea funcţie datorită înfățişării sale. 

— Pst, şopti tânărul. Am adus astea. Scoase din faldurile sutanei o pilă, 
o daltă şi un ciocan de lemn. Dacă dau o mână de ajutor, va trebui să mă 
luaţi cu voi. Nu mai suport să stau aici. Urăsc locul ăsta. Este oribil! Pro- 
mite-mi că mă luaţi cu voi! 

Nici nu terminase de vorbit, că Eragon dădu din cap, încuviinţând. 
Însă când tânărul porni către el, Eragon mormăi şi arătă cu capul în direc- 
ţia Aryei. Novicelui îi trebuiră câteva secunde ca să înţeleagă. 

— Ah, da, murmură tânărul, şi se îndreptă în schimb spre Arya. Eragon 
scrâşni din dinţi, prin căluş, mânios pe încetineala tânărului. 

În scurt timp, hârşâitul aspru al pilei acoperi ciocănitul care se auzea 
din oul ce se clătina. 

Fragon urmărea concentrat, în timp ce aşa-zisul lor salvator tăia lan- 
tul, undeva, deasupra mâinii stângi a Aryei. „Ţine pila pe aceeaşi verigă, 
nerod ce eşti!“ Eragon turba. Novicele părea că nu mai folosise o pilă 
până acum, şi Eragon se îndoia că tânărul avea forţa sau rezistența nece- 
sară ca să taie până şi cea mai mică bucăţică de metal. 

În timp ce novicele lucra, Arya atârna fără vlagă, cu părul ei lung aco- 
perindu-i faţa. Tremura, la intervale regulate, şi sângele continua să curgă 
din mâna ei distrusă. 

Spre exasperarea lui Eragon, pila nu părea să lase vreun semn pe lanţ. 
Oricare ar fi fost vrăjile care protejau metalul, acestea erau prea puter- 
nice pentru ca un obiect atât de simplu precum o pilă să le învingă. 

Novicele pufăia, părând iritat de faptul că nu avansa. Se opri şi îşi 
şterse fruntea, apoi, încruntându-se, atacă din nou lanţul, agitând din coate, 
cu pieptul zvâcnindu-i şi cu mânecile sutanei fâlfâindu-i nebunește. 

„Nu îţi dai seama că nu are să meargă? gândi Eragon. Mai bine în- 
cearcă cu dalta pe cătuşele de la gleznele ei.“ 

Tânărul continuă ceea ce făcea. 

Un pocnet strident răsună în cameră, şi Eragon văzu o crăpătură sub- 
tire apărând în vârful oului întunecat, poros. Crăpătura se mări şi o reţea 
de fisuri fine se răspândiră din aceasta. 

Apoi cel de-al doilea ou începu să se clatine şi el, şi din interiorul aces- 
tuia se auzi un alt „cioc-cioc-cioc“, care se alătură celui: dintâi, formând 
un ritm înnebunitor. 

Novicele păli, apoi aruncă pila şi se îndepărtă de Arya, scuturând 
din cap: 

— Îmi pare rău... Îmi pare rău. Este prea târziu. Faţa i se încreţi şi la- 
crimi i se rostogoliră din ochi. Îmi pare rău. 

Panica lui Eragon se înteți când tânărul scoase un pumnal din sutană. 

— Nu mai pot face nimic altceva, spuse el, de parcă ar fi vorbit pen- 
tru sine. Nimic altceva... Îşi trase nasul şi se îndreptă către Eragon. Este 
mai bine aşa. 

În timp ce tânărul înainta către el, Eragon se smuci în lanţurile sale, 
încercând să îşi elibereze una dintre mâini. Însă cătuşele de fier erau prea 

strâmte, şi tot ce reuşi să facă fu să îşi zdrelească şi mai tare pielea de 
la încheieturi. 

— Îmi pare rău, şopti tânărul, oprindu-se în faţa lui Eragon, şi ridică 
pumnalul. 

„Nu!“ strigă Eragon în minte. 

O bucată de ametist scânteietor țâşni din tunelul prin care Eragon şi 
Arya fuseseră aduşi în cameră. Aceasta îl izbi pe novice în ceafă şi el căzu 
peste Eragon. Eragon tresări când simţi vârful jungherului alunecându-i 
de-a lungul coastelor. Apoi tânărul se prăbuşi pe podea şi rămase acolo, 
inconştient. 

Din adâncurile tunelului apăru şchiopătând o siluetă micuță. Eragon 
se holbă şi, pe măsură ce silueta ieşi în lumină, văzu că era nimeni altul 
decât Solembum. 

Un fior de uşurare îl străbătu pe Eragon. 

Pisica fermecată avea forma sa umană şi era dezbrăcată, cu excepţia 
unei zdrenţe prinse în jurul şoldurilor, care părea că fusese smulsă din hai- 
nele atacatorilor. Avea părul zbâriit şi un rânjet sălbatic îi schimonosea 
buzele. Câteva tăieturi îi acopereau braţele, urechea stângă atârna moale 
într-o parte a capului şi îi lipsea o fâşie din pielea acestuia. Ţinea în mână 
un cuţit mânjit de sânge. 

Şi, la câţiva paşi în spatele pisicii fermecate, venea vânzătoarea de ier- 
buri, Angela. 


Necredincioşi în libertate 


— Ce prost, declară Angela, repezindu-se către marginea discului cu 
diagrama de pe podea. Sângera din mai multe tăieturi şi zgârieturi şi hai- 
nele îi erau pătate cu şi mai mult sânge, care, bănuia Eragon, nu era al 
ei. Altfel, părea nevătămată. 

— Tot ce trebuia să facă era... asta! 

Şi, rotindu-şi sabia cu lamă transparentă pe deasupra capului, izbi cu 
mânerul acesteia unul dintre ametistele ce înconjurau discul. Cristalul se 
sfărâmă cu un pocnet straniu, asemănător celui al unui şoc de electrici- 
tate statică, şi lumina pe care o radia pâlpâi şi se stinse. Celelalte cristale 
continuară să strălucească. 

Fără să se oprească, Angela se duse la următoarea bucată de ametist 
şi o sfărâmă, apoi pe următoarea, şi tot aşa. 

Eragon nu fusese în viaţa sa atât de recunoscător să vadă pe cineva. 

Îşi plimba privirea de la vânzătoarea de ierburi la crăpăturile ce se lăr- 
geau în vârful primului ou. Ra'zac-ul aproape îşi terminase de scobit ie- 
şirea, lucru de care părea să îşi dea seama, deoarece cârâia şi ciocănea 
cu şi mai multă putere. Printre bucăţile de coajă, Eragon zări o mem- 
brană albă, groasă, şi capul cu cioc al Ra'zac-ului împingând orbeşte 
prin aceasta, oribil şi monstruos. 

„Grăbeşte-te, grăbeşte-te“, gândi Eragon, în timp ce un fragment 
mare cât mâna sa căzu din ou şi păcăni pe podea, asemenea unei farfurii 
de lut ars. 

Membrana se rupse şi micul Ra'zac îşi scoase capul din ou, arătându-şi 
limba ghimpată, purpurie, în vreme ce scoase un cârâit triumfător. O mâzgă 
picura din carapace şi o duhoare ca de ciuperci invadă încăperea. 

Eragon se smuci din nou în cătuşele sale, chiar dacă era zadarnic. 

Ra'zac-ul cârâi din nou, apoi se zbătu să iasă din restul de ou. Reușşi 
să-şi elibereze un braţ ce se termina cu o gheară, dar, făcând asta, dezechi- 
libră oul, care se înclină pe-o parte, împrăştiind pe discul decorat un li- 
chid gros, gălbui. Preţ de-o clipă, grotescul pui rămase căzut pe-o parte, 
surprins. Apoi se urni şi se ridică în picioare, rămânând aşa, clătinându-se 
nesigur, clămpănind pentru sine, ca o insectă agitată. 

Eragon se holba, consternat şi îngrozit, dar şi fascinat. 

Ra'zac-ul avea un piept scobit, cu şira spinării proeminentă; coastele 
păreau că îi sunt în afara corpului, şi nu înăuntrul acestuia. Picioarele cre- 
aturii erau subțiri şi noduroase, ca nişte bețe, iar mijlocul îi era mult mai 
îngust decât cel al unui om. Fiecare picior avea în plus o articulaţie ce se 
îndoia spre spate, ceva ce Eragon nu mai văzuse până atunci, dar care ex- 
plica mersul tulburător al Ra'zac-ului. Carapacea părea moale şi flexibilă, 
spre deosebire de cea a Ra'zac-ilor maturi pe care Eragon îi întâlnise. 
Fără îndoială, avea să se întărească odată cu trecerea timpului. 

Ra'zac-ul îşi înclină capul într-o parte — ochii săi imenşi, proemi- 
nenți, fără pleoape, dăduseră de lumină — şi ciripi, de parcă tocmai desco- 
perise ceva foarte interesant. Apoi făcu un pas de încercare spre Arya... 
şi încă unul... şi apoi încă unul, cu ciocul clămpănindu-i în timp ce se 
opintea către balta de sânge de la picioarele ei. 

Eragon ţipă în căluşul său, sperând să-i distragă atenţia creaturii, însă, 
cu excepţia unei scurte priviri, aceasta îl ignoră. 

— Acum! strigă Angela, şi sparse ultimul cristal. 

Exact în clipa în care cioburile de ametist se împrăştiau pe podea, 
Solembum sări la Ra'zac. Silueta pisicii fermecate vâjâi prin aer — capul 
1 se micşoră, picioarele i se scurtară, blana apăru peste tot — şi aceasta 
ateriză pe toate cele patru picioare, având din nou corpul unui animal. 

Ra'zac-ul şuieră şi dădu cu gheara către Solembum, dar pisica ferme- 
cată evită lovitura şi, mai iute ca gândul, plesni capul Ra'zac-ului cu una 
dintre labele sale mari, grele. 

Gâtul Ra'zac-ului se frânse cu un pocnet şi creatura zbură prin încă- 
pere şi ateriză într-un morman contorsionat, ce zvâcni preț de câteva 
secunde. 

Solembum sâsâi, cu singura sa ureche întreagă lipită de craniu; apoi 
se scutură de pânza ce-i rămăsese prinsă în jurul şoldurilor şi se duse să 
aştepte lângă celălalt ou. 

— Ce-aţi făcut cu voi? spuse Angela şi se grăbi către Arya. Arya îşi ri- 
dică obosită capul, dar nu făcu nici o încercare să răspundă. 

Cu trei lovituri iuți ale lamei ei incolore, vânzătoarea de ierburi spin- 
tecă ce mai rămăsese din cătuşele Aryei, de parcă metalul călit ar fi fost 
o bucată de brânză. 

Arya căzu în genunchi şi se încovoie, apăsându-şi mâna rănită pe 
burtă. Cu cealaltă mână îşi smulse căluşul. 

Fierbinţeala din umerii lui Eragon se calmă când Angela îl eliberă şi 
putu să-şi coboare în sfârşit braţele. Îşi scoase cârpa din gură şi, cu o 
voce răguşită, spuse: 

— Credeam că ai murit. 

— Vor trebui să se spetească mai tare de-atât dacă vor să mă omoare. 
Nişte cârpaci, cei mai mulţi dintre ei. 

Încă îndoită de mijloc, Arya începu să îngâne vrăji de bandajare şi vin- 
decare. Vorbea încet, încordat, dar nu ezită şi nu pronunţă nimic greşit. 

În timp ce ea era ocupată să-şi lecuiască mâna, Eragon îşi vindecă 
tăietura de pe coaste şi plăgile de la încheieturi. Apoi îi făcu semn lui 
Solembum şi spuse: 

— Pleacă de-acolo. 

Pisica fermecată plesni uşor din coadă, dar făcu ce-i ceruse Eragon. 

Ridicându-şi mâna dreaptă, Eragon spuse: 

— Brisingr! 

O coloană de flăcări albastre izbucni în jurul celui de-al doilea ou. 
Creatura dinăuntru ţipă: un sunet înfiorător, nepământean, asemănător 
mai degrabă cu un metal ce se rupe decât cu ţipătul unei persoane sau 
al unei fiare. 

Mijindu-şi ochii din cauza fierbinţelii, Eragon privi cu satisfacţie cum 
ardea oul. „Fie ca acesta să fie ultimul dintre ei.“ Când ţipătul încetă, el 
stinse flacăra şi aceasta se topi în aer, de jos în sus. Liniştea care urmă fu 
neaşteptat de adâncă, întrucât Arya îşi terminase incantaţiile şi în jur to- 
tul era nemişcat. 

Angela fu prima care se clinti. Se duse la Solembum şi se aplecă asu- 
pra lui, murmurând în limba străveche, în timp ce îi vindeca urechea şi 
celelalte răni. 

Eragon îngenunche lângă Arya şi îşi puse o mână pe umărul ei. Ea 
îl privi, apoi îşi îndreptă puţin corpul, cât să îi arate mâna. Pielea de 

la baza degetului mare, de pe marginea exterioară a palmei şi de pe 
dosul mâinii era lucioasă, de un roşu aprins. Însă muşchii de dedesubt 
păreau nevătămați. 

— De ce nu ai vindecat-o de tot? întrebă el. Dacă eşti prea obosită, 
pot să... 

Ea clătină din cap. 

— Am câţiva nervi atinşi... şi se pare că eu nu îi pot reface. Am ne- 
voie de ajutorul lui Bl&dhgarm; e mult mai priceput să transforme car- 
nea decât mine. 

— Poți lupta. 

— Dacă sunt atentă. 

Pentru o clipă, el îşi intensifică strânsoarea pe umărul ei. 

— Ce ai făcut... 

— Am făcut doar ce era raţional. 

— Cei mai mulți nu ar fi avut puterea... Am încercat, dar mâna mea 
era prea mare. Vezi? Şi îşi lipi mâna de a ei. 

Ea dădu din cap, apoi îl apucă de braţ şi se ridică încet în picioare. 
Eragon se ridică odată cu ea, oferindu-i sprijin. 

— Trebuie să ne găsim armele, spuse el, şi inelul meu, cingătoarea mea 
şi colanul pe care mi l-au dat piticii. 

Angela se încruntă. 

— Cingătoarea? De ce? Este fermecată? 

Cum Eragon ezita, nesigur dacă să-i spună sau nu adevărul, Arya zise: 

— Poate că nu cunoşti numele creatorului ei, înţeleapto, dar prin călă- 
toriile tale sigur ai auzit vorbindu-se de cingătoarea celor douăspre- 
zece stele. 

Vânzătoarea de ierburi făcu ochii mari. 

— Acea cingătoare?! Dar credeam că s-a pierdut, cu peste patru se- 
cole în urmă, că a fost distrusă în timpul... 

— Am refăcut-o, zise scurt Arya. 

Lui Eragon îi era clar că vânzătoarea de ierburi ar fi vrut să mai pună 
şi alte întrebări, însă aceasta spuse doar: 

— Înţeleg... Însă nu putem pierde vremea căutând în fiecare încăpere 
din labirintul ăsta. Când preoţii îşi vor da seama că aţi scăpat, o să-i avem 
pe toţi grămadă pe urmele noastre. 

Eragon arătă către novicele întins pe podea şi zise: 

— Poate că ştie el unde ne-au dus lucrurile. 

Aşezându-se pe vine, vânzătoarea de ierburi îşi puse două degete pe 
vena jugulară a tânărului, simţindu-i pulsul. Apoi îl pălmui peste obraji 
şi îi ridică pleoapele. 

Novicele rămase moale, nemişcat. 

Lipsa lui de reacţie păru să o irite pe vânzătoarea de ierburi. 

— O clipă, spuse ea, închizând ochii. O uşoară încruntare îi străbătu 
fruntea. Pentru un timp, ea rămase nemişcată;, apoi sări în sus, cu neaş- 
teptată rapiditate. Ce mic egoist ticălos! Nu-i de mirare că părinţii l-au 
trimis să se facă preot. Sunt uimită că l-au suportat atâta vreme. 

— Ştie ceva ce ne-ar fi de folos? întrebă Eragon. 

— Doar calea către ieşirea la suprafaţă. Arătă către uşa din stânga alta- 
rului, aceeaşi prin care preoţii intraseră şi ieşiseră. Este extraordinar fap- 
tul că a încercat să te elibereze; cred că e prima dată în viaţa lui când a 
făcut ceva de bunăvoie. 

— Trebuie să îl luăm cu noi. Lui Eragon nu-i plăcea să spună asta, 
dar datoria îl silea. Am promis că vom face asta, dacă ne ajută. 

— A încercat să te omoare! 

— Mi-am dat cuvântul. 

Angela oftă şi îşi dădu ochii peste cap. Se întoarse către Arya: 

— Bănuiesc că nu-l poţi convinge să renunţe? 

Arya scutură din cap, apoi, aparent fără nici un efort, îl săltă pe tâ- 
năr pe umărul său. 

— ÎI duc eu, zise ea. 

— În cazul ăsta, îi spuse vânzătoarea de ierburi lui Eragon, ar fi mai 
bine să iei asta, de vreme ce se pare că tu şi cu mine vom fi cei care vor 
lupta. Îi întinse sabia ei scurtă, apoi scoase dintre faldurile rochiei ei un 
jungher cu mâner ornat cu pietre preţioase. 

— Din ce e făcută? întrebă Eragon şi privi prin lama transparentă a sa- 
biei, observând felul în care aceasta capta şi reflecta lumina. Substanţa îl 
ducea cu gândul la diamant, dar nu îşi putea imagina că oarecine ar face 
o armă dintr-o piatră prețioasă; cantitatea de energie necesară ca să îm- 
piedice piatra să se spargă din cauza loviturilor ar fi istovit în scurt timp 
orice magician obişnuit. 

— Nu din piatră sau metal, spuse vânzătoarea de ierburi. Un aver- 
tisment, totuşi. Mare grijă când o mânuieşti. Să nu-i atingi muchia sau 

să laşi orice lucru la care ţii să se apropie de ea, altfel o să regreţi. De 
asemenea, să nu sprijini niciodată sabia de ceva de care ai nevoie — picio- 
rul tău, de exemplu. 

Precaut, Eragon ţinu sabia mai departe de corp: 

— De ce? 

— Deoarece, zise vânzătoarea de ierburi cu o evidentă satisfacţie, 
aceasta este cea mai ascuţită lamă din câte există. Nici o altă sabie, cuţit 
sau secure nu are tăiş atât de ascuţit, nici măcar Brisingr. Este întruchipa- 
rea supremă a unui instrument de tăiat. Aceasta — făcu o pauză, pentru a 
sublinia ideea — este arhetipul unui plan înclinat... Nu vei găsi nicăieri 
ceva pe măsură. Poate trece prin orice nu este protejat prin magie, şi asta 
înseamnă multe lucruri. Încearc-o dacă nu mă crezi. 

Eragon se uită în jur după ceva pe care să încerce sabia. În cele din 
urmă, păşi către altar şi izbi cu sabia într-un colţ al lespezii de piatră. 

— Nu aşa repede! ţipă Angela. 

Lama transparentă trecu prin cei zece centimetri de piatră ca prin 
brânză, apoi îşi continuă traiectoria în jos, către picioarele sale. Eragon ţipă 
ŞI sări înapoi, abia reuşind să-şi oprească braţul înainte de a se tăia singur. 

Colţul altarului ricoşă în treapta de dedesubt, apoi se rostogoli huru- 
ind către centrul încăperii. 

Eragon îşi dădu seama că lama sabiei putea fi la fel de bine din dia- 
mant, la urma urmei. Nu avea nevoie de atâta protecţie cum crezuse el, 
de vreme ce rareori ar fi întâmpinat vreo rezistență serioasă. 

— Uite, spuse Angela. Ar fi mai bine să ai şi asta. Desfăcu teaca sa- 
biei şi i-o dădu. Este unul dintre puţinele lucruri pe care nu-l poţi tăia cu 
lama aia. 

Lui Eragon îi trebui un timp ca să-şi recapete glasul, după ce aproape 
îşi tăiase degetele de la picioare. 

— Sabia are un nume? 

Angela râse. 

— Bineînţeles. În limba străveche, numele ei este Albitr, care înseamnă 
exact ce crezi. Dar eu prefer să-i spun Moartea-cu-Clopoţei. 

— Moartea-cu-Clopoţei! 

— Da. Din cauza sunetului pe care îl scoate lama când o loveşti. Le 
arătă, bătând cu vârful unghiei, şi zâmbi la auzul notei ascuţite ce străbătu 
camera întunecată asemenea unei raze de soare. Şi acum, o ştergem? 

Eragon controlă să nu fi uitat ceva, apoi dădu din cap, se duse la uşa 
din stânga şi o deschise cât putu de discret. 

Prin cadrul uşii se vedea un coridor lung, larg, luminat de torţe. Şi, 
stând de pază în două şiruri drepte, de-o parte şi de alta a coridorului, se 
aflau douăzeci dintre războinicii înveşmântaţi în negru care îi captura- 
seră mai devreme. 

Priviră către Eragon şi duseră mâinile la arme. 

Lui Eragon îi trecu prin minte o înjurătură și sări în față, vrând să 
atace înainte ca războinicii să-şi poată trage săbiile şi să se organizeze 
într-un grup eficient. Însă abia făcuse câţiva paşi, când pâlpâirea unei 
mişcări apăru lângă fiecare dintre bărbați: un tremur uşor, o pată vagă, 
precum fâlfâitul unei flamuri suflate de vânt, văzută cu coada ochiului. 

Fără să scoată nici măcar un strigăt, cei douăzeci de oameni se cris- 
pară şi căzură pe podea, morţi până la ultimul. 

Speriat, Eragon îşi încetini goana, oprindu-se înainte să dea peste cada- 
vre. Fiecare om fusese înjunghiat într-unul din ochi, cu mare precizie. 

Se întoarse să le întrebe pe Arya şi Angela dacă ştiau ce se întâm- 
plase, dar cuvintele i se opriră în gât când o văzu pe vânzătoarea de ier- 
buri. Aceasta se ținea de un perete, aplecată peste genunchi și suflând greu. 
Pielea îi devenise de un alb cadaveric şi mâinile îi tremurau. Din junghe- 
rul ei picura sânge. 

Respectul şi teama îl năpădiră pe Eragon. Orice făcuse vânzătoarea 
de ierburi, era peste puterea sa de înţelegere. 

— Înţeleapto, zise Arya, părând şi ea nesigură, cum ai reușit să faci asta? 

Între două răsuflări, vânzătoarea de ierburi chicoti, apoi zise: 

— Am făcut o şmecherie... Am învăţat-o de la maestrul meu... Tenga... 
acum un car de ani. Fie ca o mie de păianjeni să-i pişte urechile şi părțile 
noduroase. 

— Da, dar cum ai făcut-o? insistă Eragon. „O scamatorie ca asta ar 
putea fi de folos în Uni 'baen.“ 

Vânzătoarea de ierburi chicoti din nou. 

— Ce e timpul, dacă nu mişcare? Şi ce este mişcarea, dacă nu căl- 
dură? Şi oare nu sunt căldura şi energia doar nume diferite pentru ace- 
laşi lucru? Se desprinse de zid, păşi către Eragon şi îl bătu uşor pe obraz. 
Când vei înţelege semnificaţia acestui lucru, vei înţelege ce şi cum am 
făcut... Astăzi nu voi mai putea folosi vraja încă o dată, nu fără să-mi fac 

rău, aşa că nu vă aşteptaţi să omor pe toată lumea următoarea dată când 
mai dăm peste o gaşcă. 

Cu oarecare greutate, Eragon îşi înghiţi curiozitatea şi dădu din cap. 

Scoase de pe unul dintre oamenii căzuţi o tunică şi o vestă căptuşită 
Şi, după ce îşi puse hainele, o luă înainte, prin coridor şi prin arcada din 
capătul celălalt. 

Prin complexul de încăperi şi coridoare ce urmă, nu mai întâlniră pe ni- 
meni şi nu găsiră nici o urmă a lucrurilor furate. Deşi Eragon era bucuros 
să evite să fie văzuţi, absenţa până şi a servitorilor îl îngrijora. Spera că 
el şi însoțitorii săi nu declanşaseră alarme ce îi preveniseră pe preoți cu 
privire la evadarea lor. 

Spre deosebire de încăperile părăsite pe care le văzuseră înaintea am- 
buscadei, cele prin care treceau acum erau pline de tapiserii, mobilă şi 
mecanisme bizare, făcute din bronz şi cristal, al căror scop Eragon nu îl 
putea înţelege. De mai multe ori, vederea unui pupitru sau a unui dulap 
cu cărţi îl tentă să se oprească şi să îi cerceteze conținutul, însă de fie- 
care dată rezistă impulsului. Nu aveau timp să citească vechi hârtii prăfu- 
ite, oricât de interesante ar fi părut. 

Angela alegea calea pe care o urmau, ori de câte ori era de ales, însă 
Eragon rămase în fruntea lor, strângând atât de tare mânerul înfăşurat în 
fir metalic al Morţii-cu-Clopoţei încât mâna i se crispă. 

Destul de repede, ajunseră la un culoar terminat cu o scară de piatră, 
ce se îngusta pe măsură ce urca. Doi novici stăteau lângă trepte, de o parte 
şi de alta a acestora, fiecare ţinând câte un suport cu clopoței, asemenea 
celor pe care Eragon le văzuse mai devreme. 

Alergă către cei doi tineri şi reuşi să înjunghie în gât un novice îna- 
inte ca acesta să poată striga sau să poată scutura clopoţeii. Însă celălalt 
avu timp să le facă pe amândouă, înainte ca Solembum să sară pe el şi 
să-l doboare la pământ, sfâşiindu-i faţa, şi ca întreg culoarul să răsune 
de țipete. 

— Repede! strigă Eragon, urcând scările în salturi. 

În vârful scărilor se afla un zid de sine stătător, lat de vreo zece 
picioare, acoperit cu ornamente sculptate şi gravuri ce-i păreau vag fa- 
miliare lui Eragon. El ocoli zidul şi se trezi scăldat într-un fascicul de 
lumină rozalie atât de puternică încât se clătină, zăpăcit. Ridică teaca 
Morţii-cu-Clopoţei, pentru a-şi feri ochii. 

La nici măcar cinci picioare în fața lui, Marele Preot şedea pe catafal- 
cul său, cu sângele picurându-i dintr-o tăietură din umăr. Un alt preot — 
o femeie căreia îi lipseau ambele mâini — stătea în genunchi într-o parte 
a catafalcului, prinzând cascada de sânge într-un potir de aur pe care îl ți- 
nea strâns între antebraţele sale. Şi ea, şi Marele Preot se holbară sur- 
prinşi la Eragon. 

Apoi Eragon privi dincolo de ei şi văzu, ca într-o serie de imagini-ful- 
ger, coloane masive, canelate, urcând către un tavan boltit ce dispărea în 
umbră. Ferestre cu vitralii făcute în zidurile înalte — ferestrele din stânga, 
învăpăiate de lumina soarelui ce răsărea; cele din dreapta, mohorâte şi 
fără viaţă. Statui palide înălțate între ferestre. Şiruri de strane din granit, 
împestrițate cu diferite culori, întinzându-se până la îndepărtata intrare 
în naos. Şi, umplând primele patru şiruri, un grup de preoţi înveşmântaţi în 
piele, cu feţele îndreptate în sus, cântând, cu gurile deschise ca nişte pui 
cerând de mâncare. 

Cu oarecare întârziere, Eragon îşi dădu seama că se afla în marea ca- 
tedrală din Dras-Leona, de cealaltă parte a altarului în faţa căruia înge- 
nunchease cândva, în semn de respect, cu mult timp în urmă. 

Femeia fără mâini scăpă potirul şi se ridică în picioare, desfăcându-şi 
larg braţele, protejându-l cu trupul său pe Marele Preot. În spatele ei, 
Eragon văzu teaca albastră a lui Brisingr, aşezată lângă marginea cata- 
falcului, iar alături i se păru că zăreşte inelul Aren. 

Înainte de a putea duce mâna la sabie, două străji alergară către el 
dintr-o parte şi din alta a altarului, repezind către el sulițe gravate, cu ciucuri 
roşii. Se feri de primul străjer şi îi despică în două coada suliţei, zburându-i 
vârful prin aer. Apoi Eragon despică şi omul în două; Moartea-cu-Clopoţei 
trecu prin carnea şi oasele acestuia cu o uşurinţă terifiantă. 

Eragon ucise la fel de repede al doilea străjer şi se întoarse să înfrunte 
alți doi, care se apropiau din spate. Vânzătoarea de ierburi i se alătură, în- 
vârtindu-şi jungherul, şi, undeva în stânga sa, Solembum mârâi. Arya se 
ținea departe de luptă, încă purtându-l pe tânăr. 

Sângele scurs din potir mânjise podeaua din jurul altarului. Străjile 
alunecară în băltoacă şi omul aflat mai în spate căzu, dărâmându-l şi pe to- 
varăşul său. Eragon alergă către ei — fără să-şi ridice tălpile de pe podea, 
pentru a nu-şi pierde echilibrul — şi, înainte ca străjile să poată reacționa, 

le omorî pe amândouă, având grijă să controleze lama fermecată a vânză- 
toarei de ierburi, care trecu fără nici o greutate prin cei doi oameni. 

În timp ce făcea asta, Eragon îl auzi pe Marele Preot țipând, ca de la 
o mare distanţă: 

— Omorâţi-i pe necredincioşi! Omorâţi-i! Nu-i lăsaţi pe blasfematori 
să scape! Trebuie pedepsiţi pentru nelegiuirile ce le-au înfăptuit împo- 
triva Celor Străvechi! 

Adunarea de preoţi începu să urle şi să bată din picioare şi Eragon le 
simţi minţile înfigându-se în a sa, asemeni unei haite de lupi ce sfâşie o 
căprioară istovită. Se retrase adânc în sine, respingând atacurile cu teh- 
nici pe care le exersase sub îndrumarea lui Glaedr. Însă era dificil să se 
apere de atâţia duşmani şi se temea că nu îşi va putea menţine barierele 
mult timp. Singurul său avantaj era că preoţii panicați, dezorganizaţi, îl 
atacau singuri, nu în grup; forţa lor reunită l-ar fi copleşit. 

Apoi simţi conştiinţa Aryei străbătând-o pe a sa — o prezență famili- 
ară, mângâietoare, în mijlocul strânsorii duşmanilor ce bâjbâiau după 
sinele său interior. Uşurat, se deschise către ea şi îşi uniră minţile, aşa 
cum ar fi făcut cu Saphira, şi pentru un timp identitățile lor se contopiră, 
iar el îşi pierdu puterea de a determina de unde veneau multe din gându- 
rile şi senzațiile lor comune. 

Împreună, străpunseră cu minţile lor mintea unuia dintre preoţi. Omul 
se zbătu să scape din strânsoarea lor, ca un peşte zvârcolindu-se printre 
degete, însă ei îşi intensificară strânsoarea şi nu-l lăsară să scape. Bărba- 
tul recita o frază bombastică, formulată ciudat, în încercarea de a-i ține 
în afara conştiinţei sale; Eragon bănuia că era un fragment de scriptură 
din Cartea lui Tosk. 

Însă preotului îi lipsea disciplina şi, în scurt timp, concentrarea sa şo- 
văi, când acesta gândi: „„Necredincioşii sunt prea aproape de Stăpân. Tre- 
buie să-i omorâm înainte... Aşteaptă! Nu! Nu...!“ 

Eragon şi Arya profitară de slăbiciunea preotului şi supuseră rapid 
gândurile bărbatului voinţei lor. Când fură siguri că acesta nu se mai 
poate întoarce împotriva lor, cu mintea sau cu trupul, Arya aruncă o vrajă 
care, din câte cercetase amintirile preotului, ştia că s-ar putea strecura 
printre vrăjile de protecţie ale acestuia. 

În al treilea rând de strane, un om ţipă şi izbucni în flăcări, cu un foc 
verde revărsându-i-se prin urechi, gură şi ochi. Flăcările aprinseră hainele 

câtorva preoți din apropierea lui şi aceştia, bărbați şi femei arzând, înce- 
pură să afurisească şi să fugă înnebuniți de colo-colo, întrerupând atacu- 
rile împotriva lui Eragon. Flăcările unduitoare trosneau ca nişte crengi 
frânte de furtună. 

Vânzătoarea de ierburi cobori de pe altar şi se strecură printre preoți, 
înjunghiind ici şi colo. Solembum o urma îndeaproape, luându-le viaţa 
celor pe care îi dobora ea. 

După aceea, lui Eragon şi Aryei le-a fost uşor să invadeze şi să preia 
controlul asupra minţilor adversarilor lor. Continuând să acţioneze împre- 
ună, mai uciseră patru preoți, moment în care restul adunării se destrămă, 
împrăştiindu-se. Unii fugiră prin vestibulul care, îşi amintea Eragon, du- 
cea la mănăstirea de lângă catedrală, în timp ce alţii se ghemuiră în spa- 
tele stranelor, acoperindu-şi capul cu brațele. 

Şase preoţi însă nu fugiră şi nu se ascunseră, ci se aruncară asupra 
lui Eragon, fluturând cuțite încovoiate cu ceea ce le mai rămăsese din 
mâini. Eragon îl lovi pe primul preot înainte ca acesta să-l poată ataca. 
Spre necazul său, femeia era protejată de o vrajă ce opri Moartea-cu-Clo- 
poţei la câţiva centimetri de grumazul ei, făcând sabia să i se răsucească 
în mână în timp ce un şoc îi străbătea braţul. Cu mâna stângă, Eragon o 
izbi pe femeie. Din cine ştie ce motiv, vraja nu îi opri pumnul, şi el simţi 
cum oasele din pieptul femeii cedară când el o lovi, răsturnând-o peste oa- 
menii din spatele ei. 

Preoţii rămaşi se eliberară din grămadă şi îşi reluară atacul. Păşind îna- 
inte, Eragon pară o lovitură stângace a preotului care era în frunte; apoi — 
scoțând un „Ha!“ — îşi înfipse pumnul în pântecele omului şi îl zbură 
într-o strană, pe care preotul o izbi cu un trosnet urât. 

Eragon îl ucise pe următorul în acelaşi fel. O suliță verde cu galben 
se înfipse în gâtul preotului din dreapta sa şi Solembum, ca o umbră roşi- 
atică, sări pe deasupra lui şi atacă un altul din grup. 

Acum, în faţa sa mai rămăsese doar unul dintre adepţii lui Tosk. Cu 
mâna cea liberă, Arya o înşfăcă pe femeie de sutana de piele şi o aruncă, 
țipând, vreo zece metri peste strane. 

Patru novici săltaseră catafalcul Marelui Preot şi îl purtau, cu pas gră- 
bit, de-a lungul laturii de est a catedralei, îndreptându-se către intrarea 
principală a clădirii. 

Văzând că aceştia scapă, Eragon scoase un urlet şi sări pe altar, dărâ- 
mând pe jos o farfurie şi un potir. De acolo, sări peste cadavrele preoților 
căzuţi. Ateriză grațios în naos şi goni spre capătul catedralei, tăindu-le 
calea novicilor. 

Când văzură că Eragon ajunsese la uşi, cei patru tineri se opriră. 

— Întoarceţi-vă! ţipă Marele Preot. Întoarceţi-vă! 

Slujitorii săi se supuseră, însă dădură de Arya, care stătea în spatele 
lor, cu unul de-al lor atârnându-i pe umărul drept. 

Novicii ţipară şi o apucară pieziş, fugind printre două şiruri de strane. 
Nu se îndepărtaseră prea mult, că Solembum apăru de după capătul stra- 
nelor şi începu să păşească uşor către ei. Urechile pisicii fermecate erau 
lipite de ţeastă, iar sunetul grav, continuu al mârâitului său îi ridică părul 
pe ceafă lui Eragon. În spatele acestuia venea Angela, traversând cate- 
drala dinspre altar, ţinând într-o mână jungherul ei şi în cealaltă o săgeată 
verde cu galben. Eragon se întrebă câte arme avea asupra ei. 

Spre cinstea lor, novicii nu îşi pierdură curajul şi nu îşi abandonară 
stăpânul. În loc de asta, cei patru chirăiră şi alergară şi mai repede către 
Solembum, probabil pentru că pisica fermecată era cel mai mic şi cel mai 
apropiat dintre adversarii lor, şi pentru că se gândeau că va fi cel mai uşor 
de învins. 

Se înşelau. 

Cu o singură mişcare mlădioasă, Solembum se ghemui şi sări de pe 
podea în vârful unei strane. Apoi, fără să se oprească, sări către unul din- 
tre novicii aflați în frunte. 

În timp ce pisica fermecată plutea prin aer, Marele Preot strigă ceva 
în limba străveche — Eragon nu recunoscu cuvântul, dar în mod clar era 
în limba maternă a elfilor. Oricare ar fi fost vraja, păru să nu aibă nici un 
efect asupra lui Solembum, deşi Eragon o văzu pe Angela poticnindu-se, 
de parcă ar fi fost lovită. 

Solembum se ciocni de novicele spre care se aruncase şi tânărul se 
rostogoli pe podea, țipând în timp ce Solembum îl sfârteca. Restul novici- 
lor se împiedicară de trupul tovarăşului lor şi căzură grămadă, scăpându-l 
pe Marele Preot de pe catafalcul lui într-una din strane, unde creatura ră- 
mase, zvârcolindu-se ca un vierme. 

O clipă mai târziu, Eragon îi ajunse şi, din trei lovituri iuți, îi ucise pe 
toţi novicii, cu excepția celui a cărui beregată Solembum o ţinea strâns 
între fălcile sale. 

Când Eragon fu sigur că oamenii erau morţi, se întoarse ca să îl do- 
boare, o dată pentru totdeauna, pe Marele Preot. În timp ce porni către 
făptura fără membre, o altă minte o invadă pe a sa, cercetându-i şi învă- 
luindu-i cele mai intime părţi ale sinelui său, căutând să-i controleze gân- 
durile. Perversul atac îl forță pe Eragon să se oprească şi să se concentreze 
pentru a se apăra de intrus. 

Cu coada ochiului, văzu că Arya şi Solembum păreau, de asemenea, 
imobilizaţi. Vânzătoarea de ierburi era singura excepţie. Se oprise o clipă, 
când începuse atacul, dar apoi continuase să meargă către Eragon cu paşi 
lenți, târşâiţi. 

Marele Preot se uita fix la Eragon cu ochii săi încercănați, adânciți 
în orbite, arzând de ură şi furie. Dacă acea creatură ar fi avut braţe şi pi- 
cioare, Eragon era convins că ea ar fi încercat să-i smulgă inima din piept 
cu mâinile goale. Chiar şi aşa, răutatea privirii lui era atât de intensă, încât 
Eragon aproape se aştepta ca preotul să se târâie din strană şi să înceapă 
să-l muşte de glezne. 

Atacul asupra minţii sale se intensifică, pe măsură ce Angela se apro- 
pia. Marele Preot — căci el trebuia să fi fost răspunzător de asta — era, de 
departe, mult mai iscusit decât oricare dintre supuşii săi. Ca să intri într-o 
bătălie mentală cu patru oameni diferiţi în acelaşi timp şi să prezinţi o ame- 
ninţare serioasă pentru fiecare din cei patru, era o performanţă remar- 
cabilă, cu atât mai mult cu cât adversarii erau un elf, un Cavaler al 
Dragonului, o vrăjitoare şi o pisică fermecată. Marele Preot avea una 
dintre cele mai formidabile minţi pe care Eragon le întâlnise vreodată; 
dacă nu ar fi avut sprijinul tovarăşilor săi, Eragon bănuia că ar fi cedat 
atacurilor violente ale creaturii. Preotul făcea lucruri cu care Eragon nu 
mai avusese de-a face până atunci, cum ar fi faptul că prinsese la un loc 
gândurile rătăcite ale lui Eragon cu cele ale Aryei şi ale lui Solembum, 
legându-le într-un asemenea nod de confuzie încât, pentru scurt timp, 
Eragon pierdu sensul propriei identități. 

În sfârşit, Angela intră în spaţiul dintre strane. Îşi croi drum pe lângă 
Solembum — care se ghemuise alături de novicele pe care îl omorâse, cu 

blana zbârlită — şi apoi păşi cu grijă peste cadavrele celor trei novici pe 
care îi ucisese Eragon. 

Când ea se apropie, Marele Preot începu să se zvârcolească precum 
un peşte în cârlig, în încercarea de a se împinge mai sus, pe şirul de bănci. 
În acelaşi timp, presiunea de pe mintea lui Eragon scăzu, deşi nu sufici- 
ent ca acesta să rişte a se mişca. 

Vânzătoarea de ierburi se opri când ajunse lângă Marele Preot şi 
acesta, spre surprinderea lui Eragon, încetă să se mai zbată şi rămase gâ- 
fâind pe bancă. Timp de un minut, creatura cu ochii adânciţi în orbite şi 
femeia micuță, cu înfăţişare neînduplecată, se priviră fix unul pe altul, 
între ei având loc o nevăzută luptă a voinţelor. 

Apoi Marele Preot clipi şi un zâmbet se ivi pe buzele Angelei. Aceasta 
îşi aruncă jungherul şi scoase dintre veşminte un hanger micuţ, cu lama 
de culoarea apusului roşiatic. Aplecându-se deasupra Marelui: Preot, ea 
şopti foarte încet: 

— Ar fi trebuit să-mi ştii numele, tu, cel fără limbă. Dacă l-ai fi ştiut, 
nu ai fi îndrăznit niciodată să ni te opui. Poftim, dă-mi voie să ţi-l spun... 

Apoi vocea ei scăzu şi mai mult, prea mult pentru ca Eragon să audă, 
însă în timp ce ea vorbea, Marele Preot păli şi gura sa încreţită se des- 
chise, formând un oval negru. Un urlet înspăimântător îi ieşi din gât şi în- 
treaga catedrală răsună de lătratul creaturii. 

— Oh, tacă-ţi gura! strigă vânzătoarea de ierburi şi îşi înfipse hange- 
rul de culoarea apusului în mijlocul pieptului Marelui Preot. 

Lama sclipi, incandescentă, şi dispăru cu un sunet de tunet îndepăr- 
tat. Zona din jurul rănii sclipea ca un lemn arzând; apoi pielea şi carnea 
începură să se dezintegreze într-o funingine fină, neagră, ce se scurse în 
pieptul Marelui Preot. Cu un gâlgâit strangulat, urletul creaturii încetă la 
fel de brusc precum începuse. 

Vraja devoră cu repeziciune ce rămăsese din Marele Preot, reducân- 
du-i trupul la o moviliţă de pudră neagră, a cărei formă păstrase conturul 
capului şi pieptului său. 

— Călătorie sprâncenată! spuse Angela, dând aprig din cap. 


Dangătul clopotului 


Eragon se scutură de parcă s-ar fi trezit dintr-un coşmar. 

Acum că nu mai trebuia să se lupte cu Marele Preot, îşi dădu în- 
cet-încet seama de bătaia clopotului abației — un sunet puternic şi insis- 
tent, amintindu-i de momentul în care cei doi Ra'zac îl alungaseră din 
catedrală la prima sa vizită în Dras-Leona, împreună cu Brom. 

„Murtagh şi Thorn o să ajungă aici în curând, se gândi el. Trebuie să 
plecăm până atunci.“ 

Băgă Moartea-cu-Clopoţei înapoi în teacă şi i-o dădu Angelei. 

— Poftim, zise el, cred că o să ai nevoie de ea. Apoi trase într-o parte 
leşurile novicilor până ce dădu de Brisingr. Când puse mâna pe mâner, 
simţi un val de uşurare scăldându-l. Deşi sabia vânzătoarei de ierburi 
era eficientă şi periculoasă, nu era arma lui. Fără Brisingr se simțea 
despuiat, vulnerabil — la fel cum se simţea ori de câte ori era departe 
de Saphira. 

Mai avu nevoie de câteva momente de căutări ca să-şi găsească ine- 
lul, rostogolit sub una dintre strane, şi colanul, agăţat de unul dintre mâne- 
rele catafalcului. În mormanul de leşuri găsi şi sabia Aryei, pe care ea se 
bucură să o recupereze. Însă cingătoarea sa, cingătoarea lui Beloth cel În- 
ţelept, nu era de găsit nicăieri. 

Eragon se uită pe sub toate stranele din apropiere, ba chiar alergă îna- 
poi la altar şi cercetă zona dimprejur. 

— Nu-i aici, rosti el în cele din urmă, deznădăjduit. Se întoarse către 
peretele ce ascundea intrarea în încăperile subterane. Probabil că au 

lăsat-o în tunele. Aruncă o privire în direcţia abației. Sau poate... Şovăi, 
neştiind ce să aleagă. 

Mormăind cuvintele în barbă, aruncă o vrajă ce ar fi trebuit să gă- 
sească cingătoarea şi să îl conducă la ea, dar singurul rezultat pe care îl 
obţinu fu imaginea unui pustiu neclar şi cenuşiu. Aşa cum se temuse, 
cingătoarea avea asupră-i vrăji de protecţie ce o ascundeau de observa- 
ţia sau intervenţia prin magie, întocmai cum vrăji asemănătoare o prote- 
jau pe Brisingr. 

Eragon se încruntă şi făcu un pas către zidul de sine stătător. 

Clopotul sună şi mai tare. 

— Eragon, îl strigă Arya din celălalt capăt al catedralei, trecându-l no- 
vicele leşinat de pe un umăr pe celălalt. Trebuie să plecăm. 

— Dar... 

— Oromis ar înţelege. Nu e vina ta. 

— Dar... 

— Las-o! Cingătoarea a mai fost pierdută şi în trecut. O s-o găsim din 
nou. Însă acum trebuie să fugim. Grăbeşte-te! 

Eragon blestemă, se răsuci şi li se alătură Aryei, Angelei şi lui 
Solembum în partea din faţă a catedralei. „Dintre toate lucrurile pe care 
le puteam pierde...“ I se părea un adevărat sacrilegiu să abandoneze cin- 
gătoarea când se gândea câte făpturi pieriseră ca să o umple cu energie. 
În plus, îl cuprinsese un sentiment cumplit că s-ar putea să aibă mare ne- 
voie de acea energie până la sfârşitul zilei. 

Chiar când el şi vânzătoarea de ierburi deschiseră uşile grele către 
curtea catedralei, Eragon îşi direcționă gândurile spre Saphira, ştiind că 
ea zbura pe deasupra oraşului, aşteptând ca el să o contacteze. Trecuse 
vremea discreţiei şi lui Eragon nu îi mai păsa dacă Murtagh sau vreun 
alt magician îi simțeau prezenţa. 

În curând, primi atingerea familiară a conştiinţei Saphirei. Când gân- 
durile li se împreunară din nou, Eragon avu senzaţia că scapă de o strân- 
gere de inimă. 

„Ce v-a luat atâta?“ izbucni Saphira. Aproape că îi putea simți îngri- 
jorarea pe limbă şi îşi dădu seama că ea mai avea puțin şi s-ar fi pogorât 
asupra Dras-Leonei, făcând oraşul bucățele în căutarea sa. 

El îşi revărsă amintirile în mintea ei, împărtăşindu-i tot ce i se întâm- 
plase de când se despărţiseră. Procesul dură câteva secunde, timp în care 

el, Arya, Angela şi pisica fermecată ieşiră din catedrală, coborând în fugă 
pe treptele de la intrare. 

Fără să se oprească pentru a-i da Saphirei prilejul de a pune în or- 
dine amintirile sale amestecate, Eragon spuse: „Avem nevoie de o diver- 
siune — acum!“ 

Fa îi arătă că a înţeles şi el o simți cum plonjează către sol. 

„Totodată, spune-i Nasuadei să pornească atacul. Vom ajunge la 
poarta de miazăzi în câteva minute. Dacă vardenii nu sunt acolo când o 
deschidem, nu ştiu cum vom mai putea scăpa.“ 


Peştera-sfrânciocului'-negru- horn 


Aerul-făcut-din-apă rece şi jilav al dimineţii şuieră pe lângă capul 
Saphirei pe când ea se năpustea înspre oraşul-cuib-de-şobolani pe ju- 
mătate luminat de soarele ce răsărea. Razele joase de lumină scoteau în 
evidenţă clădirile-alb-gălbui-din-lemn-rău-mirositor, în timp ce laturile 
dinspre apus ale acestora rămâneau în umbră. 

Elful-lup-cu-înfăţişarea-lui-Eragon de pe spatele ei îi strigă ceva, 
dar vântul flămând îi înghiţi vorbele şi ea nu îşi putu da seama ce îi spu- 
sese. El începu să îi pună întrebări cu mintea lui plină de cântec, însă ea 
nu îl lăsă să termine. Îi zise de cele petrecute cu Eragon şi îi ceru să o 
anunţe pe Nasuada că venise momentul să treacă la atac. 

Cum putea oare umbra-lui-Eragon pe care o purta Blsdhgarm să păcă- 
lească pe cineva, Saphira nu pricepea. El nu mirosea ca partenerul-de-su- 
flet-şi-de-cuget, iar gândurile sale nu semănau cu cele ale lui Eragon. 
Totuşi, cei-cu-două-picioare păreau impresionați de nălucă, şi ei erau 
cei pe care încercau să îi păcălească. 

În partea stângă a oraşului-cuib-de-şobolani, pe meterezele de deasu- 
pra porţii sudice, se afla întinsă silueta sclipitoare a lui Thorn. Acesta își 
săltă capul stacojiu, iar ea îşi dădu seama că o observase prăvălindu-se 
către pământul-frânge-oase, după cum se şi aştepta. Sentimentele ei faţă 
de Thorn erau prea complicate ca să fie rezumate în câteva impresii 
scurte. De fiecare dată când se gândea la el, era copleşită de nesiguranță 
şi confuzie, ceva neobişnuit pentru ea. 


! Pasăre carnivoră care se hrăneşte cu insecte, şopârle, șoareci şi păsări mici, pe care le înfige 
uneori în ghimpii unor tufe. (n. tr.) 

Cu toate acestea, nu avea de gând să îl lase pe plodul obraznic să o 
învingă în luptă. 

Pe măsură ce hornurile întunecate şi acoperişurile ascuţite deveneau 
tot mai mari, îşi întinse aripile puţin mai mult, simțind încordarea spo- 
rită din piept, umeri şi muşchii aripilor când începu să încetinească. Când 
ajunse la numai câteva sute de picioare deasupra aglomerării de clădiri, 
o luă brusc în sus, lăsându-şi aripile să se întindă la maximum. Efortul 
necesar ca să se oprească din cădere era imens; o clipă, se simţi de parcă 
vântul urma să-i smulgă aripile din umeri. 

Îşi învârti coada ca să-şi menţină echilibrul, apoi dădu rotocoale pe 
deasupra oraşului până găsi peştera-sfrânciocului-negru-Thorn, în care 
preoţii-nebuni-după-sânge îşi ţineau slujbele. Smucindu-şi iarăşi aripile, 
cobori ultima porţiune rămasă şi, cu o bufnitură răsunătoare, ateriză pe aco- 
perişul catedralei. 

Îşi înfipse ghearele în ţiglele de pe acoperiş, pentru a nu aluneca pe 
strada de dedesubt. Apoi îşi dădu capul pe spate şi urlă cât putu de tare, 
într-o provocare adresată întregii lumi. 

În turnul clădirii de lângă peştera-sfrânciocului-negru-Thorn se auzea 
dangătul unui clopot. Zgomotul o deranja, aşa că îşi întoarse capul şi 
scăldă clopotniţa într-un val de flăcări albastre şi galbene. Turnul nu luă 
foc, căci era de piatră, dar funia şi bârnele ce susțineau clopotul se aprin- 
seră şi, câteva secunde mai târziu, acesta se prăbuşi în interiorul turnului. 

Asta o mulţumi, ca şi mulţimea celor-cu-două-picioare-şi-urechi-boante 
ce se împrăştie din zonă, ţipând. La urma urmei, era un dragon. Era şi nor- 
mal să se teamă de ea. 

Unul dintre cei-cu-două-picioare-şi-urechi-boante se opri la marginea 
pieţei din faţa peşterii-sfrânciocului-negru-Thorn şi ea îl auzi cum pro- 
nunță o incantaţie către ea, cu un glas chițăit ca de şoarece speriat. Indife- 
rent de ce incantaţie fusese, vrăjile de apărare puse de Eragon asupra ei o 
protejară — cel puţin aşa presupuse —, deoarece nu observă nici o diferență 
în felul în care se simţea sau în felul în care arăta lumea din jurul ei. 

Elful-lup-cu-înfăţişarea-lui-Eragon îl ucise pe magician în locul ei. 
Ea simţi cum Blodhgarm pune stăpânire asupra minții vrăjitorului şi 
supune gândurile celui-cu-două-picioare-şi-urechi-boante, după care 
Bl&dhgarm rosti un singur cuvânt în limba-străveche-a-magiei-elfilor şi 

cel-cu-două-picioare-şi-urechi-boante se prăbuşi la pământ, cu sângele țâş- 
nindu-i din gura căscată. 

Apoi elful-lup o bătu pe umăr şi îi spuse: 

— Pregăteşte-te, Solzi-Schpitori. lată-i că vin. 

Îl văzu pe Thorn înălțându-se peste marginea acoperişurilor, cu 
Murtagh-fratele-vitreg-al-lui-Eragon pe spate, o siluetă micuță şi întune- 
cată. În lumina soarelui de dimineaţă, Thorn strălucea şi scânteia aproape 
la fel de tare ca ea. Solzii ei erau însă mai curaţi decât ai lui, căci se îngri- 
jise de asta în mod special mai devreme. Nu îşi putea imagina cum ar fi 
putut pleca la luptă fără să arate cât se poate de bine. Duşmanii ei nu tre- 
buiau doar să se teamă de ea, ci şi să o admire. 

Ştia că era o vanitate din partea ei, dar nu îi păsa. Nici o altă rasă nu 
se putea compara cu măreţia dragonilor. În plus, ea era ultima femelă 
din specia ei şi voia ca toţi cei care o vedeau să se minuneze la apariția 
ei şi să o ţină minte bine, astfel încât, dacă dragonii aveau să dispară o 
dată pentru totdeauna, cei-cu-două-picioare să vorbească în continuare 
despre ei cu respectul, smerenia şi uimirea de cuviinţă. 

Când Thorn se înălță la mai bine de o mie de picioare deasupra ora- 
şului-cuib-de-şobolani, Saphira aruncă o privire iute împrejur ca să se 
asigure că Eragon-partenerul-sufletului-şi-al-cugetului-său nu era prin 
apropierea peşterii-sfrânciocului-negru- Thorn. Nu voia să îl rănească din 
greşeală în lupta ce urma să aibă loc. El era un vânător pe cinste, însă era 
micut şi uşor de strivit. 

Încă se mai chinuia să desluşească amintirile-dureroase-răsunând-în- 
tunecat pe care Eragon i le împărtăşise, însă pricepuse îndeajuns ca să 
ştie că lucrurile se petrecuseră cum crezuse ea dintotdeauna: când ea şi 
partenerul-sufletului-şi-al-cugetului-său erau despărțiți, el dădea de bu- 
cluc într-un fel sau altul. Ştia că Eragon nu ar fi fost de acord cu asta, dar 
ultima sa păţanie nu o convinsese deloc de contrariu şi ea simţea o satis- 
facție perversă ştiind că avusese dreptate. 

Odată ce Thorn ajunse la înălțimea potrivită, se răsuci şi se repezi asu- 
pra ei, scoțând flăcări printre fălcile deschise. 

Ea nu se temea de foc — vrăjile de protecţie puse de Eragon urmau să 
o ocrotească de el —, însă greutatea şi forța lui Thorn aveau să îi epuizeze 
cu repeziciune vrăjile menite să o ocrotească de primejdia fizică. Pentru 


302 CHRISTOPHER PAOLINI 


a se proteja, ea se feri şi se lipi cu burta de catedrală, întorcându-şi capul 
şi clănțănind spre pântecele palid al lui Thorn. 

Un zid de limbi de foc învârtejite o cuprinse din toate părţile, mu- 
gind şi huruind ca o cascadă uriaşă. Flăcările erau atât de strălucitoare în- 
cât, din reflex, ea îşi închise pleoapele interioare, întocmai cum făcea 
când se scufunda în apă, şi apoi lumina nu o mai orbi. 

Flăcările dispărură repede şi, când Thorn trecu pe deasupra ei, vârful 
cozii sale groase, învineţeşte-coaste, lăsă o brazdă pe membrana aripii ei 
drepte. Zgârietura sângera, dar nu foarte tare, şi ea îşi dădu seama că, deşi 
aceasta era dureroasă, nu avea să o incomodeze în zbor. 

Thorn se năpusti din nou asupra ei, încercând să o ademenească în 
văzduh. Însă ea refuză să se mişte şi, după câteva încercări, el se plictisi 
să o hărțuiască şi ateriză în celălalt capăt al peşterii-sfrânciocului-ne- 
gru-Thorn, cu imensele-i aripi întinse, ca să îşi menţină echilibrul. 

Întreaga clădire se zgudui când Thorn se lăsă pe cele patru picioare, 
şi multe dintre ferestrele-din-nestemate-cu-picturi din pereţii de dedesubt 
se sfărâmară şi căzură zăngănind pe pământ. Thorn era mai mare decât 
ea acum, drept urmare a amestecului lui Galbatorix-spărgătorul-de-ouă, 
însă ea nu se speria aşa uşor. Avea mai multă experienţă decât Thorn şi, 
în plus, se pregătise sub comanda lui Glaedr, care fusese mai mare decât 
ei doi la un loc. Pe deasupra, Thorn nu îndrăznea să o omoare... şi nici nu 
părea să vrea asta. 

Dragonul roşu îşi rânji colții la ea, făcând un pas înainte, cu vârfurile 
ghearelor râcâind țiglele de pe acoperiş. Ea mârâi la el, dându-se înapoi 
câțiva paşi, până ce simţi cum coada îi este presată de temelia clopotniţe- 
lor ce se înălțau ca un zid în fața peşterii-sfrânciocului-negru-Thorn. 

Vârful cozii lui Thorn zvâcni şi ea îşi dădu seama că acesta se pregă- 
tea să sară. 

Trase aer în piept şi îl scăldă într-un şuvoi de flăcări pâlpâitoare. 
Sarcina ei era să îi împiedice pe Thorn şi pe Murtagh să îşi dea seama 
că în spatele ei nu se afla Eragon. Pentru a face asta, putea fie să se țină 
departe de Thorn, astfel încât Murtagh să nu-i poată citi gândurile el- 
fului-lup-cu-înfăţişarea-lui-Eragon, fie să îi atace atât de des şi de crunt, 
încât Murtagh să nu aibă acest prilej — ceea ce ar fi fost mai greu, de vreme 
ce Murtagh era obişnuit să lupte de pe spatele lui Thorn chiar şi când 

Thorn se răsucea şi se învârtea prin aer. Totuşi, erau aproape de pământ 
şi asta avea să-i fie de ajutor, căci ea prefera atacul. Mereu atacul. 

— Doar atâta poţi? strigă Murtagh cu un glas amplificat prin magie, 
din mijlocul coconului de foc mişcător. 

Chiar când ultimele flăcări i se stingeau în gură, Saphira sări către 
Thorn. Îl izbi drept în piept, iar gâturile li se încolăciră, lovindu-şi cape- 
tele pe când încercau să îşi înfigă colții unul în beregata celuilalt. Forţa 
impactului îl împinse pe Thorn jos de pe acoperişul peşterii-sfrânciocu- 
lui-negru-Thorn şi el dădu din aripi, înghiontind-o pe Saphira în timp ce 
se prăvăleau amândoi spre pământ. 

Aterizară cu o bufnitură ce crăpă caldarâmul şi zgâlțâi casele din apro- 
piere. Ceva trosni în umărul stâng al lui Thorn şi spatele acestuia se arcui 
nefiresc când vrăjile lui Murtagh îl împiedicară pe dragon să îl facă una 
cu pământul. 

Saphira îl putu auzi pe Murtagh blestemând de sub Thorn şi hotărî că 
ar fi fost mai înţelept să se îndepărteze înainte ca, înfuriat, cel-cu-două-pi- 
cioare-şi-urechi-boante să înceapă să arunce cu vrăji. 

Sări, lovindu-l pe Thorn în burtă, şi ateriză pe cornişa casei aflate în 
spatele dragonului roşu. Clădirea era prea şubredă ca să o susţină, aşa că 
îşi luă din nou zborul şi, doar ca să se asigure, dădu foc clădirilor. 

„Lasă-i să-şi bată capul cu asta“, se gândi ea satisfăcută, pe când flă- 
cările mistuiau structurile de lemn. 

Întorcându-se la peştera-sfrânciocului-negru-Thorn, îşi vâri ghearele 
pe sub ţigle şi începu să tragă de acoperiş, dezvelindu-l, aşa cum făcuse 
şi cu acoperişul castelului din Durza-Gil'ead. Numai că acum ea era mai 
mare. Mai puternică. lar blocurile de piatră păreau tot atât de grele 
pentru ea cum ar fi fost nişte pietricele pentru Eragon. Preoţii-nebuni-du- 
pă-sânge care îşi țineau slujbele înăuntru îl răniseră pe partenerul-su- 
fletului-şi-cugetului-său, o răniseră pe Arya-elfa-cu-sânge-de-dragon, 
pe Angela-cea-cu-chipul-tânăr-şi-mintea-bătrână şi pe pisica ferme- 
cată Solembum — cel cu multe nume — şi îl uciseseră pe Wyrden. Pentru 
asta, Saphira era hotărâtă să distrugă peştera-sfrânciocului-negru-Thorn, 
drept răzbunare. 

În câteva secunde, izbuti să facă o gaură mare în tavanul clădirii. 

capetele tuburilor de bronz ale orgii şi le smulse din peretele din spate al 
catedralei. Acestea se prăbuşiră pe stranele de dedesubt, zăngănind. 

Thorn mugi, apoi tâşni din stradă drept în văzduhul de deasupra peş- 
terii-sfrânciocului-negru-Thorn şi rămase acolo, dând din aripi ca să-şi 
mențină poziția. Pe fundalul de flăcări ce se ridica din casele aflate în 
spate, el părea o siluetă nedesluşită și neagră, cu excepția aripilor sale 
transparente, ce luceau în portocaliu şi stacojiu. 

Se năpusti spre ea, întinzându-şi ghearele zimțate. 

Saphira aşteptă până în ultimul moment; apoi sări într-o parte, 
aruncându-se de pe peştera-sfrânciocului-negru-Thorn, iar Thorn intră 
cu capul în baza clopotniţei centrale a catedralei. Spinul-înalt-de-pia- 
tră-plin-de-găuri se cutremură sub impact şi vârful său — un par auriu, 
bogat împodobit — se prăbuşi mai mult de patru sute de picioare, în piaţa 
de dedesubt. 

Mugind de frustrare, Thorn se chinui să se îndrepte. Picioarele sale 
din faţă alunecară în deschizătura pe care o făcuse Saphira în acoperiş, 
şi el încercă să se agaţe cu disperare de țigle pentru a se cățăra la loc. 

În timp ce făcea asta, Saphira zbură în faţa peşterii-sfrânciocu- 
lui-negru-Thorn şi se aşeză de partea cealaltă a clopotniţei de care se 
izbise Thorn. 

Îşi adună puterile şi lovi clopotniţa cu laba dreaptă din faţă. 

Statuile şi decoraţiunile sculptate se zguduiră sub piciorul ei; bucăţi 
ea o izbi din nou. 

Răgetul lu: Thorn căpătă o notă agitată când îşi dădu seama ce voia 
ea să facă şi acesta se strădui din răsputeri să se elibereze din prinsoare. 

La cea de-a treia lovitură a Saphirei, spinul-înalt-de-piatră se crăpă la 
temelie şi, cu o încetineală agonizantă, se prăbuşi spre acoperiş. Thorn nu 
mai avu timp decât să scoată un mârâit furios, apoi mormanul de dărâmă- 
turi ateriză pe el, doborându-l în găoacea clădirii năruite şi îngropându-l. 

Zgomotul clopotniţei ce se făcea fărâme răsună prin tot oraşul-cuib-de-şo- 
bolani precum ropotul unui tunet bubuitor. 

Saphira îşi rânji colții drept răspuns, de data aceasta cuprinsă de un 
simţământ de izbândă sălbatică. Thorn avea să scape curând, însă până 
atunci se afla la cheremul ei. 

Înclinându-şi aripile, începu să dea roată peşterii-sfrânciocului-ne- 
gru-Thorn. Când trecu pe lângă laturile clădirii, izbi contraforturile cane- 
late ce sprijineau zidurile, dărâmându-le unul după celălalt. Blocurile de 
piatră se prăbuşiră, creând un vuiet dezagreabil. 

Când îndepărtă toate contrafortunile, zidurile rămase fără sprijin în- 
cepură să se clatine şi să se umfle în exterior. Strădaniile lui Thorn de a 
se elibera din dărâmături nu făcură decât să înrăutăţească situația şi, 
după câteva secunde, zidurile cedară. Întreaga structură se prăbuşi cu 
un bubuit ca de avalanşă şi o trâmbă imensă de praf se înălță în aer. 

Saphira scoase un răget victorios; apoi ateriză pe picioarele din 
spate lângă movila de dărâmături şi începu să scalde blocurile de piatră 
în cel mai încins şuvoi de foc pe care îl putea produce. Flăcările erau 
uşor de respins cu ajutorul magiei, însă respingerea arşiţei propriu-zise 
necesita un efort şi o energie mult mai mari. Silindu-l pe Murtagh să îşi 
irosească şi mai mult din puteri ca să se protejeze pe el şi pe Thorn de fo- 
cul dogoritor, dar şi ca să evite să fie strivit, ea spera că acesta îşi va goli 
rezervele de energie suficient de mult pentru ca Eragon şi cei-cu-două-pi- 
cioare-şi-urechi-ascuţite să aibă o şansă de a-l învinge. 

În timp ce ea scotea foc pe gură, elful-lup de pe spatele ei rostea 
vrăji, deşi ea nu ştia la ce foloseau, şi nici nu-i păsa. Avea încredere în 
cel-cu-două-picioare. Orice făcea, era sigură că le prindea bine. 

Saphira se trase înapoi când blocurile din centrul movilei fură azvâr- 
lite în toate părțile şi Thorn ieşi dintre dărâmături cu un răget. Aripile îi 
erau mototolite precum cele ale unui fluture strivit şi sângera în mai 
multe locuri de pe picioare şi de pe spate. 

Îi aruncă o privire fioroasă şi îşi rânji colții la ea, cu ochii rubinii în- 
tunecaţi de furia luptei. Pentru prima oară îl mâniase cu adevărat şi pu- 
tea vedea că era nerăbdător să muşte din ea şi să-i guste sângele. 

„Bun“, se gândi ea. Poate că nu era totuşi o înfricoşată-potaie-bătută 
cum crezuse ea. Murtagh îşi băgă mâna într-o desagă prinsă la cingă- 
toare şi scoase de acolo un obiect mic şi rotund. Din experienţă, Saphira 
ştiu că obiectul era fermecat şi că el îl va folosi ca să-i oblojească rănile 
lui Thorn. 

Fără să mai aştepte, ea îşi luă zborul, încercând să se înalțe cât mai sus 
înainte ca Thorn să pornească pe urmele ei. După câteva bătăi de aripi, 

aruncă o privire în jos şi îl văzu urcând către ea cu o viteză furioasă, un 
uliu-mare-şi-roşu-cu-gheare-ascuţite. 

Se răsuci în văzduh şi se pregăti să se năpustească asupra lui, când îl 
auzi pe Eragon strigând în adâncurile minţii ei: 

„Saphira!“ 

Alarmată, continuă să se răsucească până când se întoarse cu faţa 
spre poarta boltită de la miazăzi, unde îi simţise prezenţa lui Eragon. Îşi 
lipi aripile de trup cât putu de mult şi se pogori într-un unghi ascuţit asu- 
pra porții. 

Thorn se întinse după ea când trecu pe lângă el şi ştiu, fără să se mai 
uite înapoi, că o urma îndeaproape. 

Astfel, cei doi goniră spre zidul subţire al oraşului-cuib-de-şobo- 
lani, iar aerul-făcut-din-apă rece al dimineţii urlă ca un lup rănit în ure- 
chile Saphirei. 


Ciocanul şi coiful 


„În sfârşit!“ gândi Roran când goarnele vardenilor anunţară înainta- 
rea. Aruncă o privire spre Dras-Leona şi o zări pe Saphira plonjând spre 
clădirile întunecate, cu solzii lucindu-i în lumina dimineţii. Dedesubt, ca 
o mare pisică abia trezită după ce a lenevit în soare, Thorn se urni şi porni 
după ea. 

Roran se simţi străbătut de un val de energie. În sfârşit, începea lupta şi 
abia aştepta să se termine. Pentru o clipă, se simţi îngrijorat pentru Eragon, 
apoi se ridică de pe buturuga unde stătuse şi merse repede să se alăture 
celorlaţi bărbaţi care se grupau într-o mare formaţie dreptunghiulară. 

Roran se uită în sus şi în jos printre rânduri, pentru a verifica dacă 
detaşamentul era gata. Aşteptaseră aproape toată noaptea şi bărbaţii erau 
obosiţi, dar ştia că foarte curând frica şi agitația le va limpezi mintea. 
Roran era obosit şi el, dar nu dădea atenţie faptului; putea dormi când 
lupta avea să se termine. Până atunci, singura lui grijă era să-şi țină în 
viață oamenii şi pe sine însuşi. 

Ar fi dorit totuşi să aibă timp de o cană cu ceai fierbinte, pentru a-şi 
linişti stomacul. Mâncase la cină ceva ce nu-i priise şi de atunci îndura 
crampe şi stări de greață. Cu toate astea, disconfortul nu era atât de mare 
încât să nu poată lupta. Sau cel puţin aşa spera el. 

Mulţumit de situaţia trupei sale, Roran îşi puse coiful, îndesându-l 
peste apărătoarea căptușită. Apoi îşi scoase ciocanul şi îşi luă scutul în 
mâna stângă. 

— La comanda ta, spuse Horst apropiindu-se de el. 

Roran dădu din cap. Îl alesese pe fierar ca următorul pe linie de co- 
mandă, o decizie pe care Nasuada o acceptase fără nici o obiecţie. În 

afară de Eragon, nu mai era nimeni altul pe care Roran l-ar fi vrut alături. 
Era un gest egoist, ştia — Horst avea un nou-născut, iar vardenii aveau ne- 
voie de priceperea sa în prelucrarea metalului —, însă Roran nu se putea 
gândi la nimeni altcineva mai potrivit pentru această funcţie. Horst nu pă- 
ruse extraordinar de mulţumit de promovare, dar nici nu păruse supărat. 
În schimb, îi organizase batalionul lui Roran cu tot calmul, siguranţa de 
sine şi competenţa pe care Roran ştia că acesta le avea. 

Goarnele se auziră din nou şi Roran îşi ridică ciocanul deasupra 
capului. 

— Înainte! strigă el. 

Preluă conducerea, în timp ce sutele de soldaţi porniră la luptă, acom- 
paniaţi, de-o parte şi de alta, de celelalte patru batalioane ale vardenilor. 
Pe măsură ce războinicii mărşăluiau de-a lungul câmpurilor deschise 
care îi despărțeau de Dras-Leona, strigăte de groază răsunau dinspre 
oraş. Clopote şi goarne se auziră puţin mai târziu şi, în scurt timp, între- 
gul oraş se umplu de zarva făcută de locuitorii ieşiţi pentru a se apăra. 
La acestea se adăugau răgete şi bubuituri dintre cele mai teribile, care ve- 
neau din centrul oraşului, unde se luptau cei doi dragoni. Din când în 
când, Roran îl vedea pe câte unul dintre ei apărând pe deasupra acoperi- 
şurilor, cu pielea-i scânteietoare, dar în rest cei doi giganţi rămâneau as- 
cunşi vederii. 

Labirintul de clădiri dărăpănate care înconjura zidurile cetăţii era tot 
mai aproape. Străzile înguste şi întunecoase îi păreau amenințătoare şi 
prevestitoare de rău. Ar fi fost foarte uşor pentru soldaţii Imperiului — sau 
chiar pentru cetăţenii Dras-Leonei — să îi prindă într-o ambuscadă pe 
străduțele acelea. O luptă în cartiere atât de înghesuite ar fi fost mai bru- 
tală, mai derutantă şi cu mai multe pagube decât în mod normal. Dacă se 
ajungea la aşa ceva, Roran ştia că foarte puţini din batalionul lui ar 
scăpa nevătămați. 

Cum ajunse în umbra streşinilor primului rând de bordeie, Roran simți 
un nod greu în stomac, accentuându-i starea de rău. Îşi umezi buzele, sim- 
tind cum i se face rău. 

„Eragon ar face bine să deschidă porţile alea“, gândi el. „Dacă nu... 
vom fi prinşi aici ca nişte miei duşi la tăiere.“ 


Şi zidurile căzură... 


Sunetul de zidărie prăbuşită îl făcu pe Eragon să se oprească şi să pri- 
vească înapoi. 

Printre acoperişurile a două case din depărtare văzu un spaţiu gol, 
acolo unde se aflase înainte clopotniţa zimţată a catedralei. În locul aces- 
teia, o coloană de praf se înălța spre nori, ca un stâlp de fum alb. 

Eragon zâmbi în sinea lui, mândru de Saphira. Când venea vorba de se- 
mănat haos şi distrugere, dragonii nu aveau egal. „Hai“, se gândi el. „Fă-le 
bucăţi! Îngroapă-le locurile sfinte sub o mie de picioare de piatră!“ 

Apoi îşi reluă mersul pe strada pavată, întunecată şi şerpuitoare, ală- 
turi de Arya, Angela şi Solembum. Pe străzi ieşiseră deja nişte oameni: 
negustori ce tocmai îşi deschideau prăvăliile, străjeri de noapte îndrep- 
tându-se spre paturile lor, nobili beţi ieşind de la petreceri, vagabonzi 
dormind în pragul uşilor, soldaţi alergând în neorânduială către zidu- 
rile oraşului. 

Toţi, chiar şi cei care alergau, priveau în direcția catedralei, pe măsură 
ce zgomotul luptei celor doi dragoni se răspândea prin oraş. Toţi — de la 
cerşetorii suferinzi până la soldaţii căliți şi nobilii în straie scumpe — pă- 
reau îngroziţi şi nici unul dintre ei nu le aruncă nici măcar o privire lui 
Eragon şi însoţitorilor săi. 

Probabil că îi ajuta şi faptul că el şi cu Arya puteau trece drept oa- 
meni obişnuiţi, la o privire fugară. 

La cererea lui Eragon, Arya îl lăsase pe novicele leşinat pe o alee 
aflată la distanţă sigură de catedrală. 

— l-am făgăduit că îl vom lua cu noi, îi explicase Eragon, dar nu 
i-am zis până unde. Se poate descurca şi singur de aici. Arya încuviin- 
tase şi păruse uşurată să scape de povara novicelui. 

Pe când toți patru alergau pe stradă, Eragon fu cuprins de o senzație 
ciudat de familiară. Ultima sa vizită în Dras-Leona se sfârşise cam la fel: 
el alergând printre clădirile murdare şi înghesuite, sperând să ajungă la 
una dintre porţile oraşului înainte ca Imperiul să îl găsească. Numai că, 
de această dată, trebuia să se teamă de mai mult decât de cei doi Ra'zac. 

Privi din nou spre catedrală. Saphira nu trebuia decât să îi ţină ocupați 
pe Murtagh şi pe Thorn încă două, trei minute şi apoi va fi prea târziu pen- 
tru ca aceştia să-i mai poată opri pe vardeni. Totuşi, minutele puteau trece 
greu ca nişte ore în timpul bătăliei, iar Eragon era cât se poate de conştient 
de rapiditatea cu care se putea răsturna raportul de forţe. 

„Rezistă! se gândi el, fără să trimită cuvintele către Saphira, de teamă 
să nu îi distragă atenţia sau să nu îşi dea de gol poziţia. Încă puţin!“ 

Pe măsură ce se apropiau de zidul oraşului, străzile erau tot mai în- 
guste, iar clădirile — în marea lor parte case — blocau totul cu excepţia unei 
fâşii subţiri de cer azuriu. În șanțurile de la marginea clădirilor era mize- 
rie clocită; Eragon şi Arya îşi folosiră mânecile ca să-şi acopere nasurile 
şi gurile. Duhoarea nu părea să o afecteze pe vânzătoarea de ierburi, 
deşi Solembum mârâi şi dădu din coadă nervos. 

O mişcare iute pe acoperişul unei clădiri din apropiere îi atrase atenţia 
lui Eragon, însă, orice ar fi fost, dispăru până să se uite el. Continuă să pri- 
vească în sus şi, după câteva momente, începu să observe anumite semne 
ciudate: o pată albă pe cărămizile pline de funingine ale unui horn; forme 
ciudate şi ascuţite conturate pe cerul dimineţii; o pată mică şi ovală, de 
mărimea unei monede, sclipind ca o văpaie din umbră. 

Şocat, îşi dădu seama că acoperişurile erau înţesate de zeci de pisici 
fermecate — toate în forma lor animală. Acestea alergau de la o clădire la 
alta, urmărind în tăcere de sus cum Eragon şi însoțitorii săi îşi croiesc 
drum prin labirintul întunecat al oraşului. 

Eragon ştia că, făpturi înşelătoare, Cele-cu-Multe-Forme nu ar fi cata- 
dicsit să le sară în ajutor decât în cele mai disperate împrejurări — doreau 
să îşi păstreze legătura cu vardenii secretă față de Galbatorix cât puteau 
de mult —, însă se simţea îmbărbătat la gândul că erau atât de aproape. 

Strada se termina într-o intersecţie cu alte cinci drumuri. Eragon se 
sfătui cu Arya şi cu vânzătoarea de ierburi; se hotărâră să urmeze strada 
opusă celei de pe care veneau şi să continue în aceeaşi direcţie. 


311 


Moștenirea 


O sută de picioare mai în faţă, drumul pe care îl aleseseră coti brusc, 
dând în piaţa de la poarta de miazăzi a Dras-Leonei. 

Eragon se opri. 

Sute de soldaţi erau adunaţi în faţa porţii. Oamenii se agitau zăpăciți, 
luându-și arme şi armuri, iar comandanții împărțeau ordine, răcnind. Fi- 
rul auriu cusut pe tunicile stacojii ale soldaţilor scânteia în timp ce aceş- 
tia alergau de colo-colo. 

Prezenţa soldaţilor îl descumpăni pe Eragon, însă fu şi mai descurajat 
când văzu că apărătorii oraşului înălţaseră un morman de dărâmături în drep- 
tul porţii, pentru a-i împiedica pe vardeni să îşi croiască drum pe acolo. 

Eragon blestemă. Movila era atât de mare încât ar fi fost nevoie de o 
echipă de cincizeci de oameni care să muncească timp de câteva zile pen- 
tru a o îndepărta. Saphira ar fi putut să rezolve situaţia în câteva minute, 
dar Murtagh şi Thorn nu i-ar fi dat în nici un caz ocazia. 

„Avem nevoie de o altă diversiune“, se gândi el. Însă ce diversiune... 
asta nu ştia. „Saphira!“ strigă el, direcționându-şi gândurile către ea. Ea 
îl auzi, de asta era sigur, dar nu mai avu timp să îi explice situaţia căci, 
chiar în acel moment, unul dintre soldaţi se opri şi arătă spre Eragon şi 
însoțitorii săi. 

— Rebeli! 

Eragon o smulse pe Brisingr din teacă şi sări în față înainte ca restul 
soldaţilor să poată da atenţie avertismentului omului. Nu avea de ales. 
Dacă se retrăgeau, ar fi însemnat să îi lase pe vardeni la mila Imperiului. 
În plus, nu putea să o lase pe Saphira să se ocupe de una singură şi de 
zid, şi de soldați. 

Strigă când sări, la fel ca Arya, care i se alătură în şarja nebunească. 
Îşi croiră drum împreună prin mijlocul soldaţilor surprinşi. Câteva mo- 
mente, oamenii fură atât de uluiţi, încât o parte dintre ei nici nu îşi dă- 
dură seama că Eragon le era duşman până ce acesta nu îi înjunghie. 

Rafale de săgeți se prăvăliră asupra pieţei, trase de arcaşii plasați pe 
metereze. O mână de săgeți fură respinse de vrăjile de apărare ale lui 
Eragon. Restul îi uciseră sau îi răniră chiar pe oamenii Imperiului. 

Oricât de iute era, Eragon nu putea bloca toate săbiile, sulițele şi 
pumnalele ce îl ținteau. Simţea cum îi scad puterile într-un ritm îngrijo- 
rător, pe când magia sa respingea atacurile. Dacă nu izbutea să scape din 

învălmăşeală, soldații aveau să îl epuizeze până în punctul în care nu ar 
mai fi putut lupta. 

Scoțând un strigăt de luptă fioros, începu să se învârtească, ţinând-o pe 
Brisingr aproape de mijloc, pe când îi secera pe toţi soldaţii din preajma sa. 

Sabia albastră şi irizată sfârteca oasele şi carnea de parcă ar fi fost 
imateriale. Sângele țâşnea din vârful ei în panglici lungi, răsucite, ce se 
răsfirau încet în picături scânteietoare, ca nişte sfere de coral şlefuit, în 
vreme ce oamenii pe care îi tăia se îndoiau de mijloc, ţinându-se de pân- 
tece, în încercarea de a-şi închide rănile. 

Fiecare amănunt părea strălucitor şi contrastant, ca şi cum ar fi fost 
sculptat în sticlă. Eragon putea să distingă firele de păr din barba spadasi- 
nului din faţa sa. Putea număra broboanele de sudoare ce se scurgeau pe 
pielea de sub ochii omului şi ar fi putut indica fiecare pată, cută şi rup- 
tură din straiele spadasinului. 

Zgomotul luptei era dureros pentru urechile sale sensibile, însă Eragon 
era cuprins de un profund sentiment de calm. Nu era imun la temerile care 
îl tulburaseră în trecut, dar ele nu îl mai scoteau din fire atât de uşor, ceea 
ce îl făcea să lupte mai bine. 

Îşi completă răsucirea şi tocmai se îndrepta către spadasin, când 
Saphira zbură pe deasupra. Avea aripile strânse pe lângă trup, fluturân- 
du-i ca nişte frunze în vijelie. Când trecu pe deasupra, o pală de vânt îi 
ciufuli părul lui Eragon şi îl culcă la pământ. 

O clipă mai târziu, Thorn o urmă pe Saphira, cu colții rânjiţi şi cu flă- 
cări revărsându-i-se pe gură. Cei doi dragoni goniră încă o jumătate de 
milă dincolo de zidul galben de pământ al Dras-Leonei; apoi se răsuciră 
ŞI se întoarseră în viteză. 

De dincolo de ziduri, Eragon auzi urale puternice. „Vardenii trebuie 
să fie aproape de porți.“ 

O porţiune de piele de pe antebraţul său stâng îl ardea de parcă ci- 
neva ar fi turnat seu încins pe ea. Suflă şi îşi scutură braţul, însă senzația 
persistă. Apoi văzu o pată de sânge umezindu-i tunica. Îşi întoarse privi- 
rea către Saphira. Trebuie să fi fost sânge de dragon, însă nu-şi dădea 
seama al cul. 

Pe când dragonii se apropiau, Eragon profită de uluiala de moment a 
soldaților ca să mai omoare trei dintre ei. Apoi ceilalţi îşi veniră în fire 
şi lupta continuă încrâncenată. 

Un soldat cu o halebardă păşi în faţa lui Eragon şi dădu să îl atace. 
La jumătatea loviturii, Arya îl răpuse cu o tăietură din spate care aproape 
îl despică în două. 

Cu un semn iute din cap, Eragon îi mulţumi pentru ajutor. Printr-o 
înţelegere nerostită, se puseră spate în spate şi îi înfruntară pe soldaţi 
împreună. 

Simţea că Arya gâfâie la fel de tare ca el. Deşi erau mai puternici şi 
mai iuți decât majoritatea oamenilor, rezistenţa lor avea o limită, la fel 
ca şi resursele lor. Omorâseră deja câteva zeci, dar mai rămâneau câ- 
teva sute şi Eragon ştia că în curând urmau să sosească întăriri din alte 
părți ale oraşului. 

— Ce facem acum? strigă el, parând o suliță ce îi țintise coapsa. 

— Folosim magia! replică Arya. 

În timp ce respingea atacurile soldaţilor, Eragon începu să recite 
toate vrăjile care îi treceau prin minte şi cu care ar fi putut să îşi omoare 
duşmanii. 

O altă pală de vânt îi ciufuli părul şi o umbră rece trecu peste el când 
Saphira se învârti pe deasupra, pentru a mai pierde din viteza aiuritoare. 
Bătu din aripi şi începu să se prăvălească spre metereze. 

Înainte să poată ateriza, Thorn o ajunse din urmă. Dragonul roşu se 
năpusti asupra ei, scoțând un jet de flăcări lung de peste treizeci de metri. 
Saphira scoase un răget de frustrare şi se îndepărtă de zid, dând repede 
din aripi pentru a se înălța. Cei doi dragoni îşi dădură târcoale în cer, 
muşcându-se şi zgâriindu-se, pradă furiei. 

Gândul că Saphira este în primejdie nu făcu decât să îi sporească 
hotărârea lui Eragon. Îşi mări viteza cu care vorbea, incantând cuvin- 
tele din limba străveche cât de repede putea, fără să le pronunţe greşit. 
Însă orice ar fi încercat, nici vrăjile sale, nici cele ale Aryei nu aveau 
efect asupra soldaţilor. 

Atunci glasul lui Murtagh tună din văzduh, precum glasul unui uriaş: 

— Oamenii aceia sunt sub protecţia mea, Frate! 

Eragon îşi ridică privirea şi îl văzu pe Thorn plonjând spre piaţă. 
Schimbarea bruscă de direcţie a dragonului roşu o luase pe Saphira pe 
nepregătite. Ea încă anina în înalturi, deasupra oraşului, o siluetă de un 
albastru întunecat pe fundalul mai deschis al cerului. 

„Ştiu“, se gândi Eragon, şi spaima îi copleşi calmul de mai devreme. 

Îşi coborî privirea şi o trecu peste mulţime. Tot mai mulţi soldați ve- 
neau de pe străzile din cealaltă parte a zidului Dras-Leonei. Vânzătoarea 
de ierburi stătea cu spatele la una dintre casele din apropiere, aruncând 
sticluţe cu o mână şi mânuind-o pe Moartea-cu-Clopoţei cu cealaltă. Sti- 
cluțele eliberau nori de vapori verzui când se spărgeau şi toţi soldaţii 
aflați prin preajmă cădeau la pământ, ţinându-se de gât şi zvârcolindu-se, 
în timp ce ciupercuţe maronii le acopereau fiecare părticică de piele ex- 
pusă. În spatele Angelei se afla Solembum, ghemuit pe un zid de grădină 
cu marginea plată. Pisica fermecată se folosea de poziţie pentru a zgâria 
feţele soldaţilor şi pentru a le scoate coifurile de pe cap, distrăgându-le 
atenția când încercau să se apropie de vânzătoarea de ierburi. Cei doi pă- 
reau încolțiţi, iar Eragon se îndoia că aveau să mai reziste multă vreme. 

Nimic din ceea ce vedea Eragon nu îi dădea mari speranţe. Îşi în- 
toarse ochii spre trupul imens al lui Thorn exact când dragonul roşu îşi 
umfla aripile cu aer, încetinindu-şi coborârea. 

— Trebuie să plecăm! strigă Arya. 

Fragon şovăi. Ar fi fost uşor să-i ridice pe Arya, Angela, Solembum, 
cât şi pe sine, peste zid, acolo unde se aflau vardenii. Însă, dacă fugeau, 
vardenii n-ar fi stat mai bine decât înainte. Armata lor nu îşi mai putea 
permite să aştepte: după câteva zile şi-ar isprăvi proviziile şi oamenii ar în- 
cepe să dezerteze. Odată ce s-ar întâmpla aşa ceva, Eragon ştia că n-ar mai 
izbuti niciodată să unească toate rasele împotriva lui Galbatorix. 

Trupul şi aripile lu: Thorn acoperiră cerul, cufundând zona într-o întu- 
necime arămie şi ascunzând-o vederii pe Saphira. Stropi de sânge, fiecare 
dintre ele mare cât pumnul lui Eragon, picurară de pe gâtul şi picioarele 
lui Thorn, şi mai mulți soldaţi urlară de durere când lichidul îi atinse. 

— Eragon! Acum! strigă Arya. Îl apucă de braţ şi-l trase, însă el ră- 
mase tare pe poziţie, nedorind să-şi recunoască înfrângerea. 

Arya trase mai tare, silindu-l pe Eragon să îşi coboare privirea în pă- 
mânt, pentru a-şi menţine echilibrul. Făcând asta, ochii i se opriră asupra 
degetului mijlociu de la mâna dreaptă, acolo unde îl avea pe Aren. 

Sperase să păstreze energia din inel pentru ziua în care ar fi dat piept, 
în sfârşit, cu Galbatorix. Energia de-acolo nu se compara cu ce adunase 
regele de-a lungul domniei sale îndelungate, însă reprezenta cel mai 
mare depozit de energie pe care îl avea Eragon, şi ştia că nu va mai avea 
prilejul să îl umple la loc înainte ca vardenii să ajungă în Uri”baen, dacă 

avea să se întâmple aşa ceva. În plus, era unul dintre puţinele lucruri pe 
care i le lăsase Brom. Din aceste două motive, nu îl lăsa inima să folo- 
sească oricât de puţin din acea energie. 

Cu toate acestea, nu se putea gândi la nici o alternativă. 

Rezerva de energie din Aren i se păruse mereu enormă lui Eragon; 
acum se întreba dacă avea să fie de ajuns pentru ce plănuia. 

Cu coada ochiului îl văzu pe Thorn întinzându-se către el cu gheare 
mari cât un om, şi o părticică din el îi urlă să fugă înainte ca monstrul de 
deasupra să îl înhaţe şi să-l mănânce de viu. 

Eragon trase aer în piept, apoi deschise nepreţuita rezervă din Aren 
şi strigă: 

— Jierda! 

Șuvoiul de energie care îl străbătu era mai mare decât tot ce simţise 
până atunci; era precum un râu rece ca gheaţa care ardea şi vibra cu o in- 
tensitate aproape insuportabilă. Senzaţia era şi chinuitoare, şi extatică. 

La comanda lui, mormanul imens de dărâmături ţâşni spre cer într-un 
stâlp solid de pământ şi piatră. Dărâmăturile îl izbiră pe Thorn în coaste, 
sfâşiindu-i aripa şi azvârlindu-l dincolo de zidurile Dras-Leonei. Apoi 
stâlpul se răsfiră împrejur, formând o cupolă deşirată deasupra părţii de 
sud a oraşului. 

Lansarea dărâmăturilor zgudui piaţa şi îi trânti pe toți la pământ. Eragon 
ateriză în mâini şi în genunchi şi rămase acolo, ţinându-şi privirea în sus 
în timp ce menținea vraja. 

Când energia din inel fu aproape golită, el şopti: 

— Ganga raehta. 

Precum un nor întunecat prins într-o vijelie, cupola alunecă spre 
dreapta, în direcţia docurilor şi a Lacului Leona. Eragon continuă să îm- 
pingă dărâmăturile departe de centrul oraşului cât putu de mult; după 
aceea, când ultimele rămășițe de energie i se scurseră prin vene, el puse 
capăt vrăjii. 

Cu un sunet înşelător de slab, norul de dărâmături se prăbuşi în sine 
însuşi. Elementele mai grele — pietrele, bucăţile crăpate de lemn şi bulgă- 
rii de pământ — căzură drept, tulburând suprafaţa lacului, în timp ce parti- 
culele mai mici rămaseră aninate în aer, formând o pată mare şi cafenie 
ce continuă să se îndrepte încet către vest. 

Pe locul unde fuseseră dărâmăturile se afla acum un crater gol. Go- 
lul era mărginit de pietre de caldarâm sfărâmate, ca un cerc de dinţi sparți. 
Porţile oraşului se legănau deschise, îndoite şi crăpate, stricate şi imposi- 
bil de reparat. 

Prin porţile distruse Eragon îi văzu pe vardenii înghesuiți pe străzile 
de dincolo de acestea. Expiră şi îşi lăsă bărbia să-i cadă în piept, epuizat. 
„A mers“, gândi uluit. Apoi se îndreptă încetişor de mijloc, oarecum con- 
ştient de faptul că primejdia nu trecuse încă. 

În timp ce soldaţii se ridicau în picioare cu greu, vardenii se revăr- 
sară în Dras-Leona, scoțând strigăte de luptă şi lovindu-şi săbiile de scu- 
turi. Câteva secunde mai târziu, Saphira ateriză printre ei, şi ceea ce ar 
fi trebuit să fie o bătălie cumplită se transformă într-o fugă dezordonată 
a soldaţilor care căutau să-şi scape pielea. 

Fragon îl zări pe Roran în marea de oameni şi de pitici, însă îl pierdu 
din vedere înainte să-i poată atrage atenţia vărului său. 

„Arya...7* Eragon se întoarse şi se sperie când îşi dădu seama că ea 
nu-i era alături. Îşi atinse căutarea şi o observă imediat la jumătatea pie- 
tei, înconjurată de douăzeci şi ceva de soldaţi. Oamenii o ţineau de mâini 
şi de picioare cu o tenacitate îndârjită, încercând să o ducă de-acolo. 
Arya îşi eliberă una dintre mâini şi lovi un om în bărbie, frângându-i be- 
regata, însă un alt soldat îi luă locul acestuia înainte ca ea să poată lovi 
din nou. 

Eragon ţâşni către ea. Obosit fiind, îşi lăsă sabia să atârne prea jos şi 
vârful lui Brisingr se agăţă în platoşa unui soldat răpus, smulgându-i mâne- 
rul din prinsoare. Sabia zăngăni de pământ şi Eragon şovăi, neștiind sigur 
dacă era mai bine să se întoarcă, însă apoi văzu cum doi dintre soldaţi în- 
cercau să o înjunghie pe Arya cu pumnalele, aşa că alergă şi mai repede. 

Chiar când ajunse lângă ea, Arya izbuti să scape de atacatori preţ de 
o clipă. Oamenii întinseră mâinile către ea, însă înainte ca ei să o poată 
prinde din nou, Eragon îl lovi pe unul dintre ei în coaste, înfigându-şi 
pumnul în cutia toracică a bărbatului. Un soldat cu o pereche de mustăţi 
pomădate încercă să îl înjunghie în piept. Eragon prinse tăişul cu mâinile 
goale, îl smulse din strânsoarea soldatului, rupse sabia în două şi-l spin- 
tecă pe soldat cu ciotul propriei lui arme. În câteva secunde, toţi soldaţii 
care o amenințaseră pe Arya zăceau acolo morţi sau aproape morţi. Cei 
pe care nu îi omorâse Eragon fuseseră răpuşi de Arya. 

La sfârşit, Arya zise: 

— Le-aş fi venit de hac şi singură. 

Eragon se aplecă, sprijinindu-şi mâinile pe genunchi, în timp ce îşi 
trăgea sufletul. 

— Ştiu... Făcu un semn către mâna ei dreaptă — cea la care Arya se ră- 
nise când îşi scosese mâna din cătuşele de fier şi pe care acum o ţinea răsu- 
cită pe lângă picior. Poţi să o consideri felul meu de a-ți mulţumi. 

— Cumplit cadou. 

Însă rosti aceasta cu un surâs slab în colţul gurii. 

Cei mai mulţi soldaţi fugiseră din piaţă; cei care rămăseseră fuseseră în- 
colțiţi lângă zidurile caselor, înconjurați de vardeni. Chiar când Eragon 
privi, zeci de oameni de-ai lui Galbatorix îşi aruncară armele şi se predară. 

Împreună cu Arya îşi recuperă sabia, după care se duseră la zidul de 
chirpici galben, unde pământul era cât de cât curat. Rezemându-se de zid, 
priviră cum vardenii mărşăluiesc în oraş. 

Saphira li se alătură în scurt timp. Îl amuşină pe Eragon, care îi zâmbi 
şi îi scărpină botul. Ea toarse drept răspuns. „Ai făcut-o.“ 

„Noi am făcut-o“, replică el. 

Pe spatele ei, Blodhgarm slăbi chingile ce îi ţineau picioarele în şa, 
apoi se lăsă să alunece de pe ea. Pentru o secundă, Eragon trăi experienţa 
extrem de tulburătoare de a da ochi în ochi cu el însuşi. Decise de îndată 
că nu îi plăcea felul în care i se cârlionţa părul la tâmple. 

Blödhgarm rosti un cuvânt nedesluşit în limba străveche; apoi forma 
sa tremură precum o reflexie datorată arşiţei şi el reveni din nou la forma sa 
naturală: înalt, cu blană, cu ochi galbeni, urechi lungi şi dinți ascuțiți. Nu 
părea nici elf, nici om, dar în expresia sa încordată şi rigidă Eragon de- 
tectă o urmă de mâhnire amestecată cu mânie. 

— Biruitorul-Umbrei, zise el, şi se înclină în faţa lui Eragon şi a Aryei. 
Saphira mi-a spus de soarta lu: Wyrden. Eu... 

Înainte să-şi poată termina propoziţia, cei zece elfi rămaşi sub co- 
manda lui Blsdhgarm ieşiră din înghesuiala vardenilor şi se grăbiră spre 
ei, cu săbiile în mâini. 

— Biruitorul-Umbrei! exclamară ei. Argetlam! Solzi-Sclipiton! 

Eragon îi întâmpină obosit şi se strădui să le răspundă la întrebări, 
Chiar dacă ar fi preferat să nu facă nimic. 

Şi-atunci un răget le întrerupse conversaţia şi o umbră trecu peste ei, 
iar Eragon îşi ridică privirea şi îl văzu pe Thorn — teafăr şi nevătămat din 
nou — menţinându-şi echilibrul într-o coloană de aer din înalturi. 

Eragon blestemă şi se aruncă pe Saphira, scoțând-o pe Brisingr, în 
vreme ce Arya, Blâdhgarm şi ceilalţi elfi formară un cerc de protecţie 
în jurul ei. Puterea lor combinată era formidabilă, însă Eragon nu ştia 
dacă avea să fie îndeajuns pentru a-i ţine piept lui Murtagh. 

Toţi ca unul, vardenii îşi ridicară privirile. Oricât de viteji ar fi fost, 
chiar şi cel mai viteaz se poate face mic în faţa unui dragon. 

— Frate! strigă Murtagh, cu glasul amplificat atât de tare, încât Eragon 
îşi acoperi urechile. Vei plăti pentru rănile pe care i le-ai provocat lui 
Thorn! N-ai decât să iei Dras-Leona dacă vrei. Asta nu înseamnă nimic 
pentru Galbatorix. Însă nu am terminat cu tine, Eragon Biruitorul-Um- 
brei, îţi jur. 

După aceea, Thorn se întoarse şi zbură înspre miazănoapte, pe deasu- 
pra Dras-Leonei, dispărând în curând în vălul de fum ce se înălța din ca- 
sele care ardeau lângă catedrala năruită. 


Pe malul Lacului Leona 


Eragon mergea prin tabăra întunecată, cu pumnii strânşi şi fălcile 
încleştate. 

Îşi petrecuse ultimele câteva ceasuri într-o consfătuire cu Nasuada, 
Orik, Arya, Garzhvog, Regele Orrin şi diverşii lor sfetnici, discutând în- 
tâmplările din acea zi şi evaluând situaţia actuală a vardenilor. Aproape 
de sfârşitul întrunirii, o contactaseră pe Regina Islanzadi ca să o infor- 
meze că vardenii cuceriseră Dras-Leona, cât şi pentru a-i spune despre 
moartea lui Wyrden. 

Lui Eragon nu-i făcuse deloc plăcere să-i explice reginei cum pierise 
unul dintre cei mai bătrâni şi mai puternici magicieni ai ei, şi nici regina 
nu primise veştile prea bine. Reacţia ei iniţială fusese una de o ase- 
menea amărăciune, încât îl surprinsese; nu crezuse că regina îl ştia pe 
Wyrden atât de bine. 

Discuţia cu Islanzadi îl lăsase pe Eragon într-o stare proastă, căci îi în- 
tărise convingerea că moartea lui Wyrden fusese întâmplătoare şi fără rost. 
„Dacă aş fi fost eu în față, eu aş fi fost cel înfipt în ţepii aceia, se gândi el 
în timp ce îşi continua căutările prin tabără. Sau ar fi putut fi Arya.“ 

Saphira ştia ce avea el de gând, dar hotărâse să se întoarcă în spaţiul 
de lângă cort unde dormea de obicei, căci, aşa cum îi spusese, „dacă aş în- 
cepe să tropăi printre corturi, nu i-aş lăsa pe vardeni să doarmă, şi ei şi-au 
câştigat dreptul la odihnă cu prisosinţă.“* Minţile lor rămaseră conectate 
însă, şi el ştia că, la nevoie, ea i-ar fi fost alături în câteva secunde. 

Pentru a-şi păstra vederea nocturnă, Eragon evită să se apropie de 
focurile de tabără din faţa corturilor, având însă grijă să cerceteze fie- 
care petic luminat, în căutarea prăzii sale. 

Pe când vâna, îi trecu prin minte că ea s-ar putea să-i scape cu totul. 
Sentimentele lui față de ea nu erau nici pe departe prietenoase, şi asta i-ar 
fi îngăduit să îl simtă venind şi să-l evite, dacă voia. Însă nu credea că era 
laşă. În ciuda tinereţii sale, era una dintre cele mai călite persoane pe care 
le întâlnise, fie ele oameni, fie elfi, fie pitici. 

În cele din urmă, o zări pe Elva stând în faţa unui cort micuţ, banal, 
împletind o „moară“! la lumina unui foc mocnit. Lângă ea se afla îngriji- 
toarea copilei, Greta, cu o pereche de andrele lungi de lemn în mâinile 
sale noduroase. 

O clipă, Eragon rămase nemișcat, privindu-le. Bătrâna părea mai fe- 
ricită decât o văzuse el vreodată şi îi venea greu să-i tulbure tihna. 

Atunci Elva grăi: 

— Nu te pierde cu firea tocmai acum, Eragon. Nu acum, când ai ajuns 
până aici. Avea glasul neobişnuit de moale, de parcă ar fi plâns, dar când 
îşi ridică ochii, privirea îi era la fel de neînfricată şi provocatoare. 

Greta tresări când Eragon păşi în lumină; îşi strânse ghemul şi andre- 
lele şi făcu o plecăciune, spunând: 

— Bine-ai venit, Biruitorul-Umbrei. Îţi pot oferi ceva de mâncare sau 
de băut? 

— Nu, mulţumesc. Eragon se opri în faţa Elvei şi se uită în jos către fe- 
tita mărunţică. Ea îi întoarse privirea preţ de o clipă, apoi începu din nou 
să răsucească aţa între degete. Ochii ei violeţi, observă el cu un gol în sto- 
mac, aveau aceeaşi culoare precum cristalele de ametist folosite de preoții 
din Helgrind ca să îl omoare pe Wyrden şi să îi captureze pe el şi pe Arya. 

Eragon îngenunche şi apucă încâlceala de aţă, oprind-o pe Elva. 

— Ştiu ce ai de gând să-mi spui, rosti ea. 

— Chiar şi-aşa, mârâi el, tot ţi-o voi spune. L-ai ucis pe Wyrden — e ca 
şi cum l-ai fi înjunghiat cu mâna ta. Dacă ai fi venit cu noi, ai fi putut să 
îl avertizezi despre capcană. Ai fi putut să ne avertizezi pe toți. Wyrden a 
murit sub ochii mei, iar Arya şi-a smuls jumătate de mână din cauza fa. 
Din cauza mâniei tale. Din cauza încăpăţânării tale. Din cauza mândriei 
tale... Nu ai decât să mă urăşti pe mine dacă vrei, dar să nu îndrăzneşti 
să îi mai faci şi pe alţii să sufere din cauza asta. Dacă vrei ca vardenii să 
piardă, du-te şi alătură-i-te lui Galbatorix şi termină o dată pentru totdea- 
una cu asta. Spune-mi, asta vrei? 


! Joc cu o sfoară trecută pe după degete (n. tr.) 

Elva clătină încet din cap. 

— Atunci nu mai vreau să aud că ai refuzat să o ajuţi pe Nasuada doar 
ca să-i faci în ciudă, altfel vei avea de-a face cu mine, Elva Clarvăzătoa- 
rea, şi din asta nu vei ieşi în câştig. 

— Nu ai putea să mă învingi, murmură ea, cu glasul încărcat de 
emoție. 

— Ai fi surprinsă. Ai un talent valoros, Elva. Vardenii au nevoie de aju- 
torul tău, acum mai mult ca niciodată. Nu ştiu cum îl vom putea învinge 
pe rege la Uri'baen, dar dacă eşti de partea noastră — dacă îţi foloseşti 
abilitatea împotriva lui — s-ar putea să avem o şansă. 

Elva păru să se lupte cu sine. Apoi încuviinţă, iar Eragon văzu că 
plângea, cu lacrimile şiroindu-i din ochi. Nu îi făcea deloc plăcere să o 
vadă necăjită, dar simţea o anumită satisfacție că vorbele sale o afecta- 
seră atât de puternic. 

— Îmi pare rău, şopti ea. 

El dădu drumul aţei şi se ridică în picioare. 

— Scuzele tale nu îl pot aduce înapoi pe Wyrden. Poartă-te mai bine 
pe viitor şi poate că vei izbuti să îți ispăşeşti greşeala. 

Îşi înclină capul spre bătrâna Greta, care rămăsese tăcută în tot acest 
timp, apoi ieşi din lumină şi se întoarse printre şirurile întunecate de 
corturi. 

„Te-ai descurcat bine, zise Saphira. O să se poarte altfel de-acum îna- 
inte, cred.“ 

„Sper.“ 

Mustrarea Elvei fusese o experienţă neobişnuită pentru Eragon. El 
îşi aminti de momentele în care Brom şi Garrow îl dojeniseră pentru că 
greşise, şi acum faptul că el era cel care dojenea îl făcea să se simtă... alt- 
fel... mai aproape de maturitate. 

„Şi-uite-aşa se-ntoarce roata“, se gândi el. 

Se plimbă prin tabără fără să se grăbească, bucurându-se de briza plă- 
cută ce venea dinspre lacul ascuns în umbre. 


După cucerirea Dras-Leonei, Nasuada îi luase pe toți prin surprindere 
insistând ca vardenii să nu îşi petreacă noaptea în oraş. Nu dăduse nici 
o explicaţie pentru decizia ei, însă Eragon bănuia că aceasta era cauzată 
de faptul că întârzierea mare pe care o suferiseră la Dras-Leona o făcuse 

cu atât mai nerăbdătoare să îşi continue drumul spre Urû’baen, dar şi 
de faptul că nu dorea cu nici un chip să zăbovească în oraş, unde s-ar fi 
putut ascunde mulţi dintre agenţii lui Galbatorix. 

După ce vardenii verificară străzile, Nasuada lăsă un grup de război- 
nici în oraş, sub comanda lui Martland Barbă-Roşie. 

Apoi vardenii plecară din Dras-Leona şi porniră spre miazănoapte, 
urmând ţărmul lacului din apropiere. Pe drum, un flux neîntrerupt de me- 
sageri călăreau încolo şi-ncoace între vardeni şi Dras-Leona, pe măsură ce 
Martland şi Nasuada se sfătuiau cu privire la nenumăratele probleme ce ți- 
neau de gospodărirea unui oraş. 

Înainte ca vardenii să plece, Eragon, Saphira şi magicienii lui 
Bl&dhgarm se întorseseră în catedrala dărâmată, recuperaseră trupul 
lui Wyrden şi căutaseră cingătoarea lui Beloth cel Înţelept. Saphira avu- 
sese nevoie doar de câteva minute ca să dea la o parte mormanele de pia- 
tră care blocau intrarea în încăperile din subteran, iar Blodhgarm şi 
ceilalţi elfi îl găsiseră pe Wyrden la fel de repede. Însă oricât de mult că- 
utară, oricâte vrăji folosiră, nu reuşiră defel să dea de cingătoare. 

Elfii îl scoseseră pe Wyrden pe scuturi afară din oraş, ducându-l pe 
un dâmb aflat lângă un mic pârâu. Îl îngropară acolo, îngânând în limba 
străveche mai multe lamentaţii ce frângeau sufletul — cântece atât de triste 
încât pe Eragon îl podidi plânsul, iar păsările şi animalele din preajmă se 
opriră să asculte. 

Elfa cu păr argintiu Yaela îngenunchease lângă mormânt, scosese o 
ghindă din desaga de la cingătoare şi o sădise chiar deasupra pieptului 
lui Wyrden. Apoi cei doisprezece elfi, inclusiv Arya, îi cântaseră ghin- 
dei, iar aceasta prinse rădăcini, răsări şi crescu — două trunchiuri îngemă- 
nate întinzându-se către cer precum o îmbrăţişare. 

Când elfii isprăviră, stejarul înfrunzit era înalt de douăzeci de pi- 
cioare, cu ciorchini de flori verzi în vârful crengilor. 

Lui Eragon i se păru cea mai frumoasă înmormântare la care partici- 
pase. Prefera asta în loc de obiceiul piticilor de a-şi îngropa morţii sub pia- 
tra tare şi rece din adâncurile pământului şi îi plăcea ideea ca trupul cuiva 
să asigure hrana unui copac ce putea trăi sute de ani. Dacă era să moară, 
hotărî să ceară să fie îngropat cu un măr sădit deasupra sa, astfel încât 
prietenii şi rudele sale să poată mânca fructe născute din trupul său. 

Ideea îl amuzase grozav, deşi într-un fel destul de morbid. 

În afară de scotocirea catedralei şi recuperarea trupului lui Wyrden, 
Fragon mai făcuse ceva important în Dras-Leona, după ce o cuceriseră. 
Cu încuviințarea Nasuadei, îi eliberase pe toți sclavii din oraş, ducân- 
du-se personal în unele conace şi case de licitaţii şi eliberându-i pe mulţi 
dintre bărbaţii, femeile şi copiii înlănţuiţi acolo. Această faptă îi oferise 
nespus de multă satisfacţie şi spera că ea va îmbunătăţi vieţile oameni- 
lor pe care îi eliberase. 

Când se apropie de cort, o văzu pe Arya aşteptându-l la intrare. Mări 
pasul, însă înainte să o poată saluta cineva strigă: 

— Biruitorul-Umbrei! 

Eragon se întoarse şi îl văzu pe unul dintre pajii Nasuadei îndrep- 
tându-se către ei. 

— Biruitorul-Umbrei, repetă băiatul, cu respiraţia întretăiată, şi făcu o 
plecăciune în faţa Aryei. Domnița Nasuada ar vrea să veniţi în cortul ei 
cu o oră înainte de răsăritul soarelui, mâine-dimineaţă, ca să vă sfătuiţi cu 
ea. Ce să îi spun, Domniţă Arya? 

— Poți să-i spui că voi fi acolo oricând doreşte, replică Arya, aplecân- 
du-şi uşor capul. 

Pajul făcu o altă plecăciune, apoi se întoarse pe călcâie şi fugi înapoi 
în direcţia din care venise. 

— Este greu să eviţi confuzia, acum că am omorât amândoi câte o 
Umbră, observă Eragon, cu un zâmbet şters. 

Arya zâmbi şi ea, mişcarea buzelor fiind aproape invizibilă în întuneric. 

— AI fi preferat să îl las pe Varaug să trăiască? 

— Nu... nu, nicidecum. 

— L-aş fi putut ţine ca sclav, pentru a face tot ce-i cer. 

— Acum mă tachinezi, zise el. 

Fa scoase un sunet oarecum amuzat. 

— Poate că ar trebui să-ți spun prinţesă de-acum înainte — Prinţesa Arya. 
Repetă, pentru că îi plăcea felul în care i se rostogolea cuvântul pe limbă. 

— Nu ar trebui să îmi spui aşa, zise ea, puţin mai serioasă. Nu sunt 
prinţesă. 

— De ce nu? Mama ta este regină. Cum să nu fii prinţesă? Titlul ei 
este drâtining, al tău este drăttningu. Unul înseamnă „regină“, celălalt... 

— Nu înseamnă „prinţesă“, îl întrerupse ea. Nu tocmai. Nu există un 
echivalent în limba voastră. 

— Dar dacă s-ar întâmpla ca mama ta să moară sau să renunţe la tron, 
tu i-ai lua locul la cârma regatului vostru, nu-i aşa? 

— Nu este chiar atât de simplu. 

Arya nu păru dispusă să explice mai departe, aşa că Eragon spuse: 

— Vrei să intri? 

— Da. 

Eragon trase pânza de la intrarea în cortul său, iar Arya se aplecă 
şi pătrunse înăuntru. După ce-i aruncă o privire rapidă Saphirei — care 
era încolăcită în apropiere, respirând adânc pe măsură ce se cufunda în 
somn —, Eragon o urmă. 

Se duse la felinarul atârnat de stâlpul din centrul cortului şi murmură 
„Istalri“, evitând să folosească brisingr, pentru a nu-şi aprinde sabia. Fla- 
căra produsă scăldă interiorul într-o lumină caldă şi blândă, ce dădea cor- 
tului militar sărăcăcios mobilat un aer aproape confortabil. 

Se aşezară şi Arya spuse: 

— Am găsit asta printre lucrurile lui Wyrden şi m-am gândit că am pu- 
tea să o savurăm împreună. Din buzunarul lateral al pantalonilor săi scoase 
o ploscă din lemn sculptat mare cât mâna lui Eragon şi i-o dădu. 

Eragon scoase dopul şi mirosi deschizătura. Îşi ridică sprâncenele 
când simți aroma puternică şi dulce a licorii. 

— Este faelnirv? întrebă el, referindu-se la băutura făcută de elfi din 
boabe de soc şi raze de lună, după cum susţinea Nari. 

Arya râse, şi glasul ei sună ca oţelul călit. 

— Într-adevăr, dar Wyrden a mai adăugat ceva. 

— Oh? 

— Frunzele unei plante care creşte în partea de răsărit a pădurii Du 
Weldenvarden, pe malurile Lacului Râna. 

El se încruntă. 

— Ştiu numele plantei? 

— Probabil, dar nu are importanţă. Hai, bea. O să-ţi placă, îți promit. 

Şi râse din nou, ceea ce îl puse pe gânduri. Nu o mai văzuse niciodată 
astfel. Părea confuză şi cam îndrăzneață, şi el îşi dădu seama, surprins, 
că era deja puţin ameţită. 

Eragon şovăi, întrebându-se dacă nu cumva Glaedr îi urmărea. Apoi 
duse plosca la buze şi luă o gură de fae/nirv. Licoarea avea un gust dife- 
rit de cel cu care era obişnuit; avea o aromă intensă, ca de mosc, asemă- 
nătoare cu mirosul de jder sau de hermelină. 

Eragon se strâmbă şi se strădui să nu se înece când fae/nirv-ul îi arse 
gâtlejul. Luă încă o gură, mai mică, şi îi dădu înapoi plosca Aryei, care 
bău şi ea. 

Ziua fusese plină de sânge şi de groază. Îşi petrecuse cea mai mare 
parte din timp luptând, omorând, aproape fiind omorât, şi avea nevoie să 
se descarce... Avea nevoie să uite. Tensiunea pe care o simţea era mult 
prea adâncă pentru a se putea destinde doar cu ajutorul trucurilor men- 
tale. Era nevoie de altceva. Ceva care să vină din exterior, aşa cum şi vio- 
lenţa la care luase parte fusese aproape în întregime externă, nu internă. 

Când Arya îi dădu înapoi plosca, el înghiţi ceva mai mult şi pufni în 
râs, neputându-se abţine. 

Arya îşi ridică o sprânceană şi îl privi cu un aer gânditor, dar voios. 

— Ce te amuză atât de tare? 

— Asta... Noi... Faptul că suntem încă în viaţă, iar ei — flutură o mână 
în direcţia Dras-Leonei — nu mai sunt. Viaţa mă amuză, viața şi moartea. 

O văpaie caldă i se aprinsese în stomac, iar vârfunle urechilor îl furnicau. 

— Este plăcut să fii în viaţă, încuviință Arya. 

Continuară să treacă plosca de la unul la altul până ce o goliră, şi 
atunci Eragon puse dopul la loc — după mai multe încercări, căci îşi sim- 
tea degetele groase şi neîndemânatice, iar patul părea să se clatine sub 
el, ca puntea unei corăbii pe mare. 

Îi dădu plosca goală Aryei şi, când ea o luă, el îi prinse mâna dreaptă 
şi o trase la lumină. Pielea era din nou netedă şi fără pată. Nu mai rămă- 
sese nici un semn de rană. 

— Te-a vindecat Blâdhgarm? zise Eragon. 

Arya încuviinţă, iar el îi dădu drumul. 

— În mare parte. Îmi pot folosi mâna ca înainte. Îi dovedi asta încleş- 
tând-o şi descleştând-o de câteva ori. Însă mi-a rămas un petic de piele la 
baza degetului unde nu pot simţi nimic. Îi indică locul cu arătătorul stâng. 

Eragon atinse uşor zona respectivă. 

— Aici? 

— Aici, spuse ea, mişcându-i mâna mai la dreapta. 

— Şi Blâdhgarm nu a reuşit să facă nimic în privinţa asta? 

Fa clătină din cap. 

— A încercat vreo cinci, şase vrăji, dar nervii refuză să se lipească la 
loc. Dădu din mână. Nu contează. Încă pot mânui o sabie şi pot trage cu 
arcul. Asta-i tot ce contează. 

Eragon şovăi, apoi spuse: 

— Ştii... cât de recunoscător îţi sunt pentru ce-ai făcut... pentru ce-ai 
încercat să faci. Îmi pare rău că ai rămas cu un semn permanent. Dacă aş 
fi putut împiedica asta cumva... 

— Nu te necăji din cauza asta. Nu poţi trece prin viaţă fără să păţeşti 
nimic. Nici nu ar trebui: să îţi doreşti aşa ceva. Ne măsurăm atât nesăbu- 
ințele, cât şi realizările prin rănile pe care le adunăm. 

— Angela mi-a zis ceva asemănător despre duşmani — dacă nu ţi-ai fă- 
cut duşmani, înseamnă că eşti un laş, sau chiar mai rău. 

Arya încuviinţă. 

— Este un pic de adevăr în asta. 

Continuară să vorbească şi să râdă, pe măsură ce noaptea se adâncea. 
În loc să slăbească, efectele faelnirv-ului modificat deveneau tot mai pu- 
ternice. O ceaţă ameţitoare îl cuprinse pe Eragon, şi el observă că zonele 
de umbră din cort arătau de parcă s-ar fi învârtit, în timp ce lumini ciudate 
şi fulgerătoare — precum cele pe care le vedea de obicei când închidea 
ochii noaptea — îi pluteau prin faţa ochilor. Vârfurile urechilor îi ardeau, 
febrile, iar pielea de pe spate îl mânca şi i se înfiora, ca şi cum ar fi trecut 
pe ea furnici. De asemenea, anumite sunete căpătaseră o intensitate deose- 
bită — ţârâitul ritmic al gâzelor de pe lac, de exemplu, şi trosnetul făcliei 
din faţa cortului său; îi puseseră într-atât de mult stăpânire pe auz, încât 
îi era greu să distingă orice alt zgomot. 

„Oare am fost otrăvit?“ se întrebă. 

— Ce s-a întâmplat? întrebă Arya, observându-i panica. 

Îşi umezi buzele, care i se uscaseră nespus de mult şi de dureros, şi îi 
spuse prin ce trecea. 

Arya râse şi se lăsă pe spate, cu pleoapele grele acoperindu-i pe ju- 
mătate ochii. 

— Aşa şi trebuie. Senzaţiile se vor mai atenua până în zori. Până atunci, 
relaxează-te şi bucură-te de ele. 

Eragon se luptă o clipă cu sine, gândindu-se să folosească o vrajă pen- 
tru a-şi limpezi mintea — dacă ar fi putut —, însă se hotărî să aibă încre- 
dere în Arya şi să-i urmeze sfatul. 

Când lumea se curbă în jurul său, Eragon îşi dădu seama cât de mult 
depindea de simţurile sale ca să determine ce era real şi ce nu. Ar fi bă- 
gat mâna în foc că luminile fulgerătoare erau acolo, deşi raţiunea îi spu- 
nea că erau doar năluci provocate de faelnirv. 

Continuă să discute cu Arya, însă conversaţia lor deveni tot mai dez- 
lânată şi incoerentă. Cu toate acestea, Eragon era convins că tot ceea ce 
spuneau era de importanţă maximă, deşi nu putea explica de ce, nici nu 
îşi putea aminti ce vorbiseră cu numai câteva clipe în urmă. 

Ceva mai târziu, Eragon auzi sunetul grav şi gutural al unui fluier de tres- 
tie, la care cânta cineva din tabără. La început, se gândi că îşi imaginează to- 
nurile ritmate, însă apoi o văzu pe Arya nidicându-şi capul şi întorcându-se 
în direcţia din care se auzea muzica, de parcă ar fi auzit-o şi ea. 

Cine cânta şi de ce, Eragon nu putea spune. Nici nu-i păsa. Era ca şi 
cum melodia izvorâse din însăşi întunecimea nopţii, ca un vânt, singura- 
tică şi părăsită. 

Ascultă cu capul dat pe spate şi cu pleoapele aproape închise, în timp 
ce imagini fantastice îi alergau prin minte, imagini produse de faelnirv, 
dar conturate de muzică. 

Pe măsură ce înainta, melodia devenea tot mai sălbatică, şi ceea ce fu- 
sese tânguitor la început devenea imperios, iar notele curgeau atât de re- 
pede, atât de insistent, atât de complicat şi atât de alarmant, încât Eragon 
începu să se teamă pentru siguranța muzicianului. Părea de-a dreptul ne- 
natural să cânți atât de repede şi de măiastru, chiar şi pentru un elf. 

Arya râse când muzica atinse o anumită notă febrilă şi săn în picioare 
ridicându-şi braţele deasupra capului. Lovi cu piciorul în pământ şi bătu 
din palme — o dată, de două ori, de trei ori —, după care, spre uimirea lui 
Eragon, începu să danseze. 

Mişcările îi fură lente la început, aproape languroase, însă în curând rit- 
mul crescu, până ce ajunse la acelaşi nivel cu ritmul frenetic al muzicii. 

Muzica ajunse în curând la punctul culminant, apoi începu să se domo- 
lească treptat, pe măsură ce suflătorul relua şi stingea temele melodiei. 
Însă, înainte ca muzica să se oprească, o mâncărime bruscă îl făcu pe 
Eragon să îşi apuce mâna dreaptă şi să se scarpine în palmă. În acelaşi mo- 
ment, simţi o durere ascuțită în adâncurile minţii, în timp ce una dintre 
vrăjile sale de protecţie îl avertiză de pericol. 

O secundă mai târziu, se auzi răgetul unui dragon în văzduh. 

Eragon simți cum o frică rece îi îngheaţă sufletul. 

Răgetul nu era al Saphirei. 


Cuvântul unui cavaler 


Eragon îşi înşfăcă sabia şi ţâşni afară din cort împreună cu Arya. 

Afară, Eragon se împletici şi căzu într-un genunchi când pământul 
păru să se aplece sub el. Se apucă de un smoc de iarbă, folosindu-l ca pe 
o ancoră, în timp ce aştepta să-i treacă ameţeala. 

Când îndrăzni să îşi ridice privirea, fu nevoit să-şi mijească ochii. 
Lumina de la făcliile din preajmă era dureros de strălucitoare; flăcările 
înotau prin faţa sa ca nişte peşti, părând desprinse de cârpele înmuiate în 
ulei care le hrăneau. 

„Mi-am pierdut echilibrul, se gândi Eragon. Nu mai pot avea încre- 
dere în vedere. Trebuie să îmi limpezesc mintea. Trebuie să...“ 

O frântură de mişcare îi atrase atenţia şi el se ghemui la pământ. Coada 
Saphirei trecu peste el, la numai câteva degete de capul său, izbind un 
cort şi făcându-l una cu pământul, sfărâmând stâlpii de lemn de parcă ar 
fi fost crengi uscate. 

Saphira mârâi, muşcând în gol în timp ce se ridica în picioare. Apoi 
se opri, confuză. 

„Micuţule, ce...“ 

Un sunet ca o pală puternică de vânt o întrerupse şi din întunecimea ce- 
rului se ivi Thorn, roşu ca sângele şi scânteind ca un milion de stele schim- 
bătoare. Ateriză lângă pavilionul Nasuadei şi pământul se cutremură sub 
impactul greutăţii sale. 

Eragon auzi gărzile Nasuadei strigând; apoi Thorn mătură cu laba din 
faţă pământul şi jumătate din strigăte amuţiră. 

De pe frânghiile legate de-o parte şi de alta a dragonului roşu, zeci 
de soldaţi săriră şi se împrăştiară, sfârtecând corturi şi retezând străjerii 
care alergau spre ei. 

Goarnele răsunară prin toată tabăra. În acelaşi timp, sunete de luptă iz- 
bucniră în apropierea fortificațiilor exterioare, marcând, se gândi Eragon, 
un al doilea atac, dinspre miazănoapte. 

„Câţi soldaţi or fi? se întrebă el. Oare suntem încercuiți?“ Simţi cum 
se înfiripă panica în sufletul său, atât de puternică, încât aproape că îi 
copleşi rațiunea şi îl făcu să fugă orbeşte în noapte. Numai gândul că 
faelnirv-ul era responsabil de reacţia sa îl opri locului. 

Murmură o vrajă rapidă de vindecare, sperând că va izbuti să contra- 
careze efectele licorii, dar fără nici un succes. Dezamăgit, se ridică încet, 
îşi scoase sabia şi i se alătură Aryei pentru a înfrunta cinci soldaţi care 
alergau spre ei. Eragon nu era sigur cum aveau să le țină piept, în starea 
în care erau. 

Oamenii ajunseseră la mai puţin de douăzeci de picioare de ei, când 
Saphira mârâi şi lovi pământul cu coada, trântindu-i pe soldaţi. Eragon, 
care simțise ce avea de gând să facă Saphira, o apucă pe Arya şi, sprijinin- 
du-se unul pe celălalt, izbutiră să rămână în picioare. 

Apoi Bl&dhgarm şi un alt elf, Laufin, ţâşniră din hăţişul de corturi şi îi 
uciseră pe cei cinci soldaţi înainte ca aceştia să se ridice iarăşi în picioare. 
Ceilalţi elfi îi urmau îndeaproape. 

Un alt grup, de peste douăzeci de soldaţi, alergă către Eragon şi Arya, 
ca şi cum oamenii ar fi ştiut unde să-i găsească. 

Elfii se înşiruiră în faţa lui Eragon şi a Aryei. Însă, înainte ca soldaţii 
să se poată apropia de săbiile elfilor, unul dintre corturi se deschise brusc 
şi Angela sări urlând în mijlocul soldaţilor, luându-i pe nepregătite. 

Vânzătoarea de ierburi purta o cămaşă de noapte roşie, părul ei cârli- 
onțat era despletit şi în mâini ţinea câte un darac!. Acestea erau lungi de 
trei picioare şi aveau două rânduri de dinţi de oţel montați la capete. Din- 
ţii erau mai lungi decât antebraţul lui Eragon şi ascuţiţi ca nişte ace — el 
ştia că, dacă te înțepai în ei, riscai să îți otrăveşti sângele din cauza lânii 
nespălate prin care trecuseră. 

Doi dintre soldaţi căzură când Angela îşi împlântă daracele în ei, 
străpungându-le platoşele. Vânzătoarea de ierburi era mai scundă cu două 
capete decât unii dintre oameni, însă nu dădea nici un semn de frică în 


'Unealtă de pieptănat şi de scărmănat lâna, cânepa sau inul, formată dintr-un sistem de piep- 
teni cu dinţi mari de oţel, fixaţi pe un suport. (n. tr.) 

timp ce sărea printre ei. Din contră, era o adevărată întruchipare a feroci- 
tății, cu părul ei sălbatic, cu țipetele şi înfăţişarea ei întunecată. 

Soldaţii o încercuiră pe Angela, ascunzând-o vederii, şi pentru o clipă 
Eragon se temu că aveau să o copleşească. 

Atunci, din altă parte a taberei, îl văzu pe Solembum gonind spre pâl- 
cul de soldaţi, cu urechile date pe spate. În urma sa veneau şi alte pisici 
fermecate: douăzeci, treizeci, patruzeci — o haită întreagă, toate în forma 
lor animală. 

Un amestec de sâsâituri, miorlăituri şi ţipete umplu noaptea atunci 
când pisicile fermecate se năpustiră asupra soldaților şi îi doborâră la pă- 
mânt, sfâşiindu-i cu ghearele şi cu colții. Soldaţii se luptară cât puteau de 
bine, dar nu izbutiră să le ţină piept pisicilor mari şi zbârlite. 

Întreaga scenă, de la apariția Angelei până la intervenţia pisicilor ferme- 
cate, se derulă cu o asemenea repeziciune, încât Eragon de-abia dacă avu 
timp să reacționeze. Când pisicile îi copleşiră pe soldați, el clipi şi îşi umezi 
gura uscată, cuprins de senzaţia că tot ce se întâmpla în jur nu era real. 

Apoi Saphira rosti „Iute, treci pe spatele meu“ şi se ghemui pentru ca 
el să se poată urca. 

— Aşteaptă, zise Arya şi îi puse o mână pe braț. Murmură câteva for- 
mule în limba străveche. O clipă mai târziu, tulburarea ce cuprinsese 
simţurile lui Eragon dispăru, iar el se află din nou în deplina stăpânire a 
corpului său. 

Îi aruncă o privire recunoscătoare Aryei, apoi aruncă teaca lui Brisingr 
peste rămăşiţele cortului său, se cățără pe piciorul din față al Saphirei şi 
se aşeză în poziţia obişnuită de la baza gâtului ei. Fără şa, marginile as- 
cuțite ale solzilor i se înfigeau în partea interioară a pulpelor, o senzaţie 
pe care şi-o amintea prea bine de la primul lor zbor împreună. 

— Avem nevoie de Dauthdaert, strigă el în jos, către Arya. 

Ea încuviinţă şi porni în fugă spre cortul ei, aflat la câteva sute de paşi 
depărtare, în partea estică a taberei. 

O altă conştiinţă, diferită de a Saphirei, apăsă asupra minţii lui Eragon, 
şi el îşi retrase gândurile pentru a se proteja. Apoi îşi dădu seama că ființa 
era Glaedr şi îi îngădui dragonului auriu să treacă de garda sa. 

„O să vă ajut“, spuse Glaedr. Dincolo de cuvintele sale, Eragon simţea o 
mânie cumplită şi clocotindă îndreptată împotriva lui Thorn şi Murtagh, 
o mânie ce părea îndeajuns de puternică pentru a face lumea scrum. 

„Uniţi-vă minţile cu mine, Eragon, Saphira. Şi tu, Bl&dhgarm, şi tu, 
Laufin, şi toţi cei din neamul vostru. Lăsaţi-mă să văd prin ochii voştri, 
lăsaţi-mă să aud prin urechile voastre, ca să vă pot sfătui ce aveţi de fă- 
cut şi ca să vă pot împrumuta forţa mea la nevoie.“ 

Saphira sări în față, pe jumătate zburând şi pe jumătate alunecând peste 
rândurile de corturi înspre silueta mătăhăloasă şi rubinie a lui Thorn. Elfii 
o urmară pe jos, ucigând soldaţii care le ieşeau în cale. 

Saphira avea avantajul înălțimii, căci Thorn stătea nemişcat pe pă- 
mânt. Plonjă către el — intenționând, după cum bine ştia Eragon, să ateri- 
zeze pe spatele lui Thorn şi să-şi încleşteze fălcile pe grumazul său —, însă 
când o văzu venind, dragonul roşu îşi rânji colții şi se întoarse în întâmpi- 
narea ei, ghemuindu-se ca un căţelandru ce înfruntă un dulău mai mare. 

Eragon de-abia avu timp să observe că şaua lui Thorn era liberă, că 
dragonul se şi trase pe picioarele din spate şi întinse spre Saphira una din- 
tre labele sale groase şi musculoase. Laba grea şuieră zgomotos prin aer. 
În întuneric, ghearele lui erau surprinzător de albe. 

Saphira se aplecă într-o parte, răsucindu-şi trupul ca să evite lovi- 
tura. Pământul şi cerul se învârtiră în jurul lui Eragon, şi el se trezi pri- 
vind tabăra pe când vârful aripii drepte a Saphirei sfâşia cortul cuiva. 

Forţa răsucirii îl făcu pe Eragon să se dezechilibreze. Solzi: Saphirei 
îi alunecară printre picioare. Îşi încleştă coapsele şi se apucă şi mai strâns 
de ţepul din faţa lui, însă mişcarea Saphirei era mult prea violentă ca să 
o poată contracara, aşa că, o secundă mai târziu, strânsoarea îi cedă şi el 
se trezi rostogolindu-se prin aer, fără să ştie prea bine care era susul şi 
care josul. 

Chiar şi în cădere, se asigură că o ţinea strâns pe Brisingr, departe de 
trup; chiar dacă avea vrăji de protecţie asupra sa, sabia tot îl putea răni, 
datorită vrăjii pe care o pusese asupra ei Rhunsn. T 

„Micuțule!“ 

— Letta! strigă Eragon şi, cu o hurducătură, rămase nemișcat în văz- 
duh, la vreo zece picioare deasupra pământului. Câteva secunde, în timp 
ce lumea părea să se învârtă în continuare, zări silueta scânteietoare a 
Saphirei dându-i roată, în încercarea de a-l recupera. 

Thorn scoase un răget şi scăldă şirurile de corturi dintre el şi Eragon 
cu un val de flăcări incandescente, care ţâşniră spre cer. De îndată izbuc- 
niră urletele de agonie ale oamenilor dinăuntru, arşi de vii. 

Eragon îşi ridică o mână ca să îşi acopere fața. Magia îl proteja de ră- 
nile mai grave, însă dogoarea era neplăcută. „N-am păţit nimic. Nu vă în- 
toarceți, spuse el, nu doar către Saphira, ci şi către Glaedr şi elfi. Trebuie 
să îi opriți. Ne întâlnim la pavilionul Nasuadei.“ 

Dezaprobarea Saphirei fu evidentă, însă ea îşi schimbă direcţia pen- 
tru a-şi relua atacul asupra lui Thorn. 

Eragon încetă vraja şi se lăsă pe pământ. Ateriză uşor, pe vârfurile pi- 
cioarelor, apoi o luă la fugă printre corturile cuprinse de flăcări, multe 
dintre ele prăbuşindu-se deja, ridicând jerbe de scântei portocalii. 

Fumul şi duhoarea de lână arsă îi îngreunau respiraţia lui Eragon. 
Tuşi, iar ochii îi lăcrimară, înceţoşându-i partea de jos a vederii. 

La câteva sute de picioare în faţă se încăierau Saphira şi Thorn, doi 
uriaşi în noapte. Pe Eragon îl cuprinse un sentiment de frică primitivă. 
Cum se făcea că alerga înspre ei, înspre o pereche de fiare ce se muşcau 
şi îşi arătau colții, fiecare dintre ele mai mare decât o casă — iar în cazul 
lui Thorn, mai mare decât două case — şi având ghearele, colții şi ţepii 
mai mari decât trupul său? Chiar şi după ce primul impuls de spaimă se 
domoli, îi rămase o mică agitaţie în timp ce alerga nebuneşte înainte. 

Spera că Roran şi Katrina erau în siguranță. Cortul lor se afla în cea- 
laltă parte a taberei, însă Thorn şi soldaţii puteau să se întoarcă în acea 
direcţie în orice moment. 

— Eragon! 

Arya sări prin dărâmăturile cuprinse de flăcări, ținând-o pe Dauthdaert 
în mâna stângă. O aură verzuie şi palidă înconjura lama zimţată a lancei, 
deşi lucirea era greu de observat pe fundalul învăpăiat. Alături de ea ve- 
nea Orik, care înainta printre limbile de foc de parcă nu ar fi fost mai pri- 
mejdioase decât nişte fuioare de aburi. Piticul nu purta cămașă sau coif. 
Ţinea într-o mână străvechiul ciocan Volund, iar în cealaltă un mic scut 
rotund. Ciocanul îi era mânjit de sânge. 

Eragon îi întâmpină cu o mână ridicată şi cu un strigăt, bucuros să îi 
aibă alături pe prietenii săi. Când ajunse lângă el, Arya îi oferi lancea, 
însă Eragon clătină din cap. 

— Ţine-o! îi zise el. Avem şanse mai mari să îl oprim pe Thorn dacă tu 
o mânuieşti pe Niernen şi eu pe Brisingr. 

Arya încuviinţă şi strânse şi mai tare lancea în mână. Pentru prima oară, 
Eragon se întrebă dacă ea, fiind elf, ar fi fost în stare să ucidă un dragon. 

Apoi alungă acest gând. Dacă ştia ceva despre Arya, atunci acesta 
era faptul că ea făcea întotdeauna ce trebuia, oricât de greu i-ar fi fost. 

Thorn zgârie coastele Saphirei, iar Eragon icni când simţi durerea prin 
legătura lor. Din mintea lui Bl&dhgarm înţelese că elfii erau aproape de 
dragoni, ocupați să se lupte cu soldații. Nici măcar ei nu cutezau să se apro- 
pie de Saphira şi de Thorn, de teamă să nu fie striviţi sub labele acestora. 

— Acolo, spuse Orik, arătând cu ciocanul către un pâlc de soldaţi aflat 
între şirurile de corturi distruse. 

— Lasă-i, rosti Arya. Trebuie să o ajutăm pe Saphira. 

Orik mormăi: 

— Bine, atunci să mergem. 

Cei trei țâşniră în faţă, însă Eragon şi Arya îl lăsară în curând în 
urmă pe Orik. Nici un pitic nu putea spera să ţină pasul cu ei, nici măcar 
unul puternic şi călit ca Orik. 

— Duceţi-vă! strigă Orik din spate. Vin şi eu cât de repede pot! 

Pe când Eragon se ferea de bucăţile de pânză arzânde care pluteau prin 
văzduh, îl zări pe Nar Garzhvog împresurat de un grup de zece soldați. 
Kull-ul încornorat părea de-a dreptul grotesc la lumina arămie a flăcărilor; 
buzele îi erau trase de pe colţi, iar umbrele de pe muchia frunții dădeau fe- 
tei sale o expresie brutală şi necioplită, ca şi cum ţeasta i-ar fi fost săpată 
într-un bolovan cu o daltă boantă. Luptând cu mâinile goale, el înşfăcă un 
soldat şi îl sfâşie la fel de uşor cum ar fi sfâşiat Eragon un pui fript. 

Câţiva paşi mai încolo, şirul de corturi arzânde ge termină. De cea- 
laltă parte a flăcărilor, totul era cuprins de confuzie. 

Blâdhgarm şi doi dintre magicienii săi stăteau în fața a patru oameni 
în robe negre, despre care Eragon presupuse că erau magicieni de-ai Im- 
periului. Nici elfii, nici oamenii nu se mişcau, deşi pe fețele lor se putea 
citi o strădanie imensă. Zeci de soldaţi zăceau morți la pământ, însă alţii 
încă alergau, unii dintre ei cu răni atât de cumplite încât Eragon ştiu de 
îndată că oamenii erau imuni la durere. 

Nu putea vedea restul elfilor, însă le putea simţi prezenţa în partea cea- 
laltă a pavilionului roşu al Nasuadei, aflat chiar în mijlocul prăpădului. 

Grupuri de pisici fermecate fugăreau soldaţii încolo şi-ncoace prin 
luminişul din jurul pavilionului. Regele Jumătat'-de-Labă şi perechea sa, 
Vânătoarea-de-Năluci, conduceau două dintre grupuri; Solembum îl con- 
ducea pe-al treilea. 

În apropierea pavilionului se afla vânzătoarea de ierburi, duelându-se 
cu un bărbat voinic şi mătăhălos — ea luptându-se cu daracele, el cu un buz- 
dugan într-o mână şi cu un îmblăciu’ în cealaltă. Disputa părea echilibrată, 
în ciuda diferențelor de gen, greutate, înălțime, bătaie şi echipament. 

Spre surprinderea lui Eragon, Elva era şi ea acolo, stând pe capacul 
unui butoi. Copilul-vrăjitoare se ținea cu mâinile de stomac, părând bol- 
navă de moarte, însă participa şi ea la bătălie, deşi într-un mod aparte. În 
fața ei erau adunați vreo zece soldați şi Eragon văzu că ea le vorbea cu 
repeziciune, pentru că mişcările gurii ei micuţe erau greu de distins. În 
timp ce vorbea, fiecare bărbat reacționa diferit: unul rămânea încremenit, 
nemaiputându-se clinti; altul se chircea şi îşi îngropa faţa în palme; unul 
îngenunchea şi se înjunghia cu un pumnal lung; altul îşi azvârlea armele şi 
o lua la fugă prin tabără; iar altul rămânea bolborosind ca un nebun. Nici 
unul nu îşi ridică sabia împotriva ei şi nici unul nu mai atacă pe nimeni. 

Şi, deasupra măcelului, înălțându-se amenințător ca doi munți vii, erau 
Saphira şi Thorn. Trecuseră în stânga pavilionului şi îşi dădeau târcoale, 
călcând în picioare corturile. Limbi de flăcări pâlpâiau în adâncurile nări- 
lor şi în spaţiile dintre dinţii lor ascuţiţi ca nişte săbii. 

Eragon şovăi. Învălmăşeala de sunete şi de mişcări era covârşitoare 
şi nu ştia sigur unde este nevoie de el mai mult. 

„Murtagh?“ îl întrebă pe Glaedr. 

„Nu l-am găsit încă, dacă a venit şi el. Nu îi pot simţi mintea, dar 
este greu de spus cu atâţia oameni şi atâtea vrăji într-un singur loc.“ 

Prin legătura lor, Eragon îşi dădu seama că dragonul auriu făcea mai 
multe lucruri deodată, în afară de faptul că vorbea cu el; Glaedr asculta în 
acelaşi timp gândurile Saphirei şi ale elfilor şi îi ajuta pe Blödhgarm şi pe 
cei doi camarazi ai acestuia în lupta lor mentală cu magicienii Imperiului. 

Eragon era încrezător că ei vor izbuti să îi învingă pe magicieni, la fel 
cum era încrezător că Angela şi Elva erau în stare să se apere singure de res- 
tul soldaţilor. Saphira, pe de altă parte, era deja rănită în mai multe locuri 
şi se străduia din greu să îl împiedice pe Thorn să atace restul taberei. 

Eragon se uită la Dauthdaert, aflat în mâna Aryei, apoi la siluetele 
masive ale dragonilor. „Trebuie să îl omorâm“, se gândi Eragon, cu o 


'Unealtă agricolă formată dintr-o prăjină lungă la capătul căreia este legat un băț gros mobil 
şi mai multe curele, cu care se lovesc spicele de cereale sau păstăile de legume spre a li se 
scoate boabele.(n. tr.) 

strângere de inimă. Apoi ochii îi căzură pe Elva şi o nouă idee i se înfiripă 
în minte. Cuvintele fetei erau mai puternice decât orice armă; nimeni, nici 
măcar Galbatorix, nu putea să le reziste. Dacă ar fi putut să îi vorbească 
lui Thorn, ar fi reuşit să îl alunge. 

„Nu! mârâi Glaedr. Îţi pierzi timpul, puiule. Du-te la dragonul tău — 
acum! Are nevoie de ajutorul tău. Trebuie să îl ucizi pe Thorn, nu să îl pui 
pe fugă! Este distrus şi nu mai ai ce să faci ca să îl salvezi.“ 

Eragon se uită la Arya, iar ea îi întoarse privirea. 

— Elva ar fi mai rapidă, zise el. 

— O avem pe Dauthdaeri... 

— Prea periculos. Prea greu. 

Arya şovăi, apoi încuviință. Porniră amândoi către Elva. 

Înainte să ajungă la ea, Eragon auzi un țipăt înăbuşit. Se întoarse şi 
văzu cu groază cum Murtagh iese din pavilion, trăgând-o pe Nasuada 
de încheieturi. 

Părul Nasuadei era despletit. O zgârietură urâtă îi brăzda unul dintre 
obraji, iar cămaşa ei galbenă de noapte era sfâşiată în mai multe locuri. 
Lovi spre genunchiul lui Murtagh, însă piciorul îi fu respins de o vrajă de 
protecţie şi nu izbuti să îl atingă. El o trase mai aproape, smucind-o cu 
cruzime, apoi o lovi în tâmplă cu mânerul lui Zar'roc, făcând-o să-şi 
piardă cunoştinţa. 

Eragon răcni şi se abătu către ei. 

Murtagh îi aruncă o privire scurtă. Apoi îşi vâri sabia la loc în teacă, 
o săltă pe Nasuada pe umăr şi se lăsă pe un genunchi, aplecându-şi Capul 
de parcă s-ar fi rugat. 

Un junghi de durere din partea Saphirei îi distrase atenţia lui Eragon, 
şi ea strigă: „Ai grijă! Mi-a scăpat!“ 

În timp ce sărea peste un morman de leşuri, Eragon riscă şi aruncă o 
privire în sus, unde văzu pântecele sclipitor al lu: Thorn şi aripile sale ca- 
tifelate acoperind jumătate din stelele de pe cer. Dragonul roşu se învârti 
uşor când pluti spre pământ, ca o frunză mare şi greoaie. 

Eragon se aruncă într-o parte, rostogolindu-se în spatele pavilionului 
şi încercând să pună distanţă între el şi dragon. O piatră îl împunse în 
umăr când căzu la pământ. 

Fără să încetinească, Thorn îşi întinse piciorul din faţă, gros şi nodu- 
ros ca un trunchi de copac, şi îi cuprinse în laba sa enormă pe Murtagh 

şi pe Nasuada. Ghearele sale se înfipseră în pământ, săpând tranşee adânci 
de câteva picioare în timp ce îi apuca pe cei doi oameni. 

Apoi, cu un răget victorios şi cu aripile fâlfâinde vibrând până la os 
din cauza bufniturilor, Thorn se arcui şi începu să se înalțe din nou. 

Din locul în care se luptase cu Thorn, Saphira porni pe urmele lui, lă- 
sând în spate dâre de sânge din muşcăturile şi semnele făcute de gheare 
pe picioarele ei. 

Era mai iute decât Thorn, dar, chiar dacă l-ar fi prins, Eragon nu ve- 
dea cum ar fi putut să o salveze pe Nasuada fără să o rănească. 

O pală de vânt îi flutură părul când Arya se repezi pe lângă el. Ea 
urcă în fugă pe o grămadă de butoaie şi sări, iar săritura o împinse prin 
aer mai sus decât ar fi putut ajunge vreun elf de unul singur. Întinzându-se, 
se prinse de coada lui Thorn şi rămase atârnată de ea ca un ornament. 

Eragon făcu o jumătate de pas în faţă, încercând să o oprească, apoi 
blestemă şi mârâi: 

— Audr! 

Vraja îl proiectă prin aer, ca o săgeată trasă dintr-un arc. Îşi întinse 
mintea către Glaedr, iar bătrânul dragon îi oferi energia necesară pentru 
a-i susține ascensiunea. 

Eragon arse energia fără să-i pese de costuri, dorindu-şi numai să 
ajungă la Thorn înainte să i se întâmple ceva groaznic Nasuadei sau Aryei. 

Pe când ţâşnea pe lângă Saphira, Eragon văzu cum Arya începe să se 
cațăre pe coada lui Thorn. Se agăţă de ţepii de pe spatele său cu mâna 
dreaptă, folosindu-i ca pe treptele unei scări. Cu mâna stângă, o înfipse pe 
Dauthdaert în Thorn, ancorându-se cu ajutorul tăişului suliţei, în timp ce 
se cățăra tot mai sus pe trupul lui masiv. Thorn se zvârcoli, se răsuci şi în- 
cercă să o muşte, ca un cal enervat de o muscă, însă nu putu ajunge la ea. 

Apoi, dragonul sângeriu îşi trase aripile şi picioarele şi, ţinându-şi 
prada prețioasă la piept, se năpusti spre pământ, învârtindu-se într-o spi- 
rală a morţii. Lancea se smulse din carnea lui Thorn şi Arya rămase agă- 
tată doar de un ţep cu mâna dreaptă — mâna ei slăbită, mâna la care se 
rănise în catacombele de sub Dras-Leona. 

În scurt timp, degetele îi alunecară şi ea căzu de pe Thorn, cu braţele 
şi picioarele răsfirate, precum spiţele unei roți. Ca urmare a vrăjii pe 
care o aruncă, fără îndoială, ea încetini şi apoi se opri complet din învâr- 
tire şi din cădere, până ajunse să plutească pe cerul nopţii. Luminată de 

lucirea suliței pe care încă o ţinea în mână, ea îi apăru lui Eragon ca un 
licurici verde plutind în întuneric. 

Thorn dădu din aripi şi se pogori către ea. Capul Aryei se întoarse şi 
ea se uită la Saphira; apoi se răsuci în văzduh ca să dea piept cu Thorn. 

O lumină malefică se ivi între fălcile lui Thorn, iar în clipa urmă- 
toare un zid de flăcări atotcuprinzător se revărsă din botul lui şi se rosto- 
goli peste Arya, ascunzându-i trupul. 

În acea clipă, Eragon ajunsese la mai puţin de cincizeci de picioare 
distanță — destul de aproape ca să simtă dogoarea în obraji. 

Flăcările se opriră, dezvăluindu-l pe Thorn care se îndepărta de Arya, 
repliindu-se pe cât de repede îi permitea mărimea sa. Pe când făcea asta, 
dădu din coadă, şfichiuind cu ea prin aer mai repede decât ar fi putut ea 
să o evite. 

— Nu! strigă Eragon. 

Se auzi un trosnet când coada o izbi pe Arya. O azvârli în întuneric, 
ca o piatră trasă dintr-o praştie, şi lancea îi căzu din mână, după care luci- 
rea ei se stinse treptat, până dispăru cu totul. 

Cercuri de fier părură să-i cuprindă pieptul lu: Eragon, lăsându-l 
fără suflare. Thorn se îndepărta, însă Eragon l-ar fi putut ajunge, dacă 
lua mai multă energie de la Glaedr. Totuşi, legătura lui cu Glaedr era tot 
mai slabă şi Eragon nu putea spera să îi învingă pe Thorn şi pe Murtagh 
de unul singur, în înaltul cerului, nu atâta timp cât Murtagh avea cu el 
zeci de Eldunari. 

Eragon blestemă, întrerupse vraja care îl proiecta prin aer şi plonjă 
cu capul înainte pe urmele Aryei. Vântul îi urlă în urechi, trăgându-l de 
păr şi de haine, şi îi presă pielea obrajilor, silindu-l să îşi mijească ochii. 
O gânganie îl lovi în gât; impactul fu la fel de puternic ca şi cum ar fi 
fost lovit de o piatră. 

În timp ce cădea, Eragon căută cu mintea conştiinţa Aryei. De-abia 
desluşise un licăr din ea, undeva în bezna de sub el, când Saphira se nă- 
pusti dedesubt, cu solzii maţi în lumina stelelor. Se răsuci cu faţa în sus 
şi Eragon văzu cum se întinde şi prinde un obiect mic şi întunecat cu la- 
bele din faţă. 

Un junghi de durere străbătu mintea pe care o atinsese Eragon; apoi 
toate gândurile din ea amuţiră şi el nu o mai simți. 

„Am prins-o, micuţule“, zise Saphira. 

— Letta, rosti Eragon, şi încetini până se opri. 

Se uită din nou după Thorn, însă nu văzu decât stele şi întuneric. În- 
spre răsărit auzi de două ori sunetul neclar al unei bătăi de aripi, apoi to- 
tul rămase cufundat în tăcere. 

Eragon se uită spre tabăra vardenilor. Resturi de foc străluceau porto- 
calii şi triste printre straturi de fum. Sute de corturi mototolite în colb, 
alături de oamenii care nu reușiseră să scape de sub picioarele Saphirei 
şi ale lui Thorn. Însă acei oameni nu erau singurele victime ale atacu- 
lui. De la înălțimea la care se afla, Eragon nu putea deosebi leşurile, însă 
ştia că soldații omorâseră cu zecile. 

Gustul de cenuşă îi umplu gura lui Eragon. Tremura tot; lacrimi de 
mânie, frică şi frustrare îi acopereau ochii. Arya era rănită — poate chiar 
moartă. Nasuada fusese capturată şi în curând avea să încapă pe mâna ce- 
lor mai iscusiţi torționari ai lui Galbatorix. 

Eragon simţi cum îl copleşeşte deznădejdea. 

Cum puteau să mai continue acum? Cum mai putea spera la izbândă, 
acum că nu o mai aveau pe Nasuada ca să-i conducă? 


Conclavul regilor 


După ce ateriză în tabăra vardenilor împreună cu Saphira, Eragon se 
lăsă să alunece jos şi fugi la peticul de iarbă unde dragonul o aşezase de- 
licat pe Arya. 

Elfa zăcea cu faţa în jos, nemişcată şi fără vlagă. Când Eragon o în- 
toarse cu faţa în sus, ea deschise ochii. 

— Thorn... Ce s-a întâmplat cu Thorn? şopti ea. 

„A scăpat“, zise Saphira. 

— Şi... Nasuada? Aţi salvat-o? 

Eragon îşi lăsă privirea în pământ şi clătină din cap. 

O umbră de amărăciune trecu peste chipul Aryei. Tuşi şi tresări, apoi 
dădu să se ridice. În colţul gurii i se prelingea un firicel de sânge. 

— Aşteaptă, spuse Eragon. Nu te mişca. Îl aduc pe Bl&dhgarm. 

— Nu e nevoie. Apucându-se de umărul lui, Arya se săltă de pe pă- 
mânt, apoi, cu băgare de seamă, se ridică în picioare. Îşi pierdu suflul 
când îşi întinse muşchii şi Eragon văzu durerea pe care ea se străduia să 
o ascundă. Sunt doar lovită, nu sfărâmată. Vrăjile de apărare m-au prote- 
jat de cea mai cruntă dintre loviturile lui Thorn. 

Fragon se îndoia de spusele ei, dar acceptă. 

„Ce facem acum?“ întrebă Saphira, apropiindu-se de ei. Mirosul pu- 
ternic, ca de mosc, al sângelui ei îi umplu nările lui Eragon. 

Eragon se uită împrejur la flăcările şi prăpădul din tabără. Se gândi 
iarăşi la Roran şi la Katrina şi se întrebă dacă supravieţuiseră atacului. 
„Într-adevăr, ce facem acum?“ 

Primi imediat răspuns la întrebare. Mai întâi, doi soldaţi răniţi se 
iviră din fum şi îi atacară pe el şi pe Arya. Până îi ucise Eragon, opt din- 
tre elfi ajunseseră lângă ei. 

După ce Eragon îi convinse că era teafăr, elfii îşi îndreptară atenția că- 
tre Saphira şi insistară să îi oblojească rănile făcute de muşcăturile şi zgâ- 
rieturile lu: Thorn, chiar dacă Eragon ar fi preferat să facă asta personal. 

Ştiind că procesul de vindecare avea să dureze câteva minute, Eragon 
o lăsă pe Saphira cu elfii şi o luă la fugă printre şirurile de corturi, către 
zona din apropierea pavilionului Nasuadei, acolo unde Blödhgarm şi cei- 
lalți doi magicieni elfi erau încă încleştaţi în lupta lor mentală cu ultimul 
dintre cei patru magicieni duşmani. 

Magicianul rămas era îngenuncheat pe pământ, ţinându-şi fruntea lipită 
de genunchi şi braţele pe ceafă. În loc să îşi alăture gândurile în cofruntarea 
nevăzută, Eragon se duse lângă magician, îl bătu pe umăr şi strigă: 

— Ha! 

Magicianul se înfioră, surprins, şi momentul de neatentie le îngădui 
elfilor să se strecoare pe sub garda lui. Eragon îşi dădu seama de asta 
din felul în care omul se rostogoli şi se zvârcoli, dându-și ochii peste cap, 
cu o spumă gălbuie bolborosindu-i la gură. Curând după aceea, el încetă 
să mai respire. 

Cu propoziţii scurte, Eragon îi explică lui Blsdhgarm şi celorlalți 
doi elfi ce li se întâmplase Aryei şi Nasuadei. Blana lui Blödhgarm se 
zbârii, iar ochii săi galbeni sclipiră de mânie. Însă zise doar atât, în limba 
străveche: 

— Ne-au ajuns vremuri întunecate, Biruitorul-Umbrei. Apoi o trimise 
pe Yaela să găsească şi să recupereze lancea Dauthdaert de unde căzuse. 

Eragon, Blsdhgarm şi Uthinară, elful care rămăsese cu ei, străbătură 
tabăra, încercuind şi omorând puţinii soldaţi care scăpaseră de colții pisi- 
cilor fermecate şi de săbiile oamenilor, piticilor, elfilor şi urgalilor. Îşi fo- 
Josiră magia şi pentru a stinge unele focuri mai mari, înăbuşindu-le la fel 
de uşor ca pe flacăra unei lumânări. 

În tot acest timp, un sentiment copleşitor de spaimă punea stăpânire 
pe Eragon, apăsându-l asemeni unui vălătuc de lână udă şi strivindu-i 
mintea astfel încât cu greu se mai putea gândi la altceva decât la moarte, 
înfrângere şi eşec. Simţea că lumea se prăbuşeşte în jurul său, că tot ceea 
ce se străduiseră să realizeze vardenii se destrăma cu repeziciune iar el 
nu putea face nimic ca să recapete controlul asupra situaţiei. Senzaţia de 
neajutorare îi submina voinţa de a face altceva decât să stea într-un colţ 
şi să se lase pradă nefericirii. Totuşi, rezistă impulsului, căci dacă ar fi 

cedat, ar fi fost ca şi mort. Aşa că merse mai departe, trudind cot la cot 
cu elfii, în ciuda deznădejdii sale. 

Nu-i îmbunătăţi starea de spirit nici faptul că Glaedr îl contactă şi îi 
spuse: „Dacă m-ai fi ascultat, am fi putut să îl oprim pe Thorn şi să o sal- 
văm pe Nasuada.“ 

„Sau poate că nu, făcu Eragon. Nu voia să discute mai departe des- 
pre asta, dar simţi nevoia să adauge: Îţi laşi mânia să-ţi întunece jude- 
cata. Uciderea lui Thorn nu era singura soluţie, iar tu nu ar trebui să fii 
atât de dornic să-l nimiceşti pe unul dintre puţinii membri rămaşi ai nea- 
mului tău.“ 

„Să nu crezi că îmi poţi da tu lecţii, puiule! se răsti Glaedr. Nici mă- 
car nu poţi înţelege ce am pierdut.“ 

„Înţeleg mai bine decât multă lume“, replică Eragon, însă Glaedr se 
retrăsese deja din mintea lui, iar Eragon nu credea că dragonul îi auzise 
ultimele cuvinte. 

Eragon de-abia stinsese un foc şi se îndrepta spre următorul când 
Roran veni în fugă la el şi îl apucă de braţ. 

— Eşti rănit? 

Eragon simţi o mare uşurare când îşi văzu vărul viu şi nevătămat. 

— Nu, zise el. 

— Şi Saphira? 

— Elfii i-au oblojit deja rănile. Dar Katrina? Este în siguranță? 

Roran încuviinţă, destinzându-se uşor, însă rămânând la fel de tulburat. 

— Eragon, zise el, apropiindu-se, ce s-a întâmplat? Ce se întâmplă? 
L-am văzut pe Jârmundur alergând pe-aici ca o găină cu capul tăiat, iar 
gărzile Nasuadei arată cumplit, şi nimeni nu vrea să-mi spună nimic. 
Suntem încă în primejdie? Ne atacă Galbatorix? 

Eragon aruncă o privire în jur, apoi îl luă pe Roran deoparte, unde nu 
îi putea auzi nimeni. 

— Nu poţi spune nimănui. Nu încă, îl avertiză el. 

— Ai cuvântul meu. 

În câteva propoziţii rapide, Eragon îi rezumă situația lui Roran. Când 
isprăvi, chipul lui Roran devenise palid. 

— Nu îi putem lăsa pe vardeni să se împrăștie, rosti el. 

— Sigur că nu. Şi nici nu se va întâmpla asta, însă s-ar putea ca Regele 
Orrin să încerce să preia comanda sau... Eragon rămase tăcut când un grup 

de războinici trecu pe lângă ei. Apoi continuă: Rămâi cu mine? S-ar pu- 
tea să am nevoie de ajutorul tău. 

— Ajutorul meu? Pentru ce ai nevoie de ajutorul meu? 

— Toată armata te admiră, Roran, chiar şi urgalii. Eşti Stronghammer, 
eroul de la Aroughs, iar părerea ta are greutate. Şi asta s-ar putea dovedi 
foarte important. 

Roran rămase tăcut o clipă, apoi încuviință. 

— Voi face tot ce pot. 

— Pe moment, acoperă-mă, în caz că mai sunt soldați rămaşi, spuse 
Eragon, mergând mai departe spre focul în direcția căruia se îndrepta 
mai devreme. 

Jumătate de oră mai târziu, pe măsură ce liniştea şi ordinea începeau 
să coboare din nou în tabără, un mesager îl anunță pe Eragon că Arya îl 
chema de îndată în pavilionul Regelui Orik. 

Eragon şi Roran schimbară o privire, apoi porniră către colțul de 
nord-vest al taberei, acolo unde îşi ridicaseră corturile cei mai mulți 
dintre pitici. 


— Nu avem de ales, zise Jörmundur. Nasuada şi-a exprimat dorința 
foarte clar. Eragon, tu trebuie să îi iei locul la cârma vardenilor. 

Fetele celor din cort erau aspre şi neînduplecate. Umbre întunecate 
le atârnau pe la tâmple şi în încruntăturile adânci ale celor-cu-două-pi- 
cioare, cum le-ar fi zis Saphira. Singura care nu se încrunta era chiar 
Saphira — capul ei era îndesat prin intrarea pavilionului pentru ca ea să 
poată lua parte la conclav —, însă buzele îi erau uşor trase de pe colţi, de 
parcă ar fi fost gata să mârâie. 

De față mai erau Regele Orrin, cu o mantie purpurie trasă peste că- 
maşa de noapte; Arya, părând zdruncinată, dar hotărâtă; Regele Onk, care 
găsise o tunică de zale cu care să se acopere; regele pisicilor fermecate, 
Grimrr Jumătat'-de-Labă, cu un bandaj alb de pânză înfăşurat pe o tăie- 
tură făcută de-o sabie pe umărul său drept; kuli-ul Nar Garzhvog, aple- 
cându-se ca să nu dea cu coarnele de tavan; şi Roran, care stătea într-un 
colț al cortului, ascultând ce se discută fără să spună nimic. 

Nimeni altcineva nu fusese lăsat în pavilion. Nici gărzi, nici sfetnici, 
nici slujitori, nici măcar Blodhgarm sau ceilalți elfi. Afară, un grup de oa- 
meni, pitici şi urgali stăteau întunecaţi în faţa intrării — aveau sarcina de 

a împiedica pe oricine, oricât de puternic sau de periculos ar fi fost, să de- 
ranjeze întrunirea. lar cortul era împresurat cu vrăji aruncate la repezeală, 
care împiedicau trasul cu urechea, fie ea obişnuită sau magică. 

— Nu mi-am dorit niciodată asta, zise Eragon, privind harta Alaga&siei 
întinsă pe masa din centrul pavilionului. 

— Nimeni nu şi-a dorit asta, rosti Regele Orrin, pe un ton muşcător. 

Fusese înţelept din partea Aryei să convoace întrunirea în pavilionul 
lui Orik, se gândi Eragon. Regele piticilor era cunoscut ca un susţinător de 
nădejde al Nasuadei şi al vardenilor — unde mai pui că era şi şeful de clan 
şi fratele vitreg al lui Eragon —, însă nimeni nu îl putea acuza că ar fi râv- 
nit la poziţia Nasuadei, şi nici nu ar fi fost acceptat de oameni în locul ei. 

Totuşi, convocând întrunirea în pavilionul lui Orik, Arya îi întărise 
poziţia lui Eragon şi îi slăbise pe criticii săi, fără să pară că îl favorizează 
sau că adoptă o atitudine agresivă. Eragon fu nevoit să admită că ea era 
mult mai iscusită decât el când venea vorba de manipularea celorlalți. 
Singurul risc era ca nu cumva să se creadă că Orik îi era stăpân, însă 
acesta era un risc pe care Eragon era pregătit să şi-l asume pentru a-şi 
asigura sprijinul prietenului său. 

— Nu mi-am dorit niciodată asta, repetă el, apoi îşi ridică privirea, ca 
să înfrunte ochii atenţi ai celor din jur. Însă acum că s-a întâmplat, jur pe 
mormintele tuturor celor pe care i-am pierdut că voi face tot ce-mi stă în 
puteri pentru a mă ridica la înălțimea Nasuadei şi pentru a-i conduce pe 
vardeni spre victoria asupra lui Galbatorix şi a Imperiului. Se strădui să 
proiecteze o atitudine încrezătoare, însă adevărul era că amploarea situa- 
tiei îl înfricoşa şi nu avea nici cea mai mică idee dacă era pregătit pentru 
aşa ceva. Nasuada fusese impresionant de capabilă şi era de-a dreptul in- 
timidant să încerce să facă măcar jumătate din ce realizase ea. 

— Vrednic de laudă, sunt sigur, spuse Regele Orrin. Totuşi, vardenii au 
lucrat mereu la unison cu aliaţii lor — cu oamenii din Surda; cu prietenul 
nostru regesc, Regele Orik, şi cu piticii din Munţii Beor; cu elfii; şi acum, 
mai recent, cu urgalii conduşi de Nar Garzhvog şi cu pisicile fermecate. 
Îşi înclină uşor capul către Grimrr, care îi răspunse cu acelaşi gest. Nu s-ar 
cădea ca soldaţii de rând să ne vadă certându-ne în public. Nu crezi? 

— Ba da. 

— Aşa deci, făcu Regele Orrin. Să înțeleg atunci că vei continua să te 
consulți cu noi asupra chestiunilor importante, aşa cum făcea Nasuada? 

Eragon şovăi, dar înainte să poată răspunde, Orrin continuă: Toţi cei 
de-aici — şi arătă spre cei prezenţi în cort — au riscat enorm participând la 
această expediţie, şi nici unuia nu i-ar conveni să i se dicteze. Nici nu 
ne-am supune, de altfel. Să fiu cinstit, în ciuda nenumăratelor tale is- 
prăvi, Eragon Biruitorul-Umbrei, eşti încă tânăr şi neexperimentat, iar 
această lipsă de experienţă s-ar putea să ne coste. Toţi cei de-aici au mulţi 
ani de experienţă în a conduce trupele, sau au privit pe alţii cum conduc. 
Te putem ajuta să rămâi pe drumul cel drept şi poate că împreună vom iz- 
buti să găsim o cale de a pune ordine în încurcătura asta şi de a-l da jos 
pe Galbatorix. 

Tot ce spunea Orrin era adevărat, se gândi Eragon — era încă tânăr şi 
neexperimentat, şi chiar avea nevoie de sfaturile celorlalți —, însă nu pu- 
tea recunoaşte lucrul acesta fără să pară slab. 

Astfel încât, în schimb, răspunse: 

— Puteţi sta fără grijă: mă voi consulta cu voi la nevoie. Însă hotărâ- 
rile vor fi doar ale mele. 

— lartă-mă, Biruitorul-Umbrei, dar mi-e greu să cred asta. Apropierea 
ta de elfi — Orrin îi aruncă o privire Aryei — este cunoscută de toată lu- 
mea. Pe deasupra, mai eşti şi un membru adoptiv al clanului Ingeitum, su- 
pus autorității şefului de clan, care întâmplător este tocmai Regele Orik. 
Poate că mă înşel, dar mă îndoiesc că hotărârile vor fi chiar ale tale. 

— Mai întâi mă sfătuieşti să îmi ascult aliaţii. Acum îmi spui să nu o 
fac. Poate că ai prefera să te ascult doar pe tine? Mânia lui Eragon crescu 
pe măsură ce vorbea. 

— Aş prefera ca alegerile tale să fie în interesul neamului nostru, nu 
al altor rase! 

— Aşa a şi fost, mârâi Eragon. Şi aşa va fi în continuare. Este adevărat 
că am jurat credință atât vardenilor, cât şi clanului Ingeitum, dar îi sunt 
credincios şi Saphirei, şi Nasuadei, şi familiei mele. Mulţi au drepturi asu- 
pra mea, aşa cum mulți au drepturi asupra dumneavoastră, Maiestate. To- 
tuşi, prima mea grijă este să îl înving pe Galbatorix şi Imperiul său. Aşa 
a fost dintotdeauna, şi dacă există vreun conflict între loialitățile mele, 
aceasta va avea mereu întâietate. Nu ai decât să îmi pui la îndoială jude- 
cata, dacă ţii neapărat, dar nu-mi pune la îndoială motivele. Şi ţi-aş fi re- 
cunoscător dacă te-ai abţine de la a sugera că aş fi un soi de trădător! 

Orrin se încruntă, cu tot sângele năvălindu-i în obraji, şi era cât pe 
ce să răspundă obraznic când o bubuitură puternică îl întrerupse: Orik lo- 
vise în scut cu ciocanul său, Volund. 

— Gata cu prostiile astea! exclamă Orik, încruntându-se. Vă faceţi 
griji în privinţa unei crăpături din podea când tot muntele este gata să se 
prăbuşească peste noi! 

Orrin se încruntă şi mai tare, dar nu mai insistă. Îşi luă cupa de vin 
de pe masă şi se cufundă înapoi în scaun, de unde îi aruncă lui Eragon o 
privire întunecată şi mocnită. 

„Cred că te urăşte“, spuse Saphira. 

„Fie asta, fie urăşte ceea ce reprezint eu. Oricum, sunt un obstacol 
pentru el. Ar fi bine să nu-l scăpăm din ochi.“ 

— Problema cu care ne confruntăm este una simplă, zise Orik. Ce-i de 
făcut acum, că Nasuada nu mai este? Aşeză ciocanul pe masă şi îşi trecu 
mâna noduroasă prin păr. Sunt de părere că situația nu s-a schimbat cu 
nimic față de azi-dimineaţă. Dacă nu vrem să ne recunoaştem înfrânți şi 
să cerem pace, avem o singură variantă: să mărşăluim către Urâ'baen 
cât de repede putem. Nasuada nu avea de gând să se lupte personal cu 
Galbatorix. Asta va cădea în sarcina voastră — arătă spre Eragon şi 
Saphira — şi a elfilor. Nasuada ne-a adus până aici şi, cu toate că îi vom 
simţi lipsa, nu avem nevoie de ea ca să continuăm. Nu ne putem abate 
prea mult de la calea noastră. Chiar dacă ar fi fost de faţă, nu cred că ar 
fi spus altceva. Trebuie să mergem la Uri'baen, şi cu asta basta. 

Grimrr se juca cu un pumnal mic, cu tăişul negru, nepărând să bage 
în seamă ce se discuta. 

— Sunt de acord, spuse Arya. Nu avem de ales. 

Deasupra lor, capul masiv al lui Garzhvog se aplecă, făcând să alu- 
nece pe pereţii pavilionului umbre neregulate. 

— Piticul vorbeşte bine. Urgralgra vor rămâne cu vardenii câtă vreme 
Sabie-de-Foc este căpetenia lor. Cu el şi cu Limbă-de-Flăcări în frunte, 
ne vom lua partea de sânge pe care ne-o datorează încă trădătorul fără 
coarne, Galbatorix. 

Eragon se foi, stânjenit. 

— Toate bune şi frumoase, făcu Regele Orrin, dar tot nu am auzit 
cum îi vom învinge pe Murtagh şi pe Galbatorix după ce ajungem în 
Uri” baen. 

— Avem lancea Dauthdaert, observă Eragon, căci Yaela recuperase 
sulița, şi cu ea putem... 

Regele Orrin flutură o mână. 

- Da, da, lancea Dauthdaert. Nu te-a ajutat să îl opreşti pe Thorn, şi 
nu prea cred că Galbatorix te va lăsa să te apropii cu ea de el sau de 
Shruikan. În orice caz, nu schimbă cu nimic faptul că nu te poți pune 
deocamdată cu trădătorul ăla cu sufletul negru. La naiba, Biruitorul-Um- 
brei, nu te poți pune nici măcar cu fratele tău, iar el este Cavaler de mai 
puțină vreme decât tine! 

„Frate vitreg“, se gândi Eragon, dar îşi ținu gura. Nu găsea nici o 
cale prin care să respingă argumentele lui Orrin; acestea erau justificate, 
până la ultimul, şi îl făceau să se simță ruşinat. 

Regele continuă: 

— Am intrat în acest război cu gândul că vei găsi o cale de a contra- 
cara forța nenaturală a lui Galbatorix. Aşa ne-a făgăduit şi ne-a asigurat 
Nasuada. Și totuşi, iată-ne pe cale să ne confruntăm cu cel mai puternic 
magician din istoria consemnată şi noi nu suntem cu nimic mai aproape 
de a-l învinge decât atunci când am început! 

— Am mers la război, rosti Eragon încet, deoarece era prima oară de 
la căderea Cavalerilor când aveam cea mai măruntă şansă de a-l da jos 
pe Galbatorix. Ştii bine asta. 

— Ce şansă? ripostă regele. Suntem nişte marionete cu toţii, dansând 
după bunul-plac al lui Galbatorix. Singurul motiv pentru care am ajuns atât 
de departe este că ne-a lăsat el. Galbatorix vrea să ajungem la Urû’baen. 
Vrea să i te aducem. Dacă ar fi vrut să ne oprească, ar fi zburat până pe 
Câmpiile Înflăcărate şi ar fi dat piept cu noi acolo, zdrobindu-ne o dată 
pentru totdeauna. Şi, după ce va pune mâna pe tine, exact asta va face: 
ne va zdrobi. 

Aerul din cort păru că se încordează între ei. 

„Ai grijă, îi spuse Saphira lui Eragon. O să părăsească haita dacă nu 
îl poţi convinge altfel.“ 

Arya părea la fel de îngrijorată. 

Eragon îşi întinse mâinile pe masă şi rămase o clipă pe gânduri. Nu 
voia să mintă, însă în acelaşi timp trebuia să găsească o cale prin care să-i 
insufle speranţă lui Orrin, ceea ce era greu de făcut când nici el nu avea 
prea mari speranţe. „Oare aşa s-o fi simţit şi Nasuada de fiecare dată când 

ne reunea în numele cauzei, convingându-ne să mergem mai departe chiar 
când nu vedeam prea bine încotro ne îndreptăm?“ 

— Poziţia noastră nu este chiar atât de... precară cum ai prezentat-o tu, 
zise Eragon. 

Orrin pufni şi luă o înghiţitură din cupă. 

— Lancea Dauthdaert este o ameninţare pentru Galbatorix, continuă 
Eragon, şi asta este în avantajul nostru. O să se teamă de ea. Aşa că îl pu- 
tem sili să facă şi ce vrem noi, măcar un pic. Chiar dacă nu o putem fo- 
losi ca să îl omorâm pe el, s-ar putea să izbutim să îl omorâm pe Shruikan. 
Ei nu formează o adevărată pereche dragon-Cavaler, însă moartea lui 
Shruikan tot l-ar răni cumplit. 

— Asta nu se va întâmpla niciodată, făcu Orrin. Acum ştie că avem 
lancea şi o să-şi ia măsurile de precauţie cuvenite. 

— Poate că nu. Mă îndoiesc că Murtagh şi Thorn au recunoscut-o. 

— Nu contează; Galbatorix o va recunoaşte când le va cerceta amintirile. 

„ȘI va afla şi de existenţa lui Glaedr, dacă nu îi spuseseră deja“, îi 
zise Saphira lui Eragon. 

Moralul lui Eragon scăzu şi mai mult. Nu se gândise la asta, dar ea 
avea dreptate. „Și uite-aşa s-a dus orice speranţă de a-l lua prin surprin- 
dere. Nu mai avem nici un secret față de el.“ 

„Viața este plină de secrete. Galbatorix nu poate prezice cu sigu- 
ranţă cum vom alege să îl înfruntăm. Măcar prin asta îl putem încurca.“ 

— Pe care dintre suliţele morţii ați găsit-o, Biruitorul-Umbrei? întrebă 
Grimrr pe un ton aparent plictisit. 

— Pe Du Niernen, Orhideea. 

Pisica fermecată clipi, şi Eragon avu impresia că fusese surprinsă, 
deşi expresia lui Grimrr rămase la fel de goală ca de obicei. 

— Orhideea. Nu mai spune... Ce ciudat să găseşti o asemenea armă în 
vremurile noastre, mai ales... acea armă. 

— De ce? întrebă JSrmundur. 

Grimrr îşi trecu limba mică şi trandafirie peste colți. 

— Niernen este faimoasssă. Lungi ultima silabă printr-un sâsâit scurt. 

Înainte ca Eragon să poată scoate mai mult de la pisica fermecată, 
Garzhvog interveni, cu vocea scrâşnind asemenea unor bolovani: 

— Ce este sulița asta a morţii despre care vorbeşti, Sabie-de-Foc? Este 
lancea care a rănit-o pe Saphira în Belatona? Am auzit poveşti despre ea, 
Şi încă dintre cele mai ciudate. 

Eragon îşi aminti cu întârziere că Nasuada nu le spusese nici urgalilor, 
nici pisicilor fermecate adevărul despre Niernen. „Ei bine, se gândi el. 
N-am ce face.“ 

Îi explică lui Garzhvog ce era cu Dauthdaert, apoi insistă ca toţi cei 
din pavilion să jure în limba străveche că nu vor discuta despre suliță cu 
nimeni altcineva fără să primească permisiunea. Se auziră câteva bombă- 
neli, dar în cele din urmă se supuseră cu toţii, chiar şi pisica fermecată. 
Cu toate că nu mai avea rost să încerce a-i ascunde prezenţa suliţei lui 
Galbatorix, Eragon nu credea că ajuta cu ceva dacă ajungeau la urechile 
tuturor vorbe despre lancea Dauthdaert. 

Când isprăviră cu toţii de rostit jurămintele, Eragon continuă: 

— Mai întâi, avem lancea Dauthdaert, ceea ce este mai mult decât am 
avut înainte. În al doilea rând, nu am de gând să îi înfrunt pe Murtagh şi 
pe Galbatorix la un loc; nici nu mi-am propus să fac asta. Când vom sosi 
la Ură'baen, îl vom ademeni pe Murtagh în afara oraşului şi apoi îl vom 
încercui, cu toată armata dacă trebuie — inclusiv cu elfii — şi îl vom ucide 
sau captura o dată pentru totdeauna. Aruncă o privire împrejur, uitându-se 
la cei adunaţi acolo, încercând să le dea ceva din puterea convingerii 
sale. În al treilea rând — şi asta trebuie să o credeţi din tot sufletul —, 
Galbatorix nu este invulnerabil, oricât de puternic ar fi. Chiar dacă a pus 
mii de vrăji de apărare asupra sa, în ciuda a tot ceea ce ştie şi a vicleniei 
sale, există totuşi vrăji care îl pot ucide, dacă suntem destul de isteți ca să 
ne gândim la ele. Poate că voi găsi chiar eu vraja cu care îl vom învinge, 
dar la fel de bine ar putea să o facă unul dintre elfi sau din Du Vrangr Gata. 
Galbatorix pare de neatins, ştiu, dar întotdeauna există o slăbiciune — în- 
totdeauna există o crăpătură pe unde poţi strecura o sabie şi astfel să îți 
înjunghii duşmanul. 

— Cavalerii din vechime nu i-au putut găsi slăbiciunea. Ce te face să 
crezi că vom izbuti noi? întrebă Regele Orrin. 

Eragon îşi întinse braţele în lături, cu palmele în sus. 

— Poate că nu vom izbuti. Nimic nu este sigur în viaţă, cu atât mai pu- 
țin în război. Totuşi, dacă magicienii din cele cinci rase ale noastre nu îi 
pot veni de hac, atunci nu ne rămâne decât să acceptăm că Galbatorix va 
domni cât va pofii, şi nimic din ce am face noi nu va schimba asta. 

Tăcerea se lăsă peste cort, scurtă şi adâncă. 

Apoi Roran făcu un pas în față. 

— Aş dori să iau cuvântul, zise el. 

Eragon îi văzu pe cei de la masă schimbând priviri între ei. 

— Spune ce ai pe suflet, Stronghammer, rosti Orik, spre evidenta ne- 
mulțumire a Regelui Orrin. 

— lată: s-au vărsat prea multe lacrimi şi prea mult sânge ca să facem 
acum cale-ntoarsă. Ar fi o lipsă de respect, atât pentru morţi cât şi pentru 
cei care şi-i amintesc pe cei morţi. O fi asta o luptă între zei — părea în- 
tru totul serios în timp ce spunea asta —, însă eu am de gând să continui 
lupta până când mă vor trăsni zeii sau până îi trăsnesc eu. Un dragon poate 
omori zece mii de lupi unul câte unul, dar zece mii de lupi pot omori îm- 
preună un dragon. 

„Nu chiar“, pufni Saphira, în intimitatea spaţiului din minte pe care 
ea îl împărțea cu Eragon. 

Roran zâmbi fără veselie. 

— Şi avem şi noi dragonul nostru. Luaţi ce hotărâre vreţi. Însă eu unul 
am de gând să merg la Urû’ baen şi să îl înfrunt pe Galbatorix, chiar dacă 
trebuie să o fac de unul singur. 

— Nu de unul singur, spuse Arya. Ştiu că vorbesc pentru Regina 
Islanzadi când vă zic că neamul nostru îţi va sta alături. 

— Şi al nostru, bubui Garzhvog. 

— Şi al nostru, adăugă Orik. 

— Şi al nostru, rosti Eragon pe un ton ce spera că va descuraja even- 
tualele păreri diferite. 

Când, după o pauză, cei patru se întoarseră către Grimrr, pisica fer- 
mecată pufni şi zise: 

— Ei bine, presupun că vom fi şi noi acolo. Îşi cercetă ghearele ascu- 
tite. Cineva trebuie să se strecoare dincolo de liniile duşmanului, şi sigur 
n-o să facă asta piticii care tropăie în cizmele lor de fier. 

Orik îşi ridică sprâncenele, dar îşi ascunse bine orice urmă de supărare. 

Orrin mai dădu pe gât încă două înghiţituri; apoi se şterse la gură cu 
dosul palmei şi spuse: 

— Prea bine, cum doreşti; vom merge mai departe spre Urû’baen. Cum 
cupa i se golise, întinse mâna către sticla din faţa lui. 


Un labirint fără sfârşit 


Eragon şi ceilalți petrecură restul conclavului discutând chestiuni 
practice: liniile de comunicare — cine în faţa cui trebuia să răspundă; îm- 
părţirea responsabilităţilor; reorganizarea santinelelor şi a vrăjilor de pro- 
tecţie a taberei, pentru a evita ca Thorn sau Shruikan să se furişeze din 
nou printre ei; şi cum să facă rost de echipament nou pentru oamenii ale 
căror lucruri fuseseră arse sau zdrobite în timpul atacului. De comun 
acord, deciseră ca până a doua zi să nu dea de veste ce s-a întâmplat cu 
Nasuada; era mai important ca războinicii să prindă puţin somn, cât le 
mai rămăsese până ce răsăritul avea să lumineze orizontul. 

Şi totuşi, lucrul pe care nu îl discutară deloc a fost dacă ar fi trebuit să 
încerce a o salva pe Nasuada. Era limpede că singura cale de a o elibera ar 
fi fost să cucerească Urâ'baen-ul, dar până atunci, probabil, ea va fi fost 
deja moartă, rănită sau juruită lui Galbatorix în limba străveche. Aşa că 
evitară cu totul subiectul, de parcă pomenirea acestuia ar fi fost interzisă. 

Însă ea era prezentă mereu în gândurile lui Eragon. De fiecare dată 
când închidea ochii, îl vedea pe Murtagh lovind-o, apoi ghearele sol- 
zoase ale labei lui Thorn strângându-se în jurul ei şi dragonul roşu zbu- 
rând în noapte. Amintirile îl făceau pe Eragon să se simtă şi mai jalnic, 
însă nu se putea opri să le retrăiască. 

Când conclavul se împrăştie, Eragon le făcu semn lui Roran, 
JSrmundur şi Aryei. Aceştia îl urmară fără întrebări înapoi la cortul lui, 
unde Eragon petrecu ceva timp cerându-le sfatul şi făcând planuri pentru 
ziua următoare. 

— Sfatul Înţelepţilor îţi va da ceva bătaie de cap, sunt sigur, zise 
JSrmundur. Nu te consideră atât de priceput la politică precum Nasuada, 
şi vor încerca să profite de acest lucru. 

De la atac, războinicul cu păr lung manifestase un calm nefiresc, 
într-atât încât Eragon bănuia că este fie în pragul lacrimilor, fie al furiei, 
fie poate al amândurora. 

— Nici nu sunt, spuse Eragon. 

Jörmundur îşi înclină capul. 

— Oricum ar fi, trebuie să te ţii tare. Te pot ajuta şi eu un pic, dar cel 
mai mult depinde de cum te porţi tu. Dacă le vei permite să îţi influen- 
teze prea mult deciziile, vor socoti că ei au moştenit conducerea varde- 
nilor, nu tu. 

Îngrijorat, Eragon aruncă o privire către Arya şi Saphira. 

„Să n-aveţi nici o teamă, le spuse Saphira tuturor. Nimeni nu îl va su- 
pune câtă vreme eu stau de veghe“. 

Când cea de-a doua întrunire a lor, în cerc mai restrâns, luă sfârşit, 
Eragon aşteptă până ce Arya şi Jormundur părăsiră cortul; apoi îl prinse 
pe Roran de umăr. 

— Ai vorbit serios când ai zis că asta este o bătălie între zei? 

Roran îl privi fix. 

— Da... Tu, şi Murtagh, şi Galbatorix sunteţi mult prea puternici ca să 
fiţi învinşi de către o persoană normală. Nu este drept. Nu este corect. 
Dar asta este. Noi, restul, suntem ca nişte furnici sub cizmele voastre. Ai 
vreo idee câţi oameni ai omorât de unul singur? 

— Mult prea mulți. 

— Exact. Mă bucur că eşti aici, că lupţi pentru noi, şi mă bucur să te 
socot întru totul — mai puţin numele — fratele meu, însă aş fi vrut să nu 
trebuiască să ne bizuim pe un Cavaler, sau pe un elf, sau pe orice fel de 
magician ca să câştige războiul ăsta pentru noi. Nimeni n-ar trebui să fie 
la mila altei persoane. Nu în felul ăsta. Strică echilibrul lumii. 

Apoi Roran ieşi din cort. 

Eragon se lăsă să cadă pe patul său de campanie, simțindu-se de parcă 
ar fi fost izbit în piept. Rămase acolo o vreme, punându-și întrebări şi me- 
ditând, până ce tensiunea insuportabilă a gândurilor sale îl făcu să se ri- 
dice brusc şi să ţâşnească afară. 

Când ieşi din cort, cei şase Şoimi ai Nopţii săriră în picioare, pregă- 
tindu-şi armele, pentru a-l însoţi oriunde s-ar fi dus. 

Eragon le făcu semn să rămână pe loc. Deşi protestase, Jârmundur 
insistase să îi dea gărzile Nasuadei, pe lângă Blâdhgarm şi ceilalţi elfi, 
pentru protecţia lui. 

— Niciodată nu putem fi îndeajuns de atenți, zisese el. 

Lui Eragon nu îi plăcea să aibă încă şi mai mulți oameni care să se 
tină după el, însă fusese obligat să accepte. 

Trecând de gărzi, Eragon păşi grăbit către locul unde Saphira şedea 
încolăcită pe pământ. 

Când el se apropie, ea deschise un ochi apoi îşi ridică aripa, astfel în- 
cât el se târî sub ea şi se cuibări lângă pântecul cald. „Micuţule“, spuse 
ea şi începu să toarcă încetişor. 

Eragon stătea sprijinit de ea, ascultându-i torsul şi freamătul slab al 
aerului ce intra şi ieşea din plămânii ei puternici. În spatele lui, pântecul 
ei se ridica şi cobora cu o cadență blândă, liniştitoare. 

În oricare alt moment, simpla ei prezenţă ar fi fost suficientă ca să îl cal- 
meze, dar nu acum. Mintea sa refuza să funcţioneze mai încet, pulsul conti- 
nua să îi bubuie, iar mâinile şi picioarele îi erau nesuferit de fierbinți. 

Îşi păstră emoţiile pentru sine, ca să nu o tulbure pe Saphira. Ea era isto- 
vită după cele două încleştări cu Thorn şi se cufundă repede într-un somn 
adânc, cu torsul pierzându-se în sunetul omniprezent al respirației ei. 

Însă gândurile lui Eragon nu-i dădeau pace. Iar şi iar, se întorcea la 
acelaşi fapt insuportabil, incontestabil: era conducătorul vardenilor. El, 
care fusese nimic altceva decât cel mai tânăr membru al unei familii să- 
race de fermieri, era acum conducătorul celei de-a doua armate, ca mă- 
rime, din Alaga&sia. Însuşi faptul că se întâmplase aşa era scandalos, de 
parcă soarta s-ar fi jucat cu el, atrăgându-l într-o capcană care îl va dis- 
truge. Nu şi-o dorise niciodată, nu o căutase niciodată, şi totuşi eveni- 
mentele îl împinseseră către asta. 

„La ce s-a gândit Nasuada când m-a ales ca succesor al ei? se minună 
el. Îşi aminti motivele pe care i le dăduse ea, dar acestea nu îi potoliră cu 
nimic îndoielile. Chiar a crezut că îi pot lua locul? De ce nu Jârmundur? 
A fost zeci de ani printre vardeni şi ştie atât de multe despre comandă 
şi strategie.“ 

Eragon îşi aminti când Nasuada hotărâse să accepte oferta de alianță 
a urgalilor, în ciuda urii şi a obidei ce exista între cele două rase ale lor 
şi în ciuda faptului că urgalii fuseseră cei care îi uciseseră tatăl. „Eu aş fi 
putut face asta? Îşi imagina că nu — cel puţin nu la momentul respectiv. 
Aş putea lua asemenea decizii acum, dacă ele ar fi necesare pentru a-l în- 
vinge pe Galbatorix?“ 

Nu era sigur. 

Făcu un efort să îşi calmeze mintea. Închizând ochii, se concentră asu- 
pra respiraţiilor sale, numărând din zece în zece. Era dificil să-şi menţină 
atenţia asupra acestei sarcini; la fiecare câteva secunde, un alt gând sau o 
altă senzaţie ameninţa să-l distragă şi pierdu şirul de multe ori. 

În cele din urmă însă, corpul său începu să se relaxeze şi, aproape 
fără să-şi dea seama, viziunile mişcătoare, ireale ale viselor sale în stare 
de veghe se furişară în el. 

Văzu multe lucruri — unele groaznice şi neliniştitoare, precum visele 
ce oglindeau evenimentele zilei ce trecuse. Altele erau dulci-amărui: amin- 
tiri ale lucrurilor ce fuseseră sau care şi-ar fi dorit să fie. 

Apoi, ca la o schimbare bruscă a vântului, visele îi vibrară şi îi deve- 
niră mai solide, mai materiale, de parcă ar fi fost realități palpabile, pe 
care le putea ajunge şi atinge. Totul dispăru în jurul său şi zări un alt timp 
şi spaţiu — unul ce îi părea deopotrivă străin şi familiar, ca şi cum l-ar fi 
văzut cândva, cu multă vreme în urmă, şi apoi i-ar fi ieşit din minte. 

Eragon deschise ochii, însă imaginile rămaseră, ascunzând vederii 
tot ce era în jurul lui, şi el ştiu că ceea ce trăia nu era un vis obişnuit: 

„O câmpie întunecată şi pustie se întindea în fața lui, străbătută de un 
singur fir de apă ce curgea leneş către răsărit: o panglică de argint strălu- 
cind sub razele unei luni pline... Plutind pe râul fără nume, o corabie înaltă 
şi semeaţă, cu pânzele de un alb pur ridicate, pregătite... Şiruri de război- 
nici ce poartă sulițe şi două siluete cu glugă păşind printre ei, ca într-o pro- 
cesiune grandioasă. Mirosul sălciilor şi al plopilor şi sentimentul unei 
tristeţi de-o clipă... Apoi strigătul îndurerat al unui bărbat, o străfulgerare 
de solzi şi un amestec de mişcări care mai mult ascunse decât dezvălui. 

Apoi tăcere şi întuneric, şi nimic altceva.“ 


Vederea lui Eragon se limpezi şi se trezi din nou privind partea de de- 
desubt a aripii Saphirei. Îşi eliberă răsuflarea stăpânită — nu realizase că 
îşi ţinuse respiraţia — şi, cu o mână tremurătoare, îşi şterse lacrimile de 
la ochi. Nu putea înţelege de ce viziunea îl tulburase atât de puternic. 

„Fusese o premoniţie? se întrebă el. Sau ceva ce se întâmpla chiar în 
momentul ăsta? Şi de ce este important pentru mine?“ 

După aceea, nu se mai putu odihni. Grijile reveniră grămadă şi îl 
asaltară fără milă, rozându-i mintea asemenea unei hoarde de şobolani, 
şi fiecare muşcătură părea să îl infecteze cu o otravă lentă. 

În cele din urmă, se strecură afară de sub aripa Saphirei — având grijă 
să nu o trezească — şi porni către cortul său. 

Ca şi înainte, Şoimii Nopţii se ridicară în picioare când îl văzură. Co- 
mandantul lor, un bărbat îndesat, cu un nas coroiat, păşi în faţă pentru 
a-l întâmpina pe Eragon. 

— Ai nevoie de ceva, Biruitorul-Umbrei? întrebă el. 

Eragon îşi aminti vag că numele omului era Garven şi că Nasuada îi 
spusese ceva despre faptul că bărbatul îşi pierduse cunoştinţa după ce 
cercetase minţile elfilor. Omul părea destul de bine în prezent, deşi privi- 
rea sa avea o oarecare tentă visătoare. Totuşi, Eragon presupuse că Garven 
era în stare să-şi îndeplinească sarcinile; altfel, Jormundur nu i-ar fi per- 
mis niciodată să se întoarcă la postul lui. 

— Nu pentru moment, căpitane, spuse Eragon cu voce joasă. 

Mai făcu un pas înainte, apoi se opri. 

— Câţi Şoimi ai Nopţii au fost ucişi în noaptea asta? 

— Şase, domnule. Toată straja. Vom fi mai puţini preţ de câteva zile, 
până vom putea găsi înlocuitori potriviţi. Și, în plus, vom avea nevoie de 
şi mai mulţi recruți. Vrem să dublăm efectivele din jurul dumneavoastră. 

O expresie de durere tulbură privirea altminteri rece a lui Garven. 

— Am părăsit-o la greu, Biruitorul-Umbrei. Dacă am fi fost mai mulți, 
poate că... 

— Toţi am părăsit-o la greu, zise Eragon. Şi, dacă ar fi fost mai mulți din- 
tre voi acolo, ar fi murit mai mulți. 

Omul ezită, apoi încuviinţă, cu o expresie nefericită. 

„Am părăsit-o la greu“, gândi Eragon, intrând în cortul său. Nasuada 
era seniorul lui; protecţia ei era datoria lui, chiar mai mult decât a Şoimi- 
lor Nopţii. Şi totuşi, singura dată când ea avusese nevoie de ajutorul lui, 
el nu fusese în stare să o salveze. 

Blestemă o dată, cu ranchiună, pentru sine. 

În calitate de vasal al ei, ar fi trebuit să caute o cale de a o salva, lă- 
sând orice altceva la o parte. Dar mai ştia şi că ea nu ar fi vrut ca el să îi 
abandoneze pe vardeni doar de dragul ei. Ea mai degrabă ar fi suferit şi 
ar fi murit decât să permită ca lipsa ei să dăuneze cauzei căreia ea îşi de- 
dicase viaţa. 

Eragon blestemă din nou şi începu să facă ture prin cort, încolo 
şi-ncoace. 

„Sunt conducătorul vardenilor.“ 

Abia acum, că ea nu mai era, înțelese Eragon că Nasuada ajunsese 
mai mult decât seniorul şi comandantul lui; ea devenise prietena lui 
şi el simţea aceeaşi nevoie de a o proteja pe care o avea adeseori față 
de Arya. Însă dacă încerca, ar fi putut sfârşi prin a-i face pe vardeni să 
piardă războiul. 

„Sunt conducătorul vardenilor.“ 

Se gândi la toți oamenii care erau acum în responsabilitatea sa: Roran 
şi Katrina şi restul sătenilor din Carvahall; sutele de războinici alături de 
care luptase şi mulți alţii; piticii; pisicile fermecate; până şi urgalii. Toţi se 
aflau acum sub comanda lui şi depinzând de el, pentru ca el să ia deciziile 
corecte astfel încât să-l învingă pe Galbatorix şi Imperiul său. 

Pulsul lui Eragon galopa, făcându-i vederea să tremure. Se opri din 
patrulat şi se apucă strâns de stâlpul din centrul cortului, apoi îşi şterse 
transpiraţia de pe frunte şi de pe buza de sus. 

Şi-ar fi dorit să aibă pe cineva cu care să vorbească. Se gândi să o tre- 
zească pe Saphira, însă dădu ideea la o parte. Era mai important ca ea să 
se odihnească decât să-i asculte tânguielile. Şi nici nu voia să îi încarce 
pe Arya sau pe Glaedr cu probleme pe care ei nu le puteau rezolva. În 
orice caz, se îndoia că ar găsi un ascultător înţelegător în Glaedr, când ul- 
tima lor conversație fusese atât de spinoasă. 

Eragon își reluă circuitul monoton: trei paşi în faţă, întoarcere, trei 
paşi în spate, întoarcere, şi iarăşi de la început. 

Pierduse cingătoarea lui Beloth cel Înţelept. Le permisese lui Murtagh 
şi lui Thorn să o captureze pe Nasuada. lar acum se afla la conducerea 
vardenilor. 

Iar şi iar, aceleaşi câteva gânduri continuară să i se frământe prin minte 
ŞI, de fiecare dată sentimentul său de nelinişte sporea. Se simţea de parcă 
ar fi fost prins într-un labirint fără sfârşit, şi după fiecare colţ ascuns pân- 
deau monştri, gata să atace. În ciuda celor spuse în timpul întâlnirii cu 
Orik, Orrin şi ceilalți, nu vedea cum ar fi putut el, vardenii sau aliaţii 
acestora să îl înfrângă pe Galbatorix. 

„Nu aş fi în stare nici măcar să o salvez pe Nasuada, presupunând că 
aş putea să mă duc după ea şi să încerc.“ Amărăciunea îl inundă. Sarcina 
ce le stătea în față părea fără nici o speranţă. De ce-a trebuit să dea asta 


356 CHRISTOPHER PAOLINI 


peste noi? Blestemă şi îşi muşcă obrazul din interior până ce nu mai putu 
suporta durerea. 

Se opri din mersul său agitat şi se ghemui pe jos, împreunându-şi mâi- 
nile le ceafă. „Nu se poate face asta. Nu se poate face asta, şopti el, stând 
în genunchi şi legănându-se. Nu se poate.“ 

În disperarea sa, Eragon se gândi să se roage la Gântera pentru aju- 
tor, cum mai făcuse şi înainte. Să îşi aştearnă grijile la picioarele unuia 
mai puternic decât el şi să-şi încredinţeze soarta acelei forţe ar fi fost o 
uşurare. Asta i-ar fi permis să accepte soarta sa, precum şi a celor pe 
care-i iubea, cu o linişte mai mare, căci nu ar mai fi fost direct răspunză- 
tor de tot ce s-ar fi întâmplat. 

Însă Eragon nu se putu hotărî să rostească rugăciunea. Era răspun- 
zător de sorțile lor, fie că îi plăcea, fie că nu, şi simţea că ar fi greşit să pa- 
seze această responsabilitate altcuiva, chiar şi unui zeu — sau ideii de zeu. 

Problema era că el nu credea că mai era în stare să facă ce trebuia fă- 
cut. Putea să îi comande pe vardeni; de asta era destul de sigur. Cât des- 
pre felul în care ar putea proceda pentru a cuceri Ură'baen-ul şi a-l omori 
pe Galbatorix, în privinţa asta era dezorientat. Nu avea puterea să îl în- 
frunte pe Murtagh, şi cu atât mai puţin pe rege, şi părea extrem de puţin 
probabil că ar putea găsi o soluţie împotriva oricăreia dintre vrăjile de 
protecţie ale acestora. 

Să pună stăpânire pe minţile lor, sau măcar pe a lui Galbatorix, pă- 
rea la fel de improbabil. 

Eragon îşi scărpină ceafa, trecând în revistă fiecare posibilitate, ori- 
cât de puţine şanse de reușită ar fi avut. 

Apoi se gândi la sfatul pe care i-l dăduse Solembum în Teirm, cu atâta 
timp în urmă. Pisica fermecată spusese: „Ascultă-mă bine, îţi voi spune 
două lucruri. Când va veni vremea şi vei avea nevoie de o armă, caută 
sub rădăcinile copacului Menoa. Apoi, când totul va părea pierdut şi pute- 
rea ta nu va fi de-ajuns, du-te la Stânca lui Kuthian şi rosteşte-ţi numele, 
ca să deschizi Bolta Sufletelor.“ 

Spusele lui privind copacul Menoa se adeveriseră; sub acesta, Eragon 
găsise oţelul de care avusese nevoie pentru lama sabiei sale. O speranță 
nebunească pâlpâi în Eragon, în timp ce cântări cea de-a doua profeție a 
pisicii fermecate. 

„Dacă vreodată puterea mea nu a fost de-ajuns şi dacă vreodată a pă- 
rut totul pierdut, acuma este“, gândi Eragon. Oricum, nu avea încă nici o 
idee despre unde se aflau sau ce erau Stânca lui Kuthian sau Bolta Sufle- 
telor. Îi întrebase, în diverse momente, pe Oromis şi pe Arya, dar ei nu îi 
dăduseră niciodată un răspuns. 

Eragon îşi întinse mintea, căutând prin tabără, până ce dădu de senza- 
ţia aparte a minţii unei pisici fermecate. „Solembum, spuse el, am nevoie 
de ajutorul tău! Vino, te rog, la cortul meu.“ 

După un moment, simţi încuviințarea silnică din partea pisicii ferme- 
cate şi întrerupse contactul. 

Apoi, Eragon stătu singur în întuneric... şi aşteptă. 


Fragmente, pe jumătate văzute 
şi neclare 


Trecu peste un sfert de oră până când pânza de la intrarea în cortul 
lui Eragon se dădu la o parte şi Solembum intră, cu labele sale moi 
aproape silenţioase pe pământ. 

Pisica fermecată roşcată trecu pe lângă Eragon fără să îl privească, 
sări pe pat şi se aşeză printre pături, după care începu să se lingă între 
ghearele de la lăbuţa dreaptă. Fără să se uite la Eragon, zise: „Nu sunt 
un câine, ca să vin şi să plec când mă chemi, Eragon.“ 

— Nici nu m-am gândit vreodată că ai fi, replică Eragon. Dar am ne- 
voie de tine, şi este ceva urgent. 

„Mmh.“ Hârşâitul limbii lui Solembum deveni tot mai puternic, pe mă- 
sură ce acesta se concentră asupra părții catifelate a piciorului. „Atunci 
vorbeşte, Biruitorul-Umbrei. Ce vrei?“ 

— Stai o clipă. Eragon se ridică şi se duse la stâlpul de care atârna fe- 
linarul. O să-l aprind, îl avertiză el pe Solembum. Apoi Eragon rosti un 
cuvânt în limba străveche şi o văpaie prinse viață din fitilul felinarului, 
răspândind o lumină caldă şi pâlpâitoare în cort. 

Eragon şi Solembum îşi mijiră ochii, aşteptând să li se adapteze la lu- 
mina bruscă. Atunci când ea nu îi mai stânjeni atât de mult, Eragon se 
aşeză pe scaun, nu departe de pat. 

Pisica fermecată, observă el nedumerit, îl privea cu ochi albaştri ca 
gheaţa. 

— Nu aveai ochii de altă culoare? întrebă el. 

Solembum clipi o dată şi ochii săi trecură de la albastru la auriu. 
Apoi continuă să îşi curețe laba. „Ce vrei, Biruitorul-Umbrei? Noaptea 

este bună ca să faci lucruri, nu ca să stai şi să pălăvrăgeşti.“ Îşi mişcă 
nervos vârful cozii sale cu ciucure. 

Eragon îşi umezi buzele, agitat de speranţa pe care o nutrea. 

— Solembum, mi-ai spus că, atunci când mi se va părea totul pierdut 
şi puterea mea nu va mai fi de-ajuns, trebuie să mă duc la Stânca lui 
Kuthian şi să deschid Bolta Sufletelor. 

Pisica fermecată se opri din lins. 

— Ah, asta. 

— Da, asta. Şi trebuie să aflu ce ai vrut să zici. Dacă este ceva care ne 
poate ajuta în lupta noastră împotriva lui Galbatorix, trebuie să aflu chiar 
acum — nu mai târziu, nu după ce reuşesc să dezleg o ghicitoare sau alta, 
ci acum. Aşa că spune-mi unde pot găsi Stânca lui Kuthian, cum pot des- 
chide Bolta Sufletelor şi ce voi găsi înăuntru? 

Solembum îşi lăsă uşor pe spate urechile cu vârfuri negre, scoţându-şi 
ghearele de la laba pe care o curăța pe jumătate afară din teacă. „Nu ştiu.“ 

— Nu ştii?! exclamă Eragon, nevenindu-i să creadă. 

„Chiar trebuie să repeţi tot ce zic?“ 

— Cum să nu ştii? 

„Nu ştiu.“ 

Aplecându-se în față, Eragon înhăţă laba mare şi grea a lui Solembum. 
Pisica fermecată îşi lipi urechile de cap, sâsâi şi îşi încordă laba, înfi- 
gându-şi ghearele în mâna lui Eragon. Eragon zâmbi crispat şi ignoră du- 
rerea. Pisica fermecată era mai puternică decât se aşteptase, aproape 
îndeajuns de puternică pentru a-l da jos de pe scaun. 

— Gata cu ghicitorile, zise Eragon. Am nevoie de adevăr, Solembum. 
De unde ai primit această informaţie şi ce înseamnă ea? 

Solembum îşi zbârli blana de pe spate. „Uneori ghicitorile reprezintă 
adevărul, om greu de cap ce eşti! Acum dă-mi drumul, dacă nu vrei să îți 
sfâşii faţa şi să-ți arunc măruntaiele la corbi.“ 

Eragon îşi mai menţinu puţin strânsoarea, apoi îi dădu drumul lui 
Solembum şi se lăsă pe spate. Îşi strânse mâna ca să-şi calmeze durerea 
şi ca să oprească sângerarea. 

Solembum îl privi fioros printre pleoapele lăsate, renunțând la orice 
urmă de indiferenţă. „Am zis că nu ştiu deoarece, indiferent de ce crezi 
tu, chiar nu ştiu. Nu ştiu unde se află Stânca lui Kuthian, nici cum ai pu- 
tea deschide Bolta Sufletelor, nici ce ar putea conţine această boltă.“ 

— Spune asta în limba străveche. 

Solembum îşi îngustă ochii şi mai mult, dar repetă în limba elfilor, şi 
Eragon îşi dădu seama că spunea adevărul. 

O mulţime de întrebări îl năpădiră pe Eragon, aşa că de-abia se ho- 
tări pe care să o rostească mai întâi. 

— Atunci cum ai aflat de Stânca lui Kuthian? 

Coada lui Solembum zvâcni din nou, îndreptând cutele de pe pături. 
„Pentru ultima oară, nu ştiu. Nimeni din neamul meu nu ştie.“ 

— Atunci cum...? Eragon se opri, pradă confuziei. 

„Curând după căderea Cavalerilor, membrii rasei noastre au căpătat 
o anumită convingere conform căreia, dacă ar fi să întâlnim vreodată un 
nou Cavaler, unul care să nu îi fie supus lui Galbatorix, să îi spunem ce 
ţi-am spus eu ţie: despre copacul Menoa şi despre Stânca lui Kuthian.“ 

— Dar... de unde aţi primit această informaţie? 

Solembum îşi încreţi botul, dezgolindu-şi colții într-un zâmbet neplă- 
cut. „Asta nu îți pot spune, doar că oricine sau orice o fi fost în spatele 
ei îți vrea binele.“ 

— Cum poti şti asta? exclamă Eragon. Dacă a fost Galbatorix? Ar pu- 
tea încerca să vă păcălească. Ar putea încerca să ne păcălească pe mine 
şi pe Saphira, ca să ne captureze. 

„Nu, făcu Solembum, înfigându-şi ghearele în pătura de sub el. Pi- 
sicile fermecate nu sunt aşa uşor de păcălit precum alţii. Nu Galbatorix 
este în spatele acestei poveşti. Sunt sigur de asta. Oricine a dorit ca tu să 
primeşti această informaţie este aceeaşi persoană sau făptură care a avut 
grijă să găseşti metalul pentru sabia ta. Ar fi făcut asta Galbatorix?“ 

Eragon se încruntă. 

— Nu aţi încercat să aflaţi cine este în spatele poveştii? 

„Ba da.“ 

— Şi? 

„Nu am reuşit. Pisica fermecată îşi înfoie blana. Sunt două posibili- 
tăţi. Fie amintirile noastre au fost modificate împotriva voinţei noastre şi 
noi suntem pionii unei entităţi malefice, fie am primit de bunăvoie modifi- 
carea, oricare o fi fost motivul. Poate că am scos amintirile chiar noi. Îmi 
vine greu să cred că ar fi putut cineva să se joace astfel cu minţile noastre. 
Cu câţiva dintre noi, aş mai zice. Dar cu toată rasa? Nu. Nu se poate.“ 

— Dar de ce vi s-ar fi încredinţat această informaţie tocmai vouă, pisi- 
cilor fermecate? 

„Bănuiesc că are de-a face cu faptul că am fost dintotdeauna prie- 
tenii Cavalerilor şi ai dragonilor... Noi suntem paznicii. Cei care ascultă. 
Rătăcitorii. Umblăm singuri prin locurile întunecate din lume şi ne amin- 
tim cele ce sunt şi cele ce au fost. Solembum îşi îndreptă privirea în altă 
parte. Trebuie să înţelegi, Eragon. Nici unuia dintre noi nu i-a convenit 
situaţia asta. Ne-am gândit mult şi bine dacă nu cumva am face mai mult 
rău transmițând informaţia mai departe, când se va ivi prilejul. În cele 
din urmă, hotărârea mi-a aparţinut mie, iar eu am hotărât să îți spun, 
căci păreai să ai nevoie de tot ajutorul din lume. Poţi să înţelegi ce vrei 
din asta.“ 

— Dar ce trebuie să fac? rosti Eragon. Cum ar trebui să găsesc Stânca 
lui Kuthian? 

„Asta nu ştiu.“ 

— Atunci cu ce mă ajută informaţia? La fel de bine aş fi putut să nu o 
aud niciodată. 

Solembum clipi o dată. „Mai este un lucru pe care ţi-l pot zice. S-ar pu- 
tea să nu aibă mare însemnătate, dar poate că îţi va arăta calea de urmat.“ 

— Ce? Ce anume? 

„Dacă ai răbdare un pic, îţi spun. Când te-am întâlnit prima oară, în 
Teirm, am avut o senzaţie ciudată că ar trebui să ai cartea Domia abr 
Wyrda. Mi-a luat ceva timp ca să mă ocup de asta, dar eu am fost cel 
care l-a convins pe Jeod să îţi dea cartea.“ Apoi pisica fermecată îşi 
înălță cealaltă labă şi, după o examinare rapidă, începu să o spele. 

— A1 mai avut şi alte senzaţii ciudate în ultimele luni? întrebă Eragon. 

„Numai impulsul de a mânca o ciupercă mică şi roşie, dar mi-a tre- 
cut repede.“ 

Eragon bombăni şi se aplecă, luând cartea de sub pat, acolo unde o ți- 
nea la un loc cu celelalte ustensile de scris. Se uită la volumul mare, legat 
în piele, înainte să-l deschidă la o pagină oarecare. Ca de obicei, hățişul 
de rune dinăuntru nu îi spuse mare lucru la prima vedere. Abia după ce 
se strădui o vreme izbuti să descifreze câteva dintre ele: 


„„„care, dacă este să-i dăm crezare lui Taladorous, ar însemna că munţii 
înşişi erau rezultatul unei vrăji. Ceea ce este absurd, desigur, căci... 

Eragon mârâi, frustrat, şi închise cartea. 

— Nu am timp de aşa ceva. Este prea mare, iar eu citesc prea încet. 
Am trecut deja printr-un număr măricel de capitole şi nu am găsit nimic 
legat de Stânca lui Kuthian sau de Bolta Sufletelor. 

Solembum îl privi o clipă. „Ai putea cere cuiva să o citească în locul 
tău, dar dacă este vreo taină ascunsă în Domia abr Wyrda, s-ar putea ca 
tu să fii singurul care o poate vedea.“ 

Eragon rezistă dorinței de a blestema. Sărind de pe scaun, începu să 
umble iarăşi încolo şi-ncoace. 

— De ce nu mi-ai spus toate astea mai devreme? 

„Nu mi s-a părut important. Sfatul meu cu privire la boltă şi la stâncă 
putea fi sau nu de ajutor, şi aflarea sau neaflarea adevărului despre origi- 
nile acelei informaţii nu... ar... fi... schimbat... nimic!“ 

— Dar dacă aş fi ştiut că avea ceva de-a face cu Bolta Sufletelor, mi-aş 
fi petrecut mai mult timp citind-o. 

„Dar nici măcar nu ştim dacă aşa stau lucrurile“, făcu Solembum. Îşi 
trecu limba peste mustăţi, netezindu-le. „Cartea ar putea să nu aibă nimic 
de-a face cu Stânca lui Kuthian sau cu Bolta Sufletelor. Cine poate şti? 
Pe deasupra, deja te apucaseşi să o citeşti. Chiar ai fi petrecut mai mult 
timp cu ea dacă ți-aş fi spus că am un sentiment — ţine cont, nimic mai 
mult — cum că ar putea avea oarecare importanță pentru tine? Hmm?“ 

— Probabil că nu ... dar tot ar fi trebuit să îmi spui. 

Pisica fermecată îşi ascunse lăbuţele sub piept şi nu răspunse. Eragon 
se încruntă, apucând de carte, simțind că vrea să o rupă în bucăţi. 

— Nu poate fi doar atât. Trebuie să mai fie ceva ce ai uitat. 

„Multe, dar nici una nu cred că are legătură cu asta.“ 

— În toate călătoriile tale din jurul Alagaăsiei, cu Angela sau fără ea, 
nu ai găsit nimic ce ar putea explica acest mister? Sau măcar ceva ce ar 
putea folosi împotriva lui Galbatorix? 

„Te-am găsit pe tine, nu?“ 

— Nu e deloc amuzant, mormăi Eragon. La naiba, trebuie să ştii mai 
mult. 

„Ba nu ştiu.“ 

— Atunci gândeşte-te! Dacă nu pot găsi ceva care să mă ajute împo- 
triva lui Galbatorix, vom pierde, Solembum. Vom pierde, şi majoritatea 
vardenilor, inclusiv pisicile fermecate, vor muri. 

Solembum sâsâi din nou. „Ce te aştepţi de la mine, Eragon? Nu pot 
să inventez ceva de ajutor dacă nu există. Citeşte cartea.“ 

— Vom ajunge la Urû’baen înainte să apuc să o termin. Cartea e ca şi 
cum nu ar fi existat. 

Solembum îşi lăsă din nou urechile pe spate. „Nu e vina mea.“ 

— Nu-mi pasă dacă este. Vreau doar să găsesc o cale prin care să nu 
murim sau să ajungem sclavi. Gândeşte-te! Trebuie să mai fie ceva! 

Solembum scoase un mârâit foarte jos, ca un murmur. „Nu ştiu. ŞI...“ 

— Trebuie, sau suntem pierduţi! 

În timp ce spunea asta, Eragon observa cum pisica fermecată se 
schimba deodată. Urechile lui Solembum se ridicară până când ajunseră 
perfect drepte, mustăţile i se relaxară şi privirea i se înmuie, pierzându-și 
sclipirea tăioasă. În acelaşi timp, mintea pisicii deveni neobişnut de pus- 
tie, ca şi cum conştiinţa îi încremenise sau îi fusese îndepărtată. 

Eragon înlemni, nesigur de ceea ce se întâmpla. Apoi îl simți pe 
Solembum spunând prin gânduri monotone, incolore ca o baltă sub un 
cer înnorat de iarnă: „Capitolul patruzeci şi şapte. Pagina trei. Începe cu 
al doilea pasaj şi mai departe.“ 

Privirea lui Solembum deveni ascuţită, iar urechile îşi reluară po- 
ziţia. „Ce-i? spuse el, evident iritat. De ce caşti gura aşa la mine?“ 

— Ce ai zis? 

„Am zis că nu ştiu nimic altceva. Şi că...“ 

— Nu, nu, celălalt lucru, despre capitol şi pagină. 

„Nu te juca cu mine. Nu am zis aşa ceva.“ 

— Ba da. 

Solembum se uită atent la el pentru câteva secunde. Apoi, cu gân- 
duri foarte calme, îi zise: „Spune-mi întocmai ce ai auzit, Cavaler al 
Dragonului.“ 

Aşa că Eragon repetă cuvintele lui cât mai precis cu putință. Când 
termină, pisica fermecată rămase tăcută pentru câtva timp. „Nu îmi amin- 
tesc asta.“ 

— Ce crezi că înseamnă? 

„Înseamnă că ar trebui să te uiţi ce scrie la pagina trei din capitolul 
patruzeci şi şapte.“ 

Eragon ezită, apoi dădu din cap şi răsfoi paginile cărţii. În timp ce dă- 
dea paginile, îşi aminti de capitolul în cauză; era cel despre consecinţele 

despărțirii Cavalerilor de elfi, ca urmare a unui scurt război dintre oa- 
meni şi elfi. Eragon citise începutul, dar îi păruse doar o descriere aridă a 
tratatelor şi negocierilor, aşa că lăsase pe altă dată. 

În curând ajunse la pagina potrivită. Urmărind rândurile de rune cu 
vârful degetului, Eragon citi cu voce tare: 


...În mod remarcabil, insula are o climă temperată în comparație cu 
alte zone de pe continent aflate la aceeaşi latitudine. Verile sunt adesea 
răcoroase şi ploioase, însă iernile sunt blânde şi lipsite de gerul aprig al 
părților nordice din Şiră, ceea ce înseamnă că grânele pot fi cultivate o 
bună parte din an. După părerea generală, pământul este mănos şi rod- 
nic — singurul avantaj al munţilor de foc care erup din când în când, aco- 
perind insula cu un strat gros de cenușă — iar pădurile sunt pline cu vânat 
mare cum le place dragonilor să vâneze, incluzând multe specii care nu 
se găsesc în alte părţi ale Alagaăsiei. 


Eragon se opri. 

— Nimic din toate astea nu mi se pare relevant. 
„Citeşte mai departe.“ 

Încruntându-se, Eragon trecu la următorul paragraf: 


Acolo, în marea depresiune din centrul Vroengard-ului, Cavalerii au 
clădit oraşul lor renumit, Doru Araeba. 

Doru Araeba! Singurul oraş din istorie proiectat astfel încât să găz- 
duiască şi dragoni, pe lângă elfi şi oameni. Doru Araeba! Un loc al ma- 
giei, al învăţării şi al misterelor străvechi. Doru Araeba! Până şi numele 
pare încărcat de emoție. Niciodată nu a mai existat un asemenea oraş şi 
niciodată nu va mai exista un altul, căci acum este pierdut, distrus — fă- 
cut una cu pământul de uzurpatorul Galbatorix. 

Clădirile erau construite în stilul elfilor — cu unele influenţe din 
partea Cavalerilor în ultima vreme —, însă din piatră, nu din lemn; aşa 
cum cititorul îşi poate da lesne seama, clădirile din lemn nu o duc prea 
bine în preajma unor făpturi cu gheare ascuţite şi cu capacitatea de a 
scuipa flăcări. Totuşi, cea mai notabilă caracteristică a oraşului ră- 
mâne scara enormă la care a fost construit. Toate străzile erau îndeajuns 
de late pentru ca doi dragoni să meargă umăr la umăr și, cu câteva excepţii, 

încăperile şi uşile erau îndeajuns de mari ca să poată găzdui dragoni de 
aproape orice mărime. 

Drept urmare, Doru Araeba era ceva uriaş, întins, presărat cu clădiri 
de asemenea proporţii încât chiar şi un pitic ar fi rămas impresionat. Gră- 
dinile şi fântânile erau răspândite prin oraş, datorită nemărginitei iubiri 
a elfilor pentru natură, şi printre sălile şi fortărețele Cavalerilor erau multe 
turnuri înalte. 

Pe piscurile din jurul oraşului, Cavalerii plasaseră foişoare şi cetă- 
ţui — ca să se apere împotriva vreunui atac —, şi nu puţini dragoni şi Cava- 
leri îşi aleseseră câte o peşteră în înaltul munţilor în care să locuiască 
departe de restul ordinului lor. Dragonii mai bătrâni şi mai mari preferau 
această situaţie, căci îndrăgeau mai degrabă singurătatea, iar faptul că lo- 
cuiau deasupra depresiunii le uşura mult zborul. 


Frustrat, Eragon se opri. Descrierea oraşului Doru Araeba era destul 
de interesantă, dar citise însemnări mult mai amănunțite despre el când 
fusese în Ellesmera. Nici nu îi făcea plăcere să descifreze runele înghe- 
suite, un proces anevoios chiar şi în cele mai bune momente. 

— Nu are rost, făcu el, lăsând jos cartea. 

Solembum părea la fel de enervat ca şi Eragon. „Nu te da bătut încă. 
Mai citeşte două pagini. Dacă tot nu găseşti nimic, te poţi opri.“ 

Eragon trase aer în piept şi încuviință. Îşi trecu degetul peste pagină 
până ce regăsi locul unde ajunsese, după care începu din nou să citească: 


Oraşul adăpostea multe minuni, de la Fântâna Cântătoare a 
Eldimirimilor până la fortăreaţa de cleştar Svellhjall şi la cuiburile dra- 
gonilor, însă, cu toată splendoarea acestora, cea mai de preţ comoară a 
oraşului era biblioteca sa. Nu, aşa cum ar putea crede cineva, datorită 
structurii sale impozante — deşi era cu adevărat impozantă —, ci fiindcă 
de-a lungul veacurilor Cavalerii adunaseră acolo unul dintre cele mai cu- 
prinzătoare depozite de cunoştinţe din întreg ţinutul. La căderea Cavale- 
rilor, mai erau doar trei biblioteci care rivalizau cu ea — cea din Ilirea, 
cea din Ellesmera şi cea din Tronjheim —, însă nici una dintre acestea nu 
conţinea atât de multe informaţii despre lucrarea magiei precum cea din 
Doru Araeba. 

Biblioteca se afla la marginea de nord-vest a oraşului, aproape de gră- 


dinile care înconjurau Turnul Moraeta, cunoscut şi sub numele de Stânca 
lui Kuthian... 

Eragon simţi că îi rămân vorbele în gât pe când se uita încremenit la 
nume. După o clipă, continuă, şi mai încet: 


„cunoscut şi sub numele de Stânca lui Kuthian (vezi capitolul doi- 
sprezece) şi aflat în apropierea măreţului tron, acolo unde conducătorii 
Cavalerilor îşi aveau curtea când veneau în vizită tot soiul de regi şi 
de regine. 


Eragon simţi cum îl copleşeşte un sentiment de smerenie şi de teamă. 
Cineva sau ceva avusese grijă ca el să afle exact bucăţica aceea de infor- 
maţie, acelaşi cineva sau ceva care îl ajutase să găsească metalul pentru 
sabie. Gândul era de natură să intimideze, şi acum, că Eragon ştia unde 
avea de mers, nu mai era atât de sigur că voia să facă asta. 

„Ce îi aştepta oare în Vroengard?“ se întrebă el. Se temea să spe- 
culeze, ca nu cumva să își facă singur speranţe ce ar fi fost imposibil 
de realizat. 


Intrebări fără răspuns 


Eragon căută în Domia abr Wyrda până ce, în capitolul al doispreze- 
celea, găsi o trimitere la Kuthian. Spre dezamăgirea sa, tot ce spuneau 
era că acest Kuthian fusese unul dintre primii Cavaleri care explorase 
Insula Vroengard. 

În cele din urmă, închise cartea şi rămase privind-o fix, plimbându-şi 
degetul pe o încreţitură ce brăzda cotorul. Pe pat, Solembum tăcea şi el. 

— Crezi că în Bolta Sufletelor se află spirite? întrebă Eragon. 

„Spiritele nu sunt sufletele celor morţi.“ 

— Nu, dar ce altceva ar putea fi? 

Solembum se ridică de pe locul unde stătuse şi se întinse, cu un fior 
unduindu-i corpul de la cap la coadă. „Dacă afli, m-ar interesa să aud ce 
ai descoperit.“ 

— Aşadar, crezi că eu şi Saphira ar trebui să mergem? 

„Nu îţi pot spune ce ar trebui să faci. Dacă este o capcană, atunci cei 
mai mulţi din rasa mea au fost înfrânți şi înrobiți fără ca măcar să îşi dea 
seama, iar vardenii ar putea să se predea pe loc, căci nu îl vor păcăli pe 
Galbatorix niciodată. Dar dacă nu este o capcană, atunci ar putea fi o 
bună ocazie să găseşti ajutor acolo unde nu credeam că ar putea găsi ci- 
neva. N-aş putea spune. Va trebui să decizi singur dacă merită să îţi în- 
cerci norocul. Cât despre mine, m-am săturat de misterul ăsta.“ 

Sări de pe patul de campanie şi merse către ieşirea cortului, unde se 
opri şi aruncă o privire înapoi, către Eragon. „Sunt multe puteri ciudate 
ce acţionează în Alaga&sia, Biruitorul-Umbrei. Am văzut lucruri ce sfi- 
dează imposibilul: vârtejuri de lumină rotindu-se în grote din adâncurile 
pământului, oameni care întineresc, pietre care vorbesc şi umbre care se 

furişează. Încăperi care sunt mai mari pe dinăuntru decât pe dinafară... 
Galbatorix nu este singura putere din lume de care trebuie să ţii seamă şi 
s-ar putea să nu fie nici cea mai puternică. Alege cu grijă, Biruitorul-Um- 
brei, iar dacă alegi să te duci, ia-o încetişor. Şi apoi, pisica fermecată se 
prelinse afară din cort şi dispăru în întuneric.“ 


Eragon respiră profund şi se lăsă pe spate. Ştia ce avea de făcut; tre- 
buia să meargă în Vroengard. Dar nu putea lua o decizie fără să se sfătu- 
iască şi cu Saphira. 

Cu un ghiont uşor al minţii, o trezi şi, după ce o asigură că nu se în- 
tâmplase nimic rău, îi împărtăşi amintirile vizitei lui Solembum. Uimi- 
rea ei fu tot atât de mare ca şi a lui. 

Când el termină, ea spuse: „Nu-mi place ideea de a mă juca cu cel 
care a fermecat pisicile, oricine ar fi acela.“ 

„Nici mie, dar ce altă posibilitate avem? Dacă Galbatorix este în spa- 
tele acesteia, atunci o să-i picăm direct în braţe. Dar dacă rămânem pe 
loc, vom face acelaşi lucru, doar că asta se va întâmpla când vom ajunge 
în Urû’ baen.“ 

„Diferența este că îi vom avea cu noi pe vardeni şi pe elfi.“ 

„E drept.“ 

Tăcerea se aşternu o vreme între ei. Apoi Saphira zise: „Sunt de acord. 
Sunt de acord; ar trebui să mergem. Avem nevoie de gheare mai lungi şi 
dinţi mai ascuţiţi, dacă vrem să îi învingem pe Galbatorix şi Shruikan, pe 
lângă Murtagh şi Thorn. În plus, Galbatorix se aşteaptă să gonim către 
Urû’baen, în speranţa de a o salva pe Nasuada. Și dacă este un lucru 
care îmi dă mâncărime în solzi, acesta este să fac ceea ce se aşteaptă duş- 
manii noştri.“ 

Eragon încuviință. „Şi dacă este o capcană?“ 

Un mârâit uşor se auzi din afara cortului. „Atunci îl vom învăţa pe 
cel care ne-a întins-o să se teamă de numele noastre, chiar dacă acesta 
este Galbatorix.“ 

El zâmbi. Pentru prima oară de când Nasuada fusese răpită, simţea 
că merge într-o direcţie clară. lată că era ceva ce puteau face — ceva prin 
care puteau influența desfăşurarea evenimentelor, în loc să stea deo- 
parte, ca nişte simpli observatori. 

— Bine, atunci, murmură el. 

Arya ajunse la cortul lui la doar câteva secunde după ce o contactase. 
Rapiditatea ei îl nedumeri, până ce ea îi dezvălui că făcuse de strajă, îm- 
preună cu Blădhgarm şi cu ceilalți elfi, ca nu cumva Murtagh şi Thorn să 
se întoarcă. 

Odată ce ea fu acolo, Eragon îşi întinse mintea către Glaedr şi reuşi a-l 
convinge să se alăture discuţiei lor, deşi ursuzul dragon nu avea nici un 
chef de vorbă. 

După ce toți patru, inclusiv Saphira, fură uniţi prin gânduri, Eragon 
izbucni în sfârşit: „Ştiu unde se află Stânca lui Kuthian!“ 

„Ce stâncă mai e şi asta?“ mormăi Glaedr, irascibil. 

„Numele îmi pare cunoscut, spuse Arya, dar nu ştiu de unde să-l iau.“ 

Eragon se încruntă uşor. Amândoi îl mai auziseră vorbind despre sfa- 
tul lui Solembum. Şi nici unul nu era genul care să uite. 

Cu toate acestea, Eragon repetă povestea întâlnirii sale cu Solembum 
în Teirm, apoi le spuse despre cele mai proaspete dezvăluiri ale pisicii 
fermecate şi le citi respectivul fragment din cartea Domia abr Wyrda. 

Arya îşi dădu o şuviţă de păr după una dintre urechile ei ascuţite. 
Vorbind în acelaşi timp cu mintea şi cu vocea, ea zise: 

— Mai spune o dată, care este numele acestui loc? 

— Turnul Moraetei sau Stânca lui Kuthian, răspunse Eragon în ace- 
laşi mod. Ezitase o fracțiune de secundă, oarecum nedumerit de întreba- 
rea ei. E un zbor lung, dar... 

„... dacă Eragon şi cu mine plecăm numaidecât...“ zise Saphira. 

— ... putem călători până acolo şi înapoi... 

„... înainte ca vardenii să ajungă în Uri'baen. Asta...“ 

— ... este singura noastră şansă să plecăm. 

„Nu vom avea timp...“ 

— ... să facem călătoria mai târziu. 

„ȘI totuşi, încotro aveţi de gând să zburaţi?“ întrebă Glaedr. 

— Ce... ce vrei să spui? 

„Exact ce am spus, mârâi dragonul, şi mintea sa se întunecă. Cu toată 
trăncăneala voastră, mai trebuie totuşi să ne spuneţi unde se află acest 
misterios... lucru.“ 

— Dar v-am spus! făcu Eragon, consternat. E pe Insula Vroengard! 

„În sfârşit, un răspuns sincer...“ 

O încruntătură încreți fruntea Aryei. 

— Dar ce veți face în Vroengard? 

— Nu ştiu! zise Eragon, începând să se enerveze. Cugetă dacă merita 
să-l înfrunte pe Glaedr pentru spusele lui; dragonul părea că-l sâcâie dina- 
dins pe Eragon. Depinde peste ce vom da. Odată ajunşi acolo, vom încerca 
să deschidem Stânca lui Kuthian şi să descoperim ce secrete ascunde. 
Dacă este o capcană... Dădu din umeri. Atunci vom lupta. 

Expresia Aryei devenea din ce în ce mai neliniștită. 

— Stânca lui Kuthian... Numele îmi pare încărcat de semnificaţie, dar 
n-aş putea spune de ce; îmi răsună în minte, precum un cântec pe care 
l-am ştiut cândva, dar pe care l-am uitat. Îşi scutură capul şi îşi duse mâi- 
nile la tâmple. Of, acum a dispărut... Ridică privirea. lertaţi-mă, despre 
ce vorbeam? 

— Despre plecarea în Vroengard, spuse Eragon încet. 

— Ah, da... dar în ce scop? E nevoie de tine aici, Eragon. Oricum, nu 
s-a păstrat nimic de valoare în Vroengard. 

„Da, spuse Glaedr. Este un loc mort şi părăsit. După căderea oraşu- 
lui Doru Araeba, puţinii dintre noi care au scăpat s-au întors să caute 
ceva ce-ar fi putut fi de folos, însă Sperjurul deja curăţase ruinele.“ 

Arya încuviință. 

— Şi, în primul rând, de unde ţi-a venit ideea asta? Nu înţeleg cum ar 
putea fi înţelept să îi părăseşti pe vardeni acum, când sunt cel mai vulne- 
rabili. Şi pentru ce? Ca să zbori în celălalt capăt al Alaga&siei fără nici un 
motiv? Mă aşteptam la mai mult din partea ta... Nu poţi pleca doar pen- 
tru că nu îţi convine noua ta poziţie, Eragon. 

Eragon îşi decuplă mintea de Arya şi Glaedr, făcându-i semn Saphirei 
să îi urmeze exemplul. „Nu îşi aduc aminte!... Nu îşi pot aduce aminte!“ 

„Este magie. Magie profundă, ca vraja ce ascunde numele dragoni- 
lor care i-au trădat pe Cavaleri.“ 

„Dar tu nu ai uitat despre Stânca lui Kuthian, nu?“ 

„Sigur că nu, zise ea, cu mintea străfulgerându-i în nuanţe verzi de 
supărare. Cum aş putea uita când suntem atât de strâns uniţi? 

Eragon fu cuprins de o senzație de ameţeală când cântări implicați- 
ile. „Pentru a fi eficientă, vraja trebuie să şteargă mai întâi amintirile tu- 
turor celor care ştiau despre stâncă, cât şi amintirile oricui ar fi auzit sau 
ar fi citit despre ea mai apoi. Ceea ce înseamnă... că toată Alaga&sia este 
supusă acestui farmec. Nimeni nu-i poate scăpa.“ 

„in afara noastră.“ 

„În afara noastră, încuviință el. Şi a pisicilor fermecate.“ 

„Şi, poate, a lui Galbatorix.“ 

Fragon se cutremură; se simţea de parcă păianjeni făcuţi din cristale 
de gheaţă i se plimbau pe şira spinării. Proporţiile amăgirii îl uluiau, făcân- 
du-l să se simtă mic şi vulnerabil. Întunecarea minţilor elfilor, piticilor, 
oamenilor şi dragonilor laolaltă, fără a trezi nici cea mai mică urmă de 
suspiciune, era o ispravă atât de greu de dus la bun sfârşit încât se îndoia 
că ar fi putut fi realizată printr-o aplicare voită a magiei; mai degrabă cre- 
dea că ar fi putut făcută prin instinct, căci o asemenea vrajă ar fi fost 
mult prea complicată pentru a fi transpusă în cuvinte. 

Trebuia să afle cine era responsabil pentru manipularea tuturor locuito- 
rilor din Alagaësia, şi de ce. Dacă era Galbatorix, atunci Eragon se temea 
că Solembum avea dreptate şi înfrângerea vardenilor era inevitabilă. 

„Crezi că este lucrarea dragonilor, cum s-a întâmplat în cazul Şterge- 
rii Numelor?“ întrebă el. 

Saphira răspunse destul de încet. „Poate. Însă, aşa cum ţi-a spus şi 
Solembum, sunt multe puteri în Alaga&sia. Până nu mergem în Vroengard, 
nu vom şti cu siguranţă cum stau lucrurile.“ 

„Dacă vom şti vreodată.“ 

„Da.“ 

Eragon îşi trecu degetele prin păr. Se simţea deodată nemaipomenit 
de istovit. „De ce trebuie să fie totul atât de greu?“ se întrebă el. 

„Deoarece toţi vor să mănânce şi nimeni nu vrea să fie mâncat“, îi 
explică Saphira. 

El pufni, cuprins de un amuzament sinistru. 

În ciuda repeziciunii cu care el şi Saphira puteau face schimb de gân- 
duri, conversaţia lor dură destul de mult pentru ca Arya şi Glaedr să 
bage de seamă. 

— De ce v-aţi închis minţile față de noi? întrebă Arya. Privirea îi fugi 
către unul dintre pereţii cortului — peretele cel mai apropiat de locul în 
care Saphira stătea încolăcită în întunericul de afară. S-a întâmplat ceva? 

„Pari tulburat“, adăugă Glaedr. 

Eragon îşi înăbuşi un chicotit sec. 

— Poate pentru că sunt. Arya îl urmări cu îngrijorare cum se duce şi 
se aşază pe marginea patului. Îşi lăsă braţele să îi atârne greoaie şi fără 

vlagă printre picioare. Rămase tăcut un moment, făcând trecerea de la 
limba sa maternă la cea a elfilor şi a magiei şi spunând: Aveţi încredere 
în Saphira şi în mine? 

Pauza care urmă fu scurtă, din fericire. 

— Am încredere, replică Arya, tot în limba străveche. 

„ŞI eu“, rosti şi Glaedr. 

„Le zic eu sau le zici tu?“ o întrebă Eragon iute pe Saphira. 

„Iu vrei să le spui, aşa că spune-le.“ 

Eragon o privi pe Arya. Apoi, tot în limba străveche, le zise amândurora: 

— Solembum mi-a dezvăluit numele unui loc, un loc de pe Vroengard, 
unde Saphira şi cu mine am putea găsi pe cineva sau ceva care să ne 
ajute să îl învingem pe Galbatorix. Totuşi, numele este vrăjit. De fiecare 
dată când îl rostesc, voi îl uitaţi. O slabă expresie de uimire apăru pe chi- 
pul Aryei. Mă credeţi? 

— Te cred, rosti Arya cu încetul. 

„lar eu cred că tu crezi ce spui, mârâi Glaedr. Dar asta nu înseamnă 
neapărat că aşa şi stau lucrurile.“ 

— Cum altfel aş putea să îți dovedesc? Tu nu îţi poţi aminti dacă îţi 
dezvălui numele sau dacă îți împărtăşesc amintirile mele. Ai putea să îl 
întrebi pe Solembum, dar la ce bun? 

„La ce bun? În primul rând, am putea afla dacă nu cumva ai fost păcă- 
lit sau amăgit de ceva care doar părea să fie Solembum. Cât despre vrajă, 
s-ar putea să fie o cale prin care să îi demonstrăm existenţa. Cheamă pi- 
sica fermecată şi vom vedea ce se poate face.“ 

„Vrei să-l chemi tu?“ o întrebă Eragon pe Saphira. Se gândea că erau 
şanse mai mari ca pisica fermecată să vină dacă o chema Saphira. 

O clipă mai târziu, o simţi cum caută cu mintea prin tabără şi apoi 
simţi atingerea dintre conştiinţa lui Solembum şi cea a Saphirei. După 
ce ea şi pisica fermecată schimbară câteva gânduri, Saphira le zise: 
„Vine acum.“ 

Aşteptară în tăcere, iar în timpul acesta Eragon îşi privi mâinile, 
gândindu-se la o listă cu provizii de care va avea nevoie în călătoria spre 
Vroengard. 

Când Solembum dădu la o parte pânza de la intrarea în cort, Eragon 
fu surprins să vadă că acum era în forma lui omenească: cea a unui băie- 
tel, obraznic şi cu ochi negri. În mâna stângă, pisica fermecată ţinea un 

picior de gâscă friptă pe care îl rodea. Un inel de grăsime îi acoperea bu- 
zele şi bărbia, şi picături de seu îi căzuseră pe pieptul dezgolit. 

Mestecând o bucată de carne, Solembum arătă cu bărbia sa ascuţită şi 
colţuroasă spre peticul de pământ unde se afla miezul inimii lui Glaedr. 
„Ce vrei, răsuflare-de-foc?“* întrebă el. 

„Vreau să ştiu dacă eşti cine pari a fi!“ spuse Glaedr, şi conştiinţa dra- 
gonului păru să o împresoare pe cea a lui Solembum, apăsând-o spre inte- 
rior ca nişte nori negri în jurul unei flăcări puternice, dar bătute de vânt. 
Forţa dragonului era imensă şi Eragon ştia, din experienţă personală, că 
foarte puţini puteau spera să îi ţină piept. 

Cu un mieunat gâlgâit, Solembum scuipă îmbucătura din gură şi sări 
înapoi, de parcă ar fi călcat pe o năpârcă. Rămase apoi pe loc, tremurând 
de efort, cu colții săi ascuțiți rânjiți şi cu o asemenea furie în ochii roşie- 
tici încât Eragon duse mâna la sabie ca să fie sigur. Flacăra începu să 
pâlpâie, dar rezistă: un punct dogoritor de lumină într-o mare de nori în- 
volburați de furtună. 

După un minut, furtuna se potoli şi norii se retraseră, fără să dispară 
complet. 

„lartă-mă, pisică fermecată, dar trebuia să fiu sigur“, spuse Glaedr. 

Solembum sâsâi, iar părul de pe cap i se zbârli, făcându-l să semene 
cu un mărăcine înmugurit. „Dacă ai mai fi avut încă trup, străvechiule, 
ți-aş fi retezat coada pentru ce-ai făcut.“ 

„Tu, pisicuţo? N-ai fi reuşit decât să mă zgârii.“ 

Solembum sâsâi din nou, apoi se răsuci pe călcâie şi porni spre intra- 
rea în cort, cu umerii apropiaţi de urechi. 

„Aşteaptă, spuse Glaedr. I-ai vorbit tu lui Eragon despre acest loc 
de pe Vroengard, acest loc tainic pe care nu şi-l poate aminti nimeni?“ 

Pisica fermecată se opri şi, fără să se întoarcă, mârâi şi roti piciorul de 
gâscă pe deasupra capului într-un gest de nerăbdare şi de lehamite. „Da.“ 

„ŞI i-ai spus despre pagina din Domia abr Wyrda la care să găsească 
indicii despre acest loc?“ 


se 


„Aşa se pare, deşi nu îmi aduc aminte, şi sper că orice veți găsi pe 
Vroengard vă va pârli mustăţile şi vă va arde labele.“ 

Intrarea în cort fâlfâi când Solembum o dădu în lături; apoi silueta sa 
micuță se pierdu printre umbre, ca şi cum nici n-ar fi existat. 

Fragon rămase neclintit şi, cu vârful cizmei, împinse afară din cort 
bucata de carne mâncată pe jumătate. 

— N-ar fi trebuit să fii atât de dur cu el, făcu Arya. 

„Nu am avut de ales“, replică Glaedr. 

— Chiar aşa? Ai fi putut să-i ceri voie mai întâi. 

„ȘI să-i dau prilejul să se pregătească? Nu. S-a terminat; nu mai in- 
sista, Arya.“ 

— Nu pot. I-ai rănit mândria. Ar trebui să încerci să îl îmbunezi. Ar fi 
periculos să ai o pisică fermecată drept duşman. 

„Este şi mai periculos să ai un dragon drept duşman. Nu mai insista, 
elfişorule.“ 

Tulburat, Eragon schimbă o privire cu Arya. Tonul lui Glaedr îl de- 
ranja — şi pe ea, de altfel, din ce se vedea —, însă Eragon nu se putea ho- 
tări ce să facă în privinţa asta. 

„Şi-acum, Eragon, începu dragonul auriu, mă vei lăsa să îţi cercetez 
amintirile discuţiei tale cu Solembum?“ 

— Dacă vrei, dar... de ce? Oricum o să sfârşeşti prin a uita. 

„Poate că da. Şi totuşi, poate că nu. Vom vedea.“ Adresându-i-se 
Aryei, Glaedr zise: „Separă-ţi mintea de cugetele noastre şi nu lăsa amin- 
tirile lui Eragon să îţi atingă conştiinţa.“ 

— Cum doreşti, Glaedr-e/da. Pe când spuse asta, muzica gândurilor 
ei se îndepărtă tot mai mult. O clipă mai târziu, melodia nelumească 
amuţi complet. 

Atunci Glaedr îşi întoarse atenţia către Eragon. „Arată-mi“, îi or- 
donă el. 

Nebăgându-şi în seamă tremurul, Eragon îşi proiectă mintea în tre- 
cut, la momentul în care sosise prima oară în cortul său Solembum, şi 
îşi aminti cu mare atenţie tot ce se petrecuse între ei doi. Conştiinţa lui 
Glaedr se uni cu a lui Eragon pentru ca dragonul să poată retrăi experien- 
tele alături de el. Era o senzaţie tulburătoare; era ca şi cum el şi dragonul 
reprezentau două imagini imprimate pe aceeaşi față a monedei. 

Când termină, Glaedr se retrase puţin din mintea lui Eragon şi îi 
spuse Aryei: „Dacă uit cumva, repetă-mi următoarele cuvinte: Andume şi 
Fironmas la dealul amărăciunilor, şi carnea lor ca sticla. Acest loc din 
Vroengard... Îl ştiu. Sau îl ştiam cândva. Era ceva important, ceva... Gân- 
durile dragonului se înceţoşară o secundă, de parcă o negură se lăsase 
peste dealurile şi văile făpturii sale, acoperindu-le. Ei bine? întrebă el, 
recăpătându-şi atitudinea sa repezită de dinainte. De ce mai zăbovim? 
Eragon, arată-mi amintirile tale.“ 

— Ţi le-am arătat deja. 

Chiar când Glaedr trecea la neîncredere, Arya rosti: 

— Glaedr, aminteşte-ţi: Andume şi Fironmas la dealul amărăciunilor, 
şi carnea lor ca sticla. 

„Cum... dădu Glaedr să spună, şi apoi mârâi cu o asemenea forță în- 
cât Eragon aproape că se aşteptă să audă sunetul pe viu. Arrg. Urăsc vră- 
jile care se leagă de memoria cuiva. Sunt cea mai rea formă de magie, 
ducând mereu la haos şi confuzie. Unde mai pui că de cele mai multe ori 
se sfârşesc cu membrii aceleiaşi familii omorându-se între ei fără să-şi 
dea seama ce fac.“ 

„Ce înseamnă propoziţia pe care ai folosit-o?“ întrebă Saphira. 

„Nimic pentru voi; era ceva între mine şi Oromis. Şi tocmai asta era 
ideea; nimeni nu avea de unde să ştie decât dacă îi spuneam eu.“ 

Arya oftă. 

— Deci vraja este reală. Bănuiesc că va trebui să te duci pe Vroengard, 
în cazul ăsta. Ar fi o nesăbuinţă din partea noastră dacă am trece cu vede- 
rea ceva de o asemenea importanţă. În cel mai rău caz, trebuie măcar să 
aflăm cine este păianjenul din centrul acestei pânze. 

„Voi veni şi eu, zise Glaedr. Dacă are cineva de gând să vă facă rău, 
s-ar putea să nu se aştepte la o luptă cu doi dragoni în loc de unul. Oricum, 
veţi avea nevoie de o călăuză. Vroengard a devenit un loc primejdios de la 
nimicirea Cavalerilor, şi nu vreau să cădeţi pradă vreunei nenorociri de 
mult uitate.“ 

Eragon ezită când observă dorinţa ciudată din privirea Aryei, şi apoi 
îşi dădu seama că ea ar fi vrut să îi însoţească. 

— Saphira va zbura mai repede dacă va duce o singură persoană, rosti 
el pe un ton scăzut. 

— Ştiu... Numai că mi-am dorit dintotdeauna să vizitez casa Cavalerilor. 

— Sunt sigur că o vei face într-o bună zi. 

Ea încuviință. 

— Într-o bună zi. 

Eragon îşi adună forţele într-o clipă şi se gândi la tot ce trebuia făcut 
înainte ca el, Saphira şi Glaedr să poată porni la drum. Apoi trase adânc 
aer în piept şi se ridică de pe pat. 

— Căpitane Garven! strigă el. Vrei să vii puţin? 

Mai întâi, Eragon îl rugă pe Garven, în secret, să trimită un Şoim de 
Noapte pentru a aduna proviziile necesare călătoriei spre Vroengard. 
Saphira se hrănise după cucerirea Dras-Leonei, dar nu se îndestulase, alt- 
fel ar fi fost prea grea şi prea înceată pentru a se lupta dacă ar fi fost cazul, 
cum de altfel se şi întâmplase. Era destul de bine hrănită pentru a zbura 
până la Vroengard fără oprire, dar odată ajunşi Eragon ştia că Saphira ar 
fi trebuit să caute de mâncare pe insulă sau în jurul insulei, iar acest lu- 
cru îl îngrijora. 

„Pot oricând să mă întorc cu stomacul gol“, îl asigurase ea, dar Eragon 
nu era atât de sigur. 

Apoi trimise un sol să îi aducă pe Jörmundur şi pe Blsdhgarm. Odată 
ajunşi, lui Eragon, Aryei şi Saphirei le luă o oră ca să le explice situa- 
ţia, şi încă şi mai mult să îi convingă cu privire la necesitatea călăto- 
riei. Blâdhgarm fu cel mai uşor de câştigat, pe când Jörmundur se opuse 
foarte zgomotos. Nu pentru că se îndoia de veridicitatea informaţiei de la 
Solembum, nici măcar pentru că s-ar fi îndoit de importanţa ei — în am- 
bele privinţe acceptă cuvântul lui Eragon fără nici o urmă de îndoială —, 
ci, după cum spunea el, pentru că vardenii ar fi distruşi dacă s-ar trezi că 
Nasuada a fost răpită iar Eragon şi Saphira au dispărut nu se ştie unde. 

— Ba mai mult de atât, nici nu îndrăznim să îl lăsăm pe Galbatorix 
să afle că ne-aţi lăsat singuri, spuse Jărmundur. Nu când suntem atât de 
aproape de Urû’baen. L-ar putea trimite pe Murtagh să îi zdrobească o 
dată pentru totdeauna pe vardeni. Nu putem risca. 

Eragon era nevoit să accepte că grijile lui erau întemeiate. După multe 
discuții, ajunseră la o soluţie: Blödhgarm şi ceilalţi elfi urmau să creeze 


Moștenirea 377 


năluci ale lui Eragon şi Saphirei, aşa cum făcuseră pentru Eragon când 
fusese plecat în Munţii Beor pentru a participa la alegerea şi încoronarea 
succesorului lui Hrothgar. Imaginile aveau să fie replici perfecte ale lui 
Eragon şi ale Saphirei: vii, respirând şi gândind, dar dacă cineva le-ar fi 
pătruns în minte, trucul le-ar fi fost descoperit, căci minţile lor erau 
goale. De aceea Saphira nu ar fi putut vorbi, iar cu toate că elfii ar fi pu- 
tut să îl facă pe Eragon să vorbească, ar fi fost de preferat să poată evita 
asta pentru ca nu cumva stranietatea dicţiei să îi facă pe ceilalți să 
creadă că lucrurile nu sunt aşa cum par. Limitările iluziilor însemnau că 
ar fi mers mai degrabă de la distanţă şi că oamenii care ar avea un motiv 
să interacţioneze cu Eragon şi cu Saphira pe plan personal — cum ar fi 
fost regii Orrin şi Orik — şi-ar fi dat seama foarte repede că ceva e în ne- 
regulă. Aşa că Eragon îi porunci lui Garven să-i trezească pe toți Şoimii 
Nopţii şi să îi cheme la el cât mai discret posibil. Când întregul grup se 
adună în faţa cortului său, Eragon le explică oamenilor, piticilor şi 
urgalilor de ce el şi Saphira trebuiau să plece, deşi a fost vag într-adins 
cu privire la detaliile călătoriei şi nu le-a destăinuit destinaţia. Apoi le 
spuse cum elfii aveau să le ascundă absenţa şi îi puse să jure în limba 
străveche că nu vor spune nimănui. Avea încredere în ei, dar nu putea fi 
suficient de precaut când era vorba de Galbatorix şi spionii lui. După 
aceea Eragon şi Arya îi vizită pe Orrin, pe Orik şi pe Roran, şi pe vrăji- 
toarea Trianna. La fel ca în cazul Şoimilor Nopţii, explicară situaţia şi 
de la fiecare dintre ei obţinu jurăminte. 

Regele Orrin se dovedi cel mai intransigent, după cum se şi aştepta 
Eragon. Îşi exprimă indignarea la perspectiva plecării lor spre Vroengard 
şi contazise vehement ideea călătoriei. Puse la îndoială actul de vitejie 
al lui Eragon, puse la îndoială valoarea informaţiilor de la Solembum şi 
ameninţă cu retragerea sprijinului său dacă Eragon continua în această 
direcție prostească şi nechibzuită. Mai mult de o oră de ameninţări, mă- 
guliri şi linguşiri a fost nevoie pentru a-l face să-şi schimbe poziţia, şi cu 
toate astea Eragon se temea că Orrin îşi va încălca cuvântul dat. Vizitele 
la Orik, Roran şi Trianna au fost mai scurte, dar Eragon şi Arya trebuiră 
totuşi să petreacă nerezonabil de mult timp, din punctul de vedere al lui 
Eragon, stând de vorbă cu toţi. Nerăbdarea îl făcea să pară tăios şi nestăpâ- 
nit; voia să plece, şi fiecare minut care trecea îl făcea să simtă tot mai vehe- 
mentă nevoia de plecare. În timp ce el şi Arya mergeau de la o persoană la 

alta, Eragon deveni conştient, prin legătura sa cu Saphira, de incantația 
subtilă şi ritmată a elfilor prezentă în tot ceea ce auzea ca un fir împletit 
cu viclenie pe dedesubtul lumii înconjurătoare. Saphira rămăsese în cor- 
tul său iar elfii făcuseră un cerc în jurul ei cu brațele întinse, atingându-se 
cu vârfurile degetelor în timp ce cântau. Scopul acestei lungi şi compli- 
cate vrăji era acela de a strânge informația vizuală de care aveau nevoie 
pentru a crea o reprezentare cât mai exactă a Saphirei. Era destul de greu 
să imite forma unui om sau a unui elf, cea a unui dragon era încă şi mai 
greu de realizat, în special din cauza efectului strălucitor al solzilor. Dar 
cel mai complicat efect, aşa cum îi spusese Blödhgarm lui Eragon, era 
acela prin care trebuia reprodusă greutatea Saphirei asupra lucrurilor 
dimprejurul ei de fiecare dată când îşi lua zborul sau când ateriza. 


Când în sfârşit Eragon şi Arya îşi încheiară rondul, se luminase deja 
de ziuă, iar soarele dimineţii atârna la o palmă deasupra orizontului. Sub 
razele lui, pagubele aduse taberei în urma atacului păreau încă şi mai 
mari. Eragon ar fi fost bucuros să plece atunci împreună cu Glaedr şi cu 
Saphira, dar Jörmundur insistă că trebuia să se adreseze vardenilor ca 
noul lor conducător. Astfel că, imediat după ce armata se adună, Eragon 
urcă într-o căruţă goală şi privi câmpul de feţe îndreptate în sus — unele 
de oameni, altele nu —, dorindu-şi să fie oriunde în altă parte. Eragon îi 
ceruse sfatul lu: Roran cu puţin înainte, iar acesta îi spusese: 

— Ține minte, nu sunt duşmanii tăi. Nu ai de ce să te temi de ei. Vor 
să te placă. Vorbeşte clar, vorbeşte cinstit şi, orice ai face, nu le împăr- 
tăşi îndoielile tale. Aşa îi câştigi de partea ta. Vor fi speriaţi şi dezorien- 
taţi când vor auzi de cele întâmplate cu Nasuada. Oferă-le siguranţa de 
care au nevoie şi vor veni cu tine până în Uri'baen. Cu toată încurajarea 
lui Roran, lui Eragon îi era încă teamă înainte să ţină discursul. Arareori 
vorbise în faţa mulțimii, şi niciodată mai mult de câtorva rânduri de oa- 
meni. Cum se uita la războinicii arşi de soare, ponosiţi de pe urma lup- 
tei, realiză că ar fi preferat să înfrunte singur sute de duşmani decât să 
rişte dezaprobarea publicului. Până când deschise gura, Eragon nu era si- 
gur ce urma să spună. Odată ce începu să vorbească, cuvintele păreau să 
curgă din propria lor voință, dar era atât de încordat încât nu putu să-şi 
amintească ce spusese. Discursul trecu precum o ceață; impresiile lui 
erau de căldură şi transpiraţie, agitația războinicilor când auziră ce păţise 

Nasuada, uralele răguşite când îi îndemnase să fie victorioşi şi răcne- 
tele generale când îşi încheiase discursul. Uşurat, sări din căruţă şi se în- 
dreptă spre Arya şi Orik, care îl aşteptau lângă Saphira. Gărzile formară 
un cerc în jurul celor patru, apărându-i de mulţime, ţinându-i departe pe 
cei care voiau să-i vorbească. 

— Te-ai descurcat de minune, Eragon! spuse Orik, bătându-l pe umăr. 

— Oare? întrebă Eragon zăpăcit. 

— Ai fost foarte elocvent, spuse Arya. 

Eragon ridică din umeri jenat. Se simţea intimidat ştiind că Arya îi 
cunoscuse pe toţi conducătorii vardenilor şi se gândea că Ajihad sau 
Deynor s-ar fi descurcat mult mai bine cu discursul decât o făcuse el. 

Orik îşi suflecă mâneca. Eragon se aplecă spre pitic. Cu o voce aproape 
şoptită, Orik îi spuse: 

— Sper ca lucrul pe care îl vei găsi să merite călătoria pe care o faci. 
Ai grijă să nu fii omorât, auzi? 

— O să încerc. 

Spre surpriza lui Eragon, Orik îl prinse de mână şi îl trase spre el, 
îmbrățişându-l cu putere. 

— Gântera să te aibă în pază! 

Când se desfăcură din îmbrăţişare, Orik întinse mâna şi îşi plesni 
palma de spatele Saphirei: 

— Şi pe tine de asemenea. Călătorie ferită de primejdii vă doresc 
amândurora! 

Saphira răspunse cu un mârâit gros. 

Eragon se uită spre Arya. Era deodată cuprins de un sentiment ciu- 
dat, neputându-se gândi să spună nimic altceva decât ce era evident. Fru- 
museţea ochilor ei îl captiva încă; efectul pe care îl avea asupra lui nu se 
diminuase. 

Apoi ea îi luă capul în mâini şi îl sărută o singură dată, formal, pe 
frunte. Eragon se uită la ea stupefiat. 

— Guliă waise medh ono, Argetlam. Norocul să fie cu tine, Mâ- 
nă-Argintie. 

Când îi dădu drumul, îi prinse mâinile într-ale lui. 

— N-o să ni se întâmple nimic rău. N-o să permit asta. Nici dacă în- 
suşi Galbatorix ne aşteaptă. Dacă voi fi nevoit, voi rupe munții cu mâinile 
mele, dar promit că ne vom întoarce cu bine. 

Înainte ca ea să poată răspunde, îi dădu drumul la mâini şi se sui pe 
spinarea Saphirei. Mulțimea începu din nou să apaude văzându-l aşezat 
în şa. Le făcu semn cu mâna şi aceştia strigară de două ori mai tare, bă- 
tând din picioare şi lovind în scuturi cu mânerele săbiilor. Eragon îi văzu 
pe Blödhgarm şi pe ceilalţi elfi într-un grup strâns, pe jumătate ascuns 
după un pavilion din apropiere. Le făcu semn cu capul, iar ei îi răspun- 
seră la fel. Planul era simplu: el şi Saphira aveau să îşi ia zborul ca şi 
când aveau de gând să inspecteze zona — aşa cum făceau de obicei când 
armata mărşăluia —, dar după câteva cercuri Saphira avea să intre într-un 
nor şi Eragon să spună o vrajă prin care să o facă invizibilă celor de jos. 
Apoi elfii urmau să creeze spectrele care aveau să ţină locul lui Eragon şi 
al Saphirei cât ei îşi continuau drumul. Şi pe partea cealaltă a norului ar 
fi ieşit spectrele. Sperau ca datorită distanţei nimeni să nu bage de seamă. 
Cu uşurinţa experienţei, Eragon strânse chingile de la picioare şi verifică 
în spatele său coburii pentru a vedea dacă sunt bine prinşi. Era deosebit 
de atent cu cel din stânga, pentru că în el se afla — bine înfăşurat în haine 
şi pături — miezul preţios al inimii lui Glaedr, Eldunari-ul lui. 

„Să pornim la drum“, spuse bătrânul dragon. 

„Spre Vroengard!“ exclamă Saphira, şi lumea se întunecă, cufundân- 
du-se în jurul lui Eragon, în timp ce Saphira se înălță de la pământ şi o 
pală de vânt trecu pe lângă Eragon când ea bătu din aripile masive, ca de 
liliac, afundându-se tot mai adânc în văzduhuri. Eragon strânse mai pu- 
ternic de ţepul de la gâtul Saphirei, se aplecă împotriva curentului pro- 
dus de viteză şi se uită la pielea lustruită a şeii. Respiră adânc şi încercă 
să nu se mai preocupe de ceea ce avea să îl aştepte. Nu putea să facă ni- 
mic altceva decât să aştepte — să aştepte şi să spere că Saphira putea să 
zboare până în Vroengard şi înapoi înainte ca Imperiul să îi atace din 
nou pe vardeni; să spere că Roran şi Arya vor fi în siguranţă; să spere că 
ar putea să o salveze cumva pe Nasuada; şi să spere că a fost o decizie în- 
țeleaptă să meargă în Vroengard, căci nu mai era mult şi avea să fie ne- 
voit să îi facă faţă lui Galbatorix. 


Chinul nesiguranţei 


Nasuada deschise ochii. 

Tavanul întunecat şi boltit era acoperit cu lespezi, iar pe acestea erau 
vopsite modele unghiulare în roşu, albastru şi auriu: o matrice complexă 
de linii care îi captivară privirea atât de mult, încât pierdu şirul. 

Într-un târziu, îşi mobiliză toată voinţa ca să se uite în altă parte. 

O lucire portocalie şi neîntreruptă emana dintr-o sursă aflată undeva 
în spatele său. Lucirea era îndeajuns de puternică pentru a dezvălui forma 
octogonală a încăperii, însă nu într-atât încât să împrăştie umbrele agă- 
tate precum o ceaţă pe la colţuri. 

Înghiţi în sec şi descoperi că avea gâtlejul uscat. 

Suprafaţa pe care era întinsă era rece, netedă şi neplăcut de dură; simţi 
ceva ca piatra sub călcâie şi sub buricele degetelor. Frigul i se strecurase 
în oase şi asta o făcu să îşi dea seama că singurul lucru pe care îl purta 
era cămaşa de noapte subțire şi albă în care dormise. 

„Unde mă aflu?“ 

Amintirile reveniră toate odată, fără sens sau ordine: o cavalcadă ne- 
dorită care dădu buzna în mintea ei cu o forță aproape fizică în intensi- 
tatea sa. 

Icni şi încercă să se ridice în capul oaselor — să sară, să fugă, să lupte 
dacă era nevoie —, însă descoperi că nu putea să se mişte mai mult de câ- 
teva degete în orice direcţie. La încheieturi şi la glezne avea cătuşe căp- 
tuşite, iar capul îi era fixat de dală cu o curea groasă de piele, care o 
împiedica să şi-l întoarcă sau să şi-l ridice. 

Trase de cătuşe, însă acestea erau prea solide ca să le poată rupe. 

Scoţând aerul din piept, rămase fără vlagă şi țintui din nou tavanul cu 
privirea. Îşi simţi pulsul zvâcnindu-i în urechi, ca nişte bătăi turbate de 

tobă. Un val de căldură îi scăldă trupul; obrajii i se aprinseră, iar mâinile 
ŞI picioarele păreau umplute cu seu topit. 

„Deci aşa voi muri.“ 

O clipă, deznădejdea şi autocompătimirea puseră stăpânire pe ea. 
Era de-abia la începutul vieţii şi acum aceasta era pe cale să se sfâr- 
şească, în cel mai mârşav şi nenorocit mod cu putinţă. Şi, ce era mai rău, 
nu dusese la bun sfârşit nici unul dintre lucrurile pe care şi le propusese. 
Nici în război, nici în dragoste, nici în naştere sau viaţă. Singurele ei 
odrasle erau bătăliile, leşurile şi lanţurile de aprovizionare; stratageme 
prea numeroase ca să şi le aducă aminte; jurăminte de prietenie şi de cre- 
dință care valorau acum mai puţin decât făgăduielile unui făţarnic; şi o 
armată greoaie, nesupusă şi mult prea vulnerabilă, condusă acum de un 
Cavaler chiar mai tânăr decât ea. Nu părea o moştenire demnă de aminti- 
rea numelui său. Căci doar o amintire avea să mai rămână. Era ultima 
din familia ei. La moartea ei, nu va mai rămâne nimeni care să îi conti- 
nue linia de sânge. 

Gândul o chinuia, şi ea se mustră că nu făcuse copii când ar fi putut. 

— lartă-mă, şopti ea, văzând chipul tatălui său trecându-i prin faţa 
ochilor. 

Apoi se oţeli şi alungă deznădejdea. Singurul control pe care îl avea 
asupra situaţiei sale era autocontrolul, şi ea nu avea de gând să îl piardă 
pentru plăcerea nesigură oferită de îndoieli, temeri şi păreri de rău. Câtă 
vreme era stăpână pe gândurile şi pe trăirile ei, nu era întru totul neajuto- 
rată. Era cea mai măruntă dintre libertăţi — cea a propriei minţi —, dar era 
recunoscătoare şi pentru atât, ştiind că avea să fie văduvită şi de aceasta 
cât de curând, şi cu atât mai hotărâtă să şi-o exerseze. 

În orice caz, mai avea o ultimă datorie de îndeplinit: să reziste intero- 
gatoniului. Pentru a reuşi asta, trebuia să fie complet stăpână pe sine. Alt- 
minteri avea să cedeze repede. 

Îşi încetini ritmul respirației şi se concentră pe fluxul constant de aer 
ce-i trecea prin gâtlej şi nări, lăsând acea senzaţie să le înăbuşe pe toate 
celelalte. Când se simţi suficient de calmă, încercă să se hotărască asu- 
pra lucrurilor la care se putea gândi în siguranţă. Erau atâtea subiecte pe- 
riculoase — periculoase pentru ea, periculoase pentru vardeni, periculoase 
pentru aliații lor sau pentru Eragon şi Saphira. Nu făcu un bilanţ al lucru- 
rilor de evitat, ceea ce le-ar fi dat pe loc temnicerilor ei informaţiile pe 

care le căutau. În schimb, alese o mână de gânduri şi de amintiri ce-i pă- 
rură inofensive şi se strădui să le ignore pe celelalte — se strădui să se 
convingă pe sine că tot ce era, tot ce fusese vreodată consta doar din 
acele câteva elemente. 

De fapt, încerca să îşi creeze o identitate nouă şi mai simplă astfel în- 
cât, atunci când avea să fie întrebată despre una sau alta, să poată invoca ne- 
ştiinţa cu deplină sinceritate. Era o tehnică primejdioasă; ca să dea roade, 
trebuia să îşi creadă propria amăgire şi, dacă avea să fie eliberată vreodată, 
urma să aibă greutăți în redobândirea personalităţii sale adevărate. 

Însă oricum nu era nici o speranţă să fie salvată sau eliberată. Nu pu- 
tea îndrăzni decât să spere că le va zădărnici planurile temnicerilor ei. 

„„Gokukara, dă-mi tăria de a îndura încercările care mă aşteaptă. Ai 
grijă de puiul tău de bufniţă şi, de-o fi să mor, du-mă în siguranță din acest 
loc... du-mă în siguranţă pe câmpiile tatălui meu.“ 

Privirea îi rătăci prin încăperea acoperită cu lespezi, pe când o cer- 
cetă mai pe îndelete. Bănuia că se afla în Urû’baen. Logic ar fi fost ca 
Murtagh şi Thorn să o fi dus acolo, şi asta ar fi explicat aspectul elfesc al 
încăperii; elfii ridicaseră o mare parte din Ură'baen, oraşul pe care ei îl 
numeau llirea, fie înainte de războiul lor cu dragonii — cu mult, mult timp 
în urmă —, fie după ce oraşul ajunsese capitala Regatului Broddring şi 
Cavalerii îşi stabiliseră aici reşedinţa oficială. 

Cel puţin aşa îi spusese tatăl ei. Ea una nu îşi amintea nimic din ora- 
şul propriu-zis. 

Cu toate acestea, se putea afla în cu totul alt loc: una dintre moşiile 
lui Galbatorix, de exemplu. Iar încăperea putea să nici nu fie măcar aşa 
cum o percepea ea. Un magician iscusit putea manipula tot ce vedea, 
simţea, auzea şi mirosea ea, putea preface lumea din jurul ei astfel încât 
ea să nu bage de seamă niciodată. 

Orice i s-ar fi întâmplat — orice i s-ar fi părut că i se întâmplă — nu 
avea să se lase înşelată. Chiar de-ar fi dat buzna Eragon pe uşă şi ar fi eli- 
berat-o din lanţuri, ea tot ar fi crezut că era un şiretlic de-al temnicerilor 
săi. Nu se putea încrede nici măcar în simţurile ei. 

Din clipa în care Murtagh o răpise din tabără, lumea ei devenise o min- 
ciună şi nu putea şti unde se sfârşea această minciună, dacă avea să se sfâr- 
şească vreodată. Singurul lucru de care putea fi sigură era faptul că exista. 
Orice altceva era sub semnul îndoielii, chiar şi propriile-i gânduri. 


384 CHRISTOPHER PAOLINI 


După ce trecu şocul inițial, apăsarea aşteptării începu să o roadă. Nu 
putea să îşi dea seama de trecerea timpului decât după foame şi sete, iar 
foamea ei venea şi trecea la intervale aparent neregulate. Încercă să mar- 
cheze trecerea orelor numărând, însă se plictisi şi, oricum, când ajungea 
la zeci de mii pierdea şirul. 

În ciuda ororilor care o aşteptau, îşi dorea ca temnicerii ei să se pră- 
bească şi să se arate. Ţipă minute bune, dar nu primi decât ecouri tângui- 
toare drept răspuns. 

Lumina mată din spatele ei nu pâlpâia, nici nu scădea în intensitate; 
bănuia că era un felinar fără flacără, precum cele făurite de pitici. Stră- 
lucirea continuă îi îngreuna somnul, însă într-un sfârşit extenuarea o co- 
pleşi iar ea aţipi. 

Gândul că avea să viseze o îngrozea. Era cât se poate de vulnerabilă 
în somn şi se temea că mintea ei inconştientă ar fi adus la suprafaţă exact 
informaţiile pe care se străduia să le ţină ascunse. Oricum, nu prea avea 
de ales. Mai devreme sau mai târziu tot trebuia să doarmă, iar dacă se si- 
lea să rămână trează şi-ar fi făcut mai mult rău. 

Aşa că adormi. Însă odihna ei fu zbuciumată şi nesatisfăcătoare, şi ea 
se trezi obosită. 


O bufnitură o făcu să tresară. 

Undeva deasupra şi în spatele său auzi un zăvor ridicat, apoi scârţâi- 
tul unei uşi ce se deschidea. 

Pulsul i se acceleră. Din câte îşi putea da seama, trecuse mai mult de 
o zi de când îşi recăpătase cunoştinţa. Era nespus de însetată, avea limba 
umflată şi lipicioasă, iar trupul o durea din pricina poziţiei în care stătea 
de atâta vreme. 

Paşi coborând trepte. Cizme cu tălpi moi călcând pe piatră... O pauză. 
Metal zăngănind. Chei? Cuţite? Ceva mai rău?... Apoi paşii, din nou. 
Acum se apropiau de ea. Mai aproape... tot mai aproape... Un bărbat tru- 
peş, înveşmântat cu o cămaşă cenușie de lână, intră în câmpul ei vizual, 
purtând o tavă de argint pe care se afla mâncare: brânză, pâine, carne, vin 
şi apă. Se opri şi lăsă tava la baza zidului, apoi se întoarse şi veni spre ea, 
cu paşi scurți, iuți şi precişi. Aproape graţioşi. 

Uşor gâfâind, se rezemă de marginea dalei şi începu să o privească 
fix. Avea capul asemănător unei tigve: umflat spre creştet, umflat spre 

bărbie şi îngust la mijloc. Era proaspăt ras şi aproape chel, cu excepția 
unor franjuri scurte de păr întunecat ce îi înconjurau craniul. Partea supe- 
rioară a frunţii sale era lucioasă, obrajii cărnoşi erau rumeni, iar buzele 
îi erau cenuşii precum tunica. Avea ochii cât se poate de banali: cafenii 
şi apropiaţi. 

Îşi trecu limba peste buze şi ea văzu că dinţii lui se atingeau la vâr- 
furi precum fălcile unei menghine şi că ieşeau în afară mai mult decât 
era normal, oferindu-i oarecum un aspect de bot. 

Respirația sa caldă şi umedă mirosea a ficat şi a ceapă. Flămândă 
cum era, mirosul i se păru dezgustător. 

Era cât se poate de conştientă de faptul că stătea acolo aproape dez- 
brăcată, în vreme ce privirea bărbatului i se plimba pe trup. O făcea să se 
simtă vulnerabilă, de parcă ar fi fost o jucărie sau un animal întins acolo 
pentru plăcerea lui. Simţi cum i se aprind obrajii de mânie şi de umilință. 

Hotărâtă să nu aştepte ca el să îşi facă intenţiile cunoscute, ea încercă 
să vorbească, pentru a-i cere apă, însă avea gâtlejul prea uscat; nu reuşi 
să scoată decât un hârâit. 

Bărbatul în tunică cenuşie ţâţâi şi, spre marea ei uimire, începu să îi 
desfacă legăturile. 

În clipa în care fu liberă, se ridică în capul oaselor pe dală şi, cu mu- 
chia palmei sale drepte, lovi spre gâtul bărbatului. 

El îi prinse încheietura în zbor, fără prea mare efort. Ea mârâi şi în- 
cercă să îl împungă în ochi cu degetele celeilalte mâini. 

El îi prinse iarăşi încheietura. Ea se zbătu, dar prinsoarea lui era 
prea strânsă ca să-i poată scăpa; era ca şi cum ar fi avut mâinile prinse 
în piatră. 

Frustrată, se repezi şi îşi înfipse dinţii în antebraţul drept al bărbatu- 
lui. Sângele fierbinte îi ţâşni în gură, sărat şi metalic. Ea se înecă, dar con- 
tinuă să îl muşte, în vreme ce sângele se scurgea de sub buzele ei. Între 
dinți şi pe limbă putea simţi muşchii antebraţului bărbatului încordân- 
du-se, ca nişte şerpi ce încercau să scape. 

În afară de asta, el nu reacţionă defel. 

În cele din urmă, ea reuşi să scape din strânsoare, îşi trase capul îna- 
poi şi îi scuipă sângele în faţă. 

Bărbatul continuă să o privească cu aceeaşi expresie placidă, fără să 
clipească sau să dea vreun alt semn de durere sau de mânie. 

Fa mai încercă să îl lovească în mâini de două ori, apoi îşi trase şol- 
durile şi picioarele pe dală ca să îl izbească în stomac. 

Înainte să poată face asta, el dădu drumul încheieturii ei stângi şi o 
plesni cu putere peste faţă. 

O lumină albă îi străfulgeră prin faţa ochilor şi o explozie mută păru să 
erupă în jurul ei. Capul îi fu smucit într-o parte, dinţii îi clănțăniră în gură 
şi simţi cum o străbate durerea, de la şira spinării până la baza craniului. 

Când privirea i se limpezi din nou, se uită încruntată la bărbat, dar nu 
mai făcu nici o încercare de a-l lovi. Pricepu că era la discreţia lui... Înţe- 
lese că trebuia să caute ceva cu care să îi taie beregata sau să îl înjunghie 
în ochi dacă voia să îl doboare. 

El îi dădu drumul celeilalte încheieturi şi scoase din tunica sa o ba- 
tistă albă, obişnuită. Îşi tamponă faţa, ştergându-şi orice urmă de sânge 
sau de scuipat. 

Apoi îşi legă batista la antebraţul rănit, folosindu-se de dinţii săi ca de 
o menghină pentru a ţine un capăt al pânzei. 

Fa tresări când el se întinse şi o apucă de braţ cu degetele-i mari şi 
groase. O trase jos de pe dala de culoarea cenușii, iar picioarele ei i se în- 
muiară când atinse podeaua. Rămase atârnată ca o păpuşă în strânsoarea 
bărbatului, cu braţul răsucit într-un unghi ciudat deasupra capului. 

O săltă în picioare. De această dată ea nu mai căzu. Sprijinind-o pe ju- 
mătate, o călăuzi până la o uşiţă lăturalnică pe care ea nu o putuse vedea 
din locul în care stătea întinsă pe spate. Lângă ea erau nişte trepte care du- 
ceau la o a doua uşă, mai mare — uşa prin care intrase temnicerul. Aceasta 
era închisă, însă avea un mic grilaj de metal în mijloc, şi prin el putu să 
zărească o tapiserie bine luminată ce atârna pe un perete neted de piatră. 

Bărbatul împinse uşa lăturalnică şi o conduse într-o încăpere strâmtă, 
ce servea drept latrină. Spre alinarea ei, o lăsă singură acolo. Ea cercetă 
camera, căutând orice ar fi putut folosi drept armă sau mijloc de scă- 
pare, dar spre dezamăgirea ei nu găsi decât praf, aşchii de lemn şi, mai 
cumplit încă, pete uscate de sânge. 

Aşa că rămase acolo cât era necesar şi, când ieşi din latrină, bărbatul 
asudat în tunică cenușie o apucă de braţ şi o duse înapoi la dală. 

Pe măsură ce se apropiau de aceasta, ea începu să lovească şi să se 
zbată; prefera să fie lovită decât să îi îngăduie să o lege ca mai înainte. 
Totuşi, în ciuda eforturilor sale, nu îl putu opri sau încetini pe bărbat. 

Mădularele acestuia păreau de fier sub loviturile ei, şi chiar şi burdiha- 
nul lui aparent moale nu ceda aproape deloc când îl izbea. 

Mânuind-o cu tot atâta uşurinţă ca şi cum ar fi fost un copilaş, o săltă 
pe dală, îi lipi umerii de piatră şi apoi îi prinse cătuşele la încheieturi şi 
la glezne. La urmă, îi trase cureaua de piele deasupra frunţii şi o strânse, 
destul de tare cât să îi ţină capul nemişcat, dar nu atât de tare încât să îi 
provoace durere. 

Ea se aştepta ca el să se ducă şi să îşi mănânce prânzul — sau cina, sau 
ce masă o fi fost —, însă el luă tava, o aduse lângă ea şi îi oferi un pahar 
de vin îndoit cu apă. 

Era greu să înghită întinsă pe spate, aşa că fu nevoită să soarbă re- 
pede lichidul din potirul de argint pe care i-l dusese la buze. Senzația 
dată de vinul diluat ce i se scurgea pe gâtlejul uscat era una de uşurare, 
răcorire şi alinare. 

Când potirul se goli, bărbatul îl aşeză deoparte, tăie felii de pâine şi 
de brânză şi le întinse spre ea. 

— Cum..., zise ea, cu glasul răspunzându-i în sfârşit la comenzi. Cum 
te numeşti? 

Bărbatul o privi fără nici o urmă de emoție. Fruntea sa bombată scli- 
pea ca fildeşul lustruit în lumina felinarului fără flacără. 

El întinse pâinea şi brânza către ea. 

— Cine eşti? Sunt în Urâ'baen? Eşti şi tu prizonier ca mine? Am putea 
să ne ajutăm unul pe celălalt. Galbatorix nu este atotştiutor. Împreună am 
putea găsi o cale de scăpare. Poate că pare cu neputinţă, dar nu-i aşa, îţi 
jur. Continuă să vorbească pe un ton uşor şi calm, sperând să spună ceva 
ce fie va câştiga simpatia omului, fie îi va trezi interesul. 

Ştia că putea fi convingătoare — ceasurile îndelungate pe care le pe- 
trecuse negociind în numele vardenilor îi dovediseră asta din plin —, însă 
cuvintele ei nu păreau să aibă nici un efect asupra omului. Dacă nu ar fi 
respirat, ai fi crezut că era mort, cum stătea acolo, cu pâinea şi brânza în- 
tinse spre ea. Îi trecu prin cap că ar putea fi surd, însă el reacţionase 
când îi ceruse apă, aşa că ea excluse această posibilitate. 

Vorbi până rămase fără argumente şi rugăminți şi, când se opri pentru 
a se gândi la o nouă abordare, bărbatul îi lipi pâinea şi brânza de buze şi le 
tinu acolo. Furioasă, îi ceru să le ia de lângă ea, însă el nu îşi clinti mâna 
şi continuă să se uite la ea cu aceeași privire inexpresivă şi dezinteresată. 

Simţi cum i se ridică părul pe ceafă când îşi dădu seama că el nu se 
prefăcea; pur şi simplu, ea nu însemna nimic pentru el. Ar fi înţeles dacă 
ar fi urât-o, sau dacă ar fi torturat-o cu o plăcere perversă, sau dacă ar fi 
fost un sclav ce îndeplinea ordinele lui Galbatorix fără tragere de inimă, 
dar nici unul dintre aceste lucruri nu părea adevărat. Mai degrabă el era 
nepăsător, lipsit de orice urmă de înţelegere. Nu avea nici o îndoială că ar 
fi omorât-o cu aceeaşi promptitudine cu care se îngrijea de ea, şi că asta 
l-ar fi afectat tot atât de mult ca strivirea unei furnici. 

Blestemând în tăcere necesitatea actului, ea îşi deschise gura şi îi în- 
gădui să-i pună bucăţile de pâine şi de brânză pe limbă, în ciuda impulsu- 
lui de a-i muşca degetele. 

El o hrăni. Ca pe un copil. Cu mâna, punându-i în gură fiecare bucă- 
țică de mâncare cu atâta grijă, de parcă acestea ar fi fost globuri de sticlă 
ce se puteau sparge la o mişcare mai bruscă. 

O cuprinse o silă profundă. Să ajungă din conducătoarea celei mai mari 
alianţe din istoria Alaga&siei la... Nu, nu, nimic din toate astea nu exista. 
Era fiica tatălui său. Trăise în Surda în praf şi arşiţă, printre strigătele ră- 
sunătoare ale negustorilor de pe străzile aglomerate ale pieței. Nimic 
mai mult. Nu avea nici un motiv să fie cu nasul pe sus, nici un motiv să 
îşi deplângă căderea. 

Cu toate acestea, îl ura pe bărbatul de lângă ea. Ura faptul că insista 
să o hrănească, atunci când ar fi putut face asta singură. Ura faptul că 
Galbatorix, sau cine-o fi fost cel care-i supraveghea captivitatea, încerca să 
îi ia până şi ultima fărâmă de mândrie şi de demnitate. Şi ura faptul că, până 
la un punct, chiar reuşeau să facă asta. 

Se hotări: avea să îl ucidă pe bărbat. Chiar de-ar fi fost ultimul lucru 
pe care l-ar fi făcut, voia să îi provoace moartea temnicerului său. Numai 
scăparea i-ar mai fi adus atâta satisfacţie. „Indiferent ce va trebui să fac, 
voi găsi o cale.“ 

Ideea o mulţumi şi mâncă ce mai rămăsese cu plăcere, gândindu-se 
în tot acest timp cum i-ar putea aduce bărbatului sfârşitul. 


Când isprăvi, omul luă tava şi plecă. 

Îi ascultă paşii îndepărtându-se, uşa deschizându-se şi închizându-se 
în spatele ei, zgomotul clanţei şi apoi sunetul apăsat al unui zăvor că- 
zând în lăcaşul său de partea cealaltă a uşii, ca o condamnare. 


Moștenirea 389 


Rămase din nou singură, neavând nimic altceva de făcut decât să aş- 
tepte şi să rumege felurile în care l-ar fi putut ucide. 

O vreme, se amuză singură urmărind una dintre liniile pictate pe tavan, 
în încercarea de a determina dacă avea sau nu un început sau un sfârşit. Li- 
nia pe care o alesese era albastră; culoarea o atrăgea datorită asocierilor 
cu persoana la care nu îndrăznea să se gândească nici în ruptul capului. 

Cu timpul, se plictisi de linii şi de fanteziile de răzbunare, îşi închise 
ochii şi căzu într-un somn tulburat, în care ceasurile păreau să treacă 
(cu logica paradoxală a coşmarurilor) fie mai repede, fie mai încet de- 
cât era normal. 


Când bărbatul în tunică cenuşie se întoarse, ea fu aproape bucuroasă 
să îl vadă, o reacţie pentru care se dispreţui, socotind-o drept un semn de 
slăbiciune. 

Nu era sigură de cât timp aştepta — nu putea fi sigură decât dacă i-ar 
fi zis cineva —, însă ştia că fusese o perioadă mai scurtă decât înainte. 

Totuşi, aşteptarea păruse interminabilă şi se temuse că avea să fie lă- 
sată legată şi izolată — deşi nu ignorată, cu siguranţă — pentru aceeaşi pe- 
rioadă lungă de timp. Spre dezgustul ei, simţi o anumită recunoştinţă 
pentru faptul că bărbatul avea să o viziteze mai des decât crezuse inițial. 
Faptul că zăcea întinsă pe o bucată plată de piatră ore în şir era destul de 
dureros, însă interzicerea oricărui contact cu o altă făptură vie — fie ea şi 
una greoaie şi urâcioasă precum temnicerul ei — era o adevărată tortură, 
de departe cea mai grea încercare pe care o avea de îndurat. 

Când omul îi desfăcu cătuşele, ea observă că rana de pe antebraţ îi fu- 
sese tămăduită; pielea era netedă şi rozalie precum cea a unui purceluş. 

Nu mai încercă să se lupte, însă pe drumul către latrină se prefăcu că 
se împleticeşte şi cade, sperând să se apropie suficient de mult de platou 
pentru a putea fura cuţitaşul de cojit folosit de bărbat pentru a tăia mânca- 
rea. Însă platoul era prea departe, iar bărbatul era prea solid ca să îl târască 
după ea fără să se dea de gol. Cum planul nu dăduse roade, se sili să se su- 
pună de bunăvoie celorlalte servicii ale sale; trebuia să îl convingă că se 
dăduse bătută, pentru ca el să devină delăsător şi, cu puțin noroc, neatent. 

În timp ce o hrănea, îi cercetă unghiile. Mai devreme fusese prea mâ- 
nioasă ca să le dea atenţie, dar acum, că se mai liniştise, ciudăţenia lor 
o fascină. 

Avea unghiile groase şi foarte arcuite. Erau înfipte adânc în carne, 
iar semilunile albe de lângă cuticule erau mari şi late. În definitiv, nu 
foarte diferite de unghiile multora dintre oamenii şi piticii cu care avu- 
sese de-a face. 

Când avusese de-a face cu e1?... Nu-şi mai aducea aminte. 

Ceea ce îi făcea unghiile deosebite era grija cu care fuseseră cultivate. 
Şi cultivate părea descrierea potrivită, ca şi cum unghiile erau nişte flori 
rare pe care un grădinar le îngrijise ore întregi. Cuticulele erau curate şi în- 
grijite, fără vreun semn sau vreun defect, în timp ce unghiile în sine fuse- 
seră tăiate drept — nici prea lungi, nici prea scurte — iar marginile teşite 
uşor. Vârfurile unghiilor fuseseră lustruite până ajunseseră să strălu- 
cească precum o oală smălțuită, iar pielea din jurul lor arăta de parcă ar 
fi fost frecată cu ulei sau cu unt. 

Numai printre elfi mai văzuse pe cineva cu asemenea unghii perfecte. 

Elfii? Alungă acest gând, supărată pe sine. Nu cunoştea nici un elf. 

Ungbhiile erau o enigmă; o ciudăţenie într-un cadru altminteri de înţe- 
les; un mister pe care voia să îl elucideze, deşi nu avea probabil nici un 
rost să încerce. 

Se întrebă cine era responsabil pentru starea exemplară a unghiilor. 
Să fi fost chiar bărbatul însuşi? Părea extrem de cusurgiu şi ea nu şi-l pu- 
tea închipui având o soţie, o fiică, o slujitoare sau pe altcineva atât de apro- 
piat încât să acorde o asemenea atenţie vârfurilor degetelor sale. Desigur, 
îşi dădea seama că se putea înşela. Mulţi veterani căliți în luptă — oameni 
aspri şi tăcuţi ce nu păreau să iubească decât vinul, femeile şi războiul — o 
surprinseseră cu câte un aspect al caracterului lor care contrazicea înfă- 
țişarea exterioară: o pasiune pentru cioplitul în lemn, o tendinţă de a me- 
mora poeme de dragoste, o slăbiciune pentru ogari sau o dăruire deplină 
faţă de o familie pe care o ţineau ascunsă de ochii lumii. Trecuseră ani 
buni înainte să afle că Jör... 

Îşi întrerupse gândul, înainte ca acesta să meargă mai departe. 

În orice caz, întrebarea pe care o tot răsucea în minte era una simplă: 
de ce? Motivul ar fi dezvăluit multe, chiar dacă era vorba de asemenea lu- 
cruri mărunte precum unghiile. 

Dacă unghiile erau opera altcuiva, atunci trebuie să fi fost o trudă iz- 
vorâtă dintr-o mare dragoste sau dintr-o mare teamă. Însă se îndoia că aşa 
stăteau lucrurile; ceva era în neregulă. 

Dacă, în schimb, erau opera bărbatului, atunci erau posibile mai multe 
explicaţii. Poate că unghiile erau o modalitate prin care el îşi exercita un 
minimum de control asupra unei vieţi care nu îi mai aparținea. Sau poate 
că le vedea ca fiind singura parte din trupul său care putea fi atrăgătoare. 
Sau poate că îngrijirea lor nu era decât un tic nervos, un obicei care nu 
servea la nimic altceva decât la trecerea timpului. 

Oricare ar fi fost adevărul, era limpede că cineva îi curățase, îi tă- 
iase, îi pilise şi îi unsese unghiile, iar acesta nu fusese un efort întâmplă- 
tor sau distrat. 

Continuă să cugete la această chestiune în timp ce mânca, de-abia sim- 
tind gustul mâncării. Din când în când îşi arunca privirea la chipul omu- 
lui, căutând un indiciu, însă fără succes. 

După ce îi dădu şi ultimul dumicat de pâine, bărbatul se trase de la mar- 
ginea dalei, luă platoul şi se întoarse. 

Mestecă şi înghiți pâinea cât putu de repede fără să se înece; apoi, cu 
glasul răguşit şi scârţâietor după atâta nefolosire, zise: 

— Ai unghii frumoase. Sunt foarte... lucioase. 

Omul se opri brusc, întorcându-şi capul mare şi greoi spre ea. Pentru 
o clipă, se gândi că avea să o lovească din nou, însă el îşi depărtă încet bu- 
zele cenuşii şi îi zâmbi, arătându-şi ambele şiruri de dinţi. 

Ea îşi înăbuşi un fior; el arăta de parcă era pe cale să smulgă capul 
unei găini. 

Păstrându-şi aceeaşi expresie tulburătoare, bărbatul ieşi din câmpul 
ei vizual şi, câteva secunde mai târziu, auzi uşa celulei deschizându-se 
şi închizându-se. 

Propriu-i zâmbet îi alunecă pe buze. Mândria şi vanitatea erau slăbi- 
ciuni pe care le putea exploata. Dacă era un lucru la care se pricepea, 
acesta era abilitatea de a-i face pe ceilalţi să se supună vrerii sale. Bărba- 
tul îi oferise cel mai mic punct de sprijin posibil — într-adevăr, nu mai 
mult de un deget, sau mai degrabă o unghie, s-ar putea spune —, dar nici 
nu avea nevoie de mai mult. Acum putea începe urcuşul. 


Sala prezicătoarei 


Când o vizită a treia oară, Nasuada dormea. Zgomotul uşii trântite de pe- 
rete o făcu să tresară din somn, cu inima la gură. Îi luă câteva secunde 
să-şi amintească unde se afla. Când îşi aminti, se strâmbă dezgustată şi 
clipi încercând să îşi limpezească vederea. Îşi dorea să se poată freca la 
ochi. Expresia i se schimonosi şi mai tare când se uită în jos la trupul ei 
şi observă pe cămaşa ei de noapte o pată mică şi încă umedă de vin în- 
doit cu apă, vărsat în timpul ultimei mese. 

„De ce se întorsese atât de repede?“ 

Tresări de teamă când bărbatul trecu pe lângă ea cărând un mangal 
plin cu cărbune pe care îl lăsă la câteva picioare mai departe de dala de pia- 
tra. Peste cărbuni erau trei drugi lungi de fier. Sosise momentul de care se 
temuse cel mai mult. Încercă să îi surprindă privirea, dar bărbatul refuză 
să o privească în ochi în timp ce scotea amnarul şi cremenea dintr-un să- 
culeţ ce-i atârna la curea şi aprindea un mănunchi de iască în mijlocul 
mangalului. Pe măsură ce scânteile se împrăştiau şi ardeau, iasca strălu- 
cea ca o minge făcută din sârme încinse. Bărbatul se aplecă, îşi ţuguie 
buzele şi suflă în flacăra abia aprinsă, cu grijă, ca o mamă care îşi sărută 
copilul, iar scânteile izbucniră în limbi de foc. Câteva minute bune în- 
griji focul, formând un pat de cărbuni gros de câteva degete, în timp ce 
fumul se înălța spre un grilaj de deasupra. Nasuada se uita cu o fascina- 
ție morbidă, fără să îşi poată întoarce privirea, cu toate că ştia ce o aş- 
tepta. Nici unul din ei nu vorbi; era ca şi cum amândoi erau ruşinați de 
ce urma să se întâmple şi nu puteau recunoaşte asta. Mai suflă încă o 
dată în cărbuni, apoi se întoarse şi plecă. „Nu te lăsa bătută“, îşi spuse ea 
în gând, încordându-se. Îşi strânse pumnii şi îşi tinu respiraţia când băr- 
batul se îndreptă spre ea... mai aproape... tot mai aproape... 

O aripă de vânt îi trecu peste față când bărbatul trecu pe lângă ea, iar 
ea ascultă cum zgomotul paşilor săi era înghiţit de linişte tot mai mult pe 
măsură ce urca scările şi ieşea din cameră. Gemu fără să vrea în timp ce 
se destinse. Cărbunii aprinşi îi captară din nou privirea ca un magnet. 
O lumină palidă şi ruginie se reflecta pe vergelele de fier care ieşeau din 
mangal. Îşi umezi buzele şi se gândi ce bună ar fi fost o înghiţitură de 
apă. Un cărbune trosni şi se rupse în două, însă în rest încăperea era cu- 
fundată în linişte. Cum stătea acolo fără să poată lupta sau evada, se 
străduia să nu se mai gândească. Gânditul nu făcea decât să îi slăbească 
determinarea. Orice avea să se întâmple avea să se întâmple, şi oricât de 
frică i-ar fi fost şi oricât de neliniştită ar fi fost, aceasta nu schimba cu ni- 
mic lucrurile. Alte urme de paşi răsunară pe coridor, dincolo de uşă: de 
data asta era un grup, unii păşind apăsat, alţii nu. Împreună se auzeau ca 
o ştire de ecouri răguşite, fiindu-i cu neputinţă să îşi dea seama de numă- 
rul persoanelor care se apropiau. Convoiul se opri înainte de a trece de 
uşă, auzi murmur de voci, apoi auzi paşii a două persoane, încălţate cu 
cizme de călărie cu talpă groasă, ghici ea, care intrară în sală. Uşa se în- 
chise cu o pocnitură înăbuşită. Paşii se auziră pe scări, domoli şi hotărâți. 
Văzu cu coada ochiului un braţ care trase un jilţ de lemn încrustat. Un 
bărbat se aşeză pe el. Era mătăhălos: nu gras, dar lat în spate. O manta 
lungă şi neagră atârna în jurul lui ca o perdea. Părea grea, ca şi cum ar fi 
fost căptuşită cu zale. Lumina de la cărbunii încinşi şi de la felinare dă- 
dea un contur auriu formei sale robuste, dar trăsăturile nu i se distingeau 
în întuneric. Umbrele totuşi nu puteau ascunde conturul ascuţit al coroa- 
nei de pe frunte. Tresări. Cu greu inima ei îşi recăpătă ritmul alert. Al doi- 
lea bărbat, acesta purtând o vestă şi apărătoare castanii, tivite cu fir de 
aur, se duse în dreptul mangalului şi, stând cu spatele la ea, amestecă în 
cărbuni cu unul dintre drugii de fier. Omul din jilţ îşi scoase degetele din 
mănuşă unul câte unul, apoi îşi trase mănuşile. Sub ele, mâinile lui erau 
de culoarea bronzului mat. Când vorbi, glasul îi sună grav, bogat şi domi- 
nator. Oricărui: bard care ar fi avut un instrument atât de melodios i s-ar 
fi dus vestea măiestrie: în întreg regatul. La auzul vocii lui, Nasuada 
simţi cum o furnică pielea, în timp ce cuvintele rostite de el păreau să o 
cuprindă ca nişte valuri de apă caldă, mângâind-o, înduplecând-o, îmbi- 
ind-o. Îşi dădu seama că era la fel de primejdios să îl asculte cum era să 
o asculte pe Elva. 

— Bine ai venit în Urû’baen, Nasuada, fiică a lui Ajihad, spuse bărba- 
tul de pe scaun. Bine ai venit aici, în casa mea, sub acest morman de pie- 
tre. De mult nu am mai avut prilejul să ne bucurăm de un oaspete aşa de 
seamă precum dumneata. Am fost nevoit să îmi dedic energia treburilor 
de altă natură, dar te asigur că de acum înainte nu îmi voi mai nesocoti 
datoria de gazdă. 

Spre sfârşit, o notă amenințătoare îi alunecă în glas, ca o gheară care 
iese din teacă. Nu îl mai văzuse niciodată de Galbatorix în persoană, 
doar auzise descrieri şi studiase desene, dar efectul pe care glasul bărba- 
tului îl avea asupra ei era atât de visceral, atât de puternic, încât nu avea 
nici o îndoială că este chiar regele. În accentul cu care vorbea şi în dicția 
sa era ceva foarte diferit, ca şi cum limba pe care o vorbea nu era limba 
pe care o vorbise de mic. Era o diferenţă subtilă, dar imposibil de ignorat 
odată ce o observai. Probabil, se gândi ea, din cauză că limba se schim- 
base în anii care trecuseră de când se născuse el. Aceasta părea cea mai 
rațională explicaţie, căci felul lui de a vorbi îi amintea de... Nu, nu, nu îi 
amintea de nimic. 

Se aplecă spre ea şi simţi cum o pătrunde cu privirea. 

— Eşti mai tânără decât mă aşteptam. Ştiam că de curând ai împlinit 
vârsta majoratului, şi totuşi nu eşti decât un copil. Mai toţi îmi par copii 
mie, de la un timp: înfumuraţi, fuduli, copii nesăbuiţi care nu ştiu ce e mai 
bine pentru ei — copii care au nevoie de îndrumare de la cei mai bătrâni 
şi mai înţelepţi. 

— Aşa ca tine? spuse ea batjocoritor. 

Îl auzi chicotind. 

— Ai prefera să ne conducă elfii? Sunt singurul din rasa noastră care îi 
poate ţine la respect. După judecata lor, chiar şi cei mai în vârstă dintre 
noi sunt consideraţi tinerei neîncercaţi, nepotriviți pentru responsabilită- 
tile pe care le cere maturitatea. 

— După judecata lor, şi tu la fel. Nu ştia de unde îi venea curajul, dar 
se simţea puternică şi sfidătoare. Chiar dacă regele avea să o pedepsească 
pentru asta, era hotărâtă să spună ce gândea. 

— Dar eu cuprind mai mult decât cele trăite în anii mei de viaţă. Am 
amintirile altor sute. Viaţă peste viaţă: iubiri, uri, lupte, victorii, înfrân- 
geri, lecţii învăţate, greşeli făcute — toate se află în mintea mea, şoptindu-mi 

la ureche înţelepciunea lor. Îmi amintesc eoni întregi. În toată istoria 
consemnată nu a existat un altul asemenea mie, nici măcar printre elfi. 

— Dar cum se poate? spuse ea în şoaptă. 

El se foi în scaun. 

— Nu te preface în faţa mea, Nasuada. Ştiu că Glaedr şi-a dat miezul 
inimii lui Eragon şi Saphirei şi că se află printre vardeni chiar acum. În- 
țelegi despre ce vorbesc. 

Nasuada îşi înăbuşi un fior de spaimă. Faptul că Galbatorix era dis- 
pus să discute cu ea despre asemenea lucruri, faptul că era dispus să se 
refere, chiar şi pe ocolite, la sursa lui de putere, elimina chiar şi cea mai 
mică speranţă de eliberare. 

Apoi el făcu un gest larg către încăpere. 

— Înainte să începem, trebuie să ştii câte ceva despre istoria acestui 
loc. Când elfii s-au aventurat pentru prima oară în partea asta a lumii, au 
descoperit o crevasă îngropată la baza coastei care se vede dincolo de 
platourile din această zonă. Coasta o preţuiau pentru că îi ajuta atunci 
când erau atacați de dragoni, dar crevasa o preţuiau din cu totul şi cu to- 
tul alt motiv. Întâmplarea a făcut să descopere că vaporii care ieşeau 
prin crăpătura din piatră îi făceau pe aceia care dormeau în apropiere să 
poată vedea în viitor, chiar dacă neclar. Aşadar, de-a lungul a două mile- 
nii şi jumătate, elfii au construit o încăpere deasupra fisurii şi un oracol 
a venit să locuiască acolo pentru câteva sute de ani, chiar şi după ce elfii 
s-au retras din Ilirea. Stătea unde stai tu acum şi îşi petrecea timpul vi- 
sând la tot ceea ce existase şi tot ceea ce avea să existe. Cu timpul, aerul 
şi-a pierdut din putere iar oracolul şi discipolii săi au plecat. Cine era şi 
unde s-a dus nu poate şti nimeni. Nu avea alt nume decât Prezicătoarea, 
iar unele poveşti ne îndeamnă să credem că nu era nici om, nici elf, nici 
pitic, ci cu totul altceva. Oricum ar fi fost, în timpul cât a stat ea aici, 
această încăpere s-a numit, după cum era de aşteptat, Sala Prezicătoarei, 
şi aşa e ştiută şi azi, numai că acum fu eşti Prezicătoarea, Nasuada, fiică 
a lui Ajihad. Galbatorix îşi depărtă braţele. În acest loc se spun adevă- 
ruri... şi sunt auzite. Nu voi trece cu vederea nici o minciună între aceşti 
pereţi, nici măcar cea mai neînsemnată înşelătorie. Oricine stă pe acea 
lespede de piatră este ultimul prezicător, şi cu toate că mulți acceptă cu 
dificultate acest rol, în final nici unul nu l-a refuzat. Tu nu vei fi cu ni- 
mic diferită. 

Picioarele jilțului hârşâiră pe jos, apoi simţi respiraţia caldă a lui 
Galbatorix aproape de urechea ei. 

— Ştiu că asta va fi dureros pentru tine, Nasuada, mai dureros decât 
s-ar putea crede. Va trebui să-ţi schimbi natura înainte ca mândria să îţi 
îngăduie să te supui. În toate lumile, nimic nu e mai greu decât să te 
schimbi pe tine însuţi. Înţeleg asta pentru că şi eu la rândul meu am făcut 
asta, şi nu doar o dată. În orice caz, eu voi fi aici, ținându-te de mână, ca 
să te ajut în această trecere. Nu eşti nevoită să faci călătoria asta singură. 
Şi te poţi împăca ştiind că nu te voi minţi niciodată. Nimeni nu o va face. 
Nu între aceşti pereţi. Nu ai decât să te îndoieşti, dar în timp vei ajunge 
să mă crezi. Acest loc este sfânt pentru mine şi mai degrabă mi-aş tăia 
mâna singur decât să întinez această sală. Ne poţi întreba tot ce doreşti, 
Nasuada, fiică a lui Ajihad, şi vei şti că îți spunem adevărul. Ca rege al 
acestor ţinuturi, îţi dau cuvântul meu. 

Fa îşi mişcă maxilarul înainte şi înapoi, încercând să decidă ce să răs- 
pundă. Apoi zise printre dinţi: 

— N-am să-ţi spun niciodată ce vrei tu să ştii! 

Un hohot rar şi adânc umplu încăperea. 

— M-ai înţeles greşit; nu te-am adus aici pentru că am nevoie de in- 
formaţii. Nimic din ceea ce ai putea să-mi spui nu îmi este necunoscut. 
Numărul şi amplasarea trupelor; situația proviziilor, locaţia resurselor; 
felul în care vreți să asediați cetatea; sarcinile, obiceiurile şi abilităţile lui 
Eragon şi ale Saphirei; lancea Dauthdaert pe care aţi găsit-o în Belatona; 
chiar şi puterile copilei Elva, pe care ai avut-o cu tine până de curând — 
ştiu toate astea şi mai multe. Să îţi zic şi cifrele?... Nu? Ei, bine. Iscoadele 
mele sunt mai numeroase şi mai bine plasate decât ţi-ai putea închipui, 
iar pe de altă parte am şi alte metode de a obţine informaţii. Nu ai nici 
un secret față de mine, Nasuada, nici măcar unul; prin urmare, e inutil să 
te ambiționezi să nu vorbeşti. 

Cuvintele lui o loviră ca nişte ciocane, dar se strădui să nu se lase 
deznădăjduită. 

— Atunci de ce? 

— De ce te-am adus aici? Pentru că, draga mea, ai darul de a conduce, 
şi asta e mai periculos decât orice vrajă. Eragon nu este o ameninţare pen- 
tru mine, şi nici elfii, pe când tu... tu eşti periculoasă într-un fel în care 
ei nu sunt. Fără tine vardenii vor fi ca un taur orbit; vor pufni, se vor 

înfuria şi vor porni direct înainte, negândindu-se la ce îi aşteaptă. Atunci 
îi voi prinde, datorită nechibzuinţei lor, şi îi voi distruge. Dar nu pentru 
a-i putea distruge pe vardeni eşti tu aici. Nu, tu eşti aici pentru că ai do- 
vedit că meriţi să îți acord atenţie. Eşti curajoasă, tenace, ambițioasă şi 
inteligentă — calitățile pe care le preţuiesc cel mai mult la slujitorii mei. 
Îmi doresc să te am de partea mea, Nasuada, drept cel mai de frunte sfătu- 
itor al meu şi general al armatei mele când voi pune în fapt ultima etapă 
a măreţului meu plan, la care lucrez de mai bine de un veac. O nouă or- 
dine se va instaura în Alagassia, şi te voi face părtaşă la ea. De când au 
murit cei Treisprezece, am căutat oameni potriviţi să le ia locul. Până de 
curând, eforturile mele au fost în zadar. Durza era o unealtă folositoare, 
dar fiind o Umbră, avea anumite limitări: lipsa de preocupare pentru pro- 
pria lui conservare, ca să dau doar un exemplu. Dintre toţi candidaţii exa- 
minaţi de mine, Murtagh a fost primul pe care l-am considerat demn şi 
primul care a supravieţuit încercării la care a fost supus. Tu vei fi urmă- 
toarea, sunt sigur. lar Eragon al treilea. 

Nasuada fu cuprinsă de groază ascultându-l. Ceea ce îi propunea era 
mult mai rău decât îşi închipuise ea. Bărbatul înveşmântat în castaniu o 
făcu să tresară, împingând unul dintre drugii de fier cu atâta putere în 
cărbuni încât acesta se lovi de bolul de cupru de dedesubt. 

Galbatorix continuă să vorbească: 

— În cazul în care vei supravieţui, vei avea ocazia de a săvârşi mult 
mai multe decât ai fi putut vreodată alături de vardeni. Gândeşte-te! În 
slujba mea vei putea aduce pace întregii Alagaăsia, iar tu vei fi principala 
arhitectă a acestor schimbări. 

— Mai degrabă mă las muşcată de o mie de vipere decât să intru în 
slujba ta! Şi scuipă în aer. 

Ecoul hohotului umplu din nou încăperea: era vocea unui om care nu 
se teme de nimic, nici măcar de moarte. 

— Vom vedea. 

Se trase înapoi simțind un deget care o atinge pe partea din interior 
a cotului. Acesta trasă încet un cerc, apoi alunecă spre prima dintre cica- 
tricile ei de pe antebraţ şi se opri cu căldura lui deasupra pielii încrețţite. 
Degetul lovi de trei ori înainte să treacă la celelalte cicatrici, apoi reveni 
şi trecu peste ele ca peste o scândură de spălat rufe. 

— Ţi-ai învins un rival în Judecata Pumnalelor, spuse Galbatorix, şi unul 
cu mai multe tăieturi decât oricine. Asta înseamnă că eşti hotărâtă şi că îţi 
poţi stăpân: imaginaţia — căci imaginaţia prea activă îi transformă pe 
oameni în nişte laşi, şi nu un acces de frică, aşa cum ar crede cei mai 
mulți. Cu toate acestea, nici una dintre aceste trăsături nu-ţi va fi de aju- 
tor acum. Ba dimpotrivă, o să te încurce. Cu toţii avem o limită fizică sau 
psihică. Singura întrebare este cât durează până ajungem la acel punct. Şi 
vei ajunge la acel punct, îți jur. Puterea ta ar putea amâna momentul, dar 
nu îl poate evita. Şi nici vrăjile tale de protecţie nu îţi vor fi de ajutor cât 
timp vei fi aici. Prin urmare, de ce să suferi degeaba? Nimeni nu îţi pune 
la îndoială curajul; deja ai demonstrat lumii întregi curajul tău. Supune-te 
acum. Nu e nici o ruşine să accepți inevitabilul. Să continui înseamnă să 
te supui unei serii de torturi doar pentru a-ţi satisface simţul obligaţiei. 
Potoleşte-ţi sentimentul de obligaţie acum, jură-mi credinţă în limba 
străveche şi în mai puţin de un ceas vei avea o duzină de servitori la dis- 
poziţie, robe de mătase şi de damasc, un rând de odăi doar ale tale şi un 
loc la masa mea. 

Se opri, aşteptându-i răspunsul, însă ea fixă cu privirea liniile de pe 
tavan şi refuză să vorbească. 

El continuă să îşi treacă degetul peste braţul ei, ducându-l de la cica- 
trice până la încheietură, unde îl apăsă pe o venă. 

— Foarte bine. Cum doreşti. Presiunea de pe venă dispăru. Murtagh, 
vino, arată-te. Eşti nepoliticos cu oaspetele nostru. 

„Ah, nu şi el“, se gândi ea, simțind deodată o mare tristeţe. 

La mangal, omul în roşu se întoarse încet, şi chiar dacă purta o 
mască argintie peste partea de sus a feţei, ea îl recunoscu pe Murtagh. 
Avea ochii pierduţi în umbre, iar gura şi fălcile îi erau încleştate într-o 
expresie aspră. 

— Murtagh a intrat în slujba mea fără prea mare tragere de inimă, dar 
de atunci s-a dovedit a fi un învățăcel foarte capabil. Are talentul tatălui 
său. Nu-i aşa? 

— Da, domnule, rosti Murtagh, cu glasul aspru. 

— M-a surprins când l-a omorât pe bătrânul Rege Hrothgar pe Câm- 
piile Înflăcărate. Nu mă aşteptam să se întoarcă împotriva foştilor săi 
prieteni cu atâta nerăbdare, însă Murtagh al nostru este mânios şi înse- 
tat de sânge. l-ar sfâşia beregata unui kull cu mâinile goale dacă i-aş oferi 

ocazia, şi i-am oferit-o. Nu-i nimic care să îți placă mai mult decât să 
omori, nu-i aşa? 

Muşchii din gâtul lui Murtagh se încordară. 

— Într-adevăr, domnule. 

Galbatorix râse uşor. 

— Murtagh Ucigaşul-de-Regi... Este un nume pe cinste, un nume po- 
trivit pentru o legendă, dar nu unul pe care să îl dobândeşti fără voia mea. 
Apoi se întoarse spre ea: Până acum am neglijat instruirea lui în artele 
subtile ale convingerii, de aceea l-am adus astăzi aici. Are o oarecare ex- 
perienţă ca obiect al acestor arte, însă nu ca practicant, şi a sosit vremea 
să le stăpânească. Ce modalitate mai bună de a le deprinde decât aici, cu 
tine? În fond, Murtagh a fost cel care m-a convins că meriti să te alături 
celei mai noi generaţii de discipoli ai mei. 

Simti o ciudată senzaţie de trădare punând stăpânire pe ea. În pofida 
a tot ceea ce se petrecuse, avusese o părere mai bună despre Murtagh. Îi 
căută privirea pentru o explicaţie, dar el rămase ţeapăn ca o santinelă de 
gardă şi nu se uită la ea; nu putu să discearnă nimic din expresia lui. 

Apoi regele făcu un semn spre mangal şi, pe un ton degajat, spuse: 

— la un drug. 

Murtagh îşi încleştă pumnii. În afară de asta, nu se clinti. 

În urechile Nasuadei răsună un cuvânt, precum dangătul unui clopot 
imens. Însăşi urzeala lumii păru să vibreze din pricina sunetului, ca şi cum 
un uriaş ar fi tras de iţele realității şi le-ar fi făcut să tremure. O clipă, ea 
avu senzaţia unei căderi în gol, iar aerul din faţa ei sclipi ca apa. În ciuda 
puterii sale, ea nu îşi putu aminti literele din care era compus cuvântul, 
nici măcar limba căreia îi aparţinea, căci acesta îi trecu doar prin minte, 
lăsând în urmă numai amintirea efectelor sale. 

Murtagh se cutremură; apoi se răsuci, apucă unul dintre drugii de fier 
şi îl scoase din mangal cu o mişcare poticnită. Scânteile ţâşniră în aer 
când fierul ieşi din cărbuni, şi câţiva tăciuni căzură la podea ca semin- 
tele ce cad din conul de pin. 

Capătul drugului lucea într-un galben strălucitor şi palid care, sub 
ochii ei, se închise până la un portocaliu de bronz. Lumina metalului 
încins se oglindi în masca lustruită a lui Murtagh, dându-i o înfăţişare în- 
fiorătoare şi neomenească. Ea se văzu şi pe sine oglindită în mască, cu 

forma sa răsucită într-un trunchi nedesluşit cu picioare de fus ce se prefă- 
ceau în linii subțiri şi negre de-a lungul curbei obrazului lui Murtagh. 

Deşi ştia că nu avea nici un rost, nu se abținu să nu se zbată când el 
se apropie de ea. 

— Nu înţeleg, îi zise ea lui Galbatorix cu un calm prefăcut. Nu ai de 
gând să-ţi foloseşti mintea împotriva mea? Nu că şi-ar fi dorit aşa ceva, 
dar ar fi preferat să se apere de un atac asupra conştiinţei sale decât să 
îndure durerea provocată de fier. 

— Este timp şi pentru aşa ceva, dacă va fi nevoie, spuse Galbatorix. 
Pe moment sunt curios să văd cât de curajoasă eşti cu adevărat, Nasuada, 
fiică a lui Ajihad. În plus, aş prefera să nu pun stăpânire pe mintea ta şi 
să te silesc să îmi juri credință. Vreau ca tu să faci asta din proprie iniția- 
tivă şi cât încă eşti în deplinătatea facultăților tale mintale. 

— De ce? rosti ea, cu glas răguşit. 

— Deoarece îmi face mie plăcere. Şi-acum, pentru ultima oară, ai de 
gând să te supui? 

— Niciodată. 

— Cum pofteşti. Murtagh? 

Drugul cobori spre ea, cu vârful său ca un rubin imens şi sclipitor. 

Nu îi dăduseră nimic de care să muşte, aşa că nu avu de ales şi ţipă, 
iar încăperea cu opt laturi răsună de sunetele agoniei sale până ce glasul 
i se sparse şi un întuneric atotcuprinzător o învălui. 


Pe aripile unui dragon 


Eragon îşi înălță capul, trase adânc aer în piept şi simţi cum îi dispar 
o parte din griji. 

A călări un dragon nu era tocmai odihnitor, dar apropierea de Saphira 
era liniştitoare atât pentru el, cât şi pentru ea. Simpla plăcere a contactu- 
lui fizic îl alina aşa cum puţine lucruri izbuteau să o facă. De asemenea, 
sunetul şi mişcarea constantă a zborului ei îl ajutau să uite de gândurile 
negre care nu îi dăduseră pace. 

În ciuda caracterului imperios al călătoriei lor şi a naturii precare a 
împrejurărilor, în general, Eragon se bucura să plece de lângă vardeni. Re- 
centa vărsare de sânge îl făcuse să nu se mai simtă în apele lui. 

De când se întorsese printre vardeni la Feinster, îşi petrecuse cea mai 
mare parte a timpului luptându-se sau aşteptând să se lupte, şi efortul înce- 
puse să-şi spună cuvântul în privinţa sa, mai ales după violenţa şi groaza 
din Dras-Leona. În numele vardenilor, omorâse sute de soldaţi — dintre 
care doar câțiva avuseseră chiar şi cea mai mică şansă de a-l răni — şi, cu 
toate că acţiunile sale fuseseră justificate, amintirea lor nu îi dădea pace. 
Nu voia ca fiecare luptă să fie disperată şi ca fiecare adversar să îi fie pe 
măsură — nici pe departe —, dar, în acelaşi timp, masacrarea atât de sim- 
plă a unui număr atât de mare de oameni îl făcea să se simtă mai degrabă 
măcelar decât războinic. Moartea, ajunsese el să creadă, era un lucru co- 
roziv, şi cu cât era mai mult în preajma ei, cu atât îi măcina mai mult ade- 
vărata-i fire. 

Totuşi, acum că era singur cu Saphira — şi cu Glaedr, deşi dragonul 
auriu fusese foarte rezervat de când plecaseră —, Eragon începu să îşi re- 
capete starea sa obişnuită. Se simţea mai în largul lui când era de unul 

singur sau în grupuri mici şi prefera să stea departe de oraşe sau chiar de 
tabere, precum cea a vardenilor. 

Spre deosebire de cei mai mulți oameni, el nu ura pustietatea, nici 
nu se temea de ea; oricât de pustii erau acele meleaguri, ele aveau o gra- 
ție şi o frumuseţe cu care nu putea rivaliza nimic artificial şi care i se pă- 
reau de-a dreptul revigorante. 

Aşa că îşi lăsă atenţia distrasă de zborul Saphirei şi, în cea mai mare 
parte a zilei, nu mai făcu altceva decât să admire peisajul pe deasupra că- 
ruia trecea. 

De la tabăra vardenilor, aflată pe malurile Lacului Leona, Saphira 
porni să străbată întinderea largă de apă, cotind spre nord-vest şi ur- 
când atât de sus încât Eragon fu nevoit să folosească o vrajă pentru a se 
proteja de frig. 

Lacul părea peticit: strălucitor şi sclipitor în zonele în care unghiul 
valurilor reflecta lumina soarelui către Saphira, mat şi cenuşiu în cele- 
lalte părți. Eragon nu se mai sătura să privească modificarea constantă a 
jocurilor de lumină; nu era nimic pe lume care să se compare cu ele. 

Vulturi pescari, cocori, gâşte, rațe, grauri şi alte păsări zburau pe sub 
ei. Cele mai multe dintre ele nu o băgau în seamă pe Saphira, însă câţiva 
vulturi zburară spre ea şi o însoţiră o bucată de drum, părând mai degrabă 
curioşi decât speriaţi. Doi dintre ei îndrăzniră chiar să vireze în faţa ei, 
la nici câteva picioare de colții lungi şi ascuțiți. 

În multe privinţe, aprigele păsări răpitoare, cu ghearele lor coroiate şi 
cu ciocul lor galben, îi aminteau lui Eragon de Saphira, o observaţie care 
îi făcea plăcere dragonului, căci şi ea îi admira pe vulturi, deşi nu atât 
pentru felul în care arătau, cât pentru dibăcia lor la vânătoare. 

Ţărmul din urma lor se pierdu într-o linie înceţoşată şi purpurie, apoi 
dispăru cu totul. Pentru mai mult de jumătate de oră, nu mai văzură în tă- 
rii decât păsări şi nori, şi uriaşa pânză de apă ondulată de vânt ce acope- 
rea suprafața pământului. 

Apoi, în față şi la stânga, conturul zimţat şi cenuşiu al Şirei se ivi la 
orizont, o privelişte bine-venită pentru Eragon. Deşi aceştia nu erau mun- 
ţii copilăriei lui, aparțineau totuşi aceluiaşi şir muntos şi, văzându-i, el 
se simţi mai aproape de vechea lui casă. 

Munţii deveniră tot mai mari, până ce piscurile stâncoase şi acoperite 
de zăpadă răsăriră în faţa lor ca meterezele ştirbe ale unui castel. De-a 

lungul versanților lor întunecaţi şi acoperiţi de verdeață curgeau zeci de 
pâraie albe, croindu-şi drum printre încreţiturile pământului până ce se 
vărsau în marele lac ce se întindea la poalele lor. Pe țărm sau în apropie- 
rea sa se aflau vreo cinci, şase sate, însă, datorită magiei lui Eragon, oame- 
nii din ele nu o observară pe Saphira când aceasta trecu pe deasupra lor. 

Când privi satele, Eragon îşi dădu seama cât de mici şi de izolate 
erau şi de-abia acum înţelese cât de mic şi de izolat fusese şi Carvahall. 
Comparativ cu marile oraşe pe care le vizitase, satele nu erau decât nişte 
mănunchiuri de cocioabe, nepotrivite chiar şi pentru ultimii sărmani. 
Ştia că mulţi dintre bărbaţii şi femeile din ele nu călătoriseră niciodată 
mai mult de câteva mile depărtare de locul lor de naştere şi că aveau să 
îşi petreacă tot restul vieţii într-o lume îngrădită de limitele vederii lor. 

„Ce existenţă îngustă“, se gândi el. 

Și totuşi, se întrebă dacă nu cumva nu era mai bine să rămâi într-un 
singur loc şi să afli tot ce puteai despre el decât să rătăceşti încontinuu în 
lung şi-n lat. Oare o educaţie largă, dar superficială era superioară uneia 
înguste, dar profunde? 

Nu era sigur. Îşi aduse aminte că Oromis îi spusese cândva că în- 
treaga lume putea fi dedusă din cel mai mărunt fir de nisip, dacă îl stu- 
diai îndeaproape. 

Şira era doar o frântură din înălțimea Munţilor Beor, însă piscurile 
sale abrupte tot se înălțau la o mie de picioare sau chiar mai mult deasu- 
pra Saphirei pe când ea îşi croia drum printre ele, urmând defileurile pline 
de umbre şi văile cu care era presărat lanţul muntos. Din când în când, era 
nevoită să se înalțe deasupra câte unei trecători sterpe şi înzăpezite, iar 
când făcea asta şi câmpul vizual al lui Eragon se lărgea, munţii îi apăreau 
ca nişte molari ieşind din gingiile cafenii ale pământului. 

Pe când Saphira aluneca pe deasupra unei văi deosebit de adânci, el 
zări pe fundul acesteia o poiană cu un pârâu subţire ce şerpuia prin câm- 
pul de iarbă. Pe marginile poienii văzu ceva ce aducea a case — sau poate 
a corturi, era greu de spus — ascunse sub coroanele dese ale molizilor ce 
acopereau versanţii munţilor din vecinătate. Un singur foc strălucea 
printr-un luminiş, precum o bucăţică de aur rătăcită printre straturile de ace 
negre, şi i se păru că zăreşte o siluetă singuratică îndepărtându-se de pâ- 
râu. Silueta părea neobişnuit de masivă, iar capul îi era prea mare în com- 
paraţie cu trupul. 

„Cred că era un urgal.“ 

„Unde?“ întrebă Saphira, şi el îi simți curiozitatea. 

„În luminişul din spatele nostru. Îi împărtăşi amintirea. Aş fi vrut să 
avem timp pentru a ne întoarce şi a afla. Mi-ar plăcea să văd cum trăiesc.“ 

Ea pufni. Un fuior de fum încins îi ieşi pe nări, apoi îi alunecă pe gât 
şi îl învălui pe el. „S-ar putea să nu fie foarte încântați dacă se trezesc cu 
un dragon şi cu un Cavaler printre ei, fără nici un avertisment.“ 

El tuşi şi clipi, cu ochii înlăcrimaţi. „Te-ar supăra dacă ai înceta?“ 

Ea nu îi răspunse, însă dâra de fum ce îi ieşea pe nări se opri şi aerul 
din jurul lor se limpezi în curând. 


Nu mult după aceea, forma munților începu să îi fie tot mai famili- 
ară lui Eragon, iar apoi o despicătură mare apăru în fața Saphirei şi el îşi 
dădu seama că zburau peste trecătoarea ce ducea în Teirm — aceeaşi tre- 
cătoare prin care călărise împreună cu Brom de două ori. Era aşa cum 
şi-o amintea: ramura apuseană a râului Toark curgea încă la fel de năval- 
nic spre îndepărtata mare, iar suprafața apei era vârstată de coame albe 
acolo unde bolovanii îi întrerupeau cursul. Drumul greoi pe care îl ur- 
mase împreună cu Brom pe marginea râului era o linie palidă şi colbu- 
ită, abia un pic mai lată decât o potecă de căprioare. 

I se păru chiar că recunoaște un pâlc de copaci lângă care se opriseră 
să mănânce. 

Saphira se întoarse spre vest şi urmă linia râului până când munţii lă- 
sară loc unor câmpuri mănoase, udate de ploaie, după care îşi ajustă cursul 
pe o direcţie mai nordică. Eragon nu îi puse la îndoială hotărârea; ea nu pă- 
rea să îşi piardă niciodată orientarea, nici măcar într-o noapte fără stele 
sau când fusese adânc sub pământ, în Farthen Dûr. 

Soarele se apropia de linia orizontului când lăsară în urmă Şira. În 
timp ce amurgul se lăsa peste ei, Eragon începu să îşi bată capul cu gă- 
sirea unor căi prin care să îl captureze, să îl omoare sau să îl păcălească 
pe Galbatorix. După o vreme, Glaedr ieşi din izolarea pe care şi-o impu- 
sese singur şi i se alătură în eforturile sale. Îşi petrecură mai bine de un 
ceas discutând diverse strategii, apoi începură să exerseze atacul şi apăra- 
rea într-o luptă a minţilor. Saphira participă şi ea la exerciţiu, deşi fără prea 
mare succes, căci zborul o împiedica să se concentreze la altceva. 


405 


Moșştemrea 


Mai târziu, Eragon privi o vreme stelele albe şi reci. Apoi îl întrebă 
pe Glaedr: „Oare Bolta Sufletelor ar putea conţine Eldunari pe care Ca- 
valerii i-au ascuns de Galbatorix?“ 

„Nu, rosti Glaedr fără şovăială. E cu neputinţă. Oromis şi cu mine 
am fi ştiut dacă Vrael ar fi aprobat o asemenea măsură. Şi, dacă ar fi ră- 
mas Eldunari pe Vroengard, i-am fi găsit când ne-am întors să scotocim 
insula. Nu este atât de uşor precum crezi tu să ascunzi o făptură vie.“ 

„De ce nu?“ 

„Dacă un arici se face ghem, asta nu înseamnă că devine invizibil, 
nu? Minţile sunt la fel. Îţi poţi ascunde gândurile de ceilalţi, dar existența 
ta încă poate fi intuită de cineva care cercetează zona.“ 

„Da, dar cu o vrajă sunt sigur că...“ 

„Dacă ar fi fost pusă vreo vrajă care să ne păcălească simţurile, am 
fi ştiut, căci avem vrăji de apărare care previn asemenea situaţii.“ 

„Deci nu sunt Eldunari“, concluzionă Eragon, abătut. 

„Nu, din păcate.“ 


Zburară în tăcere pe când luna aflată în al treilea pătrar se înălța dea- 
supra piscurilor zimţate ale Şirei. La lumina ei, pământul părea făcut 
din cositor, iar Eragon se amuză închipuindu-şi că era de fapt o sculp- 
tură imensă pe care piticii o ciopliseră şi o ascunseseră într-o peşteră 
mare cât toată Alaga&sia. 

Eragon putea simţi plăcerea lui Glaedr de a zbura din nou. Asemeni 
lui Eragon şi Saphirei, bătrânul dragon părea să se bucure de prilejul de 
a lăsa în urmă grijile de pe pământ, fie şi numai pentru scurt timp, şi 
de a zbura liber în înaltul cerului. 

Saphira fu cea care vorbi apoi. Între bătăile încete şi puternice ale ari- 
pilor sale, ea îi zise lui Glaedr: „Spune-ne o poveste, Ebrithil.“ 

„Ce fel de poveste ai vrea să asculţi?“ 

„Povestea felului în care aţi fost prinşi, tu şi Oromis, de către Trădă- 
tori, şi cum aţi izbutit să scăpați.“ 

Eragon ciuli urechile când auzi asta. Fusese mereu curios să afle ce 
se petrecuse, dar nu îşi luase niciodată inima în dinţi ca să îl întrebe 
pe Oromis. 

Glaedr rămase tăcut o vreme, apoi zise: „Când Galbatorix şi Morzan 
s-au întors din pustietate şi au început campania împotriva ordinului 

nostru, la început nu ne-am dat seama de gravitatea amenințării. Ne fă- 
ceam griji, desigur, dar nu mai multe decât dacă am fi aflat că o Umbră 
bântuie prin lume. Galbatorix nu era primul Cavaler care îşi pierdea min- 
tile, deşi era primul care făcuse un discipol precum Morzan. Asta ar fi 
trebuit să fie de ajuns ca să înţelegem primejdia în care ne aflam, însă nu 
ne-am dat seama decât prea târziu. 

La acea vreme, nu ne-am gândit că Galbatorix ar fi putut aduna şi 
alți adepţi sau că ar fi încercat măcar să facă aşa ceva. Părea absurd ca 
vreunul dintre confrații noştri să aplece urechea la şoaptele otrăvite ale 
lui Galbatorix. Morzan era încă un învățăcel; slăbiciunea lui era de înţe- 
les. Însă cei care erau deja Cavaleri întru totul? Lor nu le-am pus nici o 
clipă la îndoială loialitatea. Căci doar când au fost ispitiţi şi-au dezvăluit 
măsura în care ura şi slăbiciunile puseseră stăpânire pe ei. Unii voiau să 
se răzbune pentru răni mai vechi; alţii credeau că puterea dragonilor şi a 
Cavalerilor ne dădea dreptul să cârmuim întreaga Alaga&sie; iar alții, tre- 
buie să recunosc, pur şi simplu doreau să profite de prilejul oferit ca să 
distrugă tot ce se făcuse şi să îşi satisfacă toate poftele.“ 

Bătrânul dragon se opri, iar Eragon simţi vechile uri şi amărăciuni 
umbrindu-i mintea. Apoi Glaedr continuă: „În acel moment, lucrurile care 
se petreceau erau... confuze. Nu se ştia mare lucru, iar rapoartele pe care le 
primeam erau presărate de atâtea zvonuri și speculaţii încât nu ne erau 
de nici un folos. Oromis şi cu mine am început să bănuim că se petrecea 
ceva mult mai grav decât îşi dădeau seama cei mai mulți. Am încercat să 
convingem câţiva dintre dragonii şi Cavalerii mai bătrâni, însă ei ne-au 
contrazis şi ne-au respins temerile. Nu erau nesăbuiţi, însă veacurile de 
pace le întunecaseră minţile şi nu mai erau în stare să vadă că lumea se 
schimba chiar sub ochii noştri. 

Nemulţumiţi din pricina acestei necunoaşteri, Oromis şi cu mine am 
plecat din Ilirea ca să descoperim noi înşine ce puteam. Am luat doi 
Cavaleri tineri cu noi, amândoi elfi şi războinici desăvârşiţi, care se în- 
torseseră de curând dintr-o misiune de cercetare din regiunea nordică a 
Şirei. În mare parte la îndemnul lor am pornit în acea expediţie. S-ar pu- 
tea să le recunoaşteţi numele, căci acestea erau Kialandi şi Formora.“ 

— Ah, făcu Eragon, înțelegând deodată. 

„Da. După o zi şi jumătate de călătorie, ne-am oprit la Edur Naroch, un 
turn de strajă ridicat din vechime ca să vegheze asupra Pădurii-de-Argint. 

Fără ca noi să ştim, Kialandi şi Formora vizitaseră turnul înainte şi îi 
uciseseră pe cei trei paznici elfi postați acolo. Apoi puseseră o capcană 
pe pietrele care împrejmuiau turnul, o capcană care ne-a prins în clipa 
în care am atins cu ghearele iarba de pe dâmb. Era o vrajă iscusită; 
Galbatorix îi învățase chiar el. Nu ne puteam apăra împotriva ei, căci nu 
ne făcea nici un rău, ci doar ne ţinea locului şi ne încetinea, de parcă ni 
s-ar fi vărsat miere peste trupuri şi minţi. În timp ce eram prinşi astfel, 
minutele treceau iute ca secundele. Kialandi, Formora şi dragonii lor zbu- 
rau în preajma noastră mai repede decât nişte colibri; nu îi vedeam decât 
ca pe nişte pete înceţoşate şi întunecate, cu coada ochiului. 

Când au socotit că sunt pregătiţi, ne-au eliberat de sub vrajă. Arunca- 
seră zeci de vrăji — vrăji care să ne ţină locului, vrăji care să ne orbească 
şi vrăji care să îl împiedice pe Oromis să vorbească, şi astfel să îi îngreu- 
neze capacitatea de a arunca propriile-i vrăji. Din nou, magia lor nu ne 
făcea rău, aşa că nu ne puteam apăra împotriva ei. În clipa în care am pu- 
tut, i-am atacat pe Kialandi, Formora şi pe dragonii lor cu mințile, iar ei 
au ripostat, şi ore bune ne-am luptat cu ei. Erau mai slabi şi mai puţin 
pricepuţi decât Oromis şi decât mine, dar erau doi la unu, şi mai aveau 
cu ei şi miezul inimii unui dragon pe nume Agaravel — căruia îi omorâ- 
seră Cavalerul —, iar forţa acestuia se adăuga la a lor. Drept urmare, ne-a 
fost destul de greu să ne apărăm. Intenţia lor, după cum am descoperit, 
era să ne silească să îi ajutăm pe Galbatorix şi pe Trădători să pătrundă 
în Ilirea pe furiş, astfel încât să îi ia prin surprindere pe Cavaleri şi să 
pună mâna pe Eldunarii care se aflau pe atunci în oraş.“ 

— Cum aţi reuşit să scăpaţi? întrebă Eragon. 

„În curând ne-am dat seama că nu vom izbuti să îi învingem. Aşa că 
Oromis s-a hotărât să rişte şi să folosească magia în încercarea de a ne 
elibera, deşi ştia că asta avea să îi provoace pe Kialandi şi pe Formora să 
ne atace cu magie la rândul lor. Era un plan disperat, însă nu aveam de 
ales. La un moment dat, fără să ştiu de planul lui Oromis, i-am atacat pe 
duşmani, încercând să îi rănesc. Oromis aşteptase tocmai un asemenea 
moment. Îl ştia de multă vreme pe Cavalerul care îi instruise pe Kialandi 
şi pe Formora în folosirea magiei şi cunoştea îndeaproape judecata 
strâmbă a lui Galbatorix. Știind toate acestea, a reuşit să ghicească felul 
în care îşi rostiseră vrăjile Kialandi şi Formora şi locurile în care era 
cel mai probabil să găsească greşeli în farmecele lor. Oromis nu a avut 

decât câteva secunde la dispoziție ca să acționeze; în momentul în care 
a început să folosească magia, Kialandi şi Formora şi-au dat seama ce 
avea de gând, s-au panicat şi au început să arunce propriile lor vrăji. De 
trei ori a încercat Oromis să frângă legăturile care ne ţineau prizonieri. 
Cum a reuşit să o facă, nu pot să-mi dau seama. Mă îndoiesc că a înţe- 
les el măcar. Mai pe scurt, ne-a deplasat un deget mai departe de locul în 
care fuseserăm înainte.“ 

„Ca atunci când Arya mi-a trimis oul din Du Weldenvarden până 
în Şiră?“ întrebă Saphira. 

„Da şi nu, replică Glaedr. Da, ne-a transportat dintr-un loc în altul fără 
să ne mişte prin spaţiul dintre ele. Însă nu ne-a schimbat doar poziţia, ci 
însăşi substanţa trupurilor noastre, rearanjând-o astfel încât nu am mai 
fost tocmai la fel. Multe dintre părticelele trupurilor noastre pot fi înlocu- 
ite între ele fără vreun efect negativ, şi asta a făcut cu fiecare muşchi, os 
ŞI organ.“ 

Eragon se încruntă. O asemenea vrajă era o ispravă nemaipomenită, 
o minune a dibăciei magice pe care doar câțiva în toată istoria ar fi putut 
spera să o ducă la bun sfârşit. Totuşi, chiar dacă era foarte impresionat, 
Eragon nu se putu abţine să nu întrebe: 

— Dar cum se poate aşa ceva? Ai fi rămas totuşi aceeaşi fiinţă de 
dinainte. 

„Da, şi totuşi nu chiar aceeaşi. Diferenţa între ce fusesem înainte şi 
ce am devenit apoi era măruntă, dar a fost îndeajuns ca să ridice toate vră- 
jile pe care le ţesuseră asupra noastră Kialandi şi Formora.“ 

„Cum rămâne însă cu vrăjile pe care le-au aruncat ei când au băgat 
de seamă ce făcea Oromis?“ întrebă Saphira. 

Lui Eragon îi trecu prin faţa ochilor o imagine a lui Glaedr zbârlin- 
du-şi aripile, de parcă ar fi obosit să stea în aceeaşi poziţie atâta amar 
de vreme. 

„Prima vrajă, cea a Formorei, era menită să ne ucidă, însă vrăjile noas- 
tre de apărare au oprit-o. Cea de-a doua, aruncată de Kialandi... asta a fost 
cu totul altceva. Era o vrajă pe care Kialandi o învățase de la Galbatorix, 
iar acesta la rândul lui: de la spiritele care îl posedau pe Durza. Ştiu asta 
deoarece eram în contact cu mintea lui Kialandi chiar când a rostit far- 
mecul. Era o vrajă isteaţă şi drăcească, al cărei scop era să îl împiedice 

pe Oromis să atingă şi să manipuleze fluxul de energie din jurul său, 
împiedicându-l astfel să folosească magia.“ 

— Şi Kialandi ţi-a făcut la fel şi ţie? 

„Ar fi făcut-o, dar s-a temut că fie mă va omori, fie îmi va reteza legă- 
tura cu miezul inimii, creând astfel două versiuni independente ale sinelui 
meu, pe care ar fi trebuit apoi să le supună. Dragonii depind de magie pen- 
tru a supravieţui, chiar mai mult decât elfii; fără ea, am fi murit repede.“ 

Eragon putu să simtă cum se stârnise curiozitatea Saphirei. „S-a în- 
tâmplat aşa ceva vreodată? A fost retezată vreodată legătura dintre un 
dragon şi Eldunari-ul său în timp ce trupul dragonului era încă viu?“ 

„Da, dar asta este o poveste pentru altă dată.“ 

Saphira cedă, însă Eragon îşi dădu seama că ea avea de gând să aducă 
subiectul în discuţie cu prima ocazie ivită. 

— Dar vraja lui Kialandi nu l-a oprit pe Oromis să folosească ma- 
gia, nu? 

„Nu întru totul. Deşi era menită să facă asta, Kialandi a aruncat vraja 
chiar când Oromis ne-a deplasat dintr-un loc în altul, astfel încât efectele 
ei au fost oarecum reduse. Totuşi, l-a împiedicat să mai arunce alte vrăji 
decât cele mărunte şi, după cum ştiţi, vraja a rămas cu el tot restul vieții, 
în ciuda strădaniilor celor mai înţelepţi vindecători ai noştri.“ 

— De ce vrăjile sale de apărare nu l-au protejat? 

Glaedr păru să ofteze. „Asta rămâne un mister. Nimeni nu mai făcuse 
aşa ceva înainte, Eragon, iar dintre cei rămaşi în viaţă, doar Galbatorix 
mai ştie secretul ei. Vraja a fost îndreptată către mintea lui Oromis, însă 
se prea poate să nu îl fi afectat în mod direct. În schimb, s-ar putea să fi 
acţionat asupra energiei din jurul lui sau asupra legăturii sale cu aceasta. 
Elfii au studiat îndelung magia, însă nici măcar ei nu înţeleg pe deplin 
cum interacționează materialul şi imaterialul. Este o enigmă care pro- 
babil nu va fi rezolvată niciodată. Totuşi, pare rezonabil să presupunem 
că spiritele ştiu mai multe decât noi, atât despre material, cât şi despre 
imaterial, dacă ţinem cont de faptul că ele sunt întruparea celui de-al doi- 
lea şi că îl ocupă pe primul sub forma Umbrelor. 

Oricare ar fi adevărul, rezultatul a fost următorul: Oromis şi-a arun- 
cat vraja şi ne-a eliberat, însă efortul l-a solicitat peste măsură şi a fost cu- 
prins de o criză, prima dintr-o serie îndelungată. Nu a mai fost niciodată 
în stare să arunce o vrajă atât de puternică şi, de atunci înainte, a suferit 

de o slăbiciune a trupului care l-ar fi omorât dacă nu ar fi fost atât de iscu- 
sit la magie. Slăbiciunea era deja în el când ne-au prins în capcană 
Kialandi şi Formora, însă când ne-a deplasat şi ne-a rearanjat părțile tru- 
purilor, a adus-o în prim-plan. Altfel, boala se prea poate să fi rămas în 
stadiu latent încă mulți ani. 

Oromis s-a prăbuşit la pământ, neajutorat ca un pui de-abia ieşit din 
găoace, chiar când Formora şi dragonul ei, o făptură cafenie şi urâtă, s-au 
năpustit asupra noastră, cu ceilalți pe urmele lor. Am sărit peste Oromis 
şi i-am atacat. Dacă şi-ar fi dat seama că era slăbit, ar fi profitat de starea 
sa ca să i se strecoare în minte şi să pună stăpânire pe ea. A trebuit să le 
distrag atenţia până îşi revenea Oromis... Nu m-am luptat niciodată atât 
de aprig ca în ziua aceea. Ei erau patru, cinci dacă îl pui la socoteală şi pe 
Agaravel. Semenii mei, cafeniul şi purpuriul lui Kialandi, erau mai mici 
decât mine, însă aveau colții ascuțiți şi ghearele iuți. Totuşi, mânia pe 
care o simţeam mi-a dat forţe noi şi le-am făcut multe răni grave amându- 
rora. Kialandi a fost suficient de nesăbuit ca să se apropie de mine, aşa 
că l-am prins în gheare şi l-am azvârlit în propriul dragon. Glaedr scoase 
un chicotit. Magia nu l-a mai protejat de data asta. A intrat într-unul din- 
tre țepii de pe spatele purpuriului şi l-aş fi omorât pe loc dacă nu m-ar fi 
silit cafeniul să mă retrag. 

Cred că ne-am luptat vreo cinci minute până să îl aud pe Oromis 
strigându-mi că trebuie să fugim. Le-am azvârlit praf în ochi duşmanilor, 
apoi m-am întors la Oromis, l-am înşfăcat cu laba dreaptă şi mi-am luat 
zborul de pe Edur Naroch. Kialandi şi dragonul său nu ne puteau ur- 
mări, însă Formora şi cafeniul puteau, şi asta au şi făcut. 

Ne-au prins din urmă la nici o milă depărtare de turnul de strajă. 
Ne-am apropiat de câteva ori unii de alţii, apoi cafeniul a coborât sub 
mine şi am văzut-o pe Formora gata să mă lovească în piciorul drept cu 
sabia. Cred că încerca să mă facă să îl scap pe Oromis, sau poate că voia 
să îl omoare. M-am răsucit ca să evit lovitura şi, în loc să mă nimerească 
în piciorul drept, m-a lovit în cel stâng, retezându-mi-l.“ 

Amintirea care îi trecu prin minte lui Glaedr fu cea a unei senzaţii as- 
pre, reci şi usturătoare, ca şi cum sabia Formorei ar fi fost făurită din 
gheață, nu din oţel. 

Sentimentul îi provocă greață lui Eragon. Înghiţi în sec şi se apucă şi mai 
strâns de partea din față a şeii, recunoscător că Saphira era în siguranţă. 

„A durut mai puțin decât îți închipui, însă am știut că nu mai pot con- 
tinua lupta, aşa că m-am întors şi am gonit spre Ilirea cât am putut de 
repede. Într-un fel, izbânda Formorei s-a întors împotriva ei, căci fără 
povara piciorului meu am izbutit să măresc distanţa față de cafeniu şi ast- 
fel am scăpat. 

Oromis a reuşit să oprească sângerarea, însă nu a putut face mai 
mult şi era deja prea slăbit ca să îi poată contacta pe Vrael şi pe ceilalți 
Cavaleri bătrâni ca să îi avertizeze de planurile lui Galbatorix. După ce 
Kialandi şi Formora i-ar fi raportat cele petrecute, ştiam că Galbatorix 
va ataca Ilirea de îndată. Dacă aştepta, nu făcea decât să ne dea timp să 
ne pregătim şi, oricât de puternic devenise, pe vremea aceea surpriza 
era cea mai mare armă a sa. Când am sosit în Ilirea, ne-a cuprins deznă- 
dejdea când am văzut cât de puțini membri ai ordinului nostru mai erau 
acolo; în lipsa noastră, cei mai mulți dintre ei plecaseră în căutarea lui 
Galbatorix sau ca să se sfătuiască personal cu Vrael în Vroengard. I-am 
convins pe cei rămaşi acolo de primejdie şi i-am pus să îi avertizeze pe 
Vrael şi pe ceilalți dragoni şi Cavaleri bătrâni. Nu voiau să creadă că 
Galbatorix avea forţele necesare să atace Ilirea — sau că ar fi cutezat să 
facă aşa ceva —, însă în cele din urmă am reușit să îi facem să înţeleagă. 
Drept urmare, ca o măsură de siguranță, au hotărât ca toţi Eldunarii din 
Alagas&sia să fie duşi în Vroengard. 

Părea o măsură prudentă, dar ar fi trebuit să îi trimitem mai bine în 
Ellesmera. Sau să îi lăsăm măcar pe cei din Du Weldenvarden la locul 
lor. Cel puţin o parte dintre ei i-ar fi scăpat atunci printre degete lui 
Galbatorix. Însă, vai, nici unul dintre noi nu s-a gândit că ar fi mai în sigu- 
ranţă printre elfi decât în Vroengard, în însuşi centrul ordinului nostru. 

Vrael a ordonat ca toţi dragonii şi Cavalerii aflaţi la câteva zile depăr- 
tare de Ilirea să sară în ajutorul oraşului, însă Oromis şi cu mine ne-am te- 
mut că era deja prea târziu. Şi oricum, nici nu eram în stare să ajutăm 
la apărarea oraşului. Aşa că am strâns proviziile de trebuinţă şi, împreună 
cu cei doi învăţăcei care ne mai rămăseseră — Brom şi dragonul după care 
ai fost numită tu, Saphira —, am părăsit oraşul chiar în acea noapte. Cred 
că ai văzut minunea pe care a făcut-o Oromis când am plecat.“ 

Eragon încuviinţă, cu mintea pierdută, amintindu-şi de imaginea 
frumosului oraş înțesat de turnuri, ridicat pe un povârniş şi luminat de 
luna plină. 

„ŞI uite-aşa se face că noi nu eram în Ilirea când Galbatorix şi Tră- 
dătorii au atacat-o, câteva ore mai târziu. Şi tot de aceea nu eram nici 
în Vroengard când sperjurii au învins toate forțele noastre şi au prădat 
Doru Araeba. Din Ilirea ne-am dus în Du Weldenvarden, în speranța că 
vindecătorii elfi vor reuşi să îl tămăduiască pe Oromis şi să îi redea abili- 
tatea de a folosi magia. Neizbutind, am hotărât să rămânem unde eram, 
căci părea mai sigur decât să zburăm până în Vroengard când eram amân- 
doi stingheriţi de rănile căpătate şi puteam fi prinşi în capcană în orice 
moment al călătoriei. 

Însă Brom şi Saphira nu au rămas cu noi. Împotriva sfatului nostru, 
au plecat să se alăture luptei, şi în acea bătălie a murit cea căreia îi porţi 
numele, Saphira... lar acum aţi aflat cum ne-au prins Trădătorii şi cum 
am scăpat.“ 

După o clipă, Saphira zise: „Îţi mulțumim pentru poveste, Ebrithil.“ 

„Cu plăcere, Bjartskular, dar să nu mă mai întrebi niciodată de asta.“ 


Când luna se apropie de zenit, Eragon văzu un cuib de lumini porto- 
calii şi palide plutind în întuneric. Îi luă o clipă să îşi dea seama că vedea 
făclule şi felinarele din Teirm, aflat la multe mile depărtare. Şi, mult dea- 
supra celorlalte lumini, un punct galben şi strălucitor se ivi pentru o se- 
cundă, ca un ochi mare ce se holba la el; apoi dispăru şi reapăru, clipind 
într-un ciclu neschimbat. 

„Farul din Teirm este aprins“, le spuse el Saphirei şi lui Glaedr. 

„Înseamnă că se apropie furtuna“, zise Glaedr. 

Saphira îşi opri bătăile aripilor, iar Eragon simţi cum se înclină şi îşi 
începe coborârea înceată şi îndelungată către pământ. 

Trecu jumătate de oră până ateriză. Teirm era deja o lucire palidă la 
miazăzi, iar raza farului nu era mai strălucitoare decât o stea. 

Saphira ateriză pe o plajă pustie presărată cu buşteni strâmbi plutitori. 
La lumina lunii, coasta plată şi dusă părea aproape albă, în timp ce valurile 
care se spărgeau de ea erau cenuşii şi negre, părând mânioase, de parcă ocea- 
nul ar fi încercat să devoreze uscatul cu fiecare talaz pe care îl trimitea. 

Eragon desfăcu curelele de la picioare, apoi se lăsă să alunece de pe 
Saphira, bucuros de prilejul oferit pentru a-şi dezmorţi muşchii. Remarcă 
mirosul apei de mare când o luă la fugă de-a lungul plajei spre un buştean 

impozant, cu mantia fluturându-i în urmă. Ajuns la bucata de lemn, se ră- 
suci şi o luă la fugă înapoi către Saphira. 

Ea rămăsese acolo unde o lăsase, uitându-se spre mare. El se opri, 
întrebându-se dacă avea de gând să vorbească — căci putea simţi că avea 
ceva pe suflet —, însă cum ea rămase tăcută, el se răsuci pe călcâie şi o 
luă din nou la fugă către buştean. Avea să îi vorbească la un moment dat, 
când va fi fost pregătită. 

Eragon alergă înainte şi înapoi până ce se încălzi peste tot şi picioa- 
rele începură să îi tremure. 

Şi în tot acest timp Saphira îşi ţinu privirea fixată pe un punct din 
depărtare. 

Când Eragon se azvârli pe un petic de rogoz de lângă ea, Glaedr zise: 
„Ar fi o nesăbuinţă să încerci“. 

Eragon îşi înălță capul, neştiind cui se adresa dragonul. 

„Știu că pot să o fac“, zise Saphira. 

„Nu ai mai fost niciodată în Vroengard, replică Glaedr. Şi dacă izbuc- 
neşte furtuna, s-ar putea să te arunce în larg, sau chiar mai rău. Mulţi dra- 
goni au pierit dintr-o încredere exagerată în forţele proprii. Vântul nu îți 
este prieten, Saphira. Te poate ajuta, dar te şi poate distruge.“ 

„Nu sunt un pui ca să mă dădăceşti în privinţa vântului!“ 

„Nu, dar eşti încă tânără şi nu cred că eşti pregătită pentru aşa ceva.“ 

„Celălalt drum ar dura prea mult!“ 

„Poate că da, însă e mai bine să ajungem acolo în siguranţă decât 
deloc.“ 

— Despre ce vorbiţi? interveni Eragon. 

Nisipul de sub picioarele din faţă ale Saphirei scrâşni când ea îşi în- 
fipse ghearele adânc în pământ. 

„Avem de făcut o alegere, îi explică Glaedr. De aici, Saphira poate 
fie să zboare direct spre Vroengard, fie să urmeze coasta înspre nord 
până ce ajunge la punctul cel mai apropiat de insulă şi abia atunci să se 
întoarcă spre vest şi să traverseze marea.“ 

„Care drum ar fi mai rapid?“ întrebă Eragon, deşi ghicise deja răspunsul. 

„Zborul direct peste mare“, zise Saphira. 

„Însă dacă face asta, o să fie deasupra mării în tot acest timp.“ 

Saphira se zbârli. „Nu-i mai mult decât distanţa de la vardeni până 
aici. Sau nu am dreptate?“ 

„Eşti mai obosită acum, şi dacă vine o furtună...“ 

„Atunci o s-o ocolesc!“ îl întrerupse ea, pufnind şi scoțând o văpaie 
galbenă-albăstruie pe nări. 

Văpaia i se întipări pe retină lui Eragon, lăsând în urmă o imagine 
pâlpâitoare. 

— Ah! Acum nu mai văd. Se frecă la ochi, încercând să alunge imagi- 
nea de pe retină. „E chiar atât de primejdios zborul direct peste mare?“ 

„Ar putea fi“, mormăi Glaedr. 

„Cât timp am pierde dacă am lua-o de-a lungul coastei?“ 

„O jumătate de zi, poate puţin mai mult.“ 

Eragon se scărpină în barbă în timp ce privea întinderea înfrico- 
şătoare de apă. Apoi îşi ridică privirea către Saphira şi, pe o voce joasă, 
o întrebă: 

— Eşti sigură că poţi face asta? 

Fa îşi întoarse capul spre el şi îl privi cu un ochi imens. Pupila i se dila- 
tase până ajunsese aproape rotundă; era atât de mare şi de neagră, încât lui 
Eragon i se păru că ar putea să se târască înăuntru şi să dispară cu totul. 

„Cât se poate de sigură“, îi răspunse ea. 

El dădu din cap şi îşi trecu mâna prin păr, obişnuindu-se cu gândul. 
„Atunci trebuie să riscăm... Glaedr, dacă este nevoie, o poţi călăuzi? O poți 
ajuta?“ 

Bătrânul dragon rămase tăcut o vreme; apoi îl surprinse pe Eragon 
fredonând în mintea sa, aşa cum făcea şi Saphira când era mulțumită 
sau amuzată. 

„Prea bine. Dacă tot trebuie să ispitim soarta, haideţi să nu fim laşi! 
Drept peste mare vom zbura.“ 

Odată lămurită problema, Eragon se cățără la loc pe spatele Saphirei 
ŞI, dintr-un singur salt, ea lăsă în urmă siguranţa uscatului şi îşi luă zbo- 
rul peste valuri. 


Sunetul glasului său, atingerea 
mâinii sale 


— Aggghhh! 

— Îmi juri credinţă în limba străveche? 

— Niciodată! 

Întrebarea lui şi răspunsul ei deveniseră un ritual pe care îl împărtă- 
şeau, ca într-un joc de copii, doar că în acest joc ea pierdea chiar şi atunci 
când câştiga. 

Doar ritualurile îi mai îngăduiau Nasuadei să îşi păstreze sănătatea 
mintală. Prin ele îşi punea în ordine lumea, prin ele reuşea să reziste de 
la un moment la altul, căci ele îi ofereau ceva de care să se agaţe chiar şi 
după ce i se luase orice altceva. Ritualuri de gândire, ritualuri de acțiune, 
ritualuri de durere şi de uşurare: acestea deveniseră cadrul de care depin- 
dea viaţa ei. Fără ele ar fi fost pierdută, o oaie fără păstor, un habotnic fără 
credinţă... un Cavaler fără dragon. 

Din nefericire, acest ritual anume se sfârşea mereu la fel: cu o altă atin- 
gere a fierului. 

Ţipă şi îşi muşcă limba, iar sângele îi năvăli în gură. Tuşi, încercând 
să îşi elibereze gâtlejul, dar era prea mult sânge şi începu să se înece. Plă- 
mânii o ardeau din cauza lipsei aerului iar liniile de pe tavan tremurară 
şi se înceţoşară, apoi amintirile ei luară sfârşit şi nu mai fu nimic, nici 
măcar întunericul. 

După aceea, Galbatorix îi vorbi în timp ce se încingea fierul. 

Și acesta devenise unul dintre ritualurile lor. 

Îi vindecase limba — cel puţin credea că fusese el, şi nu Murtagh —, 
Căci, aşa cum îi zisese: 

— Nu mi-ar folosi la nimic dacă nu ai putea vorbi. Cum altfel aş pu- 
tea să-mi dau seama când vei fi gata să intri în slujba mea? 

Ca şi mai devreme, regele stătea în dreapta sa, chiar la marginea 
câmpului său vizual, acolo unde tot ce putea zări din el era o umbră cu 
margini aurii a cărei formă era parțial ascunsă sub mantia lungă şi grea 
pe care o purta. 

— L-am cunoscut pe tatăl tău pe când era majordom al moşiei princi- 
pale a lui Enduriel, spuse Galbatorix. Ţi-a zis vreodată asta? 

Ea se cutremură şi îşi închise ochii, simțind cum i se scurg lacrimi 
pe la colțuri. Ura să îl asculte. Glasul său era prea puternic, prea seducă- 
tor; o făcea să îşi dorească să îi facă pe plac numai pentru a-l putea auzi 
rostind şi cea mai măruntă laudă. 

— Da, murmură ea. 

— Nu l-am băgat în seamă la momentul respectiv. De ce aş fi făcut-o? 
Nu era decât un servitor, nu vreo persoană importantă. Enduriel i-a acor- 
dat mai multă libertate ca să poată administra mai bine treburile moşiei — 
prea multă libertate, după cum s-a văzut. Regele făcu un gest a lehamite, 
iar lumina îi prinse mâna subţire, ca o gheară. Enduriel a fost dintotdea- 
una mult prea îngăduitor. Dragonul lui era cel viclean; Enduriel doar 
făcea ce i se spunea... Ce înşiruire ciudată şi amuzantă de evenimente a 
aranjat soarta! Când te gândeşti că omul care avea grijă ca bocancii mei 
să fie mereu lustruiți a ajuns cel mai aprig duşman al meu după Brom, iar 
acum tu, fiica lui, te-ai întors în Urû’ baen şi eşti pe punctul de a intra în 
slujba mea, întocmai ca tatăl tău... Foarte ironic, nu crezi? 

— Tatăl meu a scăpat şi aproape că l-a omorât pe Durza când a fă- 
cut-o, ripostă ea. Toate vrăjile şi jurămintele tale nu l-au putut supune, 
aşa cum nu mă vor supune nici pe mine. 

] se păru că Galbatorix se încruntase. 

— Da, păcat că s-a întâmplat aşa. Durza a fost foarte supărat din cauza 
asta la vremea aceea. Se pare că familiile îi fac pe oameni să se schimbe 
mai uşor, împreună cu numele lor adevărat, motiv pentru care acum îmi 
aleg slujitorii personali numai dintre cei necăsătoriți şi care nu pot avea 
copii. Totuşi, te înşeli amarnic dacă îţi închipui că vei scăpa de-aici. Din 
Sala Prezicătoarei nu poți pleca decât dacă îmi juri credință mie sau 
dacă mori. 

— Atunci voi muri. 

— Câtă mărginire! Umbra aurită a regelui se aplecă spre ea. Te-ai gân- 
dit vreodată că lumea ar fi fost un loc mai rău dacă nu i-aş fi înlăturat eu 
pe Cavaleri, Nasuada? 

— Cavalerii mențineau pacea, zise ea. Apărau întreaga Alagaësie de 
război, de molime... de amenințarea Umbrelor. În vremuri de foamete, 
le aduceau mâncare celor flămânzi. Cum poate fi ținutul acesta un loc 
mai bun fără ei? 

— Este mai bun, deoarece serviciile lor aveau un preț. Tu, mai presus 
de oricine altcineva, ar trebui să ştii că totul pe lumea asta se plăteşte, fie 
în timp, fie în sânge. Nu există nimic fără un preț anume, nici măcar Ca- 
valerii. În nici un caz Cavalerii. Da, ei mențineau pacea, dar făceau asta 
înăbuşind rasele de pe acest pământ, nu doar pe oameni, ci şi pe elfi şi pi- 
tici. Ce se zice despre Cavaleri când sunt slăviți de barzii care le plâng 
dispariția? Că domnia lor s-a întins de-a lungul a mii de ani şi că în tim- 
pul acestei mult-lăudate „epoci de aur“ puține lucruri s-au schimbat în 
afară de numele regilor şi reginelor ce stăteau încrezuți şi liniștiți pe tro- 
nurile lor. Ei, mai erau şi momente de teamă: o Umbră ici, o incursiune a 
urgalilor colo, o încăierare între două clanuri de pitici asupra unei mine 
de care numai lor le păsa. Însă în ansamblu, ordinea lucrurilor rămânea 
neschimbată, ca atunci când au apărut Cavalerii. 

Ea auzi clinchetul metalului când Murtagh răvăşi cărbunii din man- 
gal. Ar fi vrut să îi poată vedea chipul astfel încât să îi cântărească reac- 
ta la vorbele lui Galbatorix, însă, după cum îi era obiceiul, el stătea cu 
spatele la ea, uitându-se la cărbuni. Singura dată când se uita la ea era 
atunci când trebuia să o împungă cu metalul încins. Acesta era propriul 
său ritual, şi ea bănuia că avea nevoie de el aşa cum şi ea avea nevoie de 
ritualurile sale. 

Galbatorix continuă să vorbească: 

— Nu ţi se pare cel mai rău lucru care poate fi făcut, Nasuada? Viaţa 
este schimbare, şi totuşi Cavalerii au înăbuşit această schimbare pentru 
ca tot pământul să zacă într-un somn tulburat, fără să-şi poată da jos lan- 
țurile care îl legau, fără să poată avansa sau să se retragă, aşa cum era fi- 
resc... fără să poată deveni ceva nou. Am văzut cu ochii mei hrisoave în 
subteranele din Vroengard şi aici, în subteranele din Ilirea, care prezentau 
în amănunt descoperiri — magice, mecanice şi din toate domeniile filoso- 
fiei naturale —, descoperiri pe care Cavalerii le ţineau ascunse, temându-se 

de ce s-ar putea întâmpla dacă acele lucruri ar fi ajuns la urechile tutu- 
ror. Cavalerii erau laşi, fideli unui mod învechit de viață şi de gândire, 
pe care erau hotărâți să îl apere până la moarte. Tirania lor era blândă, 
însă tot tiranie era. 

— Oare crima şi trădarea erau singura soluţie? întrebă ea, fără să-i pese 
dacă avea să o pedepsească pentru asta. 

El râse, părând de-a dreptul amuzat. 

— Câtă ipocrizie! Mă condamni exact pentru ce încerci tu să faci. Dacă 
ai putea, m-ai omorî pe loc, ca pe un câine turbat. 

— Tu eşti un trădător; eu nu sunt. 

— Eu sunt învingătorul. La sfârşit, doar asta contează. Nu suntem atât 
de diferiți cum crezi, Nasuada. Vrei să mă ucizi deoarece crezi că moar- 
tea mea ar fi un pas înainte pentru Alagaăsia şi deoarece tu — care încă 
eşti aproape un copil — crezi că poți fi mai bună decât mine în fruntea Im- 
periului. Aroganţa ta i-ar face pe alţii să te dispreţuiască. Însă nu pe mine, 
fiindcă eu înţeleg. Eu am ridicat armele împotriva Cavalerilor din ace- 
leaş: motive, şi am avut dreptate să o fac. 

— Şi răzbunarea nu a avut nimic de-a face cu asta? 

I se păru că zâmbeşte. 

— Poate că asta a fost motivaţia mea inițială, însă nici ura, nici răz- 
bunarea nu m-au călăuzit. Eram îngrijorat de felul în care ajunseseră 
Cavalerii şi eram convins, aşa cum încă mai sunt, că doar după ce ei nu 
vor mai fi noi vom putea înflori ca rasă. 

O clipă, durerea din rănile ei o împiedică să vorbească. Apoi izbuti 
să şoptească: 

— Dacă este adevărat ceea ce zici — şi nu am nici un motiv să te cred, 
dar fie şi-aşa —, atunci nici tu nu eşti mai presus de Cavaleri. Le-ai pră- 
dat bibliotecile şi ai pus mâna pe depozitele lor de cunoaştere, şi până 
acum nu ai împărtăşit nimic din această cunoaştere cu nimeni. 

Veni mai aproape de ea, iar ea îi simţi răsuflarea în ureche. 

— Asta deoarece, împrăştiate prin mormanul lor de secrete, am găsit 
indicii despre un adevăr mai mare, un adevăr care ar putea oferi răspun- 
sul la una dintre cele mai uluitoare întrebări din istorie. 

Un fior îi trecu pe şira spinării. 

— Ce... întrebare? 

Se lăsă pe spate în scaun şi îşi aranjă marginea mantiei. 

— Întrebarea privitoare la modul în care un rege sau o regină îşi poate 
pune în vigoare legile când printre oamenii săi se află supuşi care pot fo- 
losi magia. Când mi-am dat seama încotro se îndreaptă indiciile, am lă- 
sat deoparte orice altceva şi m-am apucat să vânez acest adevăr, acest 
răspuns, căci ştiam că era de maximă importanță. De aceea am ţinut pen- 
tru mine secretele lor; am fost ocupat cu căutările mele. Răspunsul la 
această problemă trebuie pus în aplicare până să fac publice celelalte des- 
coperiri. Lumea este deja un loc agitat, şi este mai bine să liniştim apele 
înainte de a le tulbura din nou... Mi-au trebuit aproape o sută de ani ca să 
găsesc informaţia de care aveam nevoie, şi acum, că am găsit-o, o voi fo- 
losi ca să preschimb întreaga Alaga&sie. Magia este marea nedreptate de 
pe lumea asta. Nu ar fi atât de nedrept dacă abilitatea s-ar manifesta 
doar printre cei slabi — căci atunci ar compensa pentru ceea ce le-au răpit 
soarta sau împrejurările —, însă lucrurile nu stau aşa. Cei puternici au ace- 
eaşi şansă de a folosi magia, şi au şi mai mult de câştigat de pe urma ei. 
E destul să te uiţi la elfi ca să vezi că am dreptate. Problema nu se re- 
zumă doar la indivizi; afectează la fel de mult şi relaţiile dintre rase. Elfi- 
lor le vine cel mai uşor să menţină ordinea în societatea lor, căci aproape 
toţi pot folosi magia, astfel încât puţini elfi ajung vreodată la cheremul 
cuiva. În această privință ei au noroc, însă nu acelaşi lucru se poate spune 
despre noi, despre pitici sau chiar despre blestemaţii de urgali. Noi nu 
ne-am putut stabili în Alaga&sia decât pentru că ne-au îngăduit elfii. Dacă 
voiau, ar fi putut să ne măture de pe fața pământului la fel de uşor cum 
un potop mătură un muşuroi de furnici. Până aici însă! Nu se va mai în- 
tâmpla asta câtă vreme sunt eu aici ca să mă opun puterii lor. 

— Cavalerii nu i-ar fi lăsat niciodată să ne omoare sau să ne alunge. 

— Nu, însă pe vremea Cavalerilor noi depindeam de bunăvoința lor, 
şi nu este corect să trebuiască să ne bizuim pe alţii când vine vorba de si- 
guranța noastră. La început, Cavalerii au fost doar un mijloc de menţi- 
nere a păcii între elfi şi dragoni, însă în cele din urmă țelul lor principal a 
ajuns să fie menţinerea domniei legii în toată lumea. Totuşi, nu erau des- 
tui pentru a izbuti asta, aşa cum nici propriii mei magicieni, cei din Mâna 
Neagră, nu sunt destui. Problema este mult prea complicată pentru a fi com- 
bătută de un singur grup. Propria mea viaţă stă mărturie pentru asta. Chiar 
dacă ar exista o trupă de magicieni de încredere îndeajuns de bine pregătiţi 
ca să-i supravegheze pe toţi ceilalţi magicieni din Alaga&sia — gata să 

intervină la cel mai mărunt semn de fărădelege —, tot ar trebui să ne bi- 
zuim pe cei ale căror puteri am încercat să le ţinem în frâu. Şi astfel, acest 
tărâm nu ar fi cu nimic mai sigur decât este acum. Nu, pentru a rezolva 
problema, ea trebuie abordată la un nivel mai profund, unul fundamental. 
Cei din vechime ştiau cum se poate face asta, şi acum am aflat şi eu. 

Galbatorix se foi în jilţ, apoi ea surprinse o licărire a ochilor săi, pre- 
cum un felinar lăsat în adâncul unei peşteri. 

— Voi face în aşa fel încât nici un magician nu va mai putea face 
rău vreunei alte persoane, fie ea om, pitic sau elf. Nimeni nu va mai fi în 
stare să arunce o vrajă decât dacă are permisiune, şi numai magia bună 
şi binefăcătoare va mai fi îngăduită. Chiar şi elfii vor fi legaţi de această 
normă şi vor învăţa să îşi măsoare cuvintele cu grijă sau să nu mai vor- 
bească deloc. 

— Şi cine le va acorda această permisiune? întrebă ea. Cine va hotări 
ce este îngăduit şi ce nu? Tu? 

— Cineva trebuie să o facă. Eu am fost cel care şi-a dat seama ce tre- 
buie făcut, eu am descoperit mijloacele prin care se poate face şi eu voi 
fi cel care le pune în aplicare. Surâzi batjocoritor când auzi una ca asta? Ei 
bine, atunci întreabă-te singură, Nasuada: am fost un rege rău? Fii sinceră 
acum. Conform standardelor predecesorilor mei, nu am întrecut măsura. 

— Ai fost crud. 

— Asta e altceva... I-ai condus pe vardeni; înţelegi şi tu greutăţile câr- 
muirii. Trebuie să fi realizat că magia este o primejdie la adresa stabilităţii 
oricărui regat. Ca să îți dau un singur exemplu, mi-am petrecut mai mult 
timp trudind asupra farmecelor prin care să protejez moneda regatului 
meu de falsificare decât asupra oricărui alt aspect al îndatoririlor mele. Şi 
totuşi, nu mă îndoiesc că există pe undeva un solomonar isteţ care a gă- 
sit o cale de a-mi ocoli vrăjile de protecţie şi care acum este ocupat cu 
producerea sacilor de monede de plumb cu care să-i păcălească pe nobili 
şi pe oamenii de rând deopotrivă. De ce altceva crezi că am fost atât de 
atent să limitez folosirea magiei în Imperiu? 

— Deoarece reprezintă o ameninţare la adresa ta. 

— Nu! Aici greşeşti. Nu este o ameninţare la adresa mea. Nimeni şi ni- 
mic nu este. Totuşi, magicienii sunt o ameninţare la bunul mers al acestui 
regat, şi nu am de gând să tolerez aşa ceva. După ce îi voi supune pe toți 
magicienii din lume legilor pământului, imaginează-ți pacea şi bunăstarea 

care vor domni. Oamenii şi piticii nu vor mai trebui să se teamă de elfi. 
Cavalerii nu vor mai putea să îşi impună voinţa asupra altora. Cei care 
nu pot folosi magia nu vor mai fi pradă sigură pentru cei care o pot fo- 
losi... Alaga&sia va fi transformată, şi cu siguranța proaspăt dobândită 
vom clădi un viitor minunat, un viitor din care poţi face parte. Intră în 
slujba mea, Nasuada, şi vei avea prilejul să supraveghezi creația unei 
lumi aşa cum nu s-a mai văzut vreodată — o lume în care o persoană va 
triumfa sau va eşua bizuindu-se numai pe forța brațelor sau pe agerimea 
minţii, nu pe o abilitate de a folosi magia acordată la întâmplare. Omul 
îşi poate antrena braţele şi îşi poate perfecționa mintea, dar nu poate în- 
văţa niciodată să folosească magia dacă s-a născut fără această abilitate. 
După cum spuneam, magia este marea nedreptate, şi pentru binele tutu- 
ror voi impune limite fiecărui magician care există. 

Fa ţintui cu privirea liniile de pe tavan şi încercă să nu îl bage în seamă. 
O mare parte din ce zicea el semăna cu propriile-i gânduri. Avea drep- 
tate: magia era cea mai distrugătoare forță de pe pământ şi, dacă ar fi pu- 
tut fi reglementată, Alaga&sia ar fi fost un loc mai bun. Ura faptul că nimic 
nu îl împiedicase pe Eragon să... 

Albastru. Roşu. Tipare de culoare întreţesute. Zvâcnetul arsurilor sale. 
Se strădui cu disperare să se concentreze asupra a orice altceva decât... de- 
cât nimicul. Indiferent de ceea ce ar fi încercat să gândească, acesta nu 
era nimic, acesta nu avea existenţă. 

Orice ar fi fost, acum nu mai exista. 

— Spui că sunt rău. Mă blestemi şi încerci să mă dai jos de la putere. 
Însă aminteşte-ţi, Nasuada: nu eu am început războiul, nu eu sunt respon- 
sabil pentru cei care şi-au pierdut viaţa ca urmare a acestuia. Eu nu mi-am 
dorit aşa ceva. Voi v-aţi dorit asta. Eu m-aş fi mulţumit să mă dedic studi- 
ului, dar vardenii au insistat să fure oul Saphirei din vistieria mea, iar tu 
şi oamenii tăi sunteţi responsabili pentru tot sângele vărsat şi pentru toată 
amărăciunea care a urmat. La urma urmei, voi sunteţi cei care cutreieraţi 
pe aceste meleaguri dând foc şi prădând după bunul plac, nu eu. Și totuşi, 
îndrăzniţi să spuneţi că eu sunt cel vinovat! Dacă aţi intra în casele țărani- 
lor, ei v-ar zice că de vardeni se tem cel mai mult. V-ar zice cum se aş- 
teaptă ca soldaţii mei să îi ocrotească şi cum speră ca Imperiul să îi 
învingă pe vardeni astfel încât totul să fie ca înainte. 


422 CHRISTOPHER PAOLINI 


Nasuada îşi umezi buzele. Chiar dacă ştia că îndrăzneala avea să o 
coste, rosti: 

— Mi se pare că te plângi cam mult... Dacă ţi-ar fi păsat atât de mult 
de bunăstarea supuşilor tăi, ai fi zburat cu săptămâni în urmă să îi înfrunți 
pe vardeni, în loc să laşi o armată să-şi facă de cap între hotarele regatu- 
lui tău. Asta dacă nu cumva nu eşti nici tu chiar atât de sigur pe puterea 
ta precum pretinzi. Sau te temi oare că elfi: vor cuceri capitala în timp ce 
tu nu eşti aici? După cum îi intrase în obicei, vorbea despre vardeni ca şi 
cum nu ştia mai multe despre ei decât orice altă persoană din Imperiu. 

Galbatorix se foi, şi ea îşi dădu seama că era pe cale să răspundă, dar 
nu isprăvise încă. 

— Şi cum rămâne cu urgalii? Nu mă poți convinge că urmezi o cauză 
dreaptă câtă vreme ai fi în stare să extermini o rasă întreagă doar ca să 
îți mai alini durerea pricinuită de moartea primului tău dragon. Ai vreun 
răspuns pentru asta, sperjurule?... Vorbeşte-mi atunci despre dragoni. 
Explică-mi de ce ai omorât atât de mulţi dintre ei încât le-a: condamnat 
neamul la o dispariţie înceată şi inevitabilă. Și, în sfârşit, explică-mi felul 
în care te-ai purtat cu Eldunarii pe care i-ai capturat. În mânia ei, îşi îngă- 
duise această mică scăpare. I-ai supus şi i-ai legat de voinţa ta. Nu este nici 
urmă de dreptate în ceea ce faci, doar egoism şi o sete neostoită de putere. 

Galbatorix o privi în tăcere o bună bucată de vreme. Apoi ea îi văzu 
silueta şi îşi dădu seama că îşi încrucişase braţele pe piept. 

— Cred că fierul este suficient de încins. Murtagh, fii bun, te rog... 

Ea îşi încleştă pumnii, înfigându-şi unghiile în carne, şi muşchii înce- 
pură să îi tremure, în ciuda eforturilor sale de a-i stăpâni. Unul dintre dru- 
gii de fier scrâşni pe buza mangalului când Murtagh îl scoase de acolo. 
Se întoarse spre ea, iar ea nu se putu abține să nu privească vârful metalu- 
lui strălucitor. Apoi se uită în ochii lui Murtagh şi putu citi vina şi scârba 
faţă de sine din ei, şi un sentiment de mâhnire profundă o copleşi. 

„Ce nesăbuiţi suntem, se gândi ea. Ce nesăbuiţi jalnici şi amărâţi...““ 

După aceea nu mai avu putere să se gândească, aşa că reveni la ritua- 
lurile sale împământenite, agățându-se de ele ca să supravieţuiască aşa 
cum un om care se îneacă se agaţă de un buştean. 


Când plecară Murtagh şi Galbatorix, ea simţea o durere mult prea 
mare pentru a face altceva decât să privească tiparele de pe tavan cu 

mintea rătăcită, în timp ce se abţinea cu greu să nu urle. Era asudată şi tre- 
mura totodată, de parcă ar fi avut febră, şi i se părea cu neputinţă să se 
concentreze asupra unui singur lucru pentru mai mult de câteva secunde. 
Durerea arsurilor sale nu scădea, cum s-ar fi întâmplat dacă ar fi fost tă- 
iată sau bătută; în schimb, zvâcnetul rănilor părea să fie tot mai puternic 
odată cu trecerea timpului. 

Îşi închise ochii şi se concentră asupra încetinirii respirației, încer- 
când astfel să îşi liniştească trupul. 

Prima oară când o vizitaseră Galbatorix şi Murtagh, fusese mult mai 
curajoasă. Îi blestemase, îi tachinase şi făcuse tot posibilul pentru a-i răni 
cu vorbele ei. Totuşi, prin Murtagh, Galbatorix o făcuse să sufere pen- 
tru neobrăzarea ei, iar ea îşi pierduse în curând gustul pentru răzvrăti- 
rea fățişă. 

Fierul o intimida; până şi simpla sa amintire o făcea să vrea să se 
strângă într-un ghem micut. În timpul celei de-a doua vizite, spusese cât 
putuse de puţin până la izbucnirea imprudentă de la sfârşit. 

Încercase să pună la încercare afirmaţia lui Galbatorix cum că nici el, 
nici Murtagh nu aveau să o mintă. Făcuse asta punându-le întrebări despre 
treburile interne ale Imperiului, lucruri pe care iscoadele ei i le aduseseră 
la cunoştinţă dar pe care Galbatorix nu avea nici un motiv să creadă că le 
ştie. Din ce îşi putuse da seama, Galbatorix şi Murtagh îi spuseseră adevă- 
rul, dar ea nu avea de gând să se încreadă în ce îi spunea regele câtă vreme 
nu avea nici o posibilitate să-i verifice spusele. 

În privinţa lui Murtagh nu mai era atât de sigură. Când era cu regele, 
nu punea mare preț pe vorbele lui, însă când era singur... 

La câteva ore după prima întrevedere chinuitoare cu Regele Galbatorix — 
când izbutise în sfârşit să cadă într-un somn tulburat şi uşor —, Murtagh 
venise singur în Sala Prezicătoarei, cu privirea înceţoşată şi mirosind a 
băutură. Venise până la blocul de piatră pe care ea era întinsă şi o privise 
cu o expresie atât de stranie şi de chinuită încât nu fusese sigură ce avea 
de gând să facă. 

În cele din urmă se întorsese, se dusese până la cel mai apropiat pe- 
rete şi se lăsase pe podea. Rămăsese acolo, cu genunchii lipiţi de piept, 
cu părul său lung şi sălbatic ascunzându-i chipul şi cu sângele curgându-i 
din degetele zdrelite ale mâinii drepte. După câteva minute, îşi băgase 
mâna în vesta castanie — căci purta aceleaşi haine de mai devreme, mai 


424 CHRISTOPHER PAOLINI 


puțin masca — şi scosese o sticluță de piatră. Trăsese câteva înghiţituri şi 
apoi începuse să vorbească. 

Vorbea, iar ea îl asculta. Nu avea de ales, însă nu îşi îngăduise să 
creadă ce zicea el. Nu la început. Din ce ştia ea, tot ce îi spunea sau ce fă- 
cea era un vicleşug menit să îi câştige încrederea. 

Murtagh începuse prin a-i spune o poveste trunchiată despre un om pe 
nume Tornac, care avea de-a face cu un accident de călărie şi cu un soi de 
sfat pe care Tornac i-l dăduse cu privire la felul în care ar trebui să îşi ducă 
viaţa un om de onoare. Nu îşi putuse da seama dacă acest Tornac era un 
prieten, un servitor, o rudă îndepărtată sau o combinaţie a acestora, dar ori- 
cine ar fi fost, era limpede că însemnase foare mult pentru Murtagh. 

Când îşi terminase povestea, Murtagh rostise: 

— Galbatorix avea de gând să te omoare... Ştia că Elva nu te mai pă- 
zeşte ca înainte, aşa că hotărâse că a venit vremea să te asasineze. Eu am 
aflat de planul lui din întâmplare; pur şi simplu s-a nimerit să fiu prin 
preajmă când a dat ordinul Mâinii Negre. Murtagh clătinase din cap. Este 
vina mea. Eu l-am convins că e mai bine să te aducă aici. I-a plăcut asta; 
ştia că astfel îl va ademeni pe Eragon încoace mult mai repede... A fost sin- 
gura cale prin care l-am putut împiedica să te ucidă... lartă-mă... lartă-mă... 
Şi îşi îngropase faţa în palme. 

— Aş fi preferat să mor. 

— Ştiu, zisese el cu glas răguşit. Poţi să mă ierţi? 

Fa nu îi răspunsese. Dezvăluirea lui o tulburase şi mai mult. De ce ar 
fi ținut el să îi salveze viața? Şi ce aştepta în schimb? 

Murtagh nu mai spusese nimic o vreme. Apoi, când plângând, când în- 
furiindu-se, îi zisese despre felul în care crescuse la curtea lui Galbatorix, 
despre neîncrederea şi pizma pe care le avusese de înfruntat ca fiu al lui 
Morzan, despre nobilii care încercaseră să îl folosească pentru a câştiga 
bunăvoința regelui şi despre dorul pentru o mamă pe care de-abia dacă 
şi-o mai aducea aminte. De două ori îl pomeni pe Eragon, blestemându-l 
pentru soarta care îi surâsese. 

— El nu s-ar fi descurcat atât de bine dacă am fi fost unul în locul ce- 
luilalt. Însă mama a ales să îl ducă pe el în Carvahall, nu pe mine. Scuipă 
pe podea. 

Tot acest episod 1 se păru siropos şi plin de văicăreală, iar slăbiciu- 
nea lui nu îi inspiră decât dispreţ până când el îi povesti cum îl răpiseră 

Gemenii din Farthen Dûr, cum îl chinuiseră pe drumul spre Uri'baen şi 
cum îl supusese Galbatorix după ce sosiseră aici. Unele dintre torturile 
pe care le descria erau mai cumplite decât ale sale şi, dacă spunea adevă- 
rul, o făceau să aibă o oarecare înţelegere pentru propriile-i chinuri. 

— Thorn m-a dat gata, îi mărturisi Murtagh într-un sfârşit. Când a ieşit 
din ou pentru mine şi ne-am legat... Scutură din cap. Îl iubesc. Cum aș 
putea să nu îl iubesc? Îl iubesc aşa cum o iubeşte Eragon pe Saphira. În 
clipa în care l-am atins, am fost pierdut. Galbatorix l-a folosit împotriva 
mea. Thorn a fost mai puternic decât mine. El nu a cedat nici o clipă. Însă 
eu nu puteam să îndur să-l văd suferind, aşa că am jurat credinţă regelui 
şi după aceea... Buzele lu: Murtagh se strâmbară de scârbă. După aceea, 
Galbatorix mi-a intrat în minte. A aflat totul despre mine şi apoi mi-a dez- 
văluit numele meu adevărat. Şi acum sunt al lui... Pentru totdeauna. 

Apoi îşi rezemă capul de perete şi îşi închise ochii, iar ea văzu cum 
i se rostogolesc lacrimile pe obraji. 

În cele din urmă, se ridică şi, în drumul său spre uşă, se opri lângă ea 
şi o atinse pe umăr. Avea unghiile curate şi îngrijite, dar nici pe departe 
precum cele ale temnicerului ei. Murmură câteva cuvinte în limba străve- 
che şi, o clipă mai târziu, durerea ei se topi, deşi rănile arătau la fel. 

Când îşi luă mâna de pe ea, ea zise: 

— Nu te pot ierta... dar te înţeleg. 

El dădu încet din cap şi porni împleticit spre uşă, lăsând-o să se în- 
trebe dacă nu cumva îşi găsise un nou aliat. 


Mici răzvrătiri 


Nasuada zăcea pe lespede, asudând şi tremurând, cu fiecare părticică 
a trupului ei zvâcnind de durere, şi îşi dorea ca Murtagh să se întoarcă, 
măcar pentru a-i pune capăt agoniei. 

Când, în cele din urmă, uşa încăperii cu opt laturi se dădu la perete, 
ea nu îşi putu înăbuși uşurarea, însă această uşurare lăsă locul unei deza- 
măgiri crunte când auzi paşii târşiţi ai temnicerului coborând treptele ce 
duceau în cameră. 

Aşa cum făcuse şi înainte, omul îngust în umeri şi îndesat îi spălă ră- 
nile cu o cârpă umedă, apoi le legă cu fâşii de pânză. Când îi desfăcu legătu- 
rile, ca ea să poată merge la privată, ea îşi dădu seama că era prea slăbită ca 
să facă vreo încercare de a pune mâna pe cuțitul de pe tava cu mâncare. 

În schimb, îi mulţumi bărbatului pentru ajutor şi, pentru a doua oară, 
îl complimentă pentru unghii, care erau şi mai lucioase decât înainte şi pe 
care era limpede că el voia ca ea să le vadă, deoarece îşi ţinea mâinile la 
vedere în aşa fel încât ea să nu se poată abține să nu le privească. 

După ce o hrăni şi plecă, ea încercă să adoarmă, însă durerea con- 
stantă a rănilor sale nu îi îngădui decât să moțăie. 

Îşi deschise larg ochii atunci când auzi drugul de la uşa încăperii ri- 
dicându-se. 

„Nu din nou! se gândi ea, simțind cum o cuprinde panica. Nu atât de 
curând! Nu pot să îndur... Nu sunt destul de puternică. Apoi îşi stăpâni 
teama şi îşi zise: Gata. Nu mai spune asemenea lucruri, dacă nu vrei să 
ajungi să le şi crezi.“ Totuşi, deşi îşi putea stăpâni reacțiile conştiente, 
nu îşi putea opri inima să bată de două ori mai tare decât de obicei. 

În odaie răsună o singură pereche de paşi şi apoi ea îl zări pe Murtagh 
cu colţul ochiului. Nu purta masca şi era posomorât. 

De această dată începu prin a o vindeca, fără să mai aştepte. Uşura- 
rea pe care o simți când durerea se potoli fu atât de intensă, încât părea 
un adevărat extaz. În întreaga ei viață nu mai trăise niciodată o senzație 
atât de plăcută ca aceea de a simți agonia părăsindu-i trupul. 

Senzația o făcu să suspine uşor. 

— Mulţumesc. 

Murtagh dădu din cap; apoi se duse la perete şi se aşeză în acelaşi loc 
ca mai înainte. 

Ea îl cercetă o vreme. Pielea de pe degete era netedă şi întreagă din 
nou, iar el părea treaz, chiar dacă era ursuz şi necomunicativ. Straiele sale 
fuseseră elegante cândva, dar acum erau sfâşiate, mototolite şi peticite, 
şi ea zări ceva ce semăna cu nişte tăieturi pe partea de dedesubt a mâne- 
cilor. Se întrebă dacă el se luptase. 

— Galbatorix ştie unde eşti? îl întrebă ea, în cele din urmă. 

— S-ar putea, dar mă îndoiesc. Este ocupat să se hârjonească cu ibov- 
nicele sale favorite. Fie asta, fie doarme. Este miezul nopţii. În plus, am 
aruncat o vrajă pentru a împiedica pe oricine să ne asculte. Ar putea să 
o rupă dacă ar vrea, însă mi-aş da seama. 

— Şi dacă află? 

Murtagh ridică din umeri. 

— Va afla până la urmă, dacă trece de vrăjile mele de apărare. 

— Atunci nu îl lăsa. Eşti mai puternic decât mine; nu ai pe nimeni 
pe care să-l poată ameninţa. Îi poţi ţine piept, spre deosebire de mine... 
Vardenii se apropie cu repeziciune, la fel şi elfii dinspre miazănoapte. 
Dacă mai poți rezista câteva zile, există o şansă... există o şansă ca ei să 
te elibereze. 

— Nu crezi că mă vor putea elibera, nu-i aşa? 

El ridică din nou din umeri. 

— ... Atunci ajută-mă să scap. 

Un râs aspru şi lătrat îi ieşi prin gâtlej. 

— Cum? De-abia dacă îmi pot trage cizmele fără să-i cer voie lui 
Galbatorix. 

— Mi-ai putea slăbi legăturile şi ai putea uita să pui zăvorul la uşă 
când pleci. 

Buza lui de sus se încreţi într-un surâs zeflemitor. 

— Sunt doi oameni postați afară, sunt vrăji puse în încăperea asta, 
care să îl avertizeze pe Galbatorix dacă iese din ea vreun prizonier, şi 
sunt sute de străjeri între acest loc şi cea mai apropiată poartă. Ar fi o mi- 
nune dacă ai izbuti să ajungi măcar la capătul holului. 

— Poate că ai dreptate, dar aş vrea să încerc. 

— Nu ai face decât să sfârşeşti prin a fi ucisă. 

— Atunci ajută-mă. Dacă ai vrea, ai putea găsi o cale să îi ocoleşti vrăjile. 

— Nu pot. Jurămintele mele nu mă lasă să folosesc magia împotri- 
va lui. 

— Dar străjerii? Dacă i-ai întârzia suficient de mult ca să ajung la poartă, 
m-aş putea ascunde în oraş şi nu ar mai conta dacă Galbatorix ar şti... 

— Oraşul e al lui. În plus, oriunde te-ai duce, ar putea să dea de tine 
cu o vrajă. Singura cale prin care ai fi la adăpost de el ar fi să ajungi des- 
tul de departe până ca el să prindă de ştire, şi nu ai putea face asta nici 
măcar cu ajutorul unui dragon. 

— Trebuie să existe o cale! 

— Dacă ar fi existat... El zâmbi cu amărăciune şi îşi lăsă privirea în 
podea. Nu are rost să-ţi baţi capul. 

Frustrată, ea îşi mută privirea în tavan câteva clipe. Apoi îi zise: 

— Măcar scoate-mi legăturile astea. 

El lăsă să-i scape o răsuflare exasperată. 

— Doar ca să mă ridic, îi zise ea. Urăsc să stau întinsă pe lespedea 
asta şi mă dor ochii să mă tot uit după tine. 

El şovăi, apoi se ridică în picioare cu o singură mişcare graţioasă, 
veni până la lespede şi începu să-i desfacă legăturile căptuşite de la în- 
cheieturi şi glezne. 

— Să nu crezi că mă poți omori, rosti el cu glasul coborât. Nu poți. 

Imediat ce o eliberă, reveni în poziția de dinainte şi se lăsă iarăşi la po- 
dea, unde rămase să privească în depărtare. Era încercarea lui de a-i acorda 
puţină intimitate, cât timp ea se ridica şi îşi trecea picioarele peste margi- 
nea lespezii. Cămaşa de noapte era zdrenţe — arsă în zeci de locuri — şi 
de-abia dacă îi acoperea formele, nu că ar fi făcut asta prea bine înainte. 

Podeaua de marmură era rece sub tălpi şi ea se duse spre Murtagh şi 
se aşeză lângă el. Se prinse cu braţele de umeri, într-o încercare de a ră- 
mâne decentă. 

— Chiar a fost Tornac singurul tău prieten din copilărie? îl întrebă ea. 

Murtagh tot nu se uită la ea. 

— Nu, dar a fost ca un tată pentru mine. M-a învăţat, m-a alinat... m-a 
dojenit când eram prea arogant şi m-a scos dintr-o grămadă de situații în 
care m-aş fi făcut de râs. Dacă ar mai fi fost în viaţă, m-ar fi bătut măr 
pentru halul în care m-am îmbătat ieri. 

— Ziceai că a murit când ai fugit din Urû’ baen? 

El pufni. 

— Credeam că sunt isteţ. L-am mituit pe unul dintre străjeri ca să lase 
o poartă lăturalnică deschisă pentru noi. Urma să ne strecurăm afară din 
oraş la adăpostul întunericului, iar Galbatorix nu avea să afle decât după 
ce-ar fi fost prea târziu ca să ne mai prindă. Însă el ştia totul, de la bun în- 
ceput. Cum, nu îmi dau seama, dar bănuiesc că îmi citise gândurile în tot 
acest timp. Când am ieşit pe poartă cu Tornac, am dat peste soldaţi care 
ne aşteptau în cealaltă parte... Primiseră ordine să ne aducă înapoi teferi 
şi nevătămaţi, dar noi ne-am luptat şi unul dintre ei l-a ucis pe Tornac. 
Cel mai iscusit spadasin din Imperiu răpus de un cuţit înfipt în spate. 

— Însă Galbatorix te-a lăsat să scapi. 

— Nu cred că se aştepta să opunem rezistenţă. În plus, atenţia lui era 
îndreptată altundeva în acea noapte. 

Fa se încruntă când văzu cum pe buzele lui Murtagh se înfiripează 
un surâs straniu. 

— Am numărat zilele, explică el. A fost noaptea în care cei doi Ra'zac 
au ajuns în Valea Palancar, căutând oul Saphirei. Aşa că, vezi tu, Eragon 
şi-a pierdut tatăl adoptiv aproape în acelaşi timp cu mine. Soarta are un 
simţ al umorului nespus de crud, nu crezi? 

- Da, într-adevăr... Însă dacă Galbatorix îţi putea citi gândurile, de 
ce nu te-a urmărit mai târziu, ca să te aducă înapoi în Urû’ baen? 

— Cred că se juca cu mine. M-am dus să stau pe moşia unui om în 
care credeam că pot avea încredere. Ca de obicei, mă înşelam, dar nu 
am aflat asta decât mai târziu, când m-au adus Gemenii înapoi aici. 
Galbatorix ştia unde eram şi ştia că eram încă mânios pentru moartea lui 
Tornac, aşa că s-a mulțumit să mă lase pe moşie, în timp ce el îi căuta pe 
Eragon şi pe Brom... Însă eu l-am surprins; am plecat şi, până să prindă 
el de veste, eram deja pe drum către Dras-Leona. De aceea s-a dus 
Galbatorix în Dras-Leona. Nu a făcut-o ca să îl muştruluiască pe Seniorul 
Tâbor pentru purtarea sa — deşi a făcut şi asta —, ci ca să mă găsească pe 

mine. Însă era prea târziu. Când a ajuns el în oraş, eu mă întâlnisem deja 
cu Eragon şi cu Saphira şi pornisem spre Gil'ead. 

— De ce ai plecat? întrebă ea. 

— Nu ţi-a spus Eragon? Deoarece... 

— Nu, nu din Dras-Leona. De ce ai plecat de pe moşie? Erai în sigu- 
ranţă acolo, sau cel puţin aşa credeai. Deci, de ce ai plecat? 

Murtagh rămase tăcut o vreme. 

— Voiam să mă răzbun pe Galbatorix şi să îmi fac singur un renume 
astfel încât să nu mai stau în umbra tatălui meu. Toată viaţa, oamenii m-au 
tratat diferit fiindcă sunt fiul lui Morzan. Voiam să mă respecte pentru fap- 
tele mele, nu pentru ale lui. Se uită în sfârşit spre ea, cu o privire rapidă, 
din colţul ochiului. Bănuiesc că am primit ce-am vrut, însă, aşa cum spu- 
neam, soarta are un simţ al umorului: nespus de crud. 

Ea se întrebă dacă mai fusese şi altcineva la curtea lui Galbatorix la 
care el ținuse, însă îşi dădu seama că ar fi fost periculos să abordeze un 
asemenea subiect. Aşa că îl întrebă altceva: 

— Cât de mult ştie Galbatorix cu adevărat despre vardeni? 

— Totul, din câte îmi pot da seama. Are mai multe iscoade decât îţi 
închipui. 

Ea se apucă de burtă, simțind un gol în stomac. 

— Ştii vreun fel în care poate fi omorât? 

— Cu cuțitul. Cu sabia. Cu arcul. Cu otravă. Prin magie. Toate căile 
obişnuite. Problema este că are prea multe vrăji ţesute în jurul său pen- 
tru ca o ființă sau un lucru să aibă vreo şansă de a-i face rău. Eragon este 
mai norocos decât ceilalți, din punctul acesta de vedere: Galbatorix nu 
vrea să îl omoare, aşa că el s-ar putea să aibă mai multe ocazii de a-l 
ataca pe rege. Însă chiar dacă Eragon l-ar putea ataca de o sută de ori, tot 
nu ar găsi nici o cale să treacă de vrăjile sale de apărare. 

— Orice ghicitoare are o soluţie şi orice om are o slăbiciune, insistă 
Nasuada. Îşi iubeşte vreuna dintre ibovnice? 

Expresia de pe chipul lui Murtagh o lămuri. Apoi el spuse: 

— Ar fi chiar atât de rău dacă ar rămâne el rege? Lumea pe care şi-o 
imaginează el este bună. Dacă îi învinge pe vardeni, pacea se va instaura 
în întreaga Alagaăsie. Va pune capăt abuzurilor magiei; elfii, piticii şi oa- 
menii nu vor mai avea motive să se urască între ei. Ba mai mult, dacă 
vardenii pierd, Eragon şi cu mine putem fi împreună, aşa cum fraţii ar 

trebui să fie. Însă dacă înving ei, asta ne va aduce moartea, mie şi lui 
Thorn. Nu se poate altfel. 

— Da? Şi cum rămâne cu mine? întrebă ea. Dacă Galbatorix învinge, 
voi ajunge sclava lui, să îmi poruncească aşa cum crede el de cuviință? 
Murtagh refuză să răspundă, dar ea văzu cum i se încordează tendoanele 
de la mâini. Nu te poți da bătut, Murtagh. 

— Ce pot să fac? strigă el, făcând să răsune încăperea. 

Ea se ridică şi îl privi de sus. 

— Poţi lupta! Uită-te la mine... Uită-te la mine! 

El îşi ridică privirea, fără tragere de inimă. 

— Poţi găsi modalităţi prin care să acționezi împotriva lui. Asta poţi 
face! Chiar dacă jurămintele nu îţi îngăduie decât cele mai mărunte răzvră- 
tiri, tocmai aceste răzvrătiri s-ar putea dovedi decisive pentru a-l răpune. 
Îi reluă întrebarea, pentru un efect sporit. Ce poți să faci? Poţi continua să 
te simţi neajutorat şi nefericit tot restul vieții. Poţi să-l laşi pe Galbatorix 
să te preschimbe într-un monstru. Sau poţi lupta! Îi arătă braţele, pentru 
ca el să vadă arsurile de pe ele. Îţi face plăcere să mă răneşti? 

— Nu! exclamă el. 

— Atunci luptă, la naiba! Trebuie să lupţi sau chiar vei pierde tot ceea 
ce eşti. Şi Thorn de asemenea. 

Rămase neclintită când el sări în picioare, sprinten ca o pisică, şi se 
apropie la numai câteva degete de ea. Muşchii fălcii i se strângeau şi i 
se încordau în vreme ce o privea ameninţător, răsuflând furios pe nări. 
Ea îi recunoscu expresia, căci i-o mai văzuse de multe ori înainte. Era ex- 
presia unui om rănit în mândria sa şi care voia să se răzbune pe persoana 
care îl jignise. Era periculos să îi pună răbdarea la încercare, dar ştia că 
nu are de ales, căci putea să nu mai aibă altă ocazie. 

— Dacă eu pot lupta, trebuie să poţi şi tu, îi zise ea. 

— Înapoi pe lespede, rosti el, cu glas aspru. 

— Ştiu că nu eşti un laş, Murtagh. Mai bine să mori decât să trăieşti ca 
un sclav în slujba unuia ca Galbatorix. Măcar aşa ai realiza ceva, iar nu- 
mele tău ar fi pomenit cu oarecare bunăvoință când nu vei mai fi. 

— Înapoi pe lespede, mârâi el, înşfăcând-o de braţ şi târând-o până 
la dală. 

Ea îi dădu voie să o salte pe blocul cenușiu de piatră, să îi prindă le- 
găturile la încheieturile mâinilor şi la glezne şi apoi să îi fixeze cu- 
reaua în jurul capului. 

Când isprăvi, rămase privnid-o cu ochii negri şi sălbatici şi trăsătu- 
rile încordate ca nişte strune. 

— Trebuie să decizi dacă eşti dispus să îți rişti viaţa ca să te salvezi, spuse 
ea. Nu doar tu, ci şi Thorn. Şi trebuie să te hotărăşti acum, cât încă mai este 
timp. Întreabă-te şi tu: ce ar fi vrut Tornac să faci? 

Fără să-i răspundă, Murtagh îşi întinse braţul drept şi îi puse mâna pe 
partea de sus a pieptului, cu palma fierbinte lipită de piele. Ea simţi cum 
îşi pierde răsuflarea la atingerea lui. 

Apoi, aproape în şoaptă, el începu să vorbească în limba străveche. Pe 
măsură ce cuvintele străine i se rostogoleau de pe buze, simţea cum o cu- 
prinde tot mai mult teama. 

O pală de aer rece trecu peste pieptul ei când Murtagh îşi retrase 
mâna. El se dădu un pas înapoi şi încercă să treacă pe lângă ea, ca să se 
ducă la uşa încăperii. Ea fu cât pe ce să îl strige — ca să îl întrebe ce îi fă- 
cuse —, când el se opri şi spuse: 

— Asta ar trebui să te ferească de durerea pricinuită de cele mai multe 
răni, dar va trebui să te prefaci, sau Galbatorix va descoperi ce-am făcut. 

După care plecă. 

— Mulţumesc, şopti ea către încăperea pustie. 


Se gândi îndelung la conversaţia lor. Părea puţin probabil ca Galbatorix 
să îl fi trimis pe Murtagh să vorbească cu ea, dar nu putea să excludă 
această posibilitate. De asemenea, nu îşi putea da seama dacă Murtagh 
era un om bun sau rău în adâncul sufletului. Îşi aduse aminte de Regele 
Hrothgar — care îi fusese ca un unchi în copilărie — şi de felul în care îl 
omorâse Murtagh pe Câmpiile Înflăcărate. Apoi îşi aduse aminte de co- 
pilăria lui Murtagh şi de greutăţile pe care le avusese el de înfruntat, şi 
de faptul că le lăsase libertatea lui Eragon şi Saphirei, când ar fi putut 
foarte uşor să îi aducă în Urû’baen. 

Însă chiar dacă Murtagh fusese cândva un om onorabil şi de încre- 
dere, ea ştia că supunerea lui forțată ar fi putut să îl corupă. 

În cele din urmă, se hotărî să lase la o parte trecutul lui Murtagh şi să îl 
judece doar din perspectiva faptelor lui din prezent. Bun sau rău, rămânea 

un posibil aliat, iar ea avea nevoie de ajutorul său, dacă îl putea obţine. 
Dacă se dovedea că o amăgise, situaţia ei nu avea să se schimbe în mai 
rău decât era deja. Însă dacă se dovedea că este sincer, atunci exista o 
şansă ca ea să scape din Urû’ baen, o şansă pentru care merita să rişte. 

În absenţa durerii, dormi adânc şi bine pentru prima oară de când 
sosise în capitală. Se trezi, simțindu-se mai optimistă decât înainte, şi se 
apucă iarăşi să urmărească liniile vopsite pe tavan. Linia albastră şi sub- 
tire pe care o urmărea o făcu să observe o formă albă şi măruntă în col- 
tul unei dale, ceva ce trecuse cu vederea înainte. Îi luă un moment să îşi 
dea seama că decolorarea reprezenta locul gol lăsat de o ciobitură. 

Imaginea o amuză, căci i se părea comic — şi întru câtva reconfor- 
tant — să ştie că încăperea perfectă a lui Galbatorix nu era chiar perfectă, 
la urma urmei, şi că, în ciuda a tot ceea ce susținea regele, el nu era nici 
atotştiutor, nici infailibil. 


Când se deschise din nou uşa încăperii, temnicerul intră, aducându-i 
ceea ce ea intui că ar fi fost masa de prânz. ÎI întrebă dacă ar putea mânca 
mai întâi, înainte să o dezlege, zicându-i că îi este foame mai presus de 
orice, ceea ce nu era tocmai neadevărat. 

Spre mulţumirea ei, el încuviinţă, deşi nu scoase nici o vorbă, ci pur 
şi simplu zâmbi, cu zâmbetul său hidos, ca un cleşte, şi se aşeză pe mar- 
ginea lespezii. În timp ce îi vâra terci cald în gură, mintea ei lucra nebu- 
neşte, căutând soluții pentru orice eventuală situaţie neprevăzută, căci 
ştia prea bine că nu avea decât o singură încercare. 

Nerăbdarea o făcu să înghită cu greu mâncarea fără gust. Cu toate 
acestea, se descurcă şi, când se goli castronul şi bău pe săturate, se pre- 
găti de ceea ce avea să urmeze. 

Ca şi până atunci, bărbatul lăsase tava cu mâncare la baza peretelui, 
aproape de locul în care se aşezase Murtagh şi la vreo zece picioare de 
uşa către privată. 

După ce fu dezlegată, ea cobori de pe blocul de piatră. Omul cu ca- 
pul ca o tărtăcuţă dădu să o apuce de brațul stâng, însă ea ridică o mână 
şi zise, pe cel mai mieros ton: 

— Acum pot sta şi singură în picioare, mulţumesc. 

Temnicerul şovăi, apoi zâmbi din nou şi clănţăni din dinţi de două 
ori, de parcă ar fi vrut să spună: „Ei bine, mă bucur pentru tine!“ 

Porniră către privată, ea în față, iar el puțin în urma ei. Când făcu cel 
de-al treilea pas, îşi răsuci intenționat glezna dreaptă şi se împletici de-a 
curmezişul prin încăpere. Bărbatul strigă şi încercă să o prindă — ea îi 
simţi degetele groase apucând în gol aerul de deasupra gâtului său —, 
însă se mişcă prea încet şi ea îi scăpă printre degete. 

Căzu de-a lungul pe tavă, spărgând urciorul — care avea încă în el 
destul de mult vin îndoit — şi împingând castronul de lemn, care se rosto- 
goli zdrăngănind prin cameră. Ateriză intenţionat cu mâna dreaptă sub 
ea şi, când simți tava, începu să pipăie în căutarea lingurii de metal. 

— Ah! exclamă ea, prefăcându-se rănită, apoi se întoarse şi se uită la 
bărbat, făcând tot posibilul să pară mâhnită. Poate că totuşi nu sunt încă 
pregătită, rosti ea, oferindu-i un zâmbet de scuză. Atinse mânerul lingu- 
rii cu degetul mare şi îl apucă strâns, chiar în clipa în care bărbatul o 
săltă în picioare, luând-o de celălalt braţ. 

O cercetă cu privirea şi strâmbă din nas, părând dezgustat de cămaşa 
ei de noapte, udă leoarcă de vin. Pe când făcea asta, ea duse mâna la spate 
şi strecură mânerul lingurii printr-o gaură de lângă tivul cămăşii. Apoi în- 
tinse mâna, arătându-i că nu luase nimic. 

Bărbatul mormăi, o înşfăcă de celălalt braţ şi o conduse către privată. 
După ce ea intră, el se întoarse la tavă, bombănind în barbă. 

În clipa în care închise uşa, ea scoase lingura de sub cămaşă şi o 
apucă cu dinţii, ținând-o astfel în timp ce îşi smulgea câteva şuviţe de păr 
de la ceafă, acolo unde erau mai lungi. Mişcându-se cât putea de repede, 
apucă unul dintre firele adunate între degetele mâinii stângi şi apoi întinse 
pe coapsă, cu palma dreaptă, şuviţele smulse, răsucindu-le într-un singur 
şnur. Simţi cum i se înfioară pielea când îşi dădu seama că şnurul era prea 
scurt. Bâjbâind grăbită, legă capetele, apoi lăsă şnurul pe podea. 

Smulse încă o şuviță şi o răsuci până obţinu un al doilea şnur, pe 
care îl legă la fel ca pe primul. 

Ştiind că nu mai avea decât câteva secunde la dispoziţie, se lăsă într-un 
genunchi şi înnodă şnururile între ele. Apoi luă lingura din gură şi, cu fi- 
rul subțire, o legă de piciorul stâng, în locul pe care marginea cămăşii 
avea să îl acopere. 

Alesese piciorul stâng deoarece Galbatorix stătea întotdeauna în dreapta. 

Se ridică şi se asigură că lingura nu se vede, apoi făcu câţiva paşi ca 
să se asigure că nu o să cadă. 

Nu căzu. 

Uşurată, îşi îngădui să răsufle. Acum, marea provocare era să se în- 
toarcă la lespede fără să-l lase pe temnicer să-şi dea seama ce făcuse. 

Bărbatul o aştepta când deschise uşa privatei. Se încruntă la ea, iar 
sprâncenele sale rare se uniră, formând o singură linie continuă. 

— Lingura, zise el, mestecând cuvântul cu limba de parcă ar fi fost o 
bucată de păstârnac ars. 

Ea îşi ridică bărbia şi arătă către capătul din spate al privatei. 

Încruntătura lui se adânci. Intră în cameră şi cercetă cu atenţie pereţii, 
podeaua, tavanul şi toate cele, înainte să iasă cu paşi apăsaţi. Îşi clănțăni 
iarăşi dinţii şi se scărpină în capul bombat, părând întristat şi puţin jignit 
că ea se gândise să arunce lingura. 

Fusese bună cu el şi ştia că un asemenea gest de sfidare meschină 
avea să îl nedumerească şi să îl supere. 

Rezistă impulsului de a se trage înapoi când el făcu un pas în față, îşi 
puse mâinile grele pe capul ei şi îi trecu degetele prin păr. Cum nu găsi lin- 
gura, faţa i se prăbuşi. O înşfăcă de braţ şi o duse înapoi la lespede, pu- 
nându-i iarăşi cătuşele. 

Apoi, cu o expresie posomorâtă, luă tava de pe jos şi ieşi din încăpere. 

Ea aşteptă până fu complet sigură că plecase, înainte să îşi întindă de- 
getele mâinii stângi şi, puţin câte puţin, să ridice marginea cămăşii. 

Un zâmbet larg i se întinse pe chip când simţi capătul lingurii cu vâr- 
ful degetului său arătător. 

Acum avea o armă. 


O coroană de gheaţă şi omăt 


Când primele raze palide de lumină brăzdară suprafaţa încreţită a 
mării, luminând crestele valurilor translucide — care sclipeau de parcă ar 
fi fost sculptate în cleştar —, Eragon încetă să mai viseze cu ochii des- 
Chişi şi privi către nord-vest, curios să vadă ce se putea desluşi din norii 
ce se formau în depărtare. 

Ceea ce zări îl descumpăni: norii acopereau aproape jumătate din ori- 
zont, iar cel mai mare dintre fuioarele albe, dense, părea la fel de înalt ca 
piscurile Munţilor Beor, mult prea înalt pentru ca Saphira să poată trece 
pe deasupra lui. Singura porţiune de cer senin se afla în spatele ei, şi 
chiar şi pe aceea aveau să o piardă, pe măsură ce braţele furtunii se strân- 
geau în jurul lor. 

„Va trebui să zburăm prin ea“, zise Glaedr, iar Eragon simți tremurul 
Saphirei. 

„De ce nu încercăm să o ocolim?“ îl întrebă ea. 

Prin Saphira, Eragon îşi dădu seama că Glaedr cerceta structura norilor. 
În cele din urmă, dragonul auriu spuse: „Nu vreau să te îndepărtezi prea 
mult de curs. Mai avem multe leghe de străbătut, şi dacă te lasă puterile...“ 

„Atunci îmi poţi împrumuta tu energie ca să rămânem în aer.“ 

„Hhmm... Chiar şi aşa, este mai bine să fim precauţi în nesăbuinţa 
noastră. Am mai văzut furtuni din astea înainte. Este mai mare decât îţi în- 
chipui. Ca să o ocoleşti, ar trebui să zbori atât de mult înspre vest, încât 
ai ajunge dincolo de Vroengard şi ti-ar lua încă o zi să atingi uscatul.“ 

„Distanţa până la Vroengard nu este atât de mare“, replică ea. 

„Nu, dar vântul ne va încetini. În plus, ceva îmi spune că furtuna se 
întinde până la insulă. Într-un fel sau altul, va trebui să zburăm prin ea. 

Totuşi, nu este nevoie să trecem chiar prin centrul ei. Vezi crăpătura din- 
tre stâlpii aceia de la apus?“ 

„Da.“ 

„Du-te acolo şi poate că vom găsi o cale mai sigură de a trece prin- 
tre nori.“ 

Eragon se prinse mai bine de şa când Saphira îşi înclină umărul stâng 
şi se întoarse către vest, îndreptându-se spre crăpătura pe care i-o arătase 
Glaedr. Când ea se îndreptă, Eragon căscă şi se frecă la ochi; apoi se ră- 
Suci şi scoase un măr şi câteva fâşii de carne uscată din coburii prinşi în 
spatele său. Era un mic dejun sărăcăcios, dar nu îi era foarte foame, şi 
zborul cu burta plină pe spatele Saphirei îi provoca greață. 

În timp ce mânca, privea pe rând norii şi marea scânteietoare. 1 se pă- 
rea neliniştitor să ştie că sub ei nu era decât apă şi că uscatul cel mai 
apropiat — continentul — se afla, după estimările sale, la peste cincizeci 
de mile depărtare. Se cutremură la gândul scufundării în adâncurile reci 
şi hrăpăreţe ale mării. Se întreba ce ar fi putut găsi pe fundul acesteia şi 
îşi spuse că ar fi putut folosi magia ca să coboare până acolo şi să afle, 
însă perspectiva nu îl atrăgea în mod deosebit. Abisul de apă era prea în- 
tunecat şi prea primejdios ca să fie pe gustul său. Simţea că nu era locul 
cel mai potrivit pentru cei de felul său. Era mai bine să îl lase făpturilor 
ciudate care sălăşluiau deja acolo. 


Pe măsură ce dimineaţa se apropia de sfârşit, deveni tot mai limpede 
că norii erau mai departe decât păruseră la început şi că, aşa cum zisese 
Glaedr, furtuna era mai mare decât îşi închipuiseră ei. 

Un vânt potrivnic începu să sufle uşor, iar zborul Saphirei deveni ceva 
mai anevoios, însă ea continuă să înainteze. 

Când se aflau încă la câteva leghe de marginea furtunii, Saphira îi 
luă prin surprindere intrând deodată în picaj şi zburând mai aproape de 
suprafaţa apei. 

În timp ce ea cobora, Glaedr o întrebă: „Saphira, ce ai de gând?“ 

„Sunt curioasă, îi răspunse ea. Și aş vrea să îmi odihnesc aripile îna- 
inte de a intra în nori.“ 

Plană deasupra apei, iar oglindirea ei de dedesubt şi umbra din faţă o 
însoţiră ca doi tovarăşi fantomatici de drum, unul întunecat şi celălalt 

luminos. Apoi, ea îşi roti capetele aripilor şi, din trei bătăi rapide, încetini 
şi ateriză pe apă. Un evantai de stropi ţâşni în ambele părți ale gâtului ei 
când pieptul i se scufundă, împroşcându-l pe Eragon cu sute de picături. 

Apa era rece, dar, după ce petrecuseră atâta timp în înalturile ceru- 
lui, aerul era cald şi plăcut — atât de cald, încât Eragon îşi scoase mantia 
şi mănuşile. 

Saphira îşi strânse aripile şi pluti liniştită, săltată de valuri. Eragon 
observă câteva mănunchiuri de alge maronii în dreapta lor. Plantele ară- 
tau ca nişte perii de frecat şi aveau umflături dispuse la articulaţii, de-a 
lungul tulpinilor. 

Mult deasupra lor, aproape de locul în care Saphira se aflase mai de- 
vreme, Eragon zări doi albatroşi cu vârfurile aripilor negre zburând pe lângă 
peretele masiv de nori. Priveliştea îi adânci neliniştea; păsările îi aminteau 
de momentul în care văzuse o haită de lupi fugind alături de o turmă de că- 
prioare, ca să scape de un incendiu izbucnit în pădurile Şirei. 

„Dacă am avea câtuşi de puţin capul pe umeri, am face cale întoarsă“, 
îi zise el Saphirei. 

„Dacă am avea câtuşi de puţin capul pe umeri, am pleca din Alaga&sia şi 
nu ne-am mai întoarce niciodată“, replică ea. 

Arcuindu-şi gâtul, îşi scufundă botul în apa mării, apoi îşi scutură capul 
şi plescăi de câteva ori, de parcă ar fi pus limba pe ceva neplăcut la gust. 

Deodată, Eragon simţi panica lui Glaedr, iar bătrânul dragon îi mugi 
în minte: „Înalță-te! Acum, acum, acum! Înalță-te!“ 

Saphira nu pierdu timpul punând întrebări. Cu un bubuit ca de tunet, 
ea îşi întinse aripile şi începu să le mişte, ridicându-se din apă. 

Aplecându-se înainte, Eragon se apucă de marginea şeii, ca să nu fie 
azvârlit în spate. Bătaia aripilor Saphirei ridică un perete de ceaţă care 
aproape îl orbi, aşa că îşi folosi mintea ca să vadă ce îl alarmase pe Glaedr. 

Din adâncuri, înălțându-se spre burta Saphirei mai repede decât ar 
fi crezut Eragon că este posibil, simţi ceva rece şi imens... cuprins de o 
foame insaţiabilă, ca de lup. Încercă să o sperie, să o facă să se întoarcă, 
însă făptura era neobişnuită şi de neoprit, şi nici nu păru să bage în seamă 
eforturile sale. În adâncurile ciudate şi neluminate ale conştiinţei aces- 
teia, el întrezări amintiri ale anilor nenumărați pe care îi petrecuse de 
una singură în apa îngheţată, vânând şi fiind vânată la rândul său. 

Simţind cum intră şi el în panică, Eragon puse mâna pe mânerul lui 
Brisingr chiar când Saphira se desprinse de suprafața apei şi începu să 
se înalțe în văzduh. „Saphira, grăbeşte-te!'* strigă el în gând. 

Ea se înălță, prinzând viteză, şi în urma ei ţâşni o trombă de apă din 
mijlocul căreia Eragon văzu ivindu-se o pereche de fălci cenușii şi lu- 
cioase. Fălcile erau atât de mari încât un om ar fi putut trece printre ele că- 
lare fără să păţească nimic şi erau ticsite cu sute de dinți albi şi sclipitor. 

Saphira putea vedea şi ea ce vedea el, aşa că se răsuci violent într-o 
parte, în încercarea de a scăpa de fălcile căscate, atingând uşor apa cu 
vârful aripii. O clipă mai târziu, Eragon auzi şi simți pocnetul fălcilor 
creaturii, ce se închideau în urma sa. 

Colţii ca nişte ace trecură la câteva degete de coada Saphire. 

În timp ce se prăbuşea înapoi în apă, trupul monstrului deveni vizibil. 
Avea capul lung şi ascuţit. O creastă osoasă i se ridica deasupra ochilor, 
iar din partea cealaltă a crestei creştea un lujer ca o sfoară, care lui Eragon 
i se păru a fi lung de peste şase picioare. Gâtul făpturi îi amintea de un 
şarpe imens şi încreţit. Partea vizibilă a trunchiului era netedă şi vânjoasă, 
şi părea incredibil de densă. O pereche de înotătoare ca nişte vâsle creş- 
teau de-o parte şi de alta a pieptului, zbătându-se neajutorate în aer. 

Făptura ateriză pe o parte şi, preţ de-o clipă, o trombă de apă şi mai 
mare ţâşni către cer. Chiar înainte ca valurile să-l înghită la loc pe mon- 
stru, Eragon apucă să se uite într-unul din ochii acestuia, care era negru 
ca o picătură de smoală. Răutatea din acea privire — ura viscerală, furia 
şi frustrarea pe care le distingea în privirea fixă a făpturii — era atât de 
mare, încât Eragon se cutremură şi îşi dori să fi fost în mijlocul Deşertu- 
lui Hadarac. Simţea că doar acolo ar fi fost la adăpost de foamea ances- 
trală a acelei făpturi. 

Cu inima zvâcnindu-i, slăbi strânsoarea asupra mânerului lui Brisingr 
şi se lăsă moale în şa. 

— Ce-a mai fost şi asta? 

„Un Nidhwal““, spuse Glaedr. 

Eragon se încruntă. Nu îşi amintea să fi citit despre aşa ceva în 
Ellesméra. „Şi ce anume este un Nidhwal?!“ 

„Sunt tot mai rari, şi nu se prea vorbeşte despre ei. Ei sunt pentru 
mare ceea ce Fanghurii: sunt pentru văzduh. Ambele specii sunt înrudite 
cu dragonii. Deşi diferenţele de înfăţişare sunt foarte mari, Nidhwalii 

sunt mai apropiați de noi decât țipătorul Fanghur. Sunt inteligenţi şi au 
chiar şi o structură asemănătoare cu Eldunari în pieptul lor, ceea ce le 
permite să se scufunde la mari adâncimi pentru perioade mai lungi de 
timp, după părerea noastră.“ 

„Pot sufla foc?“ 

„Nu, însă spre deosebire de Fanghuri îşi folosesc adesea puterea minţii 
pentru a-şi paraliza prada, aşa cum au aflat pe pielea lor mulţi dragoni.“ 

„Îşi mănâncă semenii!“ exclamă Saphira. 

„În ceea ce-i priveşte, noi nu suntem înrudiţi cu ei, replică Glaedr. 
Însă se mănâncă şi între ei, iar acesta este unul dintre motivele pentru 
care au mai rămas atât de puţini Nidhwalar. Nu îi interesează ce se întâm- 
plă în afara regatului lor, şi toate încercările de a ne înţelege cu ei au eşuat. 
Este ciudat că am întâlnit unul atât de aproape de țărm. Era o vreme când 
nu îi găseai decât dacă zburai câteva zile bune în larg, acolo unde marea 
este cea mai adâncă. Se pare că, de la căderea Cavalerilor, au devenit fie 
mai îndrăzneţi, fie mai disperaţi.“ 

Eragon se cutremură din nou amintindu-și senzația minţii Nidhwalului. 
„De ce nu ne-aţi vorbit despre ei, tu sau Oromis?“ 

„Sunt multe lucruri despre care nu v-am vorbit, Eragon. Nu aveam prea 
mult timp la dispoziţie, şi era mai bine să îl folosim încercând să vă pregă- 
tim pentru confruntarea cu Galbatorix decât povestindu-vă despre toate făp- 
turile întunecate care bântuie regiunile neexplorate din Alagaă&sia.“* 

„Deci mai sunt şi alte lucruri precum Nidhwalul despre care nu ştim?“ 

„Câteva.“ 

„Ne vei povesti despre ele, Ebrithil?“ întrebă Saphira. 

„Voi face un pact cu tine, Saphira, şi cu tine, Eragon. Hai să aştep- 
tăm o săptămână şi, dacă suntem încă în viață şi liberi, îmi voi petrece 
bucuros următorii zece ani vorbindu-vă despre toate rasele pe care le 
ştiu, incluzând toate nenumăratele soiuri de gângănii. Însă până atunci, 
haideţi să ne concentrăm asupra sarcinii pe care o avem de îndeplinit. 
Ne-am înțeles?“ 

Eragon şi Saphira acceptară fără tragere de inimă şi nu mai vorbiră 
despre asta. 


Vântul potrivnic se înteţi devenind o vijelie pe măsură ce se apropiau 
de partea din față a furtunii, încetinind-o pe Saphira până ce ea ajunse să 

zboare la jumătate din viteza ei normală. Din când în când, rafale puter- 
nice o zguduiau, oprind-o uneori de-a binelea pentru câteva momente. 
Ştiau de fiecare dată când aveau să îi izbească rafalele, căci puteau vedea 
un desen, ca nişte solzi argintii, gonind spre ei pe suprafaţa apei. 

Din zori, norii crescuseră tot mai mult în mărime şi acum, când îi ve- 
deau mai de-aproape, priveliştea era şi mai înfricoşătoare. În partea de 
jos, norii erau întunecaţi şi purpurii, iar perdele de ploaie torențială legau 
furtuna de mare ca un cordon ombilical transparent. Mai sus, norii căpă- 
tau culoarea argintului învechit, în timp ce partea cea mai înaltă era de un 
alb imaculat şi orbitor, părând la fel de solidă ca pantele din Tronjheim. 
Spre miazănoapte, deasupra centrului furtunii, norii alcătuiseră o nico- 
vală imensă şi teşită, ce se ridica amenințătoare deasupra întregii lumi, de 
parcă zeii înşişi ar fi vrut să făurească o unealtă stranie şi cumplită. 

Când Saphira trecu printre cei doi stâlpi albi ce se umflau — pe lângă 
care ea era cât un punct — iar marea dispăru în spatele unui câmp de nori 
pufoşi, vântul potrivnic se mai domoli şi aerul deveni aspru şi agitat, în- 
vârtejindu-se în jurul lor fără vreo direcţie clară. Eragon strânse din 
dinţi ca să nu îi clănţăne în gură şi simți un gol în stomac când Saphira 
cobori brusc vreo şase picioare, după care urcă la fel de brusc mai mult 
de douăzeci. 

Glaedr zise: „Mai ai vreo experienţă de zbor pe timp de furtună, în 
afară de momentul în care ai fost prinsă de vijelie între Valea Palancar 
şi Yazuac?“ 

„Nu“, făcu Saphira, scurt şi încrâncenat. 

Glaedr părea să se aştepte la acest răspuns, căci începu fără preget să 
îi explice detaliile zborului prin peisajul fantastic de nori. 

„Caută tipare de mişcare şi observă formațiunile din jurul tău, îi spuse 
el. Urmărindu-le, poţi intui zonele în care vântul este mai puternic şi di- 
recţia în care suflă.“ 

Saphira ştia deja o mare parte din lucrurile pe care i le spunea Glaedr, 
însă el continuă să vorbească, pe amândoi liniştindu-: purtarea calmă a 
bătrânului dragon. Dacă ar fi simțit panică sau teamă în mintea lui, asta 
i-ar fi făcut să se îndoiască de ei şi pesemne că Glaedr ştia asta. 

O fărâmă rătăcită de nor, învârtită de vânt, tăie calea Saphirei. În loc 
să o ocolească, ea trecu drept prin aceasta, străpungând norul ca o suliță 
albastră şi scânteietoare. Când ceața cenușie îi învălui, mugetul vântului 

amuți şi Eragon îşi miji ochii, punându-şi o mână în față, ca să îşi prote- 
jeze ochii. 

Când ieşiră din nor, milioane de picături mărunte atârnau de trupul 
Saphirei, iar ea scânteia de parcă solzii săi, şi-aşa sclipitori, ar fi fost țin- 
taţi cu diamante. 

Îşi continuă zborul zbuciumat; acum era dreaptă, iar în clipa urmă- 
toare aerul sălbatic o putea răsuci într-o parte, sau vreun curent neaştep- 
tat îi putea ridica o aripă, făcând-o să alunece în direcția opusă. Simplul 
fapt de a sta pe spatele ei era obositor; cât despre Saphira, pentru ea era o 
luptă groaznică şi frustrantă, cu atât mai greu de dus cu cât ştia că era de- 
parte de a se fi terminat şi că nu avea altă opţiune decât să continue. 

După o oră, două, încă nu văzuseră capătul celălalt al furtunii. Glaedr 
zise: „Trebuie să ne întoarcem. Ai mers destul înspre vest şi, dacă vrem 
să înfruntăm furia furtunii, ar fi mai bine să o facem acum, înainte să 
oboseşti şi mai mult.“ 

Fără nici un cuvânt, Saphira se roti către miazănoapte şi porni spre 
zidul imens şi semeţ de nori luminaţi de soare din centrul furtunii uriaşe. 
Pe când se apropiau de faţada striată — care era cel mai mare lucru pe 
care îl văzuse Eragon vreodată, mai mare chiar decât Farthen Dûr —, 
sclipiri albăstrui îi brăzdară adâncurile, în vreme ce un fulger îşi croi 
drum către partea de sus a nicovalei. 

O clipă mai târziu, un bubuit de tunet răsună în cer, iar Eragon îşi aco- 
peri urechile cu mâinile. Ştia că vrăjile sale de protecţie avea să îi apere 
de fulger, însă nu îşi putea alunga teama acum, când se apropiau atât de 
mult de suliţele sfârâitoare de energie. 

Dacă Saphira se temea şi ea, nu o arăta. Tot ce putea simţi era determi- 
narea ei. Îşi iuți bătaia aripilor şi, câteva clipe mai târziu, ajunseră în faţa 
zidului de nori şi apoi se năpustiră spre centrul furtunii. 

Amurgul îi împresură, cenuşiu şi inform. 

Era ca şi cum restul lumii încetase să mai existe. Norii îl împiedicau 
pe Eragon să estimeze orice distanță dincolo de vârful nasului, al cozii şi 
al aripilor Saphirei. Erau de-a dreptul orbi, şi numai presiunea constantă 
exercitată de greutatea lor îi făcea să deosebească între sus şi jos. 

Fragon îşi deschise mintea şi îşi lăsă conştiinţa să se întindă cât se 
putea de mult, însă nu simţi vreo altă vietate în afara Saphirei şi a lui 
Glaedr, nici măcar o pasăre rătăcită. Din fericire, Saphira îşi păstră simţul 

direcției; nu aveau să se rătăcească. Continuând să caute cu mintea alte 
fiinţe, plante sau animale, Eragon se asigură că nu aveau să se izbească 
de versantul vreunui munte. 

Aruncă şi o vrajă pe care o învățase de la Oromis, o vrajă care le spu- 
nea exact cât de aproape se aflau de apă — sau de uscat — în orice moment. 

Din clipa în care intraseră în nor, umezeala prezentă peste tot începu 
să se strângă pe pielea lui Eragon şi să îi îmbibe veşmintele de lână, 
făcându-le să atârne greu. Era o neplăcere pe care nu ar fi băgat-o în 
seamă dacă apa şi vântul laolaltă nu ar fi fost atât de reci încât să îi sece 
orice urmă de căldură din trup şi să îl omoare. De aceea aruncă o altă 
vrajă, care îndepărtă orice picături mai mari din aerul din preajma sa, cât 
şi — la cererea ei — din aerul din preajma ochilor Saphirei, căci umezeala 
se tot strângea pe suprafaţa lor, silind-o să clipească mult prea des. 

Vântul din nicovală era surprinzător de blând. Eragon îi spuse asta şi 
lui Glaedr, însă bătrânul dragon rămase la fel de înverşunat. „Încă nu am 
dat de ce-i mai rău.“ 

Curând, spusele sale se adeveriră, când un curent vertical o izbi pe 
Saphira în pântece şi o înălță câteva mii de picioare, într-o regiune unde 
aerul era prea rarefiat pentru ca Eragon să mai poată respira cum se cu- 
vine şi unde ceața îngheţa în nenumărate cristale mărunte, ce îi înţepau 
nasul şi obrajii, precum şi aripile Saphirei, ca nişte pumnale ascuţite. 

Lipindu-şi aripile de trup, Saphira cobori în picaj, încercând să scape 
de curentul vertical. După câteva secunde, presiunea de sub ea dispăru, 
fiind însă înlocuită de un curent la fel de puternic care o împinse în jos, 
purtând-o către valuri cu o viteză ameţitoare. 

În timp ce se prăbuşeau, cristalele de gheaţă se topiră, formând pică- 
turi de ploaie mari şi sferice care părea să plutească pe lângă Saphira. Ful- 
gerul licări în apropiere — o licărire nepământeană şi albăstruie prin vălul 
norilor — şi Eragon strigă de durere când tunetul bubui împrejur. Cu zgo- 
motul încă răsunându-i în urechi, el rupse două bucățele din mantie, le 
împături şi şi le îndesă în urechi, împingându-le cât putu de adânc. 

De-abia când ajunse aproape de partea de jos a norilor izbuti Saphira să 
se elibereze de curentul acela rapid de aer. Îndată ce reuşi, un al doilea cu- 
rent vertical o prinse şi, ca o mână uriaşă, o împinse spre înaltul cerului. 

De-atunci înainte, pentru multă vreme, Eragon pierdu socoteala tim- 
pului. Vântul turbat era prea puternic pentru ca Saphira să îi reziste, şi ea 

continuă să se înalțe şi să cadă în văzduhul rotitor, asemenea unei frunze 
prinse într-un vârtej. Reuşi să înainteze puţin — câteva mile amărâte, câş- 
tigate cu trudă şi cu sudoare —, însă de fiecare dată când izbutea să scape 
de unul dintre curenţii în spirală se trezea prinsă în altul. 

Lui Eragon i se păru umilitor faptul că el, Saphira şi Glaedr erau nea- 
jutorați în faţa furtunii şi că, în ciuda puterii lor, nu puteau spera să con- 
tracareze puterea stihiilor. 

De două ori vântul aproape că o împinse pe Saphira în valurile învol- 
burate. De fiecare dată, curenţii de aer o scuipară din pântecele furtunii 
până în perdelele de ploaie care măturau marea de dedesubt. A doua oară 
când se întâmplă asta, Eragon se uită peste umărul Saphirei şi crezu că 
vede silueta lungă şi întunecată a Nidhwalului plutind pe apa agitată. To- 
tuşi, când izbucni următorul fulger, silueta nu mai era nicăieri, şi el se în- 
trebă dacă nu cumva umbrele îi jucaseră o festă. 

Pe măsură ce pe Saphira o părăseau puterile, ea se luptă tot mai puţin 
cu vântul, lăsându-l să o poarte unde voia. Singurul efort pe care îl mai fă- 
cea ca să sfideze furtuna era în momentul în care se apropia prea mult de 
apă. Altfel, îşi odihnea aripile şi se solicita cât putea de puţin. Eragon simţi 
când Glaedr începu să îi transfere din energia lui ca să o ajute să reziste, 
însă nici măcar asta nu îi permitea altceva decât să rămână pe loc. 

În cele din urmă, puţina lumină rămasă începu să se stingă şi Eragon 
simţi cum îl cuprinde deznădejdea. Îşi petrecuseră o bună parte din zi az- 
vârliţi de furtună dintr-o parte în alta şi aceasta tot nu dădea semne că 
s-ar domoli, iar Saphira nu părea să se apropie de capătul ei. 

După ce soarele asfinți, Eragon nu mai putu să-şi vadă nici măcar vâr- 
ful nasului, nemaifiind nici o diferenţă dacă îşi ţinea ochii deschişi sau 
nu. Era ca şi cum un şomoiog imens de lână neagră fusese îndesat în jurul 
său şi al Saphirei; şi într-adevăr, întunericul părea să aibă greutate, de 
parcă ar fi fost o substanţă palpabilă, ce îl apăsa din toate părțile. 

La fiecare câteva secunde, un nou fulger despica bezna, uneori as- 
cuns în nori, alteori trecându-le prin faţa ochilor, strălucind cu lumina a 
zeci de sori şi lăsând în aer un gust de fier. După strălucirea arzătoare 
a descărcărilor din apropiere, noaptea părea de două ori mai întunecată, 
iar Eragon şi Saphira erau orbiți când de lumină, când de bezna ce-i urma. 
Oricât de aproape ar fi fost fulgerele, acestea nu o nimereau niciodată pe 

Saphira, dar mugetul constant al tunetelor le provoca o senzaţie de greață 
ei şi lui Eragon. 

Cât despre el, nu îşi putu da seama cât timp dură tot acest calvar. 

Apoi, la un moment dat, Saphira intră într-un curent vertical mult mai 
mare şi mai puternic decât cele pe care le întâlniseră până atunci. Îndată 
ce îi lovi, Saphira începu să se zbată, încercând să scape, însă forţa vântu- 
lui era atât de mare încât ea de-abia reuşea să îşi ţină aripile drepte. 

În cele din urmă, contrariată, mugi şi scoase un jet de flăcări pe gură, 
luminând o mică porţiune din cristalele de gheață aflate împrejur, care 
scânteiară ca nişte nestemate. 

„Ajutaţi-mă, le spuse ea lui Eragon şi lui Glaedr. Nu pot face asta de 
una singură.“ 

Astfel încât cei doi îşi uniră minţile şi, în timp ce Glaedr asigura ener- 
gia necesară, Eragon strigă: 

— Gânga fram! 

Vraja o propulsă înainte pe Saphira, însă foarte încet, căci să înaintezi 
direct prin vânt era ca şi cum ai traversa Fluviul Anora în mijlocul dez- 
gheţului de primăvară. Chiar dacă Saphira înaintă pe orizontală, curentul 
continuă să o ridice într-un ritm ameţitor. În curând, Eragon începu să ob- 
serve că îşi pierde suflarea, şi totuşi rămaseră prinşi în vâltoarea de aer. 

„Ne ia prea mult timp şi ne costă prea multă energie rosti Glaedr. 
Opreşte vraja.“ 

„Dar...“ 

„Opreşte vraja. Vă veţi pierde cunoştinţa înainte să scăpăm de-aici. 
Trebuie să ne lăsăm în voia vântului până slăbeşte îndeajuns pentru ca 
Saphira să se poată elibera.“ 

„Cum?“ întrebă ea, în timp ce Eragon făcea cum îi spusese Glaedr. 
Osteneala şi senzaţia de înfrângere care îi copleşeau gândurile îl făcură 
pe Eragon să simtă un fior de îngrijorare pentru ea. 

„Eragon, trebuie să îţi modifici vraja ca să ne incluzi pe mine şi pe 
Saphira. O să se facă frig, mai frig chiar decât în cele mai crunte ierni din 
Şiră, şi fără magie vom muri înghețaţi.“ 

„Chiar şi tu?“ 

„Eu voi crăpa ca o bucată de sticlă fierbinte scăpată în zăpadă. Apoi va 
trebui să arunci o vrajă prin care să aduni aerul în jurul tău și al Saphirei şi 
să îl ţii acolo, ca să puteţi respira în continuare. Însă va trebui ca aerul 

stătut să poată ieşi, altfel vă veți sufoca. Formularea vrăjii este compli- 
cată, şi nu trebuie să faci vreo greşeală, aşa că ia aminte. Sună aşa...“ 

După ce Glaedr recită frazele necesare în limba străveche, Eragon le 
repetă şi, când dragonul fu mulţumit de pronunția sa, Eragon aruncă vraja. 
Apoi modifică şi cealaltă vrajă, după cum îi spusese Glaedr, pentru ca 
toți trei să fie protejaţi de frig. 

Aşteptară apoi ca vântul să îi poarte cât mai sus. Trecură minute bune 
şi Eragon începu să se întrebe dacă se vor mai opri vreodată sau dacă vor 
continua să se înalțe până ce vor ajunge până la lună şi la stele. 

Îi trecu prin minte că poate aşa se explica apariţia stelelor căzătoare: 
o pasăre, un dragon sau vreo altă făptură pământeană era înhăţată de vân- 
tul inexorabil şi ridicată în înaltul cerului cu o asemenea viteză încât în- 
cepea să ardă ca proiectilele de asediu. Dacă avea dreptate, el, Saphira şi 
Glaedr aveau să fie cea mai strălucitoare şi mai spectaculoasă stea căză- 
toare din istorie, dacă s-ar fi aflat cineva atât de departe în largul mării 
ca să le poată vedea prăbuşirea. 

Urletul vântului se domoli treptat. Bubuiturile tunetelor, ce făceau 
oasele să vibreze, părură să amuţească şi, când îşi scoase bucăţile de 
pânză din urechi, Eragon fu uluit de liniştea mormântală care îi împrej- 
muia. Încă mai auzea un susur şters pe fundal, precum sunetul unui mic 
pârâu de pădure, însă, în afară de asta, totul în jur era cufundat într-o li- 
nişte binecuvântată. 

Pe măsură ce zbuciumul furioasei furtuni se domolea, observă şi fap- 
tul că efortul cerut de vrăji sporea — nu atât din cauza farmecului care îm- 
piedica să se risipească prea repede căldura lor corporală, cât din a celui 
care absorbea şi comprima atmosfera în faţa lor pentru ca ei să îşi poată 
umple plămânii în mod normal. Dintr-un anumit motiv, energia necesară 
menţinerii celei de-a doua vrăji se multiplica faţă de prima şi, în curând, 
el simţi simptomele care indicau că magia era pe punctul de a-i seca puţi- 
nele rămăşiţe de viaţă: o răceală a mâinilor, o nesiguranţă în bătăile ini- 
mii ŞI O senzaţie copleşitoare de letargie, probabil cel mai îngrijorător 
semn dintre toate. 

Apoi Glaedr începu să îl ajute. Uşurat, Eragon simţi cum îi scade po- 
vara, pe măsură ce forța dragonului se scurgea în el, ca un şuvoi de fier- 
binţeală ce îi alunga letargia şi îi refăcea vigoarea trupului. 

Și astfel continuară. 

În cele din urmă, Saphira simţi o domolire a vântului — uşoară, dar 
evidentă — şi începu să se pregătească de zbor în afara curentului de aer. 

Înainte să poată face asta, norii de deasupra se subțiară și Eragon zări 
câteva puncte sclipitoare: stelele, albe, argintii şi mai strălucitoare decât 
toate cele pe care le văzuse el vreodată. 

„Uite“, spuse el. Apoi norii se deschiseră în jurul lor şi Saphira se 
înălță deasupra furtunii, rămânând aninată peste ea şi balansându-se în 
mod precar în vârful stâlpului de vânt turbat. 

Sub ei, Eragon văzu întreaga furtună, întinzându-se pe sute de mile 
în toate direcţiile. Centrul părea o cupolă arcuită, ca o ciupercă, netezită de 
vânturile aprige care goneau de la vest la est şi amenințau să o doboare 
pe Saphira din locul nesigur în care se urcase. Norii din apropiere şi din 
depărtare erau lăptoşi sau chiar strălucitori, ca şi cum ar fi fost luminaţi 
dinăuntru. Păreau frumoşi şi blajini — formaţiuni paşnice şi neschim- 
bate, care nu trădau nimic din violenţa ce le sfâşia măruntaiele. 

Apoi Eragon observă cerul şi rămase cu gura căscată, căci acesta adă- 
postea mai multe stele decât crezuse el că există. Roşii, albastre, albe, 
aurii, toate erau presărate pe bolta cerească asemenea unor firicele de 
praf scânteietor. Constelaţiile pe care le cunoştea erau la locul lor, însă 
acum erau încadrate de mii de stele mai palide, pe care le zărea pentru 
prima oară. Şi nu numai că stelele păreau mai strălucitoare, dar şi vidul 
dintre ele părea mai întunecat. Era ca şi cum, de fiecare dată când îşi arun- 
case privirea spre cer, avusese pe ochi o ceaţă care îl împiedicase să vadă 
adevărata glorie a stelelor. 

Se uită fix la acest spectacol timp de câteva clipe, uluit de natura glo- 
rioasă, întâmplătoare şi misterioasă a luminilor pâlpâitoare. Abia când îşi 
cobori privirea îşi dădu seama că era ceva neobişnuit la orizontul purpu- 
riu. În loc ca marea şi cerul să se întâlnească într-o linie dreaptă — cum ar 
fi trebuit şi cum o făcuseră întotdeauna până atunci —, îmbinarea lor era 
curbată, precum marginea unui cerc neînchipuit de mare. 

Era o privelişte atât de stranie, încât lui Eragon îi trebuiră câteva se- 
cunde bune ca să înțeleagă ce vedea şi, când înţelese, un fior îi trecu pe 
ceafă şi se simți de parcă ar fi rămas fără suflare. 

— Pământul este rotund, şopti el. Cerul este gol şi pământul este rotund. 

„Aşa se pare, încuviință Glaedr, părând la fel de impresionat. Auzi- 
sem ceva despre asta de la un dragon sălbatic, dar nu mă gândisem nicio- 
dată că o voi vedea cu ochii mei.“ 

În est, o licărire galbenă şi palidă păta o porţiune a orizontului, sem- 
nalând întoarcerea soarelui. Eragon intui că, dacă îşi mențineau poziţia 
vreme de patru, cinci minute îl vor vedea răsărind, chiar dacă mai erau 
ceasuri bune până când razele calde şi dătătoare de viaţă aveau să atingă 
apa de dedesubt. 

Saphira rămase acolo încă un moment, cei trei fiind suspendaţi între 
stele şi pământ, plutind în amurgul tăcut ca nişte spirite fără trup. Se 
aflau într-un loc al nimănui, care nu făcea parte nici din ceruri, nici din 
lumea de dedesubt — un firicel care trecea de-a lungul hotarului ce des- 
părțea două imensităţi. 

Apoi Saphira se înclină în față şi pe jumătate zbură, pe jumătate plonjă 
înspre miazănoapte, căci aerul era atât de rarefiat încât aripile ei nu îi pu- 
teau sprijini greutatea odată ce părăsise curentul de vânt ce se înălța. 

Pe când gonea în jos, Eragon zise: „Dacă am avea destule giuvaiere 
şi dacă am strânge suficientă energie în ele, crezi că am putea zbura 
până la lună?“ 

„„Cine ştie ce se poate şi ce nu?“ răspunse Glaedr. 

În copilăria sa, lumea lui Eragon se rezumase la Carvahall şi la Valea 
Palancar. Auzise de Imperiu, desigur, dar acesta nu păruse real până nu 
începuse să călătorească prin el. lar mai târziu, imaginea pe care şi-o fă- 
cuse în mintea sa despre lume se extinsese, ajungând să cuprindă restul 
Alaga&siei şi, oarecum vag, celelalte meleaguri despre care citise. Iar 
acum îşi dădea seama că tot ce i se păruse atât de mare era de fapt doar o 
părticică dintr-un tot mult mai mare. Era ca şi cum perspectiva sa se schim- 
base, în câteva secunde, de la cea a unei furnici la cea a unui vultur. 

Căci cerul era gol, iar pământul era rotund. 

Asta îl făcu să reevalueze şi să regândească... totul. Războiul dintre 
vardeni şi Imperiu părea neimportant în comparaţie cu adevărata mărime 
a lumii, şi el se gândi cât de meschine erau majoritatea rănilor şi grijilor 
care îi asaltau pe oameni, când le vedeai de sus. 

Îi spuse Saphirei: „Dacă ar putea vedea toată lumea ce am văzut noi, 
poate că ar fi mai puţine războaie în lume“. 

„Nu te poţi aştepta ca lupii să devină oi.“ 
„Nu, însă nici lupii nu trebuie să fie cruzi cu oile.“ 


Saphira cobori în curând înapoi în întunericul norilor, însă reuşi să 
evite a mai fi prinsă într-un alt ciclu de aer mişcător. În schimb, pluti mile 
întregi, sărind pe vârfurile altor coloane de aer ascendent, mai joase, fo- 
losindu-le pentru a-şi menţine forțele. 

Un ceas sau două mai târziu, ceața se risipi şi ei ieşiră din masa 
imensă de nori care alcătuia centrul furtunii. Coborâră spre poalele rarefi- 
ate ale acesteia, ce se netezeau treptat într-o pătură matlasată ce ascunde 
vederii totul, cu excepţia vârfului nicovalei. 

Când soarele se ivi în cele din urmă deasupra orizontului, nici 
Fragon şi nici Saphira nu mai aveau energia necesară ca să acorde aten- 
ție împrejurimilor. Şi nici nu era în monotonia de dedesubt ceva care să 
le atragă atenţia. 

Astfel că Glaedr fu cel care rupse tăcerea: „Saphira, acolo, în dreapta. 
Vezi?“ 

Fragon îşi săltă capul de pe braţe şi miji ochii, în vreme ce aceştia i 
se obişnuiau cu strălucirea. 

La câteva mile înspre miazănoapte, un lanţ muntos se înălța din nori. 
Piscurile erau acoperite de zăpadă şi gheaţă şi împreună arătau ca o co- 
roană străveche şi crestată, aşezată pe straturi de negură. Povârnişurile 
dinspre est sclipeau strălucitor în lumina soarelui de dimineaţă, în vreme 
ce umbre lungi şi albastre înveşmântau versanţii apuseni şi se pierdeau 
în depărtare, ca nişte pumnale tenebroase înfipte în câmpia accidentată 
şi albă ca zăpada. 

Eragon se îndreptă în şa, aproape nevenindu-i să creadă că expediţia 
lor ajunsese la capăt. 

„lată, zise Glaedr, Aras Thelduin, munţii de foc care străjuiesc inima 
Vroengardului. Zboară iute, Saphira, căci nu mai avem mult de mers.“ 


Viermi de vizuină 


O prinseră la intersecţia a două coridoare identice, ambele mărginite 
de stâlpi, făclii şi stindarde stacojii purtând văpaia răsucită, de aur, care 
era emblema lui Galbatorix. 

Nasuada nu se aşteptase să scape, însă tot se simţi uşor dezamăgită 
că eşuase în încercarea ei. Sperase să ajungă mai departe înainte de a fi 
prinsă din nou. 

Se luptase când soldaţii o târâseră înapoi în camera care-i fusese tem- 
niță. Bărbaţii purtau platoşe şi apărători, însă ea reuşi să îi zgârie pe față 
şi să îi muşte de mâini, rănind câţiva destul de grav. 

Soldaţii scoaseră exclamaţii deznădăjduite când intrară în Sala Prezi- 
cătoarei şi văzură ce îi făcuse temnicerului. Păşind cu grijă ca să nu calce 
în băltoaca de sânge, o duseră până la dala de piatră, o legară la loc şi 
plecară în grabă, lăsând-o singură cu leşul. 

Ţipă către tavan şi smuci de legături, furioasă pe sine pentru că nu se 
descurcase mai bine. Clocotind încă de mânie, aruncă o privire către cada- 
vrul de pe podea, apoi se uită în altă parte. Acum că murise, expresia de 
pe chipul omului părea acuzatoare, şi ea nu putea să o mai privească. 

După ce furase lingura, îşi petrecuse câteva ceasuri bune ascuţindu-i 
mânerul de lespede. Lingura era făcută din fier moale, aşa că fusese uşor 
de modelat. 

Crezuse că Galbatorix şi Murtagh aveau să o viziteze primii, însă cel 
care veni fu temnicerul, aducându-i o cină târzie. Începuse să îi desfacă 
legăturile, pregătindu-se să o însoțească până la privată. În clipa în care 
îi eliberase mâna stângă, ea îl înjunghiase sub bărbie cu mânerul ascuţit 
al lingurii, împlântându-i ustensila în guşă. Bărbatul guițase, scoțând un 

sunet groaznic şi ascuțit care îi aminti de un porc dus la tăiere, şi se răsuci 
de trei ori, dând din brațe, apoi căzu pe podea, unde rămase zvârcolindu-se, 
făcând spume şi lovind cu călcâiele vreme îndelungată. 

Uciderea lui o tulburase. Nu credea că omul fusese rău — nu era si- 
gură cum fusese, de fapt —, însă el avea o anumită simplitate care îi dă- 
duse senzația că profitase de el. Totuşi, făcuse ceea ce trebuia să facă şi, 
cu toate că acum nu voia să se mai gândească la asta, era convinsă că ac- 
țunile sale fuseseră justificate. 

În timp ce omul se zbătea în chinurile morţii, ea îşi desfăcuse celelalte 
legături şi sărise de pe lespede. Apoi, oţelindu-şi nervii, trăsese lingura din 
gâtul bărbatului, care — întocmai ca un dop scos dintr-un butoi — făcuse să 
țâşnească un jet de sânge care-i împroşcă picioarele şi o sili să sară îna- 
poi, înăbuşindu-şi un blestem. 

Scăpase uşor de cei doi străjeri de la uşa Sălii Prezicătoarei. Îi luase 
prin surprindere şi îl omorâse pe cel din dreapta cam la fel cum îşi omo- 
râse temnicerul. Apoi scosese pumnalul de la cingătoarea străjerului şi îl 
atacase pe celălalt bărbat chiar când acesta se pregătea să o împungă cu 
sulița. În lupta corp la corp, sulița nu era deloc pe potriva pumnalului, şi 
ea îl spintecă înainte ca el să apuce să scape sau să dea alarma. 

Nu ajunsese prea departe după aceea. Fie din cauza vrăjilor lui 
Galbatorix, fie doar din ghinion, nimerise peste un grup de cinci soldați, 
iar aceştia o reţinură, chiar dacă le dădu ceva bătăi de cap. 


Nu trecu nici jumătate de oră şi auzi un grup mare de oameni cu 
cizme ţintate cu fier apropiindu-se de uşa încăperii, apoi Galbatorix 
dădu buzna înăuntru urmat de câţiva străjeri. 

Ca şi mai înainte, se opri la marginea câmpului său vizual, rămâ- 
nând acolo — o siluetă înaltă şi întunecată, cu o faţă colţuroasă din care 
putea observa doar conturul. 

Văzu cum îşi întoarce capul, observând detaliile scenei; apoi rosti cu 
un glas rece: 

— Cum s-a întâmplat asta? 

Un soldat cu o pană la coif veni iute în faţa lui Galbatorix, îngenun- 
che şi întinse lingura ascuţită. 

— Sire, am găsit asta într-unul din oamenii de afară. 

Regele luă lingura şi o răsuci în mâini. 

— Înţeleg. Îşi întoarse capul către ea. Apucă lingura de capete şi o 
îndoi până o rupse în două, fără nici un efort. Ştiai că nu poţi scăpa, şi 
totuşi ai ținut neapărat să încerci. N-o să te las să-mi omori oamenii doar 
ca să-mi faci în ciudă. Nu ai nici un drept să le iei viaţa. Nu ai nici un 
drept să faci ceva dacă nu-ţi dau eu voie. Azvârli bucăţile de metal pe po- 
dea. Apoi se răsuci pe călcâie şi ieşi din Sala Prezicătoarei, cu mantia-i 
grea fluturându-i în urmă. 

Doi dintre soldaţi scoaseră leşul temnicerului, apoi curăţară încăpe- 
rea de sânge, blestemând-o în timp ce frecau pe jos. 

După ce plecară şi ea rămase din nou singură, îşi îngădui un oftat, 
eliberând o parte din tensiunea acumulată în mădulare. 

Îşi dorea să fi apucat să mănânce, căci odată terminată agitația înce- 
puse să simtă din nou foamea. Și, mai rău, bănuia că va fi nevoită să aş- 
tepte ore bune înainte să primească următoarea masă, asta în cazul în 
care Galbatorix nu hotărâse cumva să o pedepsească prin înfometare. 

Nu apucă să se gândească prea mult la pâine, fripturi şi pahare înalte 
de vin, căci auzi iarăşi sunetul mai multor perechi de cizme pe culoarul 
din afara celulei sale. Surprinsă, încercă să se pregătească mental pentru 
neplăcerile care aveau să urmeze, fiind sigură că, orice s-ar fi întâmplat, 
avea să fie neplăcut. 

Uşa încăperii fu trântită de perete, şi două perechi de paşi răsunară 
în camera octogonală când Murtagh şi Galbatorix veniră lângă ea. 

Murtagh se aşeză pe locul său obişnuit, însă fără alămar de această 
dată, îşi încrucişă braţele la piept, se rezemă de perete şi îşi lăsă privirea 
în podea. Ceea ce izbuti să observe din expresia sa de sub mască nu o li- 
nişti deloc; cutele de pe chipul său păreau mai aspre decât de obicei, şi 
era ceva în înfăţişarea lui care îi trimise un fior pe şira spinării. 

În loc să se aşeze, cum îi era obiceiul, Galbatorix rămase în spate şi 
cumva într-o parte, acolo unde ea putea mai degrabă să îi simtă prezenţa 
decât să îl vadă. 

Îşi întinse mâinile lungi, ca nişte gheare, deasupra ei. Ţinea în ele o cu- 
tiuță ornată cu linii de corn cioplit ce ar fi putut reprezenta litere din limba 
străveche. Şi, ce era mai neliniştitor, din recipient se auzea un „scri-scri“ 
slab, uşor precum chițăitul unui şoarece, însă la fel de limpede. 

Cu degetul său mare, Galbatorix deschise capacul cutiei. Apoi băgă 
mâna înăuntru şi scoase ceea ce părea să fie un vierme mare şi ivoriu. 
Creatura avea cam trei degete lungime şi o gură minusculă la un capăt, cu 
care scotea sunetul pe care îl auzise mai devreme, lăsând întreaga lume 
să-i audă neplăcerea. Era umflat şi plin de cute, ca o omidă, însă dacă 
avea şi picioare, acestea erau atât de mici încât nu se vedeau. 

Pe când creatura se zbătea într-o încercare zadarnică de a scăpa din- 
tre degetele lui Galbatorix, regele zise: 

— Acesta este un vierme de vizuină. Nu este ceea ce pare a fi. Puţine 
lucruri sunt, dar în cazul viermelui de vizuină, aceasta este cu atât mai 
adevărat. Se găsesc într-un singur loc din Alagaăsia şi sunt mult mai greu 
de prins decât ai crede. Socoteşte asta drept un semn al considerației 
mele pentru tine, Nasuada, fiică a lui Ajihad, faptul că binevoiesc să fo- 
losesc unul pe tine. Glasul îi cobori şi mai mult, devenind aproape şop- 
tit. Totuşi, nu mi-aş dori să fiu în locul tău. 

Sunetul scos de viermele de vizuină spori în volum când Galbatorix 
îi dădu drumul pe pielea braţului ei drept, chiar sub cot. Ea tresări când 
creatura dezgustătoare îi ateriză pe piele; era mai grea decât părea, iar 
partea sa inferioară se agăţă de ea cu ceea ce păreau a fi sute de câr- 
lige mărunte. 

Viermele de vizuină mai ţipă o dată; apoi se chirci şi sări câteva de- 
gete pe braţul ei. 

Ea trase de cătuşe, încercând să scuture viermele de pe ea, dar acesta 
continuă să stea agăţat de piele. 

Săni încă o dată. 

Şi încă o dată, ajungându-i pe umăr, ciupind-o cu cârligele şi înfigân- 
du-i-le în piele ca o fâşie de scaieţi minusculi. Cu colțul ochiului, văzu 
viermele de vizuină ridicându-şi capul fără ochi şi îndreptându-l spre fața 
ei, de parcă ar fi amuşinat aerul. Îşi deschise gura minusculă şi ea îi văzu 
mandibulele ascuţite din spatele buzelor. 

„Scri-scri?“ făcu viermele de vizuină. „„Scri-scra?“ 

— Nu acolo, zise Galbatorix, şi apoi rosti un cuvânt în limba străveche. 

Auzindu-l, viermele de vizuină se întoarse cu spatele spre capul ei, 
ceea ce reprezentă o oarecare uşurare. Apoi începu să îi coboare înapoi 
pe braţ. 

Nu erau prea multe lucruri care să o sperie. Atingerea fierului încins o 
speria. Gândul că Galbatorix ar putea domni pentru totdeauna în Urû’baen 
o speria. 

Desigur, şi moartea o speria, deşi nu atât pentru că se temea de sfârşi- 
tul existenței sale, cât pentru că se temea să lase neterminate toate lucru- 
rile pe care spera încă să le îndeplinească. 

Însă, din cine ştie ce motiv, senzația dată de vederea viermelui de vizu- 
ină o agita aşa cum nu o mai făcuse nimic până atunci. Toți muşchii din 
trupul ei păreau să ardă şi să vibreze, şi ea simţi o dorință copleșitoare de 
a fugi, de a evada, de a pune o distanţă cât mai mare între ea şi creatură, 
căci părea să fie ceva complet în neregulă în privinţa viermelui de vizu- 
ină. Nu se mişca aşa cum ar fi trebuit, iar gura sa mică şi obscenă îi amin- 
tea de cea a unui copil, iar sunetul pe care îl scotea, sunetul acela groaznic, 
groaznic, trezea o repulsie instinctivă în ea. 

Viermele de vizuină se opri lângă cotul ei. 

„Scri-scri!** 

Apoi trupul său umflat şi lipsit de mădulare se contractă, sărind pa- 
tru, cinci degete în aer, după care plonjă cu capul înainte către partea inte- 
rioară a cotului. 

Când ateriză, viermele de vizuină se împărţi în vreo zece centipede 
mai mici, de un verde strălucitor, care îi mişunară pe braţ înainte să aleagă 
câte un loc în care să-şi înfigă mandibulele în carne şi să i se afunde 
în piele. 

Era o durere prea mare ca să o poată îndura; se zbătu, trăgând de le- 
gături şi urlând spre tavan, însă nu putea să scape de chin, nici atunci şi 
nici vreodată după aceea. Fierul îi provocase o durere mai mare, însă ea 
i-ar fi preferat atingerea, căci metalul încins era impersonal, neînsufleţit 
şi previzibil, iar viermele de vizuină era orice în afară de aceste lucruri. 
Simţea o groază neobişnuită la gândul că motivul durerii sale era o crea- 
tură care rodea din ea şi, ceea ce era mai rău, care se afla în ea. 

În cele din urmă, îşi pierdu orice urmă de mândrie şi de stăpânire de 
sine şi ceru îndurare de la zeiţa Gokukara, apoi începu să bălmăjească 
precum un copil, nemaiputând opri şuvoiul de cuvinte fără sens care îi 
ieşea pe gură. 

În spatele său, îl auzi pe Galbatorix râzând, iar faptul că savura sufe- 
rința ei o făcu să îl urască şi mai mult. 

Clpi, revenindu-şi treptat în fire. 

După câteva clipe, îşi dădu seama că Murtagh şi Galbatorix pleca- 
seră. Nu îşi aducea aminte când se întâmplase asta; probabil că îşi pier- 
duse cunoştinţa. 

Durerea se mai domolise, dar încă suferea cumplit de pe urma ei. 
Aruncă o privire rapidă către propriul trup, apoi îşi întoarse privirea, simţin- 
du-şi pulsul accelerându-se. În locurile în care se aflaseră centipedele — nu 
era sigură dacă mai puteau fi considerate drept viermi de vizuină fiecare 
în parte —, carnea îi era umflată şi dâre de sânge purpuriu umpleau urmele 
pe care i le lăsaseră sub piele, fiecare urmă fiind arzătoare. Se simţea de 
parcă ar fi fost biciuită pe partea din faţă a trupului cu un bici de metal. 

Se întrebă dacă nu cumva viermii de vizuină nu erau încă în ea, zăcând 
şi digerându-şi masa. Sau poate că se metamorfozau, ca viermii ce deve- 
neau muşte, şi aveau să se transforme în ceva şi mai rău. Sau, şi asta i se pă- 
rea cea mai cumplită posibilitate, poate că depuneau ouă în ea, şi în curând 
mai mulți aveau să iasă din ele şi să înceapă să o roadă pe dinăuntru. 

Se cutremură şi ţipă de frică şi de neputinţă. 

Rănile o împiedicau să rămână lucidă. Vederea o lăsa din când în 
când şi se trezea plângând, ceea ce o dezgusta, însă nu se putea abţine 
oricât de mult ar fi încercat. Ca să îşi distragă atenţia, începu să îşi vor- 
bească singură — în mare parte nimicuri —, orice ca să îşi oţelească deter- 
minarea sau să îşi concentreze mintea asupra altor subiecte. O ajuta, 
chiar dacă nu prea mult. 

Ştia că Galbatorix nu voia să o omoare, dar se temea că în mânia lui 
s-ar fi putut lăsa dus de val. Tremura, simţindu-și întreg trupul umflat de 
parcă ar fi fost înțepată de sute de albine. Voința sa nu o putea susţine 
prea mult timp; oricât de îndârjită ar fi fost, exista o limită până la care 
trupul ei putea rezista, şi simțea că depăşise cu mult acea limită. Ceva 
înăuntrul ei părea să se fi rupt, şi nu mai era atât de sigură că îşi putea re- 
veni de pe urma rănilor căpătate. 

Uşa încăperii se deschise uşor. 

Se sili să îşi limpezească privirea, străduindu-se să vadă cine se apro- 
pia de ea. 

Fra Murtagh. 

Se uită la ea cu buzele strânse, cu nările mărite şi cu o încreţitură în- 
tre sprâncene. La început crezu că era mânios, dar apoi îşi dădu seama 

că era de fapt amarnic de îngrijorat şi de speriat. Intensitatea îngrijorării 
lui o surprinse; ştia că o privea cu oarecare simpatie — de ce altfel l-ar fi 
convins pe Galbatorix să o lase în viață? —, dar nu bănuise că ținea atât 
de mult la ea. 

Încercă să îl liniştească cu un zâmbet. Pesemne că nu îi ieşise cum 
trebuia, căci după ce făcu asta, Murtagh îşi încleştă fălcile, ca şi cum s-ar 
fi străduit să îşi păstreze calmul. 

— Încearcă să nu te mişti, îi spuse el, trecându-şi mâinile peste ea şi în- 
cepând să murmure în limba străveche. 

„De parcă aş putea“, se gândi ea. 

Magia lui îşi făcu în curând efectul şi, rană după rană, durerea i se 
domoli, fără să dispară complet. 

Se încruntă la el, nedumerită, iar el zise: 

— Îmi pare rău. Nu pot face mai mult. Galbatorix ar şti ce-i de făcut, 
dar asta-i peste puterile mele. 

— Dar... cum rămâne cu Eldunarii tăi? întrebă ea. Sigur ar trebui să fie 
de ajutor. 

El clătină din cap. 

— Sunt numai dragoni tineri, sau aşa erau când le-au murit trupurile. 
Nu ştiau prea multă magie pe-atunci, iar Galbatorix nu i-a învăţat mai ni- 
mic între timp... Îmi pare rău. 

— Lucrurile alea sunt încă în mine? 

— Nu! Nu, nu mai sunt. Galbatorix le-a scos după ce ai leşinat. 

Ea simţi o uşurare profundă. 

— Vraja ta nu a oprit durerea. Încercă să nu pară acuzatoare, dar nu 
putu împiedica o notă de mânie să i se strecoare în glas. 

El se schimonosi. 

— Nu ştiu sigur de ce. Ar fi trebuit să funcţioneze. Orice ar fi creatura 
aceea, nu se potriveşte în alcătuirea obişnuită a lumii. 

— Ştii de unde provine? 

— Nu. Abia azi am aflat de ea, când a adus-o Galbatorix din camerele 
sale personale. 

Îşi închise ochii pentru o clipă. 

— Lasă-mă să mă ridic. 

— Eşti si... 

— Lasă-mă să mă ridic. 

Fără să scoată vreo vorbă, el îi desfăcu legăturile. Apoi se ridică în pi- 
cioare şi rămase clătinându-se lângă lespede în timp ce aştepta să-i treacă 
amețeala. 

— Poftim, zise Murtagh, oferindu-i mantia. Ea şi-o înfăşură în jurul 
trupului, acoperindu-se de frig şi de ruşine, dar şi pentru a nu fi nevoită 
să se uite la arsurile, cojile, umflăturile şi dârele pline de sânge care o 
desfigurau. 

Șchiopătând — pentru că, printre alte locuri, viermele de vizuină îi 
vizitase şi tălpile —, se îndreptă către marginea încăperii. Se rezemă de 
perete şi se lăsă uşor pe podea. 

Murtagh veni lângă ea şi cei doi rămaseră cu privirile ţintuite pe pere- 
tele opus. 

Fără să vrea, ea începu să plângă. 

După o vreme, îl simţi cum o atinge pe umăr, şi se trase înapoi. Nu 
se putu abține. O rănise de mai multe ori în ultimele zile decât oricine 
în întreaga ei viață şi, deşi ştia că nu o făcuse din propria-i voință, nu pu- 
tea uita că el fusese cel care mânuise fierul încins. 

Totuşi, când văzu că reacţia îl rănise, se îmbună şi îl apucă de mână. 
El îi strânse uşor degetele, apoi îşi puse braţul în jurul umerilor ei şi o 
trase lângă el. Ea rezistă o clipă, apoi se destinse în îmbrăţişarea lui şi 
îşi lăsă capul pe pieptul său în timp ce continua să plângă, cu hohote înă- 
buşite răsunând în încăperea pustie de piatră. 

Câteva clipe mai târziu, îl simţi mişcându-se lângă ea când rosti: 

— Voi găsi o cale să te eliberez, îţi jur. Este prea târziu pentru mine 
şi pentru Thorn. Dar nu şi pentru tine. Câtă vreme nu-i juri credinţă lui 
Galbatorix, mai există o şansă să te scot din Uri'baen. 

Ea îşi ridică privirea către el şi îşi dădu seama că vorbea serios. 

— Cum? şopti. 

— Nu am nici cea mai vagă idee, recunoscu el cu un surâs ştrengă- 
resc. Însă aşa voi face. Nu contează cum. Dar trebuie să îmi promiţi că 
nu te vei da bătută — măcar până încerc. Ne-am înţeles? 

— Nu cred că mai pot suporta... chestia aia din nou. Dacă o pune ia- 
răşi pe mine, voi face tot ce-mi cere. 

— Nu vei fi nevoită să mai treci prin asta; nu are de gând să mai folo- 
sească viermi de vizuină. 

— ... Dar ce are de gând? 

Murtagh rămase tăcut câteva secunde. 

— S-a hotărât să manipuleze tot ceea ce vezi, auzi, simți şi guşti. Dacă 
nu merge nici aşa, îți va ataca direct mintea. Nu vei izbuti să îi rezişti 
dacă face asta. Nimeni nu i-a rezistat. Totuşi, înainte să se ajungă la asta, 
sunt sigur că voi reuşi să te eliberez. Tot ce trebuie să faci este să mai re- 
zişti câteva zile. Atât — câteva zile. 

— Dar cum voi reuşi dacă nu voi putea avea încredere nici măcar în 
propriile-mi simţuri? 

— Există un simţ pe care nu îl poate simula. Murtagh se răsuci ca să 
o privească în ochi. Mă laşi să îţi ating mintea? Nu voi încerca să îţi ci- 
tesc gândurile. Vreau doar să ştii cum se simte mintea mea, astfel încât 
să o recunoşti — şi să mă mă recunoşti şi pe mine — pe viitor. 

Ea şovăi. Ştia că acesta era un punct de cotitură. Fie accepta să îşi 
pună încrederea în el, fie refuza şi îşi pierdea astfel orice nădejde de a 
nu ajunge sclava lui Galbatorix. Totuşi, încă se temea să lase pe cineva 
să-i intre în minte. Murtagh ar fi putut încerca să o amăgească pentru ca 
ea să îşi lase garda jos, iar el să se instaleze mai uşor în conştiinţa ei. 
Sau poate că spera să întrezărească frânturi de informaţii trăgând cu ure- 
chea la gândunile ei. 

Apoi se gândi: „De ce ar recurge Galbatorix la asemenea şiretlicuri? 
Ar putea face oricare dintre acele lucruri de unul singur. Murtagh are 
dreptate; nu aş fi în stare să-i ţin piept... Dacă accept ofert lui Murtagh, 
asta m-ar putea pierde, însă dacă refuz, oricum sunt pierdută. Într-un fel 
sau altul, Galbatorix mă va doborî. Este doar o chestiune de timp“. 

— Fă ce vrei, zise ea. 

Murtagh încuviinţă şi îşi închise ochii pe jumătate. 

În liniştea minţii ei, începu să recite strofa pe care o folosea ori de 
câte ori voia să îşi ascundă gândurile sau să îşi apere conştiinţa de un in- 
trus. Se concentră asupra ei cu toată puterea, hotărâtă să îl respingă pe 
Murtagh dacă era nevoie şi la fel de hotărâtă să nu se gândească la nici 
unul dintre secretele care îi fuseseră încredințate spre păstrare. 


În El-harim trăia un om cu ambră în priviri. 

lar el îmi spuse: — Grijă ai la strâmbele şoptiri. 
Cu ai tenebrelor demoni să lupţi nu te îndemn, 
Căci altfel în cugetul tău îşi vor lăsa un semn; 

Nu asculta la ce grăiesc umbrele din abis, 
Căci altfel te vor bântui chiar şi în al tău vis. 


Când conştiinţa lui Murtagh o atinse pe a sa, ea se arcui şi începu să 
recite versurile şi mai repede. Spre surprinderea ei, mintea lui îi era fami- 
liară. Asemănările dintre conştiinţa lui şi... Nu, nu putea spune a cui, 
însă asemănările erau izbitoare, şi la fel diferenţele. Prima şi cea mai de 
seamă dintre diferenţe era mânia lui, care zăcea în centrul ființei sale pre- 
cum o inimă rece şi neagră, încleştată şi nemişcată, cu vene de ură șerpu- 
ind în afară pentru a-i cuprinde şi restul sufletului. Însă grija lui pentru ea 
depăşea mânia. Văzând asta, ea se convinse că preocuparea lui era sin- 
ceră, căci prefacerea sinelui interior era nespus de dificilă, şi nu credea 
că Murtagh ar fi putut-o amăgi atât de convingător. 

Aşa cum îi făgăduise, nu făcu nici o încercare să pătrundă mai adânc 
în mintea ei şi, după câteva secunde, se retrase, iar ea rămase din nou sin- 
gură cu gândurile sale. 

Murtagh îşi deschise ochii şi spuse: 

— Gata. O să mă recunoşti dacă îţi voi atinge din nou mintea pe vii- 
tor? Ea încuviinţă. Bine. Galbatorix poate face multe lucruri, însă nici 
măcar el nu poate imita senzaţia dată de mintea unei alte persoane. Voi 
încerca să te avertizez înainte ca el să înceapă a-ţi preschimba simţurile 
şi te voi contacta când se va opri. Astfel, nu va izbuti să te dezorienteze 
amestecând realitatea cu plăsmuirile. 

— Mulţumesc, zise ea, neputând să îşi exprime întreaga recunoştinţă 
printr-un singur cuvânt. 

— Din fericire, avem ceva timp la dispoziţie. Vardenii sunt la doar trei 
zile depărtare, iar elfii se apropie cu repeziciune dinspre nord. Galbatorix 
a plecat să supravegheze ultimele pregătiri pentru apărarea oraşului şi să 
discute chestiuni de strategie cu Seniorul Barst, cel care a primit co- 
manda armatei cât timp aceasta este încartiruită în oraş. 

Ea se încruntă. Nu erau deloc veşti bune. Auzise de Seniorul Barst; 
avea o reputaţie teribilă printre nobilii de la curtea lui Galbatorix. Se spu- 
nea că ar fi fost la fel de ager la minte pe cât era de sângeros în luptă, 
zdrobindu-i fără pic de milă pe cei destul de nesăbuiţi ca să îl înfrunte. 

— Nu tu? întrebă ea. 

— Galbatorix are alte planuri pentru mine, deşi nu mi le-a dezvă- 
luit încă. 

— Cât timp va fi ocupat cu pregătirile? 

— Restul zilei de astăzi şi mâine. 

— Crezi că mă poți elibera înainte să se întoarcă? 

— Nu ştiu. Probabil că nu. Între ei se lăsă liniştea. Apoi el rosti: Acum 
am şi eu o întrebare pentru tine. De ce i-ai omorât pe acei oameni? Ştiai că 
nu aveai cum să scapi din cetate. Ai făcut-o doar în ciuda lui Galbatorix, 
aşa cum a zis el? 

Fa oftă şi se retrase de la pieptul lui Murtagh, stând în capul oaselor. 
Fără prea mare tragere de inimă, el îşi luă mâna de pe umerii ei. Ea trase 
aer în piept şi îl privi drept în ochi. 

— Nu puteam să stau doar şi să-l las să facă orice poftea cu mine. Tre- 
buia să mă lupt; trebuia să îi arăt că nu mi-a înfrânt spiritul şi voiam să 
îl rănesc în orice fel puteam. 

— Deci chiar a fost în ciudă! 

— În parte. Şi ce-i cu asta? Se aştepta ca el să îşi exprime dezgustul 
sau să îi condamne acţiunile, însă el îi aruncă o privire admirativă şi îşi 
curbă buzele într-un surâs mărunt şi înţelegător. 

— Ei bine, bravo! replică el. 

După o clipă, ea îi întoarse surâsul. 

— În plus, era o şansă, oricât de mică, să pot scăpa. 

El putini. 

— Da, şi dragonii or să înceapă să mănânce iarbă. 

— Chiar şi-aşa, trebuia să încerc măcar. 

— Înţeleg. Dacă aş fi putut, aş fi făcut şi eu la fel când m-au adus Ge- 
menii aici. 

— Şi acum? 

— Tot nu pot, şi chiar dacă aş putea, la ce bun? 

Ea nu avea nici un răspuns. Se lăsă tăcerea, apoi ea îi zise: 

— Murtagh, dacă nu mă poţi elibera de aici, vreau să îmi promiți că mă 
vei ajuta să scap prin... alte mijloace. Nu ţi-aş cere... nu aş pune această po- 
vară pe umerii tăi, însă ajutorul tău îmi va uşura sarcina şi, oricum, s-ar pu- 
tea să nu am prilejul de a o face singură. El îşi strânse buzele când o auzi, 
dar nu o întrerupse. Orice s-ar întâmpla, nu voi îngădui ca Galbatorix să 
mă transforme într-o păpuşă pe care o manevrează cum vrea el. Voi face 
orice, absolut orice ca să nu am această soartă. Poţi înțelege asta? 

Bărbia lui se lăsă în jos într-o încuviinţare scurtă. 

— Deci am cuvântul tău? 

El îşi lăsă privirea în podea şi îşi încleştă pumnii, cu respiraţia 
întretăiată. 

— Da. 


Murtagh era taciturn, însă în cele din urmă ea izbuti să îl scoată din 
cochilia sa şi îşi petrecură timpul vorbind despre lucruri fără prea mare 
însemnătate. Murtagh îi spuse despre modificările pe care le făcuse şeii 
primite de la Galbatorix pentru Thorn — modificări de care Murtagh era 
mândru pe drept cuvânt, căci îi îngăduiau să încalece şi să descalece mai 
iute, dar şi să-şi scoată sabia mai uşor. Ea îi vorbi despre străzile pieţei 
din Aberon, capitala Surdei, şi cum fugise ea adeseori de doica sa ca să le 
exploreze. Negustorul ei preferat era un om din triburile rătăcitoare. Nu- 
mele său era Hadamanara-no Dachu Taganna, însă el insistase ca ea să îi 
folosească doar numele mic, care era Taganna. Vindea cuțite şi pumnale, 
şi părea să se bucure întotdeauna când îi arăta marfa sa, deşi nu cumpă- 
rase niciodată nimic de la el. 

Pe măsură ce ea şi Murtagh continuau să discute, conversaţia lor 
devenea tot mai familiară. În ciuda împrejurărilor neplăcute, ea îşi dădu 
seama că se bucura să comunice cu el. Era inteligent şi bine educat, şi 
avea un simţ muşcător al umorului care îi era pe plac, îndeosebi în situa- 
ţia în care se afla acum. 

Murtagh părea să savureze conversaţia la fel de mult precum ea. To- 
tuşi, veni şi momentul în care îşi dădură seama amândoi că ar fi fost nebu- 
nesc să vorbească în continuare, temându-se de faptul că vor fi prinşi. 
Aşa că ea se întoarse la lespede, aşezându-se pe aceasta şi lăsându-l să o 
lege din nou de blocul neiertător de piatră. 

Când el dădu să plece, ea zise: 

— Murtagh! 

El se opri şi se întoarse să o privească. 

Ea şovăi o clipă, apoi îşi luă inima în dinţi şi spuse: 

— De ce? Se gândi că el avea să înțeleagă ce voia să spună: De ce ea? 
De ce să o salveze de la moarte şi acum să încerce să o elibereze? Ghicise 
răspunsul, dar voia să-l audă pe el rostindu-l. 

El o privi timp îndelungat, după care zise, cu un glas grav şi aspru: 

— Ştii de ce. 


Printre ruine 


Norii groşi, cenuşii, se dădură într-o parte şi, de pe spatele Saphirei, 
Eragon privi interiorul Insulei Vroengard. 

În faţa lor se întindea o vale uriaşă, în formă de castron, înconjurată 
de munți abrupți ce împungeau norii. O pădure deasă de molizi, pini şi 
brazi acoperea coastele munţilor şi colinele de la poalele acestora, ca o 
armată de soldați cu ţepi ce coborau mărşăluind de pe creste. Copacii 
erau înalți şi trişti, şi chiar de la acea distanță Eragon putea vedea băr- 
bile de muşchi şi de licheni ce atârnau de pe crengile lor grele. 

Zdrenţe de ceață albă se agăţau de versanții munţilor şi, în câteva locuri 
din întreaga vale, perdele difuze de ploaie cădeau din tavanul de nori. 

Mult deasupra fundului văii, Eragon zări printre copaci mai multe 
construcţii de piatră: intrări de peşteră dărâmate şi năpădite de buruieni; 
carcase de turnuri calcinate; palate grandioase cu acoperişurile prăbuşite 
şi câteva clădiri mai mici ce arătau de parcă puteau fi încă locuite. 

Mai mult de zece râuri curgeau din munți şi rătăceau pe terenul înver- 
zit până a se vărsa într-un lac întins, liniştit, aflat în mijlocul văii. În jurul 
lacului se găseau rămăşiţele oraşului Cavalerilor, Doru Araeba. Construc- 
tiile erau imense — palate mari de proporţii atât de uriaşe încât multe din- 
tre ele ar fi putut acoperi întregul Carvahall. Fiecare poartă era ca o intrare 
către o enormă cavernă necercetată. Fiecare fereastră era înaltă şi largă 
cât o poartă de castel şi fiecare zid era o adevărată stâncă abruptă. 

Covoare bogate de iederă înăbuşeau blocurile de piatră, şi unde nu 
era iederă era muşchi, astfel încât clădirile se pierdeau în peisaj, ară- 
tând de parcă ar fi crescut direct din pământ. Puţina piatră ce rămăsese 
neacoperită tindea către un ocru pal, deşi se puteau zări şi pete de roşu, 
cafeniu şi albastru întunecat. 

Asemenea tuturor construcțiilor ridicate de elfi, clădirile erau graţi- 
oase, curgătoare şi mai zvelte decât cele ale piticilor sau ale oamenilor. 
Însă, în acelaşi timp, aveau o trăinicie şi o prestanţă care le lipsea caselor 
din copacii Ellesmerei; în unele dintre ele, Eragon observă asemănări cu 
locuinţele din Valea Palancar şi îşi aminti că primii Cavaleri din rândul 
oamenilor veniseră chiar din acea parte a Alaga&siei. Rezultatul era un 
stil arhitectural unic, nici pe de-a-ntregul elfesc, nici complet omenesc. 

Aproape toate clădirile erau vătămate, unele dintre ele mai mult de- 
cât altele. Prăpădul părea să aibă drept centru un punct aflat în capătul su- 
dic al oraşului, unde un crater larg pătrundea peste zece metri în pământ. 
O dumbravă de mesteceni prinsese rădăcini în groapă, şi frunzele argin- 
tii ale acestora fremătau la fiecare adiere a brizei haotice. 

Spațiile deschise din interiorul oraşului fuseseră năpădite de buruieni 
şi de desiş, în vreme ce o margine de iarbă înconjura fiecare dintre lespe- 
zile de piatră ce formau străzile. 

Acolo unde clădirile protejaseră grădinile Cavalerilor de explozia ce 
devastase oraşul, flori în culori mate creşteau încă după modele făcute cu 
pricepere, ale căror forme erau, fără îndoială, păstrate de efectele vreu- 
nei vrăji de mult uitate. 

În ansamblul ei, valea circulară oferea un tablou sumbru. 

„lată ruinele mândriei şi gloriei noastre, spuse Glaedr. Apoi: Eragon, 
trebuie să arunci o nouă vrajă. Se formulează astfel...“ şi rosti câteva fraze 
în limba străveche. Era o vrajă ciudată; alcătuirea ei era enigmatică şi com- 
plicată, iar Eragon nu-şi putu da seama la ce avea să servească. 

Când îl întrebă pe Glaedr, bătrânul dragon spuse: „Aici există o 
otravă invizibilă — în aerul pe care îl respiri, în pământul pe care mergi şi 
în mâncarea pe care ai putea-o mânca sau în apa pe care ai putea-o bea. 
Vraja ne va proteja împotriva ei.“ 

„Ce... otravă?“ întrebă Saphira, cu gândurile domoale ca o bătaie de 
aripi. 

Eragon văzu venind dinspre Glaedr o imagine a craterului de la margi- 
nea oraşului şi dragonul spuse: „În timpul bătăliei împotriva Trădătorilor, 
unul dintre ai noştri, un elf pe nume Thuviel, s-a omorât prin magie. Dacă a 
fost intenţionat sau din greşeală, nu s-a ştiut niciodată, dar urmarea este 
ceea ce puteți vedea şi ceea ce nu puteţi vedea, căci explozia ce a rezul- 
tat a făcut regiunea de nelocuit. Cei care au rămas aici au căpătat curând 
nişte răni pe piele şi şi-au pierdut părul, iar mulți au murit după aceea.“ 

Îngrijorat, Eragon aruncă vraja — care nu ceruse multă energie — înainte 
de a spune: „Cum poate o persoană, fie ea elf sau nu, să stârnească atâta 
prăpăd? Chiar dacă dragonul lui Thuviel l-a ajutat, nu-mi pot imagina cum 
ar fi posibil, doar dacă nu cumva dragonul lui era cât un munte.“ 

„Dragonul lui nu l-a ajutat, spuse Glaedr. Dragonul lui era mort. Nu, 
Thuviel a înfăptuit acest prăpăd de unul singur.“ 

„Dar cum?“ 

„În singurul fel în care ar fi putut: şi-a transformat carnea în energie.“ 

„S-a transformat într-un spirit?“ 

„Nu. Energia nu avea nici cuget, nici formă şi, odată slobozită, a ţâş- 
nit în afară până s-a epuizat. 

„Nu ştiam că un singur corp conţine atât de multă forţă.“ 

„E un lucru mai puţin ştiut, dar chiar şi cea mai mică fărâmă de mate- 
rie poate da o mare cantitate de energie. Materia, se pare, este pur şi sim- 
plu energie îngheţată. Topeşte-o, şi vei elibera un potop căruia puţini îi 
pot rezista... Se spune că explozia asta s-a auzit până în Teirm şi că norul 
de fum stârnit a fost înalt cât Munţii Beor.“ 

„Ea a fost cea care l-a ucis pe Glaerun?“ întrebă Eragon, referindu-se 
la acel Trădător care, după câte ştia el, murise la Vroengard. 

„Ea a fost. Galbatorix şi restul Trădătorilor au fost astfel preveniţi şi 
s-au putut adăposti, însă mulţi dintre ai noştri nu au fost la fel de noro- 
coşi, astfel că au pierit.“ 


Când Saphira alunecă pe sub norii ce atârnau foarte jos, Glaedr îi spuse 
încotro să zboare, aşa că ea îşi schimbă direcția, luând-o către partea de 
nord-vest a văii. Glaedr îi spuse numele fiecăruia dintre munţii peste care 
trecu ea: Ilthiaros, Fellsverd şi Nammenmast, împreună cu Huildrim şi 
Timadrim. El aminti, de asemenea, numele multora dintre fortunile şi turnu- 
rile prăbuşite de sub ei şi le împărtăşi câte ceva din istoria lor lui Eragon şi 
Saphirei, deşi doar Eragon dădu atenţie povestirii bătrânului dragon. 

În conştiinţa lui Glaedr, Eragon simţi cum o jale veche se trezeşte din 
nou. O jale ce era cauzată nu atât de distrugerea oraşului Doru Araeba, 
cât de morţile Cavalerilor, de extincţia aproape totală a dragonilor şi de 
pierderea a mii de ani de cunoaştere şi înțelepciune. Amintirea a ceea ce 
fusese — a tovărăşiei împărtăşite cândva cu ceilalți membri ai ordinului 
său — îi sporea singurătatea lui Glaedr. Aceasta, împreună cu durerea lui, 

dădea naştere unui sentiment de asemenea dezolare, încât Eragon începu 
să se simtă trist şi el. 

Se retrase puţin din conştiinţa lui Glaedr, dar valea părea la fel de po- 
somorâtă şi de melancolică, de parcă ţinutul însuşi ar fi jelit căderea 
Cavalerilor. 

Cu cât Saphira zbura mai jos, cu atât clădirile arătau mai mari. Când 
adevărata lor mărime deveni evidentă, Eragon înţelese că lucrurile citite 
în Domia abr Wyrda nu fuseseră o exagerare: cele mai mari dintre ele 
erau atât de imense, încât Saphira ar fi putut zbura prin interiorul lor. 

Aproape de marginea oraşului părăsit, el începu să observe pe pământ 
mormane de oase albe, gigantice: scheletele dragonilor. Priveliştea îl um- 
plu de repulsie, dar nu reuşi să se desprindă de ea. Ce îl izbi cel mai tare 
fu mărimea lor. Câţiva dintre dragoni fuseseră mai mici decât Saphira, 
însă cei mai mulți dintre ei fuseseră mult mai mari decât ea. Cel mai 
mare pe care îl văzu era un schelet ale cărui coaste aveau, după părerea 
lui, cel puţin treizeci de metri lungime şi ajungeau, în unele locuri, la 
cinci metri grosime. Numai craniul singur — un lucru imens, feroce, aco- 
perit cu pete de lichen, asemenea unui colţ tare de stâncă — era mai lung 
şi mai înalt decât corpul Saphirei. Până şi Glaedr, pe când avea încă înve- 
lişul trupesc, ar fi părut foarte mic pe lângă dragonul ucis. 

„Aici zace Belgabad, cel mai mare dintre noi“, spuse Glaedr, obser- 
vând pe ce se concentra atenţia lui Eragon. 

Eragon îşi aminti vag, numele, dintr-una din cronicile pe care le citise 
în Ellesmera; autorul scrisese doar că Belgabad fusese prezent şi că pie- 
rise în bătălie, asemeni multora. „Cine era Cavalerul său?“ întrebă el. 

„Nu avea Cavaler. Era un dragon sălbatic. Timp de secole, a trăit sin- 
guratic în nordul îngheţat, însă când Galbatorix şi Trădătorii au început 
să îi masacreze pe ai noştri, ne-a zburat în ajutor.“ 

„A fost cel mai mare dragon care a existat vreodată?“ 

„„Vreodată? Nu. Dar în acel moment, da.“ 

„Cum găsea hrană îndeajuns?“ 

„La acea vârstă şi la acea mărime, dragonii îşi petrec cea mai mare 
parte a timpului într-o stare de transă, ca un fel de somn, visând la tot ce 
le trece prin cap, de la rotația stelelor la înălțarea şi prăbuşirea munţilor 
de-a lungul eonilor, sau chiar la ceva atât de mic precum bătaia unei 

aripi de fluture. Deja simt ispita unei asemenea odihne, dar e nevoie de 
mine treaz, şi treaz voi rămâne.“ 

„L-ai... cunoscut... pe Belgabad?“ întrebă Saphira, abia vorbind din 
pricina oboselii. 

„L-am întâlnit, dar nu l-am cunoscut. În general, dragonii sălbatici 
nu se întovărăşesc cu aceia dintre noi care avem Cavaleri. Ne privesc de 
sus, considerând că suntem prea îmblânziți şi prea supuşi, în vreme ce 
noi ne uităm de sus la e: considerându-i prea dominați de propriile in- 
stincte, deşi uneori îi admirăm exact pentru acest lucru. De asemenea, 
nu trebuie să uiţi că ei nu au o limbă a lor, şi acest lucru a creat între noi 
o distincţie mai mare decât ai putea crede. Limba ne modifică minţile în 
chipuri greu de explicat. Dragonii sălbatici pot comunica la fel de bine 
ca un pitic sau ca un elf, desigur, însă ei fac asta împărtăşindu-şi amin- 
tiri, imagini şi senzaţii, nu cuvinte. Doar cei mai isteți dintre ei au ales 
să înveţe o limbă sau alta.“ 

Glaedr se opri, apoi adăugă: „Dacă îmi amintesc bine, Belgabad era 
un urmaş îndepărtat al lui Raugmar cel Negru, iar Raugmar, după cum 
sunt sigur că îți aminteşti, Saphira, a fost stră-stră-stră-strămoşul mamei 
tale, Vervada.“ 

Aflată la capătul puterilor, Saphira reacționă cu ceva întârziere, dar 
într-un târziu îşi răsuci gâtul pentru a mai privi o dată către imensul sche- 
let. „A fost probabil un vânător bun, dacă a crescut atât de mare.“ 

„A fost cel mai bun“, spuse Glaedr. 

„În cazul ăsta... mă bucur că avem acelaşi sânge.“ 

Mulțimea oaselor împrăştiate pe pământ îl cutremură pe Eragon. Până 
atunci nu înțelesese pe deplin nici proporțiile bătăliei, nici cât de mulţi dra- 
goni fuseseră cândva. Priveliştea făcu să-i renască ura față de Galbatorix, 
şi o dată în plus Eragon îşi jură că îl va vedea pe rege mort. 

Saphira se cufundă într-o fâşie de ceaţă, cu negura albă rostogolin- 
du-se din vârful aripilor ei asemenea unor vârtejuri stârnite în tării. 
Apoi un câmp cu iarbă încâlcită veni spre ea şi Saphira ateriză cu o hur- 
ducătură violentă. Piciorul drept din faţă cedă, iar ea se clătină într-o parte 
şi căzu pe piept şi pe umăr, brăzdând pământul cu atâta putere încât, de 
nu ar fi fost vrăjile sale de protecţie, Eragon s-ar fi înfipt singur în ţepul 
de pe gâtul Saphirei. 

Odată ce se opri din alunecare, Saphira rămase nemişcată, amețită de 
impact. Apoi se rostogoli încet înapoi, îşi strânse aripile şi se aşeză într-o 
poziţie ghemuită. Chingile şeii scârțâiră când ea se mişcă — un zgomot 
nefiresc de puternic în atmosfera discretă din interiorul insulei. 

Eragon desfăcu legăturile din jurul picioarelor sale, apoi sări de sus 
pe pământ. Era umed şi moale, iar el căzu într-un genunchi atunci când 
cizmele i se afundară în solul jilav. 

— Am făcut-o, zise el, uluit. Se îndreptă către capul Saphirei şi, când 
aceasta îşi plecă grumazul astfel încât să îl poată privi în ochi, îşi puse mâi- 
nile de-o parte şi de alta a capului ei lung şi îşi presă fruntea de botul ei. 

„Mulţumesc“, spuse el. 

Auzi plesnetul pleoapelor ei care se închiseseră, apoi capul începu 
să-i vibreze în vreme ce ea torcea adânc. 

După o clipă, Eragon îi dădu drumul şi se întoarse pentru a privi îm- 
prejurimile. Câmpul pe care aterizase Saphira se afla la marginea de nord 
a oraşului. 

Bucăţi de zidărie crăpată — unele mari cât Saphira — erau împrăşti- 
ate prin iarbă; Eragon se simţi uşurat că ea evitase să lovească vreuna 
dintre ele. 

Câmpul urca îndepărtându-se de oraş până la poalele celei mai apro- 
piate coline, care era acoperită de păduri. Acolo unde câmpul şi colina se 
întâlneau, o vastă piaţă pietruită fusese tăiată în pământ, iar în capătul în- 
depărtat al pieţei se afla un morman masiv de piatră tăiată, ce se întindea 
către nord preţ de peste jumătate de milă. Dacă s-ar fi păstrat întreagă, clă- 
direa ar fi fost una dintre cele mai mari de pe insulă şi, cu siguranță, una 
dintre cele mai bogat ornamentate, căci, printre blocurile pătrate de piatră 
ce formau zidurile, Eragon zări zeci de coloane canelate, dale sculptate 
reprezentând viță-de-vie şi flori, precum şi o întreagă armată de statui, 
multe dintre ele lipsite de unele părţi ale corpului, de parcă ar fi partici- 
pat şi ele la bătălie. 

„Aici se află Marea Bibliotecă, spuse Glaedr. Sau ce a mai rămas din 
ea după ce a prădat-o Galbatorix.“ 

Eragon se întoarse încet, în timp ce studia împrejurimile. În partea 
de sud a bibliotecii, sub covorul încâlcit de iarbă, văzu urmele şterse ale 
unor poteci părăsite. Cărările duceau de la bibliotecă la un crâng de meri 
ce ascundeau vederii terenul, însă în spatele acestora se ridica un stâlp 

crestat din piatră, înalt de peste două sute de picioare, pe care creşteau 
câțiva jnepeni cioturoşi. 

Eragon simți o scânteie de emoție în capul pieptului. Era sigur, şi to- 
tuşi întrebă: „Este ea? E Stânca lu: Kuthian?“ 

Îl simţi pe Glaedr folosindu-se de ochii lui pentru a privi acea formați- 
une, apoi dragonul spuse: „Îmi pare ciudat de cunoscută, dar nu îmi pot 
aminti când aş fi putut s-o văd înainte...“ 

Eragon nu avu nevoie de altă confirmare. 

— Să mergem! spuse el. 

Înaintă cu greu prin iarba înaltă până la brâu către cea mai apropi- 
ată potecă. 

Aici iarba nu mai era atât de deasă, şi el putu simţi sub picioare, în lo- 
cul pământului înmuiat de ploaie, caldarâmul tare. Cu Saphira urmându-l 
îndeaproape, alergă pe cărare şi împreună străbătură crângul umbrit de 
meri. Amândoi păşeau cu grijă, căci copacii păreau treji şi atenţi, şi era 
ceva amenințător în forma crengilor lor, ca şi cum se pregăteau să îi în- 
şface cu gheare frânte. 

Fără să-şi dea seama, Eragon răsuflă uşurat când ieşiră din crâng. 

Stânca lui Kuthian se ridica la marginea unei poieni întinse pe care creş- 
tea o multitudine încâlcită de trandafiri, scaieţi, zmeură şi cucută-de-apă. 
În spatele proeminenţei de piatră se înălţau şiruri de brazi care se întin- 
deau până la muntele ce se contura mult deasupra. Zarva supărată a veve- 
riţelor răsuna printre trunchiurile copacilor, dar cât despre animalele 
însele, nu vedeai nici măcar un fir de păr. 

Trei bănci de piatră — ascunse pe jumătate sub straturile de rădăcini, 
iederă şi plante târâtoare — erau dispuse în jurul luminişului, la distanţe 
egale. Într-o margine se afla o salcie al cărei trunchi servise cândva drept 
umbrar, unde Cavalerii puteau să se urce şi să admire priveliştea; însă în 
ultima sută de ani trunchiul crescuse mult prea gros pentru ca un om, un 
elf sau un pitic să se mai poată strecura în spaţiul din interior. 

Eragon se opri la marginea luminişului şi privi îndelung Stânca lui 
Kuthian. Alături de el, Saphira pufăi şi se aşeză pe burtă, zguduind pă- 
mântul şi obligându-l pe Eragon să îşi îndoaie genunchii pentru a-şi men- 
ține echilibrul. El o frecă pe umăr, apoi îşi întoarse privirea spre turnul 
de stâncă. O senzaţie de aşteptare febrilă îl inundă. 

Deschizându-şi mintea, Eragon cercetă luminişul şi copacii din jurul 
acestuia, ca nu cumva cineva să urmărească a-i prinde într-o capcană. Sin- 
gurele creaturi vii pe care le simţea erau plantele, insectele şi cârtiţele, 
şoarecii şi şerpii ce vieţuiau prin desişul poienii. 

Începu să compună descântece care, spera el, îi vor permite să detec- 
teze orice capcană magică din zonă. Înainte de a apuca să închege două 
vorbe, Glaedr spuse „Opreşte-te. Tu şi Saphira sunteţi prea obosiţi pen- 
tru asta, acum. Mai întâi odihniţi-vă; mâine ne putem întoarce pentru a 
vedea ce este de descoperit.“ 

„Dar...“ 

„Nici unul dintre voi nu este în stare să se apere, dacă e cazul să lup- 
tăm. Ce e de găsit poate fi găsit aici şi dimineaţă.“ 

Eragon ezită, apoi abandonă vraja fără tragere de inimă. Ştia că 
Glaedr are dreptate, dar nu suferea să mai aştepte, când îndeplinirea sar- 
cinii lor era atât de la îndemână. 

„Prea bine“, spuse el şi se cățără la loc pe Saphira. 

Cu un pufnit obosit, ea se ridică, apoi se întoarse încet şi traversă din 
nou, cu pas târşâit, crângul de meri. Impactul greu al paşilor ei scutura 
frunzele din copaci, şi una dintre acestea ateriză în poala lui Eragon. El 
o ridică şi era gata să o arunce, când observă că frunza avea o altă formă 
decât cea normală: ghimpele din vârf era mai lung şi mai mare decât al 
oricărei frunze de măr pe care o văzuse până atunci, iar nervurile păreau 
să deseneze modele la întâmplare, în locul reţelelor regulate de linii la 
care s-ar fi aşteptat el. 

Apucă o altă frunză, de data aceasta încă verde. Asemeni surorii sale 
uscate, frunza cea proaspătă avea zimţi mai mari şi o hartă confuză de 
nervuri. 

„De la bătălie încoace, lucrurile nu au mai fost ce erau înainte“, 
spuse Glaedr. 

Eragon se încruntă şi azvârli frunzele. Din nou auzi sporovăiala ve- 
veriţelor şi din nou nu reuşi să vadă nici una dintre ele prin copaci, nici 
nu le putu simţi cu mintea, fapt ce îl îngrijoră. 

„Dacă aş avea solzi, locul ăsta mi-ar da mâncărimi“, îi spuse el Saphirei. 

Un norişor de fum se ridică din nările acesteia, când ea pufni amuzată. 

Din crâng, zbură către miazăzi, până ce ajunse la unul dintre multele 
râuri ce coborau din munţi: un pârâiaș îngust, alb, ce murmura domol, 

rostogolindu-se pe patul său de stânci. Aici, Saphira o coti şi urmă cursul 
apei, până ce ajunse la o pajişte adăpostită, aproape de marginea pădurii. 

„Aici“, zise Saphira, şi se lăsă jos. 

Părea un loc potrivit de ridicat tabăra, iar Saphira nu era deloc dis- 
pusă să mai caute, aşa că Eragon încuviinţă şi descălecă. Se opri pentru 
o clipă ca să admire priveliştea văii; apoi scoase şaua şi coburii de pe 
Saphira, după care aceasta îşi scutură capul, îşi roti umerii şi îşi răsuci gâ- 
tul ca să se ciugulească într-un loc de pe piept unde chingile o roseseră. 

Fără a mai sta pe gânduri, se încovrigă în iarbă, îşi băgă capul sub aripă 
ŞI îşi înfăşură coada în jurul ei. „Nu mă treziţi decât dacă ceva încearcă să 
ne mănânce“, spuse ea. 

Eragon zâmbi şi o bătu uşor pe coadă, apoi se întoarse să privească din 
nou valea. Rămase acolo mult timp, fără să se gândească la ceva anume, 
mulțumindu-se să observe şi să existe, fără să facă vreun efort pentru a 
înţelege sensul lumii din jurul său. 

Într-un sfârşit, îşi luă pătura şi o întinse lângă Saphira. 

„Stai tu de pază pentru noi?“ îl întrebă el pe Glaedr. 

„Voi sta de veghe. Odihniţi-vă şi nu vă faceţi griji.“ 

Fragon dădu din cap, deşi Glaedr nu-l putea vedea, apoi se cufundă 
în pături şi se lăsă purtat de visele sale. 


Snalgli pentru doi 


Era după-amiază târziu când Eragon deschise ochii. Pătura de non 
se spărsese în câteva locuri şi raze de lumină aurie brăzdau valea, lumi- 
nând acoperişurile clădirilor năruite. Deşi valea părea încă rece, umedă 
şi neprimitoare, lumina îi dădea o anumită măreție. Pentru prima oară, 
Eragon înţelese de ce Cavalerii aleseseră să se stabilească pe insulă. 

Căscă, apoi o privi pe Saphira şi îi atinse uşor mintea. Ea încă dor- 
mea, cufundată într-un somn fără vise. Îi simţea conştiinţa ca pe o flacără 
ce pâlpâia, aproape un tăciune mocnind, un tăciune ce se putea stinge, la 
fel de bine cum putea lua foc din nou. 

Senzaţia îl nelinişti — îi amintea prea mult de moarte —, aşa că reveni 
la propria-i minte şi limită contactul dintre ei la un singur fir îngust de 
gânduri: doar cât să poată fi sigur că ea era în siguranţă. 

În pădurea din spatele său, o pereche de veveriţe începură să se cion- 
dănească, ţipând ascuțit. Se încruntă în timp ce le asculta; vocile lor pă- 
reau puţin prea ascuţite, prea rapide, prea melodioase. Era ca şi cum o 
altă creatură ar fi imitat sunetele scoase de veveriţe. 

Gândul acesta îi ridică părul de pe ceafă. 

Rămase în acelaşi loc mai mult de o oră, ascultând țipetele şi ciripi- 
tul din pădure şi urmărind brazdele de lumină ce treceau peste dealurile, 
câmpiile şi munţii din valea adâncă, în formă de castron. Apoi spărturile 
din nori se închiseră, cerul se întunecă, iar zăpada începu să cadă pe ver- 
sanții munţilor, colorându-i în alb. 

Eragon se ridică şi îi spuse lui Glaedr: „Mă duc să strâng nişte 
vreascuri pentru foc. Mă întorc în câteva minute.“ 

Dragonul încuviinţă, iar Eragon îşi croi drum cu grijă prin poiană 
către pădure, încercând din răsputeri să nu facă zgomot pentru a nu o 
deranja pe Saphira. După ce ajunse la copaci, mări pasul. Deşi erau des- 
tule crengi uscate la marginea pădurii, voia să îşi dezmorţească picioa- 
rele şi, pe cât era cu putinţă, să găsească sursa ciripelilor. 

Umbrele se întindeau lungi, sub copaci. Aerul era stătut şi rece, pre- 
cum cel dintr-o peşteră aflată adânc sub pământ, şi mirosea a ciuperci, 
lemn putrezit şi răşină scursă. Muşchii şi lichenii atârnau de ramuri ca 
nişte fâşii de dantelă zdrenţuită, pătate şi umede, dar păstrând încă o oa- 
recare frumuseţe delicată. Aceştia împărțeau interiorul pădurii în celule 
de diverse mărimi, ceea ce îl împiedica să vadă la mai mult de cincizeci de 
picioare, în orice direcţie. 

Eragon se orienta după susurul pârâului pentru a-şi determina poziţia 
pe când înainta tot mai adânc în pădure. Apropiindu-se de ele, văzu că 
aici coniferele erau diferite de cele din Şiră sau chiar de cele din Du 
Weldenvarden; aveau mănunchiuri de şapte ace în loc de trei şi, cu toate 
că ar fi putut fi o iluzie optică provocată de lumina din ce în ce mai slabă, 
1 se părea că întunericul se agăța de copaci precum o mantie ce le acope- 
rea trunchiurile şi ramurile. De asemenea, totul în privinţa copacilor — 
de la crăpăturile din scoarță şi rădăcinile noduroase până la conurile 
solzoase —, totul avea o unghiularitate stranie şi o ferocitate a contururi- 
lor care îi făceau să pară că sunt gata să se smulgă din pământ şi să măr- 
şăluiască spre oraşul din vale. 

Eragon se înfioră şi o trase uşor pe Brisingr din teacă. Nu mai fusese 
niciodată într-o pădure atât de amenințătoare. Era ca şi cum copacii erau 
mânioşi — aşa cum se întâmplase şi cu crângul de meri mai devreme — şi 
voiau să îi smulgă carnea de pe oase. 

Cu dosul palmei, îndepărtă o fâşie de licheni galbeni, înaintând cu grijă. 

Până acum nu văzuse nici urmă de vânat, nici nu găsise vreo dovadă 
a prezenţei lupilor şi urşilor, ceea ce îl nedumerea. La o distanță atât de 
mică de pârâu ar fi trebuit să dea peste urme ce duceau la apă. 

„Poate că animalele evită această parte a pădurii, se gândi el. Dar 
de ce?“ 

Un buştean căzut îi bloca drumul. Păşi peste el şi cizma i se afundă 
până la gleznă într-un covor de muşchi. O clipă mai târziu, gedwey 
ignasia din palmă începu să îl mănânce şi auzi un cor de „scri-scri!“ şi 

„scri-scra!“ când vreo şase viermi albi — fiecare dintre ei mare cât un de- 
get — ţâşniră din muşchi şi începură să ţopăie, îndepărtându-se de el. 

Vechile-i instincte puseră stăpânire pe el şi se opri, de parcă ar fi dat 
peste un şarpe. Nu mai clipi. Nici măcar nu mai respiră, în vreme ce pri- 
vea viermii graşi şi dezgustători care fugeau. În acelaşi timp, răscoli 
în memorie după vreo menționare de-a lor pe durata pregătirii sale în 
Ellesmera, dar nu îşi putu aminti nimic despre aşa ceva. 

„Glaedr! Ce mai sunt şi ăştia? Şi îi arătă dragonului viermii. Cum se 
numesc în limba străveche?“ 

Spre descumpănirea lui Eragon, Glaedr rosti: „Nu îmi sunt cunoscuți. 
N-am mai văzut aşa ceva niciodată, nici nu am auzit vorbindu-se despre 
ei. Sunt noi în Vroengard, şi noi în Alaga&sia. Nu îi lăsa să te atingă; s-ar 
putea să fie mai periculoşi decât par“. 

După ce se depărtară la câteva picioare de Eragon, viermii fără nume 
săriră mai sus decât de obicei şi, cu un sunet de „scri-scro!“, plonjară îna- 
poi în muşchi. Când atinseră pământul, se divizară, transformându-se 
într-o mulţime de centipede verzi care se făcură iute nevăzute în fâşiile 
de muşchi încâlcit. 

De-abia atunci Eragon răsuflă uşurat. 

„Nu ar trebui să existe“, făcu Glaedr. Părea tulburat. 

Eragon îşi ridică încet cizma de pe muşchi şi se trase înapoi, în spatele 
buşteanului. Cercetând mușchiul cu mai multă atenție, văzu că, de fapt, 
ceea ce socotise a fi vârfurile unor crengi bătrâne ieşind din pătura de ve- 
getaţie erau bucăţi rupte de coaste şi coarne — rămăşiţele uneia sau mai 
multor căprioare. 

După ce chibzui un moment, Eragon se întoarse şi se înapoie pe unde 
venise, de data aceasta asigurându-se că evită orice petic de muşchi de pe 
drum, ceea ce nu era deloc uşor. Orice-ar fi ciripit prin pădure, nu merita 
să îşi rişte viaţa ca să afle — cu atât mai mult cu cât bănuia că printre co- 
paci stăteau la pândă şi lucruri mai rele decât viermii. Simţea în continu- 
are furnicături în palmă şi, din experienţă, ştia că asta însemna că prin 
apropiere se afla ceva periculos. 

Când zări din nou pajiştea şi albastrul solzilor Saphirei printre trun- 
chiurile coniferelor, făcu cale-ntoarsă spre pârâu. Muşchiul acoperea malu- 
rile acestuia, aşa că păşi pe buşteni şi pietre până ce ajunse pe un bolovan 
teşit din mijlocul apei. 

Acolo se lăsă pe vine, îşi scoase mănuşile şi îşi spălă mâinile, faţa şi 
gâtul. Atingerea apei reci ca gheaţa îl învioră şi, în câteva clipe, urechile 
1 se înroşiră şi trupul i se încălzi. 

Un ciripit puternic răsună deasupra pârâului, chiar pe când îşi şter- 
gea ultimele picături de apă de pe gât. 

Mişcându-se cât putu de puţin, îşi ridică privirea către vârful copaci- 
lor de pe celălalt mal. 

La treizeci de picioare înălțime, patru umbre stăteau pe o creangă. Um- 
brele aveau pene mari, ţepoase, ce se răsfirau în toate direcţiile în jurul ca- 
petelor negre, ovale. În centrul fiecărui oval lucea câte o pereche de ochi 
albi, oblici, ca nişte fante, iar privirea lor goală nu te lăsa să îţi dai seama 
încotro se uitau. Însă cel mai tulburător lucru era că umbrele, ca toate um- 
brele, nu aveau adâncime. Când se întorceau într-o parte, dispăreau. 

Fără să-şi ia ochii de la ele, Eragon întinse mâna şi apucă mânerul 
lui Brisingr. 

Umbra din stânga îşi înfoie penele şi apoi scoase ciripitul ascuţit pe 
care îl confundase cu chiţăitul unei veveriţe. Alte două umbre o imitară 
şi pădurea răsună de zarva stridentă a ţipetelor lor. 

Eragon se gândi să le atingă minţile, însă îşi aminti de Fanghurii în- 
tâlniţi pe drumul către Ellesméra, aşa că renunţă, considerând c-ar fi o 
nesăbuință. 

Rosti cu o voce joasă: 

— Eka ai fricai un Shur tugal. Sunt Cavaler şi vă sunt prieten. 

Umbrele părură să îl fixeze cu privirea şi, o clipă, totul în jur amuţi, 
mai puţin susurul blând al pârâului. Apoi începură să ciripească din nou, 
iar ochii lor se aprinseră tot mai mult, până ce străluciră ca nişte bucăţi 
de fier încins. 

După câteva minute, văzând că umbrele nu dau nici un semn că l-ar 
ataca şi nici că ar vrea să fugă, Eragon se ridică în picioare şi făcu un pas 
spre piatra din spatele său. 

Mişcarea păru să alerteze nălucile; acestea țipară la unison. Apoi ridi- 
cară din umeri şi se scuturară, iar în locul lor apărură patru bufniţe mari, 
cu aceleași pene ţepoase înconjurându-le fețele pestriţe. Îşi deschiseră 
ciocurile galbene şi ciripiră în direcţia lui, ocărându-l cum ar fi făcut nişte 
veveriţe; apoi îşi luară zborul printre copaci, făcându-se repede nevă- 
zute în frunzişul bogat al crengilor. 

— Barzul, făcu Eragon. 

Sări înapoi pe unde venise şi porni în grabă către pajişte, oprindu-se 
doar ca să ridice o mână de vreascuri de pe jos. 

Îndată ce ajunse la Saphira, aruncă lemnele pe pământ, îngenunche şi 
începu să pună vrăji de apărare în jurul locului, cât de multe îi treceau prin 
cap. Glaedr îi recomandă o vrajă pe care el o uitase, apoi îi zise: „Nici una 
dintre aceste creaturi nu era aici când m-am întors împreună cu Oromis, 
după bătălie. Nu sunt deloc cum ar trebui să fie. Magia folosită aici a pre- 
făcut acest tărâm şi fiinţele care trăiesc pe el. Acum este un loc rău“. 

„Ce creaturi?“ întrebă Saphira. Îşi deschise ochii şi căscă, o privelişte 
înfricoşătoare. Eragon îi împărtăşi amintirile, iar ea spuse: „Ar fi trebuit 
să mă iei cu tine. Aş fi mâncat viermii şi păsările de umbră şi tu n-ai mai 
fi avut nici un motiv să te temi de ele“. 

„Saphira!“ 

Îşi întoarse un ochi către el. „Mi-e foame. Magie sau nu, e vreun mo- 
tiv pentru care să nu mănânc aceste lucruri ciudate?“ 

„Da, pentru că s-ar putea să te mănânce ele pe tine, Saphira Bjartskular, 
rosti Glaedr. Ştii prima lege a vânătorii la fel de bine ca mine: nu îţi 
vâna prada până nu te asiguri că este o pradă. Altfel s-ar putea să te tre- 
zeşti că ajungi tu cina altcuiva.“ 

— În locul tău, nu mi-aş bate capul căutând căprioare, zise Eragon. Mă 
îndoiesc că au mai rămas prea multe. Pe deasupra, a început să se lase întu- 
nericul şi, chiar dacă n-ar fi fost aşa, nu cred că este o idee prea bună să 
vânezi pe-aici. 

Ea mârâi încetişor. „Prea bine, atunci o să mă întorc la somn. Însă 
mâine-dimineaţă voi merge la vânătoare, indiferent de pericol. Am burta 
goală şi trebuie să mănânc înainte de a traversa marea din nou.“ 

Ţinându-se de cuvânt, Saphira închise ochii şi adormi imediat. 

Eragon făcu un mic foc, apoi mâncă o cină sărăcăcioasă şi privi cum 
întunericul înghiţea valea. Vorbi cu Glaedr despre planurile lor pentru 
ziua următoare, iar Glaedr îi spuse mai multe despre istoria insulei, 
întorcându-se până la vremurile de dinaintea sosirii elfilor în Alaga&sia, 
când Vroengard era tărâmul dragonilor şi-atât. 

Înainte ca ultima geană de lumină să dispară de pe cer, bătrânul dra- 
gon zise: „Ai vrea să vezi cum arăta Vroengard pe vremea Cavalerilor?“ 

„Aş vrea“, recunoscu Eragon. 

„Atunci priveşte“, rosti Glaedr, iar Eragon simţi cum dragonul pune 
stăpânire pe mintea lui şi începe să reverse în ea un şuvoi de imagini şi 
de senzaţii. Vederea lui Eragon se transferă şi, deasupra decorului, el 
văzu o copie fantomatică a văii. Era o amintire a văii în amurg, cum era 
şi acum, însă cerul era senin şi o mulțime de stele licăreau şi sclipeau dea- 
supra marelui cerc de vulcani, Aras Thelduin. Copacii de altădată păreau 
mai înalți, mai drepţi şi mai puţin ameninţători, iar în toată valea clădi- 
rile Cavalerilor erau întregi, lucind ca nişte faruri palide în asfinţit, dato- 
rită luminii calde a felinarelor fără flacără ale elfilor. Piatra de culoarea 
ocrului nu era atât de acoperită de iederă şi de muşchi pe atunci, iar să- 
lile şi turnurile aveau o anumită nobleţe care le lipsea ruinelor. Iar de-a 
lungul cărărilor pavate și sus, în tării, Eragon zări formele sclipitoare ale 
nenumăraţilor dragoni: uriaşi graţioşi ce purtau pe pielea lor comoara a 
mii de regi. 

Plăsmuirea mai ținu o clipă; apoi Glaedr eliberă mintea lui Eragon şi 
valea îi apăru din nou aşa cum era ea acum. 

„Ce frumos era!“ exclamă Eragon. 

„Era, dar nu mai este.“ 

Fragon continuă să cerceteze valea, comparând-o cu ce îi arătase 
Glaedr, şi se încruntă când văzu un şir de lumini ce săltau prin oraşul pără- 
sit; nişte felinare, după părerea lui. Murmură o vrajă care să-i facă vederea 
mai ageră şi izbuti să distingă un şir de siluete purtând robe întunecate, ce 
mergeau încet printre ruine. Păreau solemne şi nepământeşti, iar în mersul 
lor măsurat şi cadențat, dar şi în legănatul felinarelor, era ceva ritualic. 

„Cine sunt?“ îl întrebă pe Glaedr. Se simţea de parcă ar fi observat 
ceva ce nu era menit ochilor altor oameni. 

„Nu ştiu. Poate că sunt urmaşii celor care s-au ascuns în timpul bătă- 
liei. Poate că sunt oameni ca şi tine, care s-au gândit să se stabilească aici 
după căderea Cavalerilor. Sau poate că sunt cei care venerează dragonii 
şi Cavalerii ca pe nişte zei.“ 

„Chiar există asemenea oameni?“ 

„Existau. Noi descurajam acest cult, dar chiar şi-aşa, tot era destul de 
răspândit prin părțile mai izolate ale Alagaăsiei... Cred că ai făcut bine să 
pui vrăji de apărare în jurul nostru.“ 

Fragon privi cum siluetele cu glugi îşi croiau drum prin oraş, ceea 
ce dură aproape o oră. După ce ajunseră în capătul celălalt, felinarele se 

stinseră unul câte unul, iar Eragon nu putu să vadă unde dispăruseră cei 
care le duceau, nici măcar cu ajutorul magiei. 

Apoi Eragon stinse focul cu câţiva pumni de ţărână şi se strecură sub 
pături ca să se odihnească. 


„Eragon! Saphira! Sculaţi-vă!“ 

Eragon îşi deschise imediat ochii. Sări în capul oaselor şi o înşfăcă 
pe Brisingr. 

În jur era întuneric, cu excepţia licăririi roşiatice a jăraticului din 
dreapta sa şi a peticului de cer înstelat dinspre răsărit. Deşi lumina era 
palidă, Fragon izbuti să distingă contururile pădurii şi ale pajiştii... şi ale 
melcului monstruos de mare care aluneca pe iarbă spre el. 

Eragon ţipă şi se trase înapoi. Melcul — a cărui cochilie era înaltă de 
peste doi metri — şovăi, apoi se repezi spre el cu viteza unui om care 
aleargă. Din crăpătura neagră a gurii lui se auzi un sâsâit ca de şarpe, iar 
ochii săi fluturători erau mari cât pumnul. 

Eragon îşi dădu seama că nu va avea timp să se ridice în picioare, 
iar spaţiul strâmt din spate nu îi permitea să o tragă pe Brisingr. Se pre- 
găti să arunce o vrajă, însă, înainte de a apuca să facă asta, capul Saphirei 
țâşni pe lângă el şi aceasta înhăță melcul în fălci. Cochilia melcului trosni 
sub colții ei cu un sunet de ardezie spartă, iar creatura scoase un țipăt stins 
şi tremurat. 

Răsucindu-şi gâtul, Saphira azvârli melcul în aer, îşi căscă gura cât 
putu de mult şi înghiţi creatura cu totul, săltând de două ori din cap, pre- 
cum un prigor ce înghite o râmă. 

Coborându-şi privirea, Eragon văzu alţi patru melci uriaşi pe povâr- 
niş. Una dintre creaturi se ascunsese în cochilie; celelalte se îndepărtau 
grăbite, unduindu-şi pântecele asemenea unor fuste. 

— Acolo! strigă Eragon. 

Saphira se năpusti înainte. Întregu-i trup părăsi pentru o clipă pămân- 
tul, apoi ea ateriză pe toate cele patru picioare şi înhăță melcii unul câte 
unul. Pe cel care se ascunsese în cochilie nu îl mâncă, ci, trăgându-şi ca- 
pul înapoi, îl scăldă într-un şuvoi de flăcări albastre şi galbene care lumi- 
nară împrejurimile la câteva sute de metri în toate direcţiile. 

Menţinu flacăra doar una, două secunde; apoi apucă între fălci melcul 
fumegând şi aburind — cu blândeţe, ca o pisică apucându-și puiul —, îl duse 

până la Eragon şi i-l lăsă la picioare. Acesta îl privi bănuitor, însă melcul 
părea mort de-a binelea. 

„Acum poţi să iei şi tu un mic dejun sănătos“, zise Saphira. 

Se uită la ea, apoi începu să râdă — şi continuă să râdă până ce se îndoi 
de mijloc, ţinându-se cu mâinile de genunchi şi pierzându-şi răsuflarea. 

„Ce-i aşa de amuzant?“ îl întrebă ea, mirosind cochilia înnegrită de 
cenuşă. 

„Da, de ce râzi, Eragon?“ întrebă şi Glaedr. 

El clătină din cap şi continuă să răsufle din greu. În cele din urmă, iz- 
buti să îngaime: 

— Fiindcă... Apoi începu să vorbească în gând, ca să îl poată auzi şi 
Glaedr. „Fiindcă... melc şi ouă!“ După care începu să chicotească din nou, 
simțindu-se de-a dreptul caraghios. „Fiindcă... fripturi de melc!... Ţi-e 
foame? Poftim, o coadă! Eşti obosit? Mănâncă un ochi! Cui îi trebuie mied 
când are bale?! Aş putea pune cozile într-o cupă, ca pe un buchet de flori, 
şi ele ar...“ Râdea atât de tare încât nu mai putu continua şi căzu într-un ge- 
nunchi, trăgând aer în piept, cu lacrimi de veselie şiroindu-i din ochi. 

Saphira îşi depărtă fălcile într-un soi de zâmbet colţos şi scoase un 
sunet uşor, înăbuşit, din adâncul gâtlejului. „Câteodată eşti tare ciudat, 
Eragon.“ El simţi cum o cuprinde şi pe ea voioşia lui. Ea mirosi din nou 
cochilia. „Nişte mied n-ar fi rău.“ 

— Măcar ai mâncat, zise el, şi cu mintea şi cu voce tare. 

„Nu destul, dar îndeajuns cât să ne putem întoarce la vardeni.“ 

Când putu să se oprească din râs, Eragon împunse melcul cu vârful 
cizmei. „A trecut atât de mult de când nu mai sunt dragoni în Vroengard, 
încât probabil că nu şi-a dat seama ce eşti şi s-a gândit că eu voi fi o pradă 
uşoară... Ar fi fost o moarte de-a dreptul tristă să fiu mâncat de un melc.“ 

„Dar memorabilă“, făcu Saphira. 

„Dar memorabilă“, recunoscu el, simțind cum îi revine voioşia. 

„ŞI care ziceam eu că este prima lege a vânătorii, puişorilor?“ în- 
trebă Glaedr. 

Eragon şi Saphira răspunseră într-un glas: „Nu îţi vâna prada până nu 
te asiguri că este o pradă“. 

„Foarte bine“, spuse Glaedr. 

Apoi Eragon zise: „Viermi săltăreți, păsări de umbră, şi acum melci uri- 
aşi... Cum ar fi putut vrăjile aruncate în bătălie să creeze toate acestea?“ 

„Cavalerii, dragonii şi Trădătorii au eliberat o cantitate enormă de ener- 
gie în timpul conflictului. O mare parte din aceasta a fost prinsă în vrăji, 
dar o mare parte nu. Supraviețuitorii au spus că, o vreme după aceea, lu- 
mea a luat-o razna şi nu mai puteai avea încredere în nimic din ce vedeai 
sau auzeai. O parte din acea energie trebuie să se fi depus pe strămoşii 
viermilor şi ai păsărilor pe care le-ai văzut azi, preschimbându-i. Totuşi, 
greşeşti când îi incluzi pe melci în rândul lor. Snalgii, cum sunt cunos- 
cuţi, au trăit dintotdeauna în Vroengard. Reprezentau una dintre mâncă- 
rurile noastre preferate, ale dragonilor, din motive pe care sunt sigur că 
le înţelegi, Saphira.“ 

Ea toarse, lingându-şi botul. 

„Și nu numai că au carnea moale şi gustoasă, dar cochiliile sunt şi ele 
bune pentru digestie.“ 

„Dacă sunt animale obişnuite, atunci de ce nu i-au oprit vrăjile mele 
de apărare? întrebă Eragon. Măcar ar fi trebuit să mă avertizeze că se 
apropie o primejdie.“ 

„Aceasta s-ar putea să fie una dintre urmările bătăliei, replică Glaedr. 
Deşi nu au fost creaţi prin magie, asta nu înseamnă că snalgli nu au fost 
afectați de forțele care au devastat acest loc. N-ar trebui să rămânem aici 
mai mult decât este necesar. Mai bine să plecăm înainte ca vreo altă crea- 
tură de pe insula asta să se hotărască să ne pună la încercare.“ 


Cu ajutorul Saphirei, Eragon desfăcu cochilia melcului ars şi, la lu- 
mina roşiatică a unei lămpi fermecate, curăţă carcasa fără oase de dinăun- 
tru, ceea ce se dovedi a fi o treabă murdară şi dezgustătoare, care-l mânji 
de sânge din cap până-n picioare. Apoi Eragon o puse pe Saphira să în- 
groape carnea aproape de jăratic. 

După aceea, Saphira se întoarse la culcușul ei din iarbă, se încolăci 
şi se culcă din nou. De această dată, Eragon i se alătură. 

Aducând păturile şi coburii, dintre care unul conţinea miezul inimii 
lui Glaedr, el se târî sub aripa ei şi se culcuşi în locul cald şi întunecat 
dintre gât şi trup. Şi acolo îşi petrecu restul nopţii, meditând şi visând. 


Ziua următoare fu la fel de cenuşie şi de mohorâtă. Un strat subţire 
de zăpadă acoperea versanţii muntelui şi vârfurile dealurilor, iar aerul era 
răcoros, ceea ce îi indica lui Eragon că avea să ningă din nou mai târziu. 

Istovită, Saphira nu se mişcă până când soarele nu urcase deja la o 
palmă deasupra munților. Eragon era nerăbdător, dar o lăsă să doarmă. 
Era mai important ca ea să îşi revină după zborul către Vroengard decât 
ca ei să pornească la drum de dimineaţă. 

După ce se trezi, Saphira scoase din pământ carcasa melcului şi el găti 
din aceasta un mic dejun consistent... nici nu ştia cum să-i spună: şuncă 
de melc? Orice-ar fi fost, fâşiile de carne erau delicioase şi el mâncă mai 
mult decât obişnuia să facă. Saphira devoră ce mai rămăsese, apoi aştep- 
tară o oră, căci nu era înțelept să porneşti la luptă cu burta plină. 

În cele din urmă, Eragon îşi strânse păturile, puse din nou şaua pe 
Saphira şi, împreună cu Glaedr, porniră către Stânca lui Kuthian. 


Stânca lui Kuthian 


Drumul până la crângul de meri păru mai scurt decât în ziua prece- 
dentă. Copacii noduroşi erau la fel de ameninţători, iar Eragon îşi ţinu 
mâna strânsă pe Brisingr cât timp rămaseră în desiş. 

Ca şi înainte, el şi Saphira se opriră la marginea luminişului încâlcit 
din fața Stâncii lui Kuthian. Un stol de ciori era cocoţat pe colţul aspru 
de piatră şi, la vederea Saphirei, îşi luară zborul croncănind — ceea ce lui 
Fragon i se păru un semn de rău augur. 

Vreme de jumătate de ceas, Eragon rămase neclintit, aruncând vrajă 
după vrajă, căutând orice urmă de magie care le-ar fi putut face rău. Între- 
tesute prin luminiş, pe Stânca lu: Kuthian şi — din ce îşi putea da seama — 
pe restul insulei, găsi o abundență năucitoare de farmece. O parte din 
vrăjile întipărite în adâncurile pământului aveau o asemenea putere în- 
cât îi dădeau senzaţia că un râu năvalnic de energie curgea pe sub picioa- 
rele lui. Altele erau mărunte şi aparent inofensive, afectând doar uneori 
câte o floare sau ramura vreunui copac. Mai mult de jumătate dintre vrăji 
erau latente „ fie pentru că nu mai aveau energie sau un obiect asupra că- 
ruia să acționeze, fie pentru că aşteptau un anumit context de împreju- 
rări care nu se produsese încă — iar unele vrăji păreau a se contrazice, ca 
şi cum Cavalerii (sau cine le-o fi aruncat) căutaseră să modifice sau să 
contracareze frânturi de magie anterioare. 

Fragon nu izbuti să determine scopul celor mai multe dintre vrăji. 
Nu mai rămăsese nici urmă din cuvintele folosite pentru a le arunca, ci 
numai structurile de energie pe care magicienii morţi de-atâta vreme le 
formulaseră cu atenţie, iar acele structuri erau greu, dacă nu imposibil 
de interpretat. Glaedr îl ajută cât putu, multe dintre formulele străvechi, 

generale de magie care fuseseră folosite în Vroengard fiindu-i familiare, 
însă de cele mai multe ori Eragon fu silit să ghicească. Din fericire, cu 
toate că nu putea să-şi dea seama mereu de urmările pe care ar fi trebuit 
să le aibă o anumită vrajă, putea în schimb să stabilească dacă aceasta 
avea să îi afecteze în vreun fel pe el, pe Saphira sau pe Glaedr. Însă era 
un proces complicat, care necesita incantaţii complicate, şi îi luă încă o 
oră să verifice toate vrăjile. 

Ceea ce îl îngrijora cel mai mult (ca şi pe Glaedr, de altfel) erau vrăjile 
care ar fi putut scăpa nedetectate. Dibuirea farmecelor altor magicieni de- 
venea tot mai dificilă dacă aceştia încercaseră să îşi ascundă lucrarea. 

În cele din urmă, când Eragon fu cât se poate de sigur că nu erau nici 
un fel de capcane puse pe Stânca lui Kuthian sau prin preajma acesteia, 
el şi Saphira traversară luminişul şi se opriră la baza turlei crestate şi nă- 
pădite de licheni. 

Eragon îşi dădu capul pe spate şi se uită către vârful formațiunii stân- 
coase. Acesta părea incredibil de departe. Nu văzu nimic neobişnuit la 
piatra aceea, cum nu văzu nici Saphira. 

„Hai să ne rostim numele şi să isprăvim odată“, zise ea. 

Eragon trimise un gând întrebător către Glaedr, iar dragonul răs- 
punse: „Are dreptate. Nu are nici un rost să zăbovim. Spune-ţi numele, 
iar Saphira şi cu mine vom face la fel“. 

Simţindu-se nervos, Eragon îşi încleştă mâinile de două ori, apoi îşi 
desprinse scutul de pe spate, o scoase pe Brisingr şi se lăsă pe vine. 

— Numele meu, rosti el cu un glas limpede şi puternic, este Eragon 
Biruitorul-Umbrei, fiul lui Brom. 

„Numele meu este Saphira Bjartskular, fiica Vervadei.“ 

„lar numele meu este Glaedr Eldunari, fiul lui Nithring cea cu coada 
lungă.“ 

Aşteptară. 

În depărtare, ciorile croncăniră în bătaie de joc. Eragon simţi cum îl 
cuprinde neliniştea, însă nu îi dădu atenţie. Oricum, nu se aşteptase ca 
bolta să se deschidă atât de uşor. 

„Încearcă din nou, doar că de această dată în limba străveche“, îl sfă- 
tui Glaedr. 

Aşa că Eragon spuse: 

— Nam iet er Eragon Sundavar-Vergandi, sânr abr Brom. 

Apoi Saphira şi Glaedr îşi repetară şi ei numele şi descendența în lim- 
ba străveche. 

Nu se întâmplă nimic. 

Neliniştea lui Eragon se adânci. Dacă expediţia lor fusese în zadar... 
Nu, nici nu voia să se gândească la aşa ceva. Nu încă. „Poate că trebuie 
să ne rostim numele cu voce tare“, zise el. 

„Cum? întrebă Saphira. Vrei să urlu la piatră? Şi Glaedr ce-o să facă?“ 

„Pot să vă rostesc eu numele în locul vostru“, spuse Eragon. 

„E puţin probabil că asta trebuie făcut, dar putem încerca“, făcu Glaedr. 

„În limba asta sau în limba străveche?“ 

„Cred că în limba străveche, dar încearcă-le pe amândouă, ca să 
fii sigur.“ 

Eragon repetă numele de încă două ori, însă piatra rămase la fel de 
indiferentă şi neschimbată. Într-un final, exasperat, el zise: „Poate că nu 
suntem în locul potrivit; poate că intrarea în Bolta Sufletelor este de cea- 
laltă parte a stâncii. Sau poate că este în vârful ei.“ 

„Dacă aşa ar fi stat lucrurile, nu ar fi menţionat asta indicaţiile din 
Domia abr Wyrda? “ întrebă Glaedr. 

Eragon îşi cobori scutul. „Au fost vreodată ghicitonile uşor de înțeles?“ 

„Dar dacă trebuie ca doar tu să-ţi rosteşti numele? îi spuse Saphira lui 
Eragon. N-a zis Solembum: «...când totul pare pierdut şi puterea ta nu-ți va 
fi de-ajuns, du-te la Stânca lui Kuthian şi spune-ti numele, ca să deschizi 
Bolta Sufletelon». Numele tău, Eragon, nu al meu şi nici al lui Glaedr.“ 

Fragon se încruntă. „Se poate şi-aşa, bănuiesc. Însă dacă e nevoie doar 
de numele meu, atunci poate că trebuie să fiu singur când îl rostesc.“ 

Mârâind, Saphira ţâşni în aer, ciufulindu-i părul lui Eragon şi pu- 
nând la pământ plantele din luminiş cu pala de vânt iscată de aripile sale. 
„Atunci încearcă, şi fă-o iute!“ zise ea, zburând către răsărit, departe 
de stâncă. 

Când Saphira ajunse la un sfert de milă distanţă, Eragon se uită îna- 
poi la suprafaţa neregulată a stâncii, îşi ridică din nou scutul şi îşi rosti 
numele, mai întâi în propria limbă, apoi în cea a elfilor. 

Nici o uşă nu se deschise, nici un coridor nu se ivi. Nici o crăpătură 
sau fisură nu apăru în piatră. Nici un simbol nu se contură pe suprafața 
stâncii. Turla uriaşă părea să fie, în toate privinţele, doar o bucată solidă 
de granit, lipsită de orice secret. 

„Saphira!“ strigă Eragon cu mintea. Apoi blestemă şi începu să păşească 
în lung şi-n lat prin luminiş, lovind cu piciorul în bolovani şi în crengi. 

Se întoarse la baza stâncii în timp ce Saphira cobora în luminiş. Ghea- 
rele picioarelor ei din faţă săpară adânc în pământ când ateriză şi îşi trase 
aripile în spate ca să se poată opri. Frunzele şi firele de iarbă se rotiră în 
jurul ei, de parcă ar fi fost prinse într-un vârtej. 

După ce Saphira ajunse cu toate picioarele pe pământ şi îşi împături 
aripile, Glaedr spuse: „Să înțeleg că nu ai avut succes?“ 

„Nu“, izbucni Eragon, şi se uită urât la turn. 

Bătrânul dragon păru să ofteze. „M-am temut că aşa se va întâmpla. 
Există o singură explicaţie...“ 

„Că Solembum ne-a minţit? Că ne-a trimis să căutăm cai verzi pe pe- 
reţi, pentru ca Galbatorix să îi nimicească pe vardeni în lipsa noastră?“ 

„Nu. Pentru a deschide această... această...“ 

„Boltă a Sufletelor“, zise Saphira. 

„Da, această boltă despre care ţi-a vorbit... atunci, ca s-o deschidem, 
trebuie să ne rostim numele adevărate.“ 

Cuvintele se rostogoliră între ei ca nişte bolovani uriaşi. Rămaseră tă- 
cuţi o vreme. Ideea îl speria pe Eragon şi nu avea nici o tragere de inimă 
să îi dea curs, ca şi cum, dacă ar fi făcut asta, ar fi înrăutățit situația. 

„Însă dacă este o capcană...“, zise Saphira. 

„Atunci este o capcană drăcească, spuse Glaedr. Întrebarea la care 
trebuie să răspunzi este următoarea: ai încredere în Solembum? Căci 
de-acum nu mai sunt în joc doar vieţile noastre, ci şi libertatea. Dacă ai în- 
credere în el, puteţi fi îndeajuns de sinceri cu voi înşivă ca să vă descope- 
riti numele adevărate, și încă repede? Şi sunteți dispuşi să trăiţi ştiindu-le, 
oricât de neplăcut s-ar dovedi acest lucru? Căci dacă răspunşul este «nu», 
atunci ar trebui să facem cale-ntoarsă de îndată. Eu m-am schimbat de la 
moartea lui Oromis, dar încă ştiu cine sunt. Dar tu, Saphira? ŞI tu, Eragon? 
Îmi puteţi spune ce vă face să fiţi dragonul şi Cavalerul care sunteți?“ 

Eragon se simţi copleşit de deznădejde uitându-se la Stânca lui Kuthian. 

„Cine sunt eu? “ se întrebă el. 


Şi toată lumea un vis 


Nasuada râdea, pe când cerul înstelat se învârtea în jurul ei iar ea se 
prăbuşea rostogolindu-se către o crăpătură de lumină albă şi străluci- 
toare aflată la câteva mile mai jos. 

Vântul îi răsfira părul, iar cămaşa de noapte îi flutura sălbatic, cu 
marginile zdrenţuite ale mânecilor plesnind aerul ca nişte bice. Lilieci 
uriaşi, negri şi uzi zburau în jurul ei, muşcându-i rănile cu dinţi ce tăiau, 
înțepau şi usturau ca gheaţa. 

Și totuşi ea râdea. 

Crăpătura se lărgi şi lumina o învălui, orbind-o pentru câteva secunde. 
Când i se limpezi privirea, se trezi în Sala Prezicătoarei, privindu-se pe 
sine cum zăcea legată de lespedea cenuşie. Lângă trupul ei lipsit de vlagă 
stătea Galbatorix: înalt, lat în umeri, cu o umbră acolo unde ar fi trebuit 
să-i fie fața şi cu o coroană de foc stacojiu pe creştet. 

El se întoarse spre locul în care stătea ea şi întinse o mână înmănuşată. 

— Hai, Nasuada, fiică a lui Ajihad. Renunţă la mândrie şi jură-mi cre- 
dinţă, iar eu îţi voi da tot ce ţi-ai dorit vreodată. 

Ea pufni batjocoritor şi se năpusti către el cu mâinile întinse. Înainte să-i 
poată sfâşia beregata, regele se făcu nevăzut într-un nor de ceață neagră. 

— Tot ce-mi doresc este să te ucid! urlă ea către tavan. 

Glasul lui Galbatorix răsună în încăpere, venind din toate părțile de- 
odată: 

— Atunci vei rămâne aici până când îţi vei da seama de cât de greşite 
sunt căile tale. 


Nasuada deschise ochii. Era încă pe lespede, cu încheieturile şi glez- 
nele legate şi cu rănile făcute de viermii de vizuină zvâcnindu-i. 

Se încruntă. Fusese inconștientă sau tocmai vorbise cu regele? Era 
atât de greu să-şi mai dea seama când... 

Într-un colţ al încăperii văzu vârful unui lujer gros şi verde strecu- 
rându-se printre dalele vopsite, spărgându-le. Alţi lujeri urmară în cu- 
rând; aceştia îşi croiră drum prin zid din exterior şi traversară podeaua, 
acoperind-o cu o mare de apendice ce se zvârcoleau ca nişte şerpi. 

Privindu-le cum se apropie de ea, Nasuada începu să chicotească. „Oare 
doar atât îl duce mintea? Am vise mai ciudate de-atât, aproape noapte 
de noapte.“ 

Drept răspuns la disprețul ei, lespedea de sub ea se făcu una cu po- 
deaua şi vrejurile o cuprinseră, înfăşurându-i-se în jurul mâinilor şi pi- 
cioarelor mai strâns decât orice lanţ. Vederea i se înceţoşă când lujerii de 
deasupra ei se înmulţiră, şi singurul lucru pe care îl mai putu auzi fu su- 
netul scos de aceştia când se frecau unul de celălalt: un sunet uscat, foş- 
nitor, precum cel al nisipului în cădere. 

Aerul din preajma ei se încinse, devenind mai dens, şi ea se simţi de 
parcă i-ar fi venit greu să respire. Dacă nu ar fi ştiut că lujerii erau doar o 
iluzie, ar fi intrat în panică. Însă aşa, scuipă în întuneric şi blestemă nu- 
mele lui Galbatorix. Nu pentru prima oară. Nici pentru ultima, mai mult ca 
sigur. Însă se încăpăţână să nu îi acorde satisfacția de a şti că o zăpăcise. 


Lumină... Raze aurii de soare revărsându-se peste nişte dealuri undui- 
toare acoperite de câmpuri cultivate şi de podgorii. Se afla la marginea 
unei mici curți, sub o boltă încărcată cu flori de rochița-rândunicii ai căror 
lujeri păreau supărător de familiari. Purta o minunată rochie galbenă. 

În mâna dreaptă ţinea o cupă de cristal, cu vin, iar pe limbă simţea gus- 
tul de cireşe şi mosc al vinului. O adiere uşoară sufla dinspre apus. Aerul mi- 
rosea a căldură, a alinare şi a pământ reavăn. 

— A, iată-te, se auzi un glas în spatele ei, iar ea se întoarse şi îl văzu pe 
Murtagh îndreptându-se către ea dinspre un conac somptuos. Şi el avea 
o cupă cu vin în mână. 

Purta pantaloni negri şi un pieptar castaniu de satin, tivit cu şnur de 
aur. Un pumnal încrustat cu nestemate îi atârna la cingătoarea țintată. Avea 
pletele mai lungi decât ținea ea minte să le fi avut şi părea relaxat şi în- 
crezător, într-un fel în care ea nu îl mai văzuse niciodată. Asta, şi lumina 
de pe chipul lui, îl făcea să pară izbitor de arătos — chiar nobil. 

Veni lângă ea sub boltă şi îi puse mâna pe braţul gol. Gestul părea 
obişnuit şi intim. 

— Obraznico, m-ai lăsat pradă Seniorului Ferros şi poveştilor lui in- 
terminabile. Mi-a luat o jumătate de oră ca să scap. Apoi se opri şi o privi 
mai îndeaproape, iar îngrijorarea îşi făcu loc pe chipul său. Ți-e rău? Ai 
obrajii livizi. 

Ea deschise gura, dar nu putu să rostească nici un cuvânt. Nu ştia 
cum să reacționeze. 

Murtagh se încruntă. 

— lar ai avut una din crizele tale, nu-i aşa? 

— Eu... nu ştiu... Nu îmi amintesc cum am ajuns aici sau... Se opri, 
observând durerea ce se ivise în ochii lu: Murtagh, durere pe care el o 
ascunsese iute. 

O cuprinse de mijloc, întorcând-o ca să îi arate peisajul presărat 
cu dealuri. Dintr-o singură mişcare îşi goli cupa. Apoi, cu o voce gravă, 
îi spuse: 

— Ştiu cât de mult te zăpăcesc toate astea... Nu este prima oară când se 
întâmplă, dar... Trase adânc aer în piept şi clătină uşor din cap. Care-i ulti- 
mul lucru pe care ţi-l aminteşti? Teirm? Aberon? Asediul de la Cithri?... 
Darul pe care ţi l-am oferit în acea noapte, în Eoam? 

O senzaţie cumplită de nesiguranţă puse stăpânire pe ea. 

— Urû’ baen, îi şopti. Sala Prezicătoarei. Aceea este ultima mea amintire. 

O clipă, simţi cum mâna lui îi tremură pe spate, însă chipul nu îi trădă 
NICI O reacţie. 

— Urû’baen, repetă el cu glas răguşit. O privi în ochi. Nasuada... au 
trecut opt ani de la Uri'baen. 

„Nu, se gândi ea. Nu se poate.“ Şi totuşi, tot ce vedea şi simţea părea 
atât de real... Mişcarea părului lui Murtagh în bătaia vântului, parfumul 
câmpurilor, atingerea rochiei pe pielea ei — totul părea întocmai cum ar 
fi trebuit să fie. Însă dacă era cu adevărat acolo, atunci de ce nu îi dăduse 
nici un semn Murtagh, atingându-i mintea, ca mai devreme? Oare ui- 
tase? Dacă trecuseră opt ani, poate că el nu-şi mai amintea făgăduiala pe 
care i-o făcuse cu atât de mult timp în urmă în Sala Prezicătoarei. 

— Eu... începu ea, dar fu întreruptă de glasul unei femei: 

— Domniţă! 

Întoarse capul şi văzu o slujnică trupeşă grăbindu-se dinspre conac, 
cu şorţul alb fluturându-i în părți. 

— Domniţă, rosti slujnica, făcând o plecăciune. lertați-mă că vă deran- 
jez, dar copiii sperau să fiţi acolo când pun în scenă piesa pentru oaspeți. 

— Copii, şopti ea. ÎI privi din nou pe Murtagh şi îi văzu lacrimile scli- 
pindu-i în ochi. 

— Da, zise el. Copii. Patru, toţi puternici, sănătoşi şi voioşi. 

Ea se cutremură, copleşită de emoție. Nu se putu abţine. Apoi îşi ri- 
dică bărbia. 

— Arată-mi ce am uitat. Arată-mi de ce am uitat. 

Murtagh îi zâmbi: cu mândrie. 

— Va fi plăcerea mea, rosti el, sărutând-o pe frunte. Îi luă cupa din 
mână şi le dădu pe amândouă cameristei. Apoi îi luă mâinile într-ale 
lui, îşi închise ochii şi îşi înclină capul. 

O clipă mai târziu, ea simţi o prezență încercând să îi pătrundă în 
minte şi în clipa aceea înțelese: nu era el. Nu avea cum să fie el. 

Mâniată de amăgire şi de pierderea a ceea ce nu putea fi niciodată, 
îşi eliberă mâna dreaptă din strânsoarea lui Murtagh, îi luă pumnalul şi 
i-l împlântă în coaste. Apoi strigă: 


In El-harim trăia un om cu ambră în priviri! 


Iar el îmi spuse: — Grijă ai la strâmbele şoptiri! 


Murtagh o privi cu o expresie nefiresc de impasibilă, apoi dispăru 
din faţa ei. Tot ce era împrejur — bolta, curtea, conacul, dealurile cu 
podgorii —, toate acestea dispărură şi ea se trezi plutind într-un hău lipsit 
de lumină sau sunet. Încercă să îşi continue litania, însă nici un sunet 
nu-i ieşi din gâtlej. Nu mai putea nici măcar să-şi audă sângele zvâc- 
nindu-i în vene. 

Apoi simţi cum întunericul se preschimbă, şi... 


Se împletici şi căzu în mâini şi în genunchi. Pietre ascuțite îi zdreliră 
palmele. Clipind ca să îşi adapteze ochii la lumină, se ridică în picioare 
ŞI privi împrejur. 

Negură. Fuioare de fum plutind pe un câmp sterp ce semăna cu 
Câmpiile Înflăcărate. 

Purta din nou cămaşa ei şi era desculță. 

Ceva mugi în spate şi ea se răsuci, ca să vadă cum un kull înalt de do- 
uăsprezece picioare se năpustea învârtind o ghioagă ţintată cu fier, cât 
ea de mare. 

Un alt răget se auzi din stânga și un alt kull apăru, urmat de patru 
urgali mai mici. Apoi două siluete cocoşate şi înveşmântate în mantii se 
Iviră din negura albicioasă şi țâşniră în direcţia ei, ciripind şi fluturându-şi 
săbiile cu tăiş în formă de frunză. Deşi nu îi mai văzuse niciodată, îşi 
dădu seama că aceştia erau cei doi Ra'zac. 

Aşa că râse din nou. Acum Galbatorix voia pur şi simplu să o pe- 
depsească. 

Fără să-i bage în seamă pe duşmanii care se apropiau — ştiind prea 
bine că nu avea cum să le scape sau să îi omoare —, se aşeză pe pământ 
cu picioarele strânse dedesubt şi începu să fredoneze o melodie veche 
de-a piticilor. 

Primele încercări pe care le făcuse Galbatorix ca să o amăgească fuse- 
seră subtile şi ea le-ar fi dat crezare cu uşurinţă dacă Murtagh nu ar fi aver- 
tizat-o în prealabil. Ca să nu îl dea de gol pe Murtagh, ea se prefăcuse a nu 
şti că Galbatorix îi manipula percepţia realităţii, însă, indiferent de ceea ce 
vedea sau simţea, refuză să îi îngăduie regelui să o păcălească şi să o facă 
să se gândească la ceea ce nu trebuia sau, şi mai rău, să îi jure credinţă. Nu 
îi fusese întotdeauna uşor să îl sfideze, dar îşi păstră ritualurile de gândire 
şi de vorbire cu ajutorul cărora izbutise să i se împotrivească regelui. 

Prima iluzie fusese o altă femeie, Rialla, care îi fusese adusă în Sala 
Prezicătoarei ca tovarăşă de temniță. Femeia susținea că era căsătorită în 
taină cu una dintre iscoadele vardenilor din Urû’baen şi că fusese prinsă 
în timp ce ducea un mesaj pentru el. În decursul unei săptămâni, Rialla în- 
cercă să intre în grațiile Nasuadei şi, oarecum pe ocolite, să o convingă 
că întreaga campanie a vardenilor era sortită eșecului, că motivele lor 
erau greşite şi că se cuvenea să se supună autorităţii lui Galbatorix. 

La început, Nasuada nu îşi dăduse seama că Rialla însăşi nu era de- 
cât o iluzie. Crezuse că Galbatorix deforma cuvintele sau înfăţişarea fe- 
meii sau că îi afecta propriile emoţii pentru a o face mai maleabilă la 
argumentele Riallei. 

Pe măsură ce zilele treceau şi Murtagh nu o vizita şi nici nu o con- 
tacta, începuse să se teamă că el o părăsise în ghearele lui Galbatorix. 

Gândul acesta îi provocă o durere mai mare decât ar fi dorit să recu- 
noască şi se trezi făcându-şi griji despre asta aproape de fiecare dată. 

Apoi începu să se întrebe de ce Galbatorix nu mai venise să o tortu- 
reze în acea săptămână şi îşi dădu seama că, dacă ar fi trecut cu adevărat 
o săptămână, atunci vardenii şi elfii ar fi atacat Urû’baen-ul. lar dacă s-ar 
fi întâmplat asta, Galbatorix ar fi adus vorba despre aşa ceva, măcar ca 
să se laude. Pe deasupra, comportarea uşor ciudată a Riallei, împreună cu 
o seamă de lacune inexplicabile din memoria ei, purtarea lui Galbatorix şi 
tăcerea prelungită a lui Murtagh (căci nu o lăsa inima să creadă că el şi-ar 
fi călcat cuvântul dat) o convinseră că, oricât de bizar ar fi fost, Rialla nu 
era decât o nălucire şi timpul nu mai era ceea ce părea a fi. 

Când îşi dădu seama că Galbatorix putea să modifice numărul zilelor 
care i se păreau ei că trecuseră, se cutremură. Ideea în sine îi provoca 
scârbă. Felul în care percepea trecerea timpului devenise tot mai confuz 
de când fusese întemniţată, dar păstrase o idee generală privind scurgerea 
acestuia. Dacă ar fi pierdut asta, dacă ar fi rămas fără repere în timp, ar fi 
însemnat că era şi mai mult la cheremul lu: Galbatorix, căci el îi putea 
prelungi sau scurta experienţele după cum socotea de cuviinţă. 

Totuşi, rămase hotărâtă să reziste în faţa încercărilor lui Galbatorix de 
a o constrânge, indiferent cât de mult timp părea să treacă. Dacă trebuia să 
petreacă o sută de ani în celulă, atunci atât avea să îndure. 

După ce se dovedise a fi imună la şuşotelile perfide ale Riallei — sfâr- 
şind prin a o denunța pe femeie drept laşă şi trădătoare —, plăsmuirea fu 
îndepărtată din încăpere şi Galbatorix trecu la următorul şiretlic. 

După aceea, amăgirile sale deveniră tot mai complicate şi mai neve- 
rosimile, însă nici una nu încălcă legile raţiunii şi nici una nu fu în con- 
tradicție cu ceea ce el îi arătase deja, căci regele încă încerca să nu îşi dea 
de gol amestecul. 

Strădaniile lui culminară când păru să o ia din încăpere şi să o ducă 
într-o temniţă aflată altundeva în cetate, unde ea îi văzu pe Eragon şi pe 
Saphira prinşi în lanţuri. Galbatorix ameninţase că îl va ucide pe Eragon 
dacă ea nu îi jură credinţă lui, regelui. Când ea refuză, spre neplăcerea lui 
Galbatorix — şi spre surprinderea sa —, Eragon rosti o vrajă prin care iz- 
buti să îi elibereze pe toți trei. După un scurt duel, Galbatorix fugi — ceea 
ce ea se îndoia că ar fi făcut vreodată în realitate —, şi atunci ea, Eragon şi 
Saphira începură să lupte ca să scape din cetate. 

Fusese o experiență mai degrabă energică şi înviorătoare, şi ea îşi do- 
rea să afle cum avea să se isprăvească succesiunea de evenimente, însă 
ajunse la concluzia că se prefăcuse îndeajuns şi că venise vremea să pună 
capăt mascaradei lui Galbatorix. Astfel încât profită de prima discre- 
panţă pe care o observă — forma solzilor din jurul ochilor Saphirei — şi o 
folosi drept pretext ca să pară a-şi da seama că lumea înconjurătoare era 
o simplă amăgire. 

— Mi-ai făgăduit că nu mă vei minţi câtă vreme sunt în Sala Prezică- 
toarei! strigase ea în vânt. Dar asta nu-i o minciună, Sperjurule? 

Mânia lui Galbatorix la descoperirea amăgirii sale fusese nestăvilită; 
ea auzi un mârâit care părea scos de un dragon mare cât un munte, apoi 
el renunţă la orice subtilitate şi, pentru restul întâlnirii, o supuse la o se- 
rie de chinuri nemaipomenite. 

În cele din urmă, nălucirile încetaseră şi Murtagh o contactase ca să-i 
dea de ştire că se poate încrede din nou în simţurile ei. Nu mai fusese nici- 
odată atât de bucuroasă să îi simtă atingerea minții. 

În acea noapte, el veni şi petrecură ore întregi împreună, vorbind. El 
îi spuse de înaintarea vardenilor — aceştia mai aveau puțin şi ajungeau în 
capitală — şi de pregătirile Imperiului, explicându-i că, după cum credea, 
găsise o cale de a o elibera. Când ea îi ceru amănunte, el refuză să conti- 
nue ideea, spunându-i: 

— Mai am nevoie de o zi sau două ca să văd dacă va merge. Însă există 
o cale, Nasuada. Îmbărbătează-te cu gândul ăsta. 

Pe ea o îmbărbătau ardoarea lui şi grija pe care i-o arăta. Chiar dacă 
nu ar fi reuşit să scape niciodată, se bucura să ştie că măcar nu era sin- 
gură în captivitatea ei. 

După ce povesti câteva dintre lucrurile pe care 1 le făcuse Galbatorix 
şi căile prin care izbutise să i se împotrivească, Murtagh chicoti. 

— Reprezinţi o provocare mai mare decât şi-a închipuit el. A trecut 
multă vreme de când nu i-a mai dat cineva atâta bătaie de cap. Eu sigur 
nu i-am dat... Ştiu foarte puţine despre asta, dar ştiu că este nemaipome- 
nit de greu să creezi iluzii credibile. Orice magician abil poate să facă să 
pară ca pluteşti în văzduh sau că ţi-e frig ori cald sau că o floare creşte 
în faţa ta. Lucruri mărunte şi complicate sau lucruri mărețe dar simple 
sunt cam tot ce poate spera cineva să creeze, şi este nevoie de o concen- 
trare straşnică pentru a menţine iluzia. Dacă atenţia îţi tremură, deodată 

floarea are patru petale în loc de zece. Ori poate să dispară cu totul. Deta- 
liile sunt cel mai greu de reprodus. Natura este plină de nenumărate de- 
talii, însă mintea noastră nu le poate cuprinde pe toate. Dacă nu eşti sigură 
că lucrul pe care îl vezi este adevărat, uită-te la detalii. Uită-te la cusătu- 
rile lumii, la locurile în care magicianul fie nu ştie, fie a uitat ce ar trebui 
să pună sau a ales o scurtătură pentru a conserva energia. 

— Dacă este atât de greu, atunci cum reuşeşte Galbatorix să o facă? 

— Foloseşte Eldunari. 

— Pe toţi? 

Murtagh încuviinţă. 

— Ei îi asigură energia şi detaliile necesare, iar el îi mânuieşte așa cum 
doreşte. 

— Deci lucrurile pe care le văd sunt clădite pornind de la amintirile 
dragonilor? întrebă ea, uşor impresionată. 

El îi făcu semn că da. 

— Amintirile lor şi cele ale Cavalerilor, în cazul celor care au avut 
Cavaleri. 


În dimineaţa următoare, Murtagh o trezise cu o atingere iute a gându- 
lui, ca să-i dea de ştire că Galbatorix se pregătea să o ia de la capăt. După 
aceea, plăsmuiri şi iluzii de tot felul o asaltaseră, însă, pe măsură ce tre- 
cea ziua, ea observă că viziunile — cu câteva excepţii, precum cea a sce- 
nei de la conac, cu ea şi cu Murtagh — deveneau tot mai înceţoşate şi mai 
simple, de parcă Galbatorix sau Eldunarii osteniseră. 

Şi acum şedea pe câmpia pustiită, fredonând o melodie de-a piticilor, 
în timp ce kullii, urgalii şi cei doi Ra’zac se năpusteau spre ea. O prinseră, 
şi ea simţi cum o bat şi o taie, iar din când în când ţipă, dorindu-și ca dure- 
rea să înceteze, însă nu-i trecu nici o clipă prin gând să cedeze în faţa lui 
Galbatorix. 

Apoi câmpia dispăru, odată cu o mare parte din suferința ei, şi ea îşi 
reaminti: „Este doar în mintea mea. Nu voi ceda. Nu sunt un animal; sunt 
mai puternică decât slăbiciunea cărnii mele.“ 

O peşteră întunecată, luminată de ciuperci verzi şi fosforescente, 
apăru în jurul ei. Câteva minute, ea auzi o creatură masivă adulmecând şi 
dându-i târcoale în umbrele dintre stalagmite, apoi simţi răsuflarea caldă 
a creaturii în ceafă şi mirosi duhoarea de stârv. 

Începu din nou să râdă şi continuă să râdă chiar când Galbatorix o 
sili să înfrunte o grozăvie după alta, în încercarea de a găsi combinaţia 
exactă de durere şi spaimă prin care să îi frângă spiritul. Râdea deoarece 
ştia că voinţa ei era mai puternică decât imaginaţia lui şi râdea deoa- 
rece ştia că poate conta pe ajutorul lui Murtagh, iar cu el drept aliat ea nu 
avea a se teme de coşmarurile fantomatice cu care o ataca Galbatorix, in- 
diferent cât de cumplite păreau în acele momente. 


O chestiune de caracter 


Piciorul lui Eragon alunecă atunci când păşi pe un petic de noroi vâs- 
COS, iar el căzu pe o parte în iarba jilavă cu o brutală rapiditate. Scoase 
un geamăt şi tresări când şoldul începu să-i zvâcnească. Acea căzătură 
avea să îi lase o vânătaie, mai mult ca sigur. 

— Barzul, mormăi el, ridicându-se la loc în picioare. „Măcar nu am 
căzut pe Brisingr“, se gândi, în timp ce îşi scutura noroiul rece de pe 
apărătoare. 

Posomorât, îşi reluă drumul anevoios către clădirea năruită în care 
se hotărâseră să îşi facă tabăra, închipuindu-şi că aveau să fie mai în si- 
guranţă decât în pădure. 

Mergând prin iarbă, dădu peste câteva broaşte-bou, care săriră din as- 
cunzători şi fugiră care-ncotro. Broaştele-bou erau singurele creaturi pe 
care le întâlniseră pe insulă; aveau o protuberanţă ca un corn deasupra 
ochilor roşietici şi din centrul frunţii le ieşea un peduncul curbat — ase- 
mănător unei undiţe — de capătul căruia atârna un mic organ cărnos ce 
lucea în alb sau galben noaptea. Lumina le îngăduia broaştelor-bou să 
ademenească sute de gângănii zburătoare aproape de gura lor şi, ca ur- 
mare a uşurinţei de a-şi prinde hrana, broaştele crescuseră enorm. El vă- 
zuse unele mari cât un cap de urs, nişte bulgări mari şi cărnoşi cu ochi 
bulbucaţi şi cu gura cât ambele sale mâini la un loc. 

Broaştele îi amintiră de Angela, vânzătoarea de ierburi, şi el îşi dori 
să o fi avut cu ei pe insula Vroengard. „Dacă ne-ar putea spune cineva 
adevăratele noastre nume, pun prinsoare că ea ar fi aceea.“ Dintr-un mo- 
tiv sau altul, se simțea întotdeauna de parcă vânzătoarea de ierburi putea 
să vadă prin el, de parcă înţelegea totul despre el. Era o senzaţie năuci- 
toare, însă în momentul de faţă ar fi acceptat-o cu dragă inimă. 

El şi Saphira se hotărâseră să aibă încredere în Solembum şi să ră- 
mână pe Vroengard încă trei zile, ca să încerce să-şi descopere numele 
adevărate. Glaedr lăsase decizia în seama lor; după cum le spusese: „Îl 
ştiţi pe Solembum mai bine decât mine. Rămâneţi sau nu. Orice aţi face, 
riscul este mare. Nu mai există căi sigure“. 

Saphira fusese cea care luase în cele din urmă hotărârea. „Pisicile 
fermecate nu l-ar sluji niciodată pe Galbatorix, spusese ea. Îşi preţuiesc 
libertatea mult prea mult pentru a face aşa ceva. Am încredere în cuvân- 
tul lor mai mult decât în cel al oricărei alte fiinţe, fie ea şi elf.“ 

Aşa că rămăseseră. 

Îşi petrecură restul acelei zile şi mare parte din ziua următoare stând, 
gândindu-se, vorbind, împărtăşind amintiri, cercetându-şi minţile unul 
altuia şi încercând diverse combinaţii în limba străveche, toate acestea 
în speranţa că vor izbuti fie să îşi afle numele adevărate în mod conşti- 
ent, fie — dacă aveau noroc — să dea peste ele din întâmplare. 

Glaedr le oferise ajutorul lui când i-l ceruseră, însă în mare parte rămă- 
sese rezervat şi îi lăsase pe Eragon şi pe Saphira să vorbească între patru 
ochi, căci multe dintre lucrurile rostite acolo ar fi fost mult prea stânjeni- 
toare pentru ca Eragon să le poată discuta de față cu altcineva. „Găsirea 
numelui adevărat ar trebui să fie ceva făcut pe cont propriu, zise Glaedr. 
Dacă vi le voi găsi pe ale voastre, vă voi spune — căci nu avem timp de 
pierdut —, însă ar fi mai bine să le descoperiţi voi înşivă.“ 

Deocamdată, nici unul dintre ei nu avusese succes. 

De când Brom le explicase problema numelor adevărate, Eragon îşi 
dorise să-l poată afla pe al său. Cunoaşterea, îndeosebi cunoaşterea de 
sine, era întotdeauna un lucru folositor, şi el trăgea nădejde că numele său 
adevărat îi va îngădui să-şi stăpânească mai bine gândurile şi sentimen- 
tele. Totuşi, nu se putea abţine să simtă o anumită îngrijorare în privința 
lucrurilor pe care avea să le descopere. 

Asta în cazul în care îşi putea descoperi numele în următoarele câ- 
teva zile, un lucru de care nu era tocmai sigur. Spera să izbutească, atât 
pentru succesul misiunii lor cât şi pentru că nu voia ca Glaedr ori Saphira 
să îl ghicească în locul lui. Dacă tot era să îşi audă întreaga fiinţă de- 
scrisă într-un cuvânt sau într-o frază, atunci voia să capete această cu- 
noaştere pe cont propriu, în loc să îi fie oferită din exterior. 

Eragon oftă, în timp ce urca cele cinci trepte dărăpănate ce duceau la 
clădire. Structura fusese o casă-cuib, după cum le spusese Glaedr, şi, 
după măsurile Vroengard-ului, era atât de mică încât putea trece neob- 
servată. Totuşi, zidurile erau înalte de peste trei caturi, iar interiorul era 
îndeajuns de mare pentru ca Saphira să se poată mişca în voie. Colţul 
sud-estic se prăbuşise înăuntru, trăgând după el şi o parte din tavan, dar 
în rest clădirea era solidă. 

Paşii lui Eragon răsunară în timp ce trecu prin intrarea boltită şi îşi 
croi drum pe podeaua lucioasă a camerei principale. În materialul trans- 
parent se răsuceau fâşii colorate, desenând un model abstract, de o com- 
plexitate ameţitoare. De fiecare dată când îl privea, simţea că liniile aveau 
să se fixeze într-un contur pe care îl va recunoaşte, însă nu se întâmpla 
asta niciodată. 

Suprafaţa podelei era acoperită de o reţea fină de crăpături ce porneau 
dinspre dărâmăturile de sub gaura care se căsca acolo unde cedaseră zidu- 
rile. Lujeri lungi de iederă atârnau de marginile tavanului spart, ca nişte 
colaci de frânghie înnodată. Din vârfurile lor picura apă ce se strângea în 
băltoace diforme, puţin adânci, iar sunetul picăturilor ce cădeau răsuna 
în toată clădirea, o cadență constantă şi neregulată care l-ar fi înnebunit 
pe Eragon dacă ar fi fost nevoit să o asculte mai mult de câteva zile. 

Lângă zidul dinspre miazănoapte se afla un semicerc de bolovani pe 
care Saphira îi târâse şi îi aranjase ca să protejeze tabăra. Când ajunse la 
barieră, Eragon sări pe un bloc de piatră din apropiere, înalt de peste şase 
picioare. Apoi îşi dădu drumul de cealaltă parte, aterizând cu zgomot. 

Saphira încetă să îşi lingă piciorul din faţă şi el simți un gând întrebă- 
tor din partea ei. Clătină din cap, iar ea continuă să îşi facă toaleta. 

Desfăcându-şi mantia, Eragon se duse până la focul pe care îl făcuse 
aproape de zid. Îşi întinse veşmintele îmbibate de apă pe podea, apoi îşi 
scoase cizmele pline de noroi şi le puse şi pe acestea la uscat. 

„Stă să plouă din nou?“ îl întrebă Saphira. 

„Poate.“ 

Se aşeză pe vine lângă foc, apoi se întinse pe saltea şi se rezemă de 
zid. O privi pe Saphira cum îşi trece limba stacojie peste cuticulele flexi- 
bile de la baza ghearelor sale. Îi veni în minte o idee şi murmură o frază 
în limba străveche, însă, spre dezamăgirea sa, nu simți nici o încărcătură 

de energie în cuvinte, iar Saphira nu reacționă la rostirea lor aşa cum fă- 
cuse Sloan când Eragon îi rostise numele adevărat. 

Eragon închise ochii şi îşi dădu capul pe spate. 

Îl nemulţumea că nu era în stare să ghicească numele adevărat al 
Saphirei. Putea trăi cu gândul că nu se înţelegea complet pe sine, dar o 
ştia pe Saphira de când ieşise din ou şi îi împărtăşise aproape toate amin- 
tirile. Cum de mai puteau fi părţi din ea care-i rămâneau încă ascunse? 
Cum de izbutise să înțeleagă mai bine un ucigaş ca Sloan decât propria 
sa parteneră de care era legat prin vrajă? Oare se întâmpla astfel deoa- 
rece ea era dragon iar el era om? Sau identitatea lui Sloan era mai sim- 
plă decât cea a Saphirei? 

Eragon nu ştia răspunsul. 

Unul dintre exerciţiile pe care le făcuse împreună cu Saphira — la re- 
comandarea lui Glaedr — fusese să îşi spună unul altuia cusururile pe care 
le observaseră: el la ea şi ea la el. Fusese un exerciţiu de umilință. Glaedr 
le împărtăşise şi el observaţiile sale şi, cu toate că dragonul fusese blând, 
Eragon nu se putu abtine să nu îşi simtă mândria rănită auzindu-l cum îi 
înşiruie diversele defecte. Iar Eragon ştia că trebuia să le ia şi pe acestea 
în considerare în încercarea de a-şi descoperi numele adevărat. 

Pentru Saphira, cel mai greu lucru cu care fusese nevoită să se îm- 
pace fusese vanitatea ei, pe care multă vreme refuzase să o recunoască. 
Pentru Eragon, acesta fusese aroganta, pe care Glaedr susţinea că o afişa 
din când în când, sentimentele sale privind oamenii pe care îi omorâse, 
precum şi toanele, egoismul, mânia şi celelalte defecte cărora el, ca 
mulți alţii, le căzuse pradă. 

Și totuşi, deşi se cercetaseră cât de sincer puteau, introspecţia lor nu 
dădu nici un rezultat. 

„Astăzi şi mâine, atât mai avem.“ Gândul că aveau să se întoarcă la 
vardeni cu mâna goală îl deprima. „Cum vom putea să-l învingem pe 
Galbatorix? se întrebă el, cum o mai făcuse de nenumărate ori înainte. 
Peste câteva zile, vieţile noastre s-ar putea să nu ne mai aparţină. Vom fi 
sclavi, ca Murtagh şi Thorn.“ 

Blestemă în barbă şi lovi cu pumnul în podea, pe furiş. 

„Linişteşte-te, Eragon“, îi zise Glaedr, iar Eragon observă că drago- 
nul îşi protejase gândurile, pentru ca Saphira să nu îl audă. 

„Cum să mă liniştesc?*“ mormăi el. 

„Este uşor să fii calm când nu ai motive de îngrijorare, Eragon. Ade- 
văratul test al stăpânirii de sine însă este să vezi dacă poţi fi calm într-o 
situație dificilă. Nu lăsa mânia sau frustrarea să îți întunece judecata; nu 
acum. Acum ai nevoie de o minte limpede.“ 

„Tu ai reuşit să rămâi întotdeauna calm în situații precum aceasta?“ 

Bătrânul dragon păru să chicotească. „Nu. Obişnuiam să mârâi, să 
muşc, să dobor copaci şi să întorc pământul pe dos. Odată, am rupt vârful 
unui munte din Şiră; ceilalţi dragoni au fost destul de supăraţi pe mine. 
Însă am avut mulţi ani la dispoziţie în care să îmi dau seama că, dacă îmi 
pierd cumpătul, nu rezolv nimic. Ştiu că tu nu ai avut atâta timp la dispo- 
ziție, dar lasă-mă să te îndrum eu, cu experienţa mea. Uită de griji şi con- 
centrează-te numai asupra a ceea ce trebuie să faci acum. Ce va fi va fi, 
şi dacă te laşi măcinat de temeri nu vei face decât să le dai viaţă.“ 

„Știu, oftă Eragon, dar nu-i uşor.“ 

„Sigur că nu. Puţine lucruri de valoare sunt uşoare.“ Apoi Glaedr se 
retrase şi îl lăsă cu tăcerea propriei minţi. 

Eragon îşi aduse castronul din coburi, sări peste semicercul de bolo- 
vani şi se duse desculț până la una dintre băltoacele de sub deschizătura 
din tavan. O burniţă uşoară începuse să cadă, acoperind acea parte a po- 
delei cu un strat alunecos de apă. Se lăsă pe vine la marginea băltoacei 
şi începu să umple castronul cu mâinile goale. 

După ce îl umplu, se trase câţiva paşi îndărăt şi îl aşeză pe o bucată 
de piatră de înălțimea unei mese. Apoi îşi fixă în minte imaginea lui 
Roran şi murmură: 

— Draumr kópa. 

Apa din castron tremură şi o imagine a lui Roran apăru pe un fundal 
complet alb. Mergea alături de Horst şi de Albriech, ducându-şi calul 
de dârlogi. Cei trei oameni păreau că sunt istoviţi şi că îi dor picioarele, 
însă aveau încă armele la ei, aşa că Eragon îşi dădu seama că Imperiul 
nu îi capturase. 

Îi verifică apoi pe Jârmundur, pe Solembum -— care înfuleca un prigor 
proaspăt ucis — şi pe Arya, însă vrăjile de apărare ale Aryei i-o ascunseră 
vederii şi tot ce putu zări fu doar întunericul. 

În cele din urmă, Eragon opri vraja şi aruncă apa înapoi în băltoacă. 
În timp ce se cățăra pe bariera din jurul taberei lor, Saphira se întinse şi 
căscă, arcuindu-şi spatele ca o pisică, după care zise: „Ce mai fac?“ 

— Sunt în siguranţă, din câte îmi pot da seama. 

Lăsă castronul pe coburi, apoi se întinse pe saltea, închise ochii şi în- 
cepu din nou să-şi scotocească mintea după idei asupra numelui său ade- 
vărat. Din când în când se gândea la o nouă posibilitate, însă nici una nu 
atingea vreo coardă din sufletul său, aşa că renunţa la ea şi o lua de la ca- 
păt. Toate numele conţineau câteva constante: faptul că era Cavaler; 
afecțiunea pentru Saphira şi Arya; dorinţa de a-l învinge pe Galbatorix; 
relaţia sa cu Roran, Garrow şi Brom; şi sângele pe care-l avea în comun 
cu Murtagh. Însă în orice combinaţie ar fi încercat să plaseze aceste ele- 
mente, numele tot nu i se dezvăluia. Era limpede că uita un aspect crucial, 
astfel încât continuă să îşi creeze nume din ce în ce mai lungi, în speranța 
că ar putea da peste ceva ce trecuse cu vederea. 

Când numele începură să îi ia mai mult de un minut ca să le rostească, 
îşi dădu seama că îşi pierdea vremea. Trebuia să îşi reexamineze ipote- 
zele de bază. Era convins că greşea neobservând vreun defect sau nea- 
cordând suficientă atenție vreunui defect de care ştia deja. 

După cum observase, oamenii erau rareori dispuşi să îşi recunoască 
propriile imperfecţiuni, şi ştia că asta era valabil şi în cazul lui. Trebuia 
să se vindece cumva de această orbire, cât încă mai era timp. Era o or- 
bire născută din mândrie şi din autoconservare, căci îi îngăduia să aibă o 
părere foarte bună despre sine în timp ce continua să trăiască. Totuşi, nu 
îşi mai putea permite să se lase dominat de iluzii deşarte. 

Astfel se gândi şi continuă să se gândească pe măsură ce trecea ziua, 
însă strădaniile sale nu avură sorți de izbândă. 

Ploaia deveni tot mai deasă. Lu: Eragon nu îi plăcea sunetul ploii ce 
răpăia prin băltoace, căci prin zgomotul monoton îi era aproape cu nepu- 
tință să audă dacă cineva se furişa până la ei. Din prima noapte petrecută 
în Vroengard nu mai văzuse nici urmă de siluetele ciudate şi cu glugi pe 
care le văzuse strecurându-se prin oraş, nici nu simţise vreun indiciu care 
să le dea minţile de gol. Cu toate acestea, Eragon rămăsese cât se poate 
de conştient de prezenţa lor şi nu se putea abţine să nu se gândească la 
faptul că el şi Saphira ar fi putut fi atacați în orice clipă. 

Lumina cenuşie a zilei lăsă treptat loc asfinţitului şi o noapte întune- 
cată şi lipsită de stele se aşternu peste vale. Eragon mai aruncă nişte 
vreascuri pe foc; era singura lumină din casa-cuib, iar mănunchiul de flă- 
cări gălbui era ca o lumânare măruntă în spaţiul imens şi răsunător. În 

apropierea focului, podeaua lucioasă reflecta strălucirea crengilor arzânde. 
Schpea ca o bucată de gheață lustruită, iar fâşiile de culoare din interio- 
rul ei îi distrăgeau adeseori atenţia de la gândurile sale. 

Eragon nu mâncă nimic la cină. Îi era foame, dar era prea încordat 
pentru ca mâncarea să se aşeze în stomacul său şi, oricum, simţea că o 
masă avea să îi încetinească judecata. Niciodată nu avea mintea mai lim- 
pede ca atunci când avea burta goală. 

Se hotări să nu mai mănânce nimic până ce nu îşi va afla numele sau 
până ce vor trebui să plece de pe insulă, orice ar fi urmat să se întâmple 
mai întâi. 

Trecură câteva ceasuri. Vorbeau puţin între ei, deşi Eragon conştientiză 
mai departe cursul general al gândurilor şi al stărilor de spirit ale Saphirei, 
tot aşa cum ea îl conştientiză pe al lui. 

Apoi, când Eragon era pe cale să intre iar în visele sale cu ochii des- 
chişi — atât ca să se odihnească, cât şi în speranţa că visele i-ar putea oferi 
vreun indiciu —, Saphira scoase un urlet, întinse laba dreaptă înainte şi o 
trânti de podea. Câteva crengi căzură din foc, trimițând o pălălaie de scân- 
tei înspre tavanul negru. 

Alarmat, Eragon sări în picioare şi o scoase pe Brisingr din teacă, în 
timp ce scruta întunericul din spatele semicercului de bolovani, uitându-se 
după duşmani. O clipă mai târziu, îşi dădu seama că starea Saphirei nu 
era una de grijă sau de mânie, ci una de izbândă. 

„Am reuşit!“ exclamă Saphira. Îşi arcui gâtul şi scuipă un jet de flă- 
cări albastre şi galbene către părţile superioare ale clădirii. „Îmi ştiu nu- 
mele adevărat!“ Rosti o singură frază în limba străveche şi mintea lui 
Eragon păru să răsune cu un dangăt de clopot şi pentru o clipă vârfurile 
solzilor Saphirei sclipiră cu o lumină din interior şi ea arătă de parcă ar 
fi fost făcută din stele. 

Numele era măreț şi maiestuos, dar conţinea şi un ton trist, căci o de- 
semna drept ultima femelă din neamul ei. În acele cuvinte, Eragon putu 
să audă iubirea şi devotamentul pe care le simţea ea pentru el, cât şi toate 
celelalte trăsături care îi alcătuiau personalitatea. Pe cele mai multe le re- 
cunoscu; pe altele le afla pentru prima oară. Defectele sale erau la fel de 
proeminente precum virtuțile, însă în ansamblu impresia pe care o lăsa 
era una de foc, frumuseţe şi măreție. 

Saphira se înfioră din vârful nasului până în vârful cozii şi îşi în- 
foie aripile. 

„Ştiu cine sunt“, zise ea. 

„Bravo, Bjartskular“, spuse Glaedr, şi Eragon putu să simtă cât de 
impresionat era. „Ai un nume de care poți fi mândră. Totuşi, dacă aş fi 
în locul tău, nu l-aş mai rosti până ce nu ajungem la... la turnul pe care 
am venit să-l vedem. Trebuie să ai mare grijă să îţi ascunzi numele acum, 
că îl ştii.“ 

Saphira clipi şi îşi înfoie iarăşi aripile. „Da, Maestre.“ Emoţia care o 
străbătea era palpabilă. 

Eragon vâri sabia la loc în teacă şi se duse la ea. Saphira îşi cobori 
capul până ajunse la nivelul lui. El îi mângâie falca, apoi îşi lipi capul de 
botul ei aspru şi o strânse cât putu de tare, simţindu-i solzii ascuțiți sub 
degete. Lacrimi fierbinţi începură să i se rostogolească pe obraji. 

„De ce plângi?“ îl întrebă ea. 

„Fiindcă... sunt atât de norocos să fiu legat de tine.“ 

„Micuţule...“ 


Vorbiră o vreme, căci Saphira era nerăbdătoare să îi împărtăşească lu- 
crurile pe care le aflase despre sine. Eragon ascultă bucuros, deşi nu se 
putu abţine să nu se simtă un pic amărât deoarece el încă nu izbutise să 
îşi afle numele adevărat. 

Apoi Saphira se încolăci lângă bolovani şi se culcă, lăsându-l pe 
Eragon cu gândurile lui, la lumina focului de tabără mocnit. Glaedr ră- 
mase treaz şi atent, şi uneori Eragon îi ceru părerea, însă cel mai ades îşi 
tinu ideile pentru sine. 

Orele se scurseră una după alta, iar frustrarea puse stăpânire tot mai 
mult pe Eragon. Nu mai avea mult timp — în mod ideal, el şi Saphira ar fi 
trebuit să se întoarcă la vardeni în ziua precedentă — şi totuşi, oricât de mult 
s-ar fi străduit, părea să nu poată fi în stare să se descrie aşa cum trebuia. 

Era aproape miezul nopţii, după socoteala lui, când ploaia se opri. 

Eragon se foi, încercând să se hotărască; apoi sări în picioare, prea agi- 
tat ca să mai poată sta jos. „Mă duc să mă plimb“, îi zise el lui Glaedr. 

Se aştepta ca dragonul să se opună, însă acesta spuse doar atât: „Lasă-ţi 
armele şi armura aici.“ 

„De ce?“ 

„Orice ai găsi, trebuie să îi faci faţă de unul singur. Nu poti afla din ce 
aluat eşti plămădit dacă te bizui pe altcineva sau pe altceva ca să te ajute.“ 

Cuvintele lui Glaedr păreau cât se poate de logice, însă Eragon şovăi 
înainte să îşi desprindă sabia şi pumnalul şi să îşi scoată platoşa de zale. 
Îşi puse cizmele şi mantia încă umedă, apoi trase mai aproape de Saphira 
coburii în care se afla miezul inimii lui Glaedr. 

Când Eragon dădu să plece din semicercul de bolovani, Glaedr îi zise: 
„Fă ce trebuie să faci, dar ai grijă.“ 


Odată ieşit din casa-cuib, Eragon se bucură să vadă, prin spărturile 
din nori, petice de cer înstelat şi destulă lumină de lună ca să vadă pe 
unde merge. 

Sări de câteva ori pe vârful picioarelor, nehotărât încotro s-o apuce, 
apoi porni într-un mers iute către inima oraşului năruit. După câteva se- 
cunde, frustrarea îl copleşi şi el iuți pasul, ajungând să alerge. 

În timp ce-şi asculta sunetul respirației şi cel al paşilor călcând pe bo- 
lovanii din caldarâm, se întrebă: „Cine sunt eu?“ Însă nici un răspuns nu-i 
veni în minte. 

Alergă până simţi că îl lasă plămânii, apoi mai alergă puţin şi când 
nici plămânii, nici picioarele nu îl mai ajutară, se opri lângă o fântână nă- 
pădită de buruieni şi se rezemă de ea până îşi recăpătă suflarea. 

În jurul său se înălțau amenințătoare formele câtorva clădiri enorme: 
mormane umbrite ce semănau cu un lanţ muntos străvechi şi fărâmiţat. 
Fântâna se afla în centrul unei curţi imense şi pătrate, acoperită în mare 
parte cu bucăţi de piatră spartă. 

Se desprinse de fântână şi se roti încet. În depărtare, putea auzi oră- 
căitul adânc şi răsunător al broaştelor-bou, un sunet ciudat şi bubuitor ce 
creştea în volum când intervenea una dintre broaştele mai mari. 

O lespede de piatră crăpată aflată la câțiva yarzi distanţă îi atrase aten- 
ţia. Se duse până la ea, o înşfăcă şi, opintindu-se, o săltă de pe pământ. 
Cu muşchii brațelor arzându-i, se împletici până la marginea curții şi az- 
vârli lespedea pe iarba de afară. 

Aceasta ateriză cu o bufnitură seacă, dar satisfăcătoare. 

Se întoarse la fântână, îşi scoase mantia şi o aşeză pe marginea sculp- 
turii. Apoi se duse la următoarea bucată de dărâmătură — o felie zimţată 

ce se desprinsese dintr-un bloc mai mare de piatră — şi o apucă de dede- 
subt, ridicând-o pe umăr. 

Vreme de mai bine de-un ceas trudi ca să elibereze curtea. Unele bu- 
căţi din zidăria prăbuşită erau atât de mari încât fu nevoit să folosească 
magia ca să le urnească din loc, dar cel mai adesea reuşi să se descurce 
folosindu-și doar mâinile. Fu cât se poate de meticulos; străbătu curtea 
în lung şi-n lat, oprindu-se să îndepărteze fiecare bucată de dărâmătură 
pe care o întâlnea, oricât de mică sau de mare ar fi fost. 

Efortul îl lăsă leoarcă de sudoare. Și-ar fi scos tunica, dar marginile 
pietrei erau adeseori prea ascuţite şi l-ar fi tăiat. Chiar şi-aşa, tot se ale- 
sese cu o grămadă de vânătăi pe piept şi pe umeri, şi îşi zdrelise mâinile 
în mai multe locuri. 

Oboseala îl ajută să îşi calmeze mintea şi, de vreme ce nu solicita prea 
multă gândire, îl lăsa să cugete la tot ce era şi ar fi putut să fie. 

În toiul acestei sarcini pe care şi-o dăduse singur, tocmai când se 
odihnea după ce mutase o bucată foarte grea de cornişă, auzi un sâsâit 
ameninţător şi îşi ridică privirea la timp ca să vadă un snalgli — cu o cochi- 
lie de cel puţin şase picioare înălțime — alunecând din beznă cu o viteză 
surprinzătoare. Gâtul lipsit de oase al creaturii era întins la maximum, 
gura sa fără buze era ca o crăpătură de întuneric despicându-i carnea moale, 
iar ochii săi umflaţi erau fixaţi asupra lui. La lumina lunii, carnea ex- 
pusă a melcului sclipea ca argintul, la fel ca şi dâra vâscoasă pe care o 
lăsa în urmă. 

— Letta, zise Eragon, îndreptându-se de spate şi scuturând picături 
de sânge din mâinile sale zdrelite. Ono ach néiat threyja eom verrunsmal 
edtha, O snalgli. 

În timp ce el îşi rostea avertismentul, melcul încetini şi îşi trase ochii 
înapoi câteva degete. Rămase la câţiva yarzi de el, sâsâi din nou şi începu 
să o ia prin stânga. 

— Nu, nu, bombăni el, rotindu-se după melc. Aruncă o privire peste umăr, 
ca să se asigure că nu mai venea nici un snalgli din spate. 

Melcul uriaş păru să înțeleagă că nu îl mai putea lua prin surprindere, 
căci se opri şi rămase sâsâind şi fluturându-şi ochii către el. 

— Parcă eşti un ceainic lăsat la fiert, îi zise Eragon. 

Ochii melcului fluturară şi mai repede, şi apoi acesta se năpusti spre 
el, ondulându-şi marginile pântecului său plat. 

Eragon aşteptă până în ultimul moment, apoi sări într-o parte şi lăsă 
melcul să treacă pe lângă el. Râse şi îl plesni peste cochilie. 

— Nu eşti prea isteț, nu-i aşa? Îndepărtându-se de el, începu să întă- 
râte creatura în limba străveche, aruncându-i tot felul de nume de ocară, 
dar cât se poate de potrivite. 

Melcul părea să clocotească de furie — gâtul i se îngroşă şi i se umflă, 
apoi îşi deschise gura şi mai mult, începând să scuipe, nu doar să sâsâie. 

Continuă să îl atace la Eragon, iar acesta îi sări din cale de fiecare dată. 
În cele din urmă, melcul se sătură de Joc. Se trase vreo cinci, şase yarzi în- 
dărăt şi îl ţintui cu ochii săi mari cât pumnul. 

— Cum reuşeşti să prinzi ceva când eşti atât de încet? îl întrebă Eragon 
pe un ton zeflemitor, scoțându-şi limba la el. 

Snalgli sâsâi încă o dată, apoi se întoarse şi dispăru în întuneric. 

Eragon aşteptă câteva minute, ca să se asigure că melcul plecase, îna- 
inte să se reapuce de strânsul dărâmăturilor. 

— Poate că ar trebui să-mi spun Învingătorul-Melcilor, bombăni el, 
împingând o bucată de coloană prin curte. Eragon Biruitorul-Umbrei, În- 
vingătorul-Melcilor... Asta ar băga groaza în sufletele oamenilor, pe ori- 
unde m-aş duce. 


Noaptea era deja târzie când aruncă în sfârşit ultima bucată de piatră 
pe iarba ce mărginea curtea. Rămase acolo, gâfâind. Îi era frig şi foame, era 
frânt de oboseală, iar zdreliturile de la mâini şi de la încheieturi îl usturau. 

Când termină, se afla în colțul de nord-est al curţii. Spre miazănoapte 
era o sală imensă, ce fusese distrusă în mare parte în timpul bătăliei; mai 
rămăseseră în picioare doar o porţiune din zidurile din spate şi un singur 
stâlp, năpădit de iederă, acolo unde fusese intrarea. 

Țintui stâlpul cu privirea vreme îndelungată. Deasupra acestuia, un pâlc 
de stele — roşii, albastre şi albe — străluceau printr-o spărtură din nori, scli- 
pind ca nişte diamante. Simţi o atracţie stranie spre ele, de parcă apariţia 
lor avea o însemnătate care lui îi scăpa. 

Fără să se mai obosească să îşi cântărească acţiunile, se duse la baza 
stâlpului — căţărându-se peste mormane de dărâmături —, apoi se întinse 
cât putu de mult şi apucă de cea mai groasă parte a iederei: o tulpină cât 
antebraţul său şi acoperită cu mii de perişori. 

Trase de lujer. Acesta rezistă, aşa că el sări de pe pământ şi începu să 
se caţăre. Punând o mână deasupra alteia, urcă pe stâlpul care trebuie să fi 
avut trei sute de picioare înălțime, dar care părea şi mai înalt cu cât se în- 
depărta de pământ. 

Ştia că este nesăbuit, însă chiar aşa se şi simţea. 

La jumătatea drumului, lujerii mai mici începură să se desprindă de 
pe piatră când se agăță cu toată greutatea de ei. După aceea, avu grijă 
să se apuce doar de tulpina principală şi de câteva dintre ramurile mai 
groase din lateral. 

Aproape că nu mai putea strânge mâna când ajunse în vârf. Coroana 
stâlpului era încă întreagă; forma un pătrat neted destul de mare ca să 
poată sta pe el, rămânându-i mai mult de un picior în plus în fiecare parte. 

Simţindu-se oarecum vlăguit de efortul depus, Eragon îşi puse un pi- 
cior peste celălalt şi îşi rezemă mâinile de genunchi cu palmele îndrep- 
tate în sus, permițând aerului să îi aline pielea zdrelită. 

Sub el se afla oraşul năruit: un hăţiş de coji sfărâmate ce răsunau ade- 
sea de strigăte ciudate şi îndepărtate. În câteva locuri, unde erau iazuri, 
putea vedea luminile licărinde şi palide ale momelilor broaştelor-bou, ca 
nişte felinare văzute de la mare distanţă. 

„Broaşte-undiţar, se gândi el deodată în limba străveche. Aşa se nu- 
mesc: broaşte-undiţar.“ Şi îşi dădu seama că avea dreptate, deoarece cu- 
vintele se potriveau ca o cheie în încuietoare. 

Apoi îşi îndreptă privirea către pâlcul de stele care îi dăduse ghes să 
se urce aici. Îşi încetini ritmul respirației şi se concentră ca să păstreze 
un flux de aer constant şi neîntrerupt trecându-i prin plămâni. Frigul, foa- 
mea şi extenuarea îi dădeau o senzaţie aparte de limpezime; părea să plu- 
tească în afara trupului, ca şi cum legătura dintre conştiinţa şi carnea lui 
se atenuase, şi deveni mult mai conştient de oraş şi de insula din jur. Era 
deosebit de sensibil la fiecare mişcare a vântului şi la fiecare sunet şi mi- 
ros ce trecea peste vârful stâlpului. 

Cum stătea acolo, se gândi şi la alte nume şi cu toate că nici unul nu îl 
descria pe deplin, defectele sale nu îl mai supărau, căci limpezimea pe care 
o simţea era mult prea profundă ca să lase vreo nereuşită să o tulbure. 

„Cum pot cuprinde tot ceea ce sunt în doar câteva cuvinte?“ se în- 
trebă el, continuând să cugete asupra întrebării pe măsură ce stelele se 
schimbau. 

Trei umbre încovoiate zburară pe deasupra oraşului — ca nişte fisuri 
mărunte şi mişcătoare ale realității — şi aterizară pe acoperişul clădirii 
din stânga sa. Apoi siluetele întunecate, asemănătoare bufniţelor, îşi în- 
tinseră penele crestate şi îl priviră cu ochi lucioşi şi răi. Umbrele ciripiră 
uşor una către cealaltă şi două dintre ele îşi scărpinară aripile goale cu 
gheare ce nu aveau adâncime. A treia ţinea în ghearele sale de abanos ră- 
măşiţele unei broaşte-bou. 

Se uită la păsările amenințătoare câteva minute, iar ele îi întoarseră 
privirea, după care îşi luară zborul şi se făcură nevăzute înspre apus, cu 
un fâlfâit uşor de pene. 


La apropierea zorilor, când Eragon putu zări steaua dimineţii printre 
două piscuri din răsărit, se întrebă: 

— Ce vreau eu? 

Până atunci nu îşi bătuse capul cu această întrebare. Voia să îl dea 
jos pe Galbatorix: asta era sigur. Însă dacă izbutea, ce avea să facă după 
aceea? De când plecase din Valea Palancar, se gândise că el şi Saphira 
aveau să se întoarcă într-o zi, să se stabilească lângă munţii pe care îi iu- 
bea atât de mult. Totuşi, acum că se gândea mai bine, îşi dădu seama că 
planul acesta nu îl mai atrăgea. 

Crescuse în Valea Palancar şi avea să o considere mereu casa lui. 
Dar ce mai rămăsese acolo pentru el sau pentru Saphira? Carvahall era 
distrus şi, chiar dacă sătenii l-ar fi reclădit cândva, oraşul nu mai avea să 
fie niciodată la fel. Unde mai pui că majoritatea prietenilor pe care şi-i 
făcuseră trăiau pe alte meleaguri, iar el şi Saphira aveau obligaţii față 
de toate rasele din Alagaësia — obligaţii pe care nu le puteau ignora. Şi, 
după toate lucrurile pe care le făcuseră şi le văzuseră, nu îşi putea închi- 
pui că vreunul din ei doi ar fi fost mulțumit să trăiască într-un loc atât de 
comun şi de izolat. 

„Căci cerul este gol şi pământul este rotund...“ 

Chiar dacă se întorceau acolo, ce aveau să facă? Să crească vaci şi să 
cultive grâu? Nu îl trăgea deloc inima să muncească pământul ca să îşi 
câştige existenţa, aşa cum făcuse familia lui în copilărie. El şi Saphira 
erau Cavaler şi dragon; soarta lor era să zboare în avangarda istoriei, nu 
să stea în faţa focului şi să trândăvească. 

Şi apoi mai era şi Arya. Dacă el şi Saphira rămâneau în Valea Palancar, 
el avea să o vadă rareori, dacă avea s-o mai vadă vreodată. 

— Nu, zise Eragon, şi cuvântul răsună ca o lovitură de ciocan în liniş- 
tea dimprejur. Nu vreau să mă întorc. 

Simti un fior rece pe şira spinării. Ştia că se schimbase de când el, 
Brom şi Saphira porniseră pe urmele celor doi Ra'zac, însă crezuse în 
continuare că, în adâncul fiinţei sale, rămăsese acelaşi. Acum înțelegea 
că lucrurile nu stăteau deloc aşa. Băiatul care era când plecase din Va- 
lea Palancar nu mai exista; Eragon nu arăta ca el, nu se purta precum el şi 
nici nu mai voia aceleaşi lucruri de la viață. Trase adânc aer în piept 
şi apoi îl lăsă să iasă printr-un oftat lung şi cutremurător, când adevărul 
îi încolţi în minte. 

— Nu mai sunt cine-am fost. Rostirea cu voce tare a acestui gând pă- 
rea să-i dea greutate. 

Apoi, în timp ce primele raze ale zorilor luminau cerul de la răsărit, 
deasupra străvechii insule Vroengard, acolo unde trăiseră cândva Cavaleri 
şi dragoni, el se gândi la un nume — un nume la care nu se mai gândise 
până atunci — şi simţi o siguranță deplină când o făcu. 

Rosti numele, şoptindu-l în tainiţele minţii sale, şi întregul lui trup 
păru să vibreze deodată, de parcă Saphira ar fi izbit stâlpul de sub el. 

Apoi rămase cu gura căscată şi se trezi că râde şi plânge în acelaşi 
timp — râdea pentru că izbutise şi pentru că simţea bucuria dată de înţele- 
gere; plângea deoarece toate cusururile sale, toate greşelile făcute îi erau 
acum clare şi nu mai avea cum să se aline cu amăgiri. 

— Nu mai sunt cine-am fost, şopti el ţinându-se de marginea coloa- 
nei, dar ştiu cine sunt. 

Numele, numele său adevărat, era mai slab şi mai modest decât i-ar fi 
plăcut să recunoască, şi se ura pentru asta; însă conţinea şi multe lucruri 
de admirat şi, cu cât se gândea mai mult la el, cu atât îi venea mai uşor să 
accepte adevărata natură a sinelui său. Nu era cea mai bună persoană din 
lume, dar nici cea mai rea. 

— Şi nu mă voi da bătut, mârâi el. 

Se consolă la gândul că identitatea lui nu era bătută în cuie; se putea 
perfecționa, dacă voia. Aşa că îşi jură să se descurce mai bine pe viitor, ori- 
cât de greu i-ar fi venit. 

Încă râzând, încă plângând, îşi întoarse faţa către cer şi îşi întinse bra- 
tele în lături. Cu timpul, lacrimile şi râsul încetară, şi în locul lor simţi 
cum se aşază o linişte deplină îmbinată cu un pic de fericire şi de resem- 
nare. În ciuda avertismentului lui Glaedr, îşi şopti din nou numele adevă- 
rat, şi încă o dată întreaga sa ființă fu zguduită de forța cuvintelor. 

Rămânând cu braţele întinse în lături, se ridică pe vârful stâlpului, se 
aplecă în față şi îşi dădu drumul către pământ. Chiar înainte să ajungă jos, 
rosti „ Vëoht“ şi încetini, se roti şi ateriză uşor pe piatra crăpată, de parcă 
ar fi coborât dintr-o trăsură. 

Se întoarse la fântâna din centrul curții şi îşi recuperă mantia. Apoi, 
pe când lumina se strecura printre ruinele oraşului, porni în grabă spre 
casa-cuib, nerăbdător să o trezească pe Saphira şi să le spună, ei şi lui 
Glaedr, despre descoperirea sa. 


Bolta Sufletelor 


Eragon îşi ridică sabia şi scutul, nerăbdător să meargă mai departe, 
dar şi uşor temător. 

Ca mai înainte, el şi Saphira stăteau la baza Stâncii lui Kuthian, în 
vreme ce miezul inimii lui Glaedr se afla în coburii de pe spatele Saphirei. 

Fra încă dimineaţă, iar soarele strălucea puternic prin spărturile mari 
din acoperişul de nori. Eragon şi Saphira doriseră să meargă de îndată la 
Stânca lui Kuthian după ce Eragon se întorsese la casa-cuib, însă Glaedr 
insistase ca Eragon să mănânce mai întâi şi apoi să aştepte ca mâncarea 
să 1 se aşeze în stomac. 

Însă acum ajunseseră în sfârşit la turnul zimţat de piatră, iar Eragon 
se săturase să tot aştepte, aidoma Saphirei. 

De când îşi împărtăşiseră numele adevărate, legătura dintre ei deve- 
nise și mai puternică, pesemne deoarece auziseră amândoi cât de mult ți- 
neau unul la celălalt. Era ceva ce ştiuseră dintotdeauna, însă chiar şi aşa, 
când o declaraseră în asemenea termeni de necontestat, senzaţia de apro- 
piere pe care o împărtăşeau sporise. 

Undeva la miazănoapte un corb croncăni. 

„Încerc eu primul, zise Glaedr. Dacă este o capcană, poate voi izbuti 
să o înlătur înainte de a vă prinde şi pe voi.“ 

Eragon şi Saphira începură să îşi retragă minţile din cea a lui Glaedr, 
pentru a-i îngădui dragonului să îşi rostească numele adevărat fără a fi 
auzit. Însă Glaedr spuse: „Nu, voi mi-aţi zis numele voastre. Se cuvine 
să îl ştiţi şi pe-al meu“. 

Eragon se uită la Saphira şi apoi amândoi rostiră: „Mulţumim, Ebrithil“. 

Apoi Glaedr îşi rosti numele, iar acesta răsună în mintea lui Eragon 
ca o fanfară de trâmbiţe, maiestuos şi totuşi distonant, colorat ici şi colo 
de amărăciunea şi mânia pe care le simţise Glaedr la moartea lui Oromis. 
Numele său era mai lung decât numele lui Eragon sau al Saphirei; se în- 
tindea pe câteva propoziţii bune — consemnarea unei vieţi ce se întinsese 
peste veacuri şi care conţinuse bucurii, tristeți şi împliniri prea nume- 
roase ca să poată fi înşirate. În nume i se ghicea înţelepciunea, dar şi anu- 
mite contradicții: complexităţi care făceau ca identitatea lui să fie greu 
de cuprins întru totul. 

Saphira simţi aceeaşi smerenie ca şi Eragon la auzul numelui lui 
Glaedr; felul în care suna acesta îi făcu pe amândoi să îşi dea seama cât de 
tineri erau şi cât de departe trebuiau să meargă pentru a spera să ajungă la 
cunoaşterea şi la experienţa lui Glaedr. 

„Mă întreb care-i numele adevărat al Aryei“, se gândi Eragon. 

Se uitară cu atenţie la Stânca lui Kuthian, însă nu observară nici o 
schimbare. 

Veni rândul Saphirei. Arcuindu-şi gâtul şi lovind în pământ ca un ar- 
măsar nărăvaş, ea îşi rosti numele adevărat cu mândrie. Chiar şi la lumina 
zilei, solzii săi tremurară şi scânteiară când şi-l formulă. 

Auzindu-i pe ea şi pe Glaedr rostindu-şi numele adevărate, Eragon 
se mai linişti puţin în privinţa propriului nume. Nici unul dintre ei nu era 
perfect, şi totuşi nu îşi judecau defectele, ci mai degrabă le recunoşteau 
şi le iertau. 

Din nou, nu se întâmplă nimic după ce Saphira îşi rosti numele. 

În cele din urmă, Eragon făcu un pas înainte. Fruntea îi era acoperită 
de sudoare. Știind că aceasta ar putea fi ultima sa acţiune de om liber, îşi 
rosti numele în minte, la fel ca Glaedr şi Saphira. Se înţeleseseră dinainte 
că era mai sigur pentru el să nu îşi spună numele cu voce tare, pentru a re- 
duce şansele de a fi auzit de altcineva. 

Când Eragon formulă ultimul cuvânt în gândurile sale, o linie subţire 
şi întunecată se ivi la baza turnului. 

Aceasta înaintă vreo cincizeci de picioare în sus, apoi se despărţi şi 
cobori în ambele părţi, trasând conturul a două uşi late. Pe uşi apărură rân- 
duri întregi de litere zugrăvite cu aur: vrăji de protecţie împotriva detectă- 
rii obişnuite, dar şi a celei magice. 


Moștenirea 511 


După ce conturul fu complet, uşile se deschiseră pe nişte balamale as- 
cunse, dând la o parte praful şi plantele ce se adunaseră la baza turnului 
de când se deschiseseră ultima oară, oricând va fi fost asta. Prin uşă se pu- 
tea zări un tunel imens şi boltit ce cobora într-un unghi ascuțit până în 
măruntaiele pământului. 

Uşile se opriră brusc, iar luminişul rămase iarăşi cufundat în tăcere. 

Eragon privi tunelul întunecat, simțind o nelinişte tot mai accen- 
tuată. Găsiseră ceea ce căutau, însă tot nu era sigur dacă aveau de-a face 
cu o capcană sau nu. 

„Solembum nu a minţit“, zise Saphira. Îşi scoase limba, cercetând ae- 
rul dimprejur. 

„Da, dar ce ne aşteaptă înăuntru?“ întrebă Eragon. 

„Acest loc nu ar trebui să existe, făcu Glaedr. Noi şi Cavalerii am as- 
cuns multe taine în Vroengard, dar insula este prea mică pentru ca un tu- 
nel atât de mare să fi fost ridicat fără ştirea cuiva. Şi totuşi, n-am mai 
auzit de el înainte.“ 

Eragon se încruntă şi se uită împrejur. Erau tot singuri; nimeni nu în- 
cerca să îi ia prin surprindere. „Se poate oare ca tunelul să fi fost ridicat 
înainte de stabilirea Cavalerilor pe Vroengard?“ 

Glaedr se gândi o clipă. „Nu ştiu... Poate. Este singura explicaţie 
care are sens, însă dacă aşa stau lucrurile, atunci tunelul este cu adevărat 
străvechi.“ 

Cei trei cercetară culoarul cu minţile, însă nu dădură peste nici un semn 
de viaţă înăuntru. 

„Bine, atunci“, zise Eragon. Simţi pe limbă gustul amar al spaimei, 
iar palmele îi asudară în mănuşi. Orice aveau să găsească la celălalt capăt 
al tunelului, voia să afle o dată pentru totdeauna. Saphira era şi ea agi- 
tată, însă mai puţin decât el. 

„Hai să scoatem la lumină şobolanul care se ascunde în vizuina asta“, 
spuse ea. 

Și astfel păşiră peste prag împreună, intrând în tunel. 

Când coada Saphirei trecu de prag cu totul, uşile se trântiră în urma 
lor şi se închiseră cu un trosnet puternic de piatră pe piatră, cufundându-i 
în beznă. 

— O, nu, nu, nu! bombăni Eragon, repezindu-se la uşi. Naina hvitr, rosti 
el, şi o lumină albă apăru la intrarea în tunel. 

Suprafețele interioare ale uşilor erau perfect netede şi, indiferent cât 
de mult le împinse şi le lovi, refuzară să se clintească. 

— La naiba! Ar fi trebuit să punem un buştean sau un bolovan în uşă, 
ca să nu se închidă, se tângui el, mustrându-se pentru că nu se gândise la 
asta de la bun început. 

„Dacă trebuie, putem să le doborâm“, rosti Saphira. 

„Mă îndoiesc că vom reuşi“, zise Glaedr. 

Eragon o strânse pe Brisingr. „Ei bine, bănuiesc că nu avem de ales: 
trebuie să mergem tot înainte.“ 

„Când am avut noi de ales? Mereu am mers tot înainte“, replică 
Saphira. 

Eragon îşi modifică vraja astfel încât lumina să pornească dintr-un 
singur punct de pe tavan — altminteri lipsa umbrelor i-ar fi împiedicat 
să îşi dea seama de adâncime —, după care porniră împreună prin tune- 
lul în pantă. 

Podeaua culoarului era plină de umflături, ceea ce îi ajută să îşi păs- 
treze echilibrul în lipsa treptelor. Acolo unde podeaua şi pereţii se îmbinau, 
acestea se pierdeau una în cealaltă de parcă piatra ar fi fost topită, ceea ce 
îl făcea pe Eragon să creadă că elfii fuseseră cei care săpaseră tunelul. 

Coborâră tot mai adânc în pământ, până când Eragon înţelese că tre- 
cuseră pe sub dealurile din spatele Stâncii lui Kuthian şi înaintau acum 
pe sub rădăcinile munţilor. Tunelul nici nu se întorcea, nici nu se rami- 
fica, iar pereții rămâneau la fel de goi. 

În cele din urmă, Eragon simţi o pală de aer cald înălțându-se spre ei 
din adâncuri şi observă o licărire portocalie şi palidă în depărtare. 

— Letta, murmură el, stingându-şi lumina. 

Aerul continuă să se încălzească pe când coborau, iar licărirea din faţa 
lor spori în intensitate. În curând izbutiră să vadă capătul tunelului: o 
boltă imensă şi neagră, acoperită în întregime cu semne sculptate, care 
o făceau să pară înfăşurată cu mărăcini. În aer se putea simţi mirosul de 
pucioasă, iar ochii lui Eragon începură să lăcrimeze. 

Se opriră în fața arcadei; prin ea, tot ce puteau vedea era o podea ce- 
nuşie şi plată. 

Eragon aruncă o privire înapoi, după care îşi întoarse ochii spre boltă. 
Structura zimţată îl neliniştea, aşa cum o neliniştea şi pe Saphira. Încercă 
să citească literele, însă acestea erau prea amestecate şi prea înghesuite 

ca să poată înțelege ceva din ele, şi nu putu detecta nici o urmă de ener- 
gie depozitată în structura neagră. 

Însă îi venea greu să creadă că aceasta nu era fermecată. Cei care ridi- 
caseră tunelul izbutiseră să ascundă vraja de pe uşile de la intrare, ceea ce 
însemna că ar fi putut face la fel cu orice vrăji ar fi pus pe boltă. 

Schimbă o privire scurtă cu Saphira, apoi îşi umezi buzele când îşi 
aminti ce îi spusese Glaedr: „Nu mai există căi sigure“. 

Saphira pufni, scoțând un mic jet de flăcări pe nări, apoi trecură amân- 
doi pe sub arcadă. 


Lacuna, prima parte 


Eragon observă mai multe lucruri în acelaşi timp. 

Primul era că se aflau pe marginea unei camere circulare cu diametrul 
de peste două sute de picioare, ce avea în centru o groapă mare din care ra- 
dia o lumină ştearsă, portocalie. Al doilea — că aerul era înăbuşitor de fier- 
binte. Al treilea — că pe întreg perimetrul camerei erau dispuse două 
cercuri concentrice de rafturi, cel din spate mai înalt decât cel din faţă, 
asemenea unor bănci, pe care se aflau numeroase obiecte întunecate. Al pa- 
trulea — că peretele din spatele acestor rafturi scânteia în numeroase locuri, 
ca şi cum ar fi fost decorat cu cristal colorat. Însă nu avu ocazia să cerce- 
teze mai mult nici peretele, nici obiectele întunecate, căci în spațiul liber 
de lângă groapa incandescentă stătea un bărbat cu cap de dragon. 

Bărbatul era făcut din metal şi strălucea ca oţelul lustruit. Nu purta 
nici o haină, cu excepţia unei pânze trecute peste şale, create din ace- 
laşi material lucios ca şi corpul său, iar pieptul şi membrele îi erau stră- 
bătute de muşchi, precum cele ale unui kull. În mâna stângă el ţinea un 
scut de metal, iar în dreapta o sabie irizată pe care Eragon recunoscu tăi- 
şul specific unui Cavaler. 

În spatele bărbatului, aşezat în cealaltă parte a camerei, Eragon între- 
zări un tron în care era imprimat conturul corpului creaturii. 

Omul cu cap de dragon păşi în față. Pielea şi încheieturile lui se miş- 
cau lin, de parcă ar fi fost din carne, dar fiecare pas răsuna ca şi cum o mare 
greutate ar fi fost lăsată pe podea. Se opri la treizeci de paşi de Eragon şi 
Saphira şi îi fixă cu nişte ochi ce pâlpâiau asemenea unor văpăi purpurii. 
Apoi, ridicându-şi capul solzos, el scoase un muget straniu, metalic, ce ră- 
sună şi se multiplică până ce păru că zeci de creaturi răgeau la ei. 

Tocmai! când Eragon se întreba dacă vor trebui să se lupte cu crea- 
tura, simţi o minte stranie, enormă, atingând-o pe a sa. Această conştiinţă 
nu semăna cu nimic din ce mai întâlnise până atunci şi părea să conţină 
o puzderie de voci care strigau, un cor imens, incoerent, ce îi aminti de 
vântul din miezul unei furtuni. 

Înainte să poată reacţiona, mintea aceea îi străpunse protecțiile şi 
puse stăpânire pe gândurile lui. În ciuda timpului pe care îl petrecuse 
practicând cu Glaedr, Arya şi Saphira, nu putu opri atacul; nu reuşi nici 
măcar să îl încetinească. Ar fi putut încerca la fel de bine să oprească 
oceanul cu mâinile goale. 

Străfulgerarea unei lumini şi vuietul unui vacarm incoerent îl împresu- 
rară, în vreme ce corul nedesluşit de voci îşi croi drum în fiecare colțişor 
al ființei lui. Apoi se simţi de parcă invadatorul i-ar fi sfâşiat mintea în mii 
de bucăţi — fiecare dintre ele fiind perfect conştientă de existenţa celor- 
lalte, dar nici una neputând să acţioneze după cum ar fi vrut — şi viziunea 
1 se fragmentă, ca şi cum ar fi văzut camera prin fațetele unei nestemate. 

Şase amintiri diferite începură să-i străbată în viteză conştiinţa fractu- 
rată. Nu el le chemase; pur şi simplu apăruseră şi nici nu le putu urmări, 
atât de iute trecură prin el. În acelaşi timp, corpul său se aplecă şi se înco- 
voie în diverse poziţii, apoi braţul lui o ridică pe Brisingr în faţa ochilor 
şi el privi şase versiuni identice ale sabiei sale. Invadatorul îl făcu chiar 
şi să arunce o vrajă, al cărei scop nu îl înţelese şi nici nu-l putea înţelege, 
căci nu putea gândi decât ce îi permitea celălalt. Şi nici nu simţi vreo 
emoție, cu excepţia unei panici care dispărea încet. 

Timp de câteva ore, i se păru lui, mintea străină îi examină fiecare amin- 
tire, începând din momentul în care plecase de la ferma familiei pentru a 
vâna căprioare în Şiră — cu trei zile înainte de a găsi oul Saphirei — până 
în prezent. În spatele minţii sale, Eragon putu simţi că acelaşi lucru i se în- 
tâmpla şi Saphirei, dar această informaţie nu însemnă nimic pentru el. 

Într-un sfârşit, mult după ce ar fi lăsat deoparte orice speranţă de elibe- 
rare, dacă ar fi putut să îşi controleze gândurile, corul clocotitor de voci îi 
reuni cu grijă fragmentele minţii, apoi se retrase. 

Eragon se legănă în faţă şi căzu într-un genunchi, înainte de a-şi pu- 
tea recăpăta echilibrul. Lângă el, Saphira se clătina, muşcând în gol. 

„Cum? gândi el. Cine?“ Nici măcar Galbatorix nu ar fi fost în stare să 
îi captureze în acelaşi timp pe ei doi, precum şi pe Glaedr, presupuse el. 

Din nou, conştiinţa atinse mintea lui Eragon, dar de această dată nu 
mai atacă. De această dată zise: „Scuzele noastre, Saphira. Scuzele noas- 
tre, Eragon, dar trebuia să fim siguri de intențiile voastre. Fiţi bine-veniţi în 
Bolta Sufletelor. Vă aşteptam de multă vreme. Fii bine-venit şi tu, vere. 
Suntem bucuroşi că eşti încă în viaţă. la-ţi înapoi amintirile şi află că mi- 
siunea ta este, în sfârşit, îndeplinită!“ 

Un fulger de energie scânteie între Glaedr şi acea conştiinţă. O clipă 
mai târziu, Glaedr scoase un răget mental care îi făcu tâmplele lui Eragon 
să zvâcnească de durere. Un val de emoţii amestecate ţâşni din dragonul 
auriu: amărăciune, triumf, neîncredere, regret şi, dincolo de toate acestea, 
un fericit sentiment de uşurare, atât de intens încât Eragon se trezi zâm- 
bind fără să ştie de ce. Atingându-i mintea lui Glaedr, el simţi nu una, ci o 
multitudine de minţi stranii, toate şoptind şi murmurând. 

— Cine? şopti Eragon. 

În faţa lor, omul cu cap de dragon nu se mişcase nici măcar cu un deget. 

„Eragon, spuse Saphira. Priveşte zidul. Priveşte...“ 

El privi. Şi văzu că zidul circular nu era decorat cu cristal, cum cre- 
zuse la început. De fapt, zeci şi zeci de firide punctau zidul şi în fiecare 
firidă se odihnea o sferă strălucitoare. Unele erau mari, altele mici, dar 
toate pulsau cu o văpaie interioară blândă, asemenea unor tăciuni moc- 
nind într-un foc de tabără stins. 

Inima lui Eragon se opri o clipă în loc când începu să înţeleagă. 

Îşi cobori privirea asupra obiectelor întunecate aflate pe rafturile de 
dedesubt; erau netede şi ovale, şi păreau a fi sculptate din piatră de dife- 
rite culori. Asemenea sferelor, unele erau mari, altele erau mici, dar indi- 
ferent de mărime, aveau o formă pe care ar fi recunoscut-o oriunde. 

Simţi cum îl cuprinde un val de fierbinţeală şi genunchii i se înmuiară. 
Era imposibil. Voia să-şi creadă ochilor, dar se temea că ar putea fi o iluzie 
creată ca să îi răscolească speranţele. Și totuşi, posibilitatea ca lucrurile 
privite chiar să se afle acolo îi tăie răsuflarea, ameţindu-l şi copleşindu-l 
într-o asemenea măsură, încât nu mai ştiu ce să facă sau să zică. Saphira 
avu aceeaşi reacţie, dacă nu chiar mai puternică. 

Apoi mintea vorbi din nou: „Nu vă înşelaţi, puişorilor, şi nici ochii nu 
vă amăgesc. Noi suntem speranţa secretă a rasei noastre. Aici se află ini- 
mile inimilor noastre — ultimii Eldunari liberi din ţinut —, şi aici se află 
ouăle pe care le-am păzit peste un secol“. 


Lacuna, partea a doua 


Preţ de o clipă, Eragon fu incapabil să se mişte sau să respire. 

Apoi şopti: 

— Ouă, Saphira... Ouă. 

Ea se înfioră, de parcă i-ar fi fost frig, apoi solzii de pe spinarea ei se 
zbârliră uşor. 

„Cine sunteţi? întrebă el mintea. De unde ştim că putem avea încre- 
dere în voi?“ 

„Spun adevărul, Eragon, rosti Glaedr în limba străveche. Ştiu asta pen- 
tru că Oromis a fost unul dintre cei care au conceput planul acestui loc.“ 

„Oromis...?“ 

Înainte ca Glaedr să poată intra în detalii, cealaltă minte spuse: „Nu- 
mele meu este Umaroth. Cavalerul meu a fost elful Vrael, conducătorul 
ordinului nostru înainte ca sfârşitul să vină peste noi. Vorbesc în numele 
celorlalți, dar nu îi comand, căci deşi mulți dintre noi erau uniți prin le- 
gământ cu Cavalerii, şi mai mulți nu erau astfel, iar frații noştri sălbatici 
nu recunosc altă autoritate decât cea proprie. Acest lucru îl spuse cu o 
urmă de exasperare. Ar fi prea derutant să vorbim toți în acelaşi timp, 
aşa că vocea mea va vorbi pentru restul“. 

„Tu eşti...?“ Și Eragon arătă spre bărbatul argintiu, cu cap de dragon, 
aflat în faţa sa şi a Saphirei. 

„Nu, răspunse Umaroth. El este Cuaroc, Vânătorul de Nidhwal şi 
Blestem al Urgalilor. Silvari Vrăjitoarea a modelat pentru el corpul pe 
care îl poartă acum, ca să putem avea un luptător care să ne apere în ca- 
zul în care Galbatorix sau orice alt duşman ar reuşi să pătrundă în Bolta 
Sufletelor“. 

În timp ce Umaroth vorbea, bărbatul cu cap de dragon îşi duse mâna 
dreaptă peste bust, desfăcu un zăvor tainic şi îşi deschise partea din față a 
pieptului, de parcă ar fi deschis un dulăpior. În pieptul lui Cuaroc se adă- 
postea o inimă a inimilor de culoare purpurie, care era înconjurată de mii 
de sârme argintii, nici una mai groasă decât un fir de păr. Apoi Cuaroc îşi 
închise la loc platoşa iar Umaroth spuse: „Nu, eu sunt aici“, şi îi direcți- 
onă vederea lui Eragon către o firidă ce conţinea un Eldunari mare, alb. 

Eragon o vâri încet pe Brisingr înapoi în teacă. 

Ouă şi Eldunari. Eragon părea să nu poată cuprinde toată imensita- 
tea descoperirii. Îşi simţea gândurile greoaie, vâscoase, de parcă ar fi su- 
ferit o lovitură la cap — ceea ce, într-un anume fel, chiar se întâmplase. 

Porni către rafturile aflate în dreapta cupolei întunecate, acoperite cu 
simboluri, apoi se opri în faţa lui Cuaroc şi spuse, atât cu voce tare cât şi 
în gând: 

— Am voie? 

Bărbatul cu cap de dragon clănţăni din dinţi şi se retrase cu paşi apă- 
saţi, oprindu-se lângă groapa incandescentă din centrul încăperii. Îşi tinu 
însă sabia scoasă, fapt de care Eragon rămase conştient tot timpul. 

Un sentiment de uimire şi venerație puse stăpânire pe Eragon când se 
apropie de ouă. Se aplecă deasupra raftului inferior şi se înfioră în timp 
ce privi fix un ou roşu-auriu, înalt de aproape cinci picioare. Mânat de 
un impuls brusc, îşi scoase o mănuşă şi îşi lipi palma goală de ou. Era 
cald la atingere şi, când îşi lăsă mintea să îi lunece de-a lungul mâinii, re- 
uşi să simtă conştiinţa adormită a dragonului nenăscut. 

Răsuflarea fierbinte a Saphirei trecu peste gâtul său când aceasta veni 
lângă el. 

„Oul tău a fost mai mic decât acesta“, spuse el. 

„Asta pentru că mama mea nu era atât de bătrână şi de mare precum 
dragonul care a făcut oul ăsta.“ 

„Ah! Nu m-am gândit la asta.“ 

Aruncă o privire peste restul ouălor şi simţi un nod în gât. 

— Sunt atât de multe, şopti el. 

Îşi lipi umărul de falca masivă a Saphirei şi o simţi fremătând. Ştia 
că tot ce voia ea era să cuprindă şi să se bucure de minţile semenilor ei, 
dar, ca şi el, cu greu putea crede că era adevărat ceea ce vedea. 

Ea pufni şi îşi întoarse capul, privind restul încăperii, apoi scoase un 
răget ce desprinse praful de pe tavan. „Dar cum?! mârâi ea în gând. Cum 
aţi putut scăpa de Galbatorix? Noi, dragonii, nu ne ascundem atunci când 
luptăm. Noi nu suntem laşi, ca să fugim de pericol. Explicaţi-vă!“ 

„Mai încet, Bjartskular, sau vei tulbura puii aflaţi în ouă“, o dojeni 
Umaroth. 

Saphira mârâi, încreţindu-şi nasul. „Atunci vorbeşte, bătrâne, şi spu- 
ne-ne cum de este posibil.“ 

Preţ de o clipă, Umaroth păru amuzat, însă când dragonul răspunse, 
cuvintele îi erau mohorâte. „Ai dreptate: noi nu suntem laşi şi nu ne as- 
cundem atunci când luptăm, dar chiar şi dragonii pot sta la pândă în aşa fel 
încât să îşi ia prada prin surprindere. Nu eşti de aceeaşi părere, Saphira?“ 
Ea pufni din nou, şfichiuind-şi coada dintr-o parte în alta. „Şi nici nu 
suntem precum Fanghurii sau alte vipere mici care îşi abandonează puii 
în voia sorții. Dacă am fi intrat în bătălia pentru Doru Araeba, pur şi sim- 
plu am fi fost distruşi. Victoria lui Galbatorix ar fi fost deplină — cum el 
şi crede că a fost —, iar rasa noastră ar fi dispărut pentru totdeauna de pe 
fața pământului.“ 

„Odată ce adevărata măsură a puterii şi ambiţiei lui Galbatorix a deve- 
nit evidentă, zise Glaedr, şi odată ce am înţeles că el şi trădătorii lui inten- 
ționau să atace Vroengard-ul, ei bine, Vrael, Umaroth, Oromis şi cu mine, 
şi alți câţiva, am hotărât că cel mai bine ar fi să ascundem ouăle rasei 
noastre, precum şi câţiva Eldunari. A fost uşor să îi convingem pe drago- 
nii sălbatici; Galbatorix îi vânase şi ei nu aveau nici o apărare împotriva 
magiei lui. Au venit aici şi i-au dat lui Vrael puii lor încă neieșiți din ouă, 
iar cei ce mai puteau face ouă le-au făcut atunci, chiar dacă nu le era încă 
sorocul, căci ştiam că supraviețuirea rasei noastre era amenințată. Precau- 
ile noastre au fost îndreptăţite, se pare.“ 

Eragon îşi masă tâmplele. 

— Cum de nu ai ştiut asta până acum? Cum de nu a ştiut Oromis? Și 
cum au putut să îşi ascundă minţile? Mi-ai spus că nu se poate. 

„Nu se poate, răspunse Glaedr, sau cel puţin nu doar folosind magia. 
Totuşi, în cazul ăsta, acolo unde magia nu mai poate face nimic, distanţa 
poate reuşi. De aceea ne aflăm adânc sub pământ, la o milă sub Muntele 
Frolas. Chiar dacă Galbatorix sau Trădătorii s-ar fi gândit să caute cu min- 
tile lor într-un asemenea loc, stânca i-ar fi împiedicat să simtă altceva 

decât un flux tulbure de energie pe care l-ar fi pus pe seama vârtejurilor 
din sângele pământului, ce se află nu departe sub noi. Mai mult de-atât, 
înaintea Bătăliei de la Doru Araeba, acum peste o sută de ani, toți 
Eldunarii au fost aduşi într-o stare de transă adâncă, soră cu moartea, 
care făcea ca aceştia să fie şi mai greu de găsit. Planul nostru era să îi tre- 
zim după ce se termina bătălia, însă cei care au construit acest loc au 
mai aruncat o vrajă care să îi trezească din transă după ce vor fi răsărit 
câteva luni.“ 

„Cum s-a şi întâmplat, spuse Umaroth. Bolta Sufletelor a fost aşezată 
aici şi din alt motiv. Groapa pe care o vedeţi în faţa voastră se deschide 
către un lac de piatră topită, ce există sub munţii ăştia de la facerea lumii. 
El dă căldura de care au nevoie ouăle şi lumina de care avem nevoie 
noi, Eldunarii, ca să ne păstrăm puterea.“ 

Adresându-i-se lui Glaedr, Eragon zise: „Tot nu mi-ai răspuns la în- 
trebare: de ce nici tu, nici Oromis nu v-aţi amintit de acest loc?“ 

Umaroth fu cel care răspunse: „Pentru că toţi cei care ştiau de Bolta 
Sufletelor, inclusiv Glaedr, au acceptat ca această informaţie să le fie ştearsă 
din minte şi înlocuită cu o amintire falsă. Nu a fost o decizie uşoară, mai 
ales pentru mamele ouălor, însă nu le puteam permite să iasă din încă- 
pere celor care nu cunoşteau adevărul, pentru ca nu cumva Galbatorix să 
afle de la ei de existenţa noastră. Aşa că ne-am luat rămas-bun de la prie- 
tenii şi tovarăşii noştri, ştiind prea bine că s-ar putea să nu-i mai vedem 
niciodată şi că, în cel mai rău caz, ei vor muri crezând că am trecut în ne- 
fiinţă... Cum am zis, nu a fost o decizie uşoară. De asemenea, am şters 
din toate amintirile numele stâncii care indică intrarea în acest sanctuar, 
aşa cum, mai înainte, am şters numele celor treisprezece dragoni care 
au ales să ne trădeze“. 

„Am petrecut ultima sută de ani crezând că neamul nostru este sortit ui- 
tării, spuse Glaedr. Şi acum să aflu că tot chinul meu a fost în zadar... Sunt 
bucuros totuşi, căci prin neştiința mea am putut ajuta să ne ocrotim rasa.“ 

Atunci Saphira îi zise lui Umaroth: „Cum de Galbatorix nu a obser- 
vat că voi şi ouăle lipseaţi?“ 

„A crezut că am fost ucişi în luptă. Noi nu eram decât o mică parte 
din Eldunarii de pe Vroengard, nu destui încât absenţa noastră să îl pună 
pe gânduri. Cât despre ouă, pierderea lor l-a mâniat, fără îndoială, însă 
nu avea nici un motiv să creadă că este vreun şiretlic la mijloc.“ 

„Ah, da, spuse trist Glaedr. De aceea Thuviel a acceptat să se sacri- 
fice: pentru a-i ascunde lui Galbatorix înşelăciunea noastră.“ 

— Dar nu a ucis Thuviel şi mulți dintre ai săi? făcu Eragon. 

„Ba da, şi a fost o tragedie cumplită, zise Umaroth. Însă hotărâse- 
răm că nu va acționa decât dacă era clar că înfrângerea nu putea fi evi- 
tată. Jertfindu-se pe sine, el a distrus clădirile în care de obicei țineam 
ouăle şi a otrăvit insula, pentru a fi sigur că Galbatorix nu va alege să se 
stabilească aici.“ 

— Ştia de ce se sinucide? 

„Nu, în acel moment ştia doar că era necesar. Cu o lună înainte, unul 
dintre Trădători îi ucisese dragonu! lui Thuviel. Deşi s-a abținut să treacă 
în neființă, căci aveam nevoie de fiecare războinic al nostru pentru a-l 
înfrunta pe Galbatorix, Thuviel nu şi-a mai dorit să trăiască. Şi a fost 
bucuros să accepte misiunea; îi aducea eliberarea după care tânjea şi, în 
acelaşi timp, îi permitea să se pună în slujba cauzei noastre. Dăruindu-şi 
viaţa, el a asigurat un viitor atât rasei dragonilor, cât şi celei a Cavalerilor. 
A fost un erou extraordinar de curajos, iar numele lui va fi cântat cândva 
în fiecare colţişor al Alagaăsiei.“ 

„Şi după bătălie aţi aşteptat“, zise Saphira. 

„Şi apoi am aşteptat“, încuviință Umaroth. Gândul la peste o sută de 
ani petrecuţi în aceeaşi încăpere, îngropat adânc sub pământ, îl cutremură 
pe Eragon. „Dar nu am stat degeaba. Când ne-am trezit din transă, am 
început să ne mişcăm minţile, la început mai încetişor, apoi cu tot mai 
multă siguranţă, atunci când ne-am dat seama că Galbatorix şi Trădătorii 
au părăsit insula. Unită, puterea noastră este mare şi, în anii ce au urmat, 
am putut observa multe dintre cele ce s-au întâmplat prin ţinut. Nu putem 
citi viitorul, nu în mod obişnuit, dar putem vedea firele încâlcite de ener- 
gie ce străbat Alaga&sia şi adeseori putem asculta gândurile celor care nu 
fac nici un efort pentru a-şi proteja minţile. Astfel, am strâns informa- 
ţii. Pe măsură ce deceniile treceau, am început să ne pierdem speranța 
că Galbatorix va putea fi omorât de cineva. Noi eram pregătiţi să aştep- 
tăm secole dacă trebuia, dar puteam simţi crescând puterea Spărgătoru- 
lui-de-Ouă şi ne temeam că aşteptarea noastră ar putea dura mii de ani 
în loc de sute. Aceasta ar fi fost inacceptabil, atât pentru sănătatea minți- 
lor noastre, cât şi pentru puii din ouă. Ei sunt legaţi printr-o magie ce le 
încetineşte creşterea şi pot rămâne aşa cum sunt încă mulți ani, dar nu e 

spre binele lor să stea prea mult în găoace. Căci dacă o fac, minţile lor 
pot deveni sucite şi ciudate. Astfel încât, împinşi de îngrijorare, am înce- 
put să ne amestecăm în evenimentele pe care le vedeam. La început doar 
în mică măsură: un ghiont ici, o propunere şoptită colo, o senzaţie de în- 
grijorare la cineva pe cale de a fi atacat. Nu am reuşit întotdeauna, însă 
i-am putut ajuta pe cei care încă îi rezistau lui Galbatorix şi, cu trecerea 
timpului, am devenit din ce în ce mai pricepuţi şi mai siguri în manipulă- 
rile noastre. În foarte puţine ocazii prezenţa noastră a fost observată, dar 
nimeni nu a putut spune cine sau ce eram. De trei ori am putut pune la 
cale moartea unui Trădător; când nu era stăpânit de patimile sale, Brom 
ne era o armă prețioasă“. 

— L-aţi ajutat pe Brom! exclamă Eragon. 

„Da, şi pe mulţi alții. Când omul numit Hefring a furat oul Saphirei 
din vistieria lui Galbatorix — cu aproape douăzeci de ani în urmă —, l-am 
ajutat să scape, însă am mers prea departe, căci el ne-a observat prezenţa 
şi s-a înfricoşat. A fugit şi nu s-a mai întâlnit cu vardenii, aşa cum trebuia 
s-o facă. Mai târziu, după ce Brom ţi-a salvat oul, Saphira, iar vardenii 
şi elfii au început să aducă înaintea lui tineri pentru a-l găsi pe cel pentru 
care tu ai fi ales să ieşi, noi am hotărât că trebuie să luăm anumite măsuri 
în cazul în care acest lucru se va întâmpla. Aşa că am căutat pisicile fer- 
mecate, care mult timp au fost prietene ale dragonilor, şi am vorbit cu ele. 
Au fost de acord să ne ajute, şi lor le-am dat informaţia despre Stânca lui 
Kuthian şi despre oţelul strălucitor de sub rădăcinile copacului Menoa, 
apoi le-am şters din minte toate amintirile despre conversaţia noastră.“ 

— Aţi făcut toate astea de-aici, din locul ăsta? făcu uimit Eragon. 

„Și mai mult de-atât. Nu te-ai întrebat niciodată de ce oul Saphirei 
ţi-a apărut în faţă, pe când te aflai în mijlocul Şirei?“ 

„Voi aţi făcut asta?“ spuse Saphira, la fel de uimită ca şi Eragon. 

— Credeam că a fost aşa pentru că Brom este tatăl meu şi Arya m-a 
luat drept el. 

„Nu, zise Umaroth. Vrăjile elfilor nu dau greş atât de uşor. Noi am mo- 
dificat fluxul de magie astfel încât tu şi Saphira să vă întâlniți. Ne-am gân- 
dit că era o şansă — una mică, dar totuşi o şansă — ca tu să fii partenerul 
potrivit pentru ea. Am avut dreptate.“ 

— Şi totuşi, de ce nu ne-aţi adus mai curând aici? întrebă Eragon. 

„Deoarece aveai nevoie de timp ca să te antrenezi şi am fi riscat să îl 
prevenim pe Galbatorix de prezenţa noastră înainte ca tu sau vardenii să 
fiți pregătiţi de a-l înfrunta. La ce bun, de exemplu, să te contactăm după 
Bătălia de pe Câmpiile Înflăcărate, când vardenii erau încă atât de de- 
parte de Urû’ baen?“ 

Preţ de un minut, se lăsă tăcerea. 

Fragon spuse încet: 

— Ce altceva aţi mai făcut pentru noi? 

„Câteva ghionturi. Avertismente, în mare parte. Viziuni ale Aryei în 
Gil'ead, când ea avea nevoie de ajutorul vostru. Vindecarea spatelui tău, 
în timpul Sărbătorii Frăției de Sânge.“ 

Un sentiment de dezaprobare veni dinspre Glaedr. „l-aţi trimis la 
Gil'ead neantrenaţi şi fără vrăji de protecţie, ştiind că vor avea de-a face 
cu o Umbră?“ 

„Ne-am gândit că Brom va fi cu ei dar, chiar şi după moartea acestuia, 
nu i-am putut opri, căci oricum trebuiau să meargă la Gil'ead ca să-i gă- 
sească pe vardeni.“ 

— Stai puţin, zise Eragon. Voi sunteţi răspunzători de... transformarea 
mea? 

„Într-o oarecare măsură. Am atins imaginea rasei noastre, pe care el- 
fii o invocă în timpul sărbătorii. Noi am dat inspiraţia noastră, iar el sau 
ea a dat putere vrăjii.“ 

Eragon privi în jos şi îşi strânse o clipă pumnii, nu de supărare, ci pen- 
tru că îl cuprindeau atâtea alte emoţii încât nu putea rămâne calm. Saphira, 
Arya, sabia sa, însăşi forma corpului său — datora toate acestea dragonilor 
din încăpere. 

— Elrun ono, spuse el. Vă mulţumesc. 

„Cu dragă inimă, Biruitorul-Umbrei.“ 

— L-aţi ajutat şi pe Roran? 

„„Vărul tău nu avea nevoie de ajutorul nostru. Umaroth făcu o pauză. 
V-am urmărit mulţi ani pe amândoi, Eragon şi Saphira. V-am urmărit 
cum ați devenit din puişori nişte războinici puternici şi suntem mândri de 
tot ceea ce aţi înfăptuit. Tu, Eragon, ai fost tot ceea ce puteam spera de la 
un nou Cavaler. Și tu, Saphira, te-ai arătat demnă de a te număra printre 
cei mai importanţi membri ai rasei noastre.“ 

Bucuria şi mândria Saphirei se amestecară cu cele ale lui Eragon. 
Acesta se lăsă într-un genunchi, în vreme ce ea lovi podeaua cu laba şi 
îşi înclină capul. Eragon ar fi vrut să sară, să ţipe, să sărbătorească într-un 
fel, dar nu făcu nimic din toate acestea. În schimb, rosti: 

— Sabia mea vă aparţine... 

„Ca şi dinţii şi ghearele mele“, zise Saphira. 

„Până la sfârşitul zilelor noastre, încheiară ei într-un glas. Ce doriţi 
să facem, Ebrithilar?“* 

O undă de mulțumire veni dinspre Umaroth şi acesta răspunse: „Acum, 
că ne-aţi găsit, vremea să stăm ascunși s-a isprăvit; vom merge cu tine la 
Urû’baen şi vom lupta alături de tine ca să îl ucidem pe Galbatorix. A so- 
sit timpul să ne părăsim bârlogul şi să-l înfruntăm, o dată pentru totdea- 
una, pe acel trădător Spărgător-de-Ouă. Fără ajutorul nostru, el v-ar 
deschide minţile la fel de uşor cum am făcut-o noi, căci are în stăpânire 
mulți Eldunari.“ 

„Nu vă pot duce pe toţi“, spuse Saphira. 

„Nici nu va trebui să o faci, zise Umaroth. Cinci dintre noi vor rămâne 
să vegheze ouăle, împreună cu Cuaroc. Dacă cumva nu vom reuşi să îl în- 
vingem pe Galbatorix, ei nu vor mai încerca să manipuleze energiile, ci se 
vor mulțumi să aştepte până ce va fi din nou sigur pentru dragoni să 
se aventureze în Alaga&sia. Dar nu trebuie să îţi faci griji; nu îţi vom fi o 
povară, căci vom produce energia necesară pentru a ne purta greutatea.“ 

— Câţi sunteţi aici? întrebă Eragon, aruncând o privire în jurul încăperii. 

„O sută treizeci şi şase. Dar să nu crezi că îi vom putea înfrânge pe 
Eldunarii înrobiţi de Galbatorix. Suntem prea puţini, iar cei ce-au fost 
aleşi să rămână în această peşteră erau fie prea bătrâni şi prea preţioşi 
pentru a risca să-i pierdem în luptă, fie prea tineri şi prea nepricepuți ca 
să participe la aceasta. De aceea am ales să mă alătur lor; eu sunto 
punte între cele două grupuri, un loc de înţelegere comună, care altfel 
ar fi lipsit. Cei bătrâni sunt înţelepţi şi puternici, într-adevăr, însă min- 
tile lor rătăcesc pe cărări ciudate şi, deseori, este greu să îi convingi să 
se concentreze asupra a altceva decât visele lor. Cei tineri sunt mult mai 
lipsiţi de noroc: şi-au părăsit corpul înainte de vreme; astfel, mințile lor 
au rămas limitate de mărimea pe care o au Eldunarii lor, care, odată ce au 
părăsit trupul, nu mai pot creşte, nici nu se mai pot mări. Aceasta să îți 

fie învăţătură, Saphira, să nu îţi scoţi afară piatra Eldunari decât dacă ai 
ajuns la o mărime respectabilă sau te afli la mare strâmtoare.“ 

— Deci sunt totuşi mai puternici decât noi, făcu trist Eragon. 

„Da, Biruitorul-Umbrei. Dar acum Galbatorix nu te mai poate înge- 
nunchea imediat. Poate că nu vom reuşi să-i înfrângem, dar vom putea 
să-i ţinem la distanță Eldunarii suficient de mult timp pentru ca tu şi 
Saphira să faceţi ceea ce trebuie să faceți. Şi păstrează-ţi speranţa; ştim 
multe lucruri, multe secrete despre război şi magie şi despre mersul lu- 
mii. Te vom învăţa ce putem şi poate că o frântură din această cunoaş- 
tere îți va permite să îl omori pe rege.“ 


După aceea, Saphira se interesă de ouă şi află că fuseseră salvate 
două sute patruzeci şi trei. Douăzeci şi şase fuseseră destinate Cavaleri- 
lor; restul nu erau sub legământ. Apoi ajunseră să discute despre zborul 
spre Urâ'baen. În vreme ce Umaroth şi Glaedr o sfătuiau pe Saphira cu 
privire la cea mai rapidă cale de a ajunge în oraş, bărbatul cu cap de dra- 
gon îşi vâri sabia în teacă, îşi puse scutul jos şi, unul câte unul, începu să 
scoată Eldunarii din firidele lor din zid. Vâri sferele, ce păreau făcute din 
piatră prețioasă, în punguţele de mătase pe care stătuseră până atunci, 
apoi le aşeză delicat într-o grămăjoară, lângă groapa incandescentă. 
Cel mai mare Eldunari era atât de uriaş în circumferință, că dragonul cu 
corp de metal nu îl putea cuprinde complet în braţe. 

În vreme ce Cuaroc lucra iar ei vorbeau, Eragon continuă să aibă o 
senzație ameţită de neîncredere. Îndrăznise cu greu până şi să viseze că 
mai erau şi alţi dragoni ce se ascundeau în Alagasia. Și totuşi, iată-i aici, 
rămăşiţe ale unor timpuri pierdute. Era ca şi cum poveşti din bătrâni ar 
fi prins viață, iar el şi Saphira ar fi fost prinşi în mijlocul lor. 

Emoţiile Saphirei erau mult mai complexe. Faptul de a şti că rasa ei 
nu mai era sortită pieirii îi ridicase o umbră de pe minte — o umbră ce fu- 
sese acolo dintotdeauna, din câte îşi putea aminti Eragon —, iar gândurile 
ei erau însufleţite de o bucurie atât de adâncă încât părea că ochii şi solzii 
îi scânteiază mai tare decât de obicei. Totuşi, o ciudată defensivă îi poto- 
lea entuziasmul, de parcă prezenţa acelor Eldunari ar fi intimidat-o. 

Oricât de ameţit era, Eragon percepu schimbarea din starea de spirit 
a lui Glaedr; acesta nu părea să-şi fi uitat complet tristeţea, dar era mai 

fericit decât îl simțise Eragon vreodată după moartea lui Oromis. Şi, cu 
toate că Glaedr nu se comporta ceremonios cu Umaroth, el îl trata pe ce- 
lălalt dragon cu un respect pe care Eragon nu-l mai văzuse niciodată la 
el, nici măcar atunci când Glaedr vorbise cu Regina Islanzadí. 

Când Cuaroc aproape îşi termină treaba, Eragon merse până la margi- 
nea gropii şi privi înăuntru. Văzu un put circular ce se afunda mai mult 
de o sută de picioare în stâncă, apoi se deschidea într-o grotă umplută pe 
jumătate cu piatră incandescentă. Lichidul gros, galben bolborosea şi îm- 
proşca asemenea unui cazan cu clei clocotit, şi fuioare răsucite de fum 
se ridicau de pe suprafaţa lui agitată. I se păru că vede o lumină precum 
cea a unui spirit trecând pe deasupra lichidului arzător, însă aceasta dis- 
păru atât de repede încât nu putea fi sigur de ce văzuse. 

„Vino, Eragon, zise Umaroth când bărbatul cu cap de dragon aşeză 
deasupra grămezii şi ultimul Eldunari destinat călătoriei. Acum trebuie 
să arunci o vrajă. Cuvintele sunt următoarele...“ 

Eragon se încruntă în timp ce asculta. 

— Ce este... de răsucit, în a doua frază? Ce trebuie să răsucesc, aerul? 

Explicaţia lui Umaroth îl lăsă pe Eragon şi mai nedumerit. Umaroth 
încercă din nou, dar Eragon tot nu putu înţelege conceptul. Alţi Eldunari 
mai bătrâni se alăturară conversaţiei, însă explicaţiile lor aveau şi mai 
puţin sens, căci veneau fie sub forma unui torent de imagini şi senzaţii 
suprapuse, fie ca nişte comparații ciudate, ezoterice, care îl zăpăciră cu to- 
tul pe Eragon. 

Întru câtva spre uşurarea sa, Saphira şi Glaedr păreau la fel de deru- 
taţi, deşi Glaedr spuse: „Cred că înțeleg, dar este ca şi cum aş încerca să 
prind un peşte speriat; ori de câte ori cred că l-am prins, el îmi alunecă 
printre colți“. 

Într-un sfârşit, Umaroth spuse: „Aceasta este o lecţie pentru altă 
dată. Ştii ce trebuie să facă vraja, chiar dacă nu ştii cum. Asta ar trebui 
să fie de-ajuns. la de la noi forța de care ai nevoie şi aruncă vraja, iar apoi 
să mergem“. 

Nervos, Eragon îşi fixă cuvintele în minte, ca să nu facă vreo gre- 
şeală, apoi începu să vorbească. În timp ce rostea frazele, el absorbi rezer- 
vele aflate în Eldunari şi pielea i se înfioră când un val enorm de energie 
îl străbătu, asemenea unui râu cu apa în acelaşi timp fierbinte şi rece. 

Aerul din jurul grămezii neregulate de Eldunari se tulbură şi vibră; 
apoi, grămada păru să se strângă în sine şi dispăru brusc. O rafală de vânt 
îi ciufuli părul lui Eragon şi o bufnitură uşoară, surdă răsună în încăpere. 

Uluit, Eragon privi cum Saphira îşi întinde gâtul, legănându-şi botul 
prin spațiul în care tocmai se aflaseră Eldunarii. Aceştia dispăruseră cu 
totul, de parcă nu ar fi existat niciodată, şi totuşi el şi Saphira încă pu- 
teau simți în preajmă mințile dragonilor. 

„Odată ce veţi părăsi peştera, spuse Umaroth, intrarea în acest spaţiu 
va rămâne tot timpul la o distanţă fixă, într-un punct aflat undeva deasu- 
pra şi în spatele vostru, cu excepţia cazului în care vă veţi afla într-un loc 
închis sau se va întâmpla ca trupul cuiva să treacă prin acest spaţiu. Intra- 
rea nu este mai mare decât un vârf de ac, dar este mai mortală decât orice 
sabie; vă va străpunge carnea dacă o atingeţi.“ 

Saphira adulmecă. „Până şi mirosul vostru a dispărut.“ 

— Cine a descoperit cum se poate face aşa ceva? întrebă Eragon, uluit. 

„Un sihastru care a trăit pe coasta de miazănoapte a Alaga&siei, cu o 
mie două sute de ani în urmă, răspunse Umaroth. Este un şiretlic preţios 
dacă vrei să ascunzi ceva sub nasul tuturor, dar e periculos şi greu de în- 
făptuit cum trebuie. Dragonul rămase tăcut pentru un moment şi Eragon 
îl putu simţi cum îşi adună gândurile. Apoi Umaroth spuse: „Mai este un 
lucru pe care trebuie să îl ştiţi, tu şi Saphira. Din clipa în care veţi trece 
pe sub bolta cea mare din spatele vostru — Poarta lui Vergathos — veţi în- 
cepe să uitaţi de Cuaroc şi de ouăle ascunse aici, iar când veţi ajunge la 
porțile de piatră de la capătul tunelului, orice amintire despre ele se va 
şterge din minţile voastre. Chiar şi noi, Eldunarii, vom uita de ouă. Dacă 
vom reuşi să îl omorâm pe Galbatorix, poarta ne va reda amintirile, 
dar până atunci trebuie să rămânem în ignoranță. Umaroth părea că ră- 
guşeşte. Este... neplăcut, ştiu, dar nu putem lăsa ca Galbatorix să afle ceva 
despre ouă“. 

Lui Eragon nu-i plăcea ideea, dar nu vedea o alternativă rezonabilă. 

„Mulţumim că ne-aţi spus asta“, zise Saphira, iar Eragon adăugă şi 
el mulțumirile sale. 

Apoi marele războinic de metal, Cuaroc, îşi ridică scutul de jos, îşi 
trase sabia şi merse către străvechiul său tron, pe care se aşeză. După ce 
îşi puse pe genunchi sabia scoasă din teacă şi îşi sprijini scutul de o la- 
tură a tronului, el îşi aşeză mâinile pe coapse şi deveni nemișcat precum 

o statuie, cu excepția flăcărilor care dansau în ochii săi roşii, a căror pri- 
vire era îndreptată în direcția ouălor. 

Eragon se întoarse cu spatele la tron, înfiorându-se. Era ceva de neui- 
tat în priveliştea figurii singuratice aflate în celălalt capăt al încăperii. 
Știind că atât Cuaroc, cât şi ceilalţi Eldunari ce rămâneau în peşteră ar fi 
putut sta acolo singuri pentru încă o sută de ani — sau chiar mai mult —, lui 
Eragon îi veni foarte greu să plece. 

„Rămas-bun!“ spuse el în gând. 

„Rămas-bun, Biruitorul-Umbrei, răspunseră cinci şoapte. Rămas-bun, 
Solzi-Sclipitori. Norocul fie cu voi!“ 

Apoi Eragon îşi îndreptă umerii şi, împreună cu Saphira, păşi prin 
Poarta lui Vergathos şi părăsi astfel Bolta Sufletelor. 


Intoarcerea 


Eragon se încruntă când ieşi din tunel şi păşi în lumina soarelui 
după-amiezii ce scălda luminişul din faţa Stâncii lui Kuthian. 

Se simţea ca şi cum uitase ceva important. Încercă să îşi aducă aminte 
ce, însă nu-i veni nimic în minte, în afară de o senzaţie tulburătoare de 
pustietate. 

Oare avea de-a face cu... nu, nu îşi amintea şi pace! „Saphira, ai...“ în- 
cepu el să spună, apoi se opri. 

„Ce s-a întâmplat?“ 

„Nimic. Doar că m-am gândit... Nu-i nimic; nu contează.“ 

În urma lor, uşile tunelului se trântiră cu un bubuit sec, iar rândurile de 
semne de pe ele se şterseră, apoi turnul aspru şi plin de muşchi le apăru 
din nou ca o bucată masivă de piatră. 

„Haideţi, să mergem, zise Umaroth. Trece ziua şi avem multe leghe 
de străbătut ca să ajungem la Uri'baen.“ 

Aruncă o privire prin luminiş, având în continuare senzaţia că lipsea 
ceva; apoi încuviinţă şi se urcă în şaua Saphirei. 

Pe când strângea curelele de la picioare, ciripitul nepământean al 
unei păsări-umbră răsună prin brazii rămuroşi din dreapta sa. Îşi ridică 
privirea, dar creatura nu se zărea nicăieri. Se strâmbă. Se bucura că vi- 
zitase Vroengard-ul, dar era la fel de bucuros că pleca. Insula era un 
loc neprimitor. 

„Pornim?“ întrebă Saphira. 

„Haide“, spuse el cu uşurare. 

Cu o bătaie de aripi, Saphira se avântă în aer şi îşi luă zborul pe dea- 
supra crângului de meri din cealaltă parte a luminişului. Se înălță iute 


530 CHRISTOPHER PAOLINI 


deasupra văii în formă de castron, rotindu-se peste ruinele oraşului Doru 
Araeba în timp ce se înălța. După ce ajunse destul de sus ca să plu- 
tească pe deasupra munților, se întoarse spre răsărit şi porni către conti- 
nent şi către Urû’ baen, lăsând în urmă rămăşiţele cetății cândva glorioase 
a Cavalerilor. 


Oraşul amărăciunilor 


Soarele era încă sus când vardenii ajunseră la Uri baen. 

Roran auzi strigătele oamenilor din fruntea coloanei lui, care urca- 
seră în vârful unei coline. Curios, privi de după piticul din faţa sa şi, când 
ajunse în vârful crestei, se opri ca să măsoare cu privirea priveliştea, aşa 
cum făcuseră toţi războinicii dinaintea lui. 

Pe câteva mile, ţinutul cobora uşor în pantă, netezindu-se într-o câm- 
pie întinsă, presărată de ferme, mori şi proprietăţi mari din piatră, ce-i 
aminteau de cele din apropiere de Aroughs. La vreo cinci mile depăr- 
tare, câmpia atingea zidurile exterioare ale Uri” baen-ului. 

Spre deosebire de Dras-Leona, zidurile capitalei erau destul de lungi 
ca să înconjoare întregul oraş. De asemenea, erau şi mai înalte; chiar şi 
de la distanţă, Roran putea vedea că ele depăşeau cu mult zidurile oraşe- 
lor Dras-Leona şi Aroughs. Socoti că aveau cel puţin trei sute de picioare 
înălţime. În crenelurile largi, el zări baliste şi catapulte montate la inter- 
vale regulate. 

Priveliştea îl nelinişti. Maşinile de război vor fi greu de doborât — fără 
îndoială, erau protejate împotriva atacurilor magice —, iar el ştia din ex- 
perienţă cât de ucigaşe puteau fi asemenea arme. 

În spatele zidurilor se afla un amestec ciudat de construcții ridicate 
de oameni şi altele pe care bănuia că le făcuseră elfii. Cele mai remarca- 
bile clădiri elfeşti erau şase turnuri înalte, graţioase — făcute din piatră 
verde de malachit —, dispuse într-un arc, în ceea ce, bănuia el, trebuia să 
fi fost zona cea mai veche a oraşului. Două dintre turnuri nu mai aveau 
acoperişuri şi i se păru că zăreşte resturile altor două, îngropate parțial 
în talmeş-balmeşul de case de dedesubt. 

Ceea ce îl interesa însă cel mai mult nu era zidul sau clădirile, ci fap- 
tul că mare parte din oraş se afla în umbra unui colț de stâncă gigantic, 
care trebuie că era lung de peste jumătate de milă, şi în zona lui cea mai 
îngustă avea cam cinci sute de picioare. Această proeminenţă se afla la 
una dintre extremităţile unui deal masiv, în pantă, ce se întindea câteva 
mile către nord-est. Pe buza abruptă a stâncii se ridica un alt zid, asemă- 
nător celui care înconjura oraşul, şi câteva turnuri de pază solide. 

În fundul scobiturii ca o peşteră, aflată sub stâncă, se zărea o enormă 
cetate, împodobită cu o mulțime de turnuri şi parapete. Cetatea se ridica 
sus deasupra restului oraşului, atât de sus încât cel mai înalt vârf al ei 
atingea partea de dedesubt a stâncii. Cel mai intimidant lucru era poarta 
principală a fortăreței: o grotă imensă, căscată, ce părea destul de largă 
pentru ca Saphira şi Thorn să treacă prin ea unul lângă altul. 

Roran simţi un nod în stomac. Dacă poarta putea fi un indiciu, în- 
semna că Shruikan era suficient de mare ca să le nimicească de unul sin- 
gur întreaga armată. „Eragon şi Saphira ar trebui să se grăbească, gândi el. 
Şi elfii de asemenea.“ Din ceea ce văzuse, elfii i-ar fi putut face faţă de 
unii singuri dragonului negru al regelui, dar chiar şi lor le-ar fi fost foarte 
greu să îl răpună. 

Acestea şi multe altele le pricepu Roran acolo sus, pe creastă. Apoi 
trase de hăţurile Văpăii-Zăpezii. În spatele său, armăsarul cel alb sforăi şi 
îl urmă, în timp ce Roran îşi reluă marşul ostenit, urmând drumul şerpuit 
ce cobora spre câmpie. 

Ar fi putut călări — s-ar fi cuvenit să călărească, întrucât era căpita- 
nul batalionului —, însă după drumul până la Aroughs şi înapoi ajunsese 
să urască să stea în şa. 

În timp ce mergea, încercă să îşi dea seama care ar fi fost cea mai 
bună cale de a ataca oraşul. Buzunarul de piatră în care era cuibărit 
Uri” baen ar fi împiedicat orice atac din părţi sau din spate şi ar fi îngre- 
unat atacurile de sus; în mod cert, acesta era principalul motiv pentru 
care elfii aleseseră să ridice cetatea în acest loc. 

„Dacă am putea sparge în vreun fel colţul de stâncă, am putea dărâma 
cetatea şi mare parte din oraş“, gândi el, însă ideea i se păru ca având pu- 
ține şanse de reuşită, căci stânca era prea groasă. „Dar am putea cuceri 
zidul de pe creastă. După aceea putem arunca pietre şi putem turna ulei 
clocotit peste cei de dedesubt. Însă n-ar fi uşor. Să luptăm în pantă, şi cu 

zidurile alea... Poate că elfii s-ar descurca. Sau kullii. Poate lor chiar 
le-ar plăcea.“ 

Râul Ramr se afla la câteva mile la nord de Uri'baen, mult prea de- 
parte ca să le fie de vreun ajutor. Saphira ar fi putut săpa un şanţ destul 
de mare ca să îi schimbe cursul, dar chiar şi ea ar avea nevoie de săptă- 
mâni ca să ducă la bun sfârşit un asemenea proiect, iar vardenii nu aveau 
mâncare pentru mai multe săptămâni. Mai aveau doar pentru câteva 
zile. După aceea vor flămânzi sau se vor împrăştia. 

Singura lor opţiune era să atace înainte ca Imperiul s-o facă. Nu că 
Roran ar fi crezut că Galbatorix ar ataca. Până acum, regele păruse să se 
mulțumească să îi lase pe vardeni să vină la el. „De ce să-şi rişte capul? 
Cu cât aşteaptă mai mult, cu atât noi devenim mai slabi.“ 

Ceea ce însemna un atac frontal — o şarjă nebunească în câmp des- 
chis, împotriva unor ziduri prea groase ca să fie străpunse şi prea înalte 
ca să fie escaladate, în vreme ce arcaşii şi maşinile de război vor trage în- 
continuu în ei. Îl lua năduşeala numai imaginându-şi. Vor muri pe capete. 
Roran blestemă. „Noi o să ne facem bucăţi şi, în timpul ăsta, Galbatorix 
va sta râzând în sala tronului... Dacă reuşim să ne apropiem de ziduri, sol- 
daţii nu ne vor mai putea lovi cu drăciile lor blestemate, însă vom fi ex- 
puşi, ne vor putea arunca în cap smoală, ulei şi bolovani.“ 

Chiar dacă reuşeau să spargă zidurile, tot vor trebui să biruiască în- 
treaga armată a lui Galbatorix. Şi atunci, mai importante decât sistemele 
de apărare ale oraşului vor fi caracterul şi valoarea oamenilor pe care 
vardenii îi vor avea de înfruntat. Se vor lupta aceştia până la ultima su- 
flare? Pot fi ei înfricoşaţi? Se vor împrăştia şi vor fugi dacă vor fi presaţi 
suficient de tare? Ce fel de jurăminte şi vrăji îi legau? 

Iscoadele vardenilor îi raportaseră că Galbatorix pusese trupele din 
Urû’baen sub comanda unui conte, Lordul Barst. Roran nu mai auzise de 
Barst până acum, însă informaţia păru să-l demoralizeze pe Jörmundur, 
iar oamenii din batalionul lui Roran povestiseră destule istorii ca să îl 
convingă de ticăloşia lui Barst. Din câte se părea, Barst fusese stăpânul 
unei proprietăți destul de mari din apropiere de Gil'ead, pe care fusese 
forţat să o abandoneze ca urmare a invaziei elfilor. Vasalii săi trăiseră cu 
frica în sânge, căci Barst avea tendința de a rezolva disputele şi de a pe- 
depsi criminalii în cel mai dur mod posibil, cel mai adesea alegând pur 
şi simplu să îi execute pe cei care, după părerea lui, greşiseră. Faptul în 

sine nu era ieşit din comun; mulți dintre seniorii Imperiului erau renu- 
miti pentru cruzimea lor. Însă Barst nu era doar crud, ci şi puternic — im- 
presionant de puternic — şi viclean pe deasupra. Din tot ce auzise Roran 
despre Barst reieşea clar inteligența omului. Poate că Barst era un tică- 
los, dar era un ticălos inteligent şi Roran ştia că ar fi o greşeală să îl sub- 
estimeze. Galbatorix nu ar fi pus la comanda oamenilor săi un molâu 
sau un nerod. 

Şi mai erau Thorn şi Murtagh. Poate că Galbatorix nu avea să se clin- 
tească din fortăreaţa sa, însă dragonul roşu şi cavalerul lui vor apăra cu 
siguranţă oraşul. „Eragon şi Saphira vor trebui să îi ademenească de- 
parte. Altfel, n-o să reuşim să trecem de ziduri.“ Roran se încruntă. Asta 
va fi o problemă. Acum, Murtagh era mai puternic decât Eragon. Eragon va 
avea nevoie de ajutorul elfilor ca să îl omoare. 

Din nou, Roran simţi o mânie amară şi îl cuprinse ciuda. Ura să fie la 
mila celor care puteau folosi magia. Măcar atunci când era vorba de pu- 
tere şi de istețime un bărbat putea compensa lipsa uneia cu prisosul celei- 
lalte. Dar nu puteai compensa absența magiei. 

Furios, pescui o pietricică de jos şi, aşa cum îl învățase Eragon, spuse: 

— Stenr risa. Pietricica rămase nemişcată. 

Pietricica rămânea mereu nemişcată. 

Pufni şi o aruncă la marginea drumului. 

Soţia şi copilul său nenăscut se aflau la vardeni, iar el nu putea face 
nimic ca să îi ucidă pe Murtagh sau pe Galbatorix. Îşi încleştă pumnii şi 
îşi imagină că frânge lucruri. Oase, în mod special. 

„Poate că ar trebui să fugim.“ Era prima oară când îi venea acest gând. 
Ştia că, la răsărit, se aflau ţinuturi unde Galbatorix nu putea ajunge — câm- 
pii fertile unde nu trăiau decât nomazii. Dacă ceilalți săteni veneau cu el 
şi cu Katrina, o puteau lua de la capăt, fără Imperiu, fără Galbatorix. Însă 
ideea îl dezgustă. Ar fi însemnat să îl abandoneze pe Eragon, pe oamenii 
lui şi ţinutul pe care îl numea „casă“. „Nu. Nu voi lăsa ca pruncul meu 
să se nască într-o lume în care Galbatorix încă deține puterea. Mai bine să 
murim decât să trăim cu frică.“ 

Bineînţeles, asta tot nu rezolva problema felului în care ar putea cap- 
tura Uri'baen. Până acum, tot timpul fusese un punct slab pe care îl pu- 
tuse specula. În Carvahall fusese faptul că Ra'zac nu îşi dăduseră seama 
că sătenii vor opune rezistenţă. Când el se luptase cu urgalul Yarbog, 

fuseseră coarnele creaturii. În Aroughs, fuseseră canalele. Însă aici, la 
Urû’baen, nu vedea nici un punct slab, nimic ce ar fi putut folosi pentru 
a întoarce împotriva adversarilor propria lor forță. 

„Dacă am fi avut provizii, puteam aştepta, ca să îi înfometăm. Asta ar 
fi fost cea mai bună cale. Orice altceva ar fi fost o nebunie.“ Dar, după 
cum ştia, războiul era o colecţie de nebunii. „Magia este singura cale, 
trase el concluzia într-un sfârşit. Magia şi Saphira. Dacă reuşim să-l 
omorâm pe Murtagh, după aceea ori ea, ori elfii ne vor ajuta să trecem 
de ziduri.“ 

Se încruntă şi mări pasul. Cu cât mai repede aşezau tabăra, cu atât 
mai bine. Picioarele îi erau numai răni de la mers pe jos şi, dacă tot era să 
moară atacând prosteşte, atunci măcar voia ca, înainte de asta, să aibă 
parte de o cină caldă şi de un somn zdravăn. 


Vardenii îşi puseră corturile la o milă de Urû’baen, lângă un mic pâ- 
râu ce se vărsa în râul Ramr. Apoi oamenii, piticii şi urgalii începură să 
lucreze la fortificaţii, o muncă ce avea să continue până noaptea târziu şi 
avea să fie reluată dimineaţa. De altfel, câtă vreme aveau să stea în ace- 
laşi loc, vor continua să îşi consolideze perimetrul. Războinicii detestau 
această muncă, dar ea îi ţinea ocupați şi, mai mult decât atât, le putea 
salva viaţa. 

Toţi credeau că ordinele vin de la umbra-Eragon. Roran ştia că, de 
fapt, ele veneau de la Jârmundur. După ce Nasuada fusese răpită şi Eragon 
plecase, ajunsese să îl respecte pe războinicul mai în vârstă. JSrmundur 
luptase aproape toată viaţa împotriva Imperiului şi înțelegea prea bine 
tacticile şi logistica. El şi Roran se înțelegeau bine; erau amândoi oa- 
meni ai sabiei, nu ai magiei. 

Şi mai era Regele Orrin, cu care — după ce primele sisteme de apă- 
rare fuseseră instalate — Roran se trezi certându-se. Orrin nu înceta să îl 
scoată din sărite; dacă cineva avea să îi omoare, el era acela. Roran ştia 
că a jigni un rege nu era chiar cel mai sănătos lucru, dar nătărăul voia să 
trimită un mesager la poarta principală a Ură'baen-ului şi să anunţe o 
provocare oficială, aşa cum făcuseră la Dras-Leona şi la Belatona. 

— Chiar vrei să îl întărâţi pe Galbatorix? bombăni Roran. Dacă facem 
asta, s-ar putea ca el să riposteze! 

— Ei bine, desigur, zise Regele Orrin, băţos. Se cade să ne anunţăm in- 
tențiile şi să îi dăm ocazia să negocieze pacea. 

Roran se holbă la el, apoi se întoarse dezgustat şi îi spuse lui Jărmundur: 

— Nu-l poți face să priceapă? 

Toţi trei se aflau în cortul lu: Orrin, unde îi chemase regele. 

— Maiestatea Voastră, spuse Jörmundur, Roran are dreptate. E mai bine 
să aşteptăm înainte de a contacta Imperiul. 

— Dar ei ne pot vedea, protestă Orrin. Ne-am pus tabăra chiar sub zi- 
durile lor. Ar fi... nepoliticos să nu trimitem un sol, ca să ne declarăm po- 
ziţia. Voi sunteţi oameni din popor; nu mă aştept să înțelegeţi. Demnitatea 
unui rege cere anumite curtoazii, chiar dacă suntem în război. 

Roran fu cuprins de dorinţa bruscă de a-l pocni pe rege. 

— Eşti aşa de umflat în pene încât să crezi că Galbatorix te consideră 
egalul său? Pfui! Suntem ca nişte gângănii pentru el. Puțin îi pasă de curtoa- 
zia ta. Uiţi că Galbatorix a fost un om de rând, ca şi noi, înainte de a-i în- 
frânge pe Cavaleri. El nu gândeşte ca tine. Nu mai este nimeni ca el pe 
faţa pământului, iar tu crezi că îl poţi citi? Crezi că îl poţi împăca? Pfui! 

Faţa lui Orrin se coloră şi acesta îşi azvârli cupa de vin, izbind-o de 
covoraşul întins pe jos. 

— Mergi prea departe, Stronghammer. Nimeni nu are dreptul să mă 
insulte în acest fel. 

— Am dreptul să fac ce vreau, mârâi Roran. Nu sunt unul dintre supu- 
şii tăi. Nu îți dau socoteală ţie. Sunt un om liber şi am să insult pe cine 
vreau, când vreau şi cum vreau — chiar şi pe tine. Ar fi o greşeală să trimi- 
tem mesagerul ăla, şi eu... 

Se auzi un scrâşnet de metal lunecând atunci când Regele Orrin îşi 
trase sabia din teacă. Nu îl surprinse pe Roran complet nepregătit; Roran 
avea deja mâna pe ciocan şi, când auzi zgomotul, trase arma de la brâu. 

Lama regelui fulgeră argintiu în semiobscuritatea cortului. Roran văzu 
în ce direcţie atacase Orrin şi se dădu la o parte, apoi izbi scurt şi de-a la- 
tul lama sabiei regelui; aceasta se îndoi, vibră şi sări din mâna lui Orrin. 

Arma bătută cu nestemate căzu pe covor, cu tăișul tremurând. 

— Sire, strigă una dintre gărzile de afară. Vi s-a întâmplat ceva? 

— Eu mi-am scăpat scutul, asta-i tot, răspunse Jörmundur. Nu vă fa- 
ceți griji. 

— Da, domnule, am înţeles. 

Roran îl privea fix pe rege; pe faţa lui Orrin apăruse o expresie sălba- 
tică, hăituită. Fără să-şi ia ochii de la el, Roran îşi puse ciocanul înapoi 
la cingătoare. 

— Să îl contactezi pe Galbatorix e un lucru prostesc şi periculos. 
Dacă vei încerca, voi ucide pe oricine ai trimite, înainte ca acesta să 
ajungă în oraş. 

— Nu ai îndrăzni! făcu Orrin. 

— Ba da, şi o voi face. Nu te voi lăsa să ne pui pe toți în pericol doar 
ca să-ţi satisfaci... mândria regală. Dacă Galbatorix vrea să discute, ştie 
unde să ne găsească. Dacă nu, dă-i pace. 

Roran ieşi din pavilion ca o furtună. Afară, el îşi puse mâinile în şold 
şi privi norii pufoşi, aşteptând să i se potolească bătăile inimii. Orrin era 
ca un catâr tânăr: încăpățânat, înfumurat şi mult prea dispus să-ţi tragă o 
copită dacă îi dădeai ocazia. 

„Şi bea prea mult“, gândi Roran. 

Se plimbă prin faţa pavilionului până ce apăru Jörmundur. Înainte ca 
celălalt să poată vorbi, Roran spuse: 

— Îmi pare rău. 

— Aşa şi trebuie. 

Jörmundur îşi trecu o mână peste faţă, apoi scoase din punguţa de la 
cingătoare o pipă de lut şi începu să o umple cu frunze de ciulin, pe care 
le îndesa cu buricul degetului mare. 

— A trebuit să stau până acum spre a-l convinge să nu trimită un sol 
aşa, doar ca să îți facă în ciudă. Se opri o clipă. Chiar ai omori un om de-al 
lui Orrin? 

— Nu arunc ameninţări în vânt, spuse Roran. 

— Nu, nici n-am crezut asta... Ei bine, să sperăm că nu se ajunge până 
acolo. 

J&rmundur o luă pe cărarea dintre corturi şi Roran îl urmă. În timp 
ce mergeau, oamenii se dădeau la o parte din calea lor şi îşi plecau res- 
pectuoşi capetele. 

Agitându-şi pipa neaprinsă, Jărmundur zise: 

— Recunosc, am vrut de mai multe ori să-i trag o muştruluială bună 
lui Orrin. Buzele i se întinseră într-un zâmbet uşor. Din păcate, discreția 
a fost întotdeauna problema mea. 

— Dintotdeauna a fost aşa... dificil? 

— Cum? Nu, nu. În Surda era mult mai rezonabil. 

— Atunci, ce s-a întâmplat? 

— Frica, bănuiesc. Frica le face lucruri ciudate oamenilor. 

— Da. 

— Poate că te va supăra ce-ţi spun, dar şi tu te-ai purtat destul de prosteşte. 

— Ştiu. Temperamentul a fost întotdeauna problema mea. 

— Şi te-ai ales cu un rege care ţi-e duşman. 

— Un alt rege, vrei să zici. 

Jörmundur râse încet. 

— Da, bine, bănuiesc că, atunci când îl ai pe Galbatorix ca duşman 
personal, toți ceilalţi par oarecum inofensivi. Totuşi... Se opri lângă un 
foc de tabără şi scoase o crenguţă subțire din mijlocul flăcărilor. Vârând 
vârful crenguţei în adâncitura pipei, pufăi de câteva ori, dându-i foc, apoi 
azvârli crenguţa înapoi în foc. Totuşi, eu nu aş nesocoti mânia lui Orrin. 
Era dornic să te ucidă ceva mai devreme. Dacă-ţi va păstra pică, şi cred 
că o va face, s-ar putea să încerce să se răzbune. O să pun o pază lângă 
cortul tău pentru următoarele câteva zile. După aceea însă... Jormundur 
ridică din umeri. 

— După aceea, s-ar putea să fim morţi sau înrobiţi. 

Merseră în tăcere alte câteva minute, Jârmundur pufăind tot timpul 
din pipa sa. Pe când se pregăteau să se despartă, Roran spuse: 

— Data viitoare când îl vezi pe Orrin... 

— Da? 

— Poate îi spui că, dacă el sau unul dintre oamenii lui se ating de Katrina, 
am să-i scot măruntaiele în faţa întregii tabere. 

Jărmundur îşi lăsă bărbia în piept şi rămase un moment pe gânduri, 
apoi ridică privirea şi dădu din cap. 

— Cred că aş putea găsi o cale să fac asta, Stronghammer. 

— Mulţumirile mele. 

— Îţi sunt mai mult decât acceptate. Ca de fiecare dată, mi-a făcut o deo- 
sebită plăcere. 

— Domnule... 

Roran o căută pe Katrina şi o convinse să servească cina pe digul de 
apărare ridicat spre miazănoapte, unde el stătu de veghe, uitându-se după 
eventualii mesageri pe care i-ar fi putut trimite Orrin. Mâncară pe o față 
de masă pe care Katrina o întinse pe pământul proaspăt arat, apoi stătură 

întinşi amândoi, în vreme ce umbrele se lungiră şi stelele începură să 
apară pe cerul purpuriu de deasupra colțului de stâncă. 

— Mă bucur că sunt aici, spuse ea, sprijinindu-şi capul de umărul lui. 

— Te bucuri? Cum aşa? 

— Este minunat şi te am numai pentru mine. 

Fa îl strânse de braţ. 

O trase mai aproape de el, însă umbra din suflet îi rămase. Nu putea 
uita pericolul ce o ameninţa pe ea şi pe copilul lor. Gândul că cel mai 
mare duşman se afla la doar câteva mile distanţă îl ardea; nu dorea ni- 
mic altceva decât să sară în picioare, să alerge până la Urâ'baen şi să îl 
ucidă pe Galbatorix. 

Dar asta era imposibil, aşa că zâmbi şi râse şi îşi ascunse teama, aşa 
cum ştia că şi ea o ascundea pe-a ei. 

„La naiba, Eragon, gândi el, ai face bine să te grăbeşti, sau jur că o 
să te bântui de dincolo de mormânt.“ 


Consiliu de război 


În zborul ei din Vroengard la Urâ'baen, Saphira nu mai trebui să îşi 
croiască drum prin nici o furtună şi avu noroc de un vânt prielnic din 
spate, căci Eldunarii îi spuseră unde poate găsi curentul de aer cel mai ra- 
pid, despre care ziceau că suflă aproape în fiecare zi a anului. De aseme- 
nea, Eldunarii îi oferiră o rezervă constantă de energie, aşa că ea nu se 
mai simţi nici slăbită şi nici obosită. 

Astfel că, la doar două zile după ce părăsiseră insula, oraşul apăru deja 
la orizont. 

De două ori în timpul călătoriei lor, când soarele era la zenit, lui 
Eragon 1 se păru că zăreşte intrarea în spaţiul în care Eldunarii pluteau as- 
cunşi în urma Saphirei. Aceasta părea a fi un singur punct întunecat, atât 
de mic încât nu îşi putea ţine ochii fixaţi pe el mai mult de o secundă. La 
început crezuse că este un fir de praf, însă apoi observase că punctul ră- 
mânea mereu la aceeaşi distanță față de Saphira şi, ori de câte ori îl ve- 
dea, se afla mereu în acelaşi loc. 

În timpul zborului, prin intermediul lui Umaroth, dragonii îşi revăr- 
saseră în Eragon şi Saphira amintire după amintire: o cascadă de experi- 
enţe — bătălii câştigate şi bătălii pierdute, iubiri, uri, vrăji, evenimente 
observate pe toate meleagurile, păreri de rău, împliniri şi cugetări asupra 
mersului lumii. Dragonii posedau mii de ani de cunoştinţe şi păreau ho- 
tărâți să împărtășească totul, până la ultima frântură. 

„Este prea mult! protestă Eragon. Nu putem ţine minte tot, cu atât mai 
puţin să înțelegem.“ 

„Nu, recunoscu Umaroth. Dar puteţi reţine o parte şi poate că tocmai 
acea parte vă va ajuta să îl învingeţi pe Galbatorix. Şi-acum, să continuăm.“ 

Şuvoiul de informaţii era copleşitor; câteodată Eragon se simţea ca şi 
cum ar fi uitat cine este, căci amintirile dragonilor le depăşeau cu mult în 
număr pe ale sale. Când se întâmpla aşa, îşi separa mintea de a lor şi îşi re- 
peta numele adevărat până se simţea din nou sigur asupra identității sale. 

Lucrurile pe care el şi Saphira le aflară îl uimiră şi îl tulburară, fă- 
cându-l uneori să îşi pună la îndoială propriile convingeri. Însă nu avea 
niciodată timp să zăbovească asupra unor astfel de gânduri, căci se găsea 
mereu o altă amintire care să le ia locul. Ştia că i-ar fi trebuit ani buni ca 
să înceapă să priceapă ce le arătau dragonii. 

Cu cât afla mai multe despre dragoni, cu atât îi privea cu mai mult 
respect. Cei care trăiseră sute de ani erau ciudaţi în gândire, iar cei mai 
bătrâni erau tot atât de diferiţi de Glaedr şi Saphira pe cât erau aceştia 
diferiţi de Fanghurii din Munţii Beor. Interacțiunea cu aceşti vârstnici 
era neliniştitoare şi năucitoare; săreau de la una la alta, făceau asocieri şi 
comparații ce păreau lipsite de sens, dar despre care Eragon ştia că aveau 
un sens mai profund decât putea el cuprinde. Rareori izbutea să îşi dea 
seama ce încercau ei să-i spună, iar străvechii dragoni nu binevoiau să 
se explice în termeni pe înţelesul lui. 

După o vreme, îşi dădu seama că ei nu se puteau exprima altfel. De-a 
lungul veacurilor, minţile lor se schimbaseră; ceea ce era simplu şi direct 
pentru el le părea adesea complicat lor, şi asta era valabil şi în celălalt 
sens. Să le asculţi gândurile era ca şi cum ai fi ascultat gândurile unui zeu, 
simţi el. 

Când făcu această observaţie, Saphira pufni şi îi zise: „Există o di- 
ferență“. 

„Care?“ 

„Spre deosebire de zei, noi luăm parte la evenimentele ce se petrec în 
lume.“ 

„Poate că zeii aleg să acţioneze fără să fie văzuţi.“ 

„Ce rost ar avea asta?“ 

„Crezi că dragonii sunt mai ceva decât zeii?“ întrebă el, amuzat. 

„Când suntem desăvârşiţi, da. Ce altă făptură este mai măreaţă decât 
noi? Până şi puterea lui Galbatorix este întemeiată pe noi.“ 

„Cum rămâne cu Nidhwalii?* 

Ea pufni din nou. „Noi putem înota, însă ei nu pot zbura.“ 

Cel mai bătrân dintre Eldunari, un dragon pe nume Valdr — ceea ce în- 
semna „cârmuitor““ în limba străveche —, le vorbi direct o singură dată. De 
la el primiră viziunea unor raze de lumină preschimbându-se în valuri 
de nisip, cât şi senzația năucitoare că tot ceea ce părea solid era în mare 
parte spațiu gol. Apoi Valdr le arătă un cuib de grauri adormiţi, iar Eragon 
le putu simți visele pâlpâind în minți, iuți cât o clipire. La început, emoția 
lui Valdr fusese una de dispreţ — visele graurilor păreau mărunte, mes- 
chine şi lipsite de importanță —, însă apoi starea sa se schimbă şi deveni 
mai cald şi mai înțelegător, şi până şi cea de pe urmă dintre grijile grauri- 
lor crescu în importanță până ajunse pe măsura grijilor unui rege. 

Valdr zăbovi asupra viziunii de parcă ar fi vrut să se asigure că 
Eragon şi Saphira aveau să o păstreze vie printre toate celelalte amintiri. 
Însă nici unul dintre ei nu era prea sigur în privința a ceea ce încerca să 
le spună dragonul, iar Valdr refuză să le explice mai mult. 


Când în cele din urmă Urû’baen apăru la orizont, Eldunarii încetară 
să-şi mai împărtăşească amintirile cu Eragon şi Saphira, iar Umaroth 
zise: „Acum aveţi mai mult de câştigat dacă studiaţi bârlogul duşmanu- 
lui vostru“. 

Asta şi făcură, pe când Saphira cobora spre pământ străbătând le- 
ghele despărţitoare. Ceea ce văzură nu era prea încurajator, iar stările lor 
de spirit nu se îmbunătăţiră când Glaedr spuse: „Galbatorix a construit 
mult de când ne-a alungat din acest loc. Zidurile nu erau atât de groase 
sau de înalte pe vremea noastră“. 

La care Umaroth adăugă: „lar Ilirea nu era atât de fortificată în tim- 
pul războiului: dintre neamul nostru şi elfi. Trădătorul s-a ascuns adânc 
în vizuină şi a îngrămădit un munte de pietre deasupra găurii. Nu cred 
c-o să iasă afară de bunăvoie. Este ca un bursuc care s-a retras în bârlog 
şi care va muşca nasul oricui încearcă să îl scoată de-acolo“. 

La o milă spre sud-vest de pintenul stâncos şi de oraşul de sub acesta 
se afla tabăra vardenilor. Era mult mai mare decât şi-o amintea Eragon, 
ceea ce îl nedumeri, până când îşi dădu seama că Regina Islanzadi şi ar- 
mata ei trebuie să-şi fi unit în sfârşit forțele cu vardenii. Scoase un oftat 
de uşurare. Chiar şi Galbatorix se temea de puterea elfilor. 

Când el şi Saphira ajunseră la o leghe de corturi, Eldunarii îl ajutară 
pe Eragon să îşi întindă raza gândurilor până ce izbuti să simtă minţile 

oamenilor, piticilor, elfilor şi urgalilor strânşi în tabără. Atingerea lui era 
prea uşoară pentru a fi observată de cineva (afară doar dacă nu cumva se 
aşteptau la ea) şi, în clipa în care simți muzica sălbatică ce însoțea întot- 
deauna gândurile lui Blödhgarm, el se concentră doar asupra elfului. 

„Bl&dhgarm, rosti el. Eragon este cel care îţi vorbeşte.“ O exprimare 
mai ceremonioasă i se părea normală acum, după ce petrecuse atâta timp 
retrăind experienţe din veacurile trecute. 

„Biruitorul-Umbrei! Eşti în siguranţă? Mintea ta pare foarte ciudată. 
Este şi Saphira cu tine? Este rănită? S-a întâmplat ceva cu Glaedr?“ 

„Sunt bine amândoi, ca şi mine de altfel.“ 

„Atunci...“ 

Confuzia lui Blsdhgarm era evidentă. Eragon îl întrerupse şi spuse: 
„Nu suntem departe, dar ne-am ascuns ca să nu ne vadă nimeni deocam- 
dată. Năluca mea şi a Saphire: se mai arată celor de jos?“ 

„Da, Biruitorul-Umbrei. Imaginea Saphirei dă roată corturilor, pe la 
vreo milă înălțime. Uneori o ascundem într-un strat de nori sau facem să 
pară că ați plecat să patrulaţi, însă nu îndrăznim să îl lăsăm pe Galbatorix 
să creadă că ne-aţi părăsit pentru mult timp. Vom pune imaginile voastre să 
zboare chiar acum, ca să puteţi reveni în tabără fără să treziţi suspiciuni.“ 

„Nu. Mai bine aşteaptă şi păstrează vrăjile încă o vreme.“ 

„Biruitorul-Umbrei?*“ 

„Nu ne întoarcem direct în tabără. Eragon cercetă pământul. Este un 
mic deal la vreo două mile înspre sud-est. ÎI ştii?“ 

„Da, îl pot vedea.“ 

„Saphira va ateriza în spatele dealului. Adu-i pe Arya, Orik, J&rmundur, 
Roran, Regina Islanzadi şi pe Regele Orrin acolo, dar asigură-te că nu pă- 
răsesc tabăra toți deodată. Dacă i-ai putea ajuta să se ascundă, ar fi şi mai 
bine. Ar trebui să vii şi tu.“ 

„Cum doreşti... Biruitorul-Umbrei, ce ai găsit în...“ 

„Nu! Nu mă întreba. Ar fi primejdios să mă gândesc la asta aici. 
Vino şi îţi voi spune, dar nu vreau să trâmbiţez răspunsul într-un loc în 
care ar putea trage şi alţii cu urechea.“ 

„Înţeleg. Ne vom întâlni cu tine cât se poate de repede, dar s-ar pu- 
tea să ne ia ceva timp să plecăm pe rând din tabără.“ 

„Desigur. Am încredere că vei face cum este mai bine.“ 

Eragon întrerupse legătura şi se aplecă în şa. Zâmbi uşor, închipuin- 
du-şi expresia lui Blödhgarm când avea să afle de Eldunari. 

Într-un vârtej de vânt, Saphira ateriză în adâncitura de la poalele dealu- 
lui, speriind o turmă de oi din apropiere, care fugiră care-ncotro, scoțând 
behăituri tânguitoare. 

În timp ce îşi strângea aripile pe lângă trup, Saphira se uită după oi şi 
spuse: „Ar fi uşor să le prind, de vreme ce nici măcar nu mă pot vedea“. 
Se linse pe bot. 

— Da, dar care-ar mai fi farmecul atunci? întrebă Eragon, desfăcându-şi 
curelele de la picioare. 

„Nu-ţi umpli burta prin farmec.“ 

— Nu, dar ţie nu ţi-e foame, nu-i aşa? Energia de la Eldunari, deşi fără 
substanţă, îi înăbuşise Saphirei pofta de mâncare. 

Ea scoase o pală mare de vânt, părând să ofteze. „Nu, nu prea...“ 

Pe când aşteptau, Eragon îşi dezmorţi mădularele înţepenite, apoi 
mâncă un prânz uşor din ceea ce-i mai rămăsese din merinde. Ştia că 
Saphira se întinsese cât era de lungă pe pământul de lângă el, deşi nu o 
putea vedea. Prezenţa îi era dezvăluită doar de urma umbrită pe care tru- 
pul ei o lăsa pe firele de iarbă culcate la pământ, ca o depresiune de o formă 
ciudată. Nu era sigur de ce, însă priveliştea îl amuza. 

În timp ce mânca, privi câmpurile plăcute din jurul dealului, urmă- 
rind bătaia vântului prin lanurile de grâu şi orz. Ziduri lungi şi joase de 
pietre suprapuse despărțeau câmpurile; probabil că le luase sute de ani 
fermierilor din partea locului ca să scoată atâtea pietre din pământ. 

„Măcar asta nu era o problemă în Valea Palancar“, se gândi el. 

O clipă mai târziu, una dintre amintirile dragonilor îi veni în minte şi 
află mai exact cât de vechi erau zidurile de piatră; ele datau din vremea 
în care oamenii veniseră să se aşeze printre ruinele Ilireei, după ce elfii 
îi învinseseră pe războinicii Regelui Palancar. Putea vedea, de parcă ar fi 
fost chiar el acolo, şiruri de bărbaţi, femei şi copii scotocind câmpurile 
proaspăt arate şi ducând pietrele pe care le găseau în locul unde aveau să 
fie ridicate zidurile. 

După o vreme, Eragon lăsă amintirea să se şteargă şi apoi îşi des- 
chise mintea către mareea de energie din jurul lor. Ascultă gândurile şoa- 
recilor din iarbă, şi ale viermilor din pământ, şi ale păsărilor ce zburau 
în văzduh. Era un lucru puţin riscant, căci ar fi putut sfârşi prin a-şi da 

de gol prezenţa faţă de vrăjitorii duşmani aflați prin preajmă, dar prefera 
să ştie cine şi ce era prin apropiere, astfel încât să nu îi poată lua nimeni 
prin surprindere. 

Astfel, simţi apropierea Aryei, a lui Blödhgarm şi a Reginei Islanzadi, 
şi nu se alarmă când umbrele paşilor lor se îndreptară spre el din partea 
apuseană a dealului. 

Aerul se văluri ca apa şi apoi cei trei elfi apărură în faţa lui. Regina 
Islanzadi era în față, maiestuoasă ca întotdeauna. Era înveşmântată într-un 
corset auriu de zale, cu un coif încastrat cu nestemate pe cap şi cu man- 
taua sa roşie, cu tiv alb prinsă pe umeri. O sabie lungă şi subţire îi atârna 
la cingătoare. Purta o suliță înaltă şi albă într-o mână şi un scut în formă 
de frunză de mesteacăn — cu marginile crestate întocmai ca o frunză — 
în cealaltă. 

Și Arya era înveşmântată într-o armură elegantă. Renunţase la hai- 
nele întunecate pe care le purta de obicei în favoarea unui corset precum 
cel al mamei sale — deşi cel al Aryei era cenuşiu ca oţelul din care era fău- 
rit, nu auriu — şi purta un coif decorat cu împletituri, care îi acoperea ca- 
pul şi nasul, terminându-se cu o pereche de aripi de vultur stilizate ce-i 
porneau de la tâmple. În comparaţie cu splendoarea straielor lui Islanzadi, 
veşmintele Aryei păreau mohorâte, dar asta le făcea şi mai teribile. Împre- 
ună, mama şi fiica erau ca o pereche de săbii ce se completau, una împo- 
dobită pentru paradă şi cealaltă pregătită de luptă. 

Precum cele două femei, Blsdhgarm purta o cămaşă de zale, însă avea 
capul descoperit, iar singura lui armă era un mic cuțit prins la cingătoare. 

— Arată-te, Eragon Biruitorul-Umbrei, zise Islanzadi, privind înspre 
locul în care stătea el. 

Eragon opri vraja care îi ascundea pe el şi pe Saphira, apoi făcu o 
plecăciune în faţa reginei elfe. 

Ea îl măsură cu privirea-i întunecată, cercetându-l ca şi cum ar fi 
fost un cal de povară luat trofeu. Însă de această dată el nu avu nici o gre- 
utate în a-i susține privirea. După câteva secunde, regina spuse: 

— Te-ai perfecţionat, Biruitorul-Umbrei. 

El făcu o altă plecăciune, ceva mai scurtă. 

— Vă mulţumesc, Maiestate. Ca întotdeauna, la sunetul glasului ei îl 
trecu un fior. Părea să zumzăie cu magie şi muzică, de parcă orice cuvânt 
ar fi fost o parte dintr-un poem epic. Un asemenea compliment înseamnă 

mult atunci când vine din partea cuiva atât de înţelept şi fără de cusur ca 
dumneavoastră. 

Islanzadi râse, arătându-şi dinţii lungi, iar dealul şi câmpurile răsunară 
de voioşia ei. 

— Văd că ţi-ai măiestrit şi vorba! Nu mi-ai spus că a ajuns atât de curte- 
nitor, Arya! 

Un surâs uşor flutură pe chipul Aryei. 

— Mai are încă de învăţat. Apoi se întoarse către Eragon şi-i zise: Mă 
bucur să văd că v-aţi întors cu bine. 

Elfii îi asaltară pe el, pe Saphira şi pe Glaedr cu nenumărate întrebări, 
însă ei refuzară să le ofere răspunsuri până nu aveau să ajungă şi ceilalți. 
Totuşi, lui Eragon i se păru că elfii simţiseră prezenţa Eldunarilor, căci îi 
observă privind în direcţia în care se aflau miezurile inimilor, chiar fără 
să-şi dea seama. 

Orik li se alătură în curând. Venea dinspre sud, călărind pe un ponei 
miţos, în spume, care şchiopăta. 

— Hei, Eragon! Hei, Saphira! strigă regele piticilor, ridicându-şi pum- 
nul. Descălecă de pe căluţul istovit, veni apăsat până la ei şi îl îmbrățişă 
vârtos pe Eragon, bătându-l pe spate. 

După ce isprăviră cu saluturile — iar Orik îi frecă nasul Saphirei, fă- 
când-o să toarcă —, Eragon întrebă: 

— Unde îţi sunt străjerii? 

Orik arătă cu mâna peste umăr. 

— Îşi împletesc bărbile lângă o fermă aflată la vreo milă spre vest şi 
nu sunt deloc bucuroşi, aş îndrăzni să spun. Am încredere în ei până la 
ultimul — sunt din clanul meu —, însă Blâdhgarm mi-a spus că ar fi mai bine 
să vin singur, aşa că singur am venit. Şi-acum zi-mi, ce-i cu taina asta? Ce 
ai descoperit în Vroengard? 

— Va trebui să aştepţi până când vor veni toţi membrii consiliului ca 
să afli, rosti Eragon. Însă mă bucur să te văd din nou. Şi îl bătu pe umăr 
pe Orik. 

Roran sosi pe jos curând după aceea, întunecat şi prăfuit. Îi strânse 
braţul lui Eragon şi îi ură bun-venit, apoi îl trase deoparte şi-i spuse: 

— Îi poţi împiedica să ne audă? Făcu un semn cu bărbia către Orik şi 
către elfi. 

Lui Eragon îi trebuiră doar câteva secunde ca să arunce o vrajă ce îi 
proteja de urechile celorlalți. 

— Gata. 

În acelaşi timp, îşi separă mintea de Glaedr şi de ceilalți Eldunari, dar 
păstră contactul cu Saphira. Roran încuviinţă şi privi peste câmpuri. 

— l-am spus Regelui Orrin câteva, cât ai fost plecat. 

— Câteva? Cum vine asta? 

— Se purta prosteşte, şi eu i-am zis-o în faţă. 

— Să înţeleg că nu i-a picat prea bine. 

— Poţi spune şi aşa. A încercat să mă înjunghie. 

— Cum?! 

— Am reuşit să îi zbor sabia din mână înainte să mă lovească, dar dacă 
ar fi fost după el cred că m-ar fi omorât. 

— Orrin? Lui Eragon îi venea greu să şi-l închipuie pe rege făcând aşa 
ceva. L-ai rănit grav? 

Pentru prima oară Roran zâmbi — o expresie fugară ce îi dispăru iute 
sub barbă. 

— L-am speriat, ceea ce s-ar putea să fie şi mai rău. 

Eragon bombăni şi strânse mânerul lui Brisingr. Îşi dădu seama că el 
şi Roran aveau aceeaşi postură: amândoi cu mâinile pe arme şi amândoi 
lăsându-se cu greutatea pe piciorul opus. 

— Cine mai ştie de asta? 

— Jormundur — era de față — şi oricine altcineva a aflat de la Orrin. 

Încruntându-se, Eragon începu să plimbe încolo şi-ncoace, încercând 
să hotărască ce era de făcut. 

— Cade cum nu se poate mai prost. 

— Ştiu. Nu aş fi fost atât de aspru cu Orrin, dar era pe cale să îi trimită 
„saluturi regale“ şi alte asemenea aiureli lui Galbatorix. Ne-ar fi pus pe 
toți în pericol. Nu puteam îngădui să se întâmple una ca asta. Și tu ai fi 
făcut la fel. 

— Poate, dar asta complică şi mai mult lucrurile. Eu sunt conducăto- 
rul vardenilor acum. Un atac asupra ta sau a oricărui alt războinic de sub 
comanda mea este un atac asupra mea. Orrin ştie asta, şi mai ştie şi că 
avem acelaşi sânge. E ca şi cum mi-ar fi aruncat mănuşa în faţă. 

— Era beat, făcu Roran. Sunt sigur că nu s-a gândit la asta când a tras 
sabia din teacă. 

Eragon îi văzu pe Arya şi pe Blâdhgarm aruncându-i priviri curi- 
oase. Se opri din du-te-vino şi se întoarse cu spatele la ei. 

— Îmi fac griji pentru Katrina, adăugă Roran. Dacă Orrin este îndea- 
juns de mânios, s-ar putea să-şi trimită oamenii după mine sau după ea. 
În orice caz, ar putea s-o rănească. Jörmundur a pus deja o strajă la cor- 
tul nostru, dar asta nu ne asigură suficientă protecţie. 

Eragon clătină din cap. 

— Orrin nu ar cuteza să-i facă rău. 

— Nu? Nu se poate atinge de tine, nu are curaj să mă înfrunte pe mine 
direct, aşa că ce-i mai rămâne? O ambuscadă. Cuţite în întuneric. Ucide- 
rea Katrinei ar fi o cale simplă pentru Orrin de a se răzbuna. 

— Mă îndoiesc că Orrin ar recurge la cuțite în întuneric — sau că i-ar 
face rău Katrinei. 

— Dar nu poți fi sigur. 

Eragon se gândi un moment. 

— O să pun câteva vrăji asupra Katrinei, care să o ferească de rău, şi 
o să-i dau de ştire lui Orrin. Asta ar trebui să înăbușe din faşă orice pla- 
nuri ar urzi. 

Încordarea lui Roran păru să se evapore. 

— Ţi-aş fi recunoscător. 

— O să-ţi împrospătez şi ţie vrăjile de protecţie. 

— Nu, păstrează-ţi forțele. Pot să-mi port şi singur de grijă. 

Eragon insistă, însă Roran continuă să îl refuze. În cele din urmă, 
Eragon exclamă: 

— La naiba! Ascultă-mă. Suntem pe cale să intrăm în luptă cu oame- 
nii lui Galbatorix. Trebuie să fii protejat cumva, măcar împotriva magiei. 
O să pun vrăjile acelea de apărare asupra ta chiar dacă-ţi place sau nu, 
aşa că ai putea şi tu să zâmbeşti şi să-mi mulțumeşti pentru asta! 

Roran se uită urât la el, apoi mormăi şi îşi ridică mâinile. 

— Fie cum vrei tu. Oricum, nu ai ştiut niciodată când e cazul să te 
dai bătut. 

— De parcă tu ai şti... 

Din barba lui Roran se auzi un chicotit înfundat. 

— Cred că nu. Probabil că e o chestie de familie. 

— Hmm... Dintre Brom şi Garrow, nu ştiu care era mai încăpățânat. 

— Tata era, făcu Roran. 

— Eh... Brom era la fel de... Nu, ai dreptate. Garrow era mai încă- 
păţânat. 

Rânjiră unul la celălalt, amintindu-și de viaţa de la fermă. Apoi Roran 
îşi schimbă expresia, uitându-se chiorâş la Eragon. 

— Pari cumva diferit. 

— Da? 

— Da, chiar pari mai sigur pe tine. 

— Poate pentru că mă înţeleg mai bine decât mă înţelegeam cândva. 

La asta, Roran nu mai avu răspuns. 


Jumătate de oră mai târziu, Jörmundur şi Regele Orrin apărură amân- 
doi, călare. Eragon îl întâmpină pe Orrin cât se poate de politicos, însă 
acesta îi răspunse scurt şi îi evită privirea. Chiar şi de la câteva picioare 
depărtare, Eragon tot putea simţi mirosul de vin din răsuflarea sa. 

După ce se adunară cu toții în faţa Saphirei, Eragon începu. Mai în- 
tâi îi puse pe toţi să jure în limba străveche că vor păstra taina. Apoi le 
explică noţiunea de Eldunari lui Orik, Roran, Jörmundur şi Orrin şi po- 
vesti pe scurt istoria inimilor de nestemată ale dragonilor şi legătura lor 
cu Cavalerii şi cu Galbatorix. 

Elfii părură uşor neliniştiți când Eragon se apucă să discute despre 
Eldunari de faţă cu ceilalți, însă nici unul nu protestă, ceea ce îl bucură. Mă- 
car le dobândise încrederea în această privinţă. Orik, Roran şi Jörmundur 
reacționară cu surprindere, neîncredere şi cu zeci de întrebări. Lui Roran 
chiar îi apăru o sclipire în ochi, de parcă informaţia îi oferise o grămadă 
de idei despre cum puteau face ca să îl omoare pe Galbatorix. 

În tot acest timp, Orrin rămase posomorât şi deloc convins de exis- 
tența Eldunarilor. În cele din urmă, singura cale de a-i alunga îndoielile a 
fost ca Eragon să scoată miezul inimii lui Glaedr din coburi şi să-l pre- 
zinte pe dragon celor patru. 

Uluiala care li se putu citi pe chipuri când îl întâlniră pe Glaedr îl mul- 
tumi pe Eragon. Până şi Orrin păru impresionat, deşi, după ce schimbă câ- 
teva cuvinte cu Glaedr, se întoarse către Eragon şi îl întrebă: 

— Nasuada ştia de asta? 

— Da. l-am zis când eram la Feinster. 

Aşa cum se aştepta Eragon, aceasta îl nemulţumi pe Orrin. 

— Deci încă o dată voi doi aţi ales să mă ignoraţi. Fără sprijinul oame- 
nilor mei şi fără hrana poporului meu vardenii nu ar fi avut nici o spe- 
ranţă să poată înfrunta Imperiul. Eu sunt domnitorul uneia dintre cele 
patru ţări din Alagaăsia, armata mea constituie o bună parte din forţele 
noastre reunite, şi totuşi nici unul dintre voi nu a socotit de cuviință să 
mă informeze şi pe mine despre asta! 

Înainte ca Eragon să poată răspunde, Orik făcu un pas în faţă. 

— Nici mie nu mi-au spus despre asta, Orrin, tună regele piticilor. lar 
poporul meu i-a ajutat pe vardeni cu mult înainte să o facă al tău. N-ar tre- 
bui să te simți jignit. Eragon şi Nasuada au făcut ce au crezut ei că este 
mai bine pentru cauza noastră; nu au făcut-o din lipsă de respect. 

Orrin se strâmbă şi păru că are de gând să continue să se certe, însă 
Glaedr interveni şi-i spuse: „Au făcut cum le-am cerut eu, rege al surda- 
nilor. Eldunarii sunt cea mai de preţ taină a rasei noastre şi nu o împărtă- 
şim cu uşurinţă altora, fie ei şi regi“. 

— Atunci de ce aţi ales să o faceți acum? întrebă Orrin. Aţi fi putut porni 
la luptă fără să vă arătaţi. 

Drept răspuns, Eragon îi povesti despre călătoria lor în Vroengard, in- 
clusiv despre furtuna de pe mare şi despre priveliştea care li se înfăţişase 
deasupra norilor. Arya şi Blodhgarm părură a fi cei mai interesaţi de acea 
parte a poveştii, în vreme ce Orik fu cel mai stânjenit. 

— Barzúl, dar ştiu că sună ca o experienţă cât se poate de neplăcută! 
făcu el. Îmi dă fiori numai când mă gândesc la aşa ceva. Pământul este 
locul potrivit pentru un pitic, nu văzduhul. 

„Sunt de acord“, rosti Saphira, ceea ce îl făcu pe Orik să o privească 
suspicios şi să-şi răsucească amble capete împletite ale bărbii. 

Reluându-şi povestea, Eragon le spuse despre cum el, Saphira şi 
Glaedr intraseră în Bolta Sufletelor, deşi nu menţionă că fuseseră nevoiţi 
să îşi rostească numele lor adevărate ca să facă asta. Şi când le dezvălui în 
cele din urmă ce conţinea bolta, urmă un moment de tăcere uluită. 

Apoi Eragon zise: 

— Deschideţi-vă mințile. 

O clipă mai târziu, sunetul vocilor şuşotite păru să umple aerul, 
iar Eragon simţi prezenţa lui Umaroth şi a celorlalți dragoni ascunşi 
înconjurându-i. 

Elfii se împleticiră, iar Arya căzu într-un genunchi, apăsându-şi tâm- 
pla cu degetele, de parcă ar fi fost lovită. Orik scoase un țipăt şi se uită 
împrejur, cu ochii îngroziţi, în vreme ce Roran, Jörmundur şi Orrin răma- 
seră năuciţi. 

Regina Islanzadi îngenunche, adoptând o postură asemănătoare cu 
cea a fiicei sale. În mintea sa, Eragon o auzi vorbindu-le dragonilor, spu- 
nându-le pe nume şi întâmpinându-i pe mulţi ca pe nişte vechi prieteni. 
Blodhgarm făcu la fel, şi vreme de câteva minute o rafală de gânduri 
trecu între dragoni şi cei adunaţi la poalele dealului. 

Cacofonia mentală era atât de mare, încât Eragon îşi închise mintea 
şi se retrase pe unul dintre picioarele din față ale Saphirei, aşteptând ca 
zgomotul să se domolească. Elfii păreau a fi cei mai afectați de această re- 
velaţie: Blödhgarm rămăsese cu privirea pierdută în gol, cu o expresie de 
bucurie şi de uimire pe chip, în timp ce Arya continua să îngenuncheze. 
Lui Eragon i se păru că vede şiroaie de lacrimi curgându-i pe obraji. 
Islanzadi era de-a dreptul radiantă şi triumfătoare şi, pentru prima oară 
de când o cunoscuse, lui Eragon i se păru că este cu adevărat fericită. 

Orik se scutură şi ieşi din visare. Uitându-se la Eragon, îi spuse: 

— Pe ciocanul lui Morgothal, asta dă o nouă întorsătură lucrurilor! Cu 
ajutorul lor, chiar am putea reuşi să îl uc:dem pe Galbatorix! 

— Până acum nu credeai că putem? îl întrebă Eragon cu blândeţe. 

— Ba da. Numai că nu atât de mult ca acum. 

Roran se scutură şi el, trezindu-se parcă dintr-un vis. 

— Nu am... Ştiam că tu şi elfii veţi lupta din toate puterile, dar nu cre- 
deam că puteţi câştiga. Îi întâlni privirea lui Eragon. Galbatorix a învins 
atâția Cavaleri, iar tu eşti unul singur, şi nu atât de bătrân. Nu mi se pă- 
rea cu putinţă. 

— Ştiu. 

— Acum, însă... O expresie sălbatică apăru în ochii lui Roran. Acum 
avem o şansă. 

— Da, rosti Jormundur. Gândiţi-vă numai: nu va mai trebui să ne fa- 
cem atâtea griji în privinţa lui Murtagh. Nu îți poate ţine piept dacă ai dra- 
gonii de partea ta. 

Eragon bătea darabana cu călcâiele în piciorul Saphirei şi nu răs- 
punse. El avea alte planuri în această privinţă. În plus, nu îi plăcea să se 
gândească la uciderea lui Murtagh. 

Apoi vorbi Orrin. 

— Umaroth spune că ai pus la punct un plan de luptă. Ai de gând să îl 
împărtăşeşti cu noi, Biruitorul-Umbrei? 

— Aş vrea şi eu să îl aud, rosti Islanzadi, pe un ton mai blând. 

— Şi eu, făcu Orik. 

Eragon îi privi o clipă, apoi încuviinţă. I se adresă lui Islanzadi: 

— Armata voastră este pregătită de luptă? 

— Da. De mult aşteptăm clipa răzbunării; nu trebuie să aşteptăm şi 
mai mult. 

— Dar a noastră? întrebă Eragon, întorcându-se spre Orrin, Jörmundur 
şi Orik. 

— Knurlanii mei de-abia aşteaptă să pornească la luptă, proclamă Orik. 

Jörmundur se uită la Regele Orrin. 

— Oamenii noştri sunt osteniţi şi flămânzi, însă voinţa lor este neclintită. 

— Şi urgalii? 

— Şi ei. 

— Atunci pornim la atac. 

— Când? întrebă Orrin. 

— La revărsatul zorilor. 

Vreme de o clipă, nimeni nu spuse nimic. 

Roran întrerupse tăcerea. 

— Uşor de spus, greu de făcut. Cum? 

Fragon le explică. 

Când isprăvi, se lăsă din nou tăcerea. 

Roran se lăsă pe vine şi începu să deseneze cu vârful degetului în nisip. 

— Este riscant. 

— Însă îndrăzneţ, făcu Orik. Foarte îndrăzneţ. 

— Nu mai există căi sigure de-acum, rosti Eragon. Dacă îl putem lua 
pe nepregătite pe Galbatorix, măcar un pic, ar putea fi îndeajuns cât să 
înclinăm balanţa în favoarea noastră. 

JSrmundur îşi frecă bărbia. 

— De ce nu îl omori pe Murtagh mai întâi? Asta-i partea pe care nu o în- 
teleg eu. De ce nu le vii de hac, lui şi lui Thorn, cât timp încă ai ocazia? 

— Deoarece, replică Eragon, atunci Galbatorix ar afla de ei. Făcu un 
semn spre locul unde pluteau Eldunarii ascunşi. Am pierde avantajul 
surprizei. 

— Cum rămâne cu copila? întrebă Orrin cu asprime. Ce te face să 
crezi că îţi va face pe plac? Înainte nu a vrut. 

— De această dată va face cum îi cer, făgădui Eragon, cu mai multă si- 
guranţă în glas decât în suflet. 

Regele mormăi, fără să fie convins. 

Apoi Islanzadi spuse: 

— Eragon, ce ne propui tu este un lucru măreț şi cumplit. Eşti dispus 
să faci asta? Nu te întreb pentru că ţi-aş pune la îndoială devotamentul 
sau vitejia, ci pentru că aşa ceva nu trebuie întreprins decât după multă 
chibzuinţă. Aşa că te întreb: eşti dispus să faci asta, chiar ştiind care ar 
putea fi preţul ce trebuie plătit? 

Eragon nu-şi ridică vocea, însă o înăspri puţin. 

— Da, sunt. Trebuie făcut, şi noi suntem cei pe umerii cărora a căzut 
această sarcină. Oricare ar fi preţul, nu putem da bir cu fugiţii acum. 

În semn de încuviinţare, Saphira îşi deschise fălcile câteva degete şi 
apoi le închise la loc, marcându-i sfârşitul frazei. 

Islanzadi îşi întoarse faţa către cer. 

— Şi tu, şi cei în numele cărora vorbeşti sunteţi de acord cu acest plan, 
Umaroth-e/da? 

„Da“, răspunse dragonul alb. 

— Atunci să purcedem, murmură Roran. 


O chestiune de onoare 


Cei zece — inclusiv Umaroth — continuară să vorbească pentru încă o 
oră. Orrin era mai greu de convins, şi erau multe de discutat şi a decis: 
când, unde şi cum să comunice. 

Eragon se simţi uşurat când Arya spuse: 

— Dacă tu şi Saphira nu aveţi nimic împotrivă, mâine vă voi însoți. 

— Am fi bucuroşi să vii cu noi, spuse el. 

Islanzadi se înăspri. 

— Pentru ce ai face asta? E nevoie de priceperea ta în altă parte, Arya. 
Blâdhgarm şi ceilalți magicieni pe care i-am însărcinat să-i însoţească 
pe Eragon şi pe Saphira sunt mai pricepuţi la magie decât tine şi au mai 
multă experienţă în luptă. Aminteşte-ţi că au luptat împotriva Trădători- 
lor şi, spre deosebire de mulţi alţii, au trăit să mai şi povestească. Mulţi 
dintre cei mai în vârstă ai rasei noastre s-ar oferi să meargă în locul tău. 
Ar fi foarte egoist din partea ta să insişti să te duci, când sunt alții mult 
mai potriviţi decât tine pentru sarcina asta. 

— Nu cred că e nimeni mai potrivit pentru asta, spuse Eragon cu voce 
calmă. Şi nu e nimeni, în afară de Saphira, pe care l-aş vrea mai mult 
lângă mine. 

Privind-o în continuare ţintă pe Arya, Islanzadi îi spuse lui Eragon: 

— Eşti încă tânăr, Biruitorul-Umbrei, şi permiţi emoţiilor tale să îți în- 
tunece judecata. 

— Nu, Mamă, spuse Arya. Tu laşi emoţiile să îţi întunece judecata. 
Merse spre Islanzadi cu paşi lungi și graţioşi. Ai dreptate. Sunt alţii mai 
puternici, mai înţelepţi şi cu mai multă experienţă decât mine. Dar eu sunt 
cea care a trimis oul Saphirei către Alaga&sia. Eu l-am salvat pe Eragon 

de Umbra Durza. Eu, împreună cu Eragon, am omorât Umbra Varaug în 
Feinster. Ca şi Eragon, eu sunt acum un Biruitorul-Umbrei şi ştii prea 
bine că am jurat să fiu în slujba poporului nostru acum mult timp. Cine 
altul din neamul nostru a mai făcut toate acestea? Chiar dacă aş vrea, nu 
aş putea să mă dau în lături. Mai degrabă aş muri. Sunt la fel de pregă- 
tită pentru această încercare ca oricare altul mai în vârstă, pentru că 
mi-am dedicat întreaga mea viață acestei misiuni; la fel şi Eragon. 

— Dar toată viaţa ta a fost atât de scurtă... spuse Islanzadi. Ridică o 
mână către chipul Aryei. Ţi-ai devotat viaţa luptei împotriva lui Galbatorix 
în toţi aceşti ani de după moartea tatălui tău, dar cunoşti prea puţin din 
bucuriile pe care ţi le poate oferi viaţa. Şi în aceşti ani am petrecut atât 
de puţin timp împreună: câteva zile împrăştiate pe parcursul unui secol. 
Doar de când i-ai adus pe Eragon şi pe Saphira în Ellesméra am început 
să vorbim din nou cum ar trebui să vorbească o mamă şi o fiică. N-am să 
te pierd din nou, atât de curând, Arya. 

— Nu eu am decis să stau deoparte, spuse Arya. 

— Nu, spuse Islanzadi şi îşi retrase mâna. Dar tu ai ales să pleci din 
Du Weldenvarden. Expresia i se înmuie. Nu vreau să ne certăm, Arya. 
Înţeleg că vezi asta ca pe o datorie a ta, dar te rog, de dragul meu, nu ai 
vrea să laşi locul altuia? 

Arya îşi cobori privirea şi rămase tăcută pentru un timp. Apoi spuse: 

— Nu-i pot lăsa pe Eragon şi pe Saphira să plece fără mine, la fel cum 
nici tu nu-ţi poţi lăsa armata să meargă la luptă fără tine în frunte. Nu 
pot... Vrei să se spună despre mine că sunt o laşă? Cei din familia noastră 
nu se dau înapoi de la ce au de făcut. Nu îmi cere să mă fac de ruşine. 

Strălucirea din ochii lui Islanzadi îi părea lui Eragon a fi lacrimi. 

— Da, spuse regina, dar să te lupţi cu Galbatorix... 

— Dacă îţi este atât de teamă, spuse Arya, dar nu fără blândeţe, vino 
cu mine. 

— Nu pot. Trebuie să rămân, să îmi conduc trupele. 

— lar eu trebuie să merg cu Eragon şi cu Saphira. Dar îţi promit că nu 
voi muri. 

Arya îşi puse mâna pe fața lui Islanzadi chiar când mama sa făcea la 
fel. „Nu voi muri“, repetă Arya, dar de data asta în limba străveche. Deter- 
minarea Aryei îl impresionă pe Eragon; să spună ceea ce spusese în limba 
străveche însemna că ea credea asta fără urmă de îndoială. Islanzadi păru 

şi ea impresionată, dar de asemenea şi mândră. Zâmbi şi o sărută pe Arya 
pe ambii obraji. 

— Atunci mergi, şi binecuvântările mele să te însoţească. Şi nu risca 
mai mult decât trebuie. 

— Nici tu. 

Şi cele două se îmbrăţişară. 

Când se despărțiră, Islanzadi se uită la Eragon şi la Saphira şi spuse: 

— Aveţi grijă de ea, vă implor, căci ea nu are nici dragon, nici Eldunari 
care să o protejeze. 

„Vom avea“, răspunseră Eragon şi Saphira în limba străveche. 

După ce stabiliră cele ce erau de stabilit, consiliul de război se în- 
cheie şi diverşii lui membri începură să se risipească. De unde stătea, 
lângă Saphira, Eragon îi privi pe ceilalţi cum pleacă. Nici el, nici ea nu 
făcură vreun efort să se mişte. Saphira avea să rămână ascunsă după deal 
până în momentul atacului, în timp ce el avea de gând să aştepte să se în- 
tunece înainte de a se aventura în tabără. 

Orik era al doilea care se pregătea să plece, după Roran. Înainte de 
asta, regele pitic veni la Eragon şi îl îmbrăţişă cu putere. 

— Ah, mi-aş fi dorit să vin cu voi, spuse el, privindu-i cu ochi solemni 
pe deasupra bărbii. 

— Şi eu aş fi dorit să vii, spuse Eragon. 

— Ei bine, ne vom vedea după aceea şi vom ciocni butoaie de mied în 
cinstea victoriei, da? 

— Abia aştept. 

„Şi eu la fel“, spuse Saphira. 

— Bine, spuse Orik dând hotărât din cap, am stabilit. Să faci bine să nu 
îl laşi pe Galbatorix să te doboare, căci atunci onoarea îmi va cere să vin 
după tine. 

— Vom avea grijă, zâmbi Eragon. 

— Aşa sper, pentru că mă îndoiesc că aş putea face altceva decât să îl 
ciupesc pe Galbatorix de vârful nasului. 

„Asta mi-ar plăcea să văd“, spuse Saphira. 

Orik mormăi. 

— Zeii să te aibă în pază, Eragon, şi pe tine, Saphira. 

— Şi pe tine deopotrivă, Orik, fiul lui Thrifk. 

Apoi Orik îl bătu pe Eragon pe umăr şi se îndreptă cu mers apăsat 
spre tufa de care îşi priponise poneiul. 

Islanzadi şi Blădhgarm plecaseră, însă Arya rămăsese. Era prinsă 
într-o conversaţie cu J&rmundur, aşa că Eragon nu băgase de seamă. 
Când Jârmundur încălecă şi plecă iar Arya încă mai zăbovi prin preajmă, 
înţelese că voia să le vorbească. Astfel că, după ce toţi ceilalți se 
îndepărtară, Arya se uită la el şi la Saphira şi spuse: 

— Vi s-a întâmplat şi altceva cât aţi fost plecaţi? Ceva ce nu puteaţi 
să spuneţi de faţă cu Orrin sau cu JSrmundur... sau cu mama mea? 

— De ce întrebi? 

Ea ezită. 

— Pentru că... amândoi păreţi schimbaţi. E din pricina acelor Eldunari 
sau are de-a face cu ce vi s-a întâmplat în timpul furtunii? 

Intuiţia ei îl făcu pe Eragon să zâmbească. Se sfătui cu Saphira şi, după 
ce aceasta încuviință, spuse: 

— Ne-am aflat numele adevărate. 

Arya făcu ochii mari. 

— Da? Şi... sunteţi mulţumiţi de ele? 

„Parţial““, spuse Saphira. 

— Ne-am aflat numele adevărate, repetă Eragon. Am văzut că pă- 
mântul e rotund. Şi, pe parcursul zborului până aici, Umaroth şi ceilalți 
Eldunari ne-au împărtăşit multe din amintirile lor. Îşi permise un zâm- 
bet ascuns. Nu pot să spun că le-am înţeles pe toate, dar ele fac ca lucru- 
rile să pară... diferite. 

— Înţeleg, murmură Arya. Crezi că e o schimbare în bine? 

— Da, cred. Schimbarea nu este nici bună, nici rea, dar cunoaşterea este 
întotdeauna folositoare. 

— A fost greu să vă aflați numele adevărate? 

Aşa că îi povesti cum reuşiseră, îi povesti de asemenea despre creatu- 
rile bizare pe care le văzuseră pe Insula Vroengard, ceea ce îi stârni 
foarte tare interesul. 

Pe măsură ce Eragon vorbea, îi trecu prin minte o idee care rezona 
prea puternic înăuntrul lui ca să o poată ignora. Îi explică Saphirei, iar 
aceasta îi dădu din nou permisiunea, deşi cu mult mai multă reticenţă de- 
cât înainte. 

„Chiar trebuie să faci asta?“ 

„Da.“ 

„Atunci fă cum crezi, dar numai dacă e şi ea de acord.“ 

După ce terminară de vorbit despre Vroengard, el o privi pe Arya în 
ochi şi spuse: 

— Ai vrea să auzi numele meu adevărat? Aş vrea să ţi-l spun. 

Propunerea păru să o şocheze. 

— Nu! Nu ar trebui să mi-l spui, nici mie, nici oricui altcuiva. Mai ales 
acum, când Galbatorix este atât de aproape de noi. Ar putea să mi-l fure 
din minte. Și, în plus, nu trebuie să îți dai numele adevărat decât cuiva... 
cuiva în care te încrezi mai mult decât în oricine altcineva. 

— Am încredere în tine. 

— Eragon, chiar când noi, elfii, ne spunem unul altuia numele adevă- 
rate, nu facem asta dacă nu ne cunoaştem de mulţi, mulţi ani. Numele 
adevărat oferă o cunoaştere mult prea personală, prea intimă pentru a fi 
dezvăluită cu atâta uşurinţă, şi nu există un risc mai mare decât acela de 
a-l spune cuiva. Când spui cuiva numele tău adevărat, pui tot ceea ce 
eşti în mâinile lui. 

— Ştiu, dar aş putea să nu mai am niciodată ocazia asta. Acesta este 
singurul lucru pe care îl am de dat, şi aş vrea să ţi-l dau ție. 

— Eragon, ceea ce îmi propui... Este cel mai preţios lucru pe care îl 
poate cineva oferi. 

— Ştiu. 

Pe Arya o trecu un fior, apoi păru să se retragă în sinea ei. După un 
timp, spuse: 

— Nimeni nu mi-a mai oferit un asemenea dar până acum... Sunt ono- 
rată de încrederea pe care o ai în mine, Eragon, şi înțeleg cât de mult în- 
seamnă asta pentru tine, dar nu, trebuie să refuz. Ar fi o greşeală să faci 
asta şi o greşeală din partea mea să accept, doar pentru că mâine am putea 
fi omorâţi sau înrobiţi. Pericolul nu este un motiv să te porți prosteşte, in- 
diferent cât de iminent ne este sfârşitul. 

Eragon plecă fruntea. Motivele ei erau bune şi avea să îi respecte 
alegerea. 

— În regulă, cum doreşti, spuse el. 

— Mulţumesc, Eragon. 

După un moment, el spuse: 

— Tu ai dezvăluit cuiva numele tău adevărat? 

— Nu. 

— Nici măcar mamei tale? 

Gura ei se strâmbă. 

— Nu. 

— Ştii care e? 

— Bineînţeles. Cum poţi crede altfel? 

El ridică din umeri. 

— Nu ştiu. Nu eram sigur. 

Se lăsă linişte între ei. Apoi: 

— Când... cum ţi-ai aflat numele adevărat? 

Arya rămase tăcută atât de mult timp, încât Eragon începu să creadă 
că nu voia să îi răspundă. Apoi, ea trase aer în piept şi spuse: 

— Era la câţiva ani după plecarea mea din Du Weldenvarden, când 
abia mă obişnuisem cu rolul meu printre vardeni şi pitici. Faolin şi ceilalți 
tovarăşi ai mei erau plecaţi, iar eu aveam mult timp numai pentru mine. 
Mi-l petreceam în mare parte explorând Tronjheim-ul, hoinărind pe la 
marginile pustii ale oraşului-munte, pe unde se umbla rar. Tronjheim-ul 
este mai mare decât au mulți impresia şi sunt multe lucruri stranii în interi- 
orul său: camere, pitici, creaturi, artefacte uitate... Pe când hoinăream, mă 
gândeam, şi am ajuns să mă cunosc mai bine decât o făcusem până atunci. 
Într-o zi, am descoperit o cameră undeva, foarte sus, în Tronjheim — nu 
cred că aş mai putea să o găsesc din nou, chiar dacă aş încerca. O rază de 
soare părea să pătrundă prin tavan, deşi nu avea nici o spărtură, şi în mij- 
locul camerei, pe un piedestal, creştea o singură floare. Nu ştiu ce fel de 
floare era; nu mai văzusem până atunci o astfel de floare şi nici de atunci 
încoace. Petalele erau mov, dar centrul florii era ca o picătură de sânge. 
Frau spini pe tulpină, iar floarea emana un parfum minunat şi părea că în- 
gână propria ei muzică. Era ceva nemaipomenit şi neaşteptat. Am stat în 
cameră şi am privit floarea fără să îmi dau seama cât timp a trecut. Atunci 
şi acolo am reuşit să pun în cuvinte ceea ce eram şi ceea ce sunt. 

— Aş vrea să văd acea floare într-o zi. 

— Probabil că ai să o vezi. Arya se uită către tabăra vardenilor. Trebuie 
să plec. Mai sunt încă multe de făcut. 

Eragon dădu din cap. 

— Ne vedem mâine atunci. 

— Pe mâine. 

Arya se depărtă. După câțiva paşi, se opri şi se uită înapoi. 

— Mă bucur că Saphira te-a ales pe tine să-i fii Cavaler, Eragon. Şi 
sunt mândră că am luptat alături de tine. Ai devenit mai mult decât ar fi 
sperat oricare dintre noi. Orice s-ar întâmpla mâine, să ţii minte asta. 

Apoi îşi reluă drumul şi în scurt timp dispăru după curbura dealului, 
lăsându-l singur cu Saphira şi Eldunari. 


Foc în noapte 


La căderea întunericului, Eragon aruncă o vrajă prin care se ascunse. 
Apoi o mângâie pe Saphira pe nas şi porni pe jos către tabăra vardenilor. 

„Al grijă“, zise ea. 

Invizibil cum era, îi veni uşor să se strecoare pe lângă războinicii care 
făceau de strajă la marginea taberei. Câtă vreme nu făcea zgomot, iar oa- 
menii nu îi zăreau paşii sau umbrele, putea să se deplaseze nestingherit. 

Îşi croi drum printre corturile de lână până ce găsi cortul lui Roran şi 
al Katrinei. Bătu uşor în stâlpul central, iar Roran scoase capul afară. 

— Unde eşti? şopti Roran. Hai repede înăuntru! 

Oprind fluxul de magie, Eragon apăru în faţa ochilor săi. Roran tre- 
sări, apoi îl înşfăcă de braţ şi îl trase înăuntru în cortul întunecat. 

— Bine-ai venit, Eragon, spuse Katrina, ridicându-se de pe patul lor 
micut. 

— Katrina... 

— Mă bucur să te văd din nou. Îl îmbrăţişă scurt. 

— O să ţină mult? întrebă Roran. 

Eragon clătină din cap. 

— N-ar trebui. Lăsându-se pe vine, se gândi o clipă, apoi începu să 
incanteze uşor în limba străveche. Mai întâi puse vrăji în jurul Katrinei, 
ca să o protejeze de oricine ar fi încercat să-i facă rău. Făcu vrăjile mai 
cuprinzătoare decât plănuise iniţial, pentru a se asigura că ea şi copilul 
ei încă nenăscut aveau să poată scăpa de forțele lui Galbatorix dacă el şi 
Roran ar fi păţit ceva. Aceste vrăji te vor apăra de un anumit număr de 
atacuri, îi zise el. Nu îţi pot spune exact de câte, deoarece aceasta 
depinde de forța loviturilor sau a vrăjilor. Ţi-am mai dat şi un alt mijloc 

de apărare. Dacă eşti în pericol, rosteşte cuvântul frethya de două ori şi 
te vei face nevăzută. 

— Frethya, murmură ea. 

— Exact. Însă nu te va ascunde complet. Sunetele pe care le faci vor pu- 
tea fi auzite în continuare, iar urmele paşilor vor fi încă vizibile. Indiferent 
ce se întâmplă, nu intra în apă, căci îţi vei da de gol poziţia. Vraja îşi va 
lua energia din tine, ceea ce înseamnă că vei obosi mai repede decât de 
obicei, şi nu îţi recomand să adormi câtă vreme este activă. S-ar putea să 
nu te mai trezeşti. Ca să pui capăt vrăjii trebuie doar să spui frezhya letta. 

— Frethya letta. 

— Întocmai. 

Apoi Eragon îşi îndreptă atenţia spre Roran. Îşi petrecu mai mult 
timp plasând vrăjile de apărare în jurul vărului său — căci cel mai proba- 
bil Roran avea să înfrunte mai multe ameninţări — şi încărcă vrăjile cu 
mai multă energie decât ar fi dorit Roran, fără să-i pese de asta. Nu pu- 
tea îndura gândul de a-l învinge pe Galbatorix doar ca să afle că Roran a 
murit în bătălie. 

După aceea îi zise: 

— Am făcut ceva diferit de această dată, ceva la care ar fi trebuit să 
mă gândesc mai de mult. Pe lângă vrăjile obişnuite de apărare, ţi-am dat 
câteva care se vor alimenta direct din forțele tale. Câtă vreme eşti viu, te vor 
proteja de primejdii. Însă — şi ridică un deget când spuse asta — se vor ac- 
tiva doar când celelalte vrăji vor fi epuizate, iar dacă sunt solicitate prea 
mult îți vei pierde cunoştinţa şi vei muri. 

— Deci, în încercarea de a mă salva, mă pot omorî? întrebă Roran. 

Eragon încuviință. 

— Dacă nu mai laşi pe nimeni să prăbuşească un zid peste tine, ar trebui 
să fie în regulă. Este riscant, dar cred că merită, dacă va împiedica vreun 
cal să te calce în picioare sau vreo suliță să te străpungă. De asemenea, 
ţi-am dat şi ţie vraja dată Katrinei. Tot ce trebuie să faci este să rosteşti 
frethya de două ori şi frethya letta ca să te faci nevăzut sau văzut, după cum 
doreşti. Ridică din umeri. S-ar putea să-ţi fie de folos în bătălie. 

Roran chicoti răutăcios. 

— Fii sigur că am s-o fac. 

— Doar să ai grijă ca elfii să nu te confunde cu vreunul dintre magici- 
enii lui Galbatorix. 

Când Eragon se ridică în picioare, Katrina se ridică şi ea. Îl luă prin 
surprindere, apucându-i una din mâini şi strângând-o la piept. 

— Îţi mulţumesc, Eragon, rosti ea încet. Eşti un om bun. 

El se înroşi, stingherit. 

— Pentru puţin. 

— Ai grijă de tine mâine. Însemni atât de mult pentru noi doi, și mă 
aştept să fii prin preajmă ca unchi care să ne răsfeţe copilul. O să mă su- 
păr foarte tare dacă te laşi omorât. 

El pufni în râs. 

— Nu-ţi face griji. Saphira nu mă va lăsa să fac nimic nesăbuit. 

— Bine. Îl sărută pe obraji, apoi îi dădu drumul. Cu bine, Eragon! 

— Cu bine, Katrina! 

Roran îl însoţi afară. Arătând spre cort, Roran zise: 

— Mulţumesc. 

— Mă bucur că ţi-am putut fi de ajutor. 

Îşi strânseră mâinile şi se îmbrăţişară; apoi Roran spuse: 

— Norocul fie cu tine! 

Eragon trase aer adânc în piept. 

— Norocul fie cu tine! Strânse mai tare braţul lui Roran, nevoind să-i 
dea drumul, căci ştia că aceasta ar putea fi ultima dată când se vedeau. 
Dacă Saphira şi cu mine nu ne mai întoarcem, poţi să te ocupi tu să fim 
îngropaţi acasă, te rog? N-aş vrea să ne putrezească oasele pe-aici. 

Roran ridică din sprâncene. 

— Va fi greu să o ducem pe Saphira până-acolo. 

— Sunt sigur că elfii vă vor ajuta. 

— Atunci da, îţi promit. Te-ai gândit la vreun loc anume? 

— În vârful dealului golaş, zise Eragon, referindu-se la un deal de la 
poalele muntelui aflat în apropierea fermei lor. Dealul golaş păruse întot- 
deauna un loc excelent pentru un castel, ceva ce discutaseră pe îndelete 
când erau mai tineri. 

Roran încuviinţă. 

— ar dacă nu mă întorc eu... 

— Vom face la fel pentru tine. 

— Nu asta voiam să-ţi cer. Dacă nu mă întorc... vei avea grijă de Katrina? 

— Desigur. Ştii asta. 

— Da, dar trebuia să mă asigur. Se priviră încă un minut. În cele din 
urmă, Roran spuse: Te vom aştepta mâine la cină. 

— Voi veni. 

Apoi Roran se strecură înapoi în cort, lăsându-l pe Eragon să stea sin- 
gur în noapte. 

El îşi ridică privirea la stele şi simţi un fior de mâhnire, de parcă toc- 
mai pierduse pe cineva foarte apropiat. 

După câteva momente, se furişă în umbre, bazându-se pe întuneric 
ca să se ascundă. 

Căută prin tabără până găsi cortul pe care Horst şi Elain îl împărțeau 
cu fetiţa lor, Speranţa. Cei trei încă nu se culcaseră, căci pruncul plângea. 

— Eragon! exclamă Horst încet când Eragon îşi făcu prezenţa cunos- 
cută. Intră! Intră! Nu te-am prea văzut după Dras-Leona! Ce mai faci? 

Eragon îşi petrecu aproape un ceas vorbind cu ei — nu le spuse de 
Eldunari, dar le povesti de călătoria sa în Vroengard —, iar când Speranţa 
adormi în cele din urmă, îşi luă rămas-bun de la ei şi se pierdu din nou 
în noapte. 

Apoi îl căută pe Jeod şi îl găsi citind hrisoave la lumina lumânării în 
timp ce soția sa, Helen, dormea. Când Eragon bătu la uşă şi îşi lipi faţa de 
cort, bărbatul tras la faţă şi plin de cicatrici îşi lăsă deoparte hrisoavele şi 
ieşi din cort să i se alăture. 

Jeod avea multe întrebări, şi cu toate că Eragon nu îi răspunse la 
toate, îi oferi suficiente răspunsuri încât Jeod să poată intui ce avea să 
se întâmple. 

După aceea, Jeod îi puse o mână pe umăr lui Eragon. 

— Nu te invidiez pentru sarcina care te aşteaptă. Brom ar fi mândru 
de curajul tău. 

— Sper. 

— Sunt sigur de asta... Dacă nu ne mai vedem, ar trebui să ştii: am 
scris o mică istorisire a experienţelor tale şi a întâmplărilor care au dus la 
ele — îndeosebi aventurile mele cu Brom şi recuperarea oului Saphirei. 
Eragon se arătă surprins. S-ar putea să nu mai am ocazia să o isprăvesc, 
dar m-am gândit că ar reprezenta o adăugire folositoare la cele scrise de 
Heslant în Domia abr Wyrda. 

Fragon râse. 

— Cred că ar fi cât se poate de potrivit. Totuşi, dacă vom fi încă în 
viaţă şi liberi după ziua de mâine, sunt unele lucruri pe care ar trebui să 
ți le spun ca să îţi completezi istorisirea, făcând-o şi mai interesantă. 

— O să mă asigur că-ţi respecţi promisiunea. 

Eragon rătăci prin tabără încă vreo oră, oprindu-se lângă focurile la 
care oamenii, piticii şi urgalii erau încă treji. Vorbi câte puţin cu fiecare 
războinic pe care îl întâlni, întrebându-i pe toţi dacă erau trataţi cum se 
cuvenea, compătimindu-i pentru bătăturile de la picioare şi pentru rațiile 
sărace şi schimbând câte o glumă sau două din când în când. Nădăjduia 
că, arătându-se printre ei, le putea ridica un pic războinicilor moralul şi 
le putea întări determinarea, semănând astfel optimism în rândurile ar- 
matei. După cum află, urgalii aveau cea mai bună stare de spirit: păreau 
încântați de bătălia care se apropia şi de prilejul de a dobândi gloria pe 
care aceasta le-o putea oferi. 

Mai avea şi un alt scop: să răspândească informaţii false. De fiecare 
dată când cineva îl întreba despre atacul asupra Urû’baen-ului, lăsa de în- 
teles că Saphira şi cu el aveau să fie în batalionul ce urma să asedieze sec- 
iunea nord-vestică a zidului oraşului. Spera ca iscoadele lui Galbatorix 
să îi repete regelui minciuna de îndată ce alarmele aveau să îl trezească 
pe acesta a doua zi dimineaţă. 

În timp ce privea chipurile celor care îl ascultau, Eragon nu se putea 
abţine să nu se întrebe care dintre ei erau slujitorii lui Galbatorix. Acest 
gând nu îi dădea pace, şi se trezi ascultând zgomotul paşilor din urma sa 
pe măsură ce trecea de la un foc la altul. 

În cele din urmă, când consideră că vorbise cu suficienţi războinici pen- 
tru a se asigura că informaţiile aveau să ajungă la urechile lui Galbatorix, 
lăsă focurile în urmă şi îşi croi drum către un cot aşezat oarecum separat 
faţă de celelalte, în marginea de sud a taberei. 

Bătu în stâlpul de la intrare: o dată, de două ori, de trei ori. Nu se auzi 
nici un răspuns, aşa că ciocăni din nou, de această dată mai puternic şi 
mai prelung. 

O clipă mai târziu, auzi un mormăit adormit şi foşnetul păturilor care 
erau mişcate. Aşteptă răbdător până ce o mână micuță trase deoparte pânza 
de la intrare şi copila Elva ieşi. Purta un veşmânt prea mare pentru ea, şi 
la lumina palidă a unei făclii aflate la câţiva yarzi depărtare el putu să 
vadă încruntătura de pe chipul ei mic şi ascuţit. 

— Ce vrei, Eragon? întrebă ea. 

— Chiar nu ştii? 

Fa se încruntă şi mai mult. 

— Nu, nu ştiu decât că vrei ceva cu multă ardoare, de vreme ce mă 
trezeşti în toiul nopții, ceea ce poate înțelege până şi un idiot. Ce este? 
Oricum nu prea mă odihnesc, aşa că ar fi bine să fie ceva important. 

— Este. 

Vorbi fără întrerupere câteva minute, descriindu-i planul, apoi zise: 

— Fără tine nu va funcționa. Tu eşti cea de care depinde totul. 

Ea lăsă să-i scape un chicot neplăcut. 

— Ce ironie! Puternicul războinic se bizuie pe un copil ca să-l omoare 
pe cel de care nu se poate atinge. 

— Ne vei ajuta? Fata îşi lăsă privirea în podea şi se foi uşor pe pi- 
cioare. Dacă o vei face, toate acestea — arătă spre tabără şi spre oraşul 
de dincolo de ea — se pot sfârşi mult mai repede, şi atunci nu va mai tre- 
bui să suferi atât de mult... 

— Vă voi ajuta. Bătu cu piciorul în pământ şi se uită sever la el. Nu 
trebuie să mă cumperi. Oricum aveam de gând să vă ajut. Nu vreau să îl 
las pe Galbatorix să-i distrugă pe vardeni doar pentru că nu-mi place de 
tine. Nu eşti atât de important, Eragon. În plus, i-am făgăduit Nasuadei 
şi am de gând să-mi ţin cuvântul. Îşi îndreptă capul. Mai este ceva ce 
nu-mi spui. Ceva de care te temi ca nu cumva Galbatorix să afle înainte 
de atac. Ceva legat de... 

Zăngănitul unor lanţuri o întrerupse. 

O clipă, Eragon fu nedumerit. Apoi înţelese că zgomotul venea din- 
spre oraş. 

Îşi duse mâna la sabie. 

— Pregăteşte-te, îi zise el Elvei. S-ar putea să fim nevoiţi să plecăm 
pe dată. 

Fără nici o întrebare, fata se răsuci şi dispăru în cort. 

Întinzându-şi mintea, Eragon o contactă pe Saphira. „Auzi şi tu?“ 

„Da.“ 

„Dacă nu se poate altfel, ne întâlnim cu tine lângă drum.“ 

Zăngănitul continuă încă o vreme, apoi se auzi un bubuit sec, urmat 
de tăcere. 


567 


Moștenirea 


Eragon ascultă cu cea mai mare atenţie, dar nu mai auzi nimic. Era 
pe cale să arunce o vrajă ca să sporească sensibilitatea urechilor sale când 
se auzi o bufnitură surdă, însoțită de câteva trosnete ascuţite. 

Apoi alta... 

Și alta... 

Un fior de groază îl străbătu pe Eragon. Sunetul nu putea fi confun- 
dat: era sunetul făcut de un dragon ce păşea pe piatră. Însă ce dragon, de 
i se auzeau paşii de la peste o milă...! 

„Shruikan““, se gândi el, şi simţi cum i se strânge stomacul de spaimă. 

Prin tabără, goarnele de alarmă începură să urle, iar oamenii, piticii 
şi urgalii începură să aprindă făclii pe când armata se trezea la viaţă. 

Fragon îi aruncă Elvei o privire chiorâşă când ea ieşi din cort, ur- 
mată de Greta, bătrâna ce-i slujea drept îngrijitoare. Fata purta o tunică 
roşie şi scurtă, peste care îşi pusese o platoşă făcută pe mărimea ei. 

Paşii ce se auzeau din Uri'baen încetară. Trupul umbrit al dragonu- 
lui acoperi majoritatea felinarelor şi a focurilor de strajă din oraş. „Cât 
de mare este?“ se întrebă Eragon, deznădăjduit. Mai mare decât Glaedr, 
atâta lucru ştia şi el. La fel de mare ca Belgabad? Eragon nu îşi putea da 
seama. Nu încă. 

Apoi dragonul sări în afara oraşului, desfăcându-şi aripile masive, iar 
deschiderea acestora fu ca o sută de pânze negre ce se umflă în vânt. 

Când ateriză, aerul se cutremură ca şi cum ar fi fost străbătut de un tu- 
net, şi în tot ținutul câinii începură să latre iar cocoşii să cânte. 

Fără să se gândească, Eragon se ghemui, simțindu-se ca un şoarece 
ce se ascunde de un vultur. 

Elva îl trase de marginea tunicii. 

— Ar trebui să mergem, insistă ea. 

— Aşteaptă, şopti el. Nu încă. 

Pâlcuri mari de stele dispărură când Shruikan se roti prin văzduh, 
urcându-se tot mai sus. Eragon încercă să ghicească mărimea dragonu- 
lui pornind de la silueta sa, însă noaptea era prea întunecată şi distanţa 
prea mare ca să îşi dea seama. Oricare ar fi fost proporţiile exacte ale lui 
Shruikan, era înspăimântător de mare. 

La o vârstă de numai un veac, ar fi trebuit să fie mult mai mic, însă 
Galbatorix părea să-i fi accelerat creşterea, întocmai cum făcuse cu Thorn. 

Pe când urmărea umbra ce plutea pe deasupra, Eragon speră din toată 
inima ca Galbatorix să nu fie cu dragonul său ori, dacă totuşi era, să nu 
se obosească a cerceta mințile celor de dedesubt. Dacă făcea asta, ar fi 
descoperit... 

— Eldunari, rosti Elva. Asta ascunzi! În spatele ei, îngrijitoarea se în- 
cruntă nedumerită şi dădu să întrebe ceva. 

— Taci! şuieră Eragon. Elva deschise gura, iar el i-o astupă cu o mână, 
amuțind-o. Nu aici, nu acum, o avertiză ea. Fata încuviință, iar el îi luă 
mâna de pe gură. 

În aceeași clipă, un şuvoi de foc larg cât râul Anora se arcui peste 
cer. Shruikan îşi roti capul înainte şi înapoi, scuipând torentul de flăcări 
orbitoare asupra taberei şi a câmpurilor dimprejur, iar noaptea răsună pre- 
cum apa revărsându-se în cascadă. Eragon simţi dogoarea pe chipul său 
întors către cer. 

Apoi văpăile se evaporară, asemenea ceţii în lumina soarelui, lăsând 
în urmă o imagine persistentă şi pâlpâitoare, precum şi un miros de fum 
şi de pucioasă. 

Uriaşul dragon se întoarse şi mai bătu o dată din aripi — zguduind 
văzduhul — înainte ca silueta sa neagră şi fără formă să pornească înapoi 
spre oraş şi să se aşeze printre clădiri. Se auziră paşi, apoi zăngănitul lan- 
țurilor, şi în cele din urmă zgomotul răsunător al unei porţi trântite. 

Fragon lăsă să-i iasă aerul din piept şi înghiţi, deşi avea gâtlejul uscat. 
Inima îi bătea atât de tare încât îl durea. „Trebuie să ne luptăm cu... el?“ se 
gândi el, simțind cum îl năpădesc toate vechile-i temeri. 

— De ce nu ne-a atacat? întrebă Elva cu un glas mărunt şi temător. 

— A vrut doar să ne sperie. Eragon se încruntă. Sau să ne distragă 
atenția. Căută prin minţile vardenilor până ce dădu de Jörmundur, apoi 
îi dădu ordin războinicului să verifice dacă toate santinelele erau încă la 
posturi şi să dubleze straja pentru restul nopţii. Elvei îi spuse: Ai izbutit 
să simţi ceva din partea lui Shruikan? 

Fata se cutremură. 

— Durere. O durere mare. Şi mânie. Dacă ar putea, ar omori toate făp- 
turile pe care le întâlneşte şi ar pârjoli şi cea din urmă plantă, până nu mai 
rămâne nici una. Este complet nebun. 

— Nu există nici o cale de a ajunge la el? 

— Nici una. Cel mai frumos lucru pe care l-ai putea face ar fi să pui 
capăt suferințelor lui. 

Eragon se întristă când auzi asta. Trăsese întotdeauna nădejde că l-ar 
putea salva pe Shruikan din ghearele lui Galbatorix. Resemnat, el spuse: 

— Ar fi mai bine să pornim. Eşti gata? 

Elva îi explică îngrijitoarei că trebuie să plece, ceea ce o nemulțumi 
pe bătrână, însă Elva îi alină grijile cu câteva vorbe. Puterea fetei de a ve- 
dea în sufletele celorlalţi nu înceta niciodată să îl uimească pe Eragon, 
dar şi să îl neliniştească. 

După ce Greta îşi dădu acordul, Eragon se ascunse şi o ascunse şi pe 
Elva cu ajutorul magiei şi apoi porniră amândoi către dealul unde îi aş- 
tepta Saphira. 


Peste zid şi drept în burdihan 


— Chiar trebuie să faci asta? întrebă Elva. 

Eragon se opri în timp ce verifica curelele de la picioare de pe şaua 
Saphirei şi se uită la fetiţa care stătea cu picioarele strânse sub ea pe iarbă, 
jucându-se cu zalele de la platoşă. 

— Ce anume? făcu el. 

Ea îşi bătu uşor buza cu o unghie mică şi ascuţită. 

— Îţi tot rozi obrazul pe dinăuntru. Este enervant. După ce se gândi 
puțin, adăugă: Şi dezgustător. 

Oarecum surprins, el îşi dădu seama că îşi muşcase interiorul obrazu- 
lui drept până ce acesta ajunsese să fie plin de răni însângerate. 

— lartă-mă, zise el, vindecându-se cu o vrajă rapidă. 

Îşi petrecuse cele mai întunecate ceasuri ale nopţii meditând — gân- 
dindu-se nu la ce avea să urmeze sau la ce fusese, ci numai la ce era: 
atingerea aerului răcoros pe pielea sa, pământul pe care îl simţea sub pi- 
cioare, ritmul constant al respirației şi bătaia înceată a inimii pe când 
marca momentele rămase din viața sa. 

Însă acum steaua dimineţii, Aiedail, răsărise în est — anunțând ivirea 
zorilor — şi sosise vremea să se pregătească de luptă. Îşi verificase echi- 
pamentul până la cel mai mic detaliu, îşi ajustase harnaşamentul şeii 
până ce acesta fu cât se poate de confortabil pentru Saphira, îşi golise co- 
burii până nu mai rămaseră în ei decât cufărul ce conţinea miezul inimii 
lui Glaedr şi pătura în care era învelit, prinzând şi desprinzând cingătoa- 
rea de care era atârnată sabia de cel puţin cinci ori. 

Termină de verificat curelele şeii, apoi sări de pe spatele Saphirei. 

— Ridică-te, spuse el. Elva îi aruncă o privire plictisită, dar făcu ce îi 
zisese, scuturându-şi iarba de pe tunică. Mişcându-se cu repeziciune, el 

îşi trecu mâinile peste umerii ei subțiri şi trase de marginea platoşei ca 
să se asigure că era aşezată cum trebuie. Cine ţi-a făcut asta? 

— Doi fraţi pitici fermecători, pe nume Umar şi Ulmar. Îi apărură gro- 
piţe în obraji când surâse. Nu credeau că am nevoie de ea, dar am fost 
foarte convingătoare. 

„Sunt sigură de asta“, îi zise Saphira lui Eragon. El îşi înăbuşi un 
zâmbet. Fata îşi petrecuse o bună bucată din noapte vorbind cu dragonii, 
fermecându-i cum numai ea putea. Totuşi, Eragon îşi dădea seama că ei 
se şi temeau de ea — chiar şi cei mai bătrâni, precum Valdr —, căci nu se 
puteau apăra de puterea Elvei. Nimeni nu putea. 

— Umar şi Ulmar ti-au dat şi o sabie cu care să lupti? o întrebă el. 

Elva se încruntă. 

— De ce aş vrea aşa ceva? 

El o privi o clipă, apoi îşi aduse vechiul cuţit de vânătoare, pe care îl 
folosea când mânca, şi o puse să şi-l lege la brâu cu o chingă de piele. 

— Nu se ştie niciodată, îi spuse el când ea dădu să protesteze. Şi-acum, 
sus cu tine. 

Fa i se cățără ascultătoare în spinare şi îşi prinse braţele în jurul gâtu- 
lui său. Aşa o adusese până la deal, ceea ce fusese inconfortabil pentru 
amândoi, dar necesar, de vreme ce ea nu putea ţine pasul cu el. 

Se urcă cu grijă pe Saphira, până ajunse pe umerii ei. Agăţându-se 
de unul dintre ţepii de pe gât, îşi răsuci trupul astfel încât Elva să se poată 
aşeza în şa. 

După ce nu mai simți greutatea fetei din spatele său, Eragon cobori 
din nou pe pământ. Îi dădu scutul lui, apoi se repezi înainte cu braţele în- 
tinse când acesta aproape că o dărâmă de pe spatele Saphirei. 

— L-ai prins? o întrebă el. 

— Da, îi zise ea, trăgând scutul în poală. Îi făcu semn să plece. Du-te, 
du-te! 

Ţinând mânerul lui Brisingr pentru ca sabia să nu i se legene printre 
picioare, Eragon alergă până în vârful dealului şi se lăsă pe un genunchi, 
rămânând cât de jos putea. În spatele său, Saphira se târî până la ridicătura 
de teren, apoi se lipi de pământ şi îşi strecură capul prin iarbă până ce 
ajunse lângă el şi putu să vadă ce vedea şi el. 

O coloană lată de oameni, pitici, elfi, urgali şi pisici fermecate şer- 
puia din tabăra vardenilor. La lumina cenuşie a zorilor, era greu să distingi 

siluetele, mai ales că nu purtau nici o lumină. Coloana mărşălui peste câm- 
purile unduitoare către Uri'baen, şi când războinicii ajunseră la jumătate 
de milă de oraş, se despărţi în trei şiruri. Unul se poziţionă în faţa porţii 
principale, al doilea se întoarse către partea de sud-est a zidului, iar ulti- 
mul se îndreptă către partea de nord-vest. 

Eragon lăsase de înţeles că el şi Saphira aveau să însoţească acest 
din urmă grup. 

Războinicii îşi înfăşuraseră picioarele şi armele în cârpe şi vorbeau 
în şoaptă. Totuşi, Eragon mai auzea din când în când câte un răget de mă- 
gar sau un nechezat de cal, cât şi câinii care lătrau la alai. Soldaţii de pe 
ziduri aveau să observe în curând activitatea — cel mai probabil atunci 
când războinicii aveau să înceapă să deplaseze catapultele, balistele şi 
turnurile de asediu pe care vardenii le asamblaseră deja şi le plasaseră 
pe câmpurile din faţa oraşului. 

Eragon era impresionat că oamenii, piticii şi urgalii erau încă dispuşi 
să pornească la luptă după ce îl văzuseră pe Shruikan. „Pesemne că au 
mare încredere în noi“, îi spuse el Saphirei. Responsabilitatea îi apăsa 
greu pe umeri, şi era cât se poate de conştient că, dacă el şi cei aflați cu el 
aveau să dea greş, puţini dintre războinici aveau să supravieţuiască. 

„Da, însă dacă Shruikan îşi va face din nou apariţia, se vor împrăştia 
ca nişte şoricei speriaţi.“ 

„Atunci am face bine să nu lăsăm să se întâmple asta.“ 

În Urâ'baen se auzi o trâmbiță, apoi alta, şi alta, iar luminile înce- 
pură să se aprindă prin tot oraşul când felinarele fură descoperite şi fă- 
cliile aprinse. 

— A început, murmură Eragon, simțind cum i se accelerează pulsul. 

Acum, că fusese dată alarma, vardenii renunţară la orice urmă de 
taină. Înspre răsărit, un grup de elfi călare porni în galop către dealul din 
spatele oraşului, plănuind să urce pe el şi să atace zidul de pe colţul de 
stâncă suspendat deasupra Uri baen-ului. 

În centrul taberei aproape goale a vardenilor, Eragon văzu ceea ce 
părea a fi silueta scânteietoare a Saphirei. Pe spatele nălucii se afla o fi- 
gură singuratică — semănând perfect cu el, după cum ştia — ținând o sabie 
şi-un scut. 

Copia Saphirei îşi înălță capul şi îşi întinse aripile; apoi îşi luă zbo- 
rul şi scoase un răget tulburător. 

„Se descurcă neaşteptat de bine la treaba asta, nu crezi?“ îi zise el 
Saphirei. 

„Elfii înţeleg cum trebuie să arate şi să se poarte un dragon... spre de- 
osebire de unii oameni.“ 

Năluca-Saphira ateriză lângă grupul cel mai nordic al războinicilor, 
deşi Eragon observă că elfii aveau grijă să o ţină la distanță de oameni şi 
de pitici, pentru ca aceştia să nu o atingă din greşeală şi astfel să desco- 
pere că era lipsită de substanță precum un curcubeu. 

Cerul se lumină pe când vardenii şi aliaţii lor se ordonară în formaţii 
în fiecare dintre cele trei locuri aflate în afara zidurilor. Înăuntrul ora- 
şului, soldaţii lui Galbatorix continuau să se pregătească pentru asalt, 
însă era limpede din felul în care alergau pe metereze că erau panicaţi 
şi dezorganizați. 

Totuşi, Eragon ştia prea bine că această confuzie nu avea să dureze 
prea mult. 

„Acum, se gândi el. Acum! Nu mai aştepta.“ Îşi trecu privirea peste 
clădiri, căutând orice urmă de roşu, dar nu văzu nimic. „La naiba, unde 
eşti?! Arată-te!“ 

Alte trei trâmbiţe sunară, de această dată din partea vardenilor. O hăr- 
mălaie de strigăte şi ţipete se înălță din rândurile armatei şi apoi maşină- 
riile de război ale vardenilor începură să îşi lanseze proiectilele asupra 
oraşului, arcaşii îşi traseră săgețile, iar şirurile de războinici se rupseră şi 
ei se năpustiră spre zidul aparent impenetrabil. 

Pietrele, sulițele şi săgețile păreau să se mişte încet în timp ce străbă- 
teau distanţa care separa armata de oraş. Nici unul dintre proiectile nu 
lovi zidul exterior; nu ar fi avut nici un rost să încerce să îl dărâme, aşa 
că geniştii ţinteau deasupra sa şi dincolo de el. Multe pietre se sfărâmară 
când căzură în Urû’baen, trimițând așchii ascuţite ca nişte pumnale în 
toate direcţiile, în timp ce altele străpungeau clădirile şi săreau pe străzi 
asemenea unor mărgele uriaşe. 

Eragon se gândi ce groaznic trebuie să fie să te trezeşti într-un ase- 
menea haos, cu bucăţi masive de piatră căzând din cer. Apoi atenţia îi fu 
atrasă în altă parte, când Năluca-Saphira îşi luă zborul peste războinicii ce 
alergau. Din trei bătăi ale aripilor, ea se înălță deasupra zidului şi scăldă 
meterezele cu o pălălaie de foc care, în ochii lui Eragon, părea puţin mai 
strălucitoare decât în mod firesc. Însă ştia că focul era cât se poate de 

real, fiind produs de elfii aflați în apropierea părții nordice a zidului, 
cei care creaseră şi mențineau acum iluzia. 

Aparența Saphirei mătură aceeaşi porțiune de zid cu flăcările sale, 
descotorosindu-se de soldaţii aflaţi acolo. După ce făcu asta, o trupă de 
vreo douăzeci de elfi zbură de pe pământul din afara oraşului până în vâr- 
ful unuia dintre turnurile de apărare, pentru a putea continua să vegheze 
năluca pe măsură ce aceasta pătrundea tot mai adânc în Urû’baen. 

„Dacă Murtagh şi Thorn nu se arată în curând, o să înceapă să se în- 
trebe de ce nu atacăm şi celelalte părţi ale zidului“, îi zise Saphirei. 

„O să creadă că îi apărăm pe războinicii care încearcă să străpungă 
această secțiune, replică ea. Ai răbdare.“ 

În altă parte a zidului, soldaţii trăgeau săgeți şi aruncau sulițe în ar- 
mata de dedesubt, doborând zeci de vardeni. Morţile erau inevitabile, 
însă Eragon le regreta oricum, căci atacurile războinicilor erau o simplă 
diversiune; ei nu aveau aproape nici o şansă de a trece de mijloacele de 
apărare ale oraşului. 

Între timp, turnurile de asediu erau împinse tot mai aproape, şi săge- 
tile vâjâiau între nivelele lor superioare şi oamenii de pe metereze. 

De sus, o panglică de smoală încinsă se revărsă peste marginea colţu- 
lui de stâncă şi dispăru printre clădirile de dedesubt. Eragon îşi ridică pri- 
virea şi văzu scânteieri de lumină pe zidul ce străjuia buza râpei. Chiar 
atunci, patru trupuri căzură peste margine; păreau nişte păpuşi de cârpă, 
prăbuşindu-se spre pământ. Priveliştea îl mulţumi pe Eragon, deoarece 
aceasta însemna că elfii ocupaseră zidul superior. 

Năluca-Saphira se roti deasupra oraşului, dând foc câtorva clădiri. Pe 
când făcea asta, o mulțime de săgeți țâşniră dinspre arcaşii staționaţi pe un 
acoperiş din apropiere. Năluca se feri pentru a evita săgețile şi, aparent 
din greşeală, se izbi într-unul dintre cele şase turnuri verzi elfeşti răspân- 
dite prin Urû’ baen. 

Coliziunea păru cât se poate de reală. Eragon se înfioră când văzu 
aripa stângă a dragonului rupându-se de turn şi oasele trosnindu-i ca un 
mănunchi de paie uscate. Copia Saphirei scoase un răget, zbătându-se în 
timp ce se prăbuşea spre străzi. Clădirile o ascunseră după aceea, dar ră- 
getele sale puteau fi auzite la câteva mile de jur împrejur, iar văpaia pe 
care o scuipa pârjoli zidurile caselor şi aprinse partea de dedesubt a col- 
tului de stâncă ce atârna deasupra oraşului. 

„Eu nu aş fi fost niciodată atât de neîndemânatică“, pufni Saphira. 

„Știu.“ 

Trecu un minut. Tensiunea pe care o simțea Eragon atinse un nivel 
insuportabil. 

— Unde sunt? mârâi el, încleştându-şi pumnul. Cu fiecare secundă care 
trecea, creşteau şansele ca soldaţii să descopere că dragonul pe care cre- 
zuseră că l-au doborât nu exista cu adevărat. 

Saphira îi văzu prima. „Acolo“, rosti ea, arătându-i cu mintea. 

Ca o sabie rubinie scăpată din înalturi, Thorn plonjă dintr-o deschiză- 
tură ascunsă în colţul de stâncă. El căzu câteva sute de picioare, apoi îşi 
deschise aripile suficient de mult ca să încetinească înainte de a ateriza 
într-o piaţă din apropierea locului în care năluca-Saphira şi năluca-Eragon 
se prăbuşiseră. 

Lui Eragon i se păru că îl văzuse pe Murtagh pe spinarea dragonului 
roşu, însă distanţa era prea mare ca să poată fi sigur. Nu le rămânea decât 
să spere că era Murtagh, pentru că, dacă era Galbatorix, planul lor era sor- 
tit eşecului. 

„Probabil că sunt tuneluri în piatră“, îi zise el Saphirei. 

O altă pălălaie de foc de dragon erupse dintre clădiri; apoi năluca 
Saphirei sări pe acoperișuri şi, ca o pasăre rănită la aripă, zbură puţin îna- 
inte să se prăbuşească din nou. Thorn i-o luă pe urme. 

Eragon nu mai aşteptă să vadă ce se întâmplă. 

Se răsuci, fugi pe gâtul Saphirei şi se aruncă în şa, în spatele Elvei. 
Îi luă câteva secunde ca să îşi strecoare picioarele în chingi şi să strângă 
două dintre ele pe fiecare parte. Pe restul le lăsă desfăcute; nu ar fi făcut 
decât să îl încetinească mai târziu. Chinga cea mai de sus strângea şi pi- 
cioarele Elvei. 

Incantând repede cuvintele necesare, aruncă o vrajă care îi ascunse. 
Când magia îşi făcu efectul, experimentă senzaţia obişnuită de dezorien- 
tare în timp ce trupul i se făcea nevăzut. | se părea că este suspendat la 
câteva picioare deasupra unui contur întunecat de dragon imprimat în 
plantele de pe deal. 

În clipa în care termină vraja, Saphira îşi luă zborul. Sări peste coama 
dealului şi bătu puternic din aripi, încercând să urce cât mai sus. 

— Nu este prea confortabil, nu-i aşa? zise Elva când Eragon îi luă scu- 
tul din braţe. 

— Nu, nu întotdeauna! replică el, ridicându-şi vocea ca să poată fi au- 
zit prin bătaia vântului. 

În adâncul minții, îi putea simți pe Glaedr, Umaroth şi pe ceilalți 
Eldunarí urmărindu-i în timp ce Saphira se înclina şi cobora asupra tabe- 
rei vardenilor. 

„În sfârşit vom avea parte de răzbunare“, spuse Glaedr. 

Eragon se aplecă deasupra Elvei când Saphira îşi mări viteza. Adu- 
nați în centrul taberei, îi văzu pe Bl&dhgarm şi pe ceilalţi zece magicieni 
elfi, dar şi pe Arya — care ducea lancea Dauthdaert. Fiecare dintre ei avea 
o bucată de frânghie, lungă de treizeci de picioare, legată în jurul pieptu- 
lui, pe sub braţe. La celălalt capăt, toate frânghiile erau prinse de un buş- 
tean gros cât coapsa lui Eragon şi lung cât un urgal masiv. 

Când Saphira se apropie de tabără, Eragon îi contactă mental, şi doi 
dintre elfi aruncară buşteanul în aer. Saphira îl prinse în gheare, elfii săriră 
ŞI, o clipă mai târziu, Eragon simţi o smucitură iar Saphira se lăsă uşor în 
Jos sub greutatea lor. 

Prin trupul ei, Eragon văzu elfii, frânghiile şi buşteanul dispărând atunci 
când cei dintâi aruncară şi ei o vrajă de invizibilitate. 

Bătând din aripi cu putere, Saphira urcă la câteva mii de picioare dea- 
supra pământului, destul de sus pentru ca şi elfii să poată trece în sigu- 
ranță peste zidurile şi clădirile oraşului. 

În stânga lor, Eragon îl zări mai întâi pe Thorn, apoi năluca-Saphira, 
urmărindu-se pe jos prin partea de nord a oraşului. Elfii care controlau 
năluca încercau să îi țină ocupați fizic pe Thorn şi pe Murtagh, pentru ca 
nici unul din ei să nu aibă prilejul de a porni un atac cu mintea. Dacă ar 
fi făcut-o, sau dacă ar fi prins năluca, şi-ar fi dat de îndată seama că fuse- 
seră păcăliţi. 

„Doar câteva minute“, se gândi Eragon. 

Saphira zbură peste câmpuri. Peste catapultele mânuite de servanţii lor 
devotați. Peste rândurile de arcași cu săgețile înfipte în pământ în faţa lor, 
ca nişte mănunchiuri de trestii albe la vârf. Peste un turn de asediu şi peste 
războinicii care luptau pe jos — oameni, pitici şi urgali, ascunzându-se în 
spatele scuturilor pe când se năpusteau spre zid, şi printre ei elfi: înalți şi 
zvelți, cu coifurile lor strălucitoare, cu sulițele lungi şi cu săbiile înguste. 

Apoi Saphira trecu peste zid. Eragon simţi un junghi ciudat când 
Saphira reapăru sub el, şi se trezi uitându-se la ceafa Elvei. Probabil că 

Arya şi elfii aflați mai jos deveniseră şi ei vizibili din nou. Eragon îşi înă- 
buşi un blestem şi puse capăt vrăjii care îi ascunsese. Vrăjile de apărare 
ale lui Galbatorix nu aveau să le îngăduie să pătrundă nevăzuţi în oraş. 

Saphira îşi iuți zborul către poarta masivă a cetăţii. Sub ei, Eragon auzi 
strigăte de spaimă şi de uimire, însă nu le dădu atenție. 

Murtagh şi Thorn erau cei de care îşi făcea griji, nu soldaţii. 

Trăgându-şi aripile pe lângă trup, Saphira plonjă spre poartă. Chiar 
când era pe punctul de a se izbi de ea, se întoarse şi se îndreptă, bătând 
din aripi ca să încetinească. Înainte de a se opri de tot, îşi permise să plu- 
tească în jos până ce elfii ajunseră din nou în siguranţă pe pământ. 

După ce îşi tăiară frânghuile şi fugiră de-acolo, Saphira ateriză în curtea 
din faţa porţii, zgâlţâindu-i pe Eragon şi pe Elva cu forţa impactului. 

Eragon smuci de cataramele chingilor care îi ţineau în şa pe el şi pe 
Elva. Apoi o ajută pe fetiță să coboare de pe spatele Saphirei şi o luară re- 
pede pe urmele elfilor, către poartă. 

Intrarea în cetate avea forma a două uşi imense şi negre, ce se întâl- 
neau într-un punct de sus. Acestea păreau făcute din fier masiv şi erau 
presărate cu sute, poate chiar mii de nituri ţintate, fiecare dintre ele mare 
cât capul lui Eragon. Priveliştea era înfricoşătoare; Eragon nu îşi putea 
închipui o intrare mai puţin primitoare. 

Cu sulița în mână, Arya fugi până la portiţa fixată în uşa din stânga. 
Portiţa era vizibilă doar ca o îmbinare subţire şi întunecată ce contura un 
dreptunghi suficient de mare încât să poată trece un om prin el. În drept- 
unghi se afla o fâşie orizontală de metal, lată de vreo trei degete şi de trei 
ori mai lungă, care era ceva mai deschisă la culoare. 

Când Arya se apropie de uşă, fâşia se trase înăuntru o jumătate de de- 
get, apoi alunecă într-o parte cu un scrâşnet ruginit. O pereche de ochi ca 
de bufniţă apăru în întuneric. 

— Cine mai eşti şi tu? întrebă un glas trufaş. Spune ce vrei sau dispari! 

Fără să şovăie, Arya vâri lancea Dauthdaert prin deschizătură. Dină- 
untru se auzi un gâlgâit; apoi Eragon distinse bufnetul unui trup prăbu- 
şindu-se la podea. 

Arya trase lancea înapoi şi scutură sângele şi bucăţile de carne de pe 
lama zimţată. Apoi apucă mânerul armei cu ambele mâini, puse vârful la 
îmbinarea dreaptă a portiţei şi zise: 

— Verma! 

Eragon îşi miji ochii şi se întoarse cu spatele când o flacără albastră 
şi scăpărătoare apăru între lance şi poartă. Chiar şi de la câţiva paşi dis- 
tanță, tot putea simți dogoarea. 

Cu chipul schimonosit de efort, Arya împinse lama suliţei prin poartă, 
tăind încet prin fier. Scântei şi picături de metal topit săriră de sub lamă 
şi se răspândiră pe caldarâm ca untura pe o tigaie încinsă, făcându-i pe 
Eragon şi pe ceilalți să se tragă un pas îndărăt. 

În timp ce ea făcea asta, Eragon îşi aruncă privirea în direcţia lui 
Thorn şi a nălucii-Saphira. Nu îi putea vedea, dar putea încă auzi răgete ` 
şi zgomote de zidărie prăbuşită. 

Elva se strânse lângă el şi, când îşi cobori privirea, văzu că tremura şi 
asuda, de parcă ar fi avut febră. Îngenunche lângă ea. 

— Vrei să te duc în spate? 

Ea clătină din cap. 

— O să-mi fie mai bine după ce intrăm şi mă depărtez de... asta. Arătă 
cu capul în direcţia bătăliei. 

Pe marginile curţii, Eragon văzu câţiva oameni — care nu păreau a 
fi soldaţi — stând în spaţiile dintre casele mari şi urmărind ce făceau ei. 
„Poţi să-i sperii, te rog?“ o întrebă el pe Saphira. Ea îşi răsuci gâtul şi 
mârâi prelung, iar privitorii se împrăştiară care-ncotro. 

Când ploaia de scântei şi de metal încins încetă, Arya lovi portiţa 
până când — la a treia lovitură — uşa se prăbuşi înăuntru, aterizând pe le- 
şul portarului. O secundă mai târziu se înălță spre ei mirosul de lână şi 
de piele arsă. 

Ţinând încă lancea în mână, Arya păşi prin portița întunecată. Eragon 
îşi ținu răsuflarea. Orice vrăji ar fi pus Galbatorix asupra cetăţii, Dauthdaert 
ar fi trebuit să îi îngăduie să treacă prin ele fără să păţească nimic, la fel 
cum îi îngăduise să îşi croiască drum prin portiţă. Însă exista posibilitatea 
ca regele să fi aruncat o vrajă pe care Dauthdaert să nu o poată contracara. 

Spre uşurarea lui, nimic nu se întâmplă când Arya intră în cetate. 

Apoi, un grup de douăzeci de soldaţi se năpusti spre ea, aceştia având 
sulițele întinse. Eragon o trase pe Brisingr din teacă şi fugi până la portiță, 
însă nu îndrăzni să treacă pragul cetăţii ca să i se alăture, cel puţin nu încă. 

Mânuind sulița cu aceeaşi iscusinţă cu care mânuia sabia, Arya îşi 
croi drum printre oameni, doborându-i cu o viteză uluitoare. 

— De ce nu ai avertizat-o? exclamă Eragon, fără să-şi ia ochii de la luptă. 

Elva veni lângă el, la gaura făcută în poartă. 

— Pentru că nu îi vor face rău. 

Cuvintele ei se dovediră profetice; nici unul dintre soldaţi nu izbuti 
să o rănească. Ultimii doi oameni încercară să fugă, însă Arya ţâşni după 
ei şi îi ucise înainte de a apuca să facă mai mult de douăzeci de yarzi prin 
vestibulul imens, care era chiar mai mare decât cele patru coridoare princi- 
pale din Tronjheim. 

După ce ucise toţi soldaţii, Arya le trase leşurile la o parte pentru a eli- 
bera calea către portiță. Apoi merse vreo patruzeci de picioare prin vesti- 
bul, o lăsă pe Dauthdaert la podea şi o împinse înapoi spre Eragon. 

Când îşi luă mâna de pe suliță, se încordă ca şi cum s-ar fi pregătit să 
fie lovită, dar păru a nu fi afectată de vrăjile din preajmă. 

— Simţi ceva? strigă Eragon. Glasul său răsună în interiorul vestibulului. 

Fa scutură din cap. 

— Câtă vreme nu ne apropiem de poartă, totul va fi bine. 

Eragon îi dădu sulița lui Blödhgarm, care o luă şi trecu prin portiță. 
Împreună, Arya şi elful acoperit cu blană intrară în încăperile din părțile 
laterale ale porţii şi activară mecanismele ascunse acolo ca să o deschidă, 
o sarcină care ar fi fost peste puterile a doi oameni. 

Zăngănitul lanțurilor umplu aerul pe măsură ce uşile imense de fier se 
traseră încet către exterior. 

Când deschizătura fu suficient de mare ca să poată trece prin ea Saphira, 
Eragon strigă „Opriţi-vă!“ şi uşile rămaseră nemişcate. 

Blâdhgarm ieşi din camera din dreapta şi — păstrând distanţa faţă de 
prag — împinse lancea către un alt elf. 

Astfel intrară în cetate unul câte unul. 

Când afară rămăseseră doar Eragon, Elva şi Saphira, un răget cumplit 
se auzi din partea nordică a oraşului şi, pentru o clipă, întregul Urû’ baen 
rămase cufundat în tăcere. 

— Ne-au descoperit şiretlicul, strigă elful Uthinară. Împinse sulița că- 
tre Eragon. Repede, Argetlam! 

— Tu urmezi, rosti Eragon, dându-i lancea Elvei. 

Strângând-o în braţe, ea se grăbi să li se alăture elfilor, apoi împinse su- 
lita spre Eragon, care o înşfăcă şi fugi peste prag. Întorcându-se, observă 
cu teamă că Thorn se înălța deasupra clădirilor din capătul îndepărtat al 

oraşului. Eragon se lăsă într-un genunchi, o puse pe Dauthdaert pe po- 
dea şi o împinse către Saphira. 

— Repede! strigă el. 

Saphira pierdu câteva secunde cu lancea, străduindu-se să o apuce în- 
tre fălci. În cele din urmă o înhăţă cu dinţii şi sări în coridorul gigantic, 
împrăştiind leşurile soldaţilor. 

În depărtare, Thorn mugi şi bătu furios din aripi, venind în goană că- 
tre cetate. 

Vorbind la unison, Arya şi Bl&dhgarm aruncară o vrajă. Un zgomot 
asurzitor răsună între zidurile de piatră şi uşile de fier se închiseră mult 
mai repede decât se deschiseseră. Se trântiră cu un bubuit pe care 
Eragon îl simţi prin tălpi, şi apoi un drug de metal — gros de trei picioare 
şi lat de şase — ieşi din ambii pereţi şi căzu în lăcaşurile fixate pe interio- 
rul uşilor, ferecându-le. 

— Asta ar trebui să-i ţină în loc o vreme, spuse Arya. 

— Nu prea mult timp, făcu Eragon, uitându-se la portiţa deschisă. 

Apoi se întoarseră să vadă ce se afla în fața lor. 

Vestibulul era lung de un sfert de milă, ceea ce înseamna că intra adânc 
sub dealul din spatele oraşului. În capăt se vedea un alt rând de uşi, la fel 
de mari ca primele dar acoperite cu modele aurite ce luceau frumos în lu- 
mina felinarelor fără flacără fixate la intervale regulate pe pereţi. Zeci de 
coridoare mai mici porneau din el, în ambele părţi, însă nici unul nu era su- 
ficient de mare pentru Shruikan, deşi Saphira ar fi încăput prin multe din 
ele. Flamuri roşii brodate cu conturul flăcării răsucite pe care Galbatorix o 
folosea drept blazon atârnau pe pereţi la fiecare o sută de picioare. În 
rest, vestibulul era pustiu. 

Simpla mărime a coridorului era înfricoşătoare, iar pustietatea sa îl fă- 
cea pe Eragon să se simtă şi mai agitat. Bănuia că sala tronului se afla din- 
colo de uşile aurii, dar nu credea că ar fi fost atât de uşor să ajungă până 
la ea. Dacă Galbatorix era viclean măcar pe jumătate din cât se zicea, în- 
semna că împânzise coridorul cu zeci, poate chiar sute de capcane. 

Pe Eragon îl nedumerea faptul că regele nu îi atacase încă. Nu sim- 
tea atingerea nici unei alte minţi în afară de cea a Saphirei şi a tovarăşi- 
lor săi, însă rămânea extrem de conştient de apropierea regelui. Întreaga 
cetate părea să îi urmărească. 

— Probabil ştiu că suntem aici, zise el. Cu toții. 

— Atunci ar fi bine să ne grăbim, rosti Arya. O luă pe Dauthdaert din 
gura Saphirei. Arma era acoperită cu bale. 

— Thurra, spuse Arya, şi mâzga căzu la podea. 

În spatele lor, dincolo de poarta de fier, se auzi o bufnitură puternică 
atunci când Thorn ateriză în curte. Scoase un răget de furie, apoi ceva 
greu se izbi de poartă, iar zidurile răsunară de vuiet. 

Arya trecu în fruntea grupului, iar Elva i se alătură. Fetiţa cu părul 
negru puse o mână pe mânerul suliţei — pentru a fi şi ea protejată de pute- 
rea acesteia — şi cele două porniră înainte, conducând grupul de-a lungul 
coridorului lung ce ducea tot mai adânc în bârlogul lui Galbatorix. 


Izbucneşte furtuna 


— Domnule, a sosit timpul. 

Roran îşi deschise ochii şi îi făcu un semn din cap băiatului cu felinar 
care îşi vârâse capul în cort. Băiatul plecă, iar Roran se aplecă şi o sărută pe 
obraz pe Katrina; ea îl sărută la rândul ei. Nici unul dintre ei nu dormise. 

Împreună, se ridicară şi se îmbrăcară. Ea termină prima, căci lui îi lua 
mai mult timp să îşi pună armura şi armele. 

Pe când îşi trăgea mănuşile, ea îi dădu o felie de pâine, una de brânză 
şi o ceaşcă de ceai călduţ. El nu se atinse de pâine, luă o singură muşcă- 
tură din brânză şi dădu pe gât întreaga ceaşcă de ceai dintr-o înghiţitură. 

Se îmbrățişară o clipă, apoi el zise: 

— Dacă este fată, dă-i un nume aprig. 

— Şi dacă este băiat? 

— La fel. Băiat sau fată, trebuie să fii puternic ca să supravieţuieşti în 
lumea asta. 

— Aşa voi face. Îţi promit. Se desprinseră din îmbrăţişare, iar ea îl privi 
în ochi. Să lupți bine, soţul meu. 

El încuviinţă, apoi se întoarse şi plecă, înainte să îşi piardă cumpătul. 


Oamenii de sub comanda sa tocmai se adunau la intrarea nordică a ta- 
berei când li se alătură. Singura lumină pe care o aveau venea de la luci- 
rea palidă de pe cer şi de la făcliile fixate de-a lungul parapetului exterior. 
La lumina ştearsă şi pâlpâitoare, siluetele războinicilor semănau cu o 
haită de fiare agitate, amenințătoare şi stranii. 

În rândurile lor era şi un număr mare de urgali, inclusiv câţiva kulli. 
Batalionul său conţinea mai multe asemenea creaturi decât majorita- 
tea, deoarece Nasuada considerase că era mult mai probabil să urmeze 

ordinele lui decât ale altcuiva. Urgalii duceau scările lungi şi grele de 
asediu ce aveau să fie folosite pentru a se urca pe zidurile oraşului. 

Printre oameni erau şi douăzeci de elfi. Deşi majoritatea elfilor 
luptau separat, Regina Islanzadi acceptase ca unii dintre ei să slujească 
în armata vardenilor, drept protecţie împotriva atacului magicienilor lui 
Galbatorix. 

Roran le dădu bineţe elfilor şi avu grijă să îl întrebe pe fiecare cum 
îl cheamă. Ei îi răspunseră destul de politicos, deşi îi lăsară senzația că 
nu aveau o părere prea bună despre el. Dar asta nu era o problemă. Nici 
lui nu-i erau dragi. Era ceva la ei în care nu avea încredere; erau prea dis- 
tanți, prea bine pregătiți şi, mai presus de toate, prea diferiți. Măcar pe 
pitici şi pe urgali îi înțelegea. Însă nu şi pe elfi. Nu ştia niciodată ce gân- 
deau şi asta îl deranja. 

— Salutare, Stronghammer! rosti Nar Garzhvog, într-o şoaptă ce pu- 
tea fi auzită de la treizeci de paşi. Astăzi vom dobândi multă glorie pen- 
tru triburile noastre! 

— Da, astăzi vom dobândi multă glorie pentru triburile noastre, încu- 
viinţă Roran, trecând mai departe. 

Oamenii erau agitaţi; câţiva dintre cei mai tineri arătau de parcă le-ar 
fi fost rău — şi unora chiar le era, după cum ar fi fost de aşteptat —, însă 
chiar şi cei mai în vârstă păreau tensionaţi, arțăgoşi şi fie prea vorbăreţi, 
fie prea retraşi. Cauza era cât se poate de evidentă: Shruikan. Roran nu 
prea avea ce face ca să îi ajute; nu putea decât să îşi ascundă propriile te- 
meri şi să spere că oamenii nu îşi vor pierde complet curajul. 

Senzaţia de aşteptare ce îl urmărea pe fiecare, inclusiv pe el, era cum- 
plită. Sacrificaseră mult ca să ajungă până aici şi nu doar vieţile lor erau 
puse în pericol în bătălia ce avea să urmeze, ci şi siguranţa şi bunăstarea 
familiilor şi urmaşilor lor, precum şi viitorul ținutului însuşi. Toate bătă- 
liile de dinainte fuseseră pline de riscuri, dar aceasta era bătălia finală. 
Acesta era sfârşitul. Într-un fel sau altul, nu aveau să mai fie alte bătălii 
împotriva Imperiului după acea zi. 

Gândul acesta părea aproape ireal. Niciodată nu vor mai avea prile- 
jul să îl ucidă pe Galbatorix. Şi dacă înfruntarea lui Galbatorix păruse lu- 
cru uşor în discuţiile din miez de noapte, acum că venise vremea să se 
treacă la fapte, gândul acesta îi dădea fiori. 

Roran îi căută pe Horst şi pe ceilalți săteni din Carvahall, şi grupul 
formă nucleul batalionului. Birgit era şi ea printre oameni, ținând strâns 

în mâini o secure ce părea proaspăt ascuţită. El o salută ridicându-şi scu- 
tul, ca şi cum acesta ar fi fost o halbă de bere. Ea îi întoarse gestul şi el 
îşi permise un surâs îndârjit. 

Războinicii îşi acoperiră cizmele şi picioarele cu cârpe, apoi răma- 
seră în aşteptarea ordinului de pornire. 

Acesta sosi în curând şi ei mărşăluiră afară din tabără, încercând pe 
cât posibil să nu facă zgomot cu armele şi cu armurile. Roran îşi conduse 
războinicii pe câmpuri până la locul lor din faţa porţii principale a oraşu- 
lui, acolo unde se alăturară altor două batalioane, unul condus de vechiul 
său comandant Martland Barbă-Roşie, celălalt de către J&rmundur. 

Curând după aceea se auzi alarma în Urû’ baen, aşa că îşi scoaseră câr- 
pele de pe arme şi din picioare şi se pregătiră de atac. Câteva minute mai 
târziu, trâmbiţele vardenilor sunară înaintarea şi ei o luară la fugă pe pă- 
mântul întunecat, către imensitatea zidului oraşului. 

Roran trecu în fruntea şarjei. Era cea mai rapidă cale de a sfârşi omo- 
rât, însă oamenii trebuiau să-l vadă înfruntând aceleaşi pericole ca şi ei. 
Spera că asta îi va îmbărbăta, împiedicându-i să rupă rândurile la primul 
semn de rezistență mai serioasă. Căci, orice s-ar fi întâmplat, Uri” baen nu 
avea să fie uşor de cucerit. Pentru asta putea băga mâna în foc. 

Trecură în fugă pe lângă unul dintre turnurile de asediu, ale cărui roţi 
erau mai înalte de douăzeci de picioare şi scârțâiau ca nişte balamale rugi- 
nite, şi apoi ajunseră în câmp deschis. Soldaţii de pe metereze trăgeau să- 
geţi şi aruncau sulițe în ei. 

Elfii strigară în limba lor ciudată şi, la lumina palidă a zorilor, Roran 
văzu multe dintre săgeți şi sulițe învârtindu-se şi înfigându-se inofensiv 
în ţărână. Însă nu toate. Un om din spatele lui scoase un țipăt disperat, iar 
Roran auzi un zăngănit de armură când oamenii şi urgalii săriră în lături 
ca să nu calce peste războinicul căzut. Roran nu se uită în urmă şi nici nu 
îşi încetini goana către zid. 

O săgeată lovi scutul pe care îl ţinea deasupra capului. De-abia simţi 
impactul. 

Când ajunseră la zid, se dădu într-o parte, răcnind: 

— Scările! Faceţi loc pentru scări! 

Oamenii se dădură în lături ca să îi lase pe urgalii ce duceau scările 
să înainteze. Scările erau atât de lungi încât kullii fuseseră nevoiţi să folo- 
sească prăjini făcute din copaci legaţi laolaltă ca să le împingă până sus. 
După ce atinseră zidul, scările se lipiră de acesta sub propria greutate, 

astfel încât ultimele două treimi atingeau piatra tăiată şi alunecau dintr-o 
parte în alta, amenințând să cadă. 

Roran îşi croi drum printre oamenii săi şi prinse de braţ una dintre elfe, 
Othiara. Aceasta îi aruncă o privire mânioasă, pe care el o ignoră. 

— Ţineţi scările la locul lor! strigă el. Nu lăsaţi soldaţii să le împingă 
de lângă zid! 

Ea încuviinţă şi începu să descânte în limba străveche, la fel ca şi cei- 
lalți elfi. 

Răsucindu-se, Roran alergă până la zid. Unul dintre oameni înce- 
puse deja să urce pe cea mai apropiată scară. Roran îl apucă de cingă- 
toare şi îl dădu jos. 

— Eu primul, zise el. 

— Stronghammer! 

Roran îşi puse scutul în spate şi apoi începu să urce, cu ciocanul în 
mână. Nu îi plăcuseră niciodată înălțimile şi, pe măsură ce oamenii şi 
urgalii se făceau tot mai mici sub el, simţi cum îl cuprinde neliniştea. 
Această senzaţie spori când ajunse la porţiunea de scară ce era lipită de 
zid, căci nu mai putea cuprinde marginile scării cu mâinile, nici nu mai 
putea pune piciorul complet pe trepte — numai vârfurile cizmelor sale în- 
căpeau pe crengile acoperite cu coajă, aşa că trebuia să se mişte atent, 
pentru ca nu cumva să alunece. 

O suliță zbură pe lângă el, destul de aproape ca să-i simtă şuieratul 
pe obraz. 

Blestemă şi continuă să urce. 

Ajunsese la mai puţin de un yard de metereze, când un soldat cu ochi 
albaştri se aplecă peste margine şi se uită drept la el. 

— Bah! răcni Roran, iar soldatul tresări şi făcu un pas îndărăt. Înainte 
ca omul să îşi revină, Roran se cățără pe treptele rămase şi sări pe mete- 
reze, aterizând pe pasarela de pe muchia zidului. 

Soldatul pe care îl speriase se afla la câteva picioare în fața lui, ținând 
în mână o sabie scurtă, de arcaş. Capul omului era răsucit într-o parte, căci 
tocmai avertiza un grup de soldați aflaţi puţin mai jos pe zid. 

Roran avea încă scutul pe spate, aşa că lovi cu ciocanul înspre înche- 
ietura bărbatului. Fără scut, Roran ştia că avea să-i fie greu să respingă 
atacurile unui spadasin încercat; cea mai sigură cale era să îşi dezarmeze 
adversarul cât putea de repede. 

Soldatul îi înțelese intenția şi pară lovitura. Apoi îl înjunghie pe Roran 
în burtă. 

Sau mai bine zis încercă. Vrăjile lui Eragon opriră vârful sabiei la un 
sfert de deget de pântecele lui Roran. Roran gemu, surprins, apoi îm- 
pinse la o parte lama şi sparse capul omului cu trei lovituri rapide. 

Blestemă din nou. Era un început prost. 

În susul şi în josul zidului, şi alţi vardeni încercau să se caţăre pe me- 
tereze. Puţini dintre ei ajungeau acolo. Pâlcuri de soldaţi aşteptau la ca- 
pătul celor mai multe scări şi încontinuu soseau întăriri pe treptele care 
duceau către oraş. 

Baldor i se alătură — folosise aceeaşi scară ca Roran — şi împreună se 
năpustiră spre o balistă manevrată de opt soldaţi. Balista era montată 
aproape de baza unuia dintre multele turnuri ce se înălțau din zid, la in- 
tervale de vreo două sute de picioare. În spatele soldaţilor şi al turnului, 
Roran văzu iluzia Saphire: (pe care o creaseră elfii) zburând deasupra şi 
în jurul zidului, scăldându-l în foc. 

Soldaţii cântăriră bine situaţia; îşi înşfăcară suliţele şi le împinseră în 
faţa lui şi a lui Baldor, ţinându-i la distanță. Roran încercă să prindă una din- 
tre sulițe, dar omul care o mânuia se mişcă mai repede şi Roran fu cât pe ce 
să fie înjunghiat din nou. Încă o clipă şi soldaţii aveau să îi copleşească. 

Înainte să se întâmple asta, un urgal se cățără pe marginea zidului, în 
spatele soldaţilor, apoi îşi lăsă capul în jos şi şarjă, mugind şi învârtind 
ghioaga ţintată cu fier pe care o mânuia. 

Urgalul lovi un om în piept, rupându-i coastele, iar pe altul în şold, 
rupându-i bazinul. Oricare dintre aceste răni ar fi trebuit să îi scoată din 
luptă pe soldaţi, însă după ce urgalul trecu peste ei, cei doi oameni se ridi- 
cară de pe piatră ca şi cum nimic nu s-ar fi întâmplat şi săriră să îl înjun- 
ghie în spate. 

O senzaţie de neputinţă îl cuprinse pe Roran. 

— Trebuie să le zdrobim căpăţânile sau să le tăiem capul dacă vrem 
să îi oprim, mormăi ei către Baldor. Apoi, fără să-şi ia ochii de la soldaţi, 
le strigă vardenilor din urma lor: Nu simt durerea! 

Deasupra oraşului, iluzoria Saphira se izbi de un turn. Toată lumea 
se opri să se uite, mai puţin Roran; el ştia ce făceau elfi. 

Sărind în față, ucise un soldat cu o lovitură în tâmplă. Îşi folosi scu- 
tul ca să îl împingă pe următorul într-o parte; astfel, se apropie suficient 

pentru ca suliţele lor să nu le mai fie de folos şi izbuti să se descotoro- 
sească iute de ei folosindu-şi ciocanul. 

După ce el şi Baldor îi omorâră şi pe ceilalţi soldaţi de lângă balistă, 
Baldor se uită la el cu o expresie deznădăjduită. 

— Ai văzut? Saphira... 

— Este bine. 

— Dar... 

— Nu-ţi face griji pentru ea. Este bine. 

Baldor şovăi, apoi acceptă asigurarea lui Roran şi se grăbiră amân- 
doi către următorul pâlc de soldați. 

Curând după aceea, Saphira — adevărata Saphira — se ivi deasupra 
părţii sudice a zidului, zburând spre cetate, ceea ce provocă urale şi chi- 
ote de uşurare din partea vardenilor. 

Roran se încruntă. Ea ar fi trebuit să rămână ascunsă pe toată durata 
zborului. 

— Frethya. Frethya, rosti el iute, în barbă. Rămase vizibil. „La naiba“, 
se gândi el. Întorcându-se, spuse: Înapoi la scări! 

— De ce? întrebă Baldor, care se lupta cu un alt soldat. Scoţând un răc- 
net fioros, îl împinse pe om de pe zid, azvârlindu-l înspre oraş. 

— Nu mai pune întrebări! Mişcă-te! 

Umăr la umăr, îşi croiră drum prin rândul de soldaţi care îi despărțea 
de scări. Era o treabă grea şi sângeroasă, iar Baldor căpătă o rană la gamba 
stângă, în spatele apărătorii, şi o vânătaie gravă la unul dintre umeri, acolo 
unde o suliță aproape că îi străpunse cămaşa de zale. 

Imunitatea soldaţilor la durere însemna că uciderea lor era singura 
cale sigură de a-i opri, iar uciderea lor nu era deloc floare la ureche. De 
asemenea, însemna că Roran nu îndrăznea să arate nici un fel de îndu- 
rare. În mai multe rânduri crezu că omorâse un soldat numai ca să se tre- 
zească apoi cu omul rănit în spatele său, lovindu-l în timp ce el se lupta 
cu un alt adversar. Şi erau atât de mulţi soldaţi pe pasarelă, încât începu 
să se teamă că nu vor mai scăpa cu viaţă de-acolo. 

Când ajunseră la cea mai apropiată scară, zise: 

— Uite! Stai aici. 

Dacă Baldor era nedumerit, atunci nu o arătă. Le ţinură singuri piept 
soldaţilor, până când alți doi oameni se cățărară pe scară şi li se alăturară, 

apoi al treilea, şi în cele din urmă Roran începu să simtă că aveau o şansă 
bună de a respinge atacul soldaților şi de a ocupa acea porțiune din zid. 

Chiar dacă atacul fusese gândit ca o simplă diversiune, Roran nu ve- 
dea nici un motiv să îl trateze aşa. Dacă tot era să îşi rişte viețile, măcar 
să obțină ceva din asta. Oricum, trebuiau să elibereze zidurile. Apoi îl 
auziră pe Thorn urlând înfuriat şi dragonul roşu apăru deasupra acoperi- 
şurilor, îndreptându-se către cetate. Roran văzu pe spatele său o siluetă, 
probabil Murtagh, cu o sabie purpurie în mână. 

— Ce mai înseamnă şi asta? strigă Baldor, printre loviturile de sabie. 

— Înseamnă că joaca s-a terminat! replică Roran. Ţine-te bine; nemer- 
nicii ăştia or să aibă parte de-o surpriză! 

De-abia terminase de vorbit când, deasupra vacarmului bătăliei, se înăl- 
ţară vocile elfilor, nepământene şi frumoase, cântând în limba străveche. 

Roran se feri de o suliță şi împunse în burta unui soldat cu capătul cio- 
canului, lăsându-l fără aer. Chiar dacă nu puteau simţi durerea, soldaţii 
tot trebuiau să respire. Pe când soldatul se chinuia să îşi revină, Roran 
se strecură pe sub garda lui şi îi zdrobi gâtul cu marginea scutului. 

Era pe cale să atace următorul om, când simţi piatra cutremurându-i-se 
sub picioare. Se trase îndărăt până când se lipi cu spatele de metereze, 
apoi îşi depărtă picioarele, ca să îşi menţină mai bine echilibrul. 

Unul dintre soldaţi fu destul de nesăbuit să se repeadă înspre el chiar 
în acea clipă. În timp ce omul alerga spre el, tremurul spori, apoi muchia 
zidului se văluri ca o pătură dată la o parte, şi soldatul ce fugea, precum şi 
mare parte din tovarășii săi, căzură şi rămaseră laţi, neputând să se ridice, 
în vreme ce pământul continua să se clatine. 

Din cealaltă parte a turnului care îi despărțea de poarta principală a 
oraşului se auzi un sunet, de parcă un munte s-ar fi despicat în două. Je- 
turi de apă țâşniră în aer ca nişte evantaie, apoi, cu un zgomot puternic, 
zidul de deasupra porţii se cutremură şi începu să se prăbuşească. 

lar elfii continuau să cânte. 

Când mişcarea de sub picioarele lor se mai domoli, Roran ţâşni îna- 
inte şi ucise trei dintre soldaţi înainte ca aceştia să apuce să se ridice în pi- 
cioare. Ceilalţi se întoarseră şi fugiră pe treptele ce duceau în oraş. 

Roran îl ajută pe Baldor să se ridice, apoi strigă: 

— După ei! 

Rânji, simțind gustul sângelui. Poate că nu era un început chiar atât de 
prost, la urma urmelor. 


Ce nu te omoară... 


— Stai, spuse Elva. 

Eragon înţepeni cu piciorul în aer. Fetiţa îi făcu semn să se dea îna- 
poi şi el se retrase. 

— Sari acolo, zise Elva. Arătă către un punct aflat la un yard în fața 
lui. Lângă ornament. 

El se ghemui, apoi ezită, de parcă ar fi aşteptat ca ea să îi spună dacă 
era sigur ceea ce urma să facă. 

Ea bătu din picior şi scoase o exclamație de exasperare. 

— N-o să meargă dacă nu vrei cu adevărat să faci asta. Nu-ţi pot spune 
dacă ceva îţi va face rău decât atunci când vei avea de gând să te pui în pe- 
ricol. Îi aruncă un zâmbet pe care el nu-l găsi deloc liniştitor. Nu-ţi face 
griji; nu voi lăsa să ţi se întâmple ceva. 

Încă nesigur, el îşi încordă din nou picioarele şi se pregăti să sară în 
față când... 

— Stai! 

El blestemă şi dădu din braţe, încercând să nu cadă pe porţiunea de 
podea care ar fi lansat ţepele ascunse deasupra şi dedesubt. 

Ţepele erau cea de-a treia capcană pe care Eragon şi însoțitorii săi o 
întâlniseră pe coridorul lung ce ducea la uşile de aur. Prima fuseseră nişte 
gropi ascunse. A doua fuseseră nişte blocuri de piatră din tavan, care i-ar 
fi strivit cu totul. Iar acum ţepele, foarte asemănătoare cu cele care îl uci- 
seseră pe Wyrden în galeriile de sub Dras-Leona. 

Îl văzuseră pe Murtagh pătrunzând în coridor prin ieşirea de asediu ră- 
masă deschisă, dar acesta nu făcu nici un efort să îi urmărească de unul 
singur, fără Thorn. După ce privise câteva secunde, el dispăruse într-una 

din încăperile laterale, în care Arya şi Blödhgarm sfărâmaseră angrenajele 
şi roțile folosite la deschiderea şi închiderea porții principale a cetăţii. 

Lui Murtagh putea să-i ia o oră să repare mecanismele, sau putea 
să-i ia câteva minute. Oricum ar fi fost, nu aveau timp de pierdut. 

— Încearcă să sari puţin mai departe, zise Elva. 

Eragon se strâmbă, dar făcu aşa cum îi sugerase ea. 

— Stai! 

De data asta ar fi căzut dacă Elva nu l-ar fi apucat de tunică. 

— Şi mai departe, spuse ea. Apoi: Stai! Şi mai departe. 

— Nu pot, bombăni el, simțind cum îi creşte frustrarea. Nu fără să îmi 
iau puţin avânt. Dar dacă şi-ar fi luat avânt, n-ar mai fi putut să se oprească 
la timp, în cazul în care Elva avea să simtă că saltul era periculos. Ce fa- 
cem acum? Dacă țepele se întind până la uşi, nu vom putea trece de ele 
niciodată. 

Se gândiseră deja să folosească magia pentru a pluti pe deasupra cap- 
canei, dar chiar şi cea mai mică vrajă ar fi lansat ţepele, sau cel puţin aşa 
susţinea Elva, iar ei nu puteau decât să se încreadă în spusele ei. 

— Poate că această capcană este pusă pentru un dragon care merge, 
spuse Arya. Dacă e lungă doar de unul, doi yarzi, Saphira sau Thorn ar 
putea păşi peste ea fără măcar să ştie că e acolo. Dar dacă e lungă de o 
sută de picioare, i-ar prinde cu siguranţă. 

„Nu şi dacă sar, spuse Saphira. O sută de picioare este o distanţă uşor 
de trecut.“ 

Eragon schimbă priviri neliniştite cu Arya şi Elva. 

— Ai doar grijă să nu atingi podeaua cu coada, spuse el. Şi nu te duce 
prea departe, căci s-ar putea să nimereşti peste altă capcană. 

„Bine, micuţule.“ 

Saphira se ghemui, strângându-se toată, şi îşi cobori capul până 
aproape de sol. Apoi îşi înfipse ghearele în podea şi sări de-a lungul cori- 
dorului, desfăcându-şi aripile suficient cât să se înalțe puţin. 

Spre uşurarea lui Eragon, Elva rămase tăcută. 

Când Saphira străbătu de două ori lungimea corpului ei, îşi strânse 
aripile şi se lăsă să cadă pe podea cu un bufnet răsunător. 

„E în ordine“, spuse ea. Solzii ei zgâriară podeaua când se întoarse. 
Săn înapoi, iar Eragon şi ceilalţi se dădură la o parte ca să-i facă loc să 
aterizeze. „Ei bine? făcu ea. Cine-i primul?“ 

Îi trebuiră patru drumuri ca să îi poarte pe toţi peste marea de țepe. 
Apoi îşi continuară drumul într-o alergare uşoară, Arya şi Elva mergând 
din nou în față. Nu mai întâlniră alte capcane până ce ajunseră la vreo trei 
sferturi din drumul către porţile scânteietoare, când Elva se cutremură şi 
îşi ridică mânuţa. Se opriră imediat. 

— Ceva ne va tăia în două dacă mergem mai departe, spuse ea. Nu sunt 
sigură de unde va veni... din pereţi, cred. 

Eragon se încruntă. Asta însemna că, orice i-ar fi tăiat, avea în spate 
destulă greutate sau putere ca să le învingă vrăjile de protecţie — ceea ce 
era o perspectivă nu tocmai încurajatoare. 

— Şi dacă am... începu el, dar se opri în clipa în care douăzeci de oa- 
meni îmbrăcaţi în negru, bărbaţi şi femei deopotrivă, ieşiră dintr-un cu- 
loar lateral şi formară o linie în faţa lor, blocându-le drumul. 

Eragon simţi un tăiş de gânduri înfigându-i-se în minte când magicie- 
nii inamici începură să psalmodieze în limba străveche. Deschizându-şi 
fălcile, Saphira îi învălui pe magicieni într-un şuvoi de flăcări trosnitoare, 
dar acesta se scurse inofensiv pe lângă ei. Unul dintre stindardele aflate 
pe perete luă foc şi fâşii de pânză arzândă căzură pe podea. 

Eragon se apără, însă nu atacă la rândul său; i-ar fi luat prea mult timp 
să îi supună pe magicieni unul câte unul. În plus, descântecul lor îl ţintea 
pe el: dacă aceştia ar fi vrut să arunce vrăji înainte de a prelua controlul 
minții lui — precum şi al minţii tovarăşilor săi —, atunci nu le-ar fi păsat 
dacă trăiau sau mureau câtă vreme îi opreau pe intruși. 

Se lăsă într-un genunchi lângă Elva. Aceasta îi vorbea unuia dintre 
magicieni, spunând ceva despre fiica omului. 

— Stau pe capcană? întrebă el, aproape în şoaptă. 

Ea încuviinţă, fără să-şi întrerupă discursul. 

Întinzând mâna, el lovi podeaua cu palma. 

Se așteptase să se întâmple ceva, şi totuşi se dădu înapoi când, cu un 
scrâşnet înfiorător, o foaie orizontală de metal — lungă de treizeci de pi- 
cioare şi groasă de patru degete — ţâşni din fiecare perete. Foile de metal 
îi prinseră pe magicieni la mijloc şi îi tăiară în două, ca o pereche gi- 
gantică de foarfece subţiri, apoi se retraseră la fel de repede în fantele 
lor ascunse. 

Totul se petrecu atât de brusc încât Eragon fu şocat. Îşi întoarse privi- 
rea de la măcelul din faţa lor. „Ce oribil fel de a muri.“ 

Lângă el, Elva bolborosi, apoi se prăbuşi, leşinată. Arya o prinse îna- 
inte ca ea să se lovească de podea cu capul. Legănând-o pe un braţ, Arya 
începu să îi murmure în limba străveche. 

Eragon se sfătui cu ceilalți elfi cum să facă pentru a trece de cap- 
cană. Deciseră că cea mai sigură cale ar fi să sară peste ea, aşa cum făcu- 
seră cu ţepele. 

Patru dintre ei se suiseră pe Saphira şi aceasta se pregătea să sară, când 
Elva strigă cu o voce slabă: 

— Stai! Nu sări! 

Coada Saphirei zvâcni, dar ea rămase pe loc. 

Elva se prelinse din strânsoarea Aryei, merse clătinându-se câţiva paşi, 
se încovoie şi vomită. Îşi şterse gura cu dosul mâinii, apoi privi lung la tru- 
purile mutilate din faţa lor, de parcă ar fi vrut să şi le fixeze în memorie. 

Fără să-şi ia ochii de la ele, spuse: 

— Mai este un mecanism de declanşare, la jumătatea drumului, în aer. 
Dacă sari — îşi lovi palmele cu un zgomot puternic, violent, şi se strâmbă —, 
lamele vor ieşi din pereţi şi de sus, şi de jos. 

Un gând începu să-l frământe pe Eragon. 

— De ce ar încerca Galbatorix să ne ucidă?... Dacă tu n-ai fi fost aici, 
spuse el, uitându-se la Elva, Saphira ar fi fost moartă acum. Galbatorix 
o vrea vie, şi atunci de ce toate astea? Arătă podeaua însângerată. La ce 
bun ţepele şi blocurile de piatră? 

— Poate că, spuse elfa Invidia, se aştepta să fim prinşi în gropi, îna- 
inte să ajungem la celelalte capcane. 

— Sau poate, spuse Blădhgarm pe un ton sumbru, el ştie că Elva este 
cu noi şi ştie de ce este ea în stare. 

Fata ridică din umeri. 

— Şi ce-i cu asta? Nu mă poate opri. 

Un fior îl străbătu pe Eragon. 

— Nu, dar dacă ştie de tine, ar putea fi speriat, şi dacă e speriat... 

„Atunci chiar va încerca să ne omoare“, încheie Saphira. 

Arya scutură din cap. 

— Nu contează. Oricum, trebuie să îl găsim. 

Petrecură un minut discutând cum să treacă de lame, după care Eragon 
spuse: 

— Şi dacă aş fi folosit magia ca să vă trec pe toți dincolo, aşa cum a tri- 
mis Arya în Şiră oul Saphirei? Arătă către zona aflată dincolo de cadavre. 

„Ar cere prea multă energie“, spuse Glaedr. 

„Mai bine să ne păstrăm forţele pentru când îl vom înfrunta pe 
Galbatorix“, adăugă Umaroth. 

Eragon îşi muşcă buza. Privi peste umăr şi văzu cu îngrijorare că, de- 
parte în spatele lor, Murtagh alerga dintr-o parte într-alta a coridorului. 
„Nu avem prea mult timp.“ 

— Poate că am putea pune ceva pe pereţi ca să împiedicăm lamele să 
iasă. 

— Lamele sunt în mod sigur protejate împotriva magiei, atrase aten- 
ţia Arya. De altfel, nu avem nimic asupra noastră care să le poată opri. Un 
cuţit? O bucată de platoşă? Foile de metal sunt prea mari şi prea grele. Ar 
străpunge orice-ar fi în faţa lor, de parcă nici n-ar fi acolo. 

Se aşternu tăcerea. 

Atunci Bl&dhgarm se linse pe colţi şi spuse: 

— Nu neapărat. 

Se întoarse şi îşi aşeză sabia pe podea, în faţa lui Eragon, apoi le făcu 
semn elfilor de sub comanda sa să facă acelaşi lucru. 

Cu totul, unsprezece tăişuri fură aşezate în fața lui Eragon. 

— Nu vă pot cere să faceţi asta, spuse el. Săbiile voastre... 

Blödhgarm îl întrerupse ridicând mâna; blana sa strălucea în lumina 
blândă a lămpilor. 

— Noi luptăm cu minţile, nu cu trupul, Biruitorul-Umbrei. Dacă dăm 
peste soldaţi, luăm de la ei armele de care avem nevoie. Dacă săbiile noas- 
tre sunt de mai mult folos aici şi acum, atunci am fi nesăbuiţi să le păs- 
trăm doar din motive sentimentale. 

Fragon îşi înclină capul. 

— Cum vă este voia. 

Blödhgarm i se adresă Aryei: 

— Ar trebui să fie un număr cu soţ ca să avem şanse de reuşită. 

Ea şovăi, apoi trase propria ei sabie cu tăiş subţire şi o puse printre 
celelalte. 

— Gândeşte-te bine ce vei face, Eragon, zise ea. Acestea sunt arme le- 
gendare, toate. Ar fi păcat să le distrugi degeaba. 

El încuviință, apoi se încruntă, concentrându-se, în timp ce îşi amintea 
lecțiile date de Oromis. „Umaroth, spuse el, voi avea nevoie de puterea ta.“ 

„Ce este al nostru este şi al tău“, răspunse dragonul. 

Iluzia ce ascundea fantele din care ieşeau foile de metal era prea 
bine făcută pentru ca Eragon să o poată străpunge. Se aştepta la asta — 
Galbatorix nu era persoana care să treacă uşor cu vederea un asemenea de- 
taliu. Pe de altă parte, vrăjile ce întrețineau iluzia erau destul de uşor de 
detectat şi, cercetându-le, putu să determine poziția exactă şi dimensiu- 
nile deschizăturilor. 

Nu putea spune cu precizie cât de adânc erau îngropate foile de me- 
tal în fante. Spera că se aflau la cel puţin la unul, două degete de supra- 
faţa exterioară a peretelui. Dacă erau mai aproape, ideea lui ar fi dat 
greş, căci în mod sigur regele protejase în vreun fel metalul împotriva 
unei intrevenții din exterior. 

Invocând cuvintele de care avea nevoie, Eragon aruncă prima din 
cele douăsprezece vrăji pe care avea de gând să le folosească. Una dintre 
săbiile elfilor — a lui Laufin, bănui el — dispăru cu o uşoară bătaie a aeru- 
lui, ca şi cum cineva ar fi fluturat o tunică. Nu trecu nici o secundă şi o 
bufnitură puternică se auzi din peretele din stânga lor. 

Eragon zâmbi. Mersese. Dacă ar fi încercat să trimită sabia prin foaia 
de metal, reacţia ar fi fost cu mult mai dramatică. 

Rostind cuvintele mai repede decât prima dată, el aruncă restul vrăji- 
lor, fixând în fiecare perete câte şase săbii, la o distanţă de cinci picioare 
una de cealaltă. Elfii îl priveau fix în timp ce el rostea vrăjile; dacă pier- 
derea armelor lor îi tulbura, atunci nu o arătau. 

Când termină, Eragon îngenunche lângă Arya şi Elva — care o ţineau 
din nou, amândouă, pe Dauthdaert — şi le zise: 

— Fiţi gata să fugiți. 

Saphira şi elfii se încordară. Arya o puse pe Elva să i se cațăre în spate, 
fără a întrerupe contactul cu lancea verde; apoi Arya spuse: 

— Suntem gata. 

Aplecându-se în față, Eragon lovi din nou podeaua. 

Un trosnet vibrant răsună din fiecare perete şi nori de praf căzură din 
tavan, desfăcându-se în fuioare plutitoare. 

În clipa în care văzu că săbiile rezistă, Eragon ţâşni înainte. Abia fă- 
cuse doi paşi, când Elva ţipă: 

— Mai repede! 

Gâfâind de efort, el îşi sili picioarele să lovească pământul şi mai tare. 
În dreapta, ca o umbră neagră în colţul ochiului, o zări pe Saphira depă- 
şindu-l în viteză, cu capul şi coada coborâte. 

Exact când ajunse la celălalt capăt al capcanei, auzi un pocnet de 
oţel frânt şi apoi scrâşnetul cumplit al metalului frecându-se de metal. 

În spatele său, cineva ţipă. 

Se răsuci şi văzu că toată lumea traversase la timp zona, cu excepţia 
elfei cu păr argintiu Yaela, care fusese prinsă între ultimele şase degete ale 
celor două foi de metal. Spaţiul din jurul ei pâlpâi cu flăcări albăstrui-găl- 
bui, ca şi cum aerul însuşi ar fi ars, iar fața ei se schimonosi de durere. 

— Flauga! strigă Blodhgarm, şi Yaela zbură dintre plăcile de metal, 
care se loviră una de cealaltă cu un zăngănit răsunător. Apoi se retraseră 
în pereţi cu acelaşi scrâşnet înfiorător cu care apăruseră. 

Yaela ateriză pe cele patru membre, în apropiere de Eragon. O ajută 
să se ridice; spre surprinderea sa, elfa părea nevătămată. 

— Eşti rănită? o întrebă el. 

Ea scutură din cap. 

— Nu, dar... vrăjile mele de protecţie au dispărut. Îşi ridică mâinile şi 
le privi cu o expresie vecină cu uimirea. Nu am mai trăit fără vrăji de pro- 
tecţie de când... de când eram mai tânără decât eşti tu acum. Cumva, nu 
ştiu cum, tăişurile mi le-au făcut să dispară. 

— Ai noroc că ai rămas în viață, spuse Eragon. Se încruntă. 

Elva ridică din umeri. 

— Am fi fost morţi cu toţii, cu excepţia lui — arătă ea către Blödhgarm —, 
dacă nu v-aş fi spus să vă mişcaţi mai repede. 

Eragon mormăi. 

Îşi continuară drumul, aşteptându-se la tot pasul să dea peste altă 
capcană. Însă restul drumului se dovedi a fi lipsit de obstacole şi ei ajun- 
seră la uşile aflate la capătul lui fără nici un alt incident. 

Fragon privi în sus la suprafaţa strălucitoare, de aur. Pe uşi era sculp- 
tat în relief un stejar în mărime naturală, ale cărui frunze formau o boltă 
arcuită ce se unea cu rădăcinile de dedesubt, formând un cerc mare în ju- 
rul trunchiului. De undeva de la mijlocul trunchiului, porneau în părți 
două mănunchiuri groase de ramuri ce împărțeau interiorul cercului în 
patru. În sfertul din stânga-sus era o sculptură reprezentând o armată de 
elfi cu lănci, mărşăluind printr-o pădure deasă. În sfertul din dreapta-sus 
erau oameni construind castele şi făurind săbii. În stânga-jos, urgali — ma- 
joritatea kulli — dând foc unui sat şi omorând localnici. În dreapta-jos, pi- 
tici ce săpau în peşteri pline de nestemate şi filoane de minereu. Printre 

rădăcinile şi ramurile stejarului, Eragon zări pisici fermecate şi pe Ra’zac, 
precum şi câteva creaturi mici, ciudate, pe care nu reuşi să le recunoască. 
Şi, încolăcit chiar în centrul trunchiului copacului, se afla un dragon ce 
îşi ţinea vârful cozii în gură, ca şi cum s-ar fi muşcat singur. Uşile erau 
minunat meşteşugite. În alte condiţii, Eragon ar fi fost bucuros să stea şi 
să le studieze o zi întreagă. 

Dar în situaţia dată, vederea uşilor strălucitoare îl umplu de groază, 
gândindu-se la ce îi putea aştepta de partea cealaltă. Dacă era Galbatorix, 
vieţile lor erau pe cale să se schimbe cu totul şi nimic n-ar mai fi fost la 
fel — nici pentru ei, nici pentru restul Alaga&siei. 

„Nu sunt pregătit“, îi spuse Eragon Saphirei. 

„Vom fi vreodată pregătiţi?“ făcu ea. Scoase limba, gustând aerul. 
Eragon îi putea simți aşteptarea nervoasă. „Galbatorix şi Shruikan tre- 
buie omorâţi, şi noi suntem singurii care am putea s-o facem.“ 

„Şi dacă nu putem?“ 

„Atunci nu putem, şi ce va fi va fi.“ 

El dădu din cap şi inspiră adânc. „Ie iubesc, Saphira.“ 

„Şi eu te iubesc, micuţule.“ 

Eragon păşi în faţă. 

— Şi acum, ce facem? întrebă el, încercând să-şi ascundă neliniştea. Ba- 
tem la uşă? 

— Mai întâi, să vedem dacă e deschisă, spuse Arya. 

Se aşezară în formaţie de luptă. Apoi Arya, cu Elva chiar lângă ea, 
apucă un mâner prins în uşa din stânga şi se pregăti să tragă. 

În clipa aceea, o coloană de aer sclipitor apăru în jurul lui Bl5dhgarm 
şi a fiecăruia dintre cei zece magicieni ai săi. Eragon strigă, panicat, şi 
Saphira scoase un şuierat scurt, de parcă ar fi călcat pe ceva ascuţit. Elfii 
păreau incapabili să se mişte în interiorul coloanelor: până şi ochii le ră- 
maseră imobili, fixați în direcția în care priveau în momentul în care 
vraja îşi făcuse efectul. 

Cu un zăngănit greu, o uşă se deschise în peretele din stânga şi elfii 
începură să se mişte către ea, asemenea unei procesiuni de statui alune- 
când pe gheață. 

Arya sări spre ei, întinzând sulița ghimpată, în încercarea de a stră- 
punge vrăjile ce îi legau pe elfi, dar fu prea înceată şi nu îi putu ajunge. 

— Letta! răcni Eragon. Opriţi-vă! Cea mai simplă vrajă la care se pu- 
tuse gândi şi care i-ar fi putut ajuta. Însă magia care îi prinsese pe elfi se 

dovedi a fi prea puternică pentru ca el să o poată rupe, şi aceştia dispă- 
rură prin deschizătura întunecată, iar uşa se trânti în spatele lor. 

Panica îl străbătu pe Eragon. Fără elfi... 

Arya bătu în uşă cu mânerul lui Dauthdaert şi chiar încercă apoi, cu 
vârful sabiei, să găsească crăpătura dintre uşă şi zid — aşa cum făcuse cu ie- 
şirea de asediu —, însă peretele părea solid, de neclintit. 

Când se întoarse, faţa ei avea o expresie de furie rece. „Umaroth, spuse 
ea. Am nevoie de ajutorul tău ca să străbat acest zid.“ 

„Nu, spuse dragonul alb. În mod sigur, Galbatorix ţi-a ascuns bine to- 
varăşii. Să încercăm să-i găsim ar însemna doar să risipim energia şi să 
ne punem în şi mai mare pericol.“ 

Sprâncenele arcuite ale Aryei se apropiară şi mai tare când aceasta se 
încruntă. „Atunci îi vom face jocul, Umaroth-e/da. El vrea să ne separe, 
ca să ne facă mai slabi. Dacă ne continuăm drumul fără ei, lui Galbatorix 
îi va fi mult mai uşor să ne înfrângă.“ 

„Da, micuţo. Dar nu te gândeşti şi la faptul că poate Spărgătorul-de-ouă 
ar vrea ca noi să pornim în căutarea lor? Poate că vrea să uităm de el şi, 
în mânia şi îngrijorarea noastră, să ne aruncăm orbește într-alta din capca- 
nele lui.“ 

„Dar de ce şi-ar bate capul atât? Putea să-i captureze pe Eragon, pe 
Saphira, pe tine şi restul Eldunarilor, aşa cum i-a capturat pe Blödhgarm şi 
pe ceilalţi, dar nu a făcut-o.“ 

„Poate că vrea să ne epuizăm forţele înainte de a-l înfrunta sau îna- 
inte ca el să încerce să ne înfrângă.“ 

Arya îşi plecă o clipă capul şi, când îşi ridică din nou privirea, furia 
ei dispăruse — cel puţin la suprafață —, fiind înlocuită de obişnuita ei vigi- 
lenţă controlată. „Şi ce ar trebui să facem atunci, Ebrithil?“ 

„Să sperăm că Galbatorix nu-l va ucide pe Bl&dhgarm sau pe cei- 
lalți — cel puţin nu imediat — şi să ne continuăm drumul până ce vom 
da de rege.“ 

Arya acceptă, dar Eragon putea spune că varianta nu-i convenea de- 
loc. Nu o putea condamna pentru asta; şi el simţea acelaşi lucru. 

— Cum de nu ai simţit capcana? o întrebă el pe Elva, cu glas scăzut. 
Credea că ştia de ce, dar voia s-o audă de la ea. 


— Pentru că nu i-a făcut să sufere, spuse ea. 
El dădu din cap. 

Arya merse înapoi la uşile de aur şi apucă din nou mânerul din stânga. 
Alăturându-i-se, Elva îşi puse mâna ei mică pe mânerul lui Dauthdaert. 

Dându-se în spate, Arya trase şi iar trase, până ce structura masivă în- 
cepu să se deschidă încetişor. Eragon era sigur că nici un om nu ar fi pu- 
tut-o deschide, şi chiar şi forța Aryei abia dacă era suficientă. 

Când uşa atinse peretele, Arya îi dădu drumul, apoi, împreună cu 
Elva, i se alătură lui Eragon, în faţa Saphirei. 

De cealaltă parte a arcadei cavernoase se afla o încăpere uriaşă, întu- 
necată. Eragon nu îi putea ghici mărimea, căci pereţii îi erau ascunși în 
umbre catifelate. Un şir de lămpi fără flacără, fixate pe stâlpi de fier, por- 
neau din ambele părți ale intrării, iluminând podeaua încrustată şi nimic 
mai mult, în vreme ce o strălucire slabă venea de sus, de la cristalele aflate 
pe tavanul înalt. Cele două şiruri de lămpi se opreau la peste cinci sute 
de paşi mai încolo, lângă baza unui postament larg, pe care se afla un 
tron. Pe tron stătea o siluetă solitară, întunecată, singura făptură din în- 
treaga încăpere, iar în poala acesteia odihnea o sabie fără teacă, o lamă 
lungă, albă, ce părea să răspândească o strălucire slabă. 

Eragon înghiţi în sec şi o strânse mai tare pe Brisingr. Frecă rapid falca 
Saphirei cu vârful scutului său, iar ea îşi trecu limba printre colti, drept răs- 
puns. Apoi, la un semnal nerostit, toţi patru înaintară. 

În momentul în care fură toţi în încăperea tronului, uşa de aur se în- 
chise în spatele lor. Eragon se aşteptase la asta, şi totuşi zgomotul uşii ce 
se închidea îl făcu să tresară. Când ecourile se topiră în tăcerea semiob- 
scură din încăperea cea înaltă, silueta de pe tron se mişcă, de parcă s-ar fi 
trezit din somn, şi o voce — o voce cum Eragon nu mai auzise până acum: 
adâncă şi pătrunzătoare, şi plină de o autoritate mult mai mare decât cea a 
lui Ajihad sau Oromis sau Hrothgar, o voce care făcea ca până şi glasul el- 
filor să pară aspru şi strident — răsună din celălalt capăt al sălii tronului. 

Și ea spuse: 

— A, vă aşteptam. Fiți bine-veniţi în casa mea! Mai ales tu, Eragon Biru- 
itorul-Umbrei, şi tu, Saphira Solzi-Sclipitori. De mult îmi doresc să vă în- 
tâlnesc. Dar sunt bucuros să te văd şi pe tine, Arya — fiica lui Islanzadi, tu 
însăţi o Biruitoare a Umbrei — şi de asemenea pe tine, Elva Frunte-Scli- 
pitoare. Şi desigur, Glaedr, Umaroth, Valdr şi toți ceilalţi care vă însoțesc, 
nevăzuţi. Multă vreme i-am crezut morţi, şi sunt nespus de bucuros să 
văd că nu e aşa. Fiţi bine-veniţi cu toţii! Avem multe de vorbit. 


În focul luptei 


Împreună cu războinicii din batalionul său, Roran îşi croia drum din- 
spre zidul exterior al Uri'baen-ului către străzile de dincolo de acesta. 
Se opriră să se regrupeze; apoi el răcni: 

— Către poartă! şi arătă direcţia cu ciocanul. 

El şi câțiva oameni din Carvahall, printre care Horst şi Delwin, o lu- 
ară înainte, mergând la trap de-a lungul interiorului zidului, către spăr- 
tura pe care o făcuseră elfii cu magia lor. Săgeţi zburau peste capetele lor 
în timp ce alergau, dar nici una nu îi ţintea în mod special şi Roran nu 
auzi pe nimeni din grup să fie rănit. 

În spaţiul îngust dintre zid şi casele de piatră dădură peste zeci de 
soldaţi. Câţiva dintre aceştia se opriră să lupte, dar restul fugiră, şi chiar 
şi cei care luptau se retraseră curând pe străduţele lăturalnice. 

La început, focul sălbatic al măcelului şi al victoriei îl orbi pe Roran 
cu totul. Însă când soldaţii pe care-i întâlneau continuară să fugă, o senza- 
ție de nelinişte începu să-i roadă stomacul şi el începu să se uite mai atent 
în jur, căutând orice amănunt care era altfel decât ar fi trebuit să fie. 

Ceva era în neregulă. Era sigur de asta. 

— Galbatorix nu i-ar lăsa să abandoneze lupta atât de uşor, murmură 
el pentru sine. 

— Ce zici? întrebă Albriech, care se afla lângă el. 

— Ziceam că Galbatorix nu i-ar lăsa să abandoneze lupta atât de uşor. 
Întorcându-şi capul, Roran răcni către restul batalionului: Fiţi numai 
urechi şi daţi-i zor! Galbatorix are o surpriză, două pentru noi, pun pariu. 
Dar nu ne vom lăsa luaţi pe nepregătite, nu-i aşa? 

— Stronghammer! strigară ei drept răspuns şi îşi loviră armele de scu- 
turi. Toți, cu excepția elfilor, bineînțeles. Mulțumit, el grăbi pasul, conti- 
nuând să cerceteze din priviri acoperișurile. 

Curând ieşiră în strada plină de moloz care ducea la ceea ce fusese 
poarta principală a oraşului. Acum tot ce mai rămăsese era o gaură căs- 
cată, de vreo câteva sute de picioare, ce avea la bază un morman de bolo- 
vani sfărâmaţi. Prin această gaură năvăliră vardenii şi aliaţii lor: oameni, 
pitici, urgali, elfi şi pisici fermecate, luptând umăr la umăr pentru prima 
oară în istorie. 

Săgețile cădeau ca ploaia peste armata care se revărsa în oraş, însă ma- 
gia elfilor oprea proiectilele mortale înainte ca acestea să poată face vreun 
rău. Ceea ce nu se întâmpla cu soldații lui Galbatorix; Roran văzu câţiva din- 
tre ei căzând sub tirul arcaşilor vardeni, deşi unii păreau să aibă puse vrăji 
de protecţie ce îi apărau de săgeți. Favoniţii lui Galbatorix, presupuse el. 

Când batalionul său se reuni cu restul armatei, Roran îl zări pe 
Jörmundur călare în mulțimea de războinici. Roran îl salută şi Jörmundur 
îi răspunse la fel, strigându-i: 

— După ce ajungem la fântâna aia — arătă cu sabia spre o construcţie 
mare, bogat ornamentată, aflată într-o curte la câteva sute de paşi în faţa 
lor —, ia-ţi oamenii şi faceţi la dreapta. Eliberaţi partea de sud a oraşului, 
apoi ne întâlnim cu toţii la cetate. 

Roran dădu din cap cu putere, în aşa fel încât Jörmundur să-i vadă 
gestul. 

— Am înţeles, domnule! 

Se simţea mai în siguranță acum, că erau în tovărăşia celorlalți război- 
NICI, şi totuşi senzaţia de nelinişte nu-l părăsea. „Unde sunt?“ se întrebă, 
privind străzile pustii. Se presupunea că Galbatorix îşi adunase întreaga ar- 
mată în Uri'baen, însă Roran nu văzuse nici o dovadă a prezenţei vreunei 
mari concentrări de forţe. Erau surprinzător de puţini soldaţi pe ziduri, iar 
cei care erau prezenţi fugiseră mult mai repede decât ar fi trebuit. 

„Ne ademeneşte înăuntru, înţelese Roran dintr-odată. Totul este o în- 
scenare, ca să ne păcălească.“ Atrăgându-i din nou atenţia lui Jărmundur, 
el răcni: 

— Ceva nu e în regulă! Unde sunt soldaţii? 

Jârmundur se încruntă şi se întoarse să discute cu Regele Orrin şi 
cu Regina Islanzadi, care se duseseră la el. Destul de ciudat, pe umărul 

stâng al lui Islanzadi stătea un corb alb, cu ghearele înfipte în zalele ar- 
murii de aur. 

Însă vardenii continuară să pătrundă tot mai adânc în Urâ'baen. 

— Care este problema, Stronghammer? mârâi Nar Garzhvog, croindu-şi 
drum până la Roran. 

Roran ridică privirea către kull-ul greu de cap. 

— Nu sunt sigur. Galbatorix... 

Uită ce voise să spună, căci un corn se auzi dintre clădirile din faţa lor. 
Acesta răsună aproape un minut, un sunet grav, de rău augur, ce îi făcu 
pe vardeni să se oprească şi să privească în jur neliniştiţi. 

Lui Roran i se înmuiară picioarele. 

— Asta a fost, îi spuse el lui Albriech. Întorcându-se, îşi agită cioca- 
nul arătând către partea laterală a străzii. La o parte! răcni el. Băgaţi-vă 
printre clădiri şi staţi ascunşi! 

Batalionului său îi luă mai mult timp să iasă din coloana de război- 
nici decât îi trebuise să intre. Furios, Roran continuă să strige, încercând 
să-i facă să se mişte mai repede. 

— Repede, căţei jigăriți! Repede! 

Cornul sună din nou şi Jörmundur ceru, în sfârşit, armatei să se 
oprească. 

În acel moment, războinicii lui Roran se aflau retraşi deja la adăpost 
pe trei străduţe, unde stăteau ciorchine în spatele clădirilor, aşteptând or- 
dinele acestuia. El stătea lângă peretele unei case, împreună cu Garzhvog 
şi Horst, şi arunca priviri după colţ, încercând să vadă ce se întâmplă. 

Cornul sună încă o dată şi apoi tropăitul multor picioare răsună în 
Uri'baen. 

Groaza îl cuprinse pe Roran când văzu şir după şir mărşăluind pe 
străzile ce veneau dinspre cetate, şiruri de bărbați aspri şi disciplinati, ne- 
având pe feţele lor nici cel mai mic semn de frică. În fruntea lor, pe un 
armăsar cenuşiu, călărea un om îndesat, lat în umeri. Purta o platoşă scli- 
pitoare, bombată în afară, ca şi cum ar fi adăpostit un pântece considera- 
bil. În mâna stângă el purta un scut pe care era pictată imaginea unui 
turn ce se prăbuşea peste un colţ golaş de stâncă. În mâna dreaptă ducea 
un buzdugan cu ţinte, pe care majoritatea oamenilor nici nu l-ar fi putut 
ridica, dar pe care el îl balansa înainte şi înapoi cu uşurinţă. 

Roran îşi umezi buzele. Îşi dăduse seama că bărbatul nu era altul de- 
cât Lordul Barst şi, dacă măcar jumătate din lucrurile pe care le auzise 
despre el erau adevărate, atunci Barst nu s-ar fi dus ţintă spre un adversar 
decât dacă ar fi fost absolut sigur că îl va distruge. 

Roran văzuse suficient. Îndepărtându-se de colţul clădirii, el spuse: 

— Nu vom aştepta. Spune-le celorlalți să ne urmeze. 

— Vrei să fugi, Stronghammer? mormăi Nar Garzhvog. 

— Nu, spuse Roran. Vreau să atac din lateral. Numai un nebun ar ataca 
frontal o asemenea armată. Şi-acum, du-te! 

Îi dădu un brânci urgalului, apoi traversă intersecţia, reluându-şi po- 
ziția în fruntea războinicilor săi. „Şi doar un nebun l-ar înfrunta direct 
pe cel pe care Galbatorix îl alesese să-i conducă trupele.“ 

În timp ce îşi croiau drum printre clădirile înghesuite, Roran auzi cum 
soldaţii începuseră să strige: 

— Lord Barst! Lord Barst! Lord Barst! Și izbeau pământul cu ciz- 
mele lor ţintuite, şi îşi loveau săbiile de scuturi. 

„Din ce în ce mai bine“, gândi Roran, dorindu-şi să fi fost oriunde 
altundeva. 

Apoi vardenii strigară şi ei, aerul se umplu de „Eragon!“ şi „„Cavale- 
rii!“, iar oraşul răsună de scrâşnetul metalului şi de ţipetele răniților. 

Când batalionul său ajunse cam pe unde bănuia că era mijlocul arma- 
tei Imperiului, Roran îşi întoarse oamenii şi porniră în direcţia adversa- 
rilor lor. 

— Rămâneți grupaţi, le ordonă el. Faceţi zid cu scuturile şi, orice s-ar 
întâmpla, protejaţi-i pe magicieni. 

În curând, îi zăriră pe soldaţii din stradă — lăncieri, majoritatea — în- 
ghesuiţi unul într-altul, înaintând spre locul unde se dădea bătălia. 

Nar Garzhvog slobozi un răget sălbatic, urmat de Roran şi de alţi răz- 
boinici din batalion, şi se aruncară cu toţii spre şirurile de soldaţi. Aceş- 
tia strigară alarmați şi panica se răspândi printre ei, în timp ce se dădură 
de-a valma înapoi, călcându-i în picioare pe ai lor în încercarea de a-şi 
face loc să lupte. 

Urlând, Roran se aruncă asupra primului şir de oameni. Sângele ţâşni 
în jurul său când izbi cu ciocanul şi simţi cum metal şi oase deopotrivă 
cedează sub acesta. Soldaţii erau atât de înghesuiți unul într-altul încât 

nu aveau aproape nici o şansă. Omori patru dintre ei înainte ca unul să în- 
drepte o sabie spre el, pe care o blocă cu scutul său. 

În capătul străzii, Nar Garzhvog dobori şase oameni cu o singură lo- 
vitură a ghioagei sale. Soldaţii începură să se ridice în picioare, nebă- 
gând în seamă rănile care i-ar fi imobilizat dacă ar fi putut simţi durerea, 
şi Garzhvog lovi din nou, terciuindu-i. 

Roran nu mai fu conştient decât de oamenii din faţa sa, de greutatea 
ciocanului din mână şi de caracterul lunecos al caldarâmului: acoperit de 
sânge de sub picioarele lui. Rupse şi stâlci; se feri şi împinse; bombăni şi 
răcni şi ucise, ucise, ucise — până când, spre surprinderea sa, îşi roti cioca- 
nul şi nu mai întâlni decât aer în cale. Arma sa se izbi de pământ, făcând 
să iasă scântei din caldarâm, şi o smucitură dureroasă îi străbătu brațul. 

Roran scutură din cap, limpezindu-şi mintea; îşi croise drum prin în- 
treaga masă de soldați. 

Răsucindu-se, văzu că majoritatea războinicilor săi erau încă prinşi în 
lupta cu soldaţii, la dreapta şi la stânga. Scoţând un alt urlet, se aruncă îna- 
poi în bătălie. 

Trei soldați îl încercuiră: doi cu sulițe, unul cu o sabie. Roran se nă- 
pusti asupra omului cu sabie, însă piciorul îi alunecă pe ceva moale şi 
umed. Chiar şi în cădere, izbi cu ciocanul către gleznele celui mai apro- 
piat om. Soldatul se feri şi se pregăti să înfigă sabia în Roran când un elf 
sări în faţă şi, cu două lovituri rapide, îi decapită pe toţi cei trei soldaţi. 

Era aceeaşi elfă cu care vorbise în afara oraşului, numai că acum era 
împroşcată toată de sânge. Înainte să apuce să îi mulţumească, ea ţâşni 
pe lângă el, mişcându-şi sabia atât de repede încât nici n-o putea urmări 
şi doborând alţi soldaţi. 

După ce îi privise în luptă, Roran pricepuse că fiecare elf făcea cât 
cel puţin cinci oameni, fără măcar să pună la socoteală abilitatea lor de a 
arunca vrăji. Cât despre urgali, pur şi simplu făcea tot posibilul să nu le 
stea în cale, mai ales kullilor. Odată stârniţi, aceştia nu mai păreau să facă 
deosebirea între prieten şi duşman, iar kullii erau atât de mari încât le ve- 
nea uşor să omoare pe cineva fără să vrea. Văzuse cum unul dintre ei îl 
strivise pe un soldat între picior şi zidul unei clădiri, fără să bage măcar de 
seamă. Un alt kull decapitase un soldat cu o rotire obişnuită a scutului. 

Lupta continuă alte câteva minute, până când singurii soldați rămaşi 
prin preajmă fură cei morţi. 

Ştergându-şi sudoarea de pe frunte, Roran cercetă strada cu privirea în 
sus şi-n jos. Puțin mai departe în oraş văzu rămăşiţele forţei pe care o dis- 
truseseră dispărând printre case pe măsură ce oamenii alergau să se ală- 
ture unei alte părți din armata lui Galbatorix. Se gândi să îi urmărească, 
însă bătălia principală se desfăşura mai aproape de marginea oraşului, şi 
alese să cadă în spatele soldaţilor atacatori şi să le rupă rândurile. 

— Pe aici! răcni el ridicându-şi ciocanul şi pornind în josul străzii. 

O săgeată se înfipse în marginea scutului său, şi el îşi ridică privirea 
la timp ca să vadă silueta unui om strecurându-se pe un acoperiş din 
apropiere. 

Când ieşi dintre clădirile înghesuite şi ajunse în zona deschisă din 
faţa ruinelor porții principale a Uri'baen-ului, se trezi în faţa unei scene 
de o asemenea confuzie încât şovăi, neştiind ce să facă. 

Cele două armate se amestecaseră într-atât încât nu le mai puteai de- 
osebi rândurile, şirurile sau locul în care se afla frontul. Tunicile purpu- 
rii ale soldaţilor erau împrăştiate prin piață, uneori în număr mic, alteori 
în pâlcuri mari, iar lupta se revărsase pe toate străzile din apropiere, cu 
cele două armate întinzându-se ca o pată. Printre combatanții pe care se 
aştepta să-i vadă, Roran zări şi zeci de pisici — dintre cele obişnuite, nu 
fermecate — atacându-i pe soldaţi, o privelişte sălbatică şi înspăimântă- 
toare. Ştia că pisicile obişnuite urmează comenzile celor fermecate. 

lar în centrul pieţei, călare pe armăsarul său cenușiu, se afla Seniorul 
Barst, cu platoşa sa mare şi rotundă sclipind de la lumina focurilor aprinse 
în casele din apropiere. El îşi învârtea buzduganul mai iute decât ar fi pu- 
tut să o facă orice alt om, şi cu fiecare lovitură dobora cel puţin un varden. 
Săgeţile trase înspre el se făceau nevăzute în flăcări portocalii, săbiile şi 
sulițele ricoşau din el de parcă era făcut din piatră, şi nici măcar forţa 
unui kull nu fu îndeajuns pentru a-l dobori de pe armăsar. Roran văzu cu 
uimire cum, cu o mişcare obişnuită a buzduganului, omul înveşmântat 
în armură zdrobi capul unui kull care îl atacase, spărgându-i coarnele şi 
țeasta ca şi cum ar fi spart un ou. 

Roran se încruntă. Cum putea să fie atât de puternic şi de rapid? Ma- 
gia era răspunsul evident, însă şi magia aceea trebuia să aibă o sursă. 
Barst nu avea nestemate pe buzdugan sau pe armură, iar lu: Roran nu 
prea îi venea a crede că Galbatorix i-ar fi transmis energie de la depăr- 
tare. Roran îşi aminti discuţia cu Eragon din noaptea de dinaintea salvării 

Katrinei din Helgrind. Eragon îi spusese că era aproape cu neputinţă să 
modifici trupul unui om în aşa fel încât să aibă viteza şi forța unui elf, 
Chiar dacă acel om era Cavaler — ceea ce făcea transformarea lui Eragon 
de către dragoni la Sărbătoarea Sângelui cu atât mai uimitoare. Părea pu- 
tin probabil ca Galbatorix să fi izbutit o astfel de transformare cu Barst, 
ceea ce îl făcea pe Roran să se întrebe în continuare care era sursa pute- 
rii nepământene a acestuia? 

Barst trase de hăţurile armăsarului, întorcându-l. Lumina ce sclipea 
pe suprafaţa platoşei sale umflate îi atrase atenţia lui Roran. 

Acesta simţi cum i se usucă gura şi fu cuprins de deznădejde. Din câte 
ştia, Barst nu era genul de om care să aibă burtă. Nu şi-ar fi îngăduit să se 
moleşească, iar Galbatorix nu ar fi ales un asemenea om ca să apere 
Urâ'baen-ul. Singura explicaţie care avea sens era că Barst avea un 
Eldunari prins de trupul său, pe sub platoșşa sa cu formă ciudată. 

Apoi strada se cutremură şi se despică, şi o crăpătură întunecată se 
ivi sub Barst şi sub armăsarul său. Gaura i-ar fi înghițit pe amândoi fără 
nici o problemă, însă calul rămase suspendat în aer, de parcă ar fi avut co- 
pitele încă pe pământ. O trâmbă de fum în mai multe culori licări în jurul 
lui Barst, precum o aură de curcubee peticite. Valuri de căldură şi de frig 
se revărsau dinspre locul în care se afla, iar Roran văzu firicele de gheață 
ieşind din pământ, încercând să se înfăşoare în jurul picioarelor calului şi 
să le ţină pe loc. Însă gheaţa nu putea să prindă calul în strânsoare şi nici 
o altă vrajă nu părea să aibă vreun efect asupra omului sau a animalului. 

Barst trase din nou de hăţuri, apoi îi dădu pinten: calului şi porni spre 
un grup de elfi aflaţi lângă o casă din apropiere, incantând în limba străve- 
che. Roran presupuse că ei erau cei care aruncaseră vrăji asupra lui Barst. 

Ridicându-şi buzduganul deasupra capului, Barst se aruncă în mijlo- 
cul elfilor. Aceştia se împrăştiară căutând să se apere, dar totul fu în za- 
dar, căci Barst le sfărâmă scuturile şi le rupse săbiile, iar când îi izbi pe 
elfi, buzduganul îi strivi de parcă ar fi avut oase subțiri şi goale pe dină- 
untru precum păsările. 

De ce nu îi ocrotiseră vrăjile lor de apărare? se întrebă Roran. De ce nu îl 
pot opri cu minţile? El este un singur om şi nu are decât un Eldunari cu el. 

La câțiva yarzi mai încolo, un bolovan masiv şi rotund se prăvăl: într-o 
mare de trupuri încleştate, lăsând în urmă o pată roşie şi strălucitoare, apoi 
sări spre fațada unei clădiri, unde sfărâmă statuile aflate deasupra uşii. 

Roran se feri şi blestemă, încercând să vadă dincotro venise bolova- 
nul. În partea cealaltă a oraşului, observă că soldații lui Galbatorix puse- 
seră din nou mâna pe catapulte şi pe celelalte maşinării plasate pe zid. 
„Irag în propriul oraş, se gândi el. Trag în propriii lor oameni!“ 

Cu un mormăit de scârbă, se întoarse cu spatele la piață şi cu fața 
spre oraş. 

— Nu mai putem face nimic aici! strigă el către batalion. Lăsaţi-l pe 
Barst în seama celorlalți. O luăm pe strada de-acolo! le arătă spre stânga. 
Ne vom croi drum până la zid şi le vom ţine piept acolo! 

Nu mai auzi dacă războinicii îi răspunseră, căci pornise deja la drum. 
În spatele său, un alt bolovan se prăbuşi peste armatele încleştate, provo- 
când şi mai multe ţipete de durere. 

Strada pe care o alesese Roran era înţesată de soldaţi, dar şi de elfi şi 
pisici fermecate, înghesuiți la uşa prăvăliei unui pălărier, străduindu-se 
din greu să ţină piept numărului mare de duşmani din jurul lor. Elfii stri- 
gară ceva şi o duzină de soldaţi căzură la pământ, însă ceilalţi rămaseră 
în picioare. 

Năpustindu-se în mijlocul soldaţilor, Roran se pierdu din nou în ne- 
gura roşiatică a bătăliei. Sări peste unul dintre soldaţii căzuţi şi îşi pogori 
ciocanul asupra coifului unui om întors cu spatele. Sigur că omul murise, 
Roran îşi folosi scutul ca să-l împingă înapoi pe următorul soldat, apoi îl 
impunse cu capătul ciocanului, zdrobindu-i gâtul. 

Lângă el, Delwin fu lovit cu o suliță în umăr şi căzu într-un genunchi, 
scoțând un strigăt de durere. Rotindu-şi ciocanul şi mai repede decât de 
obicei, Roran împinse înapoi sulițaşul în timp ce Delwin îşi scotea sulița 
din rană şi se ridica iarăşi în picioare. 

— Retrage-te, îi zise Roran. 

Delwin clătină din cap şi strânse din dinți. 

— Nu! 

— Retrage-te, la naiba! Este un ordin. 

Delwin blestemă, dar se supuse, şi Horst îi luă locul. Roran observă 
că fierarul sângera de la tăieturile de pe picioare şi braţe, dar acestea nu 
păreau să îl împiedice să se mişte. 

Ferindu-se de o lovitură de sabie, Roran făcu un pas în față. Păru să 
audă un foşnet uşor în spate, apoi un bubuit îi răsună în urechi, pământul 
se învârti în jurul său şi totul se cufundă în beznă. 

Se trezi cu capul zvâcnindu-i. Deasupra sa văzu cerul — care acum 
strălucea la lumina soarelui ce se înălța — şi partea de dedesubt a colțului 
de stâncă. 

Gemând de durere, se săltă în capul oaselor. Era întins la baza zidu- 
lui exterior al oraşului, lângă fragmentele însângerate ale unui bolovan 
de catapultă. Îi lipseau scutul şi ciocanul, ceea ce îl îngrijoră într-un mod 
foarte confuz. 

Chiar când încerca să îşi recapete echilibrul, un grup de cinci soldați 
se repezi spre el şi unul dintre oameni îl înjunghie în piept cu o suliță. 
Vârful armei îl împinse în zid, însă nu îi străpunse pielea. 

— Înşfăcaţi-l! strigară soldaţii, şi Roran simţi mâini care îl apucă de 
braţe şi de picioare. Se zbătu încercând să se elibereze, dar era încă slăbit 
şi dezorientat iar în jur erau prea mulți soldaţi ca să le poată face față. 

Aceştia îl loveau încontinuu şi el simţea cum îşi pierde puterile pe 
măsură ce vrăjile de apărare îl protejau de lovituri. Lumea începu să se 
înceţoşeze în jurul său şi era pe cale să îşi piardă cunoştinţa, când tăişul 
unei săbii ieşi pe gura unuia dintre soldați. 

Aceştia îi dădură drumul şi Roran văzu o femeie cu părul negru tre- 
când printre ei, învârtindu-şi arma cu uşurinţa unui războinic încercat. 
În câteva secunde ea îi ucise pe cei cinci oameni, deşi unul dintre ei iz- 
buti să îi facă o tăietură superficială pe coapsa stângă. 

După aceasta, ea îi întinse mâna şi îi zise: 

— Stronghammer... 

Când îi apucă mâna, văzu că încheietura ei — expusă acolo unde apă- 
rătoarea tocită nu mai ajungea — era străbătută de cicatrici, de parcă fu- 
sese arsă sau biciuită până la os. În spatele femeii se vedea o fetişcană 
palidă, purtând o armură făcută din bucăţi, şi un băiat care părea să fie 
mai tânăr cu un an sau doi decât fata. 

— Cine eşti? întrebă el, ridicându-se. Chipul femeii era remarcabil: 
lat şi cu oase puternice, bronzat şi ars de vânt ca al unui om ce-şi petre- 
cuse mai toată viaţa în aer liber. 

— O străină aflată în trecere, spuse ea. Îndoindu-şi genunchii, luă de 
pe jos sulița unui soldat şi i-o dădu lui. 

— Îți mulţumesc. 

Fa făcu un semn scurt din cap, apoi porni printre clădiri împreună cu 
tinerii săi însoțitori, înaintând tot mai mult în oraş. 

Roran se uită după ei o clipă, pus pe gânduri, apoi îşi reveni şi porni 
în grabă ca să se alăture din nou batalionului său. 

Războinicii îl întâmpinară cu strigăte de uimire şi, îmbărbătați, îi ata- 
cară pe soldaţi cu şi mai multă vigoare. Totuşi, când Roran îşi reluă lo- 
cul printre oamenii din Carvahall descoperi că bolovanul care îl lovise 
pe el îl omorâse pe Delwin. Mâhnirea lui se preschimbă în mânie şi el 
luptă cu şi mai multă ferocitate decât înainte, hotărât să pună capăt bătă- 
liei cât mai curând. 


Numele tuturor numelor 


Temător dar hotărât, Eragon porni împreună cu Arya, Elva şi Saphira 
spre podiumul pe care Galbatorix stătea liniştit pe tronul său. 

Era mult de mers, atât de mult încât Eragon avu timp să cântărească 
în minte mai multe strategii, pe care fu nevoit să le abandoneze deoarece 
nu erau practice. Ştia că forța nu avea să fie de ajuns pentru a-l învinge 
pe rege; ar fi fost nevoie şi de viclenie, şi asta era ceva ce lui îi lipsea. To- 
tuşi, nu aveau de ales decât să îl înfrunte pe Galbatorix. 

Cele două şiruri de felinare care duceau către podium erau destul de 
depărtate între ele pentru ca ei patru să poată merge unul lângă altul. 
Eragon se bucura că lucrurile stăteau astfel, căci asta însemna că Saphira 
putea să se lupte împreună cu ei la nevoie. 

Pe măsură ce se apropiau de tron, Eragon continuă să studieze încă- 
perea în care se aflau. Era o cameră ciudată de primire pentru un rege, se 
gândi el. 

În afară de calea luminată din faţa lor, cea mai mare parte a spaţiului 
era ascuns într-o beznă de nepătruns — mai mult chiar decât sălile pitici- 
lor de sub Tronjheim şi Farthen Dûr —, iar în aer se simţea un miros uscat, 
ca de mosc, care părea foarte familiar, deşi nu îşi dădea seama de ce. 

— Unde este Shruikan? întrebă el în şoaptă. 

Saphira adulmecă. „Îi simt mirosul, dar nu îl aud.“ 

Elva se încruntă. 

— lar eu nu îl simt. 

Când ajunseră la vreo treizeci de picioare de podium, se opriră. În 
spatele tronului atârnau perdele groase şi negre, făcute dintr-un soi de ca- 
tifea, ce se întindeau până la tavan. 

Umbra în care era cufundat Galbatorix îi ascundea trăsăturile. Mai 
apoi se aplecă în față, la lumină, şi Eragon îi văzu chipul. Era lung şi 
ucățiv, cu o frunte înaltă şi un nas ascuţit. Ochii îi erau duri ca piatra, cu 
foarte puțin alb pe lângă iris. Avea gura subţire şi largă, uşor lăsată la col- 
turi, iar barba şi mustata îi erau îngrijite şi negre ca smoala, precum stra- 
iele. Ca vârstă, părea să fie în cea de-a patra decadă: încă în deplinătatea 
forţelor, dar apropiindu-se de începutul declinului. Pe frunte şi la baza na- 
sului avea riduri, iar pielea sa bronzată părea subţiată, de parcă nu mân- 
case decât carne de iepure şi napi toată iarna. Era lat în umeri şi bine 
făcut, iar pieptul îi părea sculptat. 

Pe cap purta o coroană de aur roşiatic, bătută cu tot soiul de neste- 
mate. Coroana părea veche — mai veche chiar decât sala, iar Eragon se 
întrebă dacă nu cumva îi aparținuse cândva Regelui Palancar, cu multe 
sute de ani înainte. 

Galbatorix îşi ţinea în poală sabia. Era sabia unui Cavaler, asta era 
limpede, însă Eragon nu mai văzuse niciodată una ca ea. Tăişul, mâne- 
rul şi plăselele erau complet albe, în vreme ce nestemata încrustată în 
mâner era limpede ca un izvor de munte. Întru totul, era ceva la această 
armă care îl neliniştea pe Eragon. Culoarea ei — sau mai degrabă lipsa ei 
de culoare — îi amintea de un os albit de soare. Era culoarea morții, nu a 
vieţii, şi părea mult mai periculoasă decât orice nuanţă de negru, oricât 
de întunecată ar fi fost aceasta. 

Galbatorix îi măsură pe rând cu privirea-i ageră, fără să clipească. 

— Deci aţi venit să mă omorâţi, zise el. Foarte bine, ce-ar fi să în- 
cepem? Îşi ridică sabia şi îşi întinse braţele în lături, într-un gest de 
întâmpinare. 

Eragon se propti mai bine pe picioare şi îşi ridică sabia şi scutul. In- 
vitaţia regelui îl tulbura. „Se joacă cu noi.“ 

Ţinând în continuare lancea Dauthdaert, Elva făcu un pas în faţă şi 
începu să vorbească. Totuşi, nici un sunet nu îi ieşi de pe buze şi ea îl 
privi pe Eragon cu o expresie alarmată. 

Eragon încercă să îi atingă mintea, dar nu putu să îi simtă deloc gân- 
durile; era ca şi cum nu s-ar mai fi aflat în aceeaşi cameră cu ei. 

Galbatorix izbucni în râs, apoi îşi aşeză din nou sabia în poală şi se 
rezemă cu spatele de tron. 

— Chiar credeai că nu ştiu de abilitatea ta, copilă? Chiar credeai că 
m-ai putea face neputincios cu un asemenea şiretlic mărunt şi evident? 

O, nu mă îndoiesc că vorbele tale m-ar putea răni, dar asta numai dacă 
le-aş putea auzi. Buzele sale livide se curbară într-un zâmbet crud, lipsit 
de umor. Câtă nesăbuinţă! Acesza era planul vostru măreț? O fată care 
nu poate vorbi decât dacă îi dau eu voie, o suliță mai bună de atârnat pe 
un perete decât de mânuit în luptă şi o colecţie de Eldunari pe jumătate 
țicniţi din cauza bătrâneții? Nţ-nţ-nţ. Aveam o părere mai bună despre 
tine, Arya. Şi despre tine, Glaedr, dar pesemne că emoţiile ţi-au întune- 
cat judecata de când l-am folosit pe Murtagh ca să îl ucid pe Oromis. 

Glaedr le zise lui Eragon, Saphirei şi Aryei: „Omorâţi-l“. Dragonul 
auriu părea cât se poate de calm, însă tocmai seninătatea lui trăda o mâ- 
nie ce întrecea orice altă emoție. 

Fragon schimbă o privire rapidă cu Arya şi cu Saphira, apoi porniră 
toţi trei către podium, în timp ce Glaedr, Umaroth şi ceilalți Eldunari îi 
atacau mintea lui Galbatorix. 

Înainte ca Eragon să poată face mai mult de câţiva paşi, regele se ri- 
dică de pe jilțul său de catifea şi strigă un Cuvânt. Cuvântul reverberă în 
mintea lui Eragon şi fiecare părticică din făptura sa păru să vibreze drept 
răspuns, de parcă ar fi fost un instrument a cărui coardă tocmai fusese 
atinsă de un bard. În ciuda intensității reacției sale, Eragon nu îşi putu 
aminti Cuvântul; i se şterse din minte, lăsând în urmă numai cunoaşterea 
existenţei sale și felul în care îl afectase. 

Galbatorix mai rosti şi alte cuvinte după primul, dar nici unul nu 
păru să aibă aceeaşi putere, iar Eragon era prea năucit ca să le cuprindă 
înţelesul. Când ultima frază ieşi de pe buzele regelui, o forță îl prinse pe 
Eragon, oprindu-l în mers. Şocul îi smulse un vaiet surprins. Dădu să se 
mişte, însă era ca şi cum avea trupul fixat în piatră. Tot ce putea face era 
să respire, să privească şi, aşa cum aflase deja, să vorbească. 

Nu înţelegea; vrăjile sale de protecţie ar fi trebuit să îl apere de ma- 
gia regelui. Faptul că nu o făcuseră îl lăsă cu senzaţia că se leagănă pe 
marginea unui imens abis. 

Lângă el, Saphira, Arya şi Elva păreau imobilizate şi ele. 

Înfuriat de uşurinţa cu care îi prinsese regele, Eragon îşi uni mintea 
cu Eldunarii, în lupta lor împotriva conştiinţei lui Galbatorix. Simţi un 
număr enorm de minţi ținându-le piept — dragoni cu toţii, ce fredonau şi 
bolboroseau şi țipau într-un cor nebunesc şi incoerent ce conţinea atâta 
durere şi amărăciune încât Eragon vru să se tragă înapoi, pentru a nu fi 

absorbit în nebunia lor. Erau foarte puternici, de parcă majoritatea fuse- 
seră la fel de mari ca Glaedr, dacă nu chiar mai mari. 

Dragonii ce li se opuneau îi împiedicau să îl atace direct pe Galbatorix. 
De fiecare dată când lui Eragon i se părea că simte atingerea gândurilor 
regelui, unul dintre dragonii înrobiți se năpustea spre mintea sa şi, bolbo- 
rosind, îl silea să se retragă. Lupta împotriva dragonilor era îngreunată 
de gândurile lor sălbatice şi incoerente; să-l supui pe vreunul dintre ei era 
ca şi cum ai fi încercat să ţii la pământ un lup turbat. Şi erau atât de mulţi, 
cu mult mai mulți decât cei pe care îi ascunseseră Cavalerii în Bolta 
Sufletelor. 

Înainte ca vreuna dintre părţi să preia controlul, Galbatorix, care nu 
părea deloc afectat de înfruntarea invizibilă, spuse: 

— Haideţi să-i întâlniți pe oaspeţii noştri, dragii mei. 

Un băiat şi o fată ieşiră din spatele tronului şi veniră în dreapta rege- 
lui. Fata părea să aibă vreo şase ani, băiatul vreo opt sau nouă. 

Semănau mult între ei, aşa că Eragon ghici că erau fraţi. Amândoi 
erau îmbrăcaţi în haine de noapte. Fata ţinea strâns brațul băiatului, ascun- 
zându-se pe jumătate în spatele lui, în vreme ce băiatul părea speriat, dar 
hotărât. Chiar şi luptându-se cu Eldunarii lui Galbatorix, Eragon tot iz- 
buti să simtă minţile copiilor — le putu simţi groaza şi confuzia — şi îşi 
dădu seama că sunt reali. 

— Nu-i aşa că este fermecătoare? întrebă Galbatorix, ridicând bărbia 
fetei cu un deget lung. Ce ochi mari şi ce păr frumos! lar el, nu-i aşa că 
este un flăcău chipeş? Îşi puse mâna pe umărul băiatului. Copiii, se zice, 
sunt o binecuvântare pentru oricine. Întâmplarea face ca eu să nu împărtă- 
şesc această credință. Experienţa mi-a demonstrat că şi copiii pot fi la fel 
de cruzi şi de răzbunători ca adulţii. Singura diferență este că lor le lip- 
seşte forţa de a-i supune pe ceilalți voinţei lor. Puteţi să-mi daţi dreptate 
sau nu. Oricum, ştiu că voi, vardenii, vă mândriţi cu virtutea voastră. Vă 
consideraţi susținătorii justiţiei, apărătorii nevinovaţilor — de parcă ar 
exista cineva cu adevărat nevinovat — şi războinici nobili ce luptă pentru 
îndreptarea unei nedreptăţi din vechime. Foarte bine, atunci; haideţi să 
punem la încercare convingerile voastre şi să vedem dacă sunteţi cine pre- 
tindeți că sunteți. Dacă nu opriţi atacul, îi voi omori pe ei doi — scutură 
umărul băiatului — şi îi voi omori şi dacă îndrăzniţi să mă atacați din 
nou... De fapt, dacă mă scoateţi din sărite, îi voi omori oricum, aşa că vă 

sfătuiesc să vă purtaţi frumos. Cuvintele lui părură să îi sperie pe copii, 
dar aceştia nu făcură nici o încercare de a fugi. 

Eragon se uită la Arya şi îşi văzu propria deznădejde oglindită în 
ochii ei. 

„Umaroth!“ 

„Nu“, mârâi dragonul alb, luptându-se cu mintea unui alt Eldunari. 

„Trebuie să vă opriţi“, zise Arya. 

„Nu!“ 

„Îi va omori“, spuse Eragon. 

„Nu! Nu ne vom da bătuţi. Nu acum!“ 

„Destul! răcni Glaedr. Sunt pui în pericol!“ 

„Și alţi pui vor fi în pericol dacă nu îl ucidem pe Spărgătorul-de-ouă.“ 

„Da, dar acum nu este momentul potrivit să încercăm, rosti Arya. Aş- 
teptaţi puţin şi poate vom reuşi să găsim o cale de a-l ataca fără să pu- 
nem în pericol vieţile copiilor.“ 

„ȘI dacă nu?“ întrebă Umaroth. 

Nici Eragon, nici Arya nu putură găsi tăria de a răspunde. 

„Atunci vom face ceea ce trebuie făcut“, interveni Saphira. Eragon 
ura asta, dar ştia că ea avea dreptate. Nu puteau pune doi copii înaintea în- 
tregii Alagaăsii. Dacă era posibil, aveau să îi salveze pe băiat şi pe fată, 
însă dacă nu — aveau să atace. Nu exista alegere. 

Când Umaroth şi Eldunarii în numele cărora vorbea se supuseră fără 
tragere de inimă, Galbatorix zâmbi. 


strigară ei. 


— Ei, aşa-i mai bine. Acum putem vorbi ca nişte fiinţe civilizate, fără 
să ne mai facem griji despre cine pe cine încearcă să omoare. Bătu uşor bă- 
iatul pe cap, apoi îi arătă treptele podiumului. Staţi jos. Fără să crâcnească, 
cei doi copii se aşezară pe treapta cea mai de jos, cât mai departe de rege. 
Apoi Galbatorix făcu un semn şi zise „Kausta“, iar Eragon alunecă îna- 
inte până ajunse la baza podiumului, la fel ca Arya, Elva şi Saphira. 

Eragon continua să fie uluit că vrăjile lor de apărare nu îi protejau. 
Se gândi la Cuvânt — oricare ar fi fost acesta — şi o bănuială cumplită în- 
cepu să i se înfiripe în suflet. Deznădejdea urmă în curând. Cu toate pla- 
nurile lor, cu toate discuţiile, grijile şi suferinţele lor, cu toate sacrificiile 
făcute, Galbatorix îi prinsese la fel de uşor ca pe nişte pisoi nou-năs- 
cuți. lar dacă bănuiala lui Eragon se adeverea, regele era şi mai grozav 
decât crezuseră ei. 

Totuşi, nu erau complet neajutorați. Îşi păstraseră controlul asupra 
minților lor, măcar pentru moment. Şi, din câte îşi putea da seama, pu- 
teau încă folosi magia... într-un fel sau altul. 

Privirea lui Galbatorix se îndreptă către Eragon. 

— Deci tu eşti cel care mi-a dat atâtea bătăi de cap, Eragon, fiu al lui 
Morzan... Noi doi ar fi trebuit să ne întâlnim mai de mult. Dacă mama ta 
nu ar fi fost atât de nesăbuită încât să te ascundă în Carvahall, ai fi cres- 
cut aici, în Ură'baen, ca oricare alt copil de nobil, cu toate bogăţiile şi în- 
datoririle ce decurg din aceasta, în loc să îţi pierzi vremea scurmând prin 
țărână. Chiar şi-aşa, eşti acum aici şi toate acele lucruri vor fi în sfârşit 
ale tale. Ele ţi se cuvin prin naştere, sunt moştenirea ta şi eu voi avea 
grijă să le primeşti. Păru să îl studieze pe Eragon cu mai multă atenţie, 
apoi zise: Semeni mai mult cu mama ta decât cu tatăl tău. În cazul lui 
Murtagh, este exact invers. Totuşi, asta nu contează. Indiferent cu cine 
semănați mai mult, este normal ca tu şi fratele tău să mă slujiţi, întocmai 
precum părinții voştri. 

— Niciodată, făcu Eragon, încleştându-şi fălcile. 

Un surâs subțire apăru pe chipul regelui. 

— Niciodată? Vom vedea. Îşi întoarse privirea. Şi tu, Saphira. Dintre 
toți oaspeții mei de astăzi, cel mai mult mă bucur să te văd pe tine. Ai 
ajuns la o frumoasă maturitate. Îţi aduci aminte de acest loc? Îţi aduci 
aminte de sunetul glasului meu? Am petrecut multe nopţi vorbindu-vă, ţie 
şi celorlalte ouă din grija mea, în anii în care mi-am întins domnia asu- 
pra Imperiului. 

„Îmi... îmi aduc aminte, un pic“, spuse Saphira, iar Eragon îi trans- 
mise cuvintele regelui. Ea nu voia să comunice direct cu regele şi nici 
regele nu ar fi îngăduit aşa ceva. Cea mai sigură cale pentru ei de a se 
proteja era să îşi țină minţile la distanță dacă nu era un conflict deschis. 

Galbatorix dădu din cap. 

— Şi sunt sigur că îţi vei aduce aminte şi mai multe, cu cât vei petrece 
mai mult timp între aceste ziduri. S-ar putea să nu îţi fi dat seama de asta 
la vremea respectivă, dar ţi-ai petrecut cea mai mare parte a vieţii într-o 
cameră nu foarte departe de aici. Aceasta este casa ta, Saphira. Aici e lo- 
cul tău. Şi aici îţi vei face cuibul şi îţi vei depune ouăle. 

Saphira îşi miji ochii, iar Eragon simți un dor mistuitor şi straniu din 
partea-i, amestecat cu o ură arzătoare. 

Regele trecu mai departe. 

— Arya Dröttningu. Soarta, se pare, are un simț ciudat al umorului, 
căci iată-te aici, după cum poruncisem să fii adusă mai de demult. Ai 
luat-o pe o cale mai ocolită, dar până la urmă ai ajuns, şi încă de bunăvoie. 
Asta mi se pare de-a dreptul amuzant. Ție nu? 

Arya îşi strânse buzele, refuzând să răspundă. 

Galbatorix chicoti. 

— Recunosc că mi-ai fost ca un ghimpe în coastă de ceva vreme. Nu ai 
provocat atâtea pagube precum băgăciosul acela enervant de Brom, dar 
nici nu ai stat degeaba. Ba chiar s-ar putea spune că eşti vinovată pentru 
întreaga situație, de vreme ce tu ai fost cea care i-a trimis oul Saphirei lui 
Eragon. Totuşi, nu îți port pică. Dacă nu ai fi fost tu, Saphira poate că nu 
ar fi ieşit din găoace, iar eu nu aş fi izbutit să îmi scot ultimul duşman din 
ascunzătoare. Pentru asta, îţi mulţumesc. Şi apoi mai eşti tu, Elva. Fata cu 
pecetea unui Cavaler pe frunte. Însemnată de un dragon şi binecuvântată 
cu cele de trebuinţă pentru a observa toate durerile unei persoane şi tot ce 
le va provoca durere. Cât de mult trebuie să fi suferit în aceste ultime 
luni... Cât de mult trebuie că îi dispreţuieşti pe cei din jurul tău pentru slă- 
biciunile lor, chiar şi când eşti silită să le împărtăşeşti nefericirea. Vardenii 
nu au ştiut să te folosească. Astăzi voi pune capăt bătăliilor care te-au chi- 
nuit într-atât şi nu vei mai fi nevoită să înduri greşelile şi ghinioanele al- 
tora. Îţi promit. Din când în când, s-ar putea să am nevoie de talentul tău, 
dar în rest vei putea trăi cum vei pofii şi vei avea parte de tihnă. 

Elva se încruntă, însă era limpede că oferta regelui o ispitea. Eragon 
îşi dădu seama că era la fel de periculos să îl asculţi pe Galbatorix cum 
era să o asculţi pe Elva. 

Galbatorix se opri şi îşi trecu degetele peste mânerul împletit al sa- 
biei sale, fixându-i cu ochii săi pe jumătate închişi. Apoi îşi îndreptă pri- 
virea dincolo de ei, spre punctul din aer în care Eldunarii pluteau ascunşi 
de ochii tuturor, şi starea lui de spirit păru să se întunece. 

— Transmiteţi-i cuvintele mele lui Umaroth pe măsură ce le grăiesc, 
zise el. Umaroth! lar ne-am întâlnit în condiţii neprielnice. Credeam că 
te-am omorât în Vroengard. 

Umaroth răspunse, iar Eragon începu să îi redea cuvintele: 

— Spune... 

— ...Că i-ai răpus doar trupul, completă Arya. 

— Asta văd şi eu, rosti Galbatorix. Unde v-au ascuns Cavalerii, pe 
tine şi pe cei aflaţi cu tine? În Vroengard? Sau în altă parte? Eu şi slujito- 
rii mei am scotocit cu mare atenţie prin ruinele din Doru Araeba. 

Eragon şovăi înainte să transmită răspunsul dragonului, ştiind că 
avea să îl mânie pe rege, însă îşi dădu seama că nu avea de ales. 

— Spune... că nu îţi va împărtăşi niciodată această cunoştinţă de 
bunăvoie. 

Sprâncenele lu: Galbatorix i se împreunară deasupra nasului. 

— Chiar aşa? Ei bine, îmi va spune el cât de curând, fie că vrea, fie că 
nu. Regele bătu în mânerul sabiei sale de un alb orbitor. Am luat sabia 
asta de la Cavalerul lui, ştiţi, când l-am omorât — când l-am omorât pe 
Vrael — în turnul de strajă ce se ridică deasupra Văii Palancar. Vrael îi dă- 
duse un alt nume sabiei. Îi spunea Islingr, Aducătoarea-de-Lumină. Mi 
s-a părut că Vrangr este mai... potrivit. 

Vrangr însemna „strâmbă“, iar Eragon recunoscu că era un nume mai 
potrivit pentru acea sabie. 

O bubuitură înfundată se auzi în spatele lor şi Galbatorix surâse 
din nou. 

— Ah, bun. Murtagh şi Thorn ni se vor alătura în curând şi atunci vom 
putea începe aşa cum trebuie. Un alt sunet răsună în cameră, urmat de un 
şuierat ce părea să vină din toate direcțiile deodată. Galbatorix aruncă o 
privire peste umăr şi zise: Nu a fost frumos din partea voastră să atacați 
atât de devreme. Eu mă trezisem deja — mă trezesc mult înainte de revăr- 
satul zorilor —, însă l-aţi trezit pe Shruikan. Devine cam nervos când este 
obosit şi, când este nervos, obişnuieşte să mănânce oameni. Străjerii mei 
au aflat încă de la început că nu este bine să îl deranjeze când doarme. Ar 
fi fost mai bine pentru voi dacă le-aţi fi urmat exemplul. 

Pe măsură ce vorbea Galbatorix, perdelele din spatele tronului se 
mişcară şi se ridicară spre tavan. 

Cu un şoc, Eragon înţelese că acelea erau de fapt aripile lui Shruikan. 

Dragonul negru stătea încolăcit pe podea, cu capul aproape de tron, 
iar trupul său masiv forma un zid mult prea abrupt şi înalt pentru a pu- 
tea fi urcat fără ajutorul magiei. Solzii săi nu aveau strălucirea celor 
ai Saphirei sau ai lui Thorn, sclipind mai degrabă cu un luciu întunecat 
şi lichid. Culoarea lor neagră ca de cerneală îi făcea să fie aproape opaci, 
conferindu-le o anumită tărie şi soliditate pe care Eragon nu o mai 

văzuse la solzii vreunui dragon; era ca şi cum Shruikan ar fi fost acope- 
rit cu piatră sau cu metal, nu cu nestemate. 

Dragonul era enorm. La început, lui Eragon îi fu greu să înțeleagă că 
în faţa lor se afla o singură făptură. Văzu o parte din gâtul său şi crezu 
că vedea trunchiul dragonului; văzu o parte a unuia dintre picioarele din 
spate ale lui Shruikan şi o confundă cu o tibie. În mintea lui, cuta unei 
aripi era o întreagă aripă. De-abia când îşi ridică privirea şi văzu ţepii de 
pe spatele dragonului, Eragon înţelese cât de imens era Shruikan. Fiecare 
tep era lat cât un trunchi de stejar străvechi; solzii din jurul lor aveau cel 
puţin un picior grosime, dacă nu mai mult. 

Apoi Shruikan deschise un ochi şi se uită la ei. Irisul său era alb-al- 
băstniu şi palid, culoarea unui ghețar de munte, şi părea neobişnuit de stră- 
lucitor pe fundalul negru al solzilor săi. 

Uriaşul ochi al dragonului zvâcni dintr-o parte în alta, cercetându-le 
feţele. Privirea sa părea să reflecte doar furie şi nebunie, iar Eragon era si- 
gur că Shruikan i-ar fi omorât pe loc dacă l-ar fi lăsat Galbatorix. 

Privirea intensă a ochiului enorm — mai ales încărcată de o răutate evi- 
dentă — îl făcu pe Eragon să vrea să fugă şi să se ascundă într-o vizuină 
cât mai adânc sub pământ. Era aceeaşi senzaţie pe care trebuie s-o aibă 
un iepure atunci când dă nas în nas cu o vietate mare şi colţoasă. 

Lângă el, Saphira mârâi, iar solzii de pe spatele e: se văluriră şi se ri- 
dicară ca un guler. 

Drept răspuns, jeturi de foc apărură în puţurile căscate ale nărilor lui 
Shruikan, apoi acesta mârâi şi el, acoperind-o pe Saphira şi umplând ca- 
mera cu un huruit asemenea unei alunecări de bolovani. 

Pe podium, cei doi copii scânciră şi se chirciră, ascunzându-şi cape- 
tele între genunchi. 

— Linişte, Shruikan, făcu Galbatorix, iar dragonul negru amuţi din 
nou. Pleoapa lui se lăsă, dar nu se închise complet; dragonul continuă să 
îi privească printr-o deschizătură de câteva degete, ca şi cum ar fi aştep- 
tat momentul potrivit ca să se arunce asupra lor. 

— Nu vă place, zise Galbatorix. Însă, la drept vorbind, nu îi place ni- 
meni... nu-i aşa, Shruikan? Dragonul pufni şi mirosul de fum se simţi în aer. 

Eragon simţi cum îl cuprinde iarăşi deznădejdea. Shruikan o putea 
omori pe Saphira dintr-o lovitură. Şi, oricât de mare era încăperea, Saphira 
tot nu ar fi reuşit să scape de dragonul mare şi: negru prea multă vreme. 

Deznădejdea lui se preschimbă în mânie frustrată şi el smuci de legă- 
turile invizibile care îl ţineau pe loc. 

— Cum poţi să faci aşa ceva? strigă el, opintindu-se din toate puterile. 

— Aş vrea să ştiu şi eu asta, spuse Arya. 

Ochii lui Galbatorix părură să sclipească sub streşinile întunecate ale 
sprâncenelor. 

— Nu ai ghicit încă, elfo? 

— Aş prefera să îmi răspunzi în loc să ghicesc, replică ea. 

— Foarte bine. Însă mai întâi trebuie să faceți ceva pentru a şti că vă zic 
adevărul. Trebuie să încercaţi să aruncaţi o vrajă, amândoi, şi apoi vă voi 
spune. Cum nici Eragon, nici Arya nu rostiră nimic, regele le făcu un 
semn cu mâna: Haideţi, vă făgăduiesc că nu vă voi pedepsi pentru asta. 
Acum încercaţi... Insist. 

Arya fu prima. 

— Thrautha, spuse ea, cu glasul aspru şi coborât. Eragon îşi dădu seama 
că încerca să arunce lancea Dauthdaert înspre Galbatorix. Însă arma nu se 
clinti din mâna ei. 

Apoi Eragon vorbi: 

— Brisingr! Se gândi că poate legătura pe care o avea cu sabia îi va în- 
gădui să folosească magia, chiar dacă Arya nu reuşise, însă spre dezamăgi- 
rea lui lama rămase pe loc licărind palid în lumina ştearsă a felinarelor. 

Privirea lui Galbatorix spori în intensitate. 

— Bănuiesc că ai înţeles deja răspunsul, elfo. Mi-a luat aproape un 
veac, dar până la urmă am găsit ce căutam: o cale de a-i ţine în frâu pe ma- 
gicienii din Alaga&sia. Căutarea nu a fost uşoară; cei mai mulţi oameni 
s-ar fi dat bătuţi din cauza dezamăgirii sau, chiar dacă ar fi avut răbdarea 
necesară, de teamă. Însă nu şi eu. Eu am insistat. Şi studiind, am desco- 
perit ce îmi dorisem cu atâta ardoare: o tabletă scrisă într-un alt ţinut şi 
într-o altă epocă, de mâini ce nu aparţineau unui elf, unui pitic, unui om 
sau unui urgal. lar pe acea tabletă era scris un anumit Cuvânt — un nume 
pe care l-au vânat de-a lungul timpului toți magicienii, fără o altă răs- 
plată decât dezamăgirea cruntă. Galbatorix ridică un deget. Numele tutu- 
ror numelor. Numele limbii străvechi. 

Eragon îşi înăbuşi un blestem. Avusese dreptate. „Asta încerca să-mi 
spună acel Ra’zac“, se gândi el, amintindu-și ce îi spusese unul din- 
tre monştrii-insectă în Helgrind: „Aproape că a găsssit numele... Numele 
adevărat!“ 

Oricât de descumpănitoare ar fi fost dezvăluirea lui Galbatorix, 
Eragon se agăţă de conştiinţa faptului că numele său nu îi putea opri pe 
el sau pe Arya — sau pe Saphira, în definitiv — să folosească magia fără 
limba străveche. Nu că asta i-ar fi ajutat prea mult. Vrăjile de protecţie 
ale regelui aveau să îi apere pe el şi pe Shruikan de orice vrăji ar fi aruncat 
ei. Totuşi, dacă regele nu ştia că se poate folosi magie şi fără limba străve- 
che, sau chiar dacă ştia dar credea că ei nu ştiu, atunci aveau o şansă să îl 
poată lua prin surprindere şi poate chiar să îi distragă atenţia pentru o 
clipă, deşi Eragon nu era sigur cum avea să îl ajute asta. 

Galbatorix continuă: 

— Cu acest Cuvânt pot remodela vrăjile aşa cum orice magician poate 
stăpâni stihiile. Toate vrăjile vor fi în stăpânirea mea, însă eu nu voi fi stă- 
pânit decât de cele pe care le aleg eu. 

„Poate că nu ştie“, se gândi Eragon, şi scânteia unei hotărâri i se 
aprinse în suflet. 

— Voi folosi numele tuturor numelor ca să-i supun pe toți magicienii 
din Alaga&sia şi nimeni nu va mai arunca o vrajă fără binecuvântarea mea, 
nici măcar elfii. Chiar acum, magicienii din armata voastră descoperă asta 
pe pielea lor. După ce vor înainta pe o anumită distanţă în Urû’baen, din- 
colo de poarta principală, vrăjile lor vor înceta să mai funcționeze cum tre- 
buie. O parte din farmece nu vor avea nici un efect, în vreme ce altele vor 
fi distorsionate şi vor sfârşi prin a afecta trupele voastre în loc de ale mele. 
Galbatorix îşi înclină capul şi rămase cu privirea pierdută, de parcă ar fi as- 
cultat şoapta cuiva în ureche. A provocat multă confuzie în rândurile lor. 

Eragon încercă să reziste impulsului de a-l scuipa pe rege. 

— Nu contează, mormăi el. Tot vom găsi o cale să te oprim. 

Galbatorix păru că zâmbeşte sinistru. 

— Chiar aşa? Cum? Şi de ce? Gândeşte-te ce spui. Ai fi în stare să dai 
la o parte cea dintâi ocazie oferită Alaga&siei de a avea o pace adevărată 
doar ca să îţi saturi foamea ta exagerată de răzbunare? Vrei să le îngădui 
magicienilor de pretutindeni să îşi facă de cap în continuare indiferent 
de răul pe care îl provoacă altora? Asta mi se pare un lucru mai rău decât 
orice am făcut eu vreodată. Însă este o pură speculație fără rost. Cei mai 
buni războinici ai Cavalerilor nu m-au putut învinge, iar tu nu te ridici la 
înălțimea lor. Nu ai avut nici o şansă să mă înlături de la putere. Nici 
unul dintre voi nu a avut vreo şansă. 

— L-am ucis pe Durza şi i-am omorât pe Ra’zac, făcu Eragon. De ce 
nu şi pe tine? 

— Eu nu sunt atât de slab precum cei care mă slujesc. Nu ai putut să îl 
învingi nici măcar pe Murtagh, şi el este doar umbra unei umbre. Tatăl 
vostru, Morzan, era mult mai puternic decât oricare dintre voi, şi nici mă- 
car el nu îmi putea ţine piept. Pe deasupra, rosti Galbatorix în timp ce o 
expresie crudă i se aşternu pe faţă, te înşeli dacă tu crezi că i-ai distrus pe 
Ra'zac. Ouăle din Dras-Leona nu erau singurele pe care le-am luat de la 
Lethrblaka. Am şi altele, ascunse altundeva. În curând vor ieşi pui din 
ele şi Ra'zac vor cutreiera iarăşi pământul, făcându-mi voia. Cât despre 
Durza, Umbrele sunt uşor de creat şi cel mai adesea nu prea merită oste- 
neala. Aşa că, vezi tu, nu ai câştigat nimic, băiete — numai false victorii. 

Mai presus de orice, Eragon ura îngâmfarea lui Galbatorix şi aerul 
său de superioritate copleşitoare. Ar fi vrut să îşi verse furia pe rege şi să 
îl blesteme în toate felurile pe care le ştia, însă de dragul siguranţei copii- 
lor îşi ţinu gura. 

„Aveţi vreo idee?“ îi întrebă el pe Glaedr, Saphira şi Arya. 

„Nu“, zise Saphira. Ceilalţi nu spuseră nimic. 

„Umaroth?“ 

„Doar să îl atacăm cât încă mai putem.“ 

Trecu un minut, timp în care nimeni nu mai spuse nimic. Galbatorix 
se lăsă pe un cot şi îşi rezemă bărbia pe pumn, în timp ce continua să îi pri- 
vească. La picioarele sale, băiatul şi fata plângeau încet. Deasupra, ochiul 
lu: Shruikan rămânea aţintit asupra lui Eragon şi a celorlalți, ca un imens 
felinar de un albastru îngheţat. 

Apoi auziră cum se deschid şi se închid uşile camerei şi sunetul unor 
paşi apropiindu-se — paşii unui om şi ai unui dragon. 

Murtagh şi Thorn apărură în curând în câmpul lor vizual. Se opriră 
lângă Saphira, iar Murtagh se înclină. 

— Domnule... 

Regele le făcu un semn, iar Murtagh şi Thorn se duseră în dreapta 
tronului. 

Când Murtagh îşi ocupă poziţia, îi aruncă o privire dezgustată lui 
Eragon; apoi îşi duse mâinile la spate, privind către capătul celălalt al ca- 
merei, fără să îl mai bage în seamă. 

— Ţi-a luat mai mult decât mă aşteptam, rosti Galbatorix cu un glas 
aparent blajin. 

Fără să îl privească, Murtagh zise: 

— Poarta era mai avariată decât am crezut inițial, domnule, şi vrăjile 
pe care le-aţi pus asupra ei au îngreunat reparația. 

— Vrei să spui că este vina mea că ai întârziat? 

Murtagh strânse din dinţi. 

— Nu, domnule. Vreau numai să explic. Totodată, o parte din hol era 
oarecum... murdară şi asta ne-a încetinit. 

— Înţeleg. Vom vorbi despre asta mai târziu; deocamdată sunt alte 
chestiuni de care trebuie să ne ocupăm. De exemplu, a sosit timpul ca oas- 
peţii noştri să întâlnească ultimul membru al acestei petreceri. În plus, ar 
fi cazul să avem ceva mai multă lumină aici. 

Şi Galbatorix lovi cu latul sabiei unul din braţele tronului, strigând 
cu glas puternic: 

— Naina! 

La porunca sa, sute de felinare se aprinseră de-a lungul pereților încă- 
perii, scăldând-o într-o lumină caldă, precum cea a lumânărilor. În colțuri 
era încă întuneric, însă pentru prima dată Eragon putu să observe detali- 
ile dimprejur. Zeci de stâlpi şi de uşi erau înşiraţi de-a lungul zidurilor 
şi peste tot se puteau zări sculpturi, tablouri şi ornamente aurite. Aurul şi 
argintul fuseseră folosite din belşug şi Eragon întrezări sclipirea nenumă- 
ratelor nestemate. 

Era o etalare năucitoare de bogăţie, chiar şi în comparaţie cu bogăţi- 
ile din Tronjheim sau din Ellesmera. 

După o clipă, observă şi altceva: un bloc de piatră cenuşie — granit, pe- 
semne — înalt de opt picioare, aflat în dreapta lor, dincolo de spaţiul ce fu- 
sese luminat până acum. Şi de blocul de piatră era legată Nasuada, purtând 
o tunică simplă şi albă. Îi privea cu ochii larg deschişi, deşi nu putea vorbi 
căci avea îndesată în gură o cârpă. Părea ponosită şi istovită, însă teafără. 

Eragon simţi o uşurare profundă. Nu îndrăznise să spere că aveau să 
o mai găsească în viaţă. 

— Nasuada! strigă el. Eşti bine? 

Ea dădu din cap. 

— Te-a silit să îi juri credință? 

Ea clătină din cap. 

— Crezi că aş lăsa-o să îți spună dacă aş fi făcut asta? întrebă Galbatorix. 
Când Eragon îşi întoarse ochii către rege, îl văzu pe Murtagh aruncând 

o privire rapidă şi îngrijorată spre Nasuada şi se întrebă care ar putea fi 
semnificația acestui gest. 

— Ei bine, ai făcut-o? întrebă Eragon pe un ton provocator. 

— Întâmplarea face că nu. Am hotărât să aştept să vă strâng pe toți la- 
olaltă. Acum, că am realizat şi asta, nici unul dintre voi nu va pleca de 
aici până nu îmi veţi jura credinţă şi până nu voi afla numele voastre ade- 
vărate. De aceea sunteţi aici. Nu ca să mă omorâţi, ci ca să vă plecaţi în 
faţa mea şi să puneţi odată capăt acestei răzmeriţe dăunătoare. 

Saphira mârâi din nou, iar Eragon zise: 

— Nu ne vom da bătuţi. Cuvintele sale sunau slab şi inofensiv, chiar 
şi în urechile lui. 

— Atunci ei vor muri, replică Galbatorix, arătând spre cei doi copii. Şi 
astfel, sfidarea ta nu va schimba nimic. Nu pari să pricepi; aţi pierdut 
deja. Afară bătălia nu merge deloc bine pentru prietenii voştri. În curând, 
oamenii mei îi vor sili să se predea şi astfel se va isprăvi acest război. Lup- 
taţi cum poftiți. Negaţi ce-i în fața voastră, dacă asta vă face să vă simţiţi 
mai bine. Însă nimic din ce veţi face nu vă mai poate schimba soarta, nici 
pe cea a Alagaësiei. 

Eragon refuză să creadă că el şi Saphira aveau să îşi petreacă restul 
vieţii supunându-se lui Galbatorix. Saphira simţea la fel, iar mânia ei se 
alătură mâniei sale, arzând orice urmă de teamă şi de precauţie, şi atunci 
el rosti: 

— Vae weohnata ono vergari, eka thăet otherum. Te vom omori, îţi jur. 

Pentru o clipă, Galbatorix păru enervat; apoi rosti din nou Cuvân- 
tul — şi alte cuvinte din limba străveche —, astfel încât jurământul pe care 
îl grăise Eragon păru să îşi piardă orice înţeles; cuvintele îi rămaseră în 
minte ca un mănunchi de frunze uscate, golite de orice putere de a da un 
impuls sau de a inspira. 

Buza de sus a regelui se curbă într-un rânjet. 

— Nu ai decât să juri ce vrei. Jurămintele nu te vor lega decât dacă le 
voi îngădui eu să o facă. 

— Tot te voi omorî, murmură Eragon. Ştia că, dacă avea să îl înfrunte 
în continuare, asta putea să-i coste viaţa pe cei doi copii, însă Galbatorix 
trebuia să fie ucis, iar dacă preţul morţii sale era moartea băiatului şi a 
fetei, atunci acesta era un preţ pe care Eragon era gata să îl accepte. Ştia 
că avea să se urască pentru asta. Ştia că feţele copiilor aveau să îi apară 

în vise pentru tot restul vieţii. Însă dacă nu îl înfrunta pe Galbatorix, to- 
tul avea să fie pierdut. 

„Nu şovăi, zise Umaroth. Acum este timpul să loveşti.“ 

Eragon ridică vocea. 

— De ce nu vrei să te lupţi cu mine? Eşti laş? Sau eşti prea slab ca să te 
pui cu mine? De-aia te ascunzi în spatele acestor copii ca o babă speriată? 

„Eragon...“, rosti Arya pe un ton alarmat. 

— Nu sunt singurul care a adus un copil astăzi aici, replică regele, cu 
ridurile de pe chip adâncindu-i-se. 

— Este o diferenţă: Elva a acceptat să vină. Dar nu mi-ai răspuns la 
întrebare. De ce nu vrei să lupţi? Oare ţi-ai petrecut atât de mult timp pe 
tron mâncând dulciuri încât ai uitat să mânuieşti o sabie? 

— Nu ai vrea să te lupţi cu mine, puiule, mormăi regele. 

— Demonstreaz-o, atunci. Dă-mi drumul şi înfruntă-mă în luptă 
dreaptă. Arată-ne că încă mai eşti un războinic de temut. Sau trăieşte cu 
gândul că eşti un laş smiorcăit care nu îndrăzneşte să înfrunte nici măcar 
un singur adversar fără ajutorul Eldunarilor. L-ai ucis pe Vrael însuşi! 
De ce te temi de mine? De ce... 

— Destul! îl întrerupse Galbatorix. O roşeaţă îi apăruse în obrajii supți. 
Apoi, ca argintul-viu, starea sa de spirit se schimbă şi el îşi rânji dinții 
într-un zâmbet înfricoşător. Bătu darabana în braţul jilţului. Nu am dobân- 
dit acest tron acceptând toate provocările ce îmi erau aruncate în față. 
Nici nu l-am păstrat înfruntându-mi duşmanii în „luptă dreaptă“. Ce tre- 
buie să înveți tu, puiule, este că nu contează cum obţii victoria câtă 
vreme o obţii. 

— Te înşeli. Contează, făcu Eragon. 

— Îţi voi aminti de asta când îmi vei fi jurat credință. Totuşi... Galbatorix 
bătu uşor în mânerul sabiei. De vreme ce ţii neapărat să te lupti, îţi voi în- 
deplini dorinţa. Licărul de speranţă pe care îl simţi Eragon se stinse când 
Galbatorix adăugă: Însă nu cu mine, ci cu Murtagh. 

La auzul acestor cuvinte, Murtagh îi aruncă o căutătură mânioasă lui 
Eragon. 

Regele îşi mângâie barba. 

— Aş vrea să ştiu, o dată pentru totdeauna, care din voi este războini- 
cul mai destoinic. Veţi lupta cu forțele proprii, fără magie sau Eldunari, 
până ce unul din voi nu va mai putea continua. Nu aveţi voie să vă 

omorâți — asta v-o interzic —, însă în afară de moarte voi permite aproape 
orice. Cred că va fi destul de distractiv să văd frații luptând între ei. 

— Nu, spuse Eragon. Nu frați. Frați vitregi. Brom a fost tatăl meu, 
nu Morzan. 

Pentru prima oară, Galbatorix păru surprins. Apoi colțul gurii i se ră- 
suci în sus. 

— Bineînțeles. Ar fi trebuit să îmi dau seama; adevărul îți era pus pe 
față, pentru cine ştia după ce să se uite. Acest duel va fi şi mai potrivit, 
în acest caz. Fiul lui Brom împotriva fiului lui Morzan. Soarta chiar are 
un simț ciudat al umorului. 

Murtagh fu luat şi el prin surprindere. Îşi controlă chipul prea bine 
pentru ca Eragon să-şi dea seama dacă această noutate îi făcea plăcere 
sau îl supăra, însă Eragon ştia că îl tulburase. Dacă atenţia lui Murtagh 
era distrasă, lui Eragon avea să îi fie şi mai uşor să-l învingă. Şi chiar 
avea de gând să-l învingă, în ciuda sângelui pe care îl împărtăşeau. 

— Letta, rosti Galbatorix, cu o mişcare uşoară din mână. 

Eragon se clătină când vraja care îl ţinea prizonier dispăru. 

Apoi regele spuse: 

— Gánga aptr, iar Arya, Elva şi Saphira alunecară în spate, lăsând un 
spațiu larg între ei şi podium. Regele murmură şi alte cuvinte şi cele mai 
multe dintre felinarele din cameră se stinseră, astfel încât spaţiul din faţa 
tronului rămase cel mai luminat loc din încăpere. 

— Hai, îi zise Galbatorix lui Murtagh. Luptă-te cu Eragon, ca să ve- 
dem care dintre voi este mai priceput. 

Strâmbându-se, Murtagh se duse până într-un loc aflat la doar câţiva 
yarzi de Eragon. O scoase pe Zar'roc — tăişul sabiei purpurii arăta de 
parcă ar fi fost deja acoperit de sânge —, apoi îşi ridică scutul şi se aşeză 
într-o poziţie ghemuită. 

După ce le privi pe Saphira şi pe Arya, Eragon îi urmă exemplul. 

— Şi-acum, luptaţi-vă! strigă Galbatorix bătând din palme. 

Asudând, Eragon începu să se mişte către Murtagh, iar Murtagh se 
apropie de el. 


Muşchi contra metal 


Roran icni şi sări într-o parte când un horn de cărămidă se izbi de sol 
în faţa sa, urmat de trupul unuia dintre arcaşii Imperiului. 

Îşi scutură năduşeala din ochi, apoi ocoli cadavrul şi mormanul de 
cărămizi împrăştiate, sărind de pe-o palmă liberă de pământ pe alta, aşa 
cum obişnuia să sară pe pietrele râului Anora. 

Bătălia mergea rău. Măcar atâta lucru era clar. El şi războinicii săi 
rezistaseră cel puţin un sfert de ceas lângă zidul exterior, respingând va- 
lurile de soldaţi care veneau, însă apoi se lăsaseră iar atraşi de către ei 
printre clădiri. Se pare că aceasta fusese o greşeală. Lupta pe străzi era 
disperată, sângeroasă şi confuză. Batalionul lui fusese împrăştiat şi doar 
puţini războinici rămăseseră lângă el — majoritatea oameni din Carvahall, 
împreună cu patru elfi şi câțiva urgali. Restul erau risipiţi pe străduțele 
din apropiere, luptând pe cont propriu, fără a fi comandați. 

Ce era şi mai rău, pentru un motiv pe care elfii şi ceilalți magicieni 
nu-l puteau explica, magia părea să nu mai funcţioneze cum ar fi trebuit. 
Descoperiseră asta când unul dintre elfi încercase să-l omoare cu o vrajă 
pe un soldat, doar ca să vadă în schimb un războinic varden căzând mort, 
devorat de mulțimea de cărăbuşi pe care elful tocmai îi invocase. Moar- 
tea războinicului îi provocă lui Roran o senzaţie de greață; era un fel de a 
muri cumplit şi fără sens şi i s-ar fi putut întâmpla oricăruia dintre ei. 

Departe, în dreapta lor, în apropierea porţii principale, Lordul Barst 
încă se mai dezlănţuia în mijlocul corpului principal al armadei vardenilor. 
Roran îl zări de câteva ori: coborâse de pe cal şi se învârtea printre oa- 
meni, elfi şi pitici, aruncându-i într-o parte cu uriaşul său buzdugan negru 
de parcă ar fi fost popice. Nimeni nu-l putea opri pe bărbatul mătăhălos, 

cu atât mai puțin să îl rănească, iar cei aflați în preajmă încercau să stea 
la distanță de arma sa înfricoşătoare. 

Roran îl văzu şi pe Regele Orik împreună cu un grup de pitici 
tăindu-şi drum printr-un grup de soldaţi. Coiful încrustat cu pietre preţi- 
oase al lui Orik scânteia în lumină în timp ce el îşi rotea puternicul său 
ciocan de luptă, Volund. În spatele lui, războinicii răcneau: 

— Vor Orikz korda!” 

Cincizeci de paşi mai încolo, Roran o zări pe Regina Islanzadi 
prinsă în luptă, cu mantia ei roşie fluturând şi armura strălucitoare lumi- 
nând ca o stea în grămada întunecată de trupuri. În jurul capului ei 
zbura corbul alb ce o însoțea peste tot. Atât cât reuşi să vadă din ce fă- 
cea Islanzadi, îndemânarea, sălbăticia şi curajul acesteia îl impresionară pe 
Roran. Îi amintea de Arya, însă după părerea sa regina părea a fi un război- 
nic mult mai puternic. 

Un grup de cinci soldați năvăli de după colţul unei case şi aproape 
intră în Roran. Strigând, aceştia îşi ridicară suliţele şi făcură tot posibilul 
să îl înțepe, ca pe un pui la frigare. El se lăsă brusc în jos, apoi sări în lă- 
turi şi vâri sulița pe care o avea în gâtul unuia dintre oameni. Soldatul mai 
rămase încă un minut în picioare, dar nu mai putea respira cum se cuvine 
ŞI în curând se prăbuşi, încurcându-se în picioarele tovarăşilor săi. 

Roran prinse ocazia şi începu să înjunghie şi să taie orbeşte. Unul 
dintre soldaţi reuşi să îl lovească pe Roran în umărul drept, iar Roran 
simţi — o senzaţie deja familiară — cum îi scade puterea când vrăjile de 
protecție respinseră tăișul. 

Fu surprins să vadă că vrăjile îl protejau încă. Cu doar câteva clipe 
înainte, ele nu reuşiseră să oprească marginea unui scut care îi zdrelise 
pielea obrazului stâng. Îşi dori ca, orice se întâmpla cu magia, să se ter- 
mine într-un fel sau altul. Căci aşa, nu îndrăznea să rişte a se expune nici 
la cea mai mică lovitură. 

Roran se îndreptă către ultimii doi soldaţi, însă înainte de a ajunge la 
ei un fulger de oţel scânteie şi capetele celor doi căzură pe caldarâm cu 
o expresie de surpriză pe faţă. Trupurile se prăbuşiră şi în spatele lor 
Roran o văzu pe vânzătoarea de ierburi, Angela, înveşmântată în armura 
ei neagră cu verde şi ţinându-şi toiagul-sabie. Lângă ea se afla o pereche 


! „Pe ciocanul lui Orik!“ în limba piticilor (n. tr.) 

de pisici fermecate, una având forma unei fete cu părul tigrat, cu dinţii 
ascuțiți, însângeraţi, şi cu un jungher lung în mână, cealaltă având forma 
unui animal. Se gândi că poate era Solembum, dar nu era sigur. 

— Roran! Ce bucurie să te văd, spuse vânzătoarea de ierburi, cu un 
zâmbet ce părea mult, mult prea vesel ţinând seama de împrejurări. Închi- 
puie-ți, să ne întâlnim aici! 

— Mai bine aici decât în mormânt! strigă el, ridicând o suliță rămasă 
fără stăpân şi azvârlindu-i-o unuia dintre oamenii săi, aflat pe stradă. 

— Bine zis! 

— Credeam că te-ai: dus cu Eragon. 

Fa clătină din cap. 

— Nu mi-a cerut să merg şi nu m-aş fi dus nici dacă mi-ar fi cerut. Nu 
sunt pe măsura lui Galbatorix. De altfel, Eragon are Eldunarii care pot 
să-l ajute. 

— Ştiai? întrebă el, uimit. 

Fa îi făcu cu ochiul pe sub marginea coifului. 

— Ştiu o mulţime de lucruri. 

El mormăi şi îşi băgă umărul sub scut, după care se aruncă spre alt 
grup de soldaţi. Vânzătoarea de ierburi şi pisicile fermecate i se alăturară, 
împreună cu Horst, Mande! şi alţi câţiva. 

— Unde ţi-a ciocanul? strigă Angela, în vreme ce-şi învârtea toiagul tă- 
ios, parând şi tăind în acelaşi timp. 

— L-am pierdut! L-am scăpat pe jos. 

Cineva urlă de durere în spatele său. Imediat ce îndrăzni să o facă, 
Roran privi înapoi şi îl văzu pe Baldor ţinându-şi ciotul braţului drept. 
Mâna sa zvâcnea, căzută pe caldarâm. 

Roran alergă înapoi către el, sărind peste câteva cadavre aflate în 
drum. Horst se afla deja lângă fiul său, ţinându-l la distanţă pe soldatul 
ce îi tăiase mâna lui Baldor. 

Scoţându-şi pumnalul, Roran tăie o fâşie din tunica unui soldat că- 
zut, apoi o legă în jurul ciotului braţului lui Baldor, oprind sângerarea. 

Vânzătoarea de ierburi îngenunche lângă ei, iar Roran îi spuse: 

— ÎI poţi ajuta? 

Fa clătină din cap. 

— Nu aici. Dacă folosesc magia, ar putea să îl ucidă. Dar dacă îl pu- 
teți scoate din oraş, cred că elfii îi pot salva mâna. 

Roran ezită. Nu credea că-şi poate permite să renunțe la un om care 
să îl scoată teafăr pe Baldor din Urû’baen. Însă fără o mână, Baldor va 
avea viață grea, iar Roran nu voia să-l condamne la aşa ceva. 

— Dacă nu-l duci tu, o să îl duc eu, urlă Horst. 

Roran se lăsă brusc în jos, în timp ce un bolovan mare cât un mistret 
îi trecu pe deasupra capului şi ricoşă în fațada unei case, spulberând în 
aer bucăți de zidărie. Înăuntrul clădirii, cineva ţipă. 

— Nu. Avem nevoie de tine. Întorcându-se, Roran fluieră şi alese doi 
războinici: bătrânul cizmar Loring şi un urgal. Duceţi-l la vracii elfi cât de 
repede puteţi, spuse el împingându-l pe Baldor către ei. În drum, Baldor 
îşi ridică mâna de pe jos şi şi-o îndesă sub platoşă. 

Urgalul mârâi şi spuse, cu un accent atât de puternic că Roran abia 
îl înţelese: 

— Nu! Eu rămân. Eu lupt! şi îşi lovi sabia de scut. 

Roran păşi în față, apucă unul din coarnele creaturii şi trase de el până 
ce aproape îi răsuci gâtul urgalului. 

— Vei face cum spun eu, mârâi Roran. În plus, nu este o sarcină uşoară. 
Protejează-l şi vei câştiga multă glorie, pentru tine şi pentru tribul tău. 

Ochii urgalului se luminară. 

— Multă glorie? spuse el, mestecând cuvintele între dinţii săi puternici. 

— Multă glorie! întări Roran. 

— O voi face, Stronghammer! 

Cu o senzaţie de uşurare, Roran îi privi pe cei trei plecând, îndrep- 
tându-se către zidul exterior pentru a ocoli cea mai mare parte a spațiu- 
lui de luptă. Fu mulţumit să vadă că şi pisica fermecată cu formă umană 
se luase după ei; sălbatica fată cu părul tigrat îşi legăna capul dintr-o parte 
în alta, adulmecând aerul. 

Apoi un alt grup de soldaţi îi atacă și Baldor îi ieşi cu totul din minte lui 
Roran. Detesta să lupte folosind o suliță în loc de ciocan, dar se descurcă, 
şi după o vreme strada se linişti din nou. Ştia că răgazul va fi scurt. 

Se folosi de ocazie ca să se aşeze pe pragul unei case şi să-şi tragă ră- 
suflarea. Soldaţii păreau la fel de neobosiţi, însă el putea simți epuizarea 
îngreunându-i braţele şi picioarele. Se îndoia că mai putea rezista multă 
vreme fără să facă o greşeală fatală. 

Stătea gâfâind şi asculta răcnetele şi țipetele ce veneau dinspre poarta 
principală, sfărâmată, a Ură'baen-ului. Era greu de spus, din toată acea 


Moștenirea 629 


hărmălaie, ce se întâmpla, însă bănuia că vardenii erau împinşi înapoi, 
căci zgomotul părea să se îndepărteze treptat. În mijlocul zarvei putea auzi 
trosnetul regulat al buzduganului Lordului Barst izbind războinic după 
războinic, fiecare lovitură fiind urmată de o intensificare a ţipetelor. 

Roran se ridică. Dacă mai stătea mult, ar fi început să îi înțepenească 
muşchii. La o clipă după ce părăsise pragul uşii, conţinutul unei oale de 
noapte împroşcă exact locul în care se aflase el. 

— Asasinilor! strigă o femeie de undeva de deasupra, apoi o pereche 
de obloane se închiseră cu zgomot. 

Roran pufni şi îşi croi drum printre cadavre, conducându-şi războini- 
cii care îi mai rămăseseră către cea mai apropiată încrucişare de străzi. 

Se opriră, prudenţi, când un soldat alergă pe lângă ei cu o expresie de 
panică pe faţă. Imediat în urma lui alerga o haită de pisici urlând, cu sânge 
prelingându-li-se din blana din jurul botului. 

Roran zâmbi şi porni iar înainte. 

Se opri o secundă mai târziu, când un grup de pitici cu bărbile roşii 
alergară spre ei venind dinspre centrul oraşului. 

— Pregătiți-vă! strigă unul dintre ei. Avem pe urme o haită întreagă de 
soldaţi, cel puţin o sută. 

Roran privi intersecţia pustie din spatele piticilor. 

— Poate că i-ai pierdut... începu el, apoi se opri, căci o linie de tunici 
purpurii apăru de după colțul unei clădiri, la câteva sute de paşi mai în- 
colo. Alţi şi alți soldaţi le urmară, revărsându-se în stradă precum un roi 
de furnici roşii. 

- Înapoi! răcni Roran. Înapoi! „Trebuie să găsim un loc unde să ne 
putem apăra.“ Zidul exterior era prea departe şi nici una dintre case nu 
era destul de mare pentru a avea curte interioară. 

În timp ce alergau pe stradă, aproximativ o duzină de săgeți aterizară 
în jurul lui şi al războinicilor săi. 

Roran se împiedică şi căzu, zvârcolindu-se, în vreme ce un junghi de 
durere îi fulgeră şira spinării. Se simțea de parcă cineva l-ar fi împuns 
cu un drug mare de fier. 

O secundă mai târziu, vânzătoarea de ierburi era lângă el. Aceasta 
smuci ceva aflat în spatele lui, iar Roran ţipă. Apoi durerea se potoli iar 
el putu să vadă din nou limpede. 

Vânzătoarea de ierburi îi arătă săgeata cu vârful însângerat înainte de 
a o azvârli într-o parte. 


630 CHRISTOPHER PAOLINI 


— Platoşa a reuşit s-o oprească, spuse ea, ajutându-l să se ridice. 

Scrâşnind din dinţi, Roran alergă împreună cu ea ca să-şi ajungă din 
urmă grupul. Fiecare pas era dureros şi, dacă se apleca prea tare de mijloc, 
spatele îi zvâcnea atât de tare încât aproape că nu se mai putea mişca. 

Nu văzu nici un loc potrivit ca să îşi instaleze o poziţie, iar soldaţii 
se apropiau din ce în ce mai tare, aşa că răcni: 

— Opriţi-vă! Aşezaţi-vă în formație! Elfii în părți! Urgalii în faţă şi 
la mijloc! 

Roran îşi luă locul în fruntea lor, împreună cu Darmmen, Albriech, ur- 
galii şi unul dintre piticii cu barbă roşie. 

— Deci tu eşti cel căruia i se spune Stronghammer, zise piticul în timp 
ce priveau cum soldaţii înaintează. Am luptat alături de fratele tău de su- 
flet, în Farthen Dûr. Este o cinste pentru mine să lupt şi alături de tine. 

Roran mormăi. Tot ce spera era că se va putea ţine pe picioare. 

Apoi soldaţii năvăliră peste ei, împingându-i înapoi prin simpla lor 
greutate. Roran îşi băgă umărul în scut şi împinse cu toată puterea. Săbii 
şi sulițe se înfipseră prin golurile lăsate în zidul de scuturi suprapuse; 
simţi una zgâriindu-l într-o parte, dar platoşa sa îl protejă. 

Elfii şi urgalii se dovediră nepreţuiți. Ei rupseră rândurile soldaților şi 
le făcură loc lui Roran şi celorlalți războinici să îşi mişte armele. Cu coada 
ochiului, Roran îl văzu pe pitic împungându-i pe soldaţi în picioare şi în 
pântece, făcându-i pe mulţi să cadă. 

Însă numărul soldaţilor părea să nu se mai termine şi Roran se văzu 
nevoit să dea înapoi, pas cu pas. Nici măcar elfii nu putură să stăvilească 
valul de oameni, oricât de mult încercară. Othiara, elfa cu care Roran vor- 
bise înainte de a pătrunde în oraş, muri cu o săgeată înfiptă în gât, iar el- 
fii rămaşi primiră nenumărate răni. 

Roran fu şi el rănit de mai multe ori: o tăietură în partea de sus a 
gambei drepte, care l-ar fi paralizat dacă ar fi fost puţin mai sus; o altă tăie- 
tură pe coapsa aceluiaşi picior, unde o sabie alunecase pe marginea plato- 
şei sale; o zgârietură urâtă pe gât, unde se lovise singur cu propriul scut; o 
lovitură de cuţit pe partea interioară a piciorului drept, care din fericire 
nu-i atinsese arterele principale; şi mai multe vânătăi decât putea număra 
el. Se simţea de parcă fiecare părticică din el ar fi fost bătută zdravăn cu 
un ciocan de lemn şi apoi nişte neîndemânatici l-ar fi folosit drept ţintă 
pentru aruncarea cu cuțitul. 

Părăsi de câteva ori prima linie ca să-şi odihnească brațele şi să-şi tragă 
răsuflarea, dar de fiecare dată reintră repede în luptă. 

Apoi clădirile se dădură la o parte din jurul lor şi Roran înțelese că solda- 
ţii reușiseră să îi împingă în piata din fața porții sfărâmate a Urû’baen-ului, 
iar acum aveau duşmani şi în spate, şi în față. 

Riscă o privire peste umăr şi văzu că elfii şi vardenii se retrăgeau din 
faţa lui Barst şi a soldaţilor acestuia. 

— La dreapta! răcni Roran. La dreapta! Sus, spre clădire! Arătă cu su- 
lita sa însângerată. 

Cu oarecare greutate, războinicii adunaţi în spatele lui se strecurară 
în lateral, până pe treptele unei imense clădiri din piatră, ce avea în faţă 
un şir dublu de coloane înalte cât copacii din Șiră. Printre coloane, Roran 
zări căscată forma întunecată a unei arcade destul de mari ca să poată in- 
tra pe sub ea măcar Saphira, dacă nu Shruikan. 

— Sus! Sus! răcni Roran, şi oameni, pitici, elfi şi urgali alergară cu el 
către capătul scărilor. Odată ajunşi acolo, se aşezară printre coloane şi res- 
pinseră valul de soldaţi care năvăliseră pe urmele lor. Din poziţia lor do- 
minantă, aflată cam la douăzeci de picioare deasupra nivelului străzilor, 
Roran văzu că Imperiul aproape reuşise să îi împingă pe vardeni şi pe 
elfi înapoi prin gaura căscată în zidul exterior. 

„Vom fi înfrânți“, gândi el, cuprins brusc de deznădejde. 

Soldaţii năvăliră din nou pe scări. Roran se feri de o suliță şi îl lovi 
pe posesorul acesteia în pântece, răsturnându-i pe el şi pe alţi doi în 
jos pe scări. 

Dinspre una dintre balistele aflate pe un turn din apropiere, o jave- 
lină! brăzdă aerul îndreptându-se către Lordul Barst. Când ajunse la câţiva 
yarzi de acesta, javelina izbucni în flăcări apoi se prăbuşi în ţărână, ase- 
menea tuturor săgeţilor trase către bărbatul împlătoşat. 

„Trebuie să îl omorâm“, gândi Roran. Dacă Barst cădea, atunci mai 
mult ca sigur soldaţii vor ceda şi îşi vor pierde încrederea. Dar, dat fiind 
că nici elfii, nici kullii nu reuşiseră să îl oprească, părea puţin probabil 
ca altcineva să o poată face, cu excepţia lui Eragon. 

Chiar şi în timp ce se lupta, Roran continua să arunce priviri către si- 
lueta masivă, împlătoşată, cu speranţa că va vedea ceva ce i-ar putea 

arăta cum să îl înfrângă. Observă că Barst şontâcăia uşor, ca şi cum ar fi 
fost cândva rănit la genunchiul sau şoldul stâng. Iar bărbatul părea puţin 
mai lent decât până acum. 

Deci avea şi el limitele lui, gândi Roran. Sau, mai bine zis, acel Eldunari 
avea limitele lui. 

Cu un răcnet, pară sabia soldatului care îl atacase. Smucindu-şi scu- 
tul, îl izbi pe soldat sub falcă, omorându-l instantaneu. 

Roran îşi pierduse răsuflarea şi rănile îl vlăguiseră, aşa că se retrase în 
spatele unei coloane şi se sprijini de aceasta. Tuşi şi scuipă; scuipă cu 
sânge, dar se gândi că era din cauza faptului că îşi muşcase interiorul obra- 
zului, şi nu pentru că ar fi avut vreun plămân perforat. Cel puţin aşa spera. 
Coastele îl dureau destul de tare; probabil că una dintre ele era ruptă. 

Un strigăt puternic se ridică dintre vardeni, şi Roran, uitându-se de 
după coloană, o văzu pe Regina Islanzadi împreună cu alţi unsprezece elfi 
călărind prin mijlocul încleştănii către Lordul Barst. Din nou, pe umărul 
stâng al lui Islanzadi se afla corbul alb, şi acesta croncăni şi îşi ridică ari- 
pile pentru a-şi menţine mai bine echilibrul pe suportul mişcător. Islanzadi 
ținea în mână sabia, în timp ce restul elfilor purtau sulițe, de ale căror 
vârfuri în formă de frunză erau prinse flamuri. 

Roran se sprijini de coloană, simțind cum creşte speranţa în el. 

— Omoară-l, mormăi el. 

Barst nu făcu nici o mişcare să îi evite pe elfi, ci rămase aşteptându-i, 
cu picioarele răşchirate şi cu buzduganul şi scutul într-o parte, de parcă 
nu ar fi avut nevoie să se apere. 

Pe străzi, lupta se domoli până se opri definitiv, în timp ce toţi se în- 
toarseră să privească ce avea să se întâmple. 

Cei doi elfi din frunte îşi coborâră suliţele şi caii lor țâşniră în galop, 
cu muşchii de sub pielea lor lucioasă contractându-se şi decontractându-se 
în vreme ce străbăteau în goană scurta distanță care îi separa de Barst. 
Pentru o clipă, păru că Barst nu va rezista; părea imposibil ca un luptător 
pedestru să facă față unui asemenea atac. 

Suliţele n-au mai ajuns niciodată la Barst. Vrăjile lui de protecţie le 
opriră la o distanță de-un braţ de corpul său şi mânerele se sfărâmară în 
mâinile elfilor, în locul lor rămânând doar nişte cioturi de lemn inutile. 
Atunci Barst îşi ridică buzduganul şi scutul şi lovi cu ele din părți cape- 
tele cailor, rupându-le acestora gâtul şi omorându-i. 

Caii se prăbuşiră şi elfii de pe ei săriră într-o parte, răsucindu-se prin aer. 

Următorii doi elfi nu avură timp să schimbe direcția înainte de a 
ajunge la Barst. Asemenea predecesorilor lor, aceştia îşi rupseră sulițele 
în vrăjile lui de protecţie şi apoi săriră şi ei de pe cai, în timp ce Barst 
dobori animalele. 

Între timp, ceilalţi opt elfi, printre care şi Islanzadi, reuşiră să îşi în- 
toarcă şi să îşi ţină în frâu armăsari. Merseră la trap, formând un cerc în 
jurul lui Barst, cu armele îndreptate spre el, pe când cei patru elfi pedeştri 
îşi traseră săbiile şi avansară prudent către Barst. 

Bărbatul râse şi îşi ridică scutul, pregătindu-se pentru atacul lor. Lu- 
mina i se strecură pe sub coif şi, chiar şi de la distanţă, Roran putu vedea 
că avea o faţă lată, cu fruntea teşită şi pomeţii proeminenţi. Într-un fel, îi 
amintea de faţa unui urgal. 

Cei patru elfi alergară spre Barst din patru direcţii diferite şi tăiară şi 
înjunghiară în acelaşi timp. Barst pară una dintre săbii cu scutul, devie 
alta cu buzduganul şi îşi lăsă vrăjile de protecție să oprească tăişurile ce- 
lor doi elfi din spatele său. Râse din nou şi îşi flutură arma. 

Un elf cu părul argintiu se aruncă într-o parte şi buzduganul trecu pe 
deasupra lui, fără să-l atingă. 

De două ori îşi flutură buzduganul Barst şi de două ori elfii îl evi- 
tară. Barst nu arătă nici un semn de nervozitate, ci se ghemui în spatele 
scutului său şi pândi, ca un urs ce-l așteaptă pe-acela destul de nebun ca să 
se aventureze în bârlogul său. 

În afara cercului de elfi, un grup de soldaţi cu halebarde luă iniţiativa 
să se arunce urlând asupra Reginei Islanzadi şi a tovarăşilor acesteia. 
Fără să se oprească, regina îşi ridică sabia deasupra capului şi, la semna- 
lul ei, o ploaie de săgeți zbârnâitoare ţâşni din rândurile vardenilor şi 
puse soldaţii la pământ. 

Roran strigă tulburat, împreună cu mare parte dintre vardeni. 

Barst se strecurase din ce în ce mai aproape de cadavrele celor patru 
cai pe care îi omorâse, iar acum păşise între ele, astfel încât trupurile for- 
mau de fiecare parte a sa câte un zid scund. Dacă voiau să îl atace, elfii 
din stânga şi din dreapta erau obligaţi să sară peste cai. 

„Abil“, gândi Roran, încruntându-se. 

Elful aflat în faţa lui Barst ţâşni înainte, strigând ceva în limba străve- 
che. Barst păru să şovăie, iar şovăiala lui îl încurajă pe elf să se apropie. 

Atunci Barst se aruncă în faţă, buzduganul său căzu şi elful se chirci, 
frânt, la pământ. 

Un vaiet se auzi dinspre grupul elfilor. 

După aceasta, cei trei rămaşi deveniră mult mai prudenţi. Continuară 
să îi dea târcoale lui Barst, pregătiţi să îl atace dacă se ivea ocazia, însă 
păstrând distanţa în acelaşi timp. 

— Predă-te! strigă Islanzadi, şi vocea ei se auzi de la un capăt la celă- 
lalt al străzilor. Suntem mai mulţi decât tine. Indiferent de cât de puternic 
eşti, cu timpul vei obosi, iar vrăjile tale de protecţie vor ceda. Nu poţi în- 
vinge, omule. 

— Nu? făcu Barst. Se îndreptă şi îşi lăsă scutul să cadă cu un zăngă- 
nit puternic. 

Brusc, Roran fu invadat de groază. „Fugi“, gândi el. 

— Fugi! răcni el, o jumătate de clipă mai târziu. 

Dar era prea târziu. 

Îndoindu-şi genunchii, Barst înşfăcă grumazul unuia dintre cai şi, 
doar cu braţul stâng, aruncă animalul spre Regina Islanzadi. 

Dacă regina rosti ceva în limba străveche, Roran nu auzi, dar ea îşi 
ridică mâna — şi corpul calului se opri în aer, apoi se prăbuşi pe calda- 
râm, unde ateriză cu un sunet neplăcut. Pe umărul ei, corbul ţipă. 

Însă Barst nu stătu să privească. Imediat ce trupul animalului părăsi 
mâna sa, el îşi pescui scutul şi ţâşni către cel mai apropiat dintre elfii că- 
lare. Unul dintre cei trei elfi aflați pe jos — o femeie cu o eșarfă roşie le- 
gată în jurul braţului — alergă către el şi îi crestă spatele. Barst nu o 
băgă în seamă. 

Poate că pe un teren drept caii elfilor l-ar fi depăşit pe Barst, dar în 
spațiul strâmt dintre clădiri şi războinicii înghesuiți Barst era deopotrivă 
mai rapid şi mai agil. El îşi înfipse umărul în coastele unuia dintre cai, 
răsturnându-l, apoi îşi flutură buzduganul către un elf aflat pe un alt cal, 
dărâmându-l din şa. Un cal necheză. 

Cercul de elfi călare se destrămă, fiecare luând-o în altă direcţie, în 
timp ce încercau să îşi liniştească armăsarii şi să înfrunte ameninţarea ce 
le stătea în față. 

Vreo şase elfi veniră în fugă dinspre mulţimea de războinici din apropi- 
ere şi îl înconjurară pe Barst, lovindu-l într-un ritm turbat. Pentru o clipă, 
Barst dispăru în spatele lor; apoi buzduganul său se înălță şi trei dintre 

elfi zburară rostogolindu-se. Apoi încă doi, şi Barst păşi înainte, cu arma 
sa neagră năclăită de sânge. 

— Acum! mugi Barst şi, în întreaga piaţă, sute de soldaţi înaintară, 
atacându-i pe elfi şi obligându-i să se apere. 

— Nu, mormăi Roran, chinuit. S-ar fi dus cu războinicii lui să dea o 
mână de ajutor, însă prea multe trupuri — de morţi şi de vii laolaltă — îi se- 
parau de Barst şi de elfi. Îi aruncă o privire vânzătoarei de ierburi, care 
părea tot atât de îngrijorată ca şi el, şi spuse: 

— Nu poţi face ceva? 

— Aş putea, dar asta ar însemna să iau vieţi, a mea şi a tuturor celor 
de-aici. 

— Şi a lui Galbatorix? 

— El este prea bine protejat, însă armata noastră va fi distrusă, împre- 
ună cu mai toată lumea din Uri'baen, şi s-ar putea să moară chiar şi cei 
din tabăra noastră. Asta vrei? 

Roran clătină din cap. 

— Nu m-am gândit la asta. 

Mişcându-se cu o viteză stranie, Barst lovea elf după elf, doborându-i 
cu uşurinţă. Într-una din rotirile sale, el prinse umărul elfei cu eşarfă ro- 
şie şi o izbi, trimiţând-o la pământ. Ea arătă către Barst şi ţipă în limba 
străveche, dar vraja dădu greş, căci un alt elf alunecă şi se prăbuşi din 
şa, despicat din cap până-n picioare. 

Barst o ucise pe elfă cu o lovitură de buzdugan, apoi continuă să alerge 
de la un cal la altul, până ce ajunse la Islanzadi, aflată pe iapa ei albă. 

Regina elfilor nu aşteptă ca Barst să-i omoare calul. Ea sări din şa, 
cu pelerina ei roşie fâlfâind, iar însoțţitorul său, corbul cel alb, bătu din 
aripi, luându-şi zborul de pe umărul ei. 

Înainte de a atinge pământul, Islanzadi îl lovi pe Barst cu sabia, într-un 
fulger de oţel strălucitor. Lama sabiei vibră în clipa în care se ciocni de 
vrăjile lui de protecţie. 

Barst răspunse cu o contralovitură pe care Islanzadi o pară cu o răsu- 
cire iscusită a încheieturii, făcând sfera ţintuită a buzduganului să se în- 
figă în caldarâm. În jurul lor se făcuse loc, în vreme ce prieteni şi duşmani 
se opriseră ca să-i privească duelându-se. Deasupra, corbul dădea târcoale, 
țipând şi ocărând, după obiceiul zgomotos al spiţei sale. 

Roran nu mai văzuse niciodată o asemenea luptă. Atacurile lui 
Islanzadi şi ale lui Barst erau prea iuți ca să poată fi urmărite — doar o 

fulgerare era vizibilă în clipa în care aceştia loveau — şi sunetul armelor 
lor ce se izbeau era mai puternic decât toate celelalte zgomote din oraş. 

lar şi iar, Barst încercă să o zdrobească pe Islanzadi cu buzduganul 
său, aşa cum îi zdrobise pe ceilalţi elfi. Însă ea era prea rapidă pentru 
ca el să o ajungă şi părea, dacă nu egală ca forță, cel puţin destul de puter- 
nică pentru a-i devia fără greutate loviturile. Probabil că ceilalți elfi o 
susțineau, gând: Roran, căci ea părea să nu obosească, în ciuda sforțări- 
lor pe care le făcea. 

Un kull şi doi elfi i se alăturară lui Islanzadi. Barst nu-i băgă în seamă, 
nu mai mult decât pentru a-i ucide, unul câte unul, când aceştia făcură 
greşeala să se aventureze prea aproape de el. 

Roran se trezi strângând atât de tare coloana, că mâinile începuseră 
să îi înțepenească. 

Minutele treceau şi Islanzadi şi Barst se luptau, mişcându-se în sus şi 
în jos de-a lungul străzii. În mişcare, regina elfă era splendidă: rapidă, su- 
plă şi puternică. Spre deosebire de Barst, ea nu îşi putea permite nici o 
greşeală — şi nici nu făcea —, căci vrăjile ei nu aveau să o protejeze. Cu fie- 
care clipă, admiraţia lui Roran pentru Islanzadi crescu şi el simţi că asistă 
la o bătălie despre care se va cânta în veacurile ce aveau să vină. 

Deseori, corbul cobora în picaj asupra lui Barst, încercând să-i dis- 
tragă atenţia de la islanzadi. După primele câteva încercări ale corbului, 
Barst nu mai băgă pasărea în seamă, căci creatura înnebunită nu îl putea 
atinge şi trebuia să facă eforturi să se țină la distanţă de buzduganul lui. 

Corbul părea din ce în ce mai iritat; ţipa din ce în ce mai tare şi mai 
des şi devenea din ce în ce mai îndrăzneţ în atacurile sale, apropiindu-se 
tot mai mult, cu fiecare dintre ele, de capul şi gâtul lui Barst. 

În cele din urmă, în timp ce pasărea se năpustea din nou spre Barst, 
bărbatul îşi răsuci buzduganul în sus, schimbându-i direcţia în aer, şi lovi 
corbul în aripa dreaptă. Pasărea ţipă de durere şi căzu până aproape de 
pământ, înainte de a se zbate să urce din nou în tării. 

Barst se roti din nou către corb, însă Islanzadi îi opri buzduganul 
cu sabia ei şi cei doi stătură faţă în față, cu armele încleştate la capete, cu 
lama sabiei ei prinsă între ţepii buzduganului său. 

Elf şi om se legănau, împingându-se unul în celălalt. Nici unul nu re- 
uşea să se impună. Apoi Regina Islanzadi strigă un cuvânt în limba stră- 
veche şi, în punctul în care armele lor se întâlneau, străluci o lumină 
crudă, intensă. 

Închizând pleoapele pe jumătate, Roran îşi protejă ochii cu mâna şi 
îşi feri privirea. 

Preţ de un minut, singurele zgomote fură țipetele răniților şi un sunet 
clar, ca de clopot, ce crescu, mai puternic şi mai puternic, până deveni in- 
suportabil. Într-o parte, Roran văzu cum pisica fermecată ce o însoțea pe 
Angela se ghemuieşte, acoperindu-şi urechile cu labele. 

Când sunetul ajunse în culmea intensității sale, lama sabiei lui Islanzadi 
crăpă şi lumina şi sunetul de clopot dispărură. 

Atunci, regina elfă îl lovi pe Barst în față cu capătul frânt al sabiei ei 
şi spuse: 

— Şi astfel te blestem pe tine, Barst, fiu al lui Berengar! 

Barst îi lăsă sabia să se lovească de vrăjile lui de protecție, apoi îşi 
roti încă o dată buzduganul şi o lovi pe Regina Islanzadi între grumaz şi 
umăr, iar ea se prăbuşi la pământ şi sângele îi pătă zalele armurii de aur. 

Şi se lăsă tăcerea. 

Corbul alb se roti o dată pe deasupra trupului lui Islanzadi şi scoase 
un țipăt trist, apoi zbură încet către spărtura din zidul exterior, cu penele 
aripii sale rănite răvăşite şi roşii. 

Un vaiet adânc se ridică dintre vardeni. Peste tot, pe străzi, oamenii îşi 
aruncau armele şi o luau la fugă. Elfii strigau cu mânie şi durere — sunetul 
cel mai cutremurător — şi fiecare elf ce avea arc începu să tragă săgeți că- 
tre Barst. Săgeţile luară foc înainte de a-l atinge. O duzină de elfi îl ata- 
cară, dar el îi împrăştie de parcă ar fi fost nişte copilaşi. În acel moment, 
alți cinci elfi ţâşniră şi ridicară trupul lui Islanzadi, purtându-l cu ei, pe 
scuturile în formă de frunză. 

O senzație de neîncredere puse stăpânire pe Roran. Dintre toţi, cea la 
care s-ar fi aşteptat cel mai puţin să moară era Islanzadi. Îi privi cu dis- 
preț pe oamenii care fugeau şi îi blestemă în gând, ca nişte trădători şi laşi 
ce erau; apoi îşi întoarse privirea către Barst, care își aduna trupele, pre- 
gătindu-se să îi scoată pe vardeni şi pe aliaţii lor din Urû’ baen. 

Roran simţi cum i se adânceşte golul din stomac. Poate că elfi: vor con- 
tinua să lupte, însă oamenii, piticii şi urgalii nu mai aveau chef. Putea ve- 
dea asta pe feţele lor. Vor ceda şi se vor retrage, iar Barst va veni din urmă, 
ucigându-i cu sutele. Şi Barst nu se va opri la zidurile oraşului, Roran era 
sigur de asta. Nu, el va continua, peste câmpuri, şi îi va vâna pe vardeni 
până în tabăra acestora, spulberând şi omorând cât de mulţi va putea. 

Era ceea ce ar fi făcut Roran. 

Mai rău, dacă Barst ajungea în tabără, Katrina ar fi fost în pericol, şi 
Roran nu-şi făcea iluzii despre ce i s-ar fi întâmplat dacă o prindeau 
soldații. 

Roran îşi privi intens mâinile însângerate. Barst trebuia oprit. Dar 
cum? Roran se gândi, iar şi iar, revăzând cu ochii minţii tot ce ştia des- 
pre magie, până ce, în sfârşit, îşi aminti cum se simţise el când soldaţii îl 
ținuseră şi îl loviseră. 

Roran inspiră adânc, cutremurându-se. 

Era o cale, dar era periculoasă, extraordinar de periculoasă. Dacă fă- 
cea lucrul la care se gândea, ştia că probabil n-o va mai vedea niciodată 
pe Katrina, şi cu atât mai puțin pe copilul lor nenăscut. Dar acest fapt 
îi aduse o oarecare pace. Viaţa lui pentru ale lor — era un târg corect, 
iar dacă putea să îi salveze şi pe vardeni în acelaşi timp, ar fi fost fericit 
să-şi dea viaţa pentru asta. 

„Katrina...“ 

Hotărârea era uşor de luat. 

Ridicându-şi capul, se duse la vânzătoarea de ierburi. Aceasta arăta 
la fel de uimită şi de îndurerată ca şi elfii. O atinse pe umăr cu vârful scu- 
tului său şi-i spuse: 

— Am nevoie de ajutorul tău. 

Fa îl privi cu ochi înroşiţi. 

— Ce ai de gând să faci? 

— Să-l omor pe Barst. 

Cuvintele lui atraseră atenția tuturor războinicilor aflaţi în preajmă. 

— Roran, nu! strigă Horst. 

Vânzătoarea de ierburi încuviinţă. 

— Voi ajuta cu orice îmi stă în putinţă. 

— Bine. Vreau să îi găseşti pe Jormundur, Garzhvog, Orik, Grimrr şi 
pe unul dintre elfii care au încă ceva autoritate. 

Femeia cu păr cârlionţat inspiră şi îşi şterse ochii: 

— Unde vrei să vă întâlniți? 

— Chiar aici. Şi grăbeşte-te, până nu ne fug şi mai mulţi oameni! 

Angela dădu din cap, apoi ea şi pisica fermecată se depărtară în grabă, 
adăpostindu-se pe lângă pereţii clădirilor. 

— Roran, zise Horst, apucându-l de braţ, ce ai de gând? 

— Nu am de gând să îl înfrunt de unul singur, dacă la asta te gândeşti, 
spuse Roran, dând din cap în direcţia lui Barst. 

Horst păru întru câtva ușurat. 

— Atunci ce vei face? 

— O să vezi. 

Câţiva soldaţi purtând lănci urcară treptele clădirii, însă piticii cu 
bărbi roşii ce i se alăturaseră trupei lui Roran îi respinseră cu uşurinţă, 
căci măcar de data asta scările le dădeau avantajul înălțimii. 

În timp ce piticii se duelau cu soldaţii, Roran se duse la un elf din apro- 
piere, care — cu un rânjet împietrit pe chip — trăgea spre Barst, cu o viteză 
uimitoare, săgeată după săgeată. Bineînţeles, nici una dintre ele nu îşi 
atingea ținta. 

— Destul, spuse Roran. Cum elful cu plete întunecate nu îl băgă în 
seamă, Roran îi apucă mâna dreaptă, cea cu arcul, şi i-o trase într-o parte. 
E destul, am spus. Cruţă-ți săgețile. 

Se auzi un mârâit şi Roran simţi o mână în jurul beregatei. 

— Nu mă atinge, omule. 

— Ascultă-mă! Vă pot ajuta să îl omorâţi pe Barst. Doar... dă-mi drumul. 

După o secundă sau două, degetele ce strângeau gâtul lui Roran se 
descleştară. 

— Cum, Stronghammer? Ferocitatea din glasul elfului contrasta cu la- 
crimile de pe obrajii lui. 

— Vei afla într-un minut. Dar mai întâi am o întrebare pentru tine. De 
ce nu îl puteţi omori pe Barst cu minţile? El este un singur om, iar voi 
sunteți atât de mulți. 

O expresie chinuită traversă chipul elfului. 

— Pentru că mintea lui ne este ascunsă! 

— Cum? 

— Nu ştiu. Nu îi putem simţi nici un gând. De parcă ar avea o sferă în 
jurul minţii. Nu putem vedea nimic prin sferă, nici nu o putem străpunge. 

Roran se aşteptase la aşa ceva. 

— Mulţumesc, spuse el, şi elful dădu uşor din cap. 

Garzhvog fu primul care ajunse la clădire; se ivi de pe o stradă din 
apropiere şi, din două salturi uriaşe, urcă în fugă treptele, apoi se întoarse 
şi mugi către cei vreo treizeci de soldaţi care îl urmăreau. Văzându-l pe 
kull în siguranță printre prieteni, soldaţii dădură cuminte înapoi. 

— Stronghammer! strigă Garzhvog. M-ai chemat şi am venit. 

După alte câteva minute, ceilalți după care o trimisese Roran pe vân- 
zătoarea de ierburi sosiră la marea clădire de piatră. Pe elful cu păr argin- 
tiu care venise, Roran îl mai văzuse în diverse ocazii în compania lui 
Islanzadi. Numele lui era Lord Dăthedr. Cei şase, toți obosiţi şi plini de 
sânge, stăteau adunaţi între stâlpii canelați. 

— Am un plan ca să îl omor pe Barst, spuse Roran, însă am nevoie 
de ajutorul vostru şi avem puțin timp. Mă pot baza pe voi? 

— Asta depinde de planul tău, spuse Orik. Maı întâi spune-ne despre 
ce este vorba. 

Aşa încât Roran le explică repede. Când termină, îl întrebă pe Orik: 

— Servanții tăi pot folosi catapultele şi balistele ca să țintească apoi 
cu precizia de care avem nevoie? 

Piticul scose un zgomot înfundat. 

— Nu cu maşinile de război construite de oameni. Putem să nimerim 
cu piatra la douăzeci de picioare de ţintă, dar mai aproape de atât e o ches- 
tiune de noroc. 

Roran privi către seniorul elf Dăthedr. 

— Cei din neamul tău te vor urma? 

— Se vor supune comenzilor mele, Stronghammer. Să nu te îndoieşti 
de asta. 

— Atunci vei trimite câţiva dintre magicienii tăi să îi însoțească pe pl- 
tici şi să îi ajute să trimită pietrele la țintă? 

— Nu vom avea nici o garanţie că vor reuşi. Vrăjile pot să dea greş sau 
să o ia razna. 

— Va trebui să ne asumăm riscul. Roran îşi trecu iar privirea peste 
grup. Deci, vă întreb încă o dată: mă pot baza pe voi? 

Afară, lângă zidul oraşului, izbucni un nou cor de ţipete, în timp ce 
Barst îşi croia drum cu buzduganul printr-un grup de oameni. 

Spre surprinderea lui Roran, Garzhvog fu primul care răspunse: 

— Eşti nebun în felul tău de a lupta, Stronghammer, dar te voi urma, 
spuse el. Scoase un sunet gâjâit, care lui Roran îi păru a fi un soi de râs. 
Uciderea lui Barst va aduce multă glorie. 

Atunci JSrmundur spuse: 

— Fie, te urmez şi eu, Roran. Cred că nu avem de ales. 

— Sunt de acord, zise Orik. 

— De acorrrrrd, făcu Grimrr, regele pisicilor fermecate, lungind cu- 
vintele într-un hârâit gutural. 

— De acord, spuse Lord Däthedr. 

— Atunci, mergeţi! zise Roran. Ştiţi ce trebuie să faceți! Mergeţi! 


Când ceilalți plecară, Roran îşi chemă războinicii laolaltă şi le ex- 
plică planul său, apoi se pitiră printre coloane şi aşteptară. Trecură trei 
sau patru minute — timp preţios, în care Barst şi soldaţii săi îi împinseră 
pe vardeni şi mai aproape de spărtura din zidul exterior —, dar apoi Roran 
văzu grupuri de pitici şi de elfi alergând către douăsprezece dintre cele 
mai apropiate baliste şi catapulte aflate pe ziduri şi le eliberară din mâi- 
nile soldaţilor. 

Trecură câteva minute încordate, apoi Orik urcă în fugă treptele clă- 
dirii, împreună cu treizeci dintre piticii săi, şi îi spuse lui Roran: 

— Sunt pregătite. 

Roran dădu din cap. Le spuse tuturor celor care erau cu el: 

— Ocupaţi-vă locurile! 

Resturile batalionului lui Roran se aşezară într-un dispozitiv de luptă 
compact, în formă de săgeată, avându-i în frunte pe el şi pe elfi; urgalii se 
aflau chiar în spatele lui, iar Orik şi piticii acestuia formau ariergarda. 

Când toţi războinicii fură la locurile lor, Roran strigă „Înainte!“ ŞI 
începu să coboare în fugă treptele, năvălind în mijlocul soldaţilor ina- 
MICI, ştiind că restul grupului îl urma îndeaproape. 

Soldaţii nu se aşteptaseră la acest atac; se dădură la o parte din fața 
lui Roran, precum apa din faţa prorei unei corăbii. 

Un om încercă să îi bareze calea lui Roran, iar el îl înjunghie în ochi 
fără măcar să se oprească. 

Când ajunse la aproximativ cincizeci de paşi de Barst, care era întors 
cu spatele, Roran se opri, la fel ca şi războinicii aflaţi în spatele său. Îi 
spuse unuia dintre elfi: 

— Fă în aşa fel încât toţi cei din piață să mă poată auzi. 

Elful murmură în limba străveche, apoi zise: 

— S-a făcut. 

— Barst! răcni Roran, şi fu uşurat să îşi audă glasul răsunând peste în- 
treaga bătălie. Lupta de pe străzi încetă, cu excepţia câtorva încăierări izo- 
late, ici şi colo. 

Sudoarea picura de pe fruntea lui Roran şi inima îi bubuia, dar el re- 
fuză să simtă teama. 

— Barst! răcni el din nou, şi îşi lovi sulița de scut. Întoarce-te şi în- 
fruntă-mă, jigodie plină de viermi ce eşti! 

Un soldat alergă către el. Roran îi blocă sabia şi, cu o singură miş- 
care uşoară, îl ridică pe om în aer şi îl lichidă cu două împunsături ra- 
pide. Scoţându-şi sulița din cadavru, Roran îşi repetă cererea: 

— Barst! 

Silueta masivă, mătăhăloasă se întoarse încet cu fața la el. Acum, că se 
afla mai aproape, Roran putu vedea inteligența vicleană din ochii lui Barst 
şi zâmbetul mic, batjocoritor din colțul gurii sale ca de copil. Avea gruma- 
zul lat cât coapsa lui Roran, iar sub cămaşa de zale brațele îi erau pline de 
muşchi. Reflexele pe care le arunca platoşa lui bombată continuau să-i 
capteze privirea lui Roran, în ciuda eforturilor acestuia de a le ignora. 

— Barst! Numele meu este Roran Stronghammer, văr al lui Eragon 
Biruitorul-Umbrei! Înfruntă-mă, dacă îndrăzneşti, sau fii recunoscut 
drept laş în faţa tuturor celor de față. 

— Nici un om nu mă sperie, Stronghammer. Sau, mai bine zis, 
Lackhammer!, căci nu văd nici un ciocan asupra ta. 

Roran îşi îndreptă spinarea. 

— Nu am nevoie de ciocan ca să te ucid, lingău spân ce eşti! 

— Aşa să fie? Zâmbetul micuţ al lui Barst se lărgi. Faceţi-ne loc! răcni 
el şi îşi roti buzduganul în direcţia soldaţilor şi a vardenilor deopotrivă. 

În ropotul înăbuşit provocat de mii de paşi dând înapoi, armatele se 
retraseră şi o zonă largă, circulară se eliberă în jurul lui Barst. Acesta îşi 
îndreptă buzduganul către Roran. 

— Galbatorix mi-a zis de tine, Lackhammer. Mi-a spus să îţi rup fie- 
care oscior înainte de a te omori. 

— Şi dacă ţi-aş rupe eu ţie oasele? spuse Roran. „Acum!“ gândi el cât 
de intens putu, încercând să îşi facă auzite gândurile în întunericul ce îi 
înconjura mintea. Spera că elfii şi ceilalți magicieni îl ascultau, aşa cum 
promiseseră. 

Barst se încruntă şi deschise gura. Înainte să poată rosti ceva, un zgo- 
mot adânc, şuierător răsună peste oraş şi şase proiectile de piatră — fiecare 

de mărimea unui butoi — zburară peste acoperişurile caselor, dinspre cata- 
pultele de pe ziduri. Şase javeline însoțeau bolovanii. 

Cinci dintre bolovani aterizară chiar peste Barst. Al şaselea rată ținta 
şi porni, săltând, de-a lungul pieţei, asemenea unei pietre pe suprafaţa 
apei, dărâmând oameni şi pitici deopotrivă. 

În clipa în care se loviră de vrăjile de protecţie ale lui Barst, bolova- 
nii crăpară şi explodară, trimițând fragmente în toate direcţiile. Roran 
se feri în spatele scutului său şi aproape căzu când o bucată de piatră de 
mărimea unui pumn se izbi de scut, învineţindu-i braţul. Javelinele dis- 
părură într-o pălălaie de foc gălbui, ce lumină macabru norii de praf care 
se ridicau din locul unde se aflase Barst. 

Când fu sigur că nu mai este nici un pericol, Roran privi pe deasupra 
scutului său. 

Barst era întins pe spate, în mijlocul molozului, cu buzduganul căzut 
lângă el. 

— Puneţi mâna pe el! răcni Roran, şi alergă în față. 

Mulţi dintre vardenii adunaţi porniră către Barst, însă soldaţii cu care 
se luptaseră până atunci strigară şi îi atacară, împiedicându-i să facă mai 
mult de câţiva paşi. Cu un răget, cele două armate se aruncară din nou 
una asupra celeilalte, ambele tabere fiind cuprinse de o furie disperată. 

În acel moment, J&rmundur apăru dintr-o stradă laterală în fruntea a 
o sută de oameni pe care îi adunase de la marginea câmpului de luptă. 
El şi cei care îl însoțeau trebuiau să ţină în loc grămada de combatanți, 
în vreme ce Roran şi ceilalți se ocupau de Barst. 

Din partea opusă a pieţei, Garzhvog şi alţi şase kulli năvăliră din spa- 
tele caselor după care se ascunseseră până atunci. Paşii lor grei făcură 
pământul să se cutremure şi oamenii, soldaţi ai Imperiului şi vardeni de- 
opotrivă, fugiră disperaţi din calea lor. 

Apoi sute de pisici fermecate, cele mai multe în forma lor animală, 
ieşiră pe furiş din mijlocul celor două armate încleştate şi se prelinseră 
pe caldarâm, cu dinţii rânjiţi, către locul unde era întins Barst. 

Barst tocmai începuse să se mişte când Roran ajunse lângă el. Apu- 
cându-şi sulița cu ambele mâini, Roran o repezi spre gâtul lui Barst. 

Tăişul armei se opri la câţiva centimetri iar vârful acesteia se îndoi şi 
se frânse, de parcă ar fi lovit un bloc de granit. 

Roran blestemă şi continuă să lovească pe cât putea de repede, încer- 
când să nu lase acel Eldunari aflat sub platoşa lui Barst să îşi refacă forțele. 

Barst gemu. 

— Grăbiți-vă! urlă Roran către urgali. 

Când aceştia fură destul de aproape, Roran sări într-o parte, lăsân- 
du-le kullilor spațiul necesar. Pe rând, urgalii masivi îl loviră pe Barst cu 
armele lor. Vrăjile lui de protecție îi bloca, însă kullii continuară să îl lo- 
vească. Zgomotul era asurzitor. 

Pisicile fermecate şi elfii se adunară în jurul lui Roran. Acesta era pe 
jumătate conştient de faptul că undeva, în spatele lor, războinicii pe care 
îi adusese cu el țineau piept soldaților alături de oamenii lui Jörmundur. 

Exact când Roran începuse să creadă că vrăjile de protecție ale lui 
Barst nu vor ceda niciodată, unul dintre kulli scoase un răcnet triumfător 
şi Roran văzu că securea creaturii ricoşează pe pieptarul armurii lui Barst, 
ciobindu-l. 

— Încă o dată! răcni Roran. Acum! Omoară-l! 

Kullul îşi trase securea la o parte şi Garzhvog îşi roti ghioaga tintu- 
ită spre capul lui Barst. 

Roran văzu o fulgerare şi apoi, cu o bufnitură puternică, ghioaga izbi 
scutul lui Barst, pe care bărbatul îl trăsese peste el. 

„La naiba!“ 

Înainte ca urgalii să poată ataca din nou, Barst se rostogoli către pi- 
ciorul unuia dintre kulli şi mâna lui se încleştă pe zona din spatele genun- 
chiului drept al acestuia. Kullul urlă de durere şi sări în spate, trăgându-l 
pe Barst în afara grămezii de kulli. 

Urgalii şi doi dintre elfi se strânseră din nou în jurul lui Barst şi, pen- 
tru o fracțiune de secundă, păru că îl vor birui. 

Apoi unul dintre elfi zbură, cu gâtul răsucit într-un unghi straniu. Un 
kull căzu într-o parte, răcnind în limba sa maternă. Osul îi ieşea din ante- 
braţul stâng. Garzhvog mârâi şi sări în spate, cu sângele şiroindu-i dintr-o 
gaură mare cât un pumn, căscată în coaste. 

„Nu! gândi Roran, îngheţând. Nu se poate termina aşa. Nu voi permite!“ 

Răcnind, se repezi în față, strecurându-se printre doi dintre uriaşii 
urgali. Abia avu timp să îl zărească pe Barst — însângerat şi turbat de fu- 
rie, cu scutul lui într-o mână şi o sabie în cealaltă — că acesta îşi roti scu- 
tul şi îl izbi pe Roran în partea stângă a corpului. 

Roran simţi cum tot aerul îi părăseşte plămânii, cerul şi pământul se în- 
vârtiră în jurul său şi îşi simţi capul acoperit de coif săltând pe caldarâm. 

Lumea păru să se mişte sub el chiar şi după ce el se oprise. 

Zăcu acolo o vreme, chinuindu-se să-şi recapete răsuflarea. În sfârşit, 
inspiră din nou şi se gândi că niciodată nu fusese atât de recunoscător 
pentru ceva cum era acum pentru această gură de aer. Inspiră adânc. apoi 
urlă, simţindu-şi corpul invadat de durere. Braţul stâng îi era amortit, 
însă orice alt tendon sau muşchi îi ardea, în agonie. 

Încercă să se ridice şi căzu înapoi pe burtă, prea ameţit şi prea vătămat 
ca să poată sta în picioare. În faţa lui se afla o bucată de piatră gălbuie, tra- 
versată de vinişoare răsucite de agat roşu. O fixă o vreme, gâfâind, şi în 
tot acest timp singurul gând ce îi bântuia mintea era: „Trebuie să mă ri- 
dic. Trebuie să mă ridic. Trebuie să mă ridic...“ 

Când se simţi pregătit, încercă din nou. Braţul stâng nu îl asculta, aşa 
că trebui să se bazeze doar pe dreptul. Oricât de greu îi fu, reuşi să îşi tragă 
picioarele sub el, se ridică încet în picioare, tremurând şi abia respirând. 

Pe când îşi îndrepta spatele, ceva îl împunse în umărul stâng şi el 
scoase un țipăt înăbuşit. Parcă avea un cuțit încins înfipt în articulaţie. Pri- 
vind în jos, văzu că braţul îi era dislocat. Din scutul lui nu mai rămăsese 
decât o placă spartă, încă prinsă de chinga din jurul braţului său. 

Roran se întoarse, uitându-se după Barst, şi îl văzu pe acesta treizeci de 
yarzi mai încolo, acoperit de pisici fermecate care îl sfâşiau cu ghearele. 

Mulţumit că Barst va mai fi ocupat încă cel puţin câteva secunde, 
Roran îşi privi din nou braţul dislocat. La început, nu îşi aminti ce îl în- 
vățase mama sa, dar apoi cuvintele ei îi reveniră în minte, stinse şi înce- 
țoşate de trecerea timpului. Scoase rămăşiţele scutului. 

— Strânge pumnul, mormăi Roran, şi făcu asta cu mâna stângă. În- 
doaie braţul, astfel încât pumnul să fie îndreptat înainte. Ceea ce şi făcu, 
deşi gestul îi înteți durerea. Apoi întoarce braţul în afară, îndepărtându-l de 
tine... Blestemă țipând când umărul său scrâşni iar muşchii şi tendoanele 
i se întinseră mai mult decât ar fi trebuit să o facă. Îşi răsuci în continu- 
are braţul şi îşi încleştă pumnul şi, după câteva secunde, osul intră îna- 
poi în lăcaşul său. 

Uşurarea fu imediată. Încă mai avea dureri prin alte locuri — mai ales 
la şale şi coaste —, dar măcar îşi putea folosi din nou braţul iar durerea nu 
mai era atât de sfâşietoare. 

Apoi Roran privi iar către Barst. 

Ceea ce văzu îl dezgustă. 

Barst stătea în mijlocul unui cerc de pisici fermecate moarte. Sân- 
gele îi brăzda platoşa ciobită şi ghemotoace de blană îi atârnau de buzdu- 
ganul pe care şi-l recuperase. Avea zgârieturi adânci pe obraji şi mâneca 
dreaptă a cămăşii de zale îi era ruptă, însă în rest părea nevătămat. Puţi- 
nele pisici fermecate care încă îl mai înfruntau aveau grijă să păstreze 
distanţa şi lui Roran i se păru că erau pe cale să dea bir cu fugiţii. În spa- 
tele lui Barst zăceau trupurile kullilor şi ale elfilor cu care acesta se lup- 
tase. Părea că toţi războinicii lui Roran dispăruseră, căci doar soldaţii 
înconjurau acum pisicile fermecate, pe Roran şi pe Barst: o mulţime agi- 
tată de tunici purpurii, oameni care se împingeau şi se înghionteau, în timp 
ce încercau să reziste vâltorilor bătăliei. 

— Trageţi în el! răcni Roran, însă nimeni nu păru să-l audă. 

Cu toate acestea, Barst observă şi începu să înainteze greoi către Roran. 

— Lackhammer! mugi el. O să-ți tai capul pentru asta! 

Roran văzu o suliță pe jos. Îngenunche şi o ridică. Mişcarea îl ameţi. 

— Hai, să te văd că încerci! răspunse el. Dar cuvintele îi sunau fals şi 
mintea i se umplu de gândul la Katrina şi la copilul încă nenăscut. 

Una dintre pisicile fermecate — ce avea forma unei femei cu părul 
alb, care-i venea lui Roran până la cot — se repezi în faţă şi îl tăie pe Barst 
de-a lungul coapsei stângi. 

Barst mormăi şi se răsuci, dar pisica fermecată se retrăsese deja, sâsâ- 
ind. Barst mai aşteptă un moment, pentru a fi sigur că aceasta nu-l va mai 
deranja, apoi continuă să meargă spre Roran; noua rană îi agravase şchio- 
pătatul. Sângele îi năclăia piciorul. 

Roran îşi umezi buzele, fără să-şi poată lua privirea de la duşmanul 
ce se apropia. Avea doar sulița. Nu avea scut. Nu putea fugi de Barst şi 
nu avea nici o speranţă să facă față puterii sau vitezei nefireşti a lui Barst. 
Şi nici nu se afla cineva în preajmă ca să îl ajute. 

Era o situaţie fără ieşire, însă Roran refuză să accepte înfrângerea. 
Cedase o dată şi nu avea să o mai facă niciodată, deşi raţiunea îi spunea 
că era pe cale să moară. 

Apoi Barst veni peste el şi Roran îl înjunghie în genunchiul drept, în 
speranţa disperată că l-ar putea schilodi cumva. Barst devie sulița cu buz- 
duganul său, apoi îl aruncă pe acesta spre Roran. 

Roran anticipase contraatacul şi se dădea deja înapoi, cât de repede îl 
duceau picioarele. Un curent de aer îi atinse fața când buzduganul trecu 
la câteva degete de pielea lui. 

Barst îşi rânji dinţii într-un zâmbet sinistru şi se pregătea să lovească din 
nou, când o umbră se prăvăli de sus peste el, făcându-l să ridice privirea. 

Corbul alb al lui Islanzadi se prăbuşise din înalturi, aterizând pe faţa 
lui Barst. Corbul ţipă furios, lovindu-l pe Barst cu ciocul şi ghearele, iar 
Roran fu uimit să îl audă pe corb rostind: 

— Moni! Mori! Mori! 

Barst înjură şi îşi aruncă scutul. Cu mâna liberă îndepărtă corbul, ru- 
pându-i aripa deja rănită. Fâşii de carne îi atârnau pe frunte şi sângele îi 
înroşise obrajii şi bărbia. 

Roran se aruncă în față şi străpunse cealaltă mână a lui Barst cu su- 
lita sa, făcându-l pe acesta să scape şi buzduganul. 

Apoi Roran se folosi de ocazie şi înjunghie beregata expusă a lui Barst. 
Însă Barst prinse sulița cu o mână, o smulse din strânsoarea lui Roran şi o 
frânse între degete tot atât de uşor cum Roran ar fi rupt o crenguţă uscată. 

— Acum vei muri, spuse Barst scuipând sânge. Buzele îi erau zdrelite 
şi ochiul drept îi fusese scos, dar încă putea vedea cu celălalt. 

Bărbatul se repezi la Roran, vrând să îl cuprindă într-o îmbrăţişare 
mortală. Roran n-ar fi putut să scape nici dacă ar fi vrut, însă când simţi 
braţele lui Barst în jurul său, îl apucă pe acesta de mijloc şi îl răsuci cu 
toată puterea, apăsând cu toată greutatea de care era în stare pe piciorul 
rănit al lui Barst, cel care şchiopăta. 

Barst rezistă un moment, apoi genunchiul i se îndoi şi, cu un strigăt 
de durere, se prăbușşi în față, pe un singur picior, sprijinindu-se în mâna 
stângă. Zvârcolindu-se, Roran se strecură de sub braţul drept al lui Barst. 
Sângele de pe platoşa lui Barst îi uşură treaba, în ciuda greutăţii imense 
a bărbatului. 

Roran încercă să îl apuce pe Barst de beregată pe la spate, însă Barst 
îşi înfipse bărbia în piept, împiedicându-l pe Roran să-şi treacă mâinile 
în jurul gâtului său. Aşa că Roran îşi petrecu braţele în jurul pieptului lui 
Barst, sperând să îl poată ține până ce altcineva va reuşi să-l omoare. 

Barst mormăi şi se aruncă pe-o parte, lovindu-i lui Roran umărul ră- 
nit şi făcându-l să geamă de durere. Pietrele din caldarâm îl împunseră 
pe Roran în braţe şi în spate cât timp Barst se rostogoli de trei ori. Când 
matahala se afla deasupra, Roran abia putea să respire. Însă Roran îşi 
menţinu strânsoarea. Unul din coatele lui Barst îl izbi în coaste şi Roran 
simți câteva dintre ele frângându-i-se. 

Îşi încleştă dinții şi îşi încordă braţele, strângând cât de tare putea. 

„Katrina“, gândi el. 

Cotul lui Barst îl izbi din nou. 

Roran urlă şi luminiţe îi fulgerară prin fața ochilor. Strânse şi mai tare. 

Din nou cotul, ca o nicovală pisându-i coastele. 

— Nu... vei... învinge... Lackhammer, mormăi Barst. Se ridică în pi- 
cioare, trăgându-l pe Roran după el. 

Deşi simţea că muşchii i se desprind de pe oase, Roran îşi intensifică 
şi mai tare strânsoarea. Ţipă, dar nu îşi putu auzi vocea şi îşi simţi venele 
pocnind şi tendoanele plesnind. 

lar apoi platoşa lui Barst cedă, frângându-se acolo unde kullul o cio- 
bise, şi se auzi un zgomot de cristal spart. 

— Nu! răcni Barst, exact în clipa în care o lumină limpede, albă ţâşni 
pe la marginile armurii sale. Deveni rigid, ca şi cum nişte lanţuri i-ar fi în- 
tins la maximum fiecare membru, şi începu să tremure incontrolabil. 

Lumina îl orbi pe Roran şi îi arse braţele şi faţa. Îi dădu drumul lui 
Barst şi se prăbuşi la pământ, acoperindu-şi ochii cu mâna. 

Lumina continuă să se reverse de sub platoşa lui Barst până ce mar- 
ginile metalului deveniră incandescente, apoi vâlvătaia dispăru, lăsând 
lumea puţin mai întunecată, şi ceea ce mai rămăsese din Lordul Barst se 
rostogoli pe spate şi rămase fumegând pe caldarâm. 

Roran clipi, privind fix cerul fără nori. Ştia că ar fi trebuit să se ri- 
dice, căci erau soldaţi în apropiere, însă caldarâmul părea moale sub el şi 
tot ce îşi dorea cu adevărat era să închidă ochii şi să se odihnească... 


Când deschise din nou ochii, îi văzu pe Orik şi pe Horst, precum şi o 
mulțime de elfi adunaţi în jurul lui. 

— Roran, mă auzi? spuse Horst, cercetându-l plin de îngrijorare. 

Roran încercă să vorbească, dar nu putea formula cuvintele. 

— Mă auzi? Ascultă-mă. Trebuie să rămâi treaz. Roran! Roran! 

Din nou, Roran simți că se scufundă în întuneric. Era o senzaţie odihni- 
toare, de parcă s-ar fi învelit cu o pătură pufoasă de lână. Căldura se răspândi 
în el şi ultimul lucru pe care şi-l aminti fu Orik, care se apleca deasupra lui 
şi îi spunea ceva în limba piticilor, ceva ce suna ca o rugăciune. 


Darul cunoaşterii 


Fixându-se reciproc, Eragon şi Murtagh îşi dădeau roată unul al- 
tuia, încercând să anticipeze unde şi în ce fel avea să se mişte celălalt. 
Murtagh părea în formă, ca de obicei, însă avea cearcăne întunecate la 
ochi şi era tras la faţă; Eragon bănuia că trecuse prin momente grele. 
Purta aceleaşi piese de armură ca şi Eragon: haină de zale, mănuşi şi apă- 
rători la mâini şi la picioare, însă scutul său era mai lung şi mai subțire 
decât cel al lui Eragon. În ceea ce priveşte săbiile, Brisingr, cu mânerul 
ei de o palmă şi jumătate, avea avantajul lungimii, în vreme ce Zar'roc, 
cu tăişul său mai lat, avea avantajul greutății. 

Începură să se apropie unul de celălalt şi, când ajunseră la vreo zece 
paşi distanță, Murtagh, care era cu spatele la Galbatorix, rosti cu un glas 
grav şi încărcat de mânie: 

— Ce faci? 

— Câştig timp, murmură Eragon, aproape fără să îşi mişte buzele. 

Murtagh se încruntă. 

— Eşti un prost. O să se uite la noi cum ne facem bucăţi unul pe altul, 
şi ce va schimba asta? Nimic. 

În loc să îi răspundă, Eragon se lăsă în față şi îşi smuci braţul cu sa- 
bia, făcându-l pe Murtagh să tresară. 

— Să te ia naiba, mormăi Murtagh. Dacă ai mai fi aşteptat o zi, aş fi 
putut să o eliberez pe Nasuada. 

Asta îl surprinse pe Eragon. 

— Şi de ce te-aş crede? 

Întrebarea îl mânie pe Murtagh şi mai tare, căci îşi încreţi buza şi îşi 
iuți pasul, silindu-l pe Eragon să facă la fel. Apoi rosti cu glas tare: 


650 CHRISTOPHER PAOLINI 


— Deci ţi-ai găsit şi tu în sfârşit o sabie pe măsură. Elfii ţi-au făcut-o, 
nu-i aşa? 

— Ştii doar că... 

Murtagh se năpusti asupra sa, încercând să îl împungă cu Zar'roc în 
pântece, iar Eragon sări în spate, de-abia reuşind să pareze sabia roşie. 

Eragon ripostă cu o lovitură amplă, peste cap — îşi lăsă mâna să alu- 
nece pe mânerul lui Brisingr pentru o priză mai bună —, iar Murtagh se 
feri din calea lui. 

Se opriră amândoi să vadă dacă celălalt avea de gând să atace din 
nou. Cum nici unul dintre ei nu dădea semne că ar vrea să facă asta, reîn- 
cepură să îşi dea roată, Eragon ceva mai precaut decât înainte. 

Din schimbul lor era limpede că Murtagh era încă la fel de iute şi de pu- 
ternic ca Eragon sau ca un elf. Interdicţia lui Galbatorix cu privire la fo- 
losirea magiei nu părea să cuprindă şi vrăjile care întăreau trupul lui 
Murtagh. Din motive egoiste, lui Eragon nu îi convenea hotărârea regelui, 
dar putea înțelege logica din spatele ei; lupta nu ar fi fost dreaptă altfel. 

Însă Eragon nu voia o luptă dreaptă. Voia să controleze desfăşurarea 
duelului, pentru a putea hotărî când şi cum să îi pună capăt. Din neferi- 
cire, Eragon se îndoia că va avea prilejul să facă asta, dată fiind iscusinţa 
lui Murtagh în mânuirea sabiei şi, chiar dacă izbutea, nu era sigur cum 
ar putea folosi lupta pentru a lovi în Galbatorix. Nici nu avea timp să se 
gândească la asta, deşi avea încredere că Saphira, Arya şi dragonii aveau 
să încerce să găsească o soluţie. 

Murtagh fandă cu umărul stâng şi Eragon pară cu scutul. O clipă mai 
târziu, îşi dădu seama că fusese un şiretlic şi că Murtagh se mişca înspre 
dreapta, într-o încercare de a i se strecura pe sub gardă. 

Eragon se răsuci şi văzu cum Zar'roc se îndreaptă spre gâtul său, cu 
tăişu-i sclipitor şi subţire ca un fir de aţă. O dădu la o parte cu o mişcare 
neîndemânatică a plăselelor lui Brisingr, apoi ripostă cu o lovitură iute că- 
tre brațul lui Murtagh. Cu o bucurie aprigă, văzu că îl izbise pe Murtagh 
peste încheietură. Brisingr nu reuşi să taie prin mănuşa şi mâneca lui 
Murtagh, însă impactul îl duru pe Murtagh şi îi îndepărtă braţul de trup, 
lăsându-i pieptul expus. 

Eragon îl împunse, iar Murtagh îşi folosi scutul ca să devieze ata- 
cul. De trei ori încercă Eragon să îl împungă, însă Murtagh opri fiecare 
lovitură şi, când Eragon îşi trase braţul ca să lovească din nou, Murtagh 

contraatacă cu o lovitură la genunchi, care l-ar fi schilodit dacă şi-ar fi 
atins ținta. 

Văzând ce avea de gând Murtagh, Eragon îşi schimbă poziţia şi o opri 
pe Zar'roc la un deget de picior, apoi îl contră cu o lovitură de-a sa. 

Câteva minute schimbară lovituri, fiecare încercând să rupă ritmul ce- 
luilalt, însă în zadar. Se ştiau prea bine. Orice încerca Eragon, Murtagh 
izbutea să pareze, şi invers. Era ca un joc în care amândoi trebuiau să gân- 
dească mai multe mişcări în avans, ceea ce implica un anumit soi de inti- 
mitate, căci Eragon se concentra să intuiască ce se întâmplă în mintea lui 
Murtagh şi, din aceasta, să prezică ce avea să facă Murtagh mai departe. 

Chiar de la început Eragon observă că Murtagh îşi schimbase tactica 
faţă de înfruntările precedente. Îl ataca cu o înverşunare ce îi lipsise până 
atunci, de parcă pentru prima oară voia să îl învingă pe Eragon, şi încă re- 
pede. Mai mult de-atât, după izbucnirea sa inițială, mânia păru să îi dis- 
pară, lăsând locul unei determinări reci şi implacabile. 

Eragon se trezi luptându-se din răsputeri şi, deşi reuşea să îi ţină piept 
lui Murtagh, de cele mai multe ori ajungea în defensivă. 

După o vreme, Murtagh îşi cobori sabia şi se întoarse către tron şi 
Galbatorix. 

Eragon îşi ţinu garda sus, însă şovăi, nesigur dacă se cădea să atace. 

În acel moment de şovăială, Murtagh sări spre el. Eragon rămase pe 
poziţie şi îşi roti sabia. Murtagh pară lovitura cu scutul şi apoi, în loc să 
continue cu propria-i lovitură, aşa cum se aştepta Eragon, îşi izbi scutul 
în cel al lui Eragon şi împinse. 

Fragon gemu şi împinse la rândul lui. S-ar fi întins în afara scutului 
ca să îl taie pe Murtagh pe spate sau pe picioare, însă Murtagh îl împin- 
gea prea tare pentru ca Eragon să rişte asta. Murtagh era mai înalt cu un 
deget sau doi, iar diferenţa de înălțime îi îngăduia să apese asupra scutu- 
lui lui Eragon în aşa fel încât acesta nu se putea împiedica să alunece pe 
podeaua de piatră lustruită. 

În cele din urmă, cu un urlet şi un brânci puternic, Murtagh îl trimise 
pe Eragon cât colo. În timp ce Eragon dădea din mâini, încercând să îşi 
recapete echilibrul, Murtagh îşi împinse lama înspre gâtul lui. 

— Letta! zise Galbatorix. 

Vârful lui Zar’roc se opri la mai puțin de un deget de pielea lui Eragon. 
Acesta îngheță, gâfâind şi neştiind sigur ce se întâmplase. 

— Controlează-te, Murtagh, sau o s-o fac eu în locul tău, rosti Galbatorix 
din locul în care stătea şi îi privea. Nu-mi place să fiu nevoit să mă repet. 
Nu ai voie să îl omori pe Eragon, şi nici el pe tine... Şi-acum continuaţi. 

Eragon fu şocat când îşi dădu seama că Murtagh tocmai încercase să 
îl omoare şi că ar fi reuşit dacă nu intervenea Galbatorix. Se uită pe chi- 
pul lui, căutând o explicaţie, însă Murtagh se încăpăţână să nu arate ni- 
MIC, ca şi cum Eragon nu ar fi însemnat mai nimic pentru el. 

Eragon nu putea pricepe. Era limpede că Murtagh juca altfel decât de 
obicei. Ceva se schimbase în el, însă Eragon nu îşi dădea seama ce anume. 

În plus, conştientizarea faptului că pierduse şi că, în mod normal, ar 
fi trebuit să fie mort îi submină încrederea lui Eragon. Înfruntase moartea 
de nenumărate ori înainte, însă niciodată într-o asemenea manieră di- 
rectă şi necruțătoare. Nu încăpea nici o îndoială: Murtagh îl învinsese şi 
numai mila lui Galbatorix — puţină cât era — îl salvase. 

„Eragon, nu te mai gândi la asta, zise Arya. Nu aveai nici un motiv să 
bănuieşti că va încerca să te omoare, iar tu nu încercai să îl omori. Dacă 
ai fi făcut-o, lupta s-ar fi desfăşurat în mod diferit, iar Murtagh nu ar mai 
fi avut prilejul să te atace aşa cum a făcut-o.“ 

Neîncrezător, Eragon aruncă o privire către locul în care stătea ea, la 
marginea cercului de lumină, împreună cu Elva şi Saphira. Apoi Saphira 
spuse: „Dacă încearcă să îţi taie beregata, despică-i tendoanele şi asi- 
gură-te că n-o să mai facă asta iarăşi.“ 

Eragon încuviință, arătând că înţelesese ce-i spuseseră. 

El şi Murtagh se despărțiră, luându-și iarăşi poziţiile faţă în față, în 
vreme ce Galbatorix îi urmărea aprobator. 

De această dată, Eragon fu primul care atacă. 


Parcă luptau de ore întregi. Murtagh nu mai încercă lovituri mortale, 
în timp ce Eragon — spre satisfacția sa — izbuti să îl atingă pe Murtagh la 
claviculă, deşi îşi opri lovitura înainte să o facă Galbatorix pentru el. 
Murtagh păru tulburat de atingere, iar Eragon îşi îngădui un surâs scurt 
la reacția acestuia. 

Urmară şi alte lovituri pe care nu reuşiră să le blocheze. În ciuda vite- 
zei şi a iscusintei lor, nici el şi nici Murtagh nu erau infailibili şi, fără o cale 
uşoară de a pune capăt luptei, era inevitabil să apară greşeli, iar aceste gre- 
şeli să ducă la răniri. 

Prima dintre acestea a fost o tăietură făcută de Murtagh pe coapsa 
dreaptă a lui Eragon, prin deschizătura dintre marginea armurii şi par- 
tea superioară a apărătorii. Era o tăietură superficială, însă extrem de du- 
reroasă, şi de fiecare dată când Eragon se lăsa cu toată greutatea pe acel 
picior, sângele țâşnea din rană. 

Tot Eragon primi şi a doua rană: o tăietură deasupra unei sprâncene, 
după ce Murtagh îl lovise în coif şi muchia acestuia i se împlântase în 
carne. Dintre cele două răni, pe Eragon îl stânjenea cel mai mult a doua, 
deoarece sângele i se tot scurgea în ochi, înceţoşându-i privirea. 

Apoi Eragon îl lovi din nou în încheietură pe Murtagh, şi de această 
dată sabia lui străpunse manşeta mănuşii, mâneca tunicii şi stratul de piele, 
ajungând până aproape de os. Nu reuşi să îi taie vreun muşchi, însă rana 
păru să îi provoace o durere cruntă lui Murtagh, iar sângele ce i se scurgea 
în mănuşă îl făcu să îşi piardă priza de cel puţin două ori. 

Eragon primi o crestătură la gamba dreaptă şi apoi — când Murtagh 
încă îşi revenea după un atac nereușit — ocoli scutul lui Murtagh şi lovi cu 
Brisingr cât putu de tare în apărătoarea stângă a lui Murtagh, ciobind oţelul. 

Murtagh urlă şi sări înapoi într-un picior. Eragon îl urmă, învârtin- 
du-şi sabia, în încercarea de a-l dobori. În ciuda rănii primite, Murtagh 
era încă în stare să se apere singur şi, câteva secunde mai târziu, Eragon 
fu cel care se chinuia să rămână în picioare. 

O vreme, scuturile lor rezistară loviturilor neîncetate — Eragon fu 
încântat să vadă că Galbatorix lăsase intacte farmecele de pe săbii şi 
armură —, apoi vrăjile de pe scutul lui Eragon cedară, urmate de cele ale 
lui Murtagh, după cum se putea observa din bucăţile şi aşchiile ce să- 
reau din ele la fiecare lovitură. Curând după aceea, Eragon îi crăpă scutul 
lui Murtagh cu o lovitură deosebit de puternică. Victoria sa fu de scurtă 
durată, căci Murtagh o apucă pe Zar'roc cu ambele mâini şi îi lovi scutul 
lui Eragon de două ori, foarte repede, iar acesta se despică la rândul său, 
punându-i, o dată în plus, pe picior de egalitate. 

Pe măsură ce se luptau, piatra de sub ei devenea tot mai lunecoasă 
din cauza petelor şi-a dârelor de sânge, astfel încât le era tot mai greu să 
îşi păstreze echilibrul. Enorma sală de audienţe întorcea ecourile depăr- 
tate ale armelor ce se ciocneau — precum sunetele unei bătălii de mult ui- 
tate — şi părea că împreună formau centrul întregii existente, căci pentru 
ei era singura lumină şi ei erau singuri în bătaia sa. 

ŞI în tot acest timp, Galbatorix şi Shruikan continuau să îi privească 
din umbrele de pe margine. 

Fără scuturi, lui Eragon îi veni mai uşor să-l lovească pe Murtagh — în- 
deosebi pe brațe şi pe picioare —, la fel cum îi venea mai ușor şi lui Murtagh 
să-l lovească pe el. Cel mai adesea, armura îi proteja de tăieturi, dar nu îi 
proteja de vânătăi şi cucuie, pe care amândoi le căpătară din plin. 

În ciuda rănilor pe care i le făcuse lui Murtagh, Eragon începu să 
creadă că acesta este un spadasin mai bun decât el. Nu cu mult, dar sufi- 
cient pentru ca Eragon să nu izbutească niciodată să treacă în avantaj cu 
adevărat. Dacă duelul lor continua la fel, Murtagh avea să sfârşească 
prin a-l istovi într-atât încât avea să fie prea rănit sau prea obosit ca să se 
mai poată lupta; şi sfârşitul acesta se apropia cu paşi repezi. Cu fiecare 
pas, Eragon putea simţi sângele țâşnindu-i peste genunchi de la tăietura 
de pe coapsă şi cu fiecare clipă ce trecea, îi era tot mai greu să se apere. 

Trebuia să pună capăt duelului acum, sau altminteri nu avea să-l mai 
poată înfrunta pe Galbatorix după aceea. Chiar şi-aşa, se îndoia că avea 
să reprezinte o provocare pe măsura regelui, însă trebuia să încerce. Mă- 
car atât — să încerce. 

Miezul problemei, îşi dădu el seama, era că motivele pentru care lupta 
Murtagh rămâneau un mister pentru el şi, dacă nu putea să le ghicească, 
Murtagh avea să îl ia mereu prin surprindere. 

Eragon se gândi la ce îi spusese Glaedr la asediul Dras-Leonei: „Tre- 
buie să înveți să vezi cu adevărat ceea ce priveşti“. Cât şi: „Calea război- 
nicului este calea cunoaşterii“. 

Aşa că îl privi pe Murtagh. Îl privi cu aceeaşi intensitate cu care o 
privise pe Arya în timpul duelurilor lor, cu aceeaşi intensitate cu care se 
scrutase pe sine în timpul lungii nopţi de introspecţie din Vroengard. În 
acest fel, căuta să descifreze limbajul ascuns al trupului lui Murtagh. 

Avu parte de un oarecare succes; se vedea limpede că Murtagh era 
schimonosit de durere şi stors de vlagă, iar spatele îi era încovoiat într-un 
fel ce indica o mânie adânc înrădăcinată, sau poate frică. Apoi mai era şi 
înverşunarea sa, pe care o arătase mereu, dar nu o mai folosise împotriva 
lui Eragon. Eragon observă aceste lucruri, dar şi alte detalii, mai subtile, 
şi apoi se strădui să le pună cap la cap cu ce ştia despre Murtagh dinainte, 
cu prietenia şi loialitatea sa şi cu pica pe care i-o purta lui Galbatorix pen- 
tru felul în care acesta îl controla. 

Îi luă câteva secunde — secunde de răsuflare întretăiată, în care o pe- 
reche de lovituri neîndemânatice îl făcuseră să capete o altă vânătaie la 
cot — până să priceapă adevărul. După aceea, totul i se păru limpede. Tre- 
buia să fie ceva în viaţa lu: Murtagh, ceva pe care duelul lor avea să îl 
afecteze şi care era atât de important pentru el încât se simţea silit să 
câştige prin orice mijloace posibile, chiar dacă asta însemna să îşi ucidă 
fratele vitreg. Orice ar fi fost acest ceva — şi Eragon avea bănuielile lui, 
unele mai neliniştitoare decât altele —, asta însemna că Murtagh nu avea 
să se dea bătut. Însemna că Murtagh avea să lupte ca un animal încolţit 
până la ultima răsuflare şi însemna că Eragon nu îl va putea învinge prin 
mijloace convenționale, căci duelul nu avea o însemnătate atât de mare 
pentru el precum avea pentru Murtagh. Pentru Eragon, duelul era o diver- 
siune convenabilă şi îi păsa prea puţin dacă avea să câştige sau nu, atâta 
vreme cât încă mai era în stare să îl înfrunte pe Galbatorix după aceea. 
Însă pentru Murtagh duelul era mult mai important şi, din experienţa sa, 
Eragon ştia că o asemenea îndârjire era foarte greu, dacă nu imposibil de 
contracarat doar cu forţă brută. 

Astfel, problema care se punea era cum putea fi oprit un om hotărât 
să insiste şi să iasă victorios în ciuda oricăror obstacole. 

Era o enigmă de nerezolvat şi, în cele din urmă, Eragon îşi dădu seama 
că singura cale de a-l învinge pe Murtagh era să îi ofere ce îşi dorea. Pen- 
tru a-şi putea atinge scopul, Eragon trebuia să se lase învins. 

Însă nu pe deplin. Nu îl putea lăsa pe Murtagh liber să facă tot ce îi 
poruncea Galbatorix. Eragon avea să îi acorde victoria lui Murtagh, după 
care avea să îşi obțină propria victorie. 

În timp ce îi asculta gândurile, suferinţa şi grija Saphirei sporiră tot 
mai mult şi ea îi spuse: „Nu, Eragon. Trebuie să fie şi o altă cale“. 

„Atunci spune-mi care este aceasta, căci eu n-o pot vedea“, îi răs- 
punse el. 

Ea îşi rânji colții, iar Thorn o mârâi din partea cealaltă a cercului de 
lumină. 

„Alege cu înţelepciune“, zise Arya, şi Eragon înţelese ce voia să spună. 

Murtagh se repezi spre el, iar tăişurile lor se ciocniră cu un clinchet 
zgomotos, după care se despărțiră şi se opriră o clipă ca să îşi recapete 
puterile. Când porniră din nou unul către celălalt, Eragon trecu în dreapta 

lui Murtagh, lăsându-și însă brațul în care avea sabia să i se îndepărteze 
de trup, aparent din oboseală sau din neatenție. Era o mişcare abia vizi- 
bilă, însă ştia că Murtagh avea să o observe şi că va încerca să profite de 
prilejul ivit. 

În acea clipă, Eragon nu mai simţea nimic. Conştientiza încă durerea 
provocată de răni, însă oarecum distant, ca şi cum senzațiile nu ar fi fost 
ale sale. Mintea îi era ca un iaz adânc într-o zi fără vânt, neted şi nemiş- 
cat, şi totuşi plin de reflexiile lucrurilor aflate împrejur. Conştientiza 
ceea ce vedea fără să se mai gândească. Nu mai avea nevoie de asta. Înţe- 
legea tot ce se afla în faţa sa şi prelungirea aşteptării nu ar fi făcut decât 
să îl stânjenească. 

Aşa cum se aştepta Eragon, Murtagh se năpusti spre el încercând să 
îl împungă în pântece. 

Când sosi momentul potrivit, Eragon se răsuci. Nu se mişcă nici prea 
repede, nici prea încet, ci tocmai cu viteza pe care o cerea situaţia res- 
pectivă. Mişcarea părea prestabilită, de parcă ar fi fost singura acţiune pe 
care ar fi putut s-o facă. 

În loc să îl nimerească în pântece, cum intenţionase Murtagh, Zar'roc 
îl lovi pe Eragon în muşchii din dreapta, chiar sub coaste. Resimţi impac- 
tul ca o lovitură de baros şi se auzi un şuierat metalic când Zar'roc îi stră- 
punse zalele rupte din platoşă şi i se împlântă în carne. Răceala metalului, 
mai degrabă decât durerea în sine, îl făcu pe Eragon să geamă. 

În spatele său, vârful sabiei se opri în armură când îi ieşi pe partea 
cealaltă. 

Murtagh făcu ochii mari şi încremeni. 

Înainte ca Murtagh să îşi poată reveni, Eragon îşi trase braţul înapoi 
şi o înfipse pe Brisingr în abdomenul lui Murtagh, aproape de buric: o 
rană mult mai gravă decât cea pe care o suferise el. 

Trăsăturile lui Murtagh se înmuiară. Îşi deschise gura, de parcă ar fi 
vrut să vorbească, şi căzu în genunchi, cu mâna încă încleştată pe Zar'roc. 

Din locul în care se afla, Thorn scoase un răget puternic. 

Eragon o trase pe Brisingr din trupul lui Murtagh, apoi se dădu îna- 
poi şi se strâmbă, într-un răcnet mut, când Zar'roc ieşi din trupul său. 

Se auzi un zăngănit când Murtagh îi dădu drumul lui Zar'roc şi 
aceasta căzu pe podea. Apoi se prinse cu mâinile de pântece, îndoit de la 
mijloc, şi îşi apăsă capul pe piatra lustruită. 

Acum Eragon era cel care privea fix, cu sângele fierbinte scurgân- 
du-i-se peste ochi. 

De pe tronul său, Galbatorix zise ,„ Naina “ şi zeci de felinare se aprin- 
seră în încăpere, dezvăluind din nou stâlpii şi sculpturile de pe pereţi şi 
blocul de piatră de care era înlănțuită Nasuada. 

Eragon se împletici până la Murtagh şi îngenunche lângă el. 

— lar Eragon este câştigătorul, rosti regele, cu glasul său puternic ră- 
sunând în sala cea mare. 

Murtagh îl privi pe Eragon, cu chipul brobonit de sudoare şi schimo- 
nosit de durere. 

— N-ai putut să mă laşi să câştig, nu? murmură el cu voce joasă. Nu îl 
poţi învinge pe Galbatorix, dar tot a trebuit să dovedeşti că eşti mai bun 
decât mine... Ah! Se cutremură şi începu să se legene înainte şi înapoi. 

Eragon îi puse o mână pe umăr. 

— De ce? întrebă el, ştiind că Murtagh avea să înţeleagă întrebarea. 

Răspunsul fu o şoaptă ce abia putea fi auzită: 

— Fiindcă speram să îi intru lui în graţii ca să o pot salva pe ea. Privi- 
rea i se împăienjeni de lacrimi şi îşi întoarse capul. 

Auzind asta, Eragon înţelese că Murtagh spusese adevărul mai de- 
vreme şi simţi cum îl cuprinde deznădejdea. 

Trecu încă o clipă, iar Eragon simţi că Galbatorix îi priveşte cu mare 
interes. 

Apoi Murtagh spuse: 

— M-ai păcălit. 

— Era singura cale. 

Murtagh gemu. 

— Asta a fost întotdeauna diferenţa dintre noi doi. Se uită din nou la 
Eragon. Tu erai dispus să te sacrifici. Eu nu eram... Nu atunci. 

— Însă eşti acum. 

— Nu mai sunt persoana de altădată. Îl am pe Thorn acum şi... Murtagh 
şovăI; apoi umerii i se ridicară şi îi coborâră aproape imperceptibil. Acum 
nu mai lupt pentru mine... E o diferență. Inspiră puțin şi se crispă de du- 
rere. Credeam că eşti nesăbuit pentru că îţi tot riscai viaţa aşa cum o fă- 
ceai... Acum ştiu mai multe. Înţeleg... de ce. Înţeleg... Ochii i se măriră 
şi grimasa îi dispăru, de parcă ar fi uitat de durere, şi o lumină interioară 
păru să îi inunde trăsăturile. Înţeleg... noi înţelegem, şopti el, şi Thorn 
scoase un sunet ciudat, pe jumătate scâncet, pe jumătate mârâit. 

Galbatorix se foi pe tron, de parcă ar fi fost neliniștit, apoi rosti cu 
glas aspru: 

— Gata cu vorbăria. Duelul s-a terminat şi Eragon a câştigat. Acum a 
sosit timpul ca oaspeții noştri să îngenuncheze şi să depună jurământul 
de credinţă... Veniţi mai aproape, amândoi, şi vă voi vindeca rănile, după 
care vom continua. 

Eragon dădu să se ridice, dar Murtagh îl prinse de antebraţ, oprindu-l. 

— Acum! rosti Galbatorix, încruntându-și sprâncenele stufoase. Sau 
vă voi lăsa să suferiți de pe urma rănilor până isprăvim. 

„Fii gata“, citi Eragon pe buzele lui Murtagh. 

Eragon şovăi, neştiind la ce să se aştepte; apoi încuviinţă şi îi aver- 
tiză pe Arya, Saphira, Glaedr şi pe ceilalţi Eldunari. 

Apoi Murtagh îl împinse pe Eragon într-o parte şi se ridică în genunchi, 
ținându-se încă de pântece. Se uită la Galbatorix şi strigă Cuvântul. 

Galbatorix tresări şi ridică o mână, de parcă ar fi vrut să se apere. 

Strigând în continuare, Murtagh dădu glas şi altor cuvinte din limba 
străveche, vorbind mult prea repede pentru ca Eragon să înţeleagă sco- 
pul vrăjii. 

Aerul din preajma lui Galbatorix scânteie în roşu şi negru şi, pentru 
o clipă, trupul său păru învăluit în flăcări. Se auzi un sunet asemănător 
vântului de vară ce foşneşte printre ramurile unei păduri de conifere, apoi 
Eragon auzi o serie de țipete subţiri şi douăsprezece sfere luminoase apă- 
rură în jurul capului lui Galbatorix, zburară de lângă el şi trecură prin pe- 
reții încăperii, dispărând astfel. Arătau ca nişte spirite, însă Eragon nu le 
văzu decât pentru o frântură de secundă, astfel încât nu putea fi sigur. 

Thorn se răsuci — iute ca o pisică călcată pe coadă — şi sări la gâtul 
imens al lui Shruikan. Dragonul negru mugi şi se trase îndărăt, scuturân- 
du-şi capul pentru a scăpa de Thorn. Zgomotul mârâiturilor sale era dure- 
ros de puternic, iar podeaua se cutremură sub greutatea celor doi dragoni. 

Pe treptele podiumului, cei doi copii ţipară şi îşi acoperiră urechile 
cu mâinile. 

Eragon le văzu pe Arya, Elva şi Saphira ţâşnind în faţă, nemaifiind 
oprite de magia lui Galbatorix. Cu Dauthdaert în mână, Arya porni către 
tron, în vreme ce Saphira sări către locul în care Thorn era agăţat de 
Shruikan. Între timp, Elva îşi duse mâna la gură şi păru a vorbi cu ea 

însăşi, însă Eragon nu putu auzi ce spunea din cauza hărmălaiei făcute 
de dragoni. 

Picături de sânge mari cât pumnul începură să cadă în jurul lor, sfârâ- 
ind pe piatră. 

Eragon se ridică de unde îl împinsese Murtagh şi porni după Arya, 
spre tron. 

Atunci Galbatorix grăi numele limbii străvechi, împreună cu cuvân- 
tul „/ezta “. Legături nevăzute îi prinseră mădularele lui Eragon şi tăce- 
rea se lăsă în întreaga încăpere când magia regelui îi opri pe toţi, inclusiv 
pe Shruikan. 

Eragon simţi că fierbe de mânie şi de neputinţă. Fuseseră atât de 
aproape să îl lovească pe rege şi totuşi erau încă neajutoraţi în faţa vră- 
jilor sale. 

— Pe el! strigă atunci, şi cu mintea, şi cu gura. Încercaseră deja să îi 
atace pe Galbatorix şi pe Shruikan; regele avea să îi omoare pe cei doi 
copii, indiferent de ce ar fi făcut mai departe. Singura cale rămasă pentru 
Eragon şi pentru cei aflaţi de partea lui — singura lor speranță de victo- 
rie — era să treacă de barierele mentale ale lui Galbatorix şi să pună stă- 
pânire pe gândurile sale. 

Împreună cu Saphira, Arya şi Eldunarii pe care îi aduseseră cu ei, 
Eragon îşi întinse conştiinţa către rege, punându-și toată ura, mânia şi 
durerea într-o singură rază arzătoare, pe care o împlântă în miezul fiinţei 
lui Galbatorix. 

Pentru o clipă, Eragon simţi mintea regelui: o privelişte teribilă, plină 
de umbre, pradă unui frig cumplit şi unei dogori mistuitoare, străbătută de 
linii de metal, dure şi inflexibile, ce împărțeau zonele conştiinţei lui. 

Apoi dragonii de sub comanda lui Galbatorix, dragonii cei nebuni, 
urlând copleşiţi de durere, îi atacară mintea lui Eragon şi îl siliră să se re- 
tragă în sine pentru a nu fi făcut bucățele. 

În spatele său, Eragon o auzi pe Elva începând să spună ceva, dar 
de-abia apucă să rostească un sunet când Galbatorix zise „,7heyna! “ şi 
ea se opri cu un gâlgâit înfundat. 

— L-am lăsat fără vrăji de apărare! strigă Murtagh. Este... 

Orice ar fi spus Galbatorix, făcu aceasta cu o voce mult prea rapidă 
şi mult prea joasă pentru ca Eragon să poată auzi, însă Murtagh încetă să 
vorbească şi, o clipă mai târziu, Eragon îl auzi prăbuşindu-se la podea, 
cu zalele şi coiful zornăindu-i pe piatră. 

— Am destule vrăji de apărare, rosti Galbatorix, iar chipul său acvilin 
era întunecat de furie. Nu îmi puteţi face rău. Se ridică din jilt şi cobori câ- 
teva trepte ale podiumului către Eragon, cu mantia fluturându-i în urmă şi 
cu sabia Vrangr albă şi mortală în mâna sa. 

În scurtul răstimp pe care îl avu la dispoziţie, Eragon încercă să pună 
stăpânire măcar pe una dintre minţile dragonilor care îi asaltau conşti- 
inţa, însă aceştia erau prea mulți, şi tot ce reuşi fu să se lupte din răsputeri 
ca să respingă hoarda de Eldunari înainte ca aceştia să îi pună complet 
stăpânire pe gânduri. 

Galbatorix se opri la un pas în faţa lui şi îi aruncă o privire încrun- 
tată, cu o venă groasă, bifurcată conturându-i-se pe frunte şi cu muşchii 
maxilarului său puternic încordaţi. 

— Te gândeşti să mă provoci, băiete? tună el, aproape scuipând de fu- 
rie. Crezi că te poţi măsura cu mine? Că mă poți da jos ca să îmi furi tro- 
nul? Tendoanele de pe gâtul lui Galbatorix ieşeau în evidenţă ca un ghem 
de frânghie împletită. Trase de marginea mantiei. Am tăiat mantia asta din 
aripile lui Belgabad însuşi, iar mănuşile la fel. O ridică pe Vrangr şi apro- 
pie tăişul sumbru de ochii lui Eragon. Am luat sabia asta din mâinile lui 
Vrael, iar coroana am luat-o de pe capul nevolnicului miorlăit care a pur- 
tat-o înaintea mea. ŞI tu crezi că eşti mai deştept decât mine? Decât mine? 
Vii în castelul meu, îmi omori oamenii şi te porţi de parcă ai fi mai bun de- 
cât mine. De parcă ai fi mai nobil sau mai virtuos. 

Galbatorix îl lovi în obraz cu mânerul lui Vrangr, sfâşiindu-i pielea. 
Eragon îşi simți capul răsunând şi o constelație de puncte roşii, ce pul- 
Sau şi se învârteau, îi apăru în faţa ochilor. 

— Trebuie să înveţi ce este aceea umilinţa, băiete, zise Galbatorix, ve- 
nind mai aproape, până ce ochii săi sclipitori ajunseră la numai câteva de- 
gete de cei ai lui Eragon. 

Îl lovi şi în celălalt obraz şi, pentru o secundă, tot ce putu să vadă 
Eragon fu o imensitate neagră presărată cu lumini scânteietoare. 

— O să îmi placă /a nebunie să te am în slujba mea, continuă Galbatorix. 
Cu un glas jos rosti „, Gânga “, şi presiunea pusă de Eldunarii ce-i asaltau 
mintea lui Eragon încetă, lăsându-l liber să se gândească la ce voia. Însă 
nu şi pe ceilalți, judecând după efortul de pe chipurile lor. 

Un tăiş de gânduri ascuţit străpunse conştiinţa lui Eragon şi se împlântă 
până în măduva fiinţei sale. Tăişul se răsuci şi, asemenea unui scaiete prins 

de o bucată de pâslă, începu să tragă de itele minţii sale, căutând să îi dis- 
trugă voința, identitatea, conştiinţa de sine. 

Era un atac diferit de tot ce trăise până atunci Eragon. Se chirci în 
fața lui şi se concentră pe un singur gând — răzbunare — în încercarea de a 
se proteja. Prin contactul lor, putea simţi emoţiile lui Galbatorix: mânia, în 
primul rând, dar şi bucuria sălbatică de a putea să îi facă rău lui Eragon, 
privindu-l cum se zvârcoleşte cuprins de tulburare. 

Eragon înţelese: cauza pentru care Galbatorix era atât de priceput la 
frângerea minţilor duşmanilor săi era că asta îi oferea o plăcere perversă. 

Tăişul săpă şi mai adânc în fiinţa lui Eragon şi el urlă, nemaiputân- 
du-se abţine. 

Galbatorix zâmbi, iar vârfurile dinţilor săi erau translucide precum 
argila arsă. 

Doar apărarea nu era de ajuns pentru a câştiga o luptă, aşa că în ciuda 
durerii mistuitoare, Eragon se sili să îl atace pe Galbatorix la rândul său. 
Se năpusti în conştiinţa regelui şi se prinse de gândurile tăioase ca lama 
ale acestuia, încercând să le țintuiască şi să îl oprească pe rege să se mişte 
sau să gândească fără îngăduinţa lui. 

Însă Galbatorix nu făcu nici o încercare de a se apăra. Zâmbetul său 
crud se lărgi şi el răsuci şi mai adânc tăişul în mintea lui Eragon. 

Eragon se simţea de parcă un ghem de mărăcini îl sfârteca pe dinăun- 
tru. Un răcnet îi secătui gâtlejul şi el rămase fără vlagă în prinsoarea vră- 
jii lui Galbatorix. 

— Supune-te, rosti regele. Îl apucă de bărbie cu degete de oţel. Supu- 
ne-te. Tăişul se răsuci încă o dată, iar Eragon ţipă până rămase fără glas. 

Gândurile scrutătoare ale regelui împresurară conştiinţa lui Eragon, 
împingându-l într-o părticică tot mai mică a minţii sale, până când tot ce 
mai rămase din el fu un ciot mărunt şi strălucitor umbrit de greutatea pre- 
zenţei amenințătoare a lui Galbatorix. 

— Supune-te, şopti regele, aproape duios. Nu ai unde să te duci, unde 
să te ascunzi... Viaţa ta a ajuns la sfârşit, Eragon Biruitorul-Umbrei, însă 
te aşteaptă o nouă viaţă. Supune-te şi totul va fi iertat. 

Lacrimile îi înceţoşară privirea lui Eragon când se uită fix în hăul fără 
forme din pupilele lui Galbatorix. 

Pierduseră... El pierduse. 

Recunoaşterea acestui fapt era mai dureroasă decât oricare dintre ră- 
nile primite. O sută de ani de zbateri — şi totul în zadar. Saphira, Elva, 

Arya, Eldunaríi: nici unul dintre ei nu îl putea învinge pe Galbatorix. Era 
prea puternic, prea ştiutor. Garrow, Brom şi Oromis muriseră cu toții în 
zadar, la fel ca toți războinicii din diferite rase care îşi dăduseră viața 
în lupta împotriva Imperiului. 

Lacrimile şiroiau din ochii lui Eragon. 

— Supune-te, şopti regele, sporind strânsoarea. 

Eragon ura mai presus de orice nedreptatea situației. Părea pur şi sim- 
plu greşit la un nivel fundamental ca atâția oameni să fi suferit şi să fi 
murit pentru un țel fără de speranță. Părea greşit ca Galbatorix să fie, 
de unul singur, cauza unei asemenea nefericiri. Şi părea greşit ca acesta 
să scape nepedepsit pentru fărădelegile sale. 

„De ce?“ se întrebă Eragon. 

Îşi aduse aminte atunci viziunea pe care le-o arătase cel mai bătrân din- 
tre Eldunari, Valdr, cea în care visele graurilor erau la fel de importante 
precum grijile regilor. 

— Supune-te! zbieră Galbatorix, iar mintea sa apăsă asupra lui Eragon 
cu şi mai mare forță, ca şi cum schije de gheaţă şi foc îl asaltau din toate 
direcţiile. 

Eragon strigă şi, în disperarea sa, se întinse spre Saphira şi spre 
Eldunari — cu mințile lor asediate de dragonii înnebuniţi de sub comanda lui 
Galbatorix — şi, fără să vrea, absorbi din rezervele de energie ale acestora. 

Și, cu acea energie, aruncă o vrajă. 

Era o vrajă fără cuvinte, căci magia lui Galbatorix nu i-ar fi îngăduit să 
facă altfel, şi nici un cuvânt nu ar fi putut descrie ceea ce voia Eragon, nici 
ceea ce simțea. O bibliotecă plină cu cărti nu ar fi fost de ajuns pentru 
aceasta. Vraja sa era instinctuală şi emoţională; limba nu o putea cuprinde. 

Ceea ce voia era simplu şi complex în acelaşi timp: voia ca Galbatorix 
să înțeleagă... să înţeleagă cât de greşite îi fuseseră acţiunile. Vraja nu era 
un atac; era o încercare de comunicare. Dacă Eragon urma să îşi petreacă 
tot restul vieţii ca sclav al regelui, voia măcar ca Galbatorix să cuprindă 
cu mintea tot ce făcuse, să înțeleagă pe deplin. 

Când magia începu să-şi facă efectul, Eragon îi simţi pe Umaroth şi 
pe ceilalți Eldunari îndreptându-şi atenţia asupra ei, străduindu-se să nu 
bage în seamă dragonii lui Galbatorix. O sută de ani de suferinţă de necon- 
solat şi de mânie izbucniră din adâncul Eldunarilor, ca un val clocotitor, 
şi dragonii îşi contopiră minţile cu mintea lui Eragon, modificând vraja, 

adâncind-o, lărgind-o şi clădind pe ea, până ce aceasta ajunse să cuprindă 
mult mai multe decât intenţionase el inițial. 

Vraja nu avea să se oprească la a-i arăta lui Galbatorix cât de greşite 
îi fuseseră acțiunile; acum avea să îl oblige să retrăiască toate senzațiile, 
bune şi rele, pe care le provocase în ceilalţi, din ziua în care se născuse. 
Vraja întrecea tot ce ar fi putut inventa Eragon de unul singur, căci conți- 
nea mai mult decât ar fi putut concepe o singură persoană sau un singur 
dragon. Fiecare Eldunari contribui la farmec, iar suma contribuţiilor lor 
fu o vrajă care se întindea nu doar de-a lungul Alagasăsiei, ci şi înapoi în 
timp, până la naşterea lui Galbatorix. 

Eragon se gândi că era cea mai măreaţă operă de magie pe care o 
creaseră vreodată dragonii, iar el era instrumentul lor; el era arma lor. 

Puterea Eldunarilor năvăli prin el, ca un râu larg cât un ocean, şi el 
simți că este un vas gol şi fragil, ca şi cum pielea avea să i se crape din pri- 
cina forței şuvoiului ce îl străbătea. Dacă nu ar fi fost Saphira şi ceilalți 
dragoni, ar fi murit într-o clipă, cu întreaga-i vlagă stoarsă de cerinţele 
devoratoare ale magiei. 

În jurul lor, lumina felinarelor păli şi, în mintea sa, lui Fragon i se păru 
că aude ecoul a mii de voci: o cacofonie insuportabilă de dureri şi de 
bucurii fără număr, răsunând atât din prezent, cât şi din trecut. 

Ridurile de pe chipul lui Galbatorix se adânciră, iar ochii începură 
să îi iasă din orbite. 

— Ce ai făcut? spuse el cu un glas gol, nefiresc. Făcu un pas înapoi şi 
îşi duse pumnii la tâmple. Ce ai făcut? 

Cu un efort, Eragon zise: 

— Te-am făcut să înţelegi. 

Regele se holbă la el cu o expresie îngrozită. Muşchii feţei îi zvâc- 
neau şi întreg trupul începu să i se scuture, cuprins de fiori. 

Scrâşnind din dinţi, mârâi: 

— N-o să mă învingi, băiete. N-o... să... 

Gemu şi se poticni şi, dintr-odată, vraja care îl ţinea prizonier pe Eragon 
dispăru şi el căzu la podea, în timp ce Elva, Arya, Saphira, Thorn, Shruikan 
ŞI cei doi copii începură să se mişte din nou liber. 

Un răget asurzitor din partea lui Shruikan răsună în toată camera, iar 
dragonul negru şi uriaş îl azvârli pe Thorn de la gâtul lui până în cealaltă 
parte a încăperii. Thorn ateriză pe partea stângă şi oasele din aripa lui se 
rupseră cu un trosnet zgomotos. 

— Nu... mă... voi... da... bătut, rosti Galbatorix. În spatele regelui, 
Eragon o văzu pe Arya — care era mai aproape de tron decât el — şovă- 
ind şi aruncându-le o privire. Apoi trecu de podium şi ţâşni împreună cu 
Saphira către Shruikan. 

Thorn se chinui să se ridice în picioare şi le urmă. 

Cu chipul contorsionat ca al unui nebun, Galbatorix se îndreptă spre 
Eragon şi o învârti pe Vrangr către el. 

Eragon se rostogoli într-o parte şi auzi cum sabia loveşte piatra lângă 
capul său. Se mai rostogoli câţiva paşi, apoi se săltă în picioare. Numai 
energia oferită de Eldunari îi îngăduia să rămână drept. 

Răcnind, Galbatorix se năpusti spre el şi Eragon respinse lovitura ne- 
îndemânatică a regelui. Săbiile lor răsunară ca nişte clopote, un sunet pă- 
trunzător şi limpede printre răgetele dragonilor şi şoaptele morţilor. 

Saphira sări sus în aer şi zgârie botul imens al lui Shruikan, însânge- 
rându-l, apoi cobori la loc pe podea. El încercă a o lovi cu laba, cu ghea- 
rele scoase, şi ea sări îndărăt, cu aripile uşor desfăcute. 

Eragon se feri de o sălbatică lovitură încrucişată şi îl împunse pe 
Galbatorix sub braţul stâng. Spre uimirea sa, chiar îl nimeri, iar vârful 
lui Brisingr se umezi de sângele regelui. 

Un spasm din braţul lu: Galbatorix îi respinse următoarea lovitură şi 
cei doi ajunseră să aibă săbiile încleştate la plăsele, fiecare încercând să 
îl dezechilibreze pe celălalt. 

Chipul regelui era schimonosit, aproape de nerecunoscut, şi lacrimi 
îi şiroiau pe obraji. 

O perdea de flăcări le țâşni pe deasupra capetelor şi aerul se încinse 
în jurul lor. 

Undeva, copiii țipau. 

Piciorul rănit al lui Eragon cedă şi el căzu pe spate, sprijinindu-se pe 
mâini şi picioare, învinețindu-şi degetele cu care o ţinea pe Brisingr. 

Se aştepta ca regele să se năpustească imediat asupra lui, însă Galbatorix 
rămase pe loc, clătinându-se pe picioare. 

— Nu! strigă regele. Nu am... Se uită la Eragon şi răcni: Fă-i să se 
oprească! 

Fragon clătină din cap, ridicându-se în picioare. 

O durere îi fulgeră braţul stâng şi, privind în jur, văzu că Saphira că- 
pătase o tăietură însângerată pe aceeaşi labă. În cealaltă parte a încăperii, 

Thorn îşi înfipse colții în coada lui Shruikan, făcându-l pe dragonul ne- 
gru să mârâie şi să se întoarcă spre el. În timp ce atenţia lui Shruikan era 
îndreptată altundeva, Saphira sări şi ateriză pe gâtul lui, aproape de baza 
craniului ciolănos. Îşi înfipse ghearele sub solzii lui şi apoi îl muşcă de 
gât, chiar între doi dintre ţepii care urcau de pe şira spinării. 

Shruikan scoase un urlet tunător şi sălbatic, zbătându-se şi mai tare. 

Galbatorix alergă încă o dată spre Eragon, atacându-l cu sabia. Eragon 
blocă o lovitură, apoi alta, şi apoi primi o lovitură în coaste care aproape 
că îl făcu să leşine. 

— Fă-i să se oprească, rosti Galbatorix, pe un ton mai degrabă rugător 
decât ameninţător. Durerea... 

Shruikan scoase încă un urlet, şi mai înnebunit decât ultimul. În spa- 
tele regelui, Eragon îl văzu pe Thorn agăţat de gâtul lui Shruikan, în par- 
tea opusă Saphirei. Greutatea combinată a celor doi dragoni trase capul lui 
Shruikan în jos, până ce îl aduse aproape de podea. Totuşi, dragonul negru 
era încă prea mare şi prea puternic ca ei să îl poată dobori. În plus, Eragon 
nu credea că Saphira sau Thorn l-ar fi putut răni prea tare cu colții. 

Atunci, ca o umbră trecând peste o pădure, Eragon o văzu pe Arya ţâş- 
nind din spatele unui stâlp şi fugind către dragoni. În mâna ei stângă lu- 
cea lancea verde Dauthdaert, cu obişnuita-i aureolă înstelată. 

Shruikan o văzu venind şi îşi smuci întreg trupul, încercând să scape 
de Saphira şi Thorn. Când aceştia rămaseră agățaţi, el îşi arătă colții şi 
scăldă toată zona din faţa lui cu un şuvoi de foc. 

Arya plonjă în faţă şi, pentru o clipă, Eragon o pierdu din vedere 
în spatele zidului de flăcări, apoi ea apăru din nou, nu departe de locul în 
care capul lui Shruikan atârna deasupra podelei. Părul îi luase foc, dar 
ea nu părea să bage de seamă. 

Din trei paşi săltaţi, ea sări pe piciorul stâng al lui Shruikan şi de 
acolo se aruncă într-o parte a capului acestuia, târând după sine flăcănile 
ca o cometă. 

Scoţând un strigăt ce putu fi auzit din cealaltă parte a sălii tronului, 
Arya aruncă lancea Dauthdaert în centrul ochiului mare, lucios, de un al- 
bastru îngheţat al lui Shruikan şi îi împlântă sulița cu totul în craniu. 

Shruikan mugi şi se zbătu în spasme, apoi se prăbuşi încet într-o parte, 
în timp ce din gură îi curgea foc lichid. 

Saphira şi Thorn săriră de pe el chiar înainte ca uriaşul dragon negru 
să se izbească de podea. 

Stâlpii trosniră; bucăți de piatră căzură din tavan şi se sfărâmară. O parte 
dintre felinare se sparseră şi o substanţă topită începu să picure din ele. 

Eragon aproape că se prăbuşi când camera se cutremură. Nu reuşise 
să vadă ce se întâmplase cu Arya, dar se temea că trupul lui Shruikan o 
zdrobise. 

— Eragon! strigă Elva. Fereşte-te! 

Se feri şi auzi şuieratul curentului de aer când sabia albă a lui Galbatorix 
îi trecu pe deasupra şalelor. 

Ridicându-se, Eragon se repezi înainte... şi îl înjunghie pe Galbatorix în 
mijlocul stomacului, aşa cum făcuse şi cu Murtagh. 

Regele gemu, apoi se trase îndărăt, scoțându-şi sabia din trup. Atinse 
rana cu mâna liberă şi se uită la sângele de pe degete, apoi îl privi pe 
Eragon şi zise: 

— Vocile... vocile sunt groaznice. Nu pot îndura... îşi închise ochii şi 
alte lacrimi îi şiroiră pe obraji. Durere... atât de multă durere. Atâta sufe- 
rinţă... Fă-i să se oprească! Fă-i să se oprească! 

— Nu, făcu Eragon. Elva i se alătură, iar Saphira şi Thorn reveniră 
din celălalt capăt al camerei. Eragon fu uşurat să vadă că şi Arya era cu 
ei, arsă şi însângerată, dar altminteri nevătămată. 

Galbatorix îşi căscă ochii — cu pupilele rotunde şi înconjurate de ne- 
firesc de mult alb — şi privi în gol, de parcă Eragon şi cei din faţa lui n-ar 
mai fi existat. Zvâcnea şi tremura, iar falca i se mişca, dar nici un sunet 
nu îi ieşi din gâtlej. 

Și atunci se întâmplară două lucruri deodată. Elva scoase un țipăt as- 
cuţit şi leşină, iar Galbatorix răcni: 

— Waise neiat! 

A nu mai fi. 

Eragon nu mai avu timp de cuvinte. Folosindu-se din nou de energia 
Eldunarilor, aruncă o vrajă prin care se trase pe sine, pe Saphira, Arya, 
Elva, Thorn, Murtagh şi pe cei doi copii de pe podium spre blocul de pia- 
tră de care era înlănțuită Nasuada. Mai aruncă şi o vrajă prin care să 
oprească sau să respingă orice i-ar fi putut răni. 

Se aflau la jumătatea distanţei către lespede când Galbatorix dispăru 
într-o străfulgerare de lumină mai strălucitoare chiar decât soarele, apoi 
totul se cufundă în întuneric şi tăcere, iar vraja protectoare a lui Eragon 
îşi făcu efectul. 


Zvârcolirile morţii 


Roran stătea pe o targă aşezată de elfi pe unul dintre multele blocuri 
de piatră aflate chiar sub poarta năruită a Urâ'baen-ului, dându-le ordine 
războinicilor din faţa lui. 

Patru elfi îl scoseseră din oraş, acolo unde puteau folosi magia fără 
teama că farmecele lui Galbatorix aveau să le distorsioneze vrăjile. Îi vin- 
decaseră braţul dislocat şi coastele rupte, precum şi celelalte răni pe care 
i le făcuse Barst, deşi îl avertizaseră că s-ar putea să fie nevoie de câteva 
săptămâni până ce oasele sale aveau să ajungă la fel de tari ca înainte şi 
insistaseră ca el să stea la pat pentru restul zilei. 

El, pe de altă parte, insistase să revină în luptă. Elfii nici nu voiau să 
audă de una ca asta, dar el le zise: 

— Fie mă duceţi înapoi, fie mă întorc singur acolo. Nemulțumirea lor 
fusese evidentă, însă în cele din urmă acceptaseră şi îl duseseră în locul 
în care stătea acum, privind către piaţă. 

Aşa cum se aşteptase Roran, odată cu moartea comandantului lor, sol- 
daţii îşi pierduseră voinţa de a mai lupta şi vardenii reuşiseră să îi împingă 
pe străduţele înguste. Când se întoarse Roran, vardenii deja ocupaseră o 
treime din oraş şi se apropiau cu repeziciune de cetate. 

Pierduseră mulţi oameni — morţii şi muribunzii acopereau străzile iar 
şanţurile se umpluseră de sânge —, însă faptul că înaintaseră dăduse din 
nou armatei simţul victoriei; Roran o putea vedea pe chipurile oameni- 
lor, piticilor şi urgalilor, deşi nu şi pe cele ale elfilor, care păstrau o furie 
rece de pe urma morţii reginei lor. 

Elfii îl îngrijorau pe Roran; îi văzuse omorându-i pe soldaţii care încer- 
cau să se predea, doborându-i fără scrupule. Odată stârnită, setea lor de 
sânge nu părea să mai aibă limite. 

Curând după căderea lui Barst, Regele Orrin primise o săgeată în piept 
în timp ce lua cu asalt o baracă din centrul oraşului. Era o rană gravă, una 
pe care nici măcar elfii nu erau siguri că o puteau vindeca. Soldaţii rege- 
lui îl duseseră pe Orrin înapoi în tabără şi, de atunci, Roran nu mai pri- 
mise nici o veste despre soarta lui. 

Deşi nu putea lupta, Roran putea încă da ordine. Nesilit de nimeni, în- 
cepuse să organizeze armata din spatele frontului, adunându-i războinicii 
răzleți şi trimiţându-i în misiuni prin Urû’baen — prima dintre acestea fiind 
capturarea catapultelor rămase de-a lungul zidurilor. Când primea vreo in- 
formaţie pe care credea de cuviinţă să o afle Jörmundur, Orik, Martland 
Barbă-Roşie sau oricare dintre căpitani, trimitea mesageri să îi caute 
printre clădiri şi să le transmită veştile. 

— „..Şi dacă vezi vreun soldat aproape de clădirea mare cu cupolă de 
lângă piaţă, nu uita să îi spui lui J&rmundur şi asta, îi zise el spadasinului 
slab şi cocârjat din faţa sa. 

— Da, să trăiţi, rosti omul, şi nodul din gât îi zvâcni când acesta în- 
ghiți în sec. 

Roran se uită o clipă la el, fascinat de mişcare, apoi îi făcu un semn 
cu mâna şi-i zise: 

— Du-te. 

Când omul plecă, Roran se încruntă şi se uită peste acoperişurile ţugu- 
iate ale caselor dinspre cetate, de la baza colţului de stâncă. 

„Unde sunteţi?“ se întrebă el. Eragon şi cei care îl însoțeau nu mai fu- 
seseră văzuţi de când intraseră în cetăţuie, iar absenţa lor îndelungată îl în- 
grijora pe Roran. Se putea gândi la numeroase explicaţii pentru întârziere, 
dar nici una dintre acestea nu era de bun-augur. Cea mai optimistă dintre 
ele era că Galbatorix pur şi simplu se ascundea, iar Eragon şi tovarăşii lui 
erau nevoiţi să îl caute pe rege. Însă după ce văzuse puterea lui Shruikan, 
cu o noapte în urmă, Roran nu îşi putea închipui că Galbatorix ar fugi de 
duşmanii săi. 

Dacă temerile sale cele mai cumplite se adevereau, atunci victoria 
vardenilor avea să fie de scurtă durată, iar Roran ştia că era puţin proba- 
bil ca el sau oricare dintre războinici să mai scape cu viaţă. 

Unul dintre oamenii pe care îi trimisese mai devreme — un arcaş cu 
părul nisipiu şi cu capul descoperit, rumen în obraji — apăru de pe o stradă 
din dreapta lui Roran. Arcaşul se opri în faţa blocului de piatră şi îşi în- 
clină capul, căutând să îşi recapete răsuflarea. 

— L-ai găsit pe Martland? întrebă Roran. 

Arcaşul încuviinţă din nou, cu părul lipindu-i-se de fruntea asudată. 

— Şi i-ai transmis mesajul meu? 

— Da, să trăiţi! Martland mi-a zis să vă transmit că... — se opri ca să 
îşi tragă răsuflarea — ... soldaţii s-au retras de la băi, însă acum s-au bari- 
cadat într-o sală, aproape de zidul de la miazăzi. 

Roran se foi pe targă şi simţi un junghi scuturându-i brațul de-abia 
vindecat. 

— Şi ce se-aude de turnurile din zidul dintre băi şi grânare? Au fost 
ocupate până la urmă? 

— Două dintre ele; încă ne mai luptăm pentru celelalte. Totuşi, Martland 
i-a convins pe câţiva elfi să vină şi să ne ajute. De asemenea... 

Un răget înăbuşit se auzi din dealul de piatră, întrerupându-l pe om. 

Arcaşul se albi, rămânând doar cu petele de culoare din obraji, care 
păreau chiar mai strălucitoare şi mai roşii decât înainte, ca nişte dâre de 
vopsea pe pielea unui cadavru. 

— Domnule, acela este... 

— Şşş! Roran îşi ciuli urechile, ascultând. Numai Shruikan ar fi putut 
scoate un asemenea răget. 

Vreme de câteva clipe, nu mai auziră nimic ieşit din comun, apoi un 
alt răget răsună din interiorul cetăţuii şi lui Roran i se păru că poate dis- 
tinge şi alte zgomote, mai slabe, deşi nu era sigur ce ar fi putut fi acestea. 

În zona din faţa porţii năruite, oameni, elfi, pitici şi urgali laolaltă se 
opriră şi se uitară către cetăţuie. 

Un alt răget, chiar mai puternic decât ultimul, răsună de acolo. 

Roran strânse marginea tărgii între degete, cu trupul înțepenit. 

— Omoară-l, murmură el. Omoară-l pe ticălos! 

O vibraţie subtilă dar sesizabilă străbătu oraşul, de parcă o mare gre- 
utate ar fi izbit pământul. Odată cu ea, Roran auzi un zgomote ca de ceva 
spărgându-se. 

Apoi tăcerea se lăsă peste oraş şi fiecare secundă ce trecea părea mai 
lungă decât cea dinainte. 

— Credeţi că are nevoie de ajutorul nostru? întrebă arcaşul, cu glas stins. 

— Nu putem face nimic pentru ei, spuse Roran, rămânând cu ochii 
țintuiţi pe cetăţuie. 

— Nu ar putea elfii... 

Pământul hurui şi se cutremură, apoi fațada cetățuii explodă, ridi- 
când un zid de flăcări albe-gălbui atât de strălucitoare încât Roran văzu 
oasele din gâtul şi din capul arcaşului, precum şi carnea sa ca o agrişă ro- 
şie ţinută în faţa unei lumânări. 

Roran îl înşfăcă pe arcaş şi se rostogoli de pe blocul de piatră, trăgân- 
du-l şi pe celălalt după el. 

O detunătură sonoră îi izbi în timp ce cădeau. Roran se simţi de parcă 
i-ar fi înfipt cineva ţepuşe în urechi. Ţipă, dar nu se putea auzi pe sine, 
iar după prima lovitură ca de tunet nu mai putu auzi absolut nimic. Calda- 
râmul se sfărâmă sub ei, un nor de praf şi de moloz se ridică în văzduh, 
blocând lumina soarelui, şi un curent de aer năprasnic îi sfâşie straiele 
lui Roran. 

Praful îl sili pe Roran să îşi închidă strâns ochii. Tot ce putea face era 
să se agaţe de arcaş şi să aştepte ca mișcarea pământului să se oprească. 
Încercă să respire, însă vântul încins îi smulgea aerul din apropierea bu- 
zelor şi nărilor înainte să îşi poată umple plămânii. Ceva îl lovi în cap şi 
simți cum îi zboară coiful. 

Cutremurul se prelungi, însă în cele din urmă pământul se linişti din 
nou, iar Roran deschise ochii, temându-se de ce avea să vadă. 

Aerul era cenuşiu şi tulbure; obiectele aflate la mai mult de câteva 
sute de picioare se pierdeau în negură. Bucăţi mici de lemn şi de piatră că- 
deau din cer, împreună cu fulgi de cenuşă. Pe partea cealaltă a străzii, o 
bucată de lemn ardea: o parte din structura unei scări pe care elfii o distru- 
seseră când aruncaseră poarta în aer. Dogoarea exploziei carbonizase 
deja bârna cu totul. Războinicii care se aflaseră în câmp deschis erau în- 
tinşi la pământ, unii încă mişcându-se, alții morţi, fără doar şi poate. 

Roran se uită la arcaş. Omul îşi muşcase buza de jos; sângele îi aco- 
perise bărbia. 

Se sprijiniră unul pe celălalt şi se ridicară de jos, iar Roran se uită spre 
locul în care se aflase cetăţuia. Nu mai putea vedea nimic, în afară de o în- 
tunecime cenuşie. Eragon! Oare el şi Saphira rămăseseră în viaţă după ex- 
plozie? Oare ar fi rămas cineva în viață după ce se aflase atât de aproape 
de inima unui asemenea infern? 

Roran îşi deschise gura de câteva ori, încercând să îşi destupe ure- 
chile — care răsunau şi îl dureau nemaipomenit —, însă în zadar. Când îşi 
atinse urechea dreaptă, văzu că avea sânge pe degete. 

— Mă poți auzi? strigă el către arcaş, dar cuvintele îi fură doar o vi- 
brație în gură şi în gâtlej. 

Arcaşul se încruntă şi clătină din cap. 

Un val brusc de ameţeală îl făcu pe Roran să se aplece în față şi să se 
sprijine de blocul de piatră. Pe când aştepta să îşi recapete echilibrul, se 
gândi la colțul de stâncă ce atârna deasupra lor şi îşi dădu deodată seama 
că întregul oraş era în pericol. 

„Trebuie să plecăm până nu se prăbușește“, se gândi el. Scuipă sânge 
şi praf pe caldarâm, apoi se uită din nou în direcţia cetăţuii. Aceasta era 
încă ascunsă de praf. Și jalea îi cuprinse inima. 

„Eragon!“ 


O mare de urzici 


Întuneric şi, în întuneric, tăcere. 

Eragon simţi cum alunecă încet, până se opri, apoi... nimic. Putea res- 
pira, însă aerul era stătut şi mort şi, când încercă să se mişte, forţa ce 
apăsa peste vraja lui spori. 

Atinse minţile tuturor celor din jur, verificând dacă reuşise să îi sal- 
veze pe toți. Elva încă era inconștientă şi Murtagh aproape în aceeaşi 
stare, însă erau vii, ca şi restul. 

Era pentru prima oară când Eragon intra în contact cu mintea lui 
Thorn. Când o făcu, dragonul cel roşu păru să se ferească. Gândurile aces- 
tuia erau mai întunecate şi mult mai frământate decât cele ale Saphirei, 
însă aveau o forță şi o nobleţe care îl impresionară pe Eragon. 

„Nu mai putem menține vraja mult timp“, spuse Umaroth, cu glas 
încordat. 

„Trebuie s-o faceţi, spuse Eragon. Dacă nu o faceţi, vom muri.“ 

Alte câteva secunde trecură. 

Fără veste, lumina îi inundă ochii lui Eragon şi un val violent de zgo- 
mote îi izbi timpanele. 

Tresări şi clipi, până ce ochii i se obişnuiră. 

Prin aerul plin de fum, văzu un imens crater dogoritor pe locul unde 
se aflase Galbatorix. Piatra incandescentă pulsa precum carnea vie ori 
de câte ori un suflu de aer adia pe suprafaţa ei. Și tavanul era incandes- 
cent, iar priveliştea îi tăie picioarele lui Eragon; era ca şi cum se aflau în 
interiorul unui creuzet gigantic. 

Aerul avea gust de fier. 

Pereţii sălii erau crăpaţi, iar stâlpii, sculpturile şi lămpile fuseseră pul- 
verizate. În fundul încăperii zăcea leşul lui Shruikan, o mare parte din carne 

fiind smulsă de pe oasele înnegrite de funingine ale acestuia. Explozia 
spulberase pereţii de piatră, precum şi pereţii din spate, pe o rază de sute 
de picioare, dând la iveală un adevărat furnicar de galerii şi de încăperi. 
Splendidele uşi de aur ce păziseră până atunci intrarea în sală fuseseră 
smulse din țâţâni şi lui Eragon i se păru că zăreşte lumina zilei, undeva 
la capătul celălalt al coridorului lung de un sfert de milă ce ducea afară. 

Ridicându-se în picioare, observă că vraja sa încă îşi trăgea energie 
de la dragoni, dar nu atât de repede ca până acum. 

O bucată de piatră de mărimea unei case căzu din tavan şi ateriză 
lângă ţeasta lui Shruikan, făcându-se bucățele. În jurul lor, o mulţime de 
crăpături se întindeau pe pereţi; ţipete şi gemete amenințătoare se au- 
zeau din toate părţile. 

Arya se duse la cei doi copii, îl apucă pe băiat de mijloc şi urcă îm- 
preună cu el pe spatele Saphirei. Odată cățărată, arătă către fată şi îi spuse 
lui Eragon: 

— Aruncă-mi-o! 

Eragon pierdu o secundă căznindu-se să o bage pe Brisingr în teacă, 
apoi o apucă pe fetiță şi i-o aruncă Aryei, care o prinse în braţele deschise. 

Eragon se întoarse şi o ocoli pe Elva, grăbindu-se către Nasuada. 

— Jierda! rosti el, punând o mână pe cătuşele ce o ţineau legată de blo- 
cul de piatră cenuşie. Vraja nu păru să aibă vreun efect, aşa că o opri re- 
pede, înainte să îi consume prea multă energie. 

Nasuada scoase un sunet de nerăbdare şi el îi scoase căluşul din gură. 

— Trebuie să găseşti cheia! spuse ea. Temnicerul lui Galbatorix o are 
asupra lui. 

— Nu avem timp să îl găsim! Eragon o scoase din nou pe Brisingr şi 
izbi lanţul legat de cătuşa de la mâna ei stângă. Sabia ricoşă, producând 
un ecou strident, fără să lase nici măcar o zgârietură pe metalul mat. Lovi 
încă o dată, însă lanţul rămase insensibil la tăişul sabiei sale. 

O altă bucată de piatră căzu din tavan şi lovi podeaua cu un trosnet 
puternic. 

O mână îl apucă de braţ şi, întorcându-se, îl văzu pe Murtagh stând 
în spatele său, cu o mână apăsată pe rana din pântece. 

— Dă-te la o parte, murmură el. Eragon făcu ce i se spusese şi Murtagh 
rosti numele tuturor numelor, cum mai făcuse, precum şi „jierda “, şi cătu- 
şele de fier se desfăcură şi căzură de pe mâinile şi picioarele Nasuadei. 

Murtagh o luă de încheietură şi începu să o ducă spre Thorn. După 
ce el făcu primul pas, ea se strecură pe sub brațul lui şi îl lăsă să îşi spri- 
jine greutatea pe umerii ei. 

Eragon deschise gura, apoi o închise. Va întreba mai târziu. 

— Stai! strigă Arya, şi sări de pe Saphira, alergând către Murtagh. 
Unde este oul? Şi Eldunarii? Nu îi putem lăsa aici! 

Murtagh se încruntă, iar Eragon simți cum informaţia trece de la acesta 
la Arya. 

Arya se răsuci pe călcâie, cu părul ei pârlit fâlfâindu-i, şi ţâşni către 
o uşă aflată în partea cealaltă a sălii. 

— E prea periculos! strigă Eragon după ea. Totul se prăbuşeşte! Arya! 

„Du-te, zise ea. Du copiii la loc sigur. Du-te! Nu mai aveţi mult timp!“ 

Eragon blestemă. Ar fi vrut să-l ia măcar pe Glaedr cu ea. O strecură 
pe Brisingr înapoi în teacă, apoi se aplecă şi o culese pe Elva, care toc- 
mai începuse să se mişte. 

— Ce se întâmplă? întrebă ea când Eragon o sui pe Saphira, în spatele 
celorlalți doi copii. 

— Plecăm, spuse el. Țineţi-vă bine. 

Saphira începuse deja să se mişte. Șchiopătând din cauza piciorului ră- 
nit, ea tropăi în jurul craterului. Thorn venea chiar în spatele ei, purtându-i 
pe Murtagh şi pe Nasuada. 

— Fii atentă! strigă Eragon, văzând o bucată din tavanul incandescent 
desprinzându-se chiar deasupra lor. 

Saphira sări spre stânga şi bucata colţuroasă de piatră ateriză chiar 
lângă ea, trimițând o cascadă de cioburi galben pai în toate direcţiile. 
Unul dintre ele îl lovi pe Eragon în coaste şi se înfipse în zalele lui. El îl 
scoase şi îl aruncă. Din degetele mănuşilor îi ieşea fum şi simţi miros de 
piele arsă. Şi mai multe bucăţi de piatră cădeau peste tot prin sală. 

Când Saphira ajunse la intrarea în coridor, Eragon se răsuci şi privi 
înapoi către Murtagh. 

— Ce facem cu capcanele? strigă el. 

Murtagh scutură din cap şi le făcu semn să continue. 

Mormane de piatră spartă acopereau podeaua de-a lungul celei mai 
mari părți a coridorului, ceea ce îi încetinea pe dragoni. De fiecare parte, 
Eragon putea vedea în încăperile şi galeriile pline de moloz pe care le 
căscase explozia. În interiorul acestora ardeau mese, scaune şi alte piese 

de mobilier. Mădularele morților şi muribunzilor ieşeau în unghiuri ciu- 
date de sub bolovanii căzuți şi, din când în când, se zărea câte o faţă în- 
negrită sau o ceafă. 

Se uită după Blödhgarm şi magicienii acestuia, dar nu văzu nici urmă 
de ei, nici vii, nici morți. 

Undeva în față, pe coridor, sute de oameni — soldați şi servitori deopo- 
trivă — năvăleau pe uşile laterale şi fugeau către intrarea care era acum 
căscată. Mulţi aveau mâini sau picioare rupte, precum şi arsuri, zgârie- 
turi şi alte răni. Supraviețuitorii se dădură la o parte din calea Saphirei şi 
a lui Thorn, însă altfel nici nu îi băgară în seamă pe dragoni. 

Saphira ajunsese aproape la capătul sălii când un trosnet ca de tunet 
răsună în spatele lor şi Eragon privi înapoi, ca să vadă că sala tronului se 
prăbuşise, îngropând podeaua încăperii sub un morman de piatră de cinci- 
zeci de picioare grosime. 

„Arya!“ gândi Eragon. Încercă să dea de ea cu mintea, însă fără suc- 
ces. Fie îi separa prea multă materie, fie una dintre vrăjile impregnate în 
colţul de stâncă scobită îi oprea căutarea mentală, fie — alternativă pe care 
ura să o ia în considerare — ea era moartă. Arya nu se afla în sală când 
aceasta se prăbuşise; măcar atâta lucru ştia, însă se întrebă dacă ea îşi va 
putea croi drum înapoi, acum că sala tronului era blocată. 

Când ieşiră din cetate, aerul se limpezi şi Eragon putu să vadă pră- 
pădul pe care explozia îl făcuse în Uri'baen. Smulsese acoperişurile de 
ardezie de pe multe din clădirile din apropiere şi aprinsese grinzile 
de dedesubt. Zeci de incendii se zăreau prin restul oraşului. Nori şi fu- 
ioare de fum se înălțau, duse de vânt, până ce se loveau de partea de jos 
a colţului de stâncă de deasupra cetăţii. Acolo, acestea se contopeau şi 
curgeau de-a lungul suprafeţei colțuroase a pietrei, precum apa în albia 
unui râu. În partea de sud-est a orașului, fumul întâlnea lumina soarelui 
de dimineaţă, ce se prelingea peste marginea ieşiturii; acolo, fumul stră- 
lucea în nuanţe roşii-portocalii, asemenea unui opal de foc. 

Oamenii din Uri” baen îşi părăseau casele, scurgându-se ca un şuvoi 
pe străzi, către gaura din zidul exterior. Soldaţii şi servitorii din cetate se 
grăbeau să li se alăture, făcându-le loc Saphirei şi lui Thorn, care traver- 
sau în goană curtea din faţa cetăţii. Eragon nu le dădu prea multă aten- 
ție; câtă vreme rămâneau paşnici, nu-i păsa ce făceau. 

Saphira se opri în mijlocul curţii pătrate şi Eragon o dădu jos pe Elva 
şi pe cei doi copii fără nume. 

— Ştiţi unde sunt părinții voştri? întrebă el îngenunchind lângă copii. 

Aceştia dădură din cap, iar băiatul arătă către o casă mare aflată pe 
partea stângă a curţii. 

— Acolo locuiţi? 

Băiatul dădu din nou din cap. 

— Atunci duceți-vă, spuse Eragon şi îi împinse uşurel de la spate. 

Fără să mai aştepte alt îndemn, fratele şi sora traversară piața în fugă, 
către clădire. Uşa casei se dădu de perete şi un bărbat cu început de che- 
lie, cu o sabie la cingătoare, ieşi afară şi îi cuprinse în braţe pe amândoi. Îi 
aruncă o privire lui Eragon, apoi îi băgă pe copii înăuntru. 

„Asta a fost simplu“, îi spuse Eragon Saphirei. 

„Probabil că Galbatorix şi-a trimis oamenii să-i aducă puii aflați în 
apropiere, răspunse ea. Nu i-am lăsat timp să facă mai mult.“ 

„Cred că da.“ 

Thorn se aşeză la câţiva yarzi de Saphira şi Nasuada îl ajută pe 
Murtagh să coboare, apoi Murtagh se băgă sub pântecul lui Thorn. Eragon 
îl auzi cum începe să recite vrăji de vindecare. 

În acelaşi chip, Eragon se ocupă de rănile Saphirei, nebăgându-le în 
seamă pe ale sale, căci ale ei erau mult mai serioase. Rana adâncă din pi- 
ciorul stâng din faţă era largă cât ambele lui mâini la un loc şi o baltă de 
sânge se forma lângă piciorul ei. 

„Colț sau gheară?“ întrebă el, cercetând rana. 

„Gheară“, spuse ea. 

El îi folosi forţa, precum şi pe cea a lui Glaedr, pentru a vindeca tăie- 
tura. După ce termină, îşi îndreptă atenţia către propriile răni, începând 
cu durerea arzătoare din coaste, unde îl înjunghiase Murtagh. 

În timp ce făcea asta, îşi tinu un ochi aţintit asupra lui Murtagh — privi 
cum acesta îşi vindeca rana din burtă, aripa ruptă a lui Thorn, precum şi ce- 
lelalte răni ale dragonului. În tot acest timp, Nasuada rămase lângă el, cu 
mâna pe umărul lui. Eragon văzu că Murtagh reuşise cumva să o recupe- 
reze pe Zar'roc când fugiseră din sala tronului. 

Apoi Eragon se întoarse către Elva, care stătea în apropiere. Părea că 
suferă, dar nu văzu nici o urmă de sânge pe ea. 

— Eşti rănită? întrebă el. 

Fa îşi încreţi fruntea şi clătină din cap: 

— Nu, dar mulţi dintre ei sunt. Şi arătă către oamenii care părăseau în 
fugă cetatea. 

— Hmm... Eragon aruncă din nou o privire către Murtagh. 

El şi Nasuada stăteau acum în picioare şi discutau. 

Nasuada se încruntă. 

Apoi Murtagh întinse mâna, apucă gulerul tunicii ei şi îl trase într-o 
parte, sfâşiind țesătura. 

Eragon o trăsese deja pe jumătate pe Brisingr din teacă, înainte de 
a observa păienjenişul de urme de bici inflamate de sub claviculele 
Nasuadei. Priveliştea îl izbi; îi amintea de rănile de pe spatele Aryei, 
după ce el şi Murtagh o salvaseră din Gil'ead. 

Nasuada încuviinţă, plecându-şi capul. 

Din nou, Murtagh începu să vorbească, de data aceasta — Eragon era 
sigur — în limba străveche. Îşi puse mâinile pe diferite părţi ale corpului 
Nasuadei cu o atingere blândă — chiar şovăitoare —, şi expresia de uşu- 
rare de pe chipul ei îi fu de ajuns lui Eragon ca să înțeleagă cât de multă 
durere suferise. 

Eragon îi mai privi încă un minut, apoi un val neaşteptat de emoție îl 
străbătu. I se înmuiară genunchii şi se aşeză pe laba dreaptă a Saphirei. 
Aceasta îşi cobori capul şi îşi frecă botul de umărul lui, iar el îşi sprijini 
capul de ea. 

„Am reuşit“, spuse ea pe un ton liniştit. 

„Am reuşit“, spuse el, şi abia îşi putea crede propriile cuvinte. 

Simţi că Saphira se gândeşte la moartea lui Shruikan; aşa periculos 
cum fusese Shruikan, ea jelea totuşi dispariţia unuia dintre ultimii membri 
ai rasei sale. 

Eragon se prinse de solzii ei. Se simţea uşor şi aproape ameţit, ca şi cum 
ar fi putut să plutească pe deasupra pământului. „Şi ce facem acum...7“ 

„Acum vom reconstrui“, spuse Glaedr. Emoţiile acestuia erau un ames- 
tec ciudat de mulţumire, jale şi sfârşeală. „Te-ai descurcat bine, Eragon. 
Nimeni altcineva nu s-ar fi gândit să îl atace pe Galbatorix aşa cum ai fă- 
cut-o tu.“ 

— Pur şi simplu am vrut să înţeleagă, murmură el obosit. Însă dacă 
Glaedr îl auzise cumva, acesta alesese să nu răspundă. 

„În sfârşit, Sperjurul este mort“, spuse triumfător Umaroth. 

Părea de necrezut că Galbatorix nu mai era. În timp ce Eragon me- 
dita asupra acestui lucru, ceva păru să se deblocheze în mintea sa şi el 
îşi aminti — ca şi cum nu ar fi uitat niciodată — tot ce se întâmplase cât fu- 
seseră în Bolta Sufletelor. 

Îl trecu un fior. „Saphira...“ 

„Ştiu, zise ea, cu o tulburare crescândă. Ouăle!“ 

Eragon zâmbi. Ouă! Ouă de dragon! Rasa lor nu va trece în neființă. 
Vor dăinui şi vor prospera şi se vor întoarce la gloria lor de odinioară, 
aşa cum fuseseră înainte de căderea Cavalerilor. 

Apoi o bănuială groaznică îl străbătu. „Ne-aţi mai făcut să uităm şi 
altceva?“ îl întrebă el pe Umaroth. 

„Şi dacă am fi făcut-o, cum am mai putea şti acum?“, răspunse dra- 
gonul alb. 

— Priviţi! ţipă Elva, arătând cu mâna. 

Eragon se întoarse şi o văzu pe Arya ieşind din adâncurile întunecate 
ale cetăţii. Cu ea erau Blâdhgarm şi magicienii acestuia, zgâriați şi plini 
de vânătăi dar vii. În braţe, Arya purta un cufăr de lemn cu încuietoare de 
aur. Un şir lung de cutii metalice — fiecare de mărimea unei căruţe — plu- 
tea în spatele elfilor, la câteva degete de sol. 

În culmea fericirii, Eragon ţâşni în picioare şi le alergă în întâmpinare. 

— Sunteţi vii! 

Îl luă prin surprindere pe Blödhgarm când se repezi şi îl îmbrăţişă pe 
elful acoperit de blană. 

Blödhgarm îl privi un moment cu ochii săi galbeni, apoi zâmbi ară- 
tându-şi colții. 

— Suntem vii, Biruitorul-Umbrei. 

— Aceia sunt... Eldunari? întrebă Eragon, rostind cuvântul încet. 

Arya dădu din cap. 

— Erau în vistieria lui Galbatorix. Va trebui să ne întoarcem acolo, la 
un moment dat; sunt multe minuni ascunse înăuntru. 

— Cum sunt? Eldunarii, vreau să zic. 

— Derutaţi. Le vor trebui ani ca să îşi revină, dacă îşi vor reveni 
vreodată. 

— Şi asta este...? Eragon arătă către cufărul pe care îl purta ea. 

Arya aruncă o privire în jur, ca să se asigure că nimeni nu era destul de 
aproape să poată vedea; apoi ridică puţin capacul. În interior, cuibărit în ca- 
tifea, Eragon văzu un minunat ou de dragon, verde şi cu vinişoare albe. 

Bucuria de pe chipul Aryei îl făcu pe Eragon să simtă cum îi creşte 
inima. Zâmbi cu gura până la urechi şi îi chemă printr-un gest pe ceilalți 
elfi. Când aceştia se adunară în jurul lui, el şopti în limba străveche şi le 
vorbi despre ouăle din Vroengard. 

Ei nu strigară, nici nu râseră, dar ochii le sclipiră şi toţi împreună pă- 
rură să vibreze de emoție. Încă zâmbind, Eragon ţopăi pe călcâie, încân- 
tat de reacţia lor. 

Apoi Saphira făcu: „Eragon!“ 

În aceeaşi clipă, Arya se încruntă şi spuse: 

— Unde sunt Thorn şi Murtagh? 

Eragon îşi ridică privirea şi o văzu pe Nasuada stând singură în 
curte. Lângă ea se afla o pereche de desagi pe care Eragon nu îşi amin- 
tea să îi fi văzut pe Thorn. Un curent de aer mătură curtea şi el auzi zgo- 
motul unor bătăi de aripi, dar nu văzu nici urmă de Murtagh sau Thorn. 

Eragon îşi aruncă gândurile în direcţia în care bănuia că se află aceş- 
tia. Îi simți imediat, căci mințile nu le erau ascunse, dar aceştia refuzară 
să îi vorbească sau să îl asculte. 

— La naiba! bombăni Eragon, alergând către Nasuada. Aceasta avea 
obrajii în lacrimi şi părea pe cale să îşi piardă cumpătul. 

— Unde se duc?! 

— Departe. 

Bărbia îi tremura, apoi inspiră adânc, dădu drumul aerului să iasă şi 
îşi îndreptă spinarea, părând şi mai înaltă decât înainte. 

Blestemând din nou, Eragon se aplecă şi desfăcu desagii. Înăuntru, 
găsi o grămadă de Eldunari mai mici, puşi în lădițe căptuşite. 

— Arya! Blâdhgarm! strigă el, arătând către desagi. 

Cei doi elfi dădură din cap. 

Eragon alergă către Saphira. Nu avea timp să dea explicaţii; ea înţe- 
lese. Când el se cățără pe spatele ei, îşi întinse aripile şi, în clipa în care 
el fu în şa, îşi luă zborul din curte. 

Urale se ridicară din oraş când vardenii o văzură. 

Saphira bătu rapid din aripi, urmând dâra mirosului de mosc lăsat în 
aer de Thorn. Aceasta o conduse înspre miazăzi, în afara umbrei colțului 
de stâncă, apoi ea coti, ocolind uriaşul acela de piatră, şi se îndreptă spre 
nord, către râul Ramr. 

Câteva mile, dâra merse drept, uniform. Când râul larg, mărginit de 
copaci fu aproape sub ei, mirosul începu să coboare. 

Eragon cercetă terenul ce se întindea în faţa lor şi văzu o sclipire roşi- 
atică la baza unei mici coline aflate pe partea cealaltă a râului. „Acolo“, 
îi spuse el Saphirei, dar aceasta îl zărise deja pe Thorn. 

Cobori în spirală şi ateriză încetişor în vârful colinei, unde avea avan- 
tajul înălțimii. Aerul ce venea dinspre apă era rece şi umed, aducând cu 
el miros de mosc, de mâl şi de sevă. Între colină şi râu se întindea o mare 
de urzici. Plantele creșteau într-o asemenea abundență încât singura cale de 
a trece ar fi fost să îşi taie drum. Frunzele lor ţepoase, întunecate se fre- 
cau una de cealaltă cu un freamăt uşor, care se contopea cu zgomotul nă- 
valnic al râului. 

La marginea mării de urzici stătea Thorn. Murtagh se afla lângă el, ajus- 
tând chingile şeii. 

Eragon o desprinse puţin din teacă pe Brisingr, apoi se apropie precaut. 

Fără să se întoarcă, Murtagh spuse: 

— Aţi venit să ne opriți? 

— Depinde. Unde vă duceţi? 

— Nu ştiu. Spre nord, poate... undeva, departe de alţi oameni. 

— Ai putea rămâne. 

Murtagh scoase un râs uscat, lipsit de orice veselie. 

— Ştii că nu se poate. Asta i-ar aduce numai probleme Nasuadei. În 
plus, piticii nu ar accepta niciodată. Nu după ce l-am omorât pe Hrothgar. 
Privi peste umăr, la Eragon. Galbatorix obişnuia să-mi spună „Ucigaşul 
de Regi“. Şi tu eşti „Ucigaş de Regi“ acum. 

— E o trăsătură de familie, se pare. 

— În cazul ăsta, mai bine, nu-l scăpa din ochi pe Roran... lar Arya este 
un ucigaş de dragoni. Nu cred că îi va fi uşor — un elf omorând un dragon. 
Ar trebui să vorbeşti cu ea, să te asiguri că este în regulă. 

Perspicacitatea lui Murtagh îl surprinse pe Eragon. 

— O să-i vorbesc. 

— Poftim, făcu Murtagh, cu o ultimă smucitură a chingii, apoi se în- 
toarse cu faţa la Eragon şi Eragon văzu că o ţinea pe Zar'roc lipită de 
corp, scoasă din teacă, gata s-o folosească. Deci, încă o dată: aţi venit să 
ne opriți? 

— Nu. 

Murtagh îi aruncă un zâmbet slab şi o băgă pe Zar'roc în teacă. 

— Mă bucur. Nu aş fi vrut să mă lupt iar cu tine. 

— Cum ai reuşit să te eliberezi de sub puterea lui Galbatorix? Era nu- 
mele tău adevărat, nu-i aşa? 

Murtagh încuviinţă. 

— Cum spuneam, nu mai sunt... nu mai suntem — îl atinse pe Thorn — 
ce am fost cândva. Doar că vom avea nevoie de ceva timp ca să înţele- 
gem asta. 

— Şi Nasuada. 

Murtagh se încruntă, apoi se întoarse, privind lung peste marea de ur- 
zici. Când Eragon i se alătură, Murtagh zise încet: 

— Îţi aminteşti ultima oară când am fost la râul ăsta? 

— Ar fi şi greu să uit. Încă aud strigătele cailor. 

— Tu, Saphira, Arya şi cu mine, toți împreună, şi siguri că nimic nu ne 
poate opri... 

Undeva, în spatele minţii, Eragon îi simțea pe Saphira şi Thorn vor- 
bind. Ştia că Saphira îi va spune mai târziu ce discutaseră. 

— Ce vei face? îl întrebă pe Murtagh. 

— Voi sta şi voi cugeta. Poate că voi construi un castel. Am tot timpul. 

— Nu trebuie să pleci. Ştiu că va fi... greu, dar ai o familie aici: eu, şi 
Roran de asemenea. Îţi este văr cum îmi este şi mie şi nu l-ai întâlnit nici- 
odată... Aparţii la fel de mult satului Carvahall şi Văii Palancar pe cât 
aparţii Urû’baen-ului, şi poate chiar mai mult. 

Murtagh scutură din cap şi continuă să privească fix peste marea de 
urzici. 

— Nu va merge. Thorn şi cu mine trebuie să fim singuri; avem nevoie 
de timp ca să ne vindecăm. Dacă rămânem, vom fi prea ocupați pentru a 
ne da seama ce s-a întâmplat. 

— Deseori, o companie bună şi o minte ocupată sunt cel mai bun leac 
pentru un suflet bonav. 

— Nu şi pentru ce ne-a făcut Galbatorix... De altfel, în momentul de 
faţă ar fi prea dureros să mă aflu în preajma Nasuadei, şi pentru mine, şi 
pentru ea. Nu, va trebui să plecăm. 

— Cât timp crezi că veţi fi plecaţi? 

— Până ce lumea nu va mai fi atât de plină de ură, iar noi nu ne vom mai 
simți de parcă am scoate munții din rădăcină şi am umple marea de sânge. 

Eragon nu avu nici un răspuns la asta. Rămaseră acolo, privind râul 
ce se întrezărea în spatele unui şir de sălcii scunde. Foşnetul urzicilor de- 
veni mai puternic, aţâţat de vântul ce bătea dinspre vest. 

Atunci Eragon spuse: 

— Când nu veţi mai dori să fiți singuri, căutaţi-ne. Veţi fi întotdeauna 
bine-veniţi în căminul nostru, oriunde ar fi el. 

— Aşa vom face. Promit. Spre surprinderea lui Eragon, văzu un licăr 
în ochii lui Murtagh. O secundă mai târziu, acesta dispăru. Ştii, spuse 
Murtagh, nu am crezut vreodată că vei putea să o faci... dar mă bucur 
că al făcut-o. 

— Am fost norocos. Și n-ar fi fost posibil fără ajutorul tău. 

— Chiar şi-aşa... Ai găsit Eldunarii din desagi? 

Eragon dădu din cap. 

— Bun. 

„Ar trebui să le spunem?“ o întrebă Eragon pe Saphira, sperând că ea 
va fi de acord. 

Aceasta se gândi un moment. „Da, dar nu le dezvălui unde. Tu îi spui 
lui, iar eu îi voi spune lui Thorn.“ 

„Cum doreşti.“ 

Adresându-i-se lui Murtagh, Eragon spuse: 

— Mai este ceva ce ar trebui să ştii. 

Murtagh îi aruncă o privire piezișă. 

— Oul pe care îl avea Galbatorix... nu este singurul din Alagaësia. 
Mai sunt şi altele, ascunse în acelaşi loc unde am găsit Eldunarii pe care 
i-am adus cu noi. 

Murtagh se întoarse spre el, cu o expresie neîncrezătoare pe faţă. În 
acelaşi timp, Thorn îşi arcui gâtul şi scoase un muget de fericire, care spe- 
rie un stol de vrăbii aflat în ramurile unui copac din apropiere. 

— Câte mai sunt? 

— Sute. 

Pentru un moment, Murtagh păru incapabil să scoată vreun sunet, 
apoi zise: 

— Ce vei face cu ele? 

— Eu? Cred că Saphira şi Eldunarii vor avea ceva de spus în această 
privință, însă probabil că se va găsi un loc sigur unde puii să iasă din 
ouă, şi se va reface breasla Cavalerilor. 

— Tu şi Saphira vă veți ocupa de instruirea lor? 

Fragon dădu din umeri. 

— Sunt convins că elfii vor da o mână de ajutor. Şi tu ai putea, dacă 
ni te alături. 

Murtagh îşi dădu capul pe spate şi oftă lung. 

— Dragonii se vor întoarce, la fel şi Cavalerii. Râse încetişor. Lumea 
e pe cale să se schimbe. 

— S-a schimbat deja. 

— Da. Deci tu şi Saphira veţi deveni noii conducători ai Cavalerilor, 
în vreme ce Thorn şi cu mine vom trăi în sălbăticie. Eragon încercă să 
spună ceva ca să îl consoleze, dar privirea lui Murtagh îl opri. 

— Nu, este exact aşa cum ar trebui să fie. Tu şi Saphira veţi fi nişte în- 
văţători mai buni decât am fi fost noi. 

— Nu sunt atât de sigur de asta. 

— Hmm... Promiteţi-ne totuşi un lucru. 

— Ce? 

— Când îi învăţaţi... învăţaţi-i să nu se teamă. Frica este bună în propor- 
ţii mici, dar când devine un tovarăș constant, apăsător, ea ia locul a ceea 
ce eşti şi te împiedică să faci ceea ce ştii că este bine. 

— Voi încerca. 

Apoi Eragon observă că Saphira şi Thorn nu mai vorbeau. Dragonul 
roşu se mişcă şi o ocoli, până ce îl putu vedea pe Eragon. Mental, cu o 
voce surprinzător de muzicală, Thorn spuse: „Îţi mulțumesc că nu mi-ai 
ucis Cavalerul, Eragon-Fratele-lui-Murtagh“. 

— Da, îți mulţumesc, spuse Murtagh sec. 

— Mă bucur că nu a trebuit să o fac, spuse Eragon, privindu-l pe Thorn 
în ochiul sângeriu, scânteietor. 

Dragonul fornăi, apoi se aplecă şi îl atinse pe Eragon pe vârful capu- 
lui, lovindu-şi solzii de coiful lui Eragon. „Să aveţi tot timpul vântul şi 
soarele în spate.“ 

„ȘI voi.“ 

O senzație de imensă mânie, durere şi incertitudine îl apăsă pe Eragon 
când conştiinţa lui Glaedr îi învălui mintea; şi, aparent, şi pe cele ale lui 
Murtagh şi Thorn, căci aceştia se crispară, parcă aşteptându-se la o luptă. 
Eragon uitase că Glaedr, împreună cu ceilalți Eldunari — ascunşi în spa- 
tul lor invizibil —, era prezent şi asculta. 

„Aş fi vrut să îţi pot mulţumi şi eu pentru acelaşi lucru, zise Glaedr, 
şi cuvintele îi erau amare ca fierea. Mi-ai omorât trupul şi mi-ai ucis Ca- 
valerul.“* Formularea fusese directă şi simplă, şi cu atât mai teribilă. 

Murtagh spuse ceva în gând, dar Eragon nu ştiu ce, căci i se adresase 
doar lui Glaedr, iar Eragon nu avea acces decât la reacția lui Glaedr. 

„Nu, nu pot, spuse dragonul auriu. Şi totuși, înţeleg că Galbatorix a 
fost cel care te-a împins să o faci şi că el a fost cel care ţi-a condus braţul, 

Murtagh... Nu pot ierta, dar Galbatorix este mort şi, odată cu el, şi setea 
mea de răzbunare. Aţi avut o viaţă grea, din chiar clipa în care aţi ieşit 
din găoace, amândoi. Dar astăzi aţi arătat că nenorocirile prin care aţi tre- 
cut nu v-au înfrânt. V-aţi întors împotriva lui Galbatorix când tot ce v-ar fi 
adus aceasta ar fi fost durere, şi astfel i-aţi permis lui Eragon să-l omoare. 
Astăzi, tu şi Thorn v-aţi arătat demni de a fi consideraţi Shur tugal întru 
totul, deşi nu aţi avut niciodată parte de pregătirea sau îndrumarea cuve- 
nită. Şi aceasta este un lucru... admirabil.“ 

Murtagh îşi înclină uşor capul, iar Thorn spuse: „Îţi mulţumim, 
Ebrithil““, cuvinte pe care Eragon le auzi. Faptul că Thorn folosise titlul de 
onoare „ebrithil păru să îl sperie pe Murtagh, căci acesta se uită înapoi, 
la dragon, şi deschise gura, ca şi cum ar fi vrut să zică ceva. 

În acea clipă, Umaroth vorbi. „Ne sunt cunoscute multe dintre gre- 
utățile pe care le-aţi înfruntat, Thorn şi Murtagh, căci v-am urmărit de 
la distanţă, precum i-am urmărit pe Eragon şi pe Saphira. Vă vom în- 
văţa multe lucruri, odată ce veți fi pregătiţi, însă până atunci vă spunem 
aceasta: în peregrinările voastre, ocoliţi gorganele Anghelm-ului, unde 
singur Kulkarvek, regele urgal, domneşte. Ocoliţi şi ruinele din Vroengard 
şi El-harim. Fiţi cu grijă la hăuri şi nu puneţi piciorul acolo unde pămân- 
tul se înnegreşte şi se sfărâmă, iar aerul miroase a pucioasă, căci în acele 
locuri răul pândeşte. Faceţi aceasta şi, doar dacă nu sunteţi neînchipuit de 
nenorocoşi, nu veţi întâlni nici un pericol pe care să nu-l puteţi birui.“ 

Murtagh şi Thorn îi mulțumiră lui Umaroth, apoi Murtagh aruncă o 
privire în direcția Ură'baen-ului şi spuse: 

— Ar trebui să plecăm. ÎI privi din nou pe Eragon. Acum îţi poţi 
aminti numele limbii străvechi sau magia lui Galbatorix îţi înnegurează 
încă mintea? 

— Aproape că mi-l amintesc, dar... Eragon scutură neputincios din cap. 

Atunci Murtagh rosti numele tuturor numelor de două ori: o dată, ca 
să ridice vraja de uitare pe care Galbatorix o aruncase asupra lui Eragon 
Şi apoi, încă o dată, pentru ca Eragon şi Saphira să poată reţine, la rân- 
dul lor, numele. 

— Nu l-aş împărtăşi cu nimeni altcineva, spuse el. Dacă fiecare magi- 
cian ar şti numele limbii străvechi, ar fi mai rău decât dacă aceasta ar fi 
pur şi simplu nefolositoare. 

Eragon dădu din cap, încuviinţând. 

Apoi Murtagh îşi întinse mâna şi Eragon îl prinse de braţ. Rămaseră 
aşa un moment, privindu-se. 

— Ai grijă, spuse Eragon. 

— Şi tu... Frate. 

Fragon ezită, apoi dădu iar din cap. 

— Frate. 

Murtagh mai verifică încă o dată harnaşamentul lui Thorn înainte 
de a se urca în şa. În timp ce Thorn îşi întinse aripile şi începu să se mişte, 
Murtagh strigă: 

— Ai grijă ca Nasuada să fie bine păzită. Galbatorix are mulţi servi- 
tori, mai mulţi decât mi-a zis vreodată mie, şi nu toţi i-au fost supuşi 
doar prin magie. Vor căuta să se răzbune pentru moartea stăpânului lor. 
Păziţi-vă, de fiecare dată. Sunt unii printre ei mai periculoşi chiar şi de- 
cât Ra'zac! 

După care Murtagh ridică o mână, în semn de rămas-bun. Eragon făcu 
la fel şi, din trei paşi săltaţi, Thorn se îndepărtă de marea de urzici şi se 
avântă în înalturi, lăsând făgaşuri adânci în pământul moale. 

Sclipitorul dragon roşu făcu deasupra lor un cerc, două, trei şi apoi se 
întoarse şi o luă către nord, dând din aripi într-un ritm lent şi constant. 

Eragon se duse lângă Saphira, pe vârful colinei, şi amândoi priviră 
cum Thorn şi Murtagh se micşorează până când deveniră un punct soli- 
tar, ca o stea la orizont. 

Cuprinşi amândoi de o senzaţie de tristeţe, Eragon îşi reluă locul pe 
spinarea Saphirei şi părăsiră colina, întorcându-se la Urâ'baen. 


Moştenitoarea Imperiului 


Eragon urcă încet treptele tocite ale turnului verde. Soarele aproape 
că asfinţise şi, prin ferestrele ce străpungeau zidul curbat din dreapta sa, 
putea întrezări clădirile umbrite din Urû’ baen, câmpurile înnegurate din 
afara oraşului şi, pe măsură ce urca în spirală, masa întunecată a dealu- 
lui de piatră ce se înălța în spatele său. 

Turnul era înalt, iar Eragon — ostenit. Şi-ar fi dorit să poată zbura cu 
Saphira până în vârf. Fusese o zi lungă şi acum tot ce îşi dorea era să stea 
cu Saphira şi să bea o cană de ceai cald în timp ce priveau cerul golindu-se 
de lumină. Însă ca întotdeauna, mai erau lucruri de făcut. 

O văzuse pe Saphira doar de două ori de când se întorseseră în cetate, 
după ce se despărţiseră de Murtagh şi de Thorn. Ea îşi petrecuse aproape 
toată după-amiaza ajutându-i pe vardeni să omoare sau să captureze ulti- 
mele pâlcuri de soldaţi şi, mai târziu, să adune în tabere familiile care îşi 
părăsiseră casele şi se împrăştiaseră prin împrejurimi, așteptând să vadă 
dacă acel colț de stâncă avea să se prăbușească sau nu. 

Acesta nu se prăbuşise deoarece, aşa cum îi spuseseră elfii lui Eragon, 
vrăjile pe care le puseseră ei asupra pietrei din vremuri străvechi — când 
Uri 'baen era cunoscut încă drept Ilirea — precum şi mărimea propriu-zisă 
a steiului îi îngăduiseră să reziste în faţa suflului exploziei fără să sufere 
pagube prea mari. 

Colina însăşi reţinuse o parte din resturile vătămătoare ale exploziei, 
deşi o mare parte apucase să iasă pe intrarea cetăţii, şi aproape toţi cei care 
fuseseră în Uri'baen sau în preajma sa aveau nevoie de îngrijiri prin ma- 
gie, altminteri s-ar fi îmbolnăvit şi ar fi murit. Deja mulţi dintre ei se 
îmbolnăviseră. 

Împreună cu elfii, Eragon făcuse tot posibilul pentru a salva cât mai 
mulți; energia Eldunarilor îi îngăduise să vindece o mare parte dintre 
vardeni, cât şi pe mulţi dintre locuitorii oraşului. 

Chiar în acea clipă, elfii şi piticii zideau faţada cetăţii pentru a împie- 
dica alte scurgeri otrăvitoare. Asta după ce scotociseră prin clădiri căutând 
supraviețuitori; şi găsiseră mulți: soldaţi, slujitori şi sute de prizonieri din 
temniţele de dedesubt. Depozitul mare de comori din interiorul cetăţii, 
inclusiv conţinutul imensei biblioteci a lui Galbatorix urmau să fie recu- 
perate mai târziu. Şi nu avea să fie uşor. Pereţii multor încăperi se prăbu- 
şiseră; alții rămăseseră încă în picioare, dar erau atât de avariaţi încât 
reprezentau un pericol pentru oricine se aventura în preajma lor. În plus, 
era nevoie de magie pentru a ţine la distanţă otrava ce impregnase aerul, 
piatra şi toate obiectele din imensul furnicar al cetăţii. Şi tot prin magie 
trebuiau curățate obiectele pe care alegeau să le scoată de acolo. 

După ce avea să fie închisă cetatea, elfii urmau să curețe oraşul şi îm- 
prejurimile de reziduul dăunător ce se aşezase acolo, astfel încât zona să 
redevină sigură pentru locuitori. Eragon ştia că avea să fie nevoie de aju- 
torul lui şi în această privință. 

Înainte să li se alăture în efortul de a vindeca şi arunca vrăji de pro- 
tecţie asupra tuturor celor din Urû’ baen şi din împrejurimi, îşi petrecuse 
peste un ceas folosind numele limbii străvechi ca să găsească şi să dezac- 
tiveze nenumăratele vrăji pe care le pusese Galbatorix asupra clădirilor 
şi oamenilor din oraş. Unele dintre farmece păreau inofensive, chiar fo- 
lositoare — precum fusese o vrajă care părea să aibă ca singur scop preve- 
nirea scârțâirii balamalelor unei uşi şi care îşi obținea energia dintr-un 
cristal mare cât un ou, fixat în uşă —, însă Eragon nu îndrăznea să lase 
vreuna dintre vrăjile regelui intacte, indiferent cât de inofensivă ar fi pă- 
rut ea. Mai ales când venea vorba de vrăjile puse pe bărbaţii şi femeile de 
sub comanda lui Galbatorix. Printre ei, jurămintele de credinţă erau cele 
mai răspândite, însă mai! erau şi vrăji de apărare, farmece care ofereau pu- 
teri extraordinare, precum şi alte vrăji, mai misterioase. 

Când Eragon îi eliberase pe nobilii şi oamenii de rând din servi- 
tute, din când în când simţise un strigăt de durere, de parcă le-ar fi luat 
ceva neprețuit. 

Fu un moment de criză când rupse legăturile lui Galbatorix de pe 
Eldunarii înrobiţi de rege. Dragonii începură de îndată să se agite şi să 

atace mințile oamenilor din oraş, indiferent dacă aceştia le erau prieteni 
sau duşmani. În acele clipe, groaza se răspândi prin Urâ'baen, făcându-i 
pe toți, chiar şi pe elfi, să se ghemuiască şi să se albească de frică. 

Apoi Blodhgarm şi cei zece magicieni rămaşi legaseră convoiul de cu- 
tii metalice care conținea Eldunarii de o pereche de cai şi îi scoseseră din 
Urâ'baen, trimițându-i cât mai departe, pentru ca gândurile dragonilor 
să nu mai aibă un efect atât de puternic. Atât Glaedr, cât şi o parte din- 
tre Eldunarii din Vroengard insistaseră să îi însoţească pe dragonii înnebu- 
niţi. Cea de-a doua oară când Eragon o văzu pe Saphira de la întoarcerea 
lor fu când el modifică vraja care îi ascundea pe Umaroth şi pe cei aflați 
cu el, astfel încât cinci dintre Eldunari să poată fi scoşi de acolo şi daţi în 
păstrarea lui Bl&dhgarm. Glaedr şi cei cinci erau de părere că îi puteau li- 
nişti pe dragonii torturați atât amar de vreme de Galbatorix, comunicând 
cu ei. Eragon nu era la fel de sigur, dar spera ca ei să aibă dreptate. 

Chiar când elfii şi Eldunarii plecau din oraş, Arya îl contactase, arun- 
când un gând întrebător din afara porţii năruite, unde se afla la sfat cu că- 
pitanii din armata mamei sale. În scurtul timp în care li se atinseră minţile, 
el simţi impactul devastator pe care îl avusese moartea mamei sale asu- 
pra ei, cât şi regretele şi mânia ce clocoteau sub suferinţa ei, şi văzu cum 
emoțiile amenințau să îi copleşească raţiunea şi cum se străduia să şi le 
ţină în frâu. Încercă să o aline pe cât putea, dar orice încercare părea ne- 
însemnată în comparație cu pierderea pe care o suferise. 

Când şi când, ca mai mereu de când plecase Murtagh, o senzaţie de pus- 
tiire punea stăpânire pe Eragon. Se aşteptase să se simtă triumfător dacă îl 
omorau pe Galbatorix şi, cu toate că era bucuros — şi chiar era bucuros — 
că scăpaseră de rege, nu mai ştia ce trebuia să facă. Îşi atinsese țelul. Se ur- 
case pe muntele de neurcat. Şi acum, fără acel ţel care să îl îndrume, care 
să îl mâne de la spate, era dezorientat. Ce aveau să facă până la urmă cu 
vieţile lor, el şi Saphira? Ce avea să le dea un sens existenţei? Ştia că, 
odată cu trecerea timpului, el şi Saphira aveau să pregătească următoarea 
generaţie de dragoni şi de Cavaleri, dar această perspectivă părea prea în- 
depărtată ca să fie reală. 

Chibzuind asupra acestor întrebări, se simţi copleşit şi ameţit. Îşi în- 
dreptă gândurile în altă parte, însă întrebările nu îi dădeau pace şi senza- 
tia de pustiire nu-i dispăru. 

„Poate că Murtagh şi Thorn au avut dreptate.“ 

Părea că treptele din turnul verde nu aveau să se mai termine niciodată. 
Continuă să îşi târască picioarele tot mai sus, în spirală, până ce oamenii de 
pe străzi ajunseră mici ca nişte furnici, iar gambele şi gleznele începură să 
îl ardă de la mişcarea repetitivă. Văzu cuiburile de rândunici de la colțu- 
rile ferestrelor înguste şi, sub o fereastră, găsi o grămăjoară de schelete 
mărunte: rămăşiţele festinului unui şoim sau vultur. 

Când în cele din urmă apăru capătul scării şerpuite — o uşă mare, în 
ogivă, înnegrită de vreme —, se opri să îşi adune gândurile şi să îşi tragă ră- 
suflarea. Apoi urcă ultimele câteva trepte, ridică ivărul şi deschise uşa, 
trezindu-se într-o cameră mare şi rotundă din vârful turnului elfesc. 

Înăuntru îl aşteptau şase persoane, alături de Saphira: Arya şi elful cu 
păr argintiu, Seniorul Dăthedr, Regele Orrin, Nasuada, Regele Orik şi re- 
gele pisicilor fermecate, Grimrr Jumătat'-de-Labă. Aceştia stăteau în pi- 
cioare (cu excepţia Regelui Orrin, care era aşezat) într-un cerc larg, cu 
Saphira chiar în faţa scărilor, lângă fereastra dinspre miazăzi, care îi în- 
găduise să intre în turn. Lumina soarelui în asfinţit se revărsa oblic în ca- 
meră, luminând sculpturile elfeşti de pe pereţi şi modelul complicat de 
piatră colorată fixat în podeaua cioplită. 

În afară de Saphira şi de Grimir, toţi ceilalţi păreau încordaţi şi stânje- 
niţi. În încordarea din jurul ochilor Aryei şi în linia dură a gâtului ei ars de 
soare, Eragon citi mărturia durerii şi supărării ei. Îşi dorea să poată face 
ceva pentru a-i alina durerea. Orrin era cufundat într-un jilţ, ţinându-şi 
pieptul bandajat cu mâna stângă şi o cupă de vin cu dreapta. Se mişca 
uşor cu mult prea multă grijă, de parcă se temea să nu se rănească, însă 
avea privirea strălucitoare şi limpede, astfel încât Eragon bănui că rana, 
şi nu băutura îl făcea să fie precaut. Dăthedr bătea darabana în mânerul 
sabiei cu un deget, în vreme ce Orik se rezema cu mâinile de mânerul lui 
Volund — ciocanul stătea drept pe podea, în faţa lui — privindu-şi barba. 
Nasuada îşi ţinea braţele încrucişate, ca şi cum i-ar fi fost frig. În dreapta, 
Grimrr Jumătat'-de-Labă se uita afară pe o fereastră, părând să nu îi bage 
în seamă pe ceilalți. 

Când Eragon deschise uşa, toată lumea îl privi şi un surâs se înfiripă 
pe chipul lui Orik. 

— Eragon! exclamă el. Îşi săltă ciocanul pe umăr, se îndreptă greoi 
spre Eragon şi îl apucă de braţ. Ştiam eu că poţi să-l omori! Bravo! În 
seara asta petrecem! Fie ca focurile să ardă cu flacără strălucitoare, iar 
glasurile noastre să facă să răsune cerurile cu sunetul petrecerii noastre! 

Eragon zâmbi şi încuviință, iar Orik îl bătu pe braț încă o dată, după 
care se întoarse la locul lui, în vreme Eragon străbătu încăperea, ca să 
stea lângă Saphira. 

„Micuțule“, spuse ea, atingându-i uşor umărul cu botul. 

El întinse mâna şi îi atinse obrazul aspru şi solzos, mulţumit de apro- 
pierea ei, apoi îşi întinse un gând către Eldunarii rămaşi cu ea. Ca şi el, 
erau osteniţi după cele petrecute în acea zi şi îşi dădu seama că preferau 
să privească şi să asculte mai degrabă decât să ia parte în mod activ la 
discuția ce avea să urmeze. 

Eldunarii îi salutară prezenţa, iar Umaroth zise „Eragon“, însă apoi 
rămase tăcut. 

Nimeni din încăpere nu părea să dorească să vorbească primul. Din 
oraşul de sub ei, Eragon auzi nechezatul unui cal. Dinspre cetate venea 
zgomot de târnăcoape şi dălți. Regele Orrin se foi stingherit în jilţ şi 
sorbi din vin. Grimrr îşi scărpină o ureche ascuţită, apoi adulmecă, parcă 
gustând aerul. 

În cele din urmă, Dăthedr rupse tăcerea. 

— Avem de luat o hotărâre, rosti el. 

— Ştim şi noi asta, elfule, mormăi Orik. 

— Lasă-l să vorbească, spuse Orrin, făcând un gest cu pocalul său în- 
crustat cu nestemate. Aş vrea să aud părerea lui, ce crede el că ar trebui să 
facem în continuare. Un surâs amar, oarecum zeflemitor îi apăru pe chip. 
Îşi înclină capul către Dăthedr, de parcă îi îngăduia să vorbească. 

Dăthedr îşi înclină capul drept răspuns. Dacă elful se simţise jignit de 
tonul regelui, nu o arătă. 

— Nu mai este nici un secret faptul că Galbatorix a murit. Chiar acum, 
când vorbim aici, vestea victoriei noastre se răspândește prin tot ţinutul. 
Până la sfârşitul săptămânii, se va afla despre moartea lui Galbatorix în 
cea mai mare parte a Alagaăsiei. 

— Aşa cum şi trebuie, făcu Nasuada. Îşi schimbase tunica pe care i-o dă- 
duseră temnicerii cu o rochie de un roşu-închis, ceea ce făcea ca greutatea 
pe care o pierduse în captivitate să pară şi mai evidentă, căci rochia îi 
atârna la umeri iar talia îi era dureros de subţire. Însă cu toate că părea fra- 
gilă, ea îşi recăpătase o parte din puteri. Când Eragon şi Saphira se întorse- 
seră în cetate, Nasuada fusese pe punctul de a ceda din cauza extenuării 
mentale şi fizice. În clipa în care Jörmundur o văzuse, o trimisese imediat 

în tabără, şi ea îşi petrecuse restul zilei izolată. Eragon nu apucase să se 
consulte cu ea înainte de întrunire, aşa că nu era sigur care era părerea ei în 
privinţa subiectului pe care se adunaseră să îl discute. La nevoie, putea să 
o contacteze direct cu gândul, însă spera să evite asta, deoarece nu voia să 
îi tulbure intimitatea. Nu acum. Nu după ce trecuse prin ceea ce trecuse. 

— Aşa cum şi trebuie, zise Dăthedr, cu glasul puternic şi limpede sub 
tavanul boltit al camerei înalte şi rotunde. Totuşi, când oamenii vor afla 
că Galbatorix a căzut, prima întrebare pe care o vor pune va fi cine i-a 
luat locul. Dăthedr îi privi pe fiecare în parte. Trebuie să le oferim un răs- 
puns acum, înainte ca tulburările să înceapă să se răspândească. Regina 
noastră a murit. Rege Orrin, dumneata eşti rănit. Sunt sigur că deja cir- 
culă nenumărate zvonuri. Este important să le înăbuşim înainte să pro- 
voace vreun rău. Orice zăbovire ar fi dezastruoasă. Nu putem îngădui ca 
orice senior cu o mână de oameni să creadă că se poate proclama condu- 
cător în propriu-i regat mărunt. Dacă se va întâmpla aşa ceva, Imperiul 
se va dezintegra într-o sută de regate diferite. Nici unul dintre noi nu 
vrea una ca asta. Trebuie ales un succesor — ales şi numit, oricât de greu 
ar fi să facem asta. 

Fără să se întoarcă, Gnimrr rosti: 

— Nu poţi conduce o haită dacă eşti slab. 

Regele Orrin zâmbi din nou, însă zâmbetul nu îi ajunse la ochi. 

— Şi ce rol vreţi să jucaţi voi în asta, Arya, Seniorule Dăthedr? Sau tu, 
Rege Orik? Sau tu, Rege Jumătat'-de-Labă? Vă suntem recunoscători pen- 
tru prietenie şi pentru ajutor, dar aceasta este o chestiune asupra căreia 
trebuie să se înţeleagă oamenii, nu voi. Noi ne conducem singuri şi nu îi 
lăsăm pe alţii să ne aleagă regii. 

Nasuada îşi frecă brațele încrucişate şi, spre surprinderea lui Eragon, zise: 

— Sunt de acord. Asta este ceva ce trebuie rezolvat între noi. Se uită 
către Arya şi Dăthedr. Sunt sigură că puteţi înțelege. Voi nu ne-aţi îngă- 
dui să vă spunem pe cine să alegeţi drept rege sau regină. Se uită şi la 
Orik. Iar clanurile nu ne-ar fi îngăduit să te alegem pe tine drept succeso- 
rul lui Hrothgar. 

— Nu, făcu Orik. Nu v-ar fi îngăduit. 

— Desigur, voi trebuie să luați hotărârea, zise Däthedr. Nu am îndrăzni 
să vă dictăm ce să faceți sau nu. Totuşi, ca prieteni şi aliați, oare nu am 

dobândit dreptul de a vă oferi un sfat într-o asemenea chestiune hotărâ- 
toare, îndeosebi una care ne va afecta pe toți? Orice veți hotărî voi va 
avea consecinţe pe termen lung şi ar fi bine să înțelegeți acele consecințe 
înainte de a alege. 

Eragon înţelese foarte bine. Era o amenințare. Däthedr spunea că, 
dacă s-ar fi luat o hotărâre care nu era pe placul elfilor, aceasta ar fi avut 
urmări neplăcute. Eragon se abținu să nu se încrunte. Poziţia elfilor era 
de aşteptat. Miza era foarte mare şi o greşeală în acest moment ar fi pro- 
vocat probleme în deceniile ce urmau. 

— Asta... pare rezonabil, rosti Nasuada. Se uită înspre Regele Orrin. 

Orrin privi în pocal în timp ce îl învârtea, amestecând lichidul din el. 

— Şi cum ne-ați sfătui să alegem mai exact, Senior Däthedr? Spu- 
neți-ne; sunt foarte curios. 

Elful făcu o pauză. În lumina joasă şi caldă a asfințitului, părul argin- 
tiu îi strălucea ca o aureolă difuză în jurul capului. 

— Cel care va purta coroana, oricine ar fi acesta, trebuie să aibă, de la 
bun început, priceperea şi experienţa necesare pentru a cârmui. Nu este 
timp să instruiți pe cineva în tainele conducerii, nici nu ne putem per- 
mite greșelile unui începător. În plus, această persoană trebuie să fie po- 
trivită, din punct de vedere moral, să preia o asemenea funcţie înaltă; el 
sau ea trebuie să fie o alegere acceptabilă pentru războinicii vardeni şi, 
într-o mai mică măsură, pentru oamenii din Imperiu; şi, pe cât posibil, 
această persoană ar trebui, de asemenea, să fie pe placul nostru şi al ce- 
lorlalți aliaţi ai vardenilor. 

— Ne-ai limitat alegerile foarte mult prin aceste cerinţe, rosti Re- 
gele Orrin. 

— Sunt doar cerințele unei cârmuiri bune. Sau nu sunteţi de acord? 

— Eu văd câteva opțiuni pe care dumneata le-ai trecut cu vederea sau 
le-ai desconsiderat, pesemne deoarece ți se par dezagreabile. Însă nu con- 
tează. Continuă. 

Däthedr îşi miji ochii, însă glasul îi rămase la fel de calm ca întotdeauna. 

— Prima şi cea mai evidentă opțiune — şi cea la care oamenii din Im- 
periu se vor aştepta — este persoana care l-a omorât pe Galbatorix. Adică 
Eragon. 

Aerul din cameră deveni casant, de parcă ar fi fost făcut din sticlă. 

Toată lumea se uită la Eragon, chiar şi Saphira şi pisica fermecată, 
şi îi putu simți pe Umaroth şi pe ceilalți Eldunari urmărindu-l îndea- 
proape. Le întoarse privirile, nefiind speriat sau mâniat de căutăturile lor 
iscoditoare. Cercetă chipul Nasuadei căutând un indiciu al reacției sale, 
însă în afară de seriozitatea expresiei, nu putu discerne nimic din ce gân- 
dea sau simţea ea. 

Se înfioră când îşi dădu seama că Dăthedr avea dreptate: putea ajunge 
rege. 

O clipă, Eragon cântări această posibilitate. Nu era nimeni care să-l 
poată opri să ia tronul, nimeni în afară de Elva şi poate de Murtagh, însă 
acum ştia cum să răspundă abilității Elvei, iar Murtagh nu mai era acolo 
ca să îl conteste. Saphira, putea simţi din mintea ei, nu i s-ar fi opus, indi- 
ferent ce alegea el. Şi, cu toate că nu putea citi nimic pe chipul Nasuadei, 
avea senzația ciudată că, pentru prima oară, ea ar fi fost dispusă să se dea 
la o parte şi să-i îngăduie lui să preia comanda. 

„Tu ce vrei?“ întrebă Saphira. 

Eragon se gândi la asta. „Eu vreau... să fiu de folos. Însă puterea şi 
controlul asupra celorlalți — acele lucruri pe care le râvnea Galbatorix — 
nu mă atrag prea mult. Şi oricum avem alte responsabilități.“ 

Îndreptându-şi din nou atenţia către cei care îl priveau, rosti: 

— Nu. Nu s-ar cuveni. 

Regele Orrin mormăi şi luă încă o înghiţitură din vin, în vreme ce 
Arya, Dăthedr şi Nasuada părură să se relaxeze, chiar dacă numai puţin. 
Ca şi ei, Eldunarii părură mulţumiţi de hotărârea lui, deşi nu ziseră nimic. 

— Mă bucur să te aud spunând asta, rosti Dăthedr. Sunt convins că ai 
fi un conducător minunat, dar nu cred că ar fi bine pentru neamul vostru, 
nici pentru celelalte rase din Alaga&sia, ca un alt Cavaler al Dragonului 
să ia coroana. 

Arya îi făcu un semn lui Dâthedr. Elful cu păr argintiu făcu un pas în 
spate şi Arya zise: 

— Roran ar fi o altă alegere evidentă. 

— Roran! rosti Eragon, nevenindu-i să creadă. 

Arya îl privi cu ochii solemni şi — în lumina piezişă — strălucitori şi 
aprigi, ca nişte smaralde în formă de stea. 

— Datorită acţiunilor lui au izbutit vardenii să cucerească Uri'baen-ul. 
Este eroul de la Aroughs şi din multe alte bătălii. Vardenii şi restul Impe- 
riului l-ar urma fără şovăială. 

— Este neobrăzat şi mult prea sigur pe sine, şi nu are experiența nece- 
sară, făcu Orrin, apoi aruncă o privire către Eragon, cu o expresie uşor 
vinovată. Este un războinic destoinic totuşi. 

Arya clipi o dată, precum o bufniţă. 

— Cred că aţi descoperi că neobrăzarea lui depinde de cei cu care are 
de-a face... Maiestatea Voastră. Totuşi, aveţi dreptate; lui Roran îi lipseşte 
experienţa necesară. Ceea ce înseamnă că ne rămân doar două variante: 
tu, Nasuada, şi tu, Rege Orrin. 

Regele Orrin se foi iarăşi în jilţul său adânc, iar fruntea i se încreți şi mai 
mult decât înainte, în vreme ce expresia Nasuadei rămase neschimbată. 

— Bănuiesc că doreşti să pretinzi tronul, îi zise Orrin Nasuadei. 

Ea îşi ridică bărbia. 

— Da. Glasul îi era calm ca o apă liniştită. 

— Atunci ne aflăm într-un impas, căci şi eu doresc acelaşi lucru. Şi 
nu mă voi da la o parte. Orrin învârti între degete piciorul pocalului. Sin- 
gura cale pe care o văd eu de a rezolva această problemă fără vărsare de 
sânge este ca tu să renunțţi la pretenția ta. Dacă insişti, vei sfârşi prin a 
distruge tot ce am câştigat astăzi, şi doar tu vei fi de vină pentru măcelul 
ce va urma. 

— Te-ai întoarce împotriva aliaţilor tăi numai pentru a nu o lăsa pe 
Nasuada să urce pe tron? întrebă Arya. Poate că Regele Orrin nu înțele- 
sese, dar Eragon interpretă corect expresia ei rece şi aspră: era disponibi- 
litatea de a ataca şi de a ucide fără nici un avertisment. 

— Nu, replică Orrin. M-aş întoarce împotriva vardenilor ca să dobân- 
desc tronul. Este o diferenţă. 

— De ce? întrebă Nasuada. 

— De ce? Întrebarea păru să îl înfurie pe Orrin. Oamenii mei le-au 
dat casă, masă şi straie vardenilor. Au luptat şi au murit alături de război- 
nicii tăi şi, ca ţară, noi am riscat mai mult decât vardenii. Vardenii nu au 
casă; dacă Galbatorix i-ar fi învins pe Eragon şi pe dragoni, voi puteaţi 
să fugiţi şi să vă ascundeţi. Însă noi nu aveam de ales decât să ne întoar- 
cem în Surda. Galbatorix ne-ar fi lovit ca un trăsnet şi ar fi trecut prin foc 
şi sabie tot ţinutul nostru. Noi am riscat forul — familiile, căminele, avuţia 
şi libertatea — şi, după toate astea, după toate sacrificiile noastre, chiar 
crezi că vom fi mulţumiţi să ne întoarcem la câmpurile noastre fără altă 
răsplată în afară de o bătaie pe umăr şi mulțumirile tale regale? Bah! 

Mai degrabă mă târăsc. Ne-am vărsat sângele de la Câmpiile Înflăcărate 
până aici şi acum ne cerem răsplata. Îşi încleştă pumnul. Acum vrem să 
primim prada de război cuvenită. 

Cuvintele lui Orrin nu părură să o supere pe Nasuada; într-adevăr, ea 
părea gânditoare, aproape înțelegătoare. 

„Doar nu are de gând să îi dea acestei potăi cu colții rânjiți ceea ce 
vrea?!“ făcu Saphira. 

„Aşteaptă să vedem, zise Eragon. Până acum nu ne-a abătut de la dru- 
mul cel drept.“ 

Arya spuse: 

— Sper ca voi doi să puteţi ajunge la o înţelegere amiabilă şi... 

— Bineînţeles, o întrerupse Regele Orrin. Și eu sper acelaşi lucru. Privi- 
rea îi zbură către Nasuada. Însă mă tem că îndărătnicia fermă a Nasuadei 
nu îi va îngădui să priceapă că, în această privință, trebuie să renunțe. 

Arya continuă: 

— ...ŞI, aşa cum spunea Dăthedr, nici prin cap nu ne trece să ne ameste- 
căm în treburile rasei voastre şi în alegerea următorului vostru conducător. 

— Îmi amintesc, rosti Orrin cu o urmă de surâs îngâmfat. 

— Totuşi, zise Arya, ca aliaţi juruiţi ai vardenilor, trebuie să îţi amin- 
tim că orice atac asupra lor va fi socotit un atac asupra noastră şi că vom 
răspunde cu aceeaşi monedă. 

Chipul lui Orrin se supse, de parcă ar fi muşcat din ceva amar. 

— Asta este valabil şi pentru pitici, adăugă Orik. Sunetul glasului său era 
asemenea pietrelor frecându-se una de cealaltă în adâncurile pământului. 

Grimrr Jumătat'-de-Labă îşi ridică mâna schilodită în fața ochilor şi 
îşi cercetă unghiile ca nişte gheare de la cele trei degete rămase. 

— Nouă nu ne pasă cine ajunge rege sau regină, atâta vreme cât pri- 
mim locul de lângă tron care ne-a fost făgăduit. Totuşi, noi am făcut târ- 
gul cu Nasuada şi pe ea vom continua să o sprijinim până când nu va 
mai fi conducătorul de haită al vardenilor. 

— Aha! exclamă Regele Orrin, şi se rezemă cu mâna pe genunchi. 
Dar ea nu este conducătoarea vardenilor. Nu mai este. Eragon e noul 
conducător! 

Toţi ochii se întoarseră din nou spre Eragon. El se strâmbă uşor şi spuse: 

— Credeam că e de la sine înţeles că i-am redat autoritatea Nasuadei în 
clipa în care am eliberat-o. În caz contrar, vreau să fie limpede: Nasuada 

este conducătoarea vardenilor, nu eu. lar eu cred că ea ar trebui să fie 
cea care moşteneşte tronul. 

— Cred şi eu că spui asta, făcu Regele Orrin, pufnind zeflemitor. Doar 
i-ai jurat credință. Sigur că ți se pare normal ca ea să moştenească tronul. 
Tu nu eşti altceva decât un slujitor credincios care îi ia apărarea stăpânului, 
iar părerile tale nu au mai multă greutate decât părerile slujitorilor mei. 

— Nu! zise Eragon. Te înşeli. Dacă aș fi crezut că tu sau altcineva ar fi 
putut să fie un conducător mai bun, atunci aş fi spus-o! Da, am depus un 
jurământ în fața Nasuadei, dar asta nu mă împiedică să rostesc adevărul. 

— Poate că nu, însă loialitatea ta față de ea îţi întunecă judecata. 

— Întocmai precum loialitatea față de Surda ţi-o întunecă pe-a ta, in- 
terveni Orik. 

Regele Orrin se încruntă. 

— De ce vă întoarceţi mereu împotriva mea? întrebă el, uitându-se de 
la Eragon la Arya, şi apoi la Orik. De ce îi luați partea de fiecare dată? Vi- 
nul sări peste buza pocalului când arătă spre Nasuada. De ce ea v-a câşti- 
gat respectul, iar eu şi oamenii din Surda nu l-am dobândit? Întotdeauna 
I-ați favorizat pe Nasuada şi pe vardeni şi, înainte de asta, pe Ajihad. Dacă 
ar mai fi fost în viaţă tatăl meu... 

— Dacă tatăl tău, Regele Larkin, ar mai fi fost în viață, îl întrerupse 
Arya, în nici un caz nu ar fi stat degeaba, plângându-se de felul în care îl 
văd alții; ar fi făcut ceva în privinţa asta. 

— Liniştiţi-vă, interveni Nasuada, înainte ca Orrin să poată riposta. Nu 
e cazul să se ajungă la jigniri... Orrin, îngrijorarea ta este de înţeles. Ai 
dreptate: surdanii au ajutat foarte mult cauza noastră. Recunosc cu mâna 
pe inimă că, fără ajutorul vostru, nu am fi fost niciodată în stare să ata- 
căm Imperiul cum am făcut-o şi voi meritaţi din plin răsplata pentru tot 
ce aţi riscat, cheltuit şi pierdut în timpul acestui război. 

Regele Orrin dădu din cap, părând satisfăcut. 

— Deci vei renunţa la pretenţii? 

— Nu, rosti Nasuada, cât se poate de calmă. Nu voi face una ca asta. 
Însă am o altă propunere, una care ne-ar putea împăca pe toţi. Orrin pufni 
nemulțumit, însă nu o mai întrerupse. lată propunerea mea: o mare parte 
din teritoriul pe care l-am cucerit va intra în componenţa Surdei. Aroughs, 
Feinster şi Melian vor fi toate ale voastre, cât şi insulele de la miazăzi, 

după ce vom pune stăpânire pe ele. Drept urmare, Surda aproape că îşi va 
dubla teritoriul. 

— Şi în schimb? întrebă Regele Orrin, ridicând o sprânceană. 

— În schimb, vei jura credinţă tronului din Urû’baen şi oricui va sta 
pe el. 

Orrin strâmbă din gură. 

— Te vei instala ca Înaltă Regină peste ţinut. 

— Aceste două regate — Imperiul şi Surda — trebuie reunite, dacă vrem 
să evităm orice ostilități pe viitor. Surda va rămâne sub stăpânirea ta şi 
vei putea face cum crezi de cuviinţă, cu o singură excepţie: magicienii 
din ambele ţări vor fi supuşi unor anumite restricţii, a căror natură va fi 
stabilită cu exactitate mai târziu. Pe lângă aceste legi, Surda va fi obli- 
gată să contribuie la apărarea teritoriilor noastre combinate. Dacă vreuna 
dintre ţări este atacată, cealaltă va fi nevoită să ofere ajutor sub formă de 
oameni şi material. 

Regele Orrin îşi aşeză pocalul în poală şi îl privi. 

— Întreb din nou: de ce ar trebui să fii tu cea care ia tronul, şi nu eu? 
Familia mea a domnit în Surda de când Doamna Marelda a câştigat Bătă- 
lia de la Cithri, întemeind astfel Surda şi Casa de Langfeld, şi noi ne tra- 
gem din însuşi Thanebrand Dăruitorul Inelului. Noi am înfruntat Imperiul 
şi ne-am luptat cu el vreme de un veac întreg. Aurul, armele şi armura 
surdanilor le-a îngăduit vardenilor să existe, în primul rând, şi v-au spri- 
jinit de-a lungul anilor. Fără noi, v-ar fi fost cu neputinţă să îi ţineţi piept 
lui Galbatorix. Piticii nu v-ar fi putut oferi tot ce aveaţi nevoie, nici elfii, 
atât de îndepărtați cum erau. Aşa că întreb din nou: de ce ar trebui să pri- 
meşti tu această onoare, Nasuada, şi nu eu? 

— Deoarece, făcu Nasuada, cred că pot fi o regină bună. Şi deoa- 
rece — şi asta este valabil pentru tot ce-am făcut cât timp i-am condus pe 
vardeni — cred că aşa este cel mai bine pentru neamul nostru şi pentru 
întreaga Alaga&sie. 

— Ai o părere foarte bună despre tine. 

— Falsa modestie nu este deloc de admirat, mai ales printre cei care po- 
runcesc altora. Oare nu mi-am demonstrat cu vârf şi îndesat calitățile de 
conducătoare? Dacă nu eram eu, vardenii s-ar fi ascuns şi acum în Farthen 
Dur, aşteptând un semn de sus că a sosit clipa să îl atacăm pe Galbatorix. 
l-am condus pe vardeni din Farthen Dûr până în Surda şi i-am organizat 

într-o armată puternică. Cu ajutorul vostru, desigur, dar eu am fost cea care 
i-a condus şi tot eu am obţinut ajutorul piticilor, elfilor şi urgalilor. Oare 
ai fi putut să faci şi tu atât de mult? Oricine va ajunge să domnească în 
Uri'baen va fi nevoit să trateze cu toate rasele de pe aceste meleaguri, nu 
doar cu a noastră. Încă o dată, am mai făcut asta şi o pot face în continuare. 
Apoi Nasuada îşi îmblânzi glasul, deşi expresia de pe chip îi rămase la 
fel de hotărâtă. Orrin, de ce vrei asta? Te-ar face oare mai fericit? 

— Nu este vorba despre fericire aici, mormăi el. 

— Ba este, măcar în parte. Chiar vrei să guvernezi întregul Imperiu, 
pe lângă Surda? Cel care va lua tronul va avea o sarcină imensă înaintea 
sa. Ţara trebuie refăcută din temelii: sunt tratate de negociat, oraşe de cu- 
cerit, nobili şi magicieni de supus. Ne va lua o viaţă întreagă să reparăm 
răul pe care l-a făcut Galbatorix. Chiar vrei să te înhami la aşa ceva? Mie 
mi se pare că ai prefera să îţi reiei viaţa de dinainte. Se uită scurt la poca- 
lul din poala lui, apoi îi privi din nou chipul. Dacă îmi accepţi oferta, te 
poți întoarce în Aberon şi la experimentele tale de filosofie naturală. Nu 
ti-ar plăcea asta? Surda va fi mai mare şi mai bogată, iar tu vei fi liber să 
te ocupi de pasiunile tale. 

— Nu facem întotdeauna doar ce ne place. Câteodată trebuie să fa- 
cem ceea ce trebuie, nu ceea ce vrem, replică Regele Orrin. 

— Aşa este, dar... 

— Pe lângă asta, dacă aş fi rege în Urû’baen, aş putea să mă ocup de pa- 
siunile mele aici în aceeaşi măsură în care aş face-o în Aberon. Nasuada 
se încruntă, însă, înainte să apuce să vorbească, Orrin continuă: Nu înţe- 
legi... Se încruntă şi mai luă o înghiţitură de vin. 

„Atunci explică-ne“, făcu Saphira, cu nerăbdarea ghicindu-se în cu- 
loarea gândurilor ei. 

Orrin pufni, îşi goli pocalul, apoi îl trânti de uşa dinspre scări, cio- 
bind aurul cupei şi făcând câteva nestemate să sară din monturile lor şi să 
se învârtă pe podea. 

— Nu pot, şi nici nu am chef s-o fac, bombăni el. Privi încruntat în ju- 
rul său. Nici unul dintre voi nu ar înţelege. Sunteţi prea convinşi de pro- 
pria voastră importanţă pentru a vedea. Cum aţi putea să înțelegeţi, dacă 
nu aţi trăit niciodată ce am trăit eu? Se lăsă la loc în jilţ, cu ochii aseme- 
nea unor tăciuni întunecaţi sub streşinile sprâncenelor. Îi zise Nasuadei: 
Te-ai hotărât? Nu renunțţi la pretenţii? 

Fa clătină din cap. 

— Şi dacă aleg să îmi menţin pretenţia? 

— Atunci vom fi în conflict. 

— lar voi trei veţi fi de partea ei? întrebă Orrin, uitându-se pe rând la 
Arya, Orik şi Grimrr. 

— Dacă vardenii sunt atacați, vom lupta de partea lor, spuse Orik. 

— Şi noi, zise Arya. 

Regele Orrin zâmbi, un zâmbet ce era mai degrabă un rânjet decât 
orice altceva. 

— Şi cu toate acestea nici nu vă trece prin cap să ne spuneţi pe cine 
ar trebui să alegem drept conducător, nu? 

— Sigur că nu, făcu Orik, cu dinţii săi albi sclipind ameninţător pe 
sub barbă. 

— Sigur că nu. Apoi Orrin îşi îndreptă din nou atenţia către Nasuada. 
Vreau Belatona, pe lângă celelalte oraşe pe care le-ai menţionat. 

Nasuada se gândi o clipă. 

— Ai primit deja două oraşe-porturi — Feinster şi Aroughs —, ba chiar 
trei, dacă pui la socoteală şi Eoam-ul de pe Insula Beirland. Îţi dau 
Furnost-ul, şi atunci vei avea tot Lacul Tiidosten, la fel cum eu voi avea 
tot Lacul Leona. 

— Leona este mai important decât Tiidosten, căci oferă acces către 
munți şi către coasta de nord, replică Orrin. 

— Da. Însă tu ai deja acces la Lacul Leona dinspre Dauth şi râul Jiet. 

Regele Orrin fixă cu privirea podeaua din centrul încăperii, rămâ- 
nând tăcut. Afară, soarele cobora sub linia orizontului, lăsând în urmă câ- 
tiva nori subţiri iluminaţi de razele sale. Cerul începu să se întunece şi 
primele stele se iviră în asfintit: picături palide de lumină în imensitatea 
purpurie. Se porni o briză uşoară şi, în sunetul pe care aceasta îl făcea pe 
zidurile turnului, Eragon auzi foşnetul urzicilor ţepoase. 

Cu cât aşteptau mai mult, cu atât mai mult i se părea lui Eragon că 
Orrin avea să respingă oferta Nasuadei sau că va rămâne acolo, neclintit 
şi tăcut, pentru tot restul nopţii. 

Apoi regele se foi şi îşi ridică privirea. 

— Foarte bine, rosti el cu glas jos. Câtă vreme îţi onorezi partea ta 
de înţelegere, nu voi emite pretenţii la tronul lui Galbatorix... Maiesta- 
tea Voastră. 

Eragon simţi cum îl străbate un fior când îl auzi pe Orrin rostind 
acele cuvinte. 

Cu expresia gravă, Nasuada merse până în mijlocul sălii descope- 
rite. Apoi Orik lovi cu mânerul lui Volund în podea şi zise: 

— Regele a murit, trăiască regina! 

— Regele a murit, trăiască regina! strigară Eragon, Arya, Däthedr şi 
Grimrr. Buzele pisicii fermecate se strânseră, dezvelindu-i colții ascuțiți, 
iar Saphira scoase un trâmbiţat zgomotos şi triumfător ce rezonă în tava- 
nul boltit şi deasupra oraşului în amurg. O senzaţie de aprobare emana 
dinspre Eldunari. 

Nasuada rămase dreaptă şi mândră, cu ochii sclipind de lacrimi în lu- 
mina cenuşie. 

— Vă mulţumesc, rosti ea, uitându-se la fiecare dintre ei şi susținân- 
du-le privirea. 

Cu toate acestea, gândurile ei păreau îndreptate altundeva şi avea un 
aer trist, pe care Eragon se îndoia că ceilalţi îl observaseră. 

Și întregul ţinut se cufundă în întuneric, doar vârful turnului lor ră- 
mase ca un far izolat, sus, deasupra oraşului. 


Un epitaf potrivit 


După victoria lor de la Urû’baen, lunile trecură deopotrivă repede şi 
încet pentru Eragon. Repede, pentru că el şi Saphira aveau multe de făcut 
şi rare erau zilele în care apusul nu îi găsea epuizați. Încet, pentru că el 
continuă să se simtă lipsit de ţel — în ciuda multelor sarcini pe care li le dă- 
duse Regina Nasuada — şi i se părea că trândăveau pe un petic de apă liniş- 
tită, aşteptând ceva, orice, care să îi împingă înapoi în curentul principal. 

El şi Saphira mai rămaseră în Urâ'baen încă patru zile după ce Nasuada 
fu aleasă regină, pentru a ajuta la instalarea prezenţei vardenilor, acolo şi 
în împrejurimi. Mare parte din timp şi-o petrecură ocupându-se de locui- 
torii oraşului, de obicei, împăciuind mulţimi furioase din cauza vreunei 
acțiuni a vardenilor şi vânând grupuri de soldaţi care fugiseră din Urû’ baen 
şi acum îi jefuiau pe călători, ţărani şi proprietăţile din vecinătate pentru 
a se întreţine. El şi Saphira participară, de asemenea, la eforturile de a re- 
construi masiva poartă principală a oraşului şi, la porunca Nasuadei, el 
azvârli câteva vrăji destinate a-i împiedica pe cei încă loiali lui Galbatorix 
să uneltească împotriva ei. Vrăjile îi vizau doar pe oamenii din oraş şi 
din ţinuturile vecine, dar existenţa lor îi făcea pe vardeni să se simtă mai 
în siguranță. 

Eragon observă că vardenii, piticii şi chiar şi elfii îl tratau altfel de 
cum o făcuseră înainte de moartea lui Galbatorix. Erau mult mai respectu- 
oşi, mai ales oamenii, şi, după cum înţelese Eragon într-un târziu, se ui- 
tau la el şi la Saphira cu un soi de venerație. La început îi plăcu — Saphirei 
nu părea să-i pese în vreun fel —, dar mai apoi începu să îl îngrijoreze 
când îşi dădu seama că mulţi dintre pitici şi oameni erau atât de dornici 
să îi facă pe plac încât i-ar fi spus orice credeau că i-ar plăcea să audă în 
loc să-i spună adevărul adevărat. Descoperirea îl tulbură; simţea că nu 

se mai poate încrede în nimeni, exceptându-i pe Roran, Arya, Nasuada, 
Orik, Horst şi, bineînțeles, Saphira. 

O văzu rar pe Arya în acele zile. Puținele dăți în care se întâlniră, ea 
păru retrasă în sine, ceea ce el ştiu că era felul ei de a-şi consuma dure- 
rea. Nu avură nici o şansă să vorbească între patru ochi, şi singurele con- 
doleanţe pe care şi le putu exprima fură scurte şi stângace. I se păruse că 
ea le apreciase, dar era greu de spus. 

Cât despre Nasuada, după o singură noapte dormită ea păru să îşi re- 
găsească mare parte din hotărârea, spiritul şi energia de dinainte, lucru 
care îl ului pe Eragon. Părerea lui despre ea crescu foarte mult după ce o 
ascultă povestind încercările prin care trecuse în Sala Prezicătoarei, după 
cum îi crescu şi considerația pentru Murtagh, despre care Nasuada nu 
mai scoase după aceea nici un cuvânt. Fa îl felicită pe Eragon pentru fe- 
lul în care îi condusese pe vardeni în absenţa sa — deşi el protestă, ară- 
tând că fusese mai tot timpul plecat — şi îi mulţumi pentru că o salvase 
atât de repede căci, aşa cum recunoscu ea mai târziu, Galbatorix aproape 
reuşise să o înfrângă. 

În a treia zi, Nasuada fu încoronată în marea piaţă din centrul oraşu- 
lui, în faţa unei mulțimi imense de oameni, pitici, elfi, pisici fermecate 
şi urgali. Explozia ce îi luase viaţa lui Galbatorix distrusese străvechea 
coroană a Broddringilor, aşa că piticii făuriseră o nouă coroană din aurul 
găsit în oraş şi din nestematele pe care elfii le desprinseseră de pe coifu- 
rile lor sau de pe mânerele săbiilor. 

Ceremonia fu simplă, dar cu atât mai impresionantă. Nasuada veni 
pe jos din direcția cetăţii în ruine. Purta o rochie de un purpuriu mag- 
nific — tăiată până la coate, astfel încât să poată vedea cu toţii cicatricile 
care-i brăzdau brațele —, cu o trenă tivită cu blană de nurcă pe care o du- 
cea Elva, căci Eragon fusese atent la avertismentul lui Murtagh şi insis- 
tase ca fata să stea cât mai aproape de Nasuada. 

O bătaie de tobă răsună lent în timp ce Nasuada urca pe podiumul ce 
fusese înălțat în centrul pieţei. În vârful acestuia, lângă fotoliul sculptat 
ce avea să îi servească drept tron, stătea Eragon, cu Saphira imediat în 
spatele său. În faţa platformei ridicate se aflau regii Orrin, Orik şi Grimrr, 
împreună cu Arya, Dăthedr şi Nar Garzhvog. 

Nasuada urcă pe podium, apoi îngenunche în faţa lui Eragon şi a 
Saphirei. Un pitic din clanul lui Orik îi înmână lui Eragon coroana cea nouă, 

pe care el o aşeză pe capul Nasuadei. Apoi Saphira îşi arcui gâtul şi cu botul 
o atinse pe Nasuada pe frunte, după care ea şi Eragon spuseră împreună: 

— Ridică-te, regină Nasuada, fiică a lui Ajihad şi a Nadarei! 

Apoi, trâmbiţe răsunară şi mulțimea adunată — care păstrase o tăcere 
de moarte — începu să ovaţioneze. Era o ciudată cacofonie aceea, în care 
răgetele urgalilor se amestecau cu vocile melodioase ale elfilor. 

Apoi Nasuada se aşeză pe tron. Regele Orrin veni în faţa ei şi îi jură 
credință, urmat de Arya, Regele Orik, Grimrr Jumătat'-de-Labă şi Nar 
Garzhvog, fiecare făgăduind solemn prietenia rasei sale. 

Evenimentul îl mişcă puternic pe Eragon. Se trezi că încearcă să îşi re- 
țină lacrimile în timp ce o privea pe Nasuada stând dominantă pe tronul 
său. Abia acum, cu încoronarea ei, părea că spectrul tiraniei lui Galbatorix 
începuse să se îndepărteze. 

După aceea sărbătoriră, iar vardenii şi aliaţii lor petrecură toată noap- 
tea. Tot ce-şi aminti mai apoi Eragon din festivități fu dansul elfilor, 
dum-dum-ul tobelor piticilor şi cei patru kulli care se cățăraseră pe un 
turn de pe zidul oraşului şi stătuseră acolo, sunând în cornuri făcute din 
testele părinţilor lor. Locuitorii oraşului participară şi ei la serbări, şi 
Eragon văzu pe chipul lor uşurarea şi bucuria că Galbatorix nu mai era 
rege. Şi, în spatele tuturor emoțiilor lor şi ale celor prezenţi, era o conşti- 
entizare a importanţei momentului, căci ştiau că erau martori la sfârşitul 
unei ere şi începutul alteia noi. 


În a cincea zi, când poarta era aproape reconstruită şi oraşul părea a 
fi în siguranţă, Nasuada le porunci lui Eragon şi Saphirei să zboare la 
Dras-Leona şi apoi la Belatona, Feinster şi Aroughs şi, în fiecare dintre 
acestea, să folosească numele limbii străvechi pentru a-i elibera de jură- 
minte pe toți cei care îi juraseră credinţă lui Galbatorix. De asemenea, ea 
îi ceru lui Eragon să arunce vrăji asupra soldaţilor şi nobililor — aşa cum 
făcuse cu populaţia din Urâ'baen — pentru a-i împiedica să încerce sub- 
minarea păcii abia instaurate. Eragon refuzase să facă acest lucru, căci îl 
simţea prea asemănător felului în care Galbatorix îi controlase pe cei care 
îl slujiseră. În Urâă”baen, pericolul să mai existe asasini ascunși sau alţi 
supuşi credincioşi era destul de mare, aşa încât Eragon fusese dispus 
să facă aşa cum dorise ea, dar nu în altă parte. Spre uşurarea sa, după ce 
chibzui puţin, Nasuada fu de acord cu el. 

Eragon şi Saphira luară cu ei peste jumătate dintre Eldunarii aduşi 
din Vroengard; restul rămaseră pe loc, împreună cu inimile inimilor ce 
fuseseră salvate din vistieria lui Galbatorix. Blödhgarm şi magicienii 
lui — care nu mai trebuiau să îi apere pe Eragon şi Saphira — duseră 
aceşti Eldunari într-un castel, la câteva mile nord-est de Urû’ baen, unde 
inimile puteau fi mai uşor păzite împotriva oricui ar fi căutat să le fure şi 
unde gândurile dragonilor nebuni nu puteau afecta minţile nimănui, cu 
excepția celor ale propriilor îngrijitori. 

Doar după ce fură satisfăcuţi văzând că Eldunarii erau în siguranţă 
Eragon şi Saphira plecară. 

Când ajunseră la Dras-Leona, Eragon fu stupefiat de numărul vrăjilor 
pe care le găsi aruncate peste tot prin oraş, precum şi în turnul întunecat 
de piatră, Helgrind. Multe dintre acestea, bănuia el, erau vechi de sute de 
ani, dacă nu chiar mai vechi: farmece uitate din veacurile trecute. Le lăsă 
pe cele care i se părură inofensive şi le înlătură pe celelalte, însă deseori îi 
fu greu să facă diferenţa, şi nu voia să se atingă de vrăji al căror scop nu 
îl înţelegea. Aici, Eldunarii se dovediră foarte utili; în câteva cazuri, ei îşi 
amintiră cine şi de ce aruncase vraja sau fură în stare să îi ghicească sco- 
pul din informaţii care lui nu îi spuneau nimic. 

Când fu rândul Helgrind-ului şi al diverselor bunuri ale preoţilor — 
care se refugiaseră în ascunzători secrete imediat ce aflaseră vestea căderii 
lui Galbatorix —, Eragon nu îşi bătu capul să mai verifice care vrăji erau 
periculoase şi care nu; le înlătură pe toate. De asemenea, se folosi de nu- 
mele tuturor numelor pentru a căuta cingătoarea lui Beloth cel Înţelept 
în ruinele marii catedrale, însă fără succes. 

Rămaseră în Dras-Leona trei zile, apoi porniră către Belatona, iar 
acolo Eragon înlătură farmecele puse de Galbatorix şi făcu acelaşi lucru 
în Feinster şi Aroughs. În Feinster, cineva încercă să îl omoare cu ajuto- 
rul unei băuturi otrăvite. Vrăjile sale de protecţie îl apărară, însă inciden- 
tul o înfurie pe Saphira. 

„Dacă o să-l găsesc vreodată pe şobolanul laş care a făcut asta, îl mă- 
nânc de viu, începând de la picioare şi terminând cu capul“, mârâi ea. 


Pe drumul de întoarcere spre Urû’ baen, Eragon propuse o mică schim- 
bare de direcţie. Saphira consimţi şi se înclină într-o parte, astfel încât 

orizontul se ridică la verticală şi lumea se împărţi în mod egal între cerul 
albastru-închis şi pământul verde cafeniu. 

Căutarea le luă o jumătate de zi, dar într-un sfârşit Saphira găsi gru- 
pul de dealuri de gresie şi, printre ele, un deal anume: o colină înaltă de 
piatră roşiatică, ce avea o peşteră săpată undeva, la mijlocul unuia dintre 
versanţi săi. Şi, pe culme, un mormânt scânteietor de diamant. 

Colina arăta exact cum şi-o amintea Eragon. Când o privi, simți cum 
1 se strânge inima. 

Saphira ateriză lângă mormânt. Ghearele ei zgâriară piatra poroasă, 
desprinzând bucățele. 

Cu gesturi domoale, Eragon îşi descinse curelele de la picioare, apoi 
se lăsă să alunece pe pământ. Îl cuprinse un val de ameţeală la mirosul pie- 
trei calde şi, pentru o clipă, se simţi în trecut. 

Se scutură şi mintea i se limpezi. Merse la mormânt şi privi în adâncu- 
rile cristalului, iar acolo îl văzu pe Brom. 

Acolo îl văzu pe tatăl său. 

Brom nu îşi schimbase înfăţişarea. Diamantul ce îi cuprindea trupul 
îl protejase de ravagiile pe care le aduce cu sine trecerea timpului şi car- 
nea sa nu avea nici urmă de descompunere. Pielea feţei îi era fermă şi 
avea o tentă trandafirie, de parcă sub suprafaţa ei ar fi curs încă sângele 
fierbinte. Părea că, în orice clipă, Brom ar fi putut să deschidă ochii şi să 
se ridice în picioare, gata să continue călătoria lor neterminată. Într-un 
fel, el devenise nemuritor, căci nu mai îmbătrânea, asemenea celorlalţi, 
ci rămânea pe vecie acelaşi, prins într-un somn lipsit de vise. 

Sabia lui Brom îi stătea pe piept şi pe flamura albă şi lungă a bărbu, cu 
mâinile lui împreunate pe mâner, exact aşa cum le aşezase Eragon. Într-o 
parte, se afla toiagul lui noduros, sculptat, îşi dădu seama Eragon acum, 
cu zeci de simboluri din limba străveche. 

Lacrimile îi umplură ochii. Căzu în genunchi şi plânse încetişor timp 
îndelungat. O auzi pe Saphira venind lângă el, îi simţi mintea cu mintea 
sa şi ştiu că şi ea jelea dispariţia lui Brom. 

Într-un sfârşit, Eragon se ridică şi se sprijini de vârful mormântului, 
cercetând forma feţei lui Brom. Acum, că ştia după ce să se uite, putea ve- 
dea asemănările dintre trăsăturile lor, estompate și ascunse de vârstă şi 
de barba lui Brom, dar clare. Forma pomeţilor lui Brom, cuta dintre 
sprâncene, felul în care i se curba buza de sus; Eragon recunoscu toate 


106 CHRISTOPHER PAOLINI 


acestea. Totuşi, nu moştenise nasul coroiat al lui Brom. Nasul îl luase de 
la mama sa. 

Eragon privi în jos, respirând anevoios, în timp ce privirea i se împă- 
ienjeni iar. 

— S-a terminat, spuse el, cu jumătate de gură. Am făcut-o.... Noi am 
făcut-o. Galbatorix este mort, Nasuada este pe tron şi amândoi, Saphira 
şi cu mine, suntem nevătămați. Asta te-ar mulțumi, nu-i aşa, vulpoi bătrân 
ce eşti? Râse scurt şi îşi şterse ochii cu dosul mâinii. Mai mult decât 
atât, sunt ouă de dragon în Vroengard. Ouă! Dragonii nu vor pieri. Iar 
Saphira şi cu mine vom fi cei care îi vor creşte. La asta nu te-ai fi gândit, 
nu-i aşa? Râse din nou, simțindu-se stupid şi îndurerat în acelaşi timp. 
Mă întreb ce ai fi zis de toate astea? Tu eşti acelaşi dintotdeauna, dar noi 
nu mai suntem aceiaşi. Măcar ne-ai recunoaşte? 

„Bineînţeles că ne-ar recunoaşte, spuse Saphira. Eşti fiul lui. Ea îl 
atinse cu botul. De altfel, fața nu îți este atât de diferită încât să te ia 
drept altcineva, chiar dacă mirosul ți s-a schimbat.“ 

— S-a schimbat? 

„Miroşi mai degrabă ca un elf acum... Oricum, cu greu şi-ar închipui 
că eu sunt Shruikan sau Glaedr, nu-i aşa?“ 

— Da. 

Eragon trase aer pe nas şi se dezlipi de mormânt. Brom arăta atât de 
viu acolo, în diamant, încât asta îi dădu o idee: o idee nebunească şi prea 
puţin probabilă, pe care aproape o respinse, dar pe care emoţiile sale nu 
îl lăsară să o ignore. Se gândi la Umaroth şi la Eldunari — la toată ştiinţa 
lor adunată la un loc şi la ce făcuseră aceştia cu vraja lui în Ură'baen — 
şi o scânteie de speranță deznădăjduită se aprinse în inima lui. 

Adresându-li-se deopotrivă Saphirei şi lui Umaroth, el spuse: „Brom 
doar ce murise când l-am îngropat. Saphira a transformat piatra în diamant 
abia a doua zi, dar el a stat întreaga noapte prins în piatră, departe de aer. 
Umaroth, cu puterea şi cu cunoaşterea ta, poate... poate încă l-am putea 
vindeca“. Eragon tremura de parcă ar fi fost cuprins de febră. „Nu ştiam 
cum să îi vindec rana, înainte, dar acum... acum cred că aş putea.“ 

„Ar fi mult mai greu decât îţi imaginezi“, spuse Umaroth. 

„Da, dar aţi putea s-o faceţi! spuse Eragon. V-am văzut, pe voi şi pe 
Saphira, realizând lucruri uimitoare prin magie. Sigur asta nu este ceva 
peste puterile voastre!“ 

„Ştii că nu putem folosi magia la comandă“, spuse Saphira. 

„ŞI, chiar dacă reuşim, spuse Umaroth, sunt toate şansele să nu pu- 
tem reface mintea lui Brom aşa cum a fost înainte. Minţile sunt lucruri 
complicate şi am putea sfârşi cu uşurinţă prin a-i tulbura spiritul sau a-i 
modifica personalitatea. Şi ce se va întâmpla după aceea? Ai vrea să îşi 
trăiască viaţa astfel? El ar vrea asta? Nu, este mai bine să îl laşi în pace, 
Eragon, şi să îl cinsteşti prin gândurile şi faptele tale aşa cum ai făcut-o. 
Ai fi vrut să fie altfel. Aşa vor toţi cei care au pierdut pe cineva drag. 
Însă asta este firea lucrurilor. Brom continuă să trăiască în amintirile tale 
Şi, dacă a fost omul pe care ni l-ai înfățișat, el ar fi mulțumit cu asta. Fii 
şi tu mulțumit cu asta.“ 

„Dar...“ 

De data aceasta, nu Umaroth fu cel care îl întrerupse, ci Valdr, cel mai 
bătrân dintre Eldunari. Acesta îl surprinse pe Eragon vorbindu-i nu prin 
imagini sau senzaţii, ci prin cuvinte din limba străveche, nefireşti şi chi- 
nuite, ca şi cum i-ar fi fost străine. Şi el spuse: „Lasă morţii pământului. 
Ei nu ne aparțin“. Apoi el nu mai spuse nimic, însă Eragon simți din par- 
tea lui o mare tristeţe şi compătimire. 

Eragon scoase un oftat prelung şi închise ochii pentru un moment, 
apoi, în inima sa, el se eliberă de speranţa sa nechibzuită şi acceptă din 
nou faptul că Brom nu mai este. 

— Ah, îi spuse el Saphirei. Nu credeam că va fi atât de greu. 

„Ar fi fost ciudat dacă ar fi fost altfel.“ El îi simţi răsuflarea caldă 
ciufulindu-i părul din creştet, în timp ce ea îi atinse spatele cu botul. 

Cu un zâmbet slab, îl privi din nou pe Brom. 

— Tată, spuse el. Cuvântul sună ciudat în gura lui; nu avusese nicio- 
dată ocazia să îl spună cuiva până acum. Apoi Eragon îşi mută pri- 
virea către runele pe care le aşezase în spirală la capătul mormântului, 
care spuneau: 


AICI ODIHNEȘTE BROM 
Cel ce a fost un Cavaler al Dragonului 
Şi ca un tată 
Pentru mine. 
Fie ca numele lui să dăinuiască în glorie. 

Zâmbi dureros văzând cât de aproape fusese de adevăr, apoi vorbi în 
limba străveche şi privi cum diamantul licări şi curse, în timp ce rune noi 
se formară la suprafața sa. Când termină, dedicația se schimbase: 


AICI ODIHNEŞTE BROM 
Cel ce a fost 
Un Cavaler prins prin legământ de dragonul Saphira 
Fiu al lui Holcomb şi al Neldei 
Iubitul Selenei 
Tatăl lui Eragon Biruitorul-Umbrei 
Întemeietor al armatei vardenilor 
Şi Blestem al Trădătorilor. 
Fie ca numele lui să dăinuiască în glorie. 
Stydja unin mor 'ranr. 


Era un epitaf mai puțin personal, dar lui Eragon i se păru mai potri- 
vit. Apoi aruncă diferite vrăji pentru a proteja diamantul împotriva hoți- 
lor şi vandalilor. 

Rămase în continuare lângă mormânt, nedorind să plece şi simțind 
că mai trebuia să fie ceva — un eveniment sau o emoție, sau o revelaţie 
care să facă să-i fie mai uşor să îşi ia rămas-bun de la tatăl său şi, în felul 
acesta, să plece. 

Într-un sfârşit, îşi puse mâna pe diamantul rece dorindu-şi să poată 
trece prin el şi să îl mai atingă pe Brom o ultimă dată. Și spuse: 

— Îţi mulțumesc pentru tot ce m-ai învăţat. 

Saphira sforăi, plecându-şi capul până ce atinse nestemata cea dură, 
apoi Eragon se întoarse şi, cu sentimentul că se terminase, urcă încet pe 
spatele Saphirei. 

O vreme, rămase posomorât, în timp ce Saphira îşi luă zborul şi porni 
către nord-est, spre Urâ'baen. Când grupul de dealuri de gresie rămase 
doar o pată la orizont, el respiră adânc şi privi cerul azuriu. 

Un zâmbet îi brăzdă faţa. 

„Ce-i atât de amuzant?“ întrebă Saphira, şfichiuind din coadă. 

„Solzul de pe botul tău creşte la loc.“ 

Încântarea ei fu evidentă, apoi ea pufni şi spuse: „Am ştiut întot- 
deauna că va creşte la loc. De ce n-ar fi crescut?“ Dar el îi putu simţi 
coastele vibrând sub călcâiele sale în timp ce ea torcea de mulţumire; o 
mângâie şi îşi aşeză pieptul pe gâtul ei, simțind cum căldura corpului i 
se scurge într-al lui. 


Piese pe tablă 


Când el şi Saphira se întoarseră în Urû’baen, Eragon descoperi cu 
surprindere că Nasuada schimbase numele oraşului, revenind la Ilirea, 
din respect pentru istoria şi moştenirea sa. 

De asemenea, fusese descumpănit să afle că Arya plecase în Ellesmera, 
împreună cu Dăthedr şi cu mulți dintre înalții seniori ai elfilor, şi că luase 
cu ea oul verde de dragon pe care îl găsiseră în cetăţuie. 

Íi lăsase o scrisoare, prin Nasuada. În ea, Arya îi explica faptul că fu- 
sese nevoită să însoţească trupul mamei sale înapoi în Du Weldenvarden, 
pentru o înmormânare cuvenită. Cât despre oul de dragon, îi scria: 


„„.Şi deoarece Saphira te-a ales pe tine, un om, să-i fii Cavaler, se cuvine 
ca un elf să fie următorul Cavaler, dacă dragonul din acest ou va fi de 
acord. Vreau să îi ofer acest prilej fără zăbavă. Deja a petrecut prea mult 
timp în coajă. De vreme ce mai sunt şi alte ouă altundeva — nu voi numi 
locul respectiv —, trag nădejde că nu vei socoti că am acţionat cu prea 
mare îndrăzneală sau că am înclinat excesiv în favoarea propriei mele 
rase. M-am consultat cu Eldunarii în această privinţă şi ei au fost de 
acord cu hotărârea mea. 

În orice caz, acum, că Galbatorix şi mama mea au trecut în neființă, 
nu mai doresc să rămân ambasador în rândul vardenilor. Mai degrabă aş 
vrea să îmi reiau misiunea de a transporta un ou de dragon prin întreg ți- 
nutul, aşa cum am făcut cu oul Saphirei. Fireşte, va fi nevoie în continu- 
are de un ambasador între rasele noastre. De aceea, Dăthedr şi cu mine 
am desemnat ca înlocuitor un tânăr elf pe nume Vanir, pe care l-ai întâl- 
nit când ai fost în Ellesméra. El şi-a exprimat dorinţa de a învăţa mai 
multe despre rasa voastră şi acesta mi s-a părut un motiv cât se poate de 
bun pentru ca el să primească postul — atâta vreme cât nu se dovedeşte a 
fi incompetent, bineînţeles. 

Scrisoarea mai continua câteva rânduri, însă Arya nu dădea nici un 
indiciu în privința momentului în care avea să se întoarcă în partea de 
apus a Alagaësiei, dacă avea să se mai întoarcă vreodată. Eragon era mul- 
tumit că ea îl prețuia îndeajuns cât să-i scrie, însă îşi dorea ca ea să-l fi 
aşteptat să se întoarcă, înainte de a pleca. Acum, că plecase, rămăsese un 
mare gol în lumea lui şi, cu toate că îşi petrecea o bună bucată din timp 
cu Roran şi cu Katrina, precum şi cu Nasuada, golul dureros dinăuntru 
refuza să se micşoreze. Asta, împreună cu senzația sa neîncetată că el şi 
Saphira abia apucau să-şi dea bineţe, îl lăsa cu un sentiment de deta- 
şare. Adeseori i se părea că se priveşte din exterior, ca şi cum ar fi fost un 
străin. Înţelegea cauza sentimentelor sale, însă nu se putea gândi la vreun 
alt leac decât trecerea timpului. 


În decursul recentei lor călătorii îşi dăduse seama că — folosindu-se 
de stăpânirea limbii străvechi, pe care i-o permitea numele tuturor nume- 
lor — putea îndepărta de pe Elva ultimele urme ale binecuvântării sale 
preschimbate în blestem. Aşa că se duse la fată, acolo unde locuia aceasta 
în palatul Nasuadei, şi îi spuse ce-i trecuse prin minte, apoi o întrebă ce 
îşi dorea. 

Fa nu reacţionă cu bucuria la care se aşteptase el, ci rămase cu privi- 
rea țintuită în podea şi cu chipul palid încruntat. Rămase tăcută aproape 
un ceas — cu el alături aşteptând fără să se plângă. 

Apoi se uită la el şi zise: 

— Nu. Aş prefera să rămân aşa cum sunt... Îţi sunt recunoscătoare că 
te-ai gândit să mă întrebi, dar asta este o parte prea mare din mine şi nu 
pot renunţa la ea. Fără capacitatea mea de a simţi durerea celorlalţi, aş fi 
numai o ciudăţenie, o aberaţie nelegitimă, bună doar pentru satisfacerea 
curiozității mărginite a celor care ar binevoi să mă aibă prin preajmă, a ce- 
lor care m-ar tolera. Cu ea, sunt tot o ciudăţenie, dar pot fi şi folositoare şi 
am o putere de care ceilalți se tem şi un control asupra sorții mele pe care 
nu îl au prea multe femei. Făcu un gest către camera împodobită în 
care locuia. Aici pot trăi în confort — şi în pace — şi, în acelaşi timp, pot 
să fac şi un bine, ajutând-o pe Nasuada. Dacă îmi iei acest talent, atunci 
cu ce aş mai rămâne? Ce aş mai face? Cine aş mai fi? Îndepărtarea vrăjii 
nu ar fi o binecuvântare, Eragon. Nu, voi rămâne aşa cum sunt şi voi în- 
dura greutăţile darului meu de bunăvoie. Însă îți mulţumesc. 

La două zile după ce el şi Saphira ajunseră în ceea ce acum era Ilirea, 
Nasuada îi trimise într-o altă misiune, mai întâi în Gil'ead şi apoi în 
Ceunon — cele două oraşe cucerite de elfi — pentru ca Eragon să poată fo- 
losi din nou numele numelor ca să înlăture vrăjile lu: Galbatorix. 

Atât Eragon, cât şi Saphira găsiră Gil'ead-ul neplăcut de vizitat. Le 
reamintea de momentul în care urgalii îl prinseseră pe Eragon la ordi- 
nele lui Durza, precum şi de moartea lui Oromis. 

Eragon şi Saphira dormiră în Ceunon trei nopți. Acesta nu semăna cu 
nici un alt oraş pe care îl văzuseră înainte. Clădirile erau făcute în mare 
parte din lemn, cu acoperișuri abrupte din şindrilă care, în cazul caselor 
mai mari, avea câteva straturi. Vârfurile acoperişurilor erau deseori de- 
corate cu sculptura stilizată a unui cap de dragon, în vreme ce uşile erau 
sculptate sau vopsite cu modele complicate, ca nişte împletituri. 

Când plecară, Saphira fu cea care sugeră o schimbare de rută. Nu tre- 
bui să insiste prea mult ca să îl convingă pe Eragon; el acceptă bucuros, 
după ce ea îl asigură că ocolul nu avea să le răpească prea mult timp. 

Din Ceunon, Saphira zbură către vest, peste Golful Fundor: o întin- 
dere de apă largă şi înspumată. Cocoaşele negre şi cenușii ale unor peşti 
mari se înălțau câteodată deasupra valurilor, ca nişte insulițe de piele, apoi 
aceştia împrăştiau apă prin orificiile lor şi îşi ridicau cozile în aer, îna- 
inte de a aluneca înapoi în adâncurile tăcute. 

Peste Golful Fundor, prin mugetele vânturilor reci, şi apoi peste munții 
Şirei, pe care Eragon îi ştia pe nume. Şi astfel ajunseră în Valea Palancar, 
pentru prima oară de când porniseră în urmărirea celor doi Ra'zac împre- 
ună cu Brom, ceea ce i se părea că se petrecuse în altă viață. 

Valea îi mirosea familiar lui Eragon; aroma pinilor, a sălciilor şi a 
mestecenilor îi amintea de copilărie, iar mușcătura aprigă a vântului îi 
arăta că se apropia iarna. 

Coborâră printre ruinele carbonizate din Carvahall, iar Eragon hoi- 
nări pe străzile năpădite de iarbă şi de buruieni. 

O haită de câini sălbatici ieşi dintr-un pâlc de mesteceni din apropi- 
ere. Se opriră când o văzură pe Saphira, apoi îşi rânjiră colții, scheunară 
şi fugiră să se ascundă. Saphira mârâi şi scoase o trâmbă de fum pe nări, 
dar nu încercă să-i urmărească. 

O bucată de lemn ars trosni sub piciorul lui Eragon când îşi târî cizma 
printr-o grămadă de cenuşă. Distrugerea târgului îl întrista. Însă majoritatea 

sătenilor care scăpaseră de-aici erau încă în viață. Dacă se întorceau, 
Eragon ştia că aveau să reconstruiască până la urmă Carvahall-ul, făcân- 
du-l chiar mai frumos decât înainte. Totuşi, clădirile pe care le ştia din 
copilărie erau pierdute pentru totdeauna. Absenta lor îi accentua senti- 
mentul că el nu mai aparţinea Văii Palancar, iar spaţiile goale în care ar 
fi trebuit să se afle casele îi dădeau senzaţia că trăieşte într-un vis în care 
totul era nelalocul său. 

— Lumea s-a întors pe dos, murmură el. 

Fragon făcu un mic foc de tabără lângă locul în care se aflase taverna 
lui Morn şi găti o oală mare de tocană. Cât mâncă, Saphira cercetă îm- 
prejurimile, adulmecând orice îi trezea interesul. 

Când isprăvi tocana, Eragon îşi duse oala, castronul şi lingura la râul 
Anora şi le spălă în apa rece ca gheaţa. Rămase pe vine pe malul stâncos 
şi țintui cu privirea fuioarele albe ce pluteau în capătul văii: Cascadele 
Igualda, care se întindeau în sus o jumătate de milă înainte de a dispărea 
peste un prag de piatră aflat pe înălțimile Muntelui Narnmor. Vederea lor 
îi aminti de seara în care se întorsese din Şiră cu oul Saphirei în desagă, 
neştiind nimic din ce îi aştepta în viitor pe ei doi, nici măcar că aveau să 
fie ei doi. 

— Hai să mergem, îi zise Saphirei, întâlnindu-se cu ea lângă fântâna 
surpată din centrul târgului. 

„Vrei să îţi vizitezi ferma?“ îl întrebă ea, când el se aşeză în şa. 

El clătină din cap. 

— Nu. Prefer să mi-o amintesc aşa cum era. 

Ea încuviință. Totuşi, printr-o înţelegere tacită, zbură spre miazăzi, ur- 
mând aceeaşi cale ca atunci când plecaseră din Valea Palancar. Pe drum, 
Eragon întrezăni luminişul în care se aflase casa lui, însă acesta era de- 
parte şi suficient de nedesluşit ca să poată pretinde că hambarul şi casa 
erau încă întregi. 

În capătul de miazăzi al văii, Saphira se folosi de o coloană de aer as- 
cendent ca să urce până în vârful muntelui uriaş şi golaş, Utgard, unde se 
afla foişorul părăginit pe care Cavalerii îl rdicaseră în vremuri de demult 
ca să poată urmări mişcările smintitului Rege Palancar. Foişorul fusese cu- 
noscut cândva sub numele de Edoc'sil, însă acum se chema Ristvak'baen, 
sau „Locul Amărăciunii“, căci acolo îl răpusese Galbatorix pe Vrael. 

Printre ruinele foişorului, Eragon, Saphira şi Eldunarii aduseră un ul- 
tim omagiu memoriei lui Vrael. Dintre toţi, Umaroth fu cel mai ursuz, 

însă zise: „Îţi mulțumesc că m-ai adus aici, Saphira. Nu credeam că voi 
ajunge să văd locul în care a căzut Cavalerul meu“. 

Apoi Saphira îşi întinse aripile şi îşi luă zborul din foişor, plutind 
deasupra văii şi a câmpiilor mănoase de dedesubt. 


La jumătatea drumului către Ilirea, Nasuada îi contactă printr-unul 
dintre magicienii vardenilor şi le porunci să se alăture unui grup mare de 
războinici pe care îl trimisese din capitală în Teirm. 

Eragon se bucură să afle că Roran era la comanda războinicilor şi că 
în rândurile lor se aflau Jeod, Baldor — care îşi putea folosi mâna fără nici 
o problemă, acum că elfii i-o prinseseră la loc — şi alţi câţiva săteni. 

Spre surprinderea lu: Eragon, locuitorii din Teirm refuzară să se pre- 
dea, chiar şi după ce îi eliberă de jurămintele făcute lui Galbatorix şi chiar 
dacă era limpede că vardenii, cu Saphira şi cu Eragon în ajutor, puteau cu- 
ceri oraşul cu uşurinţă, dacă doreau. În schimb, guvernatorul din Teirm, 
Seniorul Risthart, ceru să li se îngăduie să devină un oraş-stat indepen- 
dent, liber să îşi aleagă singur conducătorii şi să îşi facă singur legile. 

În cele din urmă, după câteva zile de negocieri, Nasuada acceptă aceşti 
termeni, cu condiţia ca Seniorul Risthart să îi jure credinţă ei, ca re- 
gină supremă, la fel cum făcuse Regele Orrin, şi să se supună legilor ei 
cu privire la magicieni. 

Din Teirm, Eragon şi Saphira îi însoțiră pe războinici către miazăzi, 
de-a lungul coastei înguste, până ajunseră în oraşul Kuasta. Aici repetară 
procesul din Teirm, însă, spre deosebire de Teirm, guvernatorul din Kuasta 
cedă şi acceptă să se alăture noului regat al Nasuadei. 

Apoi Eragon şi Saphira zburară singuri spre Narda, departe în miază- 
noapte, şi obținură aceeaşi făgăduință înainte să se întoarcă în Ilirea, unde 
rămaseră câteva săptămâni într-un palat de lângă cel al Nasuadei. 

Când le permitea timpul, el şi Saphira plecau din oraş şi se duceau la 
castelul în care Blödhgarm şi ceilalți magicieni păzeau Eldunarii salvaţi 
din ghearele lu: Galbatorix. Acolo Eragon şi Saphira luau parte pe cât 
puteau la efortul de vindecare a minţilor dragonilor. Începuseră să facă 
progrese, dar foarte încet, căci unii Eldunari erau mai sensibili la stră- 
daniile lor decât alţii. Eragon se temea că multora dintre ei nu le mai 
păsa de viaţă sau erau atât de pierduţi în hăţişul propriilor minţi, încât 
chiar şi dragonilor mai bătrâni precum Valdr le era aproape cu neputinţă 

să comunice cu ei într-o manieră rezonabilă. Ca să împiedice sutele de 
dragoni smintiți să îi copleşească pe cei care încercau să îi ajute, elfii păs- 
traseră majoritatea Eldunarilor într-un soi de transă, alegând să interac- 
ționeze numai cu câţiva deodată. 

De asemenea, Eragon trudi cot la cot cu magicienii din Du Vrangr 
Gata ca să golească cetatea de comori. În mare parte, această sarcină căzu 
pe umerii săi, căci nici un alt magician nu avea cunoştinţele sau experienţa 
necesară pentru a se ocupa de artefactele fermecate lăsate de Galbatorix în 
urma lui. Însă pe Eragon nu îl deranja asta; îi făcea plăcere să exploreze 
cetatea devastată şi să descopere tainele ascunse înăuntru. Galbatorix adu- 
nase nenumărate minunății de-a lungul veacului, unele mai periculoase 
decât altele, însă toate interesante. Piesa preferată de Eragon era un astro- 
lab care, pus la ochi, îi îngăduia să vadă stelele chiar şi la lumina zilei. 

Păstrase secretă existenţa celor mai periculoase artefacte (spunân- 
du-le doar Saphirei şi Nasuadei despre ele), socotind că ar fi fost prea ris- 
cant să li se ducă vestea. 

Nasuada folosi de îndată comoara recuperată din cetate pentru a face 
rost de hrană şi de haine pentru războinicii ei, dar şi pentru a reconstrui 
fortificațiile oraşelor pe care le cuceriseră când invadaseră Imperiul. Pe 
lângă asta, dăduse câte cinci coroane de aur fiecăruia dintre supuşii ei: un 
fleac pentru nobili, însă o adevărată avere pentru fermierii mai săraci. 
Eragon ştia că, prin acest gest, ea avea să le dobândească respectul şi cre- 
dinţa într-un fel pe care Galbatorix nu l-ar fi înţeles niciodată. 

De asemenea, găsiră câteva sute de săbii de Cavaleri: săbii de toate 
culorile şi formele, făurite atât pentru oameni, cât şi pentru elfi. Era o des- 
coperire care îţi tăia respirația. 

Eragon şi Saphira duseră chiar ei săbiile la castelul în care se aflau 
Eldunarii, în aşteptarea zilei în care Cavalerii vor avea din nou nevoie 
de ele. 

Eragon ştia că Rhunön s-ar fi bucurat să afle că o mare parte din cre- 
aţiile ei dăinuiseră. 

lar apoi mai erau şi miile de hrisoave şi de cărţi pe care le strânsese 
Galbatorix şi pe care acum elfii şi Jeod le catalogau, punându-le deo- 
parte pe cele ce conţineau secrete despre Cavaleri sau despre felurile tai- 
nice în care acționa magia. 

Pe când sortau tezaurul de cunoaştere al lui Galbatorix, Eragon tot 
spera să dea peste o menţiune a locului unde regele ascunsese celelalte 

ouă de Lethrblaka. Totuşi, singurele referiri la Lethrblaka sau la Ra'zac pe 
care le găsi se aflau în lucrări scrise de elfi şi de Cavaleri în vremurile de 
demult, scrieri în care aceştia discutau despre amenințarea întunecată a 
noptii şi se întrebau ce era de făcut în privinţa unui duşman ce nu putea fi 
detectat prin nici un fel de magie. 

Acum, că Eragon îi putea vorbi deschis, el începu să discute cu Jeod 
în mod regulat, mărturisindu-i ce se întâmplase cu Eldunarii şi cu ouăle, 
ba chiar mergând până la a-i spune despre modul în care îşi aflase nu- 
mele adevărat în Vroengard. Discuţiile cu Jeod erau o alinare, mai ales 
că el era unul dintre puţinii oameni care îl cunoscuseră pe Brom sufici- 
ent de bine pentru a-l socoti prieten. 


Lui Eragon i se părea interesant, într-o manieră oarecum abstractă, 
să vadă cum se cârmuia şi cum se reclădea regatul pe care îl încropise 
Nasuada din rămăşiţele Imperiului. Efortul necesar pentru administrarea 
unui asemenea ţinut enorm şi variat era colosal, iar treaba nu părea să 
aibă sfârşit; mereu se ivea câte ceva de făcut. Eragon ştia că lui nu i-ar fi 
plăcut deloc obligaţiile pe care le impunea postul, însă Nasuada părea 
în largul ei. Nu rămânea niciodată fără energie şi părea să ştie mereu cum 
să rezolve problemele cu care se confrunta. Zi de zi, el vedea cum este 
din ce în ce mai preţuită printre emisarii, funcţionarii, nobilii şi oamenii 
din popor cu care avea de-a face. Noul rol părea să i se potrivească de mi- 
nune, deşi nu era sigur cât de fericită era cu adevărat şi îşi făcea griji pen- 
tru ea din această cauză. 

Urmări felul în care ea îi judecă pe nobilii care fuseseră de partea lui 
Galbatorix — de bunăvoie sau nu — şi aprecie imparțialitatea şi îndura- 
rea pe care le arătă, precum şi pedepsele pe care le împărţi, acolo unde 
era cazul. Celor mai mulţi le luă pământurile, titlurile şi o bună parte 
din averile dobândite necinstit, însă nu îi execută, ceea ce îl bucură 
pe Eragon. 

Era cu ea şi când le acordă lui Nar Garzhvog şi neamului său întin- 
deri vaste de pământ de-a lungul coastei de miazănoapte a Şirei, precum 
şi de-a lungul câmpiilor mănoase dintre Lacul Flăm şi râul Toark, care 
rămăseseră acum aproape nelocuite. Eragon aprecie şi asta. 

Întocmai ca Regele Orrin şi ca Seniorul Risthart, Nar Garzhvog îi ju- 
rase credință Nasuadei, ca regină supremă. Totuşi, uriașul kull adăugase: 

— Semenii mei sunt de acord cu asta, Domniţă-Noptatică, însă sân- 
gele le fierbe în vine şi nu au ținere de minte, astfel că aceste vorbe nu îi 
vor lega pe veci. 

Cu glas rece, Nasuada replică: 

— Vrei să spui că neamul tău nu va respecta pacea? Să înțeleg deci că 
rasele noastre vor fi din nou duşmane? 

— Nu, răspunse Garzhvog, clătinându-şi capul masiv. Nu vrem să ne 
luptăm cu voi. Ştim că Sabie-de-Foc ne-ar omorî. Însă... când vor creşte co- 
piii noştri, vor vrea să lupte în bătălii, ca să îşi dovedească bărbăţia. Dacă 
nu vor mai fi bătălii, atunci ei le vor porni. Îmi pare rău, Domniţă-Nopta- 
tică, dar nu putem schimba ceea ce suntem. 

Discutia îl tulbură pe Eragon dar şi pe Nasuada, şi el îşi petrecu câ- 
teva nopţi gândindu-se la urgali, încercând să rezolve problema pe care 
o ridicaseră aceştia. 


Pe măsură ce treceau săptămânile, Nasuada continuă să îi trimită pe el 
şi pe Saphira în diverse locuri din Surda şi din regatul ei, folosindu-i dese- 
ori pe post de reprezentanţi personali la Regele Orrin, Seniorul Risthart şi 
la ceilalți nobili şi soldaţi răspândiţi prin ţinut. 

Oriunde mergeau, căutau un loc ce ar fi putut sluji drept casă pentru 
Eldunari în veacurile ce aveau să vină şi drept cuib şi loc de antrena- 
ment pentru dragonii ascunşi în Vroengard. Erau anumite locuri în Şiră 
care arătau promiţător, însă cele mai multe se aflau prea aproape de oa- 
meni sau de urgali, sau atât de departe spre miazănoapte, încât Eragon 
se gândi că ar fi cumplit să trebuiască să stea acolo tot timpul anului. Pe 
deasupra, Murtagh şi Thorn se duseseră înspre miazănoapte, iar Eragon 
şi Saphira nu voiau să le îngreuneze situația. 

Munţii Beor ar fi fost perfecţi, însă părea puţin probabil ca piticii să 
primească sute de dragoni flămânzi între hotarele regatului lor. Oriunde ar 
fi mers în Beor, tot s-ar fi aflat la o aruncătură de băț de un oraş de-al pitici- 
lor şi nu ar fi fost prea plăcut ca vreun pui de dragon să înceapă să atace 
turmele de fe/dinost ale acestora — ceea ce, cunoscând-o pe Saphira, ar 
fi fost foarte probabil să se întâmple. 

Elfii nu ar fi avut nimic de obiectat dacă dragonii s-ar fi stabilit prin 
preajma vreunui munte din Du Weldenvarden, însă Eragon tot îşi făcea 
griji în privinţa apropierii oraşelor elfeşti. De asemenea, nu îi plăcea ideea 

de a plasa dragonii şi Eldunarii pe teritoriul unei singure rase. Dacă ar fi 
făcut asta, ar fi lăsat impresia că sprijină în mod deosebit acea rasă. Ca- 
valerii din trecut nu făcuseră niciodată aşa ceva, iar Eragon socotea că 
nici viitorii Cavaleri nu trebuiau s-o facă. 

Singurul loc aflat suficient de departe de orice oraş şi pe care nu îl re- 
vendicase încă nici o rasă era străvechiul sălaş al dragonilor: inima De- 
şertului Hadarac, unde se aflau Du Fells Nangorâth, Munţii Blestemaţi. 
Eragon era sigur că ar fi fost un loc tocmai bun pentru a creşte puii. To- 
tuşi, avea trei dezavantaje. În primul rând, în deşert nu puteau găsi des- 
tulă mâncare ca să-i hrănească pe tinerii dragoni. Saphira ar fi trebuit să 
îşi petreacă o mare parte a timpului aducând căprioare şi alte animale săl- 
batice în munți. Şi, desigur, după ce puii aveau să crească mari, ar fi fost 
nevoiţi să înceapă să zboare pe cont propriu, ceea ce i-ar fi adus în apro- 
pierea meleagurilor oamenilor, elfilor sau piticilor. În al doilea rând, toţi 
cei care umblaseră în lung şi-n lat — şi chiar unii care nu o făcuseră — 
ştiau unde se află munţii. Şi, în al treilea rând, nu era prea greu să ajungi 
la munţi, mai ales pe timp de iarnă. Eragon era îngrijorat îndeosebi din 
pricina ultimelor două motive, care îl făceau să se întrebe cât de bine pu- 
teau ei proteja ouăle, puii şi Eldunarii. 

„Ar fi mai bine dacă ne-am duce pe un pisc din Munţii Beor, acolo unde 
nu pot ajunge decât dragonii, îi zise Saphirei. Astfel nimeni nu se va putea 
furişa până la noi, în afară de Thorn, Murtagh sau vreun alt magician.“ 

„Vreun alt magician, cum ar fi orice elf de pe pământ? În plus, s-ar 
putea să fie mereu frig!“ 

„Credeam că nu te deranjează frigul.“ 

„Nu mă deranjează. Dar nici nu vreau să trăiesc înconjurată de ză- 
padă cât este anul de lung. Nisipul este mai bun pentru solzi; mi-a zis 
Glaedr. Ajută la lustruirea şi la curăţarea lor.“ 

„Hmm.“ 


Zi de zi, vremea se răcea tot mai mult. Copacii rămaseră fără frunze, 
stolurile de păsări zburară către miazăzi pentru restul anului şi iarna se 
lăsă peste ţinut. Era o vreme crudă şi aspră şi, timp îndelungat, păru că 
întreaga Alagaâsie a fost cufundată în somn. La prima ninsoare, Orik şi 
armata lui se întoarseră în Munţii Beor. Toţi elfii aflați încă în Ilirea — 
mai puţin Vanir, Blâdhgarm şi cei doisprezece magicieni — plecară în 

Du Weldenvarden. Urgalii părăsiseră deja locurile de câteva săptămâni. 
Ultimele care plecară fură pisicile fermecate. Acestea dispăruseră pur şi 
simplu; nimeni nu le văzuse plecând şi totuşi, într-o bună zi, nici una nu 
se mai afla acolo, cu excepţia unei pisici fermecate mari şi grase pe nume 
Ochi-Galbeni, care stătea pe perna căptușită de lângă Nasuada, torcând, 
moțăind şi ascultând tot ce se petrecea în sala tronului. 

Fără elfi şi pitici, oraşul i se părea lui Eragon deprimant de pustiu în 
timp ce mergea pe străzi, cu fulgi de zăpadă zdrenţuiţi plutind pieziş pe 
sub colţul de stâncă fisurat de deasupra. 

lar Nasuada continua să îi trimită, pe el şi pe Saphira, în misiuni. Însă 
niciodată nu îi trimitea în Du Weldenvarden, singurul loc în care Eragon 
ar fi vrut să meargă. Nu mai primiseră nici o veste de la elfi în privinţa 
succesorului lui Islanzadi şi, când îl întreba pe Vanir, acesta se mulţu- 
mea să spună: 

— Nu ne pripim, căci pentru noi desemnarea unui nou monarh este 
un proces dificil şi complicat. Îndată ce voi afla ce au hotărât sfaturile 
noastre, te voi anunţa. 

Trecuse atâta timp de când o văzuse sau o auzise pe Arya, încât Eragon 
se gândea să folosească numele limbii străvechi pentru a ocoli vrăjile de 
apărare din jurul pădurii Du Weldenvarden ca să poată vorbi cu ea sau 
măcar să o poată zări. Totuşi, ştia că elfii nu ar fi privit cu ochi buni un 
asemenea amestec şi se temea că Arya nu ar fi apreciat deloc dacă el ar 
fi contactat-o astfel, fără să fie vreo urgenţă la mijloc. 

De aceea, preferă să îi scrie o scurtă scrisoare, întrebând-o de sănă- 
tate şi spunându-i câte ceva din ce mai făcuseră el şi Saphira între timp. 
Îi dădu scrisoarea lui Vanir, iar acesta făgădui să i-o trimită Aryei pe dată. 
Eragon era sigur că Vanir îşi ţinuse cuvântul — căci vorbiseră în limba 
străveche —, însă nu primi nici un răspuns de la Arya şi, pe măsură ce tre- 
ceau lunile, începu să creadă că, dintr-un motiv necunoscut lui, ea hotă- 
râse să pună capăt prieteniei lor. Gândul îl durea cumplit şi îl făcea să se 
concentreze cu şi mai multă intensitate asupra sarcinilor pe care i le dă- 
dea Nasuada, sperând astfel să îşi înece amarul. 


În toiul iernii, când țurțuri ca nişte săbii atârnau de colţul de stâncă de 
deasupra Ilireei şi împrejurimile erau acoperite de nămeţi, când drumurile 
erau aproape cu neputinţă de folosit şi mesele deveniseră sărăcăcioase, se 

produseră trei atentate asupra vieții Nasuadei, aşa cum avertizase Murtagh 
că s-ar putea întâmpla. 

Atentatele fuseseră ingenioase şi bine ticluite, iar cel de-al treilea — 
un năvod plin cu bolovani prăvălit asupra Nasuadei — aproape că reu- 
şise. Însă vrăjile de apărare puse de Eragon şi prezenţa Elvei o ajutară pe 
Nasuada să scape cu viață, deşi ultimul atac o costă câteva oase rupte. 

În timpul celui de-al treilea atentat, Eragon şi Şoimii-Nopţii izbutiră 
să ucidă doi dintre atacatorii Nasuadei — al căror număr exact rămânea 
un mister —, însă ceilalți scăpară. 

După aceea, Eragon şi Jörmundur făcură tot posibilul să asigure pro- 
tecția Nasuadei. Sporiseră din nou numărul străjerilor şi, oriunde mergea, 
cel puţin trei magicieni o însoțeau. Nasuada însăşi era tot mai precaută şi 
Eragon văzu în ea o anumită asprime pe care nu o observase înainte. 

Atacurile asupra Nasuadei încetară, însă la o lună după sfârşitul ier- 
nii, imediat ce drumurile se eliberară din nou, un conte rămas fără titlu, pe 
nume Hamlin, care strânsese câteva sute de foşti soldați ai Imperiului, în- 
cepu să lanseze raiduri împotriva Gil'ead-ului şi să-i atace pe călătorii 
de pe drumurile din împrejurimi. 

În acelaşi timp, o altă răzmeriţă, puţin mai mare, izbucni la miazăzi, 
condusă de Tharos cel Ager din Aroughs. 

Răzmeriţele fuseseră mai degrabă mici neplăceri, însă tot fusese ne- 
voie de câteva luni ca să fie înăbuşite, iar acestea dăduseră naştere unor 
lupte neaşteptat de sălbatice, deşi Eragon şi Saphira se străduiră să re- 
zolve lucrurile pe cale paşnică ori de câte ori putură. După bătăliile la 
care luaseră parte, nici unul dintre ei nu mai era însetat de sânge. 


Curând după sfârşitul răzmeriţelor, Katrina dădu naştere unei fetiţe 
dolofane şi sănătoase, cu un ciuf roşcat în vârful creştetului, întocmai ca 
mama ei. Fetița zbiera mai tare decât oricare alt copil pe care-l auzise 
Eragon vreodată şi avea o strânsoare ca de cleşte. Roran şi Katrina îi spu- 
seră Ismira, după numele mamei Katrinei, şi ori de câte ori o priveau 
bucuria de pe chipurile lor îl făcea şi pe Eragon să zâmbească. 

A doua zi după naşterea Ismirei, Nasuada îl chemă pe Roran în sala 
tronului şi îl surprinse, oferindu-i titlul de conte şi întreaga Vale Palancar 
drept domeniu. 

— Cât timp tu şi urmaşii tăi veţi fi în stare să o cârmuiţi, valea va fi a 
voastră, îi zise ea. 

Roran făcu o plecăciune şi spuse: 

— Vă mulțumesc, Maiestatea Voastră. 

Eragon îşi dădu seama că acest dar însemna pentru Roran aproape la 
fel de mult ca naşterea fetei sale, căci, după familie, Roran îşi prețuia cel 
mai mult casa. 

Nasuada încercase să îi ofere şi lui Eragon tot felul de titluri şi de mo- 
Şii, însă el o refuzase, zicându-i: 

— Mi-este de ajuns că sunt Cavaler; nu îmi mai trebuie nimic altceva. 


Câteva zile mai târziu, Eragon se afla cu Nasuada în cabinetul ei, cer- 
cetând o hartă a Alagaësiei şi discutând probleme din întregul ţinut, când 
ea spuse: 

— Acum, că lucrurile s-au mai aşezat cât de cât, cred că a sosit vre- 
mea să stabilim rolul magicienilor din Surda, Teirm şi din regatul meu. 

— Oh? 

— Da. Am petrecut mult timp gândindu-mă la asta şi am ajuns la o de- 
cizie. Am hotărât să formez un grup asemănător Cavalerilor, dar dedicat 
numai şi numai magicienilor. 

— Şi ce va face acest grup? 

Nasuada luă un condei de pe birou şi îl învârti între degete. 

— Cam aceleaşi lucruri pe care le fac şi Cavalerii: vor călători în lung 
şi-n lat, vor menţine pacea, vor rezolva conflictele ce privesc legea şi, 
mai presus de orice, îi vor supraveghea pe ceilalți magicieni, pentru a se 
asigura că nu îşi folosesc abilităţile ca să facă rău. 

Eragon se încruntă uşor. 

— De ce nu laşi asta în seama Cavalerilor? 

— Deoarece vor trece ani buni până vom avea mai mulți Cavaleri, şi 
chiar şi atunci nu vor fi suficienţi pentru a ţine seama de fiecare scama- 
tor mărunt şi de fiecare biată vrăjitoare... Tot nu ai găsit un loc în care să 
creşti dragonii, nu-i aşa? Eragon clătină din cap. Atât el, cât şi Saphira se 
simțeau tot mai nerăbdători, însă deocamdată nu reuşiseră să cadă de 
acord cu Eldunarii asupra unui loc. Acesta devenise un subiect sensibil în- 
tre ei, căci puii de dragon trebuiau să iasă cât mai repede din găoace. Mă 
gândeam eu... Trebuie să facem asta, Eragon, şi nu ne putem permite să 
aşteptăm. Uită-te la dezastrul pe care l-a lăsat în urmă Galbatorix. Magi- 
cienii sunt cele mai primejdioase fiinţe din lume, chiar mai primejdioase 

decât dragonii, şi trebuie să fie răspunzători pentru faptele lor. Dacă nu, 
vom rămâne pentru totdeauna la cheremul lor. 

— Chiar crezi că vei izbuti să recrutezi suficienţi magicieni ca să îi su- 
praveghezi pe toţi solomonarii de aici şi din Surda? 

— Eu aşa cred, dacă le ceri tu să ni se alăture. lar acesta este unul din- 
tre motivele pentru care vreau ca tu să conduci grupul. 

— Eu? 

Fa încuviinţă. 

— Cine altcineva? Trianna? Nu am încredere deplină în ea, iar ea nu 
are forţa necesară. Un elf? Nu, trebuie să fie cineva din rândurile noastre. 
Tu ştii numele limbii străvechi, eşti Cavaler şi ai înțelepciunea şi autorita- 
tea dragonilor în spatele tău. Nu mă pot gândi la o persoană mai nime- 
rită care să-i conducă pe magicieni. Am vorbit cu Orrin despre asta şi el 
a fost de acord. 

— Bănuiesc că ideea nu i-a surâs prea mult... 

— Nu, dar înţelege şi el că este necesar. 

— Chiar este? Eragon bătu darabana în marginea biroului, tulburat. 
Cum ai de gând să îi supraveghezi pe magicienii care nu vor face parte 
din acest grup? 

— Speram să ai tu unele sugestii. Mă gândeam că am putea face asta 
cu vrăji şi cu oglinzi fermecate, ca să ştim tot timpul pe unde umblă şi ca 
să supraveghem felul în care folosesc magia, pentru ca nu cumva să abu- 
zeze de ea în detrimentul celorlalți. 

— Și dacă o fac? 

— Atunci ne vom asigura că plătesc pentru fărădelegile lor şi îi pu- 
nem să jure în limba străveche că vor renunţa la magie. 

— Jurămintele în limba străveche nu opresc neapărat pe cineva să fo- 
Jlosească magia. 

— Ştiu, dar mai mult de-atât nu putem face. 

El încuviinţă. 

— Şi dacă un magician refuză să fie supravegheat? Ce facem atunci? 
Nu prea cred că o să fie mulți de acord cu aşa ceva. 

Nasuada scoase un oftat şi lăsă jos condeiul. 

— Asta-i partea grea. Tu ce ai face dacă ai fi în locul meu, Eragon? 

Nici una dintre soluţiile care îi treceau prin minte nu era tocmai plăcută. 

— Nu ştiu... 


122 CHRISTOPHER PAOLINI 


Expresia ei deveni şi mai tristă. 

— Nici eu nu ştiu. Este o problemă dificilă, dureroasă şi complexă şi, 
orice aş alege, cineva va avea de suferit. Dacă nu fac nimic, magicienii 
vor rămâne liberi să îi manipuleze pe ceilalți cu vrăjile lor. Dacă îi silesc 
să se supună supravegherii, mulţi mă vor uri pentru asta. Totuşi, cred că 
îmi vei da dreptate când voi spune că este mai bine să protejez majorita- 
tea supuşilor mei în detrimentul unei minorităţi. 

— Nu îmi place, murmură el. 

— Nici mie nu-mi place. 

— Vrei să-i legi pe toţi magicienii oamenilor de voinţa ta, indiferent 
cine ar fi aceştia. 

Ea nu clipi. 

— Pentru binele celor mulţi. 

— Cum rămâne cu oamenii care pot doar să audă gândurile altora şi 
nimic altceva? E şi asta o formă de magie. 

— Şi ei vor fi supravegheați. Riscul ca ei să abuzeze de puterea lor este 
mult prea mare. Nasuada oftă. Ştiu că nu este uşor, Eragon, însă într-un fel 
sau altul trebuie să ne ocupăm de asta. Galbatorix era nebun şi rău, dar 
avea dreptate într-o privinţă: magicienii trebuie ţinuţi în frâu. Însă nu aşa 
cum voia el. Ceva trebuie făcut şi cred că planul meu este cea mai bună 
soluţie posibilă. Dacă te poţi gândi la o cale mai potrivită de a institui dom- 
nia legii printre magicieni, aş fi nespus de bucuroasă. Altminteri, asta este 
singura cale pe care o putem urma şi am nevoie de ajutorul tău ca să o 
fac... Deci, eşti de acord să preiei conducerea acestui grup, pentru binele 
țării şi pentru binele întregii noastre rase? 

Eragon rămase pe gânduri, apoi într-un final răspunse: 

— Dacă nu te superi, aş vrea să mă gândesc puţin la asta. Şi trebuie să 
mă consult cu Saphira. 

— Desigur. Însă nu sta prea mult pe gânduri, Eragon. Am început deja 
să fac pregătirile şi în curând va fi nevoie de tine. 

După aceasta, Eragon nu se întoarse direct la Saphira, ci hoinări 
pe străzile Ilireei, nebăgând în seamă plecăciunile şi saluturile celor pe 
lângă care trecea. Se simțea... încurcat, atât în ceea ce privea propunerea 
Nasuadei, cât şi în legătură cu viaţa sa, în general. El şi Saphira stătuseră 
degeaba prea mult timp. Sosise vremea unei schimbări, iar împrejurările 

nu aveau să le mai permită să aştepte. Trebuiau să hotărască ce era de fă- 
cut şi, orice ar fi ales, aceasta avea să le afecteze tot restul vieţii. 

Îşi petrecu câteva ceasuri plimbându-se şi gândindu-se, îndeosebi la 
legăturile şi obligaţiile sale. La sfârşitul amiezii, se întoarse la Saphira 
Şi, fără nici un cuvânt, se urcă pe spatele ei. 

Ea îşi luă zborul din curtea palatului şi se înălță deasupra Ilireei sufi- 
cient de sus încât să poată vedea sute de mile în orice direcţie. Rămase 
acolo, dând roată. 

Vorbiră fără cuvinte, făcând pur şi simplu schimb de stări sufleteşti. 
Saphira îi împărtăşi multe dintre grijile sale, însă ea nu era atât de îngri- 
jorată în privinţa legăturilor cu ceilalţi precum era el. Nimic nu era mai 
important pentru ea decât să apere ouăle şi Eldunarii, şi să facă tot ce era 
mai bine pentru ei doi. Însă Eragon ştia că nu puteau să treacă cu vede- 
rea efectele pe care alegerile lor urmau să le aibă, atât pe plan politic, cât 
şi personal. 

În cele din urmă, îi zise: „Ce ar trebui să facem?“ 

Saphira se lăsă în jos când vântul de sub aripile ei scăzu în intensi- 
tate. „Vom face ceea ce trebuie, ca întotdeauna.“ Nu mai spuse nimic alt- 
ceva, ci se întoarse şi începu să coboare către oraş. 

Eragon fu recunoscător pentru tăcerea ei. Hotărârea avea să fie mai grea 
pentru el decât pentru ea, şi trebuia să se gândească la asta de unul singur. 

Când aterizară în curte, Saphira îl împunse cu botul şi îi zise: „Dacă 
vrei să vorbeşti, sunt aici“. 

El zâmbi: şi o mângâie pe gât, apoi porni spre camerele sale, cu privi- 
rea ațintită în podea. 


În acea noapte, când luna tocmai se ivise sub marginea stâncii de dea- 
supra Ilireei şi Eragon stătea rezemat de marginea patului, citind o carte 
despre tehnicile de făurire a şeilor folosite de primii Cavaleri, prinse cu 
colţul ochiului o mişcare, precum fluturarea unei draperii. 

Sări în picioare, trăgând-o pe Brisingr din teacă. 

Apoi, prin fereastra deschisă, văzu o corăbioară cu trei catarge împle- 
tită din snopuri de iarbă. Zâmbi şi îşi vâri sabia la loc în teacă. Îşi întinse 
mâna iar corabia zbură prin cameră şi îi ateriză în palmă, unde se înclină 
într-o parte. 

Corabia era diferită de cea pe care Arya o făcuse în timpul expediției 
lor în Imperiu, după ce el şi Roran o salvaseră pe Katrina din Helgrind. 

Avea mai multe catarge şi avea şi pânze, croite din firele de iarbă. Deşi 
iarba era veştejită şi începuse să devină cafenie, nu se uscase complet, ceea 
ce îl făcea să creadă că fusese culeasă cu o zi sau două mai devreme. 
Legat de mijlocul punţii se afla un petic de hârtie împăturită. Eragon 
o îndepărtă grijuliu, cu inima bătându-i puternic, apoi despături hârtia 
pe podea. În răvaş, cu literele limbii străvechi, erau scrise următoarele: 


Eragon, 

Am hotărât, în sfârşit, cine va fi noul nostru conducător, iar eu sunt pe 
drum spre Ilirea pentru a aranja o întrevedere cu Nasuada. Însă mai întâi 
aş vrea să vă vorbesc, ţie şi Saphirei. Acest mesaj ar trebui să ajungă la 
tine cu patru zile înainte ca luna să intre în al doilea pătrar. Dacă vreţi, ve- 
niți să ne întâlnim a doua zi după ce îl primeşti, în punctul cel mai de mia- 
zăzi al râului Ramr. Veniţi singuri şi nu spuneţi nimănui unde vă duceți. 


Arya 


Eragon zâmbi fără să vrea — sincronizarea ei fusese perfectă; corabia 
ajunsese exact când dorise ea —, apoi zâmbetul îi pieri şi el reciti scrisoa- 
rea de câteva ori. Îi ascundea ceva; asta era limpede. Însă ce? De ce să 
se întâlnească în secret? 

„Poate că Arya nu este de acord cu noul conducător al elfilor, se 
gândi el. Sau poate că a intervenit vreo altă problemă.“ Și, cu toate că 
Eragon era nerăbdător să o vadă din nou, nu putea uita felul în care ea îi 
ignorase pe el şi pe Saphira. Bănuia că, din punctul de vedere al Aryei, 
lunile care se scurseseră erau o nimica toată, însă nu se putea abţine să 
nu se simtă rănit. 

Aşteptă până ce prima rază de soare apăru pe cer, apoi se grăbi să o 
trezească pe Saphira şi să-i dea acea veste. Ea era la fel de curioasă ca el, 
chiar dacă nu la fel de agitată. 

Îi puse şaua şi apoi plecară din oraş, îndreptându-se către nord-est, 
fără să spună nimănui ce planuri aveau, nici măcar lui Glaedr sau celor- 
lalţi Eldunari. 


Firnen 


Era după-amiaza devreme când ajunseră la locul stabilit de Arya: o 
curbă lină a râului Ramr, care marca cea mai estică porţiune a sa. 

Eragon se chinuia să vadă dincolo de gâtul Saphirei, uitându-se 
după cineva acolo jos. Ținutul părea pustiu, cu excepţia unei cirezi de bi- 
voli sălbatici. 

Când animalele o zăriră pe Saphira, o rupseră la fugă, mugind şi ridi- 
când nori de praf în urmă. Aceştia şi alte câteva animale mai mici erau 
singurele vietăți pe care le putea simţi Eragon. Dezamăgit, îşi întoarse 
privirea către orizont, însă nu văzu nici urmă de Arya. 

Saphira ateriză pe o moviliţă aflată la vreo cincizeci de yarzi de ma- 
lurile râului. Se aşeză, iar Eragon se aşeză lângă ea, rezemându-se cu 
spatele de trupul ei. 

În vârful movilei se afla un strat de stâncă moale, asemănătoare arde- 
ziei. În timp ce aşteptau, Eragon se distră modelând o bucată cât un deget 
în forma unui vârf de săgeată. Piatra era prea moale pentru ca săgeata să 
fie altceva decât decorativă, însă se bucura de această provocare. Când fu 
mulțumit de vârful simplu şi triunghiular, îl puse deoparte şi începu să 
modeleze o bucată mai mare sub forma unui pumnal cu lama ca o frunză, 
asemănător celor purtate de elfi. 

Nu mai avură de aşteptat atât cât crezuse el la început. 

La un ceas după sosirea lor, Saphira îşi înălță capul din pământ şi se uită 
dincolo de câmpii, în direcţia nu atât de îndepărtatului Deşert Hadarac. 

Îi simţi trupul înţepenindu-i lângă al lui şi simţi o emoție ciudată la 
ea: senzaţia unei importante iminente. 

„Uită-te“, zise ea. 

Ţinând în mână pumnalul terminat pe jumătate, el se ridică în pi- 
cloare şi privi către răsărit. 

Nu văzu nimic în afară de iarbă, colb şi câțiva copaci singuratici şi 
bătuţi de vânt între ei şi orizont. Îşi lărgi zona de observaţie, însă tot nu 
văzu nimic interesant. 

„Ce...“ dădu el să întrebe, dar se opri când îşi ridică privirea. 

Sus, pe cerul dinspre răsărit, întrezări o sclipire de văpaie verde, pre- 
cum un smarald licărind în soare. Punctul de lumină străbătea mantia albas- 
tră a cerului, apropiindu-se foarte repede, strălucitor ca o stea în noapte. 

Eragon scăpă pumnalul de piatră şi, fără să îşi ia ochii de la scânteia 
licărindă, se urcă pe spatele Saphirei şi se aşeză în şa. Voia să o întrebe ce 
credea ea că este punctul de lumină — să o silească să spună ceea ce bă- 
nuia şi el —, însă ca şi ea, nu găsi tăria să vorbească. 

Saphira îşi menţinu poziţia, deşi îşi desfăcu aripile şi, lăsându-le în- 
doite pe jumătate, le ridică, pregătindu-se să îşi ia zborul. 

Pe măsură ce se mărea, scânteia se împrăştie, împărțindu-se într-un 
mănunchi de zeci, apoi sute de punctuleţe de lumină. După câteva minute, 
adevărata sa formă deveni vizibilă, şi ei văzură că era un dragon. 

Saphira nu mai putu răbda. Scoase un răget răsunător, sări de pe mo- 
vilă şi ţâşni în față, dând din aripi. 

Eragon se agăţă de țepul din fața lui când ea se înălță într-un unghi 
aproape vertical, disperată să intercepteze celălalt dragon cât putea de re- 
pede. Amândoi oscilau între exaltare şi o precauţie izvorâtă din prea multe 
bătălii. Astfel încât se bucurară că aveau soarele în spate. 

Saphira continuă să se înalțe până ajunse puţin deasupra dragonu- 
lui verde, după care începu să zboare drept înainte, concentrându-se asu- 
pra vitezei. 

Apropiindu-se, Eragon văzu că dragonul, deşi bine făcut, încă mai 
păstra ceva din înfăţişarea firavă a tinereţii — picioarele sale mai aveau 
până să ajungă la greutatea îndesată a picioarelor lui Glaedr sau ale lui 
Thorn — şi era mai mic decât Saphira. Avea solzii de un verde-închis, mai 
puţin cei de pe burtă şi de pe perniţele picioarelor, care erau mai deschişi 
la culoare, cei mai mici dintre ei fiind aproape albi. Când i se lipeau de 
trup, aripile sale aveau culoarea frunzelor de laur, însă când lumina strălu- 
cea prin ele, căpătau culoarea pe care o au frunzele de stejar primăvara. 

La îmbinarea gâtului cu capul se afla o şa asemănătoare cu cea a 
Saphirei, şi pe ea stătea o siluetă ce părea a fi Arya, cu pletele negre 

fluturându-i în jurul capului. Priveliştea îi umplu inima lui Eragon de 
bucurie, şi pustietatea interioară sub care trudise într-atât dispăru ca întu- 
nericul nopţii în faţa soarelui ce răsare. 

Când dragonii trecură unul pe lângă celălalt, Saphira scoase un ră- 
get, iar celălalt dragon îi răspunse la fel. Se întoarseră şi începură să îşi 
dea târcoale — ca şi cum şi-ar fi urmărit coada unul altuia —, Saphira ră- 
mânând un pic deasupra dragonului verde, care nu făcu nici o încercare 
să treacă peste ea. Dacă ar fi făcut asta, Eragon s-ar fi temut că încearcă să 
câştige un avantaj înainte să atace. 

Zâmbi şi strigă în vânt. Arya îi răspunse, ridicându-şi braţul, apoi 
Eragon îi atinse mintea, doar ca să fie sigur, şi știu într-o clipă că era 
într-adevăr Arya, şi că nici ea, nici dragonul nu le voiau răul. Se retrase de 
îndată, căci ar fi fost nepoliticos să prelungească legătura mentală fără con- 
simțământul ei; avea să-i răspundă la întrebări după ce coborau pe pământ. 

Saphira şi dragonul verde mai scoaseră câte un răget, apoi dragonul 
verde lovi din coada sa precum un bici; după aceea, se fugăriră prin văz- 
duh până ajunseră la râul Ramr. Acolo Saphira trecu în faţă şi cobori în 
spirală până ateriză pe aceeaşi movilă unde aşteptaseră mai înainte. 

Dragonul verde ateriză la o sută de picioare distanţă, ghemuindu-se 
la pământ în timp ce Arya desfăcea chingile de la şa. 

Eragon îşi smulse chingile şi sări pe pământ, cu teaca lui Brisingr lo- 
vindu-i-se de picior. Alergă spre Arya, iar ea se îndreptă spre el şi se în- 
tâlniră la jumătatea distanţei dintre cei doi dragoni, care îi urmară puţin 
mai încet, cu paşii lor apăsând greu pe pământ. 

Pe când se apropia de ea, Eragon observă că, în locul fâşiei de piele 
pe care Arya obişnuia să o poarte ca să îşi țină părul strâns, o diademă de 
aur îi împodobea fruntea. În centrul diademei, un diamant în formă de la- 
crimă scânteia cu o lumină ce nu venea de la soare, ci din adâncurile sale. 
La talie îi atârna o sabie cu mâner verde într-o teacă verde, pe care o re- 
cunoscu ca fiind Tâmerlein, aceeaşi sabie pe care seniorul elf Fiolr i-o 
oferise în locul lui Zar'roc şi care aparținuse cândva Cavalerului Arva. 
Totuşi, mânerul arăta diferit faţă de felul în care îşi amintea el — mai uşor 
şi mai grațios —, iar teaca părea mai îngustă. 

Îi luă o clipă lui Eragon să îşi dea seama ce însemna diadema. O privi 
pe Arya uluit. 

— Tu! 

— Eu, rosti ea, înclinându-şi capul. Atra esterni ono thelduin, Eragon. 

— Atra du evarinya ono varda, Arya... Dröttning? Nu îi scăpă faptul 
că ea alesese să îl salute prima. 

— Dröttning, încuviință ea. Neamul meu a ales să îmi dea titlul ma- 
mei, iar eu am ales să accept. 

Deasupra lor, Saphira şi dragonul verde îşi apropiară capetele şi se 
adulmecară. Saphira era mai înaltă; dragonul verde fu nevoit să îşi întindă 
gâtul ca să ajungă la ea. 

Oricât de mult şi-ar fi dorit Eragon să îi vorbească Aryei, nu se putea 
abține să nu privească uimit la dragon. 

— Şi el? întrebă, arătând în sus. 

Arya zâmbi, apoi îl luă prin surprindere apucându-l de mână şi condu- 
cându-l spre dragonul verde. Acesta pufni şi îşi cobori capul până deasu- 
pra lor, din adâncurile nărilor sale purpurii ieşind fum şi aburi. 

— Eragon, zise ea, punându-i mâna pe botul cald al dragonului, el este 
Firnen. Firnen, el este Eragon. 

Eragon privi într-unul din ochii strălucitori ai lui Firnen; fâşiile de 
muşchi din irisul dragonului aveau culoarea verde-gălbuie a firelor de iar- 
bă de-abia încolțite. 

„Mă bucur să te cunosc, Eragon-prietene-Biruitorul-Umbrei“, spuse 
Firnen. Glasul minții sale era mai adânc decât se aşteptase Eragon, mai 
adânc chiar decât glasul lui Thorn, al lui Glaedr sau al oricăruia dintre 
Eldunarii de pe Vroengard. „Cavalerul meu mi-a spus multe despre tine.“ 
Şi dragonul clipi o dată, scoțând un sunet jos şi ascuţit, precum cel al unei 
scoici ce se loveşte de-o piatră. 

În mintea largă şi luminată a lui Firnen, căptuşită cum era cu umbre 
transparente, Eragon putea simţi freamătul dragonului. 

Uimirea îl străbătu pe Eragon, uimirea că se întâmplase aşa ceva. 

— Şi eu mă bucur să te cunosc, Firnen-finiarel. Nu am crezut că voi 
apuca ziua în care vei ieşi din ou, eliberat de vrăjile lui Galbatorix. 

Dragonul de smarald pufni uşor. Părea mândru şi plin de energie, ca 
un cerb în toamnă. Apoi îşi întoarse privirea către Saphira. Și multe lu- 
cruri trecură între cei doi; prin Saphira, Eragon putea simţi cum curg gân- 
durile, emoţiile şi senzațiile, la început mai încet, apoi tot mai năvalnic. 

Arya surâse uşor. 

— Se pare că se plac. 

— Într-adevăr. 

Înţelegându-se fără vorbe, el şi Arya plecară de lângă Saphira şi 
Firnen, lăsându-i pe dragoni singuri. Saphira nu stătea ridicată, cum 
făcea de obicei, ci rămăsese ghemuită, de parcă ar fi fost pe punctul să 
se arunce asupra unei căprioare. Firnen făcu la fel. Vârfurile cozilor le 
zvâcneau uşor. 

Arya părea că este bine: chiar mai bine, se gândi Eragon, decât părea 
în vremea pe care o petrecuseră împreună în Ellesmera. În lipsa unui cu- 
vânt mai potrivit, ar fi spus că părea fericită. 

Nici unul dintre ei nu vorbi o vreme, preferând să privească dragonii. 
Apoi Arya se întoarse către el şi zise: 

— lartă-mă că nu te-am contactat mai devreme. Trebuie să mi-o fi luat 
în nume de rău că v-am ignorat atât de mult timp, pe tine şi pe Saphira, 
dar şi pentru că am păstrat secretul în privinţa lui Firnen. 

— Mi-ai primit scrisoarea? 

— Da. Spre surprinderea lui, ea scoase din tunică un răvaş de perga- 
ment mototolit pe care îl recunoscu, după câteva clipe. 

— Ţi-aş fi răspuns, dar Firnen ieşise deja din ou şi nu voiam să te mint, 
nici măcar prin omisiune. 

— De ce l-ai ţinut ascuns? 

— De vreme ce sunt atâţia slujitori de-ai lui Galbatorix încă în liber- 
tate, şi cum mai sunt foarte puţini dragoni rămaşi, nu am vrut să risc să 
se afle de Firnen până nu se făcea destul de mare ca să se apere singur. 

— Chiar crezi că un om ar fi putut să se strecoare în Du Weldenvarden 
şi să îl omoare? 

— S-au întâmplat şi lucruri mai ciudate. Cum dragonii sunt încă în pra- 
gul dispariţiei, nu era un risc pe care să mi-l asum. Dacă aş fi putut, l-aş 
fi ţinut pe Firnen în Du Weldenvarden încă zece ani, până ar fi ajuns 
atât de mare încât nimeni nu ar fi îndrăznit să-l atace. Însă el a vrut să 
plece, şi nu am putut să îl refuz. În plus, sosise timpul să mă întâlnesc cu 
Nasuada şi cu Orik în noul meu rol. 

Eragon putea simţi cum Firnen îi arată şi îi spune Saphirei despre 
prima oară când a prins o căprioară în pădurea elfilor. Ştia că Arya ur- 
mărea şi ea schimbul de gânduri, căci văzu cum buza ei zvâcneşte drept 
răspuns la o imagine a lui Firnen fugărind o ciută speriată după ce se îm- 
piedicase de o creangă. 

— Şi de câtă vreme eşti regină? 

— De la o lună după ce m-am întors. Însă Vanir nu ştie asta. Am porun- 
cit să nu li se dea de veste, nici lui şi nici ambasadorului nostru de la pi- 
tici, pentru a mă putea concentra asupra creşterii lui Firnen fără să îmi fac 
griji despre treburile statului care altminteri ar fi căzut în sarcina mea... 
Poate că ți-ar plăcea să ştii: l-am crescut pe crestele din Tel'naeir, acolo 
unde au trăit Oromis şi Glaedr. Aşa am socotit de cuviință. 

Tăcerea se lăsă între ei, apoi Eragon arătă spre diadema Aryei şi spre 
Firnen şi zise: 

— Cum s-au întâmplat toate astea? 

Ea zâmbi. 

— La întoarcerea noastră în Ellesméra, am observat că Firnen începuse 
să se agite în găoace, dar nu am dat prea multă atenţie, căci şi Saphira fă- 
cuse la fel de multe ori. Totuşi, când am ajuns în Du Weldenvarden şi am 
trecut prin vrăjile de protecție, a ieşit din ou. Era aproape seară, şi eu du- 
ceam oul în poală, cum obişnuiam să fac cu oul Saphirei, şi îi vorbeam, 
spunându-i despre lume şi explicându-i că este în siguranţă, şi apoi am 
simţit oul zguduindu-se şi... Se înfioră şi îşi dădu părul pe spate, cu o poj- 
ghiță strălucitoare de lacrimi împăienjenindu-i ochii. Legătura este tot ce 
mi-am închipuit că o să fie. Când ne-am atins... Mi-am dorit dintotdea- 
una să fiu Cavaler al dragonului, Eragon, pentru a-mi putea proteja nea- 
mul şi pentru a răzbuna moartea tatălui meu sub mâinile lui Galbatorix şi 
ale Trădătorilor, însă până să văd prima crăpătură din găoacea lui Firnen 
nu mi-am permis niciodată să cred că asta ar putea deveni aievea. 

— Când v-aţi atins, a... 

— Da. Îşi ridică mâna stângă şi îi arătă semnul argintiu de pe palmă, 
identic cu gedwe&y ignasia lui. A fost ca... Se opri, căutându-şi cuvintele. 

— Ca o apă rece ca gheaţa care ţiuie şi pocneşte, îi sugeră el. 

— Întocmai. Fără să bage de seamă, se apucă cu braţele de umeri, de 
parcă i-ar fi fost frig. 

— Şi v-aţi întors în Ellesméra, spuse Eragon. Acum Saphira îi povestea 
lui Firnen despre momentul în care ea şi Eragon înotaseră în Lacul Leona 
în timp ce se îndreptau către Dras-Leona împreună cu Brom. 

— Şi ne-am întors Ellesmera. 

— Şi aţi mers să trăiţi pe crestele din Tel'naeir. Însă de ce să fii şi re- 
gină, dacă tot erai deja Cavaler? 

— Nu a fost ideea mea. Dăthedr şi ceilalți înţelepţi ai rasei noastre au 
venit la sălaşul nostru de pe creste şi mi-au cerut să preiau îndatoririle ma- 
mei mele. Am refuzat, însă ei s-au întors a doua zi, şi a treia, şi tot aşa, 
vreme de o săptămână, aducând de fiecare dată noi argumente pentru a 
mă convinge să accept coroana. În cele din urmă, m-au convins că ar fi 
cel mai bine pentru neamul nostru. 

— Dar de ce? Pentru că eşti fiica lui Islanzadi sau pentru că acum eşti 
Cavaler? 

— Nu doar pentru că Islanzadi a fost mama mea, deşi a contat şi asta. 
Nici doar pentru că eram Cavaler. Politica noastră este mult mai compli- 
cată decât cea a oamenilor sau a piticilor, iar alegerea unui nou monarh nu 
este niciodată uşoară. Este nevoie de obţinerea acordului din partea zeci- 
lor de case şi de familii, precum şi a câtorva dintre cei mai bătrâni membri 
ai rasei noastre, şi orice alegere luată de ei este parte dintr-un joc subtil pe 
care îl jucăm între noi de mii de ani... Au fost multe motive pentru care 
au vrut să le fiu regină, şi nu au fost date toate pe față. 

Eragon se foi, uitându-se de la Saphira la Arya şi înapoi, neputând să 
se împace cu hotărârea Aryei. 

— Cum poți fi Cavaler şi regină în acelaşi timp? întrebă el. Cavalerii 
nu ar trebui să sprijine o rasă în defavoarea celorlalte. Ar fi imposibil 
pentru celelalte neamuri din Alagaăsia să aibă încredere în noi dacă am 
face asta. Şi cum poți ajuta la refacerea ordinului nostru, crescând urmă- 
toarea generație de dragoni, dacă vei fi prinsă cu responsabilităţile tale 
din Ellesmera? 

— Lumea nu mai este ce-a fost, răspunse ea, iar Cavalerii nu mai pot 
sta deoparte, cum au făcut altădată. Am rămas prea puţini ca să ne despăr- 
tim şi va trece mult timp până vom fi destui ca să ne reluăm vechiul loc. 
În orice caz, tu le-ai jurat deja credință Nasuadei, şi lui Orik, şi clanului 
Dûrgrimst Ingeitum, însă nu şi nouă, nu älfakyn-ului. Se cuvine să avem 
şi noi un Cavaler şi un dragon. 

— Ştii că Saphira şi cu mine am lupta pentru elfi la fel cum o facem 
pentru pitici sau pentru oameni, protestă el. 

— Ştiu, însă alții nu o ştiu. Aparenţele contează, Eragon. Nu poţi 
schimba faptul că ţi-ai dat cuvântul Nasuadei şi că eşti loial clanului lui 
Orik... Neamul meu a suferit cumplit în ultima sută de ani şi, cu toate că 
tu s-ar putea să nu fi observat asta, noi nu mai suntem ce-am fost odată. 

La fel cum soarta dragonilor a apus, a apus şi a noastră. Ni s-au născut tot 
mai puțini copii, iar forța noastră a decăzut. De asemenea, unii spun că 
mințile noastre nu ar mai fi la fel de agere ca pe timpuri, deşi este greu de 
dovedit aşa ceva. 

— Asta este valabil şi în cazul oamenilor, sau cel puțin aşa ne-a spus 
Glaedr, zise Eragon. 

Fa încuviință. 

— Are dreptate. Rasele noastre vor avea nevoie de timp ca să își re- 
vină, şi multe lucruri depind de întoarcerea dragonilor. Pe deasupra, aşa 
cum Nasuada trebuie să ajute la reîntremarea rasei voastre, la fel şi nea- 
mul meu are nevoie de un conducător. Acum, că Islanzadi a murit, m-am 
simţit obligată să preiau chiar eu această sarcină. Îşi atinse umărul stâng, 
acolo unde era ascuns tatuajul semnului yawë. Am jurat să îmi slujesc 
neamul de când eram cam de-o seamă cu tine. Nu pot renunţa acum la 
asta, când nevoia lor este atât de mare. 

— Vor avea mereu nevoie de tine. 

— lar eu voi fi mereu acolo, replică ea. Nu îţi face griji: Firnen şi cu 
mine nu ne vom neglija îndatoririle de dragon şi de Cavaler. Vă vom ajuta 
să patrulaţi întregul ţinut şi să puneţi capăt oricăror dispute, şi oriunde 
veţi socoti de cuviinţă să creşteți dragonii, noi vom vizita şi ne vom oferi 
ajutorul cât putem de des, chiar de-ar fi să zburăm până la capătul de mia- 
zăzi al Şirei. 

Cuvintele ei: îl tulburară pe Eragon, însă el făcu tot posibilul să as- 
cundă asta. Ceea ce făgăduia ea acum nu avea să fie cu putință dacă el şi 
Saphira făceau cum hotărâseră în timpul zborului spre locul de întâlnire. 
Deşi tot ce le spusese Arya îi ajutase să înţeleagă că drumul pe care îl ale- 
seseră era cel corect, se temea că acesta era un drum pe care Arya şi 
Firnen nu ar fi putut să îl urmeze. 

Îşi înclină capul, acceptând decizia Aryei de a deveni regină şi drep- 
tul ei de a lua această hotărâre. 
asta. Nu voise să facă să sune crud; era doar constatarea unei stări de 
fapt, şi încă una pentru care o respecta. Şi înţeleg de ce nu ne-ai contac- 
tat atât amar de vreme. Probabil că aş fi făcut la fel în locul tău. 

Ea zâmbi din nou. 

— Îți mulțumesc. 

El arătă spre sabie. 

— Să înţeleg că Rhunön a refăcut-o pe Tâmerlein ca să ţi se potri- 
vească mai bine? 

— Într-adevăr, aşa a făcut, bombănind încontinuu. Spunea că lama este 
perfectă aşa cum este, însă eu sunt mulţumită de schimbările pe care le-a 
făcut; se echilibrează aşa cum ar trebui în mâna mea şi nu pare mai grea 
decât un băț. 

Cum stăteau şi priveau dragonii, Eragon încercă să se gândească la o 
cale de a-i spune Aryei despre planurile lor. Înainte să apuce să facă asta, 
ea zise: 

— Voi doi ați fost bine? 

— Da. 

— S-a mai întâmplat ceva interesant de când mi-ai scris? 

Eragon se gândi o clipă, apoi îi povesti pe scurt despre tentativele de 
asasinare a Nasuadei, răzmeriţele de la miazănoapte şi de la miazăzi, 
naşterea fetiţei lui Roran şi a Katrinei, înnobilarea lui Roran şi lista de co- 
mori pe care le recuperaseră din cetăţuie. La sfârşit îi povesti şi despre 
întoarcerea lor în Carvahall şi despre vizita la locul de odihnă veşnică a 
lui Brom. 

În timp ce vorbea, Saphira şi Firnen începură să îşi dea roată unul ce- 
luilalt, dând din coadă tot mai repede. Aveau amândoi fălcile întredes- 
chise, rânjindu-şi colții lungi şi albi, şi răsuflau sacadat pe gură, scoțând 
gemete joase şi scâncite, aşa cum Eragon nu mai auzise niciodată. Era 
ca şi cum se pregăteau să se atace, ceea ce îl nelinişti, dar sentimentul pe 
care îl simţea la Saphira nu era unul de mânie sau de teamă. Era... 

„Vreau să îl pun la încercare“, făcu Saphira. Lovi cu coada de pământ, 
făcându-l pe Firnen să se oprească. 

„Să îl pui la încercare? Cum? Şi de ce?“ 

„Ca să aflu dacă are destul oţel în oase şi văpaie în pântece ca să îmi 
facă faţă.“ 

„Eşti sigură?“ întrebă el, înțelegând ce avea ea de gând. 

Ea lovi din nou cu coada de pământ, iar el îi simţi siguranţa şi, de 
asemenea, forţa dorinţei. „Ştiu totul despre el — mai puţin asta. În plus — 
lăsă să îi scape un chicot amuzat —, nu este ca şi cum dragonii ar rămâne 
împreună pentru toată viaţa.“ 

„Bine... Dar fii atentă.“ 

De-abia isprăvise de spus asta când Saphira se năpusti înainte şi îl 
muşcă pe Firnen de umărul stâng, dându-i sângele şi făcându-l să îşi rân- 
jească repede colții şi să sară îndărăt. Dragonul verde mârâi, părând nesigur 
pe el, şi se retrase din fața Saphire: când ea se apropie ameninţător de el. 

„Saphira!“ Necăjit, Eragon se întoarse spre Arya, cu gândul de a-şi 
cere iertare. 

Arya nu părea supărată. Le zise, atât lu: Firnen cât şi lui Eragon: 
„Dacă vrei să te respecte, atunci muşc-o şi tu.“ 

Ridică o sprânceană către Eragon, iar el îi răspunse cu un zâmbet 
strâmb, înțelegând. 

Firnen se uită la Arya, şovăind. Sări înapoi când Saphira dădu să îl 
muşte din nou, apoi scoase un răget şi îşi ridică aripile, de parcă ar fi vrut 
să pară mai mare, după care o atacă pe Saphira şi o pişcă de piciorul din 
spate, înfigându-şi colții în pielea ei. 

Durerea pe care o simţi Saphira nu era durere. 

Saphira şi Firnen începură să-şi dea târcoale iarăşi, mârâind şi sco- 
ţând urlete tot mai puternice, apoi Firnen sări din nou la ea. Ateriză pe 
gâtul Saphirei şi îi trânti capul la pământ, ţintuind-o acolo şi muşcând-o 
jucăuş de baza ţestei. 

Saphira nu se zbătuse atât de tare pe cât se aştepta Eragon să o facă, 
şi el îşi dădu seama că ea îl lăsase pe Firnen să o prindă, căci aşa ceva 
nici măcar Thorn nu izbutise să facă. 

— Ritualul de împerechere la dragoni nu este deloc blajin, îi zise Aryei. 

— Te aşteptai la cuvinte dulci şi mângâieri tandre? 

— Presupun că nu. 

Cu o smucitură a gâtului, Saphira îl azvârli pe Firnen şi se trase îndă- 
răt. Scoase un răget şi râcâi pământul cu labele din față, iar după aceea 
Firnen îşi înălță capul spre cer şi scoase un şuvoi tremurător de foc 
verde, de două ori mai lung decât trupul său. 

— Oh! exclamă Arya, părând încântată. 

— Ce s-a întâmplat? 

— Este prima oară când scuipă flăcări! 

Saphira scoase şi ea o vâlvătaie — Eragon putea simţi dogoarea de la 
peste cincizeci de picioare distanţă — şi apoi se ghemui şi se avântă spre 
cer, țâşnind drept în sus. Firnen o urmă o clipă mai târziu. 

Eragon rămase cu Arya, privind cum dragonii sclipitori urcă în văz- 
duh, învârtindu-se unul în jurul celuilalt, cu flăcările ieşindu-le pe gură. 

Era o imagine tulburătoare: sălbatică şi frumoasă, dar totodată înfricoşă- 
toare. Eragon îşi dădu seama că asistă la un ritual străvechi şi fundamen- 
tal, care făcea parte din însăşi structura naturii şi fără de care pământul 
s-ar veşteji şi ar muri. 

Legătura sa cu Saphira slăbi tot mai mult pe măsură ce distanţa dintre 
ei creştea, însă putea simţi încă dogoarea pasiunii ei, ce îi întuneca margi- 
nile vederii şi îi alunga toate gândurile, mai puţin cele provocate de ne- 
voia instinctuală căreia i se supuneau toate făpturile, chiar şi elfi. 

Dragonii se micşorară în cele din urmă până când ajunseră să pară o 
pereche de stele scânteietoare ce se învârteau una în jurul celeilalte în 
imensitatea văzduhului. Chiar dacă erau foarte departe, Eragon tot primea 
frânturi de gânduri şi de sentimente de la Saphira şi, deşi trăise multe ase- 
menea momente cu Eldunarii, când aceştia îi împărtăşiseră amintirile 
lor, tot simţi cum îi ard obrajii şi vârfurile urechilor şi nu mai putu să se 
uite în ochii Aryei. 

Şi ea părea afectată de emoţiile dragonilor, însă într-un mod diferit: 
se uita după Saphira şi Firnen cu un surâs stins, iar ochii îi străluceau mai 
puternic decât de obicei, de parcă priveliştea oferită de cei doi dragoni îi 
umplea sufletul de mândrie şi fericire. 

Eragon lăsă să-i scape un oftat, apoi se lăsă pe vine şi începu să dese- 
neze în țărână cu un fir de iarbă. 

— Ei bine, nu le-a trebuit prea mult, făcu el. 

— Nu, zise Arya. 

Rămaseră astfel câteva minute: ea în picioare, el pe vine, iar în jur o 
tăcere aproape deplină, întreruptă doar de şuieratul vântului singuratic. 

În cele din urmă Eragon îndrăzni să o privească pe Arya. Era mai fru- 
moasă ca niciodată. Însă, mai presus de orice, văzu în ea prietena şi aliata 
lui; o văzu pe femeia care îl salvase de Durza, care luptase alături de el îm- 
potriva a nenumărați duşmani, care fusese întemniţată cu el sub Dras-Leona 
şi care, la sfârşit, îl ucisese pe Shruikan cu lancea Dauthdaert. Îşi aminti 
ce îi zisese ea despre cum fusese când crescuse în Ellesmera, despre rela- 
ţia dificilă cu mama ei şi despre motivele care o făcuseră să plece din Du 
Weldenvarden şi să slujească drept ambasadoare a elfilor. Se gândi şi la su- 
ferinţele pe care le trăise: o parte pricinuite de mama ei, altele de izolarea 
pe care o resimţise în timpul petrecut printre oameni şi pitici, şi altele când 
îl pierduse pe Faolin şi când îndurase apoi tortura lui Durza în Gilead. 

Se gândi la toate aceste lucruri şi simți o puternică legătură cu ea, dar 
şi tristețe, şi astfel îl cuprinse o dorință nestăvilită de a surprinde tot ce 
văzuse. 

În timp ce Arya medita cu ochii spre cer, Eragon căută prin preajmă 
până găsi o bucată de ardezie ce ieşea din pământ. Făcând cât mai puțin 
zgomot, scoase cu degetele o placă şi dădu la o parte praful de pe ea, până 
ce piatra fu curată. 

Îi luă o clipă să îşi amintească vrăjile pe care le folosise cândva şi apoi 
să le modifice pentru a scoate din pământ culorile de care avea nevoie. 

Rostind cuvintele în şoaptă, incantă vraja. 

O mişcare uşoară, ca învolburarea unei ape mâloase, trecu peste supra- 
faţa plăcuței, apoi culorile — roşu, albastru, verde, galben — se iviră pe arde- 
zie şi începură să formeze linii şi contururi chiar în timp ce se amestecau 
pentru a forma alte nuanţe, mai subtile. După câteva secunde, pe placă 
apăru o imagine a Aryei. 

După ce isprăvi, opri vraja şi se uită la fairzh. Fu mulţumit cu ceea ce 
văzu. Imaginea părea o reprezentare adevărată şi sinceră a Aryei, spre de- 
osebire de cea pe care o realizase în Ellesméra. Imaginea pe care o ţinea 
acum în mâini avea o adâncime care îi lipsise celeilalte. Nu era o imagine 
perfectă din punctul de vedere al compoziţiei, dar era mândru că izbutise 
să surprindă atât de mult din firea ei. În acea imagine reuşise să integreze 
tot ce ştia despre ea, atât partea întunecată, cât şi cea luminoasă. 

Mai savură un moment sentimentul de înfăptuire, apoi dădu să spargă 
tăbliţa de pământ. 

— Kausta, rosti Arya, şi tăbliţa pluti prin aer şi îi poposi în mâini. 

Eragon deschise gura, vrând să îi explice sau să îi ceară iertare, însă 
se răzgândi şi rămase tăcut. 

Arya ţintui imaginea cu o privire intensă. Eragon o privi îndeaproape, 
întrebându-se cum avea să reacționeze. 

Un minut lung şi încordat se scurse. 

Apoi Arya cobori imaginea. 

Eragon întinse mâna după tăbliță, însă ea nu dădu nici un semn că 
avea de gând să i-o înapoieze. Părea tulburată, şi el simţi cum îi piere în- 
drăzneala; imaginea o necăjise. 

Privinu-l drept în ochi, ea zise în limba străveche: 

— Eragon, dacă doreşti, aş vrea să îţi spun numele meu adevărat. 

Cuvintele ei îl năuciră. Dădu din cap, copleșit, şi cu mare greutate 1z- 
buti să îngaime: 

— Aş fi onorat să îl aud. 

Arya făcu un pas în faţă, îşi apropie buzele de urechea lui şi, într-o 
şoaptă abia auzită, îi spuse numele ei. Pe când îl rostea, numele răsuna în 
mintea lui şi odată cu el îl cuprinse un val de înţelegere. Ştia deja o parte 
din nume, însă erau multe alte părți care îl surprinseră, părți pe care înțe- 
lese că Arya le împărtăşise cu dificultate. 

Apoi Arya se trase îndărăt, aşteptându-i răspunsul, cu chipul cât se 
poate de inexpresiv. 

Numele ei ridica multe întrebări pentru Eragon, însă ştia că nu era mo- 
mentul să le dea glas. În schimb, trebuia să o asigure pe Arya că nu o apre- 
cia cu nimic mai puţin din cauza a ceea ce aflase despre ea. Ceea ce era 
adevărat. Dimpotrivă, numele ei îl făcuse să o admire şi mai mult, căci îi ară- 
tase adevărata măsură a altruismului şi a simțului datoriei de care ea dădea 
dovadă. Ştia că, dacă ar fi reacționat negativ la numele ei — sau dacă ar fi 
spus ceva nepotrivit fără să vrea —, asta ar fi putut să le distrugă prietenia. 

O privi pe Arya drept în ochi şi îi zise, tot în limba străveche: 

— Numele tău... numele tău este un nume demn. Ar trebui să fii mândră 
de ceea ce eşti. Îți mulțumesc pentru că mi l-ai împărtăşit. Sunt mândru să 
te pot socoti prietena mea şi îți făgăduiesc că îţi voi păstra mereu numele 
în siguranţă... Acum îţi pot spune numele meu? 

Ea încuviinţă. 

— Da. Şi îți făgăduiesc să mi-l amintesc şi să îl protejez câtă vreme îl 
vei păstra. 

Senzaţia importanței momentului îl cuprinse pe Eragon. Ştia că nu mai 
era cale de întoarcere de la ceea ce voia să facă, iar asta îl înspăimânta şi îl 
entuziasma în acelaşi timp. Se mişcă înainte și făcu ceea ce făcuse şi Arya, 
ducându-şi buzele la urechea ei şi şoptindu-şi numele cât putea de încet. 
Întreaga sa fiinţă vibră la auzul cuvintelor. 

Se trase îndărăt, temător. Cum avea să-l judece ea? Bine sau rău? Căci 
de judecat oricum avea să îl judece; i-ar fi fost cu neputinţă să o facă. 

Arya oftă adânc şi se uită o vreme spre cer. Când se întoarse din nou 
spre el, expresia ei era mai blândă decât înainte. 

— Şi tu ai un nume demn, Eragon, rosti ea cu o voce joasă. Totuşi, nu 
cred că este numele pe care îl aveai când ai plecat din Valea Palancar. 


138 CHRISTOPHER PAOLINI 


— Nu. 

— Şi nici numele pe care îl purtai când ai fost în Ellesméra. Ai cres- 
cut mult de când ne-am întâlnit prima oară. 

— Am fost nevoit. 

Fa încuviință. 

— Eşti încă tânăr, dar nu mai eşti un copil. 

— Nu. Nu mai sunt un copil. 

Mai mult ca niciodată, Eragon se simți atras de ea. Schimbul de nume 
formase o legătură între ei, însă nu era sigur de natura acesteia, iar nesigu- 
ranţa îi dădea o senzaţie de vulnerabilitate. Ea îl văzuse cu toate cusururile 
sale şi nu dăduse înapoi, ci îl acceptase aşa cum era, întocmai cum o ac- 
ceptase şi el pe ea. Pe deasupra, văzuse în numele său profunzimea senti- 
mentelor sale față de ea, şi nici asta nu o îndepărtase. 

Se gândi dacă era indicat să spună ceva despre asta, însă nu putea să 
lase prilejul să-i scape. După ce îşi făcu curaj, zise: 

— Arya, ce-o să se întâmple cu noi? 

Fa şovăi, dar el îşi dădu seama că înţelesese ce voise el să spună. Ale- 
gându-şi cuvintele cu grijă, îi zise: 

— Nu ştiu... Cândva, după cum ştii, ţi-aş fi răspuns „nimic“, însă... Eşti 
totuşi încă tânăr, iar oamenii se răzgândesc adeseori. Peste zece ani sau 
cinci, s-ar putea să nu mai simți la fel ca acum. 

— Sentimentele mele nu se vor schimba, spuse el cu convingere. 

Ea îl privi îndelung, într-o tăcere încordată, apoi el văzu o schimbare 
în privirea ei, iar ea îi spuse: 

— Dacă nu se schimbă, atunci... poate că, în timp... Îi puse o mână pe 
obraz. Nu îmi poţi cere asta acum. Nu vreau să fac o greşeală cu tine, 
Eragon. Eşti mult prea important, pentru mine şi pentru întreaga Alagaăsie. 

El încercă să zâmbească, însă nu îi ieşi decât o grimasă. 

— Dar... nu avem timp, rosti el, cu glas sugrumat. Simţi un nod în 
stomac. 

Arya se încruntă şi îşi trase mâna înapoi. 

— Ce vrei să spui? 

El îşi lăsă privirea în pământ, gândindu-se cum să îi zică. În cele din 
urmă, îi zise cât putea de simplu. Îi explică greutăţile pe care le întâmpi- 
nau el şi Saphira în găsirea unui loc sigur pentru ouă şi pentru Eldunari, 
apoi îi explică planul Nasuadei de a alcătui un grup de magicieni pentru 
a-i ţine sub control pe toţi magicienii din rândul oamenilor. 

Vorbi câteva minute şi sfârşi spunând: 

— Aşa că Saphira şi cu mine am hotărât că singurul lucru pe care îl 
putem face este să părăsim Alaga&sia şi să creştem dragonii altundeva, 
departe de toţi ceilalți. Este mai bine pentru noi, pentru dragoni, pentru 
Cavaleri şi pentru toate rasele din Alagaăsia. 

— Însă Eldunarii... rosti Arya, părând uluită. 

— Nici Eldunarii nu pot rămâne. Nu ar fi niciodată în siguranţă, nici 
măcar în Ellesmera. Câtă vreme rămân pe aceste meleaguri, se vor găsi 
mereu dintre cei care vor dori să îi fure sau să îi folosească pentru a-şi 
atinge propriile scopuri. Nu, avem nevoie de un loc ca Vroengard, un 
loc unde nimeni să nu poată găsi dragonii ca să le facă rău şi unde puii 
şi dragonii sălbatici să nu se poată răni decât pe ei înşişi. Eragon încercă 
să zâmbească din nou, însă renunţă. De aceea am zis că nu avem timp. 
Saphira şi cu mine avem de gând să plecăm cât de curând, şi dacă tu ră- 
mâl... Nu ştiu dacă ne vom mai vedea vreodată. 

Arya se uită din nou la fairth, tulburată. 

— Ai renunţa la coroană ca să vii cu noi? întrebă el, ştiind deja 
răspunsul. 

Ea îşi ridică privirea. 

— Ai renunţa la străjuirea ouălor? 

El clătină din cap. 

— Nu. 

Rămaseră tăcuţi o vreme, ascultând şuieratul vântului. 

— Cum vei găsi candidaţi pentru Cavaleri? îl întrebă ea. 

— Vom lăsa câteva ouă aici — cu tine, cel mai probabil —, şi după ce 
vor ieşi puii, ei şi Cavalerii lor vor veni să ni se alăture, iar noi vom tri- 
mite alte ouă. 

— Trebuie să existe şi o altă soluţie, care să nu necesite ca tu, Saphira 
şi toți Eldunarii să plecaţi din Alaga&sia! 

— Dacă ar fi existat, am fi adoptat-o, dar nu există. 

— Cum rămâne cu Eldunarii? Cum rămâne cu Glaedr şi cu Umaroth? 
Lor le-aţi spus de asta? Sunt de acord? 

— Nu am vorbit cu ei încă, dar vor fi de acord. Sunt sigur. 

— Eşti sigur de asta, Eragon? Chiar este singura cale să laşi în urmă to- 
tul şi pe toţi cei pe care îi ştii? 

— Este necesar, iar plecarea noastră a fost hotărâtă de la bun început. 
Angela a prezis-o când mi-a ghicit viitorul în Teirm şi am avut timp să 

mă obişnuiesc cu ideea. Întinse mâna şi îi atinse obrazul Aryei. Aşa că te 
întreb din nou: vrei să vii cu noi? 

Lacrimile îi împânziră ochii şi strânse fairth-ul mai tare la piept. 

— Nu pot. 

El dădu din cap şi îşi trase mâna înapoi. 

— Atunci... vom merge pe drumuri diferite. Lacrimile îi împânziră şi 
lui ochii şi se strădui să îşi păstreze stăpânirea de sine. 

— Dar nu încă, şopti ea. Mai avem puţin timp împreună. Nu veți 
pleca imediat. 

— Nu, nu imediat. 

Și rămaseră unul lângă celălalt, privind cerul şi aşteptând ca Saphira 
şi Firnen să se întoarcă. După o vreme, mâna ei i-o atinse pe a lui şi, cu 
toate că era o slabă alinare, îi mai ostoi durerea din suflet. 


Un om cu conştiinţă 


O lumină caldă inunda ferestrele de pe partea dreaptă a coridorului, 
aruncând pete strălucitoare pe peretele din spate, unde flamuri, picturi, 
scuturi, săbii, precum şi capetele mai multor cerbi atârnau printre uşile 
negre, sculptate, presărate pe perete la intervale regulate. 

În vreme ce se îndrepta către cabinetul Nasuadei, Eragon privea oraşul 
prin ferestre. Din curte, încă se puteau auzi barzii şi muzicanţii cântând 
pe lângă mesele banchetului oferit în cinstea Aryei. Sărbătorile începuseră 
încă de când ea şi Firnen se întorseseră în Ilirea, împreună cu el şi Saphira, 
cu o zi în urmă. Dar acum acestea începeau să se domolească şi, drept ur- 
mare, el putu în sfârşit să aranjeze o întâlnire cu Nasuada. 

Salută gărzile din afara cabinetului, apoi intră. 

Aici o văzu pe Nasuada aşezată pe o canapea căptuşită, ascultând un 
muzicant ce zdrăngănea la o lăută, cântând un minunat, deşi trist, cântec 
de dragoste. La un capăt al canapelei stătea copilul-vrăjitoare, Elva, ocu- 
pată cu o broderie, iar pe un scaun din apropiere, Farica, slujnica Nasuadei. 
Şi, încovrigată în poala Faricăi, se afla pisica fermecată Ochi-Galbeni, în 
forma sa animală. Aceasta părea că doarme adânc, însă din experienţă 
Eragon ştia că era probabil trează. 

Fragon aşteptă lângă uşă până ce muzicantul termină. 

— Mulţumesc. Poți pleca, îi spuse Nasuada cântăreţului. Ah, Eragon. 
Fii bine-venit! 

El se înclină uşor în faţa ei, apoi i se adresă fetei: 

— Elva... 

Ea îi aruncă o privire pe sub sprâncene. 

— Eragon... 

Coada pisicii fermecate zvâcni. 

— Ce doreai să vorbim? întrebă Nasuada. 

Fa luă o sorbitură dintr-un potir aflat pe o masă. 

— Am putea discuta între patru ochi, spuse Eragon, arătând cu capul 
spre uşile placate cu sticlă aflate în spatele ei, care dădeau într-un balcon 
cu vedere spre o curte pătrată, având o grădină şi o fântână. 

Nasuada reflectă un moment, apoi se ridică de pe locul ei şi ieşi în bal- 
con, cu trena rochiei purpurii măturând podeaua în spatele său. 

Eragon o urmă şi stătură alături, contemplând apa ce ţâşnea din fân- 
tână, rece şi cenuşie, în umbra aruncată de clădire. 

— Ce după-amiază frumoasă, spuse Nasuada inspirând adânc. 

Arăta mai liniştită decât fusese când o văzuse ultima oară, cu doar 
câteva ore în urmă. 

— Pare că muzica te-a binedispus, observă el. 

— Nu, nu muzica. Elva. 

El îşi întoarse capul. 

— Cum aşa? 

O stranie jumătate-de-zâmbet înfrumuseţă chipul Nasuadei. 

— După ce am stat în temniţa din Uri'baen — după ce am suferit... şi 
am pierdut — şi după atentatele la viaţa mea, lumea păruse să îşi piardă 
tot farmecul pentru mine. Nu mă simţeam eu însămi şi nimic nu mă pu- 
tea scoate din tristețea mea. 

— M-am gândit la asta, spuse el, dar nu ştiam ce aş putea face sau spune 
ca să te ajut. 

— Nimic. Nimic din ce ai fi putut spune sau face nu ar fi ajutat. Puteam 
să rămân în starea asta ani de zile, dacă nu ar fi fost Elva. Ea mi-a spus... 
mi-a spus ce aveam nevoie să aud, cred. Și-a ţinut promisiunea pe care mi-a 
făcut-o cu mult, mult timp în urmă, în castelul din Aberon. 

Eragon se încruntă şi aruncă o privire înapoi în cameră, unde Elva şe- 
dea, cosându-şi broderia. Deşi trecuseră împreună prin atâtea, tot nu sim- 
tea că poate avea încredere în fată şi se temea că aceasta o manipula pe 
Nasuada pentru propriile interese egoiste. 

Mâna Nasuadei îi atinse braţul. 

— Nu trebuie să îți faci griji în ce mă priveşte pe mine, Eragon. Mă 
cunosc prea bine ca ea să mă poată dezechilibra, chiar dacă ar încerca. 
Galbatorix nu m-a putut frânge; crezi că ea ar putea? 

El îşi întoarse privirea către ea, cu o expresie gravă. 

— Da. 

Ea zâmbi din nou. 

— Îţi apreciez grija, dar în acest caz este neîntemeiată. Lasă-mă să 
mă bucur de starea de bună-dispoziţie; îmi poţi expune suspiciunile tale 
mai târziu. 

— Bine. Apoi se înmuie puțin şi spuse: Sunt bucuros că te simţi mai 
bine. 

— Îţi mulţumesc. Şi eu sunt bucuroasă... Saphira şi Firnen încă mai ţo- 
păie, cum făceau mai devreme? Nu-i mai aud. 

— Da, dar acum sunt pe colţul de stâncă. 

Obrajii i se încălziră puţin când atinse mintea Saphirei. 

— Ah. Nasuada îşi puse mâinile — una peste cealaltă — pe balustrada 
de piatră, ale cărei coloane erau sculptate sub forma unor irişi în floare. 
Ei bine, de ce doreai să ne vedem? Ai luat o decizie în ceea ce priveşte 
propunerea mea? 

— Da. 

— Excelent. Atunci putem să ne punem repede în aplicare planurile. 
Deja am... 

— Am hotărât să nu accept. 

— Poftim? Nasuada îl privi neîncrezătoare. De ce? Cui altcuiva i-ai în- 
credinţa funcţia asta? 

— Nu ştiu, spuse el liniştit. Asta este ceva ce va trebui să decideţi sin- 
guri, tu şi cu Orrin. 

Sprâncenele ei se înălţară. 

— Nu ne vei ajuta nici măcar să alegem persoana potrivită? Şi te aş- 
tepti să cred că vei accepta ordine de la altcineva decât de la mine? 

— M-ai înţeles greşit, spuse el. Nu vreau să îi conduc pe magicieni şi 
nici nu mă voi alătura lor. 

Nasuada îl privi uluită un moment, apoi se duse şi închise uşile de sti- 
clă, astfel încât Elva, Farica şi pisica fermecată să nu poată auzi conversa- 
ţia lor. Întorcându-se la el, ea spuse: 

— Eragon! Dar ce crezi!?! Ştii că trebuie să li te alături. Toţi magicie- 
nii care mă slujesc trebuie să o facă. Nu pot fi excepţii. Nici una! Nu-i 
pot lăsa pe oameni să creadă că fac favoritisme. Aşa ar semăna zâzanie în 
rândul magicienilor, şi este exact ce nu vreau. Atâta vreme cât eşti supus 

al regatului meu, trebuie să îi respecţi legile, altfel autoritatea mea nu mai 
înseamnă nimic. Nu ar trebui să îți spun asta, Eragon. 

— Nu trebuie. Sunt perfect conştient de lucrul ăsta, de aceea Saphira 
ŞI cu mine am decis să părăsim Alagaësia. 

Nasuada puse o mână pe balustradă, ca pentru a-şi păstra echilibrul. 
O vreme, se auzi doar clipocitul apei de dedesubt. 

— Nu înţeleg. 

Astfel că, încă o dată, aşa cum făcuse şi cu Arya, el explică motivele 
pentru care dragonii, şi prin urmare el şi Saphira, nu puteau rămâne în 
Alaga&sia. Când termină, el spuse: 

— Nu ar fi mers niciodată să mă ocup de magicieni. Saphira şi cu mine 
trebuie să creştem dragonii şi să îi instruim pe Cavaleri, şi asta are prio- 
ritate în faţa oricărui alt lucru. Chiar dacă aş fi avut timp, nu puteam să 
îi conduc pe Cavaleri şi, în acelaşi timp, să îți dau socoteală ţie — celelalte 
rase nu ar fi acceptat niciodată. În ciuda alegerii Aryei de a deveni regină, 
Cavalerii trebuie să rămână cât mai nepărtinitori posibil. Şi dacă noi în- 
cepem să facem favoritisme, asta ar distruge Alaga&sia. Singura posibili- 
tate de a mă fi gândit să accept funcţia ar fi fost ca în rândul magicienilor 
să fie incluşi reprezentanți ai tuturor raselor — chiar şi urgali —, dar e pu- 
tin probabil să se întâmple asta. În plus, tot ar mai rămâne întrebarea ce 
să facem cu ouăle şi cu Eldunarii. 

Nasuada se încruntă. 

— Vrei să cred că nu poţi proteja dragonii aici, în Alagaăsia, cu toată 
forţa de care dispui? 

— Poate că da, însă nu putem depinde doar de magie ca să apărăm dra- 
gonii. Avem nevoie de bariere fizice; avem nevoie de ziduri, şi şanţuri, şi 
stânci suficient de înalte pentru a nu putea fi urcate de vreun om, elf, pitic 
sau urgal. Și, mai important, avem nevoie de o protecţie pe care doar dis- 
tanţa o poate oferi. Trebuie să facem să fie atât de greu de ajuns la noi, în- 
cât provocările călătoriei să îi descurajeze să o înceapă chiar şi pe cei mai 
înverşunaţți duşmani ai noştri. Dar să lăsăm asta. Chiar presupunând că 
aş putea proteja dragonii, tot ar mai rămâne o problemă: cum să îi împie- 
dicăm să vâneze turmele — atât ale noastre, cât şi ale piticilor şi urgalilor? 
Vrei să trebuiască să îi explici lui Orik de ce turmele lui de fe/dinost dis- 
par încontinuu sau vrei să trebuiască să tot împăciuieşti fermieri furioşi 
care şi-au pierdut animalele?... Nu, singura soluţie este să plecăm. 

Eragon privi în jos, spre fântână. 

— Şi chiar dacă s-ar fi găsit în Alagaă&sia un loc pentru ouă şi Eldunari, 
tot nu ar fi fost bine să rămân. 

— Şi de ce, mă rog? 

El scutură din cap. 

— Ştii răspunsul la fel de bine ca mine. Am devenit prea puternic. Câtă 
vreme sunt aici, autoritatea ta — şi cea a Aryei, a lui Orik şi a lui Orrin — va 
fi pusă mereu sub semnul întrebării. Dacă le-aş cere-o, aproape toţi cei din 
Surda, Teirm şi din regatul tău m-ar urma. Şi, având Eldunari să mă ajute, 
nimeni nu mi-ar putea sta împotrivă, nici măcar Murtagh sau Arya. 

— Nu te-ai întoarce niciodată împotriva noastră. Nu acesta eşti tu. 

— Nu? În toţi anii pe care îi voi trăi — şi s-ar putea să trăiesc foarte mult 
timp —, chiar crezi că nu m-aş amesteca niciodată în trebunile ținutului? 

— Dacă ai face-o, sunt sigură că ar fi pentru un motiv serios şi sunt si- 
gură că ţi-am fi recunoscători pentru ajutor. 

— Oare mi-aţi fi? Desigur că eu aş crede că motivele mele sunt înte- 
meiate, dar asta este capcana, nu-i aşa? Convingerea că eu ştiu mai bine, 
şi asta pentru că am această putere la dispoziția mea şi este responsabili- 
tatea mea să acționez. Amintindu-şi vorbele ei de mai devreme, i le în- 
toarse: Pentru binele majorităţii. Însă, dacă m-aş înşela, cine m-ar putea 
opri? Aş putea sfârşi prin a deveni un Galbatorix, în ciuda celor mai bune 
intenţii ale mele. După câte se pare, puterea mea îi face pe oameni să 
vrea să fie de acord cu mine. Am observat asta pe când îmi îndeplineam 
misiunile prin Imperiu... Dacă erai în locul meu, ai fi putut rezista ispitei 
de a te amesteca, doar puţintel, ca să faci lucrurile să meargă mai bine? 
Prezenţa mea aici dezechilibrează situația, Nasuada. Dacă vreau să evit 
a deveni ceea ce urăsc, trebuie să plec. 

Nasuada îşi ridică bărbia. 

— Ţi-aş putea porunci să rămâi. 

— Sper că nu o vei face. Aş prefera să plec rămânând prieteni, nu fi- 
ind supăraţi. 

— Deci nu vei mai da socoteală nimănui, decât ție? 

— Voi da socoteală Saphirei şi conştiinţei mele, aşa cum am făcut 
întotdeauna. 

Colţurile gurii Nasuadei se ridicară. 

— Un om cu conştiinţă — cel mai periculos lucru din lume. 

Din nou, zgomotul fântânii umplu pauza din conversaţia lor. 

Apoi Nasuada spuse: 

— Crezi în zei, Eragon? 

— Care zei? Sunt mulţi. 

— Oricare. În toţi. Crezi că există o putere mai mare decât a ta? 

— Alta decât Saphira? 

Zâmbi ca o scuză când Nasuada se încruntă. 

— lartă-mă. 

Se gândi serios timp de un minut, apoi spuse: 

— Poate că există, nu ştiu. Am văzut... Nu sunt sigur ce am văzut, dar 
se poate să-l fi văzut pe zeul piticilor, Gântera, în Tronjheim, când Orik a 
fost încoronat. Dar, dacă zeii există, nu am o părere prea bună despre ei, 
dacă l-au lăsat atâta timp pe tron pe Galbatorix. 

— Poate că tu ai fost instrumentul zeilor pentru a-l înlătura. Te-ai gân- 
dit vreodată la asta? 

— Eu? El râse. Ar putea fi aşa, dar oricum, sigur nu le pasă prea mult 
dacă trăim sau murim. 

— Bineînţeles că nu. De ce le-ar păsa? Sunt zei... Totuşi, îl venerezi 
pe vreunul dintre ei? Întrebarea părea să aibă o importanţă deosebită pen- 
tru Nasuada. 

Din nou, Eragon cugetă o vreme, apoi ridică din umeri. 

— Sunt atât de mulţi, cum aş putea să ştiu pe care să-l aleg? 

— De ce nu pe creatorul tuturor, Unulukuna, cel ce dă viaţa fără de 
moarte? 

Eragon nu se putu abține să nu chicotească. 

— Câtă vreme nu mă îmbolnăvesc şi nu mă omoară nimeni, aş putea 
trăi vreo mie de ani sau mai mult, şi dacă trăiesc atât de mult nu cred că 
mi-aş dori să mai trăiesc şi după moarte. Ce altceva îmi mai poate oferi 
un zeu? Cu Eldunarii am puterea de a face aproape orice. 

— Zeii ne dau şi şansa de a-i revedea pe cei pe care-i iubim. Nu îţi 
doreşti asta? 

El ezită. 

— Ba da, dar nu vreau să sufăr o eternitate. Asta îmi pare şi mai înfri- 
coşător decât faptul că într-o zi m-aş putea duce în neființă, aşa cum 
cred elfi. 

Nasuada părea răvăşită. 

— Aşadar, nu dai socoteală decât Saphirei şi ţie însuți. 

— Nasuada, sunt o persoană rea? 

Ea clătină din cap. 

— Atunci ai încredere că fac ceea ce trebuie. Pentru ce fac îi dau soco- 
teală Saphirei şi Eldunarilor, şi tuturor Cavalerilor ce vor veni, precum şi 
ție, şi Aryei, şi lui Orik, şi oricui altcuiva din Alaga&sia. Nu am nevoie 
de un stăpân care să mă pedepsească pentru a mă comporta cum trebuie. 
Dacă ar fi aşa, nu aş fi altceva decât un copil care se supune regulilor tată- 
lui său doar pentru că se teme de bici, şi nu pentru că vrea să facă bine. 

Fa îl privi lung câteva secunde. 

— Prea bine, atunci, mă voi încrede în tine. 

Chpocitul fântânii se auzi din nou. Deasupra, lumina soarelui ce apu- 
nea scotea în evidenţă fisurile şi crăpăturile de sub dintele de stâncă. 

— Şi dacă avem nevoie de ajutorul tău? întrebă ea. 

— Atunci voi ajuta. Nu te voi abandona, Nasuada. Voi lega una dintre 
oglinzile din biroul tău cu o oglindă de-a mea, astfel încât să mă poţi 
contacta oricând, şi voi face acelaşi lucru pentru Roran şi Katrina. Dacă 
apar probleme, voi găsi o cale să trimit ajutor. Poate că nu voi putea veni 
Chiar eu, dar voi ajuta. 

Ea încuviinţă. 

— Ştiu că o vei face. 

Apoi ea oftă, având pe chip o expresie vizibilă de nefericire. 

— Ce este? întrebă el. 

— Toate mergeau atât de bine. Galbatorix este mort. Ultima dintre bătălii 
s-a încheiat. În sfârşit, puteam rezolva problema magicienilor. Tu şi Saphira 
urma să îi conduceţi pe ei şi pe Cavaleri. Şi acum... Nu ştiu ce-o să facem. 

— O să se rezolve, sunt sigur. Vei găsi tu o cale. 

— Ar fi fost mai uşor cu tine aici... Măcar vei fi de acord să îl înveţi nu- 
mele limbii străvechi pe cel pe care îl vom alege să-i conducă pe magicieni? 

Eragon nu avu nevoie să se gândească la asta, căci analizase deja po- 
sibilitatea, însă făcu o pauză pentru a găsi cuvintele potrivite. 

— Aş putea, dar cu timpul cred că am ajunge să regretăm că am făcut-o. 

— Deci nu o vei face. 

El clătină din cap. 

Nemulțumirea traversă chipul ei. 

— Şi de ce nu? Care sunt motivele, de data asta? 

— Numele este mult prea periculos ca să îl transmiţi cu uşurinţă, 
Nasuada. Dacă un magician plin de ambiţie dar lipsit de scrupule intră în 
posesia lui, el sau ea ar putea face incredibil de mult prăpăd. Folosindu-l, 

ei ar putea distruge limba străveche. Nici măcar Galbatorix nu a fost 
într-atât de smintit încât să facă asta, dar un magician neinstruit, setos de 
putere? Cine ştie ce s-ar putea întâmpla? În momentul de față, Arya, 
Murtagh şi dragonii sunt singurii, în afară de mine, care ştiu numele. 
E mai bine să ne oprim aici. 

— Şi, după ce vei pleca, vom depinde de Arya dacă vom avea nevoie 
de el. 

— Ştii că ea vă va ajuta întotdeauna. În cazul în care ar fi ceva, eu mi-aş 
face griji în privinţa lui Murtagh. 

Nasuada păru să se retragă în sine. 

— Nu trebuie. Nu este o ameninţare pentru noi. Nu acum. 

— Cum spui tu. Dacă scopul tău este să-i ţii pe magicieni sub control, 
atunci numele limbii străvechi este una dintre informaţiile care ar trebui 
ținute ascunse. 

— Dacă într-adevăr aşa stau lucrurile, atunci... înţeleg. 

— Mulţumesc. Mai este ceva ce ar trebui să ştii. 

Expresia Nasuadei deveni precaută. 

— Ah? 

Atunci el îi spuse despre ideea ce îi venise nu de mult cu privire la ur- 
gali. Când el termină, Nasuada rămase tăcută pentru o vreme, apoi spuse: 

— lei multe pe umerii tăi. 

— Trebuie. Nimeni altul nu ar putea... Eşti de acord? Pare singura cale 
de a asigura pacea pe termen lung. 

— Eşti sigur că este un lucru înțelept? 

— Nu întru totul, dar cred că trebuie să încercăm. 

— Şi piticii? Chiar este necesar? 

— Da. Aşa trebuie. Aşa se cuvine. Şi va ajuta şi la menţinerea echili- 
brului între rase. 

— Şi dacă nu vor fi de acord? 

— Sunt sigur că vor fi. 

— Atunci fă cum crezi. Nu ai nevoie de încuviințarea mea — ai dat clar 
de înţeles aceasta —, dar sunt de acord că pare necesar. Altfel în două- 
zeci-treizeci de ani de-acum înainte, s-ar putea să ne confruntăm cu 
multe dintre problemele de care s-au lovit strămoşii noştri când au ajuns 
prima oară în Alaga&sia. 

El îşi plecă uşor capul. 

— Voi lua măsurile necesare. 

— Când plănuieşti să pleci? 

— Când pleacă şi Arya. 

— Atât de repede? 

— Nu am nici un motiv să mai aştept. 

Nasuada se aplecă peste balustradă, cu ochii fixaţi pe fântâna de 
dedesubt. 

— Te vei întoarce în vizită? 

— Voi încerca, dar... Nu cred. Când Angela mi-a prezis viitorul, a spus 
că nu mă voi mai întoarce niciodată. 

— Ah. 

Vocea Nasuadei era îngroșată, de parcă ar fi fost răguşită. Se întoarse 
şi îl privi drept în față. 

— O să-mi lipseşti. 

— Şi tu o să-mi lipseşti. 

Ea strânse buzele — de parcă s-ar fi abținut să plângă —, apoi păşi în 
faţă şi îl îmbrăţişă. El o strânse în braţe la rândul său şi rămaseră aşa câ- 
teva secunde. 

Apoi se despărţiră, iar el spuse: 

— Nasuada, dacă vei obosi vreodată să fii regină sau dacă vrei un loc 
unde să trăieşti în pace, vino la noi. Vei fi întotdeauna bine-venită în casa 
noastră. Nu te pot face nemuritoare, dar îți pot lungi anii, mult peste cei 
ai unei vieţi obişnuite, şi vei avea parte de o sănătate înfloritoare. 

— Îţi mulţumesc. Apreciez oferta şi nu o voi uita. 

Însă el avu sentimentul că ea nu se va putea decide niciodată să pără- 
sească Alaga&sia, oricât de bătrână ar fi fost. Avea un simţ al datoriei 
mult prea puternic. 

Atunci el întrebă: 

— Vrei să ne dai binecuvântarea ta? 

— Desigur. 

Ea îi luă capul între mâinile ei, îl sărută pe frunte şi spuse: 

— Binecuvântarea mea fie asupra ta şi a Saphirei. Pacea şi norocul să 
vă însoţească oriunde ați merge! 

— Şi pe tine, spuse el. 

Ea îşi mai ținu mâinile deasupra lui încă un moment, apoi îi dădu 
drumul, şi el deschise uşile de sticlă şi ieşi prin cabinetul ei, lăsând-o sin- 
gură în balcon. 


Preţ de sânge 


Pe când cobora treptele în drumul său spre intrarea principală a clădi- 
rii, Eragon dădu peste vânzătoarea de ierburi, Angela, care stătea picior 
peste picior în alcovul întunecat al unei uşi. Împletea ceva ce părea a fi 
o pălărie cu albastru şi alb şi cu rune stranii în partea de jos, al căror înţe- 
les îi scăpa. Lângă ea stătea Solembum, cu capul în poala ei şi cu una 
dintre labele lui grele rezemată de genunchiul ei drept. 

Eragon se opri, surprins. Nu mai văzuse pe nici unul dintre ei de... — îi 
luă o clipă să îşi aducă aminte —... de la încheierea bătăliei din Urâ'baen. 
După aceea, parcă intraseră în pământ. 

— Salutări! rosti Angela, fără să îşi ridice privirea. 

— Salutări! replică Eragon. Ce faci aici? 

— Împletesc o pălărie. 

— Asta văd şi eu, dar de ce aici? 

— Deoarece voiam să te văd. Andrelele ei țţăcăneau rapid şi regulat, 
iar mişcarea lor era la fel de captivantă precum cea a flăcărilor unui foc. 
Am auzit vorbindu-se cum că tu, Saphira, ouăle şi Eldunarii plecaţi din 
Alagaăsia. 

— Aşa cum mi-ai prezis, ripostă el nemulţumit că ea izbutise să afle 
ceea ce ar fi trebuit să fie cea mai mare taină. Nu ar fi putut să tragă cu 
urechea la ce vorbise el cu Nasuada — vrăjile sale de apărare ar fi împie- 
dicat-o —, şi din câte ştia el nimeni nu îi zisese ei sau lui Solembum despre 
existența ouălor sau a Eldunarilor. 

— Da, aşa este, dar nu am crezut că voi apuca să te văd plecat. 

— Cum ai aflat? De la Arya? 

— De la ea? Ha! Ţi-ai găsit! Nu, am eu propriile mele mijloace de a 
obține informaţii. Se opri din împletit şi îşi ridică privirea către el, cu 

ochii licărindu-i. Asta nu înseamnă că o să ţi le împărtăşesc. Trebuie să 
mai rămân şi eu cu câteva taine, la urma urmei. 

— Pff... 

— Pff şi ție. Dacă ai de gând să te porți aşa, nu ştiu de ce m-am mai 
ostenit să vin. 

— lartă-mă. Doar că mă simt puţin... nelalocul meu. După o clipă, 
Eragon zise: De ce ai vrut să mă vezi? 

— Voiam să îmi iau rămas-bun şi să îți urez mult noroc în călătorie. 

— Mulţumesc. 

— Mmh... Încearcă să nu te închizi prea mult în tine, oriunde te-ai sta- 
bili. Şi ai grijă să ieşi la soare îndeajuns. 

— Aşa voi face. Dar voi doi ce veţi face? Veţi rămâne aici o vreme ca 
să n-o pierdeţi din ochi pe Elva? Parcă aşa spuneai că ai de gând. 

Vânzătoarea de ierburi pufni într-un fel foarte neelegant. 

— Să rămân? Cum pot să rămân, când Nasuada pare hotărâtă să ve- 
gheze asupra tuturor magicienilor de pe aceste meleaguri? 

— Ai auzit şi de asta? 

Fa îi aruncă o privire supărată. 

— Nu sunt de acord. Nu sunt deloc de acord. Nu voi fi tratată ca un 
prunc care a făcut o năzbâtie. Nu, a sosit vremea ca Solembum şi cu mine 
să ne mutăm pe tărâmuri mai prietenoase: în Munţii Beor poate sau în 
Du Weldenvarden. 

Eragon şovăi o clipă, apoi spuse: 

— Aţi vrea să veniți cu mine şi cu Saphira? 

Solembum îşi deschise un ochi şi îl cercetă o secundă cu privirea, după 
care îl închise la loc. 

— Este foarte drăguţ din partea ta, rosti Angela, dar cred că o să te re- 
fuz. Cel puţin pe moment. Să stau toată ziua bună ziua să păzesc Eldunari 
şi să pregătesc noi Cavaleri mi se pare plictisitor... deşi sunt sigură că 
bunăoară creşterea unui pâlc de dragoni se va dovedi antrenantă. Însă 
nu; pe moment, Solembum şi cu mine vom rămâne în Alagaăsia. În plus, nu 
vreau s-o scap din ochi pe Elva vreo câţiva ani, chiar dacă n-o pot ve- 
ghea personal. 

— Nu te-ai săturat de evenimente interesante? 

— Niciodată. Ele sunt sarea şi piperul vieţii. Ridică pălăria pe jumă- 
tate terminată. Îţi place? 

— Este drăguță. Albastrul e chiar frumos. Însă ce spun runele acelea? 

— Raxacori... O, nu contează. Oricum nu ar însemna nimic pentru 
tine. Călătorii fără primejdii ţie şi Saphirei, Eragon. Şi nu uita să te pă- 
zeşti de urechelnițe şi de hamsteri sălbatici. Nişte creaturi fioroase, ham- 
sterii ăştia sălbatici. 

El nu se putu abține să nu surâdă. 

— Călătorii fără primejdii şi ţie, şi lui Solembum. 

Pisica fermecată îşi deschise iarăşi un ochi. „Călătorii fără primejdii, 
Ucigaşule-de-Regi.“ 


Eragon ieşi din clădire şi porni prin oraş până ajunse la casa în care 
locuiau acum Jeod şi soţia lui, Helen. Era un palat somptuos, cu ziduri 
înalte, o grădină mare şi slujitori care făceau plecăciuni, postați la intrare. 
Helen se descurcase nemaipomenit. Aprovizionându-i pe vardeni — şi 
acum regatul Nasuadei — cu cele de trebuinţă, ea îşi construise o compa- 
nie de negoţ mai mare decât cea pe care o avuseseră cândva în Teirm. 

Eragon îl găsi pe Jeod spălându-se înainte de cină. După ce refuză invi- 
tația de a li se alătura, Eragon îşi petrecu câteva minute explicându-i lui 
Jeod acelaşi lucru pe care i-l explicase şi Nasuadei. La început, Jeod fu sur- 
prins şi puţin supărat, însă în cele din urmă fu de acord că era necesar ca 
Eragon şi Saphira să plece cu ceilalți dragoni. Aşa cum făcuse cu Nasuada 
şi cu vânzătoarea de ierburi, Eragon îl invită şi pe Jeod să îi însoţească. 

— Of, mă ispiteşti amarnic, îi zise Jeod. Însă locul meu este aici. Aici 
e munca mea şi, pentru prima oară după multă vreme, Helen este fericită. 
llirea este acum casa noastră şi nici unul dintre noi nu vrea să strângă to- 
tul şi să plece altundeva. 

Eragon dădu din cap, înțelegător. 

— Însă tu... tu vei călători acolo unde numai dragonii şi Cavalerii au 
ajuns. Spune-mi, ştii ce se află la răsărit? Mai este şi-o altă mare? 

— Dacă ajungi destul de departe, da. 

— Şi înainte de ea? 

Eragon ridică din umeri. 

— Pustiu în cea mai mare parte, sau cel puţin aşa zic Eldunarii, iar eu 
nu am nici un motiv să cred că s-a schimbat ceva în ultimul veac. 

Apoi Jeod se apropie de el şi îşi cobori vocea. 

— De vreme ce pleci... O să-ţi spun. Îţi aduci aminte când ţi-am po- 
vestit de Arcaena, ordinul care se ocupă de păstrarea cunoaşterii din 
toată Alaga&sia? 

Eragon încuviinţă. 

— Mi-ai zis că Heslant Călugărul a făcut parte din el. 

— Şi eu am făcut parte. La privirea surprinsă a lui Eragon, Jeod făcu un 
gest sfios şi îşi trecu mâna prin păr. M-am alăturat ordinului acum multă 
vreme, când eram tânăr şi căutam o cauză pe care să o slujesc. Le-am ofe- 
rit informaţii şi manuscrise de-a lungul anilor, iar ei m-au ajutat la rândul 
lor. Oricum, m-am gândit că ar trebui să ştii. Brom a fost singura per- 
soană căreia i-am spus. 

— Nici măcar lui Helen? 

— Nici măcar ei... Oricum, când voi termina de scris despre tine şi 
Saphira, precum şi despre ascensiunea vardenilor, voi trimite hrisovul la 
mănăstirea noastră din Şiră şi acolo va fi trecut în câteva noi capitole din 
Domia abr Wyrda. Povestea voastră nu va fi uitată, Eragon; atâta lucru 
pot să îţi făgăduiesc. 

Aceasta îl emoţionă pe Eragon într-un mod ciudat. 

— Îţi mulţumesc, rosti el, prinzându-l de braţ pe Jeod. 

— Şi eu îţi mulţumesc, Eragon Biruitorul-Umbrei. 


După aceea, Eragon se întoarse în palatul în care stăteau el şi Saphira 
împreună cu Roran şi Katrina, care îl aşteptau la cină. 

În timpul cinei, se vorbi numai de Arya şi de Firnen. Eragon nu scoase 
nici o vorbă despre plecare decât după ce terminară de mâncat şi ei trei — 
şi copilul — se retraseră într-o odaie cu vedere spre curte, acolo unde 
Saphira şi Firnen dormeau împreună. Se aşezară acolo, bând vin şi ceai 
şi privind soarele ce cobora în zarea îndepărtată. 

Când trecu suficient timp, Eragon abordă subiectul. Aşa cum se aş- 
tepta, Katrina şi Roran fură descumpăniţi şi încercară să îl convingă să se 
răzgândească. Îi luă aproape un ceas întreg lui Eragon să îşi explice mo- 
tivele, căci ei îi atacară fiecare argument şi refuzară să se dea bătuţi până 
nu le răspunse la toate întrebările în cele mai mici amănunte. 

În cele din urmă, Roran spuse: 

— La naiba, noi suntem familia ta! Nu poţi pleca! 

— Trebuie. Ştii şi tu, la fel de bine ca mine; doar că nu vrei să recunoşti. 

Roran lovi cu pumnul în masa dintre ei şi apoi se duse la fereastra 
deschisă, cu fălcile încleştate. 

Copilul scânci, iar Katrina zise „taci cu mama“ şi îl mângâie pe spate. 

Fragon se duse lângă Roran. 

— Ştiu că nu vrei asta. Nici eu nu vreau, dar nu am de ales. 

— Sigur că ai de ales! Tu, dintre toţi oamenii, ai de ales! 

— Da, şi aceasta este alegerea potrivită. 

Roran gemu şi îşi încrucişă braţele. 

În spatele lor, Katrina spuse: 

— Dacă pleci, nu îi vei mai putea fi unchi Ismirei. Chiar trebuie să 
crească fără să te cunoască? 

— Nu, rosti Eragon, ducându-se lângă ea. Voi putea să vorbesc cu ea 
şi voi avea grijă să fie bine protejată; ba chiar s-ar putea să reuşesc să îi 
trimit şi cadouri, din când în când. Îngenunche şi întinse un deget, iar fe- 
tita îl prinse cu o mânuţă şi îl strânse cu o forță precoce. 

— Dar nu vei fi aici. 

— Nu... nu voi fi aici. Eragon îşi scoase cu grijă degetul din strân- 
soarea Ismirei şi se întoarse lângă Roran. Aşa cum vă ziceam, puteţi veni 
cu mine. 

Muşchii din falca lui Roran zvâcniră. 

— Şi să renunţăm la Valea Palancar? Clătină din cap. Horst şi ceilalți 
se pregătesc deja de întoarcere. Vom reclăd: Carvahall-ul şi va fi cel mai 
frumos târg din întreaga Şiră. Ai putea să ne-ajuţi; ar fi ca pe vremuri. 

— Aş vrea să pot. 

Sub ei, Saphira scoase un gâlgâit gutural şi îşi frecă botul de gâtul lui 
Firnen. Dragonul verde se culcuşi mai aproape de ea. 

Cu o voce joasă, Roran spuse: 

— Chiar nu există altă cale, Eragon? 

— Nici una la care eu şi Saphira să nu ne fi gândit deja. 

— La naiba! Nu este corect. Nu ar trebui să te duci să trăieşti singur 
în sălbăticie. 

— Nu voi fi chiar singur. Blâdhgarm şi câțiva alți elfi ne vor însoţi. 

Roran dădu din mână a lehamite. 

— Ştii ce vreau să zic. Îşi muşcă vârful mustăţii şi se rezemă cu mâi- 
nile de pervazul de piatră al ferestrei. Eragon putea să-i vadă tendoanele 
braţelor groase încordându-se. Apoi Roran îl privi şi spuse: Ce veţi face 
după ce ajungeţi unde aveţi de gând să vă duceţi? 

— Vom găsi un deal şi vom ridica un palat în vârful lui: un palat sufi- 
cient de mare ca să găzduiască toţi dragonii şi să îi ţină în siguranţă. Dar 
voi? După ce reclădiţi satul, ce veţi face? 

Un surâs şters apăru pe chipul lui Roran: 

— Ceva asemănător. Cu tributul primit de la oamenii din vale, am de 
gând să ridic un castel în vârful dealului aceluia despre care am tot vor- 
bit. Nu cine ştie ce; o chestie de piatră, cu un zid, cât să ţină la distanță 
urgalii cărora le-ar trece prin cap să ne atace. Îmi va lua probabil câţiva 
ani, însă apoi vom putea să ne apărăm aşa cum trebuie, nu ca atunci 
când au venit peste noi cei doi Ra'zac şi soldaţii. Îi aruncă o privire pie- 
zişă lui Eragon. Am avea loc şi pentru un dragon... 

— Poate, dar aţi avea loc pentru doi dragoni? Eragon arătă către 
Saphira şi Firnen. 

— Poate că nu... Ce părere are Saphira despre faptul că va trebui să îl 
părăsească? 

— Nu îi place, dar ştie că este necesar. 

— Mmhh... 

Lumina chihlimbarie a soarelui ce asfinţea accentuă trăsăturile feţei 
lui Roran; spre surprinderea sa, Eragon văzu începutul unor cute şi riduri 
pe fruntea vărului său şi în jurul ochilor acestuia. Semnele vârstei neiertă- 
toare îl întristară. „Ce repede trece viaţa...“ 

Katrina o aşeză pe Ismira în leagăn, apoi veni lângă ei şi îi puse o 
mână pe umăr lui Eragon. 

— O să ne fie dor de tine, Eragon. 

— Şi mie de voi, spuse el, atingându-i mâna. Totuşi, nu trebuie să ne 
luăm deja rămas-bun. Aş vrea ca voi trei să ne însoţiţi în Ellesméra. Cred 
că v-ar plăcea să o vedeţi, iar astfel am putea să mai petrecem câteva 
zile împreună. 

Roran îşi întoarse privirea către Eragon. 

— Nu putem bate atâta drum până în Du Weldenvarden cu Ismira. 
Este prea mică. Întoarcerea în Valea Palancar este şi-aşa destul de anevo- 
ioasă; nici nu încape vorbă să facem un ocol prin Ellesméra. 

— Nici măcar dacă ați merge călare pe un dragon? Eragon pufni în 
râs când le văzu expresiile surprinse. Arya şi Firnen au fost de acord să 
vă ducă în Ellesmera, în vreme ce Saphira şi cu mine vom aduce ouăle 
de dragon de unde sunt ele ascunse. 

— Cât de mult va dura zborul până în Ellesmera? întrebă Roran, 
încruntat. 

— Cam o săptămână. Arya are de gând să facă un ocol pe la Regele 
Orik în Tronjheim. Vă va fi bine şi veţi fi în siguranţă întreg drumul. 
Ismira nu va fi deloc în primejdie. 


156 CHRISTOPHER PAOLINI 


Katrina se uită la Roran şi el la ea, după care zise: 

— Ar fi plăcut să îl conducem pe Eragon şi am auzit mereu cât de fru- 
moase sunt oraşele elfilor... 

— Eşti sigură că vă va fi bine? întrebă Roran. 

Fa încuviinţă. 

— Câtă vreme eşti cu noi, da. 

Roran rămase tăcut o vreme, apoi rosti: 

— Ei bine, bănuiesc că Horst şi ceilalți pot porni la drum şi fără noi. 
Un surâs i se înfiripă şi chicoti. Nu am crezut că voi apuca să văd vreo- 
dată Munţii Beor sau să stau într-unul din oraşele elfilor, dar de ce nu? 
Dacă tot s-a ivit prilejul... 

— Bun, deci aşa rămâne, spuse Katrina, radiind de fericire. Mergem 
în Du Weldenvarden. 

— Cum ne vom întoarce? întrebă Roran. 

— Tot cu Firnen, zise Eragon. Sau Arya vă va da străjeri care să vă în- 
soțească până în Valea Palancar, dacă veţi prefera să vă întoarceţi călare. 

Roran se strâmbă. 

— Nu, nu călare. Chiar de nu ar mai trebui să călăresc alt cal toată via- 
ţa, şi tot ar fi prea mult. 

— Da? Să înţeleg că nu îl mai vrei pe Văpaia-Zăpezii? făcu Eragon, 
ridicând o sprânceană când rosti numele armăsarului pe care i-l dăduse 
lui Roran. 

— Ştii ce vreau să spun. Mă bucur că îl am pe Văpaia-Zăpezii, chiar 
dacă nu am mai avut nevoie de el în ultima vreme. 

— Mm-hmm. 

Rămaseră lângă fereastră încă vreo oră — timp în care soarele asfinți 
şi cerul se făcut violet, apoi negru, iar stelele răsăriră —, punând la cale că- 
lătoria ce avea să urmeze şi discutând despre lucrurile pe care Eragon şi 
Saphira trebuiau să le ia cu ei când aveau să plece din Du Weldenvarden 
către ținuturile de dincolo. În spatele lor, Ismira dormea liniștită în lea- 
găn, cu pumnii săi mici încleştați sub bărbie. 


A doua zi dimineață, Eragon folosi oglinda de argint lustruit din odaia 
sa ca să îl contacteze pe Orik, în Tronjheim. Fu nevoit să aştepte câteva 
minute, însă în cele din urmă chipul lui Orik apăru în fața sa, piticul 
trecându-şi un pieptene de fildeş prin barba despletită. 

— Eragon! exclamă Orik, cât se poate de încântat. Ce mai faci? A tre- 
cut prea mult de când am vorbit ultima oară. 

Simțindu-se puţin vinovat, Eragon încuviință, apoi îi spuse lui Orik 
despre hotărârea sa de a pleca şi îi explică motivele sale. Orik se opri din 
pieptănat şi ascultă fără să îl întrerupă, cu o expresie serioasă pe chip. 
Când Eragon termină de vorbit, Orik zise: 

— Mă va întrista să văd că pleci, dar ai dreptate, asta trebuie să faci. 
M-am gândit şi eu la asta — mi-am făcut griji cu privire la locul în care 
s-ar putea stabili dragonii —, însă nu am spus nimic până acum pentru că 
dragonii au acelaşi drept ca şi noi să sălăşluiască pe aceste meleaguri, 
chiar dacă nu ne place atunci când ne mănâncă uneori caprele feldûnost 
şi ne dau foc satelor. Totuşi, cel mai bine ar fi să îi creşti în altă parte. 

— Mă bucur că eşti de acord, rosti Eragon. Îi spuse apoi lui Orik despre 
ideea sa în privinţa urgalilor, care îi privea şi pe pitici. De această dată, 
Orik puse multe întrebări, iar Eragon văzu că avea îndoieli în legătură 
cu propunerea lui. 

După o tăcere îndelungată, timp în care Orik îşi privi barba, piticul 
spuse: 

— Dacă ai fi cerut asta vreunui grimstnzborith dinaintea mea, te-ar fi 
refuzat. Dacă mi-ai fi cerut mie, până să invadăm Imperiul, te-aş fi refu- 
zat şi eu. Însă acum, după ce m-am luptat cot la cot cu urgalii şi după ce 
am văzut cu ochii mei cât de neajutorați eram în fața lui Murtagh, Thorn, 
Galbatorix şi a monstrului acela, Shruikan... acum nu mai gândesc la fel. 
Se uită la Eragon pe sub sprâncenele-i stufoase. S-ar putea să mă coste 
coroana, dar în numele piticilor de pretutindeni: accept — pentru binele 
lor, fie că îşi dau seama, fie că nu. 

Eragon se simţi din nou mândru că Orik era fratele său vitreg. 

— Îţi mulțumesc, zise el. 

Orik mormăi. 

— Neamul meu nu şi-a dorit niciodată aşa ceva, dar sunt recunoscă- 
tor oricum. Când vom şti? 

— Peste câteva zile. Cel mult o săptămână. 

— Vom simți ceva? 

— Poate. O voi întreba pe Arya. Oricum, te voi contacta din nou, după 
ce va fi gata. 

— Bine. Atunci vom vorbi mai încolo. Călătorii fără primejdii şi să fii 
tare ca piatra, Eragon. 
— Fie ca Helzvog să te aibă în pază! 


A doua zi plecară din Ilirea. 

Fu o ceremonie intimă, lipsită de pompă, motiv pentru care Eragon 
fu recunoscător. Nasuada, Jörmundur, Jeod şi Elva se întâlniră cu ei în 
afara porţii de miazăzi a oraşului, unde Saphira şi Firnen stăteau unul 
lângă celălalt, împungându-se cu capul în timp ce Eragon şi Arya le veri- 
ficau şeile. Roran şi Katrina sosiră câteva minute mai târziu: Katrina du- 
când-o pe Ismira înfăşurată într-o pătură, iar Roran ducând două desagi 
pline cu pături, merinde şi alte provizii, câte una pe fiecare umăr. 

Roran îi dădu desagile Aryei, iar ea le legă peste coburii lui Firnen. 

Apoi Eragon şi Saphira îşi luară rămas-bun, ceea ce îi veni mai greu 
lui Eragon decât Saphirei. Însă nu doar el avea ochii înlăcrimaţi; atât 
Nasuada, cât şi Jeod plânseră când îl îmbrăţişară şi le urară toate cele bune 
lui şi Saphirei. Nasuada îşi luă rămas-bun şi de la Roran, mulţumindu-i 
încă o dată pentru ajutorul lui în lupta împotriva Imperiului. 

În cele din urmă, când Eragon, Arya, Roran şi Katrina erau pe cale 
să se urce pe spatele dragonilor, se auzi strigătul unei femei: 

— Staţi aşa! 

Eragon se opri cu piciorul pe laba din faţă a Saphirei şi se întoarse, vă- 
zând cum Birgit se îndreaptă către ei dinspre porţile oraşului, cu fusta-i 
cenuşie fluturând în vânt şi cu tânărul său fiu, Nolfavrell, urmărind-o cu 
o expresie neajutorată pe chip. Într-o mână, Birgit avea sabia scoasă. În 
cealaltă, un scut rotund de lemn. 

Eragon simţi cum i se strânge stomacul. 

Străjerii Nasuadei dădură să îi aţină calea, însă Roran le strigă: 

— Lăsaţi-i să treacă! 

Nasuada le făcu un semn străjerilor şi aceştia se traseră în lături. 

Fără să încetinească, Birgit se apropie de Roran: 

— Birgit, te rog, nu, rosti Katrina cu glas scăzut, însă femeia nu o băgă 
în seamă. Arya îi privi fără să clipească, ţinând mâna pe sabie. 

— Stronghammer. Ti-am zis de la bun început că va trebui să plăteşti 
pentru moartea soțului meu şi acum am venit ca să-mi plăteşti ceea ce mi 
se cuvine. Te lupți cu mine sau îţi plăteşti datoria? 

Eragon se duse lângă Roran. 

— Birgit, de ce faci asta? De ce acum? Nu îl poți ierta şi să laşi vechile 
vrajbe deoparte? 

„Vrei să o mănânc?“ întrebă Saphira. 

„Nu încă.“ 

Birgit nu îl băgă în seamă şi rămase cu privirea pironită asupra lui 
Roran. 

— Mamă, rosti Nolfavrell, trăgând-o de fustă, însă ea nu reacţionă de- 
loc la rugăminţile sale. 

Nasuada li se alătură. 

— Te ştiu, îi zise ea lui Birgit. Ai luptat alături de bărbaţi în război. 

— Da, Maiestatea Voastră. 

— Ce pricină de ceartă este între tine şi Roran? S-a dovedit a fi un răz- 
boinic de ispravă, foarte valoros, în nenumărate ocazii, şi aş fi foarte ne- 
mulțumită dacă l-aş pierde. 

— Este vina sa şi a familiei sale că soldaţii mi-au ucis soţul. Se uită o 
clipă la Nasuada. Cei doi Ra’zac l-au mâncat, Maiestatea Voastră. L-au 
mâncat şi i-au supt măduva din oase. Nu pot ierta aşa ceva şi vreau să 
îmi plătească pentru asta. 

— Nu a fost vina lui Roran, spuse Nasuada. Este inacceptabil şi îți 
interzic! 

— Nu, nu este aşa, făcu Eragon, deşi nu îi plăcea a recunoaşte. Con- 
form obiceiului nostru, ea are dreptul să ceară un preț de sânge de la toți 
cei responsabili de moartea lui Quimby. 

— Dar nu a fost vina lui Roran! exclamă Katrina. 

— Ba da, zise Roran cu glas scăzut. Aş fi putut să mă predau soldați- 
lor. Aş fi putut să îi momesc altundeva sau aş fi putut să îi atac, însă nu 
am făcut-o. Am ales să mă ascund, iar Quimby a murit din cauza asta. Se 
uită la Nasuada. Asta este o problemă pe care trebuie să o rezolvăm între 
noi, Maiestatea Voastră. Este o chestiune de onoare, aşa cum a fost Jude- 
cata Pumnalelor pentru Domnia Voastră. 

Nasuada se încruntă şi îl privi pe Eragon. El încuviinţă, aşa că ea se 
trase îndărăt, fără tragere de inimă. 

— Ce alegi, Stronghammer? întrebă Birgit. 

— Eragon şi cu mine i-am omorât pe cei doi Ra'zac în Helgrind, zise 
Roran. Nu este de-ajuns? 

Birgit clătină din cap, cu hotărârea nestrămutată. 

— Nu. 

Roran se opri atunci, muşchii gâtului înţepenindu-i. 

— Chiar vrei asta, Birgit? 

— Da. 

— Atunci îmi voi plăti datoria. 

Când Roran spuse asta, Katrina scoase un vaiet şi se aruncă între el 
şi Birgit, cu fetiţa în braţe. 

— Nu te las! Nu poţi să mi-l iei! Nu acum! Nu după ce am trecut prin 
tot ce-am trecut! 

Chipul lui Birgit rămase împietrit şi nu făcu nici un pas înapoi. Roran 
nu arătă nici o emoție când o apucă pe Katrina de brâu şi, fără prea mare 
efort, o dădu la o parte. 

— Ține-o, te rog, îi zise el lui Eragon cu glas rece. 

— Roran... 

Vărul său îi aruncă o privire seacă, apoi se întoarse spre Birgit. 

Eragon o prinse pe Katrina de umeri ca să nu se poată duce spre 
Roran şi schimbă o privire neajutorată cu Arya. Ea se uită spre sabie, dar 
el cătină din cap. 

— Dă-mi drumul! Dă-mi drumul! ţipă Katrina. În brațele ei, copilul în- 
cepu să plângă. 

Fără să îşi ia ochii de la femeia din faţa lui, Roran îşi desfăcu cingă- 
toarea şi îi dădu drumul la pământ, împreună cu pumnalul şi cu ciocanul, 
pe care unul dintre vardeni îl găsise pe străzile din Ilirea la scurtă vreme 
după moartea lui Galbatorix. Apoi Roran îşi desfăcu tunica, dezgolindu-şi 
pieptul păros. 

— Eragon, îndepărtează vrăjile de apărare, spuse el. 

— Eu... 

— Îndepărtează-le! 

— Roran, nu! strigă Katrina. Apără-te. 

„A înnebunit“, se gândi Eragon, dar nu îndrăzni să se amestece. Dacă 
o oprea pe Birgit, l-ar fi făcut de ruşine pe Roran şi oamenii din Valea 
Palancar şi-ar fi pierdut tot respectul pentru vărul său. Şi Eragon ştia că 
Roran ar fi preferat să moară decât să lase una ca asta să se întâmple. 

Totuşi, Eragon nu avea de gând să o lase pe Birgit să îl ucidă pe Roran. 
Avea să o lase să îşi ia preţul cuvenit, dar nimic mai mult. Vorbind încet 

în limba străveche — pentru ca nimeni să nu audă cuvintele pe care le fo- 
losea —, făcu ce îi ceruse Roran, dar puse trei vrăji de apărare noi asupra 
vărului său: una care să împiedice şira spinării să fie retezată de gât; alta 
care să împiedice ca ţeasta să-i fie spartă; şi ultima pentru a-i păzi orga- 
nele. Eragon socotea că poate tămădui orice altă rană, câtă vreme Birgit 
nu se apuca să îi taie mâinile sau picioarele. 

— S-a făcut, zise el. 

Roran dădu din cap şi îi spuse lui Birgit: 

— la-ţi preţul care ţi se cuvine şi hai să punem capăt odată vrajbei din- 
tre noi. 

— Nu te vei lupta cu mine? 

— Nu. 

Birgit îl privi o clipă, apoi îşi azvârli scutul la pământ, străbătu ulti- 
mii paşi care o mai despărţeau de Roran şi îi lipi tăişul sabiei de piept. 
Cu un glas scăzut, cât să o audă doar Roran — deşi Eragon şi Arya o au- 
Ziră şi ei, cu urechile lor fine —, ea zise: 

— L-am iubit pe Quimby. A fost viaţa mea şi a murit din cauza ta. 

— lartă-mă, şopti Roran. 

— Birgit, o imploră Katrina. Te rog... 

Nimeni nu se clinti, nici măcar dragonii. Eragon se trezi că îşi ţine ră- 
suflarea. Plânsul sughiţat al copilului era cel mai puternic zgomot. 

Apoi Birgit îşi ridică sabia de pe pieptul lui Roran. Îi luă mâna dreaptă 
ŞI îi trase tăişul sabiei pe palmă. Roran tresări când lama îi tăie mâna, dar 
nu se trase îndărăt. 

O dâră purpurie îi apăru pe piele. Sângele îi umplu palma şi începu 
să picure pătrunzând în pământul bătătorit şi lăsând o pată întunecată 
în ţărână. 

Birgit încetă să mai tragă de sabie şi o ţinu nemişcată pe palma lui 
Roran pentru încă o clipă, apoi făcu un pas înapoi şi îşi cobori sabia mân- 
jită de sânge pe lângă trup. Roran îşi strânse degetele în jurul rănii, cu 
sângele scurgându-i-se printre ele, şi îşi apăsă mâna pe şold. 

— Mi-am luat preţul, rosti Birgit. Vrajba noastră s-a încheiat. 

Apoi se răsuci, îşi ridică scutul şi porni înapoi către oraş, cu Nolfavrell 
pe urme. 

Eragon îi dădu drumul Katrinei, iar ea se repezi lângă Roran. 

— Nesăbuitule, făcu ea, cu obidă în glas. Nesăbuit încăpățânat şi îndă- 
rătnic ce eşti! Lasă-mă să văd. 

— Era singura cale, spuse Roran, parcă de undeva, de foarte departe. 

Katrina se încruntă, cu chipul aspru şi încordat, examinându-i tăie- 
tura de pe mână. 

— Eragon, ar trebui să vindeci asta. 

— Nu, zise Roran cu o asprime neaşteptată. Îşi strânse pumnul la loc. 
Nu, asta este o cicatrice pe care o voi păstra. Se uită împrejur. Este vreo fâ- 
şie de pânză pe care să o folosesc drept bandaj? 

După o clipă de confuzie, Nasuada arătă spre unul dintre străjeri 
ŞI spuse: 

— Taie-ţi o bucată din tunică şi dă-i-o. 

— Aşteaptă, rosti Eragon când Roran începu să îşi înfăşoare fâşia în 
jurul mâinii. Nu te voi vindeca, dar măcar lasă-mă să pun o vrajă ca să nu 
ți se infecteze, în regulă? 

Roran şovăi, apoi încuviinţă şi îşi întinse mâna către Eragon. 

Lui Eragon îi luă doar câteva secunde ca să rostească vraja. 

— Gata, spuse el. Măcar acum nu o să mai devină verde-purpurie şi n-o 
să se mai umfle cât o vezică de porc. 

Roran mormăi, iar Katrina zise: 

— Îţi mulțumesc, Eragon! 

— Acum putem să plecăm? întrebă Arya. 

Cei cinci se urcară pe dragoni, iar Arya îi ajută pe Roran şi pe Katrina 
să se aşeze în siguranţă în şaua lui Firnen, care fusese modificată cu cata- 
rame şi chingi pentru a ţine şi alți pasageri. După ce se aşezară cum tre- 
buie pe spatele dragonului verde, Arya ridică o mână. 

— Rămas-bun, Nasuada! Rămas-bun, Eragon şi Saphira! Vă vom aş- 
tepta în Ellesmera! 

„Rămas-bun!“ spuse şi Firnen, cu glasul său adânc. Îşi întinse aripile 
şi țâşni în văzduh, bătând iute din ele ca să ridice greutatea celor patru 
de pe spatele său, ajutat de energia celor doi Eldunari pe care Arya îi lu- 
ase cu ea. 

Saphira scoase un răget în urma lui, iar Firnen îi răspunse cu un trâm- 
bițat, înainte să pornească spre sud-est, către îndepărtaţii Munţi Beor. 

Eragon se răsuci în şa şi îşi flutură mâna către Nasuada, Elva, J&rmundur 
şi Jeod. Aceştia îşi fluturară şi ei mâinile spre el, iar JSrmundur strigă: 

— Mult noroc amândurora! 

— Rămas-bun! strigă Elva. 

— Rămas-bun, strigă şi Nasuada. Aveţi grijă de voi! 

Eragon le răspunse la fel, apoi le întoarse spatele, nemaiîndurând să îi 
vadă. Saphira se ghemui sub el şi ţâşni în văzduh şi astfel începură prima 
leghe a lungii lor călătorii. 

Saphira se roti pe deasupra în timp ce se înălța tot mai mult. Dede- 
subt, Eragon o văzu pe Nasuada şi pe ceilalți stând laolaltă lângă zidu- 
rile oraşului, Elva ținând în mână o batistuță albă care flutura în vârtejul 
creat de trecerea Saphirei. 


Promisiuni noi şi vechi 


Din llirea, Saphira zbură către o proprietate din apropiere unde 
Blâdhgarm şi elfi de sub comanda sa pregăteau Eldunarii pentru drum. 
Împreună cu aceştia, elfii urmau să călărească spre nord, către Du 
Weldenvarden, şi apoi prin imensa pădure a oraşului elfesc Silthrim, aşe- 
zat pe malul Lacului Ardwen. Acolo, elfii şi Eldunarii vor aştepta ca 
Eragon şi Saphira să se întoarcă din Vroengard. După aceea, împreună, 
urmând cursul râului Gaena, către răsărit, prin pădure şi prin câmpiile 
de dincolo de aceasta, ei îşi vor începe călătoria lor dincolo de tărâmu- 
rile Alagaăsiei. Toţi, cu excepția lui Laufin şi Uthinară, care aleseseră să 
rămână în Du Weldenvarden. 

Hotărârea elfilor de a-i însoţi îl surprinse pe Eragon, dar oricum le era 
recunoscător pentru aceasta. Cum spusese Blâdhgarm: 

— Nu putem abandona Eldunarii. Au nevoie de ajutorul nostru, tot 
aşa cum vor avea nevoie de el şi puii, după ce vor ieşi din ouă. 

Eragon şi Saphira petrecură o jumătate de oră discutând cu Blodhgarm 
despre transportarea în siguranţă a ouălor şi apoi Eragon adună la un loc 
Eldunarii lui Glaedr, Umaroth şi ai altor câtorva dintre dragonii mai bă- 
trâni; el şi Saphira aveau nevoie de puterea acestora în Vroengard. 

După ce îşi luară rămas-bun de la elfi, Saphira şi Eragon porniră către 
nord-vest, spre deosebire de prima lor călătorie către Vroengard Saphira 
dând din aripi tacticos, fără nici o grabă. 

În timp ce ea zbura, pe Eragon îl năpădi tristeţea şi, pentru o vreme, se 
lăsă purtat de deznădejde şi autocompătimire. Şi Saphira era tristă — ea, 
pentru că se despărțise de Firnen —, însă ziua era strălucitoare şi vântul li- 
niştit, iar în curând le reveni buna-dispoziţie. Totuşi, o senzaţie vagă de 

pierdere învăluia tot ce privea Eragon, şi el contemplă ținutul cu o nouă 
preţuire, ştiind că, probabil, nu îl va mai vedea niciodată. 

Multe leghe zbură Saphira peste pajiştile înverzite şi umbra ei înfri- 
coşa păsările şi fiarele de dedesubt. Când veni noaptea, nu merseră mai 
departe, ci se opriră şi îşi ridicară tabăra lângă un pârâiaș aflat pe fundul 
unei mici râpe şi stătură acolo, privind stelele ce se roteau deasupra şi 
vorbind despre toate câte fuseseră şi toate cele ce-ar putea să vină. 

A doua zi pe seară ajunseră la satul urgal ce răsărise lângă Lacul Flăm, 
acolo unde Eragon ştia că se află Nar Garzhvog şi are loc Herndall, sfatul 
mamelor care conducea neamul lor. 

În ciuda protestelor lui Eragon, urgalii insistară să trântească un 
mare ospăț în cinstea lui şi a Saphirei, aşa că el îşi petrecu seara bând cu 
Garzhvog şi cu berbecii lui. Urgalii făceau un vin din fructe de pădure şi 
din scoarță de copac pe care Eragon îl găsea chiar mai tare decât cel mai 
tare mied al piticilor. Saphirei vinul îi plăcu mai mult decât lui — pentru 
el, acesta avea gust de cireşe stricate —, însă îl bău oricum, pentru a face 
plăcere gazdelor lor. 

Multe dintre femelele urgale veniră la el şi la Saphira, curioase să îi 
cunoască, întrucât prea puţine dintre femeile urgalilor îi însoţiseră pe 
aceştia în lupta împotriva Imperiului. Erau ceva mai subțiri decât bărba- 
ţii lor, dar tot atât de înalte, şi coarnele lor erau ceva mai scurte şi mai de- 
licate, deşi masive totuşi. Cu ele erau copii urgali: cei mai tineri nu aveau 
coarne, în vreme ce pe frunțţile celor mai mari se ițeau cioturi solzoase, 
mari de unul până la cinci degete. Fără coarne, arătau surprinzător de 
umani, în ciuda culorii diferite a pielii şi a ochilor lor. Se vedea că unii din- 
tre copii erau kulli, căci chiar şi cei mai tineri erau mai înalți decât compa- 
trioţii lor şi uneori decât părinţii. Din câte îşi putea da seama Eragon, nu 
exista un tipar după care să se ştie care părinţi vor aduce pe lume kulli şi 
care nu. De asemenea, părea că şi părinţii kulli dădeau naştere la fel de 
des atât la urgali de statură obişnuită, cât şi la giganţi ca ei. 

Întreaga seară Eragon şi Saphira băură cu Garzhvog şi Eragon intră 
într-una dintre transele sale, în vreme ce asculta un cântăreţ urgal istori- 
sind povestea victoriei lui Nar Tulkhqa la Stavarosk — sau aşa îi spu- 
sese Garzhvog, căci Eragon nu putea înțelege nimic din limba urgală, 
cu excepția faptului că aceasta făcea limba piticilor să sune dulce ca vi- 
nul cu miere. 

Dimineața, Eragon se trezi cu o duzină şi mai bine de vânătăi, rezul- 
tat al ghionturilor şi palmelor prietenești pe care le primise de la kulli în 
timpul ospățului lor. 

Cu capul zvâcnind, el şi Saphira se duseră împreună cu Garzhvog să 
vorbească în Herndall. Cele douăsprezece mame se adunau într-o colibă 
joasă, circulară, plină de fum de ienupăr şi cedru ars. Intrarea făcută din 
răchită era suficient de largă pentru capul Saphirei şi solzii acesteia arun- 
cau pete de lumină albastră în interiorul întunecat. 

Mamele erau extrem de bătrâne şi câteva erau oarbe şi ştirbe. Purtau 
veşminte decorate cu noduri, asemănătoare curelelor ţesute ce atârnau în 
afara fiecărei case şi care aveau smocurile de păr specifice clanului locui- 
torilor. Fiecare Herndall avea câte un baston cioplit cu desene ce nu aveau 
nici un sens pentru Eragon, dar care, Eragon ştia, nu erau lipsite de sens. 

Însoţit de Garzhvog, care traducea, Eragon le expuse prima parte a 
planului său de a zădărnici orice conflict care ar fi putut apărea în viitor 
între urgali şi celelalte rase, şi care consta în organizarea, de către urgali, 
o dată la câţiva ani, a unor jocuri — întreceri de forță, viteză şi agilitate. 
În aceste jocuri, tinerii urgali vor putea câştiga gloria de care aveau ne- 
voie pentru a-şi găsi o pereche şi pentru a-şi câştiga un loc în societatea 
lor. Jocurile propuse de Eragon ar fi fost deschise tuturor raselor, lucru 
care le-ar fi dat prilejul urgalilor să îşi încerce forțele împotriva celor care 
multă vreme le fuseseră duşmani. 

— Regele Orik şi Regina Nasuada au fost deja de acord cu asta, spuse 
Eragon, iar Arya, care este acum regină a elfilor, studiază, de asemenea, 
propunerea. Cred că şi ea va acorda binecuvântarea ei acestor jocuri. 

Membrele adunării se sfătuiră între ele câteva minute, apoi cea mai 
bătrână dintre ele, o mamă cu părul alb, ale cărei coarne erau tocite 
aproape complet, vorbi. Garzhvog traduse din nou: 

— A ta este bună ideea, Sabie-de-Foc. Trebuie să vorbim cu clanurile 
noastre, pentru a hotări care ar fi cea mai bună perioadă pentru aceste în- 
treceri, dar aceasta noi o vom face. 

Bucuros, Eragon se înclină şi le mulţumi. 

În acel moment, o altă mamă vorbi: 

— Ne place asta, Sabie-de-Foc, dar nu credem că va opri războaiele în- 
tre popoarele noastre. Sângele nostru e prea fierbinte pentru nişte jocuri 
care cer sânge rece. 

„ȘI sângele dragonilor nu e fierbinte?“ întrebă Saphira. 

Una dintre mame îşi atinse coarnele. 

— Nu punem la îndoială ferocitatea rasei tale, Limbă-de-Flăcări. 

— Ştiu că sângele vostru este mai fierbinte decât al multora, spuse 
Eragon. De aceea mai am şi o altă idee. 

Herndall-ul ascultă în tăcere explicațiile lui, deşi Garzhvog se foi, parcă 
tulburat, şi scoase un mormăit adânc. Când Eragon termină, Herndall-ul 
nu vorbi şi nu mişcă preț de câteva minute, iar Eragon începu să se simtă 
stânjenit sub privirile neclintite ale celor dintre ele care puteau să vadă. 

Apoi urgala aflată în marginea din dreapta îşi scutură bastonul şi o pe- 
reche de inele de piatră prinse de acesta zornăiră puternic în coliba plină 
de fum. Ea vorbi încet, cu cuvinte îngroşate şi tulburi, de parcă ar fi avut 
limba umflată. 

— Aţi face asta pentru noi, Sabie-de-Foc? 

— Da, spuse Eragon, şi se înclină din nou. 

— Dacă o veţi face, Sabie-de-Foc şi Limbă-de-Flăcări, atunci veţi fi cei 
mai mari prieteni pe care Urgralgra i-au avut vreodată, şi numele vostru 
va rămâne în memoria noastră pentru totdeauna. Îl vom ţese în fiecare 
thulana, îl vom ciopli pe stâlpii noştri şi îi vom învăţa pe puii noştri să-l 
rostească, atunci când le vor da coarnele. 

— Atunci răspunsul vostru este da? întrebă Eragon. 

— Este da. 

Garzhvog se opri şi — lui Eragon i se păru că vorbeşte pentru sine — 
spuse: 

— Sabie-de-Foc, nici nu ştii cât de mult înseamnă aceasta pentru po- 
porul meu. Îţi vom rămâne datori pe vecie. 

— Nu-mi veţi fi datori cu nimic, spuse Eragon. Tot ce doresc este să 
vă împiedic să ajungeţi la război. 

Vorbi încă multă vreme cu Herndall-ul, discutând detaliile înţele- 
gerii, apoi, el şi Saphira îşi luară rămas-bun şi îşi reluară călătoria spre 
Vroengard. 

În timp ce colibele cioplite grosolan ale satului se făcură din ce în ce 
mai mici în urma lor, Saphira spuse: „Vor fi nişte Cavaleri buni“. 

„Sper să fie cum spui.“ 


Restul drumului până pe Insula Vroengard fu lipsit de evenimente 
deosebite. Nu dădură peste nici o furtună deasupra mării; singurii nori 

care le apărură în drum erau rarefiați şi subțiri şi nu prezentau nici un pe- 
ricol pentru ei sau pentru pescăruşii cu care împărțeau tăriile. 

În Vroengard, Saphira ateriză în fața aceluiaşi loc de clocit pe jumă- 
tate distrus unde stătuseră şi data trecută. Ea aşteptă acolo, în vreme ce 
Eragon merse în pădure şi rătăci printre copacii acoperiţi de licheni întu- 
necaţi până ce găsi câteva dintre păsările-umbră pe care le întâlnise mai 
înainte şi, după acestea, un petic de muşchi năpădit de viermii săritori 
cărora, din câte îi povestise Nasuada, Galbatorix le spunea larve de vizu- 
ină. Folosind numele numelor, Eragon dădu ambelor specii o denumire 
potrivită în limba străveche. Păsărilor-umbră le spuse sundavrblaka, iar 
larvelor de vizuină — i//grathr. Cel de-al doilea nume îl amuză, într-o ma- 
nieră sinistră, căci însemna „foame nebună“. 

Mulţumit, Eragon se întoarse la Saphira şi îşi petrecură amândoi 
noaptea odihnindu-se şi vorbind cu Glaedr şi cu ceilalți Eldunari. 

În zori, se duseră la Stânca lui Kuthian. Îşi rostiră numele adevărate 
şi uşile cioplite din turnul acoperit de muşchi se deschiseră, iar Eragon, 
Saphira şi Eldunarii coborâră în bolta de dedesubt. În peştera aflată în 
adâncuri, luminată de lacul de piatră topită aflat la rădăcinile Muntelui 
Erolas, paznicul ouălelor, Cuaroc, îi ajută să aşeze fiecare ou într-o lă- 
diță separată. După aceea, puseră toate lădiţele în mijlocul încăperii, îm- 
preună cu cei cinci Eldunari care rămăseseră în peşteră, pentru a ajuta la 
protejarea ouălor. 

Cu ajutorul lui Umaroth, Eragon aruncă aceeaşi vrajă pe care o arun- 
case cândva şi puse toate ouăle şi inimile într-o „pungă“ de spaţiu sus- 
pendată în aer, undeva în spatele Saphirei, unde nici ea, nicielnuo 
puteau atinge. 

Cuaroc îi însoţi afară. Picioarele de metal ale omului cu cap de dra- 
gon răsunau tare pe podeaua tunelului, în vreme ce acesta urca la supra- 
faţă cu el. 

Odată ieşiţi, Saphira îl prinse pe Cuaroc în gheare — căci era prea 
mare şi prea greu pentru a sta comod pe spatele ei — şi-şi luă zborul, înăl- 
ţându-se deasupra văii circulare din inima Vroengard-ului. 

Saphira zbură peste marea întunecată şi strălucitoare, apoi peste Şiră, 
peste crestele asemenea unor tăişuri de gheață şi zăpadă, şi peste creva- 
sele dintre ele, ce unduiau precum râuri de umbră. O luă spre nord şi tra- 
versă Valea Palancar — astfel încât ea şi Eragon să poată arunca o ultimă 

privire la casa copilăriei, măcar şi de sus —, apoi Golful Fundor, cu margi- 
nile tivite de valuri înspumate, asemenea unor munţi care se rostogolesc. 
Ceunon, cu acoperişurile sale abrupte, cu mai multe etaje şi cu capete de 
dragon sculptate, fu următorul reper şi, curând după aceea, apărură vâr- 
furile pădurii Du Weldenvarden, pinii înalți şi puternici. 

Nopțile şi le petreceau campând pe lângă râuri şi iazuri, iar lumina 
focurilor lor de tabără reflecta corpul de metal lustruit al lui Cuaroc, în 
vreme ce broaştele şi insectele cântau în jurul lor. În depărtare, auzeau 
când şi când urletele lupilor plecaţi la vânătoare. 

Odată ajunşi în Du Weldenvarden, Saphira zbură, preț de o oră, spre 
centrul uriaşei păduri, până ce vrăjile de protecţie ale elfilor o împie- 
dicară să meargă mai departe. Atunci ateriză şi trecu la pas bariera de 
magie invizibilă, cu războinicul Cuaroc mergând alături de ea, apoi îşi 
luă din nou zborul. 

Copacii se scurgeau sub ei, leghe după leghe, monoton, cu excepţia 
unor pâlcuri de foioase — stejari, ulmi, mesteceni, plopi tremurătoni şi săl- 
cii plângătoare — care mărgineau adesea apele de dedesubt. 

Trecură peste un munte al cărui nume Eragon îl uitase şi peste orașul 
elfesc Osilon, apoi peste acri întregi de pini, fiecare dintre aceştia unic 
în felul său şi totuşi aproape identic nenumăraţilor săi frați. 

Într-un sfârşit, seara târziu, când luna şi soarele atârnau, fiecare în 
partea sa, la marginea de jos a orizonturilor, Saphira ajunse în Ellesméra 
şi se lăsă în jos, pentru a ateriza printre clădirile vii ale celui mai mare şi 
mai mândru dintre oraşele elfilor. 

Arya şi Firnen îi aşteptau, împreună cu Roran şi Katrina. Când Saphira 
se apropie, Firnen se ridică în două labe şi îşi desfăcu aripile, scoțând un 
răget de bucurie care înspăimântă păsările în aer cale de-o leghe de jur 
împrejur. Saphira răspunse în acelaşi fel, pe când se aşeza pe picioarele 
de dinapoi şi îl punea pe Cuaroc cu grijă pe pământ. 

Eragon îşi desfăcu picioarele din cingători şi se lăsă să alunece de pe 
spatele Saphirei. 

Roran veni în fugă, îl prinse de braţ şi îl bătu pe umăr, în vreme ce 
Katrina îl îmbrățişă pe partea cealaltă. Râzând, Eragon spuse: 

— Ah! Opriţi-vă, lăsaţi-mă să respir! Aşadar, vă place Ellesméra? 

— E minunată! spuse Katrina, zâmbind. 

— Credeam că exagerezi, spuse Roran, dar este chiar atât de impre- 
sionant precum spuneai. Palatul în care am stat... 

— Palatul Tialdari, spuse Katrina. 

Roran încuviinţă. 

— Ăla. Mi-a dat nişte idei despre cum ar trebui să reconstruim 
Carvahall-ul. Şi mai sunt Tronjheim şi Farthen Dûr... El clătină din cap, 
fluierând încet. 

Eragon râse din nou şi începu să meargă pe cărarea ce ducea spre mar- 
ginea de vest a Ellesmerei, cu cei doi conducându-l. Arya li se alătură, ară- 
tând tot atât de mult ca o regină precum arătase cândva mama sa. 

— Bine ne-am revăzut sub lumina lunii, Eragon. Bine ai revenit! 

El o privi. 

— Bine ne-am revăzut, într-adevăr, Biruitorul-Umbrei! 

Ea zâmbi când el folosi titlul, şi amurgul căzut între copaci păru să 
se lumineze. 

După ce Eragon îi scoase şaua Saphirei, aceasta îşi luă zborul împre- 
ună cu Firnen — deşi Eragon ştia că Saphira era epuizată după călătoria 
lor — şi dispărură amândoi în direcţia Piscurilor lui Tel naeír. Pe când se în- 
depărtau, Eragon îl auzi pe Firnen zicând: „Am prins trei căprioare în di- 
mineaţa asta, pentru tine. Te aşteaptă în iarba de lângă coliba lui Oromis“. 

Cuaroc porni în urma Saphirei, căci ouăle erau încă la aceasta şi era 
datoria lui să le protejeze. 

Roran şi Katrina îl conduseră pe Eragon printre trunchiurile uriaşe 
ale oraşului, până ce ajunseră la poiana mărginită de tufe de corn şi de 
nalbă, unde se aflau mese pline de o mulţime de feluri de mâncare. Mulţi 
elfi, gătiţi în cele mai frumoase tunici ale lor, îl salutară pe Eragon cu stri- 
găte blânde, cu râsete dulci şi cu frânturi de cântece şi muzică. 

Arya îşi luă locul în fruntea ospăţului, iar corbul cel alb, Blagden, se 
aşeză pe un suport cioplit din apropiere, croncănind şi rostind ocazional 
frânturi de poezie. Eragon se aşeză lângă Arya şi mâncară, şi băură, şi se 
veseliră până noaptea târziu. 

Când petrecerea începu să se stingă, Eragon se strecură pentru câ- 
teva minute, alergând prin pădurea cufundată în întuneric până la copa- 
cul Menoa, condus mai mult de miros şi auz decât de vedere. 

Stelele îi apărură deasupra capului când ieşi de sub streşinile aplecate 
ale pinilor uriaşi. Atunci se opri pentru a-şi trage răsuflarea şi pentru a se 
aduna înainte de a-şi croi drum prin mulţimea de rădăcini care înconţu- 
rau copacul Menoa. 

Se opri lângă trunchiul imens şi îşi puse mâna pe scoarţa crăpată. În- 
tinzându-şi mintea către conştiinţa adormită a copacului care fusese 
cândva o elfă, el spuse: 

„Linn&a... Linnâa... Trezeşte-te! Trebuie să îți vorbesc!“ Aşteptă, dar 
nu primi Nici un răspuns; era de parcă încerca să comunice cu marea, cu 
aerul sau cu pământul. „„Linnăa, trebuie să îţi vorbesc!“ 

O pală de vânt păru să îi treacă prin minte şi el simţi un gând stins şi 
distant, un gând ce spunea: „Ce este, o, Cavalerule...?“ 

„Linnëa, ultima oară când am fost aici am spus că îţi voi da orice do- 
reşti în schimb pentru oţelul aflat la rădăcina ta. Voi părăsi Alagaăsia, aşa 
că am venit să îmi îndeplinesc datoria, înainte să plec. Ce ţi-ai dori de la 
mine, Linnëa?“‘ 

Copacul Menoa nu răspunse, însă ramurile sale se mişcară uşor, ace 
căzură cu un foşnet pe rădăcinile din luminiş şi o senzaţie de amuzament 
veni dinspre conştiinţa sa. 

„„Du-te...““, şopti vocea, şi apoi copacul se retrase din mintea lu: Eragon. 

El mai rămase acolo câteva minute, chemând-o pe nume, dar copacul 
refuză să răspundă. În cele din urmă, Eragon plecă, simțind că problema 
nu fusese încă rezolvată, deşi era limpede că Menoa credea altfel. 

Următoarele trei zile, Eragon şi le petrecu citind cărți şi pergamente — 
multe aduse din biblioteca lui Galbatorix şi pe care Vanir le trimisese 
în Ellesmera la cererea lui Eragon. Serile el lua cina cu Roran, Katrina 
şi Arya, dar altfel stătu singur şi nu o văzu nici măcar pe Saphira, căci 
aceasta rămăsese cu Firnen în Piscurile lui Tel'naeir şi nu mai fusese in- 
teresată de altceva. Noaptea, răgetele şi urletele dragonilor răsunau dese- 
ori peste pădure, distrăgându-i atenţia de la studiul său şi făcându-l să 
zâmbească, atunci când atingea gândurile Saphirei. Îi lipsea compania 
ei, însă ştia că aceasta are doar foarte puţin timp de petrecut cu Firnen şi 
nu era invidios pe fericirea ei. 

În cea de-a patra zi, când aflase tot ce putea afla din lecturile sale, el se 
duse la Arya şi îi prezentă planul său, ei şi sfetnicilor ei. Îi trebui aproape 
întreaga zi ca să îi convingă de faptul că lucrul pe care îl intenţiona era ne- 
cesar şi, mai mult decât atât, că se va putea realiza. 

După ce reuşi să îi convingă, merseră la masă. Când amurgul se strecu- 
ră peste ţinut, se adunară în poiana din jurul copacului Menoa: el, Saphira 
şi Firnen, Arya, treizeci dintre cei mai bătrâni elfi şi magicieni iscusiţi, 

Glaedr şi ceilalți Eldunarí pe care Eragon şi Saphira îi aduseseră cu ei, şi 
doi Păzitori: elfele Iduna şi Nëya, care erau întruchiparea vie a pactului 
dintre dragoni şi Cavaleri. 

Păzitorii îşi dădură veşmintele jos — potrivit ritualurilor străvechi —, 
iar Eragon şi ceilalți începură să cânte; şi cântară, iar Iduna şi N&ya dan- 
sară împreună, astfel încât dragonul tatuat pe ele se reuni, devenind o 
singură creatură. 

La apogeul cântecului lor, dragonul străluci, apoi îşi deschise fălcile, îşi 
desfăcu aripile şi sări, desprinzându-se de pe pielea elfelor şi înălțându-se 
deasupra poienii până ce doar coada sa mai atingea Păzitorii împletiți. 

Eragon chemă creatura incandescentă şi, când aceasta îi dădu aten- 
ție, îi explică ce dorea şi întrebă dacă dragonii ar fi de acord. 

„Fă după cum ţi-e voia, Ucigaş-de-Regi, spuse creatura fantoma- 
tică. Dacă aceasta va asigura pacea în întreaga Alagaăsia, noi nu ne vom 
împotrivi.“ 

Atunci Eragon citi dintr-una dintre cărțile Cavalerilor şi rosti în minte 
numele limbii străvechi. Elfii şi dragonii prezenţi îi împrumutară pute- 
rea trupurilor lor şi energia lor îl străbătu asemenea unei enorme furtuni 
clocotitoare. Cu ajutorul ei, Eragon aruncă vraja pentru a cărei perfec- 
ționare îşi petrecuse zile întregi, o vrajă cum nu mai fusese aruncată de 
sute de ani: un farmec precum cel ce mână măreţele magii străvechi prin 
venele pământului şi prin oasele munților. Şi, prin această vrajă, el în- 
drăzni să facă ceea ce mai fusese făcut o singură dată înaintea sa. 

Prin această vrajă, el făuri o nouă înţelegere între dragoni şi Cavaleri. 

Şi îi legă de dragoni nu doar pe elfi şi pe oameni, ci şi pe pitici şi pe 
urgali, astfel încât oricare dintre ei putea deveni Cavaler. 

După ce rosti ultimele cuvinte ale puternicului descântec, făcându-l 
să capete viaţă, un fior păru să străbată aerul şi pământul. Simţi că totul 
în jurul lor — şi poate în întreaga lume — se schimbase puţin. Vraja îi epu- 
iză pe el, pe Saphira şi pe ceilalți dragoni, însă după ce o duse la bun sfâr- 
şit îl cuprinse un sentiment de mândrie şi el ştiu că făcuse un mare bine, 
poate cel mai mare din întreaga sa viaţă. 

Arya insistă să întindă din nou mesele, pentru a sărbători ocazia. 
Deşi era obosit, Eragon participă cu multă voie bună, mulțumit să fie în 
compania ei şi a lui Roran, a Katrinei şi a Ismirei. 

Pe la mijlocul petrecerii însă mâncarea şi muzica fură prea mult pen- 
tru el şi se ridică scuzându-se de la masa unde stătea cu Arya. 

„Te simţi bine?“ întrebă Saphira, cercetându-l cu privirea de unde se 
afla, lângă Firnen. 

El îi zâmbi, din partea cealaltă a poienii. „Am nevoie doar de puţină 
linişte. O să mă întorc repede.“ Se retrase discret şi merse încet printre 
pini, inspirând adânc aerul răcoros al nopţii. 

La vreo sută de picioare de locul unde erau aşezate mesele, Eragon 
văzu un elf subțire, încovoiat, sprijinit de o rădăcină enormă, cu spatele 
la serbarea din apropiere. Eragon îşi schimbă direcţia, pentru a nu-l de- 
ranja, însă în timp ce făcea asta zări faţa elfului. 

Nu era nicidecum un elf, ci măcelarul Sloan. 

Eragon se opri, luat prin surprindere. Cu toate câte se întâmplaseră, 
uitase că Sloan — tatăl Katrinei — se afla în Ellesméra. Şovăi un moment, 
meditând, apoi merse către el cu paşi moi. 

Ca şi ultima dată când Eragon îl văzuse, Sloan purta o bucată de 
pânză neagră legată în jurul capului, care îi acoperea orbitele goale în 
care cândva se aflaseră ochii. Lacrimi i se scurgeau de sub pânză, frun- 
tea îi era brăzdată şi mâinile sale uscate erau încleştate. 

Măcelarul îl auzi pe Eragon apropiindu-se, căci îşi întoarse capul în 
direcția acestuia şi spuse: 

— Cine-i acolo? Tu eşti, Adarë? Ți-am zis, nu am nevoie de nici un 
ajutor! Cuvintele îi erau amare şi furioase, dar mai era şi o durere cum 
Eragon nu mai simţise niciodată la bătrân. 

— Sunt eu, Eragon, spuse el. 

Sloan se crispă, de parcă ar fi fost ars cu fierul roşu. 

— Tu! A1 venit să te bucuri de nenorocirea mea, aşadar? 

— Nu, bineînţeles că nu, spuse Eragon, îngrozit de idee. 

Se aşeză în poziţie ghemuită, la câţiva paşi mai încolo. 

— lartă-mă, dar nu te cred. De multe ori, e greu de zis dacă încerci să 
ajuţi sau să faci rău unei persoane. 

— Asta depinde de punctul tău de vedere. 

Buza lui Sloan se încreți. 

— Ăsta este un răspuns şiret, de elf. Dacă am auzit vreunul cândva. 

În spatele lui, elfi: atacară un nou cântec, la lăută şi fluier, şi o explo- 
zie de râsete ajunse dinspre petrecere până la Eragon şi Sloan. 

Măcelarul făcu un semn cu bărbia, peste umăr. 

— O pot auzi. Alte lacrimi se rostogoliră de sub fâşia de pânză. 
O pot auzi, dar nu o pot vedea, iar blestemata ta de vrajă nu m-ar lăsa 
să-i vorbesc. 

Eragon rămase tăcut, neştiind ce să spună. 

Sloan îşi sprijini capul de rădăcină şi nodul din gât îi săltă. 

— Elfii îmi spun că pruncul, Ismira, este puternic şi sănătos. 

— Aşa este. Este cel mai puternic şi mai gălăgios copil pe care-l cunosc. 
O să ajungă o femeie straşnică. 

— Asta e bine. 

— Cum ţi-ai petrecut zilele? A: continuat să ciopleşti? 

— Elfii te-au ţinut la curent cu activităţile mele, aşa-i? 

În vreme ce Eragon încerca să se decidă ce să răspundă — nu voia ca 
Sloan să afle că îl mai vizitase o dată —, măcelarul spuse: 

— Am ghicit măcar atâta lucru. Cum crezi că îmi petrec zilele? Mi le 
petrec în întuneric, aşa cum am făcut de când cu Helgrind-ul, neavând 
nimic altceva de făcut decât să tai frunză la câini, în vreme ce elfii mă 
tot bat la cap cu una, cu alta, şi nu-mi dau pace o clipă! 

Din nou, un râs răsună în spatele lor. Eragon recunoscu glasul Katrinei. 

O expresie posomorâtă, aprigă, schimonosi chipul lui Sloan. 

— Şi apoi a trebuit să te duci şi s-o aduci pe ea în Ellesmera. N-a fost 
de-ajuns doar să mă exilezi pe mine, nu-i aşa? Nu, trebuia să mă mai chi- 
nui, lăsându-mă să ştiu că unica mea copilă şi nepoata mea sunt aici, iar 
eu nu voi putea niciodată să le văd, cu atât mai puţin să le întâlnesc. 

Sloan rânji şi păru gata să sară la Eragon. 

— Eşti un adevărat ticălos fără inimă, asta eşti! 

— Am prea multe inimi, spuse Eragon, deşi ştia că măcelarul nu va 
înţelege. 

— Pfui! 

Eragon şovăi. Era mai bine să îl lase pe Sloan să creadă că inten- 
ționase să îi facă rău decât să îi spună că durerea lui fusese pricinuită 
din neatenţie. 

Măcelarul îşi întoarse capul şi mai multe lacrimi i se rostogoliră 
pe obraji. 

— Pleacă, spuse el. Lasă-mă. Şi nu mă mai tulbura niciodată, Eragon, 
sau jur că unul dintre noi va muri! 

Eragon scurmă prin acele căzute pe pământ, apoi se ridică în picioare 
ŞI privi în jos, către Sloan. Nu voia să plece. Fusese crud şi greşit ce îi 
pricinuise el lui Sloan, aducând-o pe Katrina în Ellesméra. Pe Eragon îl 
rodea un sentiment de vinovăţie, ce devenea tot mai puternic de la o se- 
cundă la alta, până ce, în sfârşit, luă o hotărâre, după care liniştea îl cu- 
prinse din nou. 

Vorbind aproape în şoaptă, el folosi numele limbii străvechi pentru a 
modifica vrăjile pe care le aruncase asupra lui Sloan. Îi luă mai mult de 
un minut şi, pe măsură ce se apropia de sfârşitul incantaţiilor sale, Sloan 
mormăia printre dinţii încleştaţi. 

— Opreşte-ţi împielițata aia de boscorodeală, Eragon, şi du-te. Lasă-mă, 
lua-te-ar naiba! Lasă-mă! 

Însă Eragon nu îl lăsă, ci începu o nouă vrajă. Inspirându-se din cu- 
noaşterea Eldunari şi a Cavalerilor cu care făcuseră pereche mulţi dintre 
dragonii mai bătrâni, îngână o vrajă ce făcea să crească, hrănea şi refăcea 
ceea ce fusese odată. Era o sarcină dificilă, însă iscusinţa lui Eragon era 
mai mare decât fusese cândva, şi el putu să înfăptuiască ceea ce dorea. 

În timp ce Eragon cânta, Sloan se schimonosi, apoi începu să bles- 
teme şi să se scarpine pe obraji şi pe frunte cu amândouă mâinile, de parcă 
l-ar fi apucat mâncărimea. 

— Lua-te-ar naiba! Ce îmi faci?!? 

Sfârşindu-şi incantaţia, Eragon se ghemui din nou şi, cu blândeţe, înde- 
părtă fâşia de pânză din jurul capului lui Sloan. Acesta şuieră când simţi 
că pânza e dată deoparte şi se întinse să îl oprească pe Eragon, dar fu prea 
încet şi mâinile îi apucară doar aerul. 

— Îmi vei lua şi demnitatea? spuse Sloan cu ură în glas. 

— Nu, spuse Eragon. i-o voi da înapoi. Deschide ochii. 

Măcelarul şovăi. 

— Nu. Nu pot. Încerci să mă păcăleşti. 

— Am făcut asta vreodată? Deschide ochii, Sloan, şi priveşte-ţi fiica 
şi nepoata. 

Sloan tremură, apoi încet, foarte încet, pleoapele i se ridicară, dezve- 
lind, în locul orbitelor goale, o pereche de ochi strălucitori. Spre deosebire 
de cei cu care se născuse, ochii cei noi ai lui Sloan erau albaştri precum ce- 
rul la amiază şi extraordinar de strălucitori. 

Sloan clipi şi pupilele i se contractară, în timp ce se adaptau la lumina 
slabă din pădure, apoi ţâşni în picioare şi se răsuci ca să privească peste 

vârful rădăcinii la festivitățile ce aveau loc printre copaci, puțin mai în- 
colo. Strălucirea lămpilor fără flacără ale elfilor aruncau pe fața lui o lu- 
mină caldă; se putea vedea că era plin de viață şi de bucurie. Transformarea 
din expresia lui era extraordinară; Eragon simţi că-i dau lacrimile privin- 
du-l pe bătrân. 

Sloan continuă să privească pe deasupra rădăcinii, asemenea unui călă- 
tor însetat ce vede în faţa sa un râu foarte mare. Cu un glas răguşit, spuse: 

— E frumoasă. Amândouă sunt atât de frumoase. O altă explozie de râ- 
sete răsună. Ah... pare fericită. Şi Roran de asemenea. 

— De-acum înainte îi vei putea privi, dacă vrei, spuse Eragon. Însă vră- 
jile puse asupra ta te vor împiedica în continuare să li te arăţi sau să îi con- 
tactezi în vreun fel. Şi, dacă vei încerca, voi şti. 

— Înţeleg, murmură Sloan. Se întoarse şi ochii săi se pironiră asupra 
lui Eragon, emanând o forță tulburătoare. Falca i se mişcă în sus şi în Jos 
câteva secunde, de parcă ar fi mestecat ceva, apoi spuse: Îţi mulțumesc. 

Eragon dădu din cap şi se ridică în picioare. 

— Rămas-bun, Sloan! Nu mă vei revedea, îți promit. 

— Rămas-bun, Eragon! 

Și măcelarul se întoarse ca să contemple din nou lumina serbării elfeşti. 


Rămas-bun 


Trecu o săptămână: o săptămână de râs, muzică şi plimbări îndelungate 
printre minunile din Ellesmera. Eragon îi duse pe Roran, Katrina şi Ismira 
să viziteze coliba lui Oromis de pe crestele din Tel'naeir, iar Saphira le 
arătă sculptura de stâncă șşlefuită pe care o făcuse pentru Sărbătoarea Fră- 
tiei de Sânge. Cât despre Arya, îşi petrecu o zi conducându-i prin multele 
grădini ale oraşului, astfel încât ei să poată vedea unele dintre nemaipome- 
nitele plante pe care elfii le adunaseră şi le creaseră de-a lungul timpului. 

Eragon şi Saphira ar fi rămas bucuroşi în Ellesmera câteva săptămâni, 
însă Blodhgarm îi contactă şi îi informă că el şi Eldunarii aflați în grija sa 
sosiseră la Lacul Ardwen. Și, cu toate că nici Eragon, nici Saphira nu do- 
reau să recunoască, ştiau că sosise vremea să plece. 

Totuşi, se mai înviorară puţin când Arya şi Firnen anunţară că aveau 
să zboare cu ei, măcar până la marginea pădurii Du Weldenvarden, dacă 
nu chiar dincolo de ea. 

Katrina se hotărî să rămână în urmă cu Ismira, însă Roran ceru să îi 
însoţească în prima parte a călătoriei, fiindcă aşa cum spusese: 

— Aş vrea să văd cum arată partea îndepărtată a Alagaăsiei şi mi-e 
mai uşor să călătoresc cu voi decât să călăresc până acolo tot drumul. 

În zorii zilei următoare, Eragon îşi luă rămas-bun de la Katrina, care 
plânse în tot acest timp, şi de la Ismira, care îşi sugea degetul şi îl privea 
fără să înțeleagă nimic. 

Apoi porniră la drum, Saphira şi Firnen umăr la umăr pe când se îndrep- 
tau către răsărit pe deasupra pădurii. Roran stătea în spatele lui Eragon, 
ținându-l de mijloc, în vreme ce Cuaroc atârna de ghearele Saphirei, cu tru- 
pul său reflectând lumina soarelui la fel de strălucitor ca o oglindă. 

După două zile şi jumătate, întrezăriră Lacul Ardwen: o întindere pa- 
lidă de apă, mai mare decât întreaga Vale Palancar. Pe malul apusean se 
afla oraşul Silthrim, pe care nici Eragon, nici Saphira nu îl vizitaseră îna- 
inte. Şi, săltând pe ape, trasă la cheiul oraşului, se vedea o corabie lungă şi 
albă, cu un singur catarg. 

Vasul arăta întocmai cum ştia Eragon că avea să arate, căci îl recu- 
noscuse din visele sale, şi o senzaţie de soartă neînduplecată îl cuprinse 
când îl privi. 

„Aşa a fost menit să se întâmple de la bun început“, se gândi el. 

Îşi petrecură noaptea în Silthrim, care semăna mult cu Ellesmera, deşi 
era mai mic şi mai înghesuit. Pe când se odihneau, elfii urcară Eldunarii pe 
navă, împreună cu merinde, unelte, straie şi alte provizii trebuincioase. 
Echipajul corabiei era alcătuit din douăzeci de elfi care doreau să ajute la 
creşterea dragonilor şi la pregătirea viitorilor Cavaleri, dar îi cuprindea şi 
pe Bl&dhgarm, şi pe magicienii rămaşi, mai puţin Laufin şi Uthinară, care 
în acel moment îşi luară rămas-bun. 

A doua zi dimineaţă, Eragon modifică vraja care ascundea ouăle dea- 
supra Saphirei şi scoase două din ele, pe care le dădu elfilor aleşi de Arya 
ca să le păzească. Un ou avea să ajungă la pitici, celălalt la urgali şi, cu 
puţin noroc, dragonii dinăuntru aveau să socoată de cuviință să îşi aleagă 
Cavaleri din rasele respective. Dacă nu, atunci aveau să facă schimb de 
locuri şi, dacă tot nu îşi găseau Cavaleri... ei bine, Eragon nu era prea si- 
gur ce avea să facă atunci, dar era convins că Arya avea să se gândească 
la ceva. După ce ieşeau puii din găoace, ei şi Cavalerii lor aveau să se su- 
pună Aryei şi lui Firnen, până ce creșteau suficient de mult ca să li se ală- 
ture lui Eragon, Saphirei şi celorlalți semeni ai lor din răsărit. 

Apoi Eragon, Arya, Roran, Cuaroc, Blsdhgarm şi ceilalţi elfi ce călă- 
toreau cu ei se urcară pe corabie şi porniră pe lac, în vreme ce Saphira şi 
Firnen dădeau roată în înalturi. 

Corabia se numea Talíta, după o stea roşiatică din cerul de la răsărit. 
Uşor şi îngust, vasul avea nevoie de numai câteva degete de apă ca să plu- 
tească. Se mişca fără zgomot şi nu avea mare nevoie să fie cârmit, căci 
părea să ştie exact unde voia să se îndrepte timonierul. 


Câteva zile plutiră prin pădure, mai întâi pe Lacul Ardwen şi apoi în jo- 
sul râului Gaena, care era umflat de zăpada topită la început de primăvară. 

Pe când treceau prin tunelul verde de ramuri, păsări de tot soiul cântau şi 
zburau pe lângă ei, iar veveriţele — atât roşii, cât şi brune — se răsteau la ei 
din vârful copacilor sau îi priveau de pe crengile aplecate deasupra apei. 

Eragon îşi petrecu cea mai mare parte din timp fie cu Arya, fie cu 
Roran, zburând rareori cu Saphira. În ce o privea, Saphira stătea mai 
mult cu Firnen şi îi văzu de multe ori pe mal, cu labele una peste alta şi 
cu capetele lipite unul de celălalt. 

În timpul zilei, lumina din pădure era aurie şi tulbure; în timpul nopții, 
stelele licăreau strălucitoare şi luna oferea suficientă lumină ca să se poată 
naviga. Căldura, negura şi legănarea continuă a 7alitei îl făceau pe Eragon 
să se simtă pe jumătate adormit, pierdut în amintirea unui vis plăcut. 

În cele din urmă, aşa cum era şi firesc de altfel, pădurea se termină şi 
ei ieşiră în câmp deschis. Râul Gaena se întoarse către miazăzi şi îi purtă 
prin pădure până la Lacul Eldor, ale cărui ape erau chiar mai întinse de- 
cât cele ale Lacului Ardwen. 

Acolo vremea se schimbă şi izbucni furtuna. Valuri înalte se ciocneau 
de corabie şi, pentru o zi, se simţiră jalnic cu toţii, în vreme ce o ploaie 
rece şi un vânt cumplit îi biciuiau. Dar aveau vântul în spate, ceea ce le iuți 
considerabil înaintarea. 

Din Lacul Eldor dădură în râul Edda şi îşi continuară drumul înspre 
miazăzi, trecând de avanpostul elfilor de la Ceris. După aceea, lăsară pă- 
durea în urmă cu totul, iar 7aliza alunecă pe râu, printre câmpii, parcă 
din proprie voinţă. 

Din clipa în care ieşiră dintre copaci, Eragon se aşteptase ca Arya şi 
Firnen să plece. Însă nici unul dintre ei nu spuse nimic de plecare, iar 
Eragon se mulţumi să nu îi întrebe ce planuri aveau. 

Cu cât înaintau mai mult spre miazăzi, cu atât pământul era mai pus- 
tiu. Privind în jur, Roran spuse: 

— Nu este mai nimic pe-aici, nu-i aşa? iar Eragon fu nevoit să îi dea 
dreptate. 

În cele din urmă, ajunseră în cea mai estică aşezare din Alagaăsia: o în- 
grămădeală mică şi singuratică de clădiri din lemn, cu numele de Hedarth. 
Piticii construiseră acel loc doar pentru negoţul cu elfii, căci singurul lu- 
cru valoros din zonă erau turmele de căprioare şi cirezile de bivoli săl- 
batici, ce puteau fi văzute de la depărtare. Clădirile se aflau acolo unde 
Âz Ragni se vărsa în Edda, dublându-i mărimea. 

Eragon, Arya şi Saphira mai trecuseră odată prin Hedarth, în cealaltă di- 
recție, când călătoriseră din Farthen Dûr în Ellesméra, după bătălia cu 
urgalii. Astfel că Eragon ştia la ce să se aştepte când satul se ivi în fața lor. 

Totuşi, fu surprins să vadă sute de pitici aşteptându-i în capătul che- 
iului improvizat ce înainta în Edda. Nedumerirea lui se preschimbă în în- 
cântare când grupul se dădu în lături, făcându-i loc să treacă lui Orik. 

Ridicându-şi ciocanul Volund deasupra capului, Orik strigă: 

— Doar nu credeai că o să-mi las fratele vitreg să plece fără să-mi iau 
rămas-bun cum se cuvine?! 

Rânjind, Eragon îşi făcu mâinile căuş la gură şi strigă înapoi: 

— Niciodată! 


Elfii traseră corabia la chei cât să coboare toţi cei de pe ea, mai puţin 
Cuaroc, Bl&dhgarm şi încă doi elfi, care rămaseră să păzească Eldunarii. 
Apa din locul în care se întâlneau cele două râuri era prea învolburată 
pentru ca vasul să îşi menţină poziţia fără să se lovească de chei, aşa că 
elfii coborâră mai jos pe Edda, căutând un loc cu ape mai line în care să 
arunce ancora. 

Eragon fu uluit să vadă că piticii aduseseră în Hedarth patru mistreți 
uriaşi din Munţii Beor. Nagranii erau înfipţi în ţepuşe făcute din copăcei 
groşi cât piciorul lui Eragon şi se frigeau deasupra unor gropi umplute 
cu tăciuni. 

— Pe ăla l-am omorât chiar eu, spuse Orik mândru, arătând către cel 
mai mare dintre mistreți. 

Pe lângă toate cele de mâncare, Orik adusese trei căruţe cu cel mai 
bun vin al piticilor, special pentru Saphira. Aceasta toarse de plăcere când 
văzu butoaiele. „Va trebui să îl încerci şi tu“, îi spuse ea lui Firnen, care 
pufni şi îşi întinse gâtul, adulmecând curios butoaiele. 

Când veni seara şi mâncarea fu gata, se aşezară la mesele cioplite gro- 
solan, pe care piticii le făcuseră chiar în ziua respectivă. Orik îşi lovi o 
dată ciocanul de scut, făcând mulţimea să amuţească, apoi ridică o bucată 
de carne, o băgă în gură, o mestecă şi o înghiţi. 

— Ilf gauhnith! decretă el. 

Piticii îşi răcniră aprobarea şi ospăţul începu de-a binelea. 

La sfârşitul serii, când toți mâncaseră pe săturate — chiar şi dragonii —, 
Orik bătu din palme şi chemă un slujitor care aduse o lădiță plină cu aur 
şi nestemate. 

— Un mic semn al prieteniei noastre, spuse Orik, înmânându-i lădița 
lui Eragon. 

Eragon se înclină şi îi mulţumi. 

Apoi Orik se duse la Saphira şi, cu o sclipire în ochi, îi oferi un inel 
de aur şi argint pe care ea îl putea purta pe oricare dintre ghearele picioa- 
relor din faţă. 

— Este un inel special, căci nu se va zgâria, nici nu se va păta şi, atâta 
vreme cât îl vei purta, prada ta nu te va auzi venind. 

Darul îi plăcu enorm Saphirei. Îi ceru lui Orik să îi pună inelul pe 
gheara din mijloc a labei sale drepte şi, întreaga seară, Eragon o surprinse 
admirând cercul de metal sclipitor. 


La insistenţele lui Orik, petrecură noaptea în Hedarth. Eragon spera să 
plece dimineaţa următoare devreme, însă când cerul începu să se lumi- 
neze Orik îi invită pe el, pe Arya şi pe Roran la micul dejun. După micul 
dejun, se luară cu vorba şi merseră să vadă plutele cu care piticii obişnu- 
iau să-i aducă pe Nagran din Munţii Beor până în Hedarth, şi nu după 
mult timp fu din nou vremea cinei, iar Orik reuşi să îi convingă să mai 
rămână pentru o ultimă masă. 

În timpul cinei, ca şi cu o zi în urmă, piticii le oferiră muzică şi cân- 
tece, iar un bard deosebit de iscusit, pe care îl ascultară, le întârzie şi 
mai mult plecarea. 

— Mai rămâneţi o noapte, le ceru Orik. E întuneric şi nu e vreme de 
călătorit. 

Eragon aruncă o privire către luna plină şi zâmbi. 

— Uiţi că pentru mine nu este la fel de întuneric cum este pentru tine. 
Nu, trebuie să mergem. Dacă mai aşteptăm, mă tem că nu vom mai 
pleca niciodată. 

— Atunci mergi şi binecuvântarea mea să te însoţească, frate al ini- 
mii mele! 

Se îmbrățişară, apoi Orik puse să li se aducă nişte cai — pe care piti- 
cii îi ţineau în Hedarth pentru elfii care veneau să facă negoţ. 

Eragon îşi ridică braţul către Orik, în semn de rămas-bun, apoi dădu 
pinteni armăsarului său şi porni în galop alături de Roran, Arya şi restul 
elfilor, lăsând Hedarth-ul în urmă, pe poteca făcută de vânat de-a lungul 
malului sudic al Eddei, unde aerul era înmiresmat de parfumul sălciilor 
şi al plopilor. 

Deasupra, dragonii îi urmau, rotindu-se unul în jurul celuilalt, într-un 
dans jucăuş, spiralat. 

Odată ieşiţi din Hedarth, Eragon îşi încetini calul, ceea ce făcură şi 
ceilalți, şi călăriră la pas, vorbind încet între ei. Eragon nu discută nimic 
important cu Arya sau cu Roran, nici aceştia cu el, căci nu cuvintele erau 
cele care contau, ci mai degrabă senzația de apropiere pe care o împărtă- 
şeau în ceasurile târzii ale nopţii. Era ceva preţios şi fragil totodată, şi 
când vorbeau o făceau cu mai multă delicateţe decât de obicei, căci ştiau 
că timpul petrecut împreună era pe terminate, şi nici unul dintre ei nu do- 
rea să piardă aceasta printr-o frază nepotrivită. 

Curând ajunseră pe culmea micuţei coline şi, de sus, o contemplară 
pe 7alita, care îi aştepta în capătul celălalt. 

Corabia îi apăru lui Eragon aşa cum ştia el că avea să se întâmple. Aşa 
cum trebuia. 

La lumina lunii palide, vasul părea o lebădă gata să îşi ia zborul de pe 
râul larg şi molcom şi să îl ducă în necunoscut. 

Elfii coborâseră pânzele, iar bucățile de pânză sclipeau cu un luciu 
şters. O singură siluetă era la cârmă, în rest puntea fiind pustie. 

Dincolo de 7aliza, câmpia lină şi întunecată se întindea până în zarea 
întunecată: o întindere descurajatoare întreruptă doar de râu, care şerpuia 
prin ţinut ca o fâşie de metal forjat. 

Eragon simţi cum i se pune un nod în gât şi îşi trase gluga mantiei 
peste cap, de parcă ar fi vrut să se ascundă de acea privelişte. 

Coborâră încet de pe coama dealului prin iarba foşnitoare, până la pie- 
trişul de pe plaja unde era trasă corabia. Copitele cailor răsunau zgomo- 
tos şi ascuţit pe pietre. 

Eragon descălecă, urmat de ceilalți. Fără să li se ceară asta, elfii formară 
două şiruri către corabie — unul în fața celuilalt —, îşi înfipseră capetele 
suliţelor în pământul de la picioarele lor şi rămaseră aşa, ca nişte statui. 

Eragon le aruncă o privire şi nodul din gât păru să-i crească, îngreu- 
nându-i tot mai mult respirația. 

„A sosit momentul“, rosti Saphira, iar el ştiu că avea dreptate. 

Eragon dezlegă lădiţa cu aur şi nestemate de la şaua calului său şi i-o 
duse lui Roran. 

— Aici ne despărțim, deci? întrebă Roran. 

Eragon încuviinţă. 

— Poftim, spuse el, dându-i lădiţa lui Roran. Ar trebui să iei asta. Ție 
o să îți fie mai de folos decât mi-ar fi mie... Foloseşte-o ca să îți constru- 
ieşti castelul. 

— Aşa voi face, spuse Roran, cu vocea îngroșată. Îşi trecu lădița sub 
braţul stâng, apoi îl îmbrăţişă pe Eragon cu braţul drept; se ţinură în braţe 
un lung moment. După aceea, Roran zise: Ai grijă de tine, frate. 

— Şi tu, frate... Ai grijă de Katrina şi Ismira. 

— Voi avea. 

Neştiind ce altceva să mai zică, Eragon îl mai atinse o dată pe umăr 
pe Roran, apoi se întoarse şi i se alătură Aryei care îl aştepta lângă cele 
două şiruri de elfi. 

Se priviră câteva clipe, apoi Arya spuse: 

— Eragon... Şi ea îşi trăsese gluga, astfel încât îi putea vedea foarte 
puţin din chip la lumina lunii. 

— Arya... Se uită în josul râului argintiu, apoi înapoi la Arya, şi strânse 
mânerul lui Brisingr. Era atât de emoţionat, încât tremura. Nu voia să 
plece, însă ştia că trebuie să o facă. Rămâi cu mine... 

Ea tresări şi îşi ridică privirea. 

— Nu pot. 

— ...rămâi cu mine până la primul cot al râului. 

Ea şovăi, apoi încuviință. El îşi întinse braţul şi ea îşi trecu braţul pe 
sub al lui şi, împreună, urcară pe corabie şi se duseră la cârmă. 

Elfii din spatele lor îi urmară, şi după ce urcară cu toţii la bord traseră 
scândura de la mal. Fără vânt sau vâsle, corabia se îndepărtă singură de 
ţărmul stâncos şi începu să plutească în josul râului lung și liniştit. 

Pe plajă, Roran stătea singur, privindu-i cum pleacă, apoi îşi dădu ca- 
pul pe spate şi scoase un strigăt prelung şi îndurerat, iar noaptea răsună 
de durerea pierderii pe care o suferea. 

Preţ de câteva minute, Eragon stătu lângă Arya şi nici unul nu vorbi, 
privind cum se apropie primul cot al râului. În sfârşit, Eragon se întoarse 
spre ea şi îi trase gluga de pe faţă, ca să îi poată vedea ochii. 

— Arya, spuse el. Şi îi şopti numele adevărat. Un fior de recunoaştere 
o străbătu. 

Fa îi şopti, la rândul ei, numele adevărat, şi el se înfioră, la rândul lui, 
la auzul deplinătăţii fiinţei sale. 

Deschise gura să vorbească din nou, însă Arya îl opri, punându-i trei 
degete pe buze. Se trase îndărăt şi îşi ridică un braţ deasupra capului. 

— Rămas-bun, Eragon Biruitorul-Umbrei! spuse ea. 

Şi atunci Firnen se năpusti din înalturi şi o înhăță de pe puntea cora- 
biei, iar pala de vânt de sub aripile sale îl izbi în plin pe Eragon. 

— Rămas-bun! şopti Eragon, privindu-i cum zboară înapoi către lo- 
cul unde Roran încă stătea pe ţărmul îndepărtat. 

Atunci Eragon dădu în sfârşit frâu liber lacrimilor, îşi încleştă mâi- 
nile pe balustrada vasului şi plânse când lăsă în urmă tot ceea ce cunos- 
cuse vreodată. 

Deasupra, Saphira scoase un urlet pătrunzător, şi mâhnirea ei se îm- 
bină cu a lui în timp ce jeleau ceea ce nu avea să fie cu putinţă niciodată. 

Totuşi, în timp, inima lui Eragon îşi încetini bătaia, lacrimile i se us- 
cară pe obraji şi o oarecare pace îl cuprinse pe când privea câmpia pustie. 
Se întrebă ce lucruri ciudate aveau să întâlnească în sălbăticie şi se 
gândi la viaţa pe care el şi Saphira urmau să o înceapă — o viaţă cu dra- 
goni şi Cavaleri. 

„Nu suntem singuri, micuţule“, spuse Saphira. 

Un surâs i se înfiripă pe chip. 

lar corabia pluti tot înainte, alunecând liniştită în josul râului lumi- 
nat de lună, către tărâmurile întunecate ce se întindeau în faţa lor. 


SFÂRŞIT 


Glosar 


LIMBA STRĂVECHE: 


Agaeti Blădhren — Sărbătoarea Frăției de Sânge, ţinută o dată la o sută 
de ani, pentru a celebra legământul străvechi dintre elfi şi dragoni. 
älfa — elf (la plural, älfya) 

älfakyn — neamul elfilor 

Atra du evarinya ono varda — Fie ca stelele să vegheze asupra ta! 
Atra esterni ono thelduin, Eragon! — Fie ca soarta cea bună să-ţi 
zâmbească, Eragon! 

audr — sus 

böllr — un obiect rotund; o sferă 

brisingr — numele focului (vezi şi istalri) 

Dauthdaert — Suliţa Morţii: numele dat lăncilor făurite de elfi pentru 
uciderea dragonilor. 

Deloi sharjalvi! — Pământ, mişcă-te! 

Domia abr Wyrda — Stăpânirea sorții (carte) 

draumr kópa — privire de vis 

drăttning — regină 

drottningu — prinţesă (în traducere aproximativă) 

du — articol hotărât 

Du Fells Nângorâth — Munţii Blestemaţi 

Du Vrangr Gata — Cărarea Şerpuită 

Du Weldenvarden — Pădurea Ocrotitoare 

ebrithil — maestru, stăpân (la plural, ebrithilar) 

Eka ai fricai un Shur tugal! — Sunt Cavaler şi-ţi sunt prieten! 

Eka elrun ono, ălfya, wiol fărn thornessa. — Vă mulţumesc, elfilor, 
pentru acest dar. 

elda — un titlu foarte respectuos, pentru ambele sexe 

Elrun ono. — Vă mulţumesc. 

Erisdar — lămpile fără flacără folosite de elfi şi de pitici (numele pro- 
vine de la elful care le-a inventat) 

fairth — imagine creată cu ajutorul magiei pe o bucată de argilă 

fell — munte 

finiarel — titlu folosit pentru un tânăr foarte promiţător 

flauga — zboară 

frethya — ascunde 

gânga — a merge 

gânga aptr — a merge înapoi 

gânga fram — a merge înainte 

gânga raehta — a merge drept 

gedwey ignasia — palmă sclipitoare 

Guliă waise medh ono, Argetlam. — Norocul fie cu tine, Mână-Argintie. 
Helgrind — Porţile Morţii 

hvitr — alb 

illgrathr — foame mare 

islingr — aducător-de-lumină / luminător 

istalri — foc (vezi şi brisingr) 

jierda — sparge; loveşte 

kausta — vino 

kverst — taie 

Kverst malmr du huildrs edtha, mar frema né thân eka threyja! — 
Taie metalul care mă ţine, dar nu mai mult decât trebuie! 

ládrin — deschide 

letta — opreşte 

Liduen Kvaedhí — Scriere Poetică 

mäe — un fragment de cuvânt pe care Eragon nu l-a terminat de spus 
naina — fă să strălucească 

Naina hvitr un bâllr. — Fă o lumină albă şi rotundă. 

Nam iet er Eragon Sundavar-Vergandi, sânr abr Brom. — Numele 
meu este Eragon Biruitorul-Umbrei, fiul lui Brom. 

Nidhwal — făpturi asemănătoare dragonilor, care trăiesc în mare şi 
sunt înrudite cu Fanghur. 

niernen — orhidee 

Ono ach nsiat threyja eom verrunsmal ediha, O snalgli. — Nu vrei să 
te lupţi cu mine, o, snalgli. 

Se ono waise ilia. — Să fu fericit. 

Se onr sverdar sitja hvass. — Fie ca săbiile voastre să rămână ascuţite. 
Shur'tugal — Cavaler al Dragonului 

slytha — somn 

snalgli — o specie de melci uriaşi 

Stenr risa. — Piatră, ridică-te. 

Stenr slauta! — Piatră, răsună! (slauta este greu de tradus; este un su- 
net ascuţit şi pătrunzător, precum cel al pietrelor care se crapă, dar 
poate însemna şi producerea unui asemenea sunet) 

Stydja unin mor 'ranr. — Odihneşte-te în pace. 

sundavrblaka — umbră-fâlfâitoare 

svit-kona — titlu foarte respectuos adresat unei elfe sau unui mare 
înţelept 

(helduin — domneşte peste 

theyna — taci 

thrautha — aruncă 

Thrysta vindr. — Comprimă aerul. 

thurra — usucă 

Un — ŞI 

Vae weohnata ono vergari, eka thăet otherum. — Te vom ucide, îţi jur. 
Vaer Ethilnadras — o algă cafenie, ce pluteşte la suprafață, cu umflături 
pline de gaz la îmbinarea tulpinii cu ramurile 

vaetna — împrăştie/risipeşte 

valdr — conducător 

veoht — încet 

verma — încălzeşte 

vrangr — strâmb; şerpuit 

Waise neiat! — A nu mai fi! 

yawë — legământ de credință 


LIMBA PITICILOR: 


Az Ragni — Râul 

Az Sweldn rak Anhûin — Lacrimile lui Anhûin 

barzul — blestem (prin care i se doreşte altuia să aibă parte de o soar- 
tă rea) 

Beor — urs de peşteră (cuvânt elfesc) 

derundânn — salutări 

diir — al nostru 

diirgrimst — clan (mai precis, „palatul nostru“ sau „casa noastră“) 
ErGthknurl — o piatră făcută din ţărână (la propriu, „piatră de ţărână“; 
la plural, ErGthknurln) 

Fanghur — făpturi asemănătoare cu dragonii, dar ceva mai mici şi 
mai puţin inteligente decât verii lor; înrudite cu Nidhwal (originare 
din Munţi: Beor). 

Farthen Dûr — Tatăl Nostru 

Feldânost — Barbă-de-Chiciură (o specie de capre din Munţii Beor) 
grimstborith — şef de clan (mai precis, „stăpânul palatului“; la plu- 
ral, grimstborithn) 

grimstcarvlorss — cel care are grijă de casă 

grimstnzborith — conducătorul piticilor, fie el rege sau regină (mai 
precis, „stăpânul palatelor“) 

Ilf gauhnith! — o expresie specifică piticilor, care înseamnă „E sigur 
şi gustos!“ În general, este rostită de gazda unui ospăț, şi este o amin- 
tire din vremurile în care otrăvirea unui oaspete era un lucru des în- 
tâlnit printre clanuri. 

Ingeitum — lucrători în metal; maiştri fierari, meşteri ai focului 
knurla — pitic (de fapt, „făptură de piatră“; la plural, knurlan) 
Nagra — mistreţ uriaş, originar din Munţii Beor (la plural, Nagran) 
(hardsvergiindnzmal — ceva care pare diferit faţă de ceea ce este de 
fapt; un fals sau o contrafacere; o înşelăciune 

Tronjheim — Coiful uriaşilor 

Vor Orikz korda! — Pe ciocanul lui Orik! 


LIMBA TRIBURILOR RĂTĂCITOARE: 


no — sufix ataşat la numele unei persoane pe care o respecţi 


LIMBA URGALILOR: 


drajl — larvă de vierme 

nar — titlu de mare respect 

thulana — fâşii tesute folosite de urgali ca să înfățişeze blazoanele 
clanurilor lor 

Uluthrek — Cea-care-înghite-luna 

Urgralgra — numele folosit de urgali pentru ei înşişi (mai precis, „cei 
cu coarne“) 


Mulţumiri 


Kvetha Fricaya. Salutări, prieteni. 

Ce lung drum a fost! E greu de crezut că sfârşitul a venit, într-un fi- 
nal. De multe ori, m-am îndoit că voi termina această serie. Şi dacă am 
făcut-o, datorez asta, şi nu în mică parte, ajutorului şi sprijinului pe care 
mi l-au oferit foarte mulţi oameni. 

Nu exagerez când spun că a scrie Moştenirea a fost cel mai greu lu- 
cru pe care l-am făcut vreodată în viața mea. Din diverse motive — perso- 
nal, profesional şi creator —, acest volum a fost o provocare mai mare 
decât oricare din cele de dinainte. Sunt mândru că l-am terminat şi sunt 
încă şi mai mândru de cartea în sine. 

Dacă mă uit în urmă la volume ca la un întreg, mi-e imposibil să ex- 
plic în două vorbe sentimentele care mă încearcă. Ciclul Moştenirea mi-a 
luat doisprezece ani din viață — aproape jumătate din ea, până în prezent. 
Cărţile ne-au schimbat, pe mine şi pe cei din familia mea, cât despre ex- 
perienţele pe care le-am avut datorită lor, mi-ar trebui încă patru cărți ca 
să le povestesc. Şi acum, ca să închei, să-mi iau rămas-bun de la Eragon, 
Saphira, Arya, Nasuada şi Roran şi să trec la noi personaje şi noi po- 
veşti... Este o perspectivă descurajantă. 

Totuşi, nu intenţionez să abandonez Alagaăsia. Am investit prea 
mult timp şi efort pentru a construi această lume şi, undeva, în viitor, mă 
voi întoarce la ea. Se prea poate ca acest lucru să se întâmple abia peste 
câţiva ani sau se poate întâmpla luna viitoare. Deocamdată, nu pot şti si- 
gur. Când mă voi întoarce la ea, sper să rezolv câteva dintre misterele pe 
care le-am lăsat nerezolvate în această serie. 


190 CHRISTOPHER PAOLINI 


Şi, pentru că tot veni vorba, îmi pare rău că i-am dezamăgit pe cei care 
sperau să afle mai multe despre Angela, vânzătoare de ierburi, dar nu ar fi 
fost nici pe jumătate atât de interesantă dacă am fi ştiut totul despre ea. 
Însă dacă o veţi întâlni vreodată pe sora mea, Angela, aţi putea încerca să 
o întrebaţi despre personajul ei. Dacă este în toane bune, v-ar putea spune 
câte ceva interesant. Dacă nu... ei bine, vă veţi alege cu o replică haioasă. 

Bun, deci. Să-i dăm drumul cu mulţumirile: 


Celor de acasă: mamei şi tatălui meu, deopotrivă, pentru sprijinul lor 
continuu, pentru sfaturile lor şi, în primul rând, pentru faptul că şi-au în- 
cercat norocul cu Eragon. Surorii mele, Angela, care a fost o minunată 
planşetă de testare a ideilor, ajutându-mă la editare, şi încă o dată pentru 
că mi-a dat voie să o descriu într-un personaj şi s-a dovedit un sprijin ne- 
prețuit pe parcursul ultimului sfert din manuscris. Îţi sunt dator, suri- 
oară, dar ştii deja asta. De asemenea, Immanuelei Meijer, pentru că mi-a 
ţinut companie când mă luptam cu vreun fragment mai dificil. 


Celor de la Casa Scriitorilor: lui Simon Lipskar, agentul meu, pentru 
prietenia lui şi pentru tot ce a făcut pentru această serie de-a lungul tim- 
pului (promit să încep să scriu cărțile puţin mai repede!) şi asistentei 
sale, Katie Zanecchia. 


Celor de la Knopf: editorului meu, Michelle Frey, pentru încrederea 
ei continuă şi pentru că a făcut toate acestea posibile. Serios vorbind, 
fără ea nu aţi fi ţinut în mână cartea aceasta. Asistentei ei, Kelly Delaney, 
pentru că i-a făcut viața mai uşoară lui Michelle şi, de asemenea, pentru 
că a ajutat la realizarea unui sinopsis al primelor trei volume. Editoru- 
lui Michele Burke, pentru pasiunea cu care a urmărit povestea şi, de ase- 
menea, pentru că a ajutat la publicarea acestei cărți. Lui Judith Haut, şef 
la comunicații şi marketing, fără de care puţini oameni ar fi auzit de 
această serie. Şi, de asemenea în publicitate, lui Dominique Cimina şi 
Noreen Herits, care au fost amândouă de mare ajutor înaintea, în timpul 
şi după diferitele mele turnee. Lui Isabel Warren-Lynch, director artis- 
tic, şi echipei sale pentru minunatul design al copertei şi al interiorului 
(şi, de asemenea, pentru munca depusă la realizarea edițiilor cartonate). 

Artistului John Jude Palencar, pentru că a realizat o atât de minunată 
serie de coperte; aceasta din urmă este o superbă imagine finală. Edito- 
rului de text Artie Bennett, pentru expertiza sa în ceea ce priveşte punc- 
tuaţia şi cuvintele mici, hipermonstruosdelungi, obscure şi inventate. 
Lui Chip Gibson, şeful diviziei pentru copii din cadrul Random House. 
Directorului editurii Knopf, Nancy Hinkel, pentru imensa ei răbdare. 
Lui Joan DeMayo, director de vânzări, şi echipei sale (ura şi multe 
mulțumiri!). Şefului de marketing John Adamo, a cărui echipă m-a ui- 
mit încontinuu cu creativitatea ei. Lindei Leonard şi echipei sale de 
new media; Lindei Palladino şi lui Tim Terhune, producţie; Shastei 
Jean-Mary, managing editorial; lui Pam White, Jocelyn Lange şi celor- 
lalţi din echipa de drepturi subsidiare, care au ajutat ca titlul Moşzeni- 
rea să devină un fenomen editorial internaţional; lui Janet Frick, Janet 
Renard şi Jennifer Healey, de la corectură; şi tuturor celor de la Knopf 
care m-au sprijinit. 


Celor de la Listening Library: lui Gerard Doyle, care se descurcă mi- 
nunat, dând glas poveştii mele (mi-e teamă că i-am dat ceva de lucru cu 
Firnen); lui Taro Meyer, pentru felul subtil şi emoţionant în care i-a regi- 
zat interpretarea; lui Orli Moscowitz, care a ţesut la un loc toate iţele po- 
veştii; şi Amandei D”Acierno, editor al Listening Library. 


De asemenea, mulţumiri colegului autor Tad Williams (dacă nu aţi fă- 
cut-o încă, citiți trilogia Memory, Sorrow şi Thorn; nu veţi regreta) care 
mi-a dat ideea să folosesc o mină de ardezie în capitolele despre Aroughs. 
Şi autorului Terry Brooks, care mi-a fost, deopotrivă, prieten şi mentor 
(recomand cu căldură seriile sale Magic Kingdom of Landover). 


Şi mulţumiri lui Mike Macauley, care a creat şi a coordonat unul din- 
tre cele mai bune site-uri pentru fani (shurtugal.com) şi care, împreună 
cu Mark Cotta Vaz, a scris The Inheritance Almanac. Fără eforturile lui 
Mike, comunitatea cititorilor ar fi fost mult mai mică şi mai săracă decât 
este acum. Mulţumesc, Mike! 


O menţiune specială pentru Reina Sato, un fan a cărui reacție când a 
văzut pentru prima oară un melc m-a inspirat în crearea acelor snalglí din 
Vroengard. Reina, snalglí îţi sunt dedicați! 

Ca întotdeauna, ultimele mele mulțumiri îți sunt adresate ţie, citito- 
rule. Îți mulțumesc că mi-ai stat alături în această poveste; sper ca ste- 
lele să strălucească viu deasupra ta pentru tot restul vieții. 

ŞI... asta e tot. Nu mai am nici un cuvânt de adăugat la această serie. 
Am spus ceea ce trebuia spus. Restul e tăcere. 

Sé onr sverdar sitja hvass. 


Christopher Paolini 
8 noiembrie 2011 


Confruntarea finală... 
Destine în cumpănă... 
Sfârşitul aventurii... 


Nu cu mult timp în urmă, Eragon Biruitorul-Umbrei, 
Cavaler al Dragonului, nu era decât un biet băiat de 
fermier, iar dragonul său, Saphira, o piatră albastră în 
pădure. Acum, soarta unei întregi civilizații apasă pe 
umerii lor. 

Lungi perioade de antrenament și lupte au adus cu ele 
victorii și speranță, dar și pierderi îngrozitor de dureroase. 
Totuși, adevărata luptă încă nu a început: cei doi, 
Cavaler și dragon, trebuie să-l înfrunte pe Galbatorix. Și 
când o vor face, vor trebui să fie suficient de puternici 
pentru a-l învinge — căci nu există o a doua șansă. 
Eragon și Saphira au ajuns mai departe decât ar fi 
îndrăznit cineva să spere. Dar vor reuși ei să-l răstoarne 
pe maleficul rege și să reinstaureze dreptatea în 


Alagassia? Și dacă da, cu ce pret? 

